
Pirma dalis:

Kristaus ištaros pradžioje

Šventosios Dvasios žodžiai bažnyčioms

(1991 m. vasario 11 d. – 1991 m. lapkričio 20 d.)


1 skyrius

Šlovė atėjo į Sioną ir atsirado Dievo buveinė. Šlovingą šventąjį vardą aukština nesuskaičiuojama daugybė Dievo išrinktųjų, ir jis aidi vis plačiau. O, Visagalis Dieve! Visatos Valdovas, paskutiniųjų dienų Kristus – Jis yra švytinti saulė, pakilusi visoje visatoje, virš didingojo ir šlovingojo Siono kalno...

Visagalis Dieve! Mes džiūgaudami šaukiamės Tavęs; mes šokame ir dainuojame. Tu esi tikrasis mūsų Atpirkėjas, didysis visatos Karalius! Tu subūrei nugalėtojų grupę ir įgyvendinai Dievo valdymo planą. Minios Dievo atrinktųjų žmonių plūs į šį kalną. Jie puls ant kelių priešais sostą! Tu esi vienas ir vienintelis tikrasis Dievas ir tu nusipelnei šlovės ir garbės. Visa šlovė, garbė ir valdžia tebūna sostui! Gyvybės šaltinis teka iš sosto, girdydamas ir maitindamas visus Dievo žmones. Mūsų gyvenimas keičiasi kiekvieną dieną; nauja šviesa ir apreiškimai mus lydi, nuolat suteikdami naujų įžvalgų apie Dievą. Patirdami visa tai mes pasiekiame visišką tikrumą dėl Dievo. Jo žodžiai nuolat pasirodo, atsiskleisdami tinkamuose žmonėse. Iš tiesų esame tokie palaiminti! Kiekvieną dieną esame akis į akį su Dievu, bendraujame su Dievu visuose dalykuose ir leidžiame Dievui viskuo pasirūpinti. Atidžiai apmąstome Dievo žodį, mūsų širdys atranda ramybę Dieve, todėl stojame Dievo akivaizdon, kur gauname Jo apšvietimą. Kiekvieną dieną savo gyvenimuose, veiksmuose, žodžiuose, mintyse ir sumanymuose mes gyvename Dievo žodyje ir visuomet galime viską suprasti ir atskirti. Dievo žodis tarsi paliečia pačias slapčiausias mūsų širdies gelmes; netikėtai vienas po kito išaiškėja mumyse paslėpti dalykai. Bendrystė su Dievu nepakenčia delsimo; mūsų mintys ir sumanymai yra atviri Dievui. Kiekvieną akimirką mes gyvename priešais Kristaus teismo sostą, kur esame teisiami. Kiekviena mūsų kūno kertelė yra Šėtono užvaldyta. Norint atkurti Dievo karalystę, Jo šventykla turi būti apvalyta. Kad Dievas visiškai mus užvaldytų, turime pereiti gyvenimo ir mirties kovą. Tik tada, kai mūsų senasis „aš“ bus nukryžiuotas, Kristaus prisikėlimo gyvenimas galės visiškai viešpatauti.

Dabar Šventoji Dvasia veržiasi į kiekvieną mūsų esybės kertelę, kad mus susigrąžintų! Jei tik esame pasiruošę išsižadėti savęs ir norime bendradarbiauti su Dievu, Dievas tikrai visuomet mus iš vidaus apšvies ir skaistins ir iš naujo susigrąžins tai, ką buvo užvaldęs Šėtonas, kad kuo greičiau mus ištobulintų. Nešvaistykite laiko – gyvenkite kiekvieną akimirką Dievo žodyje. Būkite ugdomi kartu su šventaisiais, įvesdinti į karalystę ir kartu su Dievu įženkite į šlovę.


2 skyrius

Filadelfijos bažnyčia susiformavo, ir įvyko tai vien Dievo malonės ir gailestingumo dėka. Šventųjų širdyse gimsta meilė Dievui, ir jie nesvyruodami eina dvasiniu keliu. Jie tvirtai tiki, kad vienintelis tikrasis Dievas įsikūnijo, kad Jis yra visatos Galva ir valdo visa. Tai patvirtina Šventoji Dvasia – tai neginčijama! Ir tai niekada nepasikeis!

O, Visagali Dieve! Šiandien būtent Tu atvėrei mūsų dvasines akis, leisdamas akliesiems praregėti, paralyžiuotiesiems vaikščioti, o raupsuotiesiems pasveikti. Būtent Tu atvėrei dangaus langą, leisdamas mums pamatyti dvasinio pasaulio paslaptis. Tai, kad Tavo šventi žodžiai mus persmelkia ir išgelbsti iš Šėtono sugadinto žmogiškumo, yra nepaprastai didis Tavo darbas ir nepaprastai didis gailestingumas. Mes esame Tavo liudytojai!

Tu ilgą laiką buvai tyliai nuolankus ir pasislėpęs. Tu patyrei prisikėlimą iš numirusiųjų, kryžiaus kančias, žmogiškojo gyvenimo džiaugsmus ir vargus, persekiojimus ir negandas; Tu patyrei ir paragavai žmonių pasaulio kančių, ir šis amžius Tave atstūmė. Įsikūnijęs Dievas – tai pats Dievas. Dėl Dievo valios Tu išgelbėjai mus iš mėšlo krūvos, laikei mus Savo dešine ir dovanai suteikei mums Savo malonę. Negailėdamas jėgų, Tu įtvirtinai mumyse Savo gyvybę; Tavo širdies kraujas ir visa Tavo sumokėta kaina kristalizavosi šventuosiuose. Mes esame Tavo širdies kraujas; mes esame Tavo sumokėta kaina.

O, Visagali Dieve! Dėl Tavo maloningumo ir gailestingumo, Tavo teisumo ir didybės, Tavo šventumo ir nuolankumo nesuskaičiuojama daugybė Tavo išrinktųjų žmonių klaupsis prieš Tave ir garbins Tave per amžius.

Šiandien Tu ištobulinai visas bažnyčias – Filadelfijos bažnyčią – ir Tavo šešių tūkstančių metų valdymo planas buvo įgyvendintas. Šventieji gali nuolankiai Tau paklusti, susivieniję dvasia žengdami meilėje, susijungę su šaltinio versme. Gyvasis gyvenimo vanduo nepaliaujamai teka, nuplaudamas ir pašalindamas visą bažnyčioje susikaupusį purvą bei drumzliną vandenį ir dar kartą apvalydamas Tavo šventovę. Mes pažinome veikiantį tikrąjį Dievą, gyvename pagal Jo žodžius ir žinome savo funkcijas bei pareigas, iš visų jėgų aukodamiesi dėl bažnyčios. Visada nurimę Tavo akivaizdoje, turime būti dėmesingi Šventosios Dvasios darbui, kad Tavo valiai mumyse niekas netrukdytų. Šventieji myli vieni kitus, o vienų stiprybės papildo kitų trūkumus. Jie visada gali vaikščioti dvasioje, Šventosios Dvasios apšviečiami ir vedami. Supratę tiesą, jie iškart ją įgyvendina. Jie neatsilieka nuo naujos šviesos ir seka Dievo pėdsakais.

Aktyviai bendradarbiaukite su Dievu; leisti Jam vadovauti reiškia eiti kartu su Juo. Visos mūsų pačių idėjos, sampratos, požiūriai ir pasaulietiški susisaistymai išsisklaido lyg dūmai. Leisdami Dievui viešpatauti mūsų dvasioje ir eidami kartu su Juo, pasiekiame dvasinį pakilimą, nugalime pasaulį, o mūsų dvasia laisvai skrieja ir visiškai atsipalaiduoja – štai kas nutinka, kai Visagalis Dievas viešpatauja kaip Karalius. Kaipgi galime nešokti iš džiaugsmo ir negiedoti, šlovindami Jį ir giedodami Jam naujas giesmes?

Iš tiesų yra daugybė būdų šlovinti Dievą: šauktis Jo vardo, artintis prie Jo, mąstyti apie Jį, pamaldžiai skaityti Jo žodžius, puoselėti bendrystę, apmąstyti ir svarstyti, melstis bei giedoti šlovinimo giesmes. Šiuose šlovinimo būduose glūdi džiaugsmas, glūdi ir patepimas. Šlovinime yra galios, o yra ir naštos. Šlovinime glūdi tikėjimas, jame glūdi ir naujas supratimas.

Aktyviai bendradarbiaukite su Dievu, bendradarbiaukite tarnaudami ir tapkite viena, patenkinkite Visagalio Dievo užmojus, skubėkite tapti šventu dvasiniu kūnu, sutrypti Šėtoną ir padaryti galą jo lemčiai. Filadelfijos bažnyčia buvo paimta pas Dievą ir apsireiškė Jo šlovėje.

Triumfuojantis Karalius sėdi Savo šlovingajame soste. Jis atliko atpirkimą ir atvedė visus Savo žmones pasirodyti šlovėje. Jis visa laiko Savo rankose ir Savo dieviškąja išmintimi ir galybe pastatė ir sutvirtino Sioną. Savo didybe Jis teisia nuodėmingą pasaulį; Jis įvykdė teismą nesuskaičiuojami daugybei tautų ir žmonių, žemei ir jūroms ir visoms gyvoms būtybėms jose ir tiems, kurie yra girti ištvirkimo vynu. Dievas tikrai teis juos ir tikrai užsirūstins ant jų, o Jo didybė bus atskleista. Jo nuosprendis bus priimtas akimirksniu ir įvykdytas nedelsiant. Jo rūstybės ugnis tikrai sunaikins jų pasibaisėtinas nuodėmes, ir bet kurią akimirką juos užgrius nelaimė; jie neras išeities ir neturės kur pasislėpti, jie verks ir grieš dantimis, ir patys save pražudys.

Dievo mylimi triumfuojantys sūnūs tikrai pasiliks Sione ir niekada iš jo neišeis. Daugybė Dievo atrinktųjų žmonių atidžiai klausysis Jo balso, kruopščiai paisys Jo veiksmų, o jų šlovinimo garsai niekada nenutils. Vienintelis tikrasis Dievas pasirodė! Mes būsime tikri dėl Jo savo dvasioje ir ištikimai Juo seksime; veršimės pirmyn iš visų jėgų ir daugiau neabejosime. Pasaulio baigtis atsiskleidžia prieš mūsų akis; tinkamas bažnyčios gyvenimas, taip pat mus supantys žmonės, įvykiai ir dalykai dabar dar labiau mus ugdo. Skubėkime susigrąžinti savo širdis, kurios taip myli pasaulį! Skubėkime susigrąžinti savo aptemdytą regėjimą! Stabdykime savo žingsnius, kad neperžengtume ribų. Užčiaupkime savo burnas, kad galėtume eiti Dievo žodyje ir daugiau nebekovotume dėl savo laimėjimų ir pralaimėjimų. Ak, atsikratykite savo godaus prisirišimo prie pasaulio ir turtų! Ak, išsivaduokite iš savo perdėto prisirišimo prie savo sutuoktinių, dukterų ir sūnų! Ak, nusigręžkite nuo jų – savo požiūrių ir išankstinių nusistatymų! Ak, pabuskite; laiko liko nedaug! Pažvelkite aukštyn, pažvelkite aukštyn savo dvasioje ir leiskite Dievui viešpatauti. Kas benutiktų, netapkite dar viena Loto žmona. Kaip gaila būti paliktam! Išties kaip gaila! Ak, pabuskite!


4 skyrius

Kiekvieną akimirką būsime budrus ir laukiantys, ramūs dvasioje ir ieškantys tyra širdimi. Kas mums benutiktų, neturime aklai įsitraukti į bendrystę. Mums tereikia nurimti Dievo akivaizdoje ir nuolat būti su Juo bendrystėje, ir tuomet Jo ketinimai tikrai bus mums apreikšti. Dvasioje visą laiką turime išlaikyti įžvalgumą, o mūsų dvasios turi būti budrios ir stiprios. Dievo akivaizdoje turime semti gyvąjį vandenį, kad atgaivintume ir pripildytume savo ištroškusias širdis. Visą laiką turime apvalyti save nuo Šėtono būdo: teisuoliškumo, išpuikimo, pasitenkinimo savimi ir savimylos. Turime atverti savo širdis, kad priimtume Dievo žodį, veikti remdamiesi Jo žodžiu, patirti Jo žodį ir juo neabejoti bei pasiekti Jo žodžio supratimą, leisdami Jo žodžiui tapti mūsų gyvenimu; tai – mūsų pašaukimas! Tik gyvendami Dievo žodžiu galime nugalėti!

Dabar mūsų sampratos yra pernelyg giliai įsišaknijusios, mes mėgstame per daug kalbėti ir neapgalvotai elgtis s, nesugebėdami veikti pagal Dvasią. Šiandien nėra taip, kaip buvo. Šventosios Dvasios darbas sparčiai juda pirmyn. Mes turime išsamiai patirti Dievo žodį; turime sugebėti aiškiai įžvelgti kiekvieną sumanymą ir mintį, kiekvieną judesį ir reakciją savo širdyse. Niekas, ką darome kam nors matant ar už akių, negali išvengti teismo priešais Kristaus sostą. Šventoji Dvasia mus veda į gilesnius patyrimus, ir per juos mes dar tvirčiau įsitikiname Visagaliu.

Visatos Dievas atvėrė mūsų dvasines akis, ir dvasios paslaptys nuolat mums apreiškiamos. Siekite tyra širdimi! Būkite pasirengę sumokėti kainą, eikite pirmyn visa širdimi, būkite pasirengę savęs atsižadėti, nebebūkite godūs, sekite Šventąja Dvasia ir džiaukitės Dievo žodžiu, ir tuomet pasirodys visos visatos naujas žmogus. Šėtono galas jau čia pat, Dievo valia bus įvykdyta, visos pasaulio tautos taps Kristaus karalyste, o Kristus karaliaus žemėje per amžių amžius!


6 skyrius

Visagalis Dievas, visa ko Galva, demonstruoja Savo karališkąją galią iš Savo. Jis valdo visatą ir visus dalykus ir veda mus visoje žemėje. Visą laiką artinkitės prie Jo ir stokite Jo akivaizdon tyloje, nepraleisdami nė vienos akimirkos – visada yra ko pasimokyti. Supanti aplinka, žmonės, įvykiai ir daiktai egzistuoja Jo Sostui leidus. Jokiu būdu neleiskite savo širdyje kilti nuoskaudoms, antraip Dievas nesuteiks jums Savo malonės. Kai ištinka liga, tai yra Dievo meilė, ir joje tikrai glūdi Jo geri ketinimai. Nors jūsų kūnas gali šiek tiek kentėti, nepasiduokite jokiems Šėtono sumanymams. Šlovinkite Dievą sirgdami ir džiaukitės Dievu šlovindami. Nepraraskite drąsos susidūrę su liga, nuolat ieškokite ir nepasiduokite, ir Dievas jus nušvies ir apšvies. Koks buvo Jobo tikėjimas? Visagalis Dievas yra visagalis gydytojas! Gyventi ligoje reiškia sirgti, bet gyventi dvasioje reiškia būti sveikam. Kol dar gali bent kartą įkvėpti, Dievas neleis tau mirti.

Savyje turime prisikėlusį Kristaus gyvenimą. Mums tikrai trūksta tikėjimo Dievo esybe: o kad Dievas įskiepytų mums tikrąjį tikėjimą. Koks saldus yra Dievo žodis! Dievo žodis - galingas vaistas! Jis sugėdina velnius ir Šėtoną! Dievo supratimas mus palaiko. Jo žodis veikia greitai, gelbėdamas mūsų širdis! Jis išsklaido viską ir viskam suteikia ramybę. Tikėjimas yra tarsi vieno rąsto tiltas: tie, kurie kabinasi į gyvenimą ir bijo mirties, sunkiai jį pereis, tačiau tie, kurie pasirengę atiduoti savo gyvybes, gali žengs juo tvirta koja ir be jokio nerimo. Jei žmogus puoselėja bailias ir baimingas mintis, taip yra todėl, kad Šėtonas jį apgavo; jis bijo, kad mes pereisime tikėjimo tiltą ir įžengsime į Dievą. Šėtonas visada visais įmanomais būdais bando siųsti mums savo mintis. Turėtume kiekvieną akimirką melsti Dievą, kad Jis mus nušviestų ir apšviestų, kiekvieną akimirką kliautis Dievu, kad Jis išvalytų iš mūsų Šėtono nuodus, kiekvieną akimirką praktikuoti artėjimą prie Dievo savo dvasioje ir leisti Dievui naudotis galia bei užvaldyti visą mūsų esybę.


7 skyrius

Aplink mus besiklostančios aplinkybės verčia mus atsitraukti į dvasią. Nebūk kietaširdis ir neignoruok Šventosios Dvasios rūpesčio; nesidėk protingu, nebūk savimi patenkintas ir nesigirk, kiek daug vargo patyrei. Reikia garbinti Dievą nuoširdžiai ir dorai. Negalima Dievo žodžių tiesiog praleisti pro ausis – juos reikia atidžiai apmąstyti, meldžiantis nuolat juos skaityti ir suvokti juose slypintį gyvenimą. Nesielk paviršutiniškai, godžiai juos rydamas ir neskirdamas laiko jiems suvirškinti. Ar visame, ką darai, kliaujiesi Dievo žodžiais? Nebūk kaip vaikas, kuris garsiai giriasi, o iškilus kokiai nors situacijai visiškai pasimeta. Privalai lavinti savo dvasią kiekvieną dieną, kiekvieną valandą; neatsipalaiduok nė akimirkai. Privalai būti dvasiškai jautrus. Kad ir su kokiu žmogumi, įvykiu ar daiktu susidurtum, atėjęs Dievo akivaizdon žinosi, kuriuo keliu eiti. Privalai kasdien valgyti ir gerti Dievo žodžius, atidžiai apmąstyti jų prasmę, dėti daugiau pastangų, nepraleisti nė vienos smulkmenos ir visapusiškai apsiginkluoti tiesa, kad Dievo ketinimų nesuprastum neteisingai. Privalai plėsti savo patirtį ir susitelkti į Dievo žodžių patyrimą. Per patirtį galėsi vis tvirčiau įsitikinti, kad Dievas yra tikrasis Dievas; be patirties tokie teiginiai tėra tušti žodžiai. Privalome būti blaivaus proto! Blaivaus proto! Nustok būti vangus; jei viską darai atmestinai, nesiekdamas pažangos, esi visai aklas. Privalai susitelkti į Šventosios Dvasios darbą, atidžiai klausytis Šventosios Dvasios balso, atverti ausis Dievo žodžiams, branginti savo laiką ir sumokėti kainą, kad ir kokia ji būtų. Gerą plieną naudok ašmenims – sutelk jėgas į tai, kas svarbiausia, ir susitelk į Dievo žodžių įgyvendinimą praktikoje. Nutolus nuo Dievo žodžių, nesvarbu, kaip gerai tau sektųsi išoriškai, viskas bus perniek. Praktikavimas vien tuščiai kalbant Dievui nepriimtinas; turi pasikeisti tavo elgesys, būdas, tikėjimas, drąsa ir įžvalgumas.

Tas metas jau visai arti! Privalome atsisakyti net geriausių šio pasaulio dalykų. Jokie sunkumai ar pavojai mūsų neįveiks – net dangui griūvant nebūsime jo prislėgti. Be tokio ryžto tau bus tiesiog per sunku tapti reikšmingu. Silpnaširdžiai, besikabinantys į gyvenimą, nėra verti stovėti Dievo akivaizdoje.

Visagalis Dievas yra veikiantis Dievas. Kad ir kokie kvaili būtume, Jis vis tiek bus mums gailestingas, Jo rankos tikrai mus išgelbės ir Jis mus ištobulins. Jei tik nuoširdžiai širdyje trokšime Dievo, ištikimai Juo seksime, daugiau nenusiminsime ir uoliai ieškosime, Jis tikrai nebus mums neteisingas; Jis tikrai aprūpins mus tuo, ko mums trūksta, ir mus patenkins. Visa tai yra Visagalio Dievo malonė.

Jei žmogus yra ėdrus ir tingus, visą dieną kemša pilvą rimtai apie nieką negalvodamas, toks žmogus vargiai išvengs nuostolių. Visagalis Dievas yra visų dalykų ir įvykių Aukščiausiasis valdovas! Jei tik savo širdyse visada žvelgiame į Jį, žengiame į dvasią ir bendraujame su Juo, Jis parodys mums visa, ko ieškome, o Jo ketinimai tikrai mums bus apreikšti. Tuomet mūsų širdyse bus džiaugsmas ir ramybė, stabilumas ir visiškas aiškumas. Labai svarbu gebėti elgtis pagal Jo žodžius. Gebėti suvokti Jo ketinimus ir gyventi kliaujantis Jo žodžiais – štai kas yra tikra patirtis.

Tik jei suprasime Dievo žodžius, jų tiesa gali įsitvirtinti mumyse ir tapti mūsų gyvenimu. Kaip gi neturėdamas tikros patirties, gali įžengti į Dievo žodžių tikrovę? Jei negali įgyti Dievo žodžių kaip savo gyvenimo, tavo būdas nepasikeis.

Šventosios Dvasios darbas žengia į priekį milžiniškais žingsniais! Jei tvirtai neseksi ir nepriimsi mokymo, tau bus sunku neatsilikti nuo Šventosios Dvasios tempo, Jai veržiantis pirmyn. Paskubėk ir iš esmės pasikeisk, kad Šėtonas tavęs nesutryptų ir nepatektum į ugnies ir sieros ežerą, iš kurio negalėsi išsivaduoti. Jei dabar sieksi visomis išgalėmis, nebūsi paliktas.


10 skyrius

Tu neturėtum bijoti nei šito, nei ano; nesvarbu, su kiek sunkumų ar pavojų tu susidurtum, turėtum sugebėti išlikti tvirtas Mano akivaizdoje, netrikdomas jokių kliūčių, kad Mano valia galėtų būti netrukdomai vykdoma. Tai tavo pareiga. Priešingu atveju išliesiu ant tavęs Savo įniršį ir Savo ranka... Tuomet patirsi begalines kančias savo širdyje. Privalai iškęsti viską; dėl Manęs privalai būti pasiruošęs visko išsižadėti ir sekti Manimi visomis savo išgalėmis ir būti pasiruošęs sumokėti bet kokią kainą. Dabar pats laikas Man tave išbandyti: ar pasiūlysi Man savo ištikimybę? Ar sugebėsi ištikimai sekti Manimi iki kelio pabaigos? Nebijok; kai Aš tave palaikau, kas galėtų pastoti tau kelią? Prisimink tai! Prisimink! Visame glūdi Mano geri ketinimai ir visa yra Mano akylai stebima. Ar kiekviename savo žodyje ir poelgyje vadovaujiesi Mano žodžiu? Kai tave užklups išbandymai ugnimi, ar pulsi ant kelių ir šauksiesi pagalbos? Ar susigūši, negalėdamas judėti pirmyn?

Tu privalai turėti savyje Mano drąsą ir laikytis principų, bendraudamas su netikinčiais giminaičiais. Tačiau dėl Manęs taip pat privalai nepasiduoti jokioms tamsioms jėgoms. Privalai pasikliauti Mano išmintimi, kad eitum tobulu keliu ir užkirstum kelią Šėtono kėslams. Daryk viską, ką gali, kad atvertum Man savo širdį, ir Aš tave paguosiu ir atnešiu ramybę bei džiaugsmą į tavo širdį. Nesirūpink, kaip atrodysi kitiems; argi Man įtikti nėra vertingiau ir svarbiau? Ar tai neatneš tau dar daugiau amžino ir visą gyvenimą trunkančio džiaugsmo ir ramybės? Tavo dabartinė kančia rodo, kokie didingi bus tavo palaiminimai ateityje – jie yra neapsakomi. Tu nežinai, kokie puikūs palaiminimai tavęs laukia; negalėtum to net susapnuoti. Šiandien tai tapo tikrove; viskas tapo taip tikra! Tai nėra taip toli – ar matai? Visa tai iki paskutinio lašo yra Manyje; kokia šviesi ateitis laukia! Nusišluostyk ašaras ir daugiau nebejausk nei skausmo, nei liūdesio. Mano rankos diriguoja visa kam. Mano tikslas yra netrukus padaryti jus nugalėtojais ir kartu su Savimi nusivesti į šlovę. Už visa tai, kas tau nutinka, turėtum dėkoti ir šlovinti – tai suteiks Man pasitenkinimą.

Kristaus transcendentinis gyvenimas jau apsireiškė; tau nėra ko bijoti. Šėtonai yra po mūsų kojomis ir jų laikas netrukus baigsis. Greit pabusk! Bėk iš šio ištvirkimo liūno; išsivaduok iš mirties bedugnės! Būk Man ištikimas, kad ir kas benutiktų, ir drąsiai eik pirmyn; Aš esu tavo tvirta uola, tad remkis į Mane!


11 skyrius

Ar Aš esu tavo Dievas? Ar Aš esu tavo Karalius? Ar tikrai leidi Man viešpatauti tavyje? Turėtum nuodugniai save ištirti, ar netyrinėjai ir neatmetei naujos šviesos, kai ji pasirodė, o gal net nuėjai taip toli, kad nustojai ją sekti? Už tai tavęs lauks teismas ir mirtis; tu būsi teisiamas ir baudžiamas geležine lazda ir nejausi Šventosios Dvasios darbo. Tu greitai pravirksi ir pulsi ant kelių šlovinti, garsiai raudodamas. Aš visada jums sakiau ir visada su jumis kalbėjau; niekada neslėpiau Savo žodžių nuo jūsų. Gerai pagalvokite, ko Aš kada neraginau jūsų daryti? Vis dėl to atsiranda žmonių, kurie užsispyrusiai elgiasi neteisingai. Abejonių debesys užstoja saulę ir jie niekada nemato šviesos. Argi ne todėl, kad jų „aš“ yra per stiprus ir jų pačių nuostatos yra per didžios? Ar bent kažkiek Mane gerbi? Ar tavo širdyje yra apskritai vietos Man? Tik tada, kai tau nepasiseka, kai supranti, kad tu nesugebi ir kai visiškai nebeturi kitos išeities, tik tada tu Man meldiesi. Na, tai kodėl tau dabar nedarius visko pačiam? Jūs, žmonės! Tavo senasis “aš” yra tavo pražūtis!

Kai kurie žmonės neranda kelio ir nespėja su nauja šviesa. Jie dalijasi tik savo senomis įžvalgomis; ten nieko naujo. Kodėl taip yra? Jūs gyvenate užsisklendę savyje ir užtrenkėte Man duris. Matydamas, kaip keičiasi Šventosios Dvasios darbo metodai, savo širdyje nuolat nerimauji, kad gali suklysti. Kur tavo dievobaiminga širdis? Ar nuraminai save Dievo akivaizdoje ir ieškojai Jo? Tu tiesiog mintyse svarstai: „Ar Šventoji Dvasiai iš tiesų taip veikia?“ Kai kurie žmonės mato, kad tai Šventosios Dvasios veikimas, bet vis tiek turi, ką apie tai pasakyti; kiti pripažįsta, kad tai yra Dievo žodis, bet jo nepriima. Kiekvienam vienu metu kyla skirtingos mintys ir jie tiesiog nesupranta Šventosios Dvasios veikimo. Jie elgiasi lengvabūdiškai ir nesugeba sumokėti kainos ir būti nuoširdūs Mano akivaizdoje. Šventoji Dvasia juos apšvietė, bet jie nesugeba ateiti pas Mane bendrystei ar paieškoms. Jie verčiau vadovaujasi savo pačių valia, darydami, kas jiems patinka. Kas tai per ketinimas?


12 skyrius

Jei tavo būdas nepastovus ir keičiasi kiekvieną akimirką, jei tu nesugebi nuolat veržtis pirmyn, tuomet Mano lazda tikrai nuo tavęs neatsitrauks. Kai esi genimas, kai aplinka tampa nepalankesnė arba sustiprėja persekiojimas, tavo meilė Dievui augs ir tu nebebūsi prisirišęs prie pasaulio. Neturėdamas kito kelio pirmyn, ateisi pas Mane ir turėsi daug stiprybės bei tikėjimo. Tačiau lengvesnėmis aplinkybėmis tiesiog plauksi pasroviui. Turi įeiti iš teigiamos pusės; būk aktyvus, o ne pasyvus. Joks žmogus, įvykis ar daiktas neturi tavęs sutrikdyti ir jokio žmogaus žodžiai neturi daryti tau įtakos. Tavo būdas turi būti stabilus; kad ir ką žmonės sakytų, tai, ką žinai esant tiesa, turi nedelsdamas įgyvendinti praktikoje. Nesigręžk į jokį kitą žmogų; tegul Mano žodžiai visada veikia tavyje, gebėk tvirtai laikytis savo liudijimo Man ir veik atsižvelgdamas į Mano naštas. Negali aklai pritarti kitiems, neturėdamas savo nuomonės; priešingai, turi turėti drąsos atsistoti ir paprieštarauti tiems dalykams, kurie neatitinka tiesos. Jei aiškiai žinai, kad kažkas yra negerai, bet nedrįsti to atskleisti, nesi žmogus, kuris įgyvendina tiesą praktikoje. Nori kažką pasakyti, bet nedrįsti to pasakyti tiesiai, todėl kalbi užuolankomis, o paskui pakeiti temą. Tai Šėtonas trukdo tau iš vidaus, todėl tai, ką sakai, neduoda jokio rezultato, o tu nesugebi ištverti iki galo. Tavo širdyje vis dar yra baimės – ar ne todėl, kad tavo širdyje yra Šėtono minčių?

Kas yra nugalėtojas? Gerieji Kristaus kariai turi būti drąsūs ir pasikliauti Manimi, kad taptų dvasiškai stiprūs; jie turi stengtis būti kovotojais mūšyje, kovoti su Šėtonu iki mirties. Tu turi  visada išlikti budrus, todėl prašau tavęs nuolat aktyviai bendradarbiauti su Manimi ir gebėti artėti prie Manęs. Jei bet kuriuo metu ir bet kokiomis aplinkybėmis gebėsi išlikti ramus Mano akivaizdoje, paisyti Mano žodžių ir sutelkti dėmesį į Mano žodžius bei veiksmus, tuomet nesusvyruosi ir neprarasi savo pagrindo. Visa, ką gauni iš Manęs, gali praktikuoti. Kiekvienas Mano žodis yra skirtas tavo būsenai ir persmelkia tavo širdį. Net jei tavo lūpos tuo neįsitikinusios, širdyje turi būti įtikintas. Jei atidžiai nagrinėsi Mano žodžius, būsi teisiamas. Kitaip tariant, Mano žodžiai yra tiesa, gyvenimas ir kelias; jie – aštrus dviašmenis kalavijas, galintis nugalėti Šėtoną. Palaiminti tie, kurie supranta Mano žodžius ir žino, kaip juos praktikuoti, o tie, kurie jų nepraktikuoja, neabejotinai bus teisiami; tai yra taip tikra. Dabar ratas tų, kuriuos teisiu, išsiplėtė: Mano akivaizdoje bus teisiami ne tik tie, kurie Mane pažįsta, bet teismas ištiks ir tuos, kurie Manimi netiki ir iš visų jėgų stengiasi priešintis Šventosios Dvasios darbui bei jam trukdyti. Visi, kurie Mano akivaizdoje seka Mano pėdomis, pamatys, kad Dievas yra ryjanti ugnis! Dievas yra didybė! Jis vykdo teismą ir teisia juos iki mirties. Tie, kurie yra bažnyčioje, bet nekreipia dėmesio į tai, kaip sekti Šventosios Dvasios darbu, kurie šį darbą trikdo, kurie puikuojasi, kurie turi netinkamų ketinimų ir tikslų, kurie tinkamai nevalgo ir negeria Dievo žodžio, kurie yra sutrikusio mąstymo ir linkę abejoti, taip pat tie, kurie atidžiai nagrinėja Šventosios Dvasios darbą – šiuos žmones bet kada gali pasiekti teismo žodžiai. Visi žmonių veiksmai bus vienas po kito atskleisti. Šventoji Dvasia nuodugniai tiria slapčiausias žmonių širdžių gelmes. Nebūk nerūpestingas; būk itin atidus ir atsargus. Nesielk aklai savo nuožiūra. Jei tai, ką darai, ir tai, kaip elgiesi, neatitinka Mano žodžių, būsi teisiamas. Mėgdžiojimas, apgaulingumas ir dalinis supratimas netiks; Mano akivaizdoje turi dažnai su Manimi bendrauti.

Visa, ką gauni iš Manęs, suteiks tau kryptį, kuria galėsi vadovautis praktikoje. Tave taip pat lydės Mano galia, Aš būsiu su tavimi, o Mano žodžiai kiekvieną akimirką veiks tavo praktikoje; tu pakilsi virš visų pasaulietiškų dalykų ir turėsi didžią prisikėlimo galią. Jei tavo žodžiuose, elgesyje ir veiksmuose nėra Mano žodžių ir Mano buvimo, jei esi nutolęs nuo Manęs ir gyveni tik savyje, savo proto nuostatomis, doktrinomis ir nurodymais, tai įrodo, kad savo mintis nukreipei į nuodėmę. Tu ir toliau tiesiog laikaisi įsikibęs savo senojo „aš“, neleisdamas savajam „aš“ patirti nė menkiausio skausmo ar sielos sužeidimo. Taip besielgiantys žmonės yra itin menko kalibro ir gana absurdiški; jie nemato Dievo malonės ir neatpažįsta Jo palaiminimų. Jei ir toliau taip išsisukinėsi, kada gi leisi Man tavyje veikti? Kai baigiu kalbėti, tu išklausai, bet nieko neįsimeni, o kai iš tiesų atkreipiamas dėmesys į tavo problemas, tampi ypač silpnas. Koks čia dvasinis ūgis? Kada galėsiu tave padaryti visavertį, jei tave nuolat reikia įkalbinėti ir raginti eiti pirmyn? Jei bijai būti užgautas ar sužeistas, turėtum nedelsdamas įspėti: „Neleisiu niekam manęs apgenėti; savo prigimtinio, senojo būdo galiu atsikratyti pats.“ Tuomet niekas tavęs nekritikuos ir nelies, o tu galėsi laisvai tikėti taip, kaip nori, ir niekam tu nerūpėsi. Ar tokiu atveju galėsi sekti Mano pėdomis? Sakai esąs tikras, kad Aš esu tavo Dievas ir tavo Viešpats, tačiau tai tėra tušti žodžiai. Jei iš tiesų neabejotum, šie dalykai nekeltų problemų ir tikėtum, kad tave pasiekė Dievo meilė ir palaiminimai. Kai kalbu, kreipiuosi į savo sūnus, todėl dera dėkoti ir šlovinti.


13 skyrius

Dabartinėje jūsų būsenoje itin stipriai laikotės savojo „aš“ sampratų, o religiniai trukdžiai yra gana rimti; nesugebate veikti dvasioje, negalite suvokti Šventosios Dvasios darbo ir atmetate naują šviesą. Dieną nematai saulės, nes esi aklas. Nepažįsti žmonių, niekaip negali atsiskirti nuo savo „tėvų“, dvasioje tau trūksta įžvalgumo, neatpažįsti Šventosios Dvasios darbo ir nežinai, kaip valgyti ir gerti Mano žodį. Problema ta, kad pats nemoki jo valgyti ir gerti. Šventosios Dvasios darbas diena iš dienos stulbinamu greičiu juda pirmyn – kasdien atsiranda nauja šviesa ir vis naujų, šviežių dalykų. Tačiau tu to nesupranti. Mėgsti viską pernelyg nagrinėti, skaitai vadovaudamasis savo pomėgiais arba nieko neįsidėmėdamas, o klausydamasis nesupranti esmės. Tu nepakankamai uoliai meldiesi dvasioje, nesikreipi į Mane ir nepakankamai apmąstai Mano žodžius. Todėl visa, ką turi, tėra žodžiai, nurodymai ir doktrinos. Privalai aiškiai žinoti, kaip valgyti ir gerti Mano žodį, ir dažniau atnešti jį Mano akivaizdon.

Šiais laikais žmonės nesugeba atsižadėti savęs; jie visada mano esantys teisūs. Jie vis sukasi savo mažuose pasaulėliuose ir jų negalima laikyti teisiaisiais žmonėmis. Jų ketinimai ir tikslai yra netinkami, ir jei jie ir toliau jų laikysis, tikrai bus teisiami, o rimtais atvejais – pašalinti. Privalai skirti daug dėmesio nuolatinei bendrystei su Manimi ir nebendrauti su kuo tik panorėjęs. Turi suprasti žmones, su kuriais bendrauji, ir kalbėtis su jais apie dvasinius gyvenimo dalykus; tik tada galėsi aprūpinti kitus gyvenimu ir duoti jiems tai, ko trūksta. Neturėtum kalbėti su jais pamokomu tonu; tokia pozicija iš esmės yra netinkama. Bendrystėje turi suprasti dvasinius klausimus, turėti išminties ir gebėti suprasti, kas slypi kito žmogaus širdyje. Jei tarnauji kitiems, pats turi būti tinkamas žmogus ir bendrystėje dalytis tuo, ką turi.

Dabar svarbiausia, kad gebėtum būti bendrystėje su Manimi ir artimai su manimi bendraut. Turi mokėti savarankiškai valgyti ir gerti, artintis prie Dievo ir kuo greičiau suprasti dvasinius dalykus. Taip pat turi perprasti aplinką ir tai, kas tau joje parengta. Ar gali suprasti Mano esybę? Labai svarbu, kad valgytum ir gertum pagal tai, ko tau trūksta, ir gyventum pagal Mano žodį! Atpažink Mano ranką ir nelaikyk širdyje nepasitenkinimo. Jei skųsiesi ir bandysi ištrūkti, gali prarasti galimybę gauti Dievo malonę. Pirmiausia artinkis prie Manęs. Ko tau trūksta? Kaip turėtum artintis prie Manęs ir suprasti Mano širdį? Žmonės nesugeba prie Manęs priartėti todėl, kad negali atsisakyti savojo „aš“. Jų būdai visada nepastovūs – jie tai užsidega, tai atšąla, o vos pajutę šiek tiek saldumo tampa pernelyg patenkinti savimi ir įsitikinę savo teisumu. Kai kurie dar nėra prabudę. Kiek tavo žodžiai atspindi tai, koks iš tiesų esi? Kiek juose yra savęs gynimo, kiek kitų mėgdžiojimo ir kiek – nurodymų laikymosi? Tu nejauti ir nesupranti Šventosios Dvasios darbo todėl, kad nežinai, kaip priartėti prie Manęs. Tu vis svarstai apie išorinius dalykus, remdamasis savojo „aš“ sampratomis ir protu; slapta viską tyrinėji ir imiesi veiksmų, negalėdamas to daryti atvirai. Tai rodo, kad iš tiesų nesupranti Šventosios Dvasios darbo. Jei tikrai žinai, kad kažkas nėra iš Dievo, kodėl nedrįsti pakilti ir to atmesti? Kiek išdrįstų pakilti ir kalbėti Mano labui? Tau trūksta net menkiausio berniukui būdingo tvirtumo.

Visa, kas dabar parengta, yra mokymas, skirtas jūsų gyvenimo augimui. Per šį mokymą jūsų dvasios tampa įžvalgesnės ir atsiveria jūsų dvasinės akys, kad atpažintumėte, kas yra iš Dievo. Su tuo, kas ateina iš Dievo, gebėsi tarnauti, jausi naštą ir būsi tvirtas dvasioje. Visa, kas nėra iš Manęs, yra tuščia ir tau nieko neduoda. Tai palieka tuštumą tavo dvasioje, verčia tave prarasti tikėjimą, atitolina nuo Manęs ir įkalina tavo paties mintyse. Dabar, gyvendamas dvasioje, gali pakilti virš visko, kas priklauso pasauliui. Tačiau jei gyveni savo mintyse, Šėtonas tave apgaus; tai aklavietė. Dabar viskas labai paprasta: kreipkis į Mane širdimi, ir tavo dvasia iškart sustiprės. Turėsi praktikos kelią, o Aš vesiu tave kiekviename žingsnyje. Mano žodis tau bus atskleidžiamas visur ir visada. Kad ir kur ir kada būtum, kad ir kokia nepalanki būtų aplinka, jei tik žvelgsi į Mane širdimi, Aš padėsiu tau aiškiai pamatyti, apreikšiu tau Savo širdį ir tu bėgsi pirmyn nepaklysdamas. Kai kurie žmonės bando susigaudyti tik remdamiesi išoriniais dalykais, tačiau nemoka ieškoti savo dvasioje. Jie dažnai nesugeba atpažinti Šventosios Dvasios darbo. Tuomet, dalydamiesi bendryste su kitais, jie tik dar labiau susipainioja, neturi kelio, kuriuo galėtų eiti, ir nežino, ką daryti. Šie žmonės nežino, kokia liga serga; nors jie daug ką turi ir jų vidus yra gausiai pripildytas, kokia iš to nauda? Ar jūs iš tiesų turite kelią, kuriuo galėtumėte eiti? Ar turite kokį nors nušvitimą ar apšvietimą? Ar įgijote kokių nors naujų įžvalgų? Ar padarėte pažangą, ar žengėte atgal? Ar galite neatsilikti nuo naujos šviesos? Jūs tiesiog nesugebate paklusti; paklusnumas, apie kurį dažnai kalbate, tėra kalbos. Ar gyvenate paklusniai?

Kokia didelė kliūtis yra žmonių teisuoliškumas, pasitenkinimas savimi, savimeilė ir išdidumas? Kas kaltas dėl to, kad negali įžengti į tikrovę? Turėtum atidžiai save ištirti ir įvertinti, ar esi teisusis žmogus. Ar tavo tikslai ir ketinimai yra skirti Man? Ar visus savo žodžius tari ir visus veiksmus atlieki Mano akivaizdoje? Aš nagrinėju visas tavo mintis ir sumanymus. Ar nejauti vidinio priekaišto? Kitų akivaizdoje apsimeti ir ramiai rodai savo teisuoliškumą; taip mėgini apsisaugoti. Nori nuslėpti savo blogį ir net ieškai būdų suversti jį kam nors kitam. Kiek apgaulės slypi tavo širdyje! Pagalvok apie visa, ką pasakei. Argi visa tai darei ne dėl savo naudos ir bijodamas, kad tavo siela nenukentėtų? Dangstei Šėtoną ir taip jėga atėmei iš brolių ir seserų galimybę valgyti ir gerti. Kaip gali pasiteisinti? Ar manai, kad kitą kartą galėsi atsigriebti už valgymą ir gėrimą, kurį šį kartą iš jūsų atėmė Šėtonas? Dabar tai aiškiai matai – argi tai galima kompensuoti? Ar gali susigrąžinti prarastą laiką? Jūs turite ne kartą save ištirti ir išsiaiškinti, kodėl per pastaruosius kelis susirinkimus nebuvo valgoma ir geriama ir kas dėl to kaltas. Turite bendrystėje aptarti kiekvieną iš šių dalykų, kol viskas taps aišku. Jei tokiems žmonėms nebus griežtai užkirstas kelias ir broliai bei seserys neatpažins, kokie jie iš tiesų yra, tokie dalykai pasikartos. Iš tiesų jūsų dvasinės akys užmerktos – tarp jūsų pernelyg daug aklųjų! Be to, net tie, kurie mato, elgiasi atsainiai. Jie neatsistoja ir neprabyla, todėl ir jie yra akli. Tie, kurie mato, bet neprabyla, yra nebyliai. Čia pernelyg daug neįgaliųjų.

Kai kurie žmonės nesupranta, kas yra tiesa, gyvenimas ir kelias, taip pat nesupranta Dvasios. Jie net vadovaujasi Mano žodžiais tarsi formulėmis, nelanksčiai ir mechaniškai juos taikydami. Jie nesupranta net to, kas yra tikras dėkingumas ir šlovinimas. Kai kurie žmonės nesugeba suvokti esmės ir to, kas svarbiausia, o įsikimba tik į antraeilius dalykus. Ką iš tiesų reiškia trikdyti Dievo valdymą? Ką reiškia griauti bažnyčios kūrimą? Ką reiškia trikdyti Šventosios Dvasios darbą? Kas yra Šėtono tarnas? Šias tiesas būtina aiškiai suprasti, o ne tik paviršutiniškai peržvelgti. Kas iš tiesų lėmė, kad šį kartą nebuvo valgoma ir geriama? Kai kurie žmonės mano, kad šiandien jie turėtų garsiai šlovinti Dievą, tačiau kaip jie turėtų Jį šlovinti? Ar šlovinti Jį reiškia tik giedoti giesmes ir šokti? Ar kiti būdai nelaikomi šlovinimu? Kai kurie žmonės ateina į susirinkimus laikydamiesi sampratos, kad vien džiugius šlovinimas ir yra Dievo šlovinimas. Žmonės laikosi tokių sampratų ir nekreipia dėmesio į tai, ką Šventoji Dvasia ketina daryti, todėl galiausiai vis tiek sukelia trikdžių. Šiame susirinkime nebuvo valgoma ir geriama. Jūs visi sakote, kad esate dėmesingi Dievo naštai ir kad palaikysite bažnyčios liudijimą, tačiau kuris iš jūsų iš tiesų buvo dėmesingas Dievo naštai? Paklausk savęs: ar esi dėmesingas Dievo naštai? Ar gali praktikuoti teisumą Dievo labui? Ar gali pakilti ir kalbėti Mano labui? Ar gali tvirtai įgyvendinti tiesą praktikoje? Ar išdrįsi kovoti su visais Šėtono darbais? Ar dėl Mano tiesos sugebėsi nustumti į šalį savo jausmus ir demaskuoti Šėtoną? Ar gali leisti, kad Mano ketinimai būtų įgyvendinti tavyje? Ar lemiamomis akimirkomis paaukojai savo širdį? Ar esi žmogus, kuris paklūsta Mano valiai? Dažnai užduok sau šiuos klausimus ir dažnai juos apmąstyk. Tavyje glūdi Šėtono dovanos, ir dėl to gali kaltinti tik save – nesugebi perprasti žmonių ir atpažinti Šėtono nuodų, todėl tiesiog prašaisi mirties. Šėtonas tave smarkiai suklaidino; esi visiškai susipainiojęs. Apsvaigęs nuo palaidumo vyno – svirduliuoji pirmyn atgal, nesugebi išlaikyti tvirtos pozicijos ir neturi praktikos kelio. Tu tinkamai nevalgai ir negeri, nepgalvotai įsiveli į konfliktus ir ginčus, neatskiri, kas teisinga, o kas ne, ir seki paskui kiekvieną, kuris imasi vadovauti. Argi tavyje yra bent kiek tiesos? Kai kurie žmonės gina save, iškreiptai pateikia dalykus ir elgiasi apgaulingai. Dalydamiesi bendryste su kitais, jie galiausiai palieka žmones be kelio, kuriuo būtų galima eiti. Ar tokių žmonių ketinimai, tikslai, motyvai ir jų šaltinis yra iš Manęs? Ar manai, kad galima kompensuoti broliams ir seserims atimtą galimybę valgyti ir gerti? Susirask kelis žmones, pabūk su jais bendrystėje ir jų paklausk – tegul jie patys pasako, ar buvo kuo nors aprūpinti. O gal jų pilvai buvo pripildyti nešvaraus vandens ir šiukšlių, ir jie liko be kelio, kuriuo galėtų eiti? Argi tai ne tas pats, kas griauti bažnyčią? Kur dingo brolių ir seserų tarpusavio meilė? Jūs slapčia aiškinatės, kas teisus, o kas klysta. Kodėl nejaučiate naštos dėl bažnyčios? Paprastai mokate garsiai skanduoti šūkius, tačiau kai iš tiesų kas nors nutinka, tampate neryžtingi. Kai kurie iš jūsų supranta, tačiau tik tyliai apie tai kalba; kiti supranta ir pasisako, o likusieji neprataria nė žodžio. Jūs nežinote, kas yra iš Dievo, o kas – Šėtono darbas. Kur dingo jūsų gyvenimo pajauta? Jūs tiesiog nepajėgiate suvokti Šventosios Dvasios darbo, jo nesuprantate ir sunkiai priimate naujus dalykus. Priimate tik religinius ir pasaulietiškus dalykus bei tai, kas atitinka žmonių sampratas. Todėl neapgalvotai įsiveliate į ginčus. Kiek žmonių sugeba suvokti Šventosios Dvasios darbą? Kiek iš tiesų jaučia naštą dėl bažnyčios? Ar tu tai suvoki? Giedoti giesmes – vienas iš būdų šlovinti Dievą. Tačiau tau nėra aiški Dievo šlovinimo tiesa, o tavo požiūris nelankstus ir šabloniškas. Argi tai ne tavo paties sampratos? Tu visada atkakliai laikaisi savo sampratų. Nesugebi sutelkti dėmesio į tai, ką šiandien ketina daryti Šventoji Dvasia, ir pajusti, ką jaučia tavo broliai ir seserys. Taip pat negebi ramiai ieškoti Dievo ketinimų. Tu aklai skubi veikti. Giesmes giedi puikiai, tačiau galiausiai viskas virsta tikra sumaištimi. Ar čia iš tiesų yra bent kiek valgymo ir gėrimo? Ar matai, kas iš tikrųjų sukelia trikdžius? Tu visiškai negyveni dvasioje – esi įsikibęs įvairiausių sampratų. Kur dingo tavo našta dėl bažnyčios? Turite suprasti, kad dabar Šventosios Dvasios darbas vyksta dar sparčiau. Jūs pernelyg tvirtai laikotės savo sampratų ir priešinatės Šventosios Dvasios darbui – argi nesate akli? Argi nesate tarsi musė, kuri zvimbdama daužosi į sienas? Jei ir toliau taip elgsitės, būsite palikti.

Tie, kurie ištobulinami prieš katastrofas, yra Dievui paklusnūs žmonės. Jie gyvena pasikliaudami Kristumi, liudija apie Jį ir Jį aukština. Jie yra pergalingi sūnūs ir geri Kristaus kariai. Dabar svarbiausia nurimti, išmokti artintis prie Dievo ir su Juo bendrauti. Jei nesugebi artintis prie Dievo, kyla pavojus, kad Šėtonas tave paims į nelaisvę. Jei sugebi artintis prie Manęs ir su Manimi bendrauti, tau tikrai taps akivaizdžios visos tiesos ir turėsi kuo vadovautis gyvendamas ir veikdamas. Kadangi artiniesi prie Manęs, Mano žodis niekada tavęs nepaliks, o tu visą gyvenimą nuo jo neatsiskirsi. Šėtonas neturės jokios progos tuo pasinaudoti – jis bus sugėdintas, pažemintas ir pralaimėjęs pabėgs. To, ko tau trūksta viduje, ieškai išorėje. Kartais tau pavyksta šį tą rasti, tačiau tai, ką randi daugiausia tėra nurodymai, o ne tai, ką pats turėtum įgyti. Turi visiškai savęs atsisakyti, daugiau valgyti ir gerti Mano žodį bei išmokti jį apmąstyti. Jei ko nors nesupranti, dažniau artinkis prie Manęs ir su Manimi bendrauk. Taip dalykai, kuriuos išsiaiškinsi, bus tikri ir teisingi. Pirmiausia turi pradėti nuo artinimosi prie Manęs. Tai labai svarbu! Kitaip nemokėsi valgyti ir gerti. Negali valgyti ir gerti savarankiškai; tavo dvasinis ūgis iš tiesų per mažas.

Šiuo metu laikas išties spaudžia. Šventoji Dvasia naudoja daugybę įvairių būdų ir visi jie yra skirti mus vesti link Dievo žodžių. Turėtum apsiginkluoti visomis tiesomis, būti „atskirtas kaip šventas“, nuoširdžiai priartėti prie Manęs ir su Manimi palaikyti ryšį, o tau nebus leista rinktis savo nuožiūra. Šventosios Dvasios darbas yra nepaisantis žmogiškų jausmų ir neatsižvelgia į tai, koks esi žmogus. Jei tik būsi pasirengęs ieškoti ir sekti, nesiteisinsi, nesiginčysi dėl savo naudos ir praradimų bei išalkęs ir ištroškęs ieškosi teisumo, Aš tave apšviesiu. Kad ir koks kvailas ir neišmanantis būtum, Aš į šiuos dalykus nežiūriu. Aš žiūriu į tai, kaip stipriai stengiesi dėl teigiamų dalykų. Jei vis dar tvirtai laikaisi sampratos apie save, ratais sukdamasis savo mažame pasaulėlyje, tuomet, Mano manymu, tau gresia pavojus... Ką reiškia būti paimtam? Ką reiškia būti paliktam? Kaip turėtum šiandien gyventi Dievo akivaizdoje? Kaip turėtum aktyviai su Manimi bendradarbiauti? Atsisakyk savosampratų, išnarstyk save, nusiimk kaukę, aiškiai pamatyk savo tikrąjį veidą, bjaurėkis savimi, turėk širdį, kuri išalkusi ir ištroškusi siektų teisumo, tikėk, kad tu iš tiesų esi niekas, būk pasirengęs savęs atsisakyti, gebėk atsisakyti visų savo veikimo būdų, nurimk Mano akivaizdoje, daugiau melskis, nuoširdžiai pasikliauk Manimi, gręžkis į Mane ir niekada nenustok link Manęs artėti bei su Manimi bendrauti – esmė slypi šiuose dalykuose. Žmonės dažnai gyvena susitelkę į save, todėl nėra Dievo akivaizdoje.

Žmonėms iš tiesų sudėtinga įsivaizduoti dabartinį Šventosios Dvasios darbą, o visa tai tampa tikrove, todėl į tai negalima žiūrėti lengvabūdiškai. Jei tavo mintys ir idėjos nėra teisingos, tuomet negalėsi žengti pirmyn. Privalai būti budrus nuo pradžios iki galo ir niekada nesielgti aplaidžiai. Palaiminti tie, kurie nuolat budi, laukia ir yra ramūs Mano akivaizdoje! Palaiminti tie, kurie širdimi nuolat gręžiasi į Mane, kurie stengiasi atidžiai klausytis Mano balso, kurie atkreipia dėmesį į Mano veiksmus ir įgyvendina Mano žodžius praktikoje! Iš tiesų daugiau nebegalima delsti, nes pradės siautėti visokios negandos, pražiodamos savo žiaurius, kruvinus nasrus, kad jus visus prarytų tarsi potvynis. Mano sūnūs! Atėjo metas! Nebėra laiko svarstymams. Vienintelė išeitis – sugrįžti pas Mane ir taip atsidurti Mano apsaugoje. Privalote turėti berniukui būdingą tvirtybę – nebūkite silpni ar nusiminę. Turite neatsilikti nuo Mano žingsnių irneatsisakyti naujosios šviesos. Kai Aš jums sakau, kaip valgyti ir gerti Mano žodžius, turėtumėte paklusti ir tinkamai juos valgyti bei gerti. Ar dar yra laiko savavališkai kovoti arba vieniems su kitais varžytis? Ar galite kovoti sočiai nepavalgę ir visapusiškai neapsiginklavę tiesa? Jei norite įveikti religiją, privalote būti visapusiškai apsiginklavę tiesa. Valgykite ir gerkite daugiau Mano žodžių, taip pat daugiau apie juos mąstykite. Turite savarankiškai valgyti ir gerti Mano žodžius ir pirmiausia artintis prie Dievo. Įspėju! Privalai būti atidus! Sumanieji turėtų greitai atsitokėti! Paleisk viską, ko nenori atsisakyti. Aš tau dar kartą sakau, kad šie dalykai yra išties žalingi tavo gyvenimui ir jie neduoda jokios naudos! Tikiuosi, kad veikdamas pasikliausi Manimi; kitaip, vienintelis kelias į priekį yra mirties kelias – kur tuomet eisi ieškoti gyvenimo kelio? Pažabok savo širdį, kuri taip trokšta užsiimti išoriniais dalykais! Atsisakyk savo nenoro nusileisti kitiems! Jei tavo gyvenimas negalės bręsti ir būsi paliktas, ar tuomet nebūsi pats sau pakišęs kojos? Dabartinis Šventosios Dvasios darbas nėra toks, kokį įsivaizduoji. Jei nesugebėsi atsisakyti savo sampratų, tuomet daug ko neteksi. Jei darbas atitiktų žmogaus sampratas, ar atsiskleistų tavo senoji prigimtis ir sampratos? Ar gebėtum pažinti save? Galbūt vis dar manai, kad neturi jokių sampratų, bet šįkart aiškiai atsiskleidė daugybėtavo bjaurių bruožų. Atidžiai savęs paklausk:

Ar esi tas, kuris Man paklūsta?

Ar esi pasiryžęs ir pasiruošęs atsisakyti savęs ir sekti Manimi?

Ar esi tas, kuris ieško Mano veido tyra širdimi?

Ar žinai, kaip prie Manęs priartėti ir su Manimi bendrauti?

Ar gali Mano akivaizdoje nurimti ir siekti suprasti Mano ketinimus?

Ar įgyvendini praktikoje žodžius, kuriuos Aš tau atskleidžiu?

Ar gali išlikti normalios būsenos Mano akivaizdoje?

Ar gebi permatyti Šėtono kėslus? Ar išdrįsti juos atskleisti?

Kaip atsižvelgi į Dievo naštą?

Ar esi tas, kuris atsižvelgia į Dievo naštą?

Kaip suvoki Šventosios Dvasios darbą?

Kaip bendradarbiauji, su kitais tarnaudamas Dievo namuose?

Kaip tvirtai liudiji apie Mane?

Kaip gerai kovoji už tiesą?

Privalote šias tiesas kruopščiai apsvarstyti. Faktų pakanka įrodyti, kad ta diena yra itin arti. Prieš nutinkant nelaimėms, privalote tapti visaverčiais – tai svarbus klausimas, kurį reikia skubiai išspręsti! Aš noriu jus padaryti visaverčiais, bet matau, kad jūs iš tiesų esate šiek tiek nežaboti. Jūs turite gebėjimų, bet nenaudojate jų ten, kur labiausiai reikia ir nesuvokiate pačių svarbiausių dalykų; vietoj to, jūs griebiatės smulkmenų. Kokia nauda orientuotis į šiuos dalykus? Argi tai ne laiko švaistymas? Aš jums tokiu būdu rodau malonę, bet jūs nerodote jokio dėkingumo; jūs beatodairiškai kovojate ir keliate bėdas – tai argi visas Mano širdies kraujas nebuvo iššvaistytas? Jei toliau taip elgsitės, Aš nebegaišiu laiko jūsų įtikinėjimui! Paklausykit! Jei neatsitokėsite, Šventosios Dvasios darbas bus iš jūsų atimtas. Jums daugiau nebebus duodama valgyti, ir jūs galėsite tikėti, kuo panorėsite. Aš jau viską jums išsamiai pasakiau – tik nuo jūsų priklausys, ar jų klausysitės, ar ne. Atėjus laikui, kai būsite pasimetę, nežinosite, kur toliau eiti, ir nematysite tikrosios šviesos, ar Mane kaltinsite? Koks neišmanymas! Kokia turėtų būti pasekmė, jei taip tvirtai laikysitės įsikibę savęs ir atsisakysite paleisti? Argi jūsų darbas nenueis veltui? Kaip apgailėtina būti paliktam, kai užklumpa nelaimės!

Dabar yra esminis bažnyčios kūrimo etapas. Jei nesugebate su Manimi aktyviai bendradarbiauti ir visa širdimi Man atsiduoti, jei negalite visko atsisakyti, tuomet daug ko neteksite. Ar vis dar galite puoselėti kitokius ketinimus? Aš jums buvau toks pakantus, laukdamas, kol jūs atgailausite ir viską pradėsite iš naujo. Tačiau laikas to daugiau neleidžia, ir Aš turiu atsižvelgti į bendrą vaizdą. Siekiant Dievo valdymo plano tikslo, viskas juda pirmyn, o Aš žingsniuoju pirmyn diena po dienos, valanda po valandos ir akimirka po akimirkos – nesuspėjantys paskui bus palikti. Kiekvieną dieną nušvinta nauja šviesa, kiekvieną dieną atliekami nauji darbai ir kiekvieną dieną atsiranda naujų dalykų. Nematantys šviesos yra akli! Nesekantys paskui bus pašalinti...

Dievas jau apsireiškė visose bažnyčiose. Kalba Dvasia; Jis yra naikinanti ugnis, spinduliuoja didybę ir teisia. Jis yra Žmogaus Sūnus, apsivilkęs ilga tunika ir persijuosęs per krūtinę aukso juostą. Jo galva ir plaukai yra balti kaip balčiausia vilna ar sniegas, Jo akys tarsi ugnies liepsna, Jo kojos panašios į krosnyje įkaitintą skaistvarį, ir Jo balsas tarytum didžių vandenų šniokštimas. Dešinėje rankoje Jis laiko septynias žvaigždes, iš Jo burnos eina aštrus dviašmenis kalavijas, o Jo veidas yra tarytum saulė, žibanti visu skaistumu!

Žmogaus Sūnus buvo paliudytas, o pats Dievas buvo viešai apreikštas. Dievo šlovė išsiliejo, skaisčiai spindėdama lyg deganti saulė! Jo šlovingas veidas spindi akinančia šviesa; kas išdrįstų Jam priešintis? Pasipriešinimas veda į mirtį! Nebus parodyta nė menkiausio gailestingumo dėl nieko, ką galvojate savo širdyje, dėl jokio jūsų ištarto žodžio ar padaryto darbo. Jūs visi suprasite ir pamatysite, ką esate gavę, — nieko kita, tik Mano teismą! Argi galiu pakęsti, kai nesistengiate valgyti ir gerti Mano žodžių, o vietoj to savavališkai naikinate ir griaunate Mano statinį? Su tokiu žmogumi nesielgsiu švelniai! Jeigu tavo elgesys dar labiau išsigims, tave prarys liepsnos! Visagalis Dievas apsireiškia dvasiniu kūnu, neturinčiu nė menkiausio kūno ir kraujo lašelio nuo galvos iki kojų. Jis pranoksta visatos pasaulį, sėdi šlovingame soste trečiajame danguje ir valdo visa! Visata ir visa, kas joje, yra Mano rankose. Aš tariu, ir tai atsiranda. Aš įsakau, ir ir tai tampa dėsniu. Šėtonas yra po Mano kojomis; jis yra bedugnėje! Kai nuaidės Mano balsas, dangus ir žemė išnyks ir pavirs nieku! Visa bus atnaujinta; tai amžinai nekintanti ir visiškai teisinga tiesa. Aš nugalėjau pasaulį, taip pat visus piktuosius. Aš sėdžiu čia ir kalbu jums; kas turi ausis, teklauso, ir kas gyvas, tepriima.

Dienos baigsis; visa, kas yra šiame pasaulyje, pavirs nieku, ir visa gims iš naujo. Atmink tai! Atmink! Negali į tai žiūrėti lengvabūdiškai. Dangus ir žemė praeis, bet Mano žodžiai nepraeis! Leiskite Man dar kartą jus paraginti: nebėkite tuščiai! Pabuskite! Atsigręžkite — krantas jau čia pat! Aš jau pasirodžiau tarp jūsų, ir Mano balsas pasigirdo. Mano balsas pasigirdo prieš jus; kiekvieną dieną jis stoja prieš tave akis į akį ir kasdien yra šviežias bei naujas. Tu matai Mane, o Aš matau tave; Aš nuolat tau kalbu ir esu su tavimi akis į akį. Vis dėlto tu Mane atstumi ir Manęs nepažįsti. Manosios avys klauso Mano balso, tačiau jūs vis dar dvejojate! Jūs dvejojate! Jūsų širdis aptuko, jūsų akis apakino Šėtonas, todėl jūs nematote Mano šlovingo veido — kokie jūs apgailėtini! Kokie apgailėtini!

Septynios Dvasios, esančios prieš Mano sostą, buvo pasiųstos į visus žemės kampelius, o Aš pasiųsiu Savo pasiuntinį kalbėti bažnyčioms. Aš esu teisus ir ištikimas; Aš esu Dievas, tiriantis giliausias žmogaus širdies gelmes. Šventoji Dvasia kalba bažnyčioms, ir tai yra Mano žodžiai, sklindantys iš Mano Sūnaus vidaus. Visi, kas turi ausis, teklauso! Visi, kas gyvi, tepriima! Tiesiog valgykite ir gerkite juos ir neabejokite. Visi, kurie paklūsta Mano žodžiams ir jų klauso, gaus didžių palaiminimų! Visi, kurie nuoširdžiai ieško Mano veido, tikrai sulauks naujos šviesos, naujo apšvietimo ir naujų įžvalgų; visa bus šviežia ir nauja. Mano žodžiai pasirodys tau bet kuriuo metu ir atvers tavo dvasines akis, kad galėtum matyti visas dvasinės srities paslaptis. Karalystė yra tarp žmonių. Įženk į prieglobstį, ir visa malonė bei visi palaiminimai bus su tavimi; badas ir maras negalės prie tavęs prisiartinti, o vilkai, gyvatės, tigrai ir leopardai negalės tau pakenkti. Tu eisi su Manimi, vaikščiosi su Manimi ir kartu su Manimi įžengsi į šlovę!

Visagalis Dievas! Jis viešai apreiškė Savo šlovingą kūną, pasirodė Jo šventas dvasinis kūnas, ir Jis yra pats pilnutinis Dievas! Ir pasaulis, ir Jo kūnas pasikeitė, o Jo atsimainymas ant kalno yra Dievo asmuo. Ant galvos Jis turi aukso vainiką, Jo drabužiai yra balti kaip šviesa, o per krūtinę Jis persijuosęs aukso juosta, Žemė ir visi dalykai yra Jo pakojis. Jo akys yra tarsi ugnies liepsna; iš Jo burnos eina aštrus dviašmenis kalavijas, o dešinėje rankoje Jis laiko septynias žvaigždes.Kelias į karalystę yra be galo šviesus, ir Jo šlovingoji šviesa pakyla ir šviečia; kalnai džiaugiasi ir vandenys juokiasi, o saulė, mėnulis ir žvaigždės visos sukasi savo tvarkinga rikiuote, sveikindamos pergalingą vienintelio tikrojo Dievo sugrįžimą, To, kuris užbaigė Savo šešių tūkstančių metų valdymo planą. Visi šokinėja ir šoka iš džiaugsmo! Džiaukitės! Visagalis Dievas sėdi Savo šlovingame soste! Giedokite! Visagalio pergalės vėliava aukštai iškelta ant didingo ir didžiai nuostabaus Siono kalno! Kiekviena tauta džiūgauja, nesuskaičiuojama daugybė Dievo išrinktųjų gieda, Siono kalnas džiugiai juokiasi, ir Dievo šlovė pakilo! Niekada net nesvajojau, kad išvysiu Dievo veidą, tačiau šiandien jį išvydau. Kasdien būdamas akis į akį su Juo, kalbu Jam ir atveriu savo širdį. Jis dosniai teikia maistą ir gėrimą. Gyvenime, žodžiuose, veiksmuose, mintyse ir sumanymuose Jo šlovingoji šviesa apšviečia, Jis veda kiekviename žingsnyje, o jei širdyje kyla maištas, Jo teismas tuoj pat nusileidžia.

Valgyti, gyventi ir būti kartu su Dievu, būti drauge su Juo, vaikščioti kartu, kartu mėgautis, kartu įgyti šlovę ir palaiminimus, karaliauti su Dievu ir drauge būti karalystėje — koks tai malonumas! Kaip miela! Kasdien esame su Juo akis į akį, Jis kasdien kalba ir nuolat su mumis kalbasi, o mes kasdien gauname naujo apšvietimo ir naujų įžvalgų. Atsivėrus mūsų dvasinėms akims, viską matome; mums atskleidžiamos dvasios paslaptys. Šventas gyvenimas iš tiesų yra nerūpestingas; bėkite greitai, nesustokite ir nepaliaujamai veržkitės pirmyn — priešakyje laukia dar nuostabesnis gyvenimas. Nesitenkink vien saldumo paragavimu; bėk visa širdimi į Dievą. Jis visa apimantis ir dosnus, Jis turi viską, ko mums trūksta. Aktyviai bendradarbiauk ir įženk į Jį — tuomet niekas nebebus taip, kaip anksčiau. Mūsų gyvenimas taps transcendentinis, ir joks žmogus, įvykis ar dalykas nebegalės mūsų trikdyti.

Transcendencija! Transcendencija! Tikroji transcendencija! Dievo transcendentinis gyvenimas yra viduje, ir viskas tapo tikrai lengva ir ramu! Mes peržengiame pasaulį ir pasaulietiškus dalykus, nejausdami prisirišimo nei prie sutuoktinių, nei prie vaikų. Mes peržengiame ligų ir aplinkos suvaržymus. Šėtonas nedrįsta mūsų trukdyti. Mes visiškai peržengiame visas nelaimes. Tai leidžia Dievui perimti karaliavimą! Mes trypiame Šėtoną po kojomis, tvirtai liudijame už bažnyčią ir visiškai apnuoginame bjaurų Šėtono veidą. Bažnyčios statyba vyksta Kristuje, o šlovingas kūnas jau prisikėlė – tai ir yra gyvenimas pakylėtoje būsenoje!

Po to, kai buvo paliudytas Žmogaus Sūnus, Visagalis Dievas mums viešai apsireiškė kaip teisumo Saulė. Tai būtent yra atsimainymas ant kalno! Dabar tai tampa vis labiau tikra ir praktiška.  Mes išvydome šį Šventosios Dvasios veikimą, ir pats Dievas apsireiškė iš kūno. Jo nevaržo žmogus, erdvė ar geografija; Jis keliauja per visas žemes ir jūras, Jis išsiplečia per visą visatą ir iki pat žemės pakraščių, ir nesuskaičiuojama daugybė tautų ir žmonių tyliai klausosi Jo Balso. Atvėrę savo dvasines akis, matome, kad Dievo Žodis išėjo iš Jo šlovingo kūno – tai pats Dievas išėjo iš kūno, ir tai yra absoliutus ir tobulas Dievas. Jis viešai kalba mums, Jis yra akis į akį su mumis, Jis mums pataria, Jis mums rodo gailestingumą, Jis mūsų laukia, Jis mus guodžia, Jis mus drausmina ir teisia. Jis paima mus už rankos ir Jo nerimas dega Jame lyg liepsna; trokštančia širdimi Jis ragina mus greitai nubusti ir įžengti į Jį. Jo transcendentinis gyvenimas yra įaustas į mus visus, ir visi, kurie į Jį įžengs, pasieks transcendenciją, nugalės pasaulį ir blogus žmones, ir kartu su Juo valdys kaip karaliai! Visagalis Dievas yra Dievo dvasinis kūnas, vienintelis tikrasis Dievas, kuris įsako – ir tai įvyksta, kuris ištaria – ir tai tampa tikrove, bei kuris liepia – ir tai pasilieka! Šėtonas yra Jam po kojomis, bedugnėje. Visata ir visa, kas yra, - Jo rankose; atėjo laikas, ir viskas taps nieku bei bus atnaujinta jėga.

Bažnyčia yra statoma, o Šėtonas deda visas pastangas, kad ją sugriautų. Jis visomis įmanomomis priemonėmis nori sugriauti tai, ką Aš statau, todėl bažnyčia turi būti skubiai apvalyta. Neturi likti nė mažiausio blogio pėdsako – bažnyčia turi būti apvalyta, kad ji taptų nepriekaištinga ir būtų tokia tyra kaip seniau. Privalote visuomet budėti, laukti ir daugiau melstis Mano akivaizdoje. Turite kiaurai permatyti įvairiausius Šėtono kėslus ir klastas, atpažinti dvasias, pažinti žmones ir gebėti atskirti įvairiausius žmones, įvykius ir dalykus. Taip pat turite daugiau valgyti ir gerti Mano žodį, o dar svarbiau – jūs turite gebėti jį valgyti ir gerti savarankiškai. Apsiginkluokite visa tiesa ir ateikite Mano akivaizdon, kad galėčiau atverti dvasines jūsų akis ir leisčiau pamatyti visus dvasioje glūdinčius slėpinius… Tą akimirką, kai bažnyčia pradedama statyti, prasideda šventųjų kova, ir prieš jus atsiskleidžia visokiausios bjaurios Šėtono grimasos. Ar sustosite ir atsitrauksite, ar pakilsite ir, pasitikėdami Manimi, eisite pirmyn? Iškelkite į šviesą sugedusį ir bjaurų Šėtono veidą, negailėkite niekieno jausmų ir nerodykite jokio pasigailėjimo! Kovokite su Šėtonu iki mirties! Aš esu tavo užnugaris, o tavyje turi būti berniuko dvasia! Mirties agonijoje Šėtonas įnirtingai draskosi, tačiau jam vis tiek nepavyks išvengti Mano teismo. Šėtonas yra po Mano kojomis – jį trypia ir jūsų kojos. Tai visiškai tikra!

Visų tų, kurie kelia religinius trikdžius, ir tų, kurie griauna bažnyčios statymą, nevalia nė kiek toleruoti – juos reikia nedelsiant teisti, o Šėtonas bus demaskuotas, sutryptas, visiškai sunaikintas ir jam neliks vietos pasislėpti. Įvairaus plauko velniai ir demonai neabejotinai atskleis savo tikruosius pavidalus Mano akivaizdoje, ir Aš nutrenksiu juos visus į bedugnę prarają, iš kurios jie niekada neišsilaisvins – jie visi bus po mūsų kojomis. Jeigu norite kovoti gerą kovą už tiesą, tai pirmiausia privalote nesuteikti Šėtonui jokios galimybės veikti. Tam turėsite būti vienminčiai ir gebėti bendradarbiauti tarnystėje, atsisakyti visų savo nuostatų, nuomonių, požiūrių ir veikimo būdų, nuraminti savo širdis Manyje, susitelkti į Šventosios Dvasios balsą, būti atidūs Šventosios Dvasios darbui ir giliai patirti Dievo žodžius. Jūsų ketinimas turi būti tik vienas – vykdyti Mano valią. Jokių kitų ketinimų jums nereikia turėti. Jūs visi privalote žvelgti į Mane visa savo širdimi, atidžiai stebėti Mano veiksmus ir tai, kaip Aš veikiu, ir nebūti aplaidūs. Jūsų dvasios turi būti budrios, o akys – atviros. Kalbant apie tuos, kurie dažniausiai turi netinkamų ketinimų ir tikslų, mėgsta būti dėmesio centre ir dega noru veikti, kurie linkę kelti trikdžius, yra persismelkę religinėmis doktrinomis, kurie yra Šėtono tarnai ir t. t. – kai tokie žmonės ima reikštis, jie sukelia bažnyčiai sunkumų, o brolių ir seserų Dievo žodžio valgymas ir gėrimas nueina perniek. Matydami, kad tokie žmonės bando pasirodyti, iš karto juos sustabdykite. Jeigu, nepaisant pakartotinių perspėjimų, jie nepasikeis, jie patirs nuostolių. Jeigu tie, kurie atkakliai laikosi savo nuostatų, dar mėgina teisintis ir slėpti savo nuodėmes, bažnyčia turėtų nedelsdama juos atskirti ir nesuteikti galimybės laviruoti. Negalima dėl mažmožio prarasti to, kas svarbu; matykite visumą.

Jūsų dvasinės akys dabar turi atsiverti, kad bažnyčioje atpažintumėte keletą tipų žmonių:

Kokie žmonės turi dvasinį supratimą ir pažįsta dvasias?

Kokie žmonės neturi dvasinio supratimo?

Kokie žmonės turi piktą dvasią?

Kokiuose žmonėse veikia Šėtonas?

Kokie žmonės yra linkę kelti trikdžius?

Kokiuose žmonėse veikia Šventoji Dvasia?

Kokiems žmonėms rūpi Dievo našta?

Kokie žmonės gali vykdyti Mano valią?

Kas yra Mano ištikimieji liudytojai?

Žinokite, kad aukščiausia šių dienų vizija – tai Šventosios Dvasios nešamas apšvietimas bažnyčioms. Nesusipainiokite dėl šių dalykų. Priešingai – giliai juos apmąstykite, kol visiškai juos suprasite. Tai gyvybiškai svarbu, kad gyvenime žengtumėte į priekį! Jei nesuprantate prieš pat savo akis esančių dalykų, nepajėgsite eiti ir priešaky besidriekiančiu keliu. Bet kurią akimirką jums grės pavojus pakliūti į pagundą ir nelaisvę – ir galite būti praryti. Svarbiausia, ką dabar turite daryti, – tai savo širdyje susitelkti į artumą su Manimi ir daugiau būti bendrystėje su Manimi. Per šį artumą ir bendrystę tau bus suteikta viskas, ko tau trūksta ar ko sieki. Tu tikrai gausi gyvenimui reikalingą aprūpinimą ir patirsi naują apšvietimą. Aš niekada nežiūriu į tai, koks kvailas buvai anksčiau, ir neatsimenu jūsų nusižengimų. Aš žiūriu į tai, kaip tu Mane myli: ar gali Mane mylėti labiau už bet ką kitą? Aš žiūriu, ar tu atsigręši ir pasikliausi Manimi, kad atsikratytum savo paikybės. Kai kurie žmonės Man priešinasi, atvirai Man nepaklūsta ir teisia kitus; jie nepažįsta Mano žodžio ir dar mažiau tikėtina, kad išvys Mano veidą. Visiems, kurie mano akivaizdoje nuoširdžiai Manęs ieško, kurių širdys alksta ir trokšta teisumo, Aš tave apšviesiu ir apreikšiu tau dalykus, kad pamatytum Mane savo akimis ir pats perprastum Mano ketinimus. Mano širdis tikrai bus tau atverta, kad galėtum suprasti. Mano tau teikiamą apšvietimą privalai praktikuoti pagal Mano žodį, nes kitaip būsi teisiamas. Sek Mano ketinimais – tik tada nepamesi savo kelio.

Visiems, kurie siekia įžengti į Mano žodžius, bus suteikta dvigubai malonės ir palaiminimų, jie kasdien gaus naują apšvietimą ir įžvalgų ir kasdien, valgydami ir gerdami Mano žodį, patirs jį vis gaiviau. Jie savo burnomis patirs Mano žodžio skonį: koks jis saldus! … Privalai būti atsargus ir nepasitenkinti gavęs šiek tiek įžvalgos ar paragavęs saldumo. Svarbiausia – toliau ieškoti! Yra manančių, kad Šventosios Dvasios darbas iš tiesų yra nuostabus ir tikras – tai iš tikrųjų atviras paties Visagalio Dievo pasirodymas, o dar didesni ženklai ir stebuklai laukia ateityje. Visada būk atidus ir budrus, neatitrauk savo žvilgsnio nuo šaltinio, būk ramus Mano akivaizdoje, būk dėmesingas, atidžiai klausykis ir neabejok Mano žodžiais. Negali būti jokių neaiškumų – jeigu nors kiek abejosi, tuomet bijau, kad būsi išmestas už vartų. Turėk aiškių vizijų, būk tvirtas ir nepalaužiamas, sek šia gyvybės srove ir eik neatitoldamas paskui ją, kur ji betekėtų. Tavyje neturi būti nė menkiausios žmogiškos dvejonės. Tiesiog valgyk, gerk ir šlovink, ieškok tyra širdimi ir niekada nepasiduok. Visa, ko nesupranti, dažnai prinešk Mano akivaizdon ir jokiu būdu nelaikyk savyje jokių abejonių, kad nepatirtum didelių nuostolių. Neatsilik! Neatsilik! Laikykis arti! Atsikratyk savo kliūčių ir nepalaidauk. Siek visa savo širdimi ir nesitrauk atgal. Turi visada aukoti savo širdį ir nepraleisti nė vienos akimirkos. Šventoji Dvasia nuolat atlieka naują darbą, kasdien daro naujus dalykus ir kasdien teikia naują apšvietimą. Atsimainymas ant kalno – apsireiškė šventas dvasinis Dievo kūnas! Teisumo Saulė skleidžia šviesą ir spindi. Daugybė tautų ir žmonių išvydo Tavo garbingąjį veidą. Mano šviesa nušvies visus, kurie ateis Mano akivaizdon. Mano žodžiai yra šviesa, vedanti tave į priekį. Eidami nenukrypsite nei į kairę, nei į dešinę, bet eisite Mano šviesoje, ir tik tada jūsų bėgimas nebus veltui. Privalai aiškiai matyti Šventosios Dvasios darbą – jame slypi Mano ketinimai. Visi slėpiniai yra paslėpti, tačiau pamažu jie tau bus atverti. Visuomet atsimink Mano žodžius ir ateik Mano akivaizdon, kad daugiau būtum su Manimi bendrystėje. Šventosios Dvasios darbas tęsiasi. Sek Mano pėdomis – priešakyje laukia didingi stebuklai ir jie tau apsireikš vienas po kito. Juos išvys tie, kurie yra atidūs, laukia ir yra budrūs. Tik nesumažink pastangų. Dievo valdymo planas jau baigiamas įvykdyti: bažnyčia bus sėkmingai pastatyta, nugalėtojų skaičius jau nustatytas, bus paruošti pergalingi berniukai – kartu su Manimi jie įžengs į karalystę, kartu su Manimi karaliaus, geležine lazda valdys daugybę tautų ir kartu bus šlovėje!


18 skyrius

Bažnyčios statyba yra iš tiesų nelengvas procesas! Aš įdedu visą Savo širdį į jos statybą, o Šėtonas taip pat sunkiai dirba, kad ją sugriautų. Jei norite būti išugdyti, privalote turėti vizijų. Privalote gyventi pasikliaudami Manimi, liudyti Kristų, iškelti Jį aukštybėse ir būti Man ištikimi. Neturėtumėte ieškoti pasiteisinimų; verčiau turėtumėte besąlygiškai paklusti ir gebėti ištverti bet kokius išmėginimus ir priimti visa, kas ateina iš Manęs. Privalote sekti Šventąja Dvasia, kad ir kaip Ji jus vestų. Privalote turėti budrią dvasią ir gebėjimą atskirti dalykus. Privalote suprasti žmones ir aklai jais nesekti; išlaikyti savo dvasines akis šviesias ir turėti išsamų visų dalykų pažinimą. Žmonės, kurių mąstymas yra kaip Mano, privalo tvirtai laikytis savo liudijimo apie Mane ir stoti į lemiamą kovą prieš Šėtoną. Jūs privalote būti ugdomi dalyvaudami toje kovoje. Aš esu tarp jūsų; Aš esu jūsų užnugaris ir Aš esu jūsų prieglobstis.

Pirmiausia privalote apsivalyti ir tapti pasikeitusiu žmogumi. Jūs privalote būti tvirto būdo, savo gyvenime kliautis Manimi, nesvarbu, ar jūsų aplinka gera, ar bloga; nesvarbu, ar esate namuose ar bet kurioje kitoje aplinkoje, neturėtumėte suklupti dėl jokio asmens, įvykio ar dalyko, be to, turite laikytis tvirtos pozicijos ir kaip įprastai savo gyvenimu išreikšti Kristų ir apreikšti Patį Dievą. Privalote įprastai atlikti savo funkcijas ir pareigas; to negalima padaryti per dieną ar dvi, bet tai turi būti daroma ilgą laiką. Privalote priimti Mano širdį kaip savo, Mano ketinimai turi tapti jūsų mintimis, privalote plačiau mąstyti, privalote leisti Kristui tekėti iš jūsų bei privalote bendradarbiauti su kitais savo tarnystėje. Privalote žengti koja kojon su Šventosios Dvasios veikimu ir pasinerti į Jos išgelbėjimo būdą. Privalote ištuštinti save ir tapti tyru bei atviru žmogumi. Broliai ir seserys privalo normaliai palaikyti bendrystę ir bendrauti vieni su kitais, gebėti viską daryti dvasioje, mylėti vieni kitus, semtis iš kitų stiprybės savosioms silpnybėms kompensuoti ir siekti būti ugdomi bažnyčioje. Tik tuomet jie tikrai turės savo dalį karalystėje.


19 skyrius

Tęsiantis Šventosios Dvasios darbui, Dievas dar kartą įvedė mus į naują Šventosios Dvasios darbo būdą. Todėl neišvengiama, kad kai kurie žmonės Mane neteisingai supranta ir Manimi skundžiasi, o kiti stoja prieš Mane, Man priešinasi ir smulkmeniškai Mane nagrinėja. Tačiau Aš vis vien turiu gailestingą širdį ir laukiu, kol jūs atgailausite ir pasitaisysite. Šventosios Dvasios darbo būdo pasikeitimas yra atviras paties Dievo apsireiškimas. Mano žodis niekada nesikeis! Kadangi Aš tave gelbsčiu, visai nenoriu palikti tavęs pusiaukelėje. Tiesiog jūs patys savyje turite abejonių ir norite gręžtis atgal nieko nepešę. Vieni nustojote eiti pirmyn, kiti vis dar laukiate ir stebite, treti tik pasyviai tvarkotės su susidariusia padėtimi, o kai kurie mėgdžiojate kitus. Jūsų širdys išties užsispyrusios! Žodžius, kuriuos jums daviau, tu pavertei kažkuo, kuo didžiuojiesi ar giriesi. Dar kartą gerai pamąstyk. Tai ne kas kita, kaip jums skirti gailestingumo ir teismo žodžiai. Matydama, kad jūs iš tikrųjų esate maištingi, Šventoji Dvasia kalba be užuolankų ir nuodugniai jus išnarsto. Turėtumėte bijoti. Nebūkite įžūlūs, nesielkite beatodairiškai ar neapgalvotai ir nebūkite tuščiagarbiai, pasipūtę ir įsitikinę savo teisumu! Turite daugiau dėmesio skirti Mano žodžių įgyvendinimui praktikoje ir, kad ir kur būtumėte, gyventi pagal Mano žodžius, kad jie iš tiesų perkeistų tave iš vidaus ir kad būtum Mano būdo. Tik tokie rezultatai yra tikri.

Bažnyčios statybai turite būti tam tikro dvasinio ūgio. Turite stengtis iš visų jėgų ir nestovėti vietoje. Be to, turite priimti Šventosios Dvasios deginimą ir apvalymą, kad pasikeistumėte. Bažnyčia gali būti pastatyta tik tokiomis sąlygomis. Dabar, veikiant Šventajai Dvasiai, jūs jau dalyvaujate bažnyčios statyme. Jei ir toliau būsite tokie pasimetę ir vangūs, kaip anksčiau, jums vilties nebėra. Turite apsiginkluoti visa tiesa, turėti dvasinio įžvalgumo ir, remdamiesi Mano išmintimi, eiti tobulu keliu. Bažnyčia turi būti statoma dvasioje ir gyvenime, o ne vien išoriškai mėgdžiojant. Augimo procesas jūsų gyvenime kartu yra ir jūsų pačių statymo procesas. Tačiau įsidėmėkite: ● tie, kurie kliaujasi dovanomis, negali būti statomi; ● tie, kurie neturi dvasinio supratimo ir tikrovės, negali būti statomi; ● tie, kurie nepajėgia nuolat artėti prie Manęs ir būti bendrystėje su Manimi, negali būti statomi; ● tie, kurie gyvena savo mintimis bei sampratomis ir remiasi taisyklėmis, negali būti statomi; ● tie, kurie vadovaujasi jausmais, negali būti statomi; ● kad ir kaip Dievas su tavimi elgtųsi, privalai Jam besąlygiškai paklusti, kitaip negali būti statomas; ● tie, kurie save aukština, laiko save teisiais, yra išdidūs, savimi patenkinti, mėgsta užimti aukštesnę padėtį kitų atžvilgiu ir puikuotis, negali būti statomi; ● tie, kurie tarnaudami nemoka bendradarbiauti, negali būti statomi; ● tie, kurie neturi dvasinio įžvalgumo ir aklai seka paskui tuos, kurie jiems vadovauja, negali būti statomi; ● tie, kurie nesugeba suvokti Mano ketinimų ir tebegyvena senoje būsenoje, negali būti statomi; ● tie, kurie nespėja sekti naująja šviesa ir neturi regėjimo kaip pagrindo, negali būti statomi.

Bažnyčios statyba negali būti atidėliojama – toks šiuo metu yra ir Mano neatidėliotinas ketinimas. Turite pradėti nuo to, kas teigiama, atiduoti visas jėgas, paaukoti save ir įsilieti į bažnyčios statybos tėkmę. Kitaip būsite palikti. Turėtumėte visiškai atsisakyti to, ko reikia atsisakyti, ir deramai valgyti bei gerti tai, ką reikia valgyti ir gerti. Turite išgyventi Mano žodžių tikrovę ir nesusitelkti į išorinius, nereikšmingus dalykus. Paklausk savęs: kiek Mano žodžių dabar yra tavyje? Kiek jų išreiški savo gyvenimu? Turėtum išlikti blaivaus proto ir nesielgti neapgalvotai, nes priešingu atveju tai ne tik nepadės tau gyvenime augti, bet netgi kenks tavo augimui. Turi aiškiai suprasti tiesą ir žinoti, kaip ją įgyvendinti praktikoje, taip pat leisti Mano žodžiams iš tikrųjų tapti tavo gyvenimu. Štai kas svarbiausia!

Kadangi dabar bažnyčios statyba pasiekė lemiamą momentą, Šėtonas taip pat visais įmanomais būdais ir iš visų jėgų stengiasi vykdyti bažnyčios griovimo darbą. Turite būti atidūs, elgtis atsargiai ir turėti įžvalgumo savo dvasioje. Be tokio įžvalgumo patirsite didelių nuostolių. Tai ne menkniekis – šiam dalykui turite teikti didelę reikšmę. Šėtonas taip pat kuria apgaulingus apsireiškimus ir bruka klastotes, tačiau jų vidinė kokybė kitokia. Žmonės tokie kvaili ir nerūpestingi, kad nesugeba jų atskirti. Tai reiškia, kad žmonės nepajėgia nuolat išlaikyti blaivios, ramios ir tvirtos širdies – jūsų širdys nežinia kur klaidžioja. Viena vertus, tarnystė yra garbingas dalykas, tačiau kita vertus, joje galima patirti nuostolių. Ji gali atnešti arba palaimą, arba nelaimę. Būkite ramūs Mano akivaizdoje ir gyvenkite pagal Mano žodį – tuomet savo dvasioje natūraliai išliksite budrūs ir turėsite įžvalgumo. Vos pasirodžius Šėtonui, iš karto gebėsite jo saugotis, iš anksto nujausite jo artėjimą, o savo dvasioje aiškiai pajusite neramumą. Dabartinis Šėtono darbas taip pat seka laikmečio sroves. Jei žmonės yra pasimetę ir stokoja budrumo, jie bus paimti nelaisvėn. Todėl visuomet būk budrus ir akylas. Nesiginčyk dėl to, ką pats laimi ar prarandi, ir neužsiimk skaičiavimais, kas tau apsimoka. Verčiau siek, kad būtų įvykdyta Mano valia.

Kai kurie dalykai išoriškai gali atrodyti vienodi, tačiau jų kokybė nebūtinai tokia pati. Dėl to turite atpažinti tiek žmones, tiek dvasias, puoselėti įžvalgumą ir išlikti blaivūs savo dvasioje. Vos tik pasirodžius Šėtono nuodams, turite gebėti iš karto juos atpažinti – jie neišvengs Dievo teismo šviesos. Turite dėmesingiau įsiklausyti į Šventosios Dvasios balsą savo dvasioje. Nesekite aklai paskui kitus. Jei netikrą palaikysi tikru ir aklai seksi paskui kiekvieną, kuris veda, patirsi didelių nuostolių. Ką jaučiate savo viduje? Ar visi esate tai patyrę? Tarnystės reikaluose negalima neapgalvotai kištis ar primesti savo nuomonės, antraip Aš tave pakirsiu. Dar blogiau – jei tinkamai nepaklusi, kalbėsi ir elgsiesi lengvabūdiškai, Aš atskirsiu tave nuo savęs! Bažnyčios tikslas nėra pritraukti kuo didesnę žmonių masę. Jai reikia tų, kurie nuoširdžiai myli Dievą ir iš tikrųjų gyvena pagal Mano žodį. Turite suvokti savo tikrąją būseną. Argi nėra saviapgaulė būti vargšu, bet laikyti save turtingu? Kad bažnyčia būtų pastatyta, turite sekti Dvasią, o ne veikti aklai. Verčiau laikykitės savo vietos ir atlikite jums skirtas funkcijas. Neperženkite savo ribų. Kad ir kokia būtų jūsų funkcija, atlikite ją iš visų jėgų – tuomet Mano širdis bus patenkinta. Tai nereiškia, kad visi turite atlikti tą pačią funkciją. Kiekvienas turėtų atlikti savo vaidmenį ir tarnaujant bažnyčioje bendradarbiauti su kitais. Jūsų tarnystė neturi nukrypti nė į vieną pusę.


20 skyrius

Šventosios Dvasios darbas sparčiai juda pirmyn ir atvedė jus į visiškai naują pasaulį; kitaip tariant, prieš jus jau atsivėrė Karalystės gyvenimo tikrovė. Šventosios Dvasios ištarti žodžiai tiesiogiai atskleidė tai, kas slypi tavo širdies gelmėse, ir vienas po kito prieš jus iškyla vaizdai. Visi, kurie alksta ir trokšta teisumo ir sąmoningai paklūsta, tikrai liks Sione ir Naujojoje Jeruzalėje; jie neabejotinai kartu su Manimi įgis šlovę ir garbę bei mėgausis nuostabiais palaiminimais. Šiuo metu yra dvasinio pasaulio paslapčių, kurių jūs dar nematėte, nes jūsų dvasinės akys nėra atvertos. Viskas yra be galo nuostabu; ženklai ir stebuklai ir kiti dalykai, apie kuriuos žmonės niekada net nepagalvojo, pamažu taps tikrove. Visagalis Dievas parodys didžiausius savo stebuklus visai visatai ir iki pat žemės pakraščių, kad nesuskaičiuojamos tautos ir žmonės galėtų juos išvysti savo akimis ir pamatyti, kur slypi Mano didybė, teisumas ir visagalybė. Toji diena jau netoli! Tai itin svarbi akimirka: ar atsitrauksite, ar atkakliai eisite iki galo, neatsigręždami atgal? Neatsigręžkite į jokį žmogų, įvykį ar dalyką; nesigręžkite į pasaulį, savo vyrus, vaikus ar gyvenimo rūpesčius. Gręžkitės tik į Mano meilę ir gailestingumą; pamatykite, kokią kainą sumokėjau, kad jus įgyčiau, ir kokia yra Mano būtis. To pakaks, kad įgautumėte drąsos.

Tas metas jau visai čia pat, o Mano valia turi būti kuo skubiausiai įvykdyta. Aš neapleisiu tų, kurie priklauso Man; jus visus įvesiu į šlovę. Tačiau dabar matyti, kad ši akimirka yra lemiama; kai kurie žmonės gali nesugebėti žengti kito žingsnio, todėl visą likusį gyvenimą kamuosis apgailestaudami, tačiau tuomet gailėtis bus jau per vėlu. Šiuo metu praktiškai išbandomas kiekvieno iš jūsų dvasinis ūgis, kad būtų matyti, ar gali būti pastatyta bažnyčia ir ar jūs gebate vieni kitiems paklusti. Žvelgiant iš šios perspektyvos, akivaizdu, kad tu paklūsti pasirinktinai: nors vienam žmogui paklusti gali, kitam paklusti tau vis dar sunku. Iš tiesų, kai vadovaujiesi žmogiškomis sampratomis, niekaip negali paklusti. Tačiau Dievo mintys visada pranoksta žmogaus mintis! Kristus pakluso iki pat mirties ir mirė ant kryžiaus. Jis niekada nekėlė jokių sąlygų ir neieškojo pasiteisinimų; jei tik tai buvo Jo Tėvo valia, Jis noriai paklusdavo. Šiuo metu tavo gebėjimas paklusti yra pernelyg ribotas. Sakau jums visiems: būti paklusniam nereiškia paklusti žmonėms; tai reiškia paklusti Šventosios Dvasios darbui ir pačiam Dievui. Tik todėl, kad Mano žodžiai atnaujina ir keičia jus iš vidaus – antraip kas kam paklustų? Visi esate tokie žmonės, kurie niekam nepaklūsta. Turite gerai apmąstyti, kas yra paklusnumas ir kaip galite jį įgyvendinti savo gyvenime. Turite dažniau ateiti Mano akivaizdon ir būti bendrystėje su Manimi šiuo klausimu; pamažu jį suprasite ir taip atsisakysite savo sampratų bei asmeninių pasirinkimų. Žmonėms sunku iki galo suprasti šį Mano veikimo būdą. Esmė ne ta, kokie geri ar gabūs yra žmonės; Aš pasitelkiu pačius kvailiausius ir menkiausius žmones, kad atskleisčiau Dievo visagalybę ir kartu pakeisčiau kai kurias žmonių sampratas, požiūrius bei pasirinkimus. Dievo darbai tokie nuostabūs, kad žmogaus protas negali jų iki galo suvokti!

Jei iš tiesų nori tapti Mano liudytoju, turi teisingai ir be iškraipymų suprasti tiesą. Turi daugiau dėmesio skirti Mano žodžių įgyvendinimui ir siekti, kad tavo dvasinis gyvenimas greitai bręstų. Nesiekite beverčių dalykų; jie neduoda jokios naudos jūsų gyvenimo pažangai. Tik tada, kai jūsų gyvenimas subręs, galėsite būti ugdomi; tik tuomet galėsite būti atvesti į Karalystę – tai neginčijama. Vis dar noriu kai ką tau pasakyti: Aš tau daug daviau, bet kiek iš tiesų supranti? Kiek iš to, ką sakau, tapo tavo gyvenimo tikrove? Kiek iš to, ką sakau, įgyvendinai savo gyvenime? Nemėgink pasemti vandens rėčiu; galiausiai nieko nepasieksi – liks tik tuštuma. Kiti labai lengvai gavo tikros naudos, o kaip tu? Ar gali nugalėti Šėtoną, jei esi beginklis ir neturi su savimi jokių ginklų? Turi vis labiau gyventi pagal Mano žodžius, nes jie yra geriausi ginklai savigynai. Turėtum įsidėmėti: nemanyk, kad jau esi įgijęs Mano žodžius; jei nesistengi jų suprasti, į juos gilintis ir jų apmąstyti, nesi bendrystėje su Manimi, o esi patenkintas esama padėtimi ir savimi, tuomet patirsi nuostolį. Dabar turėtum šiuo atžvilgiu pasimokyti, turi atsisakyti savęs ir mokytis iš kitų stiprybių, kad atsvertum savo trūkumus; nesielk vien savo nuožiūra. Laikas nelaukia nė vieno. Brolių ir seserų dvasinis gyvenimas diena iš dienos auga; jie visi kasdien patiria pokyčius ir atsinaujinimą. Brolių ir seserų ryžtas vis stiprėja – ir tai nuostabu! Veržkis pirmyn galutinio tikslo link; kiekvienas turės pats pasirūpinti savimi. Svarbiausia pačiam dėti pastangas ir bendradarbiauti su Manimi. Tie, kurie turi vizijų, žino, kaip eiti pirmyn, nepraranda ryžto ir visada žvelgia į priekį, neabejotinai pasieks pergalę. Tai lemiama akimirka. Neprarask ryžto ir nepasiduok nusivylimui; visame kame turi žvelgti į priekį ir neatsigręžioti atgal. Turi viską paaukoti, atsisakyti visko, kas tave varžo, ir visomis jėgomis veržtis pirmyn. Kol tavyje dar yra bent vienas gyvybės atodūsis, turi atkakliai eiti iki pat galo – štai kas iš tiesų verta pagyrimo.


21 skyrius

Šventosios Dvasios darbas jus ir vėl atvedė į naują dangų ir naują žemę. Viskas atnaujinama, viskas Mano rankose, ir viskas visa jėga prasideda iš naujo! Sprendžiant pagal žmogiškąsias sampratas, to negalima nei suprasti, nei paaiškinti, tačiau būtent taip aš dirbu, ir šiame darbe slypi Mano išmintis. Todėl turėtumėte tiesiog atsisakyti visų savo sampratų bei pažiūrų, tiesiog valgyti ir gerti, paklusti vykstant šiam procesui ir neturėti jokių abejonių. Kadangi Aš taip dirbu, Aš prisiimu šventąją atsakomybę. Iš tiesų esmė ne tai, ką žmonės turėtų daryti, bet tai, kad Dievas daro stebuklingus dalykus, apreikšdamas Savo visagalybę. Žmonėms nevalia girtis, nebent jie giriasi Dievu. Priešingu atveju patirsi nuostolių. Dievas pakelia vargstančius iš dulkių; pažemintieji bus išaukštinti. Pasitelksiu daugeriopą Savo išmintį visuotinei bažnyčiai valdyti, kad gerai valdyčiau nesuskaičiuojamą daugybę tautų ir nesuskaičiuojamą daugybę Mano išrinktųjų žmonių, kad jie visi būtų Manyje, ir kad jūs visi paklustumėte Man bažnyčioje. Anksčiau nepaklusę dabar privalo būti Man paklusnūs. Visi jūs paklusite vieni kitiems, būsite pakantūs vieni kitiems, būsite susieti gyvenime vieni su kitais, mylėsite vieni kitus, semsitės vieni kitų stiprybės, kad atsvertumėte savo silpnybes, ir bendradarbiausite tarnaudami Man. Tokiu būdu bus statoma bažnyčia ir Šėtonas negaus progos, kuria galėtų pasinaudoti. Tik tuomet Mano valdymo planas tikrai bus įgyvendintas. Leiskite Man priminti jums dar vieną dalyką. Neleisk, kad dėl to, koks yra kitas asmuo ar kaip jis elgiasi, tau kiltų nesusipratimų ir dėl to prastėtų tavo dvasinė būsena. Mano supratimu, tai tikrai neturėtų vykti ir yra bevertis dalykas. Ar Tas, kurį tiki, nėra Dievas? Tai ne kažkoks asmuo. Funkcijos skirtingos, bet kūnas vienas. Kiekvienas jūsų turėtų atlikti savąją funkciją, likti savo vietoje ir stengtis visomis išgalėmis, skleisti tiek šviesos, kiek turite šilumos ir siekti brandos gyvenime. Tuomet būsiu patenkintas.

Jums tereikia nurimti Mano akivaizdoje, dažnai būti bendrystėje ir bendrauti su Manimi, o kai kažko nesuprantate, siekti daugiau, melstis ir laukti Mano laiko. Viską aiškiai matykite dvasioje. Nesielkite lengvabūdiškai, kad neišklystumėte iš kelio. Tik taip valgydamas ir gerdamas Mano žodžius tikrai subrandinsi vaisių. Dažnai valgyk ir gerk Mano žodžius, apmąstyk tai, ką pasakiau, dėmesingai įgyvendink Mano žodžius praktikoje ir gyvenk Mano žodžių tikrove – tai yra esminis dalykas. Bažnyčios statymo procesas kartu yra ir gyvenimo augimo procesas. Jei tavo gyvenimas nustos augęs, tavęs nebus įmanoma statyti. Jei kliaujiesi savo prigimtimi, kūnu, uolumu, indėliais ar kvalifikacijomis – kad ir kokie geri jie būtų – tavęs nebus įmanoma statyti. Privalai gyventi gyvenimo žodžiuose, Šventosios Dvasios apšvietime ir nušvitime, žinoti savo tikrąją būseną ir būti pasikeitusiu žmogumi. Privalai turėti tą pačią dvasios įžvalgą, naują apšvietimą ir sugebėti žengti kartu su naująja šviesa. Privalai sugebėti prie Manęs priartėti ir nepaliaujamai su Manimi bendrauti. Privalai sugebėti savo kasdienio gyvenimo veiksmus grįsti Mano žodžiais, remdamasis Mano žodžiais gebėti tinkamai elgtis su įvairiausiais žmonėmis, įvykiais ir daiktais, ir laikyti Mano žodžius savo elgesio gyvenime ir veiksmų pagrindu bei savo gyvenimu išreikšti Mano būdą.

Jei trokšti suprasti ir atsižvelgti į Mano ketinimus, privalai būti dėmesingas Mano žodžiams. Nesielk skubotai. Visa, kam Aš nepritariu, užtraukia nelaimę. Tik tai, kam Aš pritariu, atneša palaiminimą. Aš tariu – ir tai atsiranda; Aš įsakiau – ir tai įvyksta. Ko Aš neleidau daryti – jokiu būdu nedarykite, kitaip Aš ant tavęs supyksiu; tada bus per vėlu gailėtis!


22 skyrius

Tikėti Dievą nėra paprasta. Jūs sekate aklai, rydami viską iš eilės ir manydami, jog tai taip gardu, taip skanu! Kai kurie iš jūsų netgi tam pritaria – savo dvasioje visai neturite įžvalgumo. Tai patirtis, kurią vertėtų nuodugniai apmąstyti. Paskutinėmis dienomis ima reikštis visokiausios dvasios ir siekia atlikti savo vaidmenis, atvirai besipriešindamos Dievo vaikų pažangai ir ardydamos statomą bažnyčią. Jei į tai žvelgsi pro pirštus ir suteiksi Šėtonui progų veikti, bažnyčioje įsigalės visiška suirutė, žmones apims siaubas ir neras išeities, o sunkesniais atvejais – išblės jų regėjimai. Tuomet visas širdies kraujas, kurį liejau daugybę metų, nueis perniek.

Metas, kai statoma bažnyčia, kartu yra ir laikas, kai Šėtono įsiūtis pasiekia aukščiausią tašką. Šėtonas dažniausiai naudojasi žmonėmis, kad griautų ir ardytų, o neatpažįstantieji dvasių ir naujatikiai lengviausiai gali atlikti Šėtono vaidmenį. Dažnai, nesuprasdami Šventosios Dvasios darbo, žmonės elgiasi savavališkai – vien pagal savo pomėgius, savus veikimo būdus ir savas sampratas. Suvaldyk savo liežuvį – tai tavo paties apsaugai. Deramai paklusk ir klausyk. Bažnyčia skiriasi nuo visuomenės. Negali kalbėti vien todėl, kad mėgsti kalbėti; negali sakyti visko, kas tik šauna į galvą. Čia taip netinka, nes tai – Dievo namai. Dievas nepriima žmogiškų veikimo būdų. Privalai viską daryti sekdamas Dvasia; privalai gyventi Dievo žodžiais – tik tada kiti tavimi gėrėsis. Privalai pasikliauti Dievu, kad pirmiausia išspręstum savo paties vidinius sunkumus ir atsikratytum savo sugedusio būdo. Privalai išmokti tikrai suprasti savo būseną ir žinoti, kaip tau dera elgtis, o dėl to, ko nesupranti, daugiau būti bendrystėje. Nepriimtina, kad žmogus savęs nepažintų. Pirmiausia išsigydyk savo paties ligą ir, dažniau valgydamas ir gerdamas Mano žodžius ir juos apmąstydamas, gyvenk ir veik remdamasis Mano žodžiais; kad ir kur būtum – namuose ar svetur, – leisk Dievui viešpatauti tavyje. Jei išsižadėsi kūno bei prigimties ir visuomet leisi Dievo žodžiams tavyje viešpatauti, tau nebereikės būgštauti, jog tavo gyvenimas nesikeičia; laikui bėgant pajusi, kad tavo būdas stipriai pasikeitė. Anksčiau tu arba troškai būti dėmesio centre ir niekam nenusileisdavai, arba buvai ambicingas, teisuoliškas bei kupinas puikybės. Pamažu šių dalykų nusikratysi. Jei norėtum jų nusikratyti šią akimirką – tai neįmanoma! Mat tavo senasis „aš“ neleidžia jo nė kiek paliesti – štai kokios gilios jo šaknys. Tad privalai dėti asmenines pastangas, aktyviai paklusti Šventosios Dvasios darbui, savo valia bendradarbiauti su Dievu ir noriai įgyvendinti Mano žodžius praktikoje. Jei nusidėsi, Dievas tave sudrausmins. Kai atsigręši ir susivoksi, tavo viduje vėl stos ramybė. Jei paleisi liežuvį, būsi tuoj pat sudrausmintas savo viduje. Kai matai, jog Dievas nėra patenkintas tokiais dalykais, tuojau pat liaukis, ir tavo viduje vėl bus ramu. Esama naujatikių, kurie nesupranta, kas yra gyvenimo pojūčiai ir kaip juose gyventi. Kartais stebiesi: nors nieko ir nepasakei, kodėl gi tavo viduje nėra ramybės? Tokiais atvejais būtent tavo mintys ir sumanymai yra klaidingi. Kartais vadovaujiesi savo pasirinkimais, sampratomis bei nuomonėmis; kartais žvelgi į kitus iš aukšto; kartais pradedi smulkmeniškai išskaičiuoti, užuot meldęsis ir tyręs save. Štai kodėl tavo viduje nėra ramybės. Galbūt supranti, kur slypi bėda, tad nieko nelaukdamas širdyje šaukis Dievo vardo, artinkis prie Dievo ir atsigausi. Kai tavo širdis vis labiau drumsčiasi ir praranda ramybę, jokiu būdu nemanyk, kad Dievas liepia tau kalbėti! Šiuo atžvilgiu būtent naujatikiai turėtų deramai paklusti Dievui. Dievo suteikiami vidiniai pojūčiai yra ramybė, džiaugsmas, skaidrumas ir tvirtybė. Dažnai žmonės to nesupranta ir elgiasi neapgalvotai bei savavališkai – visa tai yra trikdžiai; gerai tai įsidėmėk. Jei esi linkęs į šią problemą, pirmiausia turėtum pavartoti „prevencinių vaistų“; antraip kelsi sumaištį ir Dievas tau smogs. Nebūk teisuolis; pasitelk kitų stiprybes savo paties trūkumams atsverti, stebėk, kaip kiti gyvena Dievo žodžiais, ir žiūrėk, ar verta sekti jų gyvenimo, elgesio ir kalbos pavyzdžiu. Jei į visus kitus žiūri iš aukšto, esi teisuolis, pasipūtęs ir neugdai kitų. Dabar svarbiausia sutelkti dėmesį į gyvenimą: valgyti ir gerti daugiau Mano žodžių, juos išgyventi, juos pažinti, kad Mano žodžiai iš tiesų taptų tavo gyvenimu – tai esminis dalykas. Jei žmogus negali gyventi Dievo žodžiais, ar jo gyvenimas gali subręsti? Ne, negali! Privalai visuomet gyventi Mano žodžiais ir laikyti juos savo elgesio matu, kad jaustum, jog vienoks elgesys Dievui malonus, o kitoks – nekenčiamas; taip pamažu pradėsi eiti teisingu keliu. Privalai suprasti, kas ateina iš Dievo, o kas – iš Šėtono. Tai, kas kyla iš Dievo, leidžia vis aiškiau matyti regėjimus, vis labiau artina tave prie Dievo, įgalina nuoširdžiai mylėti brolius ir seseris, leidžia parodyti dėmesingumą Dievo naštai, neleidžia tavo meilei Dievui blėsti ir parodo tau kelią, kuriuo turi eiti. O tai, kas ateina iš Šėtono, lemia, kad tavo regėjimai išnyksta, prarandi viską, ką turėjai anksčiau. Tu nutolsti nuo Dievo, nebejauti meilės broliams bei seserims, o tavo širdyje įsigali neapykanta. Nerandi išeities, nebenori gyventi bažnytinio gyvenimo ir tavo širdyje nebelieka meilės Dievui. Tai – Šėtono darbas bei piktųjų dvasių veikimo padarinys.

Dabar yra lemiamas metas. Privalai ištikimai budėti savo paskutinėje sargyboje ir išlaikyti savo dvasines akis skvarbias, kad gebėtum skirti gera nuo blogo ir atiduoti visas savo jėgas bažnyčiai statyti. Pašalinkite Šėtono tarnus, religinius trikdžius bei piktųjų dvasių darbą ir apvalykite bažnyčią, kad Mano valia būtų vykdoma nekliudomai ir per tą itin trumpą laiką iki nelaimių jūs iš tiesų būtumėte kuo greičiau ištobulinti ir atvesti į šlovę.


23 skyrius

Visiems broliams ir seserims, kurie girdėjo Mano balsą: jūs girdėjote Mano griežto teismo balsą ir ištvėrėte didžiules kančias. Tačiau turėtumėte žinoti, kad Mano griežtame balse slypi Mano ketinimai! Aš drausminu jus tam, kad galėtumėte būti išgelbėti. Turėtumėte žinoti: jus visus, Savo mylimus sūnus, Aš tikrai drausminsiu ir genėsiu, o netrukus padarysiu visaverčius. Mano širdyje toks karštas troškimas, tačiau jūs nesuprantate Mano širdies ir nesielgiate pagal Mano žodį. Šiandien Mano žodžiai pasiekia jus, kad iš tiesų suvoktumėte, jog Dievas yra mylintis Dievas, ir visi patirtumėte nuoširdžią Dievo meilę. Tačiau yra ir nedidelė dalis žmonių, kurie apsimetinėja. Pamatę kitų žmonių liūdesį, jie juos mėgdžioja, ir jų akys taip pat prisipildo ašarų. Yra ir tokių, kurie iš pažiūros jaučiasi skolingi Dievui ir atrodo besigailintys, tačiau viduje jie iš tiesų nesupranta Dievo ir nėra dėl Jo įsitikinę – jie tik dedasi tokie esą. Šių žmonių nekenčiu labiausiai! Anksčiau ar vėliau šie žmonės bus pašalinti iš Mano miesto. Mano ketinimas toks: Aš noriu tų, kurie karštai Manęs trokšta, ir tik tie, kurie Manęs siekia tikra širdimi, gali Man įtikti. Tokius žmones Aš tikrai palaikysiu Savo rankomis ir apsaugosiu nuo visų nelaimių. Žmonės, kurie iš tiesų trokšta Dievo, yra pasirengę paisyti Dievo širdies troškimų ir vykdyti Mano valią. Todėl turėtumėte kuo greičiau įžengti į tikrovę ir priimti Mano žodį kaip savo gyvenimą – tai didžiausia Mano našta. Jei visos bažnyčios ir visi šventieji įžengs į tikrovę ir visi galės tiesiogiai bendrauti su Manimi, būti su Manimi akis į akį ir praktikuoti tiesą bei teisumą, tik tada jie bus Mano mylimi sūnūs, kuriais būsiu patenkintas. Šiems žmonėms suteiksiu visas didžiąsias palaimas.


24 skyrius

Laikas vis labiau artėja. Pabuskite! Visi šventieji! Aš skelbiu jums Savo ištaras, ir visi, kurie jas girdi, turi pabusti. Aš esu Dievas, kuriuo jūs tikėjote daugelį metų. Šiandien Aš tapau kūnu ir pasirodžiau prieš jūsų akis, taip atskleisdamas, kas iš tiesų Manęs trokšta, kas yra pasirengęs dėl Manęs sumokėti bet kokią kainą, kas iš tiesų klauso Mano žodžio ir kas yra pasirengęs praktikuoti tiesą. Nes Aš esu visagalis Dievas – matau visas tamsoje paslėptas žmonių paslaptis, žinau, kas iš tiesų Manęs trokšta, ir žinau, kas Man priešinasi. Aš įdėmiai tiriu viską.

Dabar noriu kuo greičiau suburti grupę žmonių, kurie atitinka Mano ketinimus ir geba atsižvelgti į Mano naštą. Tačiau negaliu neapvalyti ir neišgryninti Savo bažnyčios – bažnyčia yra Mano širdis. Nekenčiu visų blogų žmonių, kurie trukdo jums valgyti ir gerti Mano žodį. Taip yra todėl, kad kai kurie žmonės iš tiesų Manęs netrokšta. Šie žmonės kupini klastos; jie nesiartina prie Manęs tikra širdimi; jie yra blogi, trukdo vykdyti Mano valią ir nepraktikuoja tiesos. Šie žmonės kupini pasipūtimo dėl savo teisumo ir įžūlumo, turi nežabotų ambicijų ir mėgsta iškelti save aukščiau kitų; nors jų žodžių malonu klausytis, slapta jie nepraktikuoja tiesos. Visi šie blogi žmonės bus atmesti ir sunaikinti; jie kamuosis nelaimėje. Šie žodžiai skirti tam, kad jums primintų ir jus įspėtų: jūsų žingsniai turi atitikti Mano ketinimus. Visada grįžkite į savo dvasią, nes Aš myliu tuos, kurie myli Mane visa širdimi. Kadangi artinatės prie Manęs, Aš jus saugosiu ir laikysiu atokiau nuo tų nedorėlių; padėsiu jums tvirtai stovėti Mano namuose ir saugosiu jus, kad galėtumėte nueiti kelią iki galo.


25 skyrius

Visagalis Dievas, Amžinasis Tėvas, Ramybės Kunigaikštis – mūsų Dievas yra Karalius! Visagalis Dievas žengia ant Alyvų kalno. Koks Jis gražus! Klausykite! Mes, sargai, garsiai prabylame ir drauge giedame, nes Dievas sugrįžo į Sioną. Savo pačių akimis matome Jeruzalės griuvėsius. Džiūgaukite ir drauge giedokite, nes Dievas mus paguodė ir atpirko Jeruzalę. Dievas apnuogino Savo šventą ranką daugybės tautų akivaizdoje – pasirodė tikrasis Dievo pavidalas! Visi žemės pakraščiai išvydo mūsų Dievo išganančią malonę.

O, Visagali Dieve! Septynios Dvasios, esančios prieš Tavo sostą, yra pasiųstos į kiekvieną bažnyčią, kad apreikštų visas Tavo paslaptis. Sėdėdamas Savo šlovės soste, Tu valdei Savo karalystę ir teisingumu bei teisumu padarei ją tvirtą ir stabilią, taip pat pajungei Sau kiekvieną tautą. O, Visagali Dieve! Tu atrišai karalių juostas, kad vartai Tau būtų atverti ir daugiau niekada nebūtų uždaryti. Nes atėjo Tavo šviesa, kuri dabar kyla visa savo šlove ir skleidžia spindesį. Tamsa gaubia žemę ir virš daugybės tautų tvyro gili tamsa. O, Dieve! Tačiau Tu pasirodei mums ir nušvietei mus Savo šviesa, ir Tavo šlovė apsireikš mumyse; daugybė tautų ateis į Tavo šviesą, o karaliai – į Tavo tekantį spindesį. Tu pakeli akis ir apsidairai: Tavo sūnūs renkasi pas Tave ir ateina iš toli; Tavo dukterys atnešamos ant rankų. O, Visagali Dieve! Tai Tavo didžiulė meilė mus užvaldė; tai Tu mus vedi pirmyn keliu į karalystę; tai Tavo šventi žodžiai persmelkia mus.

O, Visagali Dieve! Dėkojame Tau ir šloviname Tave! Žvelkime į Tave, liudykime apie Tave, aukštinkime Tave ir giedokime Tau nuoširdžia, ramia ir nepadalyta širdimi. Būkime vienos minties ir kartu statydinami, o Tu netrukus padaryk mus tais, kurie atitinka Tavo ketinimus, kad galėtum mus panaudoti. O, kad Tavo valia būtų netrukdomai vykdoma žemėje!


26 skyrius

Sūnau, girdėk Mano žodžius, tyliai klausykis Mano balso, ir Aš tau viską atskleisiu. Rimk Manyje, nes Aš esu tavo Dievas ir vienintelis jūsų Atpirkėjas. Jums reikia nuraminti savo širdis ir visada gyventi Manyje; Aš esu tavo uola, jūsų atrama. Nepuoselėkite kitų ketinimų, o pasikliaukite Manimi iš visos širdies, ir Aš jums tikrai pasirodysiu – Aš esu jūsų Dievas! O, tie dvejojantieji! Jie tikrai neišsilaikys tvirtai ir nieko neįgis. Turite suvokti, koks dabar metas, kokia tai lemiama akimirka! Kokia ji nepaprastai svarbi! Neeikvokite laiko beverčiams dalykams; sparčiai artėkite prie Manęs, būkite bendrystėje su Manimi, ir Aš jums atskleisiu visas paslaptis.

Turite įsiklausyti į kiekvieną Šventosios Dvasios nurodymą ir kiekvieną dėtis į širdį. Kiek kartų esate girdėję Mano žodžius ir po to juos pamiršdavote. O, neapdairieji! Kiek daug palaiminimų jūs praradote! Dabar turite įdėmiai klausytis ir laikytis Mano žodžių, dažniau bendrauti su Manimi ir dar labiau priartėti prie Manęs. Apie viską, ko tu nesuvoki, Aš pamokysiu tave ir vesiu jus pirmyn. Neiškelkite bendrystės su kitais aukščiau visko. Dabar apstu kalbančių žodžiais ir teorijomis, tačiau pernelyg mažai tikrai turinčiųjų Mano realybę. Atvirkščiai, bendrystė su jais paverčia žmogų sumišusiu ir sustingusiu, nežinančiu, kaip žengti pirmyn. Pasiklausęs jų, žmogus galbūt tik šiek tiek daugiau supras žodžius ir doktrinas. Būtina stebėti savo žingsnius, kad jūsų širdys nuolat gyventų Mano akivaizdoje; jūs privalote turėti ryšį su Manimi ir artintis prie Manęs, tada Aš tau atskleisiu tai, ko tu nesuvoki. Saugokite savo burną, visada stebėkite savo širdį ir eikite tuo keliu, kuriuo Aš einu.

Liko jau nedaug; dar liko šiek tiek laiko. Nedelskite atsižadėti visų dalykų, išskyrus Mane, ir ateikite sekti Manimi! Aš jums neliksiu skolingas. Tiek sykių jūs neteisingai supratote Mano darbus, visgi ar žinai, kaip stipriai Aš jus myliu? O, jūs paprasčiausiai nesuvokiate Mano širdies. Kad ir kiek abejojote ir kiek buvote Man skolingi, Aš to neatsiminsiu. Nepaisant to, Aš pasirinkau jus, kad veiktumėte pagal Mano ketinimus.

Šiandien ne metas atidėlioti. Jei vis dar slepiate kitų ketinimų, tuomet Mano teismas nusileis ant jūsų. Jeigu atsitrauksite nuo Manęs bent vienai akimirkai, tuomet pavirsite Loto žmona. Šiandien Šventosios Dvasios veikimo tempas greitėja, todėl nespėjantiems paskui naująją šviesą gresia pavojus, o tie, kurie nebus budrūs, bus apleisti; privalote saugotis. Turėtum suvokti, kad viskas, kas yra jūsų aplinkoje, yra Mano leista ir tvarkoma. Būk dėl to tikras ir pradžiugink Mano širdį toje aplinkoje, kurią tau suteikiau. Nesibaimink dėl visokių smulkmenų, – Visagalis Galybių Dievas tikrai bus su tavimi; Jis yra jūsų užnugaris ir jūsų skydas. Šiandien žmogus susikūręs per daug sampratų, ir tai Mane verčia reikšti Mano ketinimus per tuos, į kuriuos kiti žvelgia su panieka, taip sugėdindamas visus pasipūtusius ir laikančius save teisiais, išdidžius, arogantiškus, ambicingus bei tuos, kurie elgiasi tarsi būtų aukščiau visų. Tol, kol nuoširdžiai rodysite dėmesį Mano našta, Aš jums viską būsiu paruošęs. Tiesiog sekite Manimi!


28 skyrius

Kai tu pamatai, kad laikas taip greitai bėga, o Šventosios Dvasios darbas sparčiai juda į priekį, padėdamas tau gauti tokius didžius palaiminimus ir priimti visatos Karalių, Visagalį Dievą, kuris yra spindinti Saulė, karalystės Karalius, – visa tai yra Mano malonė ir gailestingumas. Kas gi galėtų tave atskirti nuo Mano meilės? Gerai apmąstyk, nebandyk pabėgti, kiekvieną akimirką ramiai lauk Mano akivaizdoje, nuolat neklajok išorėje ir laikyk savo širdį glaudžiai susietą su Manąja. Kad ir kas nutiktų, nesielk aklai ar savavališkai. Turi atsižvelgti į Mano ketinimus, daryti viską, ko Aš noriu, ir ryžtingai išsižadėti to, ko Aš nenoriu. Tu neturi vadovautis savo jausmais; kaip ir Aš, turi elgtis teisiai net ir savo tėvų atžvilgiu. Turi atsisakyti visko, kas neatitinka tiesos, paaukoti save ir tyra, Mane mylinčia širdimi aukotis Man. Neleisk, kad tave nors kiek varžytų koks nors žmogus, įvykis ar daiktas; jei tai atitinka Mano ketinimus, tiesiog elkis pagal Mano žodžius. Nebijok, Mano rankos tave iškels aukštyn , ir Aš apsaugosiu tave nuo visų piktųjų. T urėtum saugoti savo širdį ir visada būti M anyje, nes tavo gyvenimas priklauso nuo Mano gyvenimo; jei Mane paliksi, tuoj pat nuvysi.

Turėtum suprasti, kad tai yra paskutinės dienos. Velniai ir Šėtonas, tarsi riaumojantys liūtai, klajoja visur, ieškodami žmonių, kuriuos galėtų praryti. Dabar kyla įvairiausios epidemijos, o įvairių piktųjų dvasių yra daugybė. Tik Aš esu tikrasis Dievas; tik Aš esu tavo prieglobstis. Tik jei dabar slepiesi Mano slaptavietėje ir esi Manyje, katastrofos tavęs neužklups, o nelaimė neprisiartins prie tavo palapinės. Tu turi dažniau artintis prie Manęs ir bendrauti su Manimi slaptavietėje; savavališkai nebendrauk su kitais. Tu turi suvokti Mano žodžių prasmę – Aš nesakau, kad tau neleidžiama bendrauti, bet kad tu vis dar neturi įžvalgumo. Šiuo laikotarpiu piktųjų dvasių veikla yra ypač intensyvi. Jos pasitelkia įvairiausius žmones, kad per juos su tavimi bendrautų. Jų žodžiai skamba labai maloniai, tačiau juose slypi nuodai. Tai – cukrumi padengtos kulkos, ir tau nė nespėjus susivokti jos suleis į tave savo nuodus. Turėtum žinoti, kad šiandien dauguma žmonių yra nepastovūs, tarsi būtų girti. Kai susiduri su sunkumais ir apie juos bendrauji su kitais, tai, ką jie tau sako, tėra nurodymai ir doktrina – geriau bendrauti tiesiogiai su Manimi. Ateik pas Mane ir išliek viską, kas tavo viduje sena; atverk Man savo širdį, ir Mano širdis tikrai tau atsiskleis. Mano akivaizdoje tavo širdis turi būti uoli. Nebūk tingus ir dažnai prie Manęs artinkis – taip tavo gyvenimas augs greičiausiai. Turi gyveti Manyje, o Aš gyvensiu tavyje ir tavyje Aš būsiu Karalius, valdysiu viską, kas su tavimi susiję – tada tu turėsi dalį karalystėje.

Nenuvertink savęs tik dėl to, kad esi jaunas. Turėtum paaukoti save Man. Man nesvarbu nei kaip žmonės atrodo iš išorės, nei jų amžius. Man svarbu tik tai, ar jie M ane myli nuoširdžiai, ar seka M ano keliu ir praktikuoja tiesą , nepaisydami viso kito . Nesijaudink dėl rytojaus ar dėl to, kokia bus ateitis. Tiesiog gyvenk kiekvieną dieną pasitikėdamas Manimi, ir Aš tikrai tave vesiu. Nesusitelk į mintį: „mano gyvenimas pernelyg menkas, aš nieko nesuprantu“ – tai Šėtono siųsta mintis. Tau tereikia visa širdimi nuolat artintis prie Manęs ir sekti Mano pėdsakais iki pat kelio pabaigos. Kai išgirdsi Mano priekaišto ir perspėjimo žodžius ir atsitokėsi , tuoj pat bėk pirmyn ; be atvangos artinkis prie Manęs, neatsilik nuo bandos ir žiūrėk į priekį. Mano akivaizdoje tu privalai mylėti savo Dievą visa širdimi ir protu. Tarnavimo kelyje daugiau apmąstyk Mano žodžius. Praktikuodamas tiesą, nebūk silpnadvasis – turėk ryžtingą širdį, berniuko ryžtą ir tvirtumą; turėk nepaprastai drąsią širdį. Jei nori Mane mylėti, turi priimti visus Mano atliekamus patobulinimus. Jei nori eiti paskui Mane, turi atsisakyti visko, ką turi, ir visko, ką myli; turi nuolankiai Man paklusti , mąstyti paprastai ir savavališkai nieko netyrinėti ar nesvarstyti. Tu privalai neatsilikti nuo Šventosios Dvasios darbo.

Aš tau patariu: tvirtai laikykis visko, ką Aš apšviečiu tavo viduje, ir būtinai tai praktikuok!


29 skyrius

Ar žinai, kad laikas senka? Todėl turi kuo greičiau, kliaudamasis Manimi, atsikratyti visko savyje, kas nesuderinama su Mano būdu: savo neišmanymo, lėtos reakcijos, neaiškių minčių, minkštaširdiškumo, silpnos valios, absurdiškumo, sentimentalumo, nesusivokimo bei įžvalgumo stokos. Viso to privalai kuo greičiau atsikratyti. Aš esu Visagalis Dievas! Jei tik su Manimi bendradarbiausi, galiu išgydyti visus tavo negalavimus. Aš esu Dievas, stebintis slapčiausias žmonių širdis; žinau visus tavo negalavimus ir visa, kas tavyje nesveika. Būtent šie dalykai trukdo tau augti gyvenime, todėl privalai jų kuo greičiau atsikratyti. Antraip Mano valia negalės būti įgyvendinta tavyje. Privalai kliautis Manimi, kad atsikratytum visko, ką tavyje nušviečiu, visada gyventi kliaudamasis Manimi, artintis prie Manęs, ir visa, ką darai ir kaip elgiesi, turi atspindėti Mane. Dažniau palaikyk bendrystę su Manimi apie tai, ko nesupranti, ir Aš tau parodysiu, kaip eiti pirmyn. Jei ko nors nesupranti, nesielk savavališkai, bet lauk Mano laiko. Tavo būdas turi būti pastovus – nebūk tai karštas, tai šaltas. Širdyje visada turi jausti Man baimę. Tiek Mano akivaizdoje, tiek už akių turi elgtis pagal Mano ketinimus. Dėl Manęs nebūk atlaidus niekam – nei savo vyrui, nei šeimos nariams, net ir artimiausiems giminaičiams. Privalai elgtis vadovaudamasis tiesa. Jei Mane myli, tikrai suteiksiu tau didžių palaiminimų. Nepakęsiu nė vieno, kuris priešinasi. Mylėk tai, ką Aš myliu, ir neapkęsk to, ko Aš neapkenčiu. Nesutelk dėmesio į jokį žmogų, įvykį ar daiktą. Savo dvasioje privalai aiškiai matyti žmones, kuriuos Aš naudoju; privalai daugiau bendrauti su dvasingais žmonėmis. Nebūk kvailas – privalai būti įžvalgus. Kviečiai visada bus kviečiai, o raugės niekada neužaugs kviečiais – turi gebėti aiškiai atskirti įvairius žmones. Privalai ypač atsargiai rinkti žodžius, atidžiai žiūrėti, kur žengi, ir elgtis pagal Mano ketinimus. Atidžiai apmąstyk visus šiuos žodžius. Privalai kuo greičiau atsikratyti savo maištingumo ir tapti tinkamas Man naudoti, kad patenkintum Mano širdį.


31 skyrius

Aš myliu visus, kurie nuoširdžiai trokšta Manęs. Jei mylėsite Mane visa širdimi, Aš tikrai jus gausiai palaiminsiu. Ar suprantate Mano ketinimus? Mano namuose neskirstoma pagal aukštesnę ar žemesnę padėtį. Visi yra Mano sūnūs, o Aš esu jūsų Tėvas, jūsų Dievas. Aš esu aukščiausiasis ir vienintelis. Aš valdau visatą ir viską, kas joje!

Mano namuose turėtum „tarnauti Man nuolankiai ir nepastebimai“. Ši frazė turėtų tapti tavo devizu. Nebūk medžio lapas, bet būk medžio šaknis ir giliai įsišaknyk gyvenime. Ženk į tikrą gyvenimo patirtį. Gyvenk kliaudamasis Mano žodžiais. Visame kame dažniau ieškok Manęs, artinkis prie Manęs, palaikyk bendrystę ir bendrauk su Manimi. Nekreipk dėmesio į jokius išorinius dalykus ir nebūk varžomas jokio žmogaus, įvykio ar daikto, bet palaikyk bendrystę tik su dvasingais žmonėmis apie tai, kas Aš esu. Suprask Mano ketinimus, leisk Mano gyvenimui tekėti tarp jūsų, savo gyvenimu įkūnyk Mano žodžius ir atitik Mano reikalavimus.

Reikaluose, kuriuos tau patikėjau, privalai atiduoti visas savo jėgas ir daryti viską, ką gali, kad patenkintum Mano širdį. Aš esu tavo stiprybė ir tavo džiaugsmas... Aš esu tavo viskas. Tik siek Manęs. Žinau tavo nuoširdžius troškimus ir kad nuoširdžiai aukojiesi Man, bet turėtum žinoti, kaip rodyti atsidavimą Man Mano namuose ir kaip sekti Manimi iki kelio pabaigos.

Bažnyčia yra Mano širdis, ir Aš degu nerimu dėl Savo bažnyčios statybos. Turėtum be jokių išlygų aukoti save ir aukotis dėl Manęs bei atsižvelgti į Mano ketinimus, kad Mano širdis būtų patenkinta.


32 skyrius

Kas yra šviesa? Praeityje jūs iš tiesų Šventosios Dvasios veikimo transformaciją laikėte šviesa. Tikroji šviesa egzistuoja visą laiką: tai Dievo esybės įgijimas, artinantis prie Manęs ir palaikant su Manimi bendrystę; įžvalga į Dievo žodžius ir Dievo ketinimų suvokimas Jo žodžiuose –tai yra, juos valgant ir geriant, jaučiant Dvasią Dievo žodžiuose ir priimant Dievo žodžius į save; Jo esybės suvokimas per patirtį; ir Dievo nušvitimo gavimas per bendrystę su Juo – visa tai yra šviesa. Taip pat, apmąstydamas ir gilindamasis bet kurią akimirką įgyji apšvietimą ir naujų įžvalgų Dievo žodžiuose. Jei suvoki Dievo žodžius ir jauti naują šviesą, argi neturėsi galios savo tarnystėje? Jus tikrai kankina nerimas dėl tarnystės! Taip yra todėl, kad nesusidūrėte su tikrove ir neturite tikros patirties ar įžvalgos. Jei turėtum tikrą įžvalgą, argi nežinotum, kaip tarnauti? Kai tau nutinka tam tikri dalykai, privalai stropiai juos patirti. Jei lengvoje ir patogioje aplinkoje taip pat gali gyventi Dievo veido šviesoje, tuomet matysi Dievo veidą kiekvieną dieną. Jei matytum Dievo veidą ir palaikytum bendrystę su Dievu, argi neturėtum šviesos? Jūs neįžengiate į tikrovę ir visada ieškote išorėje; dėl to nieko nerandate, o jūsų pažanga gyvenime vėluoja.

Nesitelkite į išorę; verčiau tiesiog artinkitės prie Dievo savo viduje, palaikykite pakankamai gilią bendrystę ir suvokite Dievo ketinimus. Argi tuomet neturėsite kelio savo tarnystėje? Jūs privalote stropiai ir dėmesingai klausytis Mano žodžių. Viską darykite tik pagal Mano žodžius ir ženkite tais keliais, kuriuos Aš parodau. Argi tuomet neturėsite kelio? Jei rasi kelią, kaip įžengti į tikrovę, tuomet turėsi ir kelią, kaip tarnauti Dievui. Tai paprasta! Dažniau ateik į Dievo akivaizdą, dažniau apmąstyk Dievo žodžius, ir įgysi tai, ko tau trūksta. Taip pat turėsi naujų įžvalgų, naują apšvietimą, ir turėsi šviesą.


33 skyrius

Mano karalystei reikia dorų žmonių ir tų, kurie nėra veidmainiai ar apgavikai. Argi nuoširdūs ir geraširdžiai žmonės pasaulyje nėra nepopuliarūs? Aš esu visiška priešingybė. Tegul dori žmonės ateina pas Mane; Aš gėriuosi tokiais žmonėmis ir Man taip pat reikia tokių žmonių. Tai ir yra Mano teisumas. Kai kurie žmonės yra kvaili; jie negali suvokti Šventosios Dvasios darbo ar Mano ketinimų. Jie negali aiškiai matyti aplinkos namuose ir juos supančios aplinkos, jie viską daro aklai ir praranda daug galimybių įgyti malonę. Vėl ir vėl jie gailisi dėl savo poelgių, o susidūrę su kokia nors situacija, jie vėl nesugeba jos aiškiai matyti. Kartais jie sugeba pasikliauti Dievu ir sunkiai pasiekti pergalę, tačiau vėliau, susidūrę su panašia situacija, sena liga atsinaujina, ir jie niekaip nesugeba suvokti Mano ketinimų. Bet Aš nežiūriu į šiuos dalykus ir neprisimenu jūsų nusižengimų. Priešingai, Aš noriu jus išgelbėti iš šios ištvirkusios žemės ir leisti jums vėl gyventi. Aš atleidau jums ne kartą. Tačiau dabar yra pats svarbiausias etapas. Jūs nebegalite daugiau klaidžioti ir judėti į priekį trūkčiojančiu ritmu. Kada sugebėsite pasiekti savo likimą? Jūs privalote iš visų jėgų nesustodami bėgti link finišo linijos. Nesustokite pačiu svarbiausiu momentu, drąsiai judėkite pirmyn, ir jūsų laukia gausi puota. Greitai apsivilkite savo vestuviniais drabužiais ir teisumo apdarais bei dalyvaukite Kristaus vestuvių pokylyje; mėgaukitės šeimynine palaima visą amžinybę! Tu daugiau nebebūsi prislėgtas, liūdnas ir nebedūsausi kaip anksčiau. Visa iš to laiko bus išnykę kaip dūmai, ir tik prisikėlęs Kristaus gyvenimas turės galią tavyje. Tavyje bus šventykla, ištyrinta apvalymu ir nuplovimu, ir prisikėlęs gyvenimas, kurį tu gavai, gyvens tavyje per amžių amžius!


35 skyrius

Septyni griaustiniai pasigirsta nuo sosto, sudrebina visatą, apverčia dangų ir žemę ir nuaidi padangėse! Garsas veria ausis, ir žmonės negali nuo jo nei pabėgti, nei pasislėpti. Pratrūksta griaustinis ir žaibai, ir akimirksniu dangus bei žemė patiria milžiniškus pokyčius, o žmonės vos alsuoja. Tada žaibo greičiu visą visatą apima iš dangaus plūstanti smarki liūtis! Kiekviename žemės pakraščių kampelyje ji, tarsi viską kruopščiai nuplaunantis dušas, nepakenčia nė dėmelės, nuprausdama viską nuo galvos iki kojų; nuo jos nieko neįmanoma paslėpti ir nė vienas žmogus negali nuo jos pasislėpti. Griaustinio trenksmai, tarsi žaibų blyksniai, žėri šalta šviesa ir verčia žmones drebėti iš baimės! Aštrus dviašmenis kalavijas pakerta maišto sūnus. Priešus ištinka nelaimė ir jie neturi kur pasislėpti; vėjo ir lietaus sūkuryje jie apstulbsta, nuo smūgio jiems apsvaigsta galva, ir jie tuoj pat krinta negyvi į tekančius vandenis ir yra nuplaunami. Jų laukia tik mirtis ir nėra jokio būdo išgyventi. Septyni griaustiniai sklinda iš Manęs, nešdami Mano ketinimą, ir pakerta Egipto Pirmagimius sūnus, nubaudžia blogus žmones ir apvalo Mano bažnyčias, kad visi galėtų jausti tarpusavio artumą, elgtis nuoširdžiai ir būti vienos širdies su Manimi, ir kad visos visatos bažnyčios galėtų būti pastatytos į vieną visumą. Tai yra Mano tikslas.

Pasigirsta griaustinis, o jam iš paskos atsklinda raudų garsai. Kai kurie pabunda iš snaudulio ir, labai išsigandę, giliai apmąsto save bei skubiai grįžta prie sosto. Jie liaujasi nežabotai sukčiavę ir darę pikta; tokiems žmonėms dar ne per vėlu pabusti. Aš stebiu nuo sosto. Aš nagrinėju žmonių širdžių gelmes. Aš išgelbėju tuos, kurie nuoširdžiai ir karštai Manęs trokšta, ir rodau jiems gailestingumą. Tuos, kurie savo širdyse myli Mane labiau už viską, tuos, kurie supranta Mano ketinimus ir seka paskui Mane iki pat kelio galo, Aš išgelbėsiu amžinybei. Mano ranka juos saugiai laikys, kad jie nesusidurtų su šiuo reginiu ir nepatirtų jokios žalos. Kai kurie, pamatę šiuos žaibų blyksnius, širdyse jaučia nenusakomą kančią ir be galo gailisi. Jei jie ir toliau taip elgsis, jiems bus per vėlu. O, viskas, viskas! Viskas bus padaryta. Tai taip pat yra viena iš Mano išgelbėjimo priemonių. Aš išgelbėju tuos, kurie Mane myli, ir pakertu blogus žmones, padarydamas Savo karalystę žemėje tvirta ir stabilia bei leisdamas daugybei tautų ir tautelių ir kiekvienam žmogui visatoje bei žemės pakraščiuose žinoti, kad Aš esu didybė, Aš esu ryjanti ugnis, Aš esu Dievas, kuris nagrinėja kiekvieno žmogaus širdies gelmes. Nuo šiol didžiojo baltojo sosto teismas atvirai atskleidžiamas masėms, o nesuskaičiuojamai daugybei žmonių skelbiama, kad teismas prasidėjo! Nėra jokios abejonės, kad visi, kurie sako viena, bet galvoja kita, tie, kurie abejoja ir nedrįsta būti tikri, tie, kurie švaisto savo laiką ir supranta Mano ketinimus, bet nenori jų įgyvendinti praktikoje – jie visi privalo būti teisiami. Jūs privalote atidžiai ištirti savo ketinimus ir motyvus bei užimti sau priklausančią vietą; nuoširdžiai įgyvendinkite Mano žodžius praktikoje, sutelkite dėmesį į savo gyvenimo patirtį ir, užuot entuziastingai ėmęsi išorinių reikalų, stenkitės, kad jūsų gyvenimas augtų, bręstų, taptų stabilus ir patyręs – tik tada atitiksite Mano ketinimus.

Nesuteikite Šėtono tarnams ar piktųjų dvasių veiksmams jokių galimybių trukdyti ir griauti tai, ką Aš statau. Juos privaloma griežtai apriboti ir sustabdyti; su jais galima susidoroti tik aštriu kalaviju. Sunkiai nusikaltusius privaloma nedelsiant išrauti su šaknimis, kad ateityje būtų išvengta bėdų. Ir bažnyčia bus ištobulinta, be jokių trūkumų, sveika, kupina gyvybingumo ir energijos. Po žaibų blyksnių nuaidi griaustinio trenksmai. Nebūkite aplaidūs ir nepasiduokite, privalote iš visų jėgų stengtis pasivyti ir tikrai galėsite pamatyti, ką daro Mano ranka, ką Aš ketinu įgyti, ką ketinu atmesti, ką ketinu tobulinti, ką ketinu išrauti su šaknimis, ką ketinu pakirsti – visa tai atsiskleis prieš jūsų akis ir leis jums aiškiai pamatyti Mano visagalybę.

Nuo sosto iki visatos ir žemės pakraščių aidi septyni griaustiniai. Didelė žmonių grupė bus išganyta ir pasiduos priešais Mano sostą. Sekdami šia gyvenimo šviesa, žmonės ieško būdo išgyventi ir negali neateiti pas Mane, neatsiklaupti garbindami ir savo lūpomis nesišaukti visagalio tikrojo Dievo vardo bei neišsakyti savo maldavimų. Tačiau tiems, kurie Man priešinasi, tiems, kurie užkietina savo širdis, ausyse aidi griaustinis, ir jie neabejotinai privalo mirti. Tiesiog tokia yra jų baigtis. Mano mylimi sūnūs, kurie triumfuoja, tikrai pasiliks Sione, ir nesuskaičiuojama daugybė žmonių pamatys, ką jie gaus, o prieš jus pasirodys didžiulė šlovė. Iš tiesų tai nepaprastai didelis palaiminimas ir sunkiai nusakoma saldybė.

Pasigirstantis septynių griaustinių trenksmas yra išgelbėjimas tiems, kurie Mane myli, kurie trokšta Manęs atviromis širdimis. Visi, kurie priklauso Man ir kuriuos Aš iš anksto nulėmiau bei išsirinkau, gali būti priskirti Mano vardui. Jie gali girdėti Mano balsą. Tai Dievas juos šaukia. Tegul tie, kurie yra žemės pakraščiuose, pamato, kad Aš esu teisus, Aš esu ištikimas; Aš esu mielaširdystė, Aš esu gailestingumas, Aš esu didybė, Aš esu ryjanti ugnis ir galiausiai Aš esu negailestingas teismas.

Tegul visi pasaulyje pamato, kad Aš esu tikrasis ir visiškas Pats Dievas. Visi žmonės yra visiškai įsitikinę, ir nė vienas nebedrįsta Man priešintis, Manęs teisti ar šmeižti. Antraip juos tuoj pat užklumpa prakeiksmai ir ištinka nelaimė. Jie gali tik verkti ir griežti dantimis, patys save sunaikinę.

Tegul nesuskaičiuojama daugybė žmonių sužino, tegul visatoje ir žemės pakraščiuose, kiekvienuose namuose ir visiems žmonėms tampa žinoma: Visagalis Dievas yra vienintelis tikrasis Dievas. Visi vienas po kito puls ant kelių ir garbins Mane, ir net ką tik kalbėti išmokę vaikai šauks „Visagalis Dievas“! Valdžia besinaudojantys pareigūnai taip pat savo akimis pamatys prieš juos pasirodantį tikrąjį Dievą ir taip pat puls kniūbsti garbindami, maldaudami gailestingumo ir Jo atleidimo, tačiau iš tiesų jau bus per vėlu, nes atėjo jų žūties laikas. Jie gali būti tik pražudyti ir pasmerkti neišmatuojamai bedugnei. Aš užbaigsiu visą amžių ir dar labiau sustiprinsiu Savo karalystę. Daugybė tautų ir tautelių nusilenks Man visai amžinybei!


36 skyrius

Visagalis tikrasis Dievas, soste sėdintis Karalius, valdo visą visatą, atsigręžęs į daugybę tautų ir tautelių, ir Dievo šlovinga šviesa spindi visame pasaulyje. Visi gyvi padarai visatoje ir iki pat žemės pakraščių tai pamatys. Kalnai, upės, ežerai, žemės, vandenynai ir visos gyvos būtybės praskleidė savo uždangas tikrojo Dievo veido šviesoje ir atgijo, tarsi pabudę iš sapno, tarsi iš po žemių besiveržiantys daigai!

Ak! Vienintelis tikrasis Dievas pasirodo prieš pasaulio žmones. Kas išdrįs Jam priešintis? Visi dreba iš baimės. Visi yra visiškai įtikinti ir visi be perstojo maldauja gailestingumo bei Jo atleidimo. Nesuskaičiuojama daugybė žmonių puola prieš Jį ant kelių, ir daugybė lūpų Jį garbina! Žemynai ir vandenynai, kalnai, upės ir visa kūrinija nenumaldomai Jį šlovina! Šilti vėjai, lydimi pavasario dvelksmo, atneša lengvą, nesiliaujantį pavasarinį lietų. Čiurlenantys upeliai ir žmonių minios yra panašūs, abu kupini sielvarto ir džiaugsmo, liejantys skolos jausmo ir savigraužos ašaras. Upės, ežerai, jūra ir bangos gieda, šlovindami tikrojo Dievo šventąjį vardą! Šlovinimo garsas skamba taip aiškiai! Seni dalykai, kuriuos kadaise sugadino Šėtonas – kiekvienas iš jų bus atnaujintas, pakeistas ir įžengs į visiškai naują karalystę...

Tai šventasis trimitas, ir jis jau suskambo! Įsiklausykite į jį. Tas garsas, toks saldus, yra Sosto ištara. Jis skelbia kiekvienai tautai ir kiekvienam iš Dievo išrinktųjų, kad atėjo laikas, paskutiniųjų dienų baigtis jau čia, Mano valdymo planas baigtas, Mano karalystė viešai pasirodė žemėje, o pasaulio karalystės tapo Mano, kuris esu Dievas, karalyste. Mano septyni trimitai skamba iš Sosto, ir tokie nuostabūs dalykai įvyks! Žmonės iš žemės pakraščių plūsta iš visų pusių su sniego lavinos jėga ir žaibų galia, vieni plaukia jūromis, kiti skrenda lėktuvais, treti važiuoja įvairiausių formų ir dydžių transporto priemonėmis, o kiti joja raitomis. Atidžiai žiūrėkite. Įdėmiai klausykite. Šie įvairių spalvų žirgų raiteliai, pakilios dvasios, galingi ir didingi, tarsi žengiantys į mūšio lauką, yra abejingi mirčiai. Žirgų žvengimo ir žmonių, šaukiančių tikrąjį Dievą, klegesio sumaištyje daugybė vyrų, moterų ir vaikų akimirksniu sutrypiami jų kanopų. Vieni negyvi, kiti išleidžia paskutinį atodūsį, treti sumaitoti, ir nėra kam jais pasirūpinti, jie isteriškai šaukia ir kaukia iš skausmo. Maišto sūnūs! Argi tai nėra jūsų galutinė baigtis?

Su džiaugsmu žvelgiu į Savo žmones, kurie geba girdėti Mano balsą ir susirinkti iš kiekvienos tautos ir krašto. Minios, kurių lūpose visada tikrasis Dievas, be paliovos šlovina ir šokinėja! Jie liudija pasaulio žmonėms, ir jų liudijimo apie tikrąjį Dievą garsas yra tarsi griausmingas didžių vandenų šniokštimas. Minios plūs į Mano karalystę.

Mano septyni trimitai skamba, žadindami snaudžiančiuosius! Greitai kelkitės, dar ne per vėlu. Saugokite savo gyvybę! Atmerkite akis ir pažiūrėkite, koks dabar laikas. Ko dar ieškoti? Apie ką galvoti? Ir prie ko prisirišti? Ar niekada nesusimąstei apie vertės skirtumą tarp Mano gyvenimo įgijimo ir to, ką myli bei prie ko esi prisirišęs, įgijimo? Nebūk savavališkas ir daugiau nekvailiok. Nepraleisk šios progos. Šis laikas daugiau nepasikartos! Tuoj pat atsistok, gebėk lavinti savo dvasią ir sugebėk naudotis įvairiais įrankiais, kad permatytum ir sužlugdytum daugybę Šėtono sąmokslų ir klastų bei nugalėtum Šėtoną, kad tavo gyvenimo patirtis pagilėtų ir galėtum gyventi pagal Mano būdą, kad tavo gyvenimas taptų brandus bei užgrūdintas ir visada galėtum suspėti su Mano žingsniais. Nebūk nei nusivylęs, nei silpnas, bet visada eik pirmyn, žingsnis po žingsnio, tiesiai iki kelio pabaigos!

Kai vėl nuskambės septyni trimitai, tai bus teismo trimito garsas, maišto sūnų teismas, daugybės šalių ir tautų teismas, ir kiekviena tauta paklus Dievui. Dievo šlovingas veidas tikrai pasirodys daugybei šalių ir tautų. Visi bus visiškai įtikinti ir be paliovos šauksis tikrojo Dievo. Visagalis Dievas bus dar šlovingesnis, o Mano sūnūs ir Aš įgysime šlovę ir kartu karaliausime, teisdami daugybę šalių ir tautų, bausdami piktuosius, išgelbėdami ir pasigailėdami Mano išrinktųjų bei padarydami karalystę tvirtą ir stabilią. Skambant septyniems trimitams, daugybė žmonių bus išgelbėti, sugrįždami į Mano akivaizdą, kad atsiklauptų ir garbintų nepaliaujamai šlovindami!

Kai dar kartą nuskambės septyni trimitai, tai bus amžiaus pabaiga, pergalės prieš velnius ir Šėtoną trimito garsas, saliutas, skelbiantis viešo gyvenimo karalystėje žemėje pradžią! Koks didingas garsas, šis garsas, aidintis aplink Sostą, šis trimito skambesys, drebinantis dangų ir žemę, kuris yra Mano valdymo plano pergalės ženklas ir kuris žymi Šėtono teismą; jis pasmerkia šį senąjį pasaulį visiškai mirčiai, kad jis būtų nugramzdintas į bedugnę! Šis trimito skambesys reiškia, kad malonės vartai tuoj užsivers, kad karalystės gyvenimas prasidės žemėje, o tai yra teisinga ir derama. Dievas išgelbsti tuos, kurie Jį myli. Kai jie sugrįš į Jo karalystę, žemės žmonės susidurs su badu ir maru, o septyni Dievo dubenys ir septynios negandos bus paeiliui paleisti. Dangus ir žemė praeis, bet Mano žodis nepraeis!


37 skyrius

Mano akivaizdoje jums iš tiesų trūksta tikėjimo ir dažnai elgiatės kliaudamiesi savimi. „Be Manęs jūs nieko negalite padaryti!“ Tačiau jūs, sugedę žmonės, visada praleidžiate Mano žodžius pro ausis. Šiandieninis gyvenimas yra gyvenimas žodžiais; be žodžių nėra nei gyvenimo, nei patirties, o juo labiau tikėjimo. Tikėjimas glūdi žodžiuose; tik labiau atsiduodami Dievo žodžiams galite turėti viską. Nesijaudinkite dėl to, kad neužaugsite: gyvenimas pats auga, o nerimaudami jo augimo nepaspartinsite.

Jūs visada linkę nekantrauti ir neklausote Mano nurodymų. Visada norite eiti greičiau už Mane. Kas tai? Tai – žmogaus ambicija. Turėtumėte aiškiai atskirti, kas kyla iš Dievo ir kas kyla iš jūsų pačių. Mano akivaizdoje toks uolumas niekada nesulauks pritarimo. Noriu, kad ištikimai sektumėte Manimi iki pat galo. O jūs dar manote, kad taip elgdamiesi esate ištikimi Dievui. Jūs, aklieji! Kodėl dažniau nesikreipiate į Mane malda, o verčiau patys beprasmiškai blaškotės? Turite aiškiai suprasti! Šiandien veikia tikrai ne žmogus, o vienintelis tikrasis Dievas, turintis aukščiausiąją valdžią – Visagalis! Nebūkite aplaidūs ir visada tvirtai laikykitės to, ką turite, nes Mano diena jau arti. Nejaugi tokiu metu jūs iš tiesų vis dar nepabudę? Ar dar aiškiai nepraregėjote? Vis dar esate susisaistę su pasauliu ir negalite nuo jo atsiskirti. Kodėl? Ar iš tiesų nuoširdžiai Mane mylite? Ar galite atverti savo širdis ir leisti Man jas pamatyti? Ar galite visiškai atsiduoti Man visa savo esybe?

Daugiau apmąstykite Mano žodžius ir visada aiškiai juos supraskite. Nebūkite pasimetę ir svyruojantys. Praleiskite daugiau laiko Mano akivaizdoje, suvokite daugiau Mano tyrų žodžių ir nesupraskite klaidingai Mano ketinimų. Ką gi dar Man jums pasakyti? Žmonių širdys užkietėjusios; jų sampratos pernelyg giliai įsišaknijusios. Jie mano, kad pakanka viską daryti tik dėl akių ir žaidžia su savo gyvenimu. Paiki vaikai! Jau vėlu – nebe laikas žaisti. Turėtumėte atmerkti akis ir pamatyti, koks dabar metas. Saulė tuoj pakils virš horizonto ir apšvies žemę. Plačiai atmerkite akis ir gerai įsižiūrėkite –nebebūkite tokie atsainūs.

Tai toks svarbus dalykas, o jūs taip lengvabūdiškai į jį žiūrite ir taip nerimtai jį vertinate! Man neramu, tačiau maža tokių, kurie atsižvelgia į tai, kas yra Mano širdyje, sugeba girdėti Mano nuoširdžius raginimus ir klausyti Mano patarimų! Užduotis sunki, bet tarp jūsų mažai tokių, kurie gali padėti Man nešti šią naštą. Jūs vis dar laikotės tokio požiūrio. Nors, palyginti su praeitimi, šiek tiek pažengėte į priekį, negalite amžinai likti šiame etape! Aš sparčiai žengiu pirmyn, o jūsų greitis išlieka toks pat. Kaip galėtumėte neatsilikti nuo šiandienos šviesos ir Mano žingsnių? Nebedvejokite. Jau ne kartą jums pabrėžiau: Mano diena nebebus atidėliojama!

Šiandienos šviesa priklauso šiandienai. Jos negalima lyginti nei su vakarykšte, nei su rytdienos šviesa. Su kiekviena diena nauji apreiškimai ir nauja šviesa tampa stipresni ir ryškesni. Nustokite būti tarsi sustingę, nustokite būti neišmanėliai; nebesikabinkite į tai, kas sena; nebedelskite ir nebešvaistykite Mano laiko.

Būkite budrūs! Būkite budrūs! Kreipkitės į Mane malda ir daugiau laiko praleiskite Mano akivaizdoje – tikrai įgysite viską! Tikėkite, kad šitaip tikrai įgysite viską!


38 skyrius

Ne tavo tikėjimas yra geras ar tyras, bet Mano darbas yra nuostabus! Viskas yra dėl Mano gailestingumo! Neturi turėti nė menkiausio savanaudiško ar pasipūtėliško sugedusio būdo, antraip Aš tavyje nedirbsiu. Privalai aiškiai suprasti, kad ne žmonės priverčia ką nors suklupti ar tvirtai stovėti – tai Aš. Šiandien, jei aiškiai nesuprasi šio dalyko, tau tikrai nepavyks įžengti į karalystę! Privalai aiškiai suprasti, kad tai, kas daroma šiandien, yra nuostabus Dievo darbas; o ne žmogaus veiksmas. Ko verti žmonių poelgiai? Arba jie elgiasi savanaudiškai, išdidžiai ir pasipūtėliškai, arba jie trikdo Dievo valdymą ir griauna Jo planus. Ak, sugedusieji! Šiandien privalai pradėti pasikliauti Manimi; jei to nepadarysi, šiandien pat tau pasakysiu, kad niekada nieko nepasieksi! Viskas bus perniek ir tavo pastangos bus bevertės!

Nedelsk ir nedvejok; šiandien kiekviename iš tų, kurie Mane myli, bus atliktas Mano nuostabus darbas. Tų, kurie nenusižemina, Aš visiškai nenaudoju; šiandien naudoju tik tuos, kurie yra visiškai nusižeminę. Aš būsiu visiškai atviras tik tiems iš jūsų, kurie myli Mane tikra širdimi, į kuriuos kiti žiūri iš aukšto ir kurie geba visiškai Man atsiverti. Aš leisiu tau aiškiai matyti Mano ketinimus ir tu visą laiką būsi Mano akivaizdoje priimdamas Mano palaiminimus. Aš tikrai neskriausiu tų, kurie šiandien aukojasi Man, šiandien atsiduoda Man ir šiandien dėl Manęs neša naštas – tame atsiskleidžia Mano teisumas. Nesiskųskite Man; Mano malonės jums pakanka. Verčiau ateik ir priimk ją, kad galėtum paragauti neprilygstamo saldumo. Tai ne tik sukurs meilę Man tavyje, bet ir pagilins šią tavo meilę.

Mano darbas atliekamas etapais, ir jis visiškai nėra nerūpestingas ar painus. Kad sektumėte Manimi, jūs taip pat privalote viską daryti taip. Matykite Mano elgesį ir mokykitės iš Mano pavyzdžio; tokiu būdu tie, kurie seka Mano pėdomis, bus įvesti į karalystės tikrovę. Džiūgaukite vienu balsu! Mano sūnūs! Dievo darbas bus įvykdytas jumyse, šioje žmonių grupėje. Ar nesijaučiate palaiminti?

Tai iš tiesų sunku suvokti! Aš atsivedžiau jus čia šiandien ir leidau jums pamatyti Mano nuostabų darbą!

Atmerkite akis ir žiūrėkite – visur galite pamatyti Mano didžią galią! Visur galite įsitikinti, kad Aš esu tikras. Visata ir dangaus skliautas skelbia Mano didžią galią. Orų atšilimas, klimato kaita, neįprastas žmonių elgesys, netvarka visuomenėje ir klasta žmonių širdyse – visa tai patvirtins Mano ištartus žodžius. Saulė bąla, mėnulis raudonuoja – viskas išsiderinę. Nejaugi vis dar to nematote?

Čia apreiškiama didi Dievo galia. Be jokios abejonės, Jis yra vienintelis tikrasis Dievas – Visagalis – kurio žmonės ieškojo daugelį metų! Kas taria žodį ir tai, kas pasakyta, įvyksta? Tik mūsų Visagalis Dievas. Vos Jam prabilus, tai, ką Jis pasakė, tampa tikrove. Kaipgi galima nesakyti, kad Jis yra tikrasis Dievas?

Aš labai gerai žinau, kad visi norite su Manimi bendradarbiauti, ir tikiu, kad visi Mano išrinkti ir mylimi broliai ir seserys yra tokie ryžtingi – tiesiog jūs nesugebate įžengti ar užsiimti praktiniu mokymusi. Susidūrę su realiomis aplinkybėmis, nesugebate išlikti blaivaus proto ir ramūs. Nepaisote Dievo ketinimų, pirmiausia iškeliate savo asmeninius interesus ir patys skubate imtis veiksmų. Sakau jums: taip elgdamiesi niekada neįvykdysite Mano ketinimų! Mano sūnūs! Tiesiog visiškai atiduok Man savo širdį. Aiškiai tai suprask! Nenoriu, kad ateitum Mano akivaizdon tarnauti Man savo pinigais, savo turtu, savo uolumu, savo klasta ar savo išskaičiavimais. Kai kas nors nutinka, išlik ramus ir tyros širdies, lauk ir ieškok Manęs – Aš tikrai tau atsakysiu. Neabejok! Kodėl niekada netiki, kad Mano žodžiai yra tiesa? Kodėl negali patikėti Mano žodžiais? Esi toks užsispyręs, kad net tokiu metu vis tiek nesikeiti; esi toks neišmanantis, kad paprasčiausiai nieko nesupranti! Kiek svarbiausių tiesų prisimenate? Ar esate iš tiesų jas patyrę? Kaskart, kai kas nors nutinka, iškart pasimetate ir elgiatės neapgalvotai bei skubotai! Šiandien svarbiausia įžengti į dvasią ir dažniau būti bendrystėje su Manimi, lygiai taip, kaip savo širdyje vis grįžtate prie kokio nors klausimo – ar suprantate? Tai svarbiausia! Jei to iš karto neįgyvendinate praktikoje, tai tikrai yra problema. Paskubėkite – daugiau nebedelskite! Tie, kurie išgirdę Mano žodžius nedelsia ir iš karto juos įgyvendina praktikoje, tikrai bus gausiai palaiminti! Aš tikrai apdovanosiu jus dvigubai! Nesijaudinkite! Darykite taip, kaip sakau, ir nedelskite nė sekundės! Jūsų žmogiškos sampratos dažnai būtent tokios: jūs viską vilkinate ir vis atidedate rytojui tai, ką reikėtų padaryti šiandien. Esate tokie tingūs ir nevikrūs, kad net sunku apsakyti! Aš neperdedu – tai faktas. Jei tuo netiki, atidžiai ištirk save ir palygink tai su savo paties būsena – pamatysi, kad tai tikrai tiesa!

Kodėl esate tokie lėto proto? Kodėl esate tokie nejautrūs? Net keli priminimai jūsų nepabudino, ir dėl to Man labai skaudu. Aš iš tiesų negaliu ramia širdimi žiūrėti į tokius Savo sūnus. Kaip Mano širdis gali tai ištverti? Ak! Man belieka jus mokyti vedant už rankos. Mano tempas vis greitėja. Mano sūnūs! Greičiau kelkitės ir bendradarbiaukite su Manimi. Kas šiandien nuoširdžiai aukojasi dėl Manęs? Kas sugeba visiškai atsiduoti nė kiek nesiskųsdamas? Jūs tokie nejautrūs ir lėto proto! Kiek iš jūsų geba suprasti Mano jausmus, ir kas gali iš tiesų suvokti Mano žodžių Dvasią? Man belieka nerimastingai laukti ir viltis. Ką Aš galiu pasakyti matydamas, kad visa, ką darote, negali patenkinti Mano širdies? Mano sūnūs! Visa, ką jūsų Tėvas šiandien daro, daro dėl Savo sūnų. Kodėl Mano sūnūs vis nesupranta Mano širdies, ir kodėl jie vis verčia Mane, jūsų Tėvą, dėl jų nerimauti? Kada Mano sūnūs užaugs, nebekels Man rūpesčio ir Aš pagaliau galėsiu būti dėl jų ramus? Kada Mano sūnūs galės gyventi savarankiškai, atsistoti ir palengvinti savo Tėvo pečiams tenkančią naštą? Aš tik tyliai lieju ašaras dėl Savo sūnų ir dėl jų atiduodu viską, ką turiu. Kad būtų užbaigtas Dievo valdymo planas ir dėl Mano sūnų, Mano mylimųjų, išganymo, Man nebelieka nieko kito, kaip tik taip elgtis.

Mano pažadai išsipildė ir aiškiai atsiskleidė jums prieš akis. Kodėl negalite suprasti Mano širdies? Kodėl? Kodėl? Ar esi suskaičiavęs, kiek iki šiol tavo darbų patenkino Mano širdį, ir kiek jų suteikė bažnyčiai peno bei ją sustiprino? Atidžiai tai apmąstyk; nebūk aplaidus ir nepraleisk nė vieno fakto. Negali kreipti dėmesio vien į išorę ir nepaisyti esmės. Nuolat tikrink save, ar visa, ką sakai ir darai, yra perėję teismą Kristaus sosto akivaizdoje, ir ar tai yra naujo pasikeitusio žmogaus atvaizdas – ne imitacija, o tai, kas kyla iš pačių gelmių ir yra gyvenimo apreiškimai. Nestabdyk savo gyvenimo, kad nepatirtum nuostolių. Skubiai ištaisyk šią situaciją ir patenkink Mano širdį. Įsidėmėk veikimo principus: elkis teisingai ir dorai, kad patenkintum Mano širdį. Nesielk neapgalvotai. Ar gali tai įsidėmėti?


41 skyrius

Nebūkite visąlaik pilni didelio nerimo dėl bažnyčioje kylančių problemų. Statant bažnyčią klaidos yra neišvengiamos, tačiau susidūrę su problemomis nepanikuokite; verčiau būkite ramūs ir susikaupę. Ar Aš jums dar nesakiau? Dažnai ateik Mano akivaizdon ir melsk, tuomet Aš apreikšiu tau Savo ketinimus. Bažnyčia yra Mano širdis ir galutinis Mano tikslas, kaip galėčiau jos nemylėti? Nebijokite – kai tokie dalykai nutinka bažnyčioje, jie įvyksta Man leidus. Atsistokite ir kalbėkite Mano vardu. Tikėkite, kad Mano sostas pritaria visiems dalykams ir įvykiams ir juose glūdi Mano ketinimai. Jei ir toliau jūsų bendravimas bus lengvabūdiškas, greičiausiai kils problemų. Ar pagalvojai apie pasekmes? Jei taip elgsiesi, Šėtonas tuo pasinaudos. Dažnai ateik Mano akivaizdon. Pasakysiu aiškiai: dabar, jei ruošiesi kažką daryti neatėjęs Mano akivaizdon, tuomet nemanyk, kad sugebėsi tai užbaigti. Būtent jūs privertėte Mane atsidurti tokioje padėtyje.

Nenusimink, nebūk silpnas, ir Aš tau viską apreikšiu. Kelias į karalystę nėra toks lygus – nieko už dyką nebūna! Nori, kad palaiminimai ateitų lengvai, ar ne? Šiandien kiekvienam teks susidurti su sunkiais išmėginimais. Be tokių išmėginimų jūsų Mane mylinti širdis netaps stipresnė ir jūs nemylėsite Manęs iš tikrųjų. Net jei šie išmėginimai susiję su nereikšmingomis aplinkybėmis, kiekvienas turi pereiti šiuos išbandymus; skirsis tik išmėginimų intensyvumas. Išmėginimai yra Mano palaiminimas. Kiek iš jūsų dažnai klaupiatės prieš Mane, prašydami Mano palaiminimo? Kvaili vaikai! Jūs visąlaik galvojate, kad keli sėkmę nešantys žodžiai yra Mano palaiminimas, bet niekada netikite, kad kartėlis yra Mano palaiminimas. Tie, kurie dalijasi Mano kartėliu, tikrai dalysis ir Mano saldumu. Tai yra Mano pažadas ir Mano palaiminimas jums. Nedvejodami valgykite, gerkite ir mėgaukitės Mano žodžiais. Tamsai traukiantis, ateina šviesa. Tamsiausia būna prieš aušrą; po to dangus ima švisti ir pateka saulė. Nebijokite ir nebūkite baikštūs. Šiandien Aš palaikau Savo sūnus ir dėl jų naudoju Savo valdžią.

Kalbant apie bažnyčios reikalus, nevenkite savo atsakomybės. Jei sąžiningai atnešite šį reikalą Man, rasite išeitį. Iškilus tokiai menkai problemai, ar išsigąstate ir panikuojate, nežinodami, ką daryti? Ne kartą sakiau: „Nuolat artinkitės prie Manęs!“ Ar sąžiningai įgyvendinote praktikoje tai, ko Aš jūsų prašau? Kiek kartų apmąstėte Mano žodžius? Jei to nepadarėte, tuomet neturite jokios aiškios įžvalgos. Argi ne patys esate dėl to kalti? Kaltinate kitus, bet kodėl vietoj to nekenčiate savęs? Jūs viską sugadinate, o po to liekate nerūpestingi ir paviršutiniški; privalote klausyti Mano žodžių.

Paklusnieji ir nuolankieji gaus didžių palaiminimų. Tvirtai laikykitės savo liudijimo Man Bažnyčioje ir ginkite tiesą. Kas tiesa, tas tiesa, o kas klaidinga, tas klaidinga; nepainiokite juodo su baltu. Privalote kovoti su Šėtonu ir jį visiškai nugalėti, kad jis daugiau niekada nepakiltų. Privalote atiduoti viską, ką turite, kad apsaugotumėte Mano liudijimą. Tai turi būti jūsų veiksmų tikslas – nepamirškite to. Tačiau dabar jums trūksta tikėjimo bei įžvalgumo ir jūs niekaip nesugebate suvokti Mano žodžių bei Mano ketinimų. Vis dėlto nebūkite nekantrūs; viskas vyksta pagal Mano žingsnius, o nekantrumas sukelia tik bėdas. Praleiskite daugiau laiko Mano akivaizdoje, neteikite per daug reikšmės savo fizinio kūno maitinimui bei aprangai, dažnai ieškokite Mano ketinimų. Aš apreikšiu tau Savo ketinimus, ir pamažu tu atrasi juos visame kame, kad Aš turėčiau kelią netrukdomas veikti kiekviename žmoguje ir Mano širdis būtų patenkinta. Tuomet jūs gausite palaiminimus su Manimi per amžių amžius!


42 skyrius

Didingi yra Visagalio Dievo darbai! Kaip stebuklinga! Kaip nuostabu! Skamba septyni trimitai, aidi septyni griaustiniai ir išliejami septyni dubenys – visa tai netrukus bus viešai apreikšta, dėl to negali būti jokių abejonių. Dievo meilė kasdien mus aplanko. Tik Visagalis Dievas gali mus išgelbėti; tai, ar mūsų laukia nelaimė, ar palaiminimai, visiškai priklauso nuo Jo, ir mes, žmonės, negalime to nuspręsti. Tie, kurie atsiduoda visa širdimi, tikrai gaus didžių palaiminimų, o tie, kurie siekia išsaugoti savo gyvybę, tik ją praras; visi dalykai ir įvykiai yra Visagalio Dievo rankose. Daugiau nebesustokite. Dangaus ir žemės laukia milžiniški pokyčiai, nuo kurių žmogus negali pasislėpti. Jam neliks kito pasirinkimo, kaip tik aimanuoti iš baisaus skausmo. Sekite Šventosios Dvasios šiandien atliekamu darbu. Turėtumėte patys aiškiai suvokti, iki kurio etapo pasistūmėjo Jo darbas, ir jums nereikia, kad kiti tai primintų. Dabar sugrįžkite į Visagalio Dievo akivaizdą. Prašykite Jo visko. Jis tikrai suteiks tau apreiškimų ir lemiamomis akimirkomis tave apsaugos. Nebijok! Jis jau valdo visą tavo esybę. Ko gi tau bijoti, kai esi Jo saugomas ir globojamas? Šiandien Dievo valios išsipildymas jau čia pat, ir tas, kuris bijo, tik praras. Tai, ką tau sakau, yra tiesa. Atverk savo dvasines akis. Dangus gali pasikeisti akimirksniu. Ko gi tau bijoti? Vos menku Jo rankos judesiu dangus ir žemė akimirksniu sunaikinami. Tad ką žmogus gali laimėti nerimaudamas? Argi ne viskas yra Dievo rankose? Jei Jis įsako dangui ir žemei pasikeisti, tuomet jie pasikeis. Jei Jis sako, kad turime būti ištobulinti, tuomet ir būsime ištobulinti. Žmogui nereikia nerimauti, jis turėtų ramiai eiti pirmyn. Vis dėlto jūs privalote daugiau dėmesio skirti budrumui. Dangus gali akimirksniu pasikeisti! Kad ir kaip plačiai žmogus atvertų akis ir žiūrėtų plika akimi, jis daug ko nepamatys. Dabar būkite budrūs. Dievo valia įvykdyta, Jo projektas baigtas, Jo planas pavyko, ir visi Jo sūnūs atvyko prie Jo sosto. Kartu su Visagaliu Dievu jie ateina teisti daugybės šalių ir tautų. Tie, kurie persekiojo bažnyčią ir kenkė Dievo sūnums, sulauks griežtos bausmės: tai garantuota! Tuos, kurie nuoširdžiai atsiduoda Dievui, kurie tvirtai visko laikosi, Dievas tikrai mylės visą amžinybę ir tai niekada nesikeis!

Ar Aš jums nepriminiau? Nesijaudinkite taip stipriai; jūs tiesiog Manęs neklausote, esate tokie negalvojantys! Kada gi sugebėsite suprasti Mano širdį? Kiekvieną dieną ateina naujas apšvietimas ir kiekvieną dieną spindi nauja šviesa. Kiek kartų tai suvokėte patys? Argi Aš pats jums to nesakiau? Jūs vis dar esate pasyvūs, it vabzdžiai, kurie pajuda tik juos pabaksnojus, nesugebate imtis iniciatyvos bendradarbiauti su Manimi bei atsižvelgti į Mano naštą. Norėčiau matyti jūsų gyvas ir žavias šypsenas, matyti aktyvų ir gyvybingą Savo sūnų elgesį, tačiau negaliu. Vietoj to esate silpno proto – kvaili ir neišmanantys. Jūs turėtumėte imtis iniciatyvos ieškoti. Drąsiai siekite! Tiesiog atverkite savo širdis ir leiskite Man gyventi jumyse. Būkite atsargūs! Būkite budrūs! Kai kurie žmonės bažnyčioje klaidina kitus, ir jūs visada turite teikti didelę reikšmę šiems žodžiams, kad nenukentėtų jūsų gyvenimas ar kažko neprarastumėte. Būk tikras – kol turėsi drąsos atsistoti ir kalbėti už Mane, Aš nešiu visą to naštą ir suteiksiu tau galios! Kol tenkinsi Mano širdį, visada tau šypsosiuosi ir rodysiu Savo ketinimus. Kol turėsi tvirtą stuburą ir gyvenimu rodysi vyrišką charakterį, Aš tave palaikysiu ir paskirsiu tave į svarbias pareigas. Kai ateini Mano akivaizdon, tiesiog artinkis prie Manęs. Nebijok, jei negali kalbėti. Kol turėsi ieškančią širdį, Aš duosiu tau žodžius. Man nereikia įmantrios kalbos ir Man nereikia tavo meilikavimo; tokių dalykų Aš nekenčiu labiausiai. Tokius žmones Aš smerkiu labiausiai. Jie yra lyg krislas Mano akyje ar dyglys Mano kūne, kuriuos būtina pašalinti. Kitaip Mano sūnūs negalės naudotis valdžia Mano vardu ir patirs smaugiančius suvaržymus. Kodėl Aš atėjau? Būtent tam, kad palaikyčiau ir padrąsinčiau Savo sūnus, idant dienos, kai jie kentė priespaudą, patyčias, šaltus žvilgsnius ir užgauliojimus, dingtų amžiams!

Būk drąsus. Aš visada vaikščiosiu su tavimi, gyvensiu su tavimi, kalbėsiu su tavimi ir veiksiu su tavimi. Nebijok. Nedvejok kalbėti. Jūs visada puoselėjate jausmus kitiems žmonėms, ir visada esate baikštūs bei išsigandę. Tie, kurie neduoda jokios naudos bažnyčios statybai, turi būti pašalinti. Jau nekalbant apie jūsų netikinčius motiną ir tėvą, tai apima net ir tuos bažnyčioje, kurių padėtis nėra gera ir kurie negali elgtis pagal Mano žodžius. Aš nenoriu tokių dalykų. Jie turi būti išnaikinti, ir nė vienas neturi likti. Tiesiog išlaisvink iš pančių savo rankas ir kojas. Kol tik tirsi savo paties ketinimus ir jie nebus susiję su laimėjimais ir praradimais, šlove ir pelnu, nei su asmeniniais santykiais, tol Aš tave lydėsiu ir visada tau viską aiškiai nurodysiu.

Ak, Mano sūnūs! Ką Aš turėčiau sakyti? Nors ir sakau šiuos dalykus, jūs vis dar neatsižvelgiate į Mano širdį ir vis dar esate pernelyg baikštūs. Ko jūs bijote? Kodėl jūs vis dar esate suvaržyti įstatymų ir nurodymų? Aš jus išlaisvinau, bet jūs vis dar neturite laisvės. Kodėl taip yra? Daugiau palaikyk bendrystę su Manimi, ir Aš tau pasakysiu. Nemėgink Manęs. Aš esu praktiškas. Manyje nėra jokio melo; viskas yra praktiška! Kaip sakau, taip ir yra. Aš niekada neatsižadu Savo žodžio.

Aš esu teisus, Aš esu ištikimas ir Aš esu Dievas, kuris nagrinėja žmogaus širdies gelmes! Aš iš karto atskleisiu, kas yra nuoširdus, o kas – melagis. Nusiraminkite – viskas vyksta pagal Mano laiką. Kas nuoširdžiai Manęs trokšta, o kas ne- Aš jums išvardinsiu po vieną. Jūs tik rūpinkitės, kad valgytumėte ir gertumėte iki soties, ir, būdami Mano akivaizdoje, artėtumėte prie Manęs, o Savo darbą Aš atliksiu pats. Nebūkite pernelyg nekantrūs, nesiekite greito rezultato; Mano darbo negalima atlikti iš karto. Jame glūdi Mano žingsniai ir Mano išmintis, ir būtent todėl Mano išmintis gali būti atskleista. Aš jums parodysiu, ką Mano rankos daro –baudžia blogį ir apdovanoja gėrį. Aš esu visiškai nešališkas žmonių atžvilgiu. Jus, kurie nuoširdžiai Mane mylite, Aš nuoširdžiai mylėsiu, o tuos, kurie nuoširdžiai Manęs nemyli, visada lydės Mano rūstybė, kad jie amžinai prisimintų, jog Aš esu tikrasis Dievas – Dievas, kuris nagrinėja žmogaus širdies gelmes. Nesielkite vienaip kitų akivaizdoje, o kitaip jiems už nugaros; Aš aiškiai matau visa, ką jūs darote, ir nors jūs galite apgauti kitus- Manęs neapgausite. Aš viską aiškiai matau. Jums nepavyks nieko paslėpti; viskas yra Mano rankose. Nelaikykite savęs labai protingais ir įgudusiais savo menkuose skaičiavimuose. Sakau jums: kad ir kiek planų žmogus sukurtų – ar tai būtų tūkstančiai ar dešimtys tūkstančių – galiausiai jam nepavyks pabėgti nuo Mano rankos. Visi daiktai ir visi įvykiai yra valdomi Mano rankomis – ką jau kalbėti apie vieną žmogų! Nesistenkite Manęs vengti ar nuo Manęs slėptis nebandykite Man pataikauti ar ką nors nuslėpti. Nejaugi vis dar nematote, kad Mano šlovingasis atvaizdas, Mano rūstybė ir Mano teismas jau buvo viešai atskleisti? Kiekvieną, kuris Manęs nuoširdžiai netrokšta, Aš iškart ir be jokio pasigailėjimo teisiu. Mano gailestingumas jau išseko – jo daugiau nebeliko. Nebebūkite veidmainiai ir liaukitės elgęsi nevaldomai bei neapgalvotai.

Mano sūnau, įsidėmėk: praleisk daugiau laiko Mano akivaizdoje, ir Aš tave palaikysiu. Nebijok, iškelk Mano aštrų dviašmenį kalaviją ir, pagal Mano ketinimus, kovok su Šėtonu iki pat pabaigos. Aš tave apsaugosiu; nesijaudink. Visa, kas paslėpta, bus atskleista ir iškelta į šviesą. Aš esu Saulė, skleidžianti šviesą, kuri negailestingai apšviečia tamsybes. Mano teismas jau įsibėgėjo; bažnyčia tapo mūšio lauku. Todėl jūs visi turite pasiruošti ir visa savo esybe atsiduoti šiam galutiniam, lemiamam mūšiui. Aš tikrai tave apsaugosiu, kad galėtumėte pakilti už Mane į gerąją, pergalingą kovą.

Būkite atsargūs – šiandien žmonių širdys yra apgaulingos ir neperprantamos; jomis neįmanoma pasitikėti. Tik Aš jus visiškai palaikau. Manyje nėra jokios klastos – tiesiog atsiremkite į Mane! Mano sūnūs tikrai nugalės šiame galutiniame, lemiamame mūšyje, o Šėtonas tikrai stos į paskutinę mirtiną kovą. Nebijokite! Aš esu tavo jėga ir Aš esu tavo viskas. Pernelyg nesijaudinkite – jums tai per didelė našta. Jau anksčiau sakiau, kad daugiau nebevesiu jūsų už rankos šiame kelyje, nes laikas spaudžia. Daugiau nebeturiu laiko paimti jums už ausies ir įspėti – tai neįmanoma! Jūs tiesiog užbaikite savo pasirengimą mūšiui. Aš prisiimu visą atsakomybę už jus; viskas yra Mano rankose. Tai kova iki mirties, ir vienai iš dviejų pusių tikrai lemta žūti. Tačiau turite aiškiai suprasti – Aš amžinai būsiu nugalėtojas ir nenugalimas, o Šėtonas tikrai pražus. Tai Mano tvarka, Mano darbas, Mano valia ir Mano planas!

Padaryta! Viskas padaryta! Nebūkite silpni ar bailūs. Aš su tavimi, o tu su Manimi, būsime karaliai per amžių amžius! Mano žodžiai, kartą ištarti, niekada nepasikeis, o įvykius netrukus patys patirsite. Būkite budrūs! Turite gerai apmąstyti kiekvieną eilutę; nebesuteikite Mano žodžiams miglotos prasmės. Turite juos aiškiai suprasti! Atsiminkite! Praleiskite daugiau laiko Mano akivaizdoje!

Jūs lyg niekur nieko viešai teisiate savo brolius ir seseris. Jūs iš tiesų neskiriate gėrio nuo blogio; jūs nepažįstate gėdos! Argi toks elgesys nėra kraštutinai įžūlus, neapgalvotas ir savavališkas? Kiekvienas iš jūsų yra susipainiojęs ir sunkia širdimi; jūs nešatės tiek daug bagažo, didelio ir mažo, ir tu nepalieki Man jokios vietos tavyje. Jūs, aklieji! Jūsų žiaurumas pasiekė tokią ribą – kada tai baigsis?

Aš vėl ir vėl kalbu jums iš Savo širdies, ir atiduodu jums viską, ką turiu, bet jūs esate tokie šykštūs ir stokajate net menkiausio žmogiškumo; tai tikrai sunku suvokti. Kodėl jūs visada laikotės įsikibę savo pačių sampratų? Kodėl negali leisti Man turėti šiek tiek vietos tavyje? Kaip Aš apskritai galėčiau jums pakenkti? Jūs nebegalite toliau taip elgtis – Mano diena iš tiesų jau nebetoli. Nekalbėkite neapgalvotai, nesielkite beatodairiškai, nekovokite ir savavališkai nekelkite bėdų; kokią naudą tai gali atnešti jūsų gyvenimams? Aš jums sakau tiesą: net jei, atėjus Mano dienai, nebus išgelbėtas nė vienas žmogus, Aš vis tiek tvarkysiu reikalus pagal Savo planą. Jūs privalote žinoti, kad Aš esu visagalis Dievas! Joks daiktas, joks žmogus, joks įvykis nedrįsta kliudyti Mano žingsniams pirmyn. Niekada nemanykite, kad be jūsų Aš neturiu kaip įgyvendinti Savo valios. Galiu tau pasakyti, kad jei tu taip negatyviai elgsiesi su savo paties gyvenimu, tu jį tik sugriausi;; Man tai nerūpės.

Šventosios Dvasios darbas pažengė iki tam tikro etapo, o liudijimas pasiekė viršūnę. Tai yra aiški tiesa. Greičiau, atmerkite savo apsiblaususias akis; neleiskite, kad Mano širdies kraujas būtų dėl jūsų iššvaistytas, ir daugiau sau nenuolaidžiaukite. Jūs visada mėgstate daryti gerus dalykus Mano akivaizdoje, bet kai Manęs nėra, ar jūsų veiksmai ir elgesys galėtų būti pateikti Man išnagrinėti? Jūs nežinote, kas jums naudinga! Jūs tiesiog Manęs neklausote; Mano akivaizdoje darote viena, o Man už nugaros – kita. Jūs vis dar nesuvokiate, kad Aš esu Dievas, kuris stebi žmogaus širdies gelmes. Jūs esate tokie neišmanėliai!

Vėliau, eidami pirmyn, nebegudraukite, neapgaudinėkite ir nesukčiaukite, kitaip pasekmės bus neįsivaizduojamos! Jūs visi vis dar aiškiai nesuprantate, kas yra apgaulė ir suktumas. Bet kokie veiksmai ar elgesys, kurių negalite leisti Man nagrinėti, kurių negalite iškelti į dienos šviesą, yra apgaulė ir suktumas. Dabar jūs turėtumėte tai suprasti! Jei ateityje užsiimsite apgaule ir suktumu, neapsimeskite, kad nesuprantate – jei taip darysite, sąmoningai elgsitės neteisingai ir būsite dvigubai kalti. Dėl to jus degins ugnis arba, dar blogiau, patys save sužlugdysite. Supraskite tai aiškiai! Tai, kas ant jūsų šiandien nusileidžia, yra tik sudrausminimas iš meilės; tai tikrai nėra beširdis teismas. Jei nesugebate to pilnai pripažinti, tuomet jūs esate pernelyg apgailėtini ir beviltiški. Jei nenorite priimti drausminimo iš meilės, tuomet ant jūsų nusileis tik beširdis teismas. Kai tai nutiks, nesiskųskite, kad jums nesakiau. Tai nėra Mano atsakomybės vengimas; greičiau tai yra pasekmė to, kad jūs neklausėte Mano žodžių ir neįgyvendinote Mano žodžių praktikoje. Aš tai paaiškinu dabar, kad žmonės vėliau Manęs nekaltintų.

Kas nuoširdžiai aukojasi ir atsiduoda Man – tave Aš tikrai saugosiu iki pat pabaigos; Mano ranka tikrai tave palaikys, kad tu visada būtum ramybėje ir džiaugtumeisi, ir kad kiekvieną dieną turėtum Mano šviesą bei apreiškimą. Aš tikrai dvigubai tave palaiminsiu, kad turėtum tai, ką Aš turiu, ir tai, kas Aš esu. Tai, kas tau duota, yra tavo gyvenimas, ir niekas negali jo iš tavęs atimti. Neprisidaryk sau bėdų ir netapk niūrus; Manyje yra tik ramybė ir džiaugsmas. Aš nuoširdžiai myliu tave, vaike, tave, kuris nuoširdžiai klausai Manęs ir Man paklūsti. Labiausiai Aš nekenčiu veidmainių; juos Aš tikrai atkirsiu. Iš Savo namų Aš pašalinsiu bet kokią užuominą apie pasaulį ir pašalinsiu visus tuos dalykus, į kuriuos negaliu žiūrėti.

Savo širdyje Aš tiksliai žinau, kas nuoširdžiai Manęs nori, o kas ne. Nors jie gali puikiai maskuotis ir atrodyti tinkamai, netgi būtų galima pasakyti, kad jie yra geriausi aktoriai pasaulyje, Aš aiškiai matau visa tai, ką jie laiko savo širdyse. Nemanyk, kad Aš nežinau, kas yra tavo širdyje; iš tikrųjų nėra nieko, kas suprastų tai aiškiau nei Aš. Aš žinau, kas yra tavo širdyje; tu nori atsiduoti Dievui ir aukotis Dievui, tačiau tu nenori pasitelkti saldžių kalbų, kad pradžiugintum kitus. Matyk aiškiai! Šiandienos karalystė statoma ne žmogaus jėgomis, ji bus sėkmingai pastatyta pasitelkus vien Mano įvairialypę išmintį ir širdies kraują. Kiekvienas, turintis išminties ir turintis savo viduje tai, kas Aš esu, prisidės prie karalystės statymo. Daugiau nesijaudink; tu be paliovos pernelyg nerimauji, nekreipdamas dėmesio į apreiškimą ar Mano ketinimų nušvitimą tavyje. Daugiau taip nedaryk. Kad ir kas nutiktų, apie tai daugiau kalbėkis su Manimi, kad išvengtum savo paties veiksmais sukeltų kančių.

Galbūt iš pirmo žvilgsnio atrodo, kad Aš esu visiems drungnas, bet ar žinai, ką Aš galvoju? Aš visada iškeliu nuolankiuosius ir visada trypiu tuos, kurie yra pasipūtę ir susireikšminę. Tie, kurie nesupranta Mano ketinimų, patirs didelių nuostolių. Privalai žinoti, kad tai yra, kas Aš esu, ir tai yra Mano būdas – niekas negali jo pakeisti ir niekas negali jo aiškiai pamatyti. Tik per Mano apreiškimą gali tai suprasti, kitaip irgi to aiškiai nepamatysi; nebūk išdidus. Nors kai kurie žmonės gali gražiai kalbėti, jų širdys niekada nėra ištikimos Man ir slapta visada Man priešinasi; Aš teisiu tokius žmones.

Nesusitelk vien į kitų mėgdžiojimą; turėtum atkreipti dėmesį į Mano laikyseną ir Mano elgesį. Tik taip pamažu suvoksi Mano ketinimus; tada tavo veiksmai atitiks Mano ketinimus ir nedarysi klaidų. Neverk ir neliūdėk vienas; Aš aiškiai matau viską, ką darai, visą tavo elgesį ir viską, ką galvoji, ir Aš žinau tavo nuoširdžius troškimus ir norus; Aš naudosiu tave. Dabar yra lemiamas metas; atėjo laikas tave išmėginti. Ar vis dar to aiškiai nepamatei? Ar vis dar nesuvokei? Kodėl tavo atžvilgiu laikausi tokios nuostatos? Ar žinai? Aš apreiškiau tau šiuos dalykus, ir tu turi šiek tiek įžvalgos. Tačiau nesustok – toliau atkakliai siek savo įėjimo, ir Aš toliau tave apšviesiu. Ar supratai, kad kuo labiau Man paklūsti ir klausai Manęs, tuo šviesiau tavo viduje ir tuo daugiau apreiškimo tu turi, tuo daugiau turi Mano pažinimo ir tuo daugiau patirties įgyji? Nesilaikyk nuolat įsikabinęs savo paties sampratų; taip elgdamasis užkimši Mano gyvojo vandens tėkmę ir sukliudysi įgyvendinti Mano valią. Privalai žinoti, kad visiškai įgyti vieną žmogų nėra lengvas dalykas. Nemąstyk pernelyg sudėtingai; tiesiog sek ir daugiau nesvarstyk!

Visagali teisumo Dieve – Visagali! Nuo Tavęs visiškai nieko nėra paslėpta ar nuslėpta. Kiekviena paslaptis nuo neatmenamų laikų iki amžinybės, niekada neatskleista žmonių, Tavyje yra apreiškiama ir tampa visiškai aiški. Mums nebereikia apgraibomis ieškoti, nes šiandien Tavo asmuo yra atvirai mums apreikštas, Tu esi atidengta paslaptis, Tu pats esi veikiantis Dievas; nes šiandien Tu susitikai su mumis veidas į veidą, ir matydami Tavo asmenį, mes matome kiekvieną dvasinio pasaulio paslaptį. Išties, tai yra kažkas, ko niekas negalėjo įsivaizduoti! Tu esi tarp mūsų šiandien, netgi mumyse, taip arti mūsų; tai neapsakoma žodžiais! Nepalyginama yra mumyse slypinti paslaptis!

Visagalis Dievas užbaigė Savo valdymo planą. Jis yra pergalingas didysis visatos Karalius. Visi daiktai ir įvykiai yra valdomi Jo rankomis. Nesuskaičiuojama daugybė žmonių klaupiasi garbindami, šaukdamiesi tikrojo Dievo – Visagalio – vardo. Iš Jo burnos ištartais žodžiais visi įvykiai yra įgyvendinami. Kodėl jūs esate tokie atsainūs, nesugebantys nuoširdžiai ir tinkamai bendradarbiauti su Juo, glaudžiai su Juo susijungti ir kartu su Juo eiti į šlovę? Ar gali būti, kad norite kentėti? Norite būti apleisti? Ar manote, kad Aš nežinau, kas nuoširdžiai atiduoda save Man ir kas nuoširdžiai aukojosi Man? Neišmanymas! Susipainioję žmonės! Jūs negalite suvokti Mano ketinimų, juo labiau negalite atsižvelgti į Mano naštas, visą laiką verčiate Mane dėl jūsų nerimauti ir vargti. Kada tai baigsis?

Savo gyvenimu parodyti Mane visuose dalykuose, liudyti apie Mane visuose dalykuose – ar tai daroma tiesiog atveriant burnas ir kalbant? Jūs nežinote, kas jums naudinga! Manęs nėra tame, ką darote, o dar mažiau Manęs yra jūsų kasdieniame gyvenime. Aš žinau, kad jūs tiesiog nelaikote tikėjimo Dievu rimtu dalyku, antraip jumyse nebūtų subrandinti tokie vaisiai! Jūs vis dar nesate pabudę, ir jei tai tęsite, neabejotinai užtrauksite gėdą Mano vardui!

Paklausk savęs: kai tu kalbi, ar Aš esu su tavimi? Kai tu valgai ar rengiesi drabužius, ar ten yra Mano pažadas? Išties jūs esate negalvojantys! Kaskart, kai jūsų problemos nėra tiesiogiai įvardijamos, jūs parodote savo tikrąjį veidą ir nė vienas iš jūsų tikrai nebus įtikintas. Jei būtų kitaip, manytumėte, kad jums sekasi gerai, ir galvotumėte, kad savyje turite daug dalykų. Argi nežinote, kad jus užpildo bjaurus Šėtono veidas? Bendradarbiaukite su Manimi, kad visa tai išlietumėte. Leisk tam, kas Aš esu ir ką Aš turiu, užimti visą tavo esybę; tik taip gali Savo gyvenimu parodyti Mane, liudyti apie Mane dar tikroviškiau ir tapti priežastimi, dėl kurios daugiau žmonių nusižemina priešais Mano sostą. Jūs privalote žinoti, kokia sunki našta guli ant jūsų pečių: išaukštinti Kristų, apreikšti Kristų, liudyti Kristų, idant nesuskaičiuojama daugybė žmonių priimtų išgelbėjimą, kad Mano karalystė išliktų tvirta ir nesvyruojanti. Aš visa tai aiškiai išdėstau, kad jūs negyventumėte nuolat susipainioję, nesuprasdami šiandienos darbo svarbos.

Susidūrę su problemomis esate bejėgiai, lyg ratu bėgiojančios skruzdėlės karštoje keptuvėje: toks yra jūsų būdas. Išoriškai atrodote suaugę, bet jūsų vidinis gyvenimas yra kaip vaiko; viskas, ką mokate daryti, tai pridaryti bėdų ir didinti Mano naštą. Jei yra bent menkiausias dalykas, kuriuo Aš nepasirūpinu, jūs pridarote bėdų. Argi ne taip? Nebūkite teisuoliški. Tai, ką sakau, yra tiesa. Nemanykite, kad Aš nuolat jums pamokslauju taip, tarytum naudočiau skambius žodžius; tai yra jūsų tikroji būsena.

Aš esu sunerimęs, bet kiek iš jūsų sugeba mąstyti taip pat ir būti vienos minties su Manimi? Jūs tiesiog nekreipiate dėmesio į Mano žodžius, visiškai juos ignoruodami ir nesutelkdami į juos dėmesio, vietoj to susitelkiate tik į savo pačių paviršutiniškus dalykus. Mano širdies kraują laikote atliekomis; argi jūsų sąžinė nepasmerkta? Jūs esate kvaili, neišmanantys ir stokojantys išminties; jūs visi esate kvaileliai ir visiškai negalite Manęs patenkinti. Aš esu visiškai atsidavęs jums – kiek jūs galite būti atsidavę Man? Jūs neteisingai supratote Mano ketinimus, ir tai išties yra jūsų aklumas ir negebėjimas permatyti dalykus, visada verčiant Mane dėl jūsų rūpintis ir skirti jums laiko. Dabar, kiek savo laiko galite paaukoti Man ir pašvęsti Man? Turėtumėte dažniau sau užduoti šiuos klausimus.

Mano ketinimai priklauso nuo jūsų – ar tikrai tai suprantate? Jei tikrai tai suprastumėte, jau seniai būtumėte suvokę Mano ketinimus ir atsižvelgę į Mano naštą. Nebebūkite neapdairūs, antraip jumyse nedirbs Šventoji Dvasia, dėl to jūsų dvasios neabejotinai mirs ir kris į Hadą. Ar tai tau nėra siaubinga? Man nereikia jums priminti dar kartą. Turėtumėte ištirti savo sąžines ir paklausti savęs: ar tai Aš jus nuvyliau, ar jūs Man pernelyg daug skolingi? Nepainiokite to, kas teisinga ir neteisinga; nebūkite be nuovokos! Dabar ne laikas kovoti dėl valdžios ir pelno ar įsitraukti į intrigas. Privalote paskubėti ir atsisakyti tų dalykų, kurie kenkia gyvenimui, ir siekti įžengti į tikrovę. Jūs esate tokie neapdairūs! Jūs negalite suprasti Mano širdies ar suvokti Mano ketinimų. Yra daug dalykų, kurių neturėjau sakyti, bet jūs esate tokie susipainioję žmonės, kurie nesupranta, todėl turėjau juos vėl ir vėl kartoti, bet net ir tada jūs vis dar nepatenkinote Mano širdies.

Skaičiuojant jus po vieną, kiek iš jūsų gali iš tikrųjų atsižvelgti į Mano širdį?

Visos bažnyčios ir visi šventieji turėtų prisiminti praeitį ir žvelgti į ateitį: kiek iš tavo praeities veiksmų atitinka reikalavimus ir kiek jų prisidėjo prie karalystės statybos? Nelaikyk savęs gudriu! Turėtum aiškiai matyti savo trūkumus ir privalai suprasti savo paties būklę. Žinau, kad nė vienas iš jūsų nenori dėti jokių pastangų ar eikvoti laiko šiam tikslui, todėl nieko ir neįgyjate. Visą savo laiką švaistote valgymui, gėrimui ir linksmybėms. Keliems iš jūsų susibūrus, jūs žaidžiate, nekreipdami dėmesio į bendravimą apie dvasinius gyvenimo dalykus ar į tai, kad aprūpintumėte vienas kitą gyvenimu. Negaliu pakęsti matydamas, kaip jūs juokiatės ir kalbėdami juokaujate. Ir vis dėlto jūs esate tokie absurdiški – Aš sakiau tai daugelį kartų, bet jūs tiesiog nesuprantate Mano žodžių prasmės – argi tai nėra akivaizdu kaip dieną? Aš jau anksčiau sakiau tokius dalykus, bet jūs vis dar nesate įtikinti ir nepripažįstate to, ką sakau, manydami, kad Aš jus neteisingai suprantu, manydami, kad tai, ką sakau, nėra realu. Argi gali būti, kad yra ne taip?

Jei atsainiai elgsiesi su Manimi, Aš padėsiu tave į šalį. Tik pabandyk ir vėl elgtis atsainiai! Tik pabandyk ir vėl būti lengvabūdiškas ir nerūpestingas! Mano žodžiai yra drožybos peilis; visa, kas neatitinka Mano ketinimų, bus šiuo peiliu išpjauta, ir tau nereikia per daug rūpintis savo paties savigarba. Aš formuoju tave tam, kad įgytum formą ir atitiktum Mano ketinimus. Nesuprask Mano širdies neteisingai; tai bus priimtina tik tuo atveju, jei būsi kuo dėmesingesnis Mano širdžiai. Jei parodysi bent menkiausią dėmesį, Aš tavęs neatstumsiu. Nuolat lengvabūdiškai neignoruok to f; privalai leisti, kad Mano valia būtų nuolat vykdoma tavyje.

Daugybė šventųjų užima skirtingas pozicijas, todėl, žinoma, visų jūsų funkcijos skiriasi. Tačiau turėtumėte daryti viską, kas jūsų galioje, kad nuoširdžiai aukotumėtės dėl Manęs; jūsų pareiga yra daryti viską, ką galite. Turėtumėte būti tam atsidavę ir daryti tai su džiaugsmu. Tikrai neturėtumėte būti neryžtingi! Antraip Mano teismas visada bus virš jūsų; jūsų kūnai, dvasios ir sielos nepajėgs to ištverti, ir jums ten bus verksmas ir dantų griežimas.

O! Visagali Dieve! Amen! Su Tavimi viskas nevaržoma ir laisva, viskas atvira ir atskleista, viskas šviesu – nieko nėra paslėpta ar nutylėta. Tu esi įsikūnijęs Visagalis Dievas. Tu naudojaisi savo valdžia kaip Karalius. Tu buvai aiškiai atskleistas – Tu jau nebesi paslaptis, bet esi visiškai atskleistas per amžių amžius! Aš iš tiesų buvau visiškai atskleistas, viešai nužengiau ir pasirodžiau kaip teisumo Saulė, nes šiandien jau nebėra tas amžius, kai pasirodo aušrinė, ir tai nebėra slėpimo tarpsnis. Mano darbas – tarsi žaibo blyksnis; jis įvykdomas taip greitai kaip staigus griaustinio trenksmas. Mano darbas pasiekė dabartinį etapą, ir kas tik delsia ar apsileidžia, sulauks tik negailestingo teismo. Ypač turi aiškiai suprasti, kad Aš esu didybė ir teismas, kad nebesu gailestingumas ir mielaširdystė, kaip galbūt įsivaizduoji. Jei tau vis dar neaiškus šis dalykas, tuomet sulauksi tik teismo, nes pats paragausi to, ko nepripažinai; antraip ir toliau abejosi ir nedrįsi būti tvirtas savo tikėjime.

Ar galite su atsidavimu iki galo atlikti tai, ką jums patikėjau? Sakau, kad kiekvienam darbui reikia išminties, tačiau kiek kartų, ką nors darydami, jūs vis iš naujo nagrinėjote ir persvarstėte Mano raginimus? Net jei šiek tiek suprantate kokį nors Mano raginimų žodį ir išgirdę jį pamanote, kad jis geras, vėliau jo nepaisote. Išgirdę tai, pritaikote šiuos žodžius savo tikrajai būsenai ir imate savęs nekęsti, tačiau vėliau manote, kad tai tėra menkniekis. Šiandien svarbu tai, ar tavo gyvenimas gali eiti pirmyn, o ne tai, kaip esi išoriškai pasipuošęs. Nė vienas iš jūsų neturi ryžto ir nenori būti atkaklus. Jūs nenorite sumokėti reikiamos kainos ir nenorite atsisakyti laikinų žemiškų malonumų, tačiau bijote prarasti Dangaus palaiminimus. Kokie gi jūs žmonės? Jūs kvailiai! Neturėtumėte piktintis; argi tai, ką pasakiau, neatitinka tikrovės? Argi tai neparodė, ką pats galvojai? Tu neturi žmogiškumo! Tu net neturi normaliam žmogui būdingo kalibro. Nors taip ir yra, vis tiek nematai savo skurdumo. Visą dieną gyveni ramiai ir nerūpestingai, visiškai patenkintas savimi! Tu nežinai, kokie dideli tavo trūkumai ir ko tau stinga. Koks tu kvailas!

Argi nematote, kad Mano darbas jau pasiekė tokį tašką? Visi Mano ketinimai yra jumyse. Kada sugebėsite juos suprasti ir į juos atsižvelgti? Jūs tinginiai! Nenorite mokėti reikiamos kainos, nenorite sunkiai dirbti, nenorite skirti laiko ir nenorite dėti pastangų. Štai, ką tau pasakysiu! Kuo labiau bijai patirti sunkumų, tuo mažiau naudos gausi savo gyvenime; be to, su tuo daugiau kliūčių susidursi augant tavo dvasiniam gyvenimui ir tuo mažesnė tikimybė, kad gyvenime darysi pažangą. Leisk Man dar kartą priminti! (Daugiau to nekartosiu!) Aš būsiu abejingas kiekvienam, kuris neprisiima atsakomybės už savo gyvenimą, ir jį paliksiu. Aš jau pradėjau tai įgyvendinti; argi to aiškiai nepastebėjai? Čia ne verslo sandoris ir ne prekyba – čia gyvenimas. Ar aišku?

Aš pasirodau kaip teisumo Saulė, o jūs ir Aš kartu įgyjame šlovę ir džiaugiamės gerais palaiminimais per amžių amžius! Tai neginčijamas faktas, ir jis jau pradėjo pildytis jumyse. Taip yra todėl, kad visa, ką jums pažadėjau, Aš jums išpildysiu; visi Mano žodžiai yra tikrovė ir niekada negrįš tušti. Šie geri palaiminimai tenka jums, ir niekas kitas negali jų atimti; jie yra jūsų tarnystės, kurią atlikote vieningai bendradarbiaudami su Manimi, vaisiai. Atsisakykite savo religinių nuostatų, tikėkite Mano žodžių teisingumu ir neabejokite! Aš su jumis nejuokauju; viską sakau apgalvotai. Tie, kuriems Aš suteikiu palaiminimus, juos ir gauna, o tie, kuriems Aš palaiminimų nesuteikiu, jų negauna. Visa tai nustatau Aš. Žemiška gerovė tiesiog neturi reikšmės! Mano akimis, tai tėra mėšlas, nevertas nė skatiko. Todėl neturėtumėte pernelyg vertinti žemiškų malonumų. Argi kartu su Manimi mėgautis Dangaus palaiminimais nėra nepaprastai prasminga ir vertinga?

Anksčiau faktai dar nebuvo padaryti akivaizdūs ir Aš dar nebuvau atvirai pasirodęs; tuomet jūs Manimi abejojote ir nedrįsote tvirtai Manimi tikėti. Tačiau dabar viskas tapo akivaizdu, ir Aš pasirodžiau kaip teisumo Saulė – tad, jei vis dar abejojate, ką tuomet pasakysite? Kai tamsa gaubė žemę, buvo galima atleisti, kad nematėte šviesos, tačiau dabar, kai saulė apšvietė visus tamsius kampelius, nieko nebėra paslėpta ar uždengta – jei vis dar abejojate, Aš jums lengvai neatleisiu! Dabar metas tvirtai Manimi tikėti, metas būti pasiryžusiems paaukoti save Man ir atsiduoti dėl Manęs. Jei kas nors bent kiek Man priešinsis, teismo ugnis tuoj pat nusileis ant jo, nė kiek nesvarstant ir nė akimirkos nedelsiant, nes dabar atėjo negailestingo teismo metas, o tų, kurių mintys ir idėjos nėra teisingos, teismas bus greitas. Tai ir yra tikroji žodžių „Mano darbas – tarsi žaibo blyksnis“ prasmė.

Mano darbas vyksta labai sparčiai; jis negali nestebinti žmonių, negali nekelti jiems baimės, nebegali būti jokio delsimo ir nebegali būti jokių stabtelėjimų. Kuo toliau vykdomas Mano darbas, tuo sparčiau jis juda pirmyn; kas nėra budrus ir pasirengęs, tas visada rizikuoja būti paliktas. Nebegali turėti širdies, kuri Mane išbando. Mano darbas jau visiškai nužengė ir dabar plinta tarp pagonių tautų bei visatos pasaulyje. Teismo ugnis yra nuožmi ir niekam nerodo nei gailestingumo, nei mielaširdystės. Jei tie, kurie yra ištikimi Dievui, turi neteisingų minčių ir idėjų ar bent kiek priešinasi, jie taip pat bus teisiami – dėl to nėra jokių abejonių. Kiekvienas, kurį tik apšviečia Mano šviesa, gyvens šviesoje, veiks šviesoje ir tarnaus Man iki pat kelio pabaigos. Tie, kurie negyvena šviesoje, gyvena tamsoje. Juos teisiu, o tada, atsižvelgdamas į jų požiūrį į savo nuodėmių išpažinimą, priimsiu sprendimą.

Mano diena atėjo. „Mano diena“, apie kurią anksčiau kalbėjau, dabar yra prieš jūsų akis, nes jūs nužengėte kartu su Manimi. Aš su tavimi, o tu su Manimi; mes susitikome ore ir kartu buvome pašlovinti. Mano diena iš tiesų jau atėjo!

Aš esu Pirmasis ir Aš esu Paskutinysis. Aš taip pat esu prisikėlęs ir tobulas vienintelis tikrasis Dievas. Aš tariu Savo žodžius jums jūsų akivaizdoje, ir jūs privalote būti tikri, kad tai, ką sakau, yra tiesa. Dangus ir žemė gali praeiti, bet nė viena to, ką Aš sakau, raidė ar brūkšnelis nepraeis. Atminkite tai! Atminkite! Man ištarus, nė vienas žodis niekada nebuvo atsiimtas atgal, ir kiekvienas jų išsipildys. Dabar atėjo laikas, ir jūs privalote greitai įžengti į tikrovę. Laiko liko nedaug. Aš įvesiu Savo sūnus į šlovingą karalystę, ir tai, ko siekėte bei troškote, netrukus išsipildys. Mano sūnūs! Greitai kelkitės ir sekite paskui Mane! Jums nebėra laiko apie tai svarstyti. Prarastas laikas niekada nebesugrįš; po tamsos ateina šviesa, ir paėmimo akimirka jau čia pat prieš jūsų akis. Ar suprantate? Atmerkite akis! Nedelskite ir būkite budrus! Bendraujant tarpusavyje, jums dabar neleidžiama įsitraukti į tuščias kalbas ar sakyti tai, kas neduoda jokios naudos bažnyčios statybai. Svarbu aprūpinti brolius ir seseris savo praktine patirtimi ar pasakojimais apie tai, kaip buvai nušviestas Dievo akivaizdoje ir pažinai save. Kas sugeba tuo aprūpinti, tas turės dvasinį ūgį! Dabar kai kurie iš jūsų vis dar nebijo; nesvarbu, ką Aš besakyčiau ar kaip besijaudinčiau, tu tiesiog nebijai; tavo senasis „aš“ nė trupučio neleidžia prie savęs prisiliesti. Na, tuomet tiesiog ir toliau taip elkis! Tik palauk ir pamatysi, kas bus sužlugdytas! Tu visąlaik nori būti įsikibęs į pasaulį, esi prisirišęs prie turtų ir prie savo sūnų, dukterų bei vyro. Ką gi, gali ir toliau būti prisirišęs! Juk nėra taip, kad Mano žodžiai nebūtų skirti jums, tad galite tiesiog toliau daryti, ką norite! Netolimoje ateityje jūs viską suprasite, bet tada jau bus per vėlu. Viskas, kas jūsų laukia, yra teismas.

Vadinamasis normalus žmogiškumas nėra toks antgamtinis, kaip žmonės įsivaizduoja. Veikiau tai reiškia gebėjimą pakilti virš visų žmonių, įvykių ir daiktų suvaržymų bei virš persekiojimų, kylančių iš žmogaus aplinkos, taip pat gebėjimą prie Manęs priartėti ir su Manimi bendrauti bet kurioje vietoje ir bet kokiomis aplinkybėmis. Jūs, žmonės, dažnai klaidingai suprantate Mano ketinimus. Kai Aš sakau, kad turėtumėte savo gyvenimu išreikšti normalų žmogiškumą, jūs save tvardote ir tramdote savo kūną, tačiau nekreipiate dėmesio į tai, kad atidžiai įsiklausytumėte į savo dvasią. Tu sutelki dėmesį tik į savo išorinius apdarus, nekreipdamas dėmesio į atskleidimus ir virpesius, kuriuos Aš tavyje sukeliu. Koks tu nerūpestingas! Pernelyg nerūpestingas! Ar tikrai manai, kad Mano tau patikėtos užduoties įvykdymas jau yra laimėjimas? Kaip kvaila! Tau nerūpi giliai įleisti šaknų! „Būk ne lapas ant medžio, bet medžio šaknys“ – ar tikrai toks tavo moto? Paviršutiniška ir atmestina! Grubu ir nerūpestinga! Tu apsidžiaugi, kai manai, kad pasiekei mažus laimėjimus! Kaip mažai parodai pagarbos Mano ketinimams! Nuo šiol elkis apdairiai, nebūk pasyvus ir nebūk negatyvus! Tarnaudamas dažniau artinkis prie Manęs ir daugiau būk bendrystėje su Manimi: tai tavo vienintelis išsigelbėjimas. Žinau, kad tu jau išsižadėjai savęs, žinai savo trūkumas ir suvoki savo silpnybes. Tačiau vien tik žinoti negana. Turi su Manimi bendradarbiauti, o, kai suprasi Mano ketinimus, nedelsiant juos įgyvendink. Tai geriausias būdas parodyti pagarbą Mano naštai ir geriausias būdas pasiduoti.

Nesvarbu, kaip tu su Manimi elgiesi – Aš įvykdysiu Savo valią tavyje ir visuose šventuosiuose, ir Aš noriu, kad ji būtų netrukdomai vykdoma visame krašte. Įsisąmonink tai! Kalbu apie Mano administracinius įsakymus! Ar tau nė kiek nebaisu? Ar nedrebi iš baimės dėl savo veiksmų ir elgesio? Tarp visų šventųjų vargu ar atsiras tokių, kurie sugeba suvokti Mano ketinimus. Ar nenori būti išimtis – tapti tuo, kuris visiškai atsižvelgia į Mano ketinimus? Ar tu žinai? Šiuo metu Mano neatidėliotinas ketinimas yra surasti grupę žmonių, kurie sugebėtų visiškai atsižvelgti į Mano ketinimus. Argi nenori būti vienas iš jų? Argi nenori atiduoti viso savęs dėl Manęs ir save Man paaukoti? Tu nenori mokėti net mažiausios kainos ar paaukoti bent lašo savo širdies kraujo! Jei taip ir toliau bus, Mano širdies kraujas bus išlietas veltui dėl jūsų. Dabar, kai atkreipiau tavo dėmesį į tai, ar tu vis dar nesupranti šio klausimo rimtumo?

„Tuos iš jūsų, kurie nuoširdžiai aukojasi dėl Manęs, Aš tikrai gausiai palaiminsiu“. Pasakyk Man! Kiek kartų Aš tau tai sakiau? Bet tu vis dar kupinas būgštavimų, baiminiesi dėl savo šeimos aplinkybių ir bijai išorinio pasaulio. Tu tikrai nežinai, kas tau į naudą! Aš naudoju tik sąžiningus, paprastus ir atvirus žmones. Tu džiaugeisi ir buvai nusiteikęs, kad Aš tave naudočiau – tai kodėl vis dar esi toks susirūpinęs? Ar gali būti, kad Mano žodžiai visiškai tavęs nepaveikė? Aš sakiau, kad tave naudoju, bet tu vis dar nepajėgi tuo tvirtai tikėti. Tu nuolat abejoji, bijai, kad Aš tavimi atsikratysiu. Tavo nuostatos tokios įsišaknijusios! Kai sakau, kad tave naudoju, tai reiškia, kad tave naudoju. Kodėl tu pastoviai abejoji? Ar nepakankamai aiškiai pasakiau? Kiekvienas mano pasakytas žodis yra tiesa; nė viena ištara nėra melaginga. Mano sūnau! Pasitikėk Manimi: jei būsi nuoširdus Man, Aš tikrai būsiu nuoširdus Tau!

Aš pradėjau imtis veiksmų, kad nubausčiau piktadarius, tuos, kurie naudojasi valdžia ir persekioja Dievo sūnus. Nuo dabar Mano administracinių įsakymų ranka neatsitrauks nuo tų, kurie savo širdyse Man priešinasi. Žinokite tai! Tai yra Mano teismo pradžia ir niekam nebus parodyta gailestingumo, niekas nebus pasigailėtas, nes Aš esu Dievas, neturintis kūniškų jausmų ir vykdantis teisumą, tad jums visiems būtų gerai tai pripažinti.

Nėra taip, kad Aš noriu nubausti tuos, kurie daro bloga; greičiau tai yra atpildas, kurį jie patys užsitraukė savo nedorais darbais. Aš nesu greitas bausti ir nė vieno neteisiu neteisingai – Aš vykdau teisumą visiems. Savo sūnus Aš tikrai myliu, o tų piktųjų, kurie Man priešinasi, Aš tikrai nekenčiu; toks yra Mano veiksmų principas. Kiekvienas iš jūsų turėtų šiek tiek suprasti Mano administracinius įsakymus; jei to nepadarysite, tuomet neturėsite nė lašo baimės ir Mano akivaizdoje elgsitės neapdairiaii. Taip pat nežinosite, ką Aš noriu atlikti, ką noriu pasiekti, ką noriu įgyti ar kokių žmonių reikia Mano karalystei.

Mano administraciniai įsakymai yra:

1. Nesvarbu, kas esi, jei širdyje Man priešiniesi, būsi teisiamas.

2. Tie, kuriuos išsirinkau, bus nedelsiant drausminami už bet kokį klaidingą mąstymą.

3. Netikinčius Manimi Aš atidėsiu į šalį, palikdamas juos kalbėti ir elgtis neapgalvotai; galiausiai Aš juos visiškai nubausiu ir su jais susidorosiu.

4. Aš visada prižiūrėsiu ir saugosiu tuos, kurie Manimi tiki. Aš visada per išgelbėjimą aprūpinsiu juos gyvenimu. Šie žmonės turės Mano meilę ir jie tikrai nesuklups bei nepames savo kelio. Bet koks jų silpnumas bus tik laikinas, ir Aš tikrai neprisiminsiu jų silpnybių.

5. Tie, kurie atrodo, kad tiki, bet iš tikrųjų to nedaro – kurie tiki, kad yra Dievas, bet nesiekia Kristaus, tačiau taip pat ir nesipriešina, – yra labiausiai apgailėtinos rūšies žmonės, ir per Savo darbus Aš priversiu juos aiškiai matyti. Savo veiksmais išgelbėsiu tokius žmones ir juos susigrąžinsiu.

6. Pirmagimiai sūnūs, pirmieji priėmę Mano vardą, bus palaiminti! Aš tikrai suteiksiu jums geriausius palaiminimus, leisdamas jums mėgautis jais iki soties, ir niekas nedrįs tam sutrukdyti. Viskas jums visiškai paruošta, nes tai yra Mano administracinis įsakymas.

Jūs turėtumėte gebėti visais atžvilgiais matyti visus Mano rankos veiksmus ir visas Mano širdies mintis. Argi visa tai nėra dėl jūsų? Kas iš jūsų yra už Mane? Ar ištyrėte savo širdies mintis ar lūpų žodžius? Ar rimtai į tai žiūrėjote? Susipainioję! Pasileidę! Jūs nepriimate Šventosios Dvasios suvaržymų! Aš tavyje nuolat išliedavau Savo balsą, tačiau tai nesukėlė jokios reakcijos. Daugiau nebebūk toks bukas! Suvokti Mano ketinimus yra tavo pareiga; be to, tai yra kelias, į kurį turėtum įžengti. Tu esi susipainiojęs, neturi įžvalgumo ir aiškiai nematai, ką Aš noriu tavyje atlikti ar iš tavęs įgyti! Norėdamas suvokti Mano ketinimus, turi pradėti priartėdamas prie Manęs ir daugiau su Manimi bendraudamas. Tu visada sakai, kad nesugebi suvokti Mano ketinimų. Tu jau esi pilnas savų dalykų, tad kaip Aš galiu tavyje dirbti? Tu nesiimi iniciatyvos ir neateini Mano akivaizdon, o tik pasyviai lauki. Aš sakau, kad tu esi kaip kirminas, tačiau tu jautiesi nuskriaustas ir atsisakai tai priimti. Šį kartą tu turėtum pakilti ir bendradarbiauti su Manimi! Nebūk pasyvus! Tai trukdys tau gyvenime judėti į priekį. Veiklumas atneša naudos tau, o ne kitiems. Ar vis dar to nepripažinai ir nuodugniai nesupratai? Mano ketinimai nuolat tavyje apsireiškia. Argi tu jų nepastebėjai? Kodėl niekada nekreipei į juos dėmesio? Kodėl niekada nesugebėjai suvokti Mano ketinimų? Argi Mano ketinimų suvokimas iš tiesų tau neduotų jokios naudos?

Noriu, kad tu visais atžvilgiais atsižvelgtum į Mano ketinimus, kad tavyje turėčiau kelią pirmyn ir namus, kuriuose galėčiau pailsėti. Daugiau Man netrukdyk – tai pernelyg žiauru! Tu visiškai nesupranti Mano žodžių ir į juos nereaguoji. Pažvelk, koks dabar laikas; daugiau laukti negalima! Jei atidžiai neseksi Mano pėdsakais, tuomet bus per vėlu, juo labiau neturėsi jokio būdo to atitaisyti!

Ar ištyrei visas savo mintis ir idėjas, visus savo veiksmus? Ar aiškiai supranti, kurie iš jų atitinka Mano ketinimus, o kurie – ne? Esi visiškai nepajėgus šito atskirti! Kodėl neatėjai pas Mane? Ar dėl to, kad aš tau nepasakysiu, ar dėl kokios kitos priežasties? Turėtum žinoti! Lengvabūdžiai visiškai negali suvokti Mano ketinimų, nei patirti didį nušvitimą ar apreiškimą.

Ar išsiaiškinai priežastis, dėl kurių bažnyčia negali gauti jokio dvasinio peno ir jai trūksta tikros bendrystės? Ar suvoki, kiek daug veiksnių, lėmusių tokią padėtį, yra susiję su tavimi? Aš nurodžiau tau teikti gyvybę ir išlaisvinti Mano balsą. Ar tai padarei? Ar gali prisiimti atsakomybę už savo brolių ir seserų pažangos gyvenimo kelyje vilkinimą? Susidūręs su sunkumais, užuot išlikęs ramus ir susikaupęs, tu netekai galvos. Tau tikrai trūksta įžvalgos! Mano balsas turėtų būti perduotas šventiesiems. Neslopink Šventosios Dvasios veikimo ir nevilkink Manęs – tai niekam neduos naudos. Noriu, kad visiškai pašvęstum save Man, kūnu ir protu, kiekviena tavo mintis ir idėja būtų skirta Man, kad dalintumeisi Mano mintimis bei rūpesčiais, ir kad viskas, ką darai, būtų dėl šiandienos karalystės ir Mano valdymo, o ne dėl savęs paties. Tik tai patenkins Mano širdį.

Viskas, ką padariau, turi įrodymus. Kodėl nesekei Mano pavyzdžiu? Kodėl neieškojai įrodymų tam, ką darai? Ką dar norėtum, kad pasakyčiau? Paėmiau tave už rankos, kad mokyčiau, tačiau nesugebėjai nieko išmokti. Esi toks kvailas! Ar nori vėl viską pradėti iš pradžių? Neprarask vilties. Turėtum dar kartą susiimti ir visiškai pašvęsti save vardan šventųjų bendrų vilčių ir troškimų. Atmink šiuos žodžius: „tuos, kurie nuoširdžiai aukojasi Man, Aš tikrai gausiai palaiminsiu.“

Viskas, ką bedarytum, turi būti padaryta tvarkingai, o ne bet kaip. Ar tikrai drįstum tvirtinti žinąs šventųjų būklę lyg savo penkis pirštus? Tai rodo, kad esi visiškai neišmintingas, visiškai neatsižvelgi į šį reikalą rimtai ir kad neskyrei tam laiko. Jei galėtum iš tikrųjų tam skirti visą savo laiką, tada suvoktum, kas dedasi tavo viduje. Nesieki dėti subjektyvių pastangų – tik ieškai objektyvių priežasčių, visiškai nekreipdamas dėmesio į Mano ketinimus. Tai mane giliai įskaudino! Toliau taip nesielk! Argi galėtų būti taip, kad nepaveldėjai palaiminimų, kuriuos tau suteikiau?

Dieve! Tavo vaikas Tau skolingas. Nežiūrėjau į Tavo darbą rimtai ir neatsižvelgiau į Tavo ketinimus, taip pat nebuvau ištikimas Tavo raginimams. Tavo vaikas trokšta visa tai pakeisti. Neapleisk manęs ir toliau vykdyk Savo darbą manyje. Dieve! Nepalik Savo vaiko vieno! Verčiau būk su manimi kiekvieną akimirką. Dieve! Tavo vaikas žino, kad Tu mane myli, tačiau aš nemoku perprasti Tavo ketinimų, atsižvelgti į Tavo naštą ar įvykdyti to, ką man patikėjai. Juolab nemoku ganyti bažnyčios. Tu žinai, kad dėl to jaučiu liūdesį ir nerimą. Dieve! Prašau, nuolat vesk mane. Tik dabar jaučiu, kiek daug man trūksta – man trūksta pernelyg daug! Tiesiog negaliu apsakyti, kiek daug. Tegu Tavo visagalė ranka rodo malonę Savo vaikui, nuolat mane palaiko ir įgalina mane visiškai nusižeminti prieš Tave, pačiam nesirinkti ir neturėti savų minčių ar idėjų. Dieve! Tu žinai, kad Tavo vaikas trokšta viską daryti tik dėl Tavęs ir dėl šių dienų karalystės. Tu žinai, ką galvoju ir ką darau šią akimirką. Dieve! Pats išnagrinėk mane. Prašau tik vieno: eik kartu su manimi ir nuolat būk šalia mano gyvenime, kad Tavo galia lydėtų viską, ką darau.

Suvokęs Mano ketinimus, gebėsi atsižvelgti į Mano naštą ir galėsi gauti šviesos ir apreiškimą, bei būti išlaisvintas ir įgyti laisvę. Tai Mane patenkins ir leis įgyvendinti Mano valią tau, ugdys visus šventuosius ir padarys Mano karalystę žemėje tvirtą ir stabilią. Dabar svarbiausia yra suvokti Mano ketinimus; tai yra kelias, į kurį turėtumėte įžengti, ir, juo labiau, tai yra pareiga, kurią turėtų atlikti kiekvienas žmogus.

Mano žodis yra geras vaistas, gydantis visokias ligas. Jei tik norėsi ateiti Mano akivaizdon, Aš tave išgydysiu ir leisiu tau pamatyti Mano visagalybę, Mano nuostabius darbus, Mano teisumą ir Mano didybę. Juo labiau jūs pamatysite savo pačių sugedimą ir silpnybes. Aš visiškai suprantu kiekvieną tavo būseną; tu visada viską darai savo širdyje ir to neparodai išorėje. Dar aiškiau žinau kiekvieną tavo poelgį. Tačiau tu turėtum žinoti, kokiems dalykams Aš pritariu, o kokiems ne; turėtum aiškiai juos atskirti ir nežiūrėti į tai atsainiai.

Sakydami „Privalome atsižvelgti į Dievo naštą“, jūs tik tuščiai aušinate burną. Tačiau susidūrę su faktais, nors ir puikiai žinote, kokia yra Dievo našta, visiškai į ją neatsižvelgiate. Iš tiesų esate gana susipainioję ir kvaili, ir juo labiau esate be galo neišmanantys. Tai paaiškina, kaip sunku susitvarkyti su žmonėmis; viskas, ką jie daro, tai tikgražiai skambantys žodžiai, pavyzdžiui: „Aš tiesiog nesugebu suvokti Dievo ketinimų, bet jei man pavyks juos suvokti, tikrai elgsiuosi pagal juos.“ Argi tai nėra tikroji jūsų būsena? Nors jūs visi žinote Dievo ketinimus ir žinote savo ligos priežastį, svarbiausia problema ta, kad jūs visiškai nenorite praktikuoti; tai jūsų didžiausias sunkumas. Jei to neišspręsite nedelsiant, tai taps didžiausia kliūtimi jūsų gyvenimui.

Kai suprasi savo paties būseną, tuomet galėsi atitikti Mano ketinimus. Tiesą sakant, Mano ketinimus suvokti nesunku; tiesiog praeityje tu niekada neieškojai vadovaudamasis Mano troškimais. Man nereikia žmonių sampratų ar minčių, juo labiau tavo pinigų ar tavo nuosavybės. Aš noriu tavo širdies. Ar supranti? Toks yra Mano ketinimas; ir dar daugiau – Aš noriu tai įgyti. Žmonės visada naudoja savo pačių protą ir sampratas, kad Mane teistų, ir naudoja savo kriterijus, kad įvertintų Mano dvasinį ūgį. Žmonių atžvilgiu tai pats sunkiausias dalykas, su kuriuo tenka susidurti, ir Aš to labiausiai nekenčiu ir tuo bjauriuosi. Ar dabar matai? Taip yra todėl, kad tai pats akivaizdžiausias Šėtono būdas. Be to, jūs esate tokio mažo dvasinio ūgio, kad dažnai patenkate į Šėtono pinkles. Jūs tiesiog nesugebate jų atskirti! Jums daug kartų sakiau, kad visada ir visais atžvilgiais būtumėte atsargūs, kad Šėtonas jūsų neapgautų. Nepaisant to, jūs neklausote ir vietoj to lengvabūdiškai nepaisote to, ką sakau. Dėl to gyvenime patiriate nuostolių, o tada tampa per vėlu gailėtis. Argi nebūtų labai gera mintis tau priimti tai kaip pamoką savo ateities siekiams? Sakau tau! Polinkis į negatyvumą atneš tavo gyvenimui nuostolių, ir tie nuostoliai bus itin dideli. Jau dabar turėtum pabusti, ar ne?

Žmonės nekantrauja sulaukti greitų rezultatų ir mato tik tai, kas yra tiesiai prieš juos. Kai sakau, kad pradėjau imtis veiksmų bausti valdžią turinčiuosius, jūs dar labiau sunerimstate klausdami: „Kodėl tie žmonės vis dar valdžioje? Argi tai nereiškia, kad Dievo žodžiai yra tušti?“ Žmogaus sampratos tokios įsišaknijusios! Jūs nesuprantate to, ką sakau, prasmės. Baudžiu bloguosius, tuos, kurie Man nepaklūsta, ir tuos, kurie Manęs nepažįsta, o tuos, kurie tik tiki Manimi, bet nesiekia tiesos, Aš ignoruoju. Jūs tikrai esate neišmanėliai! Jūs nesupratote nė kruopelytės to, ką pasakiau! Nepaisant to, vis dar giriate save manydami, kad subrendote, kad viską suprantate ir gebate suvokti Mano ketinimus. Aš dažnai sakau, kad visi dalykai ir įvykiai tarnauja Kristui, bet ar tu tikrai supranti šiuos žodžius? Ar iš tiesų juos žinai? Jau anksčiau sakiau, kad nieko nebaudžiu neapgalvotai. Kiekvienam žmogui pasaulyje Aš esu parengęs tinkamus planus. Kurie iš jų yra Mano bausmės objektai, kurie tarnauja Kristui (kurių Aš neišgelbėsiu), kuriuos Aš išsirinkau, o kurie po to, kai juos išsirinkau, vėliau bus pašalinti – visa tai yra Mano rankose, ką ir kalbėti apie tave, vieną iš išrinktųjų, kurį suprantu dar geriau. Tai, ką Aš darau šiuo laikotarpiu, ir ką Aš darau kitu, yra valdoma Mano išmintingų planų. Tau nereikia iš anksto kurti Man planų; tiesiog lauk ir mėgaukis! Tu to nusipelnei. Aš valdau tai, kas yra Mano, ir lengvai neatleidžiu nuo bausmės tų, kurie drįsta skųstis ar turi kitokių nuomonių apie Mane. Šiomis dienomis Aš dažnai supykstu, nes Mano parengta administracinių įsakymų programa jau pasiekė šį etapą. Nemanyk, kad esu neatlaidus. Taip yra todėl, kad, kaip jau anksčiau sakiau, joks daiktas, žmogus ar įvykis nedrįsta kliudyti Mano žingsniams pirmyn. Aš darau tai, ką sakau, ir toks esu; dar daugiau, tai yra akivaizdžiausias Mano būdo apsireiškimas. Su visais žmonėmis Aš elgiuosi vienodai, nes jūs visi esate Mano sūnūs, ir Aš myliu kiekvieną iš jūsų. Koks tėvas neprisiima atsakomybės už savo sūnaus gyvenimą? Koks tėvas sunkiai nedirba dieną naktį dėl savo sūnaus ateities? Kas iš jūsų tai pripažįsta? Kas gali atsižvelgti į Mano širdį? Jūs nuolat kuriate planus ir sumanymus savo pačių kūniškiems malonumams ir visiškai nevertinate Mano širdies. Iš sielvarto dėl jūsų Man plyšta širdis, bet jūs nuolat atsiduodate kūniškiems malonumams, valgydami ir gerdami, miegodami ir rengdamiesi. Argi jūs neturite nė lašo sąžinės? Jei taip yra, tuomet esate tik žvėrys žmogaus kailyje. Tai, ką sakau, nėra perdėta, ir jūs turėtumėte gebėti ištverti šiuos žodžius. Tai geriausias būdas jus išgelbėti, juo labiau tame glūdi Mano išmintis: smogti į esminę Šėtono silpnybę, visiškai jį nugalint ir paliekant visiškai sunaikintą. Jei tik tu atgailausi ir būsi tikras, kad pasikliauji Manimi, kad pašalinčiau tavo senąją prigimtį bei gyventum naujo žmogaus atvaizdu, Aš būsiu visiškai patenkintas, nes taip tu savo gyvenimu atskleisi normalų žmogiškumą ir liudysi Mano vardą. Niekas kitas nepadaro Manęs laimingesnio.

Turi nuolat prie Manęs artintis. Akivaizdu, kad Mano tempas su kiekviena diena vis greitėja. Jei tau bent akimirkai pritrūks dvasinės bendrystės, tave iškart ištiks Mano teismas. Šiuo klausimu tu įgijai gilų supratimą. Aš tave baudžiu ne todėl, kad tavęs nemyliu; greičiau tave drausminu iš meilės. Kitaip tu neaugtum ir visada būtum pasileidęs bei nevaržomas Šventosios Dvasios. Tai dar labiau rodo Mano išmintį.

Suvokti Mano ketinimus reikia ne vien tam, kad juos žinotum, bet kad galėtum veikti pagal Mano troškimus. Žmonės tiesiog nesupranta Mano širdies. Kai sakau, kad kryptis yra rytai, jie neišvengiamai ima svarstyti ir dvejoti: „Ar tai tikrai rytai? Galbūt ne. Negaliu taip lengvai patikėti; man dar reikia pačiam pasižiūrėti.“ Štai kokie sunkiai suvaldomi jūs, žmonės, esate; nežinote, kas yra tikrasis paklusnumas. Kai žinai Mano troškimus, tiesiog rūpinkis jų įgyvendinimu – negalvok! Tu visada abejoji Mano žodžiais ir juos suvoki absurdiškai. Kaipgi tuomet galima įgyti tikrą supratimą? Niekada neįeini į Mano žodžius. Kaip jau esu sakęs, iš žmonių Aš noriu kokybės, o ne didelio jų skaičiaus. Tas, kas neskiria dėmesio įėjimui į Mano žodžius, nėra vertas būti geru Kristaus kariu; vietoj to jis veikia kaip Šėtono tarnas ir trikdo Mano darbą. Nemanyk, kad tai smulkmena. Kas trikdo Mano darbą, tas pažeidžia Mano administracinius įsakymus, ir Aš tikrai tokius žmones griežtai drausminsiu. Tai reiškia, kad nuo šiol, jei bent akimirkai nuo Manęs nusigręši, tave ištiks teismas. Jei tu netiki Mano žodžiais, tuomet pats pažiūrėk: kokia tai būsena gyventi Mano veido šviesoje ir kokia būsena – kai esi Mane palikęs.

Aš nesu susirūpinęs, jei tu negyveni dvasioje. Mano darbas pasiekė dabartinį etapą, tad ką gi tu gali padaryti? Nesijaudink, nes viskas, ką Aš darau, turi savo etapus, ir Aš Pats atliksiu Savo darbą. Kai tik Aš veikiu, visi yra visiškai įtikinami; jei taip nebūtų, su jais susidoročiau dar griežtesniu baudimu, o tai dar labiau susiję su Mano administraciniais įsakymais. Galima matyti, kad Mano administraciniai įsakymai jau pradėti skelbti bei įgyvendinti ir nebėra paslėpti. Privalote tai aiškiai matyti! Dabar viskas susiję su Mano administraciniais įsakymais, ir kas juos pažeidžia, privalo patirti nuostolių. Tai nėra smulkmena. Ar jūs iš tiesų turite bent kiek supratimo apie tai? Ar matote tai aiškiai? Aš pradėsiu bendrauti: daugybė pasaulio tautų ir žmonių yra valdomi Mano rankomis ir, nepaisant jų religijos, jie turi sutekėti atgal prie Mano sosto. Žinoma, kai kurie, patyrę teismą, bus įmesti į bedugnę (tai tie, kurie pražus – jie bus visiškai sudeginti ir jų nebeliks), o kiti, patyrę teismą, priims Mano vardą ir taps Mano karalystės žmonėmis (kuria jie mėgausis tik tūkstantį metų). Tačiau jūs kartu su Manimi turėsite karaliaus valdžią per amžius, ir kadangi jūs anksčiau kentėjote dėl Manęs, Aš leisiu jūsų ištvertas kančias iškeisti į Mano jums teikiamus begalinius palaiminimus. Tie, kurie yra Mano tauta, tiesiog ir toliau tarnaus Kristui. Tai, kas čia vadinama mėgavimusi, reiškia ne tik mėgavimąsi, bet ir tai, kad tie žmonės bus apsaugoti nuo nelaimių. Tokia yra vidinė prasmė to, kodėl dabar jums keliu tokius griežtus reikalavimus ir kodėl viskas susiję su Mano administraciniais įsakymais. Priežastis ta, kad jei nepriimtumėte Mano mokymo, Aš neturėčiau kaip duoti jums to, ką jūs turite paveldėti. Net ir taip, jūs vis dar bijote kančių ir baiminatės, kad jūsų sielos bus sužeistos, nuolat galvodami apie kūną ir kurdami sau planus bei apsirūpindami. Ar Mano sprendimai jums yra netinkami? Kodėl tuomet tu vėl ir vėl viską planuoji pats? Tu Mane šmeiži! Argi ne taip? Aš tau kažką suplanuoju, o tu tai visiškai atmeti ir kuri savo paties planus.

Jūs galite kalbėti teisingus dalykus, bet iš tikrųjų visiškai nesuvokiate Mano ketinimų. Klausykitės Manęs! Aš tikrai nesakyčiau, kad tarp jūsų yra bent vienas, gebantis iš tiesų atsižvelgti į Mano ketinimus. Nors tavo veiksmai gali atitikti Mano ketinimus, Aš tikrai tavęs negirsiu. Tai yra Mano išgelbėjimo būdas. Net ir taip, kartais jūs vis dar esate patenkinti savimi, laikydami save nuostabiais, o visus kitus niekindami. Tai yra vienas iš žmogaus sugedusių polinkių aspektų. Kai Aš tai nurodau, jūs visi tai pripažįstate, bet tai paviršutiniška. Kad iš tiesų galėtum pasikeisti, privalai priartėti prie Manęs. Bendrauk su Manimi, ir Aš tau suteiksiu malonę. Kai kurie žmonės nori tik sėdėti sudėję rankas ir džiaugtis kitų darbo vaisiais, manydami, kad norint apsirengti, jiems tereikia ištiesti rankas, o norint pavalgyti, tereikia atverti burną, vien laukiant, kol kiti sukramtys maistą ir įdės jiems į burną prieš jį nuryjant. Tokie žmonės yra patys kvailiausi, mėgstantys valgyti tai, kas jau kitų sukramtyta. Tai taip pat yra tingiausios žmogaus pusės apraiška. Išgirdę šiuos Mano žodžius, privalote daugiau nepraleisti jų negirdomis. Pasielgsite teisingai tik padvigubinę savo dėmesį, ir tik tada įgyvendinsite Mano ketinimus. Tai yra geriausias pasidavimas ir paklusnumas.

Privalai suprasti savo būklę ir, dar labiau, aiškiai žinoti kelią, kuriuo turi eiti; nebelauk ilgiau, kol Aš imsiu tave tampyti už ausų ir tau tai nurodysiu. Aš esu Dievas, kuris stebi slapčiausias žmogaus širdies gelmes, Aš žinau kiekvieną tavo mintį ir sumanymą, ir dar labiau, suprantu tavo veiksmus bei elgesį. Tačiau ar Aš pritariu visiems tavo veiksmams ir elgesiui, ir ar juose visuose slypi Mano ketinimai? Ar kada nors iš tiesų to siekei? Ar tikrai skyrei tam laiko? Ar tikrai stengeisi? Aš tavęs nekritikuoju; jūs tiesiog ignoravote šį aspektą! Jūs visada tokie sumišę ir jums trūksta aiškumo šiuo klausimu. Ar žinai, kokia to priežastis? Ogi ta, kad jūsų mintys yra neaiškios ir jūsų sampratos pernelyg tvirtai įsišaknijusios; be to, jūs neatsižvelgiate į Mano ketinimus. Kai kurie žmonės sakys: „Kaip Tu gali tvirtinti, kad mes nepaisome Tavo ketinimų? Mes nuolat stengiamės perprasti Tavo ketinimus, bet mums niekada nepavyksta – tad ką turėtume daryti? Ar tikrai gali sakyti, kad mes nesistengiame?“ Leisk Man tavęs paklausti: ar išdrįstum teigti, kad esi Man iš tiesų ištikimas? Ir kas išdrįs pasakyti, kad visiškai ištikimai Man aukojasi? Bijau, kad nė vienas iš jūsų negali to pasakyti, nes, Man nereikia nė sakyti, kiekvienas iš jūsų turi savo pasirinkimus, savo pomėgius ir, tuo labiau, savo paties ketinimus. Nebūkite klastingi! Aš jau seniai perpratau visas jūsų slapčiausias mintis. Ar Man vis dar reikia tai aiškinti? Privalote labiau save ištirti kiekvienu aspektu (savo mintis ir sumanymus, viską, ką sakote, kiekvieną žodį ir kiekvieną ketinimą bei motyvą, slypintį už kiekvieno tavo žingsnio); tokiu būdu pasieksite įėjimą kiekvienu aspektu. Be to, galėsite apsiginkluoti visa tiesa.

Jei nebūčiau jums to pasakęs, jūs vis dar būtumėte sutrikę, visą dieną geistumėte kūniškų malonumų ir neturėtumėte jokio noro paisyti Mano ketinimų. Aš nuolat naudojuosi Savo mylinčia ranka, kad jus išgelbėčiau. Ar žinote tai? Ar esate tai patyrę? Aš nuoširdžiai tave myliu. Ar išdrįsi pasakyti, kad tu nuoširdžiai Mane myli? Dažnai klausk savęs: ar tikrai gali pateikti kiekvieną savo veiksmą ir kiekvieną savo žingsnį Mano patikrinimui? Ar gali nuoširdžiai leisti Man ištirti kiekvieną tavo veiksmą ir žingsnį, vieną po kito? Aš sakau, kad tu esi pasileidęs, o tu vis tiek save gini. Mano teismas krinta ant tavęs; dabar turėtum pabusti tiesai! Visa, ką Aš kalbu, yra tikra; visi Mano žodžiai nurodo tavo tikrąją vidinę būklę. Ak, žmonija! Kaip su jumis sunku. Tik, kai Aš nurodau tikrąją jūsų būklę, jūs tuo visiškai patikite. Jei Aš to nedaryčiau, tuomet jūs visada tvirtai laikytumėtės savo senų įpročių ir įsikibtumėte į savo mąstymo būdus, manydami, kad žemėje nėra nė vieno gudresnio už jus. Argi taip jūs tiesiog nesate teisuoliški? Argi nesate patenkinti savimi, pasipūtę, kupini išdidumo ir tuštybės? Jau turėtumėte tai atpažinti! Nereikėtų laikyti savęs protingu ar išskirtiniu; atvirkščiai, privalote nuolat suvokti savo trūkumus ir silpnąsias vietas. Tokiu būdu jūsų ryžtas Mane mylėti nesilpnės, bet priešingai, darysis vis stipresnis ir stipresnis, o jūsų pačių būklė ir toliau gerės. Dar svarbiau, jūsų gyvenimas kasdien žengs vis tolyn.

Kai perprasite Mano ketinimus, pažinsite save, taip geriau suprasite Mane ir jūsų užtikrintumas Manimi toliau tvirtės. Šiuo metu, jei kas nors negali pasiekti devyniasdešimties procentų užtikrintumo Manimi, bet vietoje to tai kyla, tai krinta, tai atšąla, tai vėl užsidega, tuomet Aš sakau, kad toks asmuo tikrai bus atmestas. Likę dešimt procentų visiškai priklauso nuo Mano apšvietimo ir nušvitimo; su jais žmonės gali pasiekti šimtaprocentinį užtikrintumą Manimi. Šiuo metu, tai yra šiandien, kiek žmonių gali pasiekti tokią brandą? Aš tau apreiškiu Savo ketinimus ir gyvybės pojūtis nepaliaujamai veikia tavyje. Kodėl tuomet nesielgi vadovaudamasis Dvasia? Ar bijai padaryti klaidų? Jei taip, kodėl neskiri jokio dėmesio mokymams? Sakau tau, kad žmonės negali perprasti Mano ketinimų pabandę vos vieną ar du kartus; jie turi pereiti procesą. Aš tai pabrėžiau daugybę kartų, tad kodėl tu to netaikai praktikoje? Ar nemanai, kad tai yra nenoras paklusti? Nori viską užbaigti akimirksniu ir niekuomet nenori dėti jokių pastangų ar skirti kam nors laiko. Koks tu nesusivokėlis ir dar labiau - koks tu neišmanėlis!

Argi jūs nežinote, kad Aš visada kalbu apie viską be užuolankų? Kodėl jūs vis dar esate buki, nustėrę ir nenuovokūs? Turėtumėte atidžiau save ištirti ir, jei ko nors nesuprantate – dažniau ateiti pas Mane. Sakau tau: Aš kalbu taip ar anaip tam, kad atvesčiau jus pas Save. Kodėl po tiek laiko jūs vis dar to nesuvokiate? Ar todėl, kad Mano žodžiai jus visiškai suglumino? O gal todėl, kad nė vieno Mano žodžio nepriėmėte rimtai? Kai juos skaitote, tuo metu gerai pažįstate save ir netgi sakote, jog esate Man skolingi ir negalite perprasti Mano ketinimų. Tačiau kas būna po to? Tarsi jūs su tuo visiškai nieko bendro neturėtumėte; tarytum tu tiesiog nebūtum žmogus, kuris tiki Dievą. Argi jūs tiesiog neryjate informacijos, neduodami sau laiko jai suvirškinti? Tavo mėgavimasis Mano žodžiais prilygstą trumpam žvilgterėjimui į gėles pralekiant šuoliais ant žirgo; tu nė kiek nesistengi iš jų perprasti Mano ketinimų. Tokie jau tie žmonės: jie visada mėgsta atrodyti nuolankūs. Tokie žmonės yra patys bjauriausi. Susirinkę bendrystei su kitais, jie visada mėgsta dalytis savęs pažinimu kitų akivaizdoje, norėdami parodyti, kad būtent jie rūpinasi Mano našta – nors iš tikrųjų jie yra kvailių kvailiai. (Su broliais ir seserimis jie nesidalija nei savo tikrosiomis įžvalgomis, nei Mano pažinimu, o tiesiog siekia pasirodyti ir puikuojasi prieš kitus; tokių žmonių Aš nekenčiu labiausiai, nes jie Mane šmeižia ir menkina.)

Aš dažnai jumyse apreiškiu jumyse Savo didžiausius stebuklus. Argi jūs jų nematote? Vadinamąja „tikrove“ gyvena tie, kurie Mane nuoširdžiai myli. Argi jūs to nematėte? Argi tai nėra geriausias įrodymas, per kurį galite Mane pažinti? Argi tai neliudija apie Mane dar geriau? Ir vis dėlto jūs to neatpažįstate. Pasakykite Man: kas gali gyventi tikrove šioje ištvirkusioje, tokioje purvinoje, bjaurioje ir Šėtono sugadintoje žemėje? Argi ne visi žmonės yra sugadinti ir tušti? Šiaip ar taip, Mano žodžiai pasiekė viršūnę; nėra lengviau suprantamų žodžių nei šie. Netgi visiškas kvailys galėtų perskaityti Mano žodžius ir juos suprasti – tad argi jūs paprasčiausiai neįdėjote pastangų?


64 skyrius

Mano žodžių nevalia suprasti iškreiptai – turėtumėte juos suprasti visais aspektais, juo labiau dažnai juos apmąstyti ir ne kartą nuodugniai apsvarstyti – ne tik vieną dieną ar naktį. Jūs nežinote nei Mano ketinimų, nei kokiais aspektais liejau Savo širdies kraują; kaipgi galite į Mano ketinimus atsižvelgti? Tokie jūs, žmonės, esate – visiškai negebantys gilintis į detales, sutelkiantys dėmesį tik į tai, kas paviršiuje, ir gebantys tik imituoti. Kaipgi tai galima vadinti dvasingumu? Tai tėra žmogaus entuziazmas; tam Aš nepritariu, dar labiau – Aš tuo bjauriuosi. Sakau tau: visa, kuo Aš bjauriuosi, turi būti pašalinta, turi būti palikta, kad nelaimių metu būtų gryninama, ir turi patirti Mano deginimą bei teismą. Kitaip žmonės nežinos, ką reiškia bijoti, ir bus tokie pasileidę; jie visada žiūrės į Mane žmogaus akimis – kokie jie kvaili! Geriausias būdas atsikratyti Šėtono idėjų yra priartėti prie Manęs ir būti bendrystėje su Manimi. Norėčiau, kad jūs visi elgtumėtės pagal šią taisyklę, kad išvengtumėte teismo ir savo gyvenime nepatirtumėte nuostolio.

Su žmonėmis taip sunku turėti reikalų, juos nuolat varžo išoriniai žmonės, įvykiai ir daiktai, taip pat jų pačių nuostatos. Todėl jie nesugeba deramai apie Mane liudyti ir nėra pajėgūs gerai su Manimi bendradarbiauti. Aš nuolat jus palaikau ir ugdau, tačiau jūs tiesiog negebate dėti visų pastangų, kad su Manimi bendradarbiautumėte. Visi šie dalykai pakankamai aiškiai rodo, kad Manęs nepažįstate. Kai ateis laikas – kai dėl Manęs nebeturėsi nė menkiausių abejonių – niekas negalės sutrukdyti tau eiti tikruoju keliu ir jokios žmogaus nuostatos tavęs nevaržys. Kodėl Aš tai sakau? Ar tikrai supranti Mano ištarų prasmę? Tik tada, kai tokius žodžius paaiškinu, jūs įgyjate šiokį tokį supratimą. Žmonės tiesiog tokie kvaili ir bukapročiai. Tik tada, kai adata pasiekia kaulą, jie pradeda jausti bent menkiausią skausmą. Tai yra, tik tada, kai Mano žodžiai nurodo tavo ligos šaltinį, tu visiškai įsitikini. Vis dėlto jūs kartais vis dar nenorite įgyvendinti Mano žodžių praktikoje ar pažinti savęs. Kodėl šiuo metu vis dar nesuvokėte, kaip sunku su žmonėmis turėti reikalų? Argi Mano žodžiai nėra pakankamai aiškūs ir suprantami? Aš noriu, kad bendradarbiautumėte su Manimi – uoliai ir nuoširdžiai; nesvarbu, ar tari kokius nors maloniai skambančius žodžius, ar ne – jei tik nori bendradarbiauti su Manimi ir gali nuoširdžiai Mane garbinti, būsi Mano saugomas. Net jei toks žmogus yra labai neišmanantis, Aš jį apšviesiu, kad jis galėtų atsikratyti savo neišmanymo. Taip yra todėl, kad Mano veiksmai būtinai atitinka Mano žodžius; Aš esu Visagalis Dievas, kuris tesi Savo žodį.

Aš nedelsdamas paskelbsiu Savo ketinimus bažnyčioms ir visiems pirmagimiams sūnums, ir nuo šiol nieko nebebus paslėpto, nes atėjo diena, kai viskas apreiškiama. Tai yra, žodis „paslėptas“ nuo šiol nebebus vartojamas, juolab nebebus nieko paslėpto. Visi paslėpti žmonės, įvykiai ir daiktai tikrai bus vienas po kito iškelti į šviesą. Aš esu visą valdžią turintis išmintingas Dievas. Visi įvykiai, visi daiktai ir kiekvienas atskiras žmogus yra Mano rankose. Aš pats imuosi veiksmų, kad juos atskleisčiau, ir atskleisiu juos visus vieną po kito, tvarkingai. O tie, kurie drįsta Mane gudriai įkalbinėti ar bando ką nors nuo Manęs nuslėpti – Aš užtikrinsiu, kad jie daugiau niekada nepakiltų. Aš veiksiu šiuo būdu, kad kiekvienas iš jūsų visa tai aiškiai matytų. Atidžiai įsižiūrėkite! Širdies kraujas, kurį Aš išliejau, nenueis veltui; jis duos vaisių. Kas nekreips dėmesio ar nepaklus, nedelsdamas susidurs su Mano teismu. Kas dar drįsta stoti prieš Mane? Jūs visi privalote Man paklusti. Sakau tau tai: visa, ką sakau ir darau, kiekvienas Mano žingsnis ir kiekviena Mano šiandien turima idėja, mintis bei sumanymas yra teisingi; jie nepalieka žmogui visiškai jokios vietos tolesniam svarstymui. Kodėl Aš jums vėl ir vėl sakau, kad jums tereikia sekti ir nebereikia apie tai daugiau galvoti? Būtent dėl šios priežasties. Ar vis dar reikia, kad Aš tai paaiškinčiau?

Jūsų sampratos jus varžo, tačiau jūs nemanote, kad taip yra todėl, jog patys nesistengėte. Vietoj to, ieškai priežasčių Manyje, sakydamas, kad Aš tavęs neapšviečiau. Kas čia per kalbos? Jūs patys neprisiimate jokios atsakomybės ir visada Man skundžiatės. Įspėju tave! Jei ir toliau taip elgsiesi, nemokėdamas visiškai jokios kainos, būsi atmestas! Aš nekalbu skambiais žodžiais visą dieną vien tam, kad jus įbauginčiau. Tai – tikras faktas: Aš darau tai, ką sakau. Kai tik žodžiai išeina iš Mano burnos, jie iškart pradeda pildytis. Anksčiau Mano ištarti žodžiai pildėsi lėtai; tačiau dabar viskas kitaip ir tai nebevyks taip lėtai. Aiškiai tariant, Aš daugiau nestumiu ir neįkalbinėju; vietoj to Aš jus raginu ir verčiu judėti pirmyn. Dar paprasčiau tariant, tie, kurie gali neatsilikti, taip ir darys, o tie, kurie atsilieka ir negali toliau judėti pirmyn, bus pašalinti. Anksčiau stengiausi kalbėti jums kantriai visais įmanomais būdais, bet jūs tiesiog nesiklausėte. Ką darysite dabar, kai darbas pasiekė šį etapą? Ar tikrai ketinate ir toliau sau nuolaidžiauti? Tokie žmonės negali būti ištobulinti ir Aš juos tikrai pašalinsiu!

Mano žodžiai visada smogia į jūsų gyvybinius taškus, tai yra, jie nurodo jūsų mirtinas ydas; antraip jūs vis dar vilkintumėte laiką, nenutuokdami, koks dabar laikas. Žinokite! Kad jus išgelbėčiau, Ašnaudoju meilę. Nesvarbu, kaip jūs elgiatės, Aš tikrai užbaigsiu tai, ką laikau vertu, ir nepadarysiu jokių klaidų. Argi Aš, teisusis Visagalis Dievas, galiu padaryti klaidą? Argi tai nėra žmogaus samprata? Pasakykite Man: ar viskas, ką darau ir sakau, nėra dėl jūsų? Kai kurie žmonės nuolankiai sakys: „Dieve! Viskas, ką Tu darai, yra dėl mūsų, bet mes nemokame su Tavimi bendradarbiauti.“ Koks neišmanymas! Jūs netgi sakote, kad nemokate su Manimi bendradarbiauti! Tai vien gėdingas melas! Kadangi jūs išsakėte tokius dalykus, kodėl tikrovėje jūs nuolat esate dėmesingi kūnui? Jūsų žodžiai skamba gražiai, bet jūs nesielgiate lengvai ir maloniai. Turite suprasti tai: šiandien Aš neprašau iš jūsų daug, ir Mano reikalavimai nėra jums neįgyvendinami; atvirkščiai, žmogui jie yra pasiekiami. Aš nė kiek jūsų nepervertinu. Argi Aš nežinau žmogaus sugebėjimų ribų? Aš puikiai tai suprantu.

Mano žodžiai nuolat jus apšviečia, tačiau jūsų širdys yra pernelyg užkietėjusios, ir jūs savo dvasiose nesugebate suvokti Mano ketinimų! Pasakykite Man: kiek kartų jums priminiau nesusitelkti į maistą, drabužius ar savo išvaizdą, o vietoje to susitelkti į savo vidinį gyvenimą? Jūs tiesiog neklausote. Man nusibodo kalbėti. Ar jūs tapote tokie nejautrūs? Ar esate visiškai be nuovokos? Ar gali būti, kad Mano žodžiai buvo ištarti veltui? Ar pasakiau ką nors ne taip? Mano sūnūs! Atsižvelkite į Mano kruopščiai apgalvotus ketinimus! Kai jūsų gyvenimai subręs, daugiau nebereikės jaudintis, ir viskuo bus pasirūpinta. Dabar nėra jokios prasmės susitelkti į tuos dalykus. Mano karalystė jau visiškai įgyvendinta ir viešai nužengė į žmonių pasaulį; juo labiau tai reiškia, kad Mano teismas visiškai atėjo. Ar tai patyrėte? Aš nenoriu jūsų teisti, bet jūs visiškai neatsižvelgiate į Mano širdį. Mano troškimas yra, kad jums nuolat būtų suteikiama Mano meilės globa ir apsauga, o ne negailestingas teismas. Ar gali būti, kad jūs norite būti teisiami? Jei ne, kodėl jūs nuolat nesiartinate prie Manęs, nepalaikote bendrystės su Manimi ir neturite su Manimi ryšio? Jūs elgiatės su Manimi taip šaltai, tačiau kai Šėtonas pakiša jums minčių, jūs jaučiatės pakylėti, manydami, kad jos atitinka jūsų pačių valią — tačiau niekas, ką darote, nėra dėl Manęs. Ar jūs norite visada taip žiauriai su Manimi elgtis?

Nėra taip, kad Aš nenoriu jums duoti, bet jūs nenorite mokėti kainos. Todėl esate tuščiomis rankomis, neturėdami visiškai nieko. Argi nematote, kaip greitai vyksta Šventosios Dvasios darbas? Argi nematote, kad Mano širdis dega nerimu? Aš tik prašau jūsų bendradarbiauti su Manimi, bet jūs vis dar nenorite. Viena po kitos užgrius visokios nelaimės; visos šalys ir vietovės patirs nelaimes: maras, badas, potvyniai, sausros ir žemės drebėjimai yra visur. Šios nelaimės nevyksta tik vienoje ar dviejose vietose ir jos nesibaigs per dieną ar dvi; atvirkščiai, jos apims vis didesnį plotą ir taps vis stipresnės. Tuo metu viena po kitos kils įvairios vabzdžių sukeltos nelaimės, o kanibalizmas pasitaikys visur. Tai yra Mano teismas daugybei šalių ir tautų. Mano sūnūs! Jūs neturite kentėti nelaimių nešamo skausmo ar vargų. Mano troškimas yra, kad jūs greitai subręstumėte ir kuo greičiau prisiimtumėte naštą, kuri gula ant Mano pečių. Kodėl jūs nesuprantate Mano ketinimų? Ateities darbas taps vis sunkesnis. Ar tikrai galite palikti Mane dirbti ir vargti visiškai vieną? Pasakysiu aiškiau: tie, kurių gyvenimai subręsta, pateks į prieglobstį ir nekentės skausmo ar vargų; tie, kurių gyvenimai nesubręsta, turės kęsti skausmą ir patirti žalą. Mano žodžiai pakankamai aiškūs, ar ne?

Mano vardas turi plisti į visus kraštus ir visas vietas, kad visi žinotų Mano šventąjį vardą ir pažintų Mane. Visų sluoksnių žmonės JAV, Japonijoje, Kanadoje, Singapūre, Sovietų Sąjungoje, Makao, Honkonge ir kitose šalyse netrukus kartu plūstelės į Kiniją ieškodami tikrojo kelio. Mano vardas jiems jau buvo paliudytas; belieka tik jums kuo greičiau subręsti, kad galėtumėte juos ganyti ir vesti. Štai kodėl Aš sakau, kad reikės atlikti dar daugiau darbo. Mano vardas plačiai pasklis užgriuvus nelaimėms, ir jei jūs nebūsite atsargūs ir atidūs, prarasite savo teisėtą dalį. Argi nebijote? Mano vardas pasiekia visas religijas, visus visuomenės sluoksnius, visas tautas ir visas denominacijas. Tai yra Mano darbas, atliekamas tvarkingai ir glaudžiai susijęs; visa tai vyksta pagal Mano išmintingą planą. Aš tik norėčiau, kad jūs gebėtumėte atidžiai sekti Mano pėdomis kiekviename žingsnyje.

Mano darbas tęsėsi iki šio etapo, ir viskas vyko pagal išmintingą Mano rankos patvarkymą, ir tai didis Mano pasiekimas. Kas iš žmonių galėtų tai padaryti? Ar nėra taip, kad vietoj to žmonės trikdo Mano valdymą? Vis dėl to privalai žinoti, kad niekas negali atlikti Mano darbo vietoje Manęs, juo labiau jam trukdyti, nes nėra nė vieno žmogaus, kuris galėtų pasakyti arba padaryti tai, ką Aš darau ir sakau. Nors yra būtent taip, žmonės vis dar Manęs nepažįsta – išmintingojo, Visagalio Dievo! Išoriškai jūs nedrįstumėte atvirai Man priešintis, tačiau savo mintyse ir sumanymuose stojate prieš Mane. Kvailiai! Argi jūs nežinot, kad Aš esu Dievas, kuris stebi slapčiausias žmogaus širdies gelmes? Argi nežinai, kad Aš stebiu kiekvieną tavo žodį ir veiksmą? Štai ką tau sakau: Mano lūpos daugiau niekada neištars švelnių žodžių. Vietoj to visi Mano žodžiai bus griežto teismo žodžiai, ir Aš pamatysiu, ar tu pajėgsi juos ištverti, ar ne. Nuo šiol tie, kurie neartėja prie Manęs savo širdimis – tai yra, tie, kurie nejaučia nuoširdžios meilės Man – yra tie, kurie atvirai Man priešinasi.

Šiandien Šventosios Dvasios darbas pasiekė tokį tašką, kai ankstesnis metodas nebus naudojamas – vietoj to yra taikomas naujas metodas. Tie, kurie su Manimi pozityviai ir aktyviai nebendradarbiauja, pateks į Hadą – mirties bedugnę (ir šie žmonės amžinai kentės pražūtį). Naujasis metodas yra toks: jei jūsų mintys ir sumanymai nebus teisingi, Mano teismas užklups jus iš karto. Tai apima prisirišimą prie pasaulio, turtų, savo šeimos, vyro, žmonos, vaikų, tėvų, valgymo ir gėrimo, drabužių ir visų kitų panašių dalykų, nepriklausančių dvasiniam pasauliui. Šventųjų apšvietimas bus vis akivaizdesnis; tai reiškia, kad gyvenimo pojūčiai taps vis labiau pastebimi ir bus nuolatiniame judėjime. Visi, kas sukels bent menkiausią trikdį, patirs smarkų nuosmukį ir stipriai atsiliks gyvenimo lenktynėse. Tuos, kurie yra abejingi, kurie ištikimai nesiekia, Aš visiškai apleisiu ir visus juos be išimties ignoruosiu. Jie turės kankintis nelaimėse tūkstantį metų. O tuos, kurie uoliai siekia – tai yra tuos, kurie nuolat kelia sumaištį – Aš išlaisvinsiu iš jų neišmanymo, padarysiu juos ištikimus Man, ir jie įgis išminties bei supratimo. Taip jų siekimas bus vedamas dar didesnio tikėjimo. Aš dvigubai laiminu visus Mano pirmagimius sūnus, ir Mano meilė lydi jus visada. Aš visuomet jumis rūpinuosi ir jus saugau, ir neleisiu jums įkristi į Šėtono tinklą. Aš pradėjau vykdyti Savo darbą tarp daugybės Mano išrinktųjų žmonių; tai reiškia, kad Aš įtraukiau dar vieno darbo projektą. Jie yra tie žmonės, kurie tūkstantį metų tarnaus Kristui, ir daugybė žmonių plūs į Mano karalystę.

Mano sūnūs, privalote intensyviau mokytis. Jūsų laukia daug darbo – darbo, kurio turite imtis ir kurį turite užbaigti. Tenoriu, kad jūs paskubėtumėte ir subręstumėte, kad galėtumėte užbaigti darbą, kurį Aš jums patikėjau. Tai jūsų šventa atsakomybė, ir tai yra pareiga, kurią turėtumėte atlikti jūs – Mano pirmagimiai sūnūs. Aš jus saugosiu, kol pasieksite kelio pabaigą, ir Aš jus saugosiu, kad kartu su Manimi amžinai galėtumėte mėgautis nuostabiais palaiminimais! Kiekvienas iš jūsų turėtų suvokti, kiek daug aukų ir aplinkų Aš parūpinau, kad galėčiau jus ištobulinti. Visa tai yra Mano palaiminimai – argi nežinojote? Jūs visi esate Mano mylimi sūnūs. Tol, kol Mane nuoširdžiai mylėsite, nė vieno iš jūsų neapleisiu, tačiau tai priklauso nuo jūsų sugebėjimo harmoningai su Manimi bendradarbiauti.

Mano sūnūs pasirodo viešai ir nesuskaičiuojamos daugybės žmonių akivaizdoje. Aš griežtai bausiu kiekvieną, kuris išdrįs atvirai jiems priešintis; neabejokite tuo. Šiandien visi tie, kurie sugeba pakilti ir ganyti bažnyčią, įgijo pirmagimio sūnaus statusą ir dabar kartu su Manimi yra šlovėje – visa, kas Mano, yra ir jūsų. Aš teikiu apsčiai malonės visiems, kurie nuoširdžiai Man paklūsta, kad tu įgytum didžiulę jėgą, pranokstančią visus kitus. Mano ketinimai yra visiškai nukreipti į jus, pirmagimiai sūnūs, ir Aš tik trokštu, kad jūs kuo greičiau subręstumėte ir įvykdytumėte tai, ką jums patikėjau. Žinokite tai! Tai, ką jums patikiu, yra baigiamasis Mano valdymo plano projektas. Aš tik viliuosi, kad jūs pajėgsite paaukoti Man visą save, visa širdimi, protu bei jėgomis, ir visiškai aukotis Man. Laikas tikrai nieko nelaukia, ir joks žmogus, įvykis ar daiktas negali sutrukdyti Mano darbui. Žinokite tai! Mano darbas kiekviename žingsnyje vyksta sklandžiai, be jokių kliūčių.

Mano pėdos žengia per visatą iki pat žemės pakraščių, Mano akys nuolat nagrinėja kiekvieną žmogų, ir, maža to, Aš stebiu visatą kaip visumą. Mano žodžiai iš tiesų veikia kiekviename visatos kampelyje. Kas drįsta netarnauti Man, kas drįsta būti Man neištikimas, kas drįsta teisti Mano vardą ir kas drįsta plūsti bei šmeižti Mano sūnus – tie, kurie tikrai sugeba taip elgtis, bus griežtai teisiami. Mano teismas ateina visa apimtimi, o tai reiškia, kad dabar yra teismo laikas, ir atidžiai stebėdami pamatysite, jog Mano teismas apima visą pasaulį. Žinoma, Mano namai nebus išimtis; teismas ištiks tuos, kurių mintys ir idėjos, kalba ir žodžiai ar veiksmai ir poelgiai neatitinka Mano ketinimų. Supraskite tai! Mano teismas nukreiptas į visą pasaulį, o ne tik į vieną žmonių ar daiktų grupę. Ar jūs tai suvokėte? Jei tavo mintys ir idėjos Man prieštarauja, tuomet tu iškart būsi nuteistas.

Mano teismas pasireiškia įvairiais pavidalais. Žinokite tai! Aš esu vienintelis ir išmintingas pasaulio Dievas! Man nėra nieko neįmanoma. Mano teismai jums visiems yra apreikšti: jei tavo mintys ir idėjos Man prieštarauja, Aš suteiksiu tau apreiškimą – tai yra, tave įspėsiu. Jei nepaklausysi, nedelsdamas tave apleisiu. (Čia Aš kalbu apie tavo išorinį elgesį, susijusį su kūniškais malonumais, nors tu ir neabejoji Mano vardu.) Jei tavo mintys ir idėjos Mano atžvilgiu yra maištingos, jei Man skundiesi, jei nuolat priimi Šėtono idėjas ir nesivadovauji gyvenimo pojūčiais, tuomet tavo dvasia skendės tamsoje, o kūnas patirs skausmą. Tu privalai būti arčiau Manęs. Per dieną ar dvi tau niekaip nepavyks atkurti savo normalios būsenos, ir tavo gyvenimas akivaizdžiai gerokai atsiliks. Kalbant apie tuos, kurie yra palaidi kalboje, Aš drausminsiu jūsų burnas ir liežuvius, jūsų liežuviai bus apgenėti. Tuos, kurie yra palaidi ir nevaržomi savo veiksmuose, Aš įspėsiu jūsų dvasiose ir griežtai bausiu tuos, kurie neklauso. Tuos, kurie atvirai Mane teisia ir Man priešinasi, kurie žodžiais ar darbais rodo neklusnumą, Aš visiškai pašalinsiu ir jų atsisakysiu, leisdamas jiems pražūti ir prarasti mėgavimąsi geriausiais palaiminimais; tai tie, kurie bus pašalinti po to, kai buvo išrinkti. Tuos, kurie yra neišmanantys, kurių regėjimai nėra aiškūs, Aš vis dar apšviesiu ir išgelbėsiu; tačiau tie, kurie supranta tiesą, bet jos nepraktikuoja, bus teisiami pagal minėtas taisykles, nepaisant to, ar jie neišmanantys, ar ne. Kalbant apie tuos žmones, kurie nuo pat pradžių turėjo klaidingų ketinimų, Aš padarysiu taip, kad jie amžinai nesugebėtų suvokti tikrovės ir galiausiai, vienas po kito, jie bus pamažu pašalinti. Neliks nė vieno, nors dabar jie ir lieka pagal Mano patvarkymą (nes Aš nedarau nieko paskubomis, bet viską atlieku tvarkingai).

Mano teismas yra visiškai atidengtas; jis nukreiptas į įvairius žmones, kurie visi privalo užimti savo deramas vietas. Aš valdysiu ir teisiu žmones pagal tai, kurias taisykles jie pažeidė. Tiems, kurie nėra šiame varde ir nepriima paskutiniųjų dienų Kristaus, taikoma tik viena taisyklė: Aš nedelsiant paimsiu dvasią, sielą ir kūną kiekvieno, kuris Man priešinasi, ir įmesiu juos į Hadą; o dėl tų, kurie Man nesipriešina, Aš palauksiu, kol jūs subręsite, ir tik tada vėl juos teisiu. Mano žodžiai viską paaiškina ir nieko nėra paslėpta. Aš tik viliuosi, kad jūs gebėsite juos nuolat išlaikyti savo širdyse!

Mano žodžiai įgyvendinami kiekvienoje šalyje, vietovėje, tautoje ir denominacijoje, ir jie išsipildo kiekviename kampelyje bet kuriuo metu. Visur kylančios nelaimės nėra nei mūšiai tarp žmonių, nei kovos ginklais. Po to daugiau karų nebebus. Viskas yra Mano rankose. Visi susidurs su Mano teismu ir kęs nelaimes. Tegul tie, kurie Man priešinasi, ir tie, kurie nesiima iniciatyvos bendradarbiauti su Manimi, kenčia įvairių nelaimių sukeliamą skausmą; tegul jie amžinai rauda ir griežia dantimis, amžinai lieka tamsoje ir negali išgyventi. Aš veikiu tiesiai ir ryžtingai, nekreipiu jokio dėmesio į tai, koks ištikimas Man buvai praeityje; kol Man priešinsiesi, Mano teismo ranka nedelsiant užsirūstins ant tavęs, neatidėliojant – nė sekundės – ir be lašelio gailestingumo. Aš visada sakiau, kad esu Dievas, kuris tesi Savo žodį. Kiekvienas Mano ištartas žodis išsipildys, ir Aš padarysiu taip, kad jūs pamatysite kiekvieną iš jų. Tai yra tikroji įžengimo į tikrovę visame kame prasmė.

Didžiosios nelaimės tikrai neužgrius Mano sūnų, Mano mylimųjų; Aš prižiūrėsiu Savo sūnus kiekvieną akimirką ir kiekvieną sekundę. Jums tikrai neteks kęstitokio skausmo ir vargų. Atvirkščiai, to tikslas yra ištobulinti Mano sūnus ir išpildyti Mano žodį tuose, kurie kenčia nelaimes, kad jūs atpažintumėte Mano visagalybę, kad jūs toliau gyvenime augtumėte, greičiau prisiimtumėte naštas dėl Manęs ir pašvęstumėte visą save Mano valdymo plano užbaigimui. Dėl to jūs turėtumėte džiaugtis ir linksmintis. Aš viską perduosiu jums, leisdamas jums perimti valdymą; Aš atiduosiu tai į jūsų rankas. Jei tiesa, kad sūnus paveldi visą savo tėvo turtą, tai ar ne juo labiau tai galios jums, Mano pirmagimiams sūnums? Jūs esate iš tiesų palaiminti. Užuot kentėję didžiąsias nelaimes, jūs mėgausitės amžinais palaiminimais. Kokia šlovė! Kokia šlovė!

Paspartinkite žingsnį ir sekite Mano pėdomis visur ir visada; neatsilikite. Tegul jūsų mintys seka Mano mintimis, ir jūsų protai – Mano protu. Bendradarbiaukite su Manimi viena širdimi ir viena protu. Valgykite su Manimi, gyvenkite su Manimi ir mėgaukitės kartu su Manimi. Nuostabūs palaiminimai laukia, kad jais mėgautumėtės ir juos priimtumėte. Tokia neprilygstama gausa glūdi Manyje. Nė kruopelytė jos nebuvo paruošta niekam kitam; Aš tai darau vien dėl Savo sūnų.

Šiuo metu tai, kas yra Mano mintyse, yra tai, kas išsipildys. Kol baigsiu jums kalbėti, tie dalykai jau bus užbaigti. Darbas iš tiesų vyksta taip greitai, ir jis keičiasi kiekvieną akimirką. Jei jūsų dėmesys nuklys nors akimirkai, įvyks „išcentrinis“ reiškinys, ir jūs būsite nublokšti labai toli, taip palikdami šią srovę. Jei nuoširdžiai nesieksite, jums nepavyks gyventi pagal Mano kruopščiai apgalvotus ketinimus. Ateityje bet kuriuo metu plūstelės žmonės iš įvairių šalių: ar, būdami dabartinio savo lygio, sugebėsite juos vesti? Per šį trumpą laiką Aš jus kruopščiai paruošiu, kad taptumėte gerais kariais, idant galėtumėte įvykdyti Mano pavedimą. Aš trokštu, kad jūs šlovintumėte Mano vardą visais atžvilgiais ir gražiai Mane liudytumėte. Tegul tie, kuriuos jie niekino, šiandien stovi aukščiau jų, kad juos vestų ir valdytų. Ar suvokiate Mano ketinimus? Ar supratote Mano kruopščiai apgalvotus ketinimus? Visa tai darau dėl jūsų. Tai priklauso tik nuo to, ar sugebėsite mėgautis Mano palaiminimais.

Aš, Dievas, stebintis žmogaus širdies gelmes, keliauju į žemės pakraščius. Kas išdrįstų Man netarnauti? Tarp visų šalių tvyro didžiulė įtampa, ir jos karštligiškai kovoja; tačiau galiausiai jos neišsprūs iš Mano rankų. Aš tikrai jų lengvai nepaleisiu. Aš teisiu jas visas po vieną pagal jų veiksmus, žemiškąją padėtį ir žemiškus malonumus. Aš nepasigailėsiu nė vieno. Mano rūstybė pradėjo reikštis, ir ji visa užgrius juos. Visa tai juose išsipildys po vieną, ir jie patys bus visa tai užsitraukę. Žmonės, kurie praeityje Manęs nepažino ar niekino Mane, dabar susidurs su Mano teismu. O tuos, kurie persekiojo Mano sūnus, Aš ypač bausiu pagal jų praeities žodžius ir veiksmus. Aš nepasigailėsiu net vaikų. Visi šie žmonės yra Šėtono padermės. Net jei jie nieko nesako ir nedaro, jei giliai širdyje jie puoselėja neapykantą Mano sūnums, Aš nepasigailėsiu nė vieno iš jų. Aš priversiu juos visus pamatyti, kad mes — ši žmonių grupė — šiandien turime valdžią kaip karaliai; tai tikrai ne jie. Dėl šios priežasties jūs turėtumėte dar labiau atiduoti visas savo jėgas ir nuoširdžiai aukotis dėl Manęs, kad galėtumėte šlovinti ir liudyti Mano vardą kiekvienoje vietoje, kampelyje, religijoje ir denominacijoje, ir paskleisti jį po visą visatą bei žemės pakraščius!

Kai tik pasireiškia Mano ketinimai, kiekvieną, kuris drįsta jiems priešintis ir kiekvieną, kuris drįsta juos teisti ar jais abejoti, Aš nedelsdamas išvalysiu. Šiandien kiekvienas, kuris nesielgia pagal Mano ketinimus arba kuris juos klaidingai aiškina, privalo būti pašalintas ir išmestas iš Mano karalystės. Mano karalystėje nėra nieko kito – tik Mano sūnūs: žmonės, kuriuos Aš myliu ir kurie yra Man dėmesingi. Dar daugiau, tai tie, kurie elgiasi pagal Mano žodį ir gali naudotis valdžia kaip karaliams, Mano vardu teisdami daugybę tautų ir tautelių. Dar daugiau, jie yra pirmgimių sūnų būrys – nekalti ir gyvybingi, paprasti ir atviri, dori bei išmintingi. Jumyse įgyvendinami Mano ketinimai, ir tai, ką trokštu nuveikti, jumyse išsipildo be jokių klaidų, visiškai atvirai ir aiškiai. Tų, kurių ketinimai ir siekiai neteisingi, Aš jau pradėjau atsikratyti; Aš priversiu juos kristi vieną po kito. Sunaikinsiu juos po vieną, ir jie nepajėgs išgyventi – kalbu apie jų dvasias, sielas bei kūnus.

Aiškiai matyk, ką Mano ranka daro: patikėdama vargšams pavedimus, rūpindamasi tais, kurie Mane myli, ir juos saugodama, gelbėdama neišmanančius bei uolius, kurie netrikdo Mano valdymo, ir bausdama tuos, kurie Man priešinasi bei su Manimi aktyviai nebendradarbiauja. Visa tai bus patvirtinta po vieną, pagal Mano ištaras. Ar tu esi tas, kuris iš tiesų Mane myli? Ar tu esi tas, kuris atsidavusiai Man aukojasi? Ar tu esi tas, kuris klauso Mano žodžio ir atitinkamai jį įgyvendina praktikoje? Ar tu esi tas, kuris yra prieš Mane, ar esi su Manimi suderinamas? Ar savo širdies gelmėse aiškiai tai suvoki? Ar gali atsakyti į kiekvieną Mano pasakytą žodį? Jei negali, vadinasi, esi tas, kuris entuziastingai siekia, bet nesupranta Mano ketinimų. Tokie žmonės lengviausiai sutrikdys Mano valdymą ir neteisingai aiškins Mano ketinimus. Jei jie bent akimirką turės neteisingų ketinimų, juos ištiks Mano išvalymas ir jie pražus.

Manyje slypi begalė neperprantamų paslapčių. Aš jas atskleisiu žmonėms po vieną pagal Savo planą. Tai yra, Aš jas apreikšiu savo pirmgimiams sūnums. Tiems, kurie yra netikintieji ir Man priešinasi, Aš tiesiog leisiu plaukti pasroviui; tačiau galiausiai priversiu juos suprasti, kad Aš esu didybė ir teismas. Šių dienų netikintieji mato tik tai, kas vyksta priešais jų akis, tačiau jie nepažįsta Mano ketinimų. Tik Mano sūnūs – žmonės, kuriuos Aš myliu – žino ir supranta Mano ketinimus. Savo sūnums Aš esu atvirai apsireiškęs; Šėtonui Aš esu didybė ir teismas, ir čia negali būti nė kalbos apie tai, kad kas nors būtų paslėpta. Šiomis dienomis tik Mano pirmgimiai sūnūs yra verti pažinti Mano ketinimus; niekas kitas tam netinka – ir visa tai Aš buvau iš anksto suplanavęs prieš sukūrimą. Jau pradžioje Aš deramai sutvarkiau, kas bus palaimintas, o ką ištiks vargas; Aš aiškiai tai išreiškiau, o šiandien tai jau tapo visiškai akivaizdu: palaimintieji jau pradėjo mėgautis savo palaiminimais, o tie, kuriuos ištiko vargas, pradėjo kentėti nelaimes. Tie, kurie nenori, kad juos ištiktų vargas, vis tiek jį patirs, nes taip Aš surėdžiau ir taip sutvarkė Mano administraciniai įsakymai. Koks tiksliai žmogus yra palaimintas ir kokį žmogų ištinka vargas? Aš jau tai paskelbiau; jums tai nėra paslaptis, priešingai – tai yra visiškai atvira: tie, kurie priima Mane, bet jų ketinimai neteisingi; tie, kurie priima Mane, bet Manęs nesiekia; tie, kurie Mane pažįsta, bet Man nepaklūsta; tie, kurie griebiasi suktybių bei apgaulės, kad Mane apgautų; tie, kurie skaito Mano žodžius, bet pasiduoda negatyvumui, ir tie, kurie savęs nepažįsta, nežino, kas jie tokie yra, laiko save didžiais ir mano, kad pasiekė brandą (Šėtono pavyzdys) – visus tokius žmones ištiks vargas. Tie, kurie Mane priima ir kurių ketinimai skirti Man (ir jei jie sukeltų trikdžių, Aš neprisiminsiu jų nusižengimų – tačiau jų ketinimai turi būti teisingi, jie visada turi būti apdairūs, atsargūs ir nepalaidi, bei visada privalo turėti norą Manęs klausyti ir Man paklusti); tie, kurie yra tyri ir paprasti; tie, kurie yra atviri; tie, kurie yra dori; tie, kurių nevaržo joks žmogus, įvykis ar dalykas; ir tie, kurie yra vaikiško būdo, nors gyvenime – subrendę, – štai šie yra Mano mylimieji, Mano palaiminimų objektai. Dabar kiekvienas iš jūsų turės užimti savo deramą vietą pagal savo būseną. Žinosi, ar esi palaimintas, ar tavęs laukia vargas; Man nebūtina to tiesiai pasakyti. Palaimintieji turėtų džiūgauti ir būti laimingi, o tie, kuriuos ištinka vargas, neturėtų sielvartauti. Abu šiuos dalykus sutvarkė Mano ranka, tačiau neturėtum Manimi skųstis: tai tavo paties aktyvaus bendradarbiavimo su Manimi trūkumas, o taip pat tavo nesuvokimas, kad Aš esu Dievas, kuris stebi pačią žmogaus širdies gelmę. Tai Aš iš anksto nulėmiau, o tu pats sau pakenkei savo menkomis suktybėmis; pats sau tai užsitraukei! Tavo puolimas į Hadą nėra tau daroma skriauda! Tai tavo pabaiga, tai tavo baigtis!

Palaimintieji pirmgimiai sūnūs! Greitai kelkitės ir džiūgaukite! Greitai kelkitės ir šlovinkite! Nuo šiol nebebus jokio kartėlio ir jokios kančios – viskas yra mūsų rankose. Kiekvienas, kuris yra vienos širdies ir vienų minčių su Manimi, yra Mano mylimas žmogus ir jam nereikės kęsti nelaimių. Kad ir koks būtų tavo širdies troškimas, Aš būtinai jį išpildysiu (nors tai negali būti savavališka); štai ką Aš darau.

Mano paslaptys atskleistos, atvirai apreikštos ir nebeslepiamos – visa tai dėl Mano malonės ir gailestingumo. Mano žodis taip pat paskelbtas tarp žmonių ir nebėra slepiamas – tai juo labiau yra dėl Mano malonės ir gailestingumo. Aš myliu visus, kurie nuoširdžiai aukojasi Man ir atsiduoda Man. Aš nekenčiu visų, kurie yra gimę iš Manęs, tačiau Manęs nepažįsta ir netgi priešinasi Man. Aš neapleisiu nė vieno, kuris yra nuoširdžiai už Mane; atvirkščiai, Aš padvigubinsiu to žmogaus palaiminimus. Aš dvigubai nubausiu tuos, kurie kanda į juos maitinančią ranką, ir tikrai lengvai jų nepaleisiu. Mano karalystėje nėra jokio suktumo ar apgaulės, nėra pasaulio kvapo, tai yra, mirusiųjų kvapo. Atvirkščiai, viskas yra dora ir teisu, paprasta ir atvira, – nieko paslėpto, nieko pridengto. Viskas gaivu, viskas teikia džiaugsmą, viskas ugdo. Tas, nuo kurio sklinda mirusiųjų kvapas, negalės likti Mano karalystėje, bet bus valdomas Mano geležine lazda. Visos begalinės paslaptys nuo neatmenamų laikų iki šių dienų visiškai atskleistos jums – paskutinėmis dienomis Mano įgytai žmonių grupei. Argi nesijaučiate palaiminti? Metas, kai viskas bus atvirai apreikšta, bus ir jūsų karaliavimo kartu su Manimi metas.

Kas priklausys iš tiesų karaliaujančių žmonių grupei, lemia Mano išankstinis nulėmimas ir išrinkimas – jokios žmogaus valios čia nėra. Kiekvienas, išdrįsęs į tai kištis, patirs Mano rankos smūgį ir bus deginamas Mano visa naikinančia ugnimi – tai dar viena Mano teisumo ir didybės pusė. Aš sakiau, kad valdau visa, esu išmintingas Dievas, turintis visišką valdžią; Aš nieko lengvai nepaleidžiu, esu visiškai negailestingas ir nesivadovauju jokiais asmeniniais jausmais. Su kiekvienu (kad ir kaip gražiai jie kalbėtų, aš jų lengvai nepaleisiu) elgiuosi vadovaudamasis Savo teisumu, dorumu ir didybe. Taip visiems dar aiškiau parodau Savo darbų nuostabumą ir tai, kokia yra tikroji Mano darbų esmė. Aš vieną po kitos baudžiau piktąsias dvasias už visokius jų veiksmus ir kiekvieną mečiau į bedugnę. Šį darbą Aš pabaigiau dar prieš prasidedant laikui, nepalikdamas joms jokios vietos ir jokios galimybės veikti. Nė vieno iš Mano išrinktųjų – tų, kuriuos Aš iš anksto nulėmiau ir išrinkau, – piktosios dvasios niekada negalės užvaldyti; jie visada bus šventi. O tuos, kurių Aš iš anksto nenulėmiau ir neišrinkau, atiduosiu Šėtonui ir neleisiu jiems išlikti. Visuose Mano administraciniuose įsakymuose atsispindi Mano teisumas ir Mano didybė. Nepasigailėsiu nė vieno iš tų, kuriuose Šėtonas atlieka savo darbą, bet įmesiu juos kartu su jų kūnais į Hadą, nes Aš nekenčiu Šėtono. Aš tikrai jo nepasigailėsiu ir visiškai jį sunaikinsiu, nepalikdamas jam nė menkiausios galimybės atlikti savo darbą. Tie, kuriuos Šėtonas sugadino iki tam tikro laipsnio (tie, kuriems skirta nelaimė), taip pat yra išmintingai sutvarkyti Mano ranka. Nemanykite, kad taip nutiko todėl, kad Šėtonas gali nevaržomai siautėti; žinokite, kad Aš esu Visagalis Dievas, valdantis visatą ir visa, kas joje! Nėra problemos, kurios negalėčiau išspręsti, juo labiau nėra nieko, ko negalėčiau padaryti, ar žodžio, kurio negalėčiau ištarti. Žmonės tenebando būti Mano patarėjais. Saugokis, kad Mano ranka tavęs nepakirstų ir nenublokštų į Hadą. Sakau tau! Tie, kurie šiandien aktyviai bendradarbiauja su Manimi, yra patys išmintingiausi – jie išvengs nuostolių ir teismo kančios. Visa tai yra Mano sutvarkyta ir iš anksto nulemta. Nenurodinėkite, kaip kas turi būti daroma ir nekalbėkite pasipūtėliškai, manydami esą kažkuo ypatingi. Argi visa tai nėra Mano nulemta? Dedatės Mano patarėjais – visai neturite gėdos! Net nesuvokiate savo dvasinio ūgio – jis apgailėtinai menkas! Ir vis tiek nemanote, kad tai svarbu, ir nepažįstate savęs. Vėl ir vėl Mano žodžius praleidžiate pro ausis; jūs nepateisinate Mano rūpestingų ketinimų, visiškai nelaikydami to Mano malone ir gailestingumu, tik vis puikuodamiesi savo pačių protingumu. Ar prisimenate tai? Kaip nubausti turėtų būti žmonės, kurie mano esą tokie protingi? Esate abejingi ir neištikimi Mano žodžiams, neįrašote jų į savo širdis ir prisidengdami Manimi imatės daryti įvairiausius dalykus. Piktadariai! Kada pagaliau gebėsite iš tiesų paisyti Mano širdies? Kadangi jos nepaisote, vadinti jus „piktadariais“ nėra neteisinga. Šis apibūdinimas jums tobulai tinka!

Šiandien Aš vieną po kito rodau jums dalykus, kurie anksčiau buvo paslėpti. Milžiniškas ugniaspalvis slibinas yra įmestas į bedugnę ir visiškai sunaikintas, nes jį laikyti būtų visiškai nenaudinga; tai reiškia, kad jis negali tarnauti Kristui. Nuo šiol raudonų dalykų nebebus; palaipsniui jie bus sunaikinti ir išnyks. Ką sakau, tą ir darau; tai yra Mano darbo užbaigimas. Atsisakykite žmogiškųjų sampratų; visa, ką esu pasakęs, Aš ir įvykdžiau. Kas bando gudrauti, tik užsitraukia pražūtį ir panieką ir nebenori gyventi. Aš šį tavo norą patenkinsiu ir tikrai nepasiliksiu tokių žmonių. Nuo šiol žmonių gretos taps vis labiau išgrynintos; visi, kurie aktyviai nebendradarbiauja su Manimi, bus pašalinti ir išnyks. Tuos, kuriuos pripažinau vertais, Aš ištobulinsiu ir neatstumsiu nė vieno. Mano žodžiuose nėra jokių prieštaravimų. Tie, kurie aktyviai nebendradarbiauja su Manimi, patirs daugiau baudimo, nors galiausiai Aš juos tikrai išgelbėsiu. Tačiau iki to laiko jų gyvenimo lygis bus visiškai kitoks. Ar nori būti tokiu žmogumi? Kelkis ir bendradarbiauk su Manimi! Aš tikrai nenuskriausiu nė vieno, kuris nuoširdžiai aukojasi Man. Tau, kuris nuoširdžiai atsiduodi Man, Aš suteiksiu visus Savo palaiminimus. Visiškai Man atsiduok! Tavo maistas, drabužiai ir tavo ateitis – visa tai yra Mano rankose; Aš viską tinkamai sutvarkysiu, kad galėtum viskuo mėgautis ir nieko nepritrūktum. Juk esu pasakęs: „Tuos, kurie nuoširdžiai aukojasi Man, Aš tikrai gausiai palaiminsiu.“ Visi palaiminimai teks kiekvienam, kuris nuoširdžiai aukojasi Man.

Jei atrandi savyje kokių nors trūkumų ar silpnybių, privalai nedelsdamas kliautis Manimi, kad tave nuo jų išvaduočiau. Nedelsk; antraip Šventosios Dvasios darbas bus pernelyg toli nuo tavęs, ir tu gerokai atsiliksi. Darbas, kurį tau patikėjau, gali būti įvykdytas tik dažnai artinantis, meldžiantis ir bendraujant Mano akivaizdoje. Jei to nedarysi, nepasieksi jokių rezultatų, ir visas darbas bus veltui. Mano šiandieninis darbas skiriasi nuo darbo praeityje; Mano mylimų žmonių gyvenimo mastas stipriai pasikeitė nuo anksčiau buvusio. Jie visi aiškiai supranta Mano žodžius ir turi skvarbią įžvalgą apie juos. Tai yra akivaizdžiausias pavyzdys, labiausiai gebantis atspindėti Mano darbo nuostabumą. Mano darbo tempas paspartėjo, ir šis darbas tikrai skiriasi nuo praeityje vykdyto. Žmonėms tai sunku įsivaizduoti ir, juo labiau, neįmanoma suvokti. Jums niekas nebėra paslaptis; atvirkščiai, viskas buvo atskleista ir apreikšta. Viskas yra skaidru, atskleista, ir, maža to, - visiškai laisva. Tuos, kuriuos Aš myliu, tikrai nevaržys joks žmogus, įvykis ar daiktas, nei jokia erdvė ar geografija; jie peržengs visų aplinkų primestus suvaržymus ir išsivaduos iš kūno. Tai yra Mano didžiojo darbo užbaigimas. Po to nebeliks ką daryti; jis bus visiškai baigtas.

Didžiojo darbo užbaigimas minimas kalbant apie visus pirmagimius sūnus ir visus Mano mylimus žmones. Nuo šiol jūsų nevaržys joks žmogus, įvykis ar daiktas. Jūs keliausite po įvairias visatos tautas, pereisite visą visatą ir visur paliksite savo pėdsakus. Nelaikykite to tolima ateitimi; tai išsipildys labai greitai, tiesiog jūsų akyse. Tai, ką Aš darau, bus patikėta jums, ir tose vietose, kur Mano pėdos žengia, liks jūsų pėdsakai. Maža to, tai yra tikroji prasmė to, kad mes – jūs ir Aš – kartu turėsime karaliaus valdžią. Ar mąstėte apie tai, kodėl apreiškimai, kuriuos Aš teikiu, tampa vis skaidresni ir vis akivaizdesni, nieko nenuslepiant? Kodėl Aš liudijau iki pačių aukščiausių ribų ir papasakojau visas šias paslaptis bei visus šiuos žodžius jums? Priežastis yra ne kas kita, kaip anksčiau minėtasis darbas. Tačiau dabartinis jūsų darbo tempas yra pernelyg lėtas. Jūs nespėjate su Mano tempu, negalite su Manimi labai gerai bendradarbiauti ir kol kas vis dar nepajėgiate atitikti Mano ketinimų. Aš privalau jus intensyviau mokyti ir paspartinti jūsų tobulinimą, kad jūs kuo greičiau suteiktumėte pasitenkinimą Mano širdžiai.

Šiuo metu akivaizdžiausia yra tai, kad pirmagimių sūnų grupė jau galutinai suformuota. Visi jie buvo Mano pripažinti vertais, ir netgi Mano iš anksto nulemti bei išrinkti nuo pat pasaulio sukūrimo. Kiekvieną jų paaukštinau Savo Paties ranka. Nėra vietos jokiems žmogiškiems svarstymams. Tu to negali kontroliuoti. Nesididžiuok; visa tai tik per Mano gerumą ir gailestingumą. Mano akimis žiūrint, viskas jau seniai įvykdyta. Tiesiog jūsų akys per daug apsiblaususios, ir net dabar jūs nesugebate aiškiai pamatyti Mano darbų nuostabumo. Jums trūksta visiškai aiškaus ar tikro supratimo apie Mano visagalybę, Mano išmintį, kiekvieną Mano žingsnį, ar kiekvieną Mano žodį ir darbą. Dėl to Aš aiškiai kalbu ir viską nurodau. Dėl Savo sūnų, Savo mylimųjų Aš esu pasiryžęs sumokėti bet kokią kainą, vargti ir Save aukoti. Ar tu pažįsti Mane per Mano žodžius? Ar tau reikia, kad kalbėčiau dar aiškiau? Nustok elgtis palaidai; atsižvelk į Mano širdį! Dabar, kai jums buvo atskleista tokia didi paslaptis, ką jūs galite pasakyti? Ar vis dar turite nusiskundimų? Jei nesumokėsite kainos ir sunkiai nedirbsite, ar tuomet galėsite būti verti Mano kruopščių ketinimų?

Dabar niekas nebėra savo paties šeimininkas. Meilė Man negali gimti tuose, į kuriuos Aš nežiūriu palankiai, net jei jie to ir norėtų. Tačiau žmonės, kuriuos Aš iš anksto nulėmiau ir išrinkau, negalės pabėgti, nors ir norėtų; kad ir kur jie eitų, jie neišvengs Mano rankos. Tokia yra Mano didybė ir, juo labiau, Mano teismas. Visi žmonės privalo tvarkyti savo reikalus pagal Mano planą ir Mano ketinimus. Nuo šios dienos absoliučiai viskas sugrįžta į Mano rankas ir tampa jiems nepavaldu. Aš viską kontroliuoju ir viskam diriguoju. Jei žmonės nors šiek tiek prisidės, Aš jų lengvai nepaleisiu. Nuo šiandien Aš visiems žmonėms leisiu pradėti Mane pažinti– vienintelį tikrąjį Dievą, kuris sukūrė viską, kuris atėjo tarp žmonių ir buvo jų atstumtas bei apšmeižtas, ir kuris viską visiškai kontroliuoja bei tvarko; Karalių, kuris valdo karalystę; Patį Dievą, kuris valdo visą visatą; ir, dar daugiau, Dievą, kuris kontroliuoja žmonių gyvenimą ir mirtį bei kuris turi Hado raktus. Aš visiems žmonėms (suaugusiems ir vaikams, turintiems dvasią ar ne, kvaileliams ar turintiems negalią ir t. t.) leisiu Mane pažinti. Nieko neatleisiu nuo šios užduoties; tai pats griežčiausias darbas, užduotis, kuriai esu gerai pasiruošęs ir kuri būtent dabar pradedama vykdyti. Ką sakau, tas bus padaryta. Atmerk savo dvasines akis, atsisakyk savo asmeninių sampratų ir pripažink, kad Aš esu vienintelis tikrasis Dievas, kuris valdo visatą! Nė nuo vieno nesu paslėptas ir kiekvienam vykdau Savo administracinius įsakymus.

Atsisakyk visko, ką turi. Argi tai, ką gauni iš Manęs, nėra daug vertingiau ir kur kas reikšmingiau? Argi ne praraja skiria juos nuo to tavo šlamšto? Paskubėk ir išmesk viską, kas neteikia naudos! Būtent dabar sprendžiama, ar gausi palaiminimus, ar tave ištiks nelaimė. Tai lemiamas momentas; maža to, tai gyvybės ir mirties klausimas. Ar tu iš tiesų sugebi tai matyti?

Mano žodžiai išsipildo vos tik Man juos ištarus; jie niekada nesikeičia ir yra visiškai teisingi. Atminkite tai! Privalote atidžiai apmąstyti kiekvieną žodį ir frazę, kurią mano lūpos ištaria. Būkite ypač atsargūs, kad nepatirtumėte nuostolių ir nesulauktumėte vien tik Mano teismo, Mano rūstybės ir Mano deginančios liepsnos. Mano darbas dabar juda į priekį labai sparčiu tempu, nors jis nėra paviršutiniškas; jis yra taip subtiliai ištobulintas, kad jis praktiškai nematomas plika akimi, žmogaus rankomis – neapčiuopiamas. Jis ypatingai kruopštus. Aš niekada netariu tuščių žodžių; viskas, ką sakau, yra tiesa. Tu privalai tikėti, kad kiekvienas Mano žodis yra tikras ir tikslus. Jokiu būdu neprarask budrumo; tai lemiamas momentas! Ar sulauksi palaiminimų, ar pražūties, bus nuspręsta būtent šią akimirką, o skirtumas tarp jų – kaip tarp dangaus ir žemės. Tai, ar tu eisi į dangų, ar į Hadą, visiškai priklauso nuo Mano valios. Tie, kurie keliauja į Hadą, išgyvena savo paskutinę mirtiną kovą, o tie, kurie eina į dangų, išgyvena savo paskutines savo kančias ir paskutinį kartą dėl Manęs aukojasi. Ateityje viskas, ką jie darys, bus susiję su malonumu ir šlove, be jokių kasdienių rūpesčių, kurie vargina žmones (santuokos, darbo, varginančių turtų, statuso ir panašiai). Tačiau tų, kurie eina į Hadą, kančia bus amžina (tai reiškia jų dvasias, sielas ir kūnus); jie niekada neištrūks iš Mano baudžiančios rankos. Šios dvi pusės yra nesuderinamos kaip ugnis ir vanduo. Jos visiškai nesimaišo: tie, kurie kenčia vargą, ir toliau vargs, o tie, kurie yra palaiminti, džiaugsis iki soties.

Aš valdau visus įvykius ir daiktus, ką jau kalbėti apie tai, kad jūs – Mano sūnūs, Mano mylimieji –priklausote Man. Jūs esate Mano šešių tūkstančių metų valdymo plano išgryninimas; jūs esate Mano lobiai. Į visus tuos, kuriuos Aš myliu, Man gera žiūrėti, nes jie apreiškia Mane; visais tais, kurių nekenčiu, Aš bjauriuosi net nepažvelgdamas į juos, nes jie yra Šėtono palikuonys ir yra iš Šėtono. Šiandien visi žmonės turėtų save išnagrinėti: jei tavo ketinimai teisingi ir tu nuoširdžiai Mane myli, tuomet Aš tikrai tave mylėsiu. Tu privalai Mane nuoširdžiai mylėti ir Manęs neapgaudinėti! Aš esu Dievas, nagrinėjantis pačias slapčiausias žmonių širdies kerteles! Jei tavo ketinimai blogi, jei Man esi šaltas ir neištikimas, tuomet Aš tikrai tavimi bjaurėsiuosi; Aš tavęs nei išrinkau, nei iš anksto nulėmiau. Tiesiog lauk, kol tu nueisi į pragarą! Kiti žmonės galbūt nepajėgs to pamatyti, bet tik tu ir Aš, Dievas, kuris stebi slapčiausias žmonių širdies kerteles, tai žinome. Tam tikru metu visa tai bus atskleista. Nuoširdiesiems nėra ko nerimauti, o nenuoširdiesiems nėra ko bijoti. Visa tai yra Mano išmintingų patvarkymų dalis.

Ši užduotis yra skubi ir sunki, reikalaujanti, kad jūs dar vieną paskutinį kartą aukotumėtės Man, idant baigiamasis darbas būtų užbaigtas. Mano reikalavimai iš tiesų nėra labai griežti: Man tiesiog reikia, kad jūs sugebėtumėte gerai su Manimi bendradarbiauti, viskuo Mane patenkintumėte ir sektumėte vadovavimu, kurį tau duodu iš vidaus. Nebūk aklas; turėk tikslą ir visais aspektais visur jausk Mano ketinimus. Taip yra todėl, kad Aš jau nebesu paslėptas Dievas jums, ir jūs privalote tai labai aiškiai suprasti, kad pajėgtumėte suvokti Mano ketinimus. Jau visai netrukus jūs ne tik susitiksite su svetimšaliais, ieškančiais tikrojo kelio, bet, dar svarbiau, jūs privalote sugebėti juos ganyti. Tai yra Mano neatidėliotinas ketinimas; negerai, jei negalite to aiškiai suvokti. Tačiau jūs privalote tikėti Mano visagalybe. Jei tik žmogus yra teisus, Aš tikrai jį parengsiu būti geru kareiviu. Aš viską tinkamai suplanavau. Jūs privalote turėti ryžtą kentėti dėl Manęs. Tai lemiamas momentas. Nepraleiskite jo! Aš neprisiminsiu jūsų praeities darbų. Tu privalai dažnai melstis ir maldauti Mano akivaizdoje; Aš suteiksiu tau pakankamai malonės tavo malonumui ir naudojimui. Malonė ir palaiminimai nėra tas pats. Tai, kuo dabar džiaugiatės, yra Mano malonė, ir Mano akimis tai neverta nė paminėjimo, tuo tarpu palaiminimai yra tai, kuo džiaugsitės ateityje per amžius. Tai palaiminimai, apie kuriuos žmonės net nepagalvojo ir kurių net negali įsivaizduoti. Štai kodėl Aš sakau, kad jūs esate palaiminti, ir šiais palaiminimais žmonės nesidžiaugė nuo pat sukūrimo.

Aš jau visą Save jums apreiškiau. Aš tik viliuosi, kad jūs gebėsite atsižvelgti į Mano širdį, visada galvosite apie Mane, visais atžvilgiais būsite Man dėmesingi, ir kad Aš visada galėsiu matyti jūsų besišypsančius veidus. Nuo šiol tie, kurie įgyja pirmgimių sūnų statusą, yra tie, kurie karaliaus kartu su Manimi. Jų neengs ir neskriaus joks brolis, ir Aš jų nebausiu ir neapgenėsiu, nes toks yra Mano veikimo principas: tie, kurie priklauso pirmgimių sūnų grupei, yra žmonės, į kuriuos kiti žvelgė iš aukšto, kuriuos skriaudė ir engė, ir kurie patyrė visus žmonių pasaulio džiaugsmus ir vargus. (Aš iš anksto juos apgenėjau ir palaužiau, ir iš anksto juos ištobulinau). Šie žmonės iš anksto kartu su Manimi jau džiaugėsi palaiminimais, kurie jiems priklauso. Aš esu teisus ir niekada nesu niekam šališkas.

Palaiminti tie, kurie perskaitė Mano žodžius ir tiki, kad jie išsipildys. Aš jokiu būdu neskriausiu tavęs; Aš padarysiu taip, kad tai, kuo tu tiki, tavyje išsipildytų. Tai Mano palaiminimas, nužengiantis ant tavęs. Mano žodžiai smogia tiesiai į kiekviename žmoguje slepiamas paslaptis; kiekvienas turi mirtinų žaizdų, o Aš esu gerasis gydytojas, kuris jas išgydo: tiesiog ateik Mano akivaizdon. Kodėl sakiau, kad ateityje nebebus nei sielvarto, nei ašarų? Būtent dėl šios priežasties. Su Manimi viskas yra įvykdyta, bet žmonių atveju – visi dalykai yra sugedę, tušti ir apgaulingi žmonėms. Mano akivaizdoje tu tikrai įgysi viską, ir neabejotinai galėsi ir pamatyti, ir džiaugtis visais palaiminimais, kurių negalėjai nė įsivaizduoti. Tie, kurie neateina pas Mane, neabejotinai maištauja ir tikrai yra tie, kurie Man priešinasi. Aš tikrai nepaliksiu jų ramybėje; Aš tokius žmones griežtai bausiu. Atminkite tai! Kuo daugiau žmonių ateis pas Mane, tuo daugiau jie įgys — nors tai tebus malonė. Vėliau jie gaus dar didesnių palaiminimų.

Nuo pasaulio sukūrimo Aš pradėjau iš anksto nulemti ir rinkti šią žmonių grupę — būtent jus šiandien. Jūsų temperamentą, kalibrą, išvaizdą ir dvasinį ūgį, šeimą, kurioje gimėte, tavo darbą ir santuoką — visą tave, netgi tavo plaukų bei odos spalvą ir tavo gimimo laiką, — visa tai buvo Mano rankomis sutvarkyta. Aš Savo rankomis sutvarkiau netgi tai, ką tu darai, ir su kokiais žmonėmis kasdien susitinki, jau nekalbant apie tai, kad šiandien atvedžiau tave pas Save vykdydamas Savo planą. Nepasiduok sumaiščiai; turėtum elgtis ramiai. Tai, kuo Aš leidžiu tau mėgautis šiandien, yra tavo pelnyta dalis, kurią Aš tau iš anksto nulėmiau nuo pasaulio sukūrimo. Visi žmonės yra linkę į tokius kraštutinumus: jie arba pernelyg užsispyrę, arba visiškai neturi gėdos. Jie nesugeba elgtis pagal Mano planą ir susitarimus. Daugiau taip nedarykite. Su Manimi viskas yra išlaisvinama; nevaržyk savęs, nes kitaip prarasi savo gyvenimą. At mink tai!

Tikėkite, kad viskas yra Mano rankose. Tai, ką anksčiau laikėte paslaptimis, šiandien yra viešai atskleistos; jos daugiau nėra slepiamos (nes Aš sakiau, kad ateityje niekas neliks paslaptyje). Žmonės dažnai būna nekantrūs; jie pernelyg skuba gauti greitų rezultatų ir neatsižvelgia į Mano širdį. Aš mokau jus, kad galėtumėte dalytis Mano našta ir valdyti Mano namų ūkį Mano vardu. Trokštu, kad jūs greitai užaugtumėte, idant sugebėtumėte vesti savo jaunesnius brolius, ir kad mes, Tėvas ir sūnūs, galėtume vėl būti kartu ir daugiau niekada nebeišsiskirtume. Tai atitiks Mano ketinimus. Paslaptys jau buvo visiems žmonėms atskleistos, ir visiškai nieko neliko paslėpta: Aš — Pats išbaigtas Dievas, turintis tiek normalų žmogiškumą, tiek visišką dieviškumą, — šiandien buvau apreikštas tiesiai prieš jūsų akis. Viskas, kas susiję su Manimi (Mano apranga, išvaizda ir kūno forma), yra tobulas Paties Dievo apreiškimas; tai yra Dievo asmuo, kurį žmogus įsivaizdavo nuo pat pasaulio sukūrimo, bet kurio niekas nematė. Mano veiksmai yra tokie pat geri kaip ir Mano žodžiai todėl, kad Mano normalus žmogiškumas ir visiškas dieviškumas papildo vienas kitą; be to, tai leidžia visiems žmonėms pamatyti, kad normalus žmogus iš tikrųjų turi tokią didžiulę galią. Tie iš jūsų, kurie iš tiesų Mane tiki, tiki todėl, kad kiekvienam iš jūsų daviau nuoširdžią širdį, idant galėtumėte Mane mylėti. Kai Aš tave apgeniu, Aš tave apšviečiu ir nušviečiu, ir taip leidžiu tau Mane pažinti. Dėl to, nesvarbu, kaip Aš tave apgenėčiau - tu nepabėgsi; priešingai, tu vis stipriau įtikėsi Manimi. Kai tu esi silpnas, esi toks, nes Aš taip sutvarkiau, ir tai leidžia tau matyti, kad jei paliksi Mane- tu mirsi ir suvysi. Iš to tu gali suprasti, kad Aš esu tavo gyvenimas. Kai nustosi būti silpnas ir tapsi stiprus, tau bus leista suprasti, kad ne tu sprendi būti silpnam ar stipriam; tai visiškai priklauso nuo Manęs.

Visos paslaptys yra visiškai atskleistos. Jūsų būsimoje veikloje Aš duosiu jums Savo nurodymus, kiekvienai užduočiai. Aš nebūsiu nekonkretus; būsiu visiškai atviras ir netgi tiesiogiai jums kalbėsiu; taip yra todėl, kad jums patiems nereikėtų mąstyti, idant nesutrikdytumėte Mano valdymo. Būtent dėl šios priežasties Aš vis iš naujo pabrėžiu, kad nuo šiol niekas nebebus slepiama.

Vos tik ištarsiu Savo žodžius, viskas išsipildys be menkiausios klaidos. Nuo šiol visos iki šiol slėptos paslaptys bus visiškai apreikštos jums – Mano mylimiems sūnums. Manyje Aš leisiu tau pamatyti dar didesnius ženklus ir stebuklus, bei dar didesnes paslaptis. Tai tikrai jus nustebins, leis geriau pažinti Mane – visagalį Dievą – ir įžvelgti Mano išmintį. Šiandien jūs stovite akis į akį su vieninteliu tikruoju Dievu, kurio žmonės neregėjo nuo pat pasaulio sukūrimo, ir Manyje nėra nieko ypatingo. Aš su jumis valgau, gyvenu, kalbu ir juokiuosi, be to, visada gyvenu jūsų viduje, ir tuo pat metu veikiu tarp jūsų. Tiems, kurie netiki arba yra kupini savų sampratų, tai yra suklupimo akmuo. Tai yra Mano išmintis. Aš taip pat atskleisiu kai kuriuos žmones per tai, ko Mano normalus žmogiškumas nežino, bet tai nereiškia, kad Aš nesu pats Dievas. Priešingai, būtent to pakanka įrodyti, kad Aš esu visagalis Dievas. Tiems, kurie tiki, tai turi lemiamą reikšmę, ir dėl to jie yra šimtu procentų tikri dėl Manęs. Nebūkite pernelyg nekantrūs; Aš jums atskleisiu viską iš eilės.

Jums Aš esu atviras ir neslepiu savęs. Tačiau netikintiesiems – tiems, kurie yra klastingi ir kuriuos iki tam tikro lygio sugadino Šėtonas – Aš liksiu paslėptas. Tačiau, kai anksčiau kalbėjau apie pasirodymą daugybei žmonių, Aš turėjau omenyje Savo teisumą, teismą ir didybę, kad iš pasekmių, kurių jie sulauks, suprastų, jog Aš valdau visatą ir viską, kas joje. Elkitės drąsiai! Tiesiog pakelkite galvas! Nebijokite: Aš – jūsų Tėvas – esu čia, kad jus palaikyčiau, ir jūs nenukentėsite. Jei tik jūs dažnai melsitės ir maldausite Mano akivaizdoje, Aš suteiksiu jums visą tikėjimą. Valdantieji išoriškai gali atrodyti nuožmūs, bet nebijokite, nes taip yra todėl, kad jums trūksta tikėjimo. Jei tik jūsų tikėjimas stiprės, viskas bus lengva. Džiūgaukite ir šokinėkite iš visos širdies! Viskas yra po jūsų kojomis ir Mano rankose. Argi vien mano žodis nenulemia, ar viskas bus įvykdyta, ar sunaikinta?

Visus, kuriuos dabar pasitelkiu, jau seniai patvirtinau, vieną po kito. Tai reiškia, kad tie žmonės pirmagimių sūnų grupėje jau yra nulemti, ir jie buvo nulemti nuo pat pasaulio sukūrimo. Niekas negali to pakeisti, ir visi turi paklusti Mano įsakymui. Joks žmogus negali to padaryti; visa tai yra Mano sutvarkymai. Su Manimi viskas bus tvirta ir saugu; su Manimi viskas bus atlikta tinkamai ir deramai, nereikalaujant nė menkiausių pastangų. Aš pasakau, ir tai įtvirtinama; Aš pasakau, ir tai įvykdoma. Dabar, kai tarptautinė situacija tokia nerami, kodėl vis dar neskubate mokytis? Ko dar laukiate? Ar lauksite iki tos dienos, kai užsieniečiai plūstelės į Kiniją su jumis susitikti? Anksčiau galbūt veikėte šiek tiek lėtai, bet nebegalite ir toliau sau nuolaidžiauti! Mano sūnūs! Supraskite Mano nuoširdžius ketinimus! Tie, kurie dažnai artinasi prie Manęs, įgis viską. Ar jūs Manimi nepasitikite?

Mano darbo tempas – kaip žaibo blyksnis, bet tikrai ne kaip griaustinio dundėjimas. Ar suprantate tikrąją šių žodžių prasmę? Turite gebėti geriau bendradarbiauti su Manimi ir atsižvelgti į Mano ketinimus. Norite sulaukti palaiminimų, bet kartu bijote kentėti; ar tai nėra jūsų dvilypumas? Leisk Man tau pasakyti! Jei šiandien žmogus nori gauti palaiminimų, bet dėl to visko nepaaukoja, tuomet viskas, ką jis gaus, tebus bausmė ir Mano teismas. Tačiau tie, kurie viską paaukoja, visur patirs ramybę ir turės visko apsčiai, ir visa tai bus Mano palaiminimai. Šiandien skubiausiai reikia jūsų tikėjimo ir pasiryžimo sumokėti kainą. Nesupraskite Mano ketinimų klaidingai. Viskas išsipildys, ir jūs tai pamatysite savo akimis bei asmeniškai patirsite. Mano žodžiuose nėra jokio melo; viskas, ką sakau, yra visiška tiesa ir nestokoja išminties. Nebūkite pusiau tikintys, pusiau abejojantys. Aš Pats viską atlieku tarp jūsų, ir Pats teisiu bei baudžiu tuos, kurie daro pikta. Aš jus myliu ir jus ištobulinu. Tačiau jiems Aš esu visiška priešingybė: neapykanta ir sunaikinimas be jokio pasigailėjimo ir nepaliekant jokio pėdsako. Mano gausa glūdi visame kame, ką sakau ir darau. Ar išnagrinėjote tai dalelė po dalelės? Kai kuriuos žodžius jau sakiau daugybę kartų, tad kodėl nesuprantate, ką turiu omenyje? Ar kai perskaitysite Mano žodžius, viskas bus taip, kaip ir turėtų būti? Argi tada jau viskas bus padaryta? Jūs nė neketinate paisyti Mano širdies. Kodėl Aš sakau, kad esu visišką valdžią turintis, išmintingiausias, vienintelis tikrasis Dievas, tiriantis širdžių gelmes? Ar vis dar nesuprantate šių žodžių prasmės? Ar įsiminei kiekvieną Mano pabrėžtą žodį? Ar jie iš tiesų tapo tavo elgesio principais?

Aš esu aukščiau visko, stebėdamas visą visatą. Aš parodysiu Savo didžią galią ir visišką išmintį daugybei tautų ir tautelių. Dabar nesiekite vien malonumų. Kai visos pasaulio tautos susivienys, kas nebus jūsų? Vis dėlto, dabar Aš neleisiu jums nieko stokoti ir neleisiu jums kentėti. Tikėkite, kad Aš esu visagalis Dievas! Viskas bus įvykdyta ir taps vis geriau ir geriau! Mano pirmagimiai sūnūs! Visi palaiminimai atiteks jums! Galėsite jais mėgautis be galo ir naudotis neišsemiamai – jų bus apsčiai ir nieko netrūks!

Visos Mano ištaros yra Mano ketinimų išraiškos. Kas gali atsižvelgti į Mano naštas? Kas gali suvokti Mano ketinimus? Ar jūs apsvarstėte kiekvieną klausimą, kurį jums uždaviau? Koks aplaidumas! Kaip jūs drįstate trikdyti Mano planus? Jūs nevaldomi! Jei piktosios dvasios ir toliau taip darbuosis, Aš nusiųsiu jas tiesiai į mirtį bedugnėje! Aš jau seniai perpratau įvairius piktųjų dvasių darbus. Net ir piktųjų dvasių naudojamus žmones(tuos, kurių motyvai neteisingi, kurie geidžia kūno malonumų ar turtų, kurie aukština save, kurie griauna bažnyčią ir pan.), Aš visus permatau kiaurai. Nemanykite, kad viskas baigta vien išvarius piktąsias dvasias. Pasakysiu tau! Nuo šiol Aš atsikratysiu šių žmonių po vieną ir niekada jų nenaudosiu! Tai reiškia, kad Aš nenaudosiu nė vieno piktųjų dvasių sugadinto žmogaus, ir jie bus išspirti lauk! Nemanykite, kad nesu atlaidus! Žinokite tai! Aš esu šventas Dievas ir negyvensiu nešvarioje šventykloje! Aš naudoju tik dorus ir išmintingus žmones, kurie yra besąlygiškai Man ištikimi ir kurie atsižvelgia į Mano naštą. Taip yra todėl, kad tokius žmones Aš iš anksto paskyriau, ir jokios piktosios dvasios juose visiškai neveikia. Paaiškinsiu vieną dalyką: nuo šiol visi, kuriuose nėra Šventosios Dvasios veikimo, yra veikiami piktųjų dvasių. Pakartosiu: Aš nenoriu nė vieno žmogaus, kuriame veikia piktosios dvasios. Jie visi bus nublokšti į Hadą kartu su savo kūnais!

Praeityje Mano reikalavimai jums buvo nepakankamai griežti, o ir jūs pasidavėte kūniškiems geismams. Nuo šios dienos Aš neleisiu jums toliau taip elgtis. Jei bent vienu atžvilgiu jūsų žodžiai ir veiksmai neapreiškia Manęs ar bent kiek skiriasi nuo Mano pavidalo, Aš tikrai jūsų taip lengvai nepaleisiu. Antraip jūs visada juoktumėtės ir šaipytumėtės, nesitvardydami leiptumėte juokais. Kai darai ką nors blogo, ar nejauti, kad Aš tave apleidau? Kadangi tai žinai, kodėl vis dar esi toks pasileidęs? Ar lauki, kol tave palies Mano teismo ranka? Nuo šiandien Aš nedelsdamas bausiu kiekvieną, kuris bent akimirką neatitiks Mano ketinimų. Jei susėdę kartu liežuvausite, Aš tave apleisiu. Nekalbėkite, jei nesuteikiate dvasinio peno. Sakau tai ne tam, kad jus suvaržyčiau, bet noriu pasakyti,, kad Mano darbui pasiekus dabartinį tašką, Aš veiksiu pagal Savo planą. Jei susėdę kartu bendrausite apie dvasinius gyvenimo dalykus, tuomet Aš tikrai būsiu su jumis. Aš nė su vienu iš jūsų nesielgsiu nesąžiningai. Jei tik atversi burną, Aš suteiksiu tau tinkamus žodžius. Turite vertinti Mano širdį pagal Mano žodžius. Aš neliepiu jums apsimesti nebyliais, taip pat neliepiu jums tuščiai plepėti.

Kodėl Aš nuolat kartoju, kad liko nedaug laiko ir kad Mano diena neturi būti atidėliojama? Ar atidžiai apie tai pagalvojote? Ar iš tiesų suprantate Mano žodžių prasmę? Tai reiškia, kad Aš dirbu nuo pat tos akimirkos, kai pradėjau kalbėti. Kiekvienas iš jūsų buvo Mano darbo objektas, ne koks nors konkretus asmuo ir juo labiau ne kas nors kitas. Jūs tik nerimaujate, kad negalėsite mėgautis palaiminimais, tačiau nesusimąstote apie savo pačių gyvenimus. Kokie jūs kvaili! Kokie jūs apgailėtini! Jūs visiškai neatsižvelgiate į Mano naštą!

Visas Mano širdies kraujas buvo išlietas dėl jūsų. Jei neatsižvelgiate į Mano naštą, vadinasi, jūs nepateisinote lūkesčių, kuriuos jums kėliau. Daugybė tautų laukia, kol jas valdysite, ir nesuskaičiuojama daugybė žmonių laukia jūsų vadovavimo. Aš viską atidaviau į jūsų rankas. Dabar visi esantys valdžioje pradėjo trauktis bei žlugo, ir jie tik laukia, kol juos ištiks Mano teismas. Matykite aiškiai! Dabar pasaulis griūva, o Mano karalystė sėkmingai pastatyta. Mano sūnūs pasirodė, ir Mano pirmagimiai sūnūs karaliauja su Manimi, valdydami visas tautas ir visus žmones. Nemanykite, kad tai miglotas dalykas; tai gryna tiesa. Argi ne? Kai tik pradėsite melstis ir Manęs maldauti, Aš nedelsdamas imsiuosi veiksmų ir nubausiu tuos, kurie jus persekioja, susidorosiu su tais, kurie jus trikdo, sunaikinsiu tuos, kurių jūs nekenčiate, ir valdysiu tuos žmones, įvykius bei daiktus, kurie jums tarnauja. Aš daug kartų sakiau: Aš nesuteiksiu išgelbėjimo nė vienam, kuris tarnauja Kristui (tai yra, nė vienam, kuris tarnauja Mano Sūnui). Tarnavimas Mano Sūnui nereiškia, kad jie yra geri žmonės; tai tik Mano didžios galios ir nuostabių darbų rezultatas. Per daug nesureikšminkite žmonių. Tokie žmonės tikrai neturi Šventosios Dvasios veikimo ir visiškai nesupranta dvasinių dalykų. Kai Aš su jais baigsiu, jie taps niekam tikę. Atminkite tai! Tai yra Mano patvirtinimas jums. Nesigriebkite visko aklai, ar suprantate?

Žmonių vis mažėja ir mažėja, bet nariai pasižymi vis didesniu pranašumu. Tai yra Mano darbas, Mano valdymo planas ir, dar labiau, Mano išmintis bei Mano visagalybė. Tai yra Mano normalaus žmogiškumo ir Mano visiško dieviškumo derinys. Ar aiškiai tai matote? Ar tikrai suprantate šį dalyką? Vieną po kito per Savo dieviškumą Aš įvykdysiu viską, apie ką kalbėjau per Savo normalų žmogiškumą. Štai kodėl Aš nuolat kartoju, kad darau tai, ką sakau, niekada nekalbu dviprasmiškai; atvirkščiai, Aš kalbu aiškiai ir paprastai. Viskas, ką sakau, išsipildys, ir nieko nesakau lengvabūdiškai. Aš nekalbu tuščių žodžių ir nedarau klaidų. Kiekvienas, kuris drįsta Mane vertinti, bus teisiamas ir tikrai nesugebės pasprukti nuo Mano rankos. Kai tik ištariami Mano žodžiai, kas drįsta prieštarauti? Kas drįsta Man klastingai meilikauti ar ką nors nuo Manęs slėpti? Jau anksčiau sakiau: Aš esu išmintingas Dievas. Aš naudoju Savo normalų žmogiškumą, kad atskleisčiau visus žmones ir Šėtono poelgius, tuos, kurių motyvai neteisingi, kurie vienaip elgiasi kitų akivaizdoje, o už akių – kitaip, kurie Man prieštarauja, kurie Man yra neištikimi, kurie geidžia pinigų, kurie neatsižvelgia į Mano naštą, kurie elgiasi klastingai ir suktai su savo broliais ir seserimis, kurie saldžiais žodžiais siekia įtikti žmonėms ir kurie nesugeba bendradarbiauti vieningai širdimi ir protu su savo broliais ir seserimis. Tiek daug žmonių dėl Mano normalaus žmogiškumo slapta Man priešinasi ir elgiasi klastingai bei suktai, manydami, kad Mano normalus žmogiškumas to nežino. Ir tiek daug žmonių skiria ypatingą dėmesį Mano normaliam žmogiškumui, duodami Man gerų dalykų valgyti ir gerti, patarnaudami Man kaip tarnai ir išsakydami Man tai, kas yra jų širdyse, tačiau Man už nugaros elgdamiesi visiškai kitaip. Akli žmonės! Kaip menkai jūs Mane pažįstate– Dievą, kuris mato slapčiausias žmogaus širdies gelmes. Tu net ir dabar Manęs nepažįsti; tu vis dar manai, kad Aš nežinau, ką tu darai. Patys pasvarstykite: kiek žmonių pražudė save dėl Mano normalaus žmogiškumo? Pabuskite! Daugiau Manęs nebeapgaudinėkite. Turi pateikti prieš Mane visą savo elgesį ir poelgius, kiekvieną savo žodį ir darbą ir priimti Mano patikrinimą.

Nebūti tikram dėl Mano žodžių yra tas pats, kas neigti Mano veiksmus. Tai yra, Mano žodžiai liejosi iš Mano Sūnaus, tačiau jie jums nėra svarbūs. Jūs esate tokie lengvabūdžiai! Daug žodžių liejosi iš Mano Sūnaus, tačiau jūs vis dar abejojate ir nesate tikri. Jūs esate akli! Jūs nesuprantate kiekvieno Mano padaryto dalyko tikslo. Argi žodžiai, kuriuos Aš išreiškiu per Savo Sūnų, nėra Mano paties žodžiai? Yra dalykų, kurių nenoriu sakyti tiesiogiai, todėl kalbu per Savo Sūnų. Tačiau kodėl jūs tokie absurdiški, kad reikalaujate iš manęs kalbėti tiesiogiai? Jūs nesuprantate Manęs ir visuomet abejojate Mano darbais ir poelgiais! Argi anksčiau nesakiau, kad kiekvienas Mano žingsnis, kiekvienas Mano darbas ir poelgis yra teisingi? Žmonės turi nustoti juos nagrinėti. Patrauk savo bjaurias rankas! Leisk Man tau kai ką pasakyti: visi žmonės, kuriuos Aš naudoju, buvo iš anksto paskirti dar prieš Man sukuriant pasaulį, ir šiandien Aš juos pripažinau vertais. Jūs nuolat skiriate pastangų tokiems dalykams – nagrinėjate asmenį, kuriuo Aš esu, ir tyrinėjate Mano veiksmus. Visi jūs vadovaujatės mainų principu. Jei tai pasikartos, Mano ranka jus tikrai parblokš. Noriu pasakyti štai ką: neabejokite Manimi, neanalizuokite ir nesvarstykite to, ką Aš padariau, juo labiau neturėtumėte kištis į tokius dalykus, nes visa tai susiję su Mano administraciniais įsakymais. Tai nėra menkniekis!

Išnaudokite turimą laiką, kad padarytumėte visa, ką nurodžiau. Pasakysiu tai dar kartą ir įspėsiu: užsieniečiai netrukus plūstelės į Kiniją. Tai yra visiška tiesa! Žinau, kad daugelis tuo abejoja ir nėra tuo įsitikinę, todėl Aš vėl ir vėl jums tai primenu, kad galėtumėte sparčiau siekti gyvenimo augimo ir greičiau įgyvendinti Mano ketinimus. Nuo šiandien tarptautinė padėtis darysis dar įtemptesnė, ir įvairios šalys pradės griūti iš vidaus. Kinijoje baigėsi laimingos dienos. Tai reiškia, kad darbininkai pradės streikuoti, studentai atsisakys dalyvauti pamokose, verslininkai nustos vykdyti verslo veiklą, o visos gamyklos užsidarys ir negalės išsilaikyti. Tie pareigūnai pradės rinkti lėšas pabėgimui (tai irgi tarnaus Mano valdymo planui), o visų lygių centrinės valdžios vadovai bus dar labiau užsiėmę ir rūpinsis tam tikrais dalykais kitų dalykų sąskaita, nes jie visi ruošiasi (tai tarnaus kitam žingsniui). Gerai įsižiūrėkite! Tai susiję su visa visata, ne tik su Kinija, nes Mano veiksmai yra nukreipti į visą pasaulį. Tačiau tai tarnauja dar ir tam, kad žmonės iš pirmgimių sūnų grupės būtų padaryti karaliais. Ar aiškiai tai matote? Nedelskite ir siekite to! Aš nesielgsiu su jumis neteisingai; Aš leisiu jums mėgautis, kiek tik širdis geidžia. 

Mano veiksmai yra nuostabūs. Pasaulyje prasidėjus didžiosioms nelaimėms ir visiems piktadariams bei valdovams susilaukus bausmėms– arba, tiksliau sakant, kai blogi žmonės, esantys už Mano vardo ribų, kentės – Aš pradėsiu teikti jums Savo palaiminimus. Tai yra vidinė tų žodžių, kuriuos ne kartą sakiau praeityje, reikšmė: „Jūs tikrai nekentėsite nelaimių sukeliamo skausmo ar žalos“. Ar jūs tai suprantate? „Šis laikas“, apie kurį kalbu, reiškia tą laiką, kai žodžiai išsiveržia iš Mano burnos. Šventosios Dvasios darbas atliekamas labai greitai; Aš nedelsiu ir nešvaistysiu nė vienos minutės ir nė vienos sekundės. Atvirkščiai, Aš veiksiu pagal Savo žodžius iškart, kai jie bus ištarti. Jei Aš sakau, kad šiandien kažką pašalinu arba kad kažkuo bjauriuosi, tam žmogui viskas bus baigta akimirksniu. Kitaip tariant, Mano Šventoji Dvasia bus nedelsiant iš jų atimta, ir jie taps gyvais numirėliais, visiškai niekam tikę. Tokie žmonės vis dar gali kvėpuoti, vaikščioti ir kalbėti, jie gali vis dar melstis Mano akivaizdoje, bet jie nė nepagalvos, kad Aš juos apleidau. Jie bus visiškai beverčiai žmonės. Tai yra visiška ir absoliuti tiesa!

Mano žodžiai atstovauja asmeniui, kuriuo esu. Atminkite tai! Neabejokite; privalote būti visiškai tikri. Tai yra gyvybės ir mirties klausimas! Tai nepaprastai rimta! Tą pačią akimirką, kai ištariami Mano žodžiai, tai, ką Aš noriu padaryti, jau yra įvykę. Visi šie žodžiai turi būti ištarti per Mano Sūnų. Kas iš jūsų rimtai apsvarstė šį dalyką? Kaip dar galiu tai paaiškinti? Nustokite visą laiką būti tokie išsigandę ir baikštūs. Ar Aš tikrai neatsižvelgiu į žmonių jausmus? Argi Aš lengvai atmesiu tuos, kuriuos pripažinau vertais? Viskas, ką Aš darau, yra paremta principais. Aš nesulaužysiu Savo paties sudarytos sandoros, ir nesutrikdysiu Savo paties plano. Aš nesu naivus kaip jūs. Mano darbas yra didis dalykas; tai yra kažkas, ko negali įvykdyti joks žmogus. Aš sakiau, kad esu teisus, ir kad tiems, kurie Mane myli, Aš esu meilė. Argi netiki, kad tai tiesa? Tu ir toliau abejoji! Kadangi tavo sąžinė dėl visko yra rami, kodėl vis dar taip bijai? Tu tiesiog pats save varžai. Mano sūnau! Aš daug kartų tau priminiau neliūdėti ir nelieti ašarų, ir kad Aš tavęs neatstumsiu. Ar tu vis dar negali Manimi pasitikėti? Aš įsikibsiu į tave ir nepaleisiu; Aš visada tave apglėbsiu Savo meile. Aš tavimi pasirūpinsiu, tave saugosiu ir visame kame suteiksiu tau apreiškimų bei įžvalgų, kad galėtum matyti, jog Aš esu tavo Tėvas ir kad Aš esu Tas, kuris tave palaiko. Žinau, kad visada galvoji, kaip galėtum palengvinti Tėvo pečius slegiančią naštą. Tai yra Mano tau duota našta. Niekada nebandyk jos nusimesti! Kiek žmonių šiais laikais gali būti Man ištikimi? Tikiuosi, kad tu galėsi paspartinti savo mokymąsi, kad greitai užaugtum ir patenkintum Mano širdį. Tėvas triūsia dėl sūnaus dieną ir naktį, todėl sūnus kiekvieną minutę ir sekundę taip pat turėtų atsižvelgti į Tėvo valdymo planą. Tai ir yra aktyvus bendradarbiavimas su Manimi, apie kurį Aš kalbėdavau.

Viskas yra Mano darbas. Aš uždėsiu naštą žmonėms, kuriuos naudoju šiandien, ir suteiksiu jiems išminties, kad visi jų veiksmai atitiktų Mano ketinimus, kad Mano karalystė būtų įgyvendinta ir kad atsirastų naujas dangus ir žemė. Žmonės, kurių Aš nenaudoju, yra visiška priešingybė; jie visada yra apsiblausę, pavalgę miega, o pamiegoję valgo, visiškai nesuprasdami, ką reiškia našta. Tokiems žmonėms trūksta Šventosios Dvasios darbo, ir jie turėtų būti kuo greičiau išvalyti iš Mano bažnyčios. Bendraujant pasidalinsiu kai kuriais su regėjimais susijusiais dalykais: Bažnyčia yra išankstinė sąlyga karalystei; žmonės gali įeiti į karalystę tik tada, kai bažnyčia yra pastatyta iki tam tikro lygio. Niekas negali tiesiogiai įeiti į karalystę (jei Aš to nepažadėjau). Bažnyčia yra pirmasis žingsnis, tačiau būtent karalystė yra Mano valdymo plano tikslas. Žmonėms įėjus į karalystę, viskas nusistovės ir nebus ko bijoti. Šiuo metu tik Mano pirmagimiai sūnūs ir Aš įėjome į karalystę ir pradėjome valdyti daugybę šalių ir tautų. Tai yra, Mano karalystėje pradeda įsivyrauti tvarka, ir visi tie, kurie bus karaliai arba Mano tauta, buvo viešai paskelbti. Apie būsimus įvykius jums bus pasakojama žingsnis po žingsnio ir iš eilės; nebūkite pernelyg susirūpinę ar sunerimę. Ar atsimeni kiekvieną Mano pasakytą žodį? Jei dėl Manęs veiki nuoširdžiai, Aš kalbėsiu tau iš širdies. O su tais, kurie elgiasi apgaulingai ir suktai, Aš savo ruožtu elgsiuosi atmestinai ir leisiu jiems aiškiai pamatyti, kas būtent dėl tokio elgesio pražus!

Aš jau anksčiau sakiau, kad darbą atlieku Aš, o ne koks nors žmogus. Su Manimi viskas lengva ir džiugu, tačiau su jumis viskas yra visai kitaip – jūs susiduriate su didžiausiais sunkumais, kad ir ką darytumėte. Viską, kas, Mano manymu, yra vertinga, Aš būtinai įvykdysiu; kiekvieną, kuris, Mano manymu, yra vertingas – Aš ištobulinsiu. Žmonės, nesikiškite į Mano darbą! Jums tik reikia veikti vadovaujantis Mano pavyzdžiu, daryti tai, kas Man patinka, atmesti viską, ko Aš nekenčiu, išsivaduoti iš nuodėmės ir pulti į Mano mylintį glėbį. Aš jums nesigiriu ir neperdedu – tai yra gryna tiesa. Jei sakau, kad sunaikinsiu pasaulį, jums nė nespėjus mirktelėti, pasaulis virs pelenais. Jūs pernelyg dažnai nerimaujate ir patys sau kraunate naštas, giliai baimindamiesi, kad Mano žodžiai yra tušti. Taigi jūs lakstote aplink bandydami Man „rasti išeitį“. Akli! Kvaili! Jūs net nežinote savo pačių vertės, bet bandote būti Mano patarėjais. Ar esi to vertas? Atidžiai pažiūrėk į save veidrodyje!

Aš tau kai ką pasakysiu! Bailieji privalo būti baudžiami už savo bailumą, o tie, kurie kupini tikėjimo, gaus palaiminimų už savo tikėjimą. Kad būtų aišku, šiuo metu pats svarbiausias dalykas yra tikėjimas. Dar prieš pasireiškiant palaiminimams, kurie jūsų laukia, jūs jau dabar turite visko atsisakyti, kad galėtumėte aukotis Man. Būtent tai turima omenyje, kai kalbama apie „palaiminimų gavimą“ ir „vargų kentėjimą“. Mano sūnau! Ar Mano žodžiai vis dar įsirėžę tavo širdyje? „Tuos iš jūsų, kurie nuoširdžiai aukojatės Man, Aš tikrai gausiai palaiminsiu.“ Ar šiandien išties supranti, kokia prasmė juose slypi? Aš nekalbu tuščiais žodžiais – nuo šiol niekas nebus slepiama. Tai reiškia, kad tie dalykai, kurie anksčiau būdavo paslėpti Mano žodžiuose, dabar bus jums pasakyti vienas po kito, visiškai nieko nenuslepiant. Priešingai, kiekvienas žodis atskleis Mano tikrąją prasmę, jau nekalbant apie tai, kad atskleisti visus žmones, įvykius ir dalykus, kurie buvo paslėpti nuo Manęs, Man bus visai nesunku. Visa, ką Aš darau, atspindi ir vieną Mano normalaus žmogiškumo, ir vieną Mano visiško dieviškumo aspektą. Ar jūs tikrai aiškiai suprantate šiuos žodžius? Būtent todėl Aš nuolat kartoju, kad neturėtum per daug skubėti. Man nesunku atskleisti žmogų ar dalyką, ir tam visada ateina savas laikas. Argi ne taip? Tiek daug žmonių parodė Man savo tikrąjį veidą. Ar jie būtų lapės dvasios, šunys ar vilkai, jie visi atskleidžia savo tikruosius veidus Mano nustatytu laiku, nes viskas, ką Aš darau, yra Mano plano dalis. Turite visiškai aiškiai suprasti šį klausimą!

Ar tikrai supranti, ką reiškia posakis „Tas laikas jau nebe už kalnų“? Anksčiau visada manei, kad tai reiškia Mano dieną, bet jūs visi aiškinote Mano žodžius pagal savo sampratas. Aš tau pasakysiu! Nuo šiol visi, kas neteisingai aiškins Mano žodžius, neabejotinai bus absurdiški! Mano ištarti žodžiai „tas laikas jau nebe už kalnų“ reiškia jūsų dienas, kai džiaugsitės palaiminimais. Tai reiškia dienas, per kurias visos piktosios dvasios bus sunaikintos ir išvarytos iš Mano bažnyčios, o visi žmogiškieji veikimo būdai – atmesti. Maža to, šis posakis nurodo dienas, kada užgrius visos didžiosios nelaimės. Prisiminkite tai! Kalbama apie visas didžiąsias nelaimes; daugiau to nebeaiškinkite klaidingai. Mano didžiosios nelaimės nusileis iš Mano rankų ant viso pasaulio vienu metu. Tie, kurie įgijo Mano vardą, bus palaiminti ir tikrai neturės kęsti tokių kančių. Ar vis dar tai prisimenate? Ar suprantate, apie ką Aš kalbu? Kai Aš kalbu, būtent tada ir pradedu dirbti. (Didžiosios nelaimės užgriuvo būtent tokiu metu.) Jūs iš tikrųjų nesuprantate Mano ketinimų. Ar suprantate, kodėl Aš jums keliu tokius griežtus reikalavimus, nerodydamas jums jokio atlaidumo? Kaip tik tuo metu tarptautinė situacija bus įtempta, o (vadinamieji) valdantieji Kinijoje viskam ruošis – tai yra prieš pat laiko bombos sprogimą, – tie iš septynių tautų, kurie ieško tikrojo kelio, nepaisydami kainos, žūtbūt plūstels į Kiniją tarsi pro atvertą užtvanką besiveržiantis vanduo. Kai kuriuos Aš išrinkau, kiti yra skirti Man tarnauti, tačiau tarp jų nėra pirmagimio sūnaus. Tai Mano darbas! Aš tai padariau po pasaulio sukūrimo. Atsikratykite savo žmogiškųjų sampratų. Nemanykite, kad Aš kalbu nesąmones! Visa, apie ką Aš galvoju, jau yra įgyvendinta; Mano planas – taip pat. Ar jums tai aišku?

Visa, kas yra, priklauso nuo Mano minčių ir Mano plano. Mano sūnau! Pasirinkau tave tavo paties labui, o dar labiau – dėl Mano meilės tau. Kiekvienas, kuris drįs nepaklusti mintimis arba ims pavydėti, žus nuo Mano prakeiksmo ir liepsnos. Tai susiję su Mano karalystės administraciniais įsakymais, nes šiandienos karalystė jau sukurta. Tačiau, Mano sūnau, privalai būti atsargus ir neturėtum tuo naudotis kaip savo pranašumu. Turėtum atsižvelgti į savo Tėvo širdį ir per tai suvokti savo Tėvo rūpestingus ketinimus. Per tai, Mano sūnau, turėtum suprasti, kokius žmones Aš myliu labiausiai, kokius myliu mažiau, kokių žmonių Aš nekenčiu labiausiai ir kokiais žmonėmis Aš bjauriuosi. Nereikalauk iš savęs per daug. Kad ir koks būtų tavo būdas, jis buvo Mano iš anksto nulemtas ir yra vieno iš Mano dieviškojo būdo aspektų atsiskleidimas. Atsikratyk savo abejonių! Aš nejaučiu tau neapykantos. Kaip turėčiau tai pasakyti? Ar tu vis dar nesupranti? Ar tave vis dar varžo tavo baimės? Aš žinau, kas yra ištikimas, kas yra aistringas, kas yra doras, o kas apgaulingas. Visa tai žinau, nes, kaip jau anksčiau sakiau, šventųjų padėtį žinau kaip savo penkis pirštus.

Mano akimis viskas jau seniai yra įgyvendinta ir atskleista. (Aš esu Dievas, kuris nagrinėja žmonių širdies gelmes; Mano tikslas yra tiesiog parodyti jums vieną Savo normalaus žmogiškumo aspektą.) Tačiau iš jūsų perspektyvos žiūrint, visa vis dar yra paslėpta ir niekas nėra įgyvendinta. Viskas yra taip todėl, kad jūs Manęs nepažįstate. Viskas yra Mano rankose, viskas yra po Mano kojomis, ir Mano akys viską nagrinėja; kas gali išvengti Mano teismo? Visi tie, kurie yra nešvarūs, kurie turi ką slėpti, kurie Mane teisia Man už akių, kurių širdyse glūdi priešinimasis, ir panašiai – visi šie žmonės, kurie Mano akyse nėra vertingi, privalo klauptis prieš Mane ir. nusimesti savo naštą. Galbūt tai išgirdę vieni bus šiek tiek paskatinti, o kiti nežiūrės į tai taip rimtai. Įspėju jus! Tegul išmintingieji skuba atgailauti! Jei esate kvaili, tai dar palaukite! Kai ateis laikas, pamatysite, kam teks patirti vargą!

Dangus tebėra tas pats dangus, o žemė tebėra ta pati žemė, tačiau Mano akimis jie abu jau sukurti iš naujo ir nebėra tie dangus ir žemė, kokie buvo kadaise. Ką reiškia dangus? Ar žinote? O ką reiškia šiandienos dangus? O ką reiškė praeities dangus? Leiskite Man su jumis pasidalyti štai kuo: praeities dangus reiškė Dievą, į kurį tikėjote, bet kurio niekas nebuvo matęs, ir Jis buvo tas Dievas, į kurį žmonės nuoširdžiai tikėjo (nes jie negalėjo Jo matyti). Kita vertus, šiandienos dangus reiškia ir Mano normalų žmogiškumą, ir Mano visišką dieviškumą; tai yra, jis nurodo Patį veikiantį Dievą. Abu yra tas pats Dievas, tai kodėl sakau, kad Aš esu naujasis dangus? Visa tai skirta žmogaus sampratoms. Šiandienos žemė reiškia vietą, kurioje jūs esate. Praeities žemėje nebuvo nė vienos vietos, kuri būtų šventa, o vietos, kurias jūs lankote šiandien, yra atskirtos kaip šventos. Štai kodėl Aš sakau, kad tai yra nauja žemė. „Nauja“ šiuo atveju reiškia „šventa“. Naujasis dangus ir žemė dabar yra visiškai įgyvendinti. Ar dabar visiškai tai suprantate? Aš atskleisiu jums visas paslaptis, puslapis po puslapio. Neskubėkite, ir jums bus atskleistos dar didesnės paslaptys!

Aklieji! Neišmanėliai! Menkaverčių šiukšlių krūva, o vis tiek atskiriate Mano normalų žmogiškumą nuo Mano visiško dieviškumo! Nejaugi nemanote, kad tai Mane įžeidžia? Be to, už tai sunku atleisti! Veikiantis Dievas šiandien atėjo tarp jūsų, tačiau jūs pažįstate tik vieną Mano pusę – Mano normalų žmogiškumą – ir visiškai nematėte tos Mano pusės, kuri yra visiškai dieviška. Nejau manai, kad Aš nežinau, kas bando Mane apgaudinėti Man už nugaros? Aš tavęs nekritikuoju; Aš tiesiog stebiu, kokį lygį gali pasiekti ir kokia galiausiai bus tavo baigtis. Aš ištariau šimtus tūkstančių žodžių, tačiau jūs padarėte daugybę blogų dalykų. Kodėl jūs nuolat bandote Mane apgauti? Saugokis, kad neprarastum savo gyvybės! Jei išprovokuosi Mano pyktį iki tam tikro lygio, tuomet Aš neparodysiu jokio gailestingumo, ir tu būsi išmestas. Aš neatsižvelgsiu į tai, koks buvai anksčiau – ar buvai ištikimas, ar uolus, kiek blaškeisi ar kiek aukojaisi Man; Aš į šiuos dalykus visiškai nežiūrėsiu. Tau tereikia Mane išprovokuoti dabar, ir Aš įmesiu tave į bedugnę. Kas dar drįsta bandyti Mane apgauti? Įsidėmėkite tai! Nuo šiol, kai tik ant ko nors supyksiu, nesvarbu, kas tu esi, Aš tave nedelsiant pašalinsiu, kad ateityje nebūtų problemų ir kad Man daugiau nereikėtų tavęs matyti. Jei priešinsiesi Man, Aš tuojau pat tave nubausiu. Ar įsidėmėsite tai? Išmintingieji iš jūsų turėtų nedelsdami atgailauti.

Šiandien – tai yra dabar – Aš išlieju Savo pyktį. Jūs visi turėtumėte būti Man ištikimi ir paaukoti Man visą savo esybę. Nebegalite ilgiau delsti. Jei nepaisysi Mano žodžių, Aš ištiesiu Savo ranką ir tave sunaikinsiu. Tai darydamas, Aš apreikšiu Save visiems; šią dieną Aš esu rūstus ir didingas visiems (ir tai yra dar griežčiau už Mano teismą). Aš pasakiau tiek daug žodžių, tačiau jūs visiškai nereagavote; ar jūs tikrai tokie bukapročiai? Nemanau, kad tokie esate. Tai jumyse tūnantis senasis velnias gundo šunybėms. Ar aiškiai tai matote? Paskubėkite iš esmės pasikeisti! Šiandien Šventosios Dvasios darbas pasiekė šį etapą; argi jūs to nematote? Mano vardas bus skelbiamas nuo namų iki namų, visose tautose ir visose vietose, ir visatos pasaulyje bus šaukiamas tiek suaugusiųjų, tiek vaikų lūpomis; tai yra absoliuti tiesa. Aš esu unikalus pats Dievas ir, dar daugiau, Aš esu vienintelis Dievo asmuo. Dar daugiau, Aš, visas kūnas, esu visiškas Dievo apsireiškimas. Kas išdrįsta Manęs nebijoti, kas drįsta priešintis Man savo akimis ir kas drįsta priešintis Man savo lūpomis, tas tikrai mirs nuo Mano prakeiksmų ir rūstybės. (Prakeiksmai kils dėl Mano rūstybės.) Be to, kas drįsta nebūti Man ištikimas ar pagarbus ir kas drįsta bandyti Mane apgauti, tikrai mirs nuo Mano neapykantos. Mano teisumas, didybė ir teismas tęsis per amžių amžius. Iš pradžių buvau mylintis ir gailestingas, bet tai nėra Mano visiško dieviškumo būdas; tik teisumas, didybė ir teismas yra Mano būdas – paties pilnutinio Dievo esybė. Malonės amžiuje Aš buvau mylintis ir gailestingas. Dėl darbo, kurį turėjau užbaigti, Visa tai yra teisumas, didybė ir teisingumas, ir tai yra visiškas Mano įprastos žmogiškos prigimties, sujungtos su Mano visu dieviškumu, pasireiškimas..

Tie, kurie Manęs nepažįsta, pražus bedugnėje, o tie, kurie Manimi neabejoja, gyvens amžinai, bus globojami ir saugomi Mano meilėje. Vos tik ištariu bent vieną žodį, sudreba visa visata ir žemės pakraščiai. Kas gali girdėti Mano žodžius ir nedrebėti iš baimės? Kas gi gali neišsiugdyti man baimės širdyje? Ir kas nesugeba pažinti Mano teisumo ir didybės iš Mano veiksmų! Ir kas iš Mano veiksmų nemato Mano visagalybės bei išminties! Kas to nepaiso, tas tikrai mirs. Taip yra todėl, kad tie, kurie to nepaiso, yra tie, kurie Man priešinasi ir kurie Manęs nepažįsta; jie yra arkangelai ir labiausiai pasileidę. Ištirkite save: kiekvienas, kuris yra pasileidęs, teisuoliškas, išdidus ir pasipūtęs, tikrai yra Mano neapykantos objektas ir pasmerktas pražūčiai!

Dabar Aš skelbiu Savo karalystės administracinius įsakymus: visi dalykai yra Mano teisme, visi dalykai yra Mano teisume, visi dalykai yra Mano didybėje, ir Aš vykdau Savo teisumą visiems. Tie, kurie sako tikintys Manimi, bet giliai širdyje Man priešinasi arba kurių širdys Mane atstūmė, bus išmesti – bet viskas įvyks Mano nustatytu laiku. Žmonės, kurie sarkastiškai kalba apie Mane, bet taip, kad kiti to nepastebėtų, mirs nedelsiant (tai reiškia, kad mirs jų dvasios, kūnai ir sielos). Tie, kurie engia ar ignoruoja Mano mylimuosius, bus nedelsiant teisiami Mano rūstybės. Tai reiškia, kad žmonės, kurie pavydi tiems, kuriuos Aš myliu, ir kurie laiko Mane neteisiu, bus perduoti Mano mylimųjų teismui. Visi, kurie yra neklastingi, paprasti ir nuoširdūs (įskaitant tuos, kuriems trūksta išminties), ir kurie elgiasi su Manimi tyra širdimi, visi liks Mano karalystėje. Tie, kurie nebuvo išmokyti - tai yra tie dori žmonės, kuriems trūksta išminties ir įžvalgos – turės valdžią Mano karalystėje. Tačiau jie buvo apvalyti ir palaužti. Tai, kad jie nebuvo išmokyti, nėra absoliutu. Priešingai, būtent per šiuos dalykus Aš visiems parodysiu Savo visagalybę ir Savo išmintį. Aš išmesiu visus tuos, kurie vis dar Manimi abejoja; nenoriu nė vieno iš jų. (Aš bjauriuosi žmonėmis, kurie tokiu metu vis dar Manimi abejoja.) Savo veiksmais, kuriuos atlieku visoje visatoje, Aš parodysiu doriems žmonėms Savo stebuklingus darbus, taip pažadindamas jų išmintį, įžvalgą ir nuovokumą. Taip pat ir klastingus žmones Aš akimirksniu pražudysiu per Savo nuostabius darbus. Visi pirmgimiai sūnūs, kurie pirmieji priėmė Mano vardą (tai reiškia tuos šventus ir nepriekaištingus, dorus žmones), pirmieji įžengs į karalystę ir valdys daugybę tautų ir tautelių kartu su Manimi, naudodamiesi valdžia kaip karaliai karalystėje ir teisdami daugybę tautų ir tautelių (tai reiškia visus pirmgimius sūnus karalystėje ir nieką kitą). Tie iš daugybės tautų ir tautelių, kurie po teismo atgailavo, įžengs į Mano karalystę ir taps Mano tauta, o užsispyrę ir neatgailaujantys bus įmesti į bedugnę (amžinai pražūčiai). Teismas karalystėje bus paskutinis, ir tai bus Mano galutinis pasaulio apvalymas. Tuomet nebeliks jokios neteisybės, sielvarto, ašarų nei dūsavimų, ir, dar daugiau, nebeliks paties pasaulio. Viskas bus Kristaus apsireiškimas, ir viskas bus Kristaus karalystė. Kokia šlovė! Kokia šlovė!

Visuose dalykuose būtina tikra bendrystė su Manimi, kad žmogus būtų apšviestas ir nušviestas; tik tokiu būdu dvasia gali būti ramybėje. Kitaip dvasia neturės ramybės. Šiuo metu pati rimčiausia jūsų liga yra Mano normalaus žmogiškumo atskyrimas nuo Mano visiško dieviškumo; be to, dauguma jūsų akcentuoja Mano normalų žmogiškumą taip lyg niekada nebūtumėte žinoję, kad Aš turiu ir visišką dieviškumą. Tai šventvagystė! Ar žinote tai? Jūsų liga yra tokia rimta, kad jei nepaskubėsite ir nepasveiksite, būsite parblokšti Mano rankos. Mano akivaizdoje jūs elgiatės vienaip (atrodote garbingi, nuolankūs ir kantrūs), tačiau Man už nugaros elgiatės visiškai kitaip (esate visiški veidmainiai, ištvirkę ir nesivaldantys, darote, ką tik norite, kuriate grupuotes, steigiate nepriklausomas karalystes ir trokštate Mane išduoti). Jūs esate akli! Atmerk savo akis, kurias suklaidino Šėtonas! Pažiūrėk, kas Aš iš tikrųjų esu! Tu neturi gėdos! Tu nežinai, kad Mano veiksmai yra nuostabūs! Tu nežinai Mano visagalybės! Kam taikomi žodžiai „tie, kurie tarnauja Kristui, bet nėra išgelbėti“? Jūs nežinote, kokį vaidmenį atliekate! Tu iš tikrųjų ateini Mano akivaizdon apsimetęs ir demonstruodamas savo žavesį, tu – nelaimėlis! Aš išmesiu tave iš Savo namų; Aš nenaudoju tokių žmonių, nes Aš jų nei iš anksto paskyriau, nei išsirinkau.

Aš darau, ką sakau. Tie, kas elgiasi nedorai, neturi bijoti; Aš nė vienam nedarau blogo. Aš visuomet veikiu pagal Savo planą ir viską darau pagal Savo teisumą. Kadangi tie, kurie elgiasi nedorai, nuo pat sukūrimo buvo Šėtono palikuonys, Aš jų nepasirinkau; štai ką reiškia posakis: „Leopardas negali pakeisti savo dėmių.“ Tai, ko žmonija negali perprasti, Man yra visiškai akivaizdu ir niekas nėra paslėpta. Tu gali kai ką nuslėpti nuo nedidelio būrelio žmonių akių ir pelnyti nemažo skaičiaus žmonių pasitikėjimą, tačiau su Manimi nėra taip lengva. Galiausiai tu negali išvengti Mano teismo. Žmonijos žvilgsnis yra ribotas, ir net tie, kurie gali perprasti nedidelę dalį dabartinės padėties, laikomi turinčiais tam tikrų įgūdžių. Man viskas vyksta sklandžiai ir niekas Man nepastoja kelio, nes visa yra Mano kontroliuojama ir Mano diriguojama. Kas išdrįstų nepaklusti Mano valdžiai! Kas išdrįstų sutrikdyti Mano valdymą! Kas išdrįstų būti Man neištikimas ar nepaklusnus kaip vaikas savo tėvui! Kas išdrįstų sakyti Man netiesą, ir vietoj to meluoti be saiko! Nė vienas iš jų neišvengs Mano piktos rankos. Net jei dabar pripažinai pralaimėjimą, esi pasirengęs priimti bausmę ir patekti į bedugnę, Aš vis tiek tavęs taip lengvai nepasigailėsiu. Aš turiu ištraukti tave iš bedugnės, kad dar kartą patirtum Mano rūsčią bausmę. (Mano neapykanta pasiekė aukščiausią tašką). Ar turi kur pabėgti? Labiausiai nekenčiu, kai žmonės atskiria Mano normalų žmogiškumą nuo Mano visiško dieviškumo.

Palaiminti tie, kurie yra Man ištikimi; tai yra, palaiminti tie, kurie iš tiesų pripažįsta Mane pačiu Dievu, kuris ištiria žmonių širdies gelmes. Aš tikrai padauginsiu tavo palaiminimus, leisdamas tau amžinai mėgautis geraisiais palaiminimais Mano karalystėje. Tai taip pat yra pats veiksmingiausias būdas sugėdinti Šėtoną. Tačiau nebūk pernelyg nekantrus ar susirūpinęs; Aš viskam esu numatęs laiką. Jei mano iš anksto nulemtas laikas dar neatėjo, tuomet, net jei būtų vos viena sekunde per anksti, Aš neveiksiu. Aš veikiu tiksliai ir pagal nustatytą tvarką; neveikiu padrikai. Žmogišku požiūriu Aš nesu susirūpinęs; esu tvirtas kaip Tai kalnas – argi nežinai, kad Aš esu pats visagalis Dievas? Nebūk pernelyg nekantrus; viskas yra Mano rankose. Viskas jau seniai paruošta, ir negali sulaukti, kada galės Man tarnauti. Iš išorės visa visata atrodo esanti chaose, tačiau Mano požiūriu viskas yra tvarkinga. Visa, ką jums paruošiau, yra skirta tik jums mėgautis. Ar jūs tai suvokiate? Nesikiškite į Mano valdymą. Aš leisiu nesuskaičiuojamai daugybei tautų ir žmonių iš Mano veiksmų pamatyti Mano visagalybę ir leisiu jiems aukštinti ir šlovinti Mano šventą vardą už Mano nuostabius darbus. Taip yra todėl, kad, kaip jau sakiau, nieko nedarau be pagrindo; priešingai, viskas yra pripildyta Mano išminties ir Mano galios, Mano teisumo ir didybės, o dar labiau – Mano rūstybės.

Tie, kurie, išgirdę Mano žodžius, nedelsdami pabunda, tikrai sulauks Mano palaiminimų ir tikrai gaus Mano apsaugą bei globą. Jie tikrai nepatirs baudimo kančios; priešingai, jie džiaugsis šeimos laime. Ar žinai tai? Kančia yra amžina, o džiaugsmas – dar labiau amžinas; nuo šiol bus patiriama ir viena, ir kita. Ar tu kenti, ar patiri džiaugsmą, priklauso nuo tavo požiūrio į savo nuodėmių išpažinimą. O ar esi vienas iš Mano iš anksto paskirtųjų ir išrinktųjų, turėtum žinoti, atsižvelgdamas į tai, ką Aš pasakiau. Gali apgauti žmones, bet Manęs neapgausi. Tie, kuriuos iš anksto paskyriau ir išsirinkau nuo šiol bus gausiai palaiminti; o tuos, kurių Aš iš anksto nepaskyriau ir neišsirinkau, nuo šiol griežtai bausiu. Tai bus Mano įrodymas jums. Tie, kurie dabar yra palaiminti yra neabejotinai Mano numylėtieji; o tie, kurie yra baudžiami, savaime suprantama, nėra Mano iš anksto paskirti ir išrinkti. Jums tai turėtų būti aišku! Tai reiškia, kad jei tai, ką dabar patiri, yra Mano atliekamas genėjimas, ir jei gauni Mano griežto teismo žodžius, tuomet tu esi nekenčiamas ir niekinamas Mano širdyje ir būsi vienas iš tų, kuriuos Aš atmetu. Jei gauni Mano paguodą ir Mano gyvenimo aprūpinimą, tuomet tu priklausai Man; esi vienas iš Mano mylimųjų. Negali to spręsti pagal Mano išorinę išvaizdą. Neik dėl to iš proto!

Mano žodžiai kalba apie tikrąją kiekvieno žmogaus būklę. Ar jūs manote, kad Aš tiesiog kalbu apie atsitiktinius dalykus arba sakau bet ką, kas tik šauna į galvą? Tikrai ne! Mano išmintis slypi kiekviename Mano žodyje. Jums tereikia būti tikriems, kad Mano žodžiai yra teisingi. Jau labai greitai ateis užsieniečių, kurie ieško tikrojo kelio. Kai tai įvyks, jūs būsite priblokšti, ir viskas bus įgyvendinta be menkiausio sunkumo. Ar nežinote, kad Aš esu visagalis Dievas? Girdėdami Mano žodžius, jūs tvirtai jais tikite, ar ne? Aš nedarau klaidų, juo labiau neištariu klaidingų teiginių. Ar jūs tai žinote? Todėl Aš ne kartą pabrėžiau, kad jūs turite kuo greičiau priimti Mano mokymą, kad galėtumėte juos vesti ir ganyti. Ar jūs tai žinote? Aš juos ištobulinsiu per jus. Dar svarbiau yra tai, kad per jus Aš apreikšiu Savo didžius ženklus ir stebuklus; tai reiškia, kad iš tų, į kuriuos žmonija žiūri iš aukšto, Aš išsirinkau grupę žmonių, kad jie apreikštų Mane, šlovintų Mano vardą, Mano vardu imtųsi vadovauti viskam ir kartu su Manimi valdytų kaip karaliai. Todėl dabartinis Mano mokymas jums yra didžiausias valdymas pasaulyje; tai nuostabus dalykas, kurio žmonija negali įgyvendinti. Tobulindamas jus, Aš įmesiu Šėtoną į ugnies ir sieros ežerą bei į bedugnę, visiškai sunaikinsiu milžinišką ugniaspalvį slibiną, kad jis daugiau niekada neatsikeltų. Todėl visi, kurie įmetami į bedugnę, yra milžiniško ugniaspalvio slibino palikuonys. Aš jų be galo nekenčiu. Aš tai padariau. Argi jūs nematote? Visi, kurie yra neištikimi, ir visi, kurie griebiasi klastos bei apgaulės, buvo atskleisti. Išdidūs, pasipūtę, teisuoliški ir įžūlūs yra arkangelo palikuonys, ir jie labiausiai atspindi Šėtoną – visi jie yra Mano priešai, Mano priešininkai. Aš turiu juos vieną po kito bausti, kad išblėstų Mano širdyje esanti neapykanta. Aš tai darysiu po vieną, savo ruožtu kiekvieną atvejį išspręsdamas atskirai.

Dabar, kas iš tikrųjų yra ugnies ir sieros ežeras bei bedugnė? Žmogaus vaizduotėje ugnies ir sieros ežeras yra materialus dalykas, tačiau žmonija nežino, kad tai yra labai klaidingas aiškinimas. Nepaisant to, jis vis dar užima tam tikrą vietą žmonių mintyse. Ugnies ir sieros ežeras yra Mano ranka, skirianti bausmę žmonijai; būti įmestam į ugnies ir sieros ežerą reiškia būti parblokštam Mano rankos. Tokio žmogaus dvasia, siela ir kūnas amžinai kenčia. Tai yra tikroji Mano žodžių, kai sakiau, kad visi yra Mano rankose, prasmė. O ką tuomet reiškia bedugnė? Žmogišku supratimu tai yra didžiulė praraja, kuri yra beribė ir neaprėpiamai gili. Tikroji bedugnė yra Šėtono įtaka. Jei žmogus pakliūva į Šėtono rankas, jis yra bedugnėje; net jei žmogus užsiaugintų sparnus, negalėtų iš jos išskristi. Štai kodėl ji vadinama bedugne. Tokie žmonės visi bus amžinai baudžiami; taip Aš esu sutvarkęs.

Kokia nedora ir ištvirkusi ši senoji epocha! Aš tave prarysiu! Siono kalne, pakilk ir džiūgaudamas sveikink Mane! Kas drįstų nepakilti ir nedžiūgauti dėl Mano valdymo plano užbaigimo ir sėkmingo Mano didžiojo darbo įvykdymo! Kas drįstų nepakilti ir be paliovos nešokinėti iš džiaugsmo! Tokius pakirs Mano ranka! Aš vykdau teisingumą kiekvienam, nerodydamas nė menkiausio gailestingumo ar mielaširdystės ir visiškai nepaisydamas jausmų. Visos tautos, pakilkite! Girkite Mane ir atiduokite Man šlovę! Visa nesibaigianti šlovė per amžių amžius egzistuoja dėl Manęs ir yra Mano įtvirtinta. Kas išdrįstų prisiimti šlovę sau? Kas išdrįstų su Mano šlove elgtis kaip su daiktu? Tokius pakirs Mano ranka! O žiaurioji žmonija! Aš jus sukūriau, jus aprūpinau ir vedžiau jus iki šios dienos, tačiau jūs nė kiek Manęs nepažįstate ir visiškai Manęs nemylite. Kaip galiu dar kartą jūsų pasigailėti? Kaip galiu jus išgelbėti? Jums galiu rodyti tik Savo rūstybę! Jūsų atpildas bus sugriovimas ir amžinas baudimas. Tai yra teisingumas; kitaip būti negali.

Mano karalystė yra tvirta ir stabili; ji niekada nesugrius ir gyvuos amžinai! Mano sūnūs, Mano pirmagimiai sūnūs ir Mano žmonės kartu su Manimi per amžių amžius mėgausis nuostabiomis palaimomis! Tie, kurie neturi dvasinio supratimo ir kuriems Šventoji Dvasia nesuteikia apreiškimų, anksčiau ar vėliau bus pašalinti iš Mano karalystės. Jie nepasitrauks savo noru, juos valdys Mano geležinė lazda, o Mano didybė privers juos išeiti, maža to, Mano koja juos išspirs. Tie, kuriuos kurį laiką buvo apsėdusios piktosios dvasios (tai yra nuo pat gimimo), dabar bus atskleisti. Aš tave išspirsiu! Ar vis dar prisimeni, ką esu pasakęs? Aš – šventas ir nesuteptas Dievas – negyvenu nešvarioje ir suterštoje šventykloje. Tie, kuriuos buvo apsėdusios piktosios dvasios, patys tai žino, todėl Man nereikia to aiškiai įvardyti. Aš nesu tavęs iš anksto nulėmęs! Tu esi senasis Šėtonas, bet vis tiek nori prasiskverbti į Mano karalystę! Nė nesvajok! Sakau tau! Šiandien viską tau labai aiškiai išdėstysiu: tuos, kuriuos pasirinkau kurdamas žmoniją, į juos įdėjau Savo kalibrą ir Savo būdą. Todėl šiandien jie ištikimi tik Man, jie gali nešti naštą dėl bažnyčios, yra pasirengę aukotis Man ir atiduoti Man visą save. Tuos, kurių nepasirinkau, Šėtonas sugadino iki tokio lygio, kad jie neturi nė trupučio Mano kalibro ar būdo. Jūs manote, kad Mano žodžiai prieštaringi, tačiau žodžiai „Aš jus iš anksto nulėmiau ir išsirinkau, tačiau jūs patys atsakote už savo veiksmų pasekmes“ yra pasakyti apie Šėtonus. Dabar paaiškinsiu vieną dalyką: šiandien tarp tų, kurie gali pakilti ir prisiimti valdžią bažnyčiose, ganyti bažnyčias, atsižvelgti į Mano naštą ir atlikti ypatingas funkcijas, nėra nė vieno, kuris tarnautų Kristui; visus juos Aš iš anksto nulėmiau ir išsirinkau. Sakau jums tai, kad pernelyg nesijaudintumėte ir nestabdytumėte savo augimo gyvenime. Kiek žmonių gali įgyti pirmagimio sūnaus statusą? Argi gali tai būti taip paprasta, kaip gauti diplomą? Neįmanoma! Jei nebūčiau jūsų ištobulinęs, Šėtonas jau seniai būtų jus tam tikru mastu sugadinęs. Štai kodėl ne kartą pabrėžiau, kad visada rūpinsiuosi tais, kurie Man ištikimi, juos saugosiu ir neleisiu jiems patirti kančių bei žalos. Tie, kurių nesu iš anksto nulėmęs – tie, kuriuos buvo apsėdusios piktosios dvasios, kurie yra nejautrūs, bukapročiai bei dvasiškai neapšviesti ir negali ganyti bažnyčių (tai yra tie, kurie kupini entuziazmo, bet neturi aiškaus supratimo apie regėjimus), – turėtų būti kuo greičiau pašalinti iš Mano akiračio. Kuo greičiau, tuo geriau, kad tave matydamas nepradėčiau bjaurėtis ir pykti. Jei greitai pasitrauksi, būsi mažiau baudžiamas, tačiau kuo ilgiau delsi, tuo griežčiau būsi baudžiamas. Ar supranti? Liaukis taip begėdiškai elgtis! Esi palaidas ir nežabotas, aplaidus ir nė nenutuoki, koks apgailėtinas esi! Esi aklas!

Tie, kurie turi valdžią Mano karalystėje, visi yra Mano kruopščiai išrinkti ir ne kartą išbandyti; niekas negali jų nugalėti. Aš suteikiau jiems stiprybės, todėl jie niekada nesuklups ir nenuklys. Tai žmonės, kuriuos Aš pripažinau vertais. Nuo šiandien veidmainiai parodys savo tikrąjį veidą. Jie gali pridaryti visokiausių gėdingų dalykų, tačiau galiausiai neišvengs Mano baudžiančios ir Šėtoną deginančios rankos. Mano šventykla bus šventa ir nesutepta. Visa tai liudija apie Mane, apreiškia Mane ir šlovina Mano vardą. Mano šventykla yra Mano amžinoji buveinė ir Mano amžinos meilės objektas. Aš nuolat glostau ją meilės ranka, guodžiu meilės žodžiais, saugau meilės kupinu žvilgsniu ir glaudžiu meilės glėbyje, kad ji jokiu būdu nepakliūtų į piktųjų pinkles ir nebūtų Šėtono apgauta. Šiandien tuos, kurie tarnauja Man, bet kurių neišgelbėsiu, pasitelksiu paskutinį kartą. Kodėl taip skubu išvaryti šituos iš Savo karalystės? Kodėl turiu išvyti juos iš Savo akiračio? Nekenčiu jų iki kaulų smegenų! Kodėl jų negelbsčiu? Kodėl jų nekenčiu? Kodėl turiu juos užmušti? Kodėl turiu juos sunaikinti? (Mano akivaizdoje iš jų negali likti nieko, net pelenų.) Kodėl? Milžiniškas ugniaspalvis slibinas, senoji gyvatė, senasis Šėtonas vis dar tikisi veltui gyventi Mano karalystėje! Nė nesvajokite! Jie visi išnyks ir virs pelenais!

Aš sugriausiu šį amžių, paversiu jį Savo karalyste ir per amžius gyvensiu bei džiaugsiuosi kartu su žmonėmis, kuriuos myliu. Tegul tie nešvarieji nemano, kad galės pasilikti Mano karalystėje. Manai, kad gali pasinaudoti sumaištimi ir išpešti sau naudos? Nė nesvajok! Argi nežinai, kad Mano akys įdėmiai viską nagrinėja? Argi nežinai, kad viską diriguoja Mano ranka? Nelaikyk savęs tokiu kilniu! Kiekvienas iš jūsų turite užimti sau deramą vietą. Neapsimetinėkite nuolankiais (kalbu apie tuos, kurie yra palaiminti) ir nedrebėkite iš baimės (kalbu apie tuos, kuriuos ištinka neganda). Dabar kiekvienas savo širdyje turėtų aiškiai suprasti, kaip yra. Net jei neminiu jūsų vardų, vis tiek turėtumėte būti tuo tikri, nes Mano žodžiai skirti kiekvienam žmogui. Nesvarbu, ar esate Mano išrinktieji, ar ne, Mano žodžiai yra skirti jums, atsižvelgiant į dabartinę jūsų būseną. Kitaip tariant, jei esate Mano išrinktieji, apie Savo išrinktųjų būseną kalbu atsižvelgdamas į tai, kaip save parodėte; o apie tuos, kurie nėra Mano išrinktieji, taip pat kalbu atsižvelgdamas į jų būseną. Taigi jau pasakiau pakankamai; kiekvienas turėtų gerai tai suprasti. Neapgaudinėkite savęs! Nebijokite! Kadangi žmonių skaičius ribotas – jų tėra vos keletas, – apsimetinėjimas nepadės! Ką Aš vadinu išrinktuoju, tas ir yra išrinktasis; kad ir kaip gerai mokėtum apsimetinėti, be Mano kalibro tai beprasmiška. Mano žodis yra galutinis, ir Aš be reikalo Savo planų nekeičiu. Darau visa, ką noriu, nes visa, ką darau, yra teisinga. Aš esu aukščiausiasis ir neprilygstamas. Ar tau tai aišku? Ar supranti?

Dabar, perskaitę Mano žodžius, tie, kurie daro pikta ir yra sukti bei klastingi, taip pat uoliai siekia pažangos ir patys deda pastangas. Jie nori prasibrauti į Mano karalystę sumokėję tik nedidelę kainą. Tegul nė nesvajoja! (Šie žmonės nebeturi jokios vilties, nes Aš nesuteikiau jiems galimybės atgailauti.) Aš saugau Savo karalystės vartus. Ar manai, kad žmonės gali patekti į Mano karalystę kada tik panorėję? Ar manai, kad Mano karalystė priims bet kokį šlamštą? Kad priims bet kokias niekam tikusias šiukšles? Klysti! Šiandien Mano karalystėje yra tie, kurie kartu su Manimi turi karališkąją valdžią; Aš juos rūpestingai išugdžiau. To nepasieksi vien panorėjęs – turi gauti Mano sutikimą. Be to, Aš dėl to su niekuo nesitariu – viską sutvarkau pats. Kaip Aš pasakau, taip ir yra. Mano paslaptys atskleidžiamos tiems, kuriuos myliu. Tie, kurie daro pikta, tai yra tie, kurių Aš neišrinkau, neturi teisės jų gauti. Net jei jie išgirstų šias paslaptis, jų nesuprastų, nes Šėtonas uždengė jų akis, užvaldė jų širdis ir sugadino visą jų esybę. Kodėl sakoma, kad Mano veiksmai yra nuostabūs ir išmintingi ir kad Aš pasitelkiu viską, kad Man tarnautų? Tuos, kurių Aš iš anksto nenulėmiau ir neišrinkau, atiduosiu Šėtonui, kad jis juos baustų ir gadintų; Man pačiam nereikės nė piršto pajudinti – štai koks Aš išmintingas! Kas kada nors būtų apie tai pagalvojęs? Argi Mano didis darbas nebuvo užbaigtas be jokių Mano pastangų?

Išgirdę Mano žodžius visi persigąsta; kiekvieną žmogų apima baimė. Ko jūs bijote? Aš neketinu jūsų nužudyti! Jūs tiesiog bijote, kad jūsų nedori darbai bus atskleisti; tai, ką darote Man už nugaros, yra taip lengvabūdiška ir nieko verta. Dėl to Aš pradėjau taip stipriai jūsų nekęsti, kad karštai trokštu, jog būčiau įmetęs visus, kurių nebuvau iš anksto lėmęs ir išsirinkęs, į bedugnę, kur jie būtų sutraiškyti į gabalus. Tačiau Aš turiu Savo planą; Aš žinau, ką ketinu daryti. Kol kas pasigailėsiu tavo apgailėtinos gyvybės, pirmiausia leisiu tau baigti Man tarnauti, o paskui išspirsiu tave lauk. Nenoriu matyti tokių būtybių; jos teršia Mano vardą! Ar žinote tai? Ar suprantate? Beverčiai niekšai! Įsidėmėk: Kai esi naudojamas, Aš tavimi naudojuosi, o kai tu nesi naudojamas, tai taip pat vyksta Mano valia. Aš viskam diriguoju, o Mano rankose viskas vyksta gerai ir tvarkingai. Kas tik išdrįs savavališkai pajudėti be eilės, tą Mano ranka tuoj pat parblokš. Aš dažnai sakau „parblokšti“; ar manai, kad tikrai tai darau Savo ranka? Man to nereikia! Mano veiksmai nėra tokie kvaili, kaip įsivaizduoja žmonės. Ką reiškia pasakymas, kad viskas nustatoma ir įvykdoma Mano žodžiais? Viskas įvykdoma Man net piršto nepajudinus. Ar supranti tikrąją Mano žodžių prasmę?

Niekada neišgelbėsiu nė vieno, kuris Man tarnauja; jie nesidalija Mano karalyste. Nes šie žmonės rūpinasi tik išoriniais dalykais, užuot vykdę Mano valią. Nors dabar jais naudojuosi, iš tikrųjų jie yra žmonės, kurių labiausiai nekenčiu; žmonės, kuriais Aš labiausiai bjauriuosi. Šiandien myliu kiekvieną, kuris gali sekti Mano valia, atsižvelgti į Mano naštas ir nuoširdžiai bei tikrai paaukoti Man visą savo esybę. Aš nuolat juos apšviesiu ir neleisiu jiems Manęs palikti. Dažnai sakau: „Tuos iš jūsų, kurie nuoširdžiai dėl Manęs aukojatės, Aš tikrai gausiai palaiminsiu.“ Ką reiškia „palaiminti“? Ar žinai? Dabartinio Šventosios Dvasios darbo kontekste tai reiškia naštas, kurias tau suteikiu. Visiems, kurie sugeba nešti naštą dėl bažnyčios ir nuoširdžiai dėl Manęs pasiaukoti, jų naštos ir jų nuoširdumas yra iš Manęs gaunami palaiminimai. Be to, jų viduje Mano suteikiami apreiškimai taip pat yra Mano palaiminimas. Taip yra todėl, kad tie, kurie dabar neturi naštos, nebuvo Mano iš anksto nulemti ir išrinkti; Mano prakeiksmai jau krito ant jų. Kitaip tariant, tie, kuriuos iš anksto nulėmiau ir išrinkau, dalijasi tuo, kas Mano pasakytuose žodžiuose yra teigiama, o tie, kurių iš anksto nenulėmiau ir neišrinkau, gali dalytis tik tuo, kas Mano žodžiuose yra neigiama. Kuo daugiau Mano žodžių ištariama, tuo aiškesnė jų prasmė; kuo daugiau kalbu, tuo aiškesni tampa Mano žodžiai. Kiekvieną iš tų suktų ir apgaulingų žmonių, kurių iš anksto nenulėmiau, prakeikiau dar prieš pasaulio sukūrimą. Kodėl sakoma, kad jūsų gimimo metai, mėnuo, diena ir net valanda, minutė bei sekundė buvo atitinkamai Mano surėdyti? Jau seniai iš anksto nulėmiau, kurie įgis pirmgimių sūnų statusą. Jie yra Mano akyse; jau seniai laikau juos brangiais ir jie jau seniai turi vietą Mano širdyje. Kiekvienas Mano ištartas žodis turi svorį ir perteikia Mano sumanymus. Kas yra žmogus? Be tų vos kelių Mano mylimų žmonių, turinčių pirmgimių sūnų statusą, ar dar yra kas nors, kas atsižvelgia į Mano ketinimus? Ko verti Mano sūnūs? Ko verti Mano žmonės? Anksčiau vartotas kreipinys „Mano sūnūs“ buvo skirtas Mano pirmgimiams sūnums, tačiau Mano sūnūs ir Mano žmonės, neturėję jokios gėdos, manė, kad tai jiems skirtas garbės titulas. Begėdiškai nevaidinkite Mano pirmgimių sūnų vaidmens. Ar nusipelnei šio titulo? Šiandien patvirtinti tik tie, kuriems Mano akivaizdoje buvo skirtos svarbios pareigos; šie žmonės įgijo pirmgimių sūnų statusą. Jie jau dabar dalijasi Mano sostu, Mano karūna, Mano šlove ir Mano karalyste. Viską kruopščiai sutvarkiau. Visi tie, kurie šiandien gavo pirmgimių sūnų statusą, patyrė didelį skausmą, persekiojimą ir suspaudimą, įskaitant tai, ką nuo gimimo patyrė savo šeimose, savo asmenines perspektyvas, darbą ir santuoką. Jie neįgijo šio statuso už dyką; priešingai, jie jau patyrė visus gyvenimo aspektus: gera ir bloga, pakilimus ir nuosmukius. Visi tie, kuriuos pasaulio žmonės anksčiau labai gerbė ir kurie patogiai gyveno namuose, neturi dalies tarp pirmgimių sūnų. Jie nenusipelno būti pirmgimiais sūnumis; jie užtraukia gėdą Mano vardui, ir Aš jų visiškai nenoriu. Mano sūnūs ir Mano žmonės, kuriuos išrinkau, pasaulyje taip pat turi gerą reputaciją, tačiau jie nė iš tolo neprilygsta Mano pirmgimiams sūnums. Dabar naudojuosi tam tikrais žmonėmis, tačiau daugelis jų net neatitinka Mano žmonėms keliamų reikalavimų. Jie tėra amžinos pražūties objektai; jie kurį laiką pasitelkiami Man tarnauti, bet nėra skirti ilgalaikiam naudojimui. Savo širdyje jau nusprendžiau, kurie bus naudojami ilgą laiką. Kitaip tariant, tie, kuriems skiriu svarbias pareigas, yra Mano mylimi žmonės, ir Aš pradėjau jais naudotis jau seniai. Kitaip tariant, jų funkcijos jau nustatytos. O žmonės, kuriais bjauriuosi, dabartiniame etape naudojami tik laikinai. Kai ateis svetimšaliai, tada pirmgimiai sūnūs bus jums aiškiai atskleisti.

Dabar reikalauju, kad greitai subręstumėte ir atsižvelgtumėte į Mano naštą. Ši našta nėra per sunki, ir Aš liepsiu jums daryti tik tai, kas atitinka jūsų galimybes. Žinau jūsų dvasinį ūgį; žinau, kokias funkcijas galite atlikti. Visa tai žinau ir suprantu. Tiesiog noriu, kad jūs, Mano sūnūs, noriai išsižadėtumėte savęs ir nuoširdžiai sugebėtumėte mylėti tai, ką myliu Aš, nekęsti to, ko nekenčiu Aš, daryti tai, ką darau Aš, ir sakyti tai, ką sakau Aš. Tegul jūsų nevaržo erdvė, geografija, laikas ar joks kitas asmuo. Aš trokštų, kad, kur bebūtumėte, jūsų dvasios būtų laisvos, o kiekvienas iš jūsų tvirtai stovėtų Mano pirmgimių sūnų pozicijoje. Kas šiandien Man aukoja visą savo būtį? Kas atsidavęs dėl Manęs aukojasi? Kas dėl Manęs budi dieną ir naktį? Kas dėl Manęs tvarko Mano namų ūkio reikalus? Kas dėl Manęs palengvina Mano pečius slegiančias naštas? Ar jie ne Mano sūnūs? Visa, ką darau, darau tam, kad ištobulinčiau Savo sūnus ir jų vardan. Ar suprantate? Viskas yra Mano pirmgimiams sūnums, ir Aš klaidų nedarau. Nemanyk, kad klaidingai vertinu žmones, ir nemanyk, kad žiūriu į tave iš aukšto. Nemanyk, kad nepakankamai panaudoju didelį talentą ar kad suklydau iš anksto tavęs nenulėmęs. Tiesa ta, kad tu to nenusipelnei! Ar žinai tai? Dabar patvirtinsiu jums kai kuriuos dalykus: Kas dažnai sukelia Mano pyktį ir dažnai tampa Mano kritikos ar genėjimo taikiniu, tas neabejotinai yra Mano neapykantos taikinys. Tokie žmonės tikrai mirs – tai iškalta akmenyje. Sakiau, kad daugiau nebeapgenėsiu Savo pirmgimių sūnų, nes šie žmonės jau patyrė Mano griežtus išmėginimus ir buvo Mano pripažinti vertais. Jei į ką nors piktai pažvelgiu, tam žmogui gresia pavojus. Ar nebijote? Daugelis mirs vos tik Mano žodžiai išeis iš Mano lūpų. Tačiau kai kurie vis tiek išsaugos savo kūną; tiesiog jų dvasios bus mirusios. Aiškiausias jų būklės požymis yra tai, kad juose nėra Šventosios Dvasios veikimo ir jie nepaklūsta jokiems suvaržymams. (Šėtonas jau labai smarkiai juos sugadino.) Kalbant apie jų kūno sunaikinimo laiką, Aš viską tinkamai sutvarkiau ir nustačiau konkretų laiką. Jų dvasių mirtys negali daug Man pasitarnauti; pasitelksiu jų kūnus, kad pademonstruočiau Savo stebuklingus darbus. Tai visiškai įtikins visus; jie nepaliaujamai Mane šlovins, ir nebus nė vieno, kuris Manęs nebijotų ir nedrebėtų iš baimės. Į jokią smulkmeną nežiūriu lengvabūdiškai; visi turi dėl Manęs gyventi arba mirti, ir nė vienas negali išeiti, kol neatliko savo tarnystės Man. Net Šėtonas negali pasitraukti į bedugnę, kol neatliko savo tarnystės Man. Kiekvienas Mano žingsnis yra tvirtas ir saugus ir žengiamas tvirtu pagrindu;Aš visada žengiu užtikrintai – be mažiausios abejonės.

Kas drįstų su Manimi lygintis? Kas drįstų Man prieštarauti? Tuoj pat tave parblokšiu! Nepaliksiu nė pėdsako, ir tavo kūnas taip pat bus sunaikintas; tai visiška tiesa. Kai tai pasakau, tuoj pat imuosi veiksmų, ir kelio atgal nebėra. Pasaulis griūva diena iš dienos, ir diena iš dienos pražūva žmonės. Su kiekviena diena Mano karalystė įgauna pavidalą, o Mano pirmgimiai sūnūs auga. Diena iš dienos Mano rūstybė stiprėja, Mano baudimai griežtėja, o Mano žodžiai tampa vis atšiauresni. Jūs vis dar laukiate, kad kalbėčiau jums švelniau ir Mano tonas sušvelnėtų, bet pagalvokite dar kartą! Mano tonas priklauso nuo to, su kokiais žmonėmis turiu reikalą. Tiems, kuriuos myliu, Mano tonas švelnus ir visada paguodžiantis, tačiau jums galiu parodyti tik griežtumą ir teismą, prie kurių dar pridedu baudimą bei rūstybę. Niekam to nepastebint, padėtis kiekvienoje pasaulio šalyje darosi vis labiau įtempta, diena iš dienos griūva ir grimzta į chaosą. Kiekvienos šalies vadovai tikisi galiausiai įgyti valdžią. Jiems nė į galvą neatėjo, kad Mano baudimas juos jau ištiko. Jie siekia užgrobti Mano galią – bet tai tėra tuščia svajonė! Net Jungtinių Tautų vadovas turi maldauti Manęs atleidimo. Jis padarė daugybę nedorų darbų. Dabar atėjo baudimo metas, ir Aš lengvai jo nepaleisiu. Visi valdžioje turi pasitraukti; tik Aš esu vertas viską valdyti. Viskas priklauso nuo Manęs; jau nekalbant apie saujelę svetimšalių, viską sprendžiu Aš. Tuoj pat parblokšiu kiekvieną, kuris Mane kritikuoja, nes štai kaip toli Mano darbas pažengė. Kasdien atsiranda naujų apreiškimų; kasdien yra nauja šviesa. Viskas artėja prie išbaigtumo. Paskutinė Šėtono diena vis labiau artėja ir tampa vis akivaizdesnė.

Jūs nežinote, kad Aš esu visagalis Dievas, ir nežinote, kad visi įvykiai ir visa kas yra Mano rankose! Ką reiškia, jog visa buvo sukurta ir įvykdyta Mano pastangomis? Kiekvieno žmogaus palaiminimai ar negandos priklauso nuo Mano išpildymo ir Mano veiksmų. Ką žmogus gali pasiekti? Ką žmogus gali pasiekti mąstydamas? Šiame paskutiniajame amžiuje, šiame svetimavimo amžiuje, šiame tamsiame pasaulyje, kurį Šėtonas iki tam tikro lygio sugadino, kas iš to nedaugelio likusiųjų gali atitikti Mano ketinimus? Kada tai bebūtų: šiandien, vakar ar netolimoje ateityje, visų žmonių gyvenimus nulemiu Aš. Ar jie bus palaiminti, ar patirs negandas, ar Aš juos mylėsiu, ar nekęsiu – viską Aš tiksliai nulėmiau vienu mostu. Kas iš jūsų drįsta teigti, kad pats žengi savo žingsnius ir kad tavo likimas yra tavo paties rankose? Kas drįsta taip teigti? Kas drįsta būti toks arogantiškas ir nežabotas? Kas Manęs nebijo? Kas Man nepaklūsta savo širdyse? Kas drįsta elgtis savavališkai ir neapgalvotai? Aš juos iškart nubausiu ir daugiau nebejausiu jokio gailesčio žmonijai ir jos nebeišganysiu. Šis kartas – tai akimirka, kai jūs priėmėte Mano vardą – yra paskutinis kartas, kai Aš parodysiu bent kiek pakantumo žmonijai. Kitaip tariant, Aš pasirinkau dalį žmonijos, kuri, nors jos palaiminimai ir nebus amžini, gausiai džiaugėsi Mano malone; todėl net jei ir nėra anksto nulemta, jog būsi amžinai palaimintas, iš to neišplaukia, kad su tavimi elgiamasi neteisingai, ir tavo padėtis yra kur kas geresnė nei tų, kurie tiesiogiai kenčia vargą.

Iš tiesų, Mano sprendimas jau pasiekė aukščiausią tašką ir įžengė į dar neregėtą teritoriją. Mano teismas yra laukia kiekvieno žmogaus ir dabar tai yra rūstybės teismas. Anksčiau tai buvo didingas teismas, o dabar jis yra visai kitoks. Anksčiau žmonės nejausdavo jokios baimės, kol nesusidurdavo su Mano nuosprendžio vykdymu; dabar vos išgirdę vieną žodį, jie mirtinai išsigąsta. Kai kurie netgi bijo, kad Aš prabilsiu. Kai tik nuskamba Mano balsas, Man pradėjus kalbėti, jie taip išsigąsta, kad nebežino, ką daryti, ir tuo metu nuoširdžiai trokšta prasmegti skradžiai žemę ir likti tūnoti tamsiausiuose užkampiuose. Tokių žmonių negalima išgelbėti, nes juos apsėdo piktosios dvasios. Kai teisiu didįjį ugniaspalvį slibiną, senąją gyvatę, jie tampa drovūs ir net bijo būti kitų pamatyti; iš tiesų jie yra šėtono palikuonys, gimę tamsoje.

Aš dažnai tardavau tokius žodžius, kaip „išankstinė lemtis ir atranka“. Tačiau ką jie konkrečiai reiškia? Kaip Aš iš anksto ką nors nulemiu ir atrenku? Ką reiškia nebūti tarp iš anksto nulemtųjų ir išrinktųjų? Kaip tu gali tai suprasti? Šiuos dalykus Aš turiu aiškiai paaiškinti, ir būtina, kad Aš kalbėčiau tiesiogiai jums. Jei šiuos dalykus atskleisčiau jumyse, tuomet bukieji klaidingai manytų, kad šią mintį pakišo Šėtonas! Aš būčiau neteisingai apšmeižtas! Dabar Aš kalbėsiu tiesiai, nieko nenutylėdamas: kai viską kūriau, pirmiausia sukūriau tai, kas tarnautų žmonijai (gėles, žolę, medžius, medieną, kalnus, upes, ežerus, sausumą ir vandenyną, visokiausius vabzdžius, paukščius ir gyvūnus, kurių vieni buvo skirti žmonijai valgyti, kiti – į juos žiūrėti). Atsižvelgiant į įvairių regionų skirtumus, žmonijai buvo sukurti įvairūs grūdų tipai; tik sukūręs visa tai, Aš pradėjau kurti žmones. Yra du žmonių tipai: pirmieji yra Mano išrinktieji ir iš anksto nulemtieji; antrieji pasižymi Šėtono kalibru – šis tipas buvo sukurtas dar prieš Man sukuriant pasaulį, bet kadangi Šėtonas juos visiškai sugadino, Aš juos apleidau. Tuomet Aš sukūriau Savo išsirinktą ir iš anksto nulemtą tipą, kurio kiekvienas skirtingu laipsniu pasižymi Mano kalibru; todėl tie, kuriuos Aš išrinkau šiandien, kiekvienas pasižymi skirtingo laipsnio Mano kalibru. Nors juos Šėtonas sugadino, Aš juos vis tiek išrinkau; kiekvienas etapas yra Mano valdymo plano dalis. Sąžiningi žmonės valdo karalystę todėl, kad Aš tai iš anksto suplanavau. Klastingi ir apgaulingi žmonės niekada negali būti sąžiningi, nes jie gimė iš Šėtono ir yra jo apsėsti; jie yra jo tarnai ir jam paklūsta nuo pradžios iki pabaigos. Tačiau viso to tikslas yra įvykdyti Mano valią. Aš visa tai paaiškinau, kad būtų išvengta jūsų spėlionių. Tuos, kuriuos Aš ištobulinsiu, Aš prižiūrėsiu ir saugosiu; o tie, kurių Aš nekenčiu, turės nešdintis šalin nuo Manęs vos pasibaigus jų tarnystei. Kai kalbu apie šiuos žmones, mane apima pyktis; vien tik juos paminėjus, man norisi su jais nedelsiant susidoroti. Vis dėlto Aš esu santūrus savo veiksmuose; Mano veiksmai ir žodžiai yra pasverti. Apimtas pykčio galiu nublokšti pasaulį žemyn, bet tie, kuriuos iš anksto nulėmiau, yra išimtis; o Mano pykčiui nuslūgus, galiu pasaulį vėl pakelti. Kitaip tariant, Aš valdau viską. Kai pamatysiu, kad pasaulis tapo toks sugadintas, kad nebegaliu į jį žiūrėti, tuoj pat jį sunaikinsiu. Argi negalėčiau to padaryti ištaręs vos vieną žodį?

Aš juk esu Pats veikiantis Dievas; Aš nerodau antgamtinių ženklų ar nedarau stebuklų, bet Mano nuostabūs darbai yra visur. Kelias priešakyje taps nepalyginamai šviesesnis. Kiekvieno Mano žingsnio apreiškimas – tai kelias, kurį jums parodau, ir tai yra Mano valdymo planas. Kitaip tariant, ateityje šių apreiškimų bus dar daugiau ir jie taps vis aiškesni. Net ir Tūkstantmetėje Karalystėje – artimoje ateityje – jūs turėsite žengti pirmyn, sekdami Mano apreiškimais ir Mano pėdomis. Viskas buvo užbaigta ir paruošta; amžinos palaimos jūsų laukia tarp palaimintųjų, o tų, kurie susidurs su vargais, laukia amžinas baudimas. Mano paslaptys jums yra per gausios; tai, kas Man tėra paprasčiausias žodis, jums yra sudėtingiausias. Todėl Aš tariu vis daugiau ir daugiau, nes jūs suprantate per mažai ir jums reikia, kad Aš paaiškinčiau kiekvieną žodį. Bet nebūkite pernelyg sunerimę; Aš kalbėsiu jums, vadovaudamasis Savo darbu.

Savo valiai įvykdyti naudoju skirtingus žmones: Mano prakeiksmai išsipildo tiems, kuriuos baudžiu, o Mano palaiminimai – tiems, kuriuos myliu. Dabar klausimas, ant kurių iš jūsų nusileis Mano palaiminimai, o kurie patirs Mano prakeiksmus, visiškai priklauso nuo vieno Mano žodžio; visa tai lemia Mano ištaros. Tu žinai, kad tas, kuriam dabar esu geras, neabejotinai visada sulauks Mano palaiminimų (tai reiškia, kad jis palaipsniui Mane pažins, vis labiau Manimi įtikės, įgis naujos šviesos bei apreiškimų ir gebės neatsilikti nuo Mano darbo tempo). Tie, kuriais bjauriuosi (tai slypi Mano viduje ir žmonės negali to pamatyti iš išorės), tikrai patirs Mano prakeiksmus ir neabejotinai yra tarp milžiniško ugniaspalvio slibino palikuonių; todėl jie dalysis Mano jam skirtu prakeiksmu. O tie, kurių visiškai nevertinu, kuriuos laikau žemo kalibro, negalinčiais būti ištobulintais ir Mano panaudotais, vis dar turės galimybę būti išgelbėti ir bus tarp Mano sūnų. Jei kas nors neturi nė kiek Mano kalibro, neturi dvasinio supratimo ir Manęs nepažįsta, tačiau turi uolumo, tas žmogus bus priskirtas prie Mano žmonių. Tuos, kurie dalijasi Mano prakeiksmais, laikau nebeišgelbėjamais, ir būtent juos yra apsėdusios piktosios dvasios. Nekantrauju juos išspirti lauk. Juos pagimdė milžiniškas ugniaspalvis slibinas, ir būtent jų labiausiai nekenčiu. Nuo šiol Man nebereikia, kad jie Man tarnautų. Aš jų nenoriu! Nė vieno! Net jei Mano akivaizdoje verksi ir grieši dantimis, tai neturės jokio poveikio; Aš į tai nė nepažvelgsiu ir išspirsiu tave lauk. Kuo save laikai? Ar nusipelnei būti Mano akivaizdoje? Ar esi vertas? Vis dar apsimeti geru žmogumi ir dediesi nuolankus! Ar galiu tavęs pasigailėti po visų tavo nesuskaičiuojamų nedorų darbų? Vos atsistojęs prieš Mane, vėl imi Man priešintis. Niekada neturėjai gerų ketinimų; tik nori Mane apgauti! Ar tikrai gali tapti geras, juk esi milžiniško ugniaspalvio slibino palikuonis? Neįmanoma! Aš jau tave prakeikiau ir teisiu tave nuo pradžios iki pabaigos! Tarnauk Man visa širdimi, paklusniai ir drausmingai, o paskui grįžk į savo bedugnę! Nori dalies Mano karalystėje –pasvajok! Koks įžūlumas! Tavo nešvarus ir purvinas kūnas jau iki tam tikro laipsnio sugedęs, tačiau tu vis tiek drįsti stovėti Mano akivaizdoje! Traukis iš kelio! Jei dar ilgiau delsi, griežtai tave nubausiu! Visi, kurie Mano akivaizdoje sukčiauja ir apgaudinėja, turi būti atskleisti. Kur gali slėptis? Kur gali pasislėpti? Kad ir kiek išsisukinėtum ar slapstytumeisi, ar tikrai gali ištrūkti iš Mano kontrolės? Jei tinkamai Man netarnausi, tavo gyvenimas bus dar trumpesnis; tau iškart bus galas!

Aš visiškai aiškiai jums pasakau, kokie žmonės yra Mano pirmgimiai sūnūs, ir pateikiu jums tikslų patvirtinimą. Priešingu atveju negalėtumėte užimti jums tinkamų vietų ir neapgalvotai spręstumėte, kokias vietas turėtumėte užimti. Kai kurie būtų pernelyg nuolankūs, o kiti – pernelyg išpuikę ir nežaboti; visi tie, kurie neturi Mano kalibro arba kurių kalibras pernelyg žemas, norėtų būti Mano pirmgimiais sūnumis. Kuo tiksliai pasižymi Mano pirmgimiai sūnūs? Pirmiausia, jie stengiasi suvokti Mano ketinimus ir į juos atsižvelgia. Be to, visuose juose veikia Šventoji Dvasia. Antra, jie atkakliai siekia savo dvasioje, nesielgia nerūpestingai ir visada priima Mano suvaržymą; jie yra visiškai normalūs ir nieko nemėgdžioja. (Kadangi jie sutelkia dėmesį į Šventosios Dvasios veikimo suvokimą ir atsižvelgia į Mano meilę jiems, jie visada elgiasi atsargiai ir labai bijo turėti Mane išduodančią ar Man besipriešinančią širdį.) Trečia, jie veikia dėl Manęs visa širdimi, geba paaukoti Man visą save ir jau atsisakė bet kokių minčių apie savo ateities perspektyvas, gyvenimą, tai, ką valgo, dėvi ir naudoja, bei apie tai, kur gyvena. Ketvirta, jie nuolat alksta ir trokšta teisumo ir mano, kad jiems pernelyg daug ko trūksta, o jų dvasinis ūgis dar pernelyg nebrandus. Penkta, kaip jau minėjau, pasaulyje jie turi gerą reputaciją, tačiau pasaulio žmonės juos atstūmė. Bendraudami su priešingos lyties atstovais jie elgiasi dorai ir sąžiningai. Visa tai yra patvirtinimai, tačiau dabar negaliu jums visiškai apreikšti šio dalyko, nes Mano darbas dar nepasiekė to etapo. Pirmgimiai sūnūs, atminkite! Jumyse esantys gyvenimo pojūčiai, tai, kad Manęs bijote, jūsų meilė Man, Mano pažinimas, Manęs siekimas ir jūsų tikėjimas – visa tai įkūnija Mano meilę jums; visa tai yra Mano jums duoti patvirtinimai, kad galėtumėte iš tiesų tapti Mano mylimais sūnumis ir būti tokie patys kaip Aš, kartu su Manimi valgyti, gyventi ir mėgautis palaiminimais neprilygstamoje šlovėje.

Negaliu atleisti nė vienam iš tų, kurie anksčiau Mane persekiojo, Manęs nepažino (taip pat ir prieš liudijant Mano vardą) ir laikė Mane žmogumi, nei tiems, kurie piktžodžiavo prieš Mane ar Mane šmeižė. Net jei jie dabar skambiausiai liudytų apie Mane, to vis tiek nepakaktų. Persekioti Mane praeityje buvo būdas Man tarnauti, ir net jei šiandien tie žmonės liudytų apie Mane, jie vis tiek būtų Mano įrankiai. Tik tie, kuriuos šiandien iš tiesų ištobulinau, yra tinkami Mano naudojimui, nes Aš Pats esu teisusis Dievas, išėjau iš kūno ir atsiribojau nuo visų žemiškų ryšių. Aš esu Pats Dievas, o visi žmonės, įvykiai ir daiktai, kurie anksčiau Mane supo, yra Mano rankose. Aš neturiu kūniškų jausmų ir visame kame vykdau teisumą. Esu doras ir nesuteptas nė menkiausia purvo dėmele. Ar suprantate Mano žodžių prasmę? Ar jūs taip pat galite tai pasiekti? Žmonės mano, kad Aš taip pat turiu normalų žmogiškumą, turiu šeimą ir kūniškų jausmų – bet ar žinote, kad jūs visiškai klystate? Aš esu Dievas! Ar jūs tai pamiršote? Ar susipainiojote? Jūs vis dar Manęs nepažįstate!

Mano teisumas jums buvo visiškai apreikštas. Bet koks mano elgesys su bet kokiu žmogumi atskleidžia ir Mano teisumą, ir Mano didybę. Kadangi Aš esu Pats Dievas, kuris neša rūstybę, nepagailėsiu nė vieno žmogaus, kuris Mane persekiojo ar plūdo. Ar esant tokiam griežtam reikalavimui jūs tai aiškiai pripažinote? Tie, kuriuos išrinkau ir iš anksto nulėmiau, yra tarsi reti perlai ar agato gabalėliai; jų yra vos vienas kitas ir jie pasitaiko retai. Taip yra todėl, kad žmonių, kurie karaliaus, neabejotinai bus daug mažiau nei tų, kurie bus Mano žmonės. Tik taip gali būti parodyta Mano didžiulė galia ir atskleisti Mano stebuklingi darbai. Dažnai sakau, kad jums atlyginsiu ir suteiksiu karūnas ir kad su Manimi yra nesibaigianti šlovė. Ką turiu omenyje sakydamas „atlygis“, „karūnos“ ir „šlovė“? Žmonės laikosi nuostatos, kad atlygis yra materialūs dalykai, tokie kaip maistas, drabužiai ar kiti naudoti tinkami daiktai, tačiau tai tik tas pats senas žmonijos mąstymo būdas; šiais terminais turiu omenyje ne tai – tai klaidinga samprata. Atlygis yra tai, kas gaunama dabar pat, ir jis yra malonės dalis. Tačiau yra ir kai kurių atlygių, kurie susiję su kūniškais malonumais, o tie, kurie Man tarnauja, bet kurių neišgelbėsiu, taip pat gali gauti tam tikrų materialių malonumų (nors tai vis tiek tėra materialūs dalykai, kurie Man tarnauja). Karūna nėra pareigybės ženklelis; tai yra, ji nėra materialus dalykas, kurį jums suteikiu, kad juo mėgautumėtės. Tai naujas vardas, kurį jums suteikiu, ir tas iš jūsų, kuris sugebės pateisinti savo naująjį vardą, bus žmogus, įgijęs karūną, o tai reiškia įgyti Mano palaiminimus. Atlygis ir karūnos yra palaiminimų dalis, tačiau, palyginti su palaiminimais, jie skiriasi kaip dangus ir žemė. Šlovės paprasčiausiai neįmanoma įsivaizduoti remiantis žmogiškomis nuostatomis, nes šlovė nėra materialus dalykas, o žmonių samprata apie ją yra ypač abstrakti. Kas tuomet tiksliai yra šlovė? Ką reiškia pasakymas, kad jūs nusileisite šlovėje kartu su Manimi? Mano visuma – tai yra kas Aš esu ir ką turiu: gailestingumas ir mielaširdystė (Mano sūnums) ir teisumas, didybė, teismas, rūstybė, prakeiksmas bei deginimas (visiems žmonėms) – Mano asmuo yra šlovė. Kodėl sakau, kad su Manimi yra nesibaigianti šlovė? Todėl, kad su Manimi yra begalinė išmintis ir neprilygstama gausa. Todėl nusileisti šlovėje kartu su Manimi reiškia, kad Aš jus jau ištobulinau ir jūs turite tai, kas Aš esu ir ką turiu; Aš jus ištobulinau, jūs turite Manęs bijančią širdį ir jūsų širdyse nekyla priešinimasis. Dabar jums tai tikrai aišku!

Įtempta visų tautų žemėje padėtis pasiekė kulminaciją, ir jos visos bręsta, ruošiasi Man tarnauti ir priimti Mano deginimą. Kai ateis Mano rūstybė ir deginanti ugnis, nebus buvę jokio išankstinio įspėjimo. Tačiau Aš žinau, ką darau; niekas to nežino aiškiau už Mane. Turėtumėte būti tikri dėl Mano žodžių ir privalote paskubėti viskam pasiruošti. Būkite pasirengę ganyti tuos, kurie atvyksta paieškose iš užsienio. Atminkite tai! Kinija – tai yra kiekvienas žmogus ir kiekviena vieta Kinijoje – yra pavaldi Mano prakeiksmams. Ar suprantate Mano žodžių prasmę?

Žmonės sako, kad Aš esu gailestingas Dievas; jie sako, kad Aš išgelbėsiu visą Savo kūriniją. Visa tai sakoma remiantis žmogaus sampratomis. Tai, kad Aš esu gailestingas Dievas, yra sakoma Mano pirmagimiams sūnums, o tai, kad atnešiu išgelbėjimą – Mano sūnums ir Mano tautai. Kadangi Aš esu išmintingas Dievas, Man visiškai aišku, kuriuos žmones myliu ir kurių nekenčiu. Tuos, kuriuos myliu, mylėsiu amžinai, ir ta meilė niekada nesikeis. O dėl tų, kurių nekenčiu – Manęs visiškai nejaudina, kad ir kokie geri jie bebūtų. Taip yra todėl, kad jie negimė iš Manęs ir neturi Mano kalibro ar Mano gyvybės. Kitaip tariant, jie nebuvo Mano iš anksto nulemti ir išrinkti, nes Aš esu neklystantis. Tai yra, visi Mano darbai vadinami šventais ir kilniais, ir Aš niekada dėl nieko nesigailiu. Žmonių akyse Aš esu visiškas beširdis, bet argi tu nepripažįsti, kad Aš esu Pats teisus ir didingas Dievas? Viskas, kas Mano, yra teisinga; tie, kurių nekenčiu, tikrai sulauks Mano prakeiksmų, o tie, kuriuos myliu, tikrai gaus Mano palaiminimus. Tai yra Mano šventas ir nepažeidžiamas būdas, ir jo niekas nepakeis. Tai yra absoliutu!

Šiandien tie, kurie iš tiesų atitinka Mano ketinimus, tikrai bus Mano ištobulinti, nes Mano darbas yra greitas, ryžtingas ir išsamus, ir Aš nepalieku jokių nebaigtų reikalų. Tie, kuriuos prakeikiu, bus sudeginti. Kodėl, nors dauguma žmonių buvo Mano prakeikti, tačiau Šventoji Dvasia vis dar veikia juose (tai sakoma kalbant apie tai, kad Aš negyvenu nešvarioje šventykloje)? Ar jūs suprantate tikrąją visų įvykių ir visų dalykų, tarnaujančių Kristui, prasmę? Šventoji Dvasia veikia juose, kai Aš pasinaudoju jų tarnyste, tačiau paprastai, kai jie Man netarnauja, jie iš esmės nėra dvasiškai apšviesti. Net jei jie ir siekia, jie tai daro iš uolumo, o tai yra Šėtono gudrybė, nes įprastai jie visiškai nekreipia dėmesio į Mano darbą ir visiškai neatsižvelgia į Mano naštas. Dabar, kai Mano pirmagimiai sūnūs užaugo, Aš atstumiu tuos tarnaujančiuosius; dėl šios priežasties Mano Dvasia iš visur pasitraukė, sutelkdama ypatingą dėmesį Mano pirmagimiams sūnums. Ar suprantate? Visa kas priklauso nuo Mano darbų, Mano išankstinio nulėmimo ir visų žodžių, kuriuos Mano lūpos ištaria. Visos vietos, gavusios Mano palaiminimus, neišvengiamai yra vietos, kuriose Aš dirbu ir kuriose atliekamas Mano darbas. Kinija yra tauta, kurioje labiausiai garbinamas Šėtonas, todėl ji buvo Mano prakeikta. Be to, tai tauta, kuri labiausiai prisidėjo prie Mano persekiojimo. Aš jokiu būdu neatliksiu Savo darbo su žmonėmis, kurie yra milžiniško ugniaspalvio slibino įtakoje. Ar suprantate tikrąją Mano žodžių prasmę? Juk Mano sūnų ir Mano žmonių beveik nėra. Visiškai viskas yra Mano rankose; energija turėtų būti sutelkta ir daugiau pastangų turėtų būti skiriama Mano išrinktiesiems ir iš anksto Mano nulemtiesiems.. Kitaip tariant, tie, kurie yra Mano pirmagimiai sūnūs, turėtų paskubėti ir lavintis, kad kuo greičiau galėtų perimti naštas nuo Mano pečių ir visas savo pastangas skirti Mano darbui.

Klausykitės jūs, kurie Man tarnaujate! Tarnaudami Man, galite gauti šiek tiek Mano malonės. Tai yra, jūs laikinai žinosite apie Mano vėlesnį darbą ir tai, kas nutiks ateityje, bet jums jie visiškai nepatiks. Tai yra Mano malonė. Kai tik jūsų tarnystė baigsis, tuojau pat išeikite ir neužsibūkite. Tie iš jūsų, kurie esate Mano pirmagimiai sūnūs, neturėtumėte būti išpuikę, bet jums leidžiama didžiuotis, nes Aš jums suteikiau begalinius palaiminimus. Tie iš jūsų, kurių laukia žūtis, neturėtumėte sukti sau galvos ar liūdėti dėl savo likimo. Kas tau liepė būti Šėtono palikuonimi? Užbaigęs tarnystę Man, galėsi grįžti į bedugnę, nes tu Man daugiau nebūsi naudingas. Tuomet Aš pradėsiu jus bausti. Kai pradėsiu darbą, atliksiu jį iki galo; Mano darbai bus įvykdyti, ir Mano pasiekimai gyvuos amžinai. Kaip nutinka Mano pirmagimiams sūnums, Mano sūnums ir Mano tautai, taip nutiks ir jums; kai Aš jus bausiu, tai truks amžinai. Aš jums daug kartų sakiau, kad piktuosius, kurie Man priešinasi, Aš tikrai nubausiu. Jei Šventoji Dvasia jūsų nepeikia po to, kai Man pasipriešinate, vadinasi, jūs jau esate prakeikti ir po to būsite Mano rankos parblokšti. Jei Šventoji Dvasia jus drausmina, kai blogai galvojate apie Mane, vadinasi, jūs gavote Mano palaiminimus; tačiau visuomet privalote išlikti budrūs, niekada nebūti aplaidūs ir nerūpestingi.

Privalote paspartinti savo žingsnį ir daryti tai, ką Aš noriu, kad būtų padaryta – štai ko Aš taip nekantriai iš jūsų trokštu. Ar gali būti, kad net ir dabar jūs vis dar nesupratote Mano žodžių prasmės? Ar gali būti, kad vis dar nežinote Mano ketinimų? Aš kalbėjau vis aiškiau ir pasakiau vis daugiau; ar jūs vis dar nesistengėte apmąstyti Mano žodžių prasmės? Šėtone, nemanyk, kad gali sunaikinti Mano planą! Tie, kurie tarnauja Šėtonui – tai yra Šėtono palikuonys (tai taikoma tiems, kuriuos yra apsėdęs Šėtonas; tie, kuriuos yra apsėdęs Šėtonas, neabejotinai turi Šėtono gyvybę, todėl ir vadinami jo palikuonimis) – maldauja pasigailėjimo ir atleidimo prie Mano kojų, verkdami ir grieždami dantimis. Tačiau Aš tokios kvailystės nedaryčiau! Ar galiu atleisti Šėtonui? Ar galiu suteikti Šėtonui išgelbėjimą? Tai neįmanoma! Ką sakau, tą ir darau, ir niekada neatsižadu Savo žodžių!

Viskas, ką ištariu, tampa tikrove. Argi ne taip? Nepaisant to, jūs visada nepasitikite Manimi, abejojate Mano žodžiais ir manote, kad Aš su jumis tik juokauju. Tai tiesiog absurdiška. Aš esu pats Dievas! Ar suprantate? Aš esu pats Dievas! Jei neturėčiau jokios išminties ar galios, ar galėčiau tiesiog daryti ir sakyti, ką noriu? Tačiau jūs vis dar nepasitikite Manimi. Aš ne kartą jums pabrėžiau šiuos dalykus ir sakiau jums tai vėl ir vėl. Kodėl dauguma jūsų vis dar netiki? Kodėl vis dar abejojate? Kodėl esate taip įsikibę savo sampratų, tarsi jos būtų jūsų maistas? Ar jos gali tave išgelbėti? Ką sakau, tą ir darau. Jau kelis kartus jums sakiau: būkite tikri dėl Mano žodžių ir neabejokite. Ar rimtai į juos žiūrėjote? Pats nieko negali padaryti, tačiau nesugebi patikėti tuo, ką Aš ketinu daryti. Koks tu esi žmogus? Atvirai kalbant, tarsi Aš niekada nebūčiau jūsų sukūręs. Kitaip tariant, tu visais atžvilgiais nesi tinkamas būti Mano tarnu. Visi turi tikėti Mano žodžiais! Visi turi įveikti išbandymą; Aš niekam neleisiu praslysti. Žinoma, išimtis yra tie, kurie tiki. Žmonės, kurie pasitiki Mano žodžiais, neabejotinai gaus Mano palaiminimus, kurie bus tau suteikti ir išsipildys tavyje pagal tai, kuo tu tiki. Mano pirmagimiai sūnūs! Dabar Aš pradedu teikti jums visus Savo palaiminimus. Po truputį pradėsite nusimesti visus tuos atgrasius kūno pančius: santuoką, šeimą, valgymą, rengimąsi, miegą ir visas stichines nelaimes (vėją, saulę, lietų, žvarbius vėjus, sniego keliamus vargus ir visus kitus dalykus, kurių jūs nekenčiate). Jūs keliausite per vandenynus, sausumą ir orą, nevaržomi jokių erdvės, laiko ar geografijos apribojimų, visa širdimi mėgausitės Mano meilės glėbiu ir valdysite viską Mano meilės globojami.

Kas nesididžiuoja pirmagimiais sūnumis, kuriuos Aš ištobulinau? Kas dėl jų nešlovins Mano vardo? Kodėl dabar noriu jums atskleisti tiek daug paslapčių? Kodėl dabar, o ne praeityje? Tame taip pat slypi paslaptis; ar tu tai žinai? Kodėl praeityje neminėjau, kad Kinija yra Mano prakeikta šalis? Ir kodėl Aš neatskleidžiau tų, kurie Man tarnauja? Šiandien Aš taip pat jums pasakysiu tai: Mano manymu, šiandien viskas yra įvykdyta, ir tai sakau kalbėdamas apie Savo pirmagimius sūnus. (Nes šiandien Mano pirmagimiai sūnūs atėjo karaliauti kartu su Manimi – ir jie ne tik jau galutinai susiformavo, bet iš tikrųjų karaliauja kartu su Manimi. Šiuo metu tie, kuriuose veikia Šventoji Dvasia, neabejotinai karaliauja su Manimi – ir tai atskleidžiama būtent dabar; ne vakar ir ne rytoj.) Šiandien Aš iškeliu į šviesą visas Savo normalaus žmogiškumo paslaptis, nes tie žmonės, kuriuos noriu atskleisti, jau yra atskleisti, ir tai yra Mano išmintis. Mano darbas pažengė iki šio žingsnio: tai yra, šiuo metu Aš privalau įgyvendinti administracinių įsakymų planą, dėl kurio šiuo laikotarpiu apsisprendžiau. Todėl Aš suteikiu atitinkamus patvirtinimus pirmgimiams sūnums, sūnums, tautai ir tarnams, nes Aš turiu valdžią, vykdysiu teismą ir valdysiu geležine lazda. Kas drįstų nepaklusniai Man tarnauti? Kas drįstų Man skųstis? Kas išdrįstų pasakyti, kad nesu teisumo Dievas? Aš žinau, jūsų demoniška prigimtis jau seniai atsiskleidė prieš Mane: jūs jaučiate pavydą ir pasibjaurėjimą kiekvienu, kuriam Aš esu geras. Tai tikra Šėtono prigimtis! Aš esu geras Savo sūnums; ar išdrįstum teigti, kad Aš nesu teisus? Galėčiau tave visai išvaryti, bet tavo laimei, tu Man tarnauji, ir dabar ne laikas; antraip jau seniai būčiau tave išvaręs!

Šėtono padermė! Nebebūkite įžūlūs! Daugiau nekalbėkite! Daugiau neveikite! Mano darbas jau pradėtas vykdyti Mano išrinktuosiuose sūnuose ir žmonėse, ir jis jau plinta po visas tautas, visas denominacijas, visas religijas ir visus visuomenės sluoksnius už Kinijos ribų. Kodėl tie, kurie Man tarnauja, visada yra dvasiškai užsisklendę? Kodėl jie niekada neturi dvasinio supratimo? Kodėl Mano Dvasia niekada nedirba šiuose žmonėse? Trumpai tariant, Aš tikrai neskirsiu per daug pastangų tiems, kurių nei iš anksto nulėmiau, nei išrinkau. Visos Mano ankstesnės kančios ir visas Mano širdies kraujas buvo skirti Mano pirmagimiams sūnums ir nedidelei daliai sūnų bei žmonių, o juo labiau visa tai dariau tam, kad Mano būsimas darbas būtų užbaigtas be kliūčių ir kad Mano valia būtų nevaržoma. Kadangi Aš esu pats išmintingasis Dievas, kiekvieną žingsnį esu tinkamai suplanavęs. Aš nelaikau nė vieno žmogaus per prievartą (tai taikoma tiems, kurie nebuvo išrinkti ar iš anksto nulemti), taip pat savavališkai nesusidoroju su nė vienu žmogumi (tai taikoma išrinktiesiems ir iš anksto nulemtiesiems): tai yra Mano administracinis įsakymas, kurio niekas negali pakeisti! Tiems, kurių Aš nekenčiu, esu negailestingas; tais, kuriuos myliu, rūpinuosi ir juos saugau. Taigi, Aš darau tai, ką sakau (tie, kuriuos Aš išrenku, yra išrinkti, ir tie, kuriuos Aš iš anksto nulemiu, yra iš anksto nulemti; tai yra Mano reikalai, kuriuos Aš sutvarkiau dar prieš sukūrimą).

Kas gali pakeisti Mano širdį? Be Mano veikimo pagal Savo nuožiūra sudarytus planus, kas išdrįstų elgtis neapgalvotai ir nepaklusti Mano įsakymams? Tai yra visi Mano administraciniai įsakymai; kas išdrįstų atimti iš Manęs bent vieną iš jų? Visi turi paklusti Mano įsakymams. Kai kurie žmonės sako, kad tam tikras žmogus tiek daug iškentėjo, yra doras ir nuoširdžiai atsižvelgia į Mano širdį. Kodėl tada Aš jo neišrinkau? Tai taip pat yra Mano administracinis įsakymas. Jei Aš sakau, kad kas nors atitinka Mano ketinimus, tuomet tas žmogus atitinka Mano ketinimus ir yra tas, kurį Aš myliu; jei Aš sakau, kad kas nors yra Šėtono palikuonis, tuomet tas žmogus yra tas, kurio Aš nekenčiu. Nesimeilinkite niekam! Ar tikrai turi įžvalgumo perprasti tą žmogų? Visus šiuos dalykus nusprendžiu Aš. Sūnus visada bus sūnus, o Šėtonas visada bus Šėtonas; kitaip tariant, žmogaus prigimtis nesikeičia. Nebent Aš padarysiu taip, kad jie pasikeistų, visi bus suskirstyti pagal savo rūšį ir liks nekintami!

Mano darbui judant į priekį, Aš atskleidžiu jums Savo paslaptis. Ar iš tikrųjų žinote, iki kurio žingsnio pažengė Mano darbas? Ar tikrai seksite Mano Dvasios vedimu, darysite tai, ką Aš darau, ir sakysite tai, ką Aš sakau? Kodėl užsimenu, kad Kinija yra Mano prakeikta šalis? Pirmiausia Aš sukūriau dabartinius Kinijos žmones pagal Savo atvaizdą. Jie neturėjo dvasios, nuo pat pradžių buvo Šėtono sugadinti ir negalėjo būti išgelbėti. Dėl šios priežasties Aš supykau ant šių žmonių ir juos prakeikiau. Aš labiausiai nekenčiu šių žmonių ir supykstu kaskart, kai jie paminimi, nes jie yra milžiniško ugniaspalvio slibino palikuonys. Tai primena epochą, kai pasaulio šalys buvo aneksavusios Kiniją. Taip yra iki šiol, ir visa tai yra Mano prakeikimas – Mano galingiausias teismas milžiniškam ugniaspalviui slibinui. Galiausiai Aš sukūriau kitokius žmones, kurių gretose iš anksto nulėmiau Savo pirmagimius sūnus, Savo sūnus, Savo tautą ir tuos, kurie Man tarnauja. Taigi visa, ką Aš darau šiandien, buvo Mano sutvarkyta jau seniai. Kodėl esantieji valdžioje Kinijoje nuolat jus persekioja ir engia? Taip yra todėl, kad milžiniškas ugniaspalvis slibinas yra nepatenkintas Mano prakeikimu ir Man priešinasi. Tačiau būtent per tokius persekiojimus ir grėsmes Aš ištobulinu Savo pirmagimius sūnus, taip suduodamas galingą atsakomąjį smūgį milžiniškam ugniaspalviui slibinui ir jo atžaloms. Po to ateis laikas su jais susidoroti. Dabar, išklausę Mano žodžių, ar tikrai suprantate reikšmę to, kad Aš leidžiu jums karaliauti su Manimi? Kai Aš sakau, kad milžiniškas ugniaspalvis slibinas jau visiškai nuverstas ir pražuvęs, tai yra ir laikas, kai Mano pirmagimiai sūnūs karaliauja kartu su Manimi. Milžiniško ugniaspalvio slibino vykdomas pirmagimių sūnų persekiojimas Man labai pasitarnauja, o kai Mano sūnūs užaugs ir galės tvarkyti Mano namų reikalus, tie blogi tarnai (darbininkai) bus nustumti į šalį. Kadangi Mano pirmagimiai sūnūs jau karaliaus su Manimi ir bus įgyvendinę Mano ketinimus, Aš vieną po kito nustumsiu tarnus į ugnies ir sieros ežerą: jie privalo ten eiti, patinka jiems tai ar ne! Aš puikiai suprantu, kad Šėtono padermė taip pat nori mėgautis Mano palaiminimais ir nenori grįžti Šėtono valdžion; tačiau Aš turiu Savo administracinius įsakymus, kurių visi privalo laikytis ir kurie privalo būti įvykdyti – ir niekam nebus taikomos išimtys. Vėliau Aš jums vieną po kito pasakysiu Savo administracinius įsakymus, kad apsaugočiau, kad jų nepažeistumėte.

Nelengva viską daryti pagal Mano ketinimus. Esmė yra ne ta, kad prisiverstum apsimetinėti; tai veikiau priklauso nuo to, ar Aš apdovanojau tave Savo kalibru dar prieš Man sukuriant pasaulį. Visa tai priklauso nuo Manęs. Žmonėms tai nepasiekiama. Aš myliu tą, kurį noriu mylėti, ir jei ką nors Aš vadinu pirmagimiu sūnumi, vadinasi, jis tikrai ir yra pirmagimis sūnus. Visiškai teisingai! Galbūt panorėsi apsimetinėti, tačiau tai būtų bergždžia! Negi manai, kad Aš nesugebu tavęs permatyti? Ar pakanka vien pademonstruoti šiek tiek gero elgesio Mano akivaizdoje? Ar viskas taip paprasta? Tikrai ne; tu privalai turėti Mano pažadą ir Mano išankstinį nulėmimą. Negi manai, kad Aš nežinau, ką darai Man už nugaros? Tu esi pasileidęs! Kai tik baigsi savo tarnystę Man, skubėk atgal į ugnies ir sieros ežerą! Vien į tave pažvelgęs, jaučiu pasišlykštėjimą ir esu kupinas neapykantos. Visi, kurie Man tarnaujate, kurie nesiaukojate Man su atsidavimu, kurie esate palaidi ir savęs nevaldote, ir kurie nesistengiate suvokti Mano ketinimų – kai tik baigsite savo tarnystę, paskubėkite ir dinkite Man iš akių! Priešingu atveju Aš tave išspirsiu lauk! Šiems žmonėms nevalia likti Mano namuose (būtent, bažnyčioje) nė akimirkos ilgiau. Jie visi turi nešdintis iš čia, kad neužtrauktų gėdos Mano vardui ir nesugadintų Mano reputacijos. Šie žmonės visi yra milžiniško ugniaspalvio slibino palikuonys; milžiniškas ugniaspalvis slibinas juos atsiuntė, kad sutrikdytų Mano valdymą. Jie yra įgudę apgaudinėti, kad sutrikdytų Mano darbą. Mano sūnau! Privalai tai suprasti! Nesusidėk su tokiais žmonėmis. Pamatęs tokius žmones, greitai bėk nuo jų kuo toliau, kad nepakliūtum į jų spąstus; nes tai sugriaus tavo gyvenimą! Labiausiai nekenčiu tų žmonių, kurie kalba neapgalvotai, elgiasi chaotiškai, kurie tik mėto juokelius ir juokiasi bei tuščiai čiauška. Man nereikia nė vieno iš tų žmonių; jie visi yra Šėtono padermės! Kai tik neturi ką veikti, jie erzina kitus. Kas tai per padarai? Jie kalba nesąmones ir elgiasi chaotiškai. Ar jiems vis dar ne gėda? Tiesą sakant, tokio tipo žmonės yra mažiausiai vertingi, ir Aš jau seniai juos permačiau ir juos apleidau. Antraip, kodėl jie nesulaukia Mano drausminimo ir nuolat kalba nesąmones? Jie iš tiesų yra milžiniško ugniaspalvio slibino palikuonys! Dabar Aš pradėjau šalinti šiuos padarus vieną po kito. Argi Aš galėčiau naudoti Šėtono palikuonis kaip Savo pirmagimius sūnus, kaip Savo sūnus ir Savo žmones? Argi tuomet Aš nesusipainiočiau? Aš tikrai to nedarysiu. Ar jūs tai aiškiai suprantate?

Viską, su kuo šiandien susiduriate, ar tai būtų gera, ar bloga, sutvarkė Mano išmintingos rankos; viskam diriguoju ir viską valdau Aš. Žmonija tikrai negalėtų lengvai to padaryti. Kai kuriems žmonėms iš jaudulio vis dar prakaituoja delnai ir jie dėl Manęs nerimauja, tačiau jie tik be reikalo nerimauja! Jie nepaiso savo pagrindinės užduoties ir nesiekia įžengti į dvasią, tačiau vis dar trokšta tobulėti gyvenime. Jų viltys tuščios! Jie visai nesijaudina, bet vis tiek nori įgyvendinti Mano ketinimus! Tu jaudiniesi dėl Manęs, o Aš nesijaudinu! Tad ko tu jaudiniesi? Tu atsainiai elgiesi Mano atžvilgiu ir meluoji pro sukąstus dantis. Aš tau sakau! Nuo šios akimirkos tokius žmones kaip tu Aš išvarysiu iš Savo namų. Tokie žmonės neverti tarnauti Man Mano namuose. Aš bjauriuosi jais, nes savo veiksmais jie piktžodžiauja prieš Mane. Kai buvo pasakyta: „piktžodžiavimas prieš Mane yra neatleidžiama nuodėmė“, apie ką buvo kalbama? Ar jums tai aišku? Toks žmogus jau padarė šią nuodėmę, bet jis netiki, kad problema tapo tokia rimta. Jis iš tiesų yra susipainiojęs, aklas, neišmanantis žmogus, neturintis jokio dvasinio supratimo! Aš tave išspirsiu lauk! (Kadangi tai Šėtonas Mane išmėgina, Aš to labai nekenčiu ir ne kartą kalbėjau šia tema; ir tai kaskart mane supykdo. Aš negaliu sulaikyti Savo pykčio, ir niekas negali jo sustabdyti. Dar neatėjo laikas, antraip Aš jau seniai būčiau susidorojęs su tuo žmogumi!) (Čia kalbama apie tai, kad šiuo metu daug žmonių vis dar netiki, jog svetimšaliai mėgins veržtis į Kiniją; net ir dabar jie vis dar netiki, ir dėl to Mano pyktis kunkuliuoja ir liejasi per kraštus.)

Koks žmogus Mano namuose iš tiesų atitinka Mano ketinimus? Tai yra, prieš sukūrimą, kuriems žmonėms Aš iš anksto nulėmiau gyventi Mano namuose amžinai? Ar jūs žinote? Ar svarstėte, kokius žmones Aš myliu ir kokių žmonių nekenčiu? Mano namai skirti tiems, kurie galvoja kaip Aš ir kurie dalijasi džiaugsmu ir vargu su Manimi– kitaip tariant, žmonėms, kurie dalijasi ir palaiminimais, ir vargais. Visi šie žmonės gali mylėti tai, ką Aš myliu, ir nekęsti to, ko Aš nekenčiu. Jie sugeba atsisakyti to, ko Aš nekenčiu. Jei Aš pasakysiu, kad jiems negalima valgyti, tada jie bus pasirengę likti tuščiais skrandžiais, kad įgyvendintų Mano ketinimą. Toks žmogus yra pasirengęs išlikti Man atsidavęs ir aukotis dėl Manęs, gali atsižvelgti į Mano rūpestingus ketinimus ir visada sunkiai dirbti Mano labui. Todėl tokiems žmonėms Aš suteikiu pirmagimių sūnų statusą, atiduodamas jiems viską, ką turiu: Aš turiu gebėjimą vesti visas bažnyčias, ir jį atiduodu jiems; Aš turiu išminties, ir ją taip pat atiduodu jiems; Aš galiu kentėti dėl tiesos praktikavimo, ir Aš taip pat šiems žmonėms suteiksiu ryžto sugebėti viską ištverti dėl Manęs; Aš turiu gerą kalibrą, ir Aš suteiksiu jį jiems, padarydamas juos tiksliai tokius kaip Aš, be menkiausio skirtumo, kad kiti, matydami šiuos žmones, matytų Mane. Dabar Aš įdedu Savo visišką dieviškumą į šiuos žmones, kad jie galėtų gyventi pagal vieną Mano visiško dieviškumo aspektą ir taip galėtų Mane visapusiškai apreikšti; toks yra Mano ketinimas. Nesiekite būti išoriškai panašūs į Mane (valgyti tą patį, ką Aš, ar vilkėti tokius pačius drabužius, kaip Aš); visa tai beprasmiška, jūs tik pražudysite save, jei sieksite tokių dalykų. Nes tie, kurie siekia išoriškai Mane atkartoti, yra Šėtono tarnai, ir tokios pastangos yra Šėtono klastingas planas; tai atspindi Šėtono užmojį. Tu sieki būti toks pat kaip Aš, bet ar esi to vertas? Aš tave mirtinai sutrypsiu! Mano darbas nuolat vyksta, plečiasi į kiekvieną pasaulio tautą. Greitai sek Mano pėdsakais!

Visi aklieji turi pasitraukti nuo Manęs ir nė akimirkos ilgiau nepasilikti, nes Aš noriu tų, kurie gali Mane pažinti, kurie gali Mane matyti ir kurie gali iš Manęs viską gauti. O kas iš tiesų gali iš Manęs viską gauti? Tokių žmonių tikrai yra labai mažai, ir jie neabejotinai sulauks Mano palaiminimų. Aš myliu šiuos žmones ir vieną po kito juos išrinksiu, kad jie būtų Mano dešinioji ranka ir Mano apraiška. Aš padarysiu taip, kad dėl jų daugybė tautų ir žmonių nepaliaujamai Mane šlovintų ir be perstojo dėl Manęs džiūgautų. O, Siono kalne! Iškelk pergalės vėliavą ir džiūgauk dėl Manęs! Nes Aš išvaikštau visatą iki pat žemės pakraščių, kiekvieną kalnų, upių ir kampelį, o paskui vėl čia sugrįžtu. Aš pergalingai grįžtu su teisumu, teismu, rūstybe ir ugnimi, o ypač - su Savo pirmagimiais sūnumis. Viską, ko nekenčiu, ir visus žmones, įvykius bei daiktus, kuriais bjauriuosi, Aš nusviedžiu tolyn. Aš nugalėjau ir užbaigiau visa, ką norėjau padaryti. Kas drįsta sakyti, kad Aš neužbaigiau Savo darbo? Kas drįsta sakyti, kad Aš neįgijau Savo pirmagimių sūnų? Kas drįsta sakyti, kad Aš negrįžau triumfuodamas? Tokie žmonės tikrai priklauso Šėtonui; jiems sunku sulaukti Mano atleidimo. Jie yra akli, jie - netyrosios dvasios, ir Aš jų nekenčiu labiausiai. Pradėdamas šiais dalykais, Aš atskleisiu Savo rūstybę ir visą Savo teismą. Aš padarysiu taip, kad Mano siautėjančios liepsnos degtų visoje visatoje iki pat žemės pakraščių ir apšviestųkiekvieną kampelį. Tai yra Mano administracinis įsakymas.

Supratę Mano žodžius, turėtumėte semtis iš jų paguodos; negalite jų praleisti pro ausis. Teismo žodžiai ateina kiekvieną dieną, tad kodėl jūs tokie buki ir nejautrūs? Kodėl nebendradarbiaujate su Manimi? Ar taip norite patekti į pragarą? Aš sakau, kad Savo pirmagimiams sūnums, Savo sūnums ir žmonėms esu gailestingas Dievas, tad kaip jūs tai suprantate? Tai nėra paprastas teiginys, jį reikėtų suprasti teigiama prasme. O, akloji žmonija! Daugybę kartų jus išgelbėjau, ištraukdamas iš Šėtono gniaužtų ir iš baudimo, kad galėtumėte gauti Mano pažadą, tad kodėl neatsižvelgiate į Mano širdį? Ar taip gali būti išganytas kuris nors iš jūsų? Mano teisumas, didybė ir teismas nerodo Šėtonui jokio gailestingumo. Tačiau kiek tai susiję su jumis, šių dalykų tikslas yra jus išgelbėti, bet jūs tiesiog nepajėgiate suvokti Mano būdo ir nežinote Mano veiksmų principų. Manėte, kad Savo įvairių veiksmų neskirstau pagal griežtumą ir neskiriu, į ką nukreipti – kokie jūs neišmanėliai! Aš gebu aiškiai matyti visus žmones, įvykius ir daiktus. Aš aiškiai suprantu kiekvieno žmogaus esmę, kitaip tariant, visiškai permatau, kas yra žmogaus viduje. Aš galiu aiškiai matyti, ar ji yra Jezabelė, ar paleistuvė, ir žinau, kas ką slapta daro. Nesipuikuok prieš Mane savo kerais, niekše! Nešdinkis iš čia tuojau pat! Aš nenaudoju tokio žmogaus, kad ji neužtrauktų gėdos Mano vardui! Ji negali liudyti Mano vardo, o tik sukelia priešingą poveikį ir užtraukia gėdą Mano šeimai! Nedelsdami išvarykite ją iš Mano namų. Aš jos nenoriu. Aš nepakęsiu nė sekundės delsimo! Kad ir kaip tokie žmonės siektų, visa tai bergždžia, nes Mano karalystėje visi yra šventi ir nesutepti.Jei sakau, kad ko nors nenoriu – ir tai apima Mano tautą – būtent tai ir turiu omenyje; nelaukite, kol persigalvosiu. Man nesvarbu, koks geras tu buvai Man anksčiau!

Aš kiekvieną dieną atskleidžiu jums paslaptis. Ar žinote Mano kalbėjimo būdą? Kuo remdamasis Aš atskleidžiu Savo paslaptis? Ar žinote? Jūs dažnai sakote, kad Aš esu Dievas, kuris reikiamu metu jus aprūpina, tad kaip suvokiate šiuos aspektus? Aš vieną po kitos, atsižvelgdamas į Savo darbo etapus, atskleidžiu jums Savo paslaptis. Jus aprūpinu pagal Savo planą, o dar labiau – atsižvelgdamas į jūsų tikrąjį dvasinį ūgį. (Kai kalbama apie Mano aprūpinimą, turimas omenyje kiekvienas karalystės žmogus.) Taigi Mano kalbėjimo būdas yra toks: Savo namų žmonėms Aš teikiu paguodą, juos aprūpinu ir teisiu; Šėtonui nerodau nė menkiausio gailestingumo – jam tenka vien rūstybė ir deginimas. Pasitelkęs Savo administracinius įsakymus, vieną po kito iš Savo namų išvarysiu tuos, kurių iš anksto nepaskyriau ar neišsirinkau. Nereikia nerimauti. Kai Aš priversiu juos atskleisti savo tikrąjį pavidalą (kai galiausiai dirbdami Mano sūnums), jie sugrįš į bedugnę, kitaip Aš niekada neužbaigsiu šio reikalo ir jo nepaleisiu. Žmonės dažnai mini pragarą ir Hadą. Tačiau ką reiškia šie du žodžiai ir kuo jie skiriasi? Ar jie iš tiesų reiškia kokį nors šaltą, tamsų kampą? Žmonių protai nuolat trikdo Mano valdymą! Jie svarsto savo nuožiūra ir mano, kad tai, ką sugalvoja, yra gana gerai! Tačiau visa tai tėra tik jų pačių vaizduotė.. Ir Hadas, ir pragaras reiškia suteptą šventyklą, kurioje anksčiau gyveno Šėtonas arba netyrosios dvasios. Kitaip tariant, tie, kuriuos anksčiau buvo užvaldęs Šėtonas ar netyrosios dvasios, – būtent jie yra Hadas ir būtent jie yra pragaras – dėl to negali būti jokios abejonės! Štai kodėl praeityje ne kartą pabrėžiau, kad negyvenu suteptoje šventykloje. Ar Aš (Pats Dievas) galiu gyventi Hade arba pragare? Argi tai nebūtų visiška nesąmonė? Aš tai sakiau kelis kartus, bet jūs vis dar nesuprantate, ką turiu omenyje. Šetonas Hadą sugadino labiau negu pragarą. Tie, kurie yra iš Hado, pasiekė tam tikrą sugedimo laipsnį, ir šių žmonių Aš paprasčiausiai nesu iš anksto paskyręs; o iš pragaro yra tie, kuriuos Aš iš anksto paskyriau, o paskui pašalinau. Paprastai tariant, Aš neišsirinkau nė vieno iš šių žmonių.

Žmonės dažnai parodo, kaip puikiai moka neteisingai suprasti Mano žodžius. Jei Aš aiškiai nenurodyčiau ir po truputį visko neišaiškinčiau, kas iš jūsų suprastų? Jūs tik pusiau tikite net Mano tariamais žodžiais, jau nekalbant apie dalykus, kurie anksčiau nebuvo paminėti. Dabar visose tautose prasidėjo vidiniai nesutarimai: darbininkai ginčijasi su vadovais, mokiniai – su mokytojais, piliečiai – su valdžios pareigūnais. Visa tokia neramumus kelianti veikla pirmiausia kyla kiekvienoje tautoje, ir visa tai tėra dalis tarnavimo Man. Kodėl sakau, kad per šiuos dalykus dirbama Man? Ar Aš džiaugiuosi žmonių nelaimėmis? Ar Aš abejingai sėdžiu nuošalyje? Tikrai ne! Nes tai – Šėtono blaškymasis mirties agonijoje, o visų šių dalykų tikslas – pasitelkti tai, kas neigiama, kad išryškėtų Mano didi galia ir nuostabūs darbai. Visa tai yra stiprus liudijimas apie Mane ir ginklas, kuriuo puolamas Šėtonas. Kaip tik tuo metu, kai visos pasaulio tautos kovoja dėl žemės ir valdžios, Aš ir Mano pirmagimiai sūnūs kartu karaliaujame ir su jomis susidorojame. Jos nė neįsivaizduoja, kad tokioje apgailėtinoje padėtyje ir tokiomis sąlygomis Mano karalystė visiškai įgyvendinama tarp žmonių. Be to, kai jie varžosi dėl valdžios ir nori teisti kitus, patys sulaukia kitų teismo ir yra deginami Mano rūstybės – kaip apgailėtina! Kaip apgailėtina! Mano karalystė įgyvendinama tarp žmonių – koks tai šlovingas įvykis!

Būdami žmonės (nesvarbu, ar esate Mano karalystės žmonės, ar Šėtono palikuonys), visi turite pamatyti Mano nuostabius darbus, kitaip Aš niekada neužbaigsiu šio reikalo. Net jei esi pasirengęs priimti Mano teismą, to vis tiek nepakaks, jei nesi matęs Mano nuostabių darbų. Visi žmonės turi būti įtikinti ir širdimi, ir žodžiu, ir tuo, ką mato, ir nė vienam negalima leisti lengvai išsisukti. Visi žmonės turi Mane šlovinti. Galiausiai Aš padarysiu taip, kad net milžiniškas ugniaspalvis slibinas pakiltų ir šlovintų Mane dėl Mano pergalės. Tai yra Mano administracinis įsakymas – ar jį prisiminsite? Visi žmonės turi nepaliaujamai Mane girti ir atiduoti Man šlovę!

Mano Dvasia nuolat kalba ir prabyla Mano balsu – kiek iš jūsų gali Mane pažinti? Kodėl Aš turiu įsikūnyti ir ateiti pas jus? Tai didžiulė paslaptis. Jūs visą dieną apie Mane galvojate ir Manęs trokštate, kasdien Mane šlovinate, Manimi džiaugiatės, valgote ir geriate iš Manęs, tačiau ir šiandien vis dar Manęs nepažįstate. Kokie jūs neišmanūs ir akli! Kaip mažai Mane pažįstate! Kiek iš jūsų geba būti dėmesingi Mano ketinimams? Kitaip tariant, kiek iš jūsų gali Mane pažinti? Jūs visi – abejotini žmonės, bet vis tiek norite įgyvendinti Mano ketinimus? Nė nesvajokite! Leisk Man tau pasakyti: kad ir kokie geri būtų Šėtono darbai, jų tikslas – sugriauti tai, ką Aš statau, ir sutrikdyti Mano valdymą. Kad ir kokie geri jo veiksmai, jo esmė lieka ta pati – jis priešinasi Man. Todėl daugelis žmonių, patys to nesuvokdami, yra parbloškiami Mano ranka ir išvaromi iš Mano namų. Šiandien nė vienas dalykas (nesvarbu, didelis ar mažas) nėra režisuojamas žmogaus; viskas yra Mano rankose. Jei kas nors sako, kad visa, kas yra, yra žmogaus valdžioje, Aš sakau: tu Man prieštarauji, ir Aš tikrai tave griežtai bausiu ir paliksiu amžiams be vietos įsitvirtinti. Kas iš visų įvykių ir dalykų nėra Mano rankose? Kas nėra Mano nustatyta ar nuspręsta? Ir vis dėlto kalbi taip, tarsi mane pažinotum! Tai velnio žodžiai. Gal tau ir pavyksta apgauti kitus, bet ar manai, kad gali apgauti ir Mane? Manai, kad jei niekas nežino, ką padarei, nieko ir neatsitiks? Nemanyk, kad lengvai išsisuksi! Aš privalau priversti tave klauptis prieš Mane ir tai pasakyti. Tylėti tau nevalia. Tai Mano administracinis įsakymas!

Ar jūs tikrai suprantate, kas yra Mano Dvasia ir kas – Mano kūniškasis „aš“? Kokia Mano įsikūnijimo reikšmė? Kas iš jūsų nuodugniai apmąstė šį didį dalyką ir sulaukė kokio nors Mano apreiškimo? Jūs visi tik elgiatės paviršutiniškai! Kodėl Aš sakau, kad esi milžiniško ugniaspalvio slibino palikuonis? Šiandien Aš jums atskleidžiu Savo įsikūnijimo paslaptį – paslaptį, kurios žmogus nuo pasaulio sukūrimo taip ir nesugebėjo išnarplioti ir kuri tiek daug tų, kurių Aš nekenčiu, atvedė į pražūtį. Taip yra ir šiandien. Dėl Mano kūno daugelis tų, kuriuos myliu, buvo ištobulinti. Kodėl būtent Aš turiu tapti kūnu? Ir kodėl Aš atrodau būtent taip (visais atžvilgiais, įskaitant Mano ūgį, išvaizdą, sudėjimą ir pan.)? Kas turiką nors apie tai pasakyti? Mano įsikūnijime glūdi tiek daug prasmės, kad visko tiesiog neįmanoma išsakyti. Dabar Aš jums pasakysiu tik dalį to (kadangi Mano darbas pasiekė šį etapą, Aš privalau tai padaryti ir tai pasakyti): Mano įsikūnijimas pirmiausia yra nukreiptas į Mano pirmagimius sūnus, kad galėčiau juos ganyti ir kad jie galėtų su Manimi bendrauti ir kalbėtis akis į akį; be to, tai rodo, kad Aš ir Mano pirmagimiai sūnūs esame vienas kitam artimi (tai reiškia, kad kartu valgome, kartu būname, kartu gyvename ir kartu veikiame), kad jie tikrovėje galėtų būti Mano maitinami – tai ne tušti žodžiai, o tikrovė. Anksčiau žmonės Manimi tikėjo, bet negalėjo suvokti tikrovės, nes Aš dar nebuvau įsikūnijęs. Šiandien Mano įsikūnijimas leidžia jums visiems suvokti tikrovę ir leidžia tiems, kurie nuoširdžiai Mane myli, pažinti Mane – patį išmintingąjį Dievą – iš Mano kalbos, elgesio ir principų, kuriais vadovaujuosi tvarkydamas reikalus. Tai taip pat leidžia tiems, kurie nuoširdžiai Manęs neieško, iš Mano subtilių veiksmų įžvelgti Mano žmogiškumą, taip Man priešintis, o paskui mirti „be jokios priežasties“, kai Aš juos parbloškiu. Pažemindamas Šėtoną, įsikūnijimas įtikinamiausiai paliudija apie Mane; Aš ne tik galiu išeiti iš kūno, bet ir gyventi kūne. Man nėra jokių erdvinių ar geografinių apribojimų; Man nėra jokių kliūčių, ir viskas vyksta sklandžiai. Būtent dėl to Šėtonas patiria didžiausią gėdą, o kai Aš išeinu iš kūno, vis tiek atlieku Savo darbą Savo kūne ir tai Man visiškai neturi įtakos. Aš vis vien žengiu per kalnus, upes, ežerus, kiekvieną visatos kampelį ir visa, kas yra. Aš įsikūnijau tam, kad atskleisčiau visus tuos, kurie gimė iš Manęs, bet sukilo prieš Mane. Jei nebūčiau tapęs kūnu, nebūtų įmanoma jų atskleisti (turiu omenyje tuos, kurie vienaip elgiasi Mano akivaizdoje, o kitaip – Man už akių). Jei būčiau likęs Dvasia, žmonės garbintų Mane pagal savo įsivaizdavimus ir manytų, kad esu beformis ir nepasiekiamas Dievas. Šiandien Mano įsikūnijęs kūnas visiškai prieštarauja žmonių įsivaizdavimams (kalbant apie Mano ūgį ir išvaizdą), nes atrodau paprastai ir nesu labai aukštas. Būtent tai labiausiai žemina Šėtoną ir yra galingiausias atsakas į žmonių įsivaizdavimus (Šėtono šventvagystę). Jei Mano išvaizda skirtųsi nuo visų kitų, tai keltų problemų – visi Mane garbintų ir suvoktų remdamiesi savo įsivaizdavimais, ir negalėtų tinkamai apie Mane liudyti. Todėl Aš pasirinkau tokį pavidalą, kokį turiu šiandien, ir jį suprasti visai nesunku. Kiekvienas turėtų peržengti žmogiškųjų sampratų ribas ir nepasiduoti Šėtono klastoms. Ateityje Aš jums po truputį papasakosiu daugiau, atsižvelgdamas į Savo darbo poreikius.

Šiandien Mano didįjį darbą vainikavo sėkmė, o Mano planas įvykdytas. Aš įgijau grupę žmonių, kurie bendradarbiauja su Manimi viena širdimi ir vienu protu. Tai Man šlovingiausias laikas. Mano mylimieji sūnūs (visi, kurie Mane myli) geba būti su Manimi viena širdimi ir protu, kad kartu su Manimi užbaigtų viską, ką ketinu padaryti. Tai nuostabus dalykas. Nuo šiandien tuose, kuriuos vertinu nepalankiai, nebebus Šventosios Dvasios veikimo, o tai reiškia, kad Aš atmesiu tuos, kurie neatitinka to, ką sakiau anksčiau. Žmonės privalo visiškai laikytis to, ką sakau. Atminkite tai! Turite nuo to nė kiek nenukrypti. Nesupraskite klaidingai – viskas priklauso nuo Manęs. Žmonės, nesiderėkite su Manimi. Jei sakau, kad atitinki reikalavimus, tai iškalta akmenyje; jei sakau, kad neatitinki, nesikrimsk ir nekaltink Dangaus bei žemės. Visą tai sutvarkiau Aš. Kas sakė, kad turėtum negerbti savęs? Kas pasakė, kad turėtum griebtis tokios gėdingos kvailystės? Net jei nieko nesakytum, nuo Manęs tiesos nepaslėpsi. Kam skirti Mano žodžiai, kai sakau, kad Aš esu pats Dievas, nagrinėjantis žmogaus širdies gelmes? Sakau tai tiems, kurie yra nesąžiningi. Kaip begėdiška – daryti tokį dalyką Man už akių! Ar norite Mane apgauti? Ne taip paprasta! Eik iš čia nedelsdamas! Maištingas sūnau! Tu nemyli ir negerbi savęs! Tu savimi nesirūpini, bet vis tiek nori, kad Aš tave mylėčiau? Nė nesvajok! Nenoriu nė vieno tokio niekšo. Eikite kuo toliau nuo Manęs, visi! Tai užtraukia didžiausią gėdą Mano vardui; jei to aiškiai nematote, tai nepriimtina. Jūs privalote saugotis, kad šioje piktadarystės ir ištvirkavimo kupinoje senojoje eroje nesusiteptumėte jokiu nešvarumu; privalote būti visiškai šventi ir nesutepti. Šiandien kartu su Manimi kaip karaliai gali valdyti tik tie, kurie nėra susitepę jokiu nešvarumu, nes Aš esu pats šventasis Dievas, ir nenoriu nė vieno, kuris užtrauktų gėdą Mano vardui. Tokius žmones siunčia Šėtonas, kad Mane išbandytų, ir iš tiesų jie visi – Šėtono tarnai, kuriuos reikia atremti (įmestant juos į bedugnę).

Mano namai yra šventi ir nepriekaištingi, o Mano šventykla – didinga ir iškilminga (turint omenyje tuos, kurie turi Mano būtį ir tai, ką Aš turiu). Kas drįsta įeiti ir savavališkai kelti neramumus? Aš jų tikrai nepagailėsiu. Padarysiu taip, kad jie niekada nebegrįžtų, ir būtinai pažeminsiu juos iki galo. Aš elgiuosi išmintingai. Be kardo, be ginklo ir nepajudinęs nė piršto, visiškai nugalėsiu tuos, kurie Man priešinasi ir užtraukia gėdą Mano vardui. Aš esu didžiadvasis, ir toliau tolygiu tempu vykdau Savo darbą, net kai Šėtonas sukelia tokį didelį sąmyšį; Aš nekreipiu į jį dėmesio ir nugalėsiu jį užbaigdamas Savo valdymo planą. Tai yra Mano galia ir Mano išmintis, ir, negana to, tai tik nedidelė Mano nesibaigiančios šlovės dalis. Mano akyse tie, kurie Man priešinasi, yra tarsi purve ropinėjantys vabzdžiai, kuriuos pagal Savo norą bet kuriuo metu galiu mirtinai sutraiškyti kojomis. Tačiau Aš veikiu išmintingai. Pavesiu Savo pirmagimiams sūnums su jais susitvarkyti; Aš neskubu. Veikiu metodiškai, tvarkingai ir be menkiausios klaidos. Tie pirmagimiai sūnūs, kurie gimė iš Manęs, turėtų turėti mano būtį ir gebėti Mano darbuose įžvelgti Mano nesibaigiančią išmintį!

Kiekvienas žmogus gali matyti Mano visagalybę ir Mano išmintį Mano žodžiuose ir Mano veiksmuose. Kad ir kur eičiau, ten yra Mano darbas. Mano pėdsakai yra ne tik Kinijoje; dar svarbiau tai, kad jie yra visose pasaulio tautose. Tačiau pirmosios šį vardą gaus tik septynios anksčiau aptartos tautos, nes tokia yra Mano darbo seka; netolimoje ateityje jums tai taps visiškai aišku ir jūs tai nuodugniai suprasite. Jei dabar jums tai pasakyčiau, baiminuosi, kad dauguma dėl to palūžtų, nes anksčiau sakiau, kad kalbu jums ir skelbiu jums Savo balsą pagal jūsų dvasinį ūgį, o visa, ką darau, savyje turi Mano begalinę išmintį, kurios niekas negali suvokti; vienintelis būdas – pasakoti jums apie tai po truputį. Žinokite tai! Mano akyse jūs amžinai esate vaikai; kiekviename žingsnyje turite būti Mano vedami ir mokomi. Žmogus – tik Mano vedamas jis gali nugyventi savo gyvenimą; be Mano vedimo niekas negalėtų toliau gyventi. Visas visatos pasaulis yra Mano rankose, tačiau tu nematai Manęs lakstančio pirmyn ir atgal. Priešingai, Aš esu atsipalaidavęs ir laimingas. Žmonės nepažįsta Mano visagalybės ir nerimautų dėl Manęs – kaip menkai jūs pažįstate save! Jūs vis dar puikuojatės prieš Mane savo beverčiais menkniekiais ir žavitės savimi! Aš tai seniai perpratau. Ir jūs griebiatės gudrybių Mano akivaizdoje, apgailėtini niekšai! Tuojau pat nešdinkitės iš Mano namų! Aš nenoriu tokių apgailėtinų padarų kaip jūs. Verčiau Mano karalystėje nebūtų nė vieno žmogaus, negu joje būtų tokių kaip jūs – apgailėtinų niekšų! Ar žinai, kad Aš jau nustojau su tavimi dirbti? Neapsigauk dėl to, kad vis dar valgai ir rengiesi kaip įprastai! Bet ar žinojai, kad gyveni Šėtonui ir tarnauji Šėtonui? Ir vis tiek turi įžūlumo stovėti Mano akivaizdoje! Tu iš tiesų esi begėdis!

Praeityje dažnai sakiau: „Netrukus ateis didžiosios nelaimės; didžiosios nelaimės jau nusileido iš Mano rankų.“ Ką reiškia „didžiosios nelaimės“ ir kaip reikėtų paaiškinti šį „nusileidimą“? Jūs manote, kad šios didžiosios nelaimės reiškia neišvengiamas nelaimes, kurios sužaloja žmogaus dvasią, sielą ir kūną, ir manote, kad Mano minimi „žemės drebėjimai, badmečiai ir marai“ yra šios didžiosios nelaimės. Tačiau jūs nežinote, kad klaidingai išaiškinote Mano žodžius. Ir manote, kad šis „nusileidimas“ reiškia, jog didžiosios nelaimės jau prasidėjo – tai juokinga! Būtent taip jūs iš tikrųjų tai suprantate, o išgirdęs jūsų paaiškinimus Aš iš tiesų supykstu. Paslaptis, kurios žmonės niekada nesugebėjo atskleisti (kuri yra slapčiausia paslaptis), taip pat yra ta, kuri per amžius ir kartų kartas buvo ypač klaidingai aiškinama, ir tai yra paslaptis, kurios niekas nėra asmeniškai patyręs (nes ji pradedama taikyti tik paskutinėmis dienomis, ir tik paskutiniame amžiuje žmogus gali ją pamatyti, nors jos ir nesupras), nes Aš ją užantspauduoju itin sandariai, kad žmogus negalėtų jos perprasti (net menkiausios jos dalies). Dabar, kai Mano darbas pasiekė šį etapą, Aš suteikiu jums apreiškimą pagal Savo darbo poreikius; kitaip žmonės niekaip jo negalėtų suprasti. Dabar Aš pradedu dalytis bendryste; visi turėtų būti atidūs, nes kiekvienas, kuris nebus atsargus, įskaitant Mano pirmagimius sūnus, patirs Mano teismą, o sunkiausiais atvejais bus pakirstas Mano rankos (tai reiškia, kad jo dvasia, siela ir kūnas bus atimti). Apie didžiąsias nelaimes kalbama siejant jas su kiekvienu Mano karalystės administraciniu įsaku, ir kiekvienas Mano administracinis įsakas yra didžiųjų nelaimių dalis. (Mano administraciniai įsakai jums dar nėra visiškai atskleisti, tačiau dėl to jums nereikia jaudintis ir nerimauti; yra dalykų, kuriuos sužinoję per anksti, gautumėte mažai naudos. Prisiminkite tai! Aš esu išmintingas Dievas.) Taigi, kokia yra kita dalis? Didžiąsias nelaimes sudaro dvi dalys: Mano administraciniai įsakai ir Mano rūstybė. Laikas, kai nusileis didžiosios nelaimės, taip pat bus tas laikas, kai pradės liepsnoti Mano pyktis ir Aš pradėsiu vykdyti Savo administracinius įsakus. Štai ką sakau Savo pirmagimiams sūnums: dėl to neturite pulti į nuopuolį. Ar tu pamiršai, kad visus dalykus ir įvykius iš anksto nulėmiau Aš? Mano sūnau, nebijok! Aš tikrai tave apsaugosiu, kad amžinai mėgautumeisi gerais palaiminimais kartu su Manimi ir būtum su Manimi visą amžinybę. Kadangi esi Mano mylimas, Aš tavęs neapleisiu. Kadangi Aš nedarau kvailų dalykų; jei sugriaučiau tai, kas buvo taip sunkiai užbaigta, argi taip nepakenkčiau sau pačiam? Aš žinau, ką galvoji savo širdyje. Ar tai prisiminei? Ką dar norėtum, kad Aš pasakyčiau? Aš daugiau kalbėsiu apie didžiąsias nelaimes. Kai nusileis didžiosios nelaimės, tai bus pats baisiausias metas, ir jos didžiausiu mastu atskleis žmogaus bjaurumą. Mano veido šviesoje bus atskleisti įvairiausi demoniški veidai, ir jie neturės kur pasislėpti, kur rasti užuovėją; jie bus visiškai demaskuoti. Didžiųjų nelaimių poveikis bus toks, kad visi, kurie nėra Mano išrinktieji ar iš anksto nulemtieji, atsiklaups prieš Mane ir maldaus atleidimo, verkdami ir grieždami dantimis. Tai yra Mano teisimas Šėtonui, Mano rūstus teismas. Šiuo metu Aš atlieku šį darbą, ir galbūt yra tokių, kurie nori apsimesti turintys reikiamą kvalifikaciją ir apgaule praslysti; kuo labiau jie taip elgsis, tuo labiau Šėtonas su jais dirbs, kol tam tikru momentu atsiskleis tikrasis jų pavidalas.

Aš neskubu atlikti Savo darbo, Pats diriguoju kiekvienam žmogui (tai yra pasityčiojimas iš jų, įrodantis, kad jie yra milžiniško ugniaspalvio slibino palikuonys, ir Aš nekreipiu į juos dėmesio, todėl vartoti žodį „diriguoti“ nėra pernelyg drastiška) ir Pats atlieku kiekvieną darbą. Su Manimi viskas pavyksta, ir tai yra saugi bei užtikrinta sėkmė; visa, ką darau, jau yra sutvarkyta žingsnis po žingsnio. Apie Savo ketinimus ir Savo naštas jums pasakoju po truputį. Nuo šiol Mano žodžiai pradeda rodytis daugybei tautų ir žmonių. Kadangi Mano pirmagimiai sūnūs jau yra visiškai ištobulinti (Mano žodžiai daugiausia skirti Mano sūnums ir Mano tautai), Mano darbo būdas vėl pradėjo keistis. Ar tai aiškiai matote? Ar pastarosiomis dienomis pajutote Mano žodžių toną? Aš guodžiu Savo pirmagimius sūnus kiekviename jų žingsnyje, tačiau nuo šiol (kadangi Mano pirmagimiai sūnūs jau yra visiškai ištobulinti) rankoje laikau peilį („peilis“ reiškia „pačius griežčiausius žodžius“). Jei nors akimirką į ką nors žvelgiu nepalankiai (tai taikoma tiems, kurie nebuvo iš anksto nulemti ar išrinkti, todėl čia nėra jokio prieštaravimo), nepaisant to, ar jie tarnauja Man, ar yra kas nors kita, Aš tuojau pat juos pašalinsiu. Aš esu Visagalis Dievas ir galiu padaryti taip, kad visi žmonės Man tarnautų. Man nė kiek negaila skirtis su tokiais žmonėmis; jei sakau, kad jų nenoriu, vadinasi, jų nenoriu. Dabar atėjo šis laikas, ir Man tereikia pamatyti žmogų, kuris Man nepatinka, ir Aš tuojau pat jį atmesiu, nieko netirdamas, nes Aš esu Dievas, kuris sako tai, ką turi omenyje. Tiems, kuriuos iš anksto nulėmiau Man tarnauti – nors ir koks geras tu būtum, nors ir nepadarei nieko, kas Man prieštarauja, jei Man nepatiksi, Aš tave išspirsiu. Aš nebijau jokių būsimų nemalonumų. Aš turiu Savo administracinius įsakus, sakau tai, ką turiu omenyje, o tai, ką turiu omenyje, bus padaryta. Argi Aš norėčiau Šėtono? Klausykite Manęs, žmonės! Jums nereikia bijoti; tu turi nešdintis, kai tik liepiu tau nešdintis. Nesiteisink prieš Mane; Aš neturiu tau ką pasakyti! Nes Aš buvau toks kantrus, o dabar atėjo laikas vykdyti Mano administracinius įsakus ir jūsų paskutinė diena taip pat atėjo. Tūkstančius metų jūs buvote pasileidę ir visada elgėtės užsispyrusiai bei savavališkai, tačiau Aš visuomet buvau pakantus (nes esu didžiadvasiškas ir iki tam tikros ribos leidžiu tavo sugedimą). Tačiau dabar Mano atlaidumo terminas baigėsi, ir atėjo laikas jums būti užvaldytiems ir įmestiems į ugnies ir sieros ežerą. Paskubėkite ir pasitraukite iš kelio. Aš oficialiai pradedu vykdyti Savo teisimą ir pradedu išlieti Savo rūstybę.

Visose pasaulio tautose ir visose vietose dažnai vyksta žemės drebėjimai, badmečiai, marai ir įvairios kitos panašios nelaimės. Kai Aš vykdysiu Savo didįjį darbą visose tautose ir visose vietose, šios nelaimės kils daug smarkiau nei bet kuriuo kitu metu nuo pasaulio sukūrimo. Tai yra Mano teismo nesuskaičiuojamai daugybei žmonių pradžia, tačiau Mano sūnūs gali būti ramūs; jūsų neištiks jokia nelaimė, ir Aš jus apsaugosiu (tai reiškia, kad vėliau gyvensite kūne, bet ne kūniškame pavidale, todėl nepatirsite jokios nelaimės skausmo). Kartu su Manimi jūs tiesiog valdysite kaip karaliai ir teisite daugybę tautų ir žmonių, amžinai mėgaudamiesi gerais palaiminimais su Manimi visatoje ir žemės pakraščiuose. Visi šie žodžiai bus išpildyti ir netrukus taps tikrove jūsų akyse. Aš nedelsiu nė vienos valandos ir nė vienos dienos; viską darau neįtikėtinai greitai. Nesijaudink ir nenuogąstauk; palaiminimas, kurį tau suteikiu, yra tai, ko niekas negali iš tavęs atimti. Tai yra Mano administracinis įsakas. Visi žmonės bus Man nuolankūs dėl Mano darbų; jie be paliovos džiūgaus ir, negana to, be galo šokinės iš džiaugsmo.

Tikrovė tampa faktu žmogaus akyse, ir kiekvienas dalykas jau įgyvendintas; Mano darbo tempas greitėja kaip į dangų paleista raketa. Niekas niekada to nesitikėjo. Tik tada, kai dalykai išsipildys, jūs suprasite tikrąją Mano žodžių prasmę. Milžiniško ugniaspalvio slibino palikuonys nėra išimtis, ir jie turi būti priversti savo akimis išvysti Mano nuostabius darbus. Nemanyk, kad dėl to, jog, išvydęs Mano darbus, įsitikinai, kad Aš esu, Aš tavęs nepaliksiu – tai nėra taip paprasta! Mano pasakyti žodžiai ir Mano nulemti įvykiai tikrai išsipildys ir nesugrįš pas Mane bergždi. Kinijoje, išskyrus nedaugelį Mano pirmgimių sūnų, mažai kas priklauso Mano tautai. Taigi šiandien jums (milžiniško ugniaspalvio slibino palikuonims, kurie baisiausiai Mane persekiojo) aiškiai sakau, kad neturite puoselėti jokių didelių vilčių ir kad Mano darbas (nuo pat pasaulio sukūrimo) buvo sutelktas į Mano pirmgimius sūnus ir kelias tautas už Kinijos ribų. Dėl šios priežasties, kai Mano pirmgimiai sūnūs užaugs, bus patenkinti Mano ketinimai. (Kai Mano pirmgimiai sūnūs užaugs, viskas bus padaryta, nes jiems pavesta būsima užduotis.) Dabar leidžiu šiems žmonėms išvysti dalį Mano nuostabių darbų, vien tam, kad užtraukčiau gėdą milžiniškam ugniaspalviam slibinui. Šie žmonės tiesiog negali tuo mėgautis, o gali tik džiaugtis, kad Man tarnauja. Ir jie neturi kito pasirinkimo, nes Aš turiu savo administracinius įsakymus, o kas išdrįstų juos pažeisti?

Dabar bendrystėje pakalbėsiu apie kai kurias situacijas, susijusias su užsieniečių atvykimu, kad jūs galėtumėte iš anksto apie jas žinoti, tinkamai viską paruošti Mano vardui paliudyti ir atsistoti aukščiau jų bei juos valdyti. (Sakau „atsistoti aukščiau jų ir juos valdyti“, nes didžiausias iš jų vis tiek yra mažiausias tarp jūsų.) Visi šie žmonės gavo Šventosios Dvasios apreiškimą ir ateityje jie visi savaime vieningai suplūs į Kiniją. Milžiniškas ugniaspalvis slibinas užkluptas netikėtai ir iš visų jėgų stengiasi priešintis, bet atminkite vieną dalyką! Mano valdymo planas yra visiškai įgyvendintas, ir niekas — nė vienas žmogus — nedrįsta trukdyti Mano žingsniams. Aš visada suteikiu jiems apreiškimą, ir jie elgiasi sekdami Šventosios Dvasios vedimu. Jie tikrai nepatirs milžiniško ugniaspalvio slibino vergijos, nes Manyje viskas išlaisvinta ir nevaržoma. Aš tinkamai viską sutvarkiau, laukdamas, kol jūs atliksite parengiamąjį darbą, kad galėtumėte juos ganyti. Visą laiką taip sakiau, bet dauguma jūsų vis dar tiki tik pusiau. O kaip dabar? Jūs priblokšti, ar ne?

Visi šie dalykai yra antraeiliai; svarbiausia, kad jūs kuo greičiau užbaigtumėte visus parengiamuosius darbus. Neišsigąskite. Tas, kuris atlieka darbą, esu Aš, ir, atėjus laikui, Aš pats atliksiu Savo darbą. Aš sudaužiau milžinišką ugniaspalvį slibiną į gabalus. Kitaip tariant, Mano Dvasia pasitraukė iš visų žmonių, išskyrus Mano pirmgimius sūnus (ir dabar lengviau atskleisti, kas yra milžiniško ugniaspalvio slibino palikuonys). Šie žmonės baigė Man tarnauti, ir Aš išsiųsiu juos atgal į bedugnę. (Tai reiškia, kad Aš nepanaudosiu nė vieno iš jų. Nuo šiol Mano pirmgimiai sūnūs bus visiškai atskleisti, o tie, kurie yra šalia Manęs ir yra tinkami Mano naudojimui, bus Mano pirmgimiai sūnūs.) Mano pirmgimiai sūnūs, jūs oficialiai mėgaujatės palaiminimais, kuriuos jums suteikiu (nes visi tie, kurių nekenčiu, parodė savo tikrąjį veidą), todėl nuo šiol tarp jūsų nebebus jokio pasipriešinimo Man ir jūs iš tiesų esate visu šimtu procentų dėl Manęs įsitikinę. (Tik šiandien šie dalykai visiškai įgyvendinti, ir Aš iš anksto nulėmiau šį laiką.) Viskas, ką laikote savo širdyse ir mintyse, yra begalinė meilė Man ir Man jaučiama baimė, ir jūs visada Mane garbinate ir teikiate Man šlovę. Jūs iš tiesų gyvenate globojami ir saugomi Mano meilės. Jūs gyvenate trečiajame danguje. Kokia neprilygstama palaima ir džiaugsmas! Tai kitas pasaulis, kurį žmonėms sunku įsivaizduoti – tikrasis dvasinis pasaulis!

Visos nelaimės kyla viena po kitos, kiekviena sunkesnė už ankstesnę, o padėtis kasdien darosi vis įtemptesnė. Tai tik nelaimių pradžia; žmogus negali įsivaizduoti dar sunkesnių nelaimių, kurios artėja. Tegul Mano sūnūs su jomis susitvarko; tai yra Mano administracinis įsakymas, ir Aš taip suplanavau jau seniai. Visi ženklai ir stebuklai, kurių žmogus dar niekada nematė, kyla iš Manęs ir vienas po kito pasirodo nesuskaičiuojamai daugybei Mano žmonių (turimi omenyje visi Mano karalystės žmonės). Tačiau tai įvyks netolimoje ateityje. Nesijaudinkite. Anksčiau visi kalbėjo apie įėjimą į karalystę, bet kokia yra būsena įėjus į karalystę? Ir kas yra karalystė? Ar tai fizinis miestas? Jūs neteisingai suprantate. Karalystė yra ne žemėje ir ne fiziniame danguje, o dvasiniame pasaulyje, kurio žmogus negali nei pamatyti, nei paliesti. Tik tie, kurie, priėmę Mano vardą, yra visiškai Mano ištobulinti ir mėgaujasi Mano palaiminimais, galės į ją įeiti. Anksčiau dažnai minėtas dvasinis pasaulis tėra karalystės paviršius. Tačiau iš tiesų įeiti į karalystę nėra lengva. Tie, kurie į ją įeina, turi gauti Mano leidimą ir turi būti žmonės, kuriuos Aš pats iš anksto nulėmiau ir išsirinkau. Todėl dvasinis pasaulis nėra vieta, į kurią žmonės gali ateiti ir iš kurios gali išeiti, kaip jiems patinka. Anksčiau žmonės tai suprato labai paviršutiniškai, o jų supratimas buvo pagrįstas vien žmogaus nuostatomis. Tik tie, kurie įeina į karalystę, gali mėgautis palaiminimais, todėl žmogus ne tik negali mėgautis šiais palaiminimais, bet, maža to, negali jų nė pamatyti. Tai paskutinis iš Mano administracinių įsakymų.

Žmonės įsivaizduoja, kad viskas yra be galo paprasta, tačiau iš tikrųjų taip nėra. Visur slypi paslaptys, taip pat Mano išmintis ir Mano sutvarkymai. Nepraleidžiu pro akis nė vienos smulkmenos – viską sutvarkau Aš pats. Didžiosios dienos teismas ištinka visus, kurie nemyli Manęs nuoširdžiai (atminkite: Didžiosios dienos teismas yra nukreiptas į kiekvieną šį vardą priimantį žmogų), ir priverčia juos verkti bei griežti dantimis. Ši rauda sklinda iš Hado ir pragaro; verkia ne žmonės, o demonai. Būtent Mano teismas sukelia šią raudą ir atneša žmonėms galutinį Mano valdymo plano išgelbėjimą. Kadaise puoselėjau tam tikrų vilčių dėl kai kurių žmonių. Tačiau dabar matau, kad privalau vieną po kito juos apleisti, nes Mano darbas pasiekė šį etapą, ir niekas negali to pakeisti. Visi, kurie nėra Mano pirmagimiai sūnūs ar Mano žmonės, turi būti apleisti ir privalo pasitraukti nuo Manęs! Privalote suprasti, kad Kinijoje, be Mano pirmagimių sūnų ir Mano žmonių, visi kiti yra milžiniško ugniaspalvio slibino palikuonys ir visi turi būti atmesti. Visi privalote suprasti: juk Kinija yra Mano prakeikta šalis, o tie keli ten esantys Mano žmonės tėra tie, kurie tarnauja Mano būsimam darbui. Kitaip tariant, be Mano pirmagimių sūnų, ten nėra nė vieno kito – visi kiti turi pražūti. Nemanykite, kad Mano veiksmai yra pernelyg griežti. Tai – Mano administracinis įsakymas. Tie, kuriuos ištinka Mano prakeiksmai, Man kelia pasibjaurėjimą, ir tai yra nepakeičiama. Aš neklystu; jei matau ką nors, kas Man nepatinka, Aš jį išveju; tai pakankamas įrodymas, kad esi Mano prakeiktas ir esi milžiniško ugniaspalvio slibino palikuonis. Leisk Man dar kartą pabrėžti – Kinijoje yra tik Mano pirmagimiai sūnūs (be Mano tarnaujančių žmonių), ir tai yra Mano administracinis įsakymas. Tačiau Mano pirmagimių sūnų yra tiek nedaug, ir juos visus Aš iš anksto nulėmiau – Aš žinau, ką darau. Aš nebijau tavo negatyvumo ir nebijau, kad atsigręši ir Man įkasi, nes turiu Savo administracinius įsakymus ir rūstybę. Kitaip tariant, Savo rankose laikau didžiąsias nelaimes ir nieko nebijau, nes Mano akyse viskas jau įvykdyta, o kai ateis ta diena, Aš su tavimi galutinai atsiskaitysiu. Joks žmogus negali kito ištobulinti ar išugdyti, kad šis taptų Mano pirmagimiu sūnumi – tai priklauso vien tik nuo Mano nulėmimo. Ką Aš vadinu pirmagimiu sūnumi, tas juo ir yra; nesivaržykite dėl to ir nesistenkite to pasisavinti. Viskas priklauso nuo Manęs, paties Visagalio Dievo.

Vieną dieną Aš leisiu jums visiems pamatyti, kokie yra Mano administraciniai įsakymai ir kas yra Mano rūstybė. (Visi klaupsis prieš Mane, visi Mane garbins, visi maldaus Mano atleidimo ir visi liks paklusnūs; dabar tik Mano pirmagimiams sūnums leidžiu pamatyti dalį to.) Aš padarysiu, kad visi milžiniško ugniaspalvio slibino palikuonys pamatytų, jog pasirinkau daugybę jų paaukoti (visus, išskyrus Mano pirmagimius sūnus), kad ištobulinčiau Savo pirmagimius sūnus, taip priversdamas milžinišką ugniaspalvį slibiną pakliūti į savo paties pinkles. (Mano valdymo plane milžiniškas ugniaspalvis slibinas siunčia tuos, kurie Man tarnauja – tai yra visus, išskyrus Mano pirmagimius sūnus, – kad jie trukdytų Mano valdymo planui; tačiau jis pats pakliuvo į savo paties pinkles, ir jie visi tarnauja Mano darbui. Tai yra dalis tikrosios prasmės to, kaip Aš nukreipiu viską, kad Man tarnautų.) Šiandien, kai viskas jau įvykdyta, Aš visų jų atsikratysiu, sutrypsiu juos po Savo kojomis ir taip pažeminsiu milžinišką ugniaspalvį slibiną bei visiškai jį sugėdinsiu (jie bando apgaule praslysti ir gauti palaiminimų, bet niekada nemanė, kad tarnaus Man) – tai Mano išmintis. Tai girdėdami, žmonės mano, kad Aš esu bejausmis ar negailestingas ir kad neturiu žmogiškumo. Iš tiesų, Šėtonui Aš neturiu nei jausmų, nei gailestingumo, be to, Aš esu pats Dievas, pranokstantis žmogiškumą. Kaip gali sakyti, kad Aš esu Dievas, turintis žmogiškumą? Argi nežinai, kad Aš esu ne iš šio pasaulio? Argi nežinai, kad Aš esu virš visko? Be Mano pirmagimių sūnų, nėra nė vieno tokio kaip Aš, nė vieno, kuris turėtų Mano būdą (ne žmogišką, o dievišką) ir nė vieno, kuris turėtų Mano kalibrą.

Kai atsivers dvasinio pasaulio vartai, jūs išvysite visas paslaptis, o tai leis jums visiškai įeiti į laisvės erdvę, įeiti į Mano meilės glėbį ir įeiti į Mano amžinus palaiminimus. Mano rankos visada prilaikė žmoniją. Tačiau yra dalis žmonijos, kurią Aš išgelbėsiu, ir dalis, kurios Aš neišgelbėsiu. (Sakau „prilaikė“, nes be Mano prilaikymo visas pasaulis jau seniai būtų nugarmėjęs į Hadą.) Suvokite tai! Tai Mano valdymo planas. O kas gi yra šis Mano valdymo planas? Aš sukūriau žmoniją, tačiau niekada neketinau įgyti kiekvieno žmogaus – o tik nedidelę žmonijos dalį. Tad kodėl Aš sukūriau tiek daug žmonių? Esu sakęs, kad pas Manimi viskas yra laisvė ir išlaisvinimas, ir Aš darau, ką tik noriu. Kai kūriau žmoniją, dariau tai tik tam, kad žmonės gyventų normalų gyvenimą, ir taip atsirastų nedidelė žmonijos dalis – Mano pirmagimiai sūnūs, Mano sūnūs ir Mano žmonės. Galima sakyti, jog visi žmonės, įvykiai ir daiktai – išskyrus Mano pirmagimius sūnus, Mano žmones ir Mano sūnus – visi yra tarnai ir visi turi pražūti. Šitaip bus užbaigtas visas Mano valdymo planas. Tai Mano valdymo planas, tai Mano darbas ir Mano veikimo žingsniai. Kai viskas pasibaigs, Aš būsiu visiškame atilsyje. Tuomet viskas bus gerai; viskas bus ramu ir saugu.

Mano darbo tempas toks spartus, kad pranoksta žmogaus vaizduotę. Jis kasdien keičiasi, ir tas, kas nespėja žengti kartu, patirs nuostolių; galima tik kasdien tvirtai laikytis naujos šviesos (nors Mano administraciniai įsakymai, kaip ir regėjimai bei tiesa, kuria dalinuosi bendrystėje, niekada nesikeičia). Kodėl kalbu kasdien? Kodėl nuolatos tave apšviečiu? Ar supranti tikrąją to prasmę? Dauguma žmonių vis dar juokiasi bei juokauja ir niekaip nesugeba būti rimti. Jie visiškai nekreipia dėmesio į Mano žodžius, o juos išgirdę pajunta tik trumpalaikį nerimą. Vėliau Mano žodžiai greitai pasimiršta; jie netrukus nebesuvokia savo tapatybės ir tampa nerūpestingi. Ar žinai, kokia tavo padėtis? Tai, ar kas nors Man tarnauja, ar yra Mano iš anksto nulemtas bei išrinktas, yra vien tik Mano rankose; niekas negali to pakeisti – Aš pats privalau tai padaryti, pats privalau juos išsirinkti ir iš anksto nulemti. Kas drįsta sakyti, kad esu neišmintingas Dievas? Kiekvienas Mano ištartas žodis ir visa, ką darau, yra Mano išmintis. Kas išdrįs dar kartą bandyti trukdyti Mano valdymui ar sugriauti Mano planus? Aš tikrai jų nepagailėsiu! Laikas yra Mano rankose ir Aš nebijau jokio delsimo; argi ne Aš nusprendžiu laiką, kada baigsis Mano valdymo planas? Argi visa tai nepriklauso nuo vienos vienintelės Mano minties? Kai Aš sakau, kad tai įvykdyta, tai ir yra įvykdyta, o kai sakau, kad tai baigta, tai ir yra baigta. Aš neskubu ir viską tinkamai sutvarkysiu. Žmonės neturi kišti nosies į Mano darbą ir negali dirbti Man vien savo nuožiūra. Aš prakeikiu kiekvieną, kuris kišasi – tai vienas iš Mano administracinių įsakymų. Savo darbą atlieku Aš pats, ir Man nereikia niekieno kito. (Aš leidžiu tiems tarnams veikti, antraip jie nedrįstų elgtis neapgalvotai ar aklai.) Visas darbas yra Mano surėdytas ir Mano nuspręstas, nes Aš esu pats vienintelis Dievas.

Visos pasaulio tautos grumiasi tarpusavyje dėl valdžios bei naudos ir kovoja dėl žemės, tačiau neišsigąskite, nes visa tai Man tarnauja. O kodėl sakau, kad tai Man tarnauja? Aš viską darau nepajudindamas nė piršto. Teisdamas Šėtonus, Aš pirmiausia priverčiu juos ginčytis tarpusavyje, o galiausiai padarau taip, kad jie pražūtų ir pakliūtų į savo pačių pinkles. (Jie trokšta grumtis su Manimi dėl valdžios, tačiau galiausiai jie Man tarnauja.) Aš tik kalbu ir duodu įsakymus, ir tas, kuriam liepiu ką nors daryti, privalo tai įvykdyti; antraip tave tuoj pat sunaikinsiu. Visa tai yra Mano teismo dalis, nes Aš viskam vadovauju ir viskas yra Mano nustatyta. Kad ir ką kas darytų, tai daroma ne savo valia, o pagal Mano paties sutvarkymą. Tikiuosi, kad artėjančių įvykių akivaizdoje būsite kupini Mano išminties ir vengsite neapgalvotų poelgių. Dažniau artinkitės prie Manęs, kai kas nors nutinka; būkite visapusiškai atidesni ir atsargesni, kad neužsitrauktumėte Mano bausmės ir nepakliūtumėte į Šėtono pinkles. Semkitės įžvalgų iš Mano žodžių, pažinkite, kas Aš esu, ir pamatykite, ką Aš turiu. Privalote viską daryti vadovaudamiesi Mano žvilgsniu ir neturite elgtis neapgalvotai. Darykite tai, ką darau Aš, ir sakykite tai, ką sakau Aš. Sakau jums tai iš anksto, kad neklystumėte ir išvengtumėte gundymų. Kas yra Mano būtis ir Mano turtai? Ar tikrai žinote? Skausmas, kurį kenčiu, yra Mano būties dalis, nes jis yra Mano normalaus žmogiškumo dalis, o Mano būtis taip pat slypi Mano visiškame dieviškume – ar žinote tai? Mano būtį sudaro du aspektai: vienas jų yra Mano žmogiškumas, o kitas – Mano visiškas dieviškumas. Tik šie du aspektai kartu sudaro patį Dievą. Tai, kas yra Mano visiškas dieviškumas, taip pat apima daugybę dalykų: Manęs nevaržo joks žmogus, įvykis ar daiktas; Aš pranokstu visas aplinkas; Manęs neriboja jokie laiko, erdvės ar geografijos suvaržymai; Aš iš tiesų pažįstu visus žmones, įvykius ir daiktus kaip savo penkis pirštus; ir vis dėlto Aš tebesu iš kūno ir kaulų, egzistuoju apčiuopiamu pavidalu; žmonių akyse vis dar esu šis asmuo, tačiau pobūdis pasikeitė – tai nebe kūniška prigimtis, o dvasinis kūnas. Tai tik maža viso to dalis. Ateityje visi Mano pirmagimiai sūnūs irgi bus tokie; tai kelias, kuriuo privaloma žengti, ir tie, kurie yra suskaičiuoti, negali išvengti šios dalios. Kol Aš tai darau, visi, kurie nebuvo iš anksto nulemti, bus išvyti (nes taip Šėtonas Mane išmėgina, norėdamas patikrinti, ar Mano žodžiai yra tikslūs). Tie, kurie yra iš anksto nulemti, negali to išvengti, kad ir kur eitų, ir taip jūs pamatysite šio Mano veiksmo principus. „Mano turtai“ – tai Mano išmintis, Mano žinios, Mano išmonė ir kiekvienas Mano ištartas žodis. Tiek Mano žmogiškumas, tiek Mano dieviškumas juos turi. Tai yra, visa, ką atlieka Mano žmogiškumas, ir visa, ką atlieka Mano dieviškumas, yra Mano turtai; niekas negali šių dalykų atimti ar panaikinti; jie priklauso Man ir niekas negali jų pakeisti. Tai Mano griežčiausias administracinis įsakymas. (Kadangi žmogaus supratimu daug kas, ką Aš darau, neatitinka jo sampratų ir pranoksta žmogiškąjį suvokimą, o šį įsakymą kiekvienas žmogus pažeidžia lengviausiai ir jis kartu yra pats griežčiausias – dėl to žmonės patiria praradimų savo gyvenime.) Dar kartą sakau: privalote sąžiningai žiūrėti į tai, ką raginu jus daryti – neturite būti nerūpestingi!

Aš bausiu kiekvieną, gimusį iš Manęs, kuris vis dar Manęs nepažįsta, kad atskleisčiau visą Savo rūstybę, Savo didžią galią ir visą Savo išmintį. Manyje viskas yra teisu ir nėra visiškai jokio neteisumo, jokios apgaulės ar suktumo. Kiekvienas, kuris yra suktas ir apgaulingas, turi būti pragaro sūnus, gimęs Hade. Manyje viskas atvira. Aš pasakau – ir tai įvyksta. Aš įsakau – ir tai įtvirtinama. Niekas negali to pakeisti ar pamėgdžioti, nes Aš esu Pats Dievas – vienas ir vienintelis. Netolimoje ateityje visi, kurie priklauso Mano iš anksto nulemtų ir išrinktų pirmagimių sūnų grupei, bus po vieną apreikšti, o tuos, kurie nepriklauso šiai pirmgimių sūnų grupei, Aš tokiu būdu pašalinsiu. Taip Aš darau ir įvykdau Savo darbą. Šiuo metu Aš apreiškiu kai kuriuos žmones tik tam, kad Mano pirmagimiai sūnūs pamatytų Mano nuostabius darbus, tačiau vėliau Aš dirbsiu kitaip. Verčiau pradėsiu nuo bendros situacijos, užuot leidęs jiems vienam po kito parodyti savo tikrąjį veidą (nes visi demonai iš esmės yra vienodi, ir pakanka atrinkti tik keletą, kad jie pasitarnautų kaip pavyzdys). Visi tie, kurie yra Mano pirmagimiai sūnūs, visa tai žino savo širdyse, ir Man nereikia visko aiškiai išdėstyti (nes nustatytu laiku jie tikrai bus vienas po kito apreikšti).

Man būdinga tesėti Savo žodį, ir Manyje nieko nėra paslėpto ar nuslėpto. Aš pasakysiu jums viską, ką turėtumėte suprasti, ir tikrai nesakysiu nieko, ko neturėtumėte žinoti, kad neprarastumėte gebėjimo išlikti tvirti. Negaliu prisirišti prie smulkmenų ir dėl to prarasti tai, kas svarbu – tikrai neverta. Tikėkite, kad Aš esu visagalis Dievas, ir tuomet viskas bus įvykdyta, ir viskas taps lengva ir malonu. Taip aš elgiuosi. Kas tiki, tam Aš leidžiu pamatyti, o kas netiki, tam neleidžiu sužinoti ir niekada neleidžiu suprasti. Manyje nėra jokio kūniško jausmo ar gailestingumo, ir nesvarbu, kas užsitrauktų Mano baudimą, Aš juos tikrai nesusilaikęs nužudysiu ir su visais jais pasielgsiu vienodai. Aš visiems esu vienodas – Aš neturiu asmeninių jausmų ir tikrai savo veiksmuose nesivadovauju kūniškais jausmais. Kaip žmonės per tai nemato Mano teisumo ir didybės? Tai yra Mano išmintis ir Mano būdas, kurio niekas negali pakeisti ir niekas negali visiškai pažinti. Mano rankos visuomet viską valdo, bet kuriuo metu, ir Aš visada viską sutvarkau taip, kad Man tarnautų pagal kiekvieną Mano paliepimą. Daug žmonių Man tarnauja, kad įvykdytų Mano valdymo planą, bet galiausiai jie mato palaiminimus, bet negali jais mėgautis – kaip apgailėtina! Bet niekas negali pakeisti Mano širdies. Tai yra Mano administracinis įsakymas (kai kalbama apie administracinius įsakymus, turima omenyje tai, ko niekas negali pakeisti, todėl, kai ateityje kalbėsiu, jei būsiu kažką nusprendęs, tuomet tai neabejotinai yra Mano administracinis įsakymas. Prisiminkite! Nepažeiskite to, kad nepatirtumėte nuostolio), taip pat ir Mano valdymo plano dalis. Tai yra Mano paties darbas, o ne tai, ką galėtų atlikti bet kuris žmogus. Aš privalau tai padaryti – Aš privalau tai sutvarkyti, ir to pakanka, kad parodyčiau Savo visagalybę ir apreikščiau Savo rūstybę.

Dauguma žmonių vis dar nežino ir aiškiai nesupranta Mano žmogiškumo. Aš tai ne kartą sakiau, bet jums vis dar neaišku ir nedaug ką suprantate. Bet tai yra Mano darbas, ir dabar, šiuo momentu, tas, kas žino – žino, o tas, kas nežino – Aš neverčiu. Kitaip negali būti. Aš viską aiškiai pasakiau ir daugiau apie tai nebekalbėsiu. (Nes Aš pasakiau per daug, ir kalbėjau labai aiškiai. Tame, kuris Mane pažįsta, Šventoji Dvasia tikrai veikia, ir jis neabejotinai yra vienas iš Mano pirmagimių sūnų. Tas, kas Manęs nepažįsta, tikrai toks nėra, o tai įrodo, kad Aš jau atitraukiau nuo jų Savo Dvasią). Bet galiausiai Aš padarysiu, kad visi Mane pažintų – visiškai Mane pažintų, Mano žmogiškumą ir Mano dieviškumą. Tai yra Mano darbo žingsniai, ir Aš privalau taip dirbti. Tai ir yra Mano administracinis įsakymas. Visi privalo Mane vadinti vieninteliu tikruoju Dievu, ir nepaliaujamai Mane šlovinti ir džiaugsmingai aukštinti.

Mano valdymo planas jau visiškai užbaigtas, ir viskas jau seniai įgyvendinta. Žmogaus akimis gali atrodyti, kad daug Mano darbų vis dar vykdomi, tačiau Aš jau viską tinkamai suplanavau, ir belieka viską įvykdyti etapais, atliekant vieną užduotį po kitos. (Taip yra, nes dar prieš pasaulio sukūrimą Aš iš anksto nulėmiau, kas gali tvirtai ištverti išmėginimą, kas negali būti Mano pasirinktas ir iš anksto nulemtas, ir kas negali dalytis Mano kančia. Tuos, kurie gali dalytis Mano kančia, tai yra tuos, kuriuos Aš iš anksto nulėmiau ir pasirinkau, Aš tikrai išsaugosiu ir taip suteiksiu jiems galimybę pranokti viską.) Savo širdyje aiškiai žinau, kas kokį vaidmenį atlieka. Aš puikiai žinau, kas Man tarnauja, kas yra pirmagimis sūnus, o kas yra vienas iš Mano sūnų ir Mano žmonių. Žinau tai kaip Savo penkis pirštus. Ką praeityje pavadinau pirmagimiu sūnumi, tas juo yra ir dabar, ir ką pavadinau ne pirmagimiu, tas juo ir dabar nėra. Kad ir ką daryčiau, nesigailiu ir to lengvai nekeičiu. Tai, ką sakau, sakau rimtai (Manyje nėra nieko lengvabūdiško), ir tai niekada nesikeičia! Tie, kurie Man tarnauja, visada Man tarnauja. Jie yra Mano galvijai; jie yra Mano arkliai. (Tačiau šie žmonės niekada neturi dvasinio supratimo; kai Aš jais naudojuosi – jie yra naudingi, bet kai nustoju jais naudotis – nužudau juos. Kalbėdamas apie galvijus ir arklius, Aš turiu omenyje tuos, kurie neturi dvasinio supratimo, kurie Manęs nepažįsta ir Man nepaklūsta, ir netgi jei jie yra nuolankūs ir paklusnūs ir paprasti ir sąžiningi, jie vis tiek yra tipiški galvijai ir arkliai.) Dabar dauguma Mano akivaizdoje yra pasileidę ir nesusivaldantys, triukšmingai kalba ir juokiasi, nepagarbiai elgiasi – jie mato tik Mano žmogiškumą, ir nemato Mano dieviškumo. Iš Savo žmogiškosios pusės Aš galiu nekreipti dėmesio į tokį jų elgesį ir galiu prisiversti jiems atleisti, bet iš Savo dieviškosios pusės – tai nėra taip lengva. Ateityje Aš nuspręsiu, kad tu padarei šventvagystę. Kitaip tariant, jei kas ir gali nusižengti prieš Mano žmogiškumą, prieš Mano dieviškumą nusižengti neįmanoma, ir tą, kuris bent šiek tiek Man priešinsis, Aš tuojau pat teisiu, be jokios delsos. Nemanyk, kad dėl to, kad jau daug metų bendrauji su asmeniu, kuris esu Aš, ir gerai Mane pažįsti, gali nevaržomai kalbėti ir elgtis. Man tikrai nerūpi! Kad ir kas jie būtų, Aš su jais elgsiuosi teisingai. Tai yra Mano teisumas.

Kasdien Mano paslaptys atskleidžiamos žmonėms ir su kiekviena diena jos tampa aiškesnės, pagal apreiškimo etapus, ir to pakanka Mano darbo tempui parodyti. Tai yra Mano išmintis. (Aš to nesakau tiesiogiai. Aš apšviečiu Savo pirmagimius sūnus ir apakinu milžiniško ugniaspalvio slibino palikuonis.) Šiandien Aš dar labiau atskleisiu jums Savo paslaptį per Savo Sūnų. Šiandien Aš atskleisiu jums dalykus, kurių žmonės negali nė įsivaizduoti, kad nuodugniai žinotumėte ir aiškiai suprastumėte. Be to, ši paslaptis egzistuoja kiekviename, išskyrus Mano pirmagimius sūnus, tik niekas jos nesupranta. Nors ji glūdi kiekviename asmenyje, niekas jos neatpažįsta. Ką Aš turiu omenyje? Savo darbe ir Savo ištarose šiuo laikotarpiu Aš dažnai miniu milžinišką ugniaspalvį slibiną, Šėtoną, velnius ir archangelą. Kas jie? Kokie yra jų santykiai? Kas pasireiškia šiuose dalykuose? Milžiniško ugniaspalvio slibino apraiškos yra pasipriešinimas Man, Mano žodžių prasmės nesupratimas ir nesuvokimas, dažnas Manęs persekiojimas ir siekimas klastingomis gudrybėmis trikdyti Mano valdymą. Šėtonas pasireiškia kovodamas su Manimi dėl valdžios, trokšdamas užvaldyti Mano išrinktuosius žmones ir skleisdamas neigiamus žodžius, kad suklaidintų Mano žmones. Velnių (tų, kurie nepripažįsta Mano vardo, kurie netiki – jie visi yra velniai) apraiškos yra kūniškų malonumų geidimas, pasidavimas piktiems geiduliams, gyvenimas Šėtono vergijoje, vieni Man priešinasi, o kiti Mane palaiko (bet tai neįrodo, kad jie yra Mano mylimi sūnūs). Archangelo apraiškos yra įžūlus kalbėjimas, bedieviškumas, dažnas Mano tono perėmimas siekiant pamokslauti žmonėms, tačiau stengiantis tik išoriškai Mane imituoti, valgymas to, ką Aš valgau ir naudojimas to, ką Aš naudoju; trumpai tariant, troškimas būti lygiaverčiu su Manimi, ambicingumas, bet Mano kalibro ir Mano gyvenimo neturėjimas, ir buvimas niekam tikusiu padaru. Šėtonas, velniai ir arkangelas –visi jie yra tipiškos milžiniško ugniaspalvio slibino apraiškos, todėl tie, kurie nėra Mano iš anksto nulemti ir pasirinkti, visi yra milžiniško ugniaspalvio slibino palikuonys: būtent taip ir yra! Jie visi yra Mano priešai. (Tačiau Šėtono trukdymai yra išimtis. Jei tavo prigimtis yra Mano kalibro, niekas negali jos pakeisti. Kadangi dabar vis dar gyveni kūne, retsykiais susidursi su Šėtono gundymais – tai neišvengiama – bet privalai visuomet būti atsargus.) Todėl Aš atsikratysiu visų milžiniško ugniaspalvio slibino atžalų, išskyrus Savo pirmagimius sūnus. Jų prigimtis niekada negali pasikeisti – tai Šėtono kalibras. Jie pasireiškia kaip velniai, o gyvena kaip arkangelai. Tai visiška tiesa. Milžiniškas ugniaspalvis slibinas, apie kurį Aš kalbu, nėra didelis ugniaspalvis slibinas; veikiau tai Man besipriešinanti piktoji dvasia, kurios sinonimas yra „milžiniškas ugniaspalvis slibinas“. Taigi, visos dvasios, išskyrus Šventąją Dvasią, yra piktosios dvasios, ir jas dar galima vadinti milžiniško ugniaspalvio slibino palikuonimis. Visa tai turėtų būti visiškai aišku kiekvienam.

Aš pasirūpinsiu, kad kiekvienas žmogus pamatytų Mano nuostabius darbus ir išgirstų Mano išmintingus žodžius. Tai turi apimti kiekvieną žmogų, ir tai turi būti įgyvendinta per kiekvieną dalyką. Tai yra Mano administracinis įsakymas, ir tai yra Mano rūstybė. Aš paliesiu kiekvieną žmogų ir kiekvieną dalyką, kad žmonės visoje visatoje ir žemės pakraščiuose pamatytų tai savo akimis; Aš nepasiduosiu kol to nepasieksiu. Buvo išlieta visa Mano rūstybė, nepasilaikant nė mažiausio jos likučio. Ji nukreipta į kiekvieną žmogų, kuris priima šį vardą (ir netrukus tai bus nukreipta prieš visas pasaulio tautas). O kas yra Mano rūstybė? Kokio rimtumo ji yra? Kokiam žmogui taikoma Mano rūstybė? Dauguma žmonių mano, kad rūstybė yra stipriausias pykčio laipsnis, tačiau tai ne visai atspindi esmę. Mano rūstybė ir Mano administraciniai įsakymai yra dvi neatskiriamos dalys; Man paskelbus Savo administracinius įsakymus, po jų seka rūstybė. Taigi, kas iš tikrųjų yra rūstybė? Rūstybė – tai teismo laipsnis, kurį skiriu žmonėms, kitaip tariant, tai yra principas, kuriuo remiantis įgyvendinamas bet kuris iš Mano administracinių įsakymų. Jei kas nors pažeidžia kurį nors Mano įsakymą, Mano rūstybė bus atitinkamo masto. Kur yra rūstybė, ten turi būti ir administraciniai įsakymai, o kur yra administraciniai įsakymai, ten turi būti ir rūstybė. Mano administraciniai įsakymai ir rūstybė sudaro neatsiejamą visumą. Tai griežčiausias teismas, kurio niekam nevalia pažeisti. Visi žmonės privalo to laikytis, antraip jie vargu ar išvengs Mano rankos smūgio. Per amžius ir kartas žmonės to nesuprato (nors buvo tokių, kurie kentėjo nuo siaubingų nelaimių, jie vis tiek to nesuvokė; tačiau šio administracinio įsakymo vykdymas iš esmės prasideda nuo dabar), bet šiandien Aš jums visa tai atskleidžiu, kad galėtumėte tuo vadovautis.

Visi žmonės turėtų išgirsti Mano balsą ir tikėti Mano žodžiais. Kitaip Aš neveiksiu ir nedarysiu jokio darbo. Kiekvienas Mano žodis ir veiksmas yra pavyzdys, kuriuo turėtumėte sekti; jie yra etalonas jums ir modelis, kuriuo turėtumėte sekti. Aš tapau kūnu tam, kad jūs pamatytumėte, kas Aš esu ir kas yra mano žmogiškume. Ateityje leisiu jums pamatyti kas Aš esu ir kas yra Mano dieviškume. Šitaip viskas turi vykti žingsnis po žingsnio. Kitaip žmonės negalėtų tikėti ir nepažintų Manęs. Jų regėjimai galėtų būti tik migloti ir neaiškūs, ir jie negalėtų Manęs aiškiai pamatyti. Mano žodžiai įrodė, kad Mano esybė jums visiškai pasireiškė. Ir vien dėl savo kvailumo ir neišmanymo žmonės vis dar nepažįsta Manęs net išgirdę Mano žodžius. Net ir dabar, kai tapau kūnu, žmonės vis dar Man priešinasi, todėl Savo rūstybę ir administracinius įsakymus naudoju, kad nubausčiau šią blogą ir paleistuvišką senąją epochą ir visiškai sugėdinčiau Šėtoną bei demonus. Tai vienintelis kelias; tai taip pat žmonijos likimas, žmonijos baigtis. Sprendimas jau priimtas, ir niekas negali jo nukreipti ar įkalbėti jį pakeisti. Tik Aš vienas tariu galutinį žodį; tai yra Mano valdymas ir tai yra Mano planas. Visi žmonės turi tikėti ir būti įsitikinę širdimi ir žodžiu. Tie, kurie šiame gyvenime mėgausis sėkme, tikrai kentės visą amžinybę, o tie, kurie kenčia šiame gyvenime, tikrai bus palaiminti visą amžinybę – tai Aš iš anksto nulėmiau, ir niekas to negali pakeisti. Niekas negali pakeisti Mano širdies ir niekas negali pridurti nė žodžio prie to, ką pasakiau, ir juo labiau jiems neleidžiama savavališkai pašalinti nė vieno žodžio; Visus tai pažeidusius Aš tikrai nubausiu.

Mano paslaptys jums atskleidžiamos kasdien – ar jūs jas tikrai suprantate? Ar tikrai esate dėl jų tikri? Kai Šėtonas tave klaidina, ar permatai jo kėslus? Tai nustatoma pagal jūsų gyvenimą ir jūsų dvasinį ūgį. Kadangi sakau, kad viską iš anksto nulėmiau, kodėl tada Aš asmeniškai įsikūnijau, kad ištobulinčiau Savo pirmagimius sūnus? Ir, žmogaus akimis žiūrint, kodėl Aš dariau tiek daug beprasmio darbo? Ar tai reiškia, kad Aš pasimetęs? Atminkite tai! Viską, ką darau, darau ne tik todėl, kad įgyčiau Savo pirmagimius sūnus, bet ypač todėl, kad sugėdinčiau Šėtoną. Nors Šėtonas Man priešinasi, Aš turiu galią priversti jo palikuonis maištauti prieš jį ir imti Mane šlovinti. Dar svarbiau, Aš tai darau todėl, kad kitas darbo etapas vyktų sklandžiai ir visa žemė džiaugsmingai šūkautų ir šlovintų Mane, o visi kvėpuojantys tvariniai atsiklauptų prieš Mane ir teiktų Man šlovę; ta diena išties bus šlovės diena. Aš laikau viską Savo rankose, ir kai prasiverš septyni griausmai, visa bus visiškai įvykdyta ir niekada nebesikeis; visa jau bus nustatyta. Nuo to momento bus įžengta į naują gyvenimą naujame danguje ir žemėje, bus įžengta į visiškai naujas aplinkybes, ir prasidės karalystės gyvenimas. Bet kaip yra pačioje karalystėje? Žmonės tiesiog negali to aiškiai suvokti (nes niekas anksčiau nėra patyręs karalystės gyvenimo, jis buvo tik įsivaizduojamas žmonių mintyse ir apmąstomas jų širdyse). Pereinant iš bažnyčios gyvenimo į karalystės gyvenimą – kitaip tariant, iš dabartinės būklės į būsimąją – įvyks daug dalykų, kurių žmonės niekada anksčiau neįsivaizdavo. Bažnyčios gyvenimas yra būtina sąlyga norint įžengti į Karalystės gyvenimą, todėl prieš prasidedant karalystės gyvenimui, Aš negailėsiu pastangų bažnyčios gyvenimui puoselėti. Kas yra bažnyčios gyvenimas? Viskas yra taip: kiekvienas, įskaitant ir Mano pirmagimius sūnus, valgo, geria, džiaugiasi Mano žodžiais ir pažįsta Mane, taip patirdamas Mano deginimą ir apvalymą, kad galėtų suprasti Mano administracinius įsakymus, Mano teismą ir Mano rūstybę bei išvengtų nusižengimų karalystės gyvenime. O kas yra karalystės gyvenimas? Karalystės gyvenime Mano pirmagimiai sūnūs kartu su Manimi viešpatauja kaip karaliai, valdydami nesuskaičuojamą daugybę tautų ir žmonių. (Tik Mano pirmagimiai sūnūs ir Aš galime mėgautis karalystės gyvenimu.) Nors Mano sūnūs ir Mano žmonės iš daugybės tautų ir žmonių įžengia į karalystę, jie negali mėgautis karalystės gyvenimu. Karalystės gyvenimu gali mėgautis tik tie, kurie įžengia į dvasinį pasaulį. Taigi tik Aš ir Mano pirmagimiai sūnūs galime gyventi kūne, o Mano sūnūs ir Mano tauta tebegyvena kūniškuoju pavidalu. (Tačiau tai nėra tas kūniškasis pavidalas, kurį sugadino Šėtonas. Būtent tuo ir ypatingas Mano ir Mano pirmagimių sūnų viešpatavimas.) Visų kitų žmonių dvasios, sielos ir kūnai, bus paimti ir įmesti į Hadą. Kitaip tariant, šie žmonės visiškai pražus ir nustos egzistuoti (tačiau prieš tai jie turės iškęsti visus Šėtono pančius ir žiaurumus, pavyzdžiui, sunkmečius ir nelaimes). Kai tai bus padaryta, karalystės gyvenimas oficialiai įeis į savo vėžes, ir Aš pradėsiu oficialiai atskleisti Savo darbus. (Jie bus atskleisti atvirai, o ne paslėpti.) Nuo to laiko tikrai nebebus nei dejonių, nei ašarų (nes nebebus nieko, kas verstų žmones liūdėti, verkti ar kentėti, tai galioja taip pat ir Mano sūnums bei Mano tautai; tačiau vienas dalykas, kurį būtina pabrėžti yra tai, kad Mano sūnūs ir Mano tauta amžinai turės kūniškuosius kūnus), tik linksmumas, tik džiugūs vaizdai. Tai bus ne kažkas materialaus, o veikiau kažkas, ko neįmanoma pamatyti fizine akimi. Tie, kurie yra Mano pirmagimiai sūnūs, taip pat galės tuo džiaugtis; tai yra Mano nuostabus darbas, ir tai yra Mano didi galia.

Visada stenkitės ieškoti Mano ketinimų ir būti dėmesingais Mano širdžiai. Viena malonumo akimirka gali sugadinti visą tavo gyvenimą, o viena kančios akimirka gali atverti kelią amžiniems palaiminimams. Nepanirk į melancholiją; tai kelias, kuriuo būtina eiti. Aš jau ne kartą sakiau: „Tuos iš jūsų, kurie nuoširdžiai aukojasi dėl Manęs, Aš tikrai gausiai palaiminsiu.“ O kas gi yra tie „palaiminimai“? Tai ne tik tie, kurie gaunami šiandien, bet dar labiau tie, kuriais bus mėgaujamasi ateityje – tik jie yra tikrieji palaiminimai. Kai jūs sugrįšite į Siono kalną, jūs būsite be galo dėkingi už savo dabartines kančias, nes tai yra Mano palaima. Gyventi dabar kūniškame kūne reiškia būti Siono kalne (tai reiškia, kad tu gyveni Manyje), o rytoj gyvenimas kūne bus šlovės diena, ir juo labiau tai reiškia būti Siono kalne. Išgirdę šiuos Mano žodžius, jūs suprantate, ką reiškia „Siono kalnas“. Siono kalnas yra karalystės sinonimas, be to, tai ir dvasinis pasaulis. Šiandieninis Siono kalnas, būnant kūniškuoju pavidalu, reiškia sulaukti Mano paguodos ir priimti Mano malonę; ateities Siono kalnas reiškia, būnant kūne, mėgautis palaiminimu viešpatauti kaip karaliams. Jokiu būdu negalima to ignoruoti. Ir būtinai pasinaudokite laikotarpiu kai galima gauti palaiminimus; juk šiandien yra šiandien, o tai labai skiriasi nuo rytojaus. Kai tu mėgausiesi tomis palaimomis, pajusi, kad šiandienos malonė – nieko ypatingo. Štai ką tau patikiu, ir tai yra Mano paskutinis patarimas. Štai kuo Aš jus įpareigoju, ir tai yra paskutinis Mano patarimas.

 Visa tai ištiks kiekvieną iš jūsų ir leis jums geriau Mane pažinti bei būti tikresniems dėl Manęs. Tai leis jums pažinti Mane – patį vienintelį Dievą, pažinti Mane – Visagalį, pažinti Mane – patį įsikūnijusį Dievą. Vėliau Aš išeisiu iš kūno ir sugrįšiu į Sioną, į gerąją Kanaano žemę, kur yra Mano buveinė ir Mano likimas, bazė, kurioje sukūriau visus dalykus. Šiuo metu niekas iš jūsų nesupranta Mano tariamų žodžių prasmės; tarp jūsų nėra nė vieno, galinčio ją suvokti. Tik tada, kai visa tai jums taps akivaizdu, suprasite, kodėl tariu šiuos žodžius. Aš nesu iš šio pasaulio, juo labiau nesu iš šios visatos, nes esu pats vienintelis Dievas. Savo rankose laikau visą visatos pasaulį, Aš pats jį valdau ir žmonės gali tik paklusti Mano valdžiai, tarti Mano šventąjį vardą, džiūgauti dėl Manęs ir Mane šlovinti. Viskas jums pamažu bus atskleista. Nors nėra nieko slepiama, jūs vis tiek negalite perprasti Mano kalbėjimo būdo ar Mano žodžių tono. Jūs vis dar nesuprantate, koks yra Mano valdymo planas. Todėl vėliau paaiškinsiu tai, ko nesuprantate Mano žodžiuose, nes Man viskas paprasta ir aišku, o jums – nepaprastai sunku, ir jūs tiesiog visiškai to nesuprantate. Dėl to pakeisiu Savo kalbėjimo būdą: kalbėdamas nebesiesiu dalykų tarpusavyje, o aiškinsiu kiekvieną punktą atskirai.

 Ką reiškia prisikelti iš numirusiųjų? Ar tai reiškia numirti kūnu ir paskui sugrįžti į kūną po mirties? Ar tai reiškia prisikelti iš numirusiųjų? Ar viskas taip paprasta? Aš esu visagalis Dievas; ką apie tai žinai? Kaip tai supranti? Ar galima Mano prisikėlimą iš numirusiųjų per Mano pirmąjį įsikūnijimą suvokti pažodžiui? Ar tas procesas iš tiesų buvo toks, kaip aprašyta tuose tekstuose? Sakiau, kad jei šnekėsiu sudėtingai ir žmonėms aiškiai nepasakysiu, niekas nesupras Mano žodžių prasmės. Per amžius ir kartas nebuvo nė vieno žmogaus, kuris nemanė, kad Mano prisikėlimas iš numirusiųjų buvo būtent toks. Nuo pasaulio sukūrimo laikų nė vienas nesuprato tikrosios to prasmės. Ar tikrai Aš buvau prikaltas prie kryžiaus? Ir ar po mirties išėjau iš kapo? Ar tikrai taip įvyko? Ar tai iš tiesų galėjo būti tiesa? Niekas per amžius ir kartas šiuo klausimu nedėjo jokių pastangų, niekas per tai Manęs nepažino ir nėra nė vieno žmogaus, kuris tuo netikėtų; visi mano, kad tai tiesa. Jie nežino, kad kiekvienas Mano žodis turi vidinę prasmę. Tuomet ką iš tikrųjų reiškia prisikėlimas iš numirusiųjų? (Netrukus tai patirsite, taigi sakau jums iš anksto.) Nė viena iš sukurtų būtybių nenori mirti; visos nori gyventi. Iš Mano požiūrio taško, kūno mirtis nėra tikroji mirtis. Žmogus miršta tada, kai iš jo atimama Mano Dvasia. Todėl visus tuos Šėtono sugadintus demonus (tuos netikėlius, visus netikinčiuosius) Aš vadinu mirusiais. Nuo pat pasaulio sukūrimo visiems Savo išrinktiesiems suteikiau Savo Dvasią. Tačiau po sukūrimo sekusiais laikais, tam tikru laikotarpiu, žmones apsėdo Šėtonas. Taigi Aš pasitraukiau, ir žmonės ėmė kentėti – kaip buvo sakyta apie kančias, kurias patyriau, kai buvau įsikūnijęs ir prikaltas prie kryžiaus. Tačiau Mano iš anksto nulemtu laiku (tai yra, kai baigėsi laikotarpis, kuriuo buvau apleidęs žmones), Aš susigrąžinau tuos žmones, kuriuos buvau iš anksto nulėmęs, ir vėl suteikiau jums Savo Dvasią, kad jūs vėl atgytumėte. Tai vadinama „prisikėlimu iš numirusiųjų“. Dabar tie, kurie iš tikrųjų gyvena Mano Dvasioje, jau yra peržengę įprastą būseną, ir jie gyvena kūne. Vis dėlto netrukus jūs visi atsikratysite savo mąstymo, savo sampratų ir visų žemiškųjų pančių. Tačiau tai nėra tas „prisikėlimas iš numirusiųjų po kančių“, kokį įsivaizduoja žmonės. Tai, kad dabar gyvenate, yra būtina sąlyga gyvenimui kūne; tai – būtinas kelias, kad patektumėte į dvasinį pasaulį. Normalaus žmogiškumo peržengimas, apie kurį kalbu, reiškia neturėti šeimos, žmonos, vaikų ar žmogiškųjų poreikių. Tai reiškia susitelkti tik į tai, kad savo gyvenimu išreikštumėte Mano atvaizdą, susitelkti tik į įžengimą į Mane ir negalvoti apie nieką kita, išskyrus Mane; kur tik einate – visur yra jūsų namai. Tai yra normalaus žmogiškumo peržengimas. Jūs visiškai klaidingai supratote šiuos Mano žodžius; jūsų supratimas pernelyg paviršutiniškas. Kaip tiksliai Aš pasirodysiu daugybei tautų ir tautelių? Ar kūne, kaip dabar? Ne! Kai ateis laikas, Aš pasirodysiu Savo kūne kiekvienoje visatos tautoje. Dar neatėjo laikas, kai svetimšaliams reikės, kad juos ganytumėte. Tuo metu jums reikės palikti kūną ir įžengti į dvasinį kūną, kad galėtumėte juos ganyti. Tai tiesa, tačiau tai nėra tas „prisikėlimas iš numirusiųjų“, kokį įsivaizduoja žmonės. Paskirtuoju metu jūs patys to nesuvokdami paliksite kūną, įžengsite į dvasinį pasaulį ir kartu su Manimi valdysite daugybę tautų. Dar ne laikas. Kai Man reikės, kad būtumėte kūne, jūs būsite kūne. (Priklausomai nuo to, ko reikia Mano darbui, dabar jūs privalote mąstyti ir kol kas gyventi kūne, kad nuveiktumėte tai, ką reikia nuveikti esant kūne pagal Mano žingsnius; nelaukite pasyviai, nes taip tik delsite.) Kai Man reikės, kad ganytumėte bažnyčią dvasiniame kūne, jūs išeisite iš kūno, atsisakysite savo mąstysenos ir gyvensite visiškai pasikliaudami Manimi. Tikėkite Mano didžia galia ir Mano išmintimi. Aš viską pats padarysiu. Jums tereikia laukti ir mėgautis. Gausite visus palaiminimus ir jums nieko niekada nestigs. Kai ateis ta diena, suprasite principą, pagal kurį tai darau, pažinsite Mano nuostabius darbus ir suprasite, kaip sugrąžinsiu Savo pirmagimius sūnus į Sioną. Tai nėra taip sudėtinga, kaip įsivaizduojate, bet taip pat nėra taip paprasta, kaip manote.

 Žinau, kad kai taip šneku, jums dar sunkiau suprasti Mano žodžių tikslą ir jūs dar labiau susipainiojate. Jūs sumaišysite juos su tuo, ką Aš sakiau anksčiau ir visai nieko nebesuprasite, ir atrodys, kad visai nėra išeities. Tačiau nesijaudinkite, Aš jums viską pasakysiu. Viskas, ką sakau, turi prasmę. Sakiau, kad viską, kas egzistuoja, galiu grąžinti į nebūtį ir iš nebūties galiu sukurti daugybę dalykų. Žmonių įsivaizdavimu, tam, kad iš kūno įeitum į dvasinį kūną, reikia prisikelti iš numirusiųjų. Praeityje Aš naudojau šį būdą ir padariau akivaizdų Savo didžiausią ženklą, bet šiandien nebėra taip, kaip buvo praeityje. Aš perkelsiu jus iš kūno tiesiai į dvasinį kūną. Ar tai nėra dar didesnis ženklas ir stebuklas? Ar tai nėra dar didesnis Mano visagalybės pasireiškimas? Aš turiu Savo planą ir Savo sumanymus. Kas nėra Mano rankose? Aš Pats žinau, kokį darbą atlieku. Juk šiandien Mano darbo metodai skiriasi nuo ankstesnių. Keičiantis amžiams, Aš keičiu Savo darbo metodus. Kai buvau prikaltas prie kryžiaus, buvo Malonės amžius, o dabar – paskutinis amžius. Mano darbo tempas greitėja; jis nebėra toks kaip anksčiau, juo labiau nėra lėtesnis – priešingai, dabar jis daug greitesnis. To tiesiog neįmanoma apibūdinti, be to, nereikia daugybės sudėtingų procesų. Su Manimi viskas yra laisva. Argi nepakanka vieno Mano valdžios kupino žodžio, kad būtų nustatyta, kaip bus įvykdyta Mano valia ir kaip Aš jus ištobulinsiu? Viskas, ką sakau, bus tikrai padaryta. Praeityje Aš dažnai sakiau, kad kentėsiu, ir neleidau žmonėms užsiminti apie anksčiau patirtas kančias; jų paminėjimas buvo piktžodžiavimas prieš Mane. Taip yra todėl, kad Aš esu pats Dievas ir Man nėra jokių sunkumų; kai tu užsimini apie šiuos sunkumus, žmonės pravirksta. Sakiau, kad ateityje nebus nei dejonių, nei ašarų. Taip viską paaiškinus galima suprasti Mano žodžių prasmę. Žodžiai „Kad žmonės paprasčiausiai negali ištverti šios kančios“ reiškia, kad Aš galiu atsiskirti nuo visų žmogiškų sampratų ir mąstymo, atsiskirti nuo kūniškų jausmų, atsiskirti nuo visko, kas pasaulietiška, ir išeiti iš kūno, ir Aš galiu likti stovėti, kai visi Man prieštarauja. To užtenka įrodyti, kad būtent Aš esu vienintelis pats Dievas. Sakiau: „iš kūno įžengti į dvasinį pasaulį – tai yra kelias, kuriuo privalo eiti visi pirmagimiai sūnūs, kad turėtų karaliaus valdžią kartu su Manimi.“ Šio sakinio prasmė tokia: kai susidursite su tuo, ką anksčiau tik įsivaizdavote, būsite oficialiai išvesti iš kūno ir įžengsite į dvasinį kūną, kad oficialiai pradėtumėte teisti tuos kunigaikščius ir karalius. Jie bus teisiami remiantis tuo, kas vyksta šiuo metu. Tačiau viskas nėra taip sudėtinga, kaip įsivaizduojate – tai įvyks akimirksniu. Jums nereikės prisikelti iš numirusiųjų ir net nereikės kentėti (nes jūsų kančios bei sunkumai žemėje jau baigėsi, o Aš jau sakiau, kad daugiau nebeapgenėsiu Savo pirmagimių sūnų). Kaip ir buvo kalbėta, būtent čia pirmagimiai sūnūs mėgausis palaiminimais – patys to nežinodami įžengs į dvasinį pasaulį. Kodėl sakau, kad tai – Mano gailestingumas ir malonė? Jei į dvasinį pasaulį būtų galima patekti tik prisikėlus iš numirusiųjų, tai nebūtų susiję su gailestingumu ir malone. Tad tai yra akivaizdžiausia Mano gailestingumo ir malonės išraiška, be to, tai atskleidžia Mano nulėmimą ir Mano žmonių išrinkimą. Tai pakankamai aiškiai parodo, kokie griežti yra Mano administraciniai įsakymai. Būsiu maloningas kam norėsiu ir gailestingas tam, kam norėsiu. Niekas neturi varžytis ar kovoti. Tai – vien tik Mano reikalas.

 Žmonės negali to suvokti ir jie spaudžia save tol, kol ima dūsti ir vis tiek tai tik jie patys save supančioja. Žmonių mąstymas yra tikrai ribotas, taigi jiems reikia atsikratyti jo ir žmogiškų sampratų. Todėl Aš privalau išeiti iš kūno ir įžengti į dvasinį pasaulį tam, kad viską valdyčiau ir kontroliuočiau. Tai yra vienintelis būdas valdyti daugybę tautų ir tautelių bei įgyvendinti Mano valią. Tai ne už kalnų. Netikite Mano visagalybe ir nepažįstate asmens, kuriuo esu. Manote, kad esu tik žmogus ir visai nematote Mano dieviškumo. Viskas bus užbaigta, kai panorėsiu, kad būtų užbaigta. Viskas priklauso nuo Mano žodžio. Pastaruoju metu Mano pasakytuose žodžiuose ir visuose Mano veiksmuose pastebėjote tik Mano žmogiškumą, bet visai neatkreipėte dėmesio į Mano dieviškumą. Tai reiškia, kad manote, jog Aš irgi turiu minčių ir sampratų. Tačiau Aš sakiau, kad Mano protas, idėjos, mintys, visi Mano visi veiksmai, viskas, ką darau ir sakau, yra visiškas paties Dievo pasireiškimas. Ar visa tai pamiršote? Pasimetę žmogeliai! Jūs nesuprantate Mano žodžių prasmės. Tai pasakydamas leidau jums pamatyti Mano normalų žmogiškumą (leidau jums jį pamatyti kasdieniame Mano gyvenime, tikrovėje, nes iš to, ką pasakiau per šį laikotarpį, vis dar nesuprantate šio Mano normalaus žmogiškumo), tačiau užuot jį supratę, mėginate tuo pasinaudoti prieš Mane ir elgiatės palaidai Mano akivaizdoje. Jūs – akli! Jūs – neišmanėliai! Jūs Manęs nepažįstate! Taip ilgai kalbėjau veltui! Jūs visai Manęs nepažįstate ir paprasčiausiai nelaikote Mano normalaus žmogiškumo paties Dievo dalimi! Kaip galiu nepykti? Kaip vėl galiu būti gailestingas? Šiems maišto sūnums galiu atsakyti tik Savo rūstybe. Esate tokie įžūlūs, visai Manęs nepažįstate! Manote, kad asmuo, kuriuo esu, suklydo! Argi Aš galėčiau padaryti ką nors ne taip? Galiu neapgalvotai pasirinkti bet kokį kūną kaip Savo apdarą? Mano žmogiškumas ir Mano dieviškumas yra dvi neatsiejamos paties Dievo dalys. Dabar jums tai turėtų būti visiškai aišku! Mano žodžiai jau pasiekė viršūnę; daugiau šios kalbos nebetęsiu!

Dėl to, kad Mano darbo tempas spartėja, niekas nepajėgia sekti Mano pėdsakais ir negali perprasti Mano minčių, tačiau šį kelią nueiti privalu. „Mirusieji“ minimi posakyje „prisikėlimas iš mirusiųjų“ (tai reiškia, kad žmogus nepajėgia perprasti Mano ketinimų ir iš Mano žodžių suprasti, ką turiu omenyje; tai yra dar vienas „mirusiųjų“ paaiškinimas ir nereiškia, kad Mano Dvasia žmogų apleido). Kai jūs ir Aš iš šio etapo pereisime į kūną, tuomet bus įgyvendinta tikroji „prisikėlimo iš mirusiųjų“ prasmė (tai ir yra tikroji prisikėlimo iš mirusiųjų prasmė). Dabar jūs visi esate tokioje padėtyje: negebate perprasti Mano ketinimų ir nerandate Mano pėdsakų. Juoba negalite nurimti savo dvasioje, todėl jūsų mintys neramios. Tokia padėtis kaip tik ir yra ta „kančia“, apie kurią kalbėjau. Žmogus šios kančios nepajėgia pakelti. Viena vertus, galvojate apie savo ateitį, kita vertus, priimate Mano deginimą ir Mano teismą, kurie smogia jums iš visų pusių. Be to, negalite įžvelgti jokios tvarkos Mano kalbėjimo tone ir manieroje, o Mano kalbėjimo tonas per vieną dieną gali kelis kartus pasikeisti. Visa tai sukelia jums didžiulę kančią. Tai yra Mano darbo etapai. Tai yra Mano išmintis. Ateityje šiuo požiūriu jūs patirsite dar didesnę kančią – ir visa tai tam, kad būtų atskleisti visi veidmainiai; dabar tai turėtų būti aišku! Štai taip Aš dirbu. Šios kančios skatinami ir patyrę skausmą, prilygstantį mirčiai, jūs įžengsite į kitą sritį. Jūs įžengsite į kūną ir karaliausite kartu su Manimi, valdydami nesuskaičiuojamas tautas bei žmones.

Kodėl pastaruoju metu kalbu griežtesniu tonu? Kodėl Mano tonas toks skirtingas ir kodėl tokie skirtingi Mano darbo būdai? Visa tai kyla iš Mano išminties. Mano žodžiai skirti kiekvienam, kuris priėmė šį vardą (nesvarbu, ar jis tiki, kad Mano žodžiai gali išsipildyti, ar ne), todėl Mano žodžius turi išgirsti ir pamatyti kiekvienas, ir nieko nereikia spausti, nes Aš turiu Savo darbo būdą ir Savo išmintį. Savo žodžiais Aš teisiu žmones, juos atskleidžiu ir apnuoginu žmogaus prigimtį. Taip Aš atsirenku tuos, kuriuos išsirinkau, ir pašalinu tuos, kurių nesu iš anksto numatęs ar išsirinkęs. Visa tai yra Mano išmintis ir Mano darbo nuostabumas. Toks yra Mano metodas šiame Mano darbo etape. Ar tarp žmonių yra tokių, kurie gali perprasti Mano ketinimus? Ar yra kas nors, kas galėtų atsižvelgti į Mano naštą? Darbą atlieku Aš – pats Dievas. Ateis diena, kai jūs labai gerai suprasite šių Mano žodžių svarbą ir jums bus visiškai aišku, kodėl noriu juos tarti. Mano išmintis yra begalinė, beribė ir neišmatuojama, o žmogui ji visiškai neperprantama. Žmonės gali pamatyti tik dalį jos, matydami mano darbus, tačiau jų matomi dalykai vis tiek yra su trūkumais ir ne visapusiški. Kai jūs visiškai pereisite iš šio etapo į kitą, tuomet galėsite tai aiškiai pamatyti. Įsidėmėkite! Dabar yra pats brangiausias laikas – paskutinis jūsų gyvenimo kūne etapas. Dabartinis jūsų gyvenimas yra paskutinis gyvenimas kūne. Kai iš kūno įžengsite į dvasinį pasaulį, tuomet visas skausmas nuo jūsų atsitrauks. Jūs labai džiaugsitės ir linksminsitės, iš džiaugsmo be perstojo šokinėsite. Tačiau turite aiškiai suprasti, kad šie Mano žodžiai skirti tik Pirmagimiams sūnums, nes tik Pirmagimiai sūnūs verti šio palaiminimo. Įžengimas į dvasinį pasaulį yra didžiausias palaiminimas, aukščiausias palaiminimas ir vertingiausias dalykas, kuriuo galima mėgautis. Tai, ką dabar gaunate valgyti ir dėvėti, tėra kūno malonumai; tai malonė, tačiau Aš išvis nekreipiu į juos dėmesio. Mano darbo dėmesio centre yra kitas etapas (įžengimas į dvasinį pasaulį ir atsigręžimas į visatos pasaulį).

Aš sakau, kad milžiniškas ugniaspalvis slibinas jau buvo Mano parblokštas ir sutriuškintas. Kaip galite netikėti Mano žodžiais? Kodėl vis dar norite dėl Manęs kentėti persekiojimą ir suspaudimą? Argi tai nėra bereikalinga kaina, kurią mokate? Daugybę kartų jums priminiau, kad jums tereikia mėgautis, kol Aš Pats asmeniškai atlieku visą darbą. Kodėl taip trokštate veikti? Jūs iš tiesų nemokate mėgautis! Aš viską jums paruošiau iki galo – kodėl nė vienas iš jūsų neateinate pas Mane tuo pasinaudoti? Jūs vis dar abejojate Mano žodžiais! Jūs Manęs nepažįstate! Manote, kad kalbu tuščias mandagybes; iš tiesų esate susipainioję! (Sakydamas, kad viską jums paruošiau iki galo, turiu omenyje, kad jūs turite labiau žvelgti į Mane ir daugiau melstis Mano akivaizdoje; Aš Pats atliksiu darbą, prakeiksiu visus, kurie Man priešinasi, ir nubausiu visus, kurie jus persekioja.) Jūs visiškai nesuprantate Mano žodžių! Aš atskleidžiu jums visas Savo paslaptis, bet kiek iš jūsų jos iš tiesų aiškios? Kiek iš jūsų giliai jas suprantate? Kas yra Mano sostas? Kas yra Mano geležinė lazda? Kas iš jūsų tai žino? Vos tik užsiminus apie sostą, dauguma žmonių mano, kad tai vieta, kur Aš sėdžiu, arba kad tai reiškia Mano buveinę, arba kad tai reiškia Mano asmenį. Visa tai klaidingi aiškinimai – tikra supratimo painiava! Juk nė vienas iš šių aiškinimų nėra teisingas, argi ne? Taip jūs visi tai suprantate ir suvokiate – tai jau visiškas supratimo nukrypimas! Kas yra valdžia? Koks ryšys tarp valdžios ir sosto? Sostas yra Mano valdžia. Kai Mano Pirmagimiai sūnūs išaukština Mano sostą, jie iš Manęs gauna valdžią. Tik Aš turiu valdžią, todėl tik Aš turiu sostą. Kitaip tariant, tik tada, kai Mano Pirmagimiai sūnūs patirs tokias pačias kančias kaip Aš, jie priims visa, kas Esu ir ką Turiu, ir gaus iš Manęs viską. Tai yra procesas, kurio metu jie įgis Pirmagimio sūnaus statusą. Tada Mano Pirmagimiai sūnūs išaukštins Mano sostą ir tuo pačiu iš Manęs priims valdžią. Dabar jau turėtumėte suprasti! Visa, ką sakau, yra aišku ir visiškai nedviprasmiška, kad kiekvienas suprastų. Atsisakykite savo sampratų ir laukite, kol priimsite paslaptis, kurias jums atskleidžiu! Taigi kas yra geležinė lazda? Ankstesniame etape ji reiškė Mano griežtus žodžius, tačiau dabar yra kitaip nei anksčiau: dabar geležinė lazda reiškia Mano darbus – dideles nelaimes persmelktas Mano valdžios. Todėl kiekvienu geležinės lazdos paminėjimu ji visada siejama su valdžia. Pirminė geležinės lazdos prasmė susijusi su didelėmis nelaimėmis – ji yra valdžios dalis. Visi privalo tai aiškiai matyti, ir tik taip galėsite perprasti Mano ketinimus ir iš Mano žodžių gauti apreiškimą. Kas dirba Šventosios Dvasios darbą, tas rankoje laiko geležinę lazdą. Tai jie turi valdžią ir teisę sukelti bet kurią iš didžiųjų nelaimių. Tai yra vienas iš Mano administracinių įsakymų.

Visa jums yra atvira (tai reiškia aiškiai parodytą dalį), ir visa jums taip pat yra paslėpta (tai reiškia slaptąją Mano žodžių dalį). Aš kalbu išmintingai: kai kurių Savo žodžių leidžiu jums suprasti tik tiesioginę prasmę, o kitų prasmę leidžiu jums perprasti patiems (nors dauguma žmonių jos nepajėgia perprasti), nes tokia yra Mano darbo seka. Tik tada, kai pasieksite tam tikrą dvasinį ūgį, galėsiu jums pasakyti tikrąją Mano žodžių prasmę. Tai yra Mano išmintis ir Mano nuostabūs darbai (kad jus tobulinčiau, taip pat kad visiškai nugalėčiau Šėtoną ir pažeminčiau velnius). Tik įžengę į kitą pasaulį galėsite visa tai visiškai suprasti. Privalau taip daryti, nes žmogaus sampratose yra daug dalykų, kurių žmonės išvis nepajėgia suvokti, ir net jei kalbu aiškiai, jūs vis tiek nesuprantate. Žmogaus protas juk yra ribotas, o daugelį dalykų galiu jums atskleisti tik tada, kai įžengsite į dvasinį pasaulį. Kitaip žmogaus kūnas to nepakeltų, ir tai tik sutrikdytų Mano tvarką. Tai ir yra tikroji „Mano darbo sekos“, apie kurią kalbu, prasmė. Kiek jūs, vadovaudamiesi savo sampratomis, suprantate apie Mane? Ar jūsų supratimas nė kiek neydingas? Ar tai yra dvasioje slypintis supratimas? Todėl turiu jums leisti pereiti į kitą pasaulį, kad užbaigtumėte Mano darbą ir vykdytumėte Mano valią. Tad kas iš tiesų yra tas kitas pasaulis? Ar tai iš tikrųjų tokia transcendentinė regimybė, kokią įsivaizduoja žmonės? Ar tai tikrai kažkas panašaus į orą – nematomą, neapčiuopiamą, tačiau egzistuojantį? Kaip sakiau, buvimo kūne būsena yra tokia, kai yra kūnas ir kaulai, kai žmogus turi pavidalą ir atvaizdą. Tai visiškai tikra ir nekelia jokių abejonių, ir visi privalo tuo tikėti. Tai yra tikroji būsena kūne. Be to, kūne nėra nieko, ko žmonės nekenčia. Tačiau kokia gi iš tiesų yra ši būsena? Kai žmogus iš kūniškumo pereina į kūną, turi atsirasti didelė grupė. Tai yra, jie išsivaduos iš savo kūniškų namų, ir tai galima pavadinti kiekvieno surinkimu pagal jo rūšį: kūniškieji – prie kūniškųjų, o esantieji kūne – prie esančiųjų kūne. Dabar tie, kurie atsiskiria nuo savo namų, tėvų, žmonų, vyrų, sūnų ir dukterų, pradeda žengti į dvasinį pasaulį. Galiausiai dvasiniame pasaulyje pirmagimiai sūnūs susirenka kartu, gieda ir šoka, šlovina ir džiaugsmingai sveikina Mano šventą vardą. Tai gražus ir visada naujas vaizdas. Visi jie yra Mano mylimi sūnūs, amžinai be paliovos šlovinantys Mane, amžinai išaukštinantys Mano šventą vardą. Tokia yra būsena įžengus į dvasinį pasaulį, tai yra ir darbas po įžengimo į dvasinį pasaulį, taip pat tai yra būsena, apie kurią kalbėjau – Bažnyčios ganymas dvasiniame pasaulyje. Be to, tai reiškia, kad Aš pasirodau per Savo asmenį visose visatos tautose ir tarp nesuskaičiuojamų tautų bei žmonių, nešdamas Savo valdžią, Savo rūstybę ir Savo teismą, o dar labiau – Savo geležinę lazdą, kad valdyčiau nesuskaičiuojamas tautas ir žmones. Taip tarp nesuskaičiuojamų tautų ir visoje visatoje Man liudijama liudijimu, kuris sukrečia dangų ir žemę, ir visi žmonės bei visi dalykai, esantys kalnuose, upėse, ežeruose ir žemės pakraščiuose ima garbinti Mane, teikti Man šlovę ir pažinti Mane – vienintelį Patį Dievą, visų dalykų Kūrėją, kuris viskam vadovauja, viską tvarko, viską teisia, viską įvykdo, viską baudžia ir viską sunaikina. Štai toks yra Mano asmens apsireiškimas.

Mano žodžiai jau pasiekė tam tikrą mastą, o Mano darbas – tam tikrą etapą; kiekvienas iš jūsų turėtų suvokti Mano ketinimus ir daugiau ar mažiau gebėti atsižvelgti į Mano naštą. Dabar yra lūžio taškas, kai kūnas pereina į dvasinį pasaulį – jūs esate pirmtakai, peržengiantys amžių ribas, žmonės, keliaujantys po visatą ir žemės pakraščius. Jūs esate Mano brangieji; esate tie, kuriuos Aš myliu. Galima sakyti, kad Aš myliu tik jus, nes visas Mano širdies kraujas buvo skirtas jums. Nejaugi jūs to nežinote? Kodėl Aš sukūriau viską, kas yra? Kodėl Aš viską nukreipiau taip, kad tarnautų jums? Visi šie veiksmai buvo Mano meilės jums išraiška. Kalnai ir visa, kas juose, žemė ir visa, kas joje, giria ir šlovina Mane už tai, nes Aš įgijau jus. Iš tiesų viskas jau atlikta iki galo. Jūs įtikinamai paliudijote apie Mane ir Mano labui pažeminote demonus bei Šėtoną. Visi žmonės, įvykiai ir daiktai esantys už Mano ribų, paklūsta Mano valdžiai, ir, užbaigus Mano valdymo planą, visi yra atskirti pagal jų rūšį. (Mano žmonės priklauso Man, o Šėtono padermė atiduota į ugnies ežerą, į bedugnę, kur jie amžinai raudos ir pražus amžiams.) Kai kalbu apie „pražūtį“ ir sakau, kad „nuo to laiko bus paimta jų dvasia, siela ir kūnas“, turiu omenyje jų atidavimą Šėtonui, kad šis juos sutryptų. Kitaip tariant, visi, kurie nėra iš Mano namų, pražus ir nustos egzistuoti. Tai nereiškia, kad jie, kaip žmonės įsivaizduoja, išnyks. Taip pat galima sakyti, kad viskas, kas yra už Mano ribų, Mano požiūriu, neegzistuoja, ir tai yra tikroji pražūties reikšmė. Žmonių akimis, šie dalykai vis dar atrodo egzistuojantys, tačiau Mano akimis jie virto niekuo ir pražus amžiams.. (Akcentuojami tie, su kuriais Aš nedirbu ir kurie yra už Mano ribų.) Kad ir kaip žmonės galvotų, jie negali to suprasti, ir kad ir kaip į tai žiūrėtų, negali to perprasti. Žmonės negali to aiškiai suprasti, nebent Aš juos apšviesčiau, nušviesčiau ir aiškiai jiems tai nurodyčiau. Be to, jiems tai tampa vis labiau miglota, jie jaučiasi vis tuštesni ir vis labiau jaučia, kad nėra kelio, kuriuo galėtų sekti – jie beveik mirę. Šiuo metu dauguma žmonių (tai yra visi, išskyrus pirmagimius sūnus) yra tokios būsenos. Aš taip aiškiai nurodžiau šiuos dalykus, tačiau šie žmonės visiškai nereaguoja ir toliau rūpinasi savo kūniškais malonumais. Jie valgo, o paskui miega; jie miega, o paskui valgo. Jie neapmąsto Mano žodžių. Net kai jie trumpam atgyja tai trunka tik akimirką; vėliau jie lieka tokie patys, kokie buvo, visiškai nepasikeitę, tarsi išvis nebūtų Manęs klausę. Tai tipiški, niekam tikę žmonės, nejaučiantys nė menkiausios naštos; jie yra akivaizdžiausi veltėdžiai. Vėliau Aš juos po vieną apleisiu; neskubėkite! Po vieną siųsiu juos atgal į bedugnę. Šventoji Dvasia niekada nedirbo su tokiais žmonėmis, ir viskas, ką jie daro, kyla iš jų gautų dovanų. Kalbėdamas apie dovanas, turiu omenyje, kad tai žmonės be gyvybės, kurie yra Mano tarnai; Aš nenoriu nė vieno iš jų ir juos pašalinsiu (bet kol kas jie dar šiek tiek naudingi). Jūs, tarnai, klausykitės! Nemanyk, kad tai, jog Aš tave naudoju, reiškia, kad palankiai į tave žiūriu; viskas nėra taip paprasta. Jei nori, kad palankiai į tave žiūrėčiau, turi būti tas, kurį Aš pripažinau vertu ir kurį Pats tobulinu. Būtent tokį žmogų Aš myliu. Net jei žmonės sakytų, kad Aš padariau klaidą, Aš niekada nepersigalvosiu. Ar tai žinai? Tie, kurie tarnauja, tėra galvijai ir arkliai; kaip jie gali būti Mano pirmagimiai sūnūs? Argi tai nebūtų kvailystė? Argi tai nebūtų gamtos dėsnių pažeidimas? Tie, turi Mano gyvybę ir Mano kalibrą, yra Mano pirmagimiai sūnūs. Tai pagrįsta; niekas negali to paneigti. Taip ir turi būti; kitaip nebūtų nė vieno, kas galėtų atlikti šį vaidmenį, ir nė vieno, kas galėtų jį pakeisti. Čia nesivadovaujama jausmais, nes Aš Pats esu teisusis Dievas, Aš Pats esu šventasis Dievas ir Aš Pats esu didingasis Dievas, netoleruojantis jokio įžeidimo!

Viskas, kas žmonėms yra neįmanoma, Man vyksta lengvai ir sklandžiai. Niekas negali to sustabdyti ir niekas negali to pakeisti. Šis milžiniškas pasaulis yra visiškai Mano rankose, jau nekalbant apie mažąjį velnią Šėtoną. Jei ne Mano valdymo planas ir ne Mano pirmagimiai sūnūs, Aš jau seniai būčiau sunaikinęs šią piktą, ištvirkusią senąją erą, persmelktą mirties tvaiko. Tačiau Aš veikiu apgalvotai ir nekalbu lengvabūdiškai. Kai Aš ką nors pasakau, tai bus įvykdyta; net jei tai nebūtų įvykdyta, tame tikrai būtų Mano išminties aspektas, kuris tikrai viską įvykdys už Mane ir atvers kelią Mano veiksmams. Taip yra todėl, kad Mano žodžiai yra Mano išmintis; Mano žodžiai yra viskas. Žmonės iš esmės jų nesupranta ir negali jų perprasti. Aš dažnai kalbu apie „ugnies ežerą“. Ką tai reiškia? Kuo jis skiriasi nuo ugnies ir sieros ežero? Ugnies ir sieros ežeras reiškia Šėtono įtaką, o ugnies ežeras - visą pasaulį, esantį Šėtono valdžioje. Visi pasaulio žmonės yra pasmerkti sudegti ugnies ežere (tai yra, jie tampa vis labiau sugedę, o kai jų sugedimas pasieks tam tikrą lygį, Aš juos po vieną sunaikinsiu; Man tai padaryti lengva – tereikia ištarti vieną žodį). Kuo didesnė Mano rūstybė, tuo aukščiau visame ugnies ežere kyla liepsnos. Tai reiškia, kad žmonės tampa vis nedoresni. Kai išsiverš Mano rūstybė, sprogs ir ugnies ežeras; tai bus metas, kai bus sunaikintas visas visatos pasaulis. Tą dieną Mano karalystė žemėje taps visiška tikrove ir prasidės naujas gyvenimas. Tai netrukus išsipildys. Kai Aš tai ištarsiu, viskas įvyks visų akivaizdoje. Tai yra žmogiškasis požiūris į šį reikalą, tačiau Mano požiūriu, viskas jau buvo atlikta iš anksto, nes Man viskas yra lengva. Aš kalbu, ir tai išsipildo; Aš kalbu, ir tai įtvirtinama.

Kiekvieną dieną jūs maitinatės Mano žodžiais, mėgaujatės Mano šventyklos gausa, geriate vandenį iš Mano gyvenimo upės ir skinate Mano gyvybės medžio vaisius. Kas gi yra Mano šventyklos gausa? Kas yra Mano gyvenimo upės vanduo? Kas yra gyvybės medis? Kas yra gyvybės medžio vaisius? Nors šios frazės gali būti įprastos, nė vienas žmogus jų nesupranta – visi yra dėl jų sutrikę. Jie neatsakingai jas taria, neapgalvotai vartoja ir taiko kur papuola. Gausa šventykloje nereiškia nei Mano žodžių, nei malonės, kurią Aš jums suteikiu. Ką gi tai iš tikrųjų reiškia? Per visus amžius nebuvo nė vieno, kuriam būtų tekusi laimė mėgautis Mano šventyklos gausa. Tik paskutiniosiomis dienomis, tarp Mano pirmagimių sūnų, žmonės gali pamatyti, kas yra Mano šventyklos gausa. „Šventykla“ šioje frazėje reiškia Mano asmenį; ji reiškia Siono kalną, Mano buveinę. Be Mano leidimo niekas negali į ją įeiti ar iš jos išeiti. Ką reiškia „gausa“? Ji reiškia palaiminimą galėti karaliauti kartu su Manimi kūne. Paprastai tariant, tai reiškia pirmagimių sūnų palaiminimą – galimybę karaliauti kartu su Manimi kūne, tai nėra sunku suprasti. Gyvybės upės vanduo turi dvi reikšmes: Pirma, jis reiškia gyvąjį vandenį, tekantį iš Mano giliausios esybės, tai yra kiekvieną žodį, išeinantį iš Mano lūpų. Antra, jis reiškia Mano veiksmus grindžiančią išmintį ir strategiją, taip pat tai, kas Aš esu ir ką Aš turiu. Mano žodžiuose slypi begalinės paslėptos paslaptys (o tai, kad paslaptys nebėra paslėptos, minima priešpriešinant su praeitimi, tačiau, palyginti su viešuoju apreiškimu, kuris įvyks ateityje, jos vis dar yra paslėptos; čia „buvimas paslėptam“ nėra absoliutus - tai yra santykinis, o ne absoliutus dalykas). Kitaip tariant, gyvybės upės vanduo nuolat teka. Manyje yra begalinė išmintis, o tai, kas Aš esu ir ką Aš turiu, pranoksta visa, ką žmonės gali aiškiai matyti; tai reiškia, kad gyvybės upės vanduo nuolat teka. Žmonių akimis, yra daugybė įvairių materialių medžių, tačiau niekas niekada nėra savo akimis regėjęs gyvybės medžio. Tačiau, nors žmonės šiandien jį mato, vis tiek jo neatpažįsta ir net kalba apie gyvybės medžio vaisių valgymą. Tai iš tiesų absurdiška! Jie valgytų visiškai nesirinkdami! Kodėl sakau, kad šiandien žmonės jį mato, bet neatpažįsta? Kodėl taip sakau? Ar suprantate Mano žodžių prasmę? Šiandienos veikiantis Dievas yra asmuo, kuriuo Aš esu, ir Jis yra gyvybės medis. Nematuokite Manęs pagal žmogiškas nuostatas. Išoriškai Aš nesu panašus į medį, bet ar žinai, kad iš tiesų esu gyvybės medis? Kiekvienas Mano judesys, Mano kalba ir Mano veiksmai yra gyvybės medžio vaisius ir jie yra Mano tapatybė – tai, ką turėtų valgyti Mano pirmagimiai sūnūs, kad galiausiai tik Aš ir Mano pirmagimiai sūnūs būtume absoliučiai vienodi. Jie galės savo gyvenimu Mane išreikšti ir Mane liudyti. (Tai įvyks po to, kai įžengsime į dvasinį pasaulį. Tik kūne galime būti visiškai vienodi; gyvendami kūne mes galime būti tik apytikriai panašūs, tačiau vis tiek turime savų polinkių.)

Aš apreikšiu Savo didžią galią ne tik per Savo pirmagimius sūnus, bet dar labiau per tai, kaip jie valdys daugybę tautų ir tautelių. Tai yra Mano darbo etapai. Dabar yra lemiamas momentas; negana to, dabar yra lūžio taškas. Kai viskas bus atlikts, pamatysite, ką daro Mano rankos, ir pamatysite, kaip Aš planuoju ir kaip Aš valdau – bet tai nėra kažkas neaiškaus. Atsižvelgiant į kiekvienos pasaulio šalies dinamiką, tai nėra taip tolima ateitis; tai kažkas, ko žmonės negali įsivaizduoti ir, juo labiau, tai kažkas, ko jie negali numatyti. Jokiu būdu neturite būti nerūpestingi ar aplaidūs, kad nepraleistumėte progos būti palaimintiems ir apdovanotiems. Karalystės perspektyva jau matoma, o visas pasaulis pamažu griūva ir miršta. Iš bedugnės ir ugnies bei sieros ežero sklinda dejonių pliūpsniai, šiurpinantys žmones, keliantys jiems baimę ir verčiantys jaustis taip, lyg nebūtų kur pasislėpti. Kiekvienas, išrinktas Mano vardu ir vėliau pašalintas, atsidurs bedugnėje. Taigi, kaip jau daug kartų sakiau, tuos, kuriuos ketinu pašalinti, įmesiu į bedugnę. Kai visas pasaulis bus sugriautas, viskas, kas buvo sunaikinta, pateks į ugnies ir sieros ežerą. Kitaip tariant, visa tai bus perkelta iš ugnies ežero į ugnies ir sieros ežerą. Tuo metu kiekvieno lemtis jau bus nustatyta – arba amžinoji žūtis (tai reiškia, visi tie, kurie atskirti nuo Manęs), arba amžinasis gyvenimas (tai reiškia, visi tie, kurie yra Manyje). Tuo metu Aš ir Mano pirmagimiai sūnūs išeisime iš Karalystės ir įžengsime į amžinybę. Tai išsipildys vėliau; net jei dabar jums tai pasakyčiau, nesuprastumėte. Jūs galite tik sekti Mane, vaikščioti Mano šviesoje, lydėti Mane Mano meilėje, patirti džiaugsmą su Manimi Mano namuose, turėti valdžią kartu su Manimi Mano karalystėje ir, būdami Mano valdžioje, kartu su Manimi valdyti daugybę tautų ir tautelių. Visa tai, ką aprašiau aukščiau, apima nesibaigiančius palaiminimus, kuriuos Aš jums suteikiu.

Nuaidi griausmingas balsas, sudrebinantis visą visatą, kurtinantis ausis ir žmonėms nebelieka laiko jo išvengti. Vieni yra parbloškiami, kiti sunaikinami, o treti nuteisiami. Tai toks reginys, kurio dar niekas niekada nebuvo matęs. Atidžiai paklausykite: griaustinio dundesį lydi aimanos, o šis garsas sklinda iš Hado – iš pačio pragaro. Tai graudi rauda tų maišto sūnų, kuriuos Aš nuteisiau. Tie, kurie neklausė, ką sakiau, ir nesivadovavo Mano žodžiais, buvo griežtai nuteisti ir užsitraukė Mano rūstybės prakeiksmą. Mano balsas – tai teismas ir rūstybė; jis niekam nėra atlaidus ir gailestingas, nes Aš esu pats teisusis Dievas ir esu kupinas rūstybės, užsidegimo, apvalymo ir naikinimo. Manyje nėra nieko paslėpto ir nėra jokių kūniškų jausmų; priešingai, yra atvirumas, teisumas, teisingumas ir nešališkumas. Kadangi Mano pirmagimiai sūnūs jau yra su Manimi soste, valdantys daugybę tautų ir žmonių, tie dalykai ir žmonės, kurie yra nesąžiningi ir neteisingi, dabar yra pradedami teisti. Aš juos tyrinėsiu po vieną, nieko nepraleisdamas ir visiškai juos atskleisdamas. Mano teismas visiškai apreikštas ir visiškai atvertas ir aš nieko nenuslėpiau – visus, kurie nesilaiko mano ketinimų, Aš išmesiu ir leisiu jiems amžiams prasmegti bedugnėje. Paliksiu juos ten degti amžinai. Tik tai yra Mano teisumas, tik tai yra Mano dorumas. Niekas negali to pakeisti, ir viskas turi vykti pagal Mane.

Dauguma žmonių nepaiso Mano žodžių, manydami, kad žodžiai yra tik žodžiai, o faktai yra faktai. Kokie jie akli! Argi jie nežino, kad aš esu pats ištikimasis Dievas? Mano žodžiai ir faktai eina išvien. Argi tai nėra absoliuti tiesa? Žmonės tiesiog nesupranta Mano žodžių, o juos iš tiesų suprasti gali tik tie, kurie yra apšviesti. Tai faktas. Vos tik žmonės išgirsta Mano žodžius, jie mirtinai išsigąsta ir blaškosi ieškodami vietos pasislėpti. Juo labiau taip bus, kai ateis Mano teismo diena. Kai kūriau visa, kas egzistuoja, kai sunaikinu pasaulį ir kai ištobulinu pirmagimius sūnus – visa tai vyksta Man ištarus vos vieną žodį. Nes Mano žodis pats savaime yra valdžia; Mano žodis yra teismas. Galima sakyti, kad Aš pats esu teismas ir didybė, ir niekas negali to pakeisti. Tai tik vienas Mano administracinių įsakymų aspektų – vienas iš būdų, kuriais teisiu žmones. Mano akyse visi žmonės, visi įvykiai ir visi daiktai – visa be išimties yra Mano rankose ir pavaldu Mano teismui. Joks žmogus ir joks daiktas nedrįsta savavališkai net krustelėti – viskas turi būti atlikta pagal Mano ištartus žodžius. Remdamiesi savo žmogiškomis sampratomis, visi tiki Mano tariamais žodžiais. Tačiau prabilus Mano Dvasiai, visi pradeda abejoti, nebežino, kokia yra Mano visagalybė ir netgi Mane kaltina. Sakau tau: visi, kurie abejoja Mano žodžiais ir atsainiai su jais elgiasi, bus sunaikinti; jie yra amžinos pražūties sūnūs. Iš to matyti, kad pirmagimių sūnų yra labai mažai, nes Aš taip dirbu. Kaip jau sakiau, Aš viską pasiekiu, nepajudindamas nė piršto, o pasitelkdamas tik Savo žodžius. Taigi, čia ir slypi Mano visagalybė. Vien iš Mano žodžių niekas negali suprasti Mano žodžių kilmės ir tikslo. Žmogus to nepajėgia. Jis gali tik veikti pagal Mano vedimą ir, vadovaudamasis Mano teisumu, daryti viską, kas atitinka Mano ketinimus, kad Mano šeimoje būtų teisumas ir ramybė, kad ji gyvuotų per amžius ir amžinai būtų tvirta bei nepajudinama.

Kiekvieną ištinka Mano teismas, kiekvieną paliečia Mano administraciniai įsakymai, kiekvienam atskleidžiami Mano žodžiai ir Mano asmuo. Tai metas Mano Dvasiai atlikti didį darbą. (Šiuo metu vieni nuo kitų yra atskiriami tie, kurie bus palaiminti, ir tie, kurie patirs nelaimę.) Vos tik nuskamba Mano žodžiai, Aš jau esu atskyręs tuos, kurie bus palaiminti, ir tuos, kurie patirs nelaimę. Visa tai visiškai aišku ir Aš visa tai matau vos pažvelgęs. (Tai sakau kalbėdamas apie Savo žmogiškumą; todėl šie žodžiai neprieštarauja Mano išankstiniam paskyrimui ir išrinkimui.) Aš keliauju po kalnus ir upes, visą kūriniją ir visatos erdves, atidžiai apžiūrinėdamas ir apvalydamas kiekvieną vietą, kad visos nešvarios vietovės ir paleistuvystės žemės Man tarus žodį sudegtų į nieką. Man viskas yra lengva. Jei dabar būtų tas laikas, kurį esu numatęs pasaulio sunaikinimui, galėčiau praryti jį vos vienu žodžiu. Tačiau tam dar ne laikas. Prieš Man pradedant šį darbą, viskas turi būti paruošta, kad nebūtų sutrikdytas Mano planas ir sutrukdytas Mano valdymas. Aš žinau, kaip tai padaryti protingai. Turiu Savo išmintį ir Savo sumanymus. Žmonėms verčiau nesikišti; saugokitės, kad Mano ranka jūsų neužmuštų. Tai jau Mano administracinių įsakymų sritis. Iš to galima suprasti, kokie griežti Mano administraciniai įsakymai ir kokiais principais jie grindžiami. Vienas iš principų – Aš užmušu visus, kurie neatitinka Mano ketinimų ir pažeidžia Mano administracinius įsakymus; o kitas – Aš rūsčiai prakeikiu visus, kurie pažeidžia Mano administracinius įsakymus. Abu šie aspektai yra būtini – tai Mano administracinių įsakymų vykdymo principai. Su visais elgiamasi pagal šiuos du principus be jokio pasigailėjimo ir neatsižvelgiant į tai, koks ištikimas žmogus bebūtų. Tai aiškiai parodo Mano teisumą, Mano didybę ir Mano rūstybę, kuri sudegina visa, kas žemiška, pasaulietiška ir visa, kas neatitinka Mano ketinimų. Mano žodžiuose slypi dar neatskleistos paslaptys ir Mano žodžiuose yra jau atskleistų paslapčių. Todėl, vadovaujantis žmogiškomis sampratomis ir mąstymu, Mano žodžiai amžinai lieka nesuprasti, o Mano širdis amžinai neperprantama. Tai reiškia, kad aš privalau išvaduoti žmones nuo jų sampratų ir mąstymo. Tai yra svarbiausia Mano valdymo plano dalis. Privalau veikti tokiu būdu, kad įgyčiau savo pirmagimius sūnus ir įvykdyčiau tai, ką noriu įvykdyti.

Pasaulio nelaimės kasdien vis didėja, o Mano namuose didžiosios nelaimės tampa dar galingesnės. Žmonės iš tikro nebeturi kur pasislėpti ar kuo prisidengti. Kadangi šis virsmas vyksta jau dabar, nė vienas žmogus nežino, kur žengs kitą žingsnį. Tai bus atskleista tik po Mano teismo. Atminkite! Tai yra Mano darbo etapai ir Mano darbo būdas. Aš paeiliui guosiu visus Savo pirmagimius sūnus ir juos žingsnis po žingsnio išaukštinsiu; o visus tarnus po vieną pašalinsiu ir apleisiu. Tai yra viena iš Mano valdymo plano dalių. Kai bus atskleisti visi tarnai, taip pat bus atskleisti ir Mano pirmagimiai sūnūs. (Man tai padaryti yra itin lengva. Išgirdę Mano žodžius, visi tarnai pamažu pasitrauks, veikiami Mano žodžių teismo ir grėsmės, o liks tik Mano pirmagimiai sūnūs. Žmogus negali to kontroliuoti, to neįmanoma pakeisti žmogaus valia; Mano Dvasia pati atlieka šį darbą.) Tai nėra tolimas įvykis, o jūs turėtumėte tam tikra apimtimi jį suvokti iš šio Mano darbo etapo ir Mano žodžių. Kodėl Aš tiek daug kalbu ir kodėl Mano pasisakymai yra tokie nenuspėjami, žmonėms yra nesuvokiama. Su savo pirmagimiais sūnumis kalbu paguodos, gailestingumo ir mielaširdystės kupinu tonu (nes Aš visada apšviečiu šiuos žmones ir jų nepaliksiu, nes Aš juos iš anksto paskyriau), o kitus, kurie nėra Mano pirmagimiai sūnūs, griežtai teisiu, jiems grasinsiu ir juos bauginsiu, versdamas juos nuolat bijoti taip, kad jų nervai būtų nuolat įtempti. Kai situacija pasieks tam tikrą lygį, jie išsilaisvins iš šios būsenos (kai Aš sunaikinsiu pasaulį, šie žmonės atsidurs bedugnėje), tačiau jie niekada neišvengs Mano teisiančios rankos ir neištrūks iš šios situacijos. Taip jie bus teisiami ir baudžiami. Tądien, kai atvyks svetimtaučiai, aš atskleisiu šiuos žmones po vieną. Tai yra Mano darbo etapai. Ar dabar suprantate, ką iš tikrųjų norėjau pasakyti savo anksčiau ištartais žodžiais? Mano akimis, tai, kas dar neišsipildė, jau yra išsipildę, tačiau tai, kas išsipildė, nebūtinai yra įvykdyta. Taip yra todėl, kad Mano išmintis ir veikimo būdas žmonėms tiesiog yra nesuvokiami. Tik tada, kai šiuo etapu būsiu pasiekęs rezultatų (kai būsiu atskleidęs visus Man besipriešinančius piktadarius), pradėsiu kitą etapą, nes Mano valia yra nevaržoma – niekas nedrįsta trukdyti Mano valdymo plano, ir niekas nedrįsta statyti jokių kliūčių – jie visi privalo trauktis iš kelio! Didžiojo ugniaspalvio slibino palikuonys, paklausykit Manęs! Aš į šį pasaulį atvykau iš Siono ir tapau kūnu, kad įgyčiau savo pirmagimius sūnus palankumą, kad pažeminčiau jūsų tėvą (šie žodžiai yra skirti didžiojo ugniaspalvio slibino palikuonims), kad palaikyčiau savo pirmagimius sūnus ir ištaisyčiau Savo pirmagimiams sūnums padarytas skriaudas. Todėl liaukitės siautėję, nes Leisiu savo pirmagimiams sūnums su jumis susidoroti. Anksčiau Mano sūnūs buvo bauginami ir engiami, bet kadangi Tėvas ima valdžią į savo rankas dėl savo sūnų, Mano sūnūs sugrįš į Mano mylintį glėbį ir daugiau nebebus bauginami ir engiami. Aš nesu neteisus; tai rodo Mano teisumą, ir tai iš tiesų reiškia, jog „myliu tuos, kuriuos myliu, ir nekenčiu tų, kurių nekenčiu“. Jei sakote, kad esu neteisus, tuomet turėtumėte paskubėti išsinešdinti. Nebūkite begėdžiai ir veltėdžiai Mano namuose. Turėtum kuo greičiau grįžti į savo namus, kad Aš daugiau tavęs nebematyčiau. Bedugnė yra jūsų galutinė lemtis, ten yra jūsų vieta. Mano namuose jums nebebus vietos, nes esate darbiniai gyvuliai – įrankiai, kuriais naudojuosi. Kai Man jūsų nebereikės, įmesiu jus į ugnį ir sudeginsiu. Tai Mano administracinis įsakymas. Aš privalau taip daryti – tik taip parodomas Mano darbo būdas, teisumas ir didybė. Juo labiau, kad tik taip Mano pirmagimiai sūnūs galės kartu su Manimi karaliauti ir valdyti.

Dėl principų, slypinčių už Mano žodžių, ir dėl Mano darbo būdo žmonės Mane neigia; būtent toks yra Mano ilgo kalbėjimo tikslas (tai skirta visiems milžiniško ugniaspalvio slibino palikuonims). Tai yra išmintingas Mano darbo metodas; tai Mano teismas milžiniškam ugniaspalviui slibinui. Tai yra Mano strategija, kurios nė vienas žmogus negali visiškai perprasti. Kiekviename lūžio taške – tai yra kiekviename Mano valdymo plano pereinamajame etape – dalis žmonių privalo būti pašalinti; jie šalinami pagal Mano darbo eiliškumą. Būtent taip, ir tik taip, veikia visas Mano valdymo planas. Išmetęs vieną po kito žmones, kuriuos noriu pašalinti, Aš tuomet pradedu kitą Savo darbo žingsnį. Tačiau tai yra paskutinis pašalinimas (turima omenyje – Kinijos bažnyčiose), ir tai taip pat metas, kai pereinamajame etape bus pašalinta daugiausia žmonių nuo pat pasaulio sukūrimo. Per amžius, kaskart šalinant žmones, dalis jų būdavo paliekama tarnauti vėlesniam darbui. Tačiau šis kartas skiriasi nuo ankstesniųjų; jis atliekamas švariai ir veiksmingai. Tai griežčiausias ir nuodugniausias pašalinimas iš visų. Nors, perskaitę Mano žodžius, dauguma žmonių  bando per prievartą vyti abejones iš savo minčių, galiausiai jie nepajėgia jų įveikti ir savo kovose krinta. Tai priklauso ne nuo jų, nes tie, kuriuos Aš iš anksto nulėmiau, negali pabėgti, o tų, kurių iš anksto nenulėmiau, Aš tiesiog negaliu vertinti. Tie, kuriuos myliu, privalo būti tie, kuriuos vertinu palankiai; antraip nė vienas žmogus negalėtų laisvai išeiti ir įžengti į Mano karalystę. Tai yra Mano geležinė lazda – galingas liudijimas ir visiškas Mano administracinių įsakymų vykdymo pasireiškimas. To neįmanoma pasiekti vien vidiniu ryžtu. Kodėl sakiau, kad Šėtonas jau krito bejėgis? Iš pradžių jis turėjo jėgų, bet jis – Mano rankose; jei liepiu jam gultis, jis privalo gultis, o jei liepiu jam pakilti ir Man tarnauti, jis privalo pakilti ir gerai Man tarnauti. Šėtonas tai daro ne savo noru, o todėl, kad jį valdo Mano geležinė lazda, ir tik taip jis visiškai įsitikina Mano valdžia. Mano administraciniai įsakymai jį valdo, ir Aš turiu didžią galią, todėl Šėtonui nelieka nieko kito, kaip tik būti visiškai įtikintam; jis privalo būti romiai ir nuolankiai sutryptas po Mano pakoju. Praeityje, tarnaudamas Mano sūnums, Šėtonas buvo be galo įžūlus ir savavališkai juos engė, tikėdamasis taip Mane pažeminti ir tvirtindamas, kad esu bejėgis. Koks tu aklas! Aš mirtinai tave sutrypsiu! Pažiūrėsiu, ar dar kartą rodysi tokią nežabotą aroganciją! Pažiūrėsiu, ar dar drįsi šaltai žvelgti į Mano sūnus! Kuo doresni žmonės ir kuo labiau jie klauso Mano žodžių bei Man paklūsta, tuo labiau tu juos engi ir izoliuoji (čia turiu omenyje tavo bendrininkų telkimą, kuriant grupuotę). Dabar tavo nežabotos arogancijos dienos baigiasi, ir Aš po truputį suvedinėju su tavimi sąskaitas; neleisiu tau išsisukti nė dėl menkiausio dalyko, kurį esi padaręs. Dabar ne tu, Šėtone, turi valdžią; veikiau Aš ją susigrąžinau valdžią, ir atėjo metas šaukti Mano sūnus su tavimi susidoroti. Privalai būti paklusnus ir nė kiek nesipriešinti. Nesvarbu, kaip gerai elgeisi Mano akivaizdoje praeityje, šiandien tau tai nepadės. Jei nesi iš tų, kuriuos myliu, tuomet Aš tavęs nenoriu. Negali būti nė vienu per daug; privalo būti toks skaičius, kokį iš anksto nulėmiau, o jei nors vienu mažiau – tai dar blogiau. Šėtone, nekelk sumaišties! Argi Aš Pats Savo širdyje aiškiai nežinau, ką myliu, o ko nekenčiu? Argi Man reikia tavo priminimų? Ar galėtų Šėtonas pagimdyti Mano sūnus? Visi jie absurdiški! Visi jie apgailėtini! Aš nuodugniai ir visiškai juos atmesiu. Nereikia nė vieno; visi turi nešdintis! Šešių tūkstančių metų valdymo planas baigiasi, Mano darbas atliktas, ir Aš privalau atsikratyti šia žvėrių ir gyvulių orda!

Tie, kurie tiki Mano žodžiais ir įgyvendina juos praktikoje, privalo būti tie, kuriuos myliu; Aš neapleisiu nė vieno iš jų ir nė vieno nepaleisiu. Taigi tie, kurie yra pirmgimiai sūnūs, neturi nuolat nerimauti. Kadangi tai suteikiu Aš, niekas negali to atimti, ir privalau suteikti tai tiems, kuriuos laiminu. Tuos, kuriuos pripažįstu vertais (prieš pasaulio sukūrimą), Aš palaiminu (šiandien). Toks yra Mano darbo būdas, taip pat pagrindinis principas, slypintis už kiekvieno Mano administracinių įsakymų punkto, ir niekas neturi teisės jo keisti; negalima pridėti nė vieno žodžio ar sakinio, ir juo labiau negalima praleisti nė vieno žodžio ar sakinio. Praeityje dažnai kartojau, kad Mano asmuo apsireiškia jums. Kas tuomet yra Mano „asmuo“ ir kaip jis apsireiškia? Ar tai paprasčiausiai reiškia Mano asmenį? Ar tai tiesiog reiškia kiekvieną Mano ištartą sakinį? Šie du aspektai, nors ir būtini, sudaro tik mažą dalį; tai yra, jie išsamiai nepaaiškina, kas yra Mano asmuo. Mano asmuo apima Mano kūniškąjį „aš“, Mano žodžius ir Mano darbus, tačiau pats tiksliausias paaiškinimas yra toks: Mano pirmgimiai sūnūs ir Aš esame Mano asmuo. Kitaip tariant, kolektyvinė Kristaus žmonių grupė, valdanti kaip karaliai, yra Mano asmuo. Todėl kiekvienas iš pirmgimių sūnų yra nepakeičiamas ir yra Mano asmens dalis, dėl to ir pabrėžiu, kad žmonių skaičius negali būti nė vienu didesnis (taip užtraukiant gėdą Mano vardui), juo labiau nė  vienu mažesnis (taip nesugebant Manęs visiškai apreikšti). Be to, Aš vėl ir vėl pabrėžiu, kad pirmgimiai sūnūs yra Mano brangiausieji, Mano lobiai ir Mano šešių tūkstančių metų valdymo plano kristalizacija; tik per juos galiu visiškai ir tobulai apsireikšti. Aš Pats tegaliu būti visiškas Mano asmens apsireiškimas; tik kartu su pirmgimiais sūnumis apie Mane galima sakyti, kad esu tobulas ir visiškas apsireiškimas. Todėl keliu griežtus reikalavimus Savo pirmgimiams sūnums, nepraleisdamas nė menkiausios detalės, ir vėl bei vėl kertu ir žudau visus tuos, kurie nėra Mano pirmgimiai sūnūs; tai yra visko, ką pasakiau, šaknis, ir galutinis gausių Mano žodžių tikslas. Be to, nuolat pabrėžiu, kad tai turi būti žmonės, kuriuos pripažinau vertais, kuriuos asmeniškai išsirinkau nuo pat pasaulio sukūrimo. Kaip tuomet paaiškinti žodį „apsireikšti“? Ar tai susiję su laiku, kai įžengiama į dvasinį pasaulį? Dauguma žmonių tiki, kad tai laikas, kai Mano kūniškasis „aš“ buvo pateptas, arba laikas, kai jie pamatė Mano kūniškąjį „aš“, tačiau visa tai klaidinga – tai nė iš tolo nėra tiesa. Pagal pradinę žodžio „apsireikšti“ reikšmę jį suprasti anaiptol nėra sunku, tačiau suprasti jį taip, kaip Aš jį suprantu, kur kas sunkiau. Galima pasakyti taip: kai sukūriau žmoniją ir Savo kalibrą įdėjau į šią žmonių grupę, kurią mylėjau, ši žmonių grupė tapo Mano asmeniu. Kitaip tariant, Mano asmuo tuo metu jau buvo apsireiškęs. Mano asmuo apsireiškė ne po to, kai buvo priimtas šis vardas; veikiau jis apsireiškė po to, kai Aš iš anksto nulėmiau šią žmonių grupę, nes jie turėjo Mano kalibrą (jų prigimtis nesikeičia, ir jie tebėra Mano asmens dalis). Taigi Mano asmuo nuo pat pasaulio sukūrimo iki šių dienų visada buvo apsireiškęs. Dauguma žmonių laikosi sampratos, kad Mano kūniškasis „aš“ yra Mano asmuo, tačiau tai visiškai nėra tiesa; ši idėja kyla vien iš jų minčių ir sampratų. Jei vien Mano kūniškasis „aš“ būtų Mano asmuo, tuomet tai negalėtų sugėdinti Šėtono. Tai negalėtų pašlovinti Mano vardo, ir iš tikrųjų tai turėtų atvirkštinį poveikį, užtrauktų gėdą Mano vardui ir taptų ženklu, kad Šėtonas per amžius traukė gėdą Mano vardui. Aš esu Pats išmintingasis Dievas ir niekada nepadaryčiau tokio kvailo dalyko.

Mano darbas privalo duoti rezultatų, juo labiau Mano žodžiai privalo turėti savo tvarką; visus Mano žodžius ir ištaras lydi Mano Dvasia, ir Aš kalbu pagal visa tai, ką daro Mano Dvasia. Todėl visi turėtų iš Mano žodžių pajusti Mano Dvasią, pamatyti, ką būtent Mano Dvasia daro, ir suprasti, ką tiksliai Aš noriu padaryti; remdamiesi Mano žodžiais, jie turėtų pamatyti Mano darbo būdą ir suprasti, kokie yra viso Mano valdymo plano principai. Aš stebiu visą visatą: kiekvienas žmogus, kiekvienas įvykis ir kiekviena vieta – visa tai yra Mano delne. Nėra nė vieno, kuris išdrįstų pasipriešinti Mano planui; visi žengia pirmyn žingsnis po žingsnio pagal Mano nurodytą tvarką. Tai Mano didžiulė galia; būtent čia slypi išmintis, kuria valdau visą Savo planą. Niekas negali to iki galo suprasti ar aiškiai paaiškinti; visa tai asmeniškai darau ir valdau tik Aš.

Visi, kurie nepažįsta Mano žodžių, nepažįsta Mano normalaus žmogiškumo ir priešinasi Mano dieviškumui, išnyks ir pavirs nieku. Niekas nebus nuo to atleistas, ir visi turės atitikti reikalavimus šiuo atžvilgiu, nes tai yra Mano administracinis įsakymas ir jis įgyvendinamas griežčiausiai. Tie, kurie nepažįsta Mano žodžių, yra tie, kurie išklausė tai, ką aiškiai nurodžiau, bet vis dar jų nepažįsta; kitaip tariant, tai žmonės, neturintys dvasinio supratimo (kadangi nesukūriau žmogui tokio gebėjimo, daug iš jų nereikalauju; Aš tik reikalauju, kad išklausę Mano žodžių jie gebėtų juos įgyvendinti praktikoje). Šie žmonės nėra iš Mano namų ir nėra tos pačios rūšies kaip Aš; jie priklauso Šėtono karalystei. Todėl Man nereikia nė vieno iš tų žmonių, kurie neturi dvasinio supratimo. Anksčiau jūs manėte, kad Aš peržengiau ribą, bet dabar jau turėtumėte suprasti. Kaip galėtų gyvuliai kalbėtis su Dievu? Argi tai nebūtų absurdiška? Mano normalaus žmogiškumo nepažįstantys žmonės savo sampratomis vertina tai, ką darau Savo žmogiškume. Užuot pasidavę, jie savo kūniškomis akimis ieško Manyje priekabių. Galbūt Mano ištarti žodžiai buvo veltui? Aš sakiau, kad Mano normalus žmogiškumas yra neatskiriama Manęs, paties pilnutinio Dievo, dalis ir kad būtent taip Mano normalus žmogiškumas ir visiškas dieviškumas tinkamai dera tarpusavyje: kai tai, ką darau per Savo normalų žmogiškumą, neatitinka žmogaus sampratų, atsiskleidžia tie, kurie Man priešinasi ir yra su Manimi nesuderinami. Po to Mano visiškas dieviškumas prabyla per žmogiškumą, ir taip Aš susitvarkau su kai kuriais žmonėmis. Jei nesupranti to, ką darau, bet vis tiek sugebi pasiduoti, tuomet esi toks žmogus, kurio Aš nepasmerkiu; Aš tik apšviečiu tokius žmones. Būtent tokius žmones Aš myliu, ir dėl tavo paklusnumo Aš tave apšviečiu. Tarp tų, kurie priešinasi Mano dieviškumui, yra ir tie, kurie nepažįsta Mano žodžių, kurie yra nesuderinami su Mano normaliu žmogiškumu ir kuriems nepatinka tai, ką darau Savo dieviškume (pavyzdžiui, kai Aš supykstu arba statau bažnyčią ir panašiai). Visa tai yra pasipriešinimo Mano dieviškumui išraiškos. Tačiau vieną dalyką privalau pabrėžti, ir kiekvienas iš jūsų turėtų atkreipti į tai dėmesį: tie, kurie nesuderinami su Asmeniu, kuriuo esu šiandien, priešinasi Mano dieviškumui. Kodėl Aš nuolat kartoju, kad Asmuo, kuriuo esu, yra pats pilnutinis Dievas? Šio Asmens būdas apima visą dieviškąją prigimtį; nevertinkite Manęs pasitelkdami žmogiškas sampratas. Net ir dabar daugelis žmonių vis dar sako, kad Aš turiu normalų žmogiškumą ir kad ne viskas, ką darau, būtinai yra teisinga. Argi tu, būdamas tokiu žmogumi, ne pats prašaisi mirties? Jie nesupranta nė vieno Mano žodžio ir yra visiškai aklųjų atžalos bei milžiniško ugniaspalvio slibino palikuonys! Pasakysiu visiems dar kartą (ir vėliau to nebekartosiu, o visi, kurie vėl taip nusikals, tikrai bus prakeikti): Mano žodžiai, Mano juokas, Mano valgymas, Mano gyvenimas, Mano kalba ir Mano elgesys – visa tai darau Aš, pats Dievas, ir ten nėra nė menkiausio žmogiškojo elemento. Nėra! Visiškai nėra! Visi žmonės turi atsisakyti savo smulkių išskaičiavimų ir daugiau jų nebedaryti. Kuo labiau žmonės ir toliau jais vadovausis, tuo labiau jie bus pasmerkti. Paklausykite Mano patarimo!

Aš nuolat nagrinėju giliausias kiekvieno žmogaus širdies gelmes, nagrinėju kiekvieno asmens kiekvieną žodį ir veiksmą. Aš aiškiai matau, vieną po kito, tuos, kurie Man patinka, ir tuos, kuriais Aš bjauriuosi. Tai yra kažkas, ko žmonės negali įsivaizduoti, juo labiau – įvykdyti. Aš tiek daug pasakiau ir tiek daug padariau; kas galėtų nuodugniai paaiškinti, koks yra Mano žodžių ir Mano darbų tikslas? Niekas to negalėtų. Nuo šiol Aš kalbėsiu dar daugiau; viena vertus, tai pašalins visus tuos žmones, kuriais Aš bjauriuosi, antra vertus, tai privers jus šiuo atžvilgiu dar šiek tiek kentėti, kad dar kartą paragautumėte prisikėlimo skonio, tik dar sunkiau. To negali nulemti žmonės, ir niekas negali užkirsti tam kelio. Net jei dabar tai žinote, atėjus laikui vis tiek negalėsite išvengti tokio kentėjimo. Nes tai yra Mano darbo metodas. Aš privalau taip dirbti, kad pasiekčiau Savo tikslus ir kad Mano valia būtų įvykdyta jumyse. Būtent todėl sakoma, kad „jūs turėsite iškęsti paskutinį kentėjimą“. Po to jūsų kūnas daugiau niekada nekentės, nes Aš būsiu sunaikinęs milžinišką ugniaspalvį slibiną ir jis nebedrįs vėl siautėti. Tai yra paskutinis žingsnis prieš įžengiant į kūną; tai pereinamasis etapas. Bet nebijokite – Aš tikrai vesiu jus per vieną sunkumą po kito. Tikėkite, kad Aš esu pats teisusis Dievas ir kad tai, ką sakau, tikrai išsipildys. Aš esu pats ištikimasis Dievas. Visos šalys, visi kraštai ir visos denominacijos grįžta pas Mane ir plūsta prie Mano sosto. Tai yra Mano didžioji galia, ir Aš teisiu kiekvieną maišto sūnų ir įmesiu juos į ugnies ir sieros ežerą – neliks nė vieno. Visi privalės atsitraukti. Tai yra paskutinis Mano valdymo plano žingsnis, ir kai jis bus baigtas, Aš įžengsiu į poilsį, nes viskas bus atlikta, ir Mano valdymo planas bus pasibaigęs.

Kadangi Mano darbo tempas paspartėjo (nors Aš anaiptol nesijaučiu susirūpinęs), Aš kasdien apreiškiu jums Savo žodžius ir kasdien atskleidžiu jums Mano turimas paslaptis, kad galėtumėte atidžiai sekti Mano pėdsakais. (Tai yra Mano išmintis; Aš naudoju Savo žodžius, kad ištobulinčiau žmones, bet taip pat ir tam, kad jiems smogčiau. Visi skaito Mano žodžius ir geba, jais vadovaudamiesi, veikti pagal Mano valią. Tie, kurie yra negatyvūs, bus negatyvūs, o tie, kurie turi būti atskleisti, bus atskleisti; tie, kurie priešinasi, priešinsis, o tie, kurie Mane ištikimai myli, taps dar ištikimesni. Taigi visi galės sekti Mano pėdsakais. Visos šios Mano aprašytos situacijos yra Mano darbo metodai ir tikslai, kuriuos noriu pasiekti.) Praeityje esu sakęs tokius dalykus: Kad ir kaip jus vesčiau, turėtumėte taip pat siekti; kad ir ką jums sakyčiau, turėtumėte klausyti. Ką tuo noriu pasakyti? Ar žinote? Koks yra šių Mano žodžių tikslas ir reikšmė? Ar suprantate? Kiek žmonių gali tai nuodugniai paaiškinti? Kai sakau: „Kad ir kaip jus vesčiau, turėtumėte taip pat siekti“, Aš turiu omenyje ne tik tai, kaip Aš, būdamas tuo Asmeniu, kuriuo esu, jus vedu; dar labiau turiu omenyje žodžius, kuriuos sakau, ir kelią, kuriuo einu. Šiandien šie žodžiai iš tiesų išsipildė. Vos tik ištariau Savo žodžius, įvairiausi demoniški veidai buvo atskleisti prieš Mano veido šviesą, kad jūs visi galėtumėte juos aiškiai matyti. Šie Mano žodžiai yra ne tik pranešimas Šėtonui, bet dar labiau – pavedimas jums visiems. Dauguma jūsų ignoruoja šiuos žodžius, manydami, kad tai pavedimas jums; tačiau jūs net nežinote, kad tai yra teismo žodžiai ir žodžiai, turintys valdžią. Mano žodžių tikslas yra įsakyti Šėtonui tinkamai Man tarnauti ir visiškai Man paklusti. Tarp tų paslapčių, kurias atskleidžiau praeityje, vis dar yra daug tokių, kurių jūs nesuprantate. Taigi ateityje Aš atskleisiu jums dar daugiau, kad galėtumėte įgyti aiškesnį ir išsamesnį supratimą.

Kai ateis didžiosios nelaimės, visi bus apimti siaubo. Visi žmonės susiims už galvų, gailiai verks ir jaus neapykantą dėl savo padarytų nedorų darbų, tačiau tada jau bus per vėlu, nes tai yra rūstybės metas. Tai ne metas gelbėti žmones ir teikti malonę, bet metas išvalyti visus tarnus ir leisti Mano sūnums naudotis valdžia Mano labui. Tai tikrai skiriasi nuo praeities laikų; to nebuvo nuo pat pasaulio sukūrimo. Kadangi Aš vieną kartą sukūriau pasaulį, Aš jį vieną kartą ir sunaikinsiu, ir to, ką iš anksto nulėmiau, niekas negali pakeisti. Anksčiau gana dažnai buvo minimi du terminai: „susivieniję Kristaus žmonės“ ir „susivieniję visatos nauji žmonės“. Kaip reikėtų juos paaiškinti? Ar „susivieniję Kristaus žmonės“ nurodo pirmagimius sūnus? Ar „susivieniję visatos nauji žmonės“ taip pat nurodo pirmagimius sūnus? Ne; žmonės neteisingai suprato šias frazes. Kadangi žmogiškos sampratos gali jiems padėti suprasti dalykus tik iki šio lygio, Aš jums juos išaiškinsiu, tiesiog čia ir dabar. Susivieniję Kristaus žmonės ir susivieniję visatos nauji žmonės nėra tas pats; jų reikšmės skiriasi. Nors šių dviejų terminų formuluotė labai panaši ir gali atrodyti, kad tai yra tas pats dalykas, tikroji situacija yra visiškai priešinga. Ką tiksliai nurodo „susivieniję Kristaus žmonės“? Arba, ką tai nurodo? Kalbant apie Kristaus žmones, visi vienbalsiai pagalvotų apie Mane. Jie visiškai teisūs taip darydami. Be to, žmogiškose sampratose terminas „žmonės“ neabejotinai nurodytų žmones; nė vienas asmuo nesusietų to su kuo nors kitu. Kalbant apie terminą „susivieniję“, žmonės manytų, kad tai reiškia daugelio žmonių, kurie iš esmės yra vienas vienetas, susibūrimą, ir todėl vadinami „susivienijusiais“. Čia galima pamatyti, kad žmonių protai yra pernelyg paprasti; jie visiškai negali suprasti Mano minties. Dabar Aš oficialiai pradėsiu bendrauti apie tai, kas yra susivieniję Kristaus žmonės (bet visi žmonės privalo atsisakyti savo sampratų; kitaip nė vienas iš jų negalės to perprasti,ir net jei Aš paaiškinčiau šį terminą, jie juo nepatikėtų ir nesugebėtų jo suvokti): vos tik bus ištarti Mano žodžiai, visi Mano pirmagimiai sūnūs sugebės veikti pagal Mano ketinimus ir išreikšti Mano ketinimus, tad jie yra vienos širdies ir vienų lūpų. Teisdami daugybę tautų ir tautelių, jie sugebės įgyvendinti Mano teisumą ir vykdyti Mano administracinius įsakymus; jie yra Mano išraiška ir jie yra Mano apraiška. Todėl galima sakyti, kad susivieniję Kristaus žmonės yra faktas, jog pirmagimiai sūnūs įgyvendina Mano administracinius įsakymus; jie yra valdžia pirmagimių sūnų rankose. Visa tai susiję su Kristumi – iš to ir kyla terminas „Kristaus žmonės“. Be to, visi pirmagimiai sūnūs gali veikti pagal Mano ketinimus, ir dėl šios priežasties Aš naudoju terminą „susivieniję“. „Susivieniję visatos nauji žmonės“ reiškia visus žmones Mano vardu; kitaip tariant, Mano pirmagimius sūnus, Mano sūnus ir Mano žmones. Žodis „nauji“ yra susijęs su Mano vardu. Kadangi jie yra Mano vardu (Mano vardasneša savyje viską, ir yra amžinai naujas ir niekada nesensta; žmogus jo negali pakeisti), ir kadangi ateityje jie amžinai išliks gyvi, jie yra visatos nauji žmonės. Žodis „susivieniję“ čia reiškia žmonių skaičių, ir tai nėra tas pats, kas pirmuoju atveju. Kai ištariamas Mano žodis, visi turėtų juo tikėti. Neabejokite. Atsikratykite savo žmogiškų sampratų ir žmogiškų minčių. Mano dabartinis paslapčių atskleidimo procesas yra būtent žmogiškų sampratų ir minčių pašalinimo procesas. (Kadangi žmonės naudoja savo sampratas, vertindami Mane ir tai, ką Aš sakau, Aš naudoju Savo atskleistas paslaptis, kad pašalinčiau žmogiškas sampratas ir mintis.) Šis darbas netrukus bus užbaigtas. Kai Mano paslaptys bus iki tam tikro lygio atskleistos,žmonės tiesiog nebeturės jokių mąstymo procesų apie Mano žodžius ir nustos vertinti Mane savo žmogiškomis sampratomis. Tai, ką jie mąsto kiekvieną dieną, Aš atskleisiu ir Aš duosiu atkirtį. Atėjus tam tikram momentui, žmonės daugiau nebegalvos; jų galvose neliks jokių minčių ir jievisiškai pasiduos Mano žodžiams. Tai bus tas laikas, kai jūs įžengsite į dvasinį pasaulį. Tai yra Mano darbo žingsnis, kuris eina prieš tai, kai Aš leisiu jums įžengti į dvasinį pasaulį. Privalote atsikratyti visų žmogiškų sampratų, kad galėtumėte įžengti į dvasinį pasaulį pašventinti ir be dėmės. Tai ir reiškia: „Aš esu šventas dvasinis kūnas.“ Tačiau jūs privalote veikti pagal Mano žingsnius, ir net nepastebėsite, kaip ateis Mano laikas.

Kai Mano žodžiai pasiekia tam tikrą griežtumo lygį, dauguma žmonių dėl jų atsitraukia – ir būtent šią akimirką Mano pirmagimiai sūnūs yra atskleidžiami. Sakiau, kad nepajudinu nė piršto, bet viską įvykdau vien Savo žodžiais. Savo žodžiais sunaikinu viską, ko nekenčiu, ir jais taip pat tobulinu Savo pirmagimius sūnus. (Kai ištariami Mano žodžiai, būtent tada nuaidi septyni griaustiniai, ir tuo pačiu metu Mano pirmagimiai sūnūs ir Aš atsimainome ir įžengiame į dvasinį pasaulį.) Sakydamas, kad Mano Dvasia asmeniškai atlieka darbą, turėjau omenyje, kad Mano žodžiai viską įvykdo. Tai išsamiai parodo, kur slypi Mano visagalybė, ir todėl dar labiau išryškina tikslą, kuriuo tariu kiekvieną sakinį, ir kiekvieno sakinio atliekamą funkciją. Sakiau, kad kiekvienas Mano žodis, ištartas Mano žmogiškume, yra vienas Mano pasireiškimo aspektų. Taigi visi tie žmonės, kurie negali būti tikri ir kurie iš tiesų netiki tuo, ką sakau Savo normaliame žmogiškume, turi būti pašalinti! Ne kartą pabrėžiau, kad Mano normalus žmogiškumas yra neatsiejama Mano visiško dieviškumo dalis, tačiau tiek daug žmonių ir toliau sutelkia dėmesį į Mano visišką dieviškumą, ignoruodami Mano žmogiškumą. Jūs akli! Sakai, kad neatitinku tavo sampratų ir kad asmuo, kuriuo esu, neatitinka tavo dievo. Ar tokie žmonės gali likti Mano karalystėje? Vienu smūgiu tave nužudysiu! Tik pabandyk dar kartą maištauti prieš Mane! Tik pabandyk toliau taip savivaliauti! Mano šypsena neatitinka tavo sampratų, Mano kalba nemaloni tavo ausims, o Mano veiksmai neatneša tau naudos – ar Aš teisus? Visa tai turi vykti pagal tavo norus. Ar toks yra Dievas? Ir ar tokie žmonės vis dar nori likti Mano namuose ir gauti palaiminimus Mano karalystėje? Argi tu nesapnuoji? Nuo kada viskas taip nuostabu! Nenori Man paklusti, tačiau vis tiek trokšti iš Manęs gauti palaiminimus. Sakau tau: jokiu būdu! Kaip jau ne kartą sakiau, tie, kurie įžengia į Mano karalystę ir gauna palaiminimus, turi būti žmonės, kuriuos Aš myliu. Kodėl Aš pabrėžiu šiuos žodžius? Aš žinau ir suprantu, ką kiekvienas galvoja; Man nereikia po vieną nurodyti jų minčių. Tikrieji jų pavidalai bus atskleisti per Mano teismo žodžius, ir visi jie, susiėmę už galvų, karčiai verks priešais Mano teismo sostą. Tai yra akivaizdus faktas, ir niekas negali jo pakeisti! Galiausiai priversiu juos vieną po kito žengti į bedugnę. Tokio rezultato noriu pasiekti teisdamas velnius ir šėtonus. Turiu naudoti teismą ir administracinius įsakymus, kad susitvarkyčiau su kiekvienu asmeniu, ir būtent taip Aš baudžiu žmones. Ar jūs turite bent kiek tikro supratimo apie tai? Aš nepateikiu Šėtonui jokio paaiškinimo; Aš tiesiog talžau jį Savo geležine lazda tol, kol jis atsiduria ant mirties slenksčio ir nepaliaujamai maldauja pasigailėjimo. Todėl, kai žmonės skaito Mano teismo žodžius, jie visiškai jų nesupranta, bet Mano akimis, kiekviena eilutė ir kiekvienas sakinys yra Mano administracinių įsakymų vykdymas. Tai yra akivaizdus faktas.

Kadangi šiandien užsiminiau apie teismą, ši tema apima teismo sostą. Praeityje jūs dažnai sakydavote, kad būsite teisiami priešais Kristaus sostą. Jūs turite kažkokį supratimą apie teismą, bet neįsivaizduojate teismo sosto. Galbūt kai kurie žmonės mano, kad teismo sostas yra fizinis objektas: jie gali įsivaizduoti, kad tai didelis stalas, arba kaip teisėjo krėslas, koks būna pasaulietiniame pasaulyje. Žinoma, šį kartą aiškindamas, neneigsiu to, ką sakėte, tačiau žmonių įsivaizdavimai Man vis dar turi simbolinę prasmę. Taigi praraja tarp to, ką žmonės įsivaizduoja, ir Mano minties vis dar yra tokia pat didelė, kaip tarp dangaus ir žemės. Žmonių sampratose daugybė žmonių klūpo priešais teismo sostą, susiėmę už galvų, karčiai verkia ir maldauja pasigailėjimo. Čia žmogaus vaizduotė pasiekė savo apogėjų, ir niekas negali nieko daugiau įsivaizduoti. Kas tuomet yra tas teismo sostas? Prieš Man atskleidžiant šią paslaptį, turite paneigti viską, ką anksčiau manėte; tik tada gali būti pasiektas Mano tikslas. Tai vienintelis būdas pašalinti jūsų sampratas ir mintis šiuo klausimu. Kai Aš kalbu, privalote visą laiką atidžiai klausytis. Niekuomet nepraraskite budrumo. Mano teismo sostas stovi nuo pasaulio sukūrimo. Per praėjusius amžius ir kartas daugelis prieš jį mirė, o daugelis prieš jį taip pat prisikėlė, sugrįždami į gyvenimą. Taip pat galima sakyti, kad nuo pradžios iki pabaigos Mano teismas niekada nesiliauja, todėl Mano teismo sostas visada egzistuoja. Kai tik užsimenama apie teismo sostą, visi žmonės pajunta baimę. Žinoma, iš to, ką anksčiau pasakiau, jūs visiškai nenutuokiate, kas yra tas teismo sostas. Teismo sostas egzistuoja kartu su teismu, tačiau jie yra dviejų skirtingų rūšių substancijos. (Čia „substancija“ reiškia ne fizinį objektą, o žodžius. Žmonės šios substancijos visiškai nemato.) Teismas reiškia Mano žodžius. (Ar jie būtų griežti, ar švelnūs, jie visi yra įtraukti į Mano teismą. Taigi viskas, ką ištaria Mano lūpos, yra teismas.) Anksčiau žmonės skirstė Mano žodžius į daug skirtingų kategorijų, įskaitant teismo žodžius, švelnumo žodžius ir gyvenimą teikiančius žodžius. Šiandien Aš jums paaiškinsiu, kad teismas ir Mano žodžiai yra tarpusavyje susiję. Tai reiškia, kad teismas yra Mano žodžiai, o Mano žodžiai yra teismas; jokiu būdu apie juos nekalbėkite atskirai. Žmonės įsivaizduoja, kad grėsmingi žodžiai yra teismas, tačiau jie supranta tik dalį to. Viskas, ką Aš sakau, yra teismas. Praeityje minėta teismo pradžia reiškė laiką, kai Mano Dvasia oficialiai pradėjo visur veikti ir vykdyti Mano administracinius įsakymus. Šiame sakinyje „teismas“ reiškia tikrovę. Dabar paaiškinsiu, kas yra teismo sostas: kodėl sakau, kad teismo sostas egzistuoja nuo amžinybės iki amžinybės? Ir kodėl sakau, kad jis eina koja kojon su teismu? Ar išgirdę Mano teismo paaiškinimą, ką nors supratote? Teismo sostas reiškia asmenį, kuriuo Aš esu. Nuo amžinybės iki amžinybės Aš visada skelbiau ištaras ir kalbėjau. Aš gyvenu amžinai, todėl Mano teismo sostas ir Mano teismas egzistuoja kartu amžinai. Dabar tai turėtų būti aišku! Savo vaizduotėje žmonės laiko Mane objektu, dėl ko Aš jūsų nei kaltinu, nei smerkiu. Aš tik tikiuosi, kad turėsite nuolankią širdį, priimsite Mano atskleidimą ir iš to žinosite, kad Aš esu visa apimantis Pats Dievas.

Mano žodžiai žmonėms yra visiškai nesuvokiami, Mano pėdsakų jiems neįmanoma rasti, o Mano ketinimų – neįmanoma suvokti. Taigi taškas, kurį šiandien pasiekėte (gaudami Mano atskleidimą ir gebėdami per jį suvokti Mano ketinimus bei sekti Mano pėdomis), yra visiškas Mano stebuklingų darbų, Mano malonės ir Mano gailestingumo rezultatas. Vieną dieną Aš netgi leisiu jums pamatyti Mano išmintį, pamatyti, ką Savo rankomis padariau, ir pamatyti Mano darbo nuostabumą. Kai tas laikas ateis, viso Mano valdymo plano brėžiniai bus visiškai atskleisti priešais jūsų akis. Visame visatos pasaulyje kasdien atskleidžiamos Mano nuostabių darbų dalys, ir visos jos tarnauja tam, kad Mano valdymo planas būtų įvykdytas. Kai tai bus visiškai atskleista, jūs pamatysite, kokius žmones Aš paskyriau tarnauti, kokius - Mano valiai vykdyti, ką pasiekiau išnaudodamas Šėtoną, ką Aš Pats įvykdžiau, kokie žmonės verkia, kokie žmonės griežia dantimis, kokie žmonės pražus ir kokie žmonės kentės pražūtį. „Pražūti“ reiškia būti įmestam į ugnies ir sieros ežerą ir visiškai sudegti; „kentėti pražūtį“ reiškia būti įmestam į bedugnę ten kankintis visą amžinybę. Todėl nemanykite, kad pražūti ir kentėti pražūtį yra panašūs dalykai; priešingai, jie yra labai skirtingi. Tarnai, kurie šiandien nukrypsta nuo Mano vardo, kentės pražūtį, o tie, kurie Man nepriklauso, pražus. Todėl tie, kurie kenčia pražūtį, po Mano teismo bus priversti amžinai Mane šlovinti; tačiau tie žmonės niekada neatsikratys Mano baudimo ir visada priims Mano valdymą. Dėl šios priežasties sakau, kad bedugnė yra ranka, kurią naudoju žmonėms bausti. Aš taip pat sakau, kad viskas yra Mano rankose. Nors ir sakiau, kad „bedugnė“ reiškia Šėtono įtaką, ji taip pat yra Mano rankose, kuriomis baudžiu žmones. Taigi visa, kas valdoma, yra Mano rankose, ir tame nėra jokio prieštaravimo. Mano žodžiai nėra sakomi neapgalvotai; visi jie yra pasverti ir nuoseklūs. Jie jokiu būdu nėra išgalvoti ar lengvabūdiškai ištarti, ir visi turėtų tikėti Mano žodžiais. Ateityje jūs dėl to kentėsite. Dėl Mano žodžių daugelis žmonių atšąla arba praranda viltį, nusivilia, graudžiai verkia ar rauda. Bus visokiausių reakcijų. Vieną dieną, kai visi žmonės, kurių nekenčiu, pasitrauks, Mano didysis darbas bus įvykdytas. Ateityje daugelis žmonių kris dėl pirmagimių sūnų, o galiausiai jie visi žingsnis po žingsnio pasitrauks. Kitaip tariant, Mano namai pamažu taps šventi, o visokie demonai pamažu atsitrauks nuo Manęs, pasišalindami tyliai, nuolankiai ir be jokio skundo žodelio. Po to visi Mano pirmagimiai sūnūs bus atskleisti ir Aš pradėsiu kitą Savo darbo etapą. Tik tada pirmagimiai sūnūs kartu su Manimi bus karaliai ir valdys visą visatą. Tai yra Mano darbo etapai, ir jie sudaro svarbią Mano valdymo plano dalį. Neignoruokite to, idant nepadarytumėte klaidų.

Laikas, kai Mano žodžiai jums bus atskleisti, yra laikas, kai Aš pradėsiu Savo darbą. Nė vienas iš Mano žodžių neliks neįvykdytas. Man viena diena yra kaip tūkstantis metų, o tūkstantis metų yra kaip viena diena. Kaip jūs tai suprantate? Jūsų laiko samprata labai skiriasi nuo Manosios, nes Aš valdau visatos pasaulį ir visa ką įvykdau. Mano darbas vykdomas diena iš dienos, žingsnis po žingsnio ir etapas po etapo; be to, Mano darbo judėjimas į priekį nesustoja nė sekundei: kiekvieną akimirką jis yra nuolat vykdomas. Mano žodžiai niekada nesiliovė nuo pat pasaulio sukūrimo. Aš visą laiką kalbėjau ir visą laiką skelbiau Savo ištaras. Taip yra šiandien ir taip bus ateityje. Tačiau Mano laikas yra kruopščiai suplanuotas ir suorganizuotas, ir jame vyrauja visiška tvarka. Darysiu tai, ką turiu daryti, ir tuomet, kada turėsiu tai daryti (su Manimi viskas bus išlaisvinta; visi bus laisvi), ir tai nė kiek netrukdo Mano darbo etapams. Galiu visus sutvarkyti Savo namuose; galiu visus sutvarkyti pasaulyje. Tačiau Aš visiškai nesu užsiėmęs, nes Mano Dvasia veikia ir pripildo kiekvieną vietą, ir todėl, kad Aš esu vienintelis Pats Dievas, o visas visatos pasaulis yra Mano rankose. Tai aiškiai parodo, kad Aš esu visagalis, Aš esu išmintingas, o Mano šlovė užpildo kiekvieną visatos kampelį.

Manyje visi gali rasti ramybę ir įgyti laisvę. Tie, kurie ne Manyje, negali įgyti nei laisvės, nei džiaugsmo, nes juose nėra Mano Dvasios. Tokius žmones vadina bedvasiais numirėliais, o tuos, kurie yra Manyje, Aš vadinu „gyvaisiais, turinčiais dvasią, žmonėmis“. Aš juos išrinkau ir jiems lemta sugrįžti prie Mano sosto. Tie, kurie tarnauja, ir tie, kurie priklauso velniams, yra bedvasiai numirėliai, ir visi jie privalo būti nušluoti ir paversti nebūtimi. Tai yra Mano valdymo plano paslaptis ir ta Mano valdymo plano dalis, kurios žmonija negali suvokti, tačiau kartu Aš tai viešai paskelbiau visiems. Tie, kurių Aš neišrinkau, yra prieš Mane; tie, kurie Aš išrinkau, yra su Manimi suderinami. Tai visiškai neginčijama, ir tai yra Mano principas, kurio laikausi teisdamas Šėtoną. Šį principą turėtų žinoti visi, kad matytų Mano teisumą ir dorumą. Visa, kas kyla iš Šėtono, bus teisiama, sudeginta ir paversta pelenais. Tai ir Mano rūstybė, ir tai dar labiau atskleidžia Mano būdą. Nuo šiol Mano būdas bus viešai paskelbtas; jis bus palaipsniui atskleistas daugybei tautų ir tautelių, visoms religijoms ir denominacijoms bei visų visuomenės sluoksnių žmonėms. Niekas nebus paslėpta; viskas bus atskleista. Kadangi Mano būdas ir Mano veiksmų principai žmonijai yra giliausios paslaptys, Aš privalau tai padaryti (kad pirmgimiai sūnūs nepažeistų Mano administracinių įsakymų, ir kad pasitelkčiau Savo atskleistą būdą daugybei tautų ir tautelių teisti). Tai yra Mano valdymo planas ir Mano darbo etapai. Niekas neturi to lengvabūdiškai keisti. Aš jau išpildžiau visą Savo dieviškumo būdą žmogiškume, todėl niekam neleidžiu pažeisti Mano žmogiškumo. (Visa, ką Aš išgyvenu, yra dieviškasis būdas; dėl to esu anksčiau sakęs, kad esu pats Dievas, kuris pranoksta normalų žmogiškumą.) Aš tikrai nepasigailėsiu nė vieno, kuris įvykdys nusikaltimą prieš Mane, ir leisiu jiems pražūti amžinybėje! Atmink! Aš taip nusprendžiau; kitaip tariant, tai yra neatsiejama Mano administracinių įsakymų dalis. Visi turėtų tai suprasti: asmuo, kuriuo esu, yra Dievas, ir, maža to, Pats Dievas. Tai jau turėtų būti aišku! Aš nekalbu neapgalvotai. Aš viską aiškiai tariu ir nurodau, kol visiškai suprasi.

Situacija yra labai įtempta; ne tik Mano namuose, bet dar labiau už Mano namo sienų. Aš reikalauju, kad visais atžvilgiais liudytumėte Mano vardą, Manimi gyventumėte ir Mane liudytumėte. Kadangi dabar yra paskutinės dienos, viskas jau paruošta, viskas išlaiko savo pradinę išvaizdą ir niekas niekada nepasikeis. Tie, kurie turi būti palikti, bus palikti, o tie, kuriuos reikia pasilikti, bus išsaugoti. Nebandykite per prievartą laikytis įsikibę ar atstumti; nebandykite trikdyti Mano valdymo ar griauti Mano plano. Žvelgiant iš žmogaus perspektyvos, Aš visada esu mylintis ir gailestingas žmonijai, tačiau iš Mano perspektyvos Mano būdas skiriasi pagal Mano darbo etapus, nes Aš Pats esu veikiantis Dievas ir Aš Pats esu vienintelis Dievas! Aš esu ir nekintantis, ir nuolat besikeičiantis. To niekas negali suvokti. Tik tada, kai Aš tai jums pasakysiu ir paaiškinsiu, jūs aiškiai tai suprasite ir sugebėsite suvokti. Savo sūnums Aš esu mylintis, gailestingas, teisus ir drausminantis, bet ne teisiantis (tuo Aš noriu pasakyti, kad nesunaikinu pirmagimių sūnų). Žmonėms, kurie nėra Mano sūnūs, Aš keičiuosi bet kuriuo metu, priklausomai nuo amžių kaitos: Aš galiu būti mylintis, gailestingas, teisus, didingas, teisiantis, rūstus, prakeikiantis, deginantis ir galiausiai sunaikinantis jų kūnus. Tie, kurie pražus, bus sunaikinti kartu su savo dvasiomis ir sielomis. Tačiau tų, kurie tarnauja, bus išsaugotos tik jų dvasios ir sielos (o apie tai, kaip konkrečiai Aš tai įgyvendinsiu praktikoje, papasakosiu jums vėliau, kad suprastumėte). Tačiau jie niekada neturės laisvės ir niekada nebus paleisti, nes jie yra žemiau Mano žmonių ir Mano žmonių valdomi. Priežastis, dėl kurios Aš taip nekenčiau tarnų, yra ta, kad jie visi yra milžiniško ugniaspalvio slibino palikuonys, o tie, kurie netarnauja, taip pat yra milžiniško ugniaspalvio slibino palikuonys. Kitaip tariant, visi, kurie nėra pirmagimiai sūnūs, yra milžiniško ugniaspalvio slibino palikuonys. Kai sakau, kad pasmerktieji pražūčiai Mane šlovins amžinai, Aš turiu omenyje, kad jie Man tarnaus per amžius. Tai iškalta akmenyje. Tie žmonės visada bus vergai, galvijai ir arkliai. Aš bet kuriuo metu galiu juos paskersti ir galiu juos valdyti taip, kaip noriu, nes jie yra milžiniško ugniaspalvio slibino palikuonys ir neturi Mano būdo. Kadangi jie yra milžiniško ugniaspalvio slibino palikuonys, jie turi jo būdą; tai yra, jie turi žvėrių būdą. Tai visiška ir niekada nekintanti tiesa! Taip yra todėl, kad visa tai Aš iš anksto paskyriau. Niekas negali to pakeisti (turiu omenyje, kad niekam neleisiu šios taisyklės pažeisti); jei pabandysi, Aš tave parblokšiu!

Turėtumėte pažvelgti į Mano atskleistas paslaptis, kad pamatytumėte, kokį etapą Mano valdymo planas ir Mano darbas pasiekė. Pažiūrėkite, ką Aš darau Savo rankomis, pažiūrėkite, kam tenka Mano teismas ir ant ko krinta Mano rūstybė. Tai yra Mano teisumas. Aš paskirstau Savo darbą ir valdau Savo planą pagal Mano atskleistas paslaptis. Niekas negali to pakeisti; tai turi būti daroma etapas po etapo, pagal Mano troškimą. Paslaptys yra kelias, kuriuo vyksta Mano darbas, ir jos žymi Mano valdymo plano etapus. Niekas neturi nieko prie Mano paslapčių pridėti ar atimti iš jų, nes jei paslaptis neteisinga, tai ir kelias yra neteisingas. Kodėl dabar Aš jums atskleidžiu Savo paslaptis? Kokia to priežastis? Kas iš jūsų gali aiškiai įvardyti? Dar Aš sakiau, kad paslaptys yra kelias, tad ką šis kelias reiškia? Tai yra procesas, per kurį jūs pereinate iš kūniškumo į dvasinį kūną, ir tai yra svarbus etapas. Man atskleidus paslaptis, žmonių nuostatos palaipsniui nyksta, o jų mintys pamažu silpsta. Tai yra įžengimo į dvasinį pasaulį procesas. Todėl sakau, kad Mano darbas vyksta etapais ir jis nėra miglotas; tai yra praktiška, ir toks yra Mano darbo būdas. Niekas negali to pakeisti ir niekas kitas negali to pasiekti, nes Aš esu Pats vienintelis Dievas! Savo darbą atlieku Aš Pats. Visą visatos pasaulį valdau tik Aš ir tik Aš jam diriguoju. Kas drįsta Manęs neklausyti? (Sakydamas „tik Aš“, Aš turiu omenyje Patį Dievą, nes asmuo, kuriuo esu, yra Pats Dievas, todėl nesilaikykite taip tvirtai įsikibę savo pačių sampratų.) Kas drįsta Man prieštarauti? Jie bus griežtai nubausti! Jūs matėte milžiniško ugniaspalvio slibino baigtį! Tokia yra jo baigtis, bet kartu tai ir neišvengiamybė. Šį darbą privalau atlikti Aš Pats, kad sugėdinčiau milžinišką ugniaspalvį slibiną, padaryčiau taip, kad jis niekada nebegalėtų pakilti ir pražūtų amžiams! Dabar Aš pradedu atskleisti paslaptis. (Atminkite! Dauguma atskleistų paslapčių yra tai, ką jūs dažnai išsakote, bet ko niekas nesupranta.) Aš sakiau, kad visa, ką žmonės laiko nebaigta, Mano akyse jau yra užbaigta, o tai, ką Aš matau kaip pradžią, žmonėms atrodo jau užbaigta. Ar tai paradoksalu? Ne. Žmonės taip galvoja, nes turi savo sampratas ir mintis. Mano suplanuoti darbai yra įvykdomi per Mano žodžius. (Aš kalbu, ir tai tampa tikrove; Aš kalbu, ir tai įvykdoma.) Tačiau Man neatrodo, kad tai, ką pasakiau, jau įvykdyta. Taip yra todėl, kad mano darbai turi nustatytus laiko rėmus. Todėl Aš matau, kad šie dalykai dar neįvykdyti, nors žmonių kūniškoms akims (dėl jų skirtingos laiko sampratos) šie dalykai jau atrodo įvykdyti. Šiais laikais dauguma žmonių suabejojo Manimi dėl Mano atskleidžiamų paslapčių. Tikrovei juos užklupus ir kadangi Mano ketinimai neatitinka žmonių sampratų, jie Man priešinasi ir Mane neigia. Tai yra Šėtonas, pakliuvęs į savo paties pinkles. (Jie nori gauti palaiminimus, bet nesitikėjo, kad Dievas taip stipriai skirsis nuo jų sampratomis, todėl jie atsitraukia.) Tai taip pat yra Mano darbo rezultatas. Visi žmonės turėtų Mane šlovinti, dėl Manęs džiūgauti ir Mane garbinti. Visiškai viskas yra Mano rankose ir visiškai viskas yra Mano teisme. Kai daugybė Mano išrinktųjų žmonių plūs į Mano kalną ir kai pirmagimiai sūnūs pergalingai sugrįš, tai bus Mano valdymo plano pabaiga. Tai bus Mano šešių tūkstančių metų valdymo plano užbaigimo akimirka. Aš asmeniškai viską sutvarkiau; jau daug kartų tai sakiau. Kadangi jūs vis dar laikotės savo nuostatų, privalau nuolat tai pabrėžti, kad nedarytumėte klaidų ir taip nesutrikdytumėte Mano plano. Žmonės negali Man padėti, ir negali dalyvauti Mano valdyme, nes jūs šiuo metu vis dar esate iš kūno ir kraujo. (Nors jūs esate Mano išrinktieji, vis dar gyvenate kūne.) Todėl sakau, kad tie, kurie yra iš kūno ir kraujo, negali gauti Mano palikimo. Tai taip pat yra pagrindinė priežastis, dėl kurios jūs turite įžengti į dvasinį pasaulį.

Pasaulyje žemės drebėjimai yra nelaimių pradžia. Pirmiausia Aš pakeičiu pasaulį – tai yra žemę –  o po to seka marai ir badas. Toks yra Mano planas, ir tokie yra Mano žingsniai, ir Aš pasitelksiu viską, kad Man tarnautų, kad įvykdyčiau Savo valdymo planą. Taigi, Man jo nenaikinant, visas visatos pasaulis pats save sunaikins. Kai Aš pirmą kartą tapau kūnu ir buvau prikaltas prie kryžiaus, žemė smarkiai sudrebėjo; taip pat nutiks ir atėjus pabaigai. Žemės drebėjimai prasidės tą pačią akimirką, kai Aš iš kūno įžengsiu į dvasinį pasaulį. Taigi pirmagimiai sūnūs visiškai nenukentės nuo nelaimių, o tie, kurie nėra pirmagimiai sūnūs, bus palikti kentėti nelaimėse. Todėl, žvelgiant iš žmogaus perspektyvos, visi nori būti pirmagimiais sūnumis. Žmonių nuojauta sako, kad tai daroma ne tam, kad jie mėgautųsi palaiminimais, o tam, kad išvengtų nelaimių kančių. Tai yra milžiniško ugniaspalvio slibino klasta. Tačiau Aš niekada neleisiu jam išsisukti; Aš tikrai priversiu jį iškęsti Mano griežtą bausmę, o po to vis tiek atsistoti ir Man tarnauti (čia kalbama apie Mano sūnų ir Mano tautos ištobulinimą). Aš padarysiu taip, kad jis amžiams įkliūtų į savo paties klastas, amžiams priimtų Mano teismą ir amžiams priimtų Mano deginimą. Tai yra tikroji prasmė to, kad tarnai Mane šlovina (tai yra, pasinaudojant jais, atskleidžiama Mano didi galia). Aš neleisiu milžiniškam ugniaspalviui slibinui prasmukti į Mano karalystę ir nesuteiksiu jam teisės Mane šlovinti! (Taip yra todėl, kad jis to nevertas, amžinai nevertas!) Aš tik priversiu milžinišką ugniaspalvį slibiną tarnauti Man visą amžinybę! Aš tik leisiu jam pulti kryžiumi priešais Mane. (Žūstantieji yra geresnėje padėtyje nei esantieji pražūtyje; žūtis yra tik laikina griežtos bausmės forma, o žmonės, kurie yra pražūtyje, griežtas bausmes kentės amžinai. Dėl šios priežasties Aš vartoju žodį „pulti kryžiumi“. Kadangi šie žmonės prasmunka į Mano namus, mėgaujasi didele dalimi Mano malonės ir turi šiek tiek žinių apie Mane, Aš taikau griežtas bausmes. O kalbant apie tuos, kurie yra už Mano namų ribų, galima sakyti, kad neišmanėliai nekentės.) Savo sampratose žmonės mano, kad tie, kurie žūsta, atsiduria blogesnėje padėtyje nei tie, kurie yra pražūtyje, tačiau, priešingai- pastarieji turi būti griežtai baudžiami amžinai, o žūstantieji amžinai pavirs nieku.

Aš kasdien tariu žodžius, kalbu ir atskleidžiu Savo didžius ženklus bei stebuklus. Visi šie dalykai yra Mano Dvasios darbas. Žmonių akyse Aš esu tik žmogus, tačiau būtent per žmogų, kuriuo esu, Aš atskleidžiu visa, kas esu, ir parodau Savo didžią galią.

Kadangi žmonės nepaiso to, koks esu kaip asmuo, ir nepastebi Mano darbų, jie mano, kad visa tai padarė žmogus. Tačiau kodėl tu nesustoji pamąstyti, ar žmogus apskritai pajėgtų padaryti tai, ką darau Aš? Taip žmonės ir toliau lieka nieko apie Mane neišmanantys; jie nesupranta Mano žodžių ir neperpranta Mano darbų. Nedori, sugedę žmonės! Kada gi Aš tave prarysiu? Kada palaidosiu tave ugnies ir sieros ežere? Tiek daug kartų buvau išvarytas iš jūsų grupės, tiek daug kartų žmonės Mane įžeidinėjo, tyčiojosi iš manęs ir šmeižė, tiek daug kartų žmonės atvirai Mane teisė bei priešinosi Man. Akli žmonės! Argi nežinote, kad esate tik saujelė molio Mano delne? Argi nežinote, kad esate tik sukurtosios būtybės? Dabar išleidžiu Savo rūstybę, ir niekas negali nuo jos apsiginti. Žmonės gali tik vėl ir vėl maldauti pasigailėjimo. Bet kadangi Mano darbas jau pasiekė tokį mastą, niekas nebegali to pakeisti. Sukurtieji vėl turi tapti moliu. Taip yra ne todėl, kad Aš esu neteisus, o todėl, kad jūs esate pernelyg sugedę ir nesuvaldomi – nes Šėtonas jus pavergė ir tapote jo įrankiais. Aš esu šventasis Dievas; Aš negaliu būti suteptas, taip pat negaliu turėti nešvarios šventyklos. Nuo šiol Mano įniršis (baisesnis už rūstybę) pradės lietis ant kiekvienos šalies bei tautos ir nubaus visus niekingus žmones, kilusius iš Manęs, tačiau Manęs nepažįstančius. Aš be galo nekenčiu žmonių ir daugiau neberodysiu jiems jokio pakantumo; priešingai, išliesiu ant jų visus Savo prakeiksmus. Nebeliks jokio gailestingumo ar gerumo; viskas bus sudeginta ir paversta į nieką, kad liktų tik Mano karalystė, o Mano tauta Mano namuose amžinai šlovins Mane, garbins ir džiūgaus dėl Manęs (turint omenyje Mano tautos paskirtį). Mano ranka pradės oficialiai bausti tuos, kurie yra tiek Mano namuose, tiek už jų ribų. Jokie piktadariai neišvengs Mano gniaužtų ir teismo; kiekvienas privalo tai patirti ir garbinti Mane. Tai yra Mano didybė, ir dar daugiau – tai administracinis įsakymas, kurį skelbiu tiems, kurie daro bloga. Niekas negali nieko išgelbėti. Žmonės gali rūpintis tik savimi, tačiau kad ir ką darytų, jie neišvengs Mano baudžiančios rankos. Štai kodėl sakoma, kad Mano administraciniai įsakymai yra griežti; tai faktas, kurį visi žmonės gali pamatyti savo akimis.

Kai imu pykti, visi demonai – dideli irmaži – ima chaotiškai bėgti, mirtinai bijodami, kad Mano ranka jų neužmuštų, tačiau niekas negali pabėgti nuo Mano rankos. Savo rankoje laikau visas bausmės priemones; Mano ranka viską valdo, viskas yra Mano gniaužtuose ir niekas negali ištrūkti. Tai yra Mano išmintis. Kai atėjau į žmonių pasaulį, jau buvau atlikęs visokius parengiamuosius darbus, paklojęs pamatus Savo darbui tarp žmonių pradžiai. (Taip yra todėl, kad Aš esu išmintingas Dievas ir tinkamai pasirūpinu tuo, ką reikia daryti ir ko nereikia daryti.) Kai viskas buvo tinkamai suplanuota, tapau kūnu ir atėjau į žmonių pasaulį. Tačiau niekas Manęs neatpažino. Visi maišto sūnūs, išskyrus tuos, kuriuos apšviečiau, priešinasi Man, mėgina Mane pažeminti ir atstumia Mane. Bet galiausiai Aš priversiu juos gerai elgtis ir tapti paklusniais. Nors žmonėms gali pasirodyti, kad nieko daug nenuveikiau, Mano didysis darbas jau seniai buvo atliktas. (Žmonės yra visiškai įsitikinę tuo, kas Aš esu – tiek žodžiais, tiek širdyje. Tai yra ženklas.) Šiandien Aš pakylu ir baudžiu visokias piktąsias dvasias, kurios Man priešinasi. Nesvarbu, kiek laiko jos sekė paskui Mane, jos privalo Mane palikti. Nenoriu nė vieno, kuris yra prieš Mane (tai tie, kurie neturi dvasinio supratimo, tie, kuriuos laikinai buvo užvaldžiusios piktosios dvasios, ir tie, kurie Manęs nepažįsta) – nenoriu nė vieno iš jų! Visi jie bus pašalinti ir taps pražūties sūnumis! Šiandien atlikę savo tarnystę man, jie visi turi pasitraukti! Nedykinėkite Mano namuose; liaukitės nuolat begėdiškai veltėdžiauti. Tie, kurie priklauso Šėtonui, yra velnio vaikai ir pražus visiems laikams. Visi, kurie Man priešinasi, tyliai pasitrauks nuo Manęs, todėl mano darbo tempas taps dar sklandesnis ir laisvesnis, be jokių trukdžių. Viskas bus daroma Mano įsakymu, be jokių kliūčių ar trukdžių. Visi jie kris prieš Mano žvilgsnį ir bus sunaikinti Mano liepsnose. To pakanka, kad būtų parodyta Mano visagalybė ir tobula išmintis (tai, ką padariau su Savo pirmagimiais sūnumis). Tai dar labiau išaukštins Mano vardą ir suteiks Man dar daugiau šlovingos šviesos. Iš to, ką darau, ir iš Mano balso tono jūs visi galite matyti, kad baigiau visą Savo darbą Savo namuose, kad pradėjau gręžtis į pagonių tautas ir kad pradedu Savo darbą ten, įgyvendindamas kitą Savo darbų žingsnį.

Dauguma Mano žodžių neatitinka jūsų sampratų, tačiau neišeikite, Mano sūnūs. Tai, kad jie neatitinka žmogiškųjų sampratų, nereiškia, jog tai nėra Mano ištaros. Būtent tai ir įrodo, kad tai Aš juos ištariau. Jei Mano žodžiai atitiktų žmogiškąsias sampratas, tai būtų piktųjų dvasių darbas. Todėl turite daugiau dėmesio skirti Mano žodžiams, daryti tai, ko iš jūsų prašau, ir mylėti tai, ką myliu Aš. Šis paskutinis amžius taip pat yra amžius, kai vėl iškyla visos nelaimės, ir, dar svarbiau, tai amžius, kai Aš atskleidžiu visą Savo būdą. Kai ims skambėti visi Mano šventieji trimitai, žmonės iš tiesų ims baimintis; tuo metu niekas nedrįs daryti pikta, bet parpuolę prieš Mane garbins Mano išmintį ir visagalybę. Juk tai Aš esu išmintingasis Dievas! Kas gali Man prieštarauti? Ir kas drįsta sukilti prieš Mane? Kas drįsta nepripažinti Mano išminties? Kas drįsta nepripažinti Mano visagalybės? Kai Mano Dvasia visur atlieka didį darbą, visi žino apie Mano visagalybę, tačiau Mano tikslas dar nepasiektas. Noriu, kad dėl Mano rūstybės žmonės pamatytų Mano visagalybę, išmintį ir Mano asmens šlovę. (Visa tai apsireiškia pirmagimiuose sūnuose; tai visiškai tiesa. Be jų niekas negali būti Mano asmens dalimi; taip Aš esu nustatęs.) Mano namuose yra begalė paslapčių, kurių žmonės negali suvokti. Kai Aš kalbu, žmonės sako, kad esu pernelyg negailestingas. Jie sako, kad daugelis žmonių jau tam tikru mastu Mane myli, ir klausia, kodėl nurodau, jog jie yra didžiojo ugniaspalvio slibino palikuonys, ir kodėl vieną po kito jų atsisakysiu, juk būtų geriau, jei Mano namuose būtų daugiau žmonių. Nepaisydamas to, ir toliau elgiuosi taip. Negali būti nei mažiau, nei daugiau to skaičiaus, kurį iš anksto paskyriau. (Tai – Mano administracinis įsakymas. Jo negali pakeisti ne tik joks žmogus, bet net ir Aš pats negaliu jo pakeisti, nes negaliu nusileisti Šėtonui. To pakanka, kad Mano išmintis ir didybė būtų akivaizdūs. Aš esu tas vienintelis Dievas. Tik žmonės klaupiasi prieš Mane. Aš niekada nesilenkiu prieš žmones.) Būtent tai labiausiai žemina Šėtoną. Mano išrinkti žmonės yra nuolankūs, paklusnūs, klausantys ir sąžiningi. Jie geba nuolankiai bei nepastebimai Man tarnauti. (Šėtonas norėjo pasinaudoti šiuo faktu, kad Mane pažemintų, tačiau Aš jį atrėmiau.) Šiuose žmonėse galima matyti Mano būdą. Kai sugrįšiu nugalėjęs kovoje, patepsiu Savo pirmagimius sūnus būti karaliais Savo karalystėje ir tik tada pradėsiu ilsėtis, nes jie valdys kaip karaliai kartu su Manimi. Mano pirmagimiai sūnūs atstovauja Man ir išreiškia Mane. Savo nuolankioje ir nepastebimoje tarnystėje jie paklūsta Man; būdami sąžiningi, jie vykdo Mano žodžius; būdami sąžiningi, jie kalba tai, ką kalbu Aš; o būdami nuolankūs, jie šlovina Mano vardą (be įžūlumo ar žiaurumo, bet su didybe ir rūstybe). Mano pirmagimiai sūnūs! Atėjo metas teisti pasaulį! Aš laiminu jus, suteikiu jums valdžią ir atlyginu jums palaiminimais! Viskas jau atlikta, viską valdote ir tvarkote jūs, nes Aš esu jūsų Tėvas; Aš esu jūsų tvirtas bokštas, jūsų prieglobstis ir jūsų atrama, o dar daugiau – Aš esu jūsų Visagalis; Aš esu viskas, kas jums svarbu! Viskas yra Mano rankose, tačiau viskas yra ir jūsų rankose. Tai apima ne tik šiandieną, bet ir vakar, ir net rytojų! Argi tai nėra verta švęsti? Argi tai neverta jūsų džiūgavimų? Visi priimkite iš Manęs dalelę to, ko nusipelnėte! Aš atiduodu jums viską, kas Mano, nieko nepasilikdamas Sau, nes visa, kas Man priklauso, yra jūsų, ir Mano turtai tenka jums. Štai kodėl, sukūręs jus, pasakiau: „Labai gerai“.

Ar žinote, kas šiandien vadovauja tam, ką darote, galvojate ir sakote? Koks yra visų jūsų veiksmų tikslas? Aš klausiu jūsų: kaip jūs dalyvaujate Avinėlio vestuvių puotoje? Ar tai vyksta šiandien? O gal ateityje? Kas yra Avinėlio vestuvių puota? Jūs nežinote, tiesa? Na, tuomet aš jums paaiškinsiu: kai atėjau į žmonių pasaulį, buvau numatęs įvairius žmones, įvykius ir dalykus, kad visa tai tarnautų tam, kuo esu šiandien. Dabar, kai viskas baigta, aš atmetu tuos, kurie atliko tarnystę. Ką tai turi bendra su vestuvių puota? Kai šie žmonės Man tarnauja – tai yra, kai Aš tampu Avinėliu, – pajuntu vestuvių puotos skonį. Kitaip tariant, visas Mano patirtas skausmas, visi Mano atlikti veiksmai, viskas, ką pasakiau, visi sutikti žmonės ir viskas, ką nuveikiau Savo gyvenime, sudaro tą vestuvių puotą. Kai asmuo, kuriuo esu, buvo pateptas, jūs pradėjote mane sekti (ir tuo metu tapau Avinėliu); todėl, Man vadovaujant, patyrėte įvairias kančias ir nelaimes, buvote pasaulio atstumti ir šmeižiami, atstumti šeimos ir gyvenote Mano palaiminimų apsuptyje. Visa tai yra Avinėlio vestuvių puotos dalis. Naudoju žodžius „vestuvių puota“, nes viskas, ką darau vesdamas jus, yra skirta tam, kad jus įgyčiau. Tačiau visa tai yra puotos dalis. Ateityje – arba, galima sakyti, šiandien – viskas, kuo mėgaujatės, ką įgyjate, ir jūsų karaliavimas kartu su manimi yra puotos dalis. Mano meilė yra skirta visiems, kurie mane myli. Tie, kuriuos myliu, išliks per amžius, niekada nebus atskirti ir amžinai bus Mano mylimi. Tai amžina!

Aš sukūriau visatos pasaulį; Aš sukūriau kalnus, upes ir visa, kas yra; Aš sukūriau visatą ir žemės pakraščius; Aš vedžiau Savo sūnus ir Savo žmones; Aš įsakinėjau visiems dalykams ir įvykiams. Dabar Aš vesiu Savo pirmagimius sūnus atgal į Savo Siono kalną, kad jie sugrįžtų į Mano buveinę, ir tai bus paskutinis Mano darbo žingsnis. Visa, ką Aš padariau (visa, kas buvo padaryta nuo sukūrimo iki dabar), buvo dėl šiandieninio Mano darbo etapo, o dar labiau – dėl rytojaus viešpatavimo, rytojaus karalystės ir dėl to, kad Aš ir Mano pirmagimiai sūnūs galėtume amžinai mėgautis. Toks yra Mano tikslas kuriant visa, kas yra, ir būtent tai Aš galiausiai pasieksiu per Savo kūriniją. Visa, ką sakau ir darau, turi tikslą ir planą; nieko nedarau atsitiktinai. Nors sakau, kad su Manimi visa yra laisvė ir išsilaisvinimas, vis dėlto viską darau vadovaudamasis principais, ir visa, ką darau, grindžiama Mano išmintimi bei būdu. Ar jūs ką nors apie tai suvokiate? Nuo sukūrimo laikų iki šiandien, išskyrus Mano pirmagimius sūnus, niekas Manęs nepažino ir niekas nematė Mano tikrojo veido. Šią išimtį Savo pirmagimiams sūnums padariau todėl, kad iš esmės jie yra Mano asmens dalis.

Kai sukūriau pasaulį, pagal Savo reikalavimus suskirsčiau žmones į keturias skirtingo rango kategorijas: Mano sūnus, Mano žmones, tuos, kurie tarnauja, ir tuos, kurie pražus. Kodėl Mano pirmagimiai sūnūs nėra įtraukti į šį sąrašą? Taip yra todėl, kad Mano pirmagimiai sūnūs nėra sukurtos būtybės; jie yra iš Manęs, o ne iš žmonijos. Dar prieš tapdamas kūnu buvau numatęs viską, kas susiję su Mano pirmagimiais sūnumis: kurioje šeimoje jie gims ir kas jiems tarnaus – visa tai buvau suplanavęs. Taip pat suplanavau, kuriuos iš jų ir kada pasiimsiu atgal. Galiausiai mes kartu sugrįšime į Sioną. Visa tai buvo suplanuota dar prieš sukūrimą, todėl nė vienas žmogus apie tai nežino ir tai nėra užrašyta jokioje knygoje, nes tai yra Siono reikalai. Be to, kai tapau kūnu, nesuteikiau žmogui šio gebėjimo, todėl niekas apie tuos dalykus nežinojo. Kai sugrįšite į Sioną, sužinosite, kokie buvote praeityje, kokie esate dabar ir ką nuveikėte šiame gyvenime. Dabar Aš tiesiog aiškiai ir po truputį jums pasakoju apie šiuos dalykus, nes kitaip, kad ir kiek pastangų dėtumėte, jų nesuprastumėte ir sutrikdytumėte Mano valdymą. Šiandien, nors kūnu esu atskirtas nuo daugumos Savo pirmagimių sūnų, mes esame vienos Dvasios, ir nors mūsų fizinė išvaizda gali skirtis, nuo pradžios iki galo esame viena Dvasia. Tačiau Šėtono palikuonys neturi pasinaudoti tuo savo naudai. Kad ir kaip maskuotumeisi, tai vis tiek bus tik paviršutiniška, ir Aš tam nepritarsiu. Todėl iš to galima matyti, kad tie, kurie sutelkia dėmesį į paviršutiniškus dalykus ir į išorinį Manęs mėgdžiojimą, neabejotinai yra Šėtonai. Kadangi jų dvasia kitokia ir jie nėra iš Mano mylimųjų, kad ir kaip Mane mėgdžiotų, jie nė kiek į Mane nepanašūs. Be to, kadangi Mano pirmagimiai sūnūs iš esmės yra vienos Dvasios su Manimi, net jei jie Manęs nemėgdžioja, jie kalba ir elgiasi taip pat kaip Aš, ir visi jie yra sąžiningi, tyri ir atviri. (Tiems, kuriems trūksta išminties, jos trūksta dėl ribotos patirties pasaulyje, todėl išminties stoka nėra Mano pirmagimių sūnų trūkumas; kai jie sugrįš į kūną, viskas bus taip, kaip turi būti.) Būtent dėl pirmiau minėtos priežasties dauguma žmonių vis tiek nepakeičia savo senosios prigimties, kad ir kaip juos apgenėčiau. Tačiau Mano pirmagimiai sūnūs atitinka Mano ketinimus ir Man net nereikia jų apgenėti. Taip yra todėl, kad mes esame vienos Dvasios. Savo dvasioje jie jaučia norą visiškai Man aukotis. Todėl, išskyrus Mano pirmagimius sūnus, nėra nė vieno, kuris iš tiesų ir nuoširdžiai atsižvelgtų į Mano ketinimus; tik po to, kai užkariauju Šėtoną, jie nori Man tarnauti.

Mano išmintis ir Mano pirmagimiai sūnūs yra aukščiau už viską ir nugali visa, ir joks daiktas, žmogus ar įvykis nedrįsta jiems pastoti kelio. Be to, nėra jokio žmogaus, įvykio ar daikto, kuris galėtų juos nugalėti; priešingai, visi klusniai nusileidžia Mano akivaizdoje. Tai faktas, vykstantis visų akyse, ir faktas, kurį Aš jau įgyvendinau. Kiekvieną, kuris atkakliai nepaklūsta (nepaklūstantieji vis tiek yra Šėtonai, o tie, kuriuos yra užvaldęs Šėtonas, neabejotinai yra Šėtonai), Aš išrausiu juos su šaknimis, kad ateityje nekiltų jokių bėdų; nuo Mano baudimo jie tuoj pat mirs. Tokie Šėtonai yra tie, kurie nenori Man tarnauti. Jie nuo pat sukūrimo visada atkakliai Man priešinosi ir šiandien vis dar atkakliai Man nepaklūsta. (Žmonės negali to matyti, nes tai tėra su dvasia susijęs dalykas. Tokie žmonės įkūnija tokį Šėtoną.) Juos sutriuškinsiu pirmiausia, dar prieš tai, kai visa kita bus paruošta, leisdamas jiems amžinai būti drausminamiems griežta bausme. („Sutriuškinti“ čia nereiškia „padaryti taip, kad jie nustotų egzistuoti“, bet nurodo negailestingumo, kurį jiems teks patirti, mastą. Žodis „sutriuškinti“ čia skiriasi nuo termino „pražūti“, vartojamo kalbant apie tuos, kurie pražus.) Jie verks ir grieš dantimis per amžių amžius, ir tam nebus galo. Žmogaus vaizduotė visiškai nepajėgi įsivaizduoti tos scenos. Mąstydami kaip mirtingieji, žmonės nepajėgia suvokti dvasinių dalykų, todėl yra dar daugiau dalykų, kuriuos suprasite tik sugrįžę į Sioną.

Mano būsimuose namuose nebus nieko, išskyrus Mane ir Mano pirmagimius sūnus, ir tik tada Mano tikslas bus pasiektas, o Mano planas bus visiškai įgyvendintas, nes visa bus sugrąžinta į savo pirminę būseną ir vėl suskirstyta pagal savo rūšį. Mano pirmagimiai sūnūs priklausys Man, Mano sūnūs ir žmonės bus priskirti tarp sukurtų būtybių, o tarnai ir tie, kurie pražus, priklausys Šėtonui. Nuteisę pasaulį, Aš ir Mano pirmagimiai sūnūs vėl pradėsime dievišką gyvenimą; jie niekada Manęs nepaliks ir visada bus su Manimi. Visos paslaptys, kurias žmogaus protas gali suprasti, po truputį bus jums atskleistos. Per visus amžius nesuskaičiuojama daugybė žmonių dėl Manęs tapo kankiniais ir visiškai paaukojo save Man, tačiau žmonės vis dėlto yra sukurtos būtybės ir, kad ir kokie geri būtų, jų negalima priskirti Dievo kategorijai; tokia įvykių eiga yra neišvengiama ir niekas negali jos pakeisti. Juk Dievas yra Tas, kuris sukūrė visa,žmonės yra sukurtos būtybės, o Šėtonas yra Mano sunaikinimo taikinys ir Mano priešas – tai tikriausia žodžių „nors kalnai ir upės gali pasislinkti ir pasikeisti, žmogaus prigimtis nepasikeis“ reikšmė. Dabartinė padėtis ir šis etapas yra pranašingas ženklas, kad Aš ir Mano pirmagimiai sūnūs įžengsime į poilsį. Taip yra todėl, kad Mano darbas pasaulyje yra visiškai užbaigtas, o kitą Savo darbo žingsnį turėsiu atlikti sugrįžęs į kūną. Tai yra Mano darbo etapai, kuriuos seniai suplanavau. Tai būtina aiškiai suprasti, antraip dauguma žmonių pažeis Mano administracinius įsakymus.

Tu esi Tas, kuris atveria ritinį, ir Tu esi Tas, kuris atplėšia septynis antspaudus, nes iš Tavęs kyla visos paslaptys ir per Tave atskleidžiami visi palaiminimai. Aš būtinai mylėsiu Tave per amžius ir būtinai padarysiu taip, kad nesuskaičiuojama daugybė Mano išrinktųjų žmonių Tave garbintų, nes Tu esi Mano esybė, Mano gausios ir tobulos išraiškos dalis, nepakeičiama Mano kūno dalis. Todėl turiu ypatingai paliudyti. Kas gi kitas, išskyrus Tą, kuris yra Mano esybėje, atitinka Mano ketinimus? Ne Tu Pats liudiji apie Save, bet Mano Dvasia liudija apie Tave. Kas išdrįs Man priešintis, tam Aš tikrai neatleisiu, nes tai susiję su Mano administraciniais įsakymais. Visa, ką Tu pasakysi, Aš būtinai įvykdysiu, o visa, ką sumanysi, sulauks Mano pritarimo. Jei kas Tau neištikimas, tas atvirai priešinasi Man, ir Aš jam tikrai neatleisiu. Griežtai bausiu visus, kurie priešinasi Mano Sūnui, ir palaiminsiu tuos, kurie yra darnoje su Tavimi. Štai kokią valdžią Aš Tau suteikiu. Anksčiau minėti reikalavimai ir standartai pirmagimiams sūnums yra nustatyti pagal Tavo pavyzdį. Kitaip tariant, reikalauju, kad pirmagimiai sūnūs būtų tokie, koks esi Tu. Žmogus to padaryti negali – tai daro Pati Mano Dvasia. Jei kas tiki, kad apie Tave liudija žmonės, tas padaras neabejotinai priklauso Šėtono padermei ir yra Mano priešas! Todėl šis liudijimas yra neginčijamas, amžinai nekintantis ir yra patvirtintas Šventosios Dvasios! Niekam nevalia jo lengvabūdiškai keisti, kas taip padarys, tam Aš neatleisiu! Kadangi žmogus negali liudyti apie Mane, Aš Pats liudiju apie Savo esybę, tad žmogui nevalia kištis į Mano darbą! Tai griežto teismo žodžiai, kuriuos kiekvienas privalo gerai įsidėmėti!

Turėtumėte nuodugniai apmąstyti kiekvieną Mano žodžių smulkmeną ir skirti jai deramą dėmesį. Nepriimkite Mano žodžių atmestinai, bet atidžiai jų klausykitės. Kodėl sakau, kad pirmagimiai sūnūs yra Mano esybė ir nepakeičiama Mano karalystės dalis? Prieš visus amžius mes gyvenome kartu ir niekada nebuvome atskirti. Dėl Šėtono trukdymų, po to, kai pirmą kartą įsikūnijau, Aš grįžau į Sioną. Paskui mes visi atėjome į pasaulį, o kai paskutinėmis dienomis pasieksiu pergalę, tai yra kai atgausiu jus iš Šėtono sugadinto kūno, vėl grįšiu su jumis į Sioną, kad Mano esybė vėl susijungtų ir daugiau niekada nebeišsiskirtų. Po to Aš daugiau niekada nebeįsikūnysiu, o jūs tikrai nebeišeisite iš Mano kūno. Tai reiškia, kad po to Aš daugiau nebekursiu pasaulio ir Sione niekada nebeatsiskirsiu nuo Savo pirmagimių sūnų, nes viskas bus visiškai užbaigta ir Aš netrukus užbaigsiu visą senąjį amžių. Tik Sione yra naujojo dangaus ir naujosios žemės gyvenimas, nes Mano esybė yra Sione. Be šito daugiau nebebus jokio kito naujo dangaus ar naujos žemės. Aš esu naujasis dangus ir Aš esu naujoji žemė, nes Mano esybė pripildo visą Sioną. Galima sakyti, kad ir Mano pirmagimiai sūnūs yra naujasis dangus ir naujoji žemė. Aš ir Mano pirmagimiai sūnūs esame vieno kūno ir esame neatskiriami. Kai kalbama apie Mane, neišvengiamai kalbama ir apie Mano pirmagimius sūnus – Aš tikrai neatleisiu niekam, kas mėgins mus atskirti. Kai sugrąžinsiu nesuskaičiuojamą daugybę tautų ir nesuskaičiuojamą daugybę Mano išrinktųjų žmonių prie Savo sosto, visi Šėtonai bus visiškai sugėdinti, o visi netyri demonai nuo Manęs pasitrauks. Tada tarp nesuskaičiuojamos daugybės Mano išrinktųjų žmonių (tai yra tarp Mano sūnų ir Mano žmonių) įsivyraus teisumas, o nesuskaičiuojamoje daugybėje tautų nebebus Šėtono trukdymų, nes Aš valdysiu nesuskaičiuojamą daugybę tautų ir nesuskaičiuojamą daugybę Mano išrinktųjų žmonių. Mano rankose bus visas visatos pasaulis, o visi Šėtonai bus visiškai sutriuškinti, visiškai nugalėti ir patirs Mano administracinių įsakymų bausmę.

Aš tęsiu Savo darbą tarp nesuskaičiuojamos daugybės Mano išrinktųjų žmonių, tačiau jie turi tik Mano Dvasios apšvietimą. Tarp jų nėra nė vieno, kuris būtų tinkamas atskleisti Mano paslaptis, nė vieno, kuris būtų tinkamas Mane išreikšti. Tik Tas, kuris yra iš Manęs, yra tinkamas atlikti Mano darbą, o visus kitus Aš tik laikinai pasitelkiu. Mano Dvasia nenusileis ant bet kurio žmogaus, nes visa, kas Mano, yra vertinga. Mano Dvasios nusileidimas ant žmogaus ir žmoguje Mano Dvasios atliekamas darbas yra du visiškai skirtingi dalykai. Tuose, kurie nėra iš Manęs, Mano Dvasia atlieka Savo darbą, o ant To, kuris yra iš Manęs, Mano Dvasia nusileidžia – tai du visiškai nesusiję dalykai. Juk Tas, kuris yra iš Manęs, yra šventas, o tie, kurie yra ne iš Manęs, kad ir kokie geri būtų, nėra šventi. Mano Dvasia ne bet kaip nusileis ant žmogaus. Žmonėms nereikia nerimauti. Aš neklystu – dėl to, ką darau, esu šimtu procentų tikras! Kadangi Aš apie Jį paliudijau, tikrai Jį ir saugosiu. Tas tikrai yra iš Manęs ir yra nepakeičiama Mano esybės dalis. Todėl tikiuosi, kad žmonės atsisakys savo pačių sampratų ir Šėtono įteigtų minčių, kiekvieną Mano ištarą laikys tiesa ir savo mintyse neleis kilti abejonėms. Tai Mano pavedimas žmonėms ir Mano jiems skirtas paraginimas. Kiekvienas privalo to laikytis, kiekvienas turi būti tuo visiškai įsitikinęs, nuoširdžiai priimti ir vadovautis tuo, ką Aš sakau.

Aš ne tik imsiuosi Savo darbo tarp nesuskaičiuojamos daugybės tautų ir nesuskaičiuojamos daugybės Mano išrinktųjų žmonių – Savo darbo imsiuosi ir visuose visatos pasaulio kampeliuose. Tai dar aiškiau rodo, kad diena, kai grįšiu į Sioną, jau nebetoli (nes prieš pradėdamas Savo darbą tarp nesuskaičiuojamos daugybės Mano išrinktųjų žmonių ir visame visatos pasaulyje, turiu grįžti į Sioną). Kas gali perprasti Mano darbo etapus ir tai, kaip Aš dirbu? Sakau, kad susitiksiu su kitų šalių žmonėmis dvasioje, nes kūne to padaryti visiškai neįmanoma, be to, Aš nenoriu antrą kartą rizikuoti susidurti su pavojais. Štai kodėl sakau, kad su kitų šalių žmonėmis bendrystę palaikysiu dvasioje. Tai tikrasis dvasinis pasaulis, o ne kažkoks miglotas dvasinis pasaulis tų, kurie gyvena kūne [a]. Tai, ką tuo metu sakysiu, skirsis tik tuo, kaip Aš kalbėsiu, nes kalbėsiu kitame amžiuje. Todėl vėl ir vėl primenu žmonijai atkreipti dėmesį į tai, kaip Aš kalbu, taip pat primenu, kad Mano žodžiuose yra paslapčių, kurių žmonės nepajėgia atskleisti. Tačiau niekas nesupranta, kodėl Aš tai sakau. Tik todėl, kad šiandien jums tai sakau, jūs galite tai šiek tiek suprasti, bet vis tiek dar ne iki galo. Pasibaigus šiam Mano darbo etapui, Aš žingsnis po žingsnio jus apie tai informuosiu. (Aš vis dar noriu tuo pasinaudodamas pašalinti kai kuriuos žmones, todėl kol kas nieko nesakysiu.) Tai yra kito Mano darbo etapo metodas. Kiekvienas turėtų į tai atkreipti dėmesį ir aiškiai suprasti, kad Aš esu Pats Išmintingasis Dievas.

Išnašos:

a. Originale nėra frazės „kokį įsivaizuoja“

Kiekvienam, kuris atsistos liudyti apie Mano Sūnų, Aš suteiksiu malonę; kiekvieną, kuris neatsistos liudyti apie Mano Sūnų, o priešingai – priešinsis ir vertins pagal žmogiškas nuostatas, Aš sunaikinsiu. Visi privalo aiškiai matyti! Liudijimas apie Mano Sūnų yra veiksmas, kuriuo parodoma Manęs baimė, ir jis įgyvendina Mano ketinimus. Negerbkite vien Tėvo, kartu skriausdami ir engdami Sūnų. Tie, kurie taip elgiasi, yra milžiniško ugniaspalvio slibino palikuonys. Man nereikia, kad tokie niekšai liudytų apie Mano Sūnų; Aš juos sunaikinsiu bedugnėje. Noriu, kad Mano Sūnui tarnautų ištikimi ir dori tarnai; o kitų Man nereikia. Tai yra Mano teisus būdas, ir jis parodo, kad Aš esu pats Dievas – šventas ir nepriekaištingas. Aš neatleisiu nė vienam pažeidusiam Mano administracinius įsakymus. Visus, kurie Tau priešinosi ar Tave persekiojo, nesvarbu, ar šeimoje, ar pasaulyje, Aš bausiu vieną po kito ir nė vieno nepaliksiu nenubausto, nes Manyje nėra nieko, kas būtų iš kūno ir kraujo. Tai, kad šiandien liudiju apie Tave, rodo, kad tie tarnai jau baigė Man tarnauti, todėl neturėk jokių nuogąstavimų ar rūpesčių. Juk jie yra Tavo tarnai, galų gale Tu esi iš dangaus, o galiausiai sugrįši į Mano kūną, nes Mano kūnas negali būti be Tavęs. Tie, kurie praeityje priešinosi Tau ir kurie nebuvo su Tavimi suderinami (to kiti nemato; tik Tu tai žinai Savo širdyje), dabar atskleidė savo tikrąjį pavidalą ir krito, nes Tu esi pats Dievas ir netoleruoji, kad kas nors Tau priešintųsi ar Tau nusikalstų. Nors iš išorės to visiškai nematyti, Mano Dvasia yra Tavyje; tai neabejotina. Visi žmonės privalo tuo tikėti, antraip Mano geležinė lazda pakirs visus, kurie Man priešinasi! Kadangi Aš liudiju apie Tave, Tu neabejotinai turi valdžią, ir viskas, ką Tu sakai, yra Mano išraiška, o viskas, ką Tu darai, yra Mano pasireiškimas, nes Tu esi Mano numylėtinis ir neatsiejama Mano asmens dalis. Taigi, kiekvienas Tavo veiksmas, tai, ką dėvi, ką naudoji ir kur gyveni – visa tai, be abejo, yra ir Mano darbai. Niekas neturi bandyti rasti ko nors, ką būtų galima panaudoti prieš Tave, ir niekas neturi ieškoti Tavo trūkumų. Jei kas taip pasielgs, Aš jam neatleisiu!

Aš išvarysiu visus nedorus tarnus iš Savo namų, o Savo namuose padarysiu taip, kad visi ištikimi tarnai liudytų apie Mano pirmagimius sūnus; tai yra Mano planas, ir būtent taip Aš veikiu. Kai nedori tarnai liudija apie Mano Sūnų, tai skleidžia mirusiųjų tvaiką ir Man yra bjauru. Kai ištikimi tarnai liudija apie Mano Sūnų, jų liudijimas yra rimtas ir nuoširdus, ir Man jis yra priimtinas. Taigi, kas nenori liudyti apie Mano Sūnų, tas tegul dabar pat iš čia nešdinasi! Aš tavęs neversiu to daryti – jei paprašysiu tavęs išeiti, tuomet turėsi išeiti! Pažiūrėk, kokios bus pasekmės ir kas tavęs laukia; tie, kurie tarnauja, tai supranta geriau nei bet kas kitas. Mano teismas, Mano rūstybė, Mano prakeikimai, Mano ugnis ir Mano įtūžis bet kuriuo metu ištiks visus, kurie Man priešinasi. Mano ranka niekam neatleidžia; nesvarbu, koks ištikimas tarnas jis buvo anksčiau, jei šiandien jis priešinasi Mano Sūnui, Aš jį nedelsdamas sunaikinsiu ir neleisiu jam pasilikti Mano akivaizdoje. Tai parodo, kad Mano ranka neatlaidi. Kadangi žmonės Manęs nepažįsta ir kadangi jų prigimtis Man priešinasi, net ir tie, kurie Man ištikimi, yra ištikimi tik dėl savo pačių malonumo. Jei nutinka kas nors, dėl ko jie nukenčia, jų širdys akimirksniu pasikeičia ir jie nori atsitraukti nuo Manęs. Tokia yra Šėtono prigimtis. Nebūkite teisuoliški, manydami, kad esate ištikimi Man! Jei jiems iš to nėra jokios naudos, ši gyvulių banda tiesiog nepajėgia būti Man ištikima. Jeigu nebūčiau paskelbęs Savo administracinių įsakymų, jūs jau seniai būtumėte atsitraukę. Dabar jūs visi atsidūrėte tarp kūjo ir priekalo – nenorite Man tarnauti, bet ir nenorite, kad Mano ranka jus pakirstų. Jeigu nebūčiau paskelbęs, kad didžiosios nelaimės bet kuriuo metu ištiks visus, kurie Man priešinasi, jūs jau seniai būtumėte atsitraukę. Argi Aš nežinau, kokių smulkių išskaičiavimų žmonės gali griebtis? Dauguma žmonių dabar puoselėja nedidelę viltį, tačiau kai ta viltis virsta nusivylimu, jie nebenori eiti toliau ir prašo leidimo pasukti atgal. Jau anksčiau sakiau, kad čia nė vieno nelaikau prieš jo valią, tačiau gerai pagalvok, kokios pasekmės tavęs laukia. Aš tau negrasinu – tai faktas. Niekas, išskyrus Mane, negali suvokti žmogaus prigimties; visi žmonės mano, kad yra Man ištikimi, nežinodami, kad jų ištikimybė netyra. Šis netyrumas pražudys žmones, nes tai – milžiniško ugniaspalvio slibino sąmokslas. Aš tai jau seniai atskleidžiau; Aš esu visagalis Dievas, tad kaip gi galėčiau nesuprasti kažko tokio paprasto? Galiu prasiskverbti pro tavo kraują ir kūną, kad pamatyčiau tavo ketinimus. Man nėra sunku perprasti žmogaus prigimtį, tačiau žmonės laiko save protingais ir mano, kad niekas, išskyrus juos pačius, nežino jų ketinimų. Argi jie nežino, kad visagalis Dievas egzistuoja danguje ir žemėje, ir visame, kas yra?

Aš mylėsiu Savo Sūnų iki pat pabaigos, o milžiniško ugniaspalvio slibino ir Šėtono nekęsiu per amžius. Mano baudimas ištiks visus, kurie Man priešinasi, ir nė vienas priešas neišsisuks. Kaip jau sakiau anksčiau: „Aš padedu Sione didelį akmenį. Tikintiesiems šis akmuo yra jų statybos pamatas. Netikintiesiems tai yra uola, dėl kurios jie suklumpa. Velnio sūnums tai yra akmuo, kuris juos mirtinai sutraiško.“ Ne tik Aš jau anksčiau esu sakęs šiuos žodžius, bet juos pranašavo ir daugelis kitų žmonių, o šiais laikais daugelis žmonių yra perskaitę šią ištrauką. Be to, kai kurie žmonės bandė paaiškinti šiuos žodžius, tačiau iki šiol niekam nepavyko atskleisti šios paslapties, nes šis darbas atliekamas tik dabar, paskutinėmis dienomis. Taigi, nors kai kurie žmonės bandė paaiškinti šiuos žodžius, jų paaiškinimai yra klaidingi. Šiandien jums visiems atskleidžiu visą prasmę, kad jūs visi suprastumėte Mano liudijimo apie Mano pirmagimius sūnus rimtumą ir Mano tikslą tai daryti. Aš Sione padedu didelį akmenį, ir šis akmuo reiškia liudijimą apie Mano pirmagimius sūnus. Žodis „didelis“ nereiškia, kad liudijama kokiu nors milžinišku mastu, o reiškia, kad liudijant apie Mano pirmagimius sūnus, labai daug tarnų atsitrauks. Čia „tie, kurie netiki“ reiškia tuos, kurie atsitraukia dėl to, kad liudijama apie Mano Sūnų. Todėl tokiems žmonėms šis akmuo yra uola, dėl kurios jie suklumpa. Aš sakau, kad tai yra uola, nes tokį žmogų pakirs Mano ranka, todėl „uola, dėl kurios žmonės suklumpa“ minima ne kalbant apie kritimą ar nusilpimą, o apie tai, kad jį pakirs Mano ranka. „Tikintieji“, minimi frazėje „tikintiesiems šis akmuo yra jų statybos pamatas“, reiškia tuos ištikimus tarnus, o „jų statybos pamatas“ reiškia malonę ir palaiminimus, kuriuos jie gaus po to, kai ištikimai Man tarnaus. Tai, kad apie pirmagimius sūnus jau paliudyta, rodo, jog visa ši senoji era netrukus praeis; t. y. tai simbolizuoja Šėtono karalystės sunaikinimą; todėl netikintiesiems tai yra uola, kuri juos mirtinai sutraiško. Taigi, visų tautų sudaužymas į gabalus reiškia visišką viso pasaulio atsinaujinimą; senasis praeis, o naujasis bus įkurtas – tai ir yra tikroji „sudaužymo“ prasmė. Ar jūs suprantate? Visą darbą, kurį atlieku šiame paskutiniame etape, galima apibendrinti vien šiuo sakiniu. Tai yra Mano nuostabus darbas, ir jūs turėtumėte suvokti Mano žodžiuose glūdinčius ketinimus.

Jūs visi turėtumėte suvokti Mano ketinimus ir visiems derėtų suprasti Mano nuotaiką. Dabar metas ruoštis grįžti į Sioną. Neturiu noro daryti nieko kito. Tik viliuosi visai greitai vėl susitikti su jumis ir kartu su jumis Sione leisti kiekvieną minutę ir kiekvieną sekundę. Aš bjauriuosi pasauliu, bjauriuosi kūniškuoju pavidalu, o dar labiau bjauriuosi kiekvienu žmogumi žemėje. Nenoriu jų matyti, nes jie visi viduje turi velnišką prigimtį ir neturi nė menkiausio žmoniškumo pėdsako. Nenoriu gyventi žemėje. Bjauriuosi visomis sukurtomis būtybėmis, bjauriuosi visais, kurie yra iš kūno ir kraujo. Visa žemė dvokia lavonais. Noriu tuojau pat grįžti į Sioną, pašalinti iš žemės visą lavonų tvaiką ir pripildyti visą žemę Mane šlovinančių balsų. Aš tikrai grįšiu į Sioną, tikrai atsiskirsiu nuo kūniškojo pavidalo ir pasaulio, ir niekam nevalia stoti Man skersai kelio. Mano ranka, kuri pakerta žmogų, neturi kūniškų jausmų! Nuo šiol niekam nevalia kalbėti apie bažnyčios statymą. Jei kas nors apie tai kalbės, tam neatleisiu. (Taip yra todėl, kad dabar metas liudyti apie Mano pirmagimius sūnus ir metas statyti karalystę; kas kalba apie bažnyčios statymą, tas trukdo statyti karalystę ir trikdo Mano valdymą.) Viskas parengta, viskas paruošta – belieka tik išaukštinti pirmagimius sūnus ir juos paliudyti. Kai tai įvyks, nė akimirkos nedelsdamas ir nepaisydamas formos tuojau pat grįšiu į Sioną – vietą, apie kurią jūs galvojate dieną ir naktį. Nežiūrėkite vien į tai, kad dabartinis pasaulis ir toliau sklandžiai bei stabiliai gyvuoja. Visas šis darbas yra grįžimo į Sioną darbas, tad dabar nekreipkite dėmesio į šiuos dalykus. Kai ateis grįžimo į Sioną diena, viskas bus užbaigta. Kas nenori greitai grįžti į Sioną? Kas nenori, kad Tėvas ir sūnūs greitai vėl susijungtų? Kad ir kokie patrauklūs būtų žemiški malonumai, jie negali laikyti suvaržę mūsų kūniškojo pavidalo: mes peržengsime savo kūniškąjį pavidalą ir kartu grįšime į Sioną. Kas drįsta tam trukdyti? Kas drįsta statyti kliūtis? Tiems tikrai neatleisiu! Aš nušluosiu visas kliūtis. (Kaip tik todėl sakau, kad dabar negaliu tuojau pat grįžti į Sioną. Atlieku šį apvalymo darbą ir kartu liudiju apie Savo pirmagimius sūnus. Šie du darbai vyksta tuo pačiu metu. Kai apvalymo darbas bus baigtas, ateis metas Man atskleisti visus pirmagimius sūnus. Mano minimos „kliūtys“ yra daugybė tarnų, todėl sakau, kad šie du darbai vyksta tuo pačiu metu.) Aš vesiu Savo pirmagimius sūnus kartu su Manimi per visą visatą iki pat žemės pakraščių, pereiti kalnus ir upes bei visa ką. Kas drįsta tam trukdyti? Kas drįsta tam kliudyti? Mano ranka nė vieno žmogaus lengvai nepaleidžia. Išskyrus Mano pirmagimius sūnus, visiems esu rūstus ir visus prakeikiu. Visoje žemėje nėra nė vieno iš kūno ir kraujo, kuris gautų Mano palaiminimus – visi susilaukia Mano prakeikimo. Nuo pasaulio sukūrimo nesu nė vieno palaiminęs. Net kai laiminau, tai tebuvo žodžiai, kurie niekada netapo tikrove, nes Aš nepaprastai neapkenčiu Šėtono. Niekada jo nelaiminsiu – tik bausiu. Tik pabaigoje, kai būsiu visiškai užkariavęs Šėtoną ir visiška pergalė priklausys man, visiems ištikimiems tarnams suteiksiu materialių palaiminimų ir leisiu jiems mėgautis šlovinant Mane, nes visas Mano darbas jau bus užbaigtas.

Iš tiesų Mano laikas jau nebetoli. Šešių tūkstančių metų valdymo planas jūsų akyse artėja prie pabaigos. (Jis iš tiesų yra prieš jūsų akis. Tai nėra koks nors išankstinis vaizdinys; tai galite matyti iš Mano nuotaikos.) Aš tuojau pat pasiimsiu Savo pirmagimius sūnus namo į Sioną. Atsiras tokių, kurie sakys: „Kadangi visa tai tik dėl pirmagimių sūnų, kodėl prireikė šešių tūkstančių metų? Ir kodėl buvo sukurta tiek daug žmonių?“ Jau esu sakęs, kad visa, kas Mano, yra brangu. Tad argi Mano pirmagimiai sūnūs nėra dar brangesni? Aš pasitelksiu visa, kad jie Man tarnautų, ir juo labiau tai darysiu tam, kad atskleisčiau Savo didžią galią, kad kiekvienas žmogus pamatytų, jog visame visatos pasaulyje nėra nė vieno dalyko, kuris nebūtų mūsų rankose, nė vieno žmogaus, kuris mums netarnautų, ir nėra nieko, kas nebūtų mums padaroma. Aš tikrai viską pasieksiu. Man neegzistuoja laiko samprata. Nors ketinu per šešis tūkstančius metų užbaigti planą ir Savo darbą, Man viskas yra išlaisvinta ir nevaržoma. Net jei nepraeis šeši tūkstančiai metų, jei, Mano požiūriu, laikas jau atėjo, kas išdrįstų ištarti bent vieną prieštaravimo žodį? Kas išdrįstų stoti ir teisti savo nuožiūra? Savo darbą atlieku pats; savo laiką tvarkau pats. Nė vienas žmogus, nė vienas įvykis ir nė vienas dalykas nedrįsta savavališkai veikti. Aš padarysiu taip, kad visi sektų Manimi. Man nėra to, kas teisinga ar klaidinga. Jei sakau, kad kažkas yra teisinga, tai tikrai yra teisinga; jei sakau, kad kas nors yra klaidinga, tai neabejotinai taip ir yra. Negalite visada vertinti Manęs pagal žmogiškas sampratas! Sakau, kad Mano pirmagimiai sūnūs ir Aš kartu esame palaiminti. Kas drįsta atsisakyti paklusti? Aš tuojau pat tave sunaikinsiu! Tu atsisakai paklusti! Tu maištauji! Aš visiškai nejaučiu jokio gailestingumo visai žmonijai, o Mano neapykanta jau pasiekė kraštutinį laipsnį. Tiesiog negaliu parodyti nė trupučio pakantumo. Mano požiūriu, visa visata turi būti tuojau pat sunaikinta – tik tada Mano didis darbas bus įvykdytas, tik tada Mano valdymo planas bus užbaigtas, ir tik tada išsisklaidys Mano širdyje esanti neapykanta. Dabar Man rūpi tik liudyti apie Savo pirmagimius sūnus. Visus kitus reikalus paliksiu nuošalyje. Pirmiausia atliksiu svarbius dalykus, o paskui – antraeilius. Tokie yra Mano darbo žingsniai, kurių niekam nevalia pažeisti. Visi privalo elgtis taip, kaip sakau, antraip taps Mano prakeikimo taikiniais.

Dabar, kai Mano didis darbas įvykdytas, galiu ilsėtis. Nuo šiol daugiau nebedirbsiu, bet pavesiu Savo pirmagimiams sūnums atlikti visa, ką noriu, kad būtų atlikta, nes Mano pirmagimiai sūnūs – tai Aš. Mano pirmagimiai sūnūs yra Mano asmuo. Čia nėra nė menkiausios klaidos. Nespręskite vadovaudamiesi sampratomis. Matyti pirmagimius sūnus reiškia matyti Mane, nes mes esame viena. Kas mus atskiria, tas priešinasi Man, ir tam tikrai neatleisiu. Mano žodžiuose yra žmogui nesuvokiamų paslapčių. Tik tie, kuriuos myliu, gali Mane išreikšti – niekas kitas to negali padaryti. Tai esu nustatęs Aš, ir niekas negali to pakeisti. Mano žodžiai yra turtingi, visapusiai ir neperprantami. Visi turėtų dėti daug pastangų gilindamiesi į Mano žodžius, stengtis dažnai juos apmąstyti ir nepraleisti nė vieno žodžio ar sakinio – antraip žmonės juos suvoks iškreiptai ir klaidingai supras Mano žodžius. Esu sakęs, kad Mano būdas nepakenčia jokio įžeidimo, o tai reiškia, kad niekam nevalia priešintis Mano paliudytiems pirmagimiams sūnums. Mano pirmagimiai sūnūs atstovauja kiekvienam Mano būdo aspektui, todėl, suskambėjus šventajam trimitui, Aš pradedu liudyti apie pirmagimius sūnus, taigi nuo tada apie šventąjį trimitą – tai yra Mano būdą – bus palaipsniui paskelbiama visiems. Kitaip tariant, kai bus atskleisti pirmagimiai sūnūs, tada bus atskleistas ir Mano būdas. Kas gali tai perprasti? Sakau, kad tarp Mano atskleistų paslapčių vis dar yra tokių, kurių žmonės negali įminti. Kas iš jūsų atidžiai apmąstė tikrąją šių žodžių reikšmę? Ar Mano būdas yra žmogaus asmenybė, kaip jūs įsivaizdavote? Taip manyti yra didžiulė klaida! Šiandien kiekvienas, kas mato Mano pirmagimius sūnus, yra palaiminimo objektas ir mato Mano būdą – tai visiška tiesa. Mano pirmagimiai sūnūs atstovauja viskam, kas esu Aš; jie yra Mano asmuo – nė kiek ne mažiau. Niekam nevalia tuo abejoti! Paklusnieji yra palaiminti malone, o maištingieji yra prakeikti. Taip Aš nusprendžiau, ir joks žmogus negali to pakeisti!


Antra dalis:

Dievo žodžiai visai visatai

(1992 m. vasario 20 d. – 1992 m. birželio 1 d.)

Kadangi esate vadinami Mano žmonėmis, viskas nebėra taip, kaip anksčiau; privalote įsiklausyti į Mano Dvasios ištaras ir joms paklusti bei tiksliai sekti Mano darbą; jums nevalia atskirti Mano Dvasios nuo Mano kūno, nes Mes iš esmės esame viena visuma ir iš prigimties nedalomi. Jei kas atskirs Dvasią ir asmenį bei sutelks dėmesį arba į asmenį, arba į Dvasią, patirs nuostolį ir galės tik gerti iš savo karčios taurės, ir daugiau nėra ko pasakyti. Tik tie, kurie geba laikyti Dvasią ir asmenį nedaloma visuma, pakankamai Mane pažįsta; juose esantis gyvenimas pamažu keisis. Kad kitas Mano darbo žingsnis galėtų vykti sklandžiai ir be kliūčių, pasitelkiu grūdinimą žodžiais, kad išmėginčiau visus esančius Mano namuose, ir naudoju darbo metodus, kad išmėginčiau tuos, kurie Mane seka. Šiomis aplinkybėmis galima sakyti, kad jie visi praranda viltį; tarp jų nėra nė vieno žmogaus, kurio būsena nebūtų neigiama ir pasyvi, tarsi visa erdvė būtų pasikeitusi. Vieni žmonės plūsta dangų ir žemę; kiti, nusivylę, sukaupia ryžtą ir priima Mano žodžių išmėginimą; vieni žvelgia į dangų ir giliai dūsauja ašarų pilnomis akimis, tarsi būtų palaužti ankstyvos naujagimio mirties; kiti net jaučia, kad taip gyventi gėdinga, ir meldžia Dievą greitai juos pasiimti; vieni visą dieną būna apsiblausę, tarsi ką tik būtų sunkiai susirgę ir dar neatsitokėję; kiti, pasiskundę, tyliai pasitraukia; o dar kiti tebėra savo vietoje ir Mane šlovina, nors išlieka šiek tiek neigiamai nusiteikę. Šiandien, kai viskas išaiškėjo, Man nebereikia kalbėti apie praeitį; svarbiau, kad toje vietoje, kurią šiandien jums skiriu, vis dar gebėtumėte būti visiškai ištikimi, kad viskas, ką darote, sulauktų Mano pritarimo, o viskas, ką sakote, kiltų iš Mano apšvietimo ir nušvitimo, ir galiausiai, kad tai, ką išreiškiate savo gyvenimu, būtų Mano atvaizdas ir visiškai Mano pasireiškimas.

Mano žodžiai skelbiami ir išreiškiami bet kuriuo metu ir bet kurioje vietoje, todėl ir jūs privalote visada pažinti save Mano akivaizdoje. Juk šiandiena skiriasi nuo to, kas buvo anksčiau, ir jau nebegalima ko nors pasiekti vien todėl, kad tu to nori. Vietoj to, vadovaudamiesi Mano žodžiais, privalote gebėti sutramdyti savo kūną; privalote remtis Mano žodžiais ir jums nevalia elgtis neapgalvotai. Visus kelius į tikrąją bažnyčios praktiką galima rasti Mano žodžiuose. Tie, kurie nesielgia pagal Mano žodžius, tiesiogiai nusikalsta Mano Dvasiai, ir Aš juos sunaikinsiu. Kadangi viskas susiklostė taip, kaip yra šiandien, jums nereikia pernelyg sielvartauti ir apgailestauti dėl savo praeities darbų ir veiksmų. Mano didžiadvasiškumas beribis kaip jūros ir dangus – argi Aš nežinau, ką žmogus sugeba ir kiek jis Mane pažįsta, taip gerai kaip Savo penkis pirštus?” Kas iš žmonių nėra Mano rankose? Ar manai, kad nieko nežinau apie tai, koks didelis tavo dvasinis ūgis, kad visiškai nieko apie tai nenutuokiu? Tai neįmanoma! Taigi, kai visi žmonės yra labiausiai apimti nevilties, kai nebegali ilgiau laukti ir nori pradėti iš naujo, kai nori Manęs paklausti, kas vyksta, kai vieni pasiduoda palaidumui, o kitiems kyla mintis sukilti, kai kai kurie vis dar ištikimai tarnauja, pradedu antrąją teismo laiko dalį: apvalau ir teisiu Savo žmones. Tai taip pat reiškia, kad oficialiai pradedu mokyti Savo žmones, leisdamas jums ne tik gražiai apie Mane liudyti, bet ir, būnant Mano žmonėmis, pasiekti gražią pergalę kovoje už Mane.

Mano žmonės privalo visada saugotis Šėtono kėslų, saugodami Man Mano namų vartus; privalote gebėti vieni kitus palaikyti ir vieni kitus aprūpinti, kad nepakliūtumėte į Šėtono spąstus, nes tuomet būtų per vėlu gailėtis. Kodėl Aš jus taip skubiai mokau? Kodėl pasakoju jums dvasinio pasaulio faktus? Kodėl nuolat jums primenu ir jus raginu? Ar kada nors apie tai susimąstėte? Ar kada nors tai apmąstėte, kol jums tapo aišku? Taigi privalote gebėti ne tik, remdamiesi tuo, kas buvo anksčiau, tapti labiau patyrusiais, bet ir, vadovaudamiesi šiandienos žodžiais, išvaryti iš savęs nešvarius dalykus, leisdami kiekvienam Mano žodžiui įsišaknyti ir pražysti jūsų dvasiose, o dar svarbiau – subrandinti daugiau vaisių. Taip yra todėl, kad prašau ne ryškių, vešlių žiedų, o gausių vaisių, kurie negenda. Ar suprantate tikrąją Mano žodžių prasmę? Nors šiltnamio gėlių, kaip ir žvaigždžių, yra nesuskaičiuojama daugybė ir jos pritraukia visą jomis besigėrinčią minią, nuvytusios jos tampa tokios pat apdriskusios kaip Šėtono kėslai, ir niekas jomis nebesidomi. Tačiau visi tie, kuriuos blaško vėjai ir svilina saulė ir kurie liudija apie Mane, nors ir nežydi gražiais žiedais, žiedams nuvytus duos vaisių, nes Aš reikalauju, kad jie tokie būtų. Kiek suprantate, kai tariu šiuos žodžius? Kai žiedai nuvys ir subrandins vaisius ir kai galėsiu mėgautis visais šiais vaisiais, užbaigsiu visą Savo darbą žemėje ir pradėsiu mėgautis Savo išminties kristalizacija!

Kai Mano apreiškimai pasieks kulminaciją ir Mano teismas artės prie pabaigos, ateis metas, kai visi Mano žmonės bus atskleisti ir užbaigti. Keliauju į visus visatos pasaulio kampelius, nepaliaujamai ieškodamas tų, kurie atitinka Mano ketinimus ir yra tinkami Man naudoti. Kas gali pakilti ir bendradarbiauti su Manimi? Žmonių meilė Man labai menka, o jų tikėjimas Manimi – apgailėtinai menkas. Jei nenukreipčiau pagrindinio Savo žodžių smūgio į žmonių silpnybes, jie girtųsi ir perdėtų, kalbėtų iš aukšto ir kurtų išpūstas teorijas, tarsi būtų visažiniai ir viską išmanytų apie žemiškus reikalus. Kas iš tų, kurie praeityje buvo Man „atsidavę“, ir iš tų, kurie šiandien „tvirtai laikosi“ Mano akivaizdoje, dar drįsta kalbėti pagyrūniškai? Kas slapta nesidžiaugia savo perspektyvomis? Jie neturėjo kur slėptis ir juos kankino gėda dar tada, kai tiesiogiai neatskleisdavau žmonių. Kiek stipriau tai pasireikštų, jei kalbėčiau kitaip? Žmonės dar labiau jaustųsi skolingi, manytų, kad niekas negali jų išgydyti, ir visi būtų labai suvaržyti savo neigiamo nusiteikimo. Kai žmonės praranda viltį, oficialiai nuaidi karalystės saliutas – tai žmonių vadinamas „metas, kai septyniskart sustiprinta Dvasia pradeda dirbti“. Kitaip tariant, tuomet karalystės gyvenimas oficialiai prasideda žemėje; tuomet Mano dieviškumas ima veikti tiesiogiai (be jokio protinio „apdorojimo“). Visi žmonės užsiėmę skuba šen bei ten, tarsi būtų atgiję ar pažadinti iš sapno, ir pabudę netikėtai atsiduria tokiose aplinkybėse – tai juos išties nustebina. Praeityje daug kalbėjau apie bažnyčios statymą; atskleidžiau daug slėpinių, tačiau kai tas darbas pasiekė viršūnę, jis staiga nutrūko. Tačiau karalystės statymas yra kitoks. Tik kai karas dvasiniame pasaulyje pasiekia paskutinį etapą, iš naujo pradedu Savo darbą žemėje. Tai reiškia, kad tik tada, kai visi žmonės yra ant atsitraukimo slenksčio, oficialiai pradedu ir iškeliu Savo naująjį darbą. Skirtumas tarp karalystės statymo ir bažnyčios statymo yra tas, kad statydamas bažnyčią dirbau per žmogiškumą, valdomą dieviškumo; tiesiogiai apgenėdavau senąją žmonių prigimtį, tiesiogiai apnuogindamas jų bjaurųjį „aš“ ir atskleisdamas jų turinį, kad tuo remdamiesi jie pažintų save ir taip būtų įtikinti širdyse bei tai pripažintų žodžiais. Statydamas karalystę, veikiu tiesiogiai per Savo dieviškumą ir leidžiu visiems žmonėms, remiantis Mano žodžių pažinimu, pažinti, ką Aš turiu ir kas Aš esu, galiausiai leisdamas jiems pažinti Mane kūniškame pavidale. Taip baigiasi visos žmonijos neaiškaus dievo siekimas ir taip žmonės nustoja savo širdyse laikyti vietą „Dievui danguje“; tai yra, padarysiu taip, kad žmonija pažintų darbus, kuriuos darau būdamas įsikūnijęs, ir taip užbaigsiu Savo erą žemėje.

Karalystės statymas nukreiptas tiesiogiai į dvasinį pasaulį. Tai yra, dvasiniame pasaulyje vykstančios kovos padėtis tiesiogiai atskleidžiama tarp visų Mano žmonių, ir to pakanka parodyti, kad ne tik bažnyčioje, bet ir dar labiau Karalystės amžiuje kiekvienas žmogus nuolat kariauja. Nors jie egzistuoja fiziniuose kūnuose, dvasinis pasaulis atskleidžiamas tiesiogiai ir jie susiliečia su dvasinio pasaulio gyvenimu. Taigi, kai tampate Man atsidavę, privalote tinkamai pasiruošti kitai Mano darbo daliai. Turėtumėte atiduoti visą savo širdį; tik tuomet galite patenkinti Mano širdį. Man visiškai nerūpi, kas anksčiau vyko bažnyčioje; šiandien tai vyksta karalystėje. Mano plane Šėtonas visą laiką seka iš paskos žingsnis po žingsnio ir, būdamas Mano išminties priešprieša, visada stengiasi rasti būdų ir priemonių sutrikdyti Mano pradinį planą. Tačiau ar galėčiau pasiduoti jo kėslams? Ar danguje ir žemėje yra kas nors, kas nėra Mano tarnavimo objektas? Ar Šėtono kėslai galėtų būti išimtis? Būtent čia susikerta Mano išmintis; būtent tuo Mano darbai yra nuostabūs, ir tai yra viso Mano valdymo plano veikimo principas. Karalystės statymo metu vis dar nevengiu Šėtono kėslų, bet ir toliau dirbu darbą, kurį privalau atlikti. Tarp visų dalykų visatoje pasirinkau Šėtono veiksmus kaip Savo priešpriešą. Argi tai nėra Mano išminties pasireiškimas? Argi ne būtent tai yra nuostabu Mano darbe? Įžengus į Karalystės amžių, viskas danguje ir po dangumi visiškai pasikeičia, džiaugiasi ir džiūgauja. Argi jūs kitokie? Kieno širdyje nėra medaus saldumo? Kieno širdis neplyšta iš džiaugsmo? Kieno rankos ir kojos nešoka iš džiaugsmo? Kieno lūpos netaria šlovinimo žodžių?

Ar suvokiate viso to, apie ką kalbėjau ir ką aptariau pirmiau, tikslus ir kilmę, ar ne? Jei to nepaklausčiau, dauguma žmonių manytų, kad tiesiog kalbu apie viską po saule, ir negalėtų perprasti Mano žodžių kilmės. Jei juos atidžiai apmąstysite, suprasite jų svarbą. Tau būtų pravartu juos atidžiai perskaityti: kurie Mano žodžiai tau nenaudingi? Kurie nėra skirti tam, kad tavo gyvenimas augtų? Kurie nekalba apie dvasinio pasaulio tikrovę? Dauguma žmonių mano, kad Mano žodžiuose nėra nei prasmės, nei logikos, kad jiems trūksta paaiškinimo ir išaiškinimo. Ar Mano žodžiai iš tiesų tokie abstraktūs ir nesuvokiami? Ar nuoširdžiai paklūstate Mano žodžiams? Ar nuoširdžiai priimate Mano žodžius? Ar nesielgiate su jais kaip su žaislais? Ar nenaudoji jų kaip drabužių savo bjauriai išvaizdai pridengti? Kas šiame plačiame pasaulyje asmeniškai priėmė Mano patikrinimą? Kas asmeniškai girdėjo Mano Dvasios žodžius? Tiek daug žmonių apgraibomis ieško tamsoje; tiek daug maldauja suspaudimo metu; tiek daug, alkani ir sušalę, ieško atramos; ir tiek daug yra Šėtono suvaržyti; tačiau tiek daug nežino, kur kreiptis, tiek daug išduoda Mane būdami laimingi, tiek daug yra nedėkingi ir tiek daug yra atsidavę Šėtono kėslams. Kas iš jūsų yra Jobas? Kas yra Petras? Kodėl ne kartą minėjau Jobą? Kodėl tiek kartų minėjau Petrą? Ar kada nors suvokėte, kokias viltis į jus dedu? Turėtumėte skirti daugiau laiko tokiems dalykams apmąstyti.

Petras daugelį metų buvo Man atsidavęs, tačiau niekada nemurmėjo ir jo širdyje nebuvo skundų; net Jobas jam neprilygo, o per amžius visi šventieji gerokai atsiliko nuo Petro. Jis ne tik siekė Mane pažinti, bet ir pažino Mane, kai Šėtonas vykdė savo kėslus. Taigi daugelį metų trukęs Petro tarnavimas Man atitiko Mano ketinimus, ir dėl šios priežasties Šėtonas niekada juo nepasinaudojo. Petras mokėsi iš Jobo tikėjimo, tačiau taip pat aiškiai įžvelgė Jobo trūkumus. Nors Jobas turėjo didelį tikėjimą, jam trūko žinių apie dvasinio pasaulio dalykus, todėl jis pasakė daug žodžių, kurie neatitiko tikrovės; tai rodo, kad Jobo pažinimas liko paviršutiniškas ir negalėjo pasiekti tobulumo. Todėl Petras visada daug dėmesio skyrė tam, kad suvoktų jausmus savo dvasioje, ir visada atidžiai „stebėjo“ dvasinio pasaulio dinamiką. Dėl to jis ne tik gebėjo šiek tiek suvokti Mano ketinimus, bet ir šiek tiek pažino Šėtono kėslus. Dėl šios priežasties jis Mane pažino geriau nei bet kas kitas per amžius.

Iš Petro patirties nesunku suprasti, kad jei žmonės nori Mane pažinti, jie turi sutelkti dėmesį į tai, kad kruopščiai stengtųsi suvokti, kas glūdi dvasioje, o ne į tai, kiek išoriškai Man „skiri“; tai yra antraeilis dalykas. Jei Manęs nepažįsti, tuomet visas tikėjimas, meilė ir ištikimybė, apie kuriuos kalbi, tėra iliuzijos ir putos, ir tu tikrai tapsi žmogumi, kuris Mano akivaizdoje kalba pagyrūniškai, bet nepažįsta savęs. Būdamas toks, vėl pakliūsi į Šėtono spąstus ir negalėsi iš jų ištrūkti; tapsi pražūties sūnumi ir pražūsi. Tačiau jei abejingai elgiesi su Mano žodžiais, tu neabejotinai Man priešiniesi. Tai faktas. Tau būtų pravartu pro dvasinio pasaulio vartus pažvelgti į daugybę įvairių dvasių, kurias esu baudęs; kuriai iš jų šis baudimas nebuvo neigiamo ir abejingo elgesio su Mano žodžiais bei jų nepriėmimo pasekmė? Kuri iš jų nebuvo ciniškai nusiteikusi Mano žodžių atžvilgiu? Kuri iš jų nebandė ieškoti Mano žodžiuose trūkumų? Kuri iš jų nenaudojo Mano žodžių kaip „gynybinių ginklų“, kuriais galėtų save „saugoti“? Jos nesiekė Manęs pažinti per Mano žodžius, o tik naudojosi jais ir žaidė su jais tarsi su žaislais. Ar taip jos tiesiogiai Man nesipriešino? Kas yra Mano žodžiai? Kas yra Mano Dvasia? Tiek kartų uždaviau jums tokius klausimus, tačiau ar kada nors įgijote aukštesnių ir aiškesnių įžvalgų apie juos? Ar kada nors iš tiesų juos patyrėte? Dar kartą jums primenu: jei nepažįstate Mano žodžių, jų nepriimate ir neįgyvendinate praktikoje, neišvengiamai tapsite Mano baudimo objektais! Jūs tikrai tapsite Šėtono aukomis!

Karalystės himnas

Daugybė Mano žmonių džiūgauja dėl Manęs, daugybė Mano žmonių šlovina Mane; nesuskaičiuojama daugybė lūpų taria vienintelio tikrojo Dievo vardą, nesuskaičiuojamos minios pakelia akis ir žvelgia į tolį, stebėdamos Mano darbus. Karalystė nužengė į žmonių pasaulį, Mano esybė yra turtinga ir kupina gausos. Kas gi dėl to nesidžiaugtų? Kas gi dėl to nešoktų iš džiaugsmo? O, Sione! Iškelk savo pergalės vėliavą ir šlovink Mane! Giedok savo pergalės giesmę, skelbdamas Mano šventąjį vardą! Visa kūrinija iki pat žemės pakraščių! Skubėkite apsivalyti, kad galėtumėte tapti atnašomis Man! Nesuskaičiuojama daugybė žvaigždžių aukštybėse! Skubėkite sugrįžti į savo vietas ir parodyti Mano didžiąją galią dangaus skliaute! Aš įdėmiai klausausi žemėje esančių Mano žmonių balsų – jų giesmėse liejasi beribė meilė ir pagarba Man! Šią dieną, kai visa kūrinija atgyja, Aš nusileidžiu į žmonių pasaulį. Tą akimirką visos gėlės pražysta nepaprasta gausa, visi paukščiai sučiulba tarsi vienu balsu, visa kūrinija džiūgauja! Skambant Karalystės patrankų salvėms, Šėtono Karalystė griūva, sunaikinta griausmingo Karalystės himno galybės ir daugiau niekada neatsities!

Kas iš žemėje gyvenančių drįstų pakilti prieš Mane ir priešintis? Kai nusileidžiu į žemę, Aš atsinešu deginančią ugnį, atsinešu rūstybę, atsinešu visas nelaimes. Visos žemiškosios karalystės dabar yra Mano Karalystė! Aukštai danguje debesys ritasi ir veržiasi pirmyn; po dangumi ežerų ir upių vandenys audringai banguoja, džiaugsmingai sūkuriuodami jaudinančią pakilią melodiją. Ilsėjęsi gyvūnai išeina iš savo urvų, o nesuskaičiuojama daugybė Mano žmonių pakyla Mano pažadinti iš miego. Diena, kurios laukė nesuskaičiuojama daugybė Mano žmonių, pagaliau atėjo! Jie aukoja Man pačias gražiausias giesmes!

Šią nuostabią akimirką, šiuo džiuginančiu metu,

ir dangaus aukštybėse, ir žemėje skamba šlovinimas – kas gi tuo nesidžiaugtų?

Kieno širdis dėl to nejaustų džiaugsmo? Kas gi nesusigraudintų, išvydęs šį reginį?

Dangus nebėra tas senasis dangus – dabar tai Karalystės dangus.

Žemė jau nebėra buvusioji žemė – dabar tai šventa žemė.

Po smarkios liūties senasis suteptas pasaulis visiškai atsinaujino.

Kalnai keičiasi… vandenys keičiasi…

ir žmonės keičiasi… visa kūrinija keičiasi…

Ak, jūs tylūs kalnai! Pakilkite ir šokite Man!

Ak, jūs ramūs vandenys! Vėl tekėkite!

Jūs, kurie sapnuojate! Pabuskite ir veržkitės pirmyn!

Aš atėjau… Aš – Karalius…

Visi savo akimis išvys Mano veidą, savo ausimis išgirs Mano balsą,

patys patirs gyvenimą Karalystėje…

Koks jis saldus… koks jis nuostabus…

Nepamirštamas… neįmanoma jo pamiršti…



Mano įnirtingos rūstybės ugnyje blaškosi didysis raudonasis slibinas;

Mano didingo teismo akivaizdoje demonai atskleidžia savo tikruosius pavidalus;

Mano griežtų žodžių akivaizdoje visi žmonės jaučia gilią gėdą ir neturi kur pasislėpti.

Jie prisimena praeitį – kaip tyčiojosi iš Manęs ir išjuokė Mane,

kaip be paliovos save aukštino ir be perstojo maištavo prieš Mane.

Tačiau šiandien kas neverkia? Kas nekaltina savęs?

Visas visatos pasaulis kupinas raudų…

kupinas džiaugsmo šūksnių… prisipildė linksmų balsų…

Neapsakomas džiaugsmas… neprilygstamas džiaugsmas…



Lietutis tyliai teškena... plevena sunkios snaigės…

Žmonių širdyse susipina liūdesys ir džiaugsmas… vieni juokiasi…

kiti kūkčioja… o dar kiti džiūgauja…

Tarsi kiekvienas būtų pamiršęs… ar tai lietingas ir niūrus pavasaris,

ar vasara, kai gėlės pražysta visu grožiu, ar ruduo, gausus derliaus,

ar žiema, šalta kaip šerkšnas ir ledas, niekas nežino….

Danguje plaukia debesys, žemėje šėlsta vandenynai.

Daugybė Mano sūnų mojuoja rankomis… daugybė Mano žmonių šoka iš džiaugsmo….

Angelai darbuojasi… angelai gano…

Žmonės žemėje visi triūsia, ir visa, kas žemėje, gausėja.

Kiekvienas žmogus turėtų priimti tai, kad jį nagrinėja Mano Dvasia, turėtų atidžiai tikrinti kiekvieną savo žodį ir veiksmą ir juo labiau turėtų stebėti Mano nuostabius darbus. Kaip jaučiatės karalystei ateinant į žemę? Kai Mano sūnūs ir žmonės plūsta prie Mano sosto, Aš oficialiai pradedu teismą priešais didįjį baltąjį sostą. Tai reiškia, kad kai Aš Pats pradedu Savo darbą žemėje ir kai teismo laikas artėja prie pabaigos, pradedu kreipti Savo žodžius į visą visatą ir skleisti Savo Dvasios balsą visai visatai. Savo žodžiais švariai nuplausiu kiekvieną žmogų ir daiktą tarp dangų ir žemės, ir visko, kas yra, kad žemė nebebūtų nešvari ir palaida, o būtų šventa karalystė. Atnaujinsiu viską, kad visa būtų skirta Man naudoti, kad nebeskleistų žemiško alsavimo ir nebebūtų sutepta žemės prieskoniu. Žemėje žmogus apgraibomis ieškojo Mano žodžių tikslo ir ištakų ir stebėjo Mano darbus, tačiau niekas niekada iš tikrųjų nepažino Mano žodžių ištakų ir niekas niekada iš tikrųjų neišvydo Mano darbų nuostabumo. Tik šiandien, kai Aš Pats ateinu tarp žmonių ir tariu Savo žodžius, žmogus šiek tiek Mane pažįsta, panaikindamas vietą, kurią jo mintyse užima „Aš“, ir vietoj jos savo sąmonėje sukurdamas vietą veikiančiam Dievui. Žmogus turi sampratų ir yra kupinas smalsumo; kas gi nenorėtų pamatyti Dievo? Kas nenorėtų užmegzti ryšio su Dievu? Tačiau tik dievas, kurį žmogus laiko įsivaizduojamu ir abstrakčiu, užima aiškią vietą žmogaus širdyje. Kas tai suvoktų, jei Aš jiems aiškiai nepasakyčiau? Kas iš tikrųjų tikėtų, kad Aš iš tiesų egzistuoju? Ar jie iš tikrųjų dėl to nė kiek neabejotų? Tarp „Manęs“ žmogaus širdyje ir „Manęs“ tikrovėje yra didžiulis skirtumas ir niekas nepajėgia jų palyginti. Jei Aš neįsikūnyčiau, žmogus niekada Manęs nepažintų, o net jei ir pažintų, argi toks pažinimas vis tiek nebūtų samprata? Kasdien vaikštau tarp nepaliaujamai plūstančių žmonių ir kasdien veikiu kiekviename žmoguje. Kai žmogus iš tikrųjų Mane pamatys, jis galės pažinti Mane iš Mano žodžių ir suvoks, kokiais būdais kalbu ir kokie yra Mano ketinimai.

Kai karalystė oficialiai ateina į žemę, kas iš visko, kas yra, nenutyla? Kas iš nesuskaičiuojamos gausybės žmonių nebijo? Vaikštau visur po visatos pasaulį ir viską sutvarkau Aš Pats. Kas šiuo metu nežino, kad Mano darbai nuostabūs? Mano rankos laiko viską, tačiau Aš taip pat esu virš visko. Šiandien įsikūnijau ir Pats atėjau tarp žmonių – argi ne tai yra tikroji Mano nuolankumo ir slaptumo prasmė? Išoriškai daugelis žmonių giria Mane kaip gerą ir šlovina Mane kaip gražų, bet kas iš tikrųjų Mane pažįsta? Kodėl šiandien prašau, kad Mane pažintumėte? Ar Mano tikslas nėra sugėdinti milžinišką ugniaspalvį slibiną? Nenoriu, kad žmogus būtų verčiamas Mane šlovinti, noriu, kad žmogus Mane pažintų, per tai pamiltų Mane ir taip Mane šlovintų. Toks šlovinimas vertas savo vardo ir nėra tuščios kalbos; tik toks šlovinimas gali pasiekti Mano sostą ir pakilti į padanges. Kadangi žmogus buvo Šėtono gundomas ir sugadintas, kadangi jį užvaldė sampratos ir mąstymas, Aš įsikūnijau, kad Pats užkariaučiau visą žmoniją, atskleisčiau visas žmogaus sampratas ir suardyčiau žmogaus mąstymą. Dėl to žmogus nebesipuikuoja Mano akivaizdoje ir nebetarnauja Man vadovaudamasis savo sampratomis ir taip „Aš“ žmogaus sampratose visiškai išsklaidomas. Kai ateis karalystė, pirmiausia pradėsiu šį darbo etapą ir tai darysiu tarp Savo žmonių. Kadangi esate Mano žmonės, gimę milžiniško ugniaspalvio slibino šalyje, jumyse tikrai yra daugiau nei tik šiek tiek ar dalis milžiniško ugniaspalvio slibino nuodų. Taigi šis Mano darbo etapas pirmiausia sutelktas į jus ir tai yra vienas Mano įsikūnijimo Kinijoje svarbos aspektų. Dauguma žmonių nepajėgia suvokti net dalelės Mano tariamų žodžių, o kai suvokia, jų supratimas būna miglotas ir painus. Tai lūžio taškas Mano kalbėjimo būde. Jei visi žmonės galėtų perskaityti Mano žodžius ir suprasti jų prasmę, kas iš žmonių galėtų būti išganytas, o ne nublokštas į Hadą? Kai žmogus Mane pažins ir Man paklus, ateis laikas, kai ilsėsiuosi, ir kaip tik tada žmogus pajėgs suvokti Mano žodžių prasmę. Šiandien jūsų dvasinis ūgis per mažas, jis tiesiog apgailėtinai mažas, toks, kad jo net neįmanoma pakelti, ką jau kalbėti apie tai, kiek Mane pažįstate.

Nors sakau, kad angelai yra pradėti siųsti ganyti Mano sūnus ir žmones, niekas nepajėgia suprasti Mano žodžių prasmės. Kai Aš Pats ateinu tarp žmonių, angelai tuo pat metu pradeda ganymo darbą, o angelų ganymo metu visi sūnūs ir žmonės ne tik patiria išmėginimus ir yra ganomi, bet ir gali savo akimis išvysti įvairiausių regėjimų pasirodymą. Aš dirbu tiesiogiai dieviškume, todėl viskas įeina į naują pradžią, o kadangi šis dieviškumas veikia tiesiogiai, jis nė kiek nevaržomas žmogiškumo ir jis laisvai veikia aplinkybėmis, kurias žmogus laiko antgamtinėmis. Tačiau Man tai visiškai normalu (žmogus mano, kad tai antgamtiška, nes niekada nėra tiesiogiai susidūręs su dieviškumu); jame nėra jokių žmogaus sampratų ir jis nesuteptas žmogiškomis idėjomis. Žmonės tai pamatys tik tada, kai visi įeis į teisingą kelią; kadangi dabar yra pradžia, žmogus dar turi daug trūkumų, susijusių su jo įėjimu, ir vargu ar galima išvengti nesėkmių bei neaiškumo. Šiandien, kadangi atvedžiau jus iki šio taško, viską tinkamai sutvarkiau ir turiu Savų tikslų. Jei šiandien jums apie juos pasakyčiau, ar tikrai pajėgtumėte juos suprasti? Gerai pažįstu žmogaus proto mintis ir žmogaus širdies norus: kas niekada neieškojo sau išeities? Kas niekada negalvojo apie savo perspektyvas? Tačiau nors žmogus turi begalę minčių, kas galėjo numatyti, kad po tūkstančių metų dabartis bus tokia, kokia yra? Ar tai iš tikrųjų tavo paties subjektyvių pastangų vaisius? Ar tai atlygis už visas tavo pastangas? Ar tai gražus paveikslas, kurį įsivaizdavai? Jei nevesčiau visos žmonijos, kas galėtų atsiskirti nuo Mano sutvarkymų ir rasti kitą išeitį? Ar žmogaus vaizdiniai ir norai atvedė jį iki šiandienos? Daugelis žmonių nugyvena visą gyvenimą, taip ir nesulaukę savo norų išsipildymo. Ar taip iš tikrųjų yra dėl jų mąstymo klaidos? Daugybės žmonių gyvenimas kupinas netikėtos laimės ir pasitenkinimo. Ar taip iš tikrųjų yra todėl, kad jie per mažai tikisi? Kas iš visos žmonijos nėra globojamas Visagalio akyse? Kas negyvena pagal išankstinį Visagalio nulėmimą? Ar žmogaus gyvenimas ir mirtis priklauso nuo jo paties pasirinkimo? Ar žmogus valdo savo likimą? Daug žmonių šaukiasi mirties, tačiau ji toli nuo jų; daug žmonių nori būti stiprūs gyvenime ir bijo mirties, tačiau jiems nežinant artėja jų mirties diena, nugramzdindama juos į mirties bedugnę; daug žmonių žvelgia į padanges ir giliai atsidūsta; daug žmonių garsiai rauda ir kūkčioja; daug žmonių palūžta per išmėginimus; daug žmonių pakliūva į nelaisvę gundomi. Nors nepasirodau Pats taip, kad žmogus galėtų Mane aiškiai išvysti, daugelis žmonių baiminasi pamatyti Mano veidą, labai bijodami, kad juos pakirsiu, kad juos užgesinsiu. Ar žmogus iš tikrųjų Mane pažįsta ar ne? Niekas negali tiksliai pasakyti. Argi ne taip? Jūs bijote ir Manęs, ir Mano baudimo, tačiau taip pat stojate ir atvirai Man priešinatės bei Mane teisiate. Argi ne taip? Žmogus niekada Manęs nepažino todėl, kad niekada nematė Mano veido ir negirdėjo Mano balso. Taigi, nors esu žmogaus širdyje, ar yra tokių, kurių širdyje nebūčiau miglotas ir neaiškus? Ar yra tokių, kurių širdyje būčiau visiškai aiškus? Nenoriu, kad tie, kurie yra Mano žmonės, taip pat matytų Mane miglotai ir neaiškiai, todėl imuosi šio didžio darbo.

Tyliai ateinu tarp žmonių, o tada nutolstu. Ar kas nors kada nors Mane matė? Ar saulė gali Mane matyti dėl savo liepsnojančios ugnies? Ar mėnulis gali Mane matyti dėl savo spindinčio skaistumo? Ar žvaigždynai gali Mane matyti dėl savo vietos danguje? Kai ateinu, žmogus nežino, ir visa lieka nežinioje, o kai išeinu, žmogus vis tiek nieko nenutuokia. Kas gali apie Mane paliudyti? Gal tai žemės žmonių šlovinimas? Gal tai laukinėje gamtoje žydinčios lelijos? Ar tai danguje skraidantys paukščiai? Ar tai kalnuose riaumojantys liūtai? Niekas negali iki galo apie Mane paliudyti! Niekas negali atlikti darbo, kurį atliksiu Aš! Net jei jie ir atliktų šį darbą, kokį poveikį jis turėtų? Kasdien stebiu kiekvieną daugybės žmonių veiksmą ir kasdien nagrinėju daugybės žmonių širdis ir protus; niekas niekada neišvengė Mano teismo ir niekas niekada neišsilaisvino iš Mano teismo tikrovės. Stoviu virš dangaus skliauto ir žvelgiu į tolį: nesuskaičiuojamą daugybę žmonių pakirtau, tačiau taip pat nesuskaičiuojama daugybė žmonių gyvena Mano gailestingumo ir mielaširdystės apsuptyje. Argi ir jūs negyvenate tokiomis aplinkybėmis?

Tiek daug noriu pasakyti žmogui, tiek daug dalykų turiu jam papasakoti. Tačiau žmogaus gebėjimas priimti yra pernelyg menkas; žmogus nepajėgia iki galo suvokti Mano žodžių pagal tai, ką Aš suteikiu, ir supranta tik vieną aspektą, o kito nežino. Vis dėlto neatimu žmogui gyvybės dėl jo bejėgiškumo ir nesielvartauju dėl jo silpnumo. Tiesiog atlieku Savo darbą ir kalbu kaip visada, nors žmogus ir nesupranta Mano ketinimų; kai ateis ta diena, žmonės pažins Mane savo širdžių gelmėse ir laikys Mane savo mintyse. Kai iškeliausiu iš šios žemės, bus kaip tik tas laikas, kai pakilsiu į sostą žmogaus širdyje – kitaip tariant, tuomet visi Mane pažins. Tai taip pat bus laikas, kai Mano sūnūs ir žmonės valdys žemę kaip karaliai. Tie, kurie Mane pažįsta, neabejotinai taps Mano karalystės ramsčiais, ir tik jie bus tinkami naudotis valdžia kaip karaliai Mano karalystėje. Visi, kurie Mane pažįsta, turi Mano būtį ir geba išreikšti Mane savo gyvenimu tarp visos žmonijos. Man nesvarbu, kiek žmogus Mane pažįsta – niekas jokiu būdu negali trukdyti Mano darbui. Žmogus negali Man padėti ir nieko negali dėl Manęs padaryti. Žmogus tegali sekti Mano vedimu Mano šviesoje ir šioje šviesoje ieškoti Mano valios. Šiandien žmonės mano esą verti puikuotis Mano akivaizdoje, nė kiek nesivaržydami juoktis, juokauti ir bendrauti su Manimi kaip su lygiu. Žmogus vis dar Manęs nepažįsta ir mano, kad esame panašūs savo prigimtimi, kad abu esame iš kūno ir kraujo ir abu gyvename žmonių pasaulyje. Jo širdyje pernelyg mažai Man jaučiamos baimės; jis bijo Manęs, kai yra Mano akivaizdoje, tačiau nepajėgia Man tarnauti Dvasios akivaizdoje. Žmogui atrodo, tarsi Dvasios visai nebūtų. Dėl to nė vienas žmogus niekada nepažino Dvasios; Man įsikūnijus, žmonės mato tik kūną iš mėsos ir kraujo ir nesuvokia Dievo Dvasios. Ar tokiu būdu iš tikrųjų galima įgyvendinti Mano ketinimus? Žmonės puikiai moka Mane apgaudinėti; atrodo, kad Šėtonas juos specialiai išmokė vien tam, kad Mane apgaudinėtų. Tačiau Šėtonas Manęs nesutrikdo. Vis tiek pasitelksiu Savo išmintį, kad užkariaučiau visą žmoniją ir nugalėčiau tą, kuris sugadino visą žmoniją, kad Mano karalystė būtų įkurta žemėje.

Tarp žmonių yra tokių, kurie mėgino nustatyti žvaigždžių dydį ar erdvės mastą. Tačiau jų tyrinėjimai niekada nedavė vaisių ir jiems telieka nusivylus nuleisti galvas ir galiausiai patirti nesėkmę. Žvelgdamas į gausybę žmonių ir stebėdamas, kaip žmogus elgiasi patirdamas nesėkmes, nematau nė vieno, kuris būtų visiškai įsitikinęs Manimi – visi jie nepaklusnūs ir maištingi. Kokie nežaboti žmogaus siekiai! Kai gelmės paviršių gaubė tamsa, tarp žmonių pradėjau patirti pasaulio kartėlį. Mano Dvasia keliauja po visą pasaulį ir nagrinėja gausybės žmonių širdis, tačiau Aš taip pat užkariauju žmoniją Savo kūniškuoju pavidalu. Žmogus Manęs nemato, nes yra aklas; žmogus Manęs nepažįsta, nes yra atbukęs; žmogus Man priešinasi, nes yra maištingas; žmogus ateina nusilenkti Man, nes Aš jį užkariavau; žmogus pamilsta Mane, nes iš prigimties esu vertas žmogaus meilės; žmogus išreiškia Mane savo gyvenimu ir leidžia Man pasireikšti, nes Mano didžioji galia ir Mano išmintis veikia jį taip, kad jis atitiktų Mano ketinimus. Turiu vietą žmogaus širdyje, tačiau niekada nesu sulaukęs žmogaus dvasioje glūdinčios meilės Man. Žmogaus dvasioje iš tiesų yra dalykų, kuriuos jis myli labiau už viską, tačiau Aš nesu vienas iš jų, todėl žmogaus meilė yra tarsi muilo burbulas: papūtus vėjui, jis sprogsta ir išnyksta, ir jo daugiau niekada nebematyti. Mano požiūris į žmogų visada buvo pastovus ir nekintantis. Ar kuris nors žmogus būtų galėjęs elgtis taip pat? Žmogaus akyse esu neapčiuopiamas ir nematomas tarsi oras ir dėl šios priežasties didžioji dauguma žmonių ieško tik beribiame danguje, banguojančioje jūroje, ramiame ežere ar tarp tuščių žodžių ir doktrinų. Nėra nė vieno žmogaus, kuris pažintų žmonijos esmę, juo labiau nėra nė vieno, kuris galėtų ką nors pasakyti apie Manyje glūdintį slėpinį, todėl neprašau žmogaus atitikti aukščiausių standartų, kurių, kaip jis įsivaizduoja, iš jo reikalauju.

Skambant Mano žodžiams, kalnai griūva, vandenys teka atgal, žmogus tampa nuolankus, o ežerai pradeda nepaliaujamai tekėti. Nors kunkuliuojančios jūros piktai veržiasi dangaus link, skambant Mano žodžiams, šios jūros nurimsta tarsi ežero paviršius. Vos Man mostelėjus ranka, smarkios vėtros tuoj pat išsisklaido ir pasitraukia nuo Manęs, o žmonių pasaulyje tuoj pat vėl įsivyrauja ramybė. Tačiau kai išlieju Savo pyktį, kalnai tuoj pat suskeldėja, žemė tuoj pat pradeda drebėti, vanduo tuoj pat išdžiūsta, o žmogų tuoj pat užklumpa nelaimė. Dėl Savo pykčio nekreipiu dėmesio į žmogaus riksmus, nesuteikiu jam pagalbos, kad ir kaip jis šauktųsi, nes Mano pyktis vis stiprėja. Kai esu tarp dangų, žvaigždės niekada nepuola į paniką dėl Mano buvimo. Jos visa širdimi ir visomis jėgomis dirba Man, todėl suteikiu joms daugiau šviesos ir leidžiu joms spindėti ryškiau, kad jos pelnytų Man daugiau šlovės. Kuo šviesesni dangūs, tuo tamsesnis pasaulis apačioje. Tiek daug žmonių skundėsi, kad Mano sutvarkymai netinkami, tiek daug žmonių paliko Mane, kad sukurtų savo karalystę, kurią pasitelkia, kad Mane išduotų ir pakeistų tamsos būklę. Tačiau kas tai pasiekė savo ryžtu? Ir kam pavyko įgyvendinti savo pasiryžimą? Kas gali pakeisti tai, ką sutvarkė Mano ranka? Kai pavasaris apima visą žemę, slapta ir tyliai siunčiu pasauliui šviesą, kad žmogus žemėje staiga pajustų ore gaivą. Tačiau kaip tik tą akimirką aptemdau žmogaus akis, kad jis matytų tik žemę gaubiantį rūką, o visi žmonės ir daiktai taptų neryškūs. Žmonėms telieka atsidusti ir pagalvoti: „Kodėl šviesa truko tik akimirką? Kodėl Dievas žmogui siunčia tik rūką ir miglą?“ Žmonėms nusivylus, rūkas akimirksniu išnyksta, tačiau kai jie pamato šviesos prošvaistę, sunčiu jiems liūtį, o jiems miegant perkūnija susprogdina jų ausų būgnelius. Apimti panikos jie neturi laiko pasislėpti ir juos užlieja liūtis. Akimirksniu visa po dangumis švariai nuplaunama Mano rūstybei siaučiant. Žmonės nebesiskundžia prasidėjusiu smarkiu lietumi ir visų jų širdyse gimsta baimė. Dėl šios staiga užgriuvusios liūties didžioji dauguma žmonių nuskęsta iš dangaus plūstančiame vandenyje ir lieka jame kaip lavonai. Aš nagrinėju visą žemę ir matau, kad daug žmonių budi, daug atgailauja, mažomis valtelėmis ieško vandenų šaltinio, lenkiasi Man prašydami Mano atleidimo, kad daug žmonių išvydo šviesą, daug išvydo Mano veidą, kad daug jų turi drąsos gyventi ir kad visas pasaulis pasikeitė. Po šios didžiulės liūties viskas vėl tapo taip, kaip buvo Mano mintyse, ir nebėra maištinga. Netrukus visa žemė prisipildo juoko, visur žemėje tvyro šlovinimo atmosfera ir nėra nė vienos vietos, kur nebūtų Mano šlovės. Mano išmintis yra visur žemėje ir visoje visatoje. Tarp visko, kas egzistuoja, yra Mano išminties vaisių, tarp gausybės žmonių apstu Mano išminties šedevrų; viskas yra taip, kaip Mano karalystėje ir visi žmonės gyvena ramybėje po Mano dangumis kaip avys Mano ganyklose. Judu virš gausybės žmonių ir visur stebiu. Niekas nebeatrodo kaip seniau ir nė vienas žmogus nebėra toks, koks buvo anksčiau. Ramiai ilsiuosi soste virš visos visatos, ir esu visiškai patenkintas, nes viskas atgavo savo šventumą ir Aš vėl galiu ramiai gyventi Sione, o žmonės žemėje vėl gali ramiai ir patenkinti gyventi bei dirbti Mano vedami. Mano rankose gausybė Mano žmonių tvarko visus reikalus. Jie atgavo savo ankstesnį sumanumą ir pirminę išvaizdą; jų nebedengia dulkės – Mano karalystėje jie yra šventi kaip nefritas, kiekvieno veidas panašus į žmogaus širdyje esančio šventojo veidą, nes Mano karalystė įkurta tarp žmonių.

Mano namų turtai nesuskaičiuojami ir neišmatuojami, tačiau žmogus niekada neatėjo pas Mane jais mėgautis. Žmogus nepajėgia nei mėgautis, nei apsisaugoti savo jėgomis; jis visada pasitikėjo kitais. Iš visų, į kuriuos žvelgiu, nė vienas niekada neieškojo Manęs sąmoningai, savo iniciatyva ir tiesiogiai. Visi jie ateina Mano akivaizdon kitų raginami, sekdami daugumą, ir nenori mokėti kainos ar skirti laiko savo gyvenimui praturtinti. Todėl tarp žmonių niekas niekada negyveno tikrovėje ir visi žmonės gyvena beprasmį gyvenimą. Dėl seniai nusistovėjusių žmogaus įpročių ir papročių visų žmonių kūnai persisunkę žemiškos dirvos kvapu. Dėl to žmogus atbuko, tapo nejautrus pasaulio nykumui ir šiame sustingusiame pasaulyje užsiima malonumų ieškojimu. Žmogaus gyvenime nėra nė trupučio šilumos, jame nėra nė pėdsako to, kas žmogiška, ar šviesos – tačiau jis visada sau nuolaidžiavo ir nugyveno bevertį gyvenimą, blaškydamasis ir nieko nepasiekdamas. Akimirksniu priartėja mirties diena ir žmogus miršta karčia mirtimi. Šiame pasaulyje jis niekada nieko nenuveikė ir nieko neįgijo – skubiai čia atvyksta ir skubiai išvyksta. Nė vienas iš tų, kuriuos matau, niekada nieko neatsinešė ir nieko neišsinešė, todėl žmogus mano, kad pasaulis neteisingas. Tačiau nė vienas nenori skubėti iškeliauti. Jie tik laukia dienos, kai Mano pažadas iš dangaus staiga ateis tarp žmonių ir leis jiems, kai jie bus pasiklydę, dar kartą išvysti amžinojo gyvenimo kelią. Taigi žmogus įdėmiai stebi kiekvieną Mano darbą ir veiksmą, norėdamas pamatyti, ar tikrai ištesėjau jam duotą pažadą. Kai žmogus patiria suspaudimą, didžiulį skausmą arba yra užkluptas išmėginimų ir tuoj palūš, jis keikia savo gimimo dieną, kad galėtų greičiau išvengti šio pavojaus ir persikelti į kitą idealią vietą. Tačiau išmėginimams praėjus, žmogus prisipildo džiaugsmo. Jis švenčia savo gimimo žemėje dieną ir prašo, kad palaiminčiau jo gimimo dieną; tuomet žmogus nebemini ankstesnių priesaikų, labai bijodamas, kad mirtis jį užklups antrą kartą. Kai Mano rankos pakelia pasaulį, žmonės šoka iš džiaugsmo, jie nebeliūdi ir visi pasikliauja Manimi. Kai užsidengiu veidą rankomis ir prispaudžiu žmones po žeme, jiems tuoj pat ima trūkti oro ir jie vos pajėgia išgyventi. Visi jie šaukiasi Manęs, bijodami, kad juos sunaikinsiu, nes visi trokšta išvysti dieną, kai įgysiu šlovę. Žmogus laiko Mano dieną savo egzistencijos kapitalu ir tik todėl, kad žmonės ilgisi dienos, kai ateis Mano šlovė, žmonija išgyveno iki šiandienos. Tiems, kurie gimsta paskutinėmis dienomis, pasiseka išvysti visą Mano šlovę. Tai Mano žodžiais nustatytas palaiminimas.

Per amžius daugybė iš šio pasaulio iškeliavo nusivylę ir nenoromis, o daugybė į jį atėjo su viltimi ir tikėjimu. Sutvarkiau taip, kad daugybė ateitų, ir daugybę išsiunčiau. Per Mano rankas perėjo nesuskaičiuojama daugybė žmonių. Daugybė dvasių buvo įmesta į Hadą, daugybė gyveno kūniškame pavidale, daugybė mirė ir vėl gimė žemėje. Tačiau nė viena iš jų niekada neturėjo galimybės mėgautis šiandieniniais karalystės palaiminimais. Žmogui daviau tiek daug, tačiau jis įgijo mažai; dėl Šėtono jėgų antpuolio jis nepajėgia mėgautis visais Mano turtais. Jam tik pasisekė į juos pažvelgti, tačiau jis niekada negalėjo jais visapusiškai mėgautis. Žmogus niekada neatrado savo kūne esančio lobyno, kad priimtų dangaus turtus, todėl prarado palaiminimus, kuriuos jam suteikiau. Argi žmogaus dvasia nėra būtent tas organas, kuris jungia jį su Mano Dvasia? Kodėl žmogus niekada neužmezgė ryšio su Manimi savo dvasia? Kodėl jis artinasi prie Manęs kūniškame pavidale, tačiau nepajėgia to padaryti dvasia? Ar Mano tikrasis veidas yra kūnas? Kodėl žmogus nepažįsta Mano esmės? Ar žmogaus dvasioje iš tikrųjų niekada nebuvo nė Mano pėdsako? Ar Aš visiškai išnykau iš žmogaus dvasios? Jei žmogus neįeina į dvasinį pasaulį, kaip jis gali suvokti Mano ketinimus? Ar žmogaus akyse yra tai, kas gali tiesiogiai prasiskverbti į dvasinį pasaulį? Daugybę kartų šaukiau žmogų Savo Dvasia, tačiau žmogus elgiasi taip, tarsi būčiau jam įgėlęs, žvelgdamas į Mane iš tolo ir labai bijodamas, kad nuvesiu jį į kitą pasaulį. Daugybę kartų teiravausi žmogaus dvasioje, tačiau jis vis tiek nieko nenutuokia, labai bijodamas, kad įeisiu į jo namus ir pasinaudosiu proga atimti iš jo visus daiktus. Taigi jis palieka Mane už durų, už šaltų, tvirtai uždarytų durų. Daugybę kartų žmogus palūžo, o Aš jį išgelbėjau, tačiau pabudęs jis tuoj pat Mane palieka ir, nepaliestas Mano mielaširdystės, meta Man atsargų žvilgsnį; Aš niekada nesušildžiau žmogaus širdies. Žmogus yra bejausmis, šaltakraujis gyvūnas. Nors Mano glėbyje šilta, tai niekada jo giliai nesujaudino. Žmogus yra tarsi kalnuose gyvenantis laukinis. Jis niekada nebrangino to, kaip Aš branginu žmoniją. Jis nenori prie Manęs artintis, o mieliau gyvena kalnuose, kur kenčia nuo laukinių žvėrių grėsmės, tačiau vis tiek nenori ieškoti prieglobsčio Manyje. Aš neverčiu nė vieno žmogaus, o tiesiog atlieku Savo darbą. Ateis diena, kai žmogus iš didžiulio vandenyno atplauks prie Manęs, kad galėtų mėgautis visais žemės turtais ir ištrūktų iš pavojaus būti prarytam jūros.

Mano žodžiams tampant užbaigtiems, žemėje palaipsniui formuojasi karalystė, o žmogus palaipsniui grąžinamas į normalią būseną ir taip žemėje įkuriama Mano širdyje esanti karalystė. Karalystėje visi Dievo žmonės atgauna normalaus žmogaus gyvenimą. Šalta žiema praėjo, ją pakeitė pavasario miestų pasaulis, kuriame pavasaris tęsiasi ištisus metus. Žmogus nebepatiria žmonių pasaulio nykumo ir nebekenčia žmonių pasaulio šalčio. Žmonės nekovoja vieni su kitais, šalys nekariauja viena su kita, nebėra skerdynių ir per jas tekančio kraujo; visi žemės kraštai kupini džiaugsmo, ir visur tarp žmonių apstu šilumos. Aš vaikštau po visą pasaulį, Aš mėgaujuosi Savo soste ir gyvenu tarp žvaigždžių. Angelai dovanoja Man naujas dainas ir šokius. Dėl savo pačių trapumo jų veidais neberieda ašaros. Nebegirdžiu priešais Save angelų verksmo ir niekas nebepatiki Man savo sielvarto. Šiandien jūs visi gyvenate Mano akivaizdoje; rytoj jūs visi būsite Mano karalystėje. Argi tai nėra didžiausias palaiminimas, kurį suteikiu žmogui? Dėl kainos, kurią šiandien mokate, paveldėsite ateities palaiminimus ir gyvensite Mano šlovingoje šviesoje. Ar vis dar nenorite užmegzti ryšio su Mano Dvasios esme? Ar vis dar norite save pražudyti? Žmonės noriai siekia pažadų, kuriuos gali matyti, nors jie ir trumpalaikiai, tačiau niekas nenori priimti rytojaus pažadų, nors jie truks amžinai. Tai, kas žmogui matoma, yra tai, ką Aš sunaikinsiu, o tai, kas žmogui neapčiuopiama, yra tai, ką Aš įgyvendinsiu. Toks yra skirtumas tarp Dievo ir žmogaus.

Žmogus skaičiavo, kada ateis Mano diena, tačiau niekas niekada nežinojo tikslios datos, todėl žmogus gali gyventi tik apimtas apatijos. Kadangi žmogaus ilgesys nuaidi beribėse padangėse ir išnyksta, žmogus vėl ir vėl praranda viltį, todėl jis nusirito iki dabartinės savo padėties. Mano ištarų tikslas nėra priversti žmogų vaikytis datų ar pastūmėti jį į susinaikinimą iš nevilties. Noriu, kad žmogus paveldėtų Mano pažadą, ir noriu, kad viso pasaulio žmonės gautų dalį Mano pažado. Noriu gyvų būtybių, kupinų gyvybingumo, o ne mirtyje išmirkusių lavonų. Kadangi esu atsilošęs prie karalystės stalo, įsakysiu visiems žmonėms žemėje priimti Mano patikrinimą. Neleidžiu, kad Mano akivaizdoje būtų kas nors nešvaraus. Nepakenčiu jokio žmogaus kišimosi į Mano darbą; visi, kurie kišasi į Mano darbą, įmetami į požemius, o paleisti jie vis tiek nelaimės metu yra deginami žemėje esančia ugnimi. Kai esu įsikūnijęs kūne, nekenčiu kiekvieno, kuris mėgina su Mano kūnu aptarti Mano darbą. Daug kartų esu priminęs visiems žmonėms, kad neturiu artimųjų žemėje; tas, kas Mane laiko sau lygiu bei traukia Mane į kūną, kad galėtų prisiminti su Manimi praleistus laikus, pražus. Taip Aš nustatau. Tokiais klausimais žmogui nė kiek nenuolaidžiauju. Visus, kurie kišasi į Mano darbą ir Man patarinėja, baudžiu ir niekada jiems neatleisiu. Jei nekalbėsiu aiškiai, žmogus niekada neatsitokės ir pats to nesuvokdamas patirs Mano baudimą, nes žmogus nepažįsta Manęs Mano kūne.

1992 m. kovo 20 d.


21 skyrius

Žmogus parpuola Mano šviesoje ir tvirtai laikosi dėl Mano išgelbėjimo. Kai atnešu išgelbėjimą visai visatai, žmogus mėgina rasti būdų įeiti į Mano atkūrimo srovę, tačiau daugybę žmonių ši atkūrimo srovė nuplauna be pėdsakų; daugybę žmonių paskandina ir praryja sraunūs vandenys; daugybė žmonių tvirtai laikosi srovėje, niekada neprarado krypties pojūčio ir todėl plaukė pasroviui iki šiandienos. Žengiu koja kojon su žmogumi, tačiau žmogus vis tiek niekada Manęs nepažino – jis pažįsta tik Mano išorę ir apdarą, tačiau nežino Manyje slypinčių turtų. Nors kasdien aprūpinu žmogų ir jam duodu, jis vis nepajėgia iš tikrųjų priimti, vis nepajėgia priimti visų Mano duodamų turtų. Visiškai permatau žmogaus sugedimą; Man jo vidinis pasaulis aiškus kaip ryškus mėnulis vandenyje. Nesielgiu su žmogumi atmestinai ir neatlieku vien formalių veiksmų; tiesiog žmogus nepajėgia prisiimti atsakomybės už save, todėl visa žmonija visada buvo išsigimusi ir net šiandien tebėra nepajėgi išsivaduoti iš tokio išsigimimo. Vargšė, apgailėtina žmonija! Kodėl žmogus Mane myli, bet nepajėgia vykdyti Mano Dvasios ketinimų? Ar tikrai neatskleidžiau Savęs žmonijai? Ar žmogus tikrai niekada nematė Mano veido? Nejaugi parodžiau žmonijai per mažai gailestingumo? O, visos žmonijos maištininkai! Jie turi būti sunaikinti po Mano kojomis; jie turi išnykti Mano baudime, o tą dieną, kai bus užbaigtas Mano didysis darbas, jie turi būti atmesti iš žmonijos tarpo, kad visa žmonija pažintų jų bjaurų veidą. Žmogui sunku pamatyti Mano veidą ar išgirsti Mano balsą, nes visas pasaulis pernelyg drumstas, o jo triukšmas pernelyg didelis; todėl žmogus pernelyg tingus ieškoti Mano veido ir mėginti suprasti Mano širdį. Argi tai nėra žmogaus sugedimo priežastis? Argi ne dėl to žmogus stokoja? Visa žmonija visada buvo Mano aprūpinama; jei taip nebūtų, jei nebūčiau gailestingas, kas būtų išgyvenęs iki šiandienos? Manyje esantys turtai neprilygstami, tačiau visos nelaimės taip pat yra Mano rankose – o kas gali išvengti nelaimės kada panorėjęs? Ar žmogaus maldavimai arba verksmas jo širdyje leidžia jam tai padaryti? Žmogus niekada iš tikrųjų Manęs nemaldavo, todėl iš visos žmonijos niekas niekada nenugyveno viso savo gyvenimo tikroje šviesoje; žmonės gyvena tik šviesoje, kuri netolygiai mirguliuodama tai pasirodo, tai išnyksta. Būtent tai lėmė dabartinę žmonijos stoką.

Visi nekantrauja, trokšta dėl Manęs padaryti viską, kad ką nors iš Manęs gautų, todėl, atsižvelgdamas į žmogaus psichologiją, duodu jam pažadų, kad sužadinčiau jame tikrą meilę. Ar tikrai tikroji žmogaus meilė suteikia jam jėgų? Ar žmogaus ištikimybė Man sujaudino Mano Dvasią danguje? Žmogaus veiksmai niekada nė kiek nesujaudino Dangaus ir jei Mano elgesys su žmogumi būtų grindžiamas kiekvienu jo veiksmu, visa žmonija gyventų Mano baudime. Mačiau daugybę žmonių, kurių skruostais tekėjo ašaros, ir mačiau daugybę žmonių, aukojančių savo širdis mainais į Mano turtus. Nepaisydamas tokio „pamaldumo“, niekada beatodairiškai neatidaviau žmogui visko, ką turiu, dėl staigių jo paskatų, nes žmogus niekada nebuvo noriai pasirengęs atsiduoti Mano akivaizdoje. Nuplėšiau visų žmonių kaukes ir įmečiau jas į ugnies ežerą, todėl tariama žmogaus ištikimybė ir maldavimai niekada neatsilaikė Mano akivaizdoje. Žmogus yra tarsi debesis danguje: kai staugia vėjas, jis bijo didžiulės jo jėgos, todėl skubiai plaukia paskui jį, labai bijodamas, kad bus pakirstas dėl savo maištingumo. Argi tai nėra bjaurus žmogaus veidas? Argi tai nėra vadinamasis žmogaus pasidavimas? Argi tai nėra žmogaus „tikras jausmas“ ir apsimestinis nuoširdumas? Daugybė žmonių atsisako patikėti visais iš Mano lūpų sklindančiais teiginiais ir daugybė nepriima Mano įvertinimo, todėl jų žodžiai ir veiksmai atskleidžia jų ketinimą Mane išduoti. Ar tai, apie ką kalbu, prieštarauja senajai žmogaus prigimčiai? Ar nepateikiau tinkamo žmogaus apibrėžimo pagal „gamtos dėsnius“? Žmogus iš tikrųjų Man nepasiduoda; jei jis iš tikrųjų Manęs ieškotų, Man nereikėtų tiek daug kalbėti. Žmogus yra bevertė šiukšlė ir turiu Savo baudimu versti jį judėti pirmyn; jei to nedaryčiau, kaip jo širdis galėtų būti sujaudinta, nors Mano duodamų pažadų jam pakanka, kad galėtų jais mėgautis? Žmogus daugybę metų gyveno skausmingoje kovoje; galima sakyti, kad jis visada gyveno neviltyje. Dėl to jis buvo taip iškankintas, kad neteko ūpo; jo dvasia pavargo, o jėgos išseko, todėl Mano duodamų turtų jis nepriima su džiaugsmu. Net šiandien niekas nepajėgia priimti iš Manęs viso dvasios saldumo. Žmonės tik ir lieka vargšai ir laukia paskutinės dienos.

Daugybė žmonių nori iš tikrųjų Mane mylėti, tačiau kadangi jų širdys jiems nepriklauso, jie negali savęs valdyti. Daugybė žmonių iš tikrųjų Mane myli patirdami Mano duotus išmėginimus, tačiau jie nepajėgia suvokti Mano tikrojo egzistavimo ir tik myli Mane tuštumoje, o ne dėl Mano tikrojo egzistavimo. Daugybė žmonių padeda savo širdis priešais Mane, o paskui į jas nekreipia dėmesio, todėl Šėtonas pagrobia jų širdis, vos gavęs progą, ir tada jie Mane palieka. Daugybė žmonių iš tikrųjų Mane myli, kai Mano žodžiai juos aprūpina, tačiau nebrangina Mano žodžių savo dvasioje, o vietoje to nerūpestingai jais naudojasi kaip bendra nuosavybe ir kada panorėję numeta juos atgal ten, iš kur jie atkeliavo. Visi žmonės ieško Manęs skausme ir kreipiasi į Mane per išmėginimus; ramybės metu jie mėgaujasi Manimi, pavojuje Manęs išsižada, užsiėmę Mane pamiršta, o laisvu laiku su Manimi elgiasi atmestinai. Tačiau niekas niekada nemylėjo Manęs visą savo gyvenimą. Noriu, kad žmonės Mano akivaizdoje būtų nuoširdūs. Neprašau, kad jie Man ką nors duotų, tik kad visi rimtai į Mane žiūrėtų, kad, užuot klastingai Man pataikavę, leistų Man mainais gauti jų nuoširdumą. Mano apšvietimas, nušvitimas ir Mano širdies kraujas persmelkia visus žmones, tačiau visus žmones persmelkia ir tikrasis kiekvieno žmogaus veiksmo faktas ir jų apgaulė Man. Atrodo, tarsi žmogaus apgaulės sudedamosios dalys būtų su juo nuo motinos įsčių, tarsi jis nuo gimimo turėtų ypatingų sukčiavimo įgūdžių. Be to, jis niekada neišsidavė; niekas niekada neperprato šių sukčiavimo įgūdžių šaltinio. Dėl to žmogus gyvena apgaulėje to nesuvokdamas ir tarsi sau atleidžia, tarsi tai būtų Dievo sutvarkyta, o ne sąmoninga jo apgaulė Man. Argi tai nėra pats žmogaus apgaulės Man šaltinis? Argi tai nėra jo klasta? Niekada nebuvau suklaidintas melagingų saldžių žmogaus kalbų, nes seniai perpratau jo turinį. Kas žino, kiek nešvarumo yra jo kraujyje ir kiek Šėtono nuodų yra jo kaulų čiulpuose? Jie kaupiasi su kiekviena diena, o žmogus prie jų pripranta, visai nejausdamas Šėtono keliamų kančių, todėl neturi noro sužinoti apie „sveiko gyvenimo meną“.

Kai žmogus yra toli nuo Manęs ir Mane išmėgina, pasislepiu nuo jo tarp debesų. Dėl to jis nepajėgia rasti jokio Mano pėdsako ir gyvena tik blogųjų rankose, darydamas viską, ko jie prašo. Kai žmogus yra arti Manęs, pasirodau jam ir neslepiu nuo jo Savo veido, ir tuomet žmogus mato Mano maloningą veidą. Jis staiga atsitokėja ir jame savaime kyla meilė Man. Savo širdyje jis staiga pajunta neprilygstamą saldumą ir stebisi, kaip galėjo nežinoti apie Mano egzistavimą visatoje. Taip žmogus stipriau pajunta Mano žavesį, o dar labiau – Mano brangumą. Dėl to jis trokšta daugiau niekada Manęs nepalikti, o Mane laiko savo išlikimo šviesa ir, labai bijodamas, kad jį paliksiu, stipriai Mane apkabina. Žmogaus uolumas Manęs nesujaudina, tačiau dėl jo meilės suteikiu jam „gailestingumą“. Tuomet žmogus akimirksniu atsiduria Mano išmėginimuose. Mano veidas išnyksta iš jo širdies ir jis tuoj pat pajunta, kad jo gyvenimas tuščias, ir ima galvoti apie pabėgimą. Šią akimirką žmogaus širdis apnuoginama. Jis apkabina Mane ne dėl Mano būdo, o prašo, kad jį saugočiau dėl Savo meilės. Tačiau kai Mano meilė smogia žmogui atgal, jis tuoj pat persigalvoja; suplėšo savo sandorą su Manimi ir atsiskiria nuo Mano teismo, niekad nebenorėdamas žvelgti į Mano maloningą veidą, todėl pakeičia savo požiūrį į Mane ir sako, kad niekada neišgelbėjau žmogaus. Ar tikra meilė iš tiesų apima vien tik gailestingumą? Ar žmogus Mane myli tik tada, kai gyvena Mano spindinčioje šviesoje? Jis atsigręžia į vakardieną ir gyvena šiandiena – argi ne tokia žmogaus būklė? Ar rytoj iš tikrųjų vis dar būsite tokie? Noriu, kad žmogus ilgėtųsi Manęs pačiose savo širdies gelmėse, o ne trokštų patenkinti Mane išoriniais dalykais.

Žmogus gyvena šviesoje, tačiau nesuvokia šviesos brangumo. Jis nežino šviesos esmės, šviesos šaltinio ir kam šviesa priklauso. Kai suteikiu šviesą žmogui, iš karto stebiu žmonių būsenas: dėl šviesos visi žmonės keičiasi ir auga, ir paliko tamsą. Žvelgiu į kiekvieną visatos kampelį ir matau, kad kalnus gaubia rūkas, vandenys užšalo nuo šalčio ir kad dėl šviesos atėjimo žmonės žvelgia į Rytus, tikėdamiesi atrasti ką nors brangesnio, tačiau jie vis dar nesugeba rūke įžvelgti aiškios krypties. Kai žvelgiu iš debesų, visą pasaulį gaubia rūkas, todėl niekada nėra žmogaus, kuris atrastų Mano egzistavimą. Žmogus kažko ieško žemėje; atrodo, tarsi jis kažko ieškotų, klaidžiodamas aplink; regis, jis ketina laukti Mano atėjimo, tačiau nežino Mano dienos ir gali tik dažnai žvelgti į šviesos blyksnį Rytuose. Tarp nesuskaičiuojamos daugybės Mano išrinktųjų žmonių ieškau tų, kurie iš tiesų atitinka Mano ketinimus. Vaikštau tarp nesuskaičiuojamos daugybės Mano išrinktųjų žmonių ir gyvenu tarp jų, tačiau žmogus žemėje gyvena ramiai ir saugiai, todėl nėra nė vieno, kuris iš tiesų atitiktų Mano ketinimus. Žmonės nežino, kaip atsižvelgti į Mano ketinimus, jie nemato Mano veiksmų ir negali judėti šviesoje bei būti šviesos apšviesti. Nors žmogus kadaise brangino Mano žodžius, jis nesugeba perprasti Šėtono pinklių; kadangi žmogaus dvasinis ūgis per mažas, jis negali daryti to, ko trokšta jo širdis. Žmogus niekada nuoširdžiai Manęs nemylėjo. Kai jį išaukštinu, jis jaučiasi nevertas, tačiau tai neskatina jo stengtis Mane patenkinti. Jis tik laiko savo rankose Mano jam suteiktą „statusą“ ir jį nagrinėja; nejausdamas Mano mielumo, jis vis mėgaujasi savo statuso teikiama nauda. Argi tai nėra žmogaus trūkumas? Kai kalnai juda, argi jie galėtų dėl tavo statuso apeiti tave? Kai vandenys teka, argi jie galėtų sustoti dėl žmogaus statuso? Argi žmogaus statusas galėtų apversti dangus ir žemę? Kadaise vėl ir vėl rodžiau žmogui gailestingumą, tačiau niekas jo nepuoselėjo ir nebrangino. Jie tik klausėsi apie jį kaip pasakojimo arba skaitė apie jį kaip romane. Ar Mano žodžiai iš tiesų nepaliečia žmogaus širdies? Ar Mano ištaros iš tiesų neturi jokio poveikio? Ar gali būti, kad niekas netiki, jog Aš egzistuoju? Žmogus nemyli savęs; užuot tai daręs, jis susivienija su Šėtonu, kad Mane užpultų, ir naudoja Šėtoną kaip „priemonę“ Man tarnauti. Aš perprasiu visas Šėtono pinkles, kad nuo šiol žemės žmonės nebebūtų jo klaidinami ir dėl jo egzistavimo Man nesipriešintų.

Karalystėje Aš esu Karalius, tačiau užuot laikęs Mane jos Karaliumi, žmogus laiko Mane „Išgelbėtoju, nužengusiu iš dangaus“. Todėl jis trokšta, kad duočiau jam išmaldos, ir nesiekia Manęs pažinti. Daugybė žmonių kaip elgetos maldavo Mano akivaizdoje; daugybė žmonių atvėrė Man savo „maišus“ ir maldavo duoti jiems maisto, kad išgyventų; daugybė žmonių įsmeigė į Mane godžias akis kaip alkani vilkai, norėdami Mane praryti ir prisikimšti pilvus; daugybė žmonių dėl savo nusižengimų tylėdami nuleido galvas ir jautė gėdą, maldaudami Mano atlaidumo arba savo noru priimdami Mano baudimą. Kai skelbiu Savo ištaras, įvairios bjaurios žmogaus būsenos pasirodo visais savo keistais pavidalais, o šviesoje atsiskleidžia jo tikrasis pavidalas; ir spindinčioje šviesoje žmogus negali sau atleisti. Todėl jis skuba Mano akivaizdon nusilenkti ir išpažinti savo nuodėmes. Dėl žmogaus „dorumo“ Aš vėl užkeliu jį ant išgelbėjimo vežimo, todėl jis Man dėkingas ir meiliai į Mane žvelgia. Tačiau jis vis dar neketina iš tiesų ieškoti prieglobsčio Manyje ir nėra visiškai atidavęs Man savo širdies. Jis tik giriasi Manimi, tačiau iš tiesų Manęs nemyli, nes nenukreipė į Mane savo proto; jo kūnas – priešais Mane, tačiau jo širdis – už Manęs. Kadangi žmogus pernelyg neišmano, kaip elgtis, ir nenori ateiti Mano akivaizdon, suteikiu jam tinkamą pagalbą, kad atkakliai laikydamasis savo klaidingo kelio jis galėtų atsigręžti į Mane. Būtent tokį gailestingumą suteikiu žmogui ir tokiu būdu stengiuosi jį išgelbėti.

Visi žmonės visatoje švenčia Mano dienos atėjimą, o angelai vaikšto tarp Mano išrinktųjų žmonių. Kai Šėtonas sukelia neramumus, angelai dėl savo tarnystės danguje visada padeda Mano žmonėms. Angelai dėl žmogiškųjų silpnybių nėra velnio suklaidinami, priešingai, būtent dėl tamsos jėgų antpuolio jie dar labiau stengiasi per rūką patirti žmogaus gyvenimą. Visi Mano išrinktieji žmonės paklūsta Mano vardui ir niekas niekada nepakyla atvirai Man pasipriešinti. Dėl angelų darbo žmogus priima Mano vardą ir visi yra Mano darbo srovėje. Pasaulis griūva! Babilonas paralyžiuotas! O, religinis pasauli! Kaip jis galėtų nebūti sugriautas Mano valdžios žemėje? Kas vis dar drįsta maištauti prieš Mane ir Man priešintis? Rašto aiškintojai? Visi religiniai pareigūnai? Žemės valdovai ir valdžios atstovai? Angelai? Kas nešvenčia Mano kūno tobulumo ir pilnatvės? Argi tarp nesuskaičiuojamos daugybės Mano išrinktųjų žmonių yra kas nors, kas nepaliaujamai negieda šlovinimo giesmių ir dėl Manęs nėra visada laimingas? Gyvenu milžiniško ugniaspalvio slibino irštvos krašte, tačiau dėl to nedrebu iš baimės ir nebėgu, nes visi jo žmonės jau pradėjo jo nekęsti. Niekas niekada neatliko savo „pareigos“ slibinui dėl paties slibino; priešingai, visi elgiasi taip, kaip mano esant tinkama, ir kiekvienas eina savo keliu. Kaip žemės šalys galėtų nepražūti? Kaip žemės šalys galėtų nežlugti? Kaip Mano tauta galėtų nedžiūgauti? Kaip ji galėtų nedainuoti iš džiaugsmo? Ar tai žmogaus darbas? Ar tai žmogaus rankų darbas? Suteikiau žmogui jo egzistavimo pagrindą ir aprūpinau jį materialiais dalykais, tačiau jis nepatenkintas dabartinėmis aplinkybėmis ir prašo įeiti į Mano karalystę. Bet kaip jis galėtų taip lengvai įeiti į Mano karalystę, nesumokėjęs kainos ir nenorėdamas nesavanaudiškai pasišvęsti? Užuot ką nors atsiėmęs iš žmogaus, keliu jam reikalavimus, kad Mano karalystė žemėje prisipildytų šlovės. Aš atvedžiau žmogų į dabartinį amžių, jis yra tokios būsenos ir gyvena vedamas Mano šviesos. Jei būtų ne taip, kas iš žemės žmonių žinotų savo perspektyvas? Kas suprastų Mano ketinimus? Prie žmogui keliamų reikalavimų pridedu Savo sąlygas; argi tai neatitinka gamtos dėsnių?

Vakar jūs gyvenote vėjyje ir lietuje; šiandien įėjote į Mano karalystę ir tapote jos žmonėmis; o rytoj mėgausitės Mano palaiminimais. Kas galėjo įsivaizduoti tokius dalykus? Kiek vargo ir sunkumų patirsite per savo gyvenimą – ar žinote? Aš žengiu per vėją ir lietų, metai iš metų gyvenau tarp žmonių ir laikui bėgant atėjau iki šios dienos. Argi tai nėra būtent Mano valdymo plano etapai? Kas kada nors papildė Mano planą? Kas gali nukrypti nuo Mano plano etapų? Gyvenu šimtų milijonų žmonių širdyse, esu Karalius tarp šimtų milijonų žmonių ir šimtai milijonų žmonių Mane atstūmė ir apšmeižė. Mano atvaizdo iš tiesų nėra žmogaus širdyje. Žmogus Mano žodžiuose tik miglotai įžvelgia Mano šlovingą veidą, tačiau dėl savo minčių sumaišties jis nepasitiki savo jausmais; jo širdyje yra tik miglotas „Aš“, bet ilgai ten neišlieka. Taigi jo meilė Man irgi tokia: jo meilė Mano akivaizdoje pasirodo su pertrūkiais, tarsi kiekvienas žmogus Mane mylėtų pagal savo temperamentą, tarsi jo meilė tai pasirodytų, tai išnyktų miglotoje mėnesienoje. Šiandien žmogus išliko ir jam pasisekė išgyventi tik dėl Mano meilės. Jei būtų ne taip, kas iš žmonių dėl savo išsekusio kūno nebūtų pražudytas lazerio? Žmogus vis dar nepažįsta savęs. Jis puikuojasi priešais Mane ir giriasi Man už nugaros, tačiau niekas nedrįsta Man priešintis Mano akivaizdoje. Tačiau žmogus nežino Mano minimo pasipriešinimo reikšmės; užuot tai suvokęs, jis ir toliau stengiasi Mane apgauti ir toliau save aukština – argi taip jis atvirai Man nesipriešina? Aš toleruoju žmogaus silpnumą, tačiau nesu nė kiek atlaidus jo paties sukeltam pasipriešinimui. Nors jis žino jo reikšmę, nenori elgtis pagal šią reikšmę ir tik elgiasi pagal savo norus, stengdamasis Mane apgauti. Savo žodžiuose visada parodau Savo būdą, tačiau žmogus nesusitaiko su pralaimėjimu – tuo pačiu metu jis pats atskleidžia savo būdą. Mano teisme žmogus bus visiškai įtikintas, o Mano baudime jis galiausiai išreikš Mano atvaizdą savo gyvenimu ir taps Mano apraiška žemėje!

1992 m. kovo 22 d.


Džiaukitės, visi žmonės!

Mano šviesoje žmonės vėl regi šviesą. Mano žodžiuose žmonės gauna tai, kuo gali mėgautis. Aš atėjau iš Rytų, iš Rytų iškeliavau. Kai suspindi Mano šlovingoji šviesa, nesuskaičiuojama daugybė tautų yra apšviečiamos, viskas tampa nušviesta, nelieka nieko, kas skendėtų tamsoje. Karalystėje gyvenimas, kurį Dievo žmonės gyvena kartu su Dievu, yra neapsakomai laimingas. Vandenys šoka iš džiaugsmo dėl palaiminto žmonių gyvenimo, kalnai kartu su žmonėmis džiaugiasi Mano gausa. Visi žmonės stengiasi, uoliai darbuojasi ir rodo savo atsidavimą Mano Karalystėje. Karalystėje nebėra maišto, nebėra pasipriešinimo; dangus ir žemė priklauso vienas nuo kito, žmogus ir Aš tampame artimesni giliu jausmu, gyvenimas yra kupinas saldumo, visi glaudžiasi vienas prie kito... Šiuo metu Aš iškilmingai pradedu Savo gyvenimą danguje. Šėtonas nebetrukdo, o žmonės įžengia į atilsį. Visoje visatoje Mano išrinktieji žmonės gyvena Mano šlovingoje šviesoje, neapsakomai palaiminti – ne kaip žmonės, gyvenantys tarp žmonių, bet kaip žmonės, gyvenantys kartu su Dievu. Visi žmonės patyrė Šėtono sugadinimą ir iki dugno išgėrė gyvenimo kartėlį ir saldumą. Dabar, gyvendami Mano šviesoje, kaip jie galėtų nesidžiaugti? Kaip jie galėtų lengvabūdiškai atsisakyti šios nuostabios akimirkos ir leisti jai prabėgti? O žmonės! Skubiai užtraukite savo širdžių giesmę ir šokite iš džiaugsmo dėl Manęs! Skubiai iškelkite nuoširdžias savo širdis ir paaukokite jas Man! Skubiai muškite būgnus ir džiaugsmingai grokite Man! Aš skleidžiu Savo džiaugsmą iš visatos aukštybių! Žmonėms apreiškiu Savo šlovingą veidą! Aš garsiai šauksiu! Aš pranoksiu visą visatą! Jau dabar viešpatauju tarp žmonių! Aš esu išaukštintas tarp žmonių! Aš sklendžiu aukštai žydrame danguje, o žmonės eina kartu su Manimi. Aš vaikštau tarp Savo žmonių, o jie supa Mane! Žmonių širdys trykšta džiaugsmu, jų skambios giesmės drebina visatą ir veržiasi į dangaus aukštybes! Visata nebėra apgaubta miglos; nebėra joje purvo, nebėra besikaupiančių srutų. Šventieji visatos žmonės! Mano akivaizdoje atsiskleidžia tikrasis jų veidas. Jie nėra žmonės, sutepti nešvarumų, bet šventieji, tyri kaip nefritas; jie visi yra Mano mylimi, jie visi yra Mano džiaugsmas! Visa kūrinija vėl atgyja. Visi šventieji sugrįžo tarnauti Man danguje, įžengdami į šiltą Mano glėbį, neberaudodami, be nerimo, aukodami save Man, sugrįždami į Mano namus, o savo tėvynėje jie mylės Mane nenutrūkstamai! Niekada nesikeisdami per visą amžinybę! Kur yra liūdesys! Kur yra ašaros! Kur yra kūnas! Žemės nebėra, tačiau dangūs išlieka amžinai. Aš apsireiškiu nesuskaičiuojamai daugybei žmonių, ir nesuskaičiuojama daugybė žmonių Mane šlovina. Toks gyvenimas, toks grožis nuo neatmenamų laikų iki laikų pabaigos nepasikeis. Tai yra Karalystės gyvenimas.

Man atėjus iš Siono, Manęs laukė visi dalykai, o Man sugrįžus į Sioną Mane pasitiko nesuskaičiuojama daugybė žmonių. Ir Man atėjus, ir sugrįžus, Mano žingsniams niekada netrukdė Man priešiški dalykai, todėl Mano darbas visada vyko sklandžiai. Šiandien, kai ateinu tarp visų kūrinių, visi dalykai tylėdami Mane pasitinka, labai bijodami, kad Aš vėl išvyksiu ir dėl to jie neteks to, kuo remiasi. Viskas seka Mano vedimu ir stebi kryptį, kurią rodo Mano ranka. Žodžiai iš Mano lūpų ištobulino daugybę sutvertų būtybių ir baudė daugybę maišto sūnų. Taigi nesuskaičiuojama daugybė žmonių įdėmiai žvelgia į Mano žodžius ir atidžiai klausosi ištarų iš Mano lūpų, labai bijodami praleisti šią gerą progą. Būtent dėl šios priežasties Aš ir toliau kalbu, kad Mano darbas būtų atliktas greičiau ir kad žemėje kuo greičiau atsirastų džiuginančios sąlygos, kurios ištaisytų žemėje vyraujantį niūrumą. Pažvelgęs į dangaus skliautą, Aš dar kartą atsigręžiu į žmoniją; visi kraštai akimirksniu prisipildo gyvybingumo, ore nebekabo dulkės, o žemės nebedengia dumblas. Mano akys iškart suspindi, todėl visų kraštų žmonės žvelgia į Mane ir ieško prieglobsčio Manyje. Kas iš šiandienos pasaulio žmonių, įskaitant visus esančius Mano namuose, iš tiesų ieško prieglobsčio Manyje? Kas atiduoda savo širdį mainais už kainą, kurią Aš sumokėjau? Kas kada nors ramiai gyveno Mano namuose? Kas kada nors iš tiesų paaukojo save Mano akivaizdoje? Kai iškeliu žmogui reikalavimus, jis iškart uždaro savo „mažąjį sandėlį“. Kai Aš duodu žmogui, jis greitai atveria burną, kad slapta pasiimtų Mano turtus, ir dažnai širdyje dreba, labai bijodamas, kad Aš jam atsilyginsiu tuo pačiu. Taigi žmogaus burna yra pusiau atverta ir pusiau užverta ir jis negali iš tiesų mėgautis turtais, kuriuos Aš suteikiu. Aš lengvai žmogaus nesmerkiu, tačiau jis visada tempia Mane už rankos ir prašo jo pasigailėti; tik tada, kai žmogus Manęs maldauja, Aš vėl suteikiu jam „gailestingumą“ ir ištariu jam griežčiausius žodžius iš Savo lūpų, todėl jis iškart pajunta gėdą ir negali tiesiogiai priimti Mano „gailestingumo“, o vietoj to liepia kitiems jį jam perduoti. Kai žmogus nuodugniai suvokia visus Mano žodžius, jo dvasinis ūgis atitinka Mano ketinimus, o jo maldavimai duoda vaisių ir nėra bergždi ar bevaisiai; Aš laiminu nuoširdžius ir neapsimestinius žmonijos maldavimus.

Per visus amžius Aš veikiau ir kalbėjau, tačiau žmogus niekada negirdėjo tokių ištarų, kokias Aš kalbu šiandien, ir niekada nepatyrė Mano didybės ir teismo. Nors kai kurie praeities pasaulio žmonės girdėjo legendų apie Mane, niekas niekada iš tiesų neatrado Mano turtų masto. Nors šiandienos žmonės girdi žodžius iš Mano lūpų, jie vis tiek nežino, kiek paslapčių yra Mano lūpose, todėl Mano lūpas laiko gausybės ragu. Visi žmonės nori ką nors gauti iš Mano lūpų, nesvarbu, ar tai būtų valstybės paslaptys, dangaus slėpiniai, dvasinio pasaulio dinamika ar žmonijos paskirtis. Visi žmonės nori gauti tokių dalykų. Taigi, jei Aš suburčiau žmones ir pasakočiau jiems „istorijas“, jie iškart pakiltų iš savo „ligos patalo“, kad klausytųsi apie Mano kelią. Žmogui pernelyg daug ko trūksta: jam reikia ne tik „maisto papildų“ – dar labiau jam reikia „psichologinės pagalbos“ ir „dvasinio aprūpinimo“. Būtent to trūksta visiems žmonėms; tai yra jų „liga“. Aš gydau žmogaus ligą, kad būtų pasiekta geresnių rezultatų, kad visi galėtų atgauti sveikatą ir dėl Mano gydymo grįžti į normalią būseną. Ar jūs iš tiesų nekenčiate milžiniško ugniaspalvio slibino? Ar tikrai nuoširdžiai jo nekenčiate? Kodėl Aš tiek daug kartų jūsų klausiau? Kodėl Aš vis iš naujo užduodu šį klausimą? Koks milžiniško ugniaspalvio slibino atvaizdas yra jūsų širdyse? Ar jis iš tiesų pašalintas? Ar iš tiesų nelaikote jo savo tėvu? Visi žmonės turėtų suvokti, koks yra Mano ketinimas užduodant šiuos klausimus. Jais nesiekiama sukelti žmonių pykčio, kurstyti žmogaus maišto ar paskatinti žmogų rasti savo išeitį, o siekiama leisti visiems žmonėms išsilaisvinti iš milžiniško ugniaspalvio slibino pančių. Tačiau niekas neturėtų nerimauti. Viską atliks Mano žodžiai; joks žmogus negali dalyvauti ir joks žmogus negali atlikti darbo, kurį atliksiu Aš. Aš išvalysiu visų kraštų orą ir sunaikinsiu visus demonų pėdsakus žemėje. Aš jau pradėjau ir imsiuosi Savo pradinio baudimo darbo milžiniško ugniaspalvio slibino buveinėje. Taigi galima matyti, kad Mano baudimas išsiliejo ant visos visatos. Milžiniškas ugniaspalvis slibinas ir visų rūšių netyrosios dvasios niekaip negali išvengti Mano baudimo, nes Aš atidžiai nagrinėju visus kraštus. Kai Mano darbas žemėje bus baigtas, tai yra, kai baigsis teismo laikas, Aš oficialiai bausiu milžinišką ugniaspalvį slibiną. Mano žmonės neabejotinai išvys Mano teisų milžiniško ugniaspalvio slibino baudimą, neabejotinai be perstojo Mane šlovins dėl Mano teisumo ir neabejotinai amžinai aukštins Mano šventą vardą dėl Mano teisumo. Taigi jūs oficialiai atliksite savo pareigą ir oficialiai šlovinsite Mane visuose kraštuose per amžių amžius!

Kai teismo laikas pasieks aukščiausią tašką, Aš neskubėsiu užbaigti Savo darbo, o sujungsiu jį su baudimo laiko įrodymais, kad visi Mano žmonės tai pamatytų; tai duos gausesnį derlių. Šie įrodymai yra priemonė, kuria Aš baudžiu milžinišką ugniaspalvį slibiną, ir Aš padarysiu taip, kad Mano žmonės juos išvystų savo akimis ir daugiau sužinotų apie Mano būdą. Laikas, kai Mano žmonės mėgaujasi Manimi, yra laikas, kai baudžiamas milžiniškas ugniaspalvis slibinas. Mano planas yra priversti milžiniško ugniaspalvio slibino žmones sukilti ir maištauti prieš jį ir tai yra būdas, kuriuo Aš ištobulinu Savo žmones, ir tai yra puiki proga visiems Mano žmonėms augti gyvenime. Kai pakyla šviesus mėnulis, rami naktis iškart sudrumsčiama. Nors mėnulis suskilęs į gabalus, žmogus yra puikiai nusiteikęs ir ramiai sėdi mėnulio šviesoje, grožėdamasis nuostabiu vaizdu mėnulio šviesoje. Žmogus negali apibūdinti savo dvasinės būsenos; atrodo, tarsi jis norėtų mintimis grįžti į praeitį, tarsi norėtų žvelgti į ateitį, tarsi mėgautųsi dabartimi. Jo veide pasirodo šypsena, o džiugioje atmosferoje pasklinda gaivus kvapas; pradėjus pūsti švelniam vėjeliui, žmogus pajunta sodrų aromatą ir atrodo nuo jo apsvaigęs, negalėdamas atsipeikėti. Būtent šiuo metu Aš asmeniškai atėjau tarp žmonių ir žmogus stipriau jaučia sodrų aromatą, todėl gyvena šiame aromate. Aš gyvenu taikoje su žmogumi, žmogus gyvena darnoje su Manimi, jis nebežiūri į Mane kitaip, Aš nebeapgeniu žmogaus trūkumų, žmogaus veide nebėra sielvartingos išraiškos ir mirtis nebegresia visai žmonijai. Šiandien Aš kartu su žmogumi žengiu į baudimo laiką, eidamas pirmyn su juo petys į petį. Aš atlieku Savo darbą, tai yra smogiu Savo rykšte tarp žmonių, ir ji krinta ant to, kas žmonijoje maištinga. Žmogaus akyse Mano rykštė, regis, turi ypatingų galių: ji ištinka visus, kurie yra Mano priešai, ir lengvai jų nepasigaili; tarp visų, kurie Man priešinasi, rykštė atlieka jai būdingą funkciją; viskas Mano rankose atlieka savo atitinkamą vaidmenį pagal Mano ketinimus, niekada neprieštaravo Mano ketinimams ir nepakeitė savo turinio. Dėl to vandenys riaumos, kalnai grius, didžiosios upės išsiskaidys, žmogus nuolat keisis, saulė pritems, mėnulis aptems, žmogus nebeturės ramaus gyvenimo dienų, žemėje nebebus ramybės laikų, dangus daugiau niekada nebus ramus ir tylus, jis nebesivaržys. Viskas bus atnaujinta ir atgaus savo pirminę išvaizdą. Visi namų ūkiai žemėje bus išardyti ir visos šalys žemėje bus perskeltos; nebeliks vyro ir žmonos susitikimų dienų, motina ir sūnus daugiau niekada nebebus kartu, tėvas ir dukra daugiau niekada nesusitiks. Viską, kas anksčiau buvo Žemėje, Aš sunaikinsiu. Aš nesuteikiu žmonėms galimybės reikšti savo jausmų, nes neturiu kūniškų jausmų ir ėmiau nepaprastai nekęsti žmonių jausmų. Būtent dėl žmonių tarpusavio jausmų Aš buvau nustumtas į šalį ir taip jų akyse tapau „trečiuoju asmeniu“; būtent dėl žmonių tarpusavio jausmų Aš buvau pamirštas; būtent dėl savo jausmų žmogus pasinaudoja proga prisiminti savo „sąžinę“; būtent dėl savo jausmų žmogus visada priešinasi Mano baudimui; būtent dėl savo jausmų žmogus visada vadina Mane nesąžiningu ir neteisingu bei sako, kad tvarkydamas reikalus Aš nepaisau žmogaus jausmų. Ar Aš taip pat turiu giminaičių žemėje? Kas kada nors, kaip Aš, dėl viso Mano valdymo plano dirbo dieną ir naktį, negalvodamas apie maistą ar miegą? Kaip žmogus galėtų prilygti Dievui? Kaip žmogus galėtų būti suderinamas su Dievu? Kaip Dievas, kuris kuria, galėtų būti tos pačios rūšies kaip žmogus, kuris yra sukurtas? Kaip Aš galėčiau visada gyventi ir veikti kartu su žmogumi žemėje? Kas gali jausti susirūpinimą dėl Mano širdies? Ar tai žmogaus maldavimai? Kadaise Aš sutikau susijungti su žmogumi ir eiti kartu su juo – ir taip, iki šios dienos žmogus gyveno Mano globoje ir apsaugoje, tačiau ar kada nors ateis diena, kai žmogus galės atsiskirti nuo Mano globos? Nors žmogus niekada nesirūpino Mano širdimi, kas gali toliau gyventi žemėje be šviesos? Tik dėl Mano palaiminimų žmogus gyveno iki šios dienos.

Tarp žmonių Aš kadaise įvertinau žmogaus maištingumą ir silpnumą, todėl suvokiau žmogaus silpnumą ir pažinau jo maištingumą. Prieš ateidamas tarp žmonių, Aš jau seniai supratau žmogaus džiaugsmus ir sielvartus – ir dėl to galiu daryti tai, ko žmogus negali, ir sakyti tai, ko žmogus negali, ir tai darau lengvai. Argi tai nėra skirtumas tarp Manęs ir žmogaus? Ir argi tai nėra aiškus skirtumas? Ar gali būti, kad Mano darbą gali atlikti žmonės iš kūno ir kraujo? Ar gali būti, kad Aš esu tos pačios rūšies kaip sukurtos būtybės? Žmonės priskyrė Mane „panašiųjų“ kategorijai – argi ne todėl, kad jie Manęs nepažįsta? Kodėl, užuot užėmęs aukščiausią padėtį tarp žmonių, turiu nusižeminti? Kodėl žmonija visada Mane apleidžia ir nesugeba skelbti Mano vardo? Mano širdyje – didelis sielvartas, bet kaip žmonės galėtų tai žinoti? Kaip jie galėtų tai matyti? Kadangi per visą savo gyvenimą žmonės niekada nelaikė to, kas susiję su Manimi, svarbiausiu dalyku, jie tapo apsvaigę ir sutrikę, tarsi ką tik būtų išgėrę migdomųjų; kai Aš juos šaukiu, jie tiesiog sapnuoja, todėl niekas niekada nesuvokė Mano darbų. Šiandien dauguma žmonių vis dar kietai miega. Tik suskambus karalystės himnui jie atmerkia mieguistas akis ir pajunta šiokį tokį liūdesį savo širdyse. Kai Mano rykštė smogia žmonijai, žmonės vis tiek beveik nekreipia dėmesio, tarsi jų likimas būtų toks pat bevertis kaip smėlis jūroje. Nors dauguma jų šiek tiek suvokia, jie vis tiek nežino, kaip toli pažengė Mano žingsniai – nes žmonės nesistengia perprasti Mano širdies, todėl jie visada yra sukaustyti Šėtono ir negali išsilaisvinti. Aš judu virš visų dalykų ir gyvenu tarp visų dalykų, o tuo pat metu užimu pagrindinę vietą nesuskaičiuojamos daugybės žmonių širdyse. Dėl šios priežasties žmonės į Mane žiūri skirtingai, manydami, kad Aš esu nepaprastas arba kad esu nesuvokiamas – ir dėl to jų pasitikėjimas Manimi kasdien stiprėja. Kadaise Aš ilsėjausi patogiai atsilošęs trečiajame danguje, stebėdamas visus žmones ir dalykus visatoje. Kai Aš kietai miegu, žmonės nutyla, labai bijodami sutrikdyti Mano poilsį. Kai Aš pabundu, jie iš karto pagyvėja, tarsi dirbtų tam, kad tyčia suteiktų Man džiaugsmo. Argi ne toks yra žemėje gyvenančių žmonių požiūris į Mane? Kas iš šiandienos žmonių danguje ir žemėje esantį Mane laiko vienu? Kas negarbina Manęs, esančio danguje? Ir kas nežiūri iš aukšto į Mane žemėje? Kodėl žmogus visada Mane padalija? Kodėl žmogus visada turi du skirtingus požiūrius į Mane? Ar įsikūnijęs Dievas žemėje nėra Dievas, kuris valdo visa danguje? Ar danguje esantis Aš dabar nesu žemėje? Kodėl žmonės Mane mato, bet Manęs nepažįsta? Kodėl tarp dangaus ir žemės yra toks didelis atstumas? Argi šie dalykai neverti, kad žmogus juos nuodugniau išnagrinėtų?

Kai Aš dirbu Savo darbą ir kai tariu ištaras, žmonės visada nori pridėti jam „prieskonių“, tarsi jų uoslė būtų aštresnė už Mano, tarsi jie mėgtų stiprų skonį ir tarsi Aš nežinočiau, ko žmogui reikia, todėl turėčiau „varginti“ žmogų, kad jis „papildytų“ Mano darbą. Aš sąmoningai neslopinu žmonių pozityvumo, bet prašau jų apsivalyti remiantis Mano pažinimu. Kadangi jiems pernelyg daug ko trūksta, siūlau jiems labiau stengtis ir taip kompensuoti savo trūkumus, kad patenkintų Mano širdį. Kadaise žmonės pažino Mane savo nuostatose, tačiau visiškai to nesuvokė, todėl tai, ką jie brangino, buvo tarsi smėlio laikymas auksu. Kai Aš jiems priminiau, jie atsisakė tik dalies to, ką brangino, tačiau užuot atsisakytą dalį pakeitę sidabru ir auksu, jie ir toliau mėgavosi ta dalimi, kuri vis dar liko jų rankose – ir dėl to jie visada yra nuolankūs ir kantrūs Mano akivaizdoje; jie nesugeba būti suderinami su Manimi, nes turi pernelyg daug nuostatų. Taigi Aš nusprendžiau paimti visa, ką žmogus turi ir kas jis yra, ir nusviesti tai toli, kad visi galėtų gyventi su Manimi ir daugiau nebebūtų atskirti nuo Manęs. Būtent dėl Mano darbo žmogus nesupranta Mano ketinimų. Kai kurie mano, kad Aš antrą kartą užbaigsiu Savo darbą ir įmesiu juos į pragarą. Kai kurie mano, kad Aš vėl pradėsiu kalbėti „strateginiu“ būdu, ir dauguma jų dreba iš baimės: jie labai bijo, kad Aš užbaigsiu Savo darbą ir paliksiu juos neturinčius kur eiti, ir labai baiminasi, kad Aš dar kartą juos apleisiu. Žmonės visada vertina Mano naują darbą pagal senas nuostatas. Aš sakiau, kad žmonės niekada nesuvokė būdo, kuriuo Aš dirbu – ar šį kartą jie tikrai galėtų taip pasipuikuoti savo gebėjimais? Ar senos žmonių nuostatos nėra ginklai, kurie trikdo Mano darbą? Kai Aš kalbu žmonėms, jie visada vengia Mano žvilgsnio, labai bijodami, kad Mano žvilgsnis sustos ties jais. Taigi jie nuleidžia galvas, tarsi leisdamiesi Mano patikrinami – argi tai ne dėl jų nuostatų? Kodėl Aš iki pat šiandien nusižemindavau, bet niekas niekada to nepastebėjo? Ar turiu nusilenkti žmogui? Aš atėjau iš dangaus į žemę, nusileidau iš aukštybių į slaptą vietą, vėl atėjau tarp žmonių ir parodžiau žmogui, ką turiu ir kas esu. Mano žodžiai nuoširdūs ir rimti, kantrūs ir malonūs – bet kas kada nors matė, kas Aš esu ir ką turiu? Ar Aš vis dar paslėptas nuo žmogaus? Kodėl Man taip sunku susitikti su žmogumi? Ar todėl, kad žmonės pernelyg užsiėmę savo darbu? Ar todėl, kad Aš apleidžiu Savo pareigas, o visi žmonės stengiasi tapti daug pasiekusiais?

Žmonių mintyse Dievas yra Dievas, ir su Juo nėra lengva bendrauti, o žmogus yra žmogus ir neturėtų lengvai tapti palaidas – tačiau žmonių darbai vis tiek negali būti pateikti Mano akivaizdoje. Ar gali būti, kad Mano reikalavimai pernelyg aukšti? Ar gali būti, kad žmogus pernelyg silpnas? Kodėl žmonės visada iš tolo žvelgia į standartus, kurių Aš reikalauju? Ar jie tikrai žmogui nepasiekiami? Mano reikalavimai apskaičiuoti pagal žmonių „sudėjimą“, todėl niekada neviršijo žmogaus dvasinio ūgio – bet net ir taip žmonės nesugeba pasiekti standartų, kurių Aš reikalauju. Nesuskaičiuojamą daugybę kartų buvau apleistas tarp žmonių, nesuskaičiuojamą daugybę kartų žmonės žvelgė į Mane pašaipiai, tarsi Mano kūnas būtų padengtas spygliais ir jiems atgrasus, todėl žmonės bjaurisi Manimi ir mano, kad Aš esu visiškai bevertis. Taip žmogus stumdo Mane pirmyn ir atgal. Nesuskaičiuojamą daugybę kartų žmonės parsivedė Mane namo už mažą kainą ir nesuskaičiuojamą daugybę kartų pardavė Mane kitur už didelę kainą, ir būtent dėl to šiandien atsidūriau tokioje padėtyje. Atrodo, kad žmonės vis dar rezga prieš Mane intrigas; dauguma jų netgi nori parduoti Mane už šimtų milijonų dolerių pelną, nes žmogus niekada Manęs nebrangino. Atrodo, kad Aš tapau tarpininku tarp žmonių, branduoliniu ginklu, kuriuo jie kovoja vieni prieš kitus, arba jų pasirašytu susitarimu – ir dėl to, apskritai, žmogaus širdyje Aš esu visiškai bevertis, esu namų apyvokos daiktas, be kurio galima apsieiti. Tačiau dėl to Aš žmogaus nesmerkiu; Aš nedarau nieko kito, tik išgelbsčiu žmogų, ir visada buvau gailestingas žmogui.

Žmonės mano, kad Aš jausiuosi ramiai, kai įmesiu žmones į pragarą, tarsi Aš specialiai sudarinėčiau sandorį su pragaru, tarsi būčiau kažkoks skyrius, kuris specializuojasi žmonių pardavimu, tarsi būčiau žmonių apgaudinėjimo specialistas ir, kai jie atsidurs Mano rankose, parduočiau juos už didelę kainą. Žmonių lūpos to nesako, bet savo širdyse jie tuo tiki. Nors jie visi Mane myli, tai daro slapta. Ar Aš sumokėjau tokią didelę kainą ir tiek daug atidaviau mainais į šią mažą jų meilės dalelę? Žmonės yra apgavikai, o Aš visada atlieku apgautojo vaidmenį. Atrodo, tarsi Aš būčiau pernelyg patiklus: pamatę šią silpną vietą, jie vis Mane apgaudinėja. Mano lūpų žodžiais nesiekiama pasmerkti žmonių mirčiai ar klijuoti jiems atsitiktines etiketes – jie yra žmogaus tikrovė. Galbūt kai kurie Mano žodžiai „peržengia ribą“, tokiu atveju Aš galiu tik „prašyti“ žmonių atleidimo; kadangi nesu „įgudęs“ vartoti žmogaus kalbą, daugelis Mano žodžių negali patenkinti žmonių reikalavimų. Galbūt kai kurie Mano žodžiai perveria žmonių širdis, todėl Aš galiu tik „prašyti“, kad jie būtų pakantūs; kadangi nesu įgudęs žmogaus pasaulio reikalų filosofijoje ir nekreipiu ypatingo dėmesio į tai, kaip kalbu, daugelis Mano žodžių gali sukelti žmonėms kančią. Galbūt kai kurie Mano žodžiai paliečia žmonių ligos šaknį ir atskleidžia jų ligą, todėl patariu vartoti Mano tau paruoštus vaistus, nes neketinu tau pakenkti ir šie vaistai neturi šalutinio poveikio. Galbūt kai kurie Mano žodžiai neskamba „praktiškai“, bet Aš „prašau“ žmonių pernelyg nesijaudinti – Mano rankos ir kojos nėra „vikrios“, todėl Mano žodžiai dar neįvykdyti. Prašau, kad žmonės būtų Man „pakantūs“. Ar šie žodžiai padeda žmogui? Tikiuosi, kad žmonės galės ką nors gauti iš šių žodžių – juk neleisite, kad visi Mano žodžiai būtų ištarti veltui!

Priedas:

„Dievo žodžiai visai visatai“ paslapčių atskleidimas


3 skyrius

Šiandien jau nebe Malonės amžius ir nebe gailestingumo amžius, o Karalystės amžius, kai atskleidžiami Dievo žmonės ir Dievas veikia tiesiogiai per dieviškumą. Taigi šiame Dievo žodžių skyriuje Dievas veda visus, kurie suvokia Jo žodžius, į dvasinį pasaulį. Pirmoje pastraipoje Jis iš anksto tam pasirengia, o jei žmogus pažįsta Dievo žodžius, jis seks pėdsakais iki pat galo ir tiesiogiai suvoks, ką Dievas ketina pasiekti Savo žmonėse. Anksčiau žmonės buvo išmėginami vadinant juos „tarnais“, o šiandien, jiems patyrus išmėginimą, oficialiai prasideda jų mokymas. Be to, remdamiesi ankstesniais žodžiais, žmonės privalo geriau pažinti Dievo darbą ir į žodžius ir asmenį, taip pat į Dvasią ir asmenį žvelgti kaip į vieną nedalomą visumą – vienas lūpas, vieną širdį, vieną veiksmą ir vieną šaltinį. Tai aukščiausias reikalavimas, kurį Dievas nuo sukūrimo iškėlė žmogui. Iš to matyti, kad Dievas ketina dalį Savo pastangų skirti Savo žmonėms, ketina parodyti juose tam tikrus ženklus ir stebuklus ir, dar svarbiau, pasiekti, kad visi žmonės paklustų visam Dievo darbui ir visiems Jo žodžiams. Viena vertus, Pats Dievas palaiko Savo liudijimą, kita vertus, Jis iškėlė reikalavimus Savo žmonėms ir tiesiogiai paskelbė Dievo administracinius įsakymus visiems žmonėms: Taigi, kadangi esate vadinami Mano žmonėmis, viskas nebėra taip, kaip anksčiau; privalote paklusti Mano Dvasios ištaroms ir į jas įsiklausyti bei tiksliai sekti Mano darbą; jums nevalia atskirti Mano Dvasios nuo Mano kūno, nes Mes iš esmės esame viena visuma ir iš prigimties nedalomi. Kad žmonės neapleistų įsikūnijusio Dievo, čia dar kartą pabrėžiami žodžiai „nes Mes iš esmės esame viena visuma ir iš prigimties nedalomi“; kadangi toks aplaidumas yra žmogaus trūkumas, tai dar kartą įtraukiama į Dievo administracinius įsakymus. Toliau Dievas, nieko neslėpdamas, praneša žmonėms apie Dievo administracinių įsakymų pažeidimo pasekmes, sakydamas: „Jie patirs nuostolį ir galės tik gerti iš savo karčios taurės.“ Dėl savo silpnumo žmogus, išgirdęs šiuos žodžius, neišvengiamai širdyje tampa atsargesnis Dievo atžvilgiu, nes „karčios taurės“ pakanka, kad žmonės kurį laiką susimąstytų. Žmonės įvairiai aiškina šią „karčią taurę“, apie kurią kalba Dievas: būti teisiamiems žodžiais ar išvarytiems iš karalystės, būti kuriam laikui atskirtiems, turėti Šėtono sugadintą ir piktųjų dvasių apsėstą kūną, būti Dievo Dvasios apleistiems arba kad jų kūnas būtų sunaikintas ir patektų į Hadą. Žmonių mąstymas apsiriboja tokiais aiškinimais, todėl ir savo vaizduotėje jie nepajėgia išeiti už jų ribų. Tačiau Dievo mintys skiriasi nuo žmogaus minčių; kitaip tariant, „karti taurė“ reiškia ne kurį nors iš pirmiau minėtų dalykų, o tai, kiek žmonės pažįsta Dievą, patyrę Dievo genėjimą. Aiškiau tariant, kai kas nors savavališkai atskiria Dievo Dvasią nuo Jo žodžių, Jo žodžius nuo asmens arba Dvasią nuo kūno, kuriuo Jis apsivelka, šis žmogus ne tik nepajėgia pažinti Dievą Jo žodžiuose, bet ir ima šiek tiek įtariai žiūrėti į Dievą ir nuo tada kiekviename žingsnyje yra apakintas. Nėra taip, kaip žmonės įsivaizduoja, kad jie yra tiesiogiai atkirsti; jie palaipsniui patenka į Dievo baudimą – kitaip tariant, jie grimzta į didžiąsias nelaimes ir niekas negali būti su jais suderinamas, tarsi juos būtų apsėdusios piktosios dvasios ir tarsi jie būtų begalvės musės, kurios, kur tik skrenda, vis į ką nors atsitrenkia. Nepaisant to, jie vis tiek nepajėgia išeiti. Jiems širdyje neapsakomai sunku, tarsi ten būtų neišsakoma kančia, tačiau jie negali praverti lūpų ir visą dieną praleidžia tarsi transe, negalėdami pajusti Dievo. Tokiomis aplinkybėmis Dievo administraciniai įsakymai jiems kelia grėsmę, todėl jie nedrįsta palikti „bažnyčios“, nors niekuo nesimėgauja – tai vadinama „vidiniu ir išoriniu puolimu“ ir žmonėms tai siaubingai sunku ištverti. Tai, kas čia pasakyta, skiriasi nuo žmonių sampratų; taip yra todėl, kad tokiomis aplinkybėmis jie vis dar žino, jog reikia ieškoti Dievo, ir tai vyksta, kai Dievas atsuka jiems nugarą, o dar svarbiau – kaip ir netikintieji, jie visiškai nepajėgia pajusti Dievo. Dievas tokių žmonių tiesiogiai neišgelbėja; kai jų karčioji taurė ištuštėja, ateina jų paskutinė diena. Tačiau šiuo metu jie vis dar ieško Dievo ketinimų, norėdami ir toliau mėgautis, tačiau šįkart viskas kitaip nei anksčiau, nebent susiklostytų ypatingos aplinkybės.

Po to Dievas dar kartą visiems žmonėms paaiškina teigiamą pusę ir taip jie vėl įgyja gyvenimą, nes anksčiau Dievas sakė, kad tarnai visai neturi gyvenimo, o šiandien Dievas staiga prabyla apie „juose esantį gyvenimą“. Tik kalbant apie gyvenimą žmonės sužino, kad juose vis dar gali būti Dievo gyvenimas. Taip jų meilė Dievui keliais laipsniais sustiprėja ir jie geriau pažįsta Dievo mielaširdystę bei gailestingumą. Taigi perskaitę šiuos žodžius visi žmonės atgailauja dėl savo ankstesnių klaidų ir slapta lieja atgailos ašaras. Dauguma žmonių taip pat tyliai apsisprendžia, kad turi įtikti Dievui. Kartais Dievo žodžiai perveria pačias žmonių širdžių gelmes, todėl žmonėms sunku juos priimti ir išlikti ramiems. Kartais Dievo žodžiai būna nuoširdūs ir rimti ir sušildo žmonių širdis taip, kad juos perskaitę žmonės jaučiasi taip, kaip daugelį metų pasiklydęs ėriukas vėl pamatęs savo motiną. Jų akys prisipildo ašarų, juos užplūsta jausmai ir jie nekantrauja pulti į Dievo glėbį kūkčiodami ir išliedami neapsakomą skausmą, daugelį metų glūdėjusį jų širdyse, kad parodytų savo ištikimybę Dievui. Dėl kelis mėnesius trukusio išmėginimo jie, lyg daugelį metų prie lovos prikaustyti ligoniai, tapo šiek tiek per jautrūs, tarsi jų nervai būtų ką tik sudirginti. Kad jie tvirtai tikėtų Dievo žodžiais, Dievas daug kartų pabrėžia šiuos žodžius: „Kad kitas Mano darbo žingsnis galėtų vykti sklandžiai ir be kliūčių, pasitelkiu grūdinimą žodžiais, kad išmėginčiau visus esančius Mano namuose.“ Čia Dievas sako „kad išmėginčiau visus esančius Mano namuose“; atidžiai skaitant paaiškėja, kad žmonės, veikdami kaip tarnai, vis dar yra Dievo namuose. Be to, šie žodžiai dar labiau pabrėžia pavadinimo „Dievo žmonės“ tikrumą ir suteikia žmonių širdims šiokį tokį palengvėjimą. Tad kodėl Dievas nuolat atkreipia dėmesį į daugybę žmonių apraiškų po to, kai jie perskaitė Dievo žodžius, arba kai pavadinimas „Dievo žmonės“ dar nėra atskleistas? Ar tik tam, kad parodytų, jog Dievas stebi žmogaus širdies gelmes? Tai tik dalis priežasties, ir čia ji tik antraeilės svarbos. Dievas tai daro tam, kad visi žmonės būtų visiškai įsitikinę, kad kiekvienas žmogus iš Dievo žodžių pažintų savo paties nepakankamumą ir savo ankstesnius gyvenimo trūkumus; ir, dar svarbiau, kad būtų padėtas pagrindas kitam darbo žingsniui. Žmonės gali stengtis pažinti Dievą ir siekti sekti Dievo pavyzdžiu tik remdamiesi savęs pažinimo pagrindu. Dėl šių žodžių žmonės iš negatyvių ir pasyvių tampa pozityviais ir iniciatyviais ir tai leidžia antrajai Dievo darbo daliai įsišaknyti. Galima sakyti, kad, turint šį darbo žingsnį kaip pagrindą, antroji Dievo darbo dalis tampa paprastu dalyku, reikalaujančiu tik menkiausių pastangų. Taigi, kai žmonės atsikrato širdyse glūdinčio nepasitenkinimo ir tampa pozityviais bei iniciatyviais, Dievas pasinaudoja šia proga ir iškelia Savo žmonėms kitus reikalavimus: „Mano žodžiai skelbiami ir išreiškiami bet kuriuo metu ir bet kurioje vietoje, todėl ir jūs privalote visada pažinti save Mano akivaizdoje. Juk šiandiena skiriasi nuo to, kas buvo anksčiau, ir jau nebegalima ko nors pasiekti vien todėl, kad tu to nori. Vietoj to, vadovaudamiesi Mano žodžiais, privalote gebėti sutramdyti savo kūną; privalote remtis Mano žodžiais ir jums nevalia elgtis neapgalvotai.“ Čia Dievas pirmiausia pabrėžia „Mano žodžiai“; ir anksčiau Jis daugybę kartų minėjo „Mano žodžiai“, todėl kiekvienas žmogus neišvengiamai turi skirti tam šiek tiek dėmesio. Taip nurodoma kito Dievo darbo žingsnio esmė: visi žmonės turi nukreipti savo dėmesį į Dievo žodžius ir negali turėti jokių kitų meilės objektų. Visi žmonės turėtų branginti visus iš Dievo lūpų ištartus žodžius ir negali su jais elgtis atmestinai. Taip baigsis ankstesnė situacija bažnyčioje, kai vienas žmogus skaitydavo Dievo žodžius, o daugybė žmonių sakydavo „amen“ ir būdavo paklusnūs. Tuo metu žmonės nepažino Dievo žodžių ir laikė juos ginklu, kuriuo galėtų apsiginti. Kad tai pakeistų, Dievas žemėje kelia žmogui naujus, aukštesnius reikalavimus. Kad žmonės, pamatę aukštus Dievo standartus ir griežtus reikalavimus, netaptų negatyviais ir pasyviais, Dievas daug kartų juos padrąsina sakydamas: „Kadangi viskas susiklostė taip, kaip yra šiandien, jums nereikia pernelyg sielvartauti ir apgailestauti dėl savo praeities darbų ir veiksmų. Mano didžiadvasiškumas beribis kaip jūros ir dangus – argi Aš nežinau, ką žmogus sugeba ir kiek jis Mane pažįsta, taip gerai kaip Savo penkis pirštus?“ Šie rimti ir nuoširdūs žodžiai staiga atveria žmonių protus ir tuoj pat iš nusivylimo atveda juos prie meilės Dievui, prie pozityvumo ir iniciatyvumo, nes Dievas kalba pasinaudodamas žmonių širdyse glūdinčia silpnybe. Beveik patys to nesuvokdami, žmonės pajunta, kad jų ankstesni veiksmai nuvylė Dievą, ir jie vėl ir vėl reiškia gailestį. Taigi Dievas šiuos žodžius atskleidžia ypač natūraliai ir normaliai, kad žmonės nejaustų, kad Dievo žodžiai yra sustingę ir nuobodūs, bet jaustų, kad jie ir griežti, ir švelnūs, ir gyvybingi, ir gyvi.

Nuo sukūrimo iki šiandienos Dievas iš dvasinio pasaulio tyliai viską sutvarkė žmogui ir niekada žmogui neapibūdino tiesos apie dvasinį pasaulį. Tačiau šiandien Dievas staiga apžvelgia jame vykstantį mūšį ir tai natūraliai verčia žmones sukti galvas, sustiprina jų suvokimą, koks gilus ir nesuvokiamas yra Dievas, ir jiems tampa dar sunkiau rasti Dievo žodžių ištakas. Galima sakyti, kad dvasinio pasaulio kovos būklė atveda visus žmones į dvasią. Tai pirmoji būtina būsimo darbo dalis ir užuomina, leidžianti žmonėms įeiti į dvasinį pasaulį. Iš to matyti, kad kitame Dievo darbo žingsnyje dėmesys daugiausia bus nukreiptas į dvasią, o pagrindinis to tikslas – suteikti visiems žmonėms daugiau žinių apie nuostabius Dievo Dvasios darbus kūne ir taip leisti visiems, kurie yra ištikimi Dievui, geriau pažinti Šėtono kvailumą ir prigimtį. Nors jie gimė ne dvasiniame pasaulyje, jie jaučiasi tarsi išvydę Šėtoną, ir jiems tai pajutus Dievas tuoj pat pereina prie kito kalbėjimo būdo; o žmonėms įgijus tokią mąstyseną, Dievas klausia: „Kodėl Aš jus taip skubiai mokau? Kodėl pasakoju jums dvasinio pasaulio faktus? Kodėl nuolat jums primenu ir jus raginu?“ Ir taip toliau – visa virtinė klausimų, kurie žmonių protuose sukelia daugybę klausimų: kodėl Dievas kalba tokiu tonu? Kodėl Jis kalba apie dvasinio pasaulio reikalus, o ne apie Savo reikalavimus žmonėms tuo metu, kai buvo statoma bažnyčia? Kodėl Dievas nepakerta žmonių sampratų atskleisdamas slėpinius? Šiek tiek labiau susimąstę, žmonės įgyja šiek tiek žinių apie Dievo darbo žingsnius, todėl ateityje susidūrę su gundymais juose kyla tikra neapykanta Šėtonui. Ir net ateityje susidūrę su išmėginimais, jie vis dar pajėgia pažinti Dievą ir dar giliau bjaurėtis Šėtonu, todėl prakeikia Šėtoną.

Pabaigoje Dievo ketinimas visiškai atskleidžiamas žmogui: „leisdami kiekvienam Mano žodžiui įsišaknyti, pražysti ir duoti vaisių jūsų dvasiose, o dar svarbiau – subrandinti daugiau vaisių. Taip yra todėl, kad prašau ne ryškių, vešlių žiedų, o gausių vaisių, kurie negenda.“ Iš visų reikalavimų, kuriuos Dievas ne kartą kėlė Savo žmonėms, šis yra išsamiausias, jis yra pagrindinis ir aiškiai išdėstytas. Aš perėjau nuo darbo normaliame žmogiškume prie darbo visiškame dieviškume; todėl anksčiau prie Savo paprastai ir tiesiai išsakytų žodžių Man nereikėjo pridėti jokių papildomų paaiškinimų ir dauguma žmonių pajėgė suprasti Mano žodžių prasmę. Todėl anuomet tereikėjo, kad žmonės pažintų Mano žodžius ir gebėtų kalbėti apie tikrovę. Tačiau šis žingsnis labai skiriasi. Mano dieviškumas visiškai perėmė valdžią ir nepaliko vietos žmogiškumui veikti. Taigi, jei Mano žmonės nori suprasti tikrąją Mano žodžių prasmę, jiems kyla didžiausi sunkumai. Tik per Mano ištaras jie gali įgyti apšvietimą ir nušvitimą, o jei ne tokiu būdu, niekas neturėtų net svajoti apie tai, kad galės suvokti Mano žodžių tikslą. Kai visi žmonės, priėmę Mano ištaras, geriau Mane pažins, tai bus laikas, kai Mano žmonės išreikš Mane savo gyvenimu, tai bus laikas, kai Mano darbas kūne bus užbaigtas, ir tai bus laikas, kai Mano dieviškumas bus visiškai išreikštas gyvenimu kūniškame pavidale. Šią akimirką visi žmonės pradeda Mane pažinti kūniškame pavidale ir iš tikrųjų gali ištarti tokius žodžius kaip „Dievas apsireiškia kūniškame pavidale“; tai ir vadinama „vaisiumi“. Tai dar vienas įrodymas, kad Dievas pavargo nuo bažnyčios statymo – tai yra, „nors šiltnamio gėlių, kaip ir žvaigždžių, yra nesuskaičiuojama daugybė ir jos pritraukia visą jomis besigėrinčią minią, nuvytusios jos tampa tokios pat apdriskusios kaip Šėtono kėslai, ir niekas jomis nebesidomi.“ Nors Dievas taip pat Pats dirbo statant bažnyčią, kadangi Jis yra Dievas, kuris visada yra naujas ir niekada – senas, Jis nejaučia nostalgijos tam, kas priklauso praeičiai. Kad žmonės nebesigręžiotų į praeitį, Jis pasitelkė žodžius „tokios pat apdriskusios kaip Šėtono kėslai“, kurie rodo, kad Dievas nesilaiko nurodymų. Kai kurie žmonės gali klaidingai suprasti Dievo ketinimą ir paklausti: kodėl, jei tai Paties Dievo atliktas darbas, Jis pasakė „gėlėms nuvytus, niekas jomis nebesidomi“? Šie žodžiai suteikia žmonėms apreiškimą. Svarbiausia tai, kad jie suteikia visiems žmonėms naują ir teisingą atspirties tašką; tik tada jie galės įgyvendinti Dievo ketinimą. Galiausiai tai paskatins visus Dievo žmones šlovinti Dievą iš širdies – nuoširdžiai ir be jokios prievartos. Tai yra Dievo 6 000 metų valdymo plano esmė. Kitaip tariant, tai šio 6 000 metų valdymo plano kristalizacija – leisti visiems žmonėms pažinti Dievo įsikūnijimo svarbą, leisti jiems praktiškai pažinti kūnu tapusį Dievą, tai yra Dievo darbus kūniškame pavidale, kad jie išsižadėtų neaiškaus dievo ir pažintų šiandienos, vakardienos ir, negana to, rytojaus Dievą, kuris iš tiesų ir tikrai egzistuoja nuo amžių per amžius. Tik tada Dievas įeis į poilsį!


8 skyrius

Kai Dievas kalba iš Dvasios perspektyvos, Jo tonas nukreiptas į visą žmoniją. Kai Dievas kalba iš žmogaus perspektyvos, Jo tonas nukreiptas į visus, kurie seka Jo Dvasios vedimu. Kai Dievas kalba iš trečiojo asmens perspektyvos (tai žmonės vadina stebėtojo požiūriu), Jis tiesiogiai parodo žmonėms Savo žodžius, todėl jie jaučia, kad Jis yra komentatorius, ir jiems atrodo, jog iš Jo lūpų sklinda begalė dalykų, apie kuriuos žmonės nieko nežino ir kurių negali perprasti. Argi ne taip yra? Kai Dievas kalba iš Dvasios perspektyvos, visa žmonija nustemba. „Žmonių meilė Man labai menka, o jų tikėjimas Manimi – apgailėtinai menkas. Jei nenukreipčiau pagrindinio Savo žodžių smūgio į žmonių silpnybes, jie girtųsi ir perdėtų, kalbėtų iš aukšto ir kurtų išpūstas teorijas, tarsi būtų visažiniai ir viską išmanytų apie žemiškus reikalus.“ Šie žodžiai ne tik demaskuoja žmones tokius, kokie jie iš tikrųjų yra, ir atskleidžia, kokią vietą Dievas užima jų širdyse, bet ir apnuogina visą žmonijos gyvenimą. Kiekvienas žmogus mano esąs nepaprastas, tačiau net nežino, kad yra toks žodis kaip „Dievas“. Todėl drįsta kurti išpūstas teorijas. Tačiau šis „išpūstų teorijų kūrimas“ nėra „kalbėjimas“, kaip jis suvokiamas žmonių sampratose. Tai reiškia, kad žmones sugadino Šėtonas, todėl viskuo, ką jie daro, ir kiekvienu savo veiksmu jie maištauja prieš Dievą ir tiesiogiai Jam priešinasi. Jų veiksmų turinys kyla iš Šėtono, priešinasi Dievui ir yra skirtas nepriklausomybei pasiekti, o tai prieštarauja Dievo ketinimams. Štai kodėl Dievas sako, kad visi žmonės kuria išpūstas teorijas. Kodėl Dievas sako, kad pagrindinis Jo žodžių smūgis nukreiptas į žmonių silpnybes? Taip yra todėl, kad pagal Dievo ketinimus, jei Jis neapnuogintų giliai žmonių širdyse paslėptų dalykų, niekas nepasiduotų; taigi žmonės nesuprastų savęs ir neturėtų dievobaimingų širdžių. Kitaip tariant, jei žmonių ketinimai nebūtų apnuoginti, jie drįstų daryti bet ką – net pakilti ir prakeikti Dangų bei tiesiogiai plūsti Dievą. Tai yra žmonijos silpnybės. Todėl Dievas kalba taip: „Keliauju į visus visatos pasaulio kampelius, nepaliaujamai ieškodamas tų, kurie atitinka Mano ketinimus ir yra tinkami Man naudoti.“ Šis teiginys kartu su tuo, kas vėliau pasakoma apie oficialiai nuaidintį karalystės saliutą, aiškiai rodo, kad Dievo Dvasia vėl atlieka naują darbą žemėje; tiesiog žmonės negali to pamatyti savo kūniškomis akimis. Kadangi sakoma, kad Dvasia vėl atlieka naują darbą žemėje, visas visatos pasaulis vėl patiria didžiulius pokyčius: Dievo įsikūnijimo liudijimą pradeda priimti ne tik Dievo sūnūs ir Dievo žmonės – jis taip pat skirtingu mastu priimamas kiekvienoje religijoje bei denominacijoje, kiekvienoje visuomenės grupėje ir vietovėje. Tai didelis visatos pasaulio judėjimas dvasiniame pasaulyje. Jis stipriai sukrečia visą religinį pasaulį ir būtent tai iš dalies reiškia anksčiau minėtas „žemės drebėjimas“. Toliau angelai oficialiai pradeda savo darbą, o Izraelio žmonės grįžta į savo tėvynę, kad daugiau niekada nebeklaidžiotų, ir visi įtrauktieji pradeda priimti ganymą. Tuo tarpu egiptiečiai pradeda atsidurti už Mano išgelbėjimo ribų; tai yra, jie patiria Mano baudimą (tačiau jis dar oficialiai neprasidėjo). Taigi, kai pasaulis vienu metu patiria šiuos kelis didžius judėjimus, oficialiai nuaidi ir karalystės saliutas – tai žmonių vadinamas „metas, kai septyniskart sustiprinta Dvasia pradeda dirbti“. Kiekvieną kartą, kai Dievas atnaujina Savo darbą, šiais etapais (arba šiais pereinamaisiais laikotarpiais) niekas nepajėgia pajusti Šventosios Dvasios darbo. Todėl Dievo žodžiai „kai žmonės praranda viltį“ yra pagrįsti tikromis aplinkybėmis. Be to, per kiekvieną iš šių pereinamųjų etapų, kai žmonės praranda viltį, kai jaučia, kad ši srovė yra klaidinga, Dievas pradeda iš naujo ir imasi kito Savo darbo žingsnio. Šis panašumas matyti iš to, kaip Dievas nuo sukūrimo iki dabar atnaujina Savo darbą ir keičia Savo darbo metodus. Nors dauguma žmonių tam tikru mastu gali suvokti kurį nors šio darbo aspektą, galiausiai juos vis tiek nuplauna vandens srautas, nes jų dvasinis ūgis per mažas; jie nepajėgia tvirtai laikytis Dievo darbo žingsnių, todėl yra pašalinami. Tačiau taip Dievas ir apvalo žmones; tai yra Dievo teismas senosioms žmonijos sampratoms. Kuo tvirtesnis žmonių pagrindas, tuo stipresnės jų religinės sampratos apie Dievą, kurių jiems sunku atsisakyti; jie visada laikosi senų dalykų, jiems sunku priimti naują šviesą. Kita vertus, jei žmogus tvirtai laikosi, jis vis dėlto turi tam tikrą pagrindą, kuriuo galėtų remtis, tačiau daugumai žmonių vis dar sunku atsisakyti savo sampratų. Tai ypač pasakytina apie jų sampratas apie šiandienos įsikūnijusį Dievą, ir tai aiškiai matyti.

Šiandienos žodžiuose Dievas daug kalba apie regėjimus ir nėra reikalo to išsamiau aiškinti. Dievas pirmiausia kalba apie tai, kaip bažnyčios statymas sudaro pagrindą karalystės statymui. Tiksliau sakant, statant bažnyčią pagrindinis tikslas buvo įtikinti žmones ir širdimi, ir kalba, nors jie savo akimis nepažino Dievo kūniškame pavidale. Nors visi savo širdyse Juo tikėjo, jie Jo nepažino, nes tuo etapu tarp Jo ir žmogaus nebuvo aiškaus skirtumo. Karalystės amžiuje visi turi įsitikinti savo širdimis, kalba ir akimis. To pakanka parodyti, kad norint, jog visi įsitikintų savo širdimis, kalba ir akimis, jiems turi būti leista savo kūniškomis akimis pažinti Dievą, gyvenantį kūniškame pavidale, – ne per prievartą ir ne vien atsainiai tikint, bet Jį pažindami jie įsitikina ir širdimi, ir kalba. Todėl šis statymo etapas nėra skirtas kovai ar žudymui, bet tam, kad žmonija iš Dievo žodžių įgytų apšvietimą, galėtų siekti bei tyrinėti ir taip nesąmoningai pažintų įsikūnijusį Dievą. Dievui šis darbo etapas daug lengvesnis, nes jis leidžia viskam vykti savaime ir neprieštarauja žmonėms. Galiausiai jis natūraliai atves žmones prie Dievo pažinimo, todėl pernelyg nesijaudinkite ir nenuogąstaukite. Kai Dievas pasakė: „Dvasiniame pasaulyje vykstančios kovos padėtis tiesiogiai atskleidžiama tarp visų Mano žmonių“, Jis turėjo omenyje, kad žmonėms įžengus į teisingą kelią ir pradėjus pažinti Dievą, Šėtono gundymas pasireiškia ne tik pačiuose žmonėse, bet ir bažnyčioje. Tačiau tai kelias, kuriuo turi eiti kiekvienas, todėl niekam nereikia nerimauti. Šėtono gundymas pasireiškia keliomis formomis, pavyzdžiui, abejingu požiūriu į Dievo žodžius ir jų atsisakymu, taip pat neigiamų dalykų sakymu siekiant nuslopinti kitų žmonių pozityvumą; tačiau taip besielgiantis žmogus nepatrauks kitų į savo pusę. Tai sunku įžvelgti. Pagrindinė to priežastis yra tokia: toks žmogus vis dar gali iniciatyviai dalyvauti susirinkimuose, tačiau regėjimai jam neaiškūs. Jei bažnyčia jo nesisaugo, dėl jo negatyvumo visa bažnyčia gali vangiai atsiliepti Dievui ir todėl nekreipti dėmesio į Dievo žodžius. Tai reikštų pasiduoti Šėtono gundymui. Toks žmogus tiesiogiai nesipriešina Dievui, tačiau kadangi nepajėgia suvokti Dievo žodžių ir nepažįsta Dievo, jis skundžiasi, o jo širdyje kyla nuoskaudos. Jis sako, kad Dievas jį apleido, todėl nepajėgia gauti apšvietimo ir nušvitimo. Jis nori išeiti, tačiau šiek tiek bijo ir sako, kad Dievo darbas kyla ne iš Dievo, o, jo nuomone, yra piktųjų dvasių darbas.

Kodėl Dievas taip dažnai mini Petrą? Ir kodėl Jis sako, kad net Jobas nė iš tolo negalėjo jam prilygti? Taip sakydamas Jis ne tik atkreipia žmonių dėmesį į Petro darbus, bet ir skatina juos atmesti visus savo širdyse turimus pavyzdžius – netgi Jobo, turėjusio didžiausią tikėjimą, pavyzdys čia netinka. Tik taip galima pasiekti geresnį rezultatą, kai žmonės pajėgia visko atsisakyti, stengdamiesi sekti Petro pavyzdžiu ir taip giliau pažinti Dievą. Dievas parodo žmonėms praktikos kelią, kuriuo Petras ėjo pažindamas Dievą, ir tai daroma siekiant suteikti žmonėms atskaitos tašką. Tada Dievas numato vieną iš būdų, kuriais Šėtonas gundys žmones, sakydamas: „Tačiau jei abejingai elgiesi su Mano žodžiais, tu neabejotinai Man priešiniesi. Tai faktas.“ Šiais žodžiais Dievas išpranašauja klastas, kurias Šėtonas mėgins pasitelkti, ir perspėja žmones, kad jie to saugotųsi. Neįmanoma, kad visi būtų abejingi Dievo žodžiams, tačiau kai kuriuos žmones šis gundymas vis dėlto paims į nelaisvę. Todėl pabaigoje Dievas pabrėžtinai pakartoja: „Jei nepažįstate Mano žodžių, jų nepriimate ir neįgyvendinate praktikoje, neišvengiamai tapsite Mano baudimo objektais! Jūs tikrai tapsite Šėtono aukomis!“ Tai Dievo patarimas žmogui – tačiau galiausiai, kaip Dievas išpranašavo, dalis žmonių tikrai taps Šėtono aukomis.


11 skyrius

Žiūrint plika akimi žmogui atrodo, kad šiuo laikotarpiu Dievo ištaros nesikeičia, nes žmonės nesugeba suvokti dėsnių, pagal kuriuos Dievas kalba, ir nesupranta Jo žodžių konteksto. Perskaitę Dievo žodžius, žmonės netiki, kad šiuose žodžiuose yra kokių nors naujų slėpinių; todėl jie nesugeba gyventi nepaprastai gyvybingai, o gyvena sustingusį ir negyvą gyvenimą. Tačiau Dievo ištarose matome gilesnį prasmės lygmenį, kurio žmogus nesuvokia ir nepasiekia. Šiandien galimybė skaityti tokius Dievo žodžius žmogui yra didžiausias iš visų palaiminimų. Jei niekas neskaitytų šių žodžių, žmogus amžinai liktų išpuikęs, teisuoliškas, nepažįstantis savęs ir nesuvokiantis, kiek daug trūkumų turi. Perskaitę gilius, nesuvokiamus Dievo žodžius, žmonės slapta jais žavisi, o jų širdyse glūdi tikras įsitikinimas, nesuteptas melu; jų širdys tampa tikros, o ne suklastotos. Būtent tai iš tikrųjų vyksta žmonių širdyse. Kiekvienas savo širdyje turi savo istoriją. Tarsi jie sakytų sau: „Greičiausiai tai pasakė Pats Dievas, juk jei ne Dievas, kas dar galėtų ištarti tokius žodžius? Kodėl aš negaliu jų pasakyti? Kodėl nesugebu atlikti tokio darbo? Atrodo, kad įsikūnijęs Dievas, apie kurį kalba Dievas, iš tiesų yra tikras ir yra Pats Dievas! Negaliu ir toliau puoselėti abejonių savo širdyje. Antraip gali būti, kad, kai pasieks Dievo ranka, gailėtis bus per vėlu! …“ Būtent taip dauguma žmonių galvoja savo širdyse. Galima pagrįstai sakyti, kad nuo tada, kai Dievas pradėjo kalbėti, iki šiandienos visi žmonės būtų atkritę be Dievo žodžių palaikymo. Kodėl sakoma, kad visą darbą atlieka Pats Dievas, o ne žmogus? Jei Dievas žodžiais nepalaikytų bažnyčios gyvenimo, visi išnyktų be pėdsakų. Ar tai nėra didžioji Dievo galia? Ar tai tikrai žmogaus iškalba? Ar tai išskirtinis žmogaus talentas? Tikrai ne! Be išnarstymo niekas nežinotų, koks kraujas teka jų gyslomis, jie nesuvoktų, kiek turi širdžių ar kiek smegenų, ir visi manytų pažįstantys Dievą. Ar jie nežino, kad jų pažinime vis dar slypi pasipriešinimas? Nenuostabu, kad Dievas sako: „Kiekvienas žmogus turėtų priimti tai, kad jį nagrinėja Mano Dvasia, turėtų atidžiai tikrinti kiekvieną savo žodį ir veiksmą ir juo labiau turėtų stebėti Mano nuostabius darbus.“ Iš to matyti, kad Dievo žodžiai nėra betiksliai ir nepagrįsti. Dievas niekada su nė vienu žmogumi nesielgė neteisingai; net Jobo, nepaisant viso jo tikėjimo, nebuvo pasigailėta – jis taip pat buvo išnarstytas ir iš gėdos neturėjo kur pasislėpti. Jau nekalbant apie šių dienų žmones. Todėl Dievas tuoj pat klausia: „Kaip jaučiatės karalystei ateinant į žemę?“ Dievo klausimas nėra pagrindinis, tačiau jis suglumina žmones: „Ką mes jaučiame? Vis dar nežinome, kada ateis karalystė, tad kaip galėtume kalbėti apie jausmus? Be to, mes neturime nė menkiausio supratimo. Jei turėčiau ką nors jausti, tai būtų nuostaba ir niekas daugiau.“ Iš tikrųjų šis klausimas nėra Dievo žodžių tikslas. Esmė yra ši: „Kai Mano sūnūs ir žmonės plūsta prie Mano sosto, Aš oficialiai pradedu teismą priešais didįjį baltąjį sostą.“ Šis vienas sakinys apibendrina viso dvasinio pasaulio vyksmą. Niekas nežino, ką Dievas nori daryti dvasiniame pasaulyje šiuo metu, ir tik Dievui ištarus šiuos žodžius žmonės šiek tiek prabunda. Kadangi Dievo darbe yra skirtingų žingsnių, Dievo darbas visatoje taip pat skiriasi. Šiuo metu Dievas pirmiausia išgelbėja Dievo sūnus ir žmones, kitaip tariant, Dievo sūnūs ir žmonės, ganomi angelų, pradeda priimti apgenėjimą ir palaužimą, jie oficialiai pradeda sklaidyti savo mintis ir sampratas bei atsikratyti bet kokio šio pasaulio pėdsako; kitaip tariant, oficialiai prasideda Dievo minėtas „teismas priešais didįjį baltąjį sostą“. Kadangi tai yra Dievo teismas, Dievas turi prabilti Savo balsu, ir, nors turinys skiriasi, tikslas visada tas pats. Šiandien, sprendžiant iš tono, kuriuo kalba Dievas, atrodo, kad Jo žodžiai skirti tam tikrai žmonių grupei. Iš tikrųjų šie žodžiai pirmiausia skirti visos žmonijos prigimčiai. Jie sminga tiesiai į žmogaus stuburo smegenis, netausoja žmogaus jausmų ir atskleidžia visą jo turinį, nieko nepalikdami nuošalyje ir nieko nepraleisdami. Nuo šiandien Dievas oficialiai atskleidžia tikrąjį žmogaus veidą ir taip „skleidžia Savo Dvasios balsą visai visatai“. Galiausiai pasiekiamas toks poveikis: „Savo žodžiais švariai nuplausiu kiekvieną žmogų ir daiktą tarp dangų ir žemės, ir visko, kas yra, kad žemė nebebūtų nešvari ir palaida, o būtų šventa karalystė.“ Šie žodžiai atskleidžia karalystės perspektyvas ir visa tai yra Kristaus karalystė, kaip Dievas pasakė: „Visa yra geri vaisiai, visi yra darbštūs ūkininkai.“ Žinoma, tai įvyks visatoje ir neapsiribos vien Kinija.

Tik kai Dievas pradeda kalbėti ir veikti, žmonės savo sampratose įgyja šiek tiek pažinimo apie Jį. Iš pradžių šis pažinimas egzistuoja tik jų sampratose, tačiau laikui bėgant žmonių mintys darosi vis bergždesnės ir vis mažiau naudingos; todėl jie ima tikėti viskuo, ką sako Dievas, ir taip jie „savo sąmonėje sukuria vietą veikiančiam Dievui“. Tik savo sąmonėje žmonės turi vietą veikiančiam Dievui. Tačiau tikrovėje jie nepažįsta Dievo ir kalba vien tuščius žodžius. Vis dėlto, palyginti su praeitimi, jie padarė didelę pažangą, nors jų pažinimui vis dar labai toli iki Paties veikiančio Dievo pažinimo. Kodėl Dievas visada sako: „Kasdien vaikštau tarp nepaliaujamai plūstančių žmonių ir kasdien veikiu kiekviename žmoguje“? Kuo daugiau Dievas sako tokių dalykų, tuo labiau žmonės gali juos palyginti su šiandienos Paties veikiančio Dievo veiksmais ir taip geriau pažinti veikiantį Dievą tikrovėje. Kadangi Dievo žodžiai sakomi iš įsikūnijusio Dievo perspektyvos ir ištariami žmonių kalba, žmonės gali suvokti Dievo žodžius, lygindami juos su „materialiais dalykais“, ir taip pasiekiamas didesnis poveikis. Be to, Dievas vis kalba apie „Savo“ atvaizdą žmonių širdyse ir „Save“ tikrovėje, todėl žmonės labiau nori pašalinti Dievo atvaizdą iš savo širdžių ir taip nori pažinti Patį veikiantį Dievą ir su Juo bendrauti. Tokia yra Dievo žodžių išmintis. Kuo daugiau Dievas sako tokių dalykų, tuo daugiau naudos tai teikia žmonėms pažįstant Dievą, todėl Dievas sako: „Jei Aš neįsikūnyčiau, žmogus niekada Manęs nepažintų, o net jei ir pažintų, argi toks pažinimas vis tiek nebūtų samprata?“ Iš tiesų, jei žmonėms reikėtų pažinti Dievą pagal savo sampratas, jiems tai nebūtų sunku; priešingai, jie jaustųsi atsipalaidavę ir laimingi ir tokiu atveju Dievas žmonių širdyse amžinai liktų neaiškus ir netikroviškas, o tai įrodytų, kad visoje visatoje karaliauja Šėtonas, o ne Dievas; taigi Dievo žodžiai „Aš susigrąžinau Savo galią“ amžinai liktų tušti.

Kai dieviškumas pradeda veikti tiesiogiai, tai taip pat yra laikas, kai karalystė oficialiai nusileidžia į žmonių pasaulį. Tačiau čia sakoma, kad karalystė nusileidžia tarp žmonių, o ne kad karalystė įgauna pavidalą tarp žmonių, todėl šiandien kalbama apie karalystės kūrimą, o ne apie būseną, kai ji įgauna pavidalą. Kodėl Dievas visada sako: „Viskas nutyla“? Ar gali būti, kad viskas sustoja ir nejuda? Ar gali būti, kad didžiuliai kalnai iš tiesų nutyla? Tad kodėl žmonės to nejaučia? Ar gali būti, kad Dievo žodis klaidingas? O gal Dievas perdeda? Kadangi visa, ką daro Dievas, vykdoma tam tikroje aplinkoje, niekas to nesuvokia ir negali to pamatyti savo akimis, o žmonės tegali klausytis, kaip Dievas kalba. Dėl didingumo, su kuriuo Dievas veikia, kai Dievas ateina, atrodo, tarsi danguje ir žemėje būtų įvykęs milžiniškas pokytis; o Dievui atrodo, kad visi stebi šią akimirką. Šiandien tai dar nėra įvykę. Žmonės tik šiek tiek suprato dalį pažodinės Dievo žodžių prasmės. Tikroji prasmė laukia, kol jie atsikratys savo sampratų; tik tada jie suvoks, ką įsikūnijęs Dievas šiandien daro žemėje ir danguje. Dievo žmonėse Kinijoje yra ne tik milžiniško ugniaspalvio slibino nuodų. Juose taip pat gausiau ir aiškiau atsiskleidžia milžiniško ugniaspalvio slibino prigimtis. Tačiau Dievas apie tai nekalba tiesiogiai, tik šiek tiek užsimena apie milžiniško ugniaspalvio slibino nuodus. Taip tiesiogiai neatskleisti žmogaus randų yra naudingiau jo pažangai. Milžiniško ugniaspalvio slibino atžalos nemėgsta, kai kitų akivaizdoje juos vadina milžiniško ugniaspalvio slibino palikuonimis. Atrodo, tarsi žodžiai „milžiniškas ugniaspalvis slibinas“ užtrauktų jiems gėdą; nė vienas iš jų nenori tarti šių žodžių, todėl Dievas tik sako: „Šis Mano darbo etapas pirmiausia sutelktas į jus ir tai yra vienas Mano įsikūnijimo Kinijoje svarbos aspektų.“ Tiksliau tariant, Dievas pirmiausia atėjo užkariauti būdingiausius milžiniško ugniaspalvio slibino atžalų atstovus, ir tokia yra Dievo įsikūnijimo Kinijoje svarba.

„Kai Aš Pats ateinu tarp žmonių, angelai tuo pat metu pradeda ganymo darbą.“ Iš tikrųjų nereikėtų pažodžiui suprasti, kad Dievo Dvasia į žmonių pasaulį ateina tik tada, kai angelai pradeda savo darbą tarp nesuskaičiuojamos daugybės Dievo išrinktųjų žmonių. Priešingai, šie du darbai –dieviškumo darbas ir angelų ganymas – atliekami vienu metu. Toliau Dievas šiek tiek kalba apie angelų ganymą. Kai Jis sako, kad „visi sūnūs ir žmonės ne tik patiria išmėginimus ir yra ganomi, bet ir gali savo akimis išvysti įvairiausių regėjimų pasirodymą“, žodis „regėjimai“ daugumos žmonių vaizduotėje sukelia gausybę vaizdinių. Regėjimai reiškia antgamtinius įvykius žmonių vaizduotėje. Tačiau darbo turinys tebėra Paties veikiančio Dievo pažinimas. Regėjimai yra angelų darbo priemonė. Jie gali sukelti žmonėms tam tikrus jausmus ar sapnus, leisdami jiems suvokti angelų egzistavimą. Tačiau angelai žmogui lieka nematomi. Darbo tarp Dievo sūnų ir žmonių metodas yra tiesiogiai suteikti jiems apreiškimus ir nušvitimą, prie to prisideda jų genėjimas ir palaužimas. Pamokslai sakomi retai. Žinoma, bendrystė tarp žmonių yra išimtis. Tai vyksta šalyse už Kinijos ribų. Dievo žodžių turinys atskleidžia visos žmonijos gyvenimo aplinkybes; žinoma, tai pirmiausia nukreipta į milžiniško ugniaspalvio slibino atžalas. Iš įvairių visos žmonijos būsenų Dievas atrenka tipiškas būsenas kaip pavyzdžius, ir taip visiškai apnuogina žmones. Žmonės nejaučia gėdos arba neturi laiko pasislėpti nuo šios šviesos skleidžiamo nušvitimo ir leidžiasi jo veikiami. Daugybė žmogaus elgsenos būdų – tai gausybė vaizdų. Dievas vaizduoja visą žmogaus bjaurumą nuo seniausių laikų iki šiandienos ir nuo šiandien iki rytojaus: vieni verkia tamsoje, regis, sielvartaudami dėl prarasto regėjimo; kiti juokiasi; vienus blaško didžiulės bangos; kiti eina vingiuojančiais kalnų keliais; kiti klaidžioja beribėje dykynėje, virpėdami iš baimės tarsi paukštis, išgąsdintas vien lanko templės skambtelėjimo, labai bijodami, kad juos suės laukiniai kalnų žvėrys. Dievo rankose šios įvairios bjaurastys tampa ryškiais, tikroviškais paveikslais, į daugumą kurių pernelyg baisu žiūrėti, arba kurių pakanka, kad žmonėms nuo jų plaukai stojasi piestu ir jie pasimeta. Dievo akyse visa, kas pasireiškia žmoguje, yra vien bjaurumas, ir nors tai gali sukelti užuojautą, tai vis tiek yra bjaurumas. Žmogus skiriasi nuo Dievo tuo, kad žmogaus silpnybė yra jo polinkis rodyti geranoriškumą kitiems. Tačiau Dievas žmogui visada buvo toks pat, vadinasi, Jo požiūris visada buvo toks pat. Jis ne visada toks malonus, kaip žmonės įsivaizduoja, tarsi patyrusi motina, kurios mintyse visada pirmiausia yra jos vaikai. Iš tikrųjų, jei Dievas nenorėtų taikyti daugybės metodų milžiniškam ugniaspalviam slibinui užkariauti, Jis jokiu būdu neužgniaužtų Savo pykčio, leisdamas Save suvaržyti žmogaus apribojimų. Pagal Dievo būdą visa, ką žmonės daro ir sako, sukelia Dievo pyktį, ir jie turėtų būti baudžiami. Dievo akyse nė vienas iš jų neatitinka reikalavimų ir jie visi yra tie, kuriuos Dievas turi parblokšti. Dėl Dievo darbo Kinijoje principų ir milžiniško ugniaspalvio slibino prigimties, prie ko prisideda ir tai, kad Kinija yra milžiniško ugniaspalvio slibino šalis bei žemė, kurioje gyvena įsikūnijęs Dievas, Dievas turi užgniaužti Savo pyktį ir užkariauti visas milžiniško ugniaspalvio slibino atžalas. Tačiau Jis visada nekęs milžiniško ugniaspalvio slibino atžalų, tai yra, Jis visada nekęs visko, kas kyla iš milžiniško ugniaspalvio slibino, ir tai niekada nepasikeis.

Niekas niekada nežinojo apie jokį Dievo veiksmą, ir niekas niekada neregėjo Jo veiksmų. Pavyzdžiui, kas žinojo apie tai, kad Dievas grįžo į Sioną? Taigi tokie žodžiai kaip „Tyliai ateinu tarp žmonių, o tada nutolstu. Ar kas nors kada nors Mane matė?“ rodo, kad žmogui iš tiesų trūksta gebėjimų priimti dvasinio pasaulio įvykius. Anksčiau Dievas sakė, kad, kai Jis grįžta į Sioną, „saulė liepsnoja, mėnulis švyti“. Kadangi žmonės dar nėra nustoję galvoti apie Dievo grįžimą į Sioną ir vis dar šiek tiek dėl jo nerimauja, Dievas tiesiogiai ištaria žodžius „saulė liepsnoja, o mėnulis švyti“, kad atitiktų žmonių sampratas. Todėl, kai Dievo žodžiai sukrečia žmonių sampratas, jie pamato, kad Dievo veiksmai yra tokie nuostabūs, ir mato, kad Jo žodžiai yra gilūs, nesuvokiami ir niekam neįmenami; todėl jie visiškai nustoja apie tai galvoti ir pajunta šiek tiek aiškumo savo dvasioje, tarsi Dievas jau būtų grįžęs į Sioną, tad žmonės šiam klausimui nebeskiria didelio dėmesio. Nuo tada jie priima Dievo žodžius viena širdimi ir vienu protu ir nebesijaudina, kad po Dievo grįžimo į Sioną ištiks nelaimė. Tik tada žmonės gali geriau priimti Dievo žodžius, sutelkdami visą savo dėmesį į Dievo žodžius ir nebetrokšdami svarstyti nieko kito.

Žmogaus požiūriu Dievas yra toks didis, toks gausus, toks nuostabus, toks nesuvokiamas; žmonių akyse Dievo žodžiai iškyla aukštai ir laikomi didžiu pasaulio šedevru. Tačiau kadangi žmonės turi pernelyg daug trūkumų, o jų mąstymas pernelyg primityvus, be to, jų gebėjimas priimti dalykus pernelyg menkas, kad ir kaip aiškiai Dievas tartų Savo žodžius, jie lieka sėdėti nejudėdami, tarsi sirgtų psichikos liga. Kai yra alkani, jie nesupranta, kad privalo valgyti; kai yra ištroškę, jie nesupranta, kad privalo gerti; jie tik be paliovos šaukia ir rėkia, tarsi savo dvasios gelmėse patirtų nenusakomų sunkumų, tačiau negali apie juos kalbėti. Kai Dievas sukūrė žmoniją, Jo ketinimas buvo, kad žmogus gyventų išreikšdamas normalų žmogiškumą, ir priimtų Dievo žodžius pagal savo instinktus. Tačiau kadangi pačioje pradžioje žmogus pasidavė Šėtono gundymui, šiandien jis vis dar nepajėgia išsilaisvinti ir vis dar nepajėgia perprasti Šėtono per tūkstančius metų vykdytų kėslų. Be to, žmogus nėra pajėgus iki galo pažinti Dievo žodžių ir visa tai lėmė dabartinę būklę. Šiandien žmonės vis dar gyvena Šėtono gundymo pavojuje, todėl vis dar nepajėgia teisingai suvokti Dievo žodžių. Normalių žmonių polinkiuose nėra suktumo ar apgaulingumo, žmones sieja normalūs tarpusavio santykiai, jie nėra atsiskyrę vieni nuo kitų, o jų gyvenimas nėra nei vidutiniškas, nei paženklintas nuopolio. Jie išaukština Dievą visoje žmonijoje, o Jo žodžiai pasklinda tarp žmonių. Žmonės gyvena taikiai vieni su kitais, Dievo globojami ir saugomi, žemė kupina darnos, netrikdoma Šėtono, o Dievo šlovė žmonėms yra svarbiausia. Tokie žmonės yra tarsi angelai: tyri, gyvybingi, niekada nesiskundžiantys Dievu ir visas savo pastangas skiriantys vien Dievo šlovei žemėje. Dabar – juodos nakties metas: visi vaikšto apgraibomis ir ieško. Nuo aklinai juodos nakties jiems plaukai stojasi piestu ir jie negali nedrebėti; atidžiai įsiklausius atrodo, tarsi kaukiantis šiaurės vakarų vėjas pūstų gūsis po gūsio, lydimas graudžių žmogaus kūkčiojimų. Žmonės sielvartauja ir verkia dėl savo likimo. Kodėl jie skaito Dievo žodžius, bet nepajėgia jų suprasti? Atrodo, tarsi jų gyvenime tuoj nebeliktų jokios vilties, tarsi juos tuoj ištiktų mirtis, tarsi jų paskutinė diena būtų jiems prieš akis. Kaip tik tokiomis vargingomis aplinkybėms silpni angelai šaukiasi Dievo, vienu graudžiu šauksmu po kito išsakydami savo nuoskaudas. Būtent dėl šios priežasties angelai, dirbantys tarp Dievo sūnų ir žmonių, niekada daugiau nenusileis tarp žmonių; taip siekiama neleisti jiems, kad būdami kūniškame pavidale, jie nepatektų Šėtono manipuliacijų valdžion ir nebegalėtų išsilaisvinti, todėl jie dirba tik žmogui nematomame dvasiniame pasaulyje. Taigi, kai Dievas sako: „Kai pakilsiu į sostą žmogaus širdyje, tai bus akimirka, kai Mano sūnūs ir Mano žmonės valdys žemę kaip karaliai“, Jis kalba apie laiką, kai angelai žemėje mėgausis palaiminimu, kurį teikia tarnavimas Dievui danguje. Kadangi žmogus yra angelų dvasių išraiška, Dievas sako, kad leis žmogui gyventi žemėje tarsi danguje ir leis žmogui tarnauti Jam žemėje taip, kaip angelai tiesiogiai tarnauja Jam danguje – taigi gyvendamas žemėje žmogus mėgausis trečiojo dangaus palaiminimais. Būtent tai iš tikrųjų sakoma šiais žodžiais.

Dievo žodžiuose slypi tiek daug prasmės. „Kai ateis ta diena, žmonės pažins Mane savo širdžių gelmėse ir laikys Mane savo mintyse.“ Šie žodžiai skirti žmogaus dvasiai. Dėl savo silpnumo angelai visada dėl visko priklauso nuo Dievo, visada buvo prisirišę prie Dievo ir Jį dievino. Tačiau dėl Šėtono trikdymo jie nieko negali su savimi padaryti ir negali savęs valdyti; jie nori mylėti Dievą, bet nepajėgia Jo mylėti iki galo, todėl kenčia skausmą. Tik kai Dievo darbas pasieks tam tikrą tašką, galės išsipildyti šių vargšų angelų troškimas iš tikrųjų mylėti Dievą, todėl Dievas ir ištarė tuos žodžius. Angelų prigimčiai būdinga mylėti Dievą, būti prie Jo prisirišusiems ir Jam paklusti, tačiau žemėje jie nepajėgė to pasiekti ir iki pat dabar neturėjo kito pasirinkimo, kaip tik kantriai laukti. Galite pažvelgti į šiandienos pasaulį: visų žmonių širdyse yra Dievas, tačiau žmonės nepajėgia atskirti, ar dievas jų širdyse yra tikras, ar netikras, ir nors jie myli šį savo Dievą, jie nepajėgia iš tikrųjų mylėti Dievo, vadinasi, jie negali savęs valdyti. Dievo atskleistas bjaurus žmogaus veidas yra tikrasis Šėtono veidas dvasiniame pasaulyje. Iš pradžių žmogus buvo nekaltas ir be nuodėmės, todėl visos bjaurios žmogaus sugedimo apraiškos yra Šėtono veiksmai dvasiniame pasaulyje ir tikslus dvasinio pasaulio vyksmo įrašas. „Šiandien žmonės mano esą verti puikuotis Mano akivaizdoje, nė kiek nesivaržydami juoktis, juokauti ir bendrauti su Manimi kaip su lygiu. Žmogus vis dar Manęs nepažįsta ir mano, kad esame panašūs savo prigimtimi, kad abu esame iš kūno ir kraujo ir abu gyvename žmonių pasaulyje.“ Štai ką Šėtonas padarė žmogaus širdyje. Šėtonas naudojasi žmogaus sampratomis ir tuo, ką žmogus mato plika akimi, kad priešintųsi Dievui, tačiau Dievas žmogui nedviprasmiškai pasakoja apie šiuos įvykius, kad žmogus čia galėtų išvengti nelaimės. Visų žmonių pražūtinga yda yra ta, kad jie mato tik „kūną iš mėsos ir kraujo ir nesuvokia Dievo Dvasios“. Tai yra vienas iš Šėtono vykdomo žmogaus viliojimo aspektų. Visi žmonės tiki, kad tik šiame kūne esanti Dvasia gali būti vadinama Dievu. Niekas netiki, kad šiandien Dvasia įsikūnijo ir iš tikrųjų pasirodė jiems prieš akis. Žmonės mato Dievą kaip dvi dalis –„drabužį ir kūną“ – ir nė vienas nelaiko Dievo Dvasios įsikūnijimu, nė vienas nemato, kad kūno esmė yra Dievo būdas. Žmonių vaizduotėje Dievas yra ypač normalus, bet ar jie nežino, kad šiame normalume slypi vienas didžiulės Dievo svarbos aspektas?

Kai Dievas pradėjo uždengti visą pasaulį, tapo aklinai tamsu, ir, žmonėms miegant, Dievas pasinaudojo šia proga nusileisti tarp žmonių ir oficialiai pradėjo siųsti Dvasią į visus žemės kampelius, imdamasis žmonijos išganymo darbo. Galima sakyti, kad kai Dievas pradėjo įsikūnyti, įgydamas atvaizdą, Dievas Pats dirbo žemėje. Tada prasidėjo Dvasios darbas ir oficialiai prasidėjo visas darbas žemėje. Dievo Dvasia jau du tūkstančius metų dirba visatoje. Žmonės to nei žino, nei jaučia, tačiau paskutinėmis dienomis, kai šis amžius netrukus baigsis, Dievas Pats nusileido į žemę dirbti. Tai yra palaiminimas tiems, kurie gimė paskutinėmis dienomis ir kurie, stebėtina, gali patys išvysti Dievo, gyvenančio kūniškame pavidale, atvaizdą. „Kai gelmės paviršių gaubė tamsa, tarp žmonių pradėjau patirti pasaulio kartėlį. Mano Dvasia keliauja po visą pasaulį ir nagrinėja gausybės žmonių širdis, tačiau Aš taip pat užkariauju žmoniją Savo kūniškuoju pavidalu.“ Toks yra darnus Dievo danguje ir Dievo žemėje bendradarbiavimas. Galiausiai savo mintyse žmonės tikės, kad Dievas žemėje yra Dievas danguje, kad Dievas žemėje sukūrė dangų ir žemę bei viską, kas yra, kad žmogų valdo Dievas žemėje, kad Dievas žemėje atlieka dangaus darbą žemėje ir kad Dievas danguje pasirodė kūniškame pavidale. Tai galutinis Dievo darbo žemėje tikslas, todėl šis etapas yra aukščiausias darbo standartas kūniško pavidalo laikotarpiu; jis vykdomas dieviškume ir pasiekia, kad visi žmonės būtų visiškai įtikinti. Kuo daugiau žmonės ieško Dievo savo sampratose, tuo labiau jaučia, kad Dievas žemėje nėra veikiantis. Taigi Dievas sako, kad žmonės ieško Dievo tarp tuščių žodžių ir doktrinų. Kuo daugiau žmonės pažįsta Dievą savo sampratose, tuo labiau įgunda kalbėti žodžius ir doktrinas ir tuo labiau tampa verti susižavėjimo. Kuo daugiau žmonės kalba žodžius ir doktrinas, tuo labiau nuklysta nuo Dievo, tuo mažiau pajėgia pažinti žmogaus turinį, tuo labiau maištauja prieš Dievą ir tuo labiau nutolsta nuo Dievo reikalavimų. Dievo reikalavimai žmogui nėra tokie antgamtiniai, kaip žmonės įsivaizduoja, tačiau niekas niekada iš tikrųjų nesuprato Dievo ketinimų, todėl Dievas sako: „Žmonės ieško tik beribiame danguje, banguojančioje jūroje, ramiame ežere ar tarp tuščių žodžių ir doktrinų.“ Kuo daugiau reikalavimų Dievas kelia žmogui, tuo labiau žmonės jaučia, kad Dievas nepasiekiamas, ir tuo labiau tiki, kad Dievas didis. Taigi jų sąmonėje visi iš Dievo lūpų ištarti žodžiai žmogui yra nepasiekiami, todėl Dievui nelieka nieko kito, kaip tik veikti Pačiam; tuo tarpu žmogus neturi nė menkiausio polinkio bendradarbiauti su Dievu ir tik atkakliai lenkia galvą bei išpažįsta savo nuodėmes, stengdamasis būti nuolankus ir paklusnus. Todėl žmonės patys to nesuvokdami įsitraukia į naują religiją, į religines apeigas pasinerdami dar giliau nei žmonės religinėse bažnyčiose. Todėl būtina jų neigiamą būseną paversti teigiama ir taip grąžinti juos į normalią būklę; antraip žmogus įsipainios vis giliau.

Kodėl daugelyje Savo ištarų Dievas daugiausia dėmesio skiria kalnų ir vandenų aprašymui? Ar šiuose žodžiuose slypi simbolinė prasmė? Dievas ne tik leidžia žmogui išvysti darbus, kuriuos Jis atlieka Savo kūnišku pavidalu, bet ir leidžia žmogui suprasti Jo galias dangaus skliaute. Taip žmonės, neabejodami, kad tai yra Dievas kūniškame pavidale, kartu pažįsta ir veikiančio Dievo darbus, todėl Dievas žemėje siunčiamas į dangų, o Dievas danguje nuleidžiamas į žemę, ir tik tada žmonės pajėgia visapusiškiau išvysti tai, kas yra Dievas, ir geriau pažinti Dievo visagalybę. Kuo labiau Dievas geba užkariauti žmoniją kūniškame pavidale ir peržengti kūnišką pavidalą, kad keliautų ir virš visos visatos, ir po visą visatą, tuo labiau žmonės, išvydę veikiantį Dievą, gebas išvysti Dievo darbus, ir taip pažinti Dievo darbo visoje visatoje tikrumą – kad jis nėra netikras, o tikras – ir taip jie pažįsta, kad šiandienos veikiantis Dievas yra Dvasios įkūnijimas, o Jo kūniškasis pavidalas nėra toks pat kaip žmogaus. Taigi Dievas sako: „Tačiau kai išlieju Savo pyktį, kalnai tuoj pat suskeldėja, žemė tuoj pat pradeda drebėti, vanduo tuoj pat išdžiūsta, o žmogų tuoj pat užklumpa nelaimė.“ Skaitydami Dievo žodžius, žmonės juos sieja su Dievo kūnu ir taip dvasinio pasaulio darbą bei žodžius tiesiogiai priskiria Dievui kūniškame pavidale, o tai lemia veiksmingesnį rezultatą. Dievas dažnai kalba iš dangaus į žemę, o paskui vėl iš žemės į dangų, todėl nė vienas žmogus nepajėgia suvokti Dievo žodžių motyvų ir ištakų. „Kai esu tarp dangų, žvaigždės niekada nepuola į paniką dėl Mano buvimo. Jos visa savo širdimi ir visomis jėgomis dirba Man.“ Tokia yra dangaus būsena. Dievas metodiškai viską sutvarko trečiajame danguje, o visi Dievui tarnaujantys tarnai atlieka savo darbą Dievui. Jie niekada nėra padarę nieko, kuo būtų maištavę prieš Dievą, todėl jų neapima panika, apie kurią kalbėjo Dievas, o savo darbui jie atiduoda visą širdį ir jėgas; niekada nebūna jokios sumaišties, todėl visi angelai gyvena Dievo šviesoje. Tuo tarpu dėl savo maištingumo ir dėl to, kad nepažįsta Dievo, visi žmonės žemėje gyvena tamsoje, ir kuo labiau jie priešinasi Dievui, tuo labiau gyvena tamsoje. Kai Dievas sako: „Kuo šviesesni dangūs, tuo tamsesnis pasaulis apačioje“, Jis kalba apie tai, kad Dievo diena vis labiau artėja prie visos žmonijos. Taigi 6 000 metų trukęs Dievo triūsas trečiajame danguje netrukus baigsis. Viskas žemėje įžengė į paskutinį skyrių ir netrukus viskas bus atskirta nuo Dievo rankos. Kuo toliau žmonės žengia per paskutinių dienų laiką, tuo labiau gali pajusti sugedimą žmonių pasaulyje; kuo toliau jie žengia per paskutinių dienų laiką, tuo labiau pataikauja savo kūnui. Netgi yra daugybė norinčių iš esmės pakeisti varganą pasaulio būklę, tačiau dėl Dievo darbų jų viltis išnyksta tarp atodūsių. Taigi, kai žmonės pajunta pavasario šilumą, Dievas uždengia jiems akis, todėl jie plūduriuoja ant besiritančių bangų ir nė vienas nepajėgia pasiekti tolumoje esančios gelbėjimo valties. Kadangi žmonės iš prigimties silpni, Dievas sako, kad nėra nė vieno, galinčio pakeisti padėtį. Kai žmonės praranda viltį, Dievas pradeda kalbėti visai visatai. Jis pradeda gelbėti visą žmoniją ir tik tada, pasikeitus padėčiai, žmonės gali mėgautis nauju gyvenimu, kuris ateina pasikeitus padėčiai. Šiandienos žmonės yra savęs apgaudinėjimo etape. Kadangi kelias prieš juos toks apleistas ir neaiškus, o jų ateitis yra „beribė“ ir „be sienų“, šio amžiaus žmonės nėra linkę kovoti ir tik leidžia savo dienas tarsi Hanhao paukštis. Niekada nebuvo nė vieno, kuris būtų rimtai siekęs gyvenimo ir stengęsis suprasti žmogaus gyvenimą; priešingai, jie laukia dienos, kai Išgelbėtojas danguje staiga nusileis pakeisti varganą pasaulio būklę, ir tik tada mėgins gyventi iš tikrųjų. Tokia yra tikroji visos žmonijos būsena ir visų žmonių mąstysena.

Šiandien Dievas, atsižvelgdamas į dabartinę žmogaus mąstyseną, pranašauja būsimą naują žmogaus gyvenimą. Tai yra tas pasirodantis šviesos žybsnis, apie kurį kalba Dievas. Tai, ką Dievas pranašauja, galiausiai bus Jo pasiekta, ir tai yra Dievo pergalės prieš Šėtoną vaisiai. „Judu virš gausybės žmonių ir visur stebiu. Niekas nebeatrodo kaip seniau ir nė vienas žmogus nebėra toks, koks buvo anksčiau. Ramiai ilsiuosi soste virš visos visatos...“ Tokia yra dabartinio Dievo darbo baigtis. Visi Dievo išrinktieji žmonės grįžta į savo pradinį pavidalą, todėl tiek metų kentėję angelai išlaisvinami, kaip Dievas sako: „jų veidai panašūs į žmogaus širdyje esančio šventojo veidą“. Kadangi angelai dirba žemėje ir tarnauja Dievui žemėje, o Dievo šlovė sklinda po pasaulį, dangus nuleidžiamas į žemę, o žemė pakeliama į dangų. Todėl žmogus yra grandis, jungianti dangų ir žemę; dangus ir žemė nebėra atskirti vienas nuo kito, o sujungti į viena. Visame pasaulyje egzistuoja tik Dievas ir žmogus. Nėra nei dulkių, nei purvo, ir visa yra atnaujinta – tarsi mažas ėriukas, gulintis žalioje pievoje po dangumi ir besimėgaujantis visa Dievo malone. Būtent dėl atsiradusios žalumos suspindi gyvybės alsavimas, nes Dievas ateina į pasaulį gyventi greta žmogaus visą amžinybę, kaip buvo pasakyta iš Dievo lūpų: „Aš vėl galiu ramiai gyventi Sione“. Tai yra Šėtono pralaimėjimo simbolis, tai yra Dievo poilsio diena, ir šią dieną gausybė žmonių aukštins, skelbs ir prisimins. Kai Dievas ilsisi soste, tai taip pat yra laikas, kai Dievas užbaigia Savo darbą žemėje, ir tai yra kaip tik ta akimirka, kai visi Dievo slėpiniai atskleidžiami žmogui; Dievas ir žmogus amžinai bus darnoje, ir niekada nebus atskirti – tokie yra gražūs karalystės vaizdai!

Slėpiniuose slypi slėpiniai; Dievo žodžiai iš tiesų gilūs ir nesuvokiami!


20 skyrius

Dievas sukūrė visą žmoniją ir vedė visą žmoniją iki šios dienos. Taigi Dievas žino viską, kas vyksta tarp žmonių: Jis žino žmonių pasaulio kartėlį, supranta žmonių pasaulio saldumą, todėl kasdien apibūdina visos žmonijos gyvenimo būseną ir, negana to, apgeni visos žmonijos silpnumą ir sugedimą. Dievas neketina visos žmonijos įmesti į bedugnę ar išganyti visą žmoniją. Dievas visada veikia pagal principą, tačiau niekas nesugeba suvokti visų Jo veikimo dėsningumų. Kai žmonės suvokia Dievo didybę ir rūstybę, Dievas tuoj pat pakeičia toną į gailestingumą ir mielaširdystę, bet kai žmonės pažįsta Dievo gailestingumą ir mielaširdystę, Jis tuoj pat vėl pakeičia toną, todėl Jo žodžius taip sunku valgyti, tarsi jie būtų gyva višta. Visuose Dievo žodžiuose pradžia niekada nesikartojo ir nė vienas Jo žodis niekada nebuvo ištartas pagal vakarykščių ištarų principą; net tonas nėra toks pat, o turinys nesusijęs; visa tai verčia žmones jaustis dar labiau suglumusiais. Tai yra Dievo išmintis ir Jo būdo atskleidimas. Jis naudoja Savo kalbos toną ir būdą žmonių sampratoms išsklaidyti, kad suklaidintų Šėtoną, atimdamas iš Šėtono galimybę nuodyti Dievo darbus. Dievo veiksmų nuostabumas lemia, kad nuo Dievo žodžių žmonėms susisuka galva. Jie vos sugeba rasti savo namų duris ir net nežino, kada turėtų valgyti ar ilsėtis, taip iš tikrųjų pasiekdami tai, ką reiškia „atsisakyti miego ir maisto, kad aukotųsi Dievui“. Tačiau net ir tada Dievas lieka nepatenkintas dabartinėmis aplinkybėmis ir visada pyksta ant žmogaus, versdamas jį atskleisti savo tikrąją širdį. Antraip, vos tik Dievas bent kiek atleistų vadžias, žmonės tuoj pat „paklustų“ ir apsileistų. Toks yra žmogaus menkumas; jo negalima įkalbėti, o reikia mušti arba tempti, kad jis pajudėtų. „Iš visų, į kuriuos žvelgiu, nė vienas niekada neieškojo Manęs sąmoningai, savo iniciatyva ir tiesiogiai. Visi jie ateina Mano akivaizdon kitų raginami, sekdami daugumą, ir nenori mokėti kainos ar skirti laiko savo gyvenimui praturtinti.“ Tokia yra visų žemėje būklė. Taigi be apaštalų ar vadovų darbo visi žmonės jau seniai būtų išsisklaidę, todėl per amžius netrūko apaštalų ir pranašų.

Šiose ištarose Dievas ypatingą dėmesį skiria visos žmonijos gyvenimo būsenai apibendrinti. Visi tokie žodžiai kaip šie yra šios rūšies: „Žmogaus gyvenime nėra nė trupučio šilumos, jame nėra nė pėdsako to, kas žmogiška, ar šviesos – tačiau jis visada sau nuolaidžiavo ir nugyveno bevertį gyvenimą, blaškydamasis ir nieko nepasiekdamas. Akimirksniu priartėja mirties diena ir žmogus miršta karčia mirtimi“. Kodėl Dievas iki šiol vedė žmoniją jos gyvenime, tačiau kartu atskleidžia gyvenimo tuštumą žmonių pasaulyje? Ir kodėl Jis visą visų žmonių gyvenimą apibūdina kaip „atvykimą paskubomis ir išvykimą paskubomis“? Galima sakyti, kad visa tai yra Dievo planas, visa tai Dievo nustatyta, todėl kitu atžvilgiu tai atspindi, kaip Dievas bjaurisi viskuo, išskyrus gyvenimą dieviškume. Nors Dievas sukūrė visą žmoniją, Jis niekada iš tikrųjų nesimėgavo visos žmonijos gyvenimu, todėl tik leidžia žmonijai egzistuoti, Šėtonui ją gadinant. Kai žmonija pereis šį procesą, Jis sunaikins arba išgelbės žmoniją, ir taip žmogus pasieks netuščią gyvenimą žemėje. Visa tai yra Dievo plano dalis. Taigi žmogaus sąmonėje visada yra noras, dėl kurio niekas mielai nemiršta nekalta mirtimi, tačiau šį norą įgyvendina tik paskutinių dienų žmonės. Šiandien žmonės vis dar gyvena negrįžtamoje tuštumoje ir vis dar laukia to nematomo noro: „Kai užsidengiu veidą rankomis ir prispaudžiu žmones po žeme, jiems tuoj pat ima trūkti oro ir jie vos pajėgia išgyventi. Visi jie šaukiasi Manęs, bijodami, kad juos sunaikinsiu, nes visi trokšta išvysti dieną, kai įgysiu šlovę.“ Tokia yra visų žmonių būklė šiandien. Jie visi gyvena „vakuume“ be „deguonies“, todėl jiems sunku kvėpuoti. Dievas naudoja žmogaus sąmonėje esantį norą visos žmonijos išlikimui palaikyti; antraip visi „paliktų namus ir taptų vienuoliais“, todėl žmonija išnyktų ir jai ateitų galas. Taigi būtent dėl Dievo žmogui duoto pažado žmogus išgyveno iki šios dienos. Tai yra tiesa, tačiau žmogus niekada neatrado šio dėsnio, todėl nežino, kodėl jis „labai bijo, kad mirtis jį užklups antrą kartą“. Nė vienas žmogus neturi drąsos gyventi toliau, tačiau niekas niekada neturėjo ir drąsos mirti, todėl Dievas sako, kad žmonės „miršta karčia mirtimi.“ Tokia yra tikroji žmonių padėtis. Galbūt kai kurie žmonės, galvodami apie savo ateities perspektyvas, susidūrė su nesėkmėmis ir mąstė apie mirtį, tačiau šios mintys niekada nevirto tikrove; galbūt kai kurie mąstė apie mirtį dėl šeimos konfliktų, tačiau iš rūpesčio savo meilės objektu vis dar nesugeba įgyvendinti savo noro; o galbūt kai kurie mąstė apie mirtį dėl smūgių jų santuokai, tačiau nenori to padaryti. Taigi žmonės negali „ilsėtis ramybėje“. Tokios yra įvairios visų žmonių būsenos. Žvelgiant į platų žmonių pasaulį, žmonės ateina ir išeina nesibaigiančia srove, ir nors jiems atrodo, kad mirtyje būtų daugiau džiaugsmo nei gyvenime, jie vis tiek tik kalba ir dar niekas neparodė pavyzdžio numirdamas ir sugrįždamas, o tada papasakodamas gyviesiems, kaip mėgautis mirties džiaugsmu. Žmonės yra niekingi vargšai: jie neturi gėdos ir visada sulaužo savo žodį. Savo plane Dievas iš anksto paskyrė grupę žmonių, kurie mėgausis Jo pažadu, todėl Dievas sako: „Daugybė dvasių gyveno kūniškame pavidale, daugybė mirė ir vėl gimė žemėje. Tačiau nė viena iš jų niekada neturėjo galimybės mėgautis šiandieniniais karalystės palaiminimais.“ Visi, kurie šiandien mėgaujasi karalystės palaiminimais, buvo Dievo iš anksto paskirti nuo tada, kai Jis sukūrė pasaulį. Dievas sutvarkė, kad šios dvasios paskutinėmis dienomis gyventų kūniškame pavidale, ir galiausiai Dievas įgis šią žmonių grupę ir sutvarkys, kad jie būtų Sinime. Kadangi šių žmonių dvasios iš esmės yra angelai, Dievas sako: „Ar žmogaus dvasioje iš tikrųjų niekada nebuvo nė Mano pėdsako?“ Iš tikrųjų, kai žmonės gyvena kūniškame pavidale, jie lieka neišmanantys dvasinio pasaulio reikalų. Iš šių paprastų žodžių – „žmogus meta Man atsargų žvilgsnį“ – galima matyti Dievo nuotaiką. Šiais paprastais žodžiais išreiškiami sudėtingi vidiniai Dievo jausmai. Nuo sukūrimo iki šios dienos Dievo širdyje visada buvo sielvartas, lydimas rūstybės ir teismo, nes žmonės žemėje nesugeba atsižvelgti į Dievo ketinimus, kaip Dievas ir sako: „Žmogus yra tarsi kalnuose gyvenantis laukinis.“ Tačiau Dievas taip pat sako: „Ateis diena, kai žmogus iš didžiulio vandenyno atplauks prie Manęs, kad galėtų mėgautis visais žemės turtais ir ištrūktų iš pavojaus būti prarytam jūros.“ Tai yra Dievo valios įvykdymas, kurį taip pat galima apibūdinti kaip neišvengiamą tendenciją ir kuris simbolizuoja Dievo darbo užbaigimą.

Kai karalystė visiškai nusileis į žemę, visi žmonės atgaus savo pirminį pavidalą. Taigi Dievas sako: „Aš mėgaujuosi Savo soste ir gyvenu tarp žvaigždžių. Angelai dovanoja Man naujas dainas ir šokius. Dėl savo pačių trapumo jų veidais neberieda ašaros. Nebegirdžiu priešais Save angelų verksmo ir niekas nebepatiki Man savo sielvarto.“ Tai rodo, kad diena, kai Dievas įgyja visišką šlovę, yra diena, kai žmogus mėgaujasi savo poilsiu; žmonės nebesiblaško dėl Šėtono trikdymo, pasaulis nustoja judėti pirmyn, o žmonės gyvena ramybėje, nes žvaigždės danguje atsinaujina, o saulė, mėnulis, žvaigždės ir taip toliau bei visi kalnai ir upės danguje ir žemėje pasikeičia. Ir kadangi žmogus pasikeitė ir Dievas pasikeitė, viskas pasikeis. Tai yra galutinis Dievo valdymo plano tikslas ir būtent tai galiausiai bus pasiekta. Dievo tikslas tariant visus šiuos žodžius pirmiausia yra tas, kad žmogus Jį pažintų. Žmonės nesupranta Dievo administracinių įsakymų. Visa, ką Dievas daro, Jis Pats diriguoja ir sutvarko ir nenori leisti niekam kištis; vietoj to Jis leidžia žmonėms pamatyti, kad viskas yra Jo sutvarkyta ir žmogui nepasiekiama. Net tai, ką žmogus gali matyti, arba tai, ką sunku įsivaizduoti, valdo vien Dievas, ir Dievas nenori, kad tai būtų suteršta bent menkiausia žmogaus mintimi. Dievas tikrai neatleis nė vienam, kuris bent truputį į tai įsikiša; Dievas yra Dievas, kuris pavydi žmogaus, ir atrodo, kad Dievo Dvasia šiuo atžvilgiu yra ypač jautri. Taigi kiekvieną, kuris turi bent menkiausią ketinimą kištis, tuoj pat apims ryjančios Dievo liepsnos, kurios ugnyje pavers jį pelenais. Dievas neleidžia žmonėms demonstruoti savo dovanų kaip panorėjus, nes visi, kurie turi dovanų, neturi gyvenimo; šios tariamos dovanos tik tarnauja Dievui ir yra kilusios iš Šėtono, todėl Dievas jų ypač nekenčia ir čia nedaro jokių nuolaidų. Tačiau dažnai būtent žmonės, neturintys gyvenimo, yra linkę prisidėti prie Dievo darbo, be to, ši būklė lieka nepastebėta, nes ją slepia jų dovanos. Per amžius tie, kurie turi dovanų, niekada neatsilaikė, nes neturi gyvenimo, todėl neturi jokios galios priešintis. Taigi Dievas sako: „Jei nekalbėsiu aiškiai, žmogus niekada neatsitokės ir pats to nesuvokdamas patirs Mano baudimą, nes žmogus nepažįsta Manęs Mano kūne.“ Visus iš kūno ir kraujo veda Dievas, tačiau jie taip pat gyvena Šėtono vergijoje, todėl žmonės niekada neturėjo normalių santykių vieni su kitais, ar dėl geismo, ar dėl susižavėjimo, ar dėl susiklosčiusių aplinkybių. Tokių nenormalių santykių Dievas nekenčia labiausiai, todėl būtent dėl tokių santykių iš Dievo lūpų sklinda tokie žodžiai: „Noriu gyvų būtybių, kupinų gyvybingumo, o ne mirtyje išmirkusių lavonų. Kadangi esu atsilošęs prie karalystės stalo, įsakysiu visiems žmonėms žemėje priimti Mano patikrinimą.“ Kai Dievas yra virš visos visatos, Jis kasdien stebi kiekvieną tų, kurie yra iš kūno ir kraujo, veiksmą ir niekada nepraleido nė vieno iš jų. Tai yra Dievo darbai. Taigi raginu visus žmones ištirti savo mintis, idėjas ir veiksmus. Neprašau, kad būtum Dievo gėdos ženklas, prašau, kad būtum Dievo šlovės apraiška, kad visais savo veiksmais, žodžiais ir gyvenimu netaptum Šėtono pajuokų taikiniu. Toks yra Dievo reikalavimas visiems žmonėms.

Dievo akyse žmonės yra kaip gyvūnai gyvūnų pasaulyje. Jie kovoja vieni su kitais, žudo vieni kitus ir nenormaliai bendrauja vieni su kitais. Dievo akyse jie taip pat yra kaip beždžionės, rezgančios intrigas vienos prieš kitas, nepaisydamos amžiaus ar lyties. Taigi visa, ką visa žmonija daro ir parodo, niekada neatitiko Dievo ketinimų. Laikas, kai Dievas užsidengia Savo veidą, yra būtent tas laikas, kai žmonės visame pasaulyje yra išmėginami. Visi žmonės dejuoja iš skausmo, visi gyvena nelaimės grėsmėje ir nė vienas iš jų niekada neišvengė Dievo teismo. Iš tikrųjų pagrindinis Dievo tikslas tampant kūnu yra teisti žmogų ir pasmerkti jį Savo kūne. Dievo mintyse jau seniai nuspręsta, kas pagal savo turinį bus išgelbėtas, o kas pražus, ir tai pamažu paaiškės paskutiniame etape. Bėgant dienoms ir mėnesiams, žmonės keičiasi ir atsiskleidžia jų pirminis pavidalas. Kiaušiniui skilus paaiškėja, ar jame yra viščiukas, ar ančiukas. Laikas, kai kiaušinis skyla, yra būtent tas laikas, kai nelaimės žemėje baigsis. Iš to galima matyti, kad norint sužinoti, ar viduje yra „viščiukas“, ar „ančiukas“, reikia perskelti „kiaušinį“. Toks yra Dievo širdyje esantis planas ir jis turi būti įvykdytas.

„Vargšė, apgailėtina žmonija! Kodėl žmogus Mane myli, bet nepajėgia vykdyti Mano Dvasios ketinimų?“ Dėl tokios žmogaus būsenos jis turi patirti tokį genėjimą, kad įgyvendintų Dievo ketinimus. Ir dėl Dievo neapykantos žmonijai Jis daugybę kartų paskelbė: „O, visos žmonijos maištininkai! Jie turi būti sunaikinti po Mano kojomis; jie turi išnykti Mano baudime, o tą dieną, kai bus užbaigtas Mano didysis darbas, jie turi būti atmesti iš žmonijos tarpo, kad visa žmonija pažintų jų bjaurų veidą.“ Dievas kalba visai žmonijai kūniškame pavidale ir taip pat kalba Šėtonui dvasiniame pasaulyje, kuris yra virš visos visatos. Toks yra Dievo ketinimas ir būtent tai turi būti pasiekta pagal Dievo 6 000 metų planą.

Iš tiesų Dievas yra ypač normalus ir yra dalykų, kuriuos galima atlikti tik tada, jei Jis juos atlieka Pats ir pamato Savo akimis. Nėra taip, kaip žmonės įsivaizduoja, kad Dievas tik guli, o viskas vyksta taip, kaip Jis nori. Tai yra Šėtono trikdymo žmonėse pasekmė, dėl kurios žmonės aiškiai nesupranta tikrojo Dievo veido. Taigi paskutiniame amžiuje Dievas tapo kūnu, kad atvirai atskleistų žmogui Savo praktiškumą, nieko neslėpdamas. Kai kurie Dievo būdo apibūdinimai yra grynas perdėjimas, pavyzdžiui, kai sakoma, kad Dievas gali sunaikinti pasaulį vienu žodžiu ar menkiausia mintimi. Todėl dauguma žmonių sako tokius dalykus kaip: kodėl Dievas yra visagalis, bet negali vienu kąsniu praryti Šėtono? Šie žodžiai absurdiški ir rodo, kad žmonės vis dar nepažįsta Dievo. Kad Dievas sunaikintų Savo priešus, reikia proceso, tačiau teisinga sakyti, kad Dievas yra viską nugalintis: Dievas galiausiai nugalės Savo priešus. Kaip ir tada, kai stipri šalis nugali silpną, ji turi pati pasiekti pergalę, žingsnis po žingsnio, kartais naudodama jėgą, o kartais – strategiją. Vyksta procesas, tačiau negalima sakyti, kad vien todėl, jog stipri šalis turi naujos kartos branduolinių ginklų, o silpna šalis jai nė iš tolo neprilygsta, ši pralaimės be kovos. Tai absurdiškas argumentas. Teisinga sakyti, kad stipri šalis tikrai laimės, o silpna šalis tikrai pralaimės, tačiau tik tada, kai stipri šalis pati įsiveržia į silpną šalį, galima sakyti, kad ji turi didesnę jėgą. Taigi Dievas visada sakė, kad žmogus Jo nepažįsta. Tad ar pirmiau pateikti žodžiai parodo vieną iš priežasčių, kodėl žmogus nepažįsta Dievo? Ar tai žmogaus sampratos? Kodėl Dievas prašo tik to, kad žmogus pažintų Jo praktiškumą, ir todėl Pats tampa kūnu? Taigi dauguma žmonių pamaldžiai garbino Dangų, tačiau „žmogaus veiksmai niekada nė kiek nesujaudino Dangaus ir jei Mano elgesys su žmogumi būtų grindžiamas kiekvienu jo veiksmu, visa žmonija gyventų Mano baudime.“

Dievas permato žmogaus turinį. Dievo ištarose atrodo, tarsi žmogus būtų taip “iškankinęs” Dievą, kad Jis nebenorėtų daugiau kreipti į žmogų dėmesio ir nebeturėtų dėl jo nė menkiausios vilties; atrodo, kad žmogaus nebeįmanoma išgelbėti. „Mačiau daugybę žmonių, kurių skruostais tekėjo ašaros, ir mačiau daugybę žmonių, aukojančių savo širdis mainais į Mano turtus. Nepaisydamas tokio „pamaldumo“, niekada beatodairiškai neatidaviau žmogui visko, ką turiu, dėl staigių jo paskatų, nes žmogus niekada nebuvo noriai pasirengęs atsiduoti Mano akivaizdoje.“ Kai Dievas apnuogina žmogaus prigimtį, žmogus gėdijasi savęs, tačiau tai tik paviršutiniškas pažinimas ir jis nesugeba iš tikrųjų pažinti savo prigimties Dievo žodžiuose; todėl dauguma žmonių nesupranta Dievo ketinimų, negali rasti savo gyvenimo kelio Dievo žodžiuose, tad kuo jie bukesni, tuo griežčiau Dievas iš jų tyčiojasi. Taigi jie nesąmoningai įeina į bjaurumo vaidmenį ir dėl to pažįsta save, kai juos persmeigia „minkštas kardas“. Atrodo, kad Dievo žodžiai giria ir skatina žmogaus darbus, tačiau žmonėms visada atrodo, kad Dievas juos pašiepia. Taigi jiems skaitant Dievo žodžius, jų veidų raumenys kartkartėmis trūkčioja, tarsi juos būtų apėmę traukuliai. Tai yra jų sąžinės netyrumas ir būtent dėl to jie nevalingai trūkčioja. Jų skausmas toks, kad jie nori juoktis, bet negali, ir nori verkti, bet negali, nes žmonių juokinga elgsena rodoma nuotoliniu būdu valdomu „vaizdo magnetofonu“, tačiau jie negali jo išjungti ir tegali tai ištverti. Nors per visus bendradarbių susirinkimus skelbiama, kad reikia „sutelkti dėmesį į Dievo žodžius“, kas gi nežino milžiniško ugniaspalvio slibino palikuonių prigimties? Akis į akį jie paklusnūs kaip ėriukai, o už akių – žiaurūs kaip vilkai; kaip matyti iš Dievo žodžių, „daugybė žmonių iš tikrųjų Mane myli, kai Mano žodžiai juos aprūpina, tačiau nebrangina Mano žodžių savo dvasioje, o vietoje to nerūpestingai jais naudojasi kaip bendra nuosavybe ir kada panorėję numeta juos atgal ten, iš kur jie atkeliavo.“ Kodėl Dievas visada apnuogindavo žmogų? Tai rodo, kad senoji žmogaus prigimtis visada buvo tvirta ir nepajudinama. Kaip Tai kalnas ji stūkso šimtų milijonų žmonių širdyse, tačiau ateis diena, kai Ju Gongas[a] perkels tą kalną; toks yra Dievo planas. Jo ištarose nėra nė akimirkos, kai Dievas nekeltų žmogui reikalavimų, jo neįspėtų ar nenurodytų žmogaus prigimties, kuri atsiskleidžia jo gyvenime: „Kai žmogus yra toli nuo Manęs ir Mane išmėgina, pasislepiu nuo jo tarp debesų. Dėl to jis nepajėgia rasti jokio Mano pėdsako ir gyvena tik blogųjų rankose, darydamas viską, ko jie prašo.“ Iš tikrųjų žmonės retai turi galimybę gyventi Dievo akivaizdoje. Jie per mažai trokšta ieškoti; dėl to, nors dauguma žmonių myli Dievą, jie gyvena piktojo rankose, ir viską, ką jie daro, jiems nurodo piktasis. Jei žmonės iš tikrųjų gyventų Dievo šviesoje, ieškodami Dievo kiekvieną kiekvienos dienos akimirką, Dievui nereikėtų taip kalbėti, ar ne? Kai žmonės padeda tekstus į šalį, kartu su knyga jie tuoj pat atideda ir Dievą, tad rūpinasi savo reikalais, o tada Dievas išnyksta iš jų širdžių. Tačiau kai jie vėl paima knygą, staiga susivokia, kad iš tikrųjų buvo nustūmę Dievą į savo minčių užkaborius. Toks yra žmogaus gyvenimas „be atminties“. Kuo daugiau Dievas kalba, tuo iškilesni Jo žodžiai. Kai jie pasiekia viršūnę, visas darbas užbaigiamas ir dėl to Dievas nutraukia Savo ištaras. Dievo darbo principas toks: kai Jo darbas pasiekia aukščiausią tašką, Jis jį užbaigia; pasiekus šį tašką, Jis darbo nebetęsia, o staiga jį nutraukia. Jis niekada neatlieka nereikalingo darbo.

Išnašos:

a. Ju Gongas, dar žinomas kaip „Senolis Ju“, yra legendinė kinų tautosakos figūra. Pasakojimas apie Ju, perkeliantį kalnus, simbolizuoja atkaklumą susidūrus su iš pažiūros neįmanoma užduotimi.

Kai kurie žmonės galbūt šiek tiek įžvelgia Dievo žodžių prasmę, tačiau nė vienas iš jų nepasitiki savo jausmais; jie labai bijo pasiduoti negatyvumui. Taigi jie visada svyravo tarp džiaugsmo ir sielvarto. Galima pagrįstai teigti, kad visų žmonių gyvenimas kupinas sielvarto; negana to, visų žmonių kasdieniame gyvenime vyksta gryninimas, tačiau galiu pasakyti, kad nė vieno žmogaus dvasia kasdien nepatiria jokio palengvėjimo, ir atrodo, tarsi jų galvas slėgtų trys didžiuliai kalnai. Nė vieno iš jų gyvenimas nėra laimingas ir džiaugsmingas visą dieną – ir net kai jie šiek tiek laimingi, jie tiesiog dedasi esą stiprūs. Savo širdyse žmonės visada jaučia, kad kažkas neužbaigta. Taigi jų širdims trūksta tvirtumo; kalbant apie gyvenimą, žmonės jaučia, kad gyvenimas tuščias, o pasaulis – neteisingas; kalbant apie Dievo tikėjimą, jie yra užsiėmę ir stokoja laiko arba neturi laiko valgyti ir gerti Dievo žodžių, arba nežino, kaip tinkamai valgyti ir gerti Dievo žodžius. Nė vieno iš jų širdyje nėra ramybės, aiškumo ir tvirtumo. Atrodo, tarsi jie visada būtų gyvenę po apsiniaukusiu dangumi, tarsi gyventų erdvėje be deguonies ir dėl to žmonės visada gyvena sutrikę. Dievas visada kalba tiesiai apie žmonių silpnybes, Jis visada smogia į jų mirtinas ydas – argi aiškiai nepastebėjote, kokiu tonu Jis visą laiką kalbėjo? Dievas niekada nesuteikė žmonėms galimybės atgailauti, Jis verčia visus žmones gyventi „mėnulyje“ be deguonies. Nuo pat pradžių iki šiol, iš pažiūros Dievo žodžiai atskleidė žmogaus prigimtį, tačiau niekas negali aiškiai įžvelgti šių žodžių esmės. Atrodo, kad atskleidžiant žmogaus esmę žmonės pažįsta save ir taip pažįsta Dievą, tačiau iš esmės kelias yra ne toks. Dievo žodžių tonas ir didesnis jų gilumas rodo aiškų skirtumą tarp Dievo ir žmogaus. Dėl to žmonės nejučia ima manyti, kad Dievas yra nepasiekiamas ir neprieinamas; Dievas viską iškelia į viešumą ir atrodo, kad niekas negali sugrąžinti Dievo ir žmogaus santykių į ankstesnę būseną. Nesunku suprasti, kad visų Dievo ištarų tikslas – žodžiais „parversti“ visus žmones ir taip atlikti Savo darbą. Tokie yra Dievo darbo žingsniai. Tačiau žmonės savo mintyse mano kitaip. Jie tiki, kad Dievo darbas artėja prie kulminacijos, kad jis artėja prie akivaizdžiausio rezultato – nugalėti milžinišką ugniaspalvį slibiną, kitaip tariant, kad bažnyčios kunkuliuotų entuziazmu, niekas neturėtų nuostatų apie įsikūnijusį Dievą arba visi žmonės pažintų Dievą. Tačiau paskaitykime, ką sako Dievas: „Žmonių mintyse Dievas yra Dievas ir su Juo nėra lengva bendrauti, o žmogus yra žmogus ir neturėtų lengvai tapti palaidas, … ir dėl to jie visada yra nuolankūs ir kantrūs Mano akivaizdoje; jie nesugeba būti suderinami su Manimi, nes turi pernelyg daug nuostatų.“ Iš to galima matyti, kad nepaisant to, ką Dievas sako ar ką žmogus daro, žmonės visiškai nepajėgūs pažinti Dievo; dėl jų esmės atliekamo vaidmens, kad ir kaip būtų, galiausiai jie vis tiek nepajėgūs pažinti Dievo. Taigi Dievo darbas baigsis tada, kai žmonės pamatys save esant pragaro sūnumis. Kad užbaigtų visą Savo valdymą, Dievui nereikia išlieti Savo pykčio ant žmonių, tiesiogiai jų smerkti ar galiausiai nuteisti juos mirti. Jis tik neskubėdamas šnekučiuojasi apie šeimos reikalus, tarsi Jo darbo užbaigimas būtų atsitiktinis dalykas, atliktas laisvalaikiu be menkiausių pastangų. Žvelgiant iš šalies, atrodo, kad Dievo darbe esama tam tikros skubos, tačiau Dievas nieko nepadarė, Jis tik kalba. Darbas bažnyčioje nėra tokio didelio masto kaip ankstesniais amžiais: Dievas nepriima žmonių, jų neatmeta ir neatskleidžia – toks darbas pernelyg menkas. Atrodo, tarsi Dievas neketintų atlikti tokio darbo. Jis tik pasako tai, ką turi pasakyti, tada apsisuka ir dingsta be pėdsakų, o tai, žinoma, yra Jo ištarų užbaigimo scena. Ir kai ateis ši akimirka, visi žmonės pabus iš miego. Žmonija tūkstančius metų miega letargo miegu, visą tą laiką ji snaudžia. Ir daugelį metų žmonės savo sapnuose blaškosi šen ir ten, jie net šaukia sapnuose, negalėdami išsakyti savo širdyse jaučiamos neteisybės. Taigi jie „pajunta šiokį tokį liūdesį savo širdyse“, tačiau pabudę jie sužinos tikruosius faktus ir sušuks: „Štai kas vyksta!“ Todėl sakoma, kad „šiandien dauguma žmonių vis dar kietai miega. Tik suskambus karalystės himnui jie atmerkia mieguistas akis ir pajunta šiokį tokį liūdesį savo širdyse.“

Nė vieno žmogaus dvasia niekada nebuvo išlaisvinta, nė vieno žmogaus dvasia niekada nebuvo nerūpestinga ir laiminga. Kai Dievo darbas bus visiškai baigtas, žmonių dvasios bus išlaisvintos, nes kiekvienas bus atskirtas pagal savo rūšį, todėl visų jų širdys bus tvirtos. Atrodo, tarsi žmonės būtų išvykę į tolimus kraštus ir grįžus namo jų širdys sutvirtėtų. Sugrįžę „namo“ žmonės nebejaus, kad pasaulis tuščias ir neteisingas, o ramiai gyvens savo namuose. Tokios aplinkybės bus visoje žmonijoje. Todėl Dievas sako, kad „žmonės visada yra sukaustyti Šėtono ir negali išsilaisvinti.“ Niekas negali išsivaduoti iš šios būsenos, kol yra kūniškame pavidale. Kol kas atidėkime į šalį tai, ką Dievas sako apie įvairias tikrąsias žmogaus būsenas, ir kalbėkime tik apie slėpinius, kuriuos Dievas dar turi padaryti žmogui akivaizdžius. „Nesuskaičiuojamą daugybę kartų žmonės žvelgė į Mane pašaipiai, tarsi Mano kūnas būtų padengtas spygliais ir jiems atgrasus, todėl žmonės bjaurisi Manimi ir mano, kad Aš esu visiškai bevertis.“ Šiuos žodžius galima apversti; iš esmės tikrasis žmogaus veidas atsiskleidžia Dievo žodžiuose: žmogus apaugęs spygliais, jame nėra nieko, ką vertėtų branginti, todėl Dievo neapykanta žmogui didėja, nes žmogus yra ne kas kita, kaip spygliais apaugęs ežys, kuriame nėra nieko, ką vertėtų branginti. Iš pažiūros atrodo, kad šiais žodžiais apibūdinamos žmogaus sampratos apie Dievą, tačiau iš tikrųjų Dievas piešia žmogaus paveikslą pagal jo „atvaizdą“. Šiais žodžiais Dievas apibrėžia žmogų, ir atrodo, tarsi Dievas būtų apipurškęs žmogaus atvaizdą fiksatoriumi; taigi žmogaus atvaizdas stūkso visatoje ir net stebina žmones. Nuo to laiko, kai Dievas pradėjo kalbėti, Jis telkia Savo pajėgas didžiajai kovai su žmogumi. Jis tarsi universiteto algebros profesorius, išdėstantis žmogui faktus, o tai, ką įrodo Jo išvardyti faktai – įrodymai ir paneigiantys įrodymai – visiškai įtikina visus žmones. Toks yra visų Dievo žodžių tikslas ir būtent dėl to Dievas atsainiai sviedžia žmogui šiuos gluminančius žodžius: „Aš apskritai žmogaus širdyje esu visiškai bevertis, esu namų apyvokos daiktas, be kurio galima apsieiti.“ Perskaitę šiuos žodžius, žmonės negali nesukalbėti maldos savo širdyse ir suvokia esą skolingi Dievui, todėl pasmerkia save, manydami, kad žmogus turėtų mirti ir yra visiškai bevertis. Dievas sako: „būtent dėl to šiandien atsidūriau tokioje padėtyje“ ir šie žodžiai, susieti su tikrosiomis dabarties aplinkybėmis, skatina žmones pasmerkti save. Argi tai ne faktas? Jei būtum priverstas pažinti save, ar tau išsprūstų tokie žodžiai kaip „Iš tiesų aš turėčiau mirti!“? Tokios yra tikrosios žmogaus aplinkybės ir apie tai neverta pernelyg daug galvoti, tai tik tinkamas pavyzdys.

Viena vertus, kai Dievas prašo žmogaus atleidimo ir pakantumo, žmonės mato, kad Dievas ironizuoja, kita vertus, jie taip pat regi savo maištingumą – jie tik laukia, kol Dievas dėl žmogaus pasistengs iš visų jėgų. Be to, atsakydamas į žmonių sampratas, Dievas sako, kad Jis neišmano žmogaus pasaulio reikalų filosofijos ir nemoka gerai kalbėti žmonių kalba. Taigi, viena vertus, tai skatina žmones lyginti šiuos žodžius su veikiančiu Dievu, kita vertus, Jo žodžiuose jie mato Dievo ketinimą – Dievo ironija nukreipta į juos, nes jie supranta, kad Dievas apnuogina tikrąjį žmogaus veidą, o ne rimtai pasakoja žmonėms apie tikrąją Dievo padėtį. Vidinė Dievo žodžių prasmė persmelkta ironijos, sarkazmo, pašaipos ir neapykantos žmogui. Atrodo, tarsi viskas, ką žmogus daro, būtų įstatymo iškraipymas ir tarsi žmogus būtų paleistuvė; kai Dievas praveria lūpas kalbėti, jie dreba iš siaubo, labai bijodami, kad tiesa apie juos bus visiškai demaskuota ir jiems bus pernelyg gėda kam nors pasirodyti. Tačiau faktai yra faktai. Dievas nenutraukia Savo ištarų dėl žmogaus „atgailos“; kuo labiau žmones apima neapsakoma gėda ir žodžiais nenusakomas sumišimas, tuo atkakliau Dievas įsmeigia Savo deginantį žvilgsnį į jų veidus. Žodžiai iš Jo lūpų iškelia į viešumą visus bjaurius žmogaus darbus – tai reiškia būti teisingam ir nešališkam, tai vadinama „Qingtian“[a], tai yra aukščiausiojo liaudies teismo sprendimas. Taigi, kai žmonės skaito Dievo žodžius, juos staiga ištinka širdies priepuolis, pakyla kraujospūdis, atrodo, tarsi jie sirgtų koronarine širdies liga, tarsi insultas tuoj pasiųstų juos atgal į vakarų rojų susitikti su protėviais – tokia yra jų reakcija skaitant Dievo žodžius. Daugelį metų trukęs sunkus darbas nusilpnino žmogų, jis serga tiek viduje, tiek išorėje, viskas jame ligota – širdis, kraujagyslės, storoji žarna, plonoji žarna, skrandis, plaučiai, inkstai ir taip toliau. Visame jo kūne nėra nieko sveiko. Taigi Dievo darbas nepasiekia tokio lygio, kurs žmogui būtų nepasiekiamas, bet skatina žmones pažinti save. Kadangi žmogaus kūną apniko virusai ir jis paseno, artėja jo mirties diena ir kelio atgal nėra. Tačiau tai tik dalis istorijos; vidinė prasmė dar neatskleista, nes ieškoma žmogaus ligos šaltinio. Iš tiesų visas Dievo darbas bus baigtas ne tada, kai bus baigtas Jo darbas žemėje, nes užbaigus šį darbo žingsnį nebebus įmanoma atlikti būsimo darbo kūniškame pavidale – jam užbaigti reikės Dievo Dvasios. Todėl Dievas sako: „Kai oficialiai atversiu ritinį, tuomet bus baudžiami visatos žmonės, tai bus laikas, kai Mano darbas pasieks kulminaciją, kai viso pasaulio žmonės patirs išmėginimus.“ Darbas kūne baigiasi ne tada, kai Dievo darbas pasiekia kulminaciją – šio laiko kulminacija susijusi tik su šio etapo darbu ir nėra viso valdymo plano kulminacija. Taigi Dievo reikalavimai žmogui nėra aukšti. Jis tik prašo, kad žmonės pažintų save ir taip pasitarnautų kitam darbo žingsniui, ir taip atitiks Dievo ketinimus. Keičiantis Dievo darbui, keičiasi žmonių „darbo padalinys“. Šiandien vyksta Dievo darbo žemėje etapas, todėl jie turi dirbti žemiausiame lygmenyje. Ateityje reikės valdyti tautą, todėl jie bus perkelti į „Centrinį komitetą“. Jei jie vyks į užsienį, turės sutvarkyti išvykimo į užsienį formalumus. Tuomet jie bus užsienyje, toli nuo tėvynės, tačiau ir tai bus dėl Dievo darbo reikalavimų. Kaip žmonės sakė: „Prireikus paaukosime savo gyvybes dėl Dievo“ – argi tai ne kelias, kuriuo reikės eiti ateityje? Kas kada nors mėgavosi tokiu gyvenimu? Galima keliauti visur, lankytis užsienyje, teikti nurodymus kaime, įsilieti į paprastų žmonių gretas, taip pat kalbėtis apie svarbius tautos reikalus su aukšto lygio organizacijų nariais; o prireikus galima asmeniškai paragauti gyvenimo pragare, paskui grįžti ir vis dar mėgautis dangiškais palaiminimais – argi tai ne žmogaus palaiminimai? Kas kada nors prilygo Dievui? Kas kada nors apkeliavo visas tautas? Tiesą sakant, žmonės galėtų bent šiek tiek suprasti kai kuriuos Dievo žodžius, net jei Dievui nereikėtų į juos atkreipti dėmesio ar Jis neišdėstytų jų pernelyg aiškiai – tiesiog jie neturi pasitikėjimo savimi, ir būtent dėl to Dievo darbas užsitęsė iki šiol. Kadangi žmonėms pernelyg daug ko trūksta – kaip Dievas sakė, „jie nieko neturi“, – šiandienos darbas kelia jiems didžiulių sunkumų; be to, dėl jų Dievo lūpos buvo ne savo noru suvaržytos – argi būtent ne tai trukdo Dievo darbui? Ar vis dar to nematote? Viskas, ką Dievas sako, turi paslėptą prasmę. Kalbėdamas Dievas pasitelkia tuo metu svarstomą klausimą ir visi Jo tariami žodžiai turi gilią prasmę – jie primena pasakėčias, kuriose paprastais, gilią prasmę turinčiais žodžiais aiškinami svarbūs klausimai. Argi ne tai geriausiai pavyksta Dievo ištaroms? Ar tu tai žinai?

Išnašos:

a. Qingtian: Šiuo terminu Kinijos imperijos laikais buvo vadinamas teisus teisėjas. 

Kristaus žodžiai, Jam vaikštant tarp bažnyčių I

(1992 m. birželis – 1992 m. spalis)


Koks turėtų būti tikinčiųjų požiūris

Ką žmogus laimėjo nuo tada, kai pradėjo tikėti Dievu? Ką tu sužinojai apie Dievą? Kiek dėl tikėjimo Dievu pasikeitei tu pats? Šiandien jūs visi jau suprantate, kad žmogaus tikėjimas Dievu reikalingas ne vien sielos išgelbėjimui ar kūniškai gerovei, anei tam, kad žmogus, mylėdamas Dievą, rastų gyvenimo pilnatvę ir pan. Kol kas yra taip: jeigu tavo meilė Dievui kyla iš troškimo sulaukti kūniškos gerovės ar patirti laikinų malonumų, tuomet net jei galiausiai tu pasiektum didžiausią meilės Dievui pilnatvę ir daugiau nieko neprašytum, tokia tavo meilė vis tiek liktų sutepta savanaudiškų motyvų ir nebūtų Dievui maloni. Kas Dievo meilės ieško vien tam, kad suteiktų prasmę savo pilkam gyvenimui ir užpildytų širdies tuštumą, tas trokšta ne mylėti Dievą, bet savo paties paguodos. Tokia meilė yra priverstinė – tai tėra psichologinio pasitenkinimo siekis, o Dievui tokios meilės nereikia. Kokia gi, tuomet, yra tavo meilė? Už ką tu myli Dievą? Kiek tikros meilės Dievui šiuo metu yra tavyje? Daugumos jūsų meilė yra būtent tokia, kaip minėta anksčiau. Tokia meilė teįstengia palaikyti esamą būseną; nei ji gali pasiekti pastovumą, nei įsišaknyti žmogaus širdyje. Tokia meilė yra tarsi gėlė, kuri pražysta ir nuvysta, bet vaisių taip ir nesubrandina. Kitaip tariant, jeigu kartą taip pamilęs Dievą nebeturėsi, kas tave vestų toliau šiuo keliu, tu neišvengiamai palūši. Jei tu Dievą myli tik pačiu meilės Dievui momentu, o vėliau tavo gyvenimo nuostata išlieka nepakitusi, tuomet tu ir toliau liksi tamsos įtakos pančiuose, nepajėgus iš jų išsivaduoti, ir negalėsi nutraukti Šėtono vergijos bei jo apgaulės. Toks žmogus negali būti Dievo visiškai įsigytas; galiausiai jo dvasia, siela ir kūnas vis tiek priklausys Šėtonui. Tai nekelia jokių abejonių. Visi, kurie negali visiškai atsiduoti Dievui, sugrįš į savo pradinę vietą – pas Šėtoną – ir nusileis į ugnies bei sieros ežerą, kad priimtų tolesnę Dievo bausmę. Įsigyti Dievo yra tie, kurie sukyla prieš Šėtoną ir ištrūksta iš jo galios. Jie yra oficialiai priskirti prie karalystės žmonių. Iš čia ir yra kilę karalystės žmonės. Ar tu esi pasiryžęs tapti tokiu žmogumi? Ar tu esi pasiryžęs priklausyti Dievui? Ar tu esi pasiryžęs ištrūkti iš Šėtono valdžios ir sugrįžti pas Dievą? Ar tu dabar esi Šėtonas, ar vienas iš karalystės žmonių? Šie dalykai jau turėtų būti aiškūs, ir jiems nebereikia jokio papildomo paaiškinimo.

Anksčiau daugelis siekė vedami laukinių ambicijų ir sumanymų, vedami savo pačių vilčių. Kol kas palikime tokius klausimus nuošalyje; dabar svarbiausia – atrasti praktikavimo kelią, kuris kiekvienam iš jūsų padėtų išlaikyti normalią būseną Dievo akivaizdoje ir pamažu išsivaduoti iš  Šėtono įtakos pančių, kad būtumėte atsidavę Dievui ir žemėje įgyvendintumėte tai, ko Dievas iš jūsų reikalauja. Tik tokiu būdu jūs galite patenkinti Dievo troškimus būti ištikimi Dievo valiai. Daugelis tiki Dievu, tačiau nežino nei to, ko Dievas trokšta, nei to, ko trokšta Šėtonas. Jie tiki sumišusiu protu, sekdami pasroviui, todėl niekada nėra gyvenę normalaus krikščioniško gyvenimo; dar daugiau – jie niekada nėra turėję nei normalių tarpusavio santykių, nei tikrų santykių su Dievu. Iš to matyti, kad žmogaus sunkumų ir trūkumų, taip pat kitų dalykų, galinčių sukliudyti Dievo valiai, yra daugybė. To užtenka parodyti, kad žmogus dar nėra įžengęs į teisingą tikėjimo Dievu kelią ir nėra pasiekęs tikros žmogiško gyvenimo patirties. Taigi, ką gi reiškia įžengti į teisingą tikėjimo Dievu kelią? Įžengti į teisingą kelią reiškia visuomet nuraminti savo širdį Dievo akivaizdoje, palaikyti su Dievu normalų bendravimą ir palaipsniui suvokti, ko žmogui trūksta, pamažu įgyjant vis gilesnį Dievo pažinimą. Per tai tavo dvasia kasdien įgyja naują įžvalgą ir apšvietimą; tavo troškimas auga, tu sieki įžengti į tiesą, ir kasdien atsiveria nauja šviesa bei naujas supratimas. Šiuo keliu pamažu išsivaduoji iš Šėtono įtakos ir augi gyvenime. Tokie žmonės yra įžengę į teisingą tikėjimo Dievu kelią. Todėl įvertink savo tikrąją patirtį ir peržvelk kelią, kuriuo ėjai savo tikėjime: palyginęs tai su tuo, kas aprašyta aukščiau, ar atpažįsti, kad esi teisingame kelyje? Kokiose srityse tu esi išsilaisvinęs iš Šėtono vergijos ir jo įtakos? Jei tu dar nesi įžengęs į teisingą kelią, tuomet tavo ryšiai su Šėtonu dar nėra nutraukti. Tokiu atveju, ar tavo siekis mylėti Dievą nuves tave į meilę, kuri yra tikra, vienaprasmė ir tyra? Tu sakai, kad tavo meilė Dievui yra nepajudinama ir nuoširdi, tačiau tu dar nesi išsilaisvinęs iš Šėtono vergijos. Argi tokiu būdu tu nebandai iš Dievo pasityčioti? Jei tu trokšti pasiekti būseną, kurioje tavo meilė Dievui būtų be jokios priemaišos, jei nori būti visiškai Dievo įsigytas ir priskirtas prie karalystės žmonių, tuomet pirmiausia turi įžengti į teisingą tikėjimo Dievu kelią.


Dievo darbo žingsniai

Išoriškai atrodo, kad Dievo dabartinio darbo žingsniai jau baigėsi, ir žmogus jau patyrė Dievo žodžių teismą, drausminimą, baudimą ir apvalymą, taip pat patyrė tokius žingsnius kaip tarnaujančiųjų išmėginimas atliekant pagalbinį vaidmenį, drausminimo laikotarpio išgryninimas, mirties išmėginimas, išbandymas prieštaravimais ir Dievo mylėjimo laikotarpis. Tačiau, nors kiekviename žingsnyje žmonės patiria daug sunkumų, jie vis dar nesupranta Dievo ketinimų. Pavyzdžiui, pažvelkime į tarnaujančiųjų išmėginimą: jie vis dar nesupranta, ką įgijo, ką pažino ir kokį rezultatą Dievas norėjo pasiekti. Žvelgiant į Dievo darbo tempą, žmogus visiškai nepajėgia suspėti su dabartiniu Dievo darbo tempu. Tai parodo, kad Dievas pirmiausia leidžia žmogui pamatyti šiuos savo darbo žingsnius ir kad Jam nereikia kiekviename etape pasiekti žmogaus įsivaizduojamo lygio, Jis tik nušviečia tam tikrą klausimą. Kad Dievas ištobulintų žmogų ir kad iš tiesų jį įgytų, Jis turi atlikti visus pirmiau minėtus žingsnius. Šio darbo tikslas – parodyti, kokius žingsnius Dievas turi atlikti, kad ištobulintų žmonių grupę. Todėl žvelgiant iš išorės atrodo, kad Dievo darbo žingsniai jau užbaigti, tačiau iš esmės Jis tik dabar oficialiai pradėjo žmonių ištobulinimą. Žmonės turėtų tai aiškiai suprasti: yra užbaigti Jo darbo žingsniai, tačiau pats darbas dar nesibaigė. Vis dėlto savo sampratose žmonės tiki, kad visi Dievo darbo žingsniai jau buvo parodyti žmogui, todėl neabejotinai mano, jog Dievo darbas baigėsi. Toks požiūris yra visiškai klaidingas. Dievo darbas prieštarauja žmogaus sampratoms ir visais atžvilgiais griauna tokias sampratas; ypač Dievo darbo žingsniai prieštarauja žmogaus sampratoms. Visa tai parodo Dievo išmintį. Galima matyti, kad žmogaus sampratos kiekviename žingsnyje kertasi su Dievo darbu, o Dievas paneigia visa, ką žmogus įsivaizduoja. Tai yra supratimas, kylantis iš tikro patyrimo. Visi žmonės mano, kad Dievas dirba pernelyg greitai, kad Jo darbas pasibaigia jiems dar nespėjus suvokti, dar neįgijus jokio supratimo ir jiems vis dar esant sumišusiems; taip esą vyksta kiekviename Jo darbo žingsnyje. Dauguma žmonių mano, kad Dievas žaidžia su žmonėmis, tačiau tai nėra Jo darbo tikslas. Jo darbo metodas yra apgalvotas: iš pradžių tarsi jodamas ant žirgo tik prabėgomis apžiūri gėles, o vėliau įsigilina į detales ir surimtėja – tai žmones nustebina. Žmonės stengiasi elgtis su Dievu atmestinai, manydami, kad jei jie tik atliks veiksmus ir pasieks tam tikrą lygį, Dievas bus patenkintas. Tačiau kaip Dievas galėtų būti patenkintas tuo, kad žmonės daro viską tik ldėl akių? Kad pasiektų geriausią rezultatą, Dievas dirba taip, kad žmonės būtų nustebinti, veikdamas tada, kai jie to nesitiki; taip jie geriau pažįsta Jo išmintį, Jo teisumą, Jo didybę ir Jo būdą, kurio nevalia įžeisti.

Šiandien Dievas oficialiai pradėjo žmogaus tobulinimo darbą. Kad žmonės būtų ištobulinti, jie turi patirti kaip Jo žodžiai juos atskleidžia, teisia ir baudžia, jie turi patirti Jo žodžių išmėginimus ir apvalymą (pavyzdžiui, tarnaujančiųjų išmėginimą), taip pat turi gebėti atlaikyti mirties išmėginimą. Tai reiškia, kad Dievo teismo, baudimo ir išmėginimų metu tie, kurie iš tiesų vykdo Dievo valią, gali iš širdies gelmių šlovinti Dievą, visiškai paklusti Dievui ir išsižadėti savęs, taip mylėdami Dievą nuoširdžia, nedaloma ir tyra širdimi; toks žmogus yra ištobulintas žmogus, ir būtent tokį darbą Dievas ketina atlikti bei tokį darbą Jis įgyvendins. Žmonės neturėtų skubotai daryti išvadų apie Dievo darbo būdą. Jie turėtų tik siekti įžengimo į gyvenimą. Tai yra pagrindas. Nuolat netyrinėk Dievo darbo būdo – tai tik trukdys tavo ateities keliui. Kiek esi pažinęs Dievo darbo būdą? Kiek buvai paklusnus? Kiek įgijai iš kiekvieno Jo darbo būdo? Ar esi pasirengęs, kad Dievas tave ištobulintų? Ar trokšti tapti ištobulintu žmogumi? Tai yra dalykai, kuriuos tu turėtum aiškiai suprasti ir juos įgyvendint.


Religinė tarnystė privalo būti apvalyta

Dievui pradėjus Savo darbą visatoje, Jis iš anksto pašaukė daugybę žmonių iš įvairiausių gyvenimo sričių Jam tarnauti, kad Jo ketinimai būtų įgyvendinti ir Jo darbas žemėje būtų sklandžiai atliktas – toks yra Dievo tikslas renkantis žmones tarnauti Jam. Kiekvienas Dievui tarnaujantis žmogus turėtų suprasti šį Jo ketinimą. Per šį Dievo darbą žmonės daug aiškiau regi Jo išmintį ir visagalybę bei Jo darbo žemėje principus. Praktiniu požiūriu Dievas atėjo į žemę vykdyti Savo darbo ir įsitraukti į žmonių gyvenimą, kad jie galėtų aiškiau pažinti Jo darbus. Šiandien jums – šiai grupei žmonių – tenka laimė tarnauti veikiančiam Dievui. Tai neišmatuojama palaima jums – tikras Dievo suteiktas jūsų dvasios pakylėjimas. Dievas visada laikosi Savųjų principų rinkdamasis žmogų, kuris jam tarnautų. Tikrai nėra taip, kaip žmonės įsivaizduoja – kad užtenka vien entuziazmo norint tarnauti Dievui. Šiandien jūs matote, kad visi, kurie tarnauja Dievui, tai daro Dievo vedami, jie turi Šventosios Dvasios darbą ir yra tiesos siekiantys žmonės. Tai yra mažiausios sąlygos visiems, kurie tarnauja Dievui.

Tarnystė Dievui nėra paprasta užduotis. Tie, kurių sugedęs būdas nesikeičia, niekada negali tarnauti Dievui. Jei tavo būdas nebuvo teisiamas ir baudžiamas Dievo žodžiais, tuomet jis vis dar atspindi Šėtoną. Tai įrodo, kad tarnauji Dievui tik iš savo paties gerų ketinimų, kad tavo tarnystė yra pagrįsta tavo šėtoniška prigimtimi. Tu tarnauji Dievui pagal savo prigimtinį charakterį ir taip, kaip tu pageidauji. Negana to, tu nuolat manai, kad tai, ką pats mielai darai, patinka ir Dievui, o tai, ko nenori daryti, ir Dievui pasibjaurėtina. Savo darbuose tu vadovaujiesi vien tik savo paties pomėgiais. Ar tai galima vadinti tarnyste Dievui? Galiausiai tavo gyvenimo būdas nė trupučio nepasikeis; priešingai, tarnaudamas tu tapsi tik dar labiau užsispyręs, o tavo sugedęs būdas dar giliau įsišaknys. Dėl to tavyje susiformuos tarnystės Dievui taisyklės, kurios bus pagrįstos pirmiausia tavo paties charakteriu ir patirtimi, susiformavusia tau tarnaujant Dievui pagal savo paties būdą. Tai yra žmogaus patirtis ir pamokos. Tai yra žmogaus filosofija, skirta pasaulietiniams reikalams tvarkyti. Tokie žmonės yra fariziejai ir religiniai vadovai. Jei jie dabar nepabus ir neatgailaus, tuomet jie tikrai taps netikrais mesijais ir antikristais, kurie paskutinėmis dienomis klaidins žmones. Iš tokių žmonių tarpo atsiras mesijų ir antikristų, apie kuriuos buvo kalbėta. Jei tie, kurie tarnauja Dievui, vadovaujasi savo pačių charakteriu ir veikia pagal savo pačių valią, jie rizikuoja bet kada būti pašalinti. Tie, kurie kliaujasi savo ilgamete tarnystės Dievui patirtimi, kad palenktų kitų širdis, kad jiems pamokslautų ir juos suvaržytų, kad iškeltų save aukščiau kitų (ir kurie niekada neatgailauja, niekada neišpažįsta savo nuodėmių, niekada neišsižada savo statuso privilegijų), – tokie žmonės galiausiai suklups prieš Dievą. Jie tokie patys kaip Paulius – piktnaudžiauja savo viršenybe ir puikuojasi savo pasiekimais prieš kitus. Dievas ne taip tobulina žmones. Tokia tarnystė trikdo Dievo darbą. Žmonės visuomet laikosi įsikibę to, kas sena. Jie įsikibę laikosi praeities sampratų ir visko, kas likę iš seniai praėjusių laikų. Tai stipriai trukdo jų tarnystei. Jei neatsikratysi senų dalykų, jie sugadins visą tavo gyvenimą. Net jei bėgiodamas nusilaužtum kojas, tavo nugara sulinktų nuo sunkaus darbo arba net jei taptum kankiniu dėl „tarnystės“ Dievui, Dievas tau nė kiek nepritartų. Priešingai: Jis sakys, kad esi piktadarys.

Nuo šiandienos Dievas oficialiai tobulins tuos, kurie neturi religinių sampratų, kurie pasiruošę padėti į šalį savo senąjį „aš“ ir kurie nuoširdžiai paklūsta Dievui. Jis tobulins tuos, kurie ilgisi Dievo žodžių. Šie žmonės turėtų atsistoti ir tarnauti Dievui. Dieve yra beribė gausa ir neišsemiama išmintis. Jo nuostabus darbas ir brangūs žodžiai laukia, kad jais džiaugtųsi vis daugiau žmonių. Šiuo metu tie, kurie laikosi religinių sampratų, puikuojasi viršenybe ir nepajėgia atsiriboti nuo savojo „aš“, sunkiai priima šiuos naujus dalykus. Šventoji Dvasia neturi galimybės tobulinti tokių žmonių. Jei žmogus neturi ryžto paklusti ir netrokšta Dievo žodžių, jis negali priimti šių naujų dalykų. Jis tiesiog taps vis maištingesnis, vis klastingesnis ir galiausiai pasuks neteisingu keliu. Dabar, dirbdamas Savo darbą, Dievas išaukštins daugiau žmonių, kurie Jį tikrai myli ir sugeba priimti naująją šviesą, ir Jis visiškai išnaikins religinius vadovus, kurie piktnaudžiauja savo viršenybe. Jis nenori nė vieno iš tokių žmonių, kurie užsispyrusiai priešinasi pokyčiui. Ar nori būti vienas jų? Ar atlieki tarnystę pagal savo pomėgius ar pagal Dievo reikalavimus? Tai turi žinoti tu pats. Ar tu esi religinis vadovas ar naujagimis, kurį Dievas tobulina? Kiek tavo tarnystės Šventoji Dvasia pripažįsta? Kiek jos Dievas išvis neprisimins? Kaip stipriai pasikeitė tavo gyvenimas per visus tuos tarnystės metus? Ar tau visa tai aišku? Jei esi iš tikrųjų tikintis, tu nustumsi į šalį savo senas religines sampratas iš anksčiau ir geriau tarnausi Dievui nauju būdu. Dabar dar ne vėlu pakilti. Senos religinės sampratos gali kainuoti žmogui visą gyvenimą. Žmogaus įgyta patirtis gali skatinti žmogų tolti nuo Dievo ir kliautis vien savo jėgomis. Jei neatsiribosi nuo šių dalykų, jie taps kliuviniais tavo gyvenimo augimui. Dievas visada tobulina tuos, kurie Jam tarnauja, ir jų lengvabūdiškai nepašalina. Jei tu nuoširdžiai priimi Dievo žodžių teismą ir baudimą, jei gali atsiriboti nuo savo praeities religinių praktikų ir taisyklių ir liautis naudojus savo ankstesnes religines sampratas kaip šiandieninių Dievo žodžių matą, tik tuomet turėsi ateities perspektyvą. Bet jei laikaisi įsikibęs senų dalykų iš praeities, jei vis dar juos brangini, tuomet tu tikrai negali būti išgelbėtas. Dievas tokių žmonių nepastebi. Jei tikrai nori būti ištobulintas, tuomet privalai pasiryžti visiškai atsisakyti visko iš praeities. Net jei tai, kas buvo padaryta anksčiau, buvo teisinga, net jei tai buvo Dievo darbas, vis tiek privalai sugebėti padėti tai į šalį ir prie to neprisirišti. Net jei tai buvo akivaizdžiai Šventosios Dvasios darbas, kurį tiesiogiai atliko Ji pati, šiandien privalai tai padėti į šalį. Negali prie to prisirišti. Štai ko reikalauja Dievas. Viskas turi būti atnaujinta. Savo darbe ir žodžiuose Dievas nuosekliai nemini to, kas vyko anksčiau, Jis nesiremia senuoju almanachu. Dievas yra visada naujas ir niekada nesenstantis, Jis nesilaiko įsikibęs net Savo paties žodžių iš praeities, o tai reiškia, kad Dievas nesivadovauja jokiomis taisyklėmis. Taigi, jei tu, būdamas žmogumi, visuomet esi prisirišęs prie praeities dalykų ir atsisakai juos paleisti, jei mechaniškai taikai senus metodus, nors Dievas savo ruožtu nebenaudoja ankstesnių metodų, – ar tavo žodžiai ir veiksmai netampa trukdžiu? Ar jie nėra priešiški Dievui? Ar nori, kad dėl šių senų dalykų visas tavo gyvenimas pavirstų niekais ir sugriūtų? Dėl šių senų dalykų tu tapsi tuo, kas trukdo Dievo darbui – ar nori būti toks žmogus? Jei tikrai to nenori, tuomet greitai nutrauk tai, ką darai, apsigręžk ir pradėk viską iš naujo. Dievas neprisimins tavo buvusios tarnystės.


Normalus dvasinis gyvenimas veda žmogų teisingu keliu

Nuėjote tik labai mažą tikėjimo Dievu kelio dalį ir dar neįžengėte į teisingą kelią, todėl vis dar toli gražu neatitinkate Dievo reikalavimų. Šiuo metu jūsų dvasinis ūgis nepakankamas Jo reikalavimams atitikti. Dėl savo brandos lygio ir įgimtos sugadintos prigimties visuomet nerūpestingai žiūrite į Dievo darbą; nežiūrite į jį rimtai. Tai didžiausia jūsų yda. Dar mažiau yra suvokiančių kelią, kuriuo eina Šventoji Dvasia; dauguma jūsų jo nesupranta ir negali jo aiškiai matyti. Be to, dauguma jūsų neskiria šiam klausimui dėmesio, jau nekalbant apie atsakingą jo vertinimą. Jei ir toliau taip elgsitės, nesuprasdami Šventosios Dvasios darbo, jūsų tikėjimo į Dievą kelias bus bergždžias. Taip yra todėl, kad nedarote visko savo galioje, kad atitiktumėte Dievo ketinimus, ir todėl, kad tinkamai nebendradarbiaujate su Dievu. Ne todėl, kad Dievas tavyje nevykdė savo darbo ar kad Šventoji Dvasia tavęs nepalietė. Esate tokie nerūpestingi, kad rimtai nevertinate Šventosios Dvasios darbo. Privalote nedelsdami iš esmės pakeisti šią padėtį ir eiti Šventosios Dvasios vedamu keliu. Tai yra pagrindinė šios dienos tema. „Šventosios Dvasios vedamas kelias“ reiškia dvasios apšvietimą; Dievo žodžio pažinimą; aiškumo tolesniame kelyje įgijimą; gebėjimą žingsnis po žingsnio žengti į tiesą; ir gilesnį Dievo pažinimą. Šventosios Dvasios vedamas kelias pirmiausia yra kelias į aiškesnį Dievo žodžio supratimą, nenukrypstant ir neklystant, o tie, kurie juo eina, laikosi teisingos krypties. Norint tai pasiekti, jums teks darniai bendradarbiauti su Dievu, rasti tikslų kelią į įgyvendinimą praktikoje ir eiti Šventosios Dvasios vedamu keliu. Čia svarbus žmogaus bendradarbiavimas – ką turite daryti, kad atitiktumėte Dievo jums keliamus reikalavimus, ir kaip turite elgtis, kad žengtumėte teisingu tikėjimo Dievu keliu.

Žengti Šventosios Dvasios vedamu keliu gali atrodyti sudėtinga, bet bus daug lengviau, kai bus aiškus įgyvendinimo praktikoje kelias. Tiesa ta, kad žmonės geba viską, ko Dievas iš jų reikalauja – Jis nebando priversti žuvies gyventi sausumoje. Dievas visais atvejais siekia išspręsti žmonių bėdas ir išsklaidyti jų rūpesčius. Jūs visi turite tai suprasti ir nesusidaryti klaidingos nuomonės apie Dievą. Keliu, kuriuo eina Šventoji Dvasia, žmonės yra vedami pagal Dievo žodį. Kaip minėta anksčiau, turite atiduoti Dievui savo širdį. Tai yra būtina sąlyga norint eiti Šventosios Dvasios vedamu keliu. Turite tai padaryti, kad įžengtumėte į teisingą kelią. Kaip sąmoningai atiduoti savo širdį Dievui? Kasdieniame gyvenime, kai patiriate Dievo darbą ir Jam meldžiatės, darote tai nerūpestingai – meldžiatės Dievui dirbdami. Ar tai galima pavadinti širdies atidavimu Dievui? Galvojate apie buities ar kūniškus reikalus; jūsų širdis visuomet pasidalijusi. Ar tai galima laikyti širdies nuraminimu Dievo akivaizdoje? Taip yra todėl, kad tavo širdis visuomet susitelkusi į išorės reikalus ir negali sugrįžti pas Dievą. Jei nori, kad tavo širdis būtų išties rami Dievo akivaizdoje, turi sąmoningai bendradarbiauti. Tai reiškia, kad kiekvienas iš jūsų privalote skirti laiko dvasinei praktikai, atsiriboti nuo visų žmonių, įvykių ir daiktų, nuraminti savo širdį ir nutilti Dievo akivaizdoje. Kiekvienas iš jūsų turite vesti asmeninius dvasinės praktikos užrašus, juose fiksuodami savo Dievo žodžio pažinimą ir dvasioje patirtus paskatinimus, nesvarbu, ar jie gilūs, ar paviršutiniški; kiekvienas iš jūsų turite sąmoningai nutildyti savo širdį Dievo akivaizdoje. Jei kasdien gali skirti vieną ar dvi valandas tikram dvasiniam gyvenimui, tą dieną jausi, kad tavo gyvenimas tapo turtingesnis, o tavo širdis bus šviesi ir skaidri. Jei kasdien gyvensi tokį dvasinį gyvenimą, vis lengviau galėsi atiduoti savo širdį Dievui, tavo dvasia vis stiprės, savijauta nuolat gerės, vis labiau gebėsi eiti Šventosios Dvasios vedamu keliu ir Dievas tave dvigubai palaimins. Jūsų dvasinio gyvenimo tikslas – sąmoningai siekti patirti Šventosios Dvasios buvimą. Ne laikytis nurodymų ar atlikti religinius ritualus, bet išties bendradarbiauti su Dievu, išties drausminti savo kūną. Būtent tai žmogus turėtų daryti, todėl turite dėti visas pastangas, kad taip ir elgtumėtės. Kuo geriau bendradarbiausi ir kuo daugiau pastangų dėsi, tuo labiau tavo širdis galės grįžti pas Dievą ir tuo geriau gebėsi ją nuraminti Jo akivaizdoje. Galiausiai Dievas visiškai įgis tavo širdį. Niekas negalės paveikti ar pagrobti tavo širdies, ir tu visiškai priklausysi Dievui. Jei eisi šiuo keliu, Dievo žodis tau visada apsireikš ir apšvies tave apie viską, ko nesupranti – visa tai gali pasiekti bendradarbiaudamas. Štai kodėl Dievas visuomet sako: „Visus, kas su Manimi bendradarbiauja, apdovanosiu dvigubai.“ Turite aiškiai matyti šį kelią. Jei norite eiti teisingu keliu, turite dėti visas pastangas, kad įtiktumėte Dievui. Turite dėti visas pastangas, kad gyventumėte dvasinį gyvenimą. Pradžioje galbūt nepasieksi puikių rezultatų, tačiau nenusimink ir nesitrauk – toliau atkakliai stenkis! Kuo daugiau gyvensi dvasinį gyvenimą, tuo labiau tavo širdį užpildys Dievo žodžiai, tavo mintys nuolat suksis apie šiuos dalykus ir nuolat neši juos kaip savo naštą. Tada, gyvendamas dvasinį gyvenimą, išsakyk Dievui visas savo slapčiausias mintis; pasakyk Jam, ką esi pasirengęs daryti, apie ką mąstai, kaip supranti ir kaip vertini Jo žodį. Nieko neslėpk. Mokykis išsakyti Dievui tai, kas tavo širdyje, ir atskleisti Jam savo tikruosius jausmus; išsakyk visa, kas tavo širdyje. Kuo daugiau taip kalbėsi, tuo labiau jausi Dievo meilumą ir tuo labiau tavo širdį trauks prie Dievo. Kai tai įvyks, pajusi, kad Dievas tau brangesnis už bet ką kitą ir kad, kad ir kas nutiktų, niekada negalėtum Jo palikti. Tik jei kasdien taip užsiimsi dvasine praktika ir niekada nepamirši to daryti laikydamas ją itin svarbia savo gyvenimo dalimi, Dievo žodis galės užpildyti tavo širdį. Štai ką reiškia būti paliestam Šventosios Dvasios. Atrodys, tarsi tavo širdis visada priklauso Dievui, tarsi tai, ką myli, visada yra tavo širdyje ir niekas negali to iš tavęs atimti. Kai tai įvyks, Dievas išties gyvens tavyje ir turės vietą tavo širdyje.


Pažadai tiems, kurie buvo ištobulinti

Koks jis, tas kelias, kuriuo Dievas tobulina žmogų? Iš ko jis susideda? Ar tu nori būti Dievo ištobulintas? Ar nori priimti Jo teismą ir drausminimą? Ką žinai apie šiuos klausimus? Jei neturi tokio žinojimo, apie kurį būtų galima kalbėti, tai įrodo, kad vis dar nežinai Dievo darbo, kad tavęs nė kiek neapšvietė Šventoji Dvasia. Tokių žmonių ištobulinti neįmanoma. Jie gauna pasidžiaugti tik trumpute malonės akimirka, kuri nesitęs amžinai. Dievas negali ištobulinti žmonių, kurie tik mėgaujasi Jo malone. Kai kurie pasitenkina kūniška ramybe ir malonumu; kai gyventi yra lengva, nepatiriant išbandymų ar nelaimių; kai jų visa šeima gyvena darniai, be nesantaikos ir ginčų - ir jie netgi gali įtikėti, kad vien tai ir yra Dievo palaiminimas. Iš tikrųjų, tai yra tik Dievo malonė. Jūs neturėtumėte vien tik mėgautis Dievo malone. Toks mąstymas yra labai vulgarus. Net jei ir skaitai Dievo žodį kiekvieną dieną, meldiesi kiekvieną dieną, o tavo siela jaučia didį malonumą ir yra ypač rami, jei galiausiai neturi ką pasakyti apie savo žinias apie Dievą ir Jo darbą ir nieko nepatyrei, ir nepaisant kiek daug Dievo žodžio suvalgei ir išgėrei, tejauti dvasinę ramybę ir pasitenkinimą, o Dievo žodis yra saldesnis už viską, tarsi juo niekuomet nepasisotintumei, tačiau visiškai neturi Dievo žodžių praktinės patirties ir Jo žodžiai neatsispindi tavo realiame gyvenime, ką gali gauti iš tokio tikėjimo Dievu? Jei nesugebi įgyvendinti Dievo žodžių esmės savo gyvenime, tuomet tai kad tu valgai, geri šiuos žodžius ir meldiesi yra tik religinis tikėjimas. Tokių žmonių Dievas negali nei ištobulinti, nei įgyti. Dievas įgyja žmones, kurie siekia tiesos. Dievas įgyja ne žmogaus kūną, ne daiktus, kurie žmogui priklauso, bet tą dalelę žmogaus, kuri priklauso Dievui. Taigi, kai Dievas tobulina žmones, Jis tobulina jų širdis, ne kūnus, leisdamas jų širdims tapti Dievo įgytomis; kitaip tariant, Dievas tobulinantis žmogų iš esmės yra Dievas, tobulininantis žmogaus širdį idant ta širdis galėtų atsigręžti į Dievą ir galėtų Jį mylėti.

Žmogus yra iš kūno ir kraujo. Dievui nėra jokio tikslo įgyti žmogaus kūną, nes žmogaus kūnas neišvengiamai pūva ir negali priimti Jo palikimo ar paveldėti Jo palaiminimų. Jei būtų įgytas žmogaus kūnas ir tik jis būtų tikinčiųjų bendruomenėje, tuomet toks žmogaus buvimas būtų tik žodžiuose, o jo širdis priklausytų Šėtonui. Tokiu atveju žmonės ne tik negalėtų tapti Dievo apraiška, bet jie netgi taptų Jam našta ir todėl Dievo žmonių pasirinkimas prarastų prasmę. Tie, kuriuos Dievas ketina ištobulinti, visi paveldės Jo palaiminimus ir priims Jo palikimą. Vadinasi, jie priims tai, ką Dievas turi ir Jo esybę, kad ji taptų jų vidine dalimi; visi Dievo žodžiai veikia juose; ir kad ir kas Dievas bebūtų, jie sugeba Jį priimti tiksliai taip, kaip yra. Šitaip jie išgyvena tiesą. Būtent tokį žmogų Dievas ištobulina ir Dievas įgyja. Tik toks žmogus gali paveldėti Dievo suteiktus palaiminimus:

1. Įgyti visą Dievo meilę.

2. Visur ir visada veikti Dievo valia.

3. Būti Dievo vedamas, gyventi Dievo šviesoje ir patirti Dievo nušvitimą.

4. Gyventi žemėje atspindint Dievo meilę; būti kaip Petras, kuris jautė tikrą meilę Dievui, kuris buvo nukryžiuotas dėl Dievo ir buvo vertas mirti, kad atsilygintų už Dievo meilę; turėti tokią pat šlovę kaip Petras.

5. Jausti kiekvieno žmogaus žemėje meilę, pagarbą ir žavėjimąsi.

6. Įveikti bet kokią mirties ir Hado vergiją, nepaliekant jokios galimybės Šėtonui dirbti savo darbo; būti pripildytam Dievo, gyventi žvalia ir gyva dvasia ir išsaugoti dvasinį alkį.

7. Visą gyvenimą jausti neapsakomą pakylėjimą ir jaudulį, tarsi sulaukus Dievo šlovės dienos atėjimo.

8. Įgyti šlovę kartu su Dievu ir išvaizda priminti Dievo mylimus šventuosius.

9. Tapti tuo, ką Dievas myli žemėje – mylimu Dievo sūnumi.

10. Transformuotis ir kilti kartu su Dievu į trečiąjį dangų bei atsikratyti žemiškų ribų.

Tiktai tie, kurie gali paveldėti Dievo palaiminimus, yra Dievo ištobulinami ir įgyjami. Ar ką nors dabar įgijai? Kiek Dievas tave ištobulino? Dievas netobulina žmogaus atsitiktinai; jo žmogaus tobulinimas yra sąlyginis ir turi aiškius, matomus rezultatus. Nėra taip, kaip žmogus įsivaizduoja – kad jei jis tiki Dievu, jis gali būti Dievo ištobulintas ir Jo įgytas, ir žemėje gali paveldėti Dievo palaiminimus ir priimti Dievo palikimą. Šie dalykai yra nepaprastai sudėtingi, jau nekalbant apie žmonių pavidalo keitimą . Šiuo metu labiausiai turėtumėte siekti būti Dievo ištobulinti visame kame, būti Dievo ištobulinti per žmones, įvykius ir dalykus, su kuriais susiduriate, ir kad jūsų gyvenime būtų kuo daugiau Dievo. Pirmiausia turite gauti Dievo palikimą žemėje; tik tuomet tapsite verti paveldėti daugiau ir didesnių Dievo palaiminimų. Būtent šių dalykų turėtumėte siekti ir juos turėtumėte suprasti pirmiausia. Kuo labiau sieksite būti Dievo tobulinami visuose dalykuose, tuo labiau sugebėsite įžvelgti Dievo ranką visuose dalykuose. Dėl to, žvelgdami iš skirtingų perspektyvų ir į skirtingus dalykus, aktyviai sieksite įsigilinti į Dievo žodžio esmę ir įžengti į Jo žodžio realybę. Neužtenka tenkintis pasyvumu, tiesiog nuodėmių nedarymu ar pasaulietinių reikalų suvokimo ar filosofijos ir žmogiškos valios neturėjimu. Dievas tobulina žmogų įvairiausiais būdais; tu gali būti ištobulintas visame kame ir Jis gali tobulinti tave ne tik per teigiamus, bet ir per neigiamus potyrius, kad įgytumei dar gausiau. Kiekviena diena atneša naujas tobulėjimo galimybes ir Dievo siųstas progas. Kurį laiką tai patyręs, stipriai pasikeisi ir savaime pradėsi aiškiai suprasti daugelį dalykų, kurių anksčiau nesupratai. Tau nereikės kitų žmonių pamokymų; tau nežinant, Dievas tave apšvies ir įgysi nušvytimą visuose dalykuose ir įsigilinsi į visas savo patirčių detales. Dievas tikrai ves tave, kad nenukryptum į kairę ar į dešinę, ir taip tu žengsi Dievo tavęs tobulinimo keliu.

Dievo tavęs tobulinimas negali apsiriboti Dievo žodžio valgymu ir gėrimu. Toks dalykų patyrimas būtų pernelyg vienpusis, jis būtų per menkas ir tik įspraustų žmones į labai siaurus rėmus. Jei taip nutiktų, žmonėms trūktų daug jiems būtino dvasinio peno. Jei trokštate, kad Dievas jus ištobulintų, privalote išmokti pasisemti patirties iš visų dalykų ir sugebėti įgyti nušvitimą visame, kas jums nutinka. Ar tai būtų geri ar blogi dalykai, jie turėtų atnešti jums naudos ir nenuteikti jūsų negatyviai. Tu vis tiek turėtum sugebėti žiūrėti į viską stovėdamas Dievo pusėje ir neanalizuoti bei netyrinėti visko iš žmogiškosios perspektyvos. (Tai būtų nukrypimas nuo tavo patirties). Jei viską patirsi tokiu būdu, tuomet tavo širdis nebus pripildyta tavo gyvenimo naštos; amžinai gyvensi Dievo malonės šviesoje ir vargu, ar nuklysi savo tikėjime. Tokių žmonių laukia šviesi ateitis. Yra tiek daug galimybių būti Dievo ištobulintiems. Viskas priklauso nuo to, ar jūs esat tie, kurie tikrai myli Dievą ir turi ryžto būti Dievo ištobulinti, Dievo įgyti ir paveldėti Jo palaiminimus ir priimti Jo palikimą. Vien tik ryžto negana; turite būti sukaupę daug žinių, kitaip jūsų tikėjime visada pasitaikys nukrypimų. Dievas trokšta ištobulinti visus ir kiekvieną jūsų. Dabartinė situacija yra tokia, kad nors daugelis žmonių jau labai seniai priėmė Dievo darbą, bet jie apsiriboja mėgavimusi Dievo malone ir tik trokšta, kad Dievas suteiktų jiems truputį kūniškos paguodos, bet nenori priimti daugiau ir aukštesnių apreiškimų. Tai parodo, kad žmogaus širdis vis dar yra pasaulietinė. Nors žmogaus darbas, jo tarnystė ir jo Dievą mylinti širdis tapo tyresnė, bet kalbant apie jo vidinį pasaulį ir pasenusį mąstymą, žmogus nenustoja siekęs kūniškos ramybės ir malonumo ir jam nerūpi, kokios yra Dievo žmogaus tobulinimo sąlygos ir tikslai. Todėl daugumos žmonių gyvenimas vis dar yra vulgarus ir dekadentiškas. Jų gyvenimas nė trupučio nepasikeitė; jie paprasčiausiai nelaiko tikėjimo Dievu svarbiu dalyku, tarsi tikėtų tik dėl kitų, atliktų formalumus, gyventų bet kaip ir vilktų niekingą egzistenciją. Labai nedaug yra žmonių, kurie sugeba siekti Dievo žodžio pažinimo visame kame, įgydami daugiau ir vertingesnių dalykų, tapdami turtingesni šiandienos Dievo namuose ir gaudami daugiau Dievo palaiminimų. Jei tu sieki būti Dievo ištobulintas visuose dalykuose ir sugebi paveldėti tai, ką Dievas pažadėjo žemėje, jei sieki būti apšviestas Dievo visame kame ir neleidi metams bėgti veltui, tuomet geriausia aktyviai žengti šiuo keliu. Tik taip tu tapsi tinkamas ir vertas būti Dievo ištobulintas. Ar tu nuoširdžiai sieki būti ištobulintas Dievo? Ar tikrai tu esi uoliausias visame kame? Ar jauti tokią pačią meilę Dievui kaip Petras jautė? Ar turi ryžto mylėti Dievą taip, kaip jį mylėjo Jėzus? Daug metų tiki Jėzumi; ar matei, kaip Jėzus mylėjo Dievą? Ar tikrai tiki Jėzumi? Tu tiki praktiniu šiandienos Dievu; ar matei, kaip įsikūnijęs praktiškasis Dievas myli dangiškąjį Dievą? Tu tiki Viešpatį Jėzų Kristų; nes Jėzaus nukryžiavimas žmonijai atpirkti ir Jo padaryti stebuklai yra visuotinai pripažinti faktai. Bet žmogaus tikėjimas kyla ne iš Jėzaus Kristaus pažinimo ir tikro supratimo. Tu tiki tik Jėzaus vardu, bet netiki Jo Dvasia, nes tu nekreipi dėmesio į tai, kaip Jėzus mylėjo Dievą. Nepaisant tavo ilgamečio tikėjimo Jėzumi, tu nežinai, kaip mylėti Dievą. Ar dėl to netampi didžiausiu pasaulyje kvailiu? Tai yra įrodymas, kad jau daugelį metų veltui valgai „Viešpaties Jėzaus Kristaus maistą“. Aš ne tik nemėgstu tokių žmonių, bet tikiu, kad Viešpats Jėzus Kristus, kurį tu garbini, taip pat jų nemėgtų. Kaip galima tokius žmones tobulinti? Argi neraudonuoji iš gėdos? Ar tau ne gėda? Ar vis dar turi įžūlumo žiūrėti į savo Viešpatį Jėzų Kristų? Ar visi suprantate mano žodžių prasmę?


Kaip pereiti į normalią būseną

Kuo labiau žmonės priima Dievo žodžius, tuo labiau jie yra apšviečiami ir tuo stipriau alksta bei trokšta teisumo, siekdami pažinti Dievą. Tik tie, kurie priima Dievo žodžius, gali įgyti gilesnės ir turtingesnės patirties, o jų gyvybė gali nuolat augti tarsi žydintis sezamas. Visi, kurie siekia gyvenimo, turėtų tai laikyti svarbiausiu savo uždaviniu. Jie turėtų jausti: „Be Dievo negaliu gyventi, be Dievo negaliu nieko pasiekti, be Dievo viskas yra tuščia.“ Tad jie taip pat turėtų būti tvirtai pasiryžę – „Be Šventosios Dvasios buvimo nieko nedarysiu, o jeigu Dievo žodžių skaitymas neduoda vaisių, neturėsiu noro daryti nieko kito.“ Nenuolaidžiaukite sau. Gyvenimo patirtys kyla iš Dievo apšvietimo ir vedimo, tačiau jos yra jūsų pačių sąmoningų pastangų vaisius. Iš savęs turėtumėte reikalauti štai ko: „Gyvenimo patirties srityje negaliu sau daryti jokių išlygų.“

Kartais, susiklosčius neįprastoms aplinkybėms, prarandi Dievo buvimo pojūtį ir maldoje nebegali Jo pajusti. Tokiais momentais jausti baimę yra normalu. Todėl turi nedelsdamas pradėti ieškoti Dievo. Jeigu to nedarysi, Dievas nuo tavęs atsitrauks, ir vieną, dvi dienas, o gal net mėnesį ar du liksi be Šventosios Dvasios artumo ir juo labiau be Šventosios Dvasios veikimo. Tokios būsenos tu tapsi toks nejautrus, kad vėl pateksi į Šėtono nelaisvę. Tuomet galėsi daryti bet ką: geisti turtų, apgaudinėti brolius ir seseris, žiūrėti filmus ir vaizdo įrašus, žaisti madžongą ir net be jokios savitvardos rūkyti bei gerti. Jo širdis nutolsta nuo Dievo, jis slapta eina savo keliu ir savavališkai teisia Dievo darbą. Kai kurie nusirita taip žemai, kad darydami nuodėmes tarp vyro ir moters nebejaučia nei gėdos, nei drovumo. Tokį žmogų Šventoji Dvasia jau yra apleidusi. Iš tiesų Šventoji Dvasia jame jau seniai nebeveikia. Belieka tik stebėti, kaip jis vis giliau grimzta į sugedimą, o jo nuodėmingos rankos vis labiau tiesiasi nusidėti. Galiausiai jis paneigia šio kelio buvimą ir nusidėdamas patenka į Šėtono nelaisvę. Jeigu pastebi, kad dar jauti Šventosios Dvasios buvimą, tačiau nebejauti Šventosios Dvasios veikimo, tai jau labai pavojinga būsena. O jeigu nebejauti net Šventosios Dvasios buvimo, vadinasi, jau stovi ant - mirties slenksčio. Jeigu neatgailausi, visiškai sugrįši pas Šėtoną ir būsi pašalintas. Todėl, kai pastebi, kad esi tokios būsenos, kai dar jauti Šventosios Dvasios buvimą (nenusidedi, nesielgi palaidai ir nedarai to, kas akivaizdžiai priešinasi Dievui), tačiau nebejauti Šventosios Dvasios veikimo (melsdamasis nesijauti sujaudintas, valgydamas ir gerdamas Dievo žodžius negauni aiškaus apšvietimo ar nušvitimo, esi abejingas Dievo žodžių valgymui ir gėrimui, tavo gyvenimas nebeauga ir jau ilgą laiką nepatyrei didelio nušvitimo), tokiu metu privalai būti dar atsargesnis. Neturi sau nuolaidžiauti ir nebegali toliau leisti savo prigimčiai nevaržomai reikštis. Šventosios Dvasios buvimas gali išnykti bet kurią akimirką, todėl tokia būsena yra pati pavojingiausia. Jei pastebi, kad atsidūrei tokioje būsenoje, kuo greičiau stenkis ją pakeisti. Pirmiausia turėtum sukalbėti atgailos maldą ir paprašyti, kad Dievas dar kartą parodytų tau savo gailestingumą. Melskis dar uoliau ir nuramink savo širdį, kad daugiau laiko skirtum Dievo žodžiams valgyti ir gerti. Tuo remdamasis, dar daugiau laiko skirk maldai; dar uoliau giedok, melskis, valgyk ir gerk Dievo žodžius bei atlik savo pareigą. Didžiausio silpnumo akimirką tavo širdį labai lengvai gali užvaldyti Šėtonas. Kai tai nutinka, tavo širdis atitraukiama nuo Dievo artumo ir sugrąžinama Šėtonui, todėl lieki be Šventosios Dvasios buvimo. Tokiais momentais susigrąžinti Šventosios Dvasios veikimą yra dvigubai sunkiau. Tad geriau siekti Šventosios Dvasios veikimo tol, kol Ji dar yra su tavimi, kad Dievas tave dar labiau apšviestų ir tavęs neapleistų. Malda, giesmių giedojimas, tarnystė atliekant savo pareigą, Dievo žodžių valgymas ir gėrimas – visa tai daroma tam, kad Šėtonas neturėtų galimybės veikti ir kad Šventoji Dvasia galėtų veikti tavyje. Jeigu tokiu būdu neatgausi Šventosios Dvasios veikimo ir tik pasyviai lauksi, tuomet, praradus Šventosios Dvasios buvimą bus nelengva Ją susigrąžinti, nebent Šventoji Dvasia tave ypatingai paliestų ar apšviestų ir nušviestų. Net ir tokiu atveju tau atsigauti neužteks vienos ar dviejų dienų – kartais ir po pusės metų dar nebūna jokio pagerėjimo. Visa tai nutinka todėl, kad žmonės pernelyg sau nuolaidžiauja, nesugeba tinkamai išgyventi savo patirčių, ir dėl to Šventoji Dvasia juos apleidžia. Net jeigu ir atsigauni, dabartinis Dievo darbas tau vis tiek gali būti nelabai aiškus, nes tavo gyvenimo patirtis yra smarkiai atsilikusi – tarsi būtum nublokštas tūkstančius mylių atgal. Argi tai nėra pražūtinga? Tokiems žmonėms sakau, kad dar ne per vėlu atgailauti, tačiau tik su viena sąlyga: turi dar uoliau stengtis ir nepasiduoti tingumui. Jeigu kiti žmonės meldžiasi penkis kartus per dieną, tu turi melstis dešimt kartų; jei kiti kasdien po dvi valandas valgo ir geria Dievo žodžius, tu turi tam skirti keturias ar šešias valandas; o jei kiti dvi valandas klausosi giesmių, tu turi jų klausytis bent pusę dienos. Dažnai pabūk tyloje Dievo akivaizdoje ir apmąstyk Jo meilę, kol būsi sujaudintas, o tavo širdis sugrįš pas Dievą ir nebedrįsi nuo Jo nutolti. Tik tada tavo pastangos duos vaisių ir tik tada galėsi susigrąžinti ankstesnę, normalią būseną.

Kai kurie žmonės entuziastingai savo siekiui skiria daug jėgų, tačiau taip ir neįžengia į teisingą kelią. Taip yra todėl, kad jie yra pernelyg paviršutiniški ir visiškai nekreipia dėmesio į dvasinius dalykus. Jie nė nenutuokia, kaip patirti Dievo žodžius, ir nesupranta, kas yra Šventosios Dvasios veikimas ir Jos buvimas. Tokie žmonės yra uolūs, tačiau stokoja dvasinio supratimo; jie nesiekia gyvenimo. Taip yra todėl, kad jie nė kiek nepažįsta Dvasios, nieko neišmano apie Šventosios Dvasios veikimą ir nesuvokia savo pačių dvasinės būsenos. Argi tokių žmonių tikėjimas nėra aklas ir nesupratingas? Galiausiai tokių žmonių pastangos neduoda jokių vaisių. Svarbiausia, kad žmogus, tikėdamas Dievą, augtų gyvybe, savo patirtimi pažintų Dievo darbą, regėtų Dievo nuostabumą, suprastų Dievo ketinimus, paklustų visiems Dievo įsakymams, leistų Dievo žodžiams veikti savyje ir tapti savo gyvybe, ir taip patenkintų Dievą. Jei tavo tikėjimas yra tik aklas tikėjimas, jei nekreipi dėmesio į dvasinius dalykus ir savo gyvenimo būdo pokyčius, jei nesistengi siekti tiesos, argi galėsi suprasti Dievo ketinimus? Jei nesupranti, ko Dievas iš tavęs reikalauja, tuomet negalėsi patirti Jo darbo ir neturėsi kelio, kuriuo galėtum eiti. Patirdamas Dievo žodžius, pirmiausia turi atkreipti dėmesį į tai, kokį poveikį jie tau daro, kad per Jo žodžius galėtum pažinti Dievą. Jei moki tik skaityti Dievo žodžius, bet nemoki jų patirti, argi tai nerodo, kad tau stinga dvasinio supratimo? Šiuo metu dauguma žmonių nesugeba patirti Dievo žodžių, todėl nepažįsta Dievo darbo. Argi tai nėra jų praktikos trūkumas? Jei jie ir toliau taip elgsis, kada gi jie įgis turtingos patirties ir pasieks augimą savo gyvenimuose? Argi tai nėra vien tuščios kalbos? Tarp jūsų daug tokių, kurie susitelkia į doktrinas, nieko neišmano apie dvasinius dalykus, tačiau vis tiek trokšta būti Dievo didžiai panaudoti ir Jo palaiminti. Tai visiškai nerealistiška! Todėl privalote atsikratyti šio trūkumo, kad visi įžengtumėte į teisingą dvasinio gyvenimo kelią, įgytumėte tikros patirties ir iš tiesų įeitumėte į Dievo žodžių tikrovę.


Kaip tarnauti, atitinkant Dievo valią

Jums turėtų būti aišku, kaip žmogus savo tikėjimu turėtų tarnauti Dievui, kokias sąlygas turi įvykdyti ir kokias tiesas turi suprasti tie, kurie tarnauja Dievui, be to, turite suprasti ir savo nukrypimus šioje tarnystėje. Tarp šių klausimų – tai, kaip jūs tikite Dievu, kaip žengiate į Šventosios Dvasios vedamą kelią ir leidžiate Dievui visame kame jums vadovauti taip, kaip Jis nori, tokiu būdu leisdamas jums suprasti kiekvieną Savo darbo jumyse žingsnį. Kai pasieksite tą tašką, suprasite, kas iš tikrųjų yra tikėjimas Dievu, kaip tinkamai tikėti Dievu ir ką turėtumėte daryti, kad veiktumėte pagal Dievo ketinimus. Taip jūs tapsite visiškai ir besąlygiškai paklusniais Dievo darbui; neturėsite jokių nusiskundimų ir neteisite, neanalizuosite, juolab netyrinėsite Dievo darbo, iki tokio lygio, kad įstengsite paklusti Dievui ligi pat mirties, leisdami Jam jus valdyti ir skersti kaip avis, kad kiekvienas iš jūsų galėtumėte tapti 1990-ųjų Petru, be galo mylinčiu Dievą net ir ant kryžiaus, be menkiausios dvejonės. Tik tada galėsite gyventi taip, kaip dera 1990ųjų Petrui.

Kiekvienas pasiryžęs asmuo gali tarnauti Dievui, tačiau tik tie, kurie paiso Dievo ketinimų ir juos supranta, yra tinkami ir turi teisę tarnauti Dievui. Tarp jūsų pastebėjau štai ką: daugelis žmonių tiki, kad tol, kol jie uoliai skelbia Dievo žodį, triūsia dėl Dievo, aukojasi, daug ko atsisako dėl Dievo ir panašiai, tai  ir yra tarnavimas Dievui. Didžioji dalis religingų žmonių mano, kad tarnauti Dievui reiškia vaikštinėti su Biblija rankose, skelbti dangaus karalystės evangeliją ir gelbėti žmones, skatinant juos atgailauti ir išpažinti nuodėmes. Taip pat yra nemažai dvasininkų, manančių, kad tarnavimas Dievui susideda iš pamokslavimo koplyčiose, pabaigus aukštuosius mokslus bei mokymus seminarijoje, ir žmonių mokymo skaitant Šventąjį Raštą. Maža to, varginguose regionuose yra žmonių, kurie tiki, kad tarnauti Dievui reiškia gydyti ligonius ir varyti demonus iš savo brolių bei seserų, melstis už juos ir jiems patarnauti. Jūsų tarpe yra daug tokių, kurie tiki, kad tarnauti Dievui reiškia kasdien maitintis Dievo žodžiais bei melstis Dievui, taip pat lankyti bažnyčias ir darbuotis jose visur, kur tik įmanoma. Yra ir tokių brolių ir seserų, kurie mano, kad tarnauti Dievui reiškia niekada nesituokti, nekurti šeimos ir visą save paskirti Dievui. Vis dėlto mažai kas žino, ką iš tikrųjų reiškia tarnauti Dievui. Nors tarnaujančiųjų Dievui yra tiek, kiek žvaigždžių danguje, skaičius tų, kurie gali tarnauti tiesiogiai ir geba tarnauti pagal Dievo valią, yra apgailėtinai, niekingai mažas. Kodėl Aš tai sakau? Sakau tai todėl, kad jūs nesuprantate frazės „tarnystė Dievui“ esmės ir taip mažai nutuokiate, kaip tarnauti gerbiant Dievo ketinimus. Žmonėms kuo skubiau reikia suprasti, koks tarnavimas Dievui iš tiesų atitinka Jo valią.

Jeigu norite tarnauti laikydamiesi Dievo valios, pirmiausia turite suprasti, kokie žmonės Dievui patinka, kokių žmonių Jis nekenčia, kokius žmones Jis ištobulina ir kokie žmonės yra verti Jam tarnauti. Mažų mažiausiai, turėtumėte žinoti bent tai. Bet svarbiau – turėtumėte žinoti Dievo darbo tikslą ir tai, kokį darbą Dievas dirba šiuo metu. Tai supratę ir vadovaujami Dievo žodžiais, pirmiausia turėtumėte įgyti dvasinės patirties ir priimti Dievo misiją. Kai praktiškai patirsite Dievo žodžius ir iš tiesų pažinsite Dievo darbą, tapsite verti Jam tarnauti. Tuomet, kai imsite Dievui tarnauti, Jis atvers jūsų dvasines akis, kad dar geriau suprastumėte Jo darbą ir matytumėte jį aiškiau. Kai įžengsi į šią realybę, tavo patirtis taps gilesnė ir praktiškesnė, ir visi tie, kas įgis tokios patirties, galėsite lankyti bažnyčias ir remti savo brolius bei seseris, kad galėtumėte perimti vieni kitų stiprybes, ištaisyti savo nusižengimus ir įgyti turtingesnio dvasinio pažinimo. Tik pasiekę tokių rezultatų, galėsite tarnauti laikydamiesi Dievo valios ir būsite Jo ištobulinti savo tarnystės kelyje.

Tie, kurie tarnauja Dievui, turi būti Jam artimi žmonės, malonūs Jam ištikimi Jam iki galo. Tiek būdami vieni, tiek viešumoje jūsų poelgiai Dievo akivaizdoje turi Jam patikti, o jūs turite tvirtai stovėti priešais Jį; Kad ir kaip su tavimi elgtųsi kiti, visuomet turi eiti keliu, kuriuo privalai eiti, ir būti dėmesingas Dievo naštai. Tik tokie žmonės yra artimi bičiuliai. Artimi Dievo bičiuliai gali tiesiogiai Jam tarnauti, nes jiems patikėtas didis Dievo pavedimas, ir jie neša Jo naštą; jie Dievo širdį laiko sava, o Jo naštą – savo našta, nė kiek nesirūpindami  savo ateities perspektyvų laimėjimais ar netektimis - net jei ateityje jų nelauktų joks atlygis ir jie visiškai nieko nelaimėtų, jie vis tiek tikėtų Dievu visa Dievą mylinčia širdimi. Taigi,  toks žmogus yra Dievo artimas bičiulis. Dievo artimi bičiuliai yra ir Jo patikėtiniai; Tik Dievo patikėtiniai gali rūpintis tuo, kas rūpi Dievui, ir mąstyti taip, kaip mąsto Dievas ir nors jų kūnas kenčia ir yra silpnas, jie geba ištverti kančią ir atsisakyti to, ką jie myli, kad įtiktų Dievui. Tokiems žmonėms Dievas patiki didesnę naštą, o tai, ką Dievas trokšta įvykdyti, atsiskleidžia per tokių žmonių liudijimą. Taigi šie žmonės malonūs Dievui, jie tarnauja Dievui pagal Jo ketinimus, ir tik tokie žmonės karaliaus kartu su Dievu. Kai tu iš tiesų tapsi Dievo artimu, tuomet ir karaliausi kartu su Dievu kaip karalius.

Jėzus galėjo įvykdyti Dievo pavedimą – visos žmonijos atpirkimo darbą – būtent todėl, kad Jam rūpėjo Dievo ketinimai, o ne savi sumanymai ar planai. Jis buvo Dievo artimas, kurį jūs geriausiai pažįstate – Pats Dievas (iš tiesų Jis ir yra Pats Dievas, kaip paliudijo Dievas. Tai paminėta tam, kad, remiantis Jėzaus pavyzdžiu, šis klausimas būtų paaiškintas.) Dievo valdymo planas Jėzui buvo svarbiausias, todėl Jis nuolat meldėsi dangiškajam Tėvui ir ieškojo Jo valios. Jis meldėsi ir sakė: „Tėve mūsų! Teesie Tavo valia; ir veik ne pagal Mano troškimus, bet pagal Savo planą. Nors žmogus ir yra silpnas, kodėl Tu juo vis tik rūpiniesi? Kaip žmogus, kuris Tavo rankoje tėra lyg skruzdėlė, gali būti vertas Tavo rūpesčio? Mano širdis tetrokšta vykdyti Tavo valią, tad teįvyksta visa, ką pagal Savo sumanymus esi Man numatęs.“ Kelyje į Jeruzalę Jėzaus širdį draskė neapsakoma kančia, tarsi ją būtų pervėręs peilis. Tačiau Jo širdyje nebuvo nė menkiausios minties atsitraukti. Priešingai – Jį nuolat vedė galinga jėga, skatinusi eiti ten, kur Jam buvo lemta būti nukryžiuotam. Galiausiai Jis buvo prikaltas prie kryžiaus ir prisiėmė nuodėmingo kūno pavidalą, užbaigdamas visos žmonijos atpirkimo darbą, įveikdamas visus mirties ir pragaro suvaržymus. Mirtis, pragaras ir mirusiųjų buveinė prarado savo galią Jo akivaizdoje ir buvo Jo sutriuškinti. Jis gyveno trisdešimt trejus metus ir visą tą laiką visomis išgalėmis siekė įgyvendinti Dievo valią, vykdydamas to meto Dievo darbą. Jis niekada negalvojo apie savo naudą ar praradimus ir visada planavo atsižvelgdamas į Dievo Tėvo ketinimus. Todėl po Jo krikšto Dievas tarė: „Šitas yra Mano mylimasis Sūnus, kuriuo Aš gėriuosi.“ Kadangi Jo tarnystė buvo maloni Dievui, Dievas uždėjo Jam ant pečių sunkią visos žmonijos atpirkimo naštą ir pavedė ją atlikti. Jėzus buvo vertas ir tinkamas užbaigti šį didį darbą. Visą savo gyvenimą Jis dėl Dievo kentė neapsakomas kančias ir nesuskaičiuojamą daugybę kartų buvo šėtono gundomas, tačiau nė karto neprarado ryžto. Dievas Juo pasitikėjo ir Jį mylėjo, todėl patikėjo Jam tokią svarbią užduotį. Pats Dievas pasakė: „Šitas yra Mano mylimasis Sūnus, kuriuo Aš gėriuosi.“ Tuo metu tik vienas Jėzus galėjo įvykdyti šį pavedimą. Tokia buvo viena iš tikrųjų aplinkybių, liudijanti, kaip Malonės amžiuje Dievas įvykdė visos žmonijos atpirkimo darbą.

Jeigu ir jūs, kaip Jėzus, atsižvelgsite į Dievo naštą, ir išsižadėsite kūno, Dievas patikės jums savo sunkią atsakomybę, kad atitiktumėte sąlygas, būtinas tarnystei Dievui. Tik tuomet galėsite teigti, kad vykdote Dievo valią, kad esate žmogus, vykdantis Dievo pavedimą, žmogus, iš tiesų tarnaująs Dievui. Palyginęs save su Jėzaus pavyzdžiu, ar drįsti sakyti, kad esi artimas Dievo bičiulis? Ar drįsti teigti, kad vykdai Dievo valią? Ar drįsti tvirtinti, jog iš tikrųjų tarnauji Dievui? Šiandien tu net nesupranti, kaip reikia tarnauti Dievui, tad kaip drįsti teigti esantis Jo artimas? Jeigu tu tvirtini tarnaująs Dievui, argi šitaip Jam nepiktžodžiauji? Pamąstyk: ar tarnauji Dievui, ar pats sau? Tu tarnauji šėtonui, tačiau atkakliai tvirtini tarnaująs Dievui. Argi tai nėra piktžodžiavimas Dievui? Daugelis žmonių – Man už nugaros – slapta mėgaujasi padėties teikiamais privalumais. Jie lepinasi maistu, mėgsta pamiegoti ir pataikauja kūnui, nuolat baimindamiesi, kad jam ko nors nepritrūktų. Bažnyčioje jie deramai neatlieka savo pareigų, bet gyvena bažnyčios sąskaita arba, vartodami Mano žodžius, moko savo brolius ir seseris, iš aukšto varžydami kitus. Tokie žmonės nuolat garsiai skelbia vykdantys Dievo valią ir vis tvirtina esantys artimi Dievo bičiuliai. Argi tai ne absurdas? Jeigu tavo motyvai teisingi, tačiau nesugebi tarnauti pagal Dievo ketinimus, vadinasi, esi kvailas. Tačiau jeigu tavo motyvai neteisingi, o vis tiek tvirtini esąs Dievo tarnas, tuomet priešiniesi Dievui ir pelnai Dievo bausmę. Aš nejaučiu jokio palankumo tokiems žmonėms! Dievo namuose jie gyvena kitų sąskaita, nuolat geidžia kūniškų patogumų, visiškai nepaiso Dievo interesų, visur ieško tik savo naudos ir nė kiek nesirūpina tuo, kas rūpi Dievui. Kad ir ką darytų, jie nepriima Dievo Dvasios ištyrimo. Jie nuolat apgaudinėja savo brolius ir seseris, elgiasi klastingai ir veidmainiškai. Jie panašūs į lapę, įsisukusią į vynuogyną, kuri nuolat vagia vynuoges ir niokoja vynuogyną. Argi tokie žmonės gali būti Dievui artimi? Ar tu vertas priimti Dievo palaiminimus? Tu neprisiimi atsakomybės nei už savo gyvenimą, nei už bažnyčią. Ar esi vertas priimti Dievo pavedimą? Kas išdrįstų pasitikėti tokiu žmogumi kaip tu? Jei tu taip tarnauji, argi Dievas galėtų tau patikėti dar didesnę užduotį? Ar  dėl to  Jo darbas nebūtų uždelstas?

Visa tai sakau tam, kad suprastumėte, kokių sąlygų reikia laikytis, norint tarnauti Dievui pagal Jo ketinimus. Jei neatiduosite visos savo širdies Dievui, jei, kaip Jėzus, neatsižvelgsite į Dievo ketinimus, vargu ar pelnysite Jo pasitikėjimą. Galiausiai jūsų lauks tik Dievo teismas. Galbūt šiandien, tarnaudamas Dievui, savo širdyje vis dar puoselėji ketinimą Jį apgauti, tarnauji atmestinai ir tik dėl akių. Kad ir kaip būtų, jei apgaudinėsi Dievą, tavęs laukia negailestingas teismas. Dabar, kai tik įžengėte į teisingą tarnavimo Dievui kelią, pirmiausia atiduokite Jam savo širdį. Dievui negalima tarnauti padalyta širdimi. Nesvarbu, ar stovi Dievo, ar žmonių akivaizdoje, tavo širdis visada tebūna nukreipta į Dievą. Jeigu tu pasiryžtum mylėti Dievą taip, kaip Jį mylėjo Jėzus, Dievas tave ištobulintų, kad taptum žmogumi, tarnaujančiu Dievui pagal Jo ketinimus. Jeigu iš tiesų trokšti, kad Dievas tave ištobulintų ir kad tavo tarnystė atitiktų Jo ketinimus, turi pakeisti savo ankstesnį požiūrį į tikėjimą Dievu ir atsisakyti senųjų tarnavimo Jam būdų, kad vis daugiau tavęsDievas galėtų ištobulinti. Tuomet Dievas tavęs neapleis, ir tu, kaip Petras, stovėsi pirmas greta tų, kurie myli Dievą. Tačiau jei ir toliau neatgailausi ir atsisakysi priimti tiesą, tavęs laukia Judo likimas. Tai turėtų suprasti visi, kas tiki Dievą.


Apie normalų dvasinį gyvenimą

Tikėjimui Dievu būtinas normalus dvasinis gyvenimas, kuris yra pagrindas Dievo žodžių patyrimui ir žengimui į realybę. Ar visos jūsų dabartinės maldos, artinimosi prie Dievo, giesmių giedojimo, meditacijos ir Dievo žodžių apmąstymo praktikos prilygsta „normaliam dvasiniam gyvenimui“? Atrodo, kad nė vienas iš jūsų to nežino. Normalus dvasinis gyvenimas neapsiriboja tokiomis praktikomis kaip malda, giesmių giedojimas, dalyvavimas bažnyčios gyvenime, Dievo žodžių valgymas ir gėrimas. Veikiau tai reiškia gyventi nauj1 ir gyvybingą dvasinį gyvenimą. Svarbu ne tai, kaip tu praktikuoji, o kokius vaisius neša tavo praktika. Daugelis tiki, kad normalus dvasinis gyvenimas būtinai susideda iš maldos, giesmių giedojimo, Dievo žodžių valgymo ir gėrimo arba jų apmąstymo, neatsižvelgiant į tai, ar tokios praktikos iš tikrųjų turi kažkokį poveikį ar veda prie tikro supratimo. Tokie žmonės daugiausia dėmesio skiria paviršutiniškų apeigų laikymuisi, visiškai negalvodami apie jų rezultatus; tai žmonės, gyvenantys religiniais ritualais, o ne žmonės, gyvenantys Bažnyčioje, ir juo labiau – ne Karalystės žmonės. Jų maldos, giesmės, Dievo žodžių valgymas ir gėrimas yra tik tam tikra taisyklių laikymosi forma, atliekama priverstinai ir siekiant neatsilikti nuo mados, o ne iš laisvos valios ar širdies. Kad ir kiek šie žmonės besimelstų ar giedotų, jų pastangos neneša vaisių, nes jie praktikuoja tik taisykles ir religines apeigas; iš tikrųjų jie nepraktikuoja Dievo žodžių. Jie tik pernelyg sureikšmina metodus, o Dievo žodžiai tėra taisyklės, kurių reikia laikytis. Tokie žmonės nepraktikuoja Dievo žodžių; jie tik patenkina kūną ir daro tai, kad kiti žmonės matytų. Visos šios religinės taisyklės ir apeigos yra žmogiškos kilmės; jos nėra iš Dievo. Dievas nesilaiko taisyklių ir nėra pavaldus jokiam įstatymui. Veikiau Jis kasdien daro naujus dalykus, atlieka praktinius darbus. Kaip žmonės Trijų autonomijų bažnyčioje, kurie apriboja save tokiomis praktikomis kaip kasdienis rytinis budėjimas, vakarinės aukojimo maldos ir padėkos maldos prieš maistą, taip pat dėkojimas už viską – kad ir kiek jie tai darytų, kad ir kiek ilgai praktikuotų, Šventoji Dvasia juose neveiks. Kai žmonės gyvena pagal taisykles ir jų širdys nukreiptos į praktikos metodus, Šventoji Dvasia negali veikti, nes jų širdys užimtos taisyklėmis ir žmogišku supratimu. Todėl Dievas negali įsikišti ir veikti jų gyvenime, o jie tegali tik toliau gyventi suvaržyti įstatymo. Tokie žmonės niekada nesulauks Dievo pritarimo.

Normalus dvasinis gyvenimas yra gyvenimas Dievo akivaizdoje. Besimeldžiant žmogaus širdis gali nurimti Dievo akivaizdoje ir per maldą žmogus gali siekti Šventosios Dvasios apšvietimo, pažinti Dievo žodžius ir suvokti Dievo ketinimus. Valgydami ir gerdami Jo žodžius, žmonės gali įgyti aiškesnį ir gilesnį Dievo dabartinio darbo supratimą. Jie taip pat gali atrasti naują praktikavimo kelią ir paleisti senąjį; visa, ką jie praktikuoja, bus skirta siekti gyvenimo augimo. Pavyzdžiui, maldos tikslas nėra ištarti keletą gražiai skambančių žodžių ar apsipilti ašaromis prieš Dievą, parodant, kokie jūs jaučiatės Jam skolingi; tai veikiau yra savęs mokymas naudotis dvasia, leidžiant savo širdžiai nurimti Dievo akivaizdoje, mokantis visais klausimais Dievo žodžiuose ieškoti vedimo, kad širdį kasdien trauktų į naują ir gyvą šviesą, kad žmogus nebūtų neigiamai nusiteikęs ar tingus ir galėtų žengti teisingu keliu — pradėti praktiškai įgyvendinti Dievo žodžius. Šiandien daugelis susitelkia į praktikos būdus; jų tikslas nėra siekti tiesos ir gyvenimo augimo. Čia jie ir nukrypsta. Taip pat yra tokių, kurie sugeba priimti naują šviesą, tačiau jų praktikos būdai nesikeičia. Bandydami suprasti šiandienos Dievo žodį, jie atsineša savo ankstesnes religines sampratas, ir tai, ką jie supranta, vis dar tebėra religiniais įsivaizdavimais nuspalvinta doktrina. Jie nepriima šiandieninės šviesos tyrai ir paprastai. Dėl to jų praktikos yra suterštos, jie tik suteikia naują pavadinimą tam pačiam senam produktui. Tačiau kad ir kaip gerai jie praktikuotų, jie yra veidmainiai. Dievas kasdien veda žmones daryti naujų dalykų, reikalaudamas, kad kasdien jie įgytų naujų įžvalgų ir supratimo, kad jie nebūtų senamadiški ir nesikartotų. Jei tu daug metų tiki Dievą, tačiau tavo praktikos metodai visiškai nepasikeitė, jei vis dar uoliai rūpiniesi ir esi užsiėmęs išoriniais dalykais, tačiau neateini Dievo akivaizdon nurimusia širdimi mėgautis Jo žodžiais, tuomet tu negausi nieko. Kai turi priimti naują Dievo darbą, jeigu tu neplanuoji kitaip, nepradedi praktikuoti nauju būdu ir nesieki naujesnio supratimo, bet vietoje to laikaisi seno ir priimi tik ribotą naują šviesą, nekeisdamas savo praktikos būdo, tuomet tokie žmonės kaip tu šioje srovėje yra tik pavadinimas; iš tikrųjų jie yra religiniai fariziejai, esantys už Šventosios Dvasios srovės ribų.

Kad gyventum normalų dvasinį gyvenimą, tu turi gebėti kasdien priimti naują šviesą ir siekti tikrojo Dievo žodžių suvokimo. Privalai gebėti aiškiai suvokti tiesą ir rasti kelią, kaip ją praktikuoti visuose dalykuose. Kasdien skaitydamas Dievo žodžius, tu gebėsi atrasti naujas problemas ir suvokti savo trūkumus, kad galėtum turėti trokštančią ir ieškančią širdį, kuri išjudintų visą tavo esybę, kad visada galėtum nurimti Dievo akivaizdoje, nuoširdžiai bijodamas atsilikti. Žmogus, turintis trokštančią ir ieškančią širdį, pasiryžęs nuolat siekti įėjimo, yra teisingame dvasinio gyvenimo kelyje. Tie, kurie priima Šventosios Dvasios vedimą, trokšta daryti pažangą, kurie yra nori siekti, kad Dievas juos ištobulintų, kurie alksta gilesnio Dievo žodžių supratimo, nesiekia antgamtinių dalykų, bet verčiau moka tikrą kainą, nuoširdžiai atsižvelgia į Dievo ketinimus ir iš tiesų siekia įėjimo, todėl jų patirtis tampa tikresnė ir realesnė, kurie nesiekia tuščių žodžių bei doktrinų ar antgamtinių pojūčių, kurie negarbina jokios didžios asmenybės - jie yra tie, kurie įžengė į normalų dvasinį gyvenimą. Viskas, ką jie daro, skirta tolesniam augimui gyvenime, kad jų dvasia išliktų žvali ir gyvybinga, jie visada gali aktyviai siekti įėjimo. Patys to nesuvokdami, jie pradeda suprasti tiesą ir įžengia į tikrovę. Tie, kurie gyvena normalų dvasinį gyvenimą ir kiekvieną dieną patiria dvasios išlaisvinimą bei laisvę, gali lanksčiai praktikuoti Dievo žodžius taip, kad Jis būtų patenkintas. Netgi maldoje jie neapsiriboja vien veiksmais, kiekvieną dieną jie sugeba sekti naują šviesą. Pavyzdžiui, jie mokosi nuraminti savo širdis Dievo akivaizdoje; jų širdys iš tiesų nurimsta prieš Dievą ir niekas nebegali jų sutrikdyti. Joks žmogus, įvykis ar dalykas nebegali suvaržyti jų normalaus dvasinio gyvenimo. Tokio lavinimo tikslas yra duoti vaisių; jis nėra skirtas nustatyti reikalavimus ar taisykles, kurių žmonės privalėtų laikytis. Ši praktika nėra apie taisyklių laikymąsi, bet apie žmonių gyvenimo augimo skatinimą. Jei šią praktiką matai tik kaip taisykles, kurių reikia laikytis, tavo gyvenimas niekada nepasikeis. Tu gali dalyvauti tokiame pačiame ugdyme kaip ir kiti, tačiau nors jie galiausiai sugeba laikytis Šventosios Dvasios darbo ritmo, tu esi pašalinamas iš Šventosios Dvasios srovės. Ar nekvailini pats savęs? Šių žodžių tikslas yra leisti žmonėms nuraminti savo širdis Dievo akivaizdoje, atgręžti savo širdis į Dievą, kad niekas netrukdytų Dievo darbui juose ir jie neštų vaisių. Tik tuomet žmonės gali atitikti Dievo ketinimus.


Apie kiekvieną, atliekantį savo pareigą

Dabartinėje tėkmėje visi, kurie iš tiesų myli Dievą, turi galimybę būti Jo patobulinti. Kokie jie bebūtų – jauni ar seni, – jei tik jų širdis Jam paklūsta ir Jo bijo, Jis gali juos patobulinti. Dievas tobulina žmones pagal jų skirtingas pareigas. Tol, kol dėsi visas savo jėgas ir paklusi Dievo darbui, galėsi būti Jo patobulintas. Šiuo metu nė vienas iš jūsų nėra tobulas. Kartais galite atlikti vienos rūšies pareigą, o kartais – dviejų. Jei darysite viską, ką galite, kad atsiduotumėte Dievui, galiausiai būsite jo patobulinti.

Jaunimas menkai išmano pasaulietiško gyvenimo filosofijas – jam trūksta išminties ir įžvalgumo. Dievas ateina tam, kad ištobulintų žmogaus išmintį ir įžvalgumą. Jo žodis užpildo jo trūkumus. Tačiau jaunimo būdas yra nepastovus, todėl Dievas turi jį pakeisti. Jaunimas turi mažai religinių sampratų ir menkai išmano pasaulietiško gyvenimo filosofijas – jie apie viską mąsto paprastai, o jų pamąstymai nėra sudėtingi. Tai yra dar nesusiformavusi, bet pageidautina, jų žmogiškumo dalis, tačiau jaunimas yra neišmanantis ir stokoja išminties. Būtent tai Dievas turi ištobulinti. Dievo ištobulinti, išsiugdysite gebėjimą atskirti. Gebėsite aiškiai įžvelgti daugelį dvasinių dalykų ir pamažu tapsite žmonėmis, tinkamais Dievui naudoti. Vyresni broliai ir seserys taip pat turi atlikti savo pareigas, ir Dievas jų neapleido. Vyresni broliai ir seserys taip pat turi pageidaujamų ir nepageidaujamų savybių. Jie puikiai išmano pasaulietiško gyvenimo filosofijas ir turi daug religinių sampratų. Veikdami jie laikosi daugybės griežtų papročių ir visada yra linkę taikyti taisykles – mechaniškai jas kopijuoti ir griežtai taikyti stokodami lankstumo. Tai yra nepageidaujama savybė. Tačiau šie vyresni broliai ir seserys išlieka ramūs ir tvirti, kad ir kas nutiktų – jų būdas pastovus ir jie staiga nepuola iš vieno kraštutinumo į kitą. Galbūt jie kiek lėčiau perpranta dalykus, tačiau tai nėra didelis trūkumas. Jei gebėsite paklusti, priimti dabartinius Dievo žodžius ir jų neanalizuosite, jei jums rūpės tik paklusti ir sekti, niekada neteisite Dievo žodžių ir neturėsite kitų blogų minčių apie juos, jei priimsite Jo žodžius ir juos praktiškai įgyvendinsite, tuomet, įvykdę šias sąlygas, galėsite būti ištobulinti.

Nesvarbu, ar esate jaunesnis, ar vyresnis brolis ar sesuo, turite žinoti, kokią pareigą privalote atlikti. Jauni žmonės neturi būti įžūlūs, o vyresni – neigiamai nusiteikę ar linkę atsitraukti. Be to, jie turi gebėti pasinaudoti vienas kito stiprybėmis, kad kompensuotų savo silpnybes, ir vienas kitam pasitarnauti be jokio išankstinio nusistatymo. Tarp jaunesnių ir vyresnių brolių bei seserų bus nutiestas draugystės tiltas, o dėl Dievo meilės jūs galėsite geriau vieni kitus suprasti. Jaunesni broliai ir seserys nežiūrės iš aukšto vyresnių brolių ir seserų, o vyresni broliai ir seserys nebus įsitikinę savo teisumu – argi tai ne darnus bendradarbiavimas? Jei jūs visi būsite tokie ryžtingi, tuomet Dievo valia tikrai bus įvykdyta jūsų kartoje.

Ar ateityje būsite palaiminti, ar pateksite į bėdą, priklausys nuo šiandieninių jūsų veiksmų ir elgesio. Jei Dievas turi jus ištobulinti, tai turi įvykti šiame amžiuje, nes ateityje kitos galimybės nebebus. Dievas iš tiesų nori jus dabar ištobulinti ir tai nėra tik žodžiai. Ateityje, nepaisant to, kokie išmėginimai jums tektų, kokie įvykiai nutiktų ar su kokiomis nelaimėmis susidurtumėte, Dievas nori jus ištobulinti – tai yra neabejotinas ir neginčytinas faktas. Iš ko tai galima suprasti? Tai galima suprasti iš to, kad Dievo žodis per amžius ir kartas dar niekada nebuvo pasiekęs tokių aukštumų ir įžengęs į tokią aukštą plotmę kaip šiandien. Dar niekada nebuvo tokio Šventosios Dvasios darbo su visais žmonėmis, koks yra šiandien. Vargu ar kam nors iš praeities kartų teko patirti ką nors panašaus – net Jėzaus laikais nebuvo tokių apreiškimų, kaip šiandien. Jums pasakyti žodžiai, jūsų supratimas ir patirtis pasiekė savo viršūnę. Net išmėginimų ir bausmių metu jūs, žmonės, neatsitraukiate, o tai yra pakankamas įrodymas, kad Dievo darbas pasiekė neregėtą didybę. Tai nėra kažkas, ką galėtų padaryti žmogus. Tai nėra kažkas, kas vyksta žmogaus pastangomis, o veikiau paties Dievo darbas. Taigi, iš daugelio Dievo darbo faktų galima matyti, kad Dievas ketina ištobulinti žmogų ir tikrai gali jus padaryti visaverčius. Jei tai įžvelgsite ir atrasite, tuomet nelauksite antrojo Jėzaus sugrįžimo, o leisite Dievui jus šiame amžiuje padaryti visaverčiais. Todėl kiekvienas iš jūsų turėtumėte daryti viską, ką galite, negailėdami pastangų, kad būtumėte Dievo ištobulinti.

Šiuo metu neturėtumėte kreipti dėmesio į neigiamus dalykus. Kol kas palikite visa tai nuošaly ir nekreipkite dėmesio į viską, kas jus neigiamai nuteikia. Veikdami, vadovaukitės į priekį vedančia ir jaučiančia širdimi, o taip pat širdimi, paklūstančia Dievui. Kai atrandate savyje silpnybę, bet neleidžiate jai jūsų varžyti ir atliekate pareigas, kurias turėtumėte atlikti, tai yra pozityvus pastangų dėjimas. Pavyzdžiui, jūs, vyresni broliai ir seserys, turite religinių sampratų, tačiau gebate melstis, paklusti, valgyti ir gerti Dievo žodį bei giedoti giesmes… Trumpiau tariant, turėtumėte visas savo jėgas skirti tam, ką galite padaryti, kad ir kokias pareigas galėtumėte atlikti. Nelaukite pasyviai. Gebėjimas patenkinti Dievą, atliekant savo pareigą, yra pirmasis žingsnis. Kai sugebėsite suprasti tiesą ir įžengti į Dievo žodžių tikrovę, būsite Jo ištobulinti.


Apie tai, kaip Dievas naudoja žmogų

Žmonės visiškai nesugeba gyventi savarankiškai, išskyrus tuos, kuriems Šventoji Dvasia teikia ypatingą nurodymą ir vadovavimą. Jiems visiems reikalinga tų, kuriuos Dievas naudoja, tarnystė ir ganytojiška priežiūra, todėl kiekviename amžiuje Dievas iškelia skirtingus žmones, kurie uoliai triūsia dėl Jo darbo, ganydami bažnyčias. Tai reiškia, kad Dievo darbas turi būti atliekamas per tuos, į kuriuos Jis žvelgia palankiai ir laiko vertais; Šventoji Dvasia turi veikti per tą jų dalį, kuri yra verta naudoti, o tinkamais naudoti Dievui jie tampa Šventosios Dvasios tobulinami. Kadangi žmogaus supratimo gebėjimas yra pernelyg menkas, jį turi ganyti tie, kuriuos naudoja Dievas; tai itin panašu į būdą, kuriuo Dievas naudojo Mozę, rasdamas jame daug tuo metu tinkamo naudoti ir panaudodamas Dievo darbui atlikti tame etape. Šiame etape Dievas naudoja žmogų, kartu pasinaudodamas ta jo dalimi, kurią Šventoji Dvasia gali pritaikyti darbui, o Šventoji Dvasia jam ir vadovauja, ir kartu tobulina likusią, netinkamą naudoti dalį.

Darbas, kurį atlieka Dievo naudojamas žmogus, yra skirtas tam, kad bendradarbiautų su Kristaus arba Šventosios Dvasios darbu. Šį asmenį Dievas iškelia tarp žmonių, kad jis vadovautų visiems Dievo išrinktiesiems, o taip pat ir tam tam, kad jis atliktų žmogiškojo bendradarbiavimo darbą. Su tokiu žmogumi, kuris geba atlikti žmogiškojo bendradarbiavimo darbą, per jį gali būti įgyvendinta daugiau Dievo reikalavimų žmogui bei daugiau darbo, kurį Šventoji Dvasia turi atlikti tarp žmonių.. Kitaip tariant: Dievo tikslas naudojant šį žmogų yra tas, kad visi, kurie seka Dievu, galėtų geriau suprasti Dievo ketinimus ir galėtų didesniu mastu atitikti Dievo reikalavimus. Kadangi žmonės nesugeba tiesiogiai suprasti Dievo žodžių ar Dievo ketinimų, Dievas iškėlė asmenį, kuris yra naudojamas tokiam darbui atlikti. Šį Dievo naudojamą asmenį taip pat galima apibūdinti kaip tarpininką, per kurį Dievas vadovauja žmonėms, kaip „vertėją“, bendraujantį tarp Dievo ir žmogaus. Todėl toks žmogus yra nepanašus į jokį kitą darbininką ar apaštalą Dievo namuose. Juos visus galima laikyti Dievui tarnaujančiais žmonėmis, tačiau savo darbo esme ir tuo, kaip Dievas jį naudoja, šis žmogus labai skiriasi nuo kitų darbininkų ir apaštalų.. Žvelgiant iš jo darbo esmės ir jo naudojimo aplinkybių perspektyvos, Dievo naudojamą žmogų iškelia Jis Pats, jį Dievas paruošia Savam darbui ir jis bendradarbiauja su Paties Dievo darbu. Niekas niekada negalėtų dirbti šio darbo vietoj jo – tai žmogiškasis bendradarbiavimas, kuris yra būtinas greta dieviškojo darbo. Tuo tarpu kitų darbininkų ar apaštalų atliekamas darbas tėra daugelio bažnyčių tvarkos aspektų perdavimas ir įgyvendinimas kiekvienu laikotarpiu arba tiesiog tam tikras paprastas gyvybės teikimas, siekiant palaikyti bažnytinį gyvenimą. Šie darbininkai ir apaštalai nėra paskirti Dievo, tuo labiau jie negali būti vadinami Šventosios Dvasios naudojamais asmenimis. Jie yra atrenkami iš bažnyčių, ir po tam tikro mokymo bei ugdymo laikotarpio tie, kurie yra tinkami tarnystei, paliekami eiti pareigas, o netinkamieji siunčiami atgal ten, iš kur buvo atėję.. Kadangi šie žmonės yra atrenkami iš bažnyčių, kai kurie iš jų, tapę vadovais, parodo savo tikrąjį veidą, o kai kurie net pridaro daug blogų darbų ir galiausiai yra pašalinami. Kita vertus, Dievo naudojamas žmogus yra tas, kurį paruošė Dievas, kuris pasižymi tam tikru gabumu ir žmogiškumu. Jį iš anksto paruošė ir ištobulino Šventoji Dvasia, jis yra visiškai Šventosios Dvasios vedamas ir, ypač kai kalbama apie jo darbą, jis yra Šventosios Dvasios nukreipiamas bei valdomas – dėl to kelyje, kuriuo jis veda Dievo išrinktuosius, nėra jokių nukrypimų, nes Dievas neabejotinai prisiima atsakomybę už Savo darbą, o  Dievas atlieka Savo darbą visada.


Supratęs tiesą, turėtum ją įgyvendinti praktikoje

Dievas dirba ir kalba tam, kad pasikeistų jūsų būdas. Jo tikslas nėra vien tik padėti jums įgyti supratimo ar žinių ir manyti, kad to pakanka. Nuovokiam žmogui neturėtų būti sunku suprasti Dievo žodžius, nes dauguma jų išreikšti žmogiška kalba ir Jis kalba labai aiškiai. Pavyzdžiui, tokie žmonės geba suvokti, ko Dievas nori, kad jie suprastų ir įgyvendintų praktikoje; tai turėtų gebėti kiekvienas normalus, nuovokus žmogus. Šiandien Dievo žodžiai yra ypač aiškūs ir skaidrūs. Dievas nurodė daugybę dalykų, apie kuriuos žmonės nebuvo susimąstę, taip pat įvairias žmonių būsenas. Jo žodžiai yra visa apimantys ir aiškūs tarsi mėnulio šviesa per pilnatį. Todėl dabar daugelis dalykų žmonėms jau yra aiškūs ir suprantami – belieka tik įgyvendinti Jo žodžius praktikoje. Žmonės privalo išsamiai patirti visus tiesos aspektus, kuo nuodugniau juos tyrinėti ir jų ieškoti, užuot toliau laukę, kol viskas jiems bus paduota ant lėkštutės. Jei žmonės ir toliau taip elgsis, jie virs dykaduoniais. Tie, kurie žino Dievo žodį, bet jo neįgyvendina, nemyli tiesos ir galiausiai bus pašalinti. Kai jūsų prašoma sekti dešimtojo dešimtmečio Petro pavyzdžiu, tai reiškia, kad kiekvienas iš jūsų turite įgyvendinti Dievo žodį praktikoje, iš tiesų žengti į savo patirtis ir bendradarbiauti su Dievu, kad gautumėte iš Jo dar daugiau ir dar didesnio apšvietimo, kuris bus naudingesnis jūsų pačių gyvenimui. Jei esi perskaitęs daug Dievo žodžių, tačiau supratai tik pažodinę jų prasmę ir nesistengi Dievo žodžių patirti per realią patirtį, tuomet Dievo žodžių nepažinsi, ir jie tau bus ne gyvenimas, o tik negyvi žodžiai. Ir jei laikysiesi įsikibęs tik negyvų žodžių, negalėsi suvokti Dievo žodžių esmės ir nežinosi, kokie yra Jo ketinimai. Tik tada, kai Jo žodžius patirsi per savo realias patirtis, tau atsivers dvasinė jų prasmė. Tik per patirtį gali suvokti daugelio tiesų dvasinę prasmę ir atverti Dievo žodžių slėpinius. Jei neįgyvendinsi Dievo žodžių praktikoje, kad ir kaip aiškiai Dievas kalbėtų, tavo rankose jie bus tik tušti žodžiai ir doktrinos, kurie taps tavo religinėmis nuostatomis. Argi ne būtent taip elgėsi fariziejai? Jei įgyvendinate ir patiriate Dievo žodį, jis jums tampa tikrove; jei nesiekiate jo įgyvendinti, Dievo žodis jums tėra legenda apie trečiąjį dangų. Iš tikrųjų jūsų Dievo tikėjimas – tai procesas, kurio metu patiriate Jo žodžius ir esate Dievo įgyjami. Kalbant dar aiškiau: tikėti Dievą reiškia pažinti ir suprasti Jo žodžius, juos patirti ir jais gyventi; tokia yra jūsų Dievo tikėjimo tikrovė. Jei tikite Dievą vien tikėdamiesi įgyti amžinąjį gyvenimą, bet nesiekiate įgyvendinti Dievo žodžių ir įžengti į tiesos tikrovę, esate kvaili. Tai tas pats kaip, atėjus į puotą, tik žiūrėti, kokių gardžių valgių ten yra, ir juos įsidėmėti, bet pačiam nė vieno iš jų neparagauti, nieko nevalgyti ir negerti. Argi toks žmogus nebūtų kvailas?

Dievo žodžiuose glūdi žmonėms reikalingos tiesos – jos žmogui yra naudingiausios ir labiausiai padeda. Jos stiprina ir maitina jūsų kūną, padeda žmonėms atkurti normalų žmogiškumą. Tai tiesos, kuriomis žmonės turėtų apsiginkluoti. Kuo labiau įgyvendinate Dievo žodžius, tuo sparčiau augate gyvenime. Kuo labiau įgyvendinate Dievo žodžius, tuo aiškesnė jums tampa tiesa. Jums dvasiškai augant aiškiau matysite dvasinio pasaulio dalykus ir turėsite daugiau jėgų nugalėti Šėtoną. Daug tiesų, kurių nesuprantate, jums paaiškės įgyvendinant Dievo žodžius. Daugelis žmonių pasitenkina tik pažodiniu Dievo žodžių supratimu ir daugiausia dėmesio skiria doktrinoms perprasti, o ne Dievo žodžiams patirti ir įgyti vis gilesnės patirties. Argi ne taip elgėsi fariziejai? Ar taip elgiantis žodžiai „Dievo žodžiai – mano gyvenimas“ gali tapti tikrove? Žmogus gyvenime gali augti tik įgyvendindamas Dievo žodžius – vien juos perskaitęs nepaaugsi. Jei manai, kad, norint turėti gyvenimą ir pasiekti dvasinę brandą, pakanka suprasti Dievo žodžius, tavo supratimas yra iškreiptas. Dievo žodžius iš tiesų suprasti galima tik įgyvendinant tiesą. Privalai suprasti, kad „tiesą galima suprasti tik ją įgyvendinant“. Šiandien perskaitęs Dievo žodžius gali tik sakyti, kad juos žinai, bet negali sakyti, kad juos supranti. Kai kurie sako, kad prieš įgyvendinant tiesą pirmiausia reikia ją suprasti, tačiau tai teisinga tik iš dalies ir nėra visiškai tikslu. Prieš pažindamas tam tikrą tiesą, dar nebūni jos patyręs. Net jei klausydamasis pamokslo manai supratęs tą tiesą, tai dar nėra tikras jos supratimas – esi supratęs tik jos žodžius, bet ne tikrąją joje slypinčią prasmę. Tai, kad žinai tik paviršinį tiesos sluoksnį, nereiškia, kad iš tiesų ją supranti ar pažįsti; tikroji tiesos prasmė suvokiama ją patiriant. Todėl tik patirdamas tiesą gali ją suprasti ir tik per patirtį gali užčiuopti paslėptus jos aspektus. Tik gilindamas savo patirtį gali suvokti vidinę tiesos prasmę ir suprasti jos esmę. Todėl tik gyvendamas tiesoje gali laisvai keliauti per pasaulį. Jei negyveni tiesoje, nesitikėk, kad tavęs klausys daugybė religingų žmonių – tavęs neklausys net tavo šeimos nariai. Be tiesos esi tarsi blaškomas vėjo, o gyvendamas tiesoje gali būti laimingas ir laisvas, ir niekas negali tavęs užsipulti. Kad ir kokia tvirta būtų teorija, ji negali įveikti tiesos. Gyvendamas tiesoje gali apversti dangų ir žemę, išjudinti kalnus ir jūras; be tiesos net kirminai galėtų užimti tavo miestą. Tai akivaizdus faktas.

Šiandien svarbiausia, kad pažinę tiesą ją įgyvendintumėte ir suvoktumėte tikrąją įvairių tiesų prasmę. Būtent tai turėtumėte pasiekti. Užuot siekęs, kad kiti paklustų tavo žodžiams, turėtum siekti, kad jie paklustų tam, kaip tu juos įgyvendini. Būtent tai iš tiesų prasminga. Kad ir kas tau nutiktų, kad ir su kuo susidurtum, tvirtai atsilaikysi gyvendamas tiesoje. Visi Dievo žodžiai skirti tam, kad žmonės atgytų, o ne tam, kad mirtų. Jei perskaitęs Dievo žodžius neatgyji, bet lieki miręs, vadinasi, problema yra tavyje. Jei praėjus kuriam laikui būsi perskaitęs daugybę Dievo žodžių ir išklausęs daugybę tikrovę perteikiančių pamokslų, tačiau tavo apmirusi būsena nebus pasikeitusi, tai įrodys, kad nebrangini tiesos ir jos nesieki. Jei iš tiesų siektumėte įgyti Dievą, jums rūpėtų ne doktrinų supratimas ir ne pamokslavimas kitiems pasitelkus skambias doktrinas, o Dievo žodžių patyrimas ir tiesos įgyvendinimas. Argi ne to dabar turėtumėte siekti, kad įžengtumėte į tikrovę?

Darbo, kurį Dievas atlieka žmoguje, laikas yra ribotas – apie kokius rezultatus galima kalbėti, jei su Juo nebendradarbiauji? Kodėl Dievas visada prašo jūsų įgyvendinti Jo žodžius, kai juos suprantate? Tai rodo, kad Dievui atskleidus jums savo žodžius, kitas žingsnis yra juos įgyvendinti. Kai juos įgyvendinate, Dievas imasi kito savo darbo etapo – jus apšviesti ir vesti. Taip viskas ir pasiekiama. Visi Dievo žodžiai padeda žmonėms augti gyvenime. Juose nėra nieko, kas verstų žmones nukrypti ar tapti negatyviais. Sakai, kad skaitei Dievo žodžius ir juos įgyvendinai, tačiau vis tiek nepatyrei Šventosios Dvasios darbo. Tokiais žodžiais galėtum apgauti nebent vaiką. Kiti gal ir nežino, ar tavo ketinimai teisingi, bet negi manai, kad Dievas to nežino? Kodėl kiti, įgyvendindami Dievo žodžius, gauna Šventosios Dvasios apšvietimą? Kodėl tu, įgyvendindamas Dievo žodžius, negauni Šventosios Dvasios apšvietimo? Ar gali Dievas vadovautis kūniškais jausmais? Jei tavo ketinimai iš tiesų teisingi ir tu bendradarbiauji, Dievo Dvasia bus su tavimi. Kai kurie žmonės vis trokšta iškelti savo vėliavą, bet kodėl Dievas neleidžia jiems iškilti ir vadovauti bažnyčiai? Kai kurie žmonės tiesiog atlieka savo funkciją, vykdo savo pareigas ir nejučia būna Dievo pripažinti vertais. Kaip taip gali būti? Dievas tyrinėja žmogaus širdies gelmes, ir žmonės, kurie siekia tiesos, turi tai daryti vadovaudamiesi teisingais ketinimais. Žmonės, kurių ketinimai nėra teisingi, tikrai nesugebės atsilaikyti. Svarbiausia, ko turėtumėte siekti, – leisti, kad Dievo žodžiai jumyse duotų rezultatų, kitaip tariant, kad juos įgyvendindami iš tiesų juos suprastumėte. Galbūt jums stinga gebėjimo suvokti Dievo žodžius, tačiau jums įgyvendinant Jo žodžius, Dievas gali užpildyti šią spragą. Todėl turite ne tik žinoti daug tiesų – dar svarbiau jas įgyvendinti. Tai visų svarbiausia ir to negalima nepaisyti. Per trisdešimt trejus su puse savo gyvenimo metų Jėzus iškentė daugybę pažeminimų ir kančių. Jis tiek daug kentėjo būtent dėl to, kad įgyvendino tiesą, visur ir visada vykdė Dievo valią ir atsižvelgė tik į Dievo ketinimus. Jei Jis būtų tik žinojęs tiesą, bet jos neįgyvendinęs, nebūtų patyręs šių kančių. Jei Jėzus būtų vadovavęsis žydų mokymu ir sekęs fariziejais, Jis nebūtų patyręs šių kančių. Iš Jėzaus darbų galite suprasti, kad žmoguje vykdomo Dievo darbo rezultatai pasiekiami žmogui bendradarbiaujant, ir tai jūs turite suvokti. Ar Jėzus būtų patyręs nukryžiavimo kančias, jei nebūtų įgyvendinęs tiesos? Ar Jis būtų galėjęs taip sielvartingai melstis, jei nebūtų veikęs pagal Dievo troškimus? Tad ir jūs turėtumėte kentėti dėl tiesos įgyvendinimo – būtent tokias kančias žmogus ir turi iškęsti.


Kokiomis savybėmis turėtų pasižymėti tinkamas ganytojas

Tu turi suprasti įvairias būsenas, kuriose žmonės atsidurs, kai Šventoji Dvasia su jais atliks savo darbą. Ypač tie, kurie bendradarbiauja tarnaudami Dievui, privalo dar geriau suvokti šias būsenas. Jei tik kalbi apie daugybę patirčių ar įžengimo būdų, tai rodo, kad tavo patirtis pernelyg vienpusiška. Nežinant savo tikrosios būsenos ir nesuvokiant tiesos principų, neįmanoma pasiekti būdo pokyčių. Jei nežinosi Šventosios Dvasios darbo principų ir nesuprasi jo duodamų vaisių, tau bus sunku atskirti piktųjų dvasių veikimą. Turi demaskuoti piktųjų dvasių veikimą, taip pat žmogiškąsias nuostatas, ir įsigilinti į problemos esmę; taip pat turi padėti žmonėms atpažinti įvairius nukrypimus praktikoje ir tikėjimo Dievu sunkumus. Bent jau neleisk, kad dėl to jie taptų negatyvūs ar pasyvūs. Tačiau tu turi suprasti sunkumus, su kuriais objektyviai susiduria dauguma žmonių; stenkis elgtis pagrįstai ir protingai; nebandyk priversti žuvies gyventi sausumoje – tai tiesiog kvaila. Kad galėtum išspręsti įvairius sunkumus, su kuriais susiduria žmonės, tu turi suvokti Šventosios Dvasios darbo dinamiką; turi suprasti, kaip Šventoji Dvasia vykdo savo darbą su skirtingais žmonėmis, turi suvokti, su kokiais sunkumais žmonės susiduria ir kokių trūkumų jie turi, taip pat turi įžvelgti problemos esmę ir pasiekti jos šaltinį, nenukrypdamas ir neklysdamas. Tik tada atitiksi reikalavimus, keliamus tiems, kurie bendradarbiauja tarnaudami Dievui.

Tai, ar sugebėsi suvokti pagrindinius klausimus ir aiškiai pamatyti daugelį dalykų, priklauso nuo tavo asmeninės patirties. Kaip pats patiri, taip vedi ir kitus. Jei pats supranti žodžius ir doktrinas, tuomet padėsi ir kitiems suprasti žodžius ir doktrinas. Kaip pats patiri Dievo žodžių tikrovę, taip vesi ir kitus į Dievo žodžių tikrovę. Jei pats iš Dievo žodžių sugebi suvokti daugybę tiesų ir aiškiai įžvelgi daugelį dalykų, tuomet gali vesti ir kitus, kad ir jie suprastų įvairias tiesas, o tie, kuriuos vesi, aiškiai supras regėjimus. Jei sieksi antgamtinių pojūčių, tavo vedami žmonės darys tą patį. Jei pats neskirsi dėmesio praktikai, o vietoje to sutelksi dėmesį į diskusijas, tavo vedami žmonės taip pat sutelks dėmesį į diskusijas, visiškai nepraktikuos, o jų būdas nė kiek nepasikeis; jie bus tik paviršutiniškai entuziastingi ir visiškai neįgyvendins tiesų praktikoje. Žmonės kitiems perduoda tai, ką patys turi. Nuo to, koks yra pats žmogus, priklauso, kokiu keliu jis veda kitus ir kokie žmonės jį seka. Kad Dievas iš tiesų galėtų tave naudoti, tau reikia ne tik ryžto, bet ir daug Dievo apšvietimo, Jo žodžių vedimo, Jo genėjimo patyrimo ir išgryninimo Jo žodžiais. Remdamiesi šiuo pagrindu, kasdienybėje turėtumėte skirti dėmesio stebėjimui, mąstymui, analizavimui ir apibendrinimui, taip pat atitinkamai įsisavinimui arba atmetimui. Visa tai yra būdai įžengti į tikrovę, ir visi jie yra būtini. Taip veikia Dievas. Jei priimsi šį Dievo veikimo būdą, kiekvieną dieną turėsi progų būti Jo ištobulintas. Ir bet kuriuo metu, kad ir kokios būtų aplinkybės – palankios ar nepalankios, ar patirtum išbandymus, ar gundymus, ar dirbtum, ar ne, ar gyventum vienas, ar su kitais, visada rasi progų būti Dievo ištobulintas ir nė vienos iš jų nepraleisi. Sugebėsi pastebėti kiekvieną tokią progą – taip atrasi raktą į Dievo žodžių patyrimą.


Apie patyrimą

Per visą savo patyrimų laikotarpį Petras patyrė šimtus išbandymų. Nors šių dienų žmonės žino terminą „išbandymas“, jie nesupranta tikrosios jo prasmės ir aplinkybių, kuriomis jis pasireiškia. Dievas grūdina žmonių pasiryžimą, grynina jų tikėjimą ir ištobulina kiekvieną jų esybės dalį. Tai dažniausiai pasiekiama per išbandymus, kurie taip pat yra paslėptas Šventosios Dvasios darbas. Atrodo, tarsi Dievas būtų apleidęs žmones, todėl, jei jie nebus budrūs, šiuos išbandymus palaikys Šėtono gundymais. Iš tiesų daugelį išbandymų galima laikyti pagundomis – toks yra principas ir taisyklė, pagal kuriuos Dievas dirba. Jei žmonės iš tiesų gyvena Dievo akivaizdoje, jie tokius dalykus laikys Dievo siunčiamais išbandymais ir jų nepraleis. Jei kas nors sako, kad, jei Dievas yra su juo, tai Šėtonas tikrai prie jo nesiartins, tai nėra visiškai teisinga. Jei taip būtų, kaip tuomet paaiškinti, kad po keturiasdešimties dienų pasninko dykumoje Jėzus susidūrė su gundymais? Todėl, jei žmonės iš tiesų susiformuos teisingą požiūrį į tikėjimą Dievu, jie daugelį dalykų matys daug aiškiau ir jų supratimas nebus iškreiptas. Jei kas nors iš tiesų yra pasiryžęs būti Dievo ištobulintas, jis turi į visus jam kylančius klausimus žvelgti iš įvairių pusių, nenukrypdamas nei į kairę, nei į dešinę. Jei nepažįsti Dievo darbo, nežinosi, kaip bendradarbiauti su Dievu. Jei nežinosi Dievo darbo principų ir nesuprasi, kaip Šėtonas veikia žmogų, nežinosi, kaip tai praktikuoti. Vien uolaus siekio nepakaks, kad pasiektum Dievo reikalaujamų rezultatų. Toks patyrimo būdas panašus į Lauryno: žmogus visiškai neturi įžvalgumo ir susitelkia vien į patyrimą, visiškai nesuvokdamas, kas yra Šėtono darbas, kas yra Šventosios Dvasios darbas, kokios būsenos yra žmogus be Dievo artumo ir kokius žmones Dievas nori ištobulinti. Kokiais principais reikėtų vadovautis bendraujant su įvairių tipų žmonėmis, kaip suvokti dabartinius Dievo ketinimus, kaip pažinti Dievo būdą ir kam, kokiomis aplinkybėmis bei kuriame amžiuje pasireiškia Dievo gailestingumas, didingumas ir teisumas – jis nieko apie tai neišmano. Jei žmonių patyrimai nėra pagrįsti įvairiomis vizijomis, tuomet negali būti nė kalbos apie gyvenimą, o juo labiau apie patyrimą; jie tik kvailai ir toliau viskam paklūsta bei viską ištveria. Tokius žmones labai sunku ištobulinti. Galima sakyti, kad jei neturi nė vienos iš pirmiau minėtų vizijų, tai aiškiai parodo, jog esi neišmanėlis, tarsi druskos stulpas, amžinai stovintis Izraelyje. Iš tokių žmonių jokios naudos, jie niekam tikę! Kai kurie žmonės tik aklai paklūsta, visada pasikliauja savimi, o susidūrę su naujais dalykais vadovaujasi savo pasaulietiškais elgesio būdais arba pasitelkia savo „išmintį“ spręsdami menkus, nė minėti nevertus dalykus. Tokie žmonės stokoja įžvalgumo; atrodo, tarsi jų prigimtis būtų susitaikyti su užgauliojimu, ir jie visada lieka tokie patys – niekada nesikeičia. Tokie žmonės yra neišmanėliai, stokojantys net menkiausio nuovokumo. Jie nežino, kaip elgtis pagal aplinkybes ir skirtingus žmones. Tokie žmonės neturi patyrimo. Esu matęs žmonių, kurie taip gerai pažįsta save, kad net pamatę tuos, kuriuose veikia piktosios dvasios, vis tiek nuleidžia galvas, prisiima kaltę ir nedrįsta stoti prieš juos bei juos pasmerkti. O susidūrę su akivaizdžiu Šventosios Dvasios darbu, jie nedrįsta jam paklusti. Jie tiki, kad piktosios dvasios taip pat yra Dievo rankose, todėl neturi nė menkiausios drąsos joms pasipriešinti. Tokie žmonės užtraukia Dievui gėdą ir visiškai nepajėgia dėl Jo prisiimti sunkios naštos. Tokie neišmanėliai neturi nė krislelio nuovokos. Todėl tokio patyrimo būdo reikia atsikratyti, nes Dievo akyse jis yra nepriimtinas.

Dievas iš tiesų daug darbuojasi žmonėse: kartais juos išmėgina, kartais sukuria aplinką jų pasiryžimui grūdinti, o kartais kalba žodžius, kad juos vestų ir ištaisytų jų trūkumus. Kartais Šventoji Dvasia nuveda žmones į Dievo jiems paruoštą aplinką, ir jie patys to nesuvokdami atranda daugybę dalykų, kurių jiems trūksta. Per tai, ką žmonės kalba ir daro, per jų elgesį ir tai, kaip jie tvarko įvairius reikalus, Šventoji Dvasia, jiems patiems to nesuvokiant, apšviečia juos apie daugybę dalykų, kurių jie anksčiau nesuprato. Ji leidžia jiems aiškiau pamatyti daugelį dalykų ir žmonių, ir jie patys to nesuvokdami įžvelgia daug to, ko anksčiau nebuvo suvokę. Gyvendamas pasaulyje pamažu pradedi perprasti pasaulio dalykus, ir savo gyvenimo pabaigoje gali prieiti prie išvados: „Iš tiesų sunku būti žmogumi.“ Jei kurį laiką semsiesi patyrimo Dievo akivaizdoje ir pažinsi Dievo darbą bei Jo būdą, pats to nesuvokdamas įgysi daug įžvalgų, o tavo dvasinis ūgis pamažu augs. Daugelį dvasinių dalykų matysi daug aiškiau ir ypač gerai suprasi Dievo darbą. Dievo žodžius, Dievo darbą, kiekvieną Dievo veiksmą, Dievo būdą ir tai, kas Dievas yra ir ką Jis turi, priimsi kaip savo gyvenimą. Jei tik klaidžiosi po pasaulį, tavo sparnai vis tvirtės, o tavo priešinimasis Dievui vis didės. Kaip tuomet Dievas galės tavimi pasinaudoti? Kadangi tavyje pernelyg daug „aš manau“, Dievas tavimi nesinaudoja. Kuo daugiau laiko praleisi Dievo akivaizdoje, tuo daugiau patyrimų įgysi. Jei ir toliau gyvensi pasaulyje kaip žvėris – lūpomis išpažindamas tikėjimą Dievu, bet širdimi būdamas kitur – ir toliau studijuosi pasaulietiško gyvenimo filosofijas, argi visos tavo ankstesnės pastangos nenueis veltui? Todėl kuo daugiau žmonės būna Dievo akivaizdoje, tuo lengviau Dievas gali juos ištobulinti. Toks yra kelias, kuriuo veikia Šventoji Dvasia. Jei to nesuprasi, negalėsi eiti teisingu keliu, o apie tai, kad Dievas tave ištobulintų, negalės būti nė kalbos. Negalėsi gyventi normalaus dvasinio gyvenimo – bus taip, tarsi būtum luošys. Liks tik tavo paties sunkus triūsas, o Dievo darbo tavyje nebus. Argi tai nėra tavo patyrimo klaida? Nebūtinai vien melsdamasis gali būti Dievo akivaizdoje. Kartais tai vyksta apmąstant Dievą ar svarstant Jo darbą, kartais sprendžiant kokį nors reikalą, o kartais per įvykį, kuris tave atskleidžia – taip ateini į Dievo akivaizdą. Dauguma žmonių sako: „Argi aš nesu Dievo akivaizdoje, jei dažnai meldžiuosi?“ Daugelis be paliovos meldžiasi „Dievo akivaizdoje“. Nors jų lūpose nuolat skamba maldos, jie iš tikrųjų negyvena Dievo akivaizdoje. Tik taip tokie žmonės gali palaikyti savo būseną Dievo akivaizdoje. Jie visiškai nepajėgūs visada bendrauti su Dievu savo širdimi, taip pat nepajėgia ateiti į Dievo akivaizdą per patyrimą – apmąstydami, tyliai svarstydami ar širdimi bendraudami su savo širdyje esančiu Dievu ir atsižvelgdami į Dievo naštą. Jie tik lūpomis meldžiasi danguje esančiam Dievui. Daugumos žmonių širdyse nėra Dievo. Jie prisimena Jį tik tada, kai prie Jo artinasi, o didžiąją laiko dalį Dievo ten išvis nėra. Argi tai nėra požymis, kad žmogaus širdyje nėra Dievo? Jei jų širdyse iš tikrųjų būtų Dievas, argi jie galėtų elgtis kaip plėšikai ir žvėrys? Jei žmogus iš tikrųjų bijo Dievo, jis visa širdimi bendraus su Dievu, o jo mintys nuolat bus užimtos Dievo žodžiais. Jis neklys nei žodžiais, nei darbais ir nedarys nieko, kas akivaizdžiai prieštarauja Dievui. Toks yra reikalavimas norint būti tikinčiuoju.


Naujojo amžiaus įsakymai

Patirdami Dievo darbą turite atidžiai skaityti Dievo žodžius ir apsiginkluoti tiesa. Tačiau kalbant apie tai, ką norite daryti ar kaip norite tai daryti, jūsų nuoširdžios maldos ar nuolankūs prašymai nėra būtini – šie dalykai yra nenaudingi. Vis dėlto šiuo metu susiduriate su šiomis problemomis – nežinote, kaip patirti Dievo darbą, ir jumyse yra daug negatyvumo. Išmanote daug doktrinų, bet tikrovės turite nedaug. Ar tai nėra iškreipimo požymis? Jumyse, šioje grupėje, matosi daug iškreipimo. Dar nesate regėję tokių išbandymų, kaip „tarnautojai“, ar kitokių išbandymų ir tobulinimo, susijusių su Dievo žodžiais. Privalote laikytis daugelio dalykų, kuriuos turėtumėte taikyti praktikoje. Tai reiškia, kad žmonės privalo laikytis daugelio atliktinų pareigų. Štai ko žmonės turėtų laikytis ir ką privalo atlikti. Tegul Šventoji Dvasia daro tai, ką Šventoji Dvasia privalo daryti; žmogus tame negali atlikti jokio vaidmens. Žmogus turėtų laikytis to, ką turėtų daryti žmogus, ir tai neturi nieko bendra su Šventąja Dvasia. Tai tėra tai, ką žmogus turėtų daryti ir to jis turėtų laikytis kaip įsakymo, lygiai taip pat, kaip laikomasi įstatymo Senajame Testamente. Nors dabar ne Įstatymo amžius, vis dar yra daug žodžių, kurių reikėtų laikytis, ir kurie yra tokio paties pobūdžio, kaip žodžiai, pasakyti Įstatymo amžiuje. Šie žodžiai nėra vykdomi vien pasikliaujant Šventosios Dvasios prisilietimu, bet veikiau yra tai, ko žmogus turėtų laikytis. Pavyzdžiui:

Neteisk praktiško Dievo darbo.

Neprieštarauk Dievo paliudytam žmogui.

Dievo akivaizdoje žinok savo vietą ir nebūk pasileidęs.

Kalbėdamas būk santūrus. Tavo žodžiai ir veiksmai turi atitikti Dievo paliudyto žmogaus nurodymus.

Bijok Dievo liudijimo. Neignoruok Dievo darbo ir žodžių iš Jo lūpų.

Nemėgdžiok Dievo žodžių tono ir tikslų.

Išoriškai nedaryk nieko, kas akivaizdžiai prieštarautų Dievo paliudytam žmogui.

Štai ko kiekvienas žmogus turėtų laikytis. Kiekviename amžiuje Dievas nurodo daug taisyklių, kurios prilygsta įstatymams ir kurių žmogus privalo laikytis. Tuo Jis suvaržo žmogaus polinkį ir atskleidžia jo nuoširdumą. Pavyzdžiui, apsvarstykite Senojo Testamento amžiaus žodžius „Gerbk savo tėvą ir motiną“. Šie žodžiai šiandien nebetaikomi; tuo laiku jie tevaržė kai kuriuos išorinius žmogaus polinkius, buvo naudojami tikėjimo Dievu nuoširdumui parodyti ir buvo Dievu tikėjusių žmonių ženklas. Nors dabar – Karalystės amžius, vis dar yra daug taisyklių, kurių žmogus privalo laikytis. Praeities taisyklės neteko galios, ir šiandien esama daugybės žmogui deramų ir būtinų praktikų. Jos nėra Šventosios Dvasios darbo dalis, jas turi atlikti pats žmogus.

Malonės amžiuje daugelio Įstatymo amžiaus praktikų buvo atsisakyta, nes šie įstatymai nebuvo ypač pasitarnaujantys anuometiniam darbui. Jų atsisakius, buvo nustatyta daug tam amžiui tikusių praktikų, kurios virto gausybe dabartinių nuostatų. Atėjus dabarties Dievui, šių taisyklių buvo atsisakyta ir jų nebereikėjo laikytis, o buvo nustatyta daug praktikų, tinkamų šių dienų darbui. Šiandien šios praktikos nėra taisyklės, bet jomis siekiama tam tikram poveikiui pasiekti; jos tinka šiandienai – galbūt rytoj jos taps taisyklėmis. Vienaip ar kitaip, turėtum laikytis to, kas vaisinga šiandienos darbui. Nekreipk dėmesio į rytdieną: tai, kas daroma šiandien, daroma šiandienos labui. Galbūt išaušus rytojui, bus geresnių praktikų, kurias tau reikės vykdyti – bet nekreipk į tai dėmesio. Verčiau laikykis to, ko reikėtų laikytis šiandien, kad išvengtum priešinimosi Dievui. Šiandien žmogui nėra nieko svarbiau, nei laikytis šių principų:

Nebandyk klasta palenkti prieš tavo akis stovinčio Dievo ir nemėgink nieko nuo Jo nuslėpti.

Nekalbėk nešvankių ar išdidžių kalbų prieš tave stovinčio Dievo akivaizdoje.

Neapgaudinėk tau prieš akis esančio Dievo saldžiais žodžiais ir gražiomis kalbomis, kad pelnytum Jo pasitikėjimą.

Nesielk nepagarbiai Dievo akivaizdoje. Paklusk viskam, ką taria Dievo lūpos. Nesipriešink, neprieštarauk ir neginčyk Jo žodžių.

Savavališkai neaiškink žodžių, ištartų iš Dievo lūpų. Suvaldyk savo liežuvį, kad dėl jo netaptum piktų žmonių apgaulingų kėslų auka.

Saugok savo žingsnius, kad neperžengtum Dievo tau nustatytų ribų, nes taip atsistotum į Dievo vietą ir sakytum puikybės pilnus žodžius, sukeldamas Dievo neapykantą.

Neatsargiai neskleisk iš Dievo lūpų ištartų žodžių, kad kiti iš tavęs nesityčiotų ir netaptum velnių pajuoka.

Paklusk visiems šių dienų Dievo darbams. Net jei jų nesupranti, neteisk jų; tau telieka ieškoti ir puoselėti bendrystę.

Niekas neturi kėsintis į Dievui priklausančią vietą. Negali padaryti nieko daugiau, kaip tik tarnauti šių dienų Dievui iš žmogaus vietos. Negali mokyti šių dienų Dievo būdamas žmogumi – toks elgesys neleistinas.

Niekas negali užimti Dievo paliudyto žmogaus vietos; savo žodžiais, veiksmais ir giliausiomis mintimis užimi žmogaus vietą. Privalu to laikytis, tai –  žmogaus pareiga, kurios niekam nevalia keisti; kitaip pasielgęs pažeistum administracinius nutarimus. Tai privalo atminti visi.

Dėl to, kad Dievas kalba ir byloja jau ilgą laiką, žmogus įprato manyti, jog jo pagrindinė užduotis – tik skaityti ir atmintinai mokytis Dievo žodžius. Niekas nekreipia dėmesio į praktiką, ir net to, ko turėtumėte laikytis, nedarote. Tai sukėlė daug negandų ir kliūčių jūsų tarnystėje. Jei prieš pradėdamas taikyti Dievo žodžius praktikoje, nesilaikei to, ko turėtum laikytis, esi vienas iš Dievo atstumtųjų. Laikydamasis šių praktikų, turėtum būti uolus ir nuoširdus. Neturėtum laikyti jų pančiais, o vykdyti jas kaip įsakymus. Šiandien neturėtum rūpintis, kokių rezultatų reikia pasiekti; trumpai tariant, taip veikia Šventoji Dvasia, ir kiekvienas, padaręs nusižengimą, turi būti nubaustas. Šventajai Dvasiai svetimi kūniški jausmai, Ji neatsižvelgia į tai, kiek tu pajėgus suprasti. Jei šiandien nusikalsi Dievui, Jis tave nubaus. Jei nusikalsi Jam Jo valdžios ribose, Jis tavęs nepasigailės. Jam nerūpi, kaip rimtai laikaisi Jėzaus žodžių. Jei pažeisi šių dienų Dievo įsakymus, Jis tave nubaus ir laikys tai mirtinu nusižengimu. Kaip išvis galėtum jų nepaisyti? Privalai jų laikytis, net jei tektų šiek tiek pakentėti! Nesvarbu, kokia religija, sluoksnis, tauta ar konfesija – ateityje visi turės laikytis šių praktikų. Niekas nėra atleistas ir nieko nebus pasigailėta! Nes tai yra tai, ką šiuo metu daro Šventoji Dvasia, ir niekas negali tam nusižengti. Nors tai nėra didūs dalykai, kiekvienas žmogus turi juos atlikti. Tai yra įsakymai, kuriuos žmogui davė prisikėlęs ir į dangų žengęs Jėzus. Argi knygoje „Kelias... (7)“ nesakoma, kad Jėzaus nusprendimas, ar esi teisus, ar nuodėmingas, priklauso nuo tavo šiandienos požiūrio į Dievą? Niekas negali nepaisyti šios tiesos. Įstatymo amžiuje fariziejai iš kartos į kartą tikėjo Dievu, bet atėjus Malonės amžiui, jie nepažinojo Jėzaus ir priešinosi Jam. Taigi, viskas, ką jie darė, nuėjo niekais, o Dievas nepriėmė jų darbų. Jei gali tai suprasti, lengvai nenusidėsi. Galbūt daugelis žmonių ginčijosi su Dievu. Koks gi priešinimosi Dievui skonis? Kartus ar saldus? Turėtum tai suprasti; neapsimesk, kad nežinai. Galbūt kai kurie žmonės savo širdyse vis dar abejoja. Vis dėlto patariu jiems pabandyti ir pamatyti, koks tai skonis, kad žmonėms neliktų abejonių. Daugelis žmonių skaito Dievo žodžius, tačiau slapta priešinasi Jam savo širdyse. Argi pasipriešinęs Jam nepajunti, lyg į tavo širdį būtų įsmeigtas peilis? Jei ne šeimos nesantaika, tai fizinis negalavimas ar sūnų ir dukterų kančios. Nors tavo kūnas ir išvengs mirties, Dievo ranka niekada tavęs nepaliks. Nejau manai, kad viskas taip paprasta? Ypač tie, kurie yra arti Dievo, privalo į tai sutelkti dėmesį. Laikui bėgant, pamirši tai ir, to nesuvokdamas, pasiduosi pagundai ir tapsi viskam abejingas, ir tai bus tavo nuodėmių pradžia. Ar tau tai atrodo nereikšminga? Jei elgsiesi tinkamai, turėsi galimybę tapti tobulu – ateiti Dievo akivaizdon ir išklausyti Jo nurodymus iš Jo paties lūpų. Jei būsi neatsargus, užsitrauksi bėdą –negerbsi Dievo, tavo žodžiai ir veiksmai bus palaidi, ir sunku pasakyti, kada tave nuneš stiprūs vėjai ir galingos bangos. Kiekvienas iš jūsų turėtų atidžiai laikytis šių įsakymų. Jei juos pažeisi, nors Dievo paliudytas žmogus gali tavęs ir nepasmerkti, Dievo Dvasia pareikalaus tavo atsakomybės ir Jis tavęs nepasigailės. Ar gali pakelti savo nusikaltimo pasekmes? Taigi, kad ir ką Dievas sakytų, turi taikyti Jo žodžius praktikoje ir bet kokiais įmanomais būdais jų laikytis. Tai ne juokai!


Tūkstantmetė karalystė jau atėjo

Ar matote, kokį darbą Dievas atliks šioje žmonių grupėje? Dievas yra pasakęs, kad net Tūkstantmetėje karalystėje žmonės ir toliau privalės laikytis Jo žodžių, o ateityje Dievo žodžiai ir toliau tiesiogiai vadovaus žmonių gyvenimui gerojoje Kanaano žemėje. Kai Mozė buvo dykumoje, Dievas jam davė nurodymus ir kalbėjo tiesiogiai. Dievas iš dangaus siuntė žmonėms maistą, vandenį ir maną, kad žmonės galėtų jais mėgautis, ir šiandien vis dar taip yra: Dievas asmeniškai siunčia žmonėms valgyti ir gerti, kad jie galėtų tuo mėgautis, ir Jis asmeniškai siunčia prakeikimus, kad nubaustų žmones. Taigi kiekvieną savo darbą Dievas atlieka asmeniškai. Šiandien žmonės ieško faktų, jie nori matyti ženklus ir stebuklus, ir gali būti, kad visi tokie žmonės bus apleisti, nes Dievo darbas tampa vis praktiškesnis. Niekas nežino, kad Dievas nusileido iš dangaus, jie taip pat nežino, kad Dievas iš dangaus atsiuntė maisto ir  gėrimų – tačiau Dievas iš tiesų egzistuoja, o ta įkvepianti Tūkstantmetės karalystės scena, kurią žmonės įsivaizduoja, taip pat yra Dievas, asmeniškai skelbiantis savo žodžius. Tai yra faktas, ir tik tai vadinama karaliavimu su Dievu žemėje. Karaliavimas su Dievu žemėje susijęs su kūnu. Kas nėra iš kūno, to nėra žemėje, todėl visi, kurie siekia patekti į trečiąjį dangų, daro tai veltui. Vieną dieną, kai visa Visata sugrįš pas Dievą, Jo veiklos Visatoje centras seks Jo žodžiais. Kitur kai kurie žmonės naudosis telefonu, kai kurie skris lėktuvu, kiti plauks laivu per jūrą, o kai kurie naudos lazerius, kad priimtų Dievo žodžius. Visi bus kupini susižavėjimo ir ilgesio. Visi priartės prie Dievo, susirinks prie Jo ir visi garbins Dievą. Ir visa tai bus Dievo darbai. Nepamirškite to! Dievas tikrai niekada nepradės iš naujo kitur. Dievas įvykdys šį faktą: Jis privers visus Visatos žmones ateiti pas Jį ir garbinti Dievą žemėje. Jo darbas kitose vietose baigsis, o žmonės bus priversti ieškoti tikrojo kelio. Tai bus kaip Juozapo atveju: visi ateidavo pas jį maisto ir nusilenkdavo jam, nes jis turėjo maisto. Norėdami išvengti bado negandos, žmonės bus priversti ieškoti tikrojo kelio. Visas religinis pasaulis kentės didelį badą ir tik šiandienos Dievas yra gyvojo vandens šaltinis, turintis amžinai trykštančią versmę, skirtą žmonių džiaugsmui, ir žmonės ateis ir pasikliaus Juo. Tai bus laikas, kai bus apreikšti Dievo darbai ir kai Dievas įgys šlovę; visi žmonės Visatoje ateis pagerbti šį niekuo neišsiskiriantį „žmogų“. Argi tai nebus diena, kai Dievas įgys šlovę? Vieną dieną seni kunigai siųs telegramas, prašydami vandens iš gyvojo vandens šaltinio. Jie bus senyvo amžiaus, tačiau vis tiek ateis garbinti tą asmenį, į kurį anksčiau žiūrėjo iš aukšto. Jie pripažins Jį lūpomis ir tikės Juo širdimis – argi tai ne ženklas ir stebuklas? Diena, kai visa karalystė džiaugsis, bus diena, kai Dievas įgys šlovę, ir kas tik ateis pas jus ir priims Dievo gerąją naujieną, bus Dievo palaimintas, o šalys ir tautos, kurios taip padarys, bus Dievo palaimintos ir globojamos. Ateities kryptis bus tokia: tie, kurie priims Dievo žodžius, judės priekį žemėje, o tie, kurie neturi Dievo žodžių, nesvarbu, ar jie užsiima verslu, moksliniais tyrimais, švietimu ar pramone, negalės žengti nė žingsnio ir bus priversti ieškoti tikrojo kelio. Tai reiškia: „Su tiesa eisi per visą pasaulį; be tiesos niekur nenukeliausi.“ Tokie yra faktai. Dievas naudoja Kelią (kuris reiškia visus Jo žodžius), kad valdytų visą Visatą, viešpatautų žmonijai ir ją nugalėtų. Žmonės visada tikisi didelių pokyčių Dievo veikimo būduose. Tiesą sakant, Dievas valdo žmones per žodžius, ir jūs privalote daryti tai, ką Jis sako, norite to ar ne; tai objektyvus faktas, kurį privalo pripažinti visi, be to, tai neišvengiama ir žinoma visiems.

Šventoji Dvasia suteikia žmonėms jausmą: perskaitę Dievo žodžius, jie savo širdyse pasijunta tvirti ir ramūs, o tie, kurie nepriima Dievo žodžių, jaučiasi tušti. Tokia yra Dievo žodžių galia; žmonės privalo juos skaityti, o perskaitę pasijunta pamaitinti ir nebegali nustoti skaityti. Tai panašu į opiumo vartojimą: jis suteikia žmonėms jėgų, o be jo jie jaučia galingą potraukį ir neturi jėgų. Tokia yra šių dienų žmonių tendencija. Dievo žodžių skaitymas suteikia žmonėms jėgų. Jei jie jų neskaito, jaučiasi fiziškai silpni, bet perskaitę juos, jie iškart pakyla iš ligos patalo. Tai išties yra Dievo žodis, turintis galią žemėje, ir Dievas, karaliaujantis žemėje. Kai kurie žmonės nori pasitraukti arba tampa priešiški Dievo darbui. Nepaisant to, jie negali atsiskirti nuo Dievo žodžių; kad ir kokie silpni jie būtų, vis tiek privalo gyventi pagal Dievo žodžius, ir kad ir kokie maištingi jie būtų, vis tiek nedrįsta palikti Dievo žodžių. Dievo žodžių galia tikrai atsiskleidžia tada, kai karaliauja; būtent taip Dievas veikia. Trumpai tariant, tai yra priemonė, kuria Dievas veikia, ir niekas negali būti be Dievo žodžių. Dievo žodžiai pasklis po nesuskaičiuojamą daugybę namų, taps žinomi visiems, ir tik tada Jo darbas bus pasklidęs po visą Visatą. Kitaip tariant, jei Dievo darbas turi pasklisti po visą Visatą, tuomet turi būti skleidžiami ir Jo žodžiai. Tą dieną, kai Dievas įgys šlovę, Dievo žodžiai parodys savo autoritetą ir galią. Kiekvienas Jo žodis nuo amžių pradžios iki šios dienos bus įvykdytas ir išsipildys. Tokiu būdu Dievas įgis šlovę žemėje – kitaip tariant, Jo žodžiai turės galią žemėje. Visi nedori žmonės bus nubausti žodžiais, ištartais Dievo lūpomis, visi teisieji bus palaiminti Jo ištartais žodžiais, ir viskas bus įtvirtinta bei įvykdyta žodžiais, išeinančiais iš Jo burnos. Jis nerodys jokių ženklų ar stebuklų; viskas bus įvykdyta Jo žodžiais, ir Jo žodžiai taps tikrove. Visi žemėje skelbs ir šlovins Dievo žodžius; nesvarbu, ar tai būtų suaugusieji, ar vaikai, vyrai, moterys, seni ar jauni – visi žmonės pasiduos Dievo žodžiams. Dievo žodžiai pasirodo kūne ir leidžia žmonėms matyti juos žemėje, gyvus ir veikiančius. Būtent tai reiškia, kad Žodis tapo kūnu. Dievas atėjo į žemę visų pirma tam, kad įgyvendintų „Žodžio tapimo kūnu“ faktą, kitaip tariant, Jis atėjo tam, kad Jo žodžiai skambėtų iš kūno (ne taip  kaip Senojo Testamento Mozės laikais, kai Dievo balsas skambėjo tiesiai iš dangaus). Po to visi Jo žodžiai išsipildys Tūkstantmetės Karalystės metu, jie taps faktais, matomais žmogaus akimis, ir žmonės juos matys savo pačių akimis be menkiausio neatitikimo. Tai be galo svarbi Dievo įsikūnijimo reikšmė. Kitaip tariant, Dvasios darbas vyksta per kūną ir žodžius. Tai yra tikroji „Žodžio tapimo kūnu“ ir „Žodžio pasirodymo kūne“ prasmė. Tik Dievas gali išsakyti Dvasios ketinimus, ir tik Dievas, tapęs kūnu, gali kalbėti Dvasios vardu; Dievo žodžiai atsiskleidžia įsikūnijusiame Dieve, ir visi kiti jais vadovaujasi. Niekas negali to išvengti; visi jie egzistuoja šioje sferoje. Tik iš šių žodžių žmonės gali tapti sąmoningi; be jų žmonės tik svajoja, jei mano, kad gali gauti žodžius iš dangaus. Toks yra autoritetas, pasireiškiantis Dievo įsikūnytame kūne, įkvepiantis visus tikėti su visišku įsitikinimu. Net patys garbingiausi ekspertai ir religiniai ganytojai negali ištarti šių žodžių. Jie visi privalo pasiduoti jiems, ir nė vienas negalės pradėti iš naujo. Dievas ištartais žodžiais užkariaus Visatą. Jis tai padarys ne per savo įsikūnijusį kūną, bet pasinaudodamas žodžiais, išeinančiais iš Dievo, tapusio kūnu, lūpų, kad nugalėtų visus žmones visoje Visatoje; tik tai yra Kelias, tapęs kūnu, ir tik tai yra Žodžio pasirodymas kūne. Galbūt žmonėms atrodo, tarsi Dievas nebūtų atlikęs jokio didingo darbo, – tačiau vos tik Dievas ištars savo žodžius, jie bus visiškai įtikinti ir liks be žado. Neturėdami faktų, žmonės šaukia ir rėkia; išgirdę Dievo žodžius, jie nutyla. Dievas tikrai įvykdys šį faktą, nes tai yra seniai Dievo numatytas planas: įvykdyti Žodžio atėjimo į žemę faktą. Tiesą sakant, man nereikia to aiškinti – Tūkstantmetės karalystės atėjimas į žemę yra Dievo žodžių atėjimas į žemę. Naujosios Jeruzalės nusileidimas iš dangaus yra Dievo žodžių atėjimas gyventi tarp žmonių, lydėti kiekvieną žmogaus veiksmą, kiekvieną jo mintį ir idėją. Tai taip pat yra faktas, kurį Dievas įvykdys; tai yra Tūkstantmetės karalystės grožis. Štai Dievo nustatytas planas: Jo žodžiai bus skelbiami žemėje tūkstantį metų, jie atskleis visus Jo darbus ir užbaigs visą Jo darbą žemėje, o po to šis žmonijos etapas pasibaigs.


Daugiau dėmesio skirkite tikrovei

Kiekvienas žmogus turi galimybę būti Dievo ištobulintas, todėl visi turėtų suprasti, kaip tarnauti Dievui, kad tai geriausiai atitiktų Jo ketinimus. Dauguma žmonių nežino, ką reiškia tikėti Dievą, ir nesupranta, kodėl turėtų Jį tikėti, – kitaip tariant, dauguma nesupranta Dievo darbo ar Jo valdymo plano tikslo. Iki šiol dauguma žmonių vis dar mano, kad tikėti Dievą reiškia patekimą į dangų ir jų sielų išgelbėjimą. Jie nesupranta tikrosios tikėjimo Dievu reikšmės, juo labiau visiškai nesupranta, koks yra svarbiausias darbas Dievo valdymo plane. Dėl įvairių asmeninių priežasčių žmonės visiškai nesidomi Dievo darbu ir nesusimąsto nei apie Jo ketinimus, nei apie Jo valdymo planą. Kiekvienas šioje srovėje esantis žmogus turėtų žinoti, koks yra viso Dievo valdymo plano tikslas ir ką Dievas jau seniai yra įvykdęs. Taip pat turėtų suprasti, kodėl Jis pasirinko šią žmonių grupę, koks yra šio pasirinkimo tikslas ir reikšmė ir ką Jis nori šioje grupėje pasiekti. Dievas milžiniško ugniaspalvio slibino šalyje iškėlė tokią niekuo neišsiskiriančių žmonių grupę ir iki šiol nenustojo dirbti. Jis įvairiausiais būdais juos išmėgino ir tobulino, ištarė nesuskaičiuojamą daugybę žodžių, atliko daug darbo ir pasiuntė daugybę tarnavimo objektų. Tai, kad Dievas atliko tokį didžiulį darbą, rodo, kokia didelė yra Jo darbo reikšmė. Šiuo metu jūs dar nesugebate viso to iki galo suvokti. Todėl neturite manyti, kad Dievo jumyse atliktas darbas yra toks paprastas. Tai nėra menkas dalykas. Vien to, ką Dievas šiandien jums parodė, pakanka, kad galėtumėte tai apmąstyti ir pažinti. Tik iš tiesų ir nuodugniai tai supratę galėsite įgyti gilesnės patirties ir augti gyvenime. Šiandien žmonės pernelyg mažai supranta ir daro; jie visiškai nesugeba įgyvendinti Dievo ketinimų. Tai yra žmonių trūkumas ir jų nesugebėjimas tinkamai atlikti savo pareigos, todėl jie negali pasiekti norimo rezultato. Šventoji Dvasia negali veikti daugelyje žmonių, nes jie pernelyg paviršutiniškai supranta Dievo darbą ir nelaiko Dievo namų darbo vertingu. Jie visada dirba atmestinai – arba seka daugumą, arba dirba vien tam, kad pasirodytų. Šiandien kiekvienas šioje srovėje esantis žmogus turėtų apmąstyti, ar padarė viską, ką galėjo, ir ar atidavė visas savo jėgas. Žmonės neatliko savo pareigos ne todėl, kad Šventoji Dvasia neveikia, bet todėl, kad patys žmonės nedaro to, ką turėtų, ir dėl to Šventoji Dvasia negali veikti. Dievas pasakė viską, ką reikėjo pasakyti, tačiau žmonės nespėjo paskui Jį ir pernelyg smarkiai atsiliko. Jie nesugeba neatsilikti nė per žingsnį ir atidžiai sekti Avinėlio pėdsakais. Jie nesilaikė to, ko turėjo laikytis, nepraktikavo to, ką turėjo praktikuoti, nesimeldė dėl to, dėl ko turėjo melstis, ir nepaleido to, ką turėjo paleisti. Jie nepadarė nė vieno iš šių dalykų. Todėl kalbos apie dalyvavimą puotoje yra tuščios – jos neturi jokios tikros prasmės, o visa tai tėra žmonių vaizduotė. Galima sakyti, kad šiuo metu žmonės visiškai neatliko savo pareigos. Viskas priklausė nuo Paties Dievo veiksmų ir žodžių. Žmogaus vaidmuo buvo pernelyg menkas; žmonės yra niekam tikę ir nesugeba bendradarbiauti su Dievu. Dievas ištarė šimtus ir tūkstančius žodžių, tačiau žmonės nė vieno jų neįgyvendino praktikoje – pavyzdžiui, jie nesukilo prieš kūną, neatsisakė savo sampratų ir visuose dalykuose nepakluso Dievui. Jie neišugdė įžvalgumo ir neįgijo supratimo, neatsisakė kitų žmonių užimamos vietos savo širdyse ir nepašalino savo širdyse esančių stabų. Jie nesukilo prieš savo neteisingus ketinimus, vadovavosi jausmais ir nesielgė teisingai bei nešališkai. Kalbėdami jie neatsižvelgė nei į Dievo interesus, nei į savo žodžių poveikį kitiems. Jie nedarė daugiau Dievo darbui naudingų dalykų ir, kad ir ką darydavo, nesirūpino Dievo namų interesais. Jie leido jausmams valdyti savo elgesį, neatsisakė kūno malonumų ir nepašalino senų savanaudiškų sampratų. Iš tiesų žmonės iš dalies supranta visus šiuos Dievo jiems keliamus reikalavimus, tačiau tiesiog nenori jų įgyvendinti praktikoje. Ką dar Dievas gali padaryti ir kaip kitaip Jis gali juos paveikti? Būdami maištingi sūnūs Dievo akyse, kaip jie dar drįsta skaityti Jo žodžius ir jais gėrėtis? Kaip jie drįsta valgyti Dievo maistą? Kur žmonių sąžinė? Jie neatliko net būtiniausių pareigų, kurias turėjo atlikti, tad ką jau kalbėti apie visų jėgų atidavimą. Argi jie negyvena vien tuščiomis svajonėmis? Be praktikos negali būti nė kalbos apie tikrovę. Tai akivaizdus faktas!

Jūs turėtumėte mokytis praktiškesnių pamokų. Nereikia tų skambių, tuščių kalbų, kuriomis žmonės žavisi. Kalbant apie pažinimą, kiekvienas stengiasi kalbėti aukščiau už kitą, tačiau vis tiek neturi praktikos kelio. Kiek žmonių suprato praktikos principus? Kiek jų gali išmokti praktinių pamokų? Kas gali bendrystėje kalbėti apie tikrovę? Gebėjimas kalbėti apie Dievo žodžių pažinimą nereiškia, kad turi tikrą dvasinį ūgį; tai tik rodo, kad iš prigimties esi protingas ir gabus. Jei negali parodyti kelio, visa tai bus veltui ir būsi niekam tikęs! Jei negali nieko pasakyti apie praktinį kelią, argi neapsimetinėji? Jei negali pasidalyti su kitais savo praktine patirtimi, kad jie galėtų iš jos pasimokyti ir turėtų kelią, kuriuo eiti, argi tai ne apsimetinėjimas? Argi nesi apsimetėlis? Ko esi vertas? Toks žmogus galėtų būti tik „socializmo teorijos išradėjas“, o ne „žmogus, prisidedantis prie socializmo įgyvendinimo“. Neturėti tikrovės reiškia neturėti tiesos. Neturėti tikrovės reiškia būti niekam tikusiu. Neturėti tikrovės reiškia būti vaikščiojančiu lavonu. Neturėti tikrovės reiškia būti „marksizmo-leninizmo mąstytoju“, kurio mintimis neverta remtis. Raginu kiekvieną iš jūsų nustoti kalbėti apie teoriją ir kalbėti apie tikrus, autentiškus ir esminius dalykus. Pasimokykite „šiuolaikinio meno“, kalbėkite apie tikroviškus dalykus, prisidėkite kuo nors konkrečiu ir parodykite šiek tiek atsidavimo dvasios. Kalbėdami remkitės tikrove; nesileiskite į nerealias ir perdėtas kalbas vien tam, kad įtiktumėte žmonėms ar priverstumėte juos pažvelgti į jus kitomis akimis. Kokia to vertė? Kokia prasmė siekti, kad žmonės būtų jums palankūs? Kalbėkite šiek tiek „meniškiau“, elkitės šiek tiek teisingiau, reikalus tvarkykite šiek tiek protingiau, o tai, ką sakote, tegul būna šiek tiek praktiškiau. Kiekvienu savo veiksmu atsižvelkite į Dievo namų interesus, o kai ima reikštis jausmai, klausykite savo sąžinės. Neatsakykite į gerumą neapykanta ir nepamirškite jums parodyto gerumo. Nebūkite veidmainiai, nes toks elgesys daro blogą įtaką. Valgydami ir gerdami Dievo žodžius, labiau siekite sąsajų su tikrove, o bendrystėje daugiau kalbėkite apie tikroviškus dalykus. Nesielkite iš aukšto – taip nepatenkinsite Dievo. Bendraudami su kitais būkite šiek tiek tolerantiškesni, nuolaidesni ir didžiadvasiškesni, mokykitės iš „ministro pirmininko dvasios“.[a] Kai kyla blogų minčių, dažniau sukilkite prieš kūną. Dirbdami daugiau kalbėkite apie praktinius kelius ir nekalbėkite apie pernelyg aukštus dalykus, antraip žmonės negalės pasiekti to, apie ką kalbate. Mažiau siekite malonumų, daugiau prisidėkite – parodykite nesavanaudišką atsidavimo dvasią. Labiau atsižvelkite į Dievo ketinimus ir dažniau klausykite savo sąžinės. Dievas kasdien kantriai ir nuoširdžiai jums kalba – dažniau apie tai pagalvokite ir nepamirškite; dažniau skaitykite „senąjį almanachą“. Daugiau melskitės ir dažniau bendraukite. Nebūkite tokie pasimetę; parodykite daugiau proto ir įgykite daugiau įžvalgos. Kai tiesiate savo nuodėmingą ranką, atitraukite ją; netieskite jos taip toli. Iš to nėra jokios naudos, o iš Dievo gausite tik prakeiksmus, todėl būkite atsargūs. Turėkite širdyje gailesčio kitiems, užuot vis puolę juos su ginklu rankoje. Bendrystėje daugiau kalbėkite apie tiesos pažinimą ir gyvenimą, išlaikydami norą padėti kitiems. Daugiau darykite ir mažiau kalbėkite. Daugiau praktikuokite ir mažiau tyrinėkite bei analizuokite. Dažniau leiskitės sujaudinami Šventajai Dvasiai jus paveikti ir suteikite Dievui daugiau galimybių jus tobulinti. Pašalinkite daugiau to, kas žmogiška; jumyse vis dar pernelyg daug žmogiškų veikimo būdų, o jūsų paviršutiniškas veikimo būdas ir elgesys vis dar kelia kitiems pasibjaurėjimą. Pašalinkite kuo daugiau šių dalykų. Jūsų psichologinė būsena vis dar pasibjaurėtina; skirkite daugiau laiko jai pakeisti. Žmonės vis dar užima per daug vietos jūsų širdyse; skirkite daugiau vietos Dievui ir nebūkite tokie neprotingi. „Šventykla“ visada priklausė Dievui ir žmonės neturėtų jos perimti. Trumpai tariant, daugiau dėmesio skirkite teisumui, o mažiau – jausmams. Geriausia visiškai atsisakyti kūno. Daugiau kalbėkite apie tikrovę ir mažiau apie pažinimą; geriausia būtų tiesiog nutilti ir nieko nesakyti. Daugiau kalbėkite apie praktikos kelią ir mažiau beprasmiškai girkitės. Geriausia pradėti praktikuoti jau dabar.

Dievo reikalavimai žmonėms nėra tokie jau aukšti. Jei tik žmonės stropiai ir nuoširdžiai praktikuotų, jie gautų „patenkinamą įvertinimą“. Tiesą sakant, pasiekti tiesos supratimą, pažinimą ir suvokimą yra sunkiau nei praktikuoti tiesą. Pirmiausia praktikuokite tiek, kiek suprantate, ir tai, ką jau suvokėte. Taip palaipsniui galėsite pasiekti tikrą tiesos pažinimą ir suvokimą. Tai yra žingsniai ir būdai, kuriais veikia Šventoji Dvasia. Jei taip nepraktikuosite paklusnumo, nieko nepasieksite. Jei visada elgsitės pagal savo valią ir nepraktikuosite paklusnumo, ar Šventoji Dvasia galės jumyse veikti? Ar Šventoji Dvasia veikia taip, kaip jūs norite? O gal Ji veikia atsižvelgdama į tai, ko jums trūksta, ir remdamasi Dievo žodžiais? Jei jums tai nėra aišku, negalėsite įeiti į tiesos tikrovę. Kodėl dauguma žmonių dėjo tiek daug pastangų skaitydami Dievo žodžius, tačiau galiausiai įgijo tik žinias ir negali nieko pasakyti apie praktinį kelią? Ar manote, kad turėti pažinimą reiškia turėti tiesą? Argi tai nėra klaidingas požiūris? Galite apie pažinimą kalbėti tiek, kiek paplūdimyje yra smėlio grūdelių, tačiau tame nėra jokio praktinio kelio. Argi taip elgdamiesi nebandote apgauti žmonių? Argi nesistengiate pasirodyti tuo, kuo iš tiesų nesate, nors tam neturite jokio tvirto pagrindo? Visoks toks elgesys žmonėms žalingas! Kuo teorija aukštesnė ir kuo labiau nutolusi nuo tikrovės, tuo mažiau ji gali vesti žmones į tikrovę. Kuo teorija aukštesnė, tuo labiau ji skatina jus maištauti prieš Dievą ir Jam priešintis. Nepuoselėkite dvasinės teorijos – iš jos nėra jokios naudos! Kai kurie žmonės dešimtmečius kalbėjo apie dvasinę teoriją ir tapo didžiais dvasiniais žmonėmis, tačiau galiausiai jiems vis tiek nepavyko įeiti į tiesos tikrovę. Kadangi jie nepraktikavo ir nepatyrė Dievo žodžių, jie neturi nei principų, nei kelio, kaip praktikuoti. Tokie žmonės patys neturi tiesos tikrovės, tad kaip jie gali nukreipti kitus žmones teisingu tikėjimo į Dievą keliu? Jie gali tik klaidinti žmones. Argi taip jie nekenkia kitiems ir sau patiems? Mažų mažiausiai turite gebėti išspręsti realias problemas, su kuriomis susiduriate. Kitaip tariant, turite gebėti praktikuoti Dievo žodžius ir juos patirti, taip pat praktikuoti tiesą. Tik tai yra paklusnumas Dievui. Tik įžengę į gyvenimą esate tinkami dirbti Dievui, ir tik nuoširdžiai aukodamiesi Dievui galite būti Jo priimti. Nekalbėkite vien didingomis frazėmis ir išpūstomis teorijomis – tai nėra praktiška. Dėstyti dvasines teorijas tam, kad žmonės jumis žavėtųsi, nereiškia liudyti Dievą – taip tik puikuojatės savimi. Tai žmonėms neduoda visiškai jokios naudos ir jų neugdo, be to, gali lengvai paskatinti juos garbinti dvasines teorijas ir nesutelkti dėmesio į tiesos praktikavimą – argi tai nėra žmonių klaidinimas? Jei ir toliau taip elgsitės, atsiras daugybė tuščių teorijų ir taisyklių, kurios žmones varžys ir įkalins; tai iš tiesų gėdinga. Todėl daugiau kalbėkite apie praktinius dalykus ir realias problemas, daugiau laiko skirkite tiesos ieškojimui, kad galėtumėte jas išspręsti – tai svarbiausia. Neatidėliokite mokymosi praktikuoti tiesą – tai kelias į tikrovę. Nelaikykite kitų žmonių iš patirties įgyto pažinimo savo nuosavybe ir nedemonstruokite jo, kad kiti jumis žavėtųsi. Turite patys įžengti į gyvenimą. Tik žinodami, kaip praktikuoti tiesą, ir paklusdami Dievui galėsite iš tiesų įžengti į gyvenimą. Būtent tai kiekvienas žmogus turėtų praktikuoti ir tam skirti daugiausia dėmesio.

Jei tai, kuo dalijatės bendrystėje, gali parodyti žmonėms kelią, kuriuo jie galėtų eiti, tai reiškia, kad turite tikrovę. Kad ir ką sakytumėte, turite padėti žmonėms praktikuoti ir parodyti jiems kelią, kuriuo jie galėtų eiti. Neleiskite, kad žmonės apsiribotų vien pažinimu; dar svarbiau, kad jie turėtų kelią, kuriuo galėtų eiti. Tikėdami Dievą žmonės turi eiti keliu, kuriuo Dievas juos veda atlikdamas savo darbą. Kitaip tariant, tikėti Dievą reiškia eiti Šventosios Dvasios vedamu keliu. Todėl, kad ir kas būtų, turite turėti kelią, kuriuo galėtumėte eiti; turite žengti keliu, kuriuo Dievas jus tobulina. Per daug neatsilikite ir neskirkite tiek daug dėmesio kitiems dalykams. Tik eidami Dievo vedamu keliu ir nesukeldami trikdžių galite priimti Šventosios Dvasios darbą ir turėti įžengimo kelią. Tik tai reiškia atitikti Dievo ketinimus ir atlikti žmogaus pareigą. Kiekvienas, priklausantis šiai srovei, turėtų tinkamai vykdyti savo pareigą, daryti daugiau to, ką žmogui dera daryti, ir nesielgti savavališkai. Darbą atliekantys žmonės turi kalbėti aiškiai, o sekantys – daugiau dėmesio skirti tam, kad ištvertų sunkumus ir paklustų; visi turi žinoti savo vietą ir neperžengti ribų. Kiekvienas žmogus savo širdyje turi aiškiai žinoti, kaip praktikuoti ir kokią funkciją atlikti. Eikite Šventosios Dvasios vedamu keliu; nenuklyskite ir elkitės protingai. Turite aiškiai suprasti šiandienos darbą. Turėtumėte įžengti į šiandienos darbo būdą – būtent tai turite praktikuoti. Į tai turite įeiti pirmiausia. Daugiau nešvaistykite žodžių kalbėdami apie kitus dalykus. Šiandien atlikti Dievo namų darbą – jūsų atsakomybė, įžengti į šiandienos darbo būdą – jūsų pareiga, o praktikuoti šiandienos tiesą – jūsų našta.

Išnašos:

a. Ministro pirmininko dvasia: klasikinis kinų posakis, kuriuo apibūdinamas plačių pažiūrų ir didžiadvasis žmogus.


Įsakymų laikymasis ir tiesos įgyvendinimas praktikoje

Praktiškai įsakymų laikymasis turėtų būti siejamas su tiesos įgyvendinimu praktikoje. Laikydamasis įsakymų, žmogus privalo įgyvendinti tiesą praktikoje. Įgyvendindamas tiesą praktikoje, žmogus neturi nusižengti įsakymų principams ir jų pažeisti; privalai daryti viską, ko Dievas iš tavęs reikalauja. Įsakymų laikymasis ir tiesos įgyvendinimas praktikoje yra tarpusavyje susiję, o ne prieštaringi veiksmai. Kuo dažniau įgyvendini tiesą praktikoje, tuo geriau gebi laikytis įsakymų esmės. Kuo dažniau įgyvendinsi tiesą praktikoje, tuo aiškiau suvoksi ir suprasi Dievo žodį, išreikštą įsakymuose. Tiesos įgyvendinimas praktikoje ir įsakymų laikymasis nėra prieštaringi veiksmai – jie yra tarpusavyje susiję. Iš pradžių žmogus galėjo įgyvendinti tiesą praktikoje ir būti apšviestas Šventosios Dvasios tik gerai laikydamasis įsakymų, tačiau tai nėra Dievo pirminis ketinimas. Dievas reikalauja, kad tu iš visos širdies Jį garbintum, o ne tik gerai elgtumeisi. Tačiau tu privalai deramai laikytis įsakymų, bent jau išoriškai. Tik tada, kai žmogus palaipsniui, įgydamas patirties, vis aiškiau pažįsta Dievą, nemaištauja prieš Jį ir Jam nesipriešina, o taip pat neturi abejonių dėl Jo darbo, jis gali laikytis įsakymų esmės. Taigi vien įsakymų laikymasis, neįgyvendinant tiesos praktikoje, neduoda vaisių ir nėra tikrasis Dievo garbinimas, nes tu dar nepasiekei tikros brandos. Vien tik įsakymų laikymasis be tiesos prilygsta griežtam taisyklių laikymuisi. Taip elgiantis, įsakymai tau taptų vien tik įstatymu, nepadedančiu tau augti gyvenime. Priešingai, jie taptų tavo našta ir tvirtai tave suvaržytų, kaip Senojo Testamento įstatymai, dėl ko prarastum Šventosios Dvasios buvimą. Todėl tik įgyvendindamas tiesą praktikoje gali tinkamai laikytis įsakymų, o tinkamas įsakymų laikymasis yra skirtas tiesos įgyvendinimui praktikoje. Laikydamasis įsakymų, tu praktikoje įgyvendinsi dar daugiau tiesų, o įgyvendindamas tiesą praktikoje, įgysi dar gilesnį supratimą apie tai, ką iš tikrųjų reiškia įsakymai. Dievo reikalavimo, kad žmogus laikytųsi įsakymų, tikslas ir prasmė nėra priversti jį laikytis taisyklių, kaip jis galbūt įsivaizduoja; tai veikiau susiję su jo įžengimu į gyvenimą. Nuo tavo augimo gyvenime priklauso, kiek gebėsi laikytis įsakymų. Nors įsakymai yra skirti tam, kad žmogus jų laikytųsi, jų esmė paaiškėja tik per žmogaus gyvenimo patirtį. Dauguma žmonių mano, kad tinkamas įsakymų laikymasis reiškia, jog jie yra „visiškai pasirengę ir beliko būti paimtiems aukštyn“. Toks mąstymas yra prabanga. Tai nėra Dievo ketinimas. Taip kalba tie, kurie nesiekia tobulėti ir tie, kurie pataikauja kūnui. Tai klaidingas mąstymas! Tai neatitinka tikrovės! Dievo ketinimas nėra vien tik įgyvendinti tiesą praktikoje, iš tikrųjų nesilaikant įsakymų. Taip besielgiantys yra neįgalūs – tarsi žmonės, neturintys galūnių. Tik įsakymų, tarsi taisyklių, laikymasis, negyvenant tiesoje, taip pat negali patenkinti Dievo ketinimo, kaip ir tie, kuriems trūksta akies – jie vis tiek yra neįgalūs. Galima sakyti, kad jei tinkamai laikysiesi įsakymų ir aiškiai suprasi veikiantį Dievą, tuomet gyvensi tiesoje; santykinai kalbant, tu būsi pasiekęs tikrą brandą. Jei įgyvendinsi tiesą praktikoje, kurią turėtum įgyvendinti, tu taip pat laikysiesi įsakymų, o šie du dalykai vienas kitam neprieštaraus. Tiesos įgyvendinimas praktikoje ir įsakymų laikymasis yra dvi pagrindinės sistemos, kurios yra laikomos neatsiejamomis žmogaus gyvenimo patirties dalimis. Žmogaus patirtis turėtų apjungti įsakymų laikymąsi ir tiesos įgyvendinimą praktikoje, o ne juos atskirti. Tačiau tarp šių dviejų dalykų yra tiek skirtumų, tiek sąsajų.

Įsakymų paskelbimas naujajame amžiuje yra įrodymas, kad visi šioje tėkmėje esantys žmonės, visi, kurie šiandien girdi Dievo žodį, įžengė į naująjį amžių. Tai yra nauja Dievo darbo pradžia, o taip pat Dievo šešių tūkstančių metų valdymo plano paskutiniosios dalies pradžia. Naujojo amžiaus įsakymai simbolizuoja, kad Dievas ir žmogus įžengė į naujojo dangaus ir naujosios žemės karalystę, ir kad Dievas, kaip ir Jahvė, dirbdamas tarp izraelitų, o Jėzus – tarp žydų, atliks daugiau praktinio darbo ir darys dar didesnį bei kilnesnį darbą žemėje. Jie taip pat simbolizuoja, kad ši žmonių grupė iš Dievo gaus daugiau ir didesnių įgaliojimų, bus Jo praktiškai aprūpinta, pamaitinta, remiama, globojama ir saugoma, iš Jo gaus dar daugiau praktinio mokymo ir bus genima, laužoma bei tobulinama Dievo žodžiu. Naujojo amžiaus įsakymų reikšmė yra tikrai gili. Jie rodo, kad Dievas iš tikrųjų pasirodys žemėje, iš kurios Jis užkariaus visą visatą, atskleisdamas visą Savo šlovę kūnišku pavidalu. Jie taip pat rodo, kad veikiantis Dievas žemėje atliks dar daugiau praktinio darbo, siekdamas ištobulinti visus Savo išrinktuosius. Be to, Dievas žemėje viską įvykdys žodžiais ir pavers tikrove žodžius „įsikūnijęs Dievas pakils į aukščiausią vietą ir bus didžiai pagerbtas, o daugybė tautų ir žmonių klaupsis garbinti Dievo, kuris bus didžiai pagerbtas“. Nors naujojo amžiaus įsakymai yra skirti tam, kad žmogus jų laikytųsi, ir nors tai daryti yra žmogaus pareiga bei siekis, jų reikšmė yra pernelyg gili, kad ją būtų galima visiškai išreikšti vienu ar dviem žodžiais. Naujojo amžiaus įsakymai pakeičia Senojo Testamento įstatymus ir Naujojo Testamento nuostatas, paskelbtas Jahvės ir Jėzaus. Tai gilesnė pamoka, o ne toks paprastas dalykas, kaip žmonės galėtų įsivaizduoti. Naujojo amžiaus įsakymai turi praktinę reikšmę. Jie yra laikomi perėjimo tašku iš Malonės amžiaus į Karalystės amžių. Naujojo amžiaus įsakymai užbaigia visas senojo amžiaus praktikas ir nuostatas, o taip pat visas Jėzaus amžiaus ir dar ankstesnių laikų praktikas. Jie atveda žmogų į praktiškesnio Dievo akivaizdą, kad jis galėtų pradėti priimti Jo patobulinimą asmeniškai; jais pradedamas tobulėjimo kelias. Todėl jūs turėtumėte laikytis teisingo požiūrio į naujojo amžiaus įsakymus ir su jais nesielgti nerūpestingai bei lengvabūdiškai. Naujojo amžiaus įsakymai ypač pabrėžia vieną dalyką: žmogus turi garbinti šių dienų veikiantį Dievą, o tai reiškia praktiškiau atsiduoti Dvasios esmei. Įsakymai taip pat pabrėžia principą, pagal kurį Dievas, pasirodęs kaip teisumo Saulė, žmogų teis kaip nuodėmingą arba teisų. Įsakymus lengviau suprasti, nei įgyvendinti. Iš to galima matyti, kad jei Dievas nori patobulinti žmogų, Jis tai privalo daryti per Savo paties žodžius ir vedimą, o žmogus negali pasiekti tobulumo vien savo įgimtais protiniais gabumais. Ar žmogus sugebės laikytis naujojo amžiaus įsakymų, priklauso nuo jo žinių apie veikiantį Dievą. Todėl gebėjimo laikytis įsakymų neįgysite vos per kelias dienas. Tai labai gili pamoka, kurią reikia išmokti.

Tiesos įgyvendinimas praktikoje yra kelias, kuriuo eidamas žmogus gali gyvenime augti. Jei praktikoje neįgyvendinsite tiesos, jums liks tik teorija, o tikro gyvenimo neturėsite. Tiesa yra žmogaus brandos ženklas, o tai, ar įgyvendini tiesą praktikoje, yra susiję su tuo, ar esi tikrai subrendęs. Jei neįgyvendini tiesos praktikoje, nesielgi teisingai arba esi valdomas jausmų ir pataikauji kūnui, tuomet apie įsakymų laikymąsi negali būti nė kalbos. Tai yra giliausia iš visų pamokų. Kiekviename amžiuje yra daug tiesų, į kurias žmonės turi įsigilinti ir kurias turi suprasti, tačiau kiekviename amžiuje tas tiesas lydi skirtingi įsakymai. Tiesos, kurias žmonės įgyvendina praktikoje, kaip ir įsakymai, kurių jie laikosi, yra susijusios su konkrečiu amžiumi. Kiekvienas amžius turi ne tik savas tiesas, kurias reikia įgyvendinti praktikoje, bet ir savo įsakymus, kurių reikia laikytis. Tačiau, priklausomai nuo Dievo paskelbtų įsakymų, kurie kiekviename amžiuje yra kitokie, atitinkamai skiriasi žmogaus tiesos įgyvendinimo praktikoje tikslas ir poveikis. Galima sakyti, kad įsakymai tarnauja tiesai, o tiesa padeda laikytis įsakymų. Jei būtų tik tiesa, tuomet negalėtume kalbėti apie jokius pokyčius Dievo darbe. Tačiau remdamasis įsakymais žmogus gali nustatyti Šventosios Dvasios darbo apimtį ir sužinoti, kokiame amžiuje Dievas veikia. Religijoje yra daug žmonių, galinčių praktikoje įgyvendinti daugybę tiesų, kurias žmonės įgyvendindavo Įstatymo amžiuje. Tačiau jie dar nėra gavę naujojo amžiaus įsakymų ir negali jų laikytis. Jie vis dar laikosi senųjų papročių ir lieka pirmykščiais žmonėmis. Jiems trūksta naujų darbo metodų, ir jie nemato naujojo amžiaus įsakymų. Todėl juose nevykdomas Dievo darbas. Tai prilygsta tuščių kiaušinių lukštų saugojimui – jei viduje nėra viščiuko, tai nėra ir dvasios. Tiksliau sakant, tai reiškia, kad juose nėra gyvybės. Tokie žmonės dar neįžengė į naująjį amžių ir yra per daug atsilikę. Todėl vadovautis tik ankstesnių amžių tiesomis be naujojo amžiaus įsakymų yra beprasmiška. Daugelis iš jūsų praktikoje įgyvendina šių dienų tiesą, bet nesilaiko šių dienų įsakymų. Jūs nieko nepasieksite, jūsų praktikoje įgyvendinama tiesa bus bevertė ir beprasmė, o Dievas jums nepritars. Tiesa turi būti įgyvendinama praktikoje pagal dabartinius Šventosios Dvasios veikimo būdus; tai turi būti daroma atsižvelgiant į šiandien veikiančio Dievo išsakytus žodžius. Priešingu atveju, viskas nueis perniek, tarsi bandytumėte semti vandenį bambukiniu krepšiu. Tai taip pat yra naujojo amžiaus įsakymų paskelbimo praktinė reikšmė. Jei žmonės nori tinkamai laikytis įsakymų, jie turėtų bent jau pažinti Dievą, kuris praktiškai pasirodo kūnišku pavidalu, ir neturėtų dėl Jo jaustis sutrikę. Kitaip tariant, žmonės turėtų suvokti principus, kaip tinkamai laikytis įsakymų. Įsakymų laikymasis nereiškia, kad jų reikia laikytis atmestinai ar savavališkai – jų reikia laikytis turint pagrindą, tikslą ir laikantis principų. Pirmiausia reikia aiškiai suprasti vizijas. Jei gerai suprasi šių laikų Šventosios Dvasios darbą ir priimsi šiandieninius darbo metodus, tuomet savaime aiškiai suprasi ir įsakymų laikymąsi. Jei ateis diena, kai įžvelgsi naujojo amžiaus įsakymų esmę ir sugebėsi jų laikytis, tuomet tu būsi ištobulintas. Tai yra tiesos įgyvendinimo praktikoje ir įsakymų laikymosi praktinė reikšmė. Ar gali įgyvendinti tiesą praktikoje, ar ne, priklauso nuo to, kaip suvoki naujojo amžiaus įsakymų esmę. Šventosios Dvasios darbas nuolat atsiskleis žmogui, o Dievo reikalavimai žmogui palaipsniui didės. Todėl Dievas reikalaus iš žmonių vis daugiau ir vis aukštesnio lygio tiesų, o laikantis įsakymų bus pasiekiama vis geresnių rezultatų. Todėl privalote įgyvendinti tiesą ir tuo pačiu metu laikytis įsakymų. Niekas neturėtų to ignoruoti – tegul naujajame amžiuje naujoji tiesa ir naujieji įsakymai eina kartu.


Turėtum žinoti, kad veikiantis Dievas yra Pats Dievas

Ką turėtum žinoti apie veikiantį Dievą? Dvasią, Asmenį ir Žodį sudaro Pats veikiantis Dievas – tai ir yra tikroji veikiančio Dievo prasmė. Jei pažįsti tik Asmenį – jei žinai Jo kasdienius įpročius bei būdą – bet neišmanai Dvasios darbo ar to, ką Dvasia veikia kūne; jei paisai tik Dvasios bei Žodžio ir meldiesi tik Dvasios akivaizdoje, tačiau nepažįsti Dievo Dvasios veikimo pačiame veikiančiame Dieve, tai tik įrodo, kad tu veikiančio Dievo nepažįsti. Veikiančio Dievo pažinimas apima Jo žodžių pažinimą bei patyrimą, Šventosios Dvasios darbo dėsningumų bei principų perpratimą ir suvokimą, kaip Dievo Dvasia veikia kūne. Taip pat būtina suvokti, kad kiekvieną Dievo veiksmą kūne kreipia Dvasia, o Jo tariami žodžiai yra tiesioginė Dvasios išraiška. Todėl, norint pažinti veikiantį Dievą, svarbiausia perprasti, kaip Dievas veikia per savo žmogiškumą ir dieviškumą; tai savo ruožtu yra susiję su Dvasios išraiškomis, su kuriomis susiduria visi žmonės.

Kokie yra Dvasios išraiškų aspektai? Kartais Dievas veikia per žmogiškumą, o kartais – per dieviškumą, tačiau abiem atvejais viskam vadovauja Dvasia. Išorinė Asmens išraiška priklauso nuo Jame esančios Dvasios. Dvasia veikia įprastai, tačiau šį Dvasios vadovavimą sudaro dvi dalys: viena jų yra darbas per žmogiškumą, kita – darbas per dieviškumą. Tau dera tai aiškiai žinoti. Dvasios veikimas mainosi pagal aplinkybes: kai darbui atlikti prireikia Jo žmogiškumo, Dvasia šį žmogiškumą tam ir nukreipia, o kai prireikia dieviškumo veikimo, šis pasireiškia tiesiogiai tam darbui įvykdyti. Kadangi Dievas veikia ir reiškiasi kūne, Jis dirba tiek per žmogiškumą, tiek per dieviškumą. Jo darbą per žmogiškumą kreipia Dvasia; jis atliekamas tam, kad būtų atliepti žmonių kūniškieji poreikiai ir palengvėtų jų bendravimas su Juo, kad jie galėtų išvysti Dievo veiksmingumą bei normalumą ir pamatyti, jog Dievo Dvasia nužengė į kūną, yra tarp žmonių, gyvena kartu su jais ir su jais bendrauja. O Jo darbas per dieviškumą atliekamas tam, kad būtų aprūpintas žmonių gyvenimas ir jie visame kame būtų kreipiami teigiama linkme, taip keičiant jų būdą bei leidžiant jiems iš tiesų išvysti Dvasios pasirodymą kūne. Iš esmės žmogaus gyvenimo augimą tiesiogiai lemia Dievo darbas bei žodžiai per dieviškumą. Tik priimdamas Dievo darbą per dieviškumą, žmogus gali pakeisti savo būdą ir tik tuomet jo dvasia gali būti pasotinta; tačiau galutiniai Dievo darbo rezultatai pasiekiami tik tada, kai visa tai papildo darbas per žmogiškumą – Dievo ganymas, parama ir aprūpinimas. Šiandien minimas pats veikiantis Dievas veikia tiek per žmogiškumą, tiek per dieviškumą. Veikiančiam Dievui apsireiškus, yra įgyvendinamas Jo įprastas žmogiškas darbas bei gyvenimas ir Jo visiško dieviškumo darbas. Jo žmogiškumas ir dieviškumas sudaro vienovę, o abiejų prigimčių darbas atliekamas per žodžius; tiek veikdamas per žmogiškumą, tiek per dieviškumą, Jis taria žodžius. Dirbdamas per žmogiškumą, Dievas kalba žmonių kalba, kad jiems būtų lengviau su Juo bendrauti ir Jį suprasti. Jo žodžiai sakomi paprastai ir juos lengva suprasti, todėl jie pasiekia visus žmones; nesvarbu, ar žmogus būtų išsimokslinęs, ar mažamokslis, Dievo žodžius gali priimti kiekvienas. Dievo darbas per dieviškumą taip pat atliekamas žodžiais, tačiau jis kupinas aprūpinimo bei gyvybės. Jis nesuteptas žmogaus sumanymų, jam svetimi žmogiški polinkiai; šis darbas nėra saistomas žmogiškumo ribų ir yra laisvas nuo bet kokių normaliam žmogiškumui būdingų suvaržymų. Nors jis ir vyksta kūne, tai – tiesioginė Dvasios išraiška. Jei žmonės priima tik Dievo darbą per žmogiškumą, jie įspraudžia save į tam tikrus rėmus, todėl jiems reikia nuolatinio apgenėjimo bei drausminimo, kad juose įvyktų bent menkiausias pokytis. Be Šventosios Dvasios veikimo ar buvimo jie visada grįš prie savo senų įpročių. Būtent per dieviškumo darbą šios ydos bei spragos yra ištaisomos, o žmogus – išbaigiamas. Užuot be paliovos genėjus, reikia teigiamo aprūpinimo: žodžiais užpildyti visas spragas, žodžiais atskleisti kiekvieną žmogaus būseną, žodžiais kreipti jų gyvenimą, kiekvieną ištarmę bei poelgį, taip pat apnuoginti jų ketinimus bei paskatas. Tai – praktinis veikiančio Dievo darbas. Todėl savo požiūryje į Dievą privalai nusižeminti prieš Jo žmogiškumą, Jį atpažindamas bei pripažindamas, o dar labiau turėtum priimti bei paklusti Jo darbui ir žodžiams per dieviškumą. Dievo apsireiškimas kūne reiškia, kad visas Dievo Dvasios darbas bei žodžiai yra įgyvendinami per Jo normalų žmogiškumą ir per Jo įsikūnijusį kūną. Kitaip tariant, Dievo Dvasia drauge kreipia Jo žmogiškumą darbui atlikti ir vykdo dieviškumo darbą kūne, tad įsikūnijusiame Dieve tu gali išvysti tiek Dievo darbą per žmogiškumą, tiek Jo visiško dieviškumo darbą. Būtent tai ir yra tikroji veikiančio Dievo apsireiškimo kūne prasmė. Jei tai aiškiai suvoksi, gebėsi susieti visas skirtingas Dievo apraiškas į visumą; nebeteiksi perdėtos reikšmės Jo darbui per dieviškumą ir nebenuvertinsi Jo darbo per žmogiškumą, tad neįpulsi į kraštutinumus ir nenuklysi klystkeliais. Apibendrinant, veikiančio Dievo prasmė yra ta, kad Dvasios kreipiamas Jo žmogiškumo bei dieviškumo darbas reiškiasi per kūną, idant žmonės pamatytų Jį esant kupiną gyvybės ir gyvą, tikrą ir apčiuopiamą.

Dievo Dvasios veikimas žmogiškume turi pereinamąjį etapą. Tobulindamas žmogiškumą, Jis įgalina Savo žmogiškumą priimti Dvasios vadovavimą, kad vėliau Jo žmogiškumas gebėtų aprūpinti bei ganyti bažnyčias. Tai – viena iš įprasto Dievo darbo išraiškų. Todėl, jei aiškiai suvoksi Dievo darbo žmogiškume principus, veikiausiai nebeturėsi jokių klaidingų įsivaizdavimų apie šį Jo veikimą. Nepaisant nieko kito, Dievo Dvasia negali klysti. Jis yra teisus ir neklystantis; Jis nieko nedaro klaidingai. Darbas per dieviškumą yra tiesioginė Dievo ketinimų išraiška, be jokio žmogiškojo įsikišimo. Jis nėra tobulinamas, o kyla tiesiogiai iš Dvasios. Tačiau net ir tuomet, kai Jis veikia per dieviškumą, tai yra neatsiejama nuo Jo normalaus žmogiškumo; tame nėra nė krislo antgamtiškumo ir rodosi, tarsi viską darytų paprastas žmogus. Dievas nužengė iš dangaus į žemę pirmiausia tam, kad per kūną prabiltų Dievo žodžiais – kad kūnu būtų užbaigtas Dievo Dvasios darbas.

Šiandien žmonių žinios apie veikiantį Dievą tebėra pernelyg vienpusiškos, o įsikūnijimo prasmės suvokimas vis dar itin menkas. Žvelgdami į Dievo kūną, per Jo darbą bei žodžius žmonės regi, kiek daug savyje talpina ir kokia apsti yra Dievo Dvasia. Tačiau, kad ir kaip būtų, Dievo liudijimas galiausiai kyla iš Dievo Dvasios: ką Dievas daro kūne, kokiais principais Jis vadovaujasi veikdamas, ką Jis daro per žmogiškumą ir ką – per dieviškumą. Žmonės privalo tai žinoti. Šiandien tu gali garbinti šį Asmenį, tačiau iš esmės garbini Dvasią; tai yra mažiausia, ką žmonės turėtų pasiekti pažindami įsikūnijusį Dievą. Per kūną žmonės pažįsta Dvasios esmę, perpranta Dvasios dieviškąjį bei žmogiškąjį darbą kūne, priima visus Dvasios žodžius bei ištarmes kūne ir regi, kaip Dievo Dvasia kreipia kūną, jame apreikšdama Savo didžią galią. Tai reiškia, kad per kūną žmogus pažįsta dangiškąją Dvasią; paties veikiančio Dievo apsireiškimas tarp žmonių išsklaidė žmonių susikurtą neaiškaus dievo vaizdą. Paties veikiančio Dievo garbinimas sustiprino žmonių paklusnumą Dievui; per Dievo Dvasios dieviškąjį bei žmogiškąjį darbą kūne žmogus sulaukia apreiškimo, yra ganomas, o jo gyvenimo būdas – keičiasi. Tai – tikroji Dvasios atėjimo į kūną prasmė; esminis jo tikslas yra tas, kad žmonės galėtų bendrauti su Dievu, kliautis Juo ir pažinti Dievą.

Iš esmės, koks yra žmonių požiūris į veikiantį Dievą? Ką tu žinai apie įsikūnijimą, apie Žodžio apsireiškimą kūne, Dievo apsireiškimą kūne bei veikiančio Dievo darbus? Kokios šiandien yra svarbiausios pokalbių temos? Įsikūnijimas, Žodžio pasirodymas kūne bei Dievo apsireiškimas kūne yra dalykai, kuriuos būtina suprasti. Jums privalu pamažu suprasti šiuos klausimus ir, remiantis savo dvasine branda bei šiuo laikmečiu, savo gyvenimo patirtyje pasiekti aiškų jų pažinimą. Dievo žodžių patyrimas iš esmės yra procesas, per kurį žmonės pažįsta Dievo žodžių apsireiškimą kūne. Kuo labiau žmonės patiria Dievo žodžius, tuo geriau jie pažįsta Dievo Dvasią; patirdami Dievo žodžius, jie perpranta Dvasios darbo principus bei pažįsta patį veikiantį Dievą. Iš tiesų, tobulindamas bei įgydamas žmones, Dievas leidžia jiems pažinti veikiančio Dievo darbus; pasitelkdamas veikiančio Dievo darbą, Jis atskleidžia žmonėms tikrąją įsikūnijimo prasmę bei tai, jog Dievo Dvasia iš tiesų apsireiškė žmogaus akivaizdoje. Kai Dievas įgyja žmones ir juos ištobulina, tai reiškia, kad juos užkariavo veikiančio Dievo išraiškos ir kad veikiančio Dievo žodžiai juos perkeitė; Jo gyvybė buvo įdiegta į juos, pripildant juos tuo, kuo Jis yra (tiek per Jo žmogiškumą, tiek per dieviškumą), prisotinant juos Jo žodžių esmės ir priverčiant žmones gyventi pagal Jo žodžius. Kai Dievas įgyja žmones, Jis tai daro pirmiausia per Veikiančio Dievo žodžius ir ištarmes: taip Jis apgeni žmonių trūkumus, teisia bei atskleidžia jų maištingą būdą, suteikdamas jiems tai, ko jiems reikia, ir parodydamas, jog Dievas nužengė tarp žmonių. Svarbiausia tai, kad veikiantis Dievas savo darbu gelbsti kiekvieną žmogų iš Šėtono įtakos, vaduoja juos iš nešvaros krašto ir rauna sugadintą žmogaus būdą. Giliausia prasmė to, kad tave įgyja veikiantis Dievas, yra galimybė gyventi išreiškiant normalų žmogiškumą, laikant veikiantį Dievą savo sektinu pavyzdžiu bei modeliu; tai – gebėjimas be menkiausio nukrypimo ar nuklydimo laikytis veikiančio Dievo žodžių bei reikalavimų, daryti visa, ką Jis sako, ir pasiekti visa, ko Jis prašo. Šitaip būsi įgytas Dievo. Kai Dievas tave įgyja, tu ne tik patiri Šventosios Dvasios veikimą; svarbiausia tai, kad gebi gyventi pagal veikiančio Dievo reikalavimus. Vien Šventosios Dvasios veikimas tavyje dar nereiškia, kad turi gyvenimą. Esmė yra tai, ar tu gebi elgtis pagal veikiančio Dievo tau keliamus reikalavimus, nes būtent nuo to priklauso, ar būsi Dievo įgytas. Tai ir yra didžiausia veikiančio Dievo darbo kūne prasmė. Tai reiškia, kad Dievas iš tiesų ir tikrovėje apsireiškia kūne – gyvybingas ir gyvas, leisdamas žmonėms Jį išvysti; Jis veiksmingai vykdo Dvasios darbą kūne ir pats tampa pavyzdžiu žmonėms kūne, šitaip sau įgydamas būrį žmonių. Dievo atėjimas į kūną pirmiausia skirtas tam, kad žmonės galėtų išvysti praktinius Dievo darbus, o beformė Dvasia įgytų kūnišką pavidalą, idant žmonės galėtų Jį pamatyti ir paliesti. Tik šitaip Jo ištobulinti žmonės gyvens taip, kaip gyvena Jis, bus Jo įgyti ir atitiks Jo ketinimus. Jei Dievas būtų kalbėjęs tik danguje ir nebūtų iš tiesų nužengęs į žemę, žmonės vis dar nepajėgtų pažinti Dievo; jie tegalėtų skelbti apie Dievo darbus pasitelkdami tuščias teorijas, bet nepažintų Dievo žodžių kaip tikrovės. Pagrindinis Dievo nužengimo į žemę tikslas – tapti pavyzdžiu bei modeliu tiems, kuriuos Jis ketina įgyti; tik šitaip žmonės gali iš tiesų pažinti Dievą, Jį paliesti bei išvysti, ir tik tuomet jie gali būti Dievo įgyti.


Tik tiesos praktikavimas reiškia tikrovės turėjimą

Dievo žodžių žinojimas ir gebėjimas juos drąsiai aiškinti nereiškia, kad gyveni tikrovėje; viskas nėra taip paprasta, kaip tu įsivaizduoji. Tikrovės turėjimas yra ne tai, apie ką kalbama, bet kuo gyvenama. Tik kuomet Dievo žodžiai tampa tavo gyvenimu ir tavo natūralia išraiška, tik tada galima teigti, kad turi tikrovę, ir laikyti, kad įgijai tikrąjį supratimą ir tikrąjį dvasinį ūgį. Gebėjimas ilgą laiką atlaikyti išbandymus ir gyventi pagal Dievo reikalavimus— ne apsimetinėjant, bet atskleidžiant tai natūraliai — tik tai laikoma tikru tikrovės turėjimu ir gyvenimu. Panagrinėkime visiems gerai žinomą pavyzdį – tarnų išbandymo pavyzdį: kiekvienas gali pateikti kilniausių teorijų apie tarnus ir kiekvienas neblogai išmano šią temą; jie kalba šia tema ir kiekvieno pasisakymas pranoksta ankstesnįjį, lyg tai būtų varžybos. Tačiau, jei žmogus nepatyrė didelio išbandymo, tada labai sunku pasakyti, kad jis gali gerai paliudyti. Trumpai tariant, ką žmogus išgyvena realybėje, yra labai menka ir visiškai neatitinka jo supratimo. Todėl tai dar netapo žmogaus tikrąja branda ir dar nėra jo gyvenimas. Nes žmogaus supratimas dar nėra tapęs tikrove, jo branda yra vis dar kaip iš smėlio pastatyta pilis – ji siūbuoja ir yra ties griūties riba. Žmogus turi per mažai tikrovės; žmoguje beveik neįmanoma rasti tikrovės. Tame, ką žmogus natūraliai atskleidžia, yra per mažai tikrovės; tai, ką jis išgyvena, nėra natūralu, o daroma prisiverčiant. Todėl Aš sakau, kad žmogus neturi tikrovės. Nors žmonės teigia, kad jų Dievą mylinčios širdys niekada nesikeičia, tai tėra žodžiai, tariami dar nesusidūrus su išbandymu. Kai vieną dieną jie staiga susidurs su išbandymais, jų žodžiai vėl visiškai neatitiks tikrovės, ir tai dar kartą įrodys, kad žmogus neturi tikrovės. Galima sakyti, kad viskas, kas neatitinka tavo sampratų ir pareikalauja peržengti save, ir yra tavo išbandymas. Prieš atsiskleidžiant Dievo ketinimui, kiekvienas patiria griežtą išmėginimą ir didžiulį išbadymą. Ar gali tai suvokti? Kai Dievas nori išmėginti žmones, Jis visada suteikia jiems laisvę rinktis prieš apreiškiant tikrąją tiesą. Tai reiškia, kad kai Dievas tave išbando, Jis niekada tau nepasakys tiesos; tik taip žmonės atsiskleidžia. Tai yra vienas iš būdų, kaip Dievas vykdo Savo darbą; tai priklauso nuo to, ar pažįsti šiandienos Dievą, ir ar turi bent kiek tikrovės. Ar tikrai neturi jokių abejonių dėl Dievo darbo? Ar tikrai sugebėsi būti tvirtas, kai tave ištiks didelis išbandymas? Kas drįsta sakyti: „Užtikrinu, kad nebus jokių problemų?“ Kas drįsta teigti: „Kiti galbūt abejoja, bet aš – niekada“? Tas pats nutiko ir Petrui, kai jis patyrė išbandymus: jis visada gyrėsi, kol nebuvo atskleista tiesa. Tai nėra kažkokia tik Petrui būdinga asmeninė yda; tai yra didžiausias sunkumas, su kuriuo susiduria šiandienos žmogus. Jei aplankyčiau keletą vietų arba keletą brolių ir seserų, kad išsiaiškinčiau, kaip jūs suprantate šiandienos Dievo darbą, jūs tikrai galėtumėte daug kalbėti apie savo žinias ir neatrodytų, kad turite kokių nors abejonių. Jei paklausčiau tavęs: „Ar gali būti visiškai tikras, kad šiandienos darbą atliko Pats Dievas? Be lašelio abejonės?“, tu tikrai atsakytum: „Neturiu nė mažiausios abejonės, kad darbą atliko Dievo Dvasia.“ Taip atsakęs, tu tikrai nejaustum nė menkiausios abejonės ir būtum gana patenkintas, galvodamas, kad įgijai truputį tikrovės. Tie, kurie linkę taip suprasti dalykus, yra žmonės, turintys mažiau tikrovės; kuo labiau žmogus mano ją įgijęs, tuo mažiau išgalės tvirtai stovėti susidūręs su išbandymais. Vargas tiems, kurie yra arogantiški ir pasipūtę, ir vargas tiems, kurie savęs nepažįsta. Tokie žmonės kalba geriausiai, bet jiems blogiausiai sekasi paversti žodžius veiksmais. Esant menkiausiam trikdžiui tokius žmones apninka abejonės, o į jų mintis ima sėlinti noras viską mesti. Jie neturi jokios tikrovės; jie teturi teorijas, kurios yra aukščiau religijos be jokios tikrovės, kurios dabar reikalauja Dievas. Aš labiausiai bjauriuosi tais, kurie tik kalba apie teorijas, neturėdami jokios tikrovės. Dirbdami jie garsiausiai šaukia, o susidūrę su tikrove – palūžta. Ar tai neparodo, kad tokie žmonės neturi tikrovės? Kad ir kokie nuožmūs būtų vėjas ir bangos, jei sugebi išstovėti neįsileisdamas nė menkiausios abejonės į savo mintis ir išlikti tvirtas be jokio neigimo, net kai likai vienas, tuomet būsi laikomas pasiekusiu tikrą supratimą ir nuoširdžiai įvaldžiusiu tikrovę. Jei sukiesi, kur vėjas pučia – jei eini su minia ir išmoksti atkartoti kitų žodžius – tuomet, kad ir koks iškalbingas bebūtum, tai nereiškia, kad įvaldei tikrovę. Todėl aš patarčiau neskubėti svaidytis tuščiais žodžiais. Ar žinai, ką Dievas ketina daryti? Nesielk kaip dar vienas Petras, nes prisidarysi sau gėdos ir nebegalėsi laikyti galvos aukštai iškėlęs; niekam nebus iš to naudos. Dauguma žmonių neturi tikrosios brandos. Nors Dievas atliko daug darbo, žmonės visiškai nesusidūrė su tikrove; tiksliau sakant, Jis niekada nieko asmeniškai nenubaudė. Kai kurie žmonės atsiskleidė tokių išbandymų metu, tiesdami savo nuodėmingas rankas vis toliau, manydami, kad gali naudotis Dievu ir daryti, ką panorėję. Kadangi jie negali pakelti net tokio išbandymo, sunkesni išbandymai jiems neįkandami, kaip ir tikrovės įvaldymas. Ar jie tik nebando apkvailinti Dievo? Tikrovės turėjimo negalima suvaidinti, o pačios tikrovės negalima pasiekti vien ją pažįstant. Tai priklauso nuo tavo tikrojo dvasinio ūgio ir ar sugebi iškęsti visus išbandymus. Ar supranti?

Dievas nereikalauja iš žmonių tiesiog gebėti kalbėti apie tikrovę – tai būtų per daug lengva, tiesa? Tuomet kodėl Dievas kalba apie įžengimą į gyvenimą? Kodėl Jis kalba apie virsmą? Jei žmonės sugeba tik tuščiažodžiauti apie tikrovę, tai ar gali jie pakeisti savo būdą? Mokyti grupę tapti gerais karalystės kariais nereiškia jų ugdymo žmonėmis, kurie moka tik kalbėti apie tikrovę arba girtis. Veikiau tai reiškia jų ugdymą žmonėmis, kurie geba visada gyventi pagal Dievo žodžius, jų nepalaužia jokios patiriamos nesėkmės, nuolat vadovaujasi Dievo žodžiais gyvenime ir negrįžta į pasaulį. Apie tokią tikrovę Dievas kalba; to Jis reikalauja iš žmogaus. Taigi nelaikyk tikrovės, apie kurią Dievas kalba, pernelyg paprasta. Vien tik Šventosios Dvasios apšvietimas nereiškia tikrovės turėjimo. Tai nėra žmogaus dvasinis ūgis – tai Dievo malonė, prie kurios žmogus niekuo neprisideda. Kiekvienas žmogus privalo patirti Petro kančias ir dar svarbiau – patirti Petro šlovę, kuria jie gyvena įgiję Dievo darbą. Tik tai galima vadinti tikrove. Negalvok, kad turi tikrovę vien todėl, kad sugebi apie ją kalbėti – tai klaidingas manymas. Toks mąstymo būdas neatitinka Dievo ketinimų ir yra visiškai beprasmis. Ateityje nesakyk tokių dalykų – nustok taip kalbėjęs! Visi tie, kurie turi absurdišką Dievo žodžių supratimą, yra netikintieji. Jie neturi jokio tikro pažinimo, juo labiau tikro dvasinio ūgio. Tai žmonės, kuriems trūksta įžvalgos ir tikrovės. Kitaip tariant, visi tie, kurie gyvena už Dievo žodžių esmės ribų, yra netikintieji. Tie, kuriuos žmonės laiko netikinčiaisiais, Dievo akyse yra žvėrys, o tie, kuriuos Dievas laiko netikinčiaisiais, yra žmonės, kuriems Dievo žodžiai nėra tapę gyvenimu. Todėl galima sakyti, kad tie, kurie neturi Dievo žodžių tikrovės ir negyvena pagal Jo žodžius, yra netikintieji. Dievas nori, kad kiekvienas gyventų pagal Jo žodžių tikrovę – ne tik, kad kiekvienas kalbėtų apie tikrovę, bet, svarbiausia, kad kiekvienas galėtų gyventi pagal Jo žodžius. Žmogaus suvokiama tikrovė yra per daug paviršutiniška; ji yra bevertė ir neatitinka Dievo ketinimų. Ji yra per menka ir net neverta paminėjimo. Jai per daug visko trūksta ir ji visiškai neatitinka Dievo reikalaujamų standartų. Jūs visi būsite nuodugniai patikrinti, siekiant išsiaiškinti, kurie iš jūsų moka tik kalbėti apie savo supratimą, negalėdami nurodyti kelio, bei išsiaiškinti tuos, kurie yra bevertės šiukšlės. Nuo šiol prisiminkite tai! Nekalbėkite apie tuščias žinias; kalbėkite tik apie praktikos kelią ir apie tikrovę. Pereikite nuo tikrų žinių prie tikros praktikos, o tada nuo praktikos prie tikro jos įgyvendinimo gyvenime. Nepamokslaukite kitiems ir nekalbėkite apie tikrąsias žinias. Jei tavo supratimas yra kelias, tuomet gali apie jį kalbėti. Jei ne – tuomet prašyčiau užsičiaupti ir nebekalbėti! Tavo žodžiai beprasmiai. Pasakai kelis supratingus žodžius, kad apkvailintum Dievą ir priverstum kitus tau pavydėti. Argi ne to sieki? Ar nebandai sąmoningai manipuliuoti kitais? Ar tai turi kokios nors prasmės? Jei kalbi apie patyrimu grįstą supratimą, niekas tavęs nelaikys pagyrūnu. Priešingu atveju, tu kalbi pasipūtėliškai. Tavo tikrojoje patirtyje yra daug dalykų, kurių negali įveikti, kaip ir negali maištauti prieš savo paties kūną; visada darai, ką panorėjęs, niekada neatsižvelgdamas į Dievo ketinimus. Bet vis tiek turi įžūlumo kalbėti apie teorinį supratimą. Tu esi begėdis! Vis dar drįsti kalbėti apie Dievo žodžių supratimą. Kaip tau ne gėda! Gražbyliavimas ir gyrimasis tapo tavo prigimtimi, ir tu įpratai taip elgtis. Kai tik turi noro kalbėti, tu taip ir darai, bet kai ateina laikas veikti – užsidedi kitą kaukę. Ar tai nėra kitų kvailinimas? Gal tau ir pavyks kitus apgauti, bet Dievo neapkvailinsi. Žmogus nežino ir neskiria tokių dalykų, bet Dievas į juos žiūri rimtai ir Jis tavęs nepasigailės. Tavo broliai ir seserys gali tave užstoti, giedodami tau giesmes už supratingumą ir žavėdamiesi tavimi, bet jei tu neturi tikrovės – Šventoji Dvasia tavęs nepasigailės. Veikiantis Dievas gal ir neieškos tavo klaidų, bet Šventoji Dvasia tave ignoruos ir tau bus sunku tai ištverti. Ar tiki tuo? Pakalbėk dar apie praktikos tikrovę; ar jau pamiršai? Pakalbėk dar apie praktinius kelius; ar jau pamiršai? „Mažiau didingų teorijų ir beverčio gražbyliavimo; geriausia pradėk praktikuoti jau dabar.“ Ar pamiršai šiuos žodžius? Ar tu visiškai nesupranti? Ar nesupranti Dievo ketinimų?


Dievo dabartinio darbo pažinimas

Ką reiškia pažinti Dievo darbą mūsų laikais? Iš esmės tai reiškia pažinti, kokia yra paskutiniųjų dienų įsikūnijusio Dievo pagrindinė tarnystė ir ką Jis atėjo padaryti žemėje. Savo žodžiuose anksčiau esu minėjęs, kad Dievas atėjo į žemę (paskutinėmis dienomis) tam, jog prieš išvykdamas parodytų pavyzdį. Kaip Dievas parodo šį pavyzdį? Jis tai daro skelbdamas Savo žodžius ir dirbdamas bei kalbėdamas visame krašte. Toks yra Dievo darbas paskutinėmis dienomis; Jis tik kalba, ir žemė tampa žodžių pasauliu, ir kiekvienas žmogus yra aprūpinamas ir apšviečiamas Jo žodžiais ir taip savo dvasioje išvysta šviesą bei aiškiai supranta vizijas. Paskutinėmis dienomis Dievas tapo kūnu ir atėjo į žemę daugiausia tam, kad skelbtų Savo žodžius. Atėjęs Jėzus skelbė Dangaus karalystės evangeliją ir atliko atpirkimo darbą per nukryžiavimą. Jis užbaigė Įstatymo amžių ir panaikino visa, kas buvo sena. Jėzaus atėjimas užbaigė Įstatymo amžių ir įvedė Malonės amžių; paskutiniųjų dienų įsikūnijusio Dievo atėjimas užbaigė Malonės amžių. Jis atėjo daugiausia tam, kad skelbtų Savo žodžius – žodžiais tobulintų žmogų, jį apšviestų ir nušviestų – ir taip pašalintų žmogaus širdyje migloto Dievo įvaizdį. Atėjęs Jėzus neatliko šio darbo etapo. Atėjęs Jis padarė daug stebuklų, gydė ligonius, išvarinėjo demonus ir atliko atpirkimo darbą per nukryžiavimą. Todėl savo sampratose žmonės tiki, kad toks ir turėtų būti Dievas. Nes atėjęs Jėzus neatliko darbo, skirto pašalinti migloto Dievo įvaizdį iš žmogaus širdies; atėjęs Jis buvo nukryžiuotas, gydė ligonius, išvarinėjo demonus ir skelbė Dangaus karalystės evangeliją. Viena vertus, Dievo įsikūnijimas paskutinėmis dienomis pašalina vietą, kurią žmogaus sampratose užima miglotas Dievas, kad žmogaus širdyje nebeliktų migloto Dievo įvaizdžio. Per Savo veiklius žodžius ir darbą, lankymąsi skirtingose vietose bei išskirtinai praktišką ir normalų darbą, atliekamą tarp žmonių, Jis leidžia žmogui pažinti Dievo tikrumą ir pašalina migloto Dievo vietą žmogaus širdyje. Kita vertus, Dievas naudoja Savo kūno ištartus žodžius, kad visiškai ištobulintų žmogų ir įvykdytų viską, kas Jam skirta. Tai yra darbas, kurį Dievas atliks paskutinėmis dienomis.

Ką privalote žinoti:

1. Dievo darbas nėra antgamtinis, tad neturėtumėte turėti apie jį savo sampratų.

2. Privalote suprasti pagrindinį darbą, kurį šį kartą atėjo atlikti įsikūnijęs Dievas.

Jis atėjo ne gydyti ligonių, išvarinėti demonų ar daryti stebuklų; Jis atėjo ne skelbti atgailos evangelijos ar suteikti žmogui atpirkimą. Taip yra todėl, kad Jėzus jau atliko šį darbą, o Dievas to paties darbo nekartoja. Šiandien Dievas atėjo tam, kad užbaigtų Malonės amžių ir panaikintų visą Malonės amžiaus praktiką. Tikrasis Dievas atėjo daugiausia tam, kad apreikštų Savo tikrumą. Atėjęs Jėzusdaug nekalbėjo; Jis daugiausia rodė stebuklus, darė ženklus bei stebuklingus darbus, gydė ligonius ir išvarinėjo demonus arba skelbė pranašystes – visa tai tam, kad žmonės visiškai Juo įtikėtų ir pamatytų, jog Jis tikrai yra Dievas ir neturi jokių kūniškų jausmų. Galiausiai Jis užbaigė nukryžiavimo darbą. Šių dienų Dievas nerodo ženklų ir stebuklų, taip pat negydo ligonių ir neišvarinėja demonų. Kai atėjo Jėzus, Jo atliktas darbas atstovavo vienai Dievo daliai, tačiau šį kartą Dievas atėjo atlikti to darbo etapo, kurį ir priklauso atlikti. Dievas nekartoja to paties darbo – Jis yra Dievas, kuris visada naujas ir niekada nesenstantis, todėl visa, ką tu šiandien matai, yra tikrojo Dievo žodžiai ir darbas.

Paskutinėmis dienomis Dievas tapo kūnu daugiausia tam, kad skelbtų Savo žodžius, paaiškintų visa, kas būtina žmogaus gyvenimui, nurodytų žmogui kelią, kuriuo jis turėtų eiti, ir parodytų žmogui Dievo darbus bei Dievo išmintį, visagalybę ir nuostabumą. Per daugybę Dievo kalbėjimo būdų žmogus regi Dievo viršenybę, Dievo didybę ir, juo labiau, Dievo nuolankumą bei slaptumą. Žmogus mato, kad Dievas yra aukščiausias, bet Jis yra nuolankus ir pasislėpęs, ir gali tapti pačiu mažiausiuoju. Kai kurie Jo žodžiai yra kalbami tiesiogiai iš Dvasios perspektyvos, kai kurie – tiesiogiai iš žmogaus perspektyvos, o kai kurie – iš trečiojo asmens perspektyvos. Iš to matyti, kad Dievo darbo būdas labai įvairuoja, ir būtent per žodžius Jis leidžia žmogui tai pamatyti. Dievo darbas paskutinėmis dienomis yra ir normalus, ir tikras, todėl paskutiniųjų dienų žmonių grupė patiria pačius didžiausius išbandymus. Dėl Dievo normalumo ir tikrumo visi žmonės įžengė į išbandymus; tai, jog žmogus pateko į Dievo išbandymus, yra dėl Dievo normalumo ir tikrumo. Jėzaus amžiuje nebuvo nei sampratų, nei išbandymų. Kadangi didžioji Jėzaus atlikto darbo dalis atitiko žmogaus sampratas, žmonės sekė Juo ir neturėjo jokių su Juo susijusių sampratų. Šiandieniniai išbandymai yra patys didžiausi, su kokiais žmogui kada nors teko susidurti, ir kai sakoma, kad šie žmonės išeina iš didžiųjų sunkumųojo, turimi omenyje būtent šie sunkumai. Šiandien Dievas kalba, kad ugdytų šių žmonių tikėjimą, meilę, kentėjimo priėmimą ir paklusnumą. Paskutiniųjų dienų įsikūnijusio Dievo žodžiai yra kalbami atsižvelgiant į žmogaus prigimties esmę, žmogaus elgesį ir apraiškas bei į tai, į ką žmogus šiuo metu turėtų įžengti. Jo žodžiai yra ir tikri, ir normalūs: Jis nekalba apie rytojų ir nesidairo į vakardieną; Jis kalba tik apie tai, į ką reikia įžengti, ką reikia praktikuoti ir suprasti šiandien. Jeigu šiais laikais atsirastų žmogus, galintis rodyti ženklus bei stebuklus, išvarinėti demonus, gydyti ligonius ir daryti daug stebuklingų darbų, ir jeigu šis žmogus tvirtintų esąs atėjęs Jėzus, tai būtų piktosios dvasios apsimetinėjimas – piktosios dvasios, pamėgdžiojančios Jėzų, darbas. Atsiminkite tai! Dievas nekartoja to paties darbo. Jėzaus darbo etapas jau baigtas, ir Dievas niekada daugiau nesiims šio darbo etapo. Dievo darbas neatitinka žmogaus sampratų; pavyzdžiui, Senasis Testamentas išpranašavo Mesijo atėjimą, tačiau paaiškėjo, kad atėjo Jėzus. Tad būtų neteisinga, jei ateitų kitas Mesijas. Jėzus jau kartą atėjo, ir būtų neteisinga, jei „Jėzus“ ir šį kartą ateitų vėl. Kiekvienam amžiui yra vienas vardas, ir kiekvienas vardas apibūdina tą amžių. Žmogaus sampratose Dievas visada privalo rodyti ženklus ir daryti stebuklus, visada privalo gydyti ligonius ir išvarinėti demonus bei visada privalo būti lygiai toks, kaip Jėzus. Tačiau šį kartą Dievas visiškai ne toks. Jeigu paskutinėmis dienomis Dievas vis dar darytų ženklus bei stebuklus ir vis dar išvarinėtų demonus bei gydytų ligonius – jeigu Jis darytų lygiai tą patį, ką Jėzus, – tuomet Dievas kartotų tą patį darbą, ir Jėzaus darbas neturėtų jokios reikšmės ar vertės. Taigi, kiekviename amžiuje Dievas atlieka vieną darbo etapą. Kai tik kiekvienas Jo darbo etapas užbaigiamas, piktosios dvasios iš karto bando jį pamėgdžioti, ir kai Šėtonas pradeda sekti Dievui įkandin, Dievas pasirenka kitą darbo būdą. Kai tik Dievas užbaigia vieną Savo darbo etapą, piktosios dvasios bando jį pamėgdžioti. Privalote tai aiškiai suprasti. Kodėl šiandienis Dievo darbas skiriasi nuo Jėzaus darbo? Kodėl šiandien Dievas nedaro ženklų ir stebuklų, neišvarinėja demonų ir negydo ligonių? Jeigu Jėzaus darbas būtų buvęs toks pat, kaip darbas, atliktas Įstatymo amžiuje, ar Jis būtų galėjęs atstovauti Malonės amžiaus Dievui? Ar Jis būtų galėjęs atlikti nukryžiavimo darbą? Jeigu Jėzus būtų tarnavęs šventykloje ir laikęsis šabo taip, kaip Įstatymo amžiuje, niekieno nepersekiojamas ir visų priimamas, ar Jis būtų galėjęs būti nukryžiuotas? Ar Jis būtų galėjęs atlikti atpirkimo darbą? Kokia būtų prasmė, jei paskutiniųjų dienų įsikūnijęs Dievas darytų ženklus bei stebuklus taip, kaip Jėzus? Tik Dievui paskutinėmis dienomis atliekant kitą Savo darbo dalį – tą, kuri atstovauja Jo valdymo plano daliai, – žmogus gali įgyti gilesnį Dievo pažinimą ir Dievo valdymo planas gali būti užbaigtas.

Paskutinėmis dienomis Dievas atėjo daugiausia tam, kad skelbtų Savo žodžius. Jis kalba iš Dvasios perspektyvos, iš žmogaus perspektyvos ir iš trečiojo asmens perspektyvos; Jis kalba skirtingais būdais, vieną būdą naudodamas tam tikrą laiką, ir šiais kalbėjimo būdais Jis keičia žmogaus sampratas bei pašalina migloto Dievo įvaizdį iš žmogaus širdies. Tai yra pagrindinis Dievo atliekamas darbas. Kadangi žmogus tiki, jog Dievas atėjęs gydys ligonius, išvarinės demonus, darys stebuklus ir apdovanos žmogų materialiais palaiminimais, Dievas atlieka šį darbo etapą – baudimo ir teismo darbą, – kad pašalintų tokius dalykus iš žmogaus sampratų, leistų žmogui pažinti Dievo tikrumą ir normalumą bei pašalintų tokio Jėzaus, koks Jis yra žmogaus širdyje, įvaizdį, taip leisdamas naujam Dievo įvaizdžiui užimti vietą žmogaus širdyje. Kai tik Dievo įvaizdis žmoguje tampa pasenęs, jis tampa stabu. Kai atėjo Jėzus ir atliko tą darbo etapą, Jis neatstovavo Dievo visumos. Jis parodė kai kuriuos ženklus ir padarė kažkiek stebuklų, ištarė kai kuriuos žodžius ir galiausiai buvo nukryžiuotas. Jis atstovavo vienai Dievo daliai. Jis negalėjo atstovauti viskam, kas sudaro Dievą, bet greičiau atstovavo Dievui atlikdamas vieną Dievo darbo dalį. Taip yra todėl, kad Dievas yra toks didis, toks nuostabus ir nesuvokiamas, ir todėl, kad kiekviename amžiuje Dievas atlieka tik vieną Savo darbo dalį. Dievo atliekamas darbas šiame amžiuje daugiausia yra žmogaus aprūpinimas gyvybės žodžiais, žmogaus prigimties esmės ir jo sugadinto būdo atskleidimas bei jo religinių sampratų, feodalinio mąstymo, atgyvenusio mąstymo, žinių ir kultūros pašalinimas. Visi šie dalykai turi būti apvalyti, Dievo žodžiams juos atskleidžiant. Paskutinėmis dienomis Dievas naudoja žodžius, o ne ženklus ir stebuklus, kad ištobulintų žmogų. Jis naudoja Savo žodžius, kad atskleistų žmogų, teistų žmogų, baustų žmogų ir ištobulintų žmogų, idant Dievo žodžiuose žmogus pamatytų Dievo išmintį bei nuostabumą, suprastų Dievo būdą, ir kad per Dievo žodžius žmogus išvystų Dievo darbus. Įstatymo amžiuje Jahvė Savo žodžiais išvedė Mozę iš Egipto ir ištarė tam tikrus žodžius izraelitams; tuo metu dalis Dievo darbų buvo apreikšta, bet, kadangi žmogaus gebėjimai buvo riboti ir niekas negalėjo visiškai užbaigti jo pažinimo, Dievas toliau kalbėjo ir dirbo. Malonės amžiuje žmogus dar kartą išvydo dalį Dievo darbų. Jėzus galėjo rodyti ženklus ir stebuklus, gydyti ligonius bei išvarinėti demonus ir būti nukryžiuotas, o po trijų dienų Jis prisikėlė ir kūne pasirodė žmonėms. Žmogus apie Dievą žinojo ne daugiau nei tai. Žmogus žino tiek, kiek Dievas jam apreiškia, ir jei Dievas žmogui daugiau nieko neapreikštų, tuomet tai ir būtų riba, iki kurios žmogus apribotų Dievą. Todėl Dievas toliau dirba, kad žmogaus pažinimas apie Jį taptų gilesnis ir kad žmogus palaipsniui pažintų Dievo esmę. Paskutinėmis dienomis Dievas naudoja Savo žodžius žmogui ištobulinti. Tavo sugadintas būdas yra atskleidžiamas per Dievo žodžius, o tavo religinės sampratos pakeičiamos Dievo tikrumu. Paskutinėmis dienomis Dievas tapo kūnu daugiausia tam, kad įgyvendintų žodžius „Žodis tampa kūnu, Žodis ateina į kūną ir Žodis pasirodo kūne“, ir jeigu neturite išsamaus šito pažinimo, tuomet nesugebėsite tvirtai stovėti. Paskutinėmis dienomis Dievas pirmiausia ketina įvykdyti darbo etapą, kuriame Žodis pasirodo kūne, ir tai yra viena Dievo valdymo plano dalis. Todėl jūsų pažinimas privalo būti išsamus; kad ir kaip Dievas dirbtų, Jis neleidžia žmogui Jo apriboti. Jeigu paskutinėmis dienomis Dievas neatliktų šio darbo, žmogaus pažinimas apie Jį negalėtų žengti toliau. Tu žinotum tik tai, kad Dievas gali būti nukryžiuotas ir gali sunaikinti Sodomą, ir kad Jėzus gali prisikelti iš numirusiųjų bei pasirodyti Petrui... Tačiau tu niekada nepasakytum, kad Dievo žodžiai gali įvykdyti viską ir gali užkariauti žmogų. Tik patirdamas Dievo žodžius tu gali kalbėti apie tokį pažinimą. Kuo daugiau Dievo darbo patirsi, tuo išsamesnis taps tavo Dievo pažinimas, ir tik tada tu neapribosi Dievo savo paties sampratomis. Žmogus pažįsta Dievą patirdamas Jo darbą; nėra kito teisingo kelio pažinti Dievą. Šiandien yra daug žmonių, kurie nedaro nieko kito, tik laukia, kol išvys ženklus bei stebuklus ir didžiųjų nelaimių metą. Ar tu tiki Dievu, ar tiki didžiosiomis nelaimėmis? Kai ateis didžiosios nelaimės, bus per vėlu, o jeigu Dievas nesiųs didžiųjų nelaimių, ar Jis tuomet nėra Dievas? Ar tu tiki ženklais ir stebuklais, ar tiki pačiu Dievu? Jėzus nerodė ženklų ir stebuklų, kai iš Jo tyčiojosi kiti, tačiau argi Jis nebuvo Dievas? Ar tu tiki ženklais ir stebuklais, ar tiki Dievo esme? Žmogaus požiūris į tikėjimą Dievu yra klaidingas! Įstatymo amžiuje Jahvė ištarė daug žodžių, bet net ir šiandien kai kurie iš jų vis dar neišsipildę. Ar gali pasakyti, kad Jahvė nėra Dievas?

Šiandien jums visiems turėtų būti aišku, kad paskutinėmis dienomis Dievas daugiausia įgyvendina žodžius „Žodis tampa kūnu“. Per Savo tikrąjį darbą žemėje Jis leidžia žmogui Jį pažinti, su Juo bendrauti ir išvysti Jo tikrus darbus. Jis leidžia žmogui aiškiai pamatyti, kad Jis geba daryti ženklus ir stebuklus, bet būna laikotarpių, kai Jis jų neatlieka; tai priklauso nuo amžiaus. Iš to tu gali matyti, jog nėra taip, kad Dievas nepajėgus daryti ženklų ir stebuklų – Jis tiesiog keičia Savo darbo būdą, atsižvelgdamas į atliktiną darbą ir į amžių. Dabartiniame darbo etape Jis nedaro ženklų ir stebuklų; Jėzaus amžiuje Jis padarė kai kuriuos ženklus ir stebuklus, nes tame amžiuje Jo darbas buvo kitoks. Šiandien Dievas šio darbo neatlieka, todėl kai kurie žmonės mano, jog Jis nepajėgus daryti ženklų ir stebuklų, arba galvoja, kad jei Jis nedaro ženklų ir stebuklų, vadinasi, Jis nėra Dievas. Argi tai nėra klaidinga išvada? Dievas geba daryti ženklus ir stebuklus, bet dabar Jis dirba kitame amžiuje, todėl tokio darbo neatlieka. Skirtingais amžiais ir atsižvelgdamas į skirtingus Savo darbo etapus, Dievas parodo skirtingus darbus. Žmogaus tikėjimas Dievu yra ne tikėjimas ženklais bei stebuklais ir ne tikėjimas stebuklingais darbais, o tikėjimas Jo tikru darbu naujajame amžiuje. Žmogus pažįsta Dievą iš to, kaip Jis dirba, ir šis pažinimas ugdo žmogaus tikėjimą Dievu – tai yra, tikėjimą Dievo atliekamu darbu ir Jo veiksmais. Šiame darbo etape Dievas daugiausia kalba. Nelauk, kol išvysi ženklus ir stebuklus; tu jų neišvysi! Taip yra todėl, kad tu negimei Malonės amžiuje. Jeigu būtum jame gimęs, būtum galėjęs matyti ženklus ir stebuklus, tačiau gimei paskutinėmis dienomis, todėl gali matyti tik Dievo tikrumą ir normalumą. Nesitikėk paskutinėmis dienomis išvysti antgamtiško Jėzaus. Tu gali matyti tik tikrąjį įsikūnijusį Dievą, kuris niekuo nesiskiria nuo bet kurio normalaus žmogaus. Kiekviename amžiuje Dievas parodo skirtingus darbus. Kiekviename amžiuje Jis apreiškia dalį Savo darbų, o kiekvieno amžiaus darbas atstovauja vienai Dievo būdo daliai ir vienai Dievo darbų daliai. Jo apreiškiami darbai skiriasi priklausomai nuo amžiaus, kuriame Jis dirba, tačiau jie visi leidžia žmogui vis geriau pažinti Dievąo ir padeda žmogui turėti tikresnį bei tvirtesnį tikėjimą Dievu. Žmogus tiki Dievu dėl visų Dievo darbų, dėl to, kad Dievas yra toks nuostabus, toks didis ir visagalis bei todėl, kad Jis yra nesuvokiamas – štai kodėl žmogus tiki Dievu. Jeigu tu tiki Dievu tik todėl, kad Jis geba daryti ženklus bei stebuklus, gali gydyti ligonius ir išvarinėti demonus, tuomet tavo požiūris yra klaidingas, ir kai kurie žmonės tau pasakys: „Argi piktosios dvasios taip pat negali daryti tokių dalykų?“ Argi tai nereiškia Dievo įvaizdžio painiojimo su Šėtono įvaizdžiu? Šiandien žmogus tiki Dievu dėl daugybės Jo darbų, dėl gausaus Jo atliekamo darbo ir dėl daugybės būdų, kuriais Jis kalba. Savo žodžiais Dievas užkariauja žmogų ir jį ištobulina. Žmogus tiki Dievu dėl daugybės Jo darbų, o ne todėl, kad Jis geba rodyti ženklus ir stebuklus; žmonės pažįsta Dievą tik matydami Jo darbus. Tik pažinęs tikrus Dievo darbus, tai, kaip Jis dirba, kokius išmintingus metodus Jis naudoja, kaip Jis kalba ir kaip Jis ištobulina žmogų – tik pažinęs šiuos aspektus – tu gali suvokti Dievo tikrumą ir suprasti Jo būdą, žinodamas, kas Jam patinka, ko Jis nekenčia ir kaip Jis dirba žmoguje. Suprasdamas, kas Dievui patinka ir ko Jis nekenčia, tu gali atskirti tai, kas teigiama, nuo to, kas neigiama, o per tavo turimą Dievo pažinimą atsiranda pažanga tavo gyvenime. Trumpai tariant, tu privalai įgyti Dievo darbo pažinimą ir privalai ištaisyti savo požiūrį į tikėjimą Dievu.


Ar Dievo darbas išties toks lengvas, kaip žmogus įsivaizduoja?

Kaip tikintieji Dievu, kiekvienas  jūsų turėtumėte suprasti, jog šiandien priimdami Dievo darbą  paskutinėmis dienomis ir visą Jo plano darbą, kurį Jis atlieka su tavimi, iš tiesų gavote didžiausią šlovę ir išgelbėjimą. Visa Dievo darbo visatoje esmė skirta šiai žmonių grupei. Jis paaukojo visą Savo širdies kraują už jus: Jis atsitraukė ir visą Dvasios darbą visatoje suteikė jums. Būtent todėl jūs esate tie laimingieji. Be to, Jis savo šlovę perkėlė iš Izraelio, savo išrinktosios tautos, jums ir per šią žmonių grupę Jis pilnai apreikš savo plano tikslą. Todėl būtent jūs sulauksite Dievo palikimo ir netgi dar daugiau – jūs esate Dievo šlovės paveldėtojai. Galbūt jūs visi prisimenate šiuos žodžius: „nes mūsų trumpalaikis sielvartas ruošia mums visa pranokstančią amžinąją šlovę“. Visi esate girdėję šiuos žodžius, bet nė vienas jūsų nesuprato jų tikrosios prasmės. Šiandien jūs giliai suvokiate jų tikrąją reikšmę. Dievas išpildys šiuos žodžius paskutinėmis dienomis ir išpildys juos tuose, kurie buvo žiauriai persekiojami didžiojo raudonojo drakono, žemėje, kur jis susirangęs tūno. Didysis raudonasis drakonas persekioja Dievą ir yra Dievo priešas ir todėl žmonės šioje žemėje yra niekinami ir persekiojami dėl savo tikėjimo Dievu, ir šie žodžiai bus išpildyti jumyse, šioje žmonių grupėje. Kadangi Dievas vykdo savo darbą žemėje, kuri priešinasi Jam, todėl visi Jo darbai susiduria su didžiuliais sunkumais ir daugelio Jo žodžių negalima išpildyti tuoj pat. Taigi, per Dievo žodžius žmonės yra apvalomi, o tai taip pat yra kentėjimo dalis. Dievui labai sunku vykdyti savo darbą didžiojo raudonojo drakono žemėje, tačiau būtent per šiuos sunkumus Dievas atlieka vieną savo darbo etapą, kad galėtų atskleisti savo išmintį ir savo nuostabius darbus, ir Dievas pasinaudoja šia galimybe, kad ištobulintų šią žmonių grupę. Per žmonių kančias, per jų dvasios stiprybę ir per visas šėtoniškas šios suteptos žemės žmonių nuostatas Dievas atlieka savo apvalymo ir užkariavimo darbą, kad per tai įgytų šlovę ir pašauktų tuos, kurie liudija Jo darbus. Tokia yra visa kainos, kurią Dievas sumokėjo už šią žmonių grupę, prasmė. Per tuos, kurie Jam priešinasi, Dievas atlieka užkariavimo darbą ir tik taip gali atsiskleisti didi Dievo galia. Kitaip tariant, tik tie, kurie gyvena suteptoje žemėje, yra verti paveldėti Dievo šlovę ir tik tai gali išryškinti Jo didžią galią. Štai kodėl būtent iš šios suteptos žemės ir iš tų, kurie toje suteptoje žemėje gyvena, Dievas įgyja šlovę – toks yra Dievo ketinimas. Tai lygiai taip pat kaip ir Jėzaus veiklos etapas: Jis galėjo pelnyti šlovę tik tarp Jį persekiojusių fariziejų; jei ne fariziejų persekiojimas ir Judo išdavystė, Jėzus nebūtų buvęs išjuoktas ir apšmeižtas, o tuo labiau nukryžiuotas, ir nebūtų galėjęs pelnyti šlovės. Kur Dievas kiekviename amžiuje vykdo savo darbą ir dirba kiekviename kūne, ten Jis įgyja šlovę ir pašaukia tuos, kuriuos Jis yra numatęs pašaukti. Toks yra Dievo veiklos planas ir tai yra Jo tvarka.

Dievo kelių tūkstančių metų plane dvi veiklos dalys įvykdomos kūne: pirmoji yra nukryžiavimas, už kurį Jis pelno šlovę; kita darbo dalis yra pergalė ir ištobulinimas paskutinėmis dienomis, už ką Jis įgyja šlovę. Tai yra Dievo tvarka. Todėl nelaikykite Dievo darbo arba Dievo jums patikėtos misijos paprastu dalyku. Jūs visi esate Dievo nepalyginamai didesnės ir amžinosios šlovės paveldėtojai, ir tai buvo specialiai Dievo paskirta. Iš dviejų Jo šlovės dalių viena atskleidžiama jumyse; viena Dievo šlovės dalis visa yra suteikta jums, kad tai taptų jūsų paveldu. Taip Dievas jus išaukština ir tai yra tas planas, kurį Jis seniai numatė. Atsižvelgiant į Dievo darbo, kurį Jis vykdo didžiojo raudonojo drakono žemėje, didingumą, jei šis darbas būtų vykdomas kitur, jis jau seniai būtų davęs didelių vaisių ir būtų buvęs lengvai žmogaus priimtas. Be to, šį darbą būtų itin lengva priimti tiems Vakarų dvasininkams, kurie tiki Dievu, , kadangi Jėzaus veiklos etapas tarnauja kaip precedentas. Štai kodėl Dievas negali pasiekti šio šlovės įgijimo etapo kitur; ten, kur Jo darbą palaiko žmonės ir pripažįsta valstybė, Dievo šlovei nėra kur įsitvirtinti. Būtent tokia išskirtine svarba pasižymi šis veiklos etapas šioje žemėje. Tarp jūsų nėra nė vieno žmogaus, kurį gintų įstatymas – priešingai, įstatymas jus baudžia. Dar sunkiau yra tai, kad žmonės jūsų nesupranta – nei jūsų giminės, nei tėvai, nei draugai ar bendradarbiai, niekas jūsų nesupranta. Kai jus „apleidžia“ Dievas, tolesnis gyvenimas šiame pasaulyje tampa neįmanomas; bet net ir tada žmonės negali ištverti atskirties nuo Dievo. Tai yra Dievo žmonių užkariavimo prasmė ir Dievo šlovė. Tai, ką jūs paveldėjote šiandien, pranoksta tai, ką per amžius turėjo apaštalai ir pranašai, ir yra netgi didingiau už Mozės ir Petro palikimą. Palaiminimai neateina per dieną ar dvi; juos reikia užsitarnauti didele kaina. Tai reiškia, kad jumyse turi būti ištobulinta meilė, turite turėti didį tikėjimą ir pasiekti daugelį tiesų, kurių Dievas reikalauja, kad pasiektumėte. Be to, privalote sugebėti gręžtis į teisingumą, nesigąsdindami ir nesitraukdami atgal, ir turėti Dievą mylinčią širdį, ištikimą iki mirties. Privalote turėti ryžto, jūsų gyvenimo nuostatos turi pasikeisti, jūsų sugedimas turi būti išgydytas, privalote priimti visą Dievo planą be nusiskundimų ir sugebėti paklusti iki mirties. Būtent to turite siekti, tai yra Dievo darbo galutinis tikslas, to Dievas reikalauja iš šios žmonių grupės. Kadangi Jis duoda jums, todėl Jis tikrai paprašys iš jūsų mainais ir tikrai pateiks jums deramus reikalavimus. Todėl kiekvienas Dievo darbas turi tikslą. Iš to galima suprasti, kodėl Dievas vėl ir vėl atlieka darbą, kuriuo keliami  aukšti standartai ir griežti reikalavimai. Todėl turėtumėte būti pilni tikėjimo Dievu. Trumpai kalbant, Dievas atlieka visą savo darbą jūsų labui, kad taptumėte verti Jo palikimo. Užuot sakius, kad tai yra paties Dievo šlovės labui, būtų teisingiau sakyti, kad tai yra jūsų išganymo ir šios žmonių grupės, kuri labai kentėjo šioje suteptoje žemėje, ištobulinimui. Turėtumėte suprasti Dievo ketinimą. Todėl raginu daugelį neišmanančių žmonių, neturinčių jokios įžvalgos ar supratimo: nebandykite Dievo ir daugiau Jam nesipriešinkite. Dievas jau iškentėjo visas tas kančias, kurių žmogus niekada nepatyrė, ir jau seniai išgyveno dar didesnį pažeminimą vietoje žmogaus. Ko gi tuomet negalite paleisti? Kas gali būti svarbiau už Dievo valią? Kas gali būti aukščiau Dievo meilės? Dievui jau ir taip sunku vykdyti Savo darbą šioje suteptoje žemėje, o žmonių tyčia ir sąmoningai daromi nusižengimai tik prailgina Dievo darbą. Trumpai tariant, tai niekam nenaudinga, niekam neatneša naudos. Dievo neriboja laikas; svarbiausia yra Jo darbas ir Jo šlovė. Todėl, jei kažkas yra Jo darbo dalis, Jis sumokės už ją bet kokią kainą ir nesvarbu, kiek tai užtruks. Tokia yra Dievo valia; kol Jo darbas nebus atliktas – Jis nenurims. Jo darbas bus atliktas, kai Jis įgis Savo šlovės antrąją dalį. Jei visoje visatoje Dievas neįvykdys Savo antrosios šlovės įgijimo dalies, Jo diena niekada neišauš, Jo ranka niekada nepaliks Jo išrinktosios tautos, Jo šlovė niekada nenusileis ant Izraelio ir Jo planas niekada nebus įvykdytas. Jūs turėtumėte gebėti matyti Dievo ketinimą ir suprasti, kad Dievo darbas neapsiriboja dangaus, žemės ir visų kitų dalykų sutvėrimu. Nes šiandien tas darbas yra visų apkurtusių nusidėjėlių transformacija, visų tų, kurie buvo sukurti, bet paveikti Šėtono, apvalymas. Tai ne Adomo ir Ievos sukūrimas, juo labiau ne šviesos sukūrimas ar kiekvieno augalo ir gyvūno sukūrimas. Dievas apvalo tai, ką šėtonas suteršė, vėl tai susigrąžina, kad tai priklausytų Jam ir liudytų Jo šlovę. Tai nėra taip paprasta kaip dangaus, žemės ir visų dalykų sutvėrimas, kokį žmogus įsivaizduoja, ir tai nepanašu į Šėtono prakeikimą,  ištremiant jį į bedugnę, kaip žmogus įsivaizduoja; tai žmogaus transformavimo darbas, paverčiant negatyvius ir Jam nepriklausančius dalykus pozityviais ir Jam priklausančiais. Tai yra tikroji istorija, kuri slypi už šio Dievo darbo etapo. Privalote tai suprasti ir vengti supaprastinti dalykus. Dievo darbas skiriasi nuo paprasto darbo. Žmogaus protas negali suprasti jo stebuklingumo ir išminties. Šiame Savo darbo etape Dievas nesukuria visų dalykų, bet ir nesunaikina jų. Vietoje to Jis transformuoja visus Savo kūrinius ir išgrynina visus tuos, kuriuos suteršė Šėtonas. Ir taip Dievas imasi savo didingojo sumanymo. Tai yra visa Dievo darbo prasmė. Ar šie žodžiai tau parodo, kad Dievo darbas išties toks paprastas?


Septynių griaustinių griausmas pranašauja, kad Karalystės Evangelija pasklis po visą visatą

Aš skleidžiu Savo darbą tarp pagonių tautų. Mano šlovinga šviesa nušviečia visą visatą; visi žvaigždžių taškelių žmonės neša Mano ketinimus savyje, juos visus veda Mano ranka ir jie vykdo Mano paskirtas užduotis. Nuo šiol Aš įžengiau į naują erą, atvesdamas visus žmones į kitą pasaulį. Kai Aš grįžau į Savo „tėvynę“, pradėjau dar vieną Savo pirminio plano darbo dalį, kad žmogus geriau Mane pažintų. Aš žvelgiu į visatą kaip į visumą ir matau, kad dabar yra palankus laikas Mano darbui vykdyti, todėl Aš skubu visur, dirbdamas Savo naująjį darbą žmoguje. Juk tai naujoji era ir Aš atsinešiau naują darbą, vesdamas daugiau naujų žmonių į naująją erą ir atmesdamas dar daugiau tų, kuriuos Aš pašalinsiu. Didžiojo raudonojo drakono šalyje Aš vykdau žmonėms nesuvokiamą darbo etapą, versdamas juos svyruoti vėjyje, po kurio daugelį vėliau tyliai nuneš kartu su vėjo gūsiu. Iš tiesų, tai yra „klojimas“, kurį Aš ketinu išvalyti; to Aš trokštu ir tai taip pat yra Mano planas. Nes, Man dirbant Savo darbą, daug piktųjų įslinko, tačiau Aš neskubu jų išvaryti. Vietoj to Aš juos išvaikysiu kai tam bus tinkamas laikas. Tik po to Aš būsiu gyvenimo šaltinis, leidžiantis tiems, kurie Mane tikrai myli, gauti iš Manęs figmedžio vaisių ir lelijos aromatą. Žemėje, kur gyvena Šėtonas, dulkių žemėje, nelieka gryno aukso - tik smėlis, todėl, susidūręs su tokiomis aplinkybėmis, Aš atlieku tokį darbo etapą. Turėtumėte žinoti, kad tai, ką Aš įgyju, yra tyras, išgrynintas auksas, ne smėlis. Kaip piktieji gali likti Mano namuose? Kaip galiu pakęsti lapes, kurios gyvena kaip parazitai Mano rojuje? Aš naudoju visas įmanomas priemones, kad juos išvaryčiau. Kol Mano ketinimai netapo akivaizdūs, niekas nežino, ką Aš ruošiuosi daryti. Pasinaudodamas šia proga, Aš išvysiu tuos piktuosius ir jie bus priversti pasišalinti iš Mano akivaizdos. Aš taip elgiuosi su blogiu, tačiau ateis diena, kai jie Man tarnaus. Žmonių palaiminimų troškimas yra per daug stiprus; todėl Aš atsigręžiu ir parodau Savo šlovingą veidą pagonių tautoms, kad visi žmonės galėtų gyventi savo pačių pasaulyje ir teisti patys save, o Aš toliau sakysiu Savo žodžius, kuriuos turėčiau sakyti, ir aprūpinsiu juos tuo, ko jiems reikia. Kai žmonės ateis į protą, Aš jau seniai būsiu išplėtęs Savo darbą. Tada Aš atskleisiu jiems Savo ketinimus ir pradėsiu vykdyti antrąją Savo darbo su jais dalį, leisdamas visiems žmonėms glaudžiai sekti Mane, kad jie bendradarbiautų Mano darbe, leisdamas jiems daryti viską, kas tik jų jėgoms, kad kartu su Manimi vykdytų darbą, kurį Aš privalau atlikti.

Niekas netiki, kad išvys Mano šlovę, ir Aš jų neverčiu, bet verčiau atimu Savo šlovę iš žmonijos tarpo ir išsinešu ją į kitą pasaulį. Kai žmonės vėl pajus apgailestavimą, tada Aš atnešiu Savo šlovę ir parodysiu ją dar didesniam skaičiui tikinčiųjų. Būtent tokiu principu Aš dirbu. Nes ateina metas, kai Mano šlovė palieka Kanaaną, ir ateina metas, kai Mano šlovė palieka išrinktąją tautą. Be to, ateina metas, kai Mano šlovė palieka visą žemę, tuomet ji aptemsta ir panyra į tamsą. Netgi Kanaano žemė neregės saulės šviesos; visi žmonės praras savo tikėjimą, bet niekas negalės atsisakyti Kanaano žemės kvapo. Tik įžengdamas į naująjį dangų ir žemę, Aš paimu kitą Mano šlovės dalį ir pirmiausia ją apreiškiu Kanaano žemėje, paskleisdamas šviesos blyksnį visoje aklinai tamsioje žemėje. Tai yra tam, kad visoje žemėje pasklistų šviesa. Tai yra tam, kad žmonės visoje žemėje galėtų semtis šviesos galios, kad Mano šlovė galėtų toliau augti ir naujai pasirodyti kiekvienai tautai, ir kad visa žmonija galėtų suprasti, kad Aš seniai atėjau į žmonių pasaulį ir seniai atnešiau Savo šlovę iš Izraelio į Rytus, nes Mano šlovė šviečia iš Rytų ir buvo atnešta iš Malonės amžiaus iki šių dienų. Bet Aš išvykau iš Izraelio , o iš ten Aš atvykau į Rytus. Tik tada, kai Rytų šviesa palaipsniui pabals, tamsa visoje žemėje pradės virsti šviesa, tik tada žmogus suvoks, kad Aš seniai išėjau iš Izraelio ir naujai kylu Rytuose. Negali taip būti, kad kartą nužengęs į Izraelį ir vėliau jį palikęs, Aš vėl iš naujo gimčiau Izraelyje, nes Mano darbas veda visą visatą, o žaibai sklinda iš Rytų ir sušvinta iki pat Vakarų. Dėl šios priežasties Aš nužengiau Rytuose ir atnešiau Kanaaną Savo išrinktajai tautai Rytuose. Aš atvesiu Savo išrinktuosius iš viso pasaulio į Kanaano žemę ir toliau skelbsiu Savo žodžius Kanaano žemėje, kad valdyčiau visą visatą. Šiuo metu visoje žemėje nėra šviesos. Išskyrus žmones Kanaane, visiems kitiems gresia badas ir šaltis. Aš atidaviau Savo šlovę Izraeliui, o vėliau ją atėmiau, taip atvesdamas izraelitus į Rytus ir visus žmones atvesdamas į Rytus. Aš atvedžiau juos visus į šviesą, kad jie su ja vėl susijungtų, būtų bendrystėje su ja ir daugiau nebeieškotų. Aš padarysiu taip, kad visi ieškantys vėl galėtų matyti šviesą, matyti Mano šlovę, kurią turėjau Izraelyje, matyti, kad Aš jau seniai nužengiau baltu debesimi į žmonių tarpą, ir matyti daugybę baltų debesų ir gausias vaisių kekes. Dar daugiau, Aš padarysiu taip, kad jie galėtų pamatyti Izraelio Dievą Jehovą, pamatyti žydų Mokytoją, pamatyti išsiilgtąjį Mesiją bei pamatyti visą Mane – Tą, kurį per amžius persekiojo karaliai. Aš dirbsiu visoje visatoje ir atliksiu didį darbą, paskutinėmis dienomis žmonijai apreikšdamas visą Savo šlovę ir visus Savo darbus ir apreikšdamas visą Savo šlovingąjį veidą tiems, kurie daug metų Manęs laukė, daug metų ilgėjosi, kad Aš ateičiau ant balto debesies, Izraeliui, kuris ilgėjosi, kada Aš vėl pasirodysiu, ir visai žmonijai, kuri Mane persekioja, kad visi žinotų, jog Aš jau seniai pasiėmiau Savo šlovę ir nunešiau ją į Rytus, ir kad jos nebėra Judėjoje, nes paskutinės dienos jau atėjo!

Visoje visatoje Aš dirbu Savo darbą, o Rytuose nepaliaujamai dundantis griaustinis purto visas tautas ir konfesijas. Būtent Mano žodžiai vedė žmones iki šios dienos. Aš priverčiu, kad žmones nugalėtų Mano ištarti žodžiai, kad jie kristų į šią srovę ir pasiduotų Man, nes jau seniai atėmiau Savo šlovę iš visos žemės ir naujai ją daviau Rytuose. Kas netrokšta pamatyti Mano šlovės? Kas su nerimu nelaukia Mano sugrįžimo? Kas netrokšta Mano pakartotinio pasirodymo? Kas nepasiilgo Mano žavesio? Kas neateitų į šviesą? Kas gi nenorėtų išvysti Kanaano turtų? Kas gi nepasiilgo Išganytojo sugrįžimo? Kas nesižavi Tuo, kuris turi didžią galią? Mano ištartus žodžius skleis po visą žemę ir Aš ištarsiu ir pasakysiu daugiau žodžių Savo išrinktajai tautai – tarsi galingas griaustinis, drebinantis kalnus ir upes. Aš tariu Savo žodžius visai visatai ir žmonijai. Todėl žodžiai iš Mano lūpų tapo žmonijos lobiu ir visi žmonės brangina Mano žodžius. Žaibas blyksteli Rytuose ir nušvinta iki Vakarų. Mano žodžiai yra tokie, kad žmogus nenori su jais skirtis, be to, jie yra nesuvokiami žmogui, ir dar labiau jie sukelia žmogui džiaugsmą. Kaip naujagimiai, visi žmonės jaučiasi laimingi ir džiaugsmingi ir švenčia Mano atėjimą. Savo ištartais žodžiais Aš atvesiu visus žmones pas Save. Nuo tada Aš oficialiai įžengsiu tarp žmonių ir padarysiu taip, kad jie ateitų Manęs garbinti. Mano šlovės, kurią skleidžiu, ir žodžių iš Mano lūpų vedami visi žmonės ateis pas Mane ir pamatys, kad žaibai blykčioja iš Rytų, kad aš taip pat nužengiau į „Alyvų kalną“ Rytuose ir jau seniai atėjau į žemę, ir kad Aš nebe žydų Sūnus, o Rytų Žaibas. Nes Aš jau seniai prisikėliau ir pasitraukiau iš žmonijos tarpo, o tada vėl pasirodžiau tarp jų lydimas Šlovės. Aš esu Tas, kurį garbino nesuskaičiuojamą daugybę amžių iki dabar, ir Aš taip pat esu tas kūdikis, kurį apleido izraelitai prieš nesuskaičiuojamą daugybę amžių iki dabar. Dar daugiau – Aš esu šio amžiaus šlovingiausias Visagalis Dievas! Teateina visi prie Mano sosto ir tepamato Mano šlovingąjį veidą, teišgirsta Mano žodžius ir teišvysta Mano darbus. Tai yra visa Mano ketinimo esmė; tai yra Mano plano pabaiga ir kulminacija, taip pat Mano valdymo tikslas – kad daugybė tautų garbintų Mane, kad daugybė lūpų Mane pripažintų, kad daugybė žmonių Manimi pasitikėtų ir kad daugybė Mano išrinktųjų žmonių Man pasiduotų!


Išsivaduok iš tamsos įtakos ir būsi Dievo įgytas

Kas yra tamsos įtaka? Vadinamoji „tamsos įtaka“ – tai Šėtono daroma įtaka, kai jis klaidina, gadina, pančioja ir kontroliuoja žmones; Šėtono įtaka turi mirties aurą. Visi, gyvenantys Šėtono valdžioje, yra pasmerkti pražūti. Kaip, pradėjus tikėti Dievą, išsivaduoti iš tamsos įtakos? Kai nuoširdžiai pasimelsi Dievui, tavo širdis visiškai atsigręš į Jį; tada Dievo Dvasia palies tavo širdį, ir tu panorėsi visiškai Jam atsiduoti. Tą akimirką išsivaduosi iš tamsos įtakos. Jei visa, ką žmogus daro, patinka Dievui ir atitinka Jo reikalavimus, toks žmogus gyvena Dievo žodžiuose, Jo globoje ir apsaugoje. Jei žmonės negali įgyvendinti Dievo žodžių praktikoje, jei visada su Juo elgiasi atmestinai ir netiki, kad Jis egzistuoja, visi jie gyvena tamsos įtakoje. Visi, kurių Dievas neišgelbėjo, gyvena Šėtono valdžioje, tai yra visi jie gyvena tamsos įtakoje. Tie, kurie netiki Dievo, gyvena Šėtono valdžioje. Net ir tie, kurie tiki, kad Dievas egzistuoja, nebūtinai gyvena Jo šviesoje, nes tikintieji Jį nebūtinai gyvena Jo žodžiuose ar geba Jam paklusti. Žmogus apsiriboja tuo, kad tiki Dievą, o kadangi nepažįsta Dievo, jis vis dar gyvena pagal senus nurodymus, tarp negyvų žodžių, gyvena tamsų ir neaiškų gyvenimą, nėra nei visiškai Dievo apvalytas, nei iki galo Jo įgytas. Todėl savaime suprantama, kad tie, kurie netiki Dievo, gyvena tamsos įtakoje; net ir tikintieji, kad Dievas egzistuoja, vis dar gali gyventi jos įtakoje, nes juose nėra Šventosios Dvasios darbo. Tie, kurie neturi Dievo malonės ar gailestingumo, negali įžvelgti Šventosios Dvasios darbo krypties. Visi, kurie nesugeba suvokti, ar Šventoji Dvasia juose veikia, ar ne, gyvena tamsos įtakoje; dažniausiai joje gyvena ir tie, kurie tik mėgaujasi Dievo malone, bet Jo nepažįsta. Jei žmogus tiki Dievą, tačiau didžiąją savo gyvenimo dalį praleidžia gyvendamas tamsos įtakoje, tokio žmogaus egzistencija yra praradusi prasmę – o ką jau kalbėti apie žmones, kurie netiki, kad Dievas egzistuoja?

Visi, kurie negali priimti Dievo darbo arba priima Dievo darbą, bet nesugeba atitikti Jo reikalavimų, yra žmonės, gyvenantys tamsos įtakoje. Tik tie, kurie siekia tiesos ir geba atitikti Dievo reikalavimus, yra Dievo laiminami, ir tik jie yra išsivadavę iš tamsos įtakos. Tie, kurie nepatiria išsilaisvinimo, kuriuos visada varžo tam tikri dalykai ir kurie negali atiduoti savo širdžių Dievui, yra Šėtono pančiuose ir gyvena mirties auros apsupti. Tie, kurie nėra atsidavę savo pareigų atlikimui, nėra atsidavę Dievo pavedimui ir neatlieka savo funkcijų bažnyčioje, yra žmonės, gyvenantys tamsos įtakoje. Tie, kurie sąmoningai trikdo bažnyčios gyvenimą, tyčia sėja nesantaiką tarp savo brolių ir seserų arba kuria grupuotes, juo labiau gyvena tamsos įtakoje, Šėtono pančiuose. Tie, kurių santykis su Dievu nenormalus, kurie visada turi perdėtų troškimų, visada nori gauti naudos sau ir tiesiog nenori siekti, kad jų būdas pasikeistų, yra žmonės, gyvenantys tamsos įtakoje. Tie, kurie visada elgiasi atmestinai, niekada rimtai neįgyvendina tiesos praktikoje, nesiekia patenkinti Dievo ketinimų ir tenkina tik savo kūną, taip pat yra žmonės, gyvenantys tamsos įtakoje ir gaubiami mirties. Tie, kurie dirbdami Dievui sukčiauja ir apgaudinėja, su Dievu elgiasi atmestinai, apgaudinėja Dievą ir visada viską planuoja savo labui, yra žmonės, gyvenantys tamsos įtakoje. Visi, kurie negali mylėti Dievo iš doros širdies, nesiekia tiesos ir nesusitelkia į savo būdo keitimą, yra žmonės, gyvenantys tamsos įtakoje.

Jei nori pelnyti Dievo pritarimą, pirmiausia turi išsivaduoti iš tamsios Šėtono įtakos, atverti savo širdį Dievui ir visiškai ją į Jį atgręžti. Ar Dievas pritaria tam, ką dabar darai? Ar tavo širdis atsigręžė į Dievą? Ar tai, ką darai, yra tai, ko Dievas iš tavęs reikalauja? Ar tai atitinka tiesą? Nuolat tikrink save ir sutelk dėmesį į Dievo žodžio valgymą ir gėrimą; atverk savo širdį Jo akivaizdoje, nuoširdžiai Jį mylėk ir su atsidavimu aukokis Dievui. Taip besielgiantys žmonės tikrai sulauks Dievo pritarimo. Visi, kurie tiki Dievą, bet nesiekia tiesos, niekaip negali išsivaduoti iš Šėtono įtakos. Visi, kurie nesielgia nuoširdžiai ir be klastos, kurie kitų akivaizdoje elgiasi vienaip, o jiems už nugaros – kitaip, kurie dedasi esą nuolankūs, kantrūs ir mylintys, nors iš esmės yra klastingi bei sukti ir visai neištikimi Dievui, yra tipiški tų, kurie gyvena tamsos įtakoje, atstovai; jie priklauso gyvačių padermei. Tie, kurie tikėdami Dievą visada rezga planus tik savo labui, kurie yra įsitikinę savo teisumu ir susireikšminę, puikuojasi ir gina savo statusą, yra žmonės, mylintys Šėtoną ir besipriešinantys tiesai. Šie žmonės priešinasi Dievui ir visiškai priklauso Šėtonui. Tie, kurie neatsižvelgia į Dievo naštą, netarnauja Dievui visa širdimi, visada rūpinasi savo pačių bei savo šeimų interesais, negali visko išsižadėti, kad atsiduotų Dievui, ir niekada negyvena pagal Jo žodžius, yra žmonės, esantys už Jo žodžių ribų. Tokie žmonės negali pelnyti Dievo pritarimo.

Kurdamas žmones Dievas norėjo, kad jie mėgautųsi Jo gausa ir nuoširdžiai Jį mylėtų; taip jie gyventų Jo šviesoje. Šiandien visi, kurie negali mylėti Dievo, negali atsižvelgti į Jo naštas, negali visiškai atiduoti Jam savo širdžių, priimti Jo širdies kaip savosios ir prisiimti Jo naštų kaip savųjų, nėra apšviečiami Dievo šviesos, todėl visi gyvena tamsos įtakoje. Šie žmonės visiškai prieštarauja Dievo ketinimams, ir visame, ką jie daro, nėra nė kruopelytės tiesos. Jie kartu su Šėtonu murkdosi liūne; tai žmonės, gyvenantys tamsos įtakoje. Jei gali dažnai valgyti ir gerti Dievo žodį, atsižvelgti į Jo ketinimus ir įgyvendinti Jo žodžius praktikoje, vadinasi, Dievas tave išsirinko ir tu gyveni Jo žodžiuose. Ar nori išsivaduoti iš Šėtono valdžios ir gyventi Dievo šviesoje? Jei gyveni Dievo žodžiuose, Šventoji Dvasia turės galimybę atlikti savo darbą. Jei gyveni Šėtono įtakoje, Šventoji Dvasia tokios galimybės neturės. Šventosios Dvasios darbas žmonėse, šviesa, kuria Ji juos apšviečia, ir tikėjimas, kurį Ji jiems suteikia, trunka tik akimirką; jei žmonės nėra atidūs ir nekreipia dėmesio, Šventosios Dvasios darbas juos aplenks. Jei žmonės gyvena Dievo žodžiuose, Šventoji Dvasia bus su jais ir atliks juose savo darbą. Jei jie negyvena Dievo žodžiuose, jie gyvena Šėtono pančiuose. Jei jie gyvena apimti sugedusio būdo, juose nėra nei Šventosios Dvasios buvimo, nei Jos darbo. Jei gyveni Dievo žodžių ribose ir esi tokios būsenos, kokios Dievas reikalauja, vadinasi, esi Jo išsirinktas ir Jis atliks tavyje savo darbą. Jei negyveni Dievo reikalavimų ribose, bet gyveni Šėtono valdžioje, tu neabejotinai gyveni Šėtono sukelto sugedimo būsenoje. Dievo reikalavimus gali atitikti tik tada, kai gyveni Dievo žodžiuose ir atiduodi Jam savo širdį. Turi elgtis taip, kaip sako Dievas, Jo žodžius paversti savo egzistencijos pagrindu ir savo kasdienio gyvenimo tikrove; tik tada Dievas tave išsirinks. Jei iš tiesų viską įgyvendinsi praktikoje pagal Dievo ketinimus, Jis atliks tavyje savo darbą, o tuomet gyvensi Jo palaiminimų apsuptyje, Jo veido šviesoje; suvoksi Šventosios Dvasios darbą ir pajusi Dievo buvimo džiaugsmą.

Kad išsivaduotum iš tamsos įtakos, pirmiausia turi būti ištikimas Dievui ir turėti tiesos siekiančią širdį; tik tada tavo būsena gali būti tinkama. Tinkama būsena yra būtina sąlyga norint išsivaduoti iš tamsos įtakos. Neturėti tinkamos būsenos reiškia stokoti ištikimybės Dievui ir neturėti tiesos siekiančios širdies; tokiu atveju apie išsivadavimą iš tamsos įtakos negali būti nė kalbos. Mano žodžiai yra žmogaus išsivadavimo iš tamsos įtakos pagrindas, o žmonės, kurie negali įgyvendinti Mano žodžių praktikoje, negalės išsivaduoti iš tamsos įtakos pančių. Būti tinkamos būsenos – tai gyventi vadovaujantis Dievo žodžiais, būti ištikimam Dievui, siekti tiesos, gyventi nuoširdaus aukojimosi Dievui tikrovėje ir iš tiesų mylėti Dievą. Tie, kurie gyvena tokiomis būsenomis ir šiose tikrovėse, pamažu keisis, jiems vis giliau įžengiant į tiesą ir gilėjant Dievo darbui; galiausiai jie neabejotinai taps Dievo įgytais žmonėmis,, kurie nuoširdžiai Jį myli. Išsivadavusieji iš tamsos įtakos gali palaipsniui suvokti Dievo ketinimus ir vis geriau juos suprasti, kol galiausiai tampa Dievo patikėtiniais. Jie ne tik nepuoselėja jokių sampratų apie Dievą ir prieš Jį nemaištauja, bet ir dar labiau bjaurisi savo ankstesnėmis sampratomis bei maištu, o jų širdyse gimsta tikra meilė Dievui. Žmonės, kurie negali išsivaduoti iš tamsos įtakos, yra visiškai užvaldyti kūno ir kupini maištingumo; jų širdys pilnos žmogiškų sampratų, pasaulio reikalų filosofijos, taip pat jų pačių ketinimų ir planų. Dievas nori nedalomos žmogaus meilės; Jis nori, kad žmogų užvaldytų Jo žodžiai, o jo širdis būtų kupina meilės Jam. Gyventi Dievo žodžiuose, juose rasti tai, ko reikėtų siekti, mylėti Dievą dėl Jo žodžių, bėgti dėl Jo žodžių ir gyventi dėl Jo žodžių – štai ką žmogus turėtų pasiekti. Viskas turi būti grindžiama Dievo žodžiais; tik tada žmogus galės atitikti Dievo reikalavimus. Jei žmogus nėra apsiginklavęs Dievo žodžiais, jis tėra Šėtono apsėstas kirminas! Pasvarstyk: kiek Dievo žodžio įsišaknijo tavyje? Kur  gyveni pagal Jo žodžius, o kur – ne? Jei Dievo žodžiai tavęs visiškai neužvaldė, kas iš tiesų užvaldė tavo širdį? Ar kasdieniame gyvenime tave valdo Šėtonas, ar esi užvaldytas Dievo žodžių? Ar Jo žodžiai yra tavo maldų pagrindas? Ar Dievo žodžių apšviestas išėjai iš savo neigiamos būsenos? Priimti Dievo žodžius kaip savo egzistencijos pagrindą – štai į ką turėtų įžengti kiekvienas. Jei tavo gyvenime nėra Jo žodžių, tu gyveni tamsos įtakoje, maištauji prieš Dievą, Jam priešiniesi ir užtrauki Jo vardui negarbę. Tokių žmonių Dievo tikėjimas tėra grynas farsas ir trikdymas! Kiek laiko gyveni pagal Jo žodžius, o kiek – ne? Kiek to, ko Dievo žodis iš tavęs reikalauja, tavyje įgyvendinta? O kiek tavyje prarasta? Ar atidžiai įvertinai šiuos dalykus?

Norint išsivaduoti iš tamsos įtakos, reikia ir Šventosios Dvasios darbo, ir visapusiško žmogaus bendradarbiavimo. Kodėl sakau, kad žmogus neina teisingu keliu? Žmonės, einantys teisingu keliu, pirmiausia geba atiduoti savo širdis Dievui. Tai pamoka, į kurią įžengti reikia daug laiko, nes žmonija visada gyveno tamsos įtakoje ir tūkstančius metų buvo Šėtono pančiuose. Todėl į tai neįmanoma įžengti vos per dieną ar dvi. Šiandien iškėliau šį klausimą, kad žmonės galėtų suvokti savo būsenas; kai žmonės geba atpažinti, kas yra tamsos įtaka ir ką reiškia gyventi šviesoje, įžengti tampa lengviau. Taip yra todėl, kad pirmiausia turi žinoti, kas yra Šėtono įtaka, ir tik tada galėsi iš jos išsivaduoti; tik tuomet žinosi, kaip palaipsniui iš jos ištrūkti. O ką daryti vėliau – paties žmogaus reikalas. Į viską įženk iš teigiamos pusės ir niekada pasyviai nelauk. Tik taip tu gali būti Dievo įgytas.


Tikėjime reikia susitelkti į tikrovę – religinio ritualo laikymasis nėra tikėjimas

Kelių religinių praktikų laikaisi? Kiek kartų priešgyniavai Dievo žodžiui ir elgeisi savo nuožiūra? Kiek kartų praktiškai laikeisi Dievo žodžio, nes tau tikrai rūpi Jo naštos ir nori patenkinti Jo ketinimus? Derėtų suprasti Dievo žodį, gyventi pagal jį ir būti principingam visuose savo poelgiuose ir darbuose; tai nereiškia paklusti nuostatoms ar ką nors daryti iš pagiežos – vien tam, kad pasirodytum, verčiau tai reiškia praktikuoti tiesą ir gyventi pagal Dievo žodį. Tik tokia praktika patenkina Dievą. Bet kokie Dievą patenkinantys veiksmai tai ne nuostatos, o tiesos praktikavimas. Vieni žmonės mėgsta pasirodyti. Girdint savo broliams ir seserims jie gali skelbtis esą skolingi Dievui, tačiau jiems nematant jie nepraktikuoja tiesos ir elgiasi visai kitaip. Argi jie ne religiniai fariziejai? Tikrai Dievą mylįs ir tiesą savyje turįs žmogus yra ištikimas Dievui, bet jam nereikia to išoriškai demonstruoti. Toks žmogus yra linkęs praktikuoti tiesą progai pasitaikius ir jis nekalba ir nesielgia prieš savo sąžinę. Tokie žmonės išmintį pademonstruoja iškilus reikalui ir yra principingas savo darbuose, nepaisant jų aplinkybių. Toks žmogus taip pat gali iš tikrųjų pasitarnauti. Yra žmonių, kurie apie savo skolą Dievui skelbia tuščiais žodžiais; jie gyvena atrodydami neva iš nerimo surauktais antakiais, apsimetinėdami, dėdamiesi vertais gailesčio. Kaip šlykštu! Paklausęs jų: „Ar gali papasakoti apie tai, kaip esi skolingas Dievui?“ – neišgirstum iš jų nė žodžio. Jei esi ištikimas Dievui, tuomet garsiai apie tai nekalbėsi; užuot taip daręs, savo meilę Dievui parodysi konkrečiais darbais ir nuoširdžiai jam melsiesi. Visi tie, kurie apie savo ištikimybę Dievui skelbia vien tuščiais žodžiais, yra veidmainiai! Vieni apie savo įsiskolinimą Dievui kalba kiekvieną kartą melsdamiesi, rauda per kiekvieną maldą, kad ir kur jie melstųsi, ir net nepaveikti Šventosios Dvasios. Tokius žmonės yra apsėdę religiniai ritualai ir įsitikinimai; jie gyvena pagal tuos ritualus ir įsitikinimus, visad manydami, kad toks elgesys pamalonina Dievą ir kad Jam labiau patinka paviršutiniškas dievotumas arba sielvartingos ašaros. Ar tokie juokingi žmonės apskritai yra kam nors tikę? Vieni, norėdami pademonstruoti nusižeminimą, greta kitų žmonių dedasi esą maloningi. Kiti yra tyčia nuolankūs greta kitų, elgiasi lyg ėriukai be lašo stiprybės. Ar toks elgesys yra tinkamas Dievo karalystės žmonėms? Karalystės gyventojai turėtų būti linksmi ir laisvi, tyri ir atviri, nuoširdūs ir mylimi bei gyventi laisvėje. Jiems derėtų būti sąžiningiems, padoriems ir sugebėti tvirtai laikytis savo vertybių, kad ir kur jie keliautų; tokie žmonės yra mylimi ir Dievo, ir žmogaus. Neseniai tikėjimą atradę žmonės užsiima per daug išorinių praktikų; jiems pirma reikia kurį laiką pabūti apgenėtiems ir palūžusiems. Vidinis tikėjimas Dievu yra ne kažkas, ką kiti gali pamatyti, bet tą tikėjimą turinčių žmonių poelgiai ir darbai yra verti pagyrimo. Tik tokius žmones galima laikyti gyvenančiais pagal Dievo žodį. Jei kasdien įvairiems žmonėms skelbi evangeliją, siekdamas juos išganyti, o jie tebegyvena pagal nuostatus ir doktrinas, – tuomet nepelnysi Dievui šlovės. Tokie žmonės kartu yra ir religiniai demagogai, ir veidmainiai. Tokiems religiniams demagogams susibūrus, jie gali paklausti: „Sese, kaip laikaisi šiomis dienomis?“ Ji gali atsakyti: „Jaučiu, kad esu skolinga Dievui ir kad negaliu patenkinti Jo norų.“ Kita galėtų pasakyti: „Aš taip pat jaučiuosi skolinga Dievui ir negaliu Jo patenkinti.“ Vien šie keli sakiniai ir žodžiai perteikia giliai juose slypinčią bjaurastį; Tokie žodžiai – kuo bjauriausi ir be galo atstumiantys. Tokių žmonių prigimtis prieštarauja Dievui. Žmonės, kurie akcentuoja tikrą bendrystę, nesvarbu apie ką begalvotų, tai daro iš visos širdies. Jie neužsiima viena apsimestine praktika, jie nedemonstruoja nei apsimestinio mandagumo, nei laido tuščius malonius žodelius. Jie visada tiesūs ir nesilaiko jokių pasaulietinių taisyklių. Kai kurie žmonės yra linkę į išorinį vaizdavimąsi, net kada tam visai nėra jokios priežasties. Kam nors uždainavus, jie ima šokti, nė nesusiprasdami, kad jau jų puodai prisvilę. Tokie žmonės nėra nei dievoti, nei taurūs, be to, jie gerokai pernelyg lengvabūdiški. Visais šiais dalykais pasireiškia tikrovės trūkumas. Kuomet kai kurie žmonės užmezga bendrystę dėl dvasinio gyvenimo reikalų, nors ir neskelbia esantys ką nors skolingi Dievui, jie giliai viduje Jį tikrai myli. Tavo jausmas, jog esi skolingas Dievui, neturi nieko bendra su kitais žmonėmis; esi skolingas Dievui, ne žmonėms. Kokia prasmė apie tai nuolat kalbėti kitiems? Tau turi būti svarbu įžengti į tikrovę, – ne kokiu išoriniu pamaldumu ar pasirodymu. Ką gi išreiškia regimas doras žmonių elgesys? Jis išreiškia kūną; netgi visų geriausios regimos praktikos neišreiškia gyvenimo ir jos gali atskleisti tik tavo paties individualų temperamentą. Regimos žmonijos praktikos negali patenkinti Dievo norų. Nuolat kalbi apie įsiskolinimą Dievui, tačiau negali aprūpinti kitų gyvenimo ar sužadinti jų Dievą mylinčių širdžių. Ar tiki, kad tavo poelgiai patenkins Dievą? Tiki, kad Dievas nori, jog taip elgtumeisi ir kad tavo poelgiai dvasingi, bet iš tikrųjų visi jie yra absurdiški! Tiki, kad tai, kas tau patinka, ir tai, ką ketini daryti, yra būtent tai, kas pamalonina Dievą. Ar tavo pomėgiai gali išreikšti Dievą? Ar žmogaus asmenybė gali išreikšti Dievą? Tai, kas tau patinka, yra būtent tai, ko Dievas nekenčia, o tavo įpročiai atstumia Dievą. Ar gali patenkinti Dievo norus, jei, užuot meldęsis Dievui, nuolat pasirodai prieš kitus? Jeigu visada trokšti viską daryti, kad kiti matytų, tuomet tai reiškia, jog esi visiškas tuščiagarbis. Kas gi tokie yra žmonės, kurie vien vaizduoja savo dorą elgesį ir yra nutolę nuo tikrovės? Jie yra veidmainiai fariziejai ir religiniai demagogai! Jeigu negalite numaldyti savo išorinių praktikų ir negebate pasikeisti, tuomet veidmainystės sėklos jumyse tik augs. O juo didesnės jūsų veidmainystės sėklos, tuo labiau priešinsitės Dievui. Galiausiai tokie žmonės neabejotinai bus pašalinti.


Tik suprantantieji dabartinį Dievo darbą gali Dievui tarnauti

Norint liudyti Dievą ir sugėdyti didįjį raudonąjį drakoną, reikia laikytis tam tikro principo ir atitikti vieną sąlygą – privaloma mylėti Dievą savo širdyje ir įžengti į Jo žodžius. Jeigu neįžengsi į Dievo žodžius, tau nepavyks sugėdinti Šėtono. Augdamas gyvenime, tu maištauji prieš didįjį raudonąjį drakoną ir užtrauki jam visišką pažeminimą – tai ir yra tikrasis didžiojo raudonojo drakono sugėdijimas. Kuo labiau esi pasiryžęs praktiškai taikyti Dievo žodžius, tuo stipresnis yra tavo meilės Dievui ir neapykantos didžiajam raudonajam drakonui įrodymas; kuo labiau paklusti Dievo žodžiams, tuo stipriau įrodai savo tiesos troškimą. Žmonės, netrokštantys Dievo žodžių, negyvena tikrojo gyvenimo. Tokie žmonės yra už Dievo žodžių ribų, tokie priklauso religijai. Žmonės, kurie iš tiesų tiki Dievą, valgydami ir gerdami Jo žodžius, daug giliau supranta Dievo žodį. Jei netrokšti Dievo žodžių, tau bus neįmanoma nuoširdžiai valgyti ir gerti Jo žodžių, o nesuprasdamas Dievo žodžių, negalėsi Jo liudyti ar patenkinti.

Kaip žmogui tikint Dievą Jį pažinti? Pažinti Dievą reikėtų remiantis dabartiniais Dievo žodžiais ir darbu, nenukrypstant ir neiškreipiant, bet visų pirma reikia pažinti Dievo darbą, nes jis yra paties Dievo pažinimo pagrindas. Visi tie įvairūs klaidingi įsitikinimai, kuriems trūksta tyro Dievo žodžių supratimo, yra religinės nuostatos; jos yra iškreiptas supratimas. Didžiausias religinių veikėjų gebėjimas yra paimti praeityje suprastus Dievo žodžius ir palyginti juos su šiandieniniais Dievo žodžiais. Jei, tarnaudamas šiandienos Dievui, laikaisi įsikibęs to, kas praeityje buvo apreikšta Šventosios Dvasios nušvitimu, tavo tarnystė sukels sumaištį ir taps tam tikra pasenusia praktika, tik religiniais ritualais. Jei tiki, kad tarnaujantys Dievui, be daugelio kitų savybių, privalo išoriškai būti nuolankūs ir kantrūs, ir jei šį supratimą šiandien taikysi praktikoje, tai tokios žinios bus tik religinė nuostata, nes tokia praktika prilygsta veidmainystei. Frazė „religinės nuostatos“ reiškia senas naujienas (įskaitant anksčiau Dievo kalbėtų žodžių supratimą ir Šventosios Dvasios tiesioginio nušvitimo šviesą), todėl, jei jos taikomos praktikoje šiandien, jos trukdo Dievo darbui ir neatneša jokios naudos žmogui. Jeigu žmonės negalės apsivalyti nuo tų religinių nuostatų, jos taps didele kliūtimi tarnystei Dievui. Žmonės su tokiomis religinėmis nuostatomis niekaip negali žengti koja kojon su Šventosios Dvasios darbu – taip žingsnis po žingsnio jie vis labiau atsilieka. Taip atsitinka dėl to, kad dėl šių religinių nuostatų žmogus tampa itin šventeivišku ir arogantišku. Dievas nejaučia nostalgijos tam, ką Jis yra pasakęs ir padaręs praeityje; jeigu kažkas atgyveno, Jis tai pašalina. Ar tikrai negali paleisti savo nuostatų? Jeigu laikysiesi įsikibęs žodžių, kuriuos Dievas kalbėjo praeityje, ar tai įrodys, kad pažįsti Dievo darbą? Jeigu, užuot priėmęs Šventosios Dvasios esamą šviesą, esi įsitvėręs į praeities šviesą, ar tai gali įrodyti, kad seki Dievo pėdomis? Ar vis dar negali paleisti religinių nuostatų? Jei taip, tai tapsi tuo, kas Dievui prieštarauja.

Jei žmonės galės atsisakyti religinių nuostatų, jie nenaudos savo proto šiandieniniams Dievo žodžiams ir darbui vertinti, bet paklus jiems tiesiogiai. Net jei Dievo darbas šiandien akivaizdžiai skiriasi nuo darbo praeityje, tu vis tiek gali atsisakyti savo ankstesnių įsitikinimų ir tiesiogiai paklusti šiandieniniam Dievo darbui. Jeigu gali suprasti, kad svarbiausią vietą turi skirti šiandieniniam Dievo darbui, nesvarbu, kaip Dievas veikė praeityje, tai esi tas, kuris atsisakė savo nuostatų, pakluso Dievui ir sugebėjo paklusti Dievo darbui ir žodžiams bei sekti Jo pėdomis. Taip tapsi tuo, kas iš tikrųjų paklūsta Dievui. Tu neanalizuoji ir neteisi Dievo darbo; atrodo, tarsi Dievas būtų pamiršęs Savo ankstesnį darbą, o kartu ir tu jį pamiršai. Dabartis yra dabartis, o praeitis – praeitis. Šiandien Dievas nustūmė į šalį tai, ką Jis darė praeityje, todėl neturėtum daugiau dėl to laužyti galvos. Tik toks žmogus visapusiškai paklūsta Dievui ir visiškai atsisako savo religinių nuostatų.

Dievo darbas nuolat atsinaujina, todėl, atsiradus naujam darbui, senasis darbas tampa neaktualus ir pasenęs. Šie skirtingi – senasis ir naujasis – ne prieštarauja vienas kitam, bet vienas kitą papildo, o kiekvienas etapas kyla iš ankstesniojo. Kai atsiranda naujas darbas, senieji dalykai, žinoma, privalo būti panaikinti. Pavyzdžiui, kai kurios per ilgą laiką nusistovėjusios žmogaus praktikos ir įprasti posakiai kartu su žmogaus ilgamete patirtimi ir išmoktomis pamokomis suformavo įvairiausias žmogaus proto nuostatas. Tai, kad Dievas žmogui dar iki galo neatskleidė Savo tikrojo veido ir būdo – kartu su daugelį metų, iš praeities iki šių dienų, plintančiomis tradicinėmis teorijomis, – netgi dar labiau paskatino žmogų susiformuoti tokias nuostatas. Būtų galima teigti, kad per visą žmogaus tikėjimo į Dievą laiką, įvairioms nuostatoms veikiant, nuolat formavosi ir keitėsi įvairiausios žmonių sampratos apie Dievą, todėl daug Dievui tarnaujančių religinių veikėjų tapo Jo priešais. Tad kuo stipresnės žmonių religinės nuostatos, tuo labiau jie prieštarauja Dievui ir tuo aršesniais Jo priešais tampa. Dievo darbas visada yra naujas ir niekada nepasensta, jis niekada netampa dogmomis, bet nuolat kinta ir atsinaujina. Toks Dievo darbas yra paties Dievo būdo išraiška. Tai taip pat yra esminis Dievo darbo principas ir vienas iš veikimo būdų, kuriais Jis įgyvendina Savo valdymą. Jei Dievas nedirbtų tokiu būdu, žmogus nesikeistų ir negalėtų pažinti Dievo, o Šėtonas nebūtų nugalėtas. Taigi, Jo darbe nuolat vyksta pokyčių, kurie, nors ir atrodo chaotiški, iš tikrųjų yra cikliški. Tačiau žmogus tiki Dievą iš esmės kitaip. Jis laikosi senų, pažįstamų dogmų ir sistemų, ir kuo jos senesnės, tuo jos jam artimesnės. Kaip paikas žmogaus protas, nepajudinamas tarsi akmuo, gali priimti tokį nesuvokiamą naują Dievo darbą ir žodžius? Žmogui nepatinka visada naujas ir niekada nesenstantis Dievas; jam patinka tik senasis Dievas – pasenęs, pražilęs ir nepajėgiantis vaikščioti. Todėl, kadangi Dievas ir žmogus turi savų „pomėgių“, žmogus tapo Dievo priešu. Daugelis šių prieštaravimų vis dar išliko iki šiandienos, iki laiko, kai Dievas vykdo Savo naują darbą jau beveik šešis tūkstančius metų. Tad jų atitaisyti yra nebeįmanoma. Galbūt dėl žmogaus kietakaktiškumo, o gal dėl Dievo įstatymų neliečiamumo žmogui dvasininkija vis dar laikosi įsikibusi apipelijusių senų knygų ir dokumentų, kai tuo tarpu Dievas tęsia Savo nebaigtą valdymo darbą, tarsi niekas nestebėtų. Nors yra ir tokių nesutaikomų prieštaravimų, kurių net neįmanoma išspręsti, Dievas nekreipia į juos dėmesio, tarsi jie egzistuotų ir neegzistuotų vienu metu. Žmogus, priešingai – vis dar laikosi įsikibęs savo įsitikinimų ir nuostatų ir niekada jų neatsisako. Tačiau akivaizdu viena: nors žmogus nė per žingsnį nenukrypsta nuo savo pozicijos, Dievo „pėdos“ visada juda, ir Jis nuolat keičia Savo poziciją pagal aplinkybes. Galiausiai būtent žmogus bus nugalėtas be kovos. Dievas savo ruožtu yra visų Savo pralaimėjusių nedraugų „didžiausias priešas“ ir kartu visos žmonijos – tiek pralaimėjusiosios, tiek nepralaimėjusiosios – nugalėtojas. Kas gali varžytis su Dievu ir laimėti? Atrodo, kad žmogaus nuostatos kyla iš Dievo, nes dauguma jų susiformavo pamažu, vykstant Dievo darbui. Vis dėlto Dievas žmogui atleidžia ne dėl šios priežasties ir juo labiau Jis negiria žmogaus už tai, kad šis, vykstant Dievo darbui, prikuria daugybę „Dievui“ skirtų produktų, kurie iš tiesų neturi nieko bendra su Jo darbu. Priešingai, Jis jaučia gilų pasibjaurėjimą žmogaus nuostatomis ir senu, pamaldžiu tikėjimu ir net neturi jokio noro pripažinti datos, kada šios nuostatos pirmą kartą atsirado. Jis visiškai nesutinka, kad šių nuostatų atsiradimą lėmė Jo darbas, nes žmogaus nuostatos kyla iš žmogaus sugedimo, o jų šaltinis yra žmogaus – ne Dievo, o Šėtono – mintys ir protas. Dievas visada siekia, kad Jo darbas būtų ne senas ir miręs, o naujas ir gyvas, o tai, ko Jis moko žmogų laikytis, kinta priklausomai nuo eros ir laikotarpio, todėl nėra amžina ir nepakeičiama. Taip yra todėl. kad Jis yra Dievas, kuris neša žmogui gyvybę ir atsinaujinimą, o ne velnias, kuris neša žmogui mirtį ir senatvę. Ar jūs vis dar to nesuprantate? Tai, kad tu turi įsivaizdavimų apie Dievą ir nepajėgi jų atsisakyti, kyla iš tavo nesugebėjimo perprasti tam tikrų dalykų esmės – ne todėl, kad Dievo darbas būtų mažai prasmingas, ne todėl, kad Jis neatsižvelgtų į žmogaus jausmus, ir tikrai ne dėl to, kad Dievas niekada neatliktų Savo tikrojo darbo. Tu negali atsisakyti savo nuostatų ne dėl to, kad Dievas nori apsunkinti tavo gyvenimą, bet dėl to, kad tau pernelyg stinga nuolankumo ir tu neturi nė menkiausio panašumo į Jo kūrinį. Tu pats esi viso to priežastis ir tai neturi nieko bendro su Dievu – visas kančias ir nelaimes sukelia pats žmogus. Dievo mintys visada yra geros: Jis nenori, kad prisikurtum nuostatų, bet trokšta, kad laikui bėgant atsinaujintum ir patirtum virsmą. Tačiau tu nežinai, kas yra gera tau, visada teisi ir analizuoji. Ne Dievas sunkina tau gyvenimą, bet tau pačiam trūksta dievobaimingumo ir esi pernelyg maištingas. Maža sukurta būtybė, drįstanti pasiimti nedidelę dalelę to, ką Dievas yra anksčiau davęs, ir atsisukusi panaudoti ją Dievui pulti– ar tai ne žmogaus maištas? Teisinga būtų sakyti, kad žmonės yra visiškai neverti reikšti savo požiūrio Dievo akivaizdoje, o juo labiau neturi teisės demonstruoti savo beverčio, dvokiančio, supuvusio, archajiško tuščiažodžiavimo taip, kaip jiems patinka, jau nekalbant apie tas suplėkusias nuostatas. Argi jie nėra netgi dar labiau beverčiai?

Tas, kuris iš tiesų tarnauja Dievui, gyvena pagal Dievo ketinimus, yra tinkamas naudoti Dievui ir gali atsisakyti religinių nuostatų. Jei nori valgyti ir gerti Dievo žodžius veiksmingai, privalai paleisti savo religines nuostatas. Jei nori tarnauti Dievui, dar svarbiau pirmiausia atsisakyti religinių nuostatų ir viskuo paklusti Dievo žodžiams. Tokiomis savybėmis turėtų pasižymėti žmogus, kuris tarnauja Dievui. Jei tau stinga šio pažinimo, vos tik pradėjęs tarnauti, sukelsi sumaištį ir neramumų, o jei laikysiesi įsitvėręs savo nuostatų, Dievas neišvengiamai tave „parblokš“ ir niekada daugiau nebepakilsi. Pažvelkime, pavyzdžiui, į dabartį: daug žodžių ir darbų neatitinka Biblijos ir ankstesnio Dievo atlikto darbo, tad jei tavo širdyje nėra nuolankumo, bet kurią akimirką gali parpulti. Jei nori tarnauti pagal Dievo ketinimus, pirmiausia turi atsisakyti religinių nuostatų ir ištaisyti savo požiūrį. Ateityje daugelis žodžių nederės su žodžiais, pasakytais praeityje, tad jei dabar pritrūksi ryžto paklusti, negalėsi eiti keliu, kuris driekiasi priešakyje. Jei vienas iš Dievo darbo būdų jau įsišaknijo tavyje ir tu jo niekada nepaleisi, tai taps tavo religine nuostata. Jei tavyje įsišaknijo tai, kas yra Dievas, vadinasi, tu pažinai tiesą, o jei Dievo žodžiai ir tiesa tapo tavo gyvenimu, tu nebeturėsi jokių nuostatų apie Dievą. Tie, kurie tikrai pažįsta Dievą, neturės jokių nuostatų ir jų nesaistys dogmos.

Užduok šiuos klausimus sau, kad liktum budrus:

1. Ar tavo turimos žinios trukdo tavo tarnystei Dievui?

2. Kiek religinių praktikų yra tavo kasdieniame gyvenime? Jei tu elgiesi pamaldžiai, ar tai reiškia, kad gyvenime užaugai ir subrendai?

3. Kai valgai ir geri Dievo žodžius, ar gali nesivadovauti savo religinėmis nuostatomis?

4. Kai meldiesi, ar gali atsisakyti religinių ritualų?

5. Ar esi tinkamas būti Dievo įrankiu?

6. Kiek tavo Dievo pažinime yra religinių nuostatų?


Apie maldos praktiką

Kasdieniame gyvenime jūs neteikiate jokios reikšmės maldai. Žmogus aplaidžiai žiūri į maldą. Anksčiau maldos būdavo paviršutiniškos, o žmogus Dievo akivaizdoje tik mechaniškai atlikdavo formalumą. Nė vienas žmogus niekada neatidavė visos savo širdies Dievui ir nuoširdžiai Jam nesimeldė. Žmogus melsdavosi Dievui tik tada, kai jam reikėdavo pagalbos. Ar per visą šį laiką kada nors iš tiesų meldeisi Dievui? Ar kada nors liejai skausmo ašaras Dievo akivaizdoje? Ar kada nors pažinai save Jo akivaizdoje? Ar kada nors atvirai, iš širdies meldeisi Dievui? Maldos išmokstama praktikuojantis: jei paprastai nesimeldi namuose, neturėsi kaip melstis bažnyčioje; jei įprastai nesimeldi mažuose susirinkimuose, nesugebėsi melstis dideliuose. Jei reguliariai nesiartini prie Dievo arba neapmąstai Dievo žodžių, atėjus laikui melstis neturėsi ką pasakyti; net jei ir melsiesi, tai tebus tušti žodžiai, o ne tikra malda.

Kas yra tikra malda? Tai reiškia išsakyti Dievui tai, kas yra tavo širdyje, suvokti Dievo ketinimus ir patirti bendrystę su Juo, bendrauti su Dievu apie Jo žodžius, jausti ypatingą artumą Dievui, justi, kad Jis yra priešais tave, jausti, kad turi ką Jam pasakyti, kad tavo širdyje nepaprastai šviesu ir koks mielas yra Dievas – visa tai tave ypač įkvepia. Klausydamiesi tavęs, broliai ir seserys patiria džiaugsmą. Jie jaučia, kad tavo tariami žodžiai glūdi jų širdyse, kad būtent juos jie nori ištarti ir kad tavo žodžiai atstoja jų pačių žodžius. Štai kas yra tikra malda. Po tikros maldos tavo širdyje įsivyraus ramybė ir džiaugsmas. Tavyje gali rastis jėgų mylėti Dievą ir tu pajusi, kad gyvenime nėra nieko vertingesnio ar prasmingesnio už meilę Dievui. Visa tai įrodo, kad tavo maldos buvo veiksmingos. Ar kada nors taip meldeisi?

O koks turėtų būti maldos turinys? Tavo malda turėtų vykti žingsnis po žingsnio, atsižvelgiant į tikrąją tavo širdies būseną ir Šventosios Dvasios darbą, o bendrystę su Dievu turėtum palaikyti pagal Jo ketinimus ir tai, ko Jis reikalauja iš žmogaus. Kai pradedi mokytis melstis, pirmiausia atiduok savo širdį Dievui. Nesiek suvokti Dievo ketinimų – tik siek išsakyti Dievui tai, kas yra tavo širdyje. Kai ateini Dievo akivaizdon, kalbėk taip: „Dieve, tik šiandien suprantu, kad anksčiau maištavau prieš Tave. Esu iš tiesų sugedęs ir vertas neapykantos. Iki šiol tik švaisčiau savo gyvenimą. Nuo šiandien gyvensiu dėl Tavęs. Gyvensiu prasmingą gyvenimą ir patenkinsiu Tavo ketinimus. Tegul Tavo Dvasia visada dirba mano viduje, nuolat mane nušviesdama ir apšviesdama. Leisk man tvirtai ir skambiai liudyti Tavo akivaizdoje. Tegul Šėtonas pamato Tavo šlovę, Tavo liudijimą ir Tavo pergalės įrodymą, pasireiškiančius mumyse.“ Kai taip meldiesi, tavo širdis visiškai išsilaisvina. Taip pasimeldus, tavo širdis bus arčiau Dievo, o jei galėsi dažnai taip melstis, Šventoji Dvasia neišvengiamai dirbs tavo viduje. Jei visada taip šauksiesi Dievo ir Jo akivaizdoje išreikši savo pasiryžimą, ateis diena, kai Dievas priims tavo pasiryžimą, įgis tavo širdį ir visą tavo esybę ir galiausiai tave ištobulins. Jums malda yra nepaprastai svarbi. Kai meldiesi ir priimi Šventosios Dvasios darbą, Dievas paliečia tavo širdį ir tavyje atsiras jėgų mylėti Dievą. Jei nesimeldi iš širdies ir neatveri savo širdies bendrystei su Dievu, Dievas neturės kaip dirbti tavo viduje. Jei pasimeldus ir išsakius tai, kas yra tavo širdyje, Dievo Dvasia nepradėjo dirbti, o tu negavai jokio įkvėpimo, tai rodo, kad tavo širdžiai trūksta nuoširdumo, tavo žodžiai nėra tikri ir tebėra netyri. Jei po maldos jauti džiaugsmą, vadinasi, Dievas priėmė tavo maldas ir Dievo Dvasia dirba tavo viduje. Jei tarnauji Dievo akivaizdoje, negali apsieiti be maldos. Jei bendrystę su Dievu iš tiesų laikai prasminga ir vertinga, argi gali atsisakyti maldos? Niekas negali apsieiti be bendrystės su Dievu. Be maldos gyveni kūne ir Šėtono vergijoje; be tikros maldos gyveni tamsos įtakoje. Tikiuosi, kad jūs, broliai ir seserys, kasdien gebėsite iš tiesų melstis. Čia kalbama ne apie taisyklių laikymąsi, o apie tam tikro rezultato pasiekimą. Ar esi pasirengęs atsisakyti šiek tiek miego ir malonumų, kad anksti atsikeltum rytinei maldai, o paskui mėgautumeisi Dievo žodžiais? Jei taip melsiesi tyra širdimi ir valgysi bei gersi Dievo žodį, Jis tave labiau priims. Jei kiekvieną rytą tai praktikuosi, jei kasdien mokysiesi atiduoti savo širdį Dievui, palaikysi bendrystę ir bendrausi su Juo, tavo Dievo pažinimas tikrai gilės ir galėsi geriau suvokti Dievo ketinimus. Sakai: „Dieve! Noriu atlikti savo pareigą. Tegaliu Tau pašvęsti visą savo esybę, kad per mus Tu įgytum šlovę ir galėtum džiaugtis šios mūsų grupės liudijimu. Maldauju Tave – dirbk su mumis, kad galėčiau iš tiesų Tave mylėti, Tau įtikti ir siekti Tavęs kaip savo tikslo.“ Kai prisiimsi šią naštą, Dievas tikrai tave ištobulins. Turėtum melstis ne tik už save, bet ir tam, kad vykdytum Dievo valią ir Jį mylėtum. Tai pati tikriausia malda. Ar meldiesi tam, kad vykdytum Dievo valią?

Anksčiau jūs nemokėjote melstis ir aplaidžiai žiūrėjote į maldą. Dabar turite iš visų jėgų mokytis melstis. Jei negali savyje sukaupti jėgų mylėti Dievą, kaip meldiesi? Tu sakai: „Dieve, mano širdis nesugeba iš tiesų Tavęs mylėti. Noriu Tave mylėti, bet man trūksta jėgų. Ką turėčiau daryti? Atverk mano dvasines akis ir tegul Tavo Dvasia sujaudina mano širdį. Padaryk taip, kad ateidamas Tavo akivaizdon atsikratyčiau visų neigiamų būsenų, kad manęs nebevaržytų joks žmogus, įvykis ar daiktas, kad visiškai atverčiau Tau savo širdį ir paaukočiau Tau visą savo esybę. Kad ir kaip mane išmėgintum, esu pasirengęs. Dabar nebesvarstau savo ateities perspektyvų ir manęs nebeslegia mirties jungas. Tave mylinčia širdimi noriu ieškoti gyvenimo kelio. Kiekvienas įvykis, viskas – visa tai yra Tavo rankose; mano likimas yra Tavo rankose, o pats mano gyvenimas – juo labiau Tavo delne. Dabar siekiu Tave mylėti; nesvarbu, ar Tu leisi man Tave mylėti, ir kad ir kaip Šėtonas trukdytų, mano ryžtas – Tave mylėti.“ Kai susiduri su tokia situacija, melskis taip. Jei kasdien taip melsiesi, tavyje pamažu daugės jėgų mylėti Dievą.

Kaip įžengti į tikrą maldą?

Kai meldiesi, tavo širdis turi būti nurimusi Dievo akivaizdoje ir nuoširdi; turi turėti tikrą bendrystę su Dievu ir iš tiesų Jam melstis – negali mėginti apgaule ir gražiai skambančiais žodžiais meilikauti Dievui. Malda turi būti sutelkta į tai, ką Dievas nori atlikti dabar. Prašyk Dievo suteikti tau daugiau apšvietimo ir nušvitimo, o melsdamasis išsakyk Jo akivaizdoje tikrąsias savo būsenas ir sunkumus, taip pat Dievo akivaizdoje išreikštą ryžtą. Malda nėra nustatytos tvarkos laikymasis – tai Dievo ieškojimas nuoširdžia širdimi, prašant Jo saugoti tavo širdį, kad ji galėtų dažnai nurimti Jo akivaizdoje ir kad Jo tau sukurtose aplinkose galėtum pažinti save, nekęsti savęs ir maištauti prieš save, taip įgydamas normalų ryšį su Dievu ir iš tiesų tapdamas Dievą mylinčiu žmogumi.

Kokia yra maldos reikšmė?

Malda yra vienas iš būdų, kuriais žmogus bendradarbiauja su Dievu; tai priemonė, kuria žmogus šaukiasi Dievo, ir procesas, per kurį žmogų sujaudina Dievo Dvasia. Galima sakyti, kad nesimeldžiantys žmonės yra dvasios neturintys mirę žmonės, o tai įrodo, kad jie negeba būti Dievo sujaudinti. Be maldos būtų neįmanoma gyventi normalaus dvasinio gyvenimo, juo labiau neatsilikti nuo Šventosios Dvasios darbo. Nesimelsti reiškia nutraukti ryšį su Dievu, todėl būtų neįmanoma pelnyti Jo pritarimo. Kuo daugiau Dievą tikintis žmogus meldžiasi – tai yra, kuo labiau jį sujaudina Dievas, – tuo daugiau jis turės ryžto ir tuo labiau gebės priimti naujausią Dievo apšvietimą. Todėl Šventoji Dvasia gali kuo greičiau ištobulinti tik tokį žmogų.

Kokį efektą turi pasiekti malda?

Žmonės gali praktikuoti maldą ir suprasti jos reikšmę, tačiau pasiekti, kad malda būtų veiksminga, nėra paprasta. Malda nėra vien formalus veiksmų atlikimas, nustatytos tvarkos laikymasis ar Dievo žodžių deklamavimas. Kitaip tariant, melstis nereiškia mechaniškai kartoti tam tikrus žodžius ar mėgdžioti kitus. Melsdamasis žmogus turi pasiekti tokią būseną, kad galėtų atiduoti savo širdį Dievui ir visiškai ją atverti, kad Dievas galėtų ją sujaudinti. Kad malda būtų veiksminga, ji turi būti grindžiama Dievo žodžių skaitymu. Tik meldžiantis remiantis Dievo žodžiais galima gauti daugiau apšvietimo ir šviesos. Tikra malda pasireiškia tuo, kad žmogaus širdis trokšta visko, ko Dievas prašo, ir dar labiau trokšta įvykdyti Jo reikalavimus. Žmogus nekenčia to, ko nekenčia Dievas, ir šiuo pagrindu šiek tiek tai supranta, įgyja tam tikrą Dievo išdėstytų tiesų pažinimą ir aiškiau jas suvokia. Tik tuomet, kai po maldos atsiranda ryžtas, tikėjimas, pažinimas ir praktikos kelias, ją galima vadinti tikra malda, ir tik tokia malda gali būti veiksminga. Tačiau malda turi būti grindžiama mėgavimusi Dievo žodžiais ir paremta bendryste su Dievu Jo žodžiuose, o širdis turi gebėti ieškoti Dievo ir nurimti Jo akivaizdoje. Tokia malda jau yra įžengusi į tikros bendrystės su Dievu etapą.

Pačios pagrindinės žinios apie maldą:

1. Nesakyk bet ko, kas ateina į galvą. Tavo širdyje turi būti našta, tai yra melsdamasis turi turėti tikslą.

2. Maldoje turi būti Dievo žodis; ji turi būti grindžiama Dievo žodžiu.

3. Melsdamasis neturi kalbėti senomis nuvalkiotomis frazėmis. Tavo maldos turi būti susijusi su dabartiniu Dievo žodžiu, melsdamasis išsakyk Dievui slapčiausias savo mintis.

4. Grupinė malda turi būti sutelkta į vieną pagrindinę temą – būtinai į dabartinį Šventosios Dvasios darbą.

5. Visi žmonės turi išmokti užtarimo maldos. Tai taip pat yra vienas iš būdų atsižvelgti į Dievo ketinimus.

Kiekvieno žmogaus maldos gyvenimas grindžiamas maldos reikšmės supratimu ir pagrindinėmis žiniomis apie maldą. Kasdieniame gyvenime dėl savo trūkumų dažnai maldauk Dievo ir Jam melskis, melskis, kad pasikeistų tavo gyvenimo būdas, ir melskis remdamasis savo Dievo žodžių pažinimu. Kiekvienas žmogus turėtų susikurti savo maldos gyvenimą, melstis, kad pažintų Dievo žodžius, ir melstis siekdamas pažinti Dievo darbą. Atvirai atskleisk Dievui savo asmenines aplinkybes, būk nuoširdus ir nesirūpink tuo, kaip meldiesi; svarbiausia – pasiekti tikrą supratimą ir įgyti praktinės Dievo žodžių patirties. Žmogus, siekiantis įžengti į dvasinį gyvenimą, turi gebėti melstis įvairiais būdais. Tyli malda, Dievo žodžių apmąstymas ir Dievo darbo pažinimas – visa tai yra tikslingas dvasinės bendrystės darbas, skirtas įžengti į normalų dvasinį gyvenimą; jis nuolat gerina žmogaus būseną Dievo akivaizdoje ir skatina jį daryti vis didesnę pažangą gyvenime. Trumpai tariant, visa, ką darai – ar valgai ir geri Dievo žodžius, ar tyliai meldiesi, ar garsiai skelbi, – darai tam, kad galėtum aiškiai matyti Dievo žodžius, Jo darbą ir tai, ką Jis nori pasiekti tavyje. Dar svarbiau, visa tai darai tam, kad atitiktum Dievo keliamus standartus ir pakeltum savo gyvenimą į naujas aukštumas. Minimalus standartas, kurio Dievas reikalauja iš žmogaus, yra gebėjimas atverti Jam savo širdį. Jei žmogus atiduoda Dievui savo tikrą širdį ir išsako tai, kas iš tiesų glūdi jo širdyje, Dievas nori jame dirbti. Dievas trokšta ne suktos žmogaus širdies, bet tyros ir doros širdies. Jei žmogus nekalba Dievui iš širdies, Dievas nesujaudins jo širdies ir jame nedirbs. Todėl maldos esmė – kalbėti Dievui iš širdies, išsakyti Jam savo trūkumus bei maištingą būdą ir visiškai atsiverti Jo akivaizdoje; tik tada tavo maldos domins Dievą, antraip Jis paslėps nuo tavęs savo veidą. Minimalus maldos standartas yra gebėti išlaikyti savo širdį ramią Dievo akivaizdoje, ir ji neturi nutolti nuo Dievo. Gali būti, kad šiame etape neįgysi naujesnės ar aukštesnės įžvalgos, tačiau tuomet turi malda išlaikyti esamą būseną – negali žengti atgal. Mažų mažiausiai turi pasiekti tai. Jei nesugebi pasiekti net šito, tai rodo, kad tavo dvasinis gyvenimas neina teisingu keliu. Todėl nebesugebėsi laikytis savo pirminės vizijos, prarasi tikėjimą Dievu, o paskui išblės ir tavo ryžtas. Vienas iš požymių, rodančių, ar įžengei į dvasinį gyvenimą, yra tai, ar tavo maldos yra teisingame kelyje. Visi žmonės turi įžengti į šią tikrovę; visi turi sąmoningai mokytis melstis – ne pasyviai laukti, bet sąmoningai siekti, kad juos sujaudintų Šventoji Dvasia. Tik tada jie taps žmonėmis, iš tiesų ieškančiais Dievo.

Kai pradedi melstis, neturėk nerealių lūkesčių ir nesitikėk visko pasiekti vienu ypu. Negali kelti perdėtų reikalavimų ir tikėtis, kad vos prabilus tave sujaudins Šventoji Dvasia, kad gausi apšvietimą ir nušvitimą arba kad Dievas suteiks tau didžiulę malonę. Taip neatsitiks – Dievas nedaro antgamtinių dalykų. Dievas išklauso žmonių maldas savo laiku, o kartais Jis išmėgina tavo tikėjimą, kad pamatytų, ar esi ištikimas Jo akivaizdoje. Kai meldiesi, turi turėti tikėjimo, atkaklumo ir ryžto. Dauguma žmonių, vos pradėję mokytis, lengvai nusivilia, nes nepajunta Šventosios Dvasios prisilietimo. Taip elgtis negalima! Privalai būti atkaklus; turi stengtis pajusti Šventosios Dvasios prisilietimą, ieškoti ir tyrinėti. Kartais tavo praktikos kelias nėra teisingas, o kartais tavo asmeniniai motyvai ir sampratos negali išlikti tvirti Dievo akivaizdoje, todėl Dievo Dvasia tavęs nesujaudina. Kitais atvejais Dievas žiūri, ar esi ištikimas Jo akivaizdoje. Trumpai tariant, mokydamasis turi sumokėti didesnę kainą. Jei pastebi nukrypimų savo praktikos kelyje, gali pakeisti maldos būdą. Jei tik ieškosi nuoširdžia širdimi ir trokši tai priimti, Šventoji Dvasia tikrai įves tave į šią tikrovę. Kartais meldiesi atvira širdimi, bet nejauti ypatingo sujaudinimo. Tokiais atvejais turi remtis tikėjimu ir pasitikėti, kad Dievas atidžiai stebi tavo maldas; turi atkakliai melstis.

Būk doras žmogus; melskis Dievui, kad Jis išvaduotų tave nuo tavo širdyje slypinčios klastos. Nuolat apsivalyk per maldą ir per maldą būk Dievo Dvasios sujaudintas. Taip tavo būdas pamažu keisis. Tikras dvasinis gyvenimas yra maldos gyvenimas – tai gyvenimas, kuriame žmogų sujaudina Šventoji Dvasia. Procesas, per kurį žmogų sujaudina Šventoji Dvasia, kartu yra jo būdo keitimosi procesas. Gyvenimas, kuriame žmogaus nesujaudina Šventoji Dvasia, nėra dvasinis gyvenimas – tai vis dar gyvenimas, grindžiamas religinėmis apeigomis. Tik tie, kuriuos Šventoji Dvasia dažnai sujaudina ir kuriems suteikia apšvietimą bei nušvitimą, yra įžengę į dvasinį gyvenimą. Žmogui meldžiantis jo būdas nuolat keičiasi. Kuo labiau Dievo Dvasia jį sujaudina, tuo pozityvesnis ir nuolankesnis jis tampa. Jo širdis taip pat pamažu apsivalys, o jo būdas pamažu keisis. Toks yra tikros maldos efektas.


Pažink naujausią Dievo darbą ir sek Jo pėdomis

Dabar jūs turėsite naują siekį: tapti Dievo žmonėmis  ir visame, ką darote  pradėsite žengti teisingu keliu. Būti Dievo žmonėmis  reiškia įžengti į Karalystės amžių. Šiandien jūs oficialiai pradedate Karalystės  mokymą, ir  jūsų būsimasis gyvenimas nebegalės būti toks atsainus ir nerūpestingas, koks buvo anksčiau; taip gyvendami, jūs negalite pasiekti Dievo reikalaujamų standartų. Jei nejauti jokio skubumo, tai rodo, kad netrokšti  pažangos,  tavo siekiai yra migloti ir neaiškūs ir negali patenkinti Dievo ketinimų. Įžengti į Karalystės mokymą  reiškia pradėti Dievo žmonių  gyvenimą — ar esi nusiteikęs priimti tokį mokymą? Ar esi nusiteikęs jausti skubumo jausmą? Ar esi nusiteikęs gyventi, disciplinuojamasDievo? Ar esi nusiteikęs gyventi  paklusdamas Dievo drausmei? Kai tave  pasieks ir išmėgins Dievo žodžiai, kaip elgsiesi? Ir ką darysi susidūręs su įvairiausiomis aplinkybėmis? Anksčiau tavo dėmesys nebuvo sutelktas į gyvenimą; šiandien turi  visą savo dėmesį atkreipti į gyvenimo tikrovę ir siekti savo gyvenimo būdo pokyčių. Būtent tai turi pasiekti karalystės žmonės. Visi, kurie yra Dievo žmonės, privalo turėti gyvenimą, priimti Karalystės mokymą ir siekti savo gyvenimo būdo pokyčių. To Dievas reikalauja iš Karalystės žmonių.

Štai kokius reikalavimus Dievas kelia Karalystės žmonėms:

1. Jie privalo priimti Dievo pavedimus. Tai reiškia, kad jie turi priimti visus žodžius, kuriuos Dievas išsakė savo paskutiniųjų dienų darbuose.

2. Jie privalo įsitraukti į Karalystės ugdymą.

3. Jie privalo siekti, kad Dievas paliestų jų širdis. Kai tavo širdis visiškai atsigręš į Dievą ir gyvensi normalų dvasinį gyvenimą, gyvensi laisvėje, tai reiškia, kad gyvensi Dievo meilės globoje ir apsaugoje. Tik gyvendamas Dievo meilės globoje ir apsaugoje būsi tas, kurį Dievas išsirinko.

4. Jie privalo būti įgyti Dievo.

5. Jie privalo tapti Dievo šlovės liudijimu žemėje.

Šie penki punktai yra Mano pavedimai Jums. Mano žodžiai skirti Dievo žmonėms, ir jei nenorite priimti šių pavedimų, Aš tavęs neverčiu. Tačiau jei iš tiesų juos priimsi, galėsi vykdyti Dievo valią. Šiandien jūs pradedate priimti Dievo pavedimus ir siekiate tapti Karalystės žmonėmis bei atitikti standartus, keliamus Karalystės žmonėms. Tai yra pirmasis įžengimo į Karalystę žingsnis. Jei nori pilnai vykdyti Dievo valią, turi priimti šiuos penkis pavedimus, ir jei sugebėsi juos įvykdyti, atitiksi Dievo ketinimus ir Dievas neabejotinai tave  didžiai panaudos. Svarbiausia šiandien yra įžengti į Karalystės  mokymą. Įžengimas į Karalystės mokymą apima dvasinį gyvenimą. Anksčiau apie dvasinį gyvenimą nebuvo kalbama, tačiau šiandien, pradėdami žengti į Karalystės mokymą, jūs oficialiai įžengiate į dvasinį gyvenimą.

Koks jis yra, tas dvasinis gyvenimas? Dvasinis gyvenimas yra toks, kuriame tavo širdis visiškai atsigręžusi į Dievą ir geba mąstyti apie Dievo meilę. Tai gyvenimas, kuriame  tu gyveni Dievo žodžiais ir niekas kitas neužima tavo širdies, o tu gebi suvokti dabartinius Dievo ketinimus bei esi vedamas dabartinės Šventosios Dvasios šviesos, kad atliktum savo pareigą. Toks gyvenimas tarp žmogaus ir Dievo yra dvasinis gyvenimas. Jei nesugebi sekti dabartinės šviesos, tavo santykiai su Dievu taps tolimi — jie net gali nutrūkti — ir tu neturėsi normalaus dvasinio gyvenimo. Normalūs santykiai su Dievu grindžiami dabartinių Dievo žodžių priėmimu. Ar tavo dvasinis gyvenimas yra normalus? Ar santykiai su Dievu normalūs? Ar esi tas, kuris seka Šventosios Dvasios darbą? Jei gebi sekti dabartinę Šventosios Dvasios šviesą, suvoki Dievo ketinimus Jo žodžiuose ir į juos įžengi, tuomet esi tas, kuris seka Šventosios Dvasios srautu. Jei neseki Šventosios Dvasios srautu, tuomet neabejotinai esi tas, kuris nesiekia tiesos. Šventoji Dvasia neturi galimybės veikti tuose, kurie neturi noro tobulėti, ir dėl to tokie žmonės niekada negali sukaupti jėgų ir visada yra negatyvūs i. Šiandien, ar tu seki Šventosios Dvasios srautu? Ar esi Šventosios Dvasios sraute? Ar išėjai iš negatyvios būsenos? Visi, kurie tiki Dievo žodžiais, kurie Dievo darbą laiko pagrindu ir seka dabartinę Šventosios Dvasios šviesą — visi jie yra Šventosios Dvasios sraute. Jei tiki, kad Dievo žodžiai yra neabejotinai tikri ir teisingi, ir jei tiki Dievo žodžiais, kad ir ką Jis sakytų, tuomet esi tas, kuris siekia įžengti į Dievo darbą, ir tokiu būdu tu vykdai Dievo valią.

Tam kad įeitumėte į Šventosios Dvasios srautą, jums reikia turėti normalius santykius su Dievu, ir, visų pirma, atsikratyti savo negatyvaus nusistatymo. Yra žmonių, visad sekančių minią, o jų širdys per daug nutolo nuo Dievo; tokie žmonės neturi troškimo tobulėti, ir jų siekiami standartai yra perdėm žemi. Vienintelis Dievo troškimas yra, kad žmonės  mylėtų Dievą ir  būtų Jo įsigyti. Yra žmonių, kurie savo sąžinę naudoja tik tam, kad atsilygintų Dievui už Jo meilę, vienok tai negali atitikti Dievo sumanymų; juo aukštesnių standartų tu sieki, tuo labiau atitiksi Dievo sumanymus. Jums, kaip tiesiog eiliniams žmonėms ir kaip žmonėms, kurie siekia mylėti Dievą, įžengimas į karalystę ir tapimas Dievo žmonėmis bus tikroji ateitis ir didžiausios vertės bei reikšmės gyvenimas; nė vienas nėra labiau palaimintas už jus. Kodėl Aš tai sakau? Ogi todėl kad netikintys Dievu gyvena dėl savo kūno, jie gyvena  Šėtonui, bet jūs šiandien gyvenate Dievui, gyvenate tam, kad sektumėte Dievo valią. Štai kodėl sakau, kad jūsų gyvenimai yra nepaprastai reikšmingi. Tik ši žmonių grupė, o ji buvo išrinkta Dievo, įstengia nugyventi didžiausios reikšmės gyvenimą: niekas kitas visoje Žemėje neįstengia gyventi tokios vertės ir prasmės gyvenimo kaip jūs. Nes jūs buvote Dievo išrinkti, ir Dievo iškelti, o ypač dėl to, kad Dievas myli jus,  atradote tikrąjį gyvenimą ir žinote kaip jį gyventi  – tą didžiausios vertės gyvenimą.  Taip yra ne todėl, kad  gerai siekiate, bet dėka Dievo malonės; būtent Dievas atvėrė jūsų dvasios akis, ir būtent Dievo Dvasia palietė jūsų širdis, suteikdama jums palaimą ateiti prieš Jį. Jei Dievo dvasia jūsų neapšviestų, tuomet jūs nesugebėtumėte pamatyti, kas  Dievuje yra nuostabu, nei jums būtų įmanoma Dievą mylėti. Vien tik dėl to, kad Dievo Dvasia palietė žmonių širdis, jų širdys atsigręžė į Dievą. Kartais, kai džiaugiatės Dievo žodžiais, jūsų dvasia paliečiama, ir jūs jaučiate, kad tiesiog privalote mylėti Dievą, kad jumyse slypi didžiulė jėga, ir kad nėra nieko, ko negalėtumėte atidėti į šalį. Jei taip jautiesi, tuomet tave,  palietė Dievo dvasia, tavo širdis visiškai atsigręžė į Dievą, ir tu melsies Jam, sakydamas: „O, Dieve! Mes iš tikrųjų buvome Tavo iš anksto paskirti ir išrinkti. Tavo šlovė pripildo mane pasididžiavimu, ir būti vienu iš Tavo žmonių man yra garbė. Aš išeikvočiau visą save ir paaukočiau bet ką, kad tik vykdyčiau Tavo valią, ir pašvęsčiau Tau visą savo amžių bei visą energiją, kokią tik šiame gyvenime turiu“. Kai meldiesi taip, tavo širdyje atsiranda begalinė meilė ir tikras paklusnumas Dievui. Ar kada nors esi patyręs ką nors panašaus? Jei žmones dažnai paliečia Dievo dvasia, jie aukos Dievui ypatingai pašvęstas maldas: „Dieve! Noriu pamatyti dieną, kai Tu būsi pašlovintas, ir noriu gyventi  Tau — nėra nieko vertingesnio ar prasmingesnio, nei gyventi Tau, ir man nekyla nė mažiausio noro gyventi dėl Šėtono ar  kūno. Tu išaukštini mane suteikdamas galimybę šiandien gyventi Tau.“ Kai tu šitaip melsies, tu jausi kad tiesiog privalai atiduoti savo širdį Dievui, kad tau būtina įgyti Dievą, ir kad tu nė už ką nenorėtum  numirti neįgijęs Dievo. Sukalbėjus tokią maldą, tavo viduje atsiras neišsenkama jėga, ir tu nežinosi, iš kur ji atsirado; tavo širdyje atsiras beribė galia, ir tu pajusi, kad Dievas yra toks nuostabus ir kad Jį verta mylėti. Būtent tą akimirką Dievas tave ir bus palietęs. Visi, tai patyrę, buvo paliesti Dievo. O tų, kuriuos Dievas paliečia dažniau, gyvenime vyksta pokyčiai, jie įstengia pasiryžti pilnai įgyti Dievą, jų širdys, mylinčios Dievą, tampa gana stiprios, jų širdys isiškai atsigręžė į Dievą. Jie išmeta iš galvos savo šeimas, pasaulį, prisirišimus ir perspektyvas ir trokšta pašvęsti visą savo gyvenimo energiją Dievui. Visi, kuruos palietė Dievo dvasia yra žmonės, siekiantys tiesos ir turintys viltį būti Dievo ištobulintais.

Ar tu atsukai savo širdį į Dievą? Ar tavo širdis buvo paliesta Dievo dvasios? Jei niekada nesi to patyręs, ir niekada nesimeldei taip,  tai rodo kad Dievui nėra vietos tavo širdyje. Visuose tuose, kuriuos veda Dievo dvasia, kurie yra Jos paliesti vyksta Dievo darbas, o tai rodo, jog Dievo žodžiai ir Dievo meilė yra juose įsišakniję. Yra žmonių, kurie sako: „Savo maldose nesu toks nuoširdus kaip tu, anei esu šitaip paliestas Dievo; kartais – kai medituoju, meldžiuosi – jaučiu kad Dievas yra nuostabus, ir Jis paliečia mano širdį“. Nieko nėra svarbiau už žmogaus širdį. Kai tavo širdis atsigręžė į Dievą, visa tavo esybė taip pat atsisuks į Dievą, ir tuo metu tavo širdis bus paliesta Dievo dvasios. Dauguma jūsų yra tai patyrę – tik jūsų patirčių gylis yra skirtingas. Kai kurie sako: „Aš nesimeldžiu ilgomis maldomis, aš tiesiog klausausi kitų žmonių bendravimo, bet vis vien manyje sukyla galia“. Tai rodo, kad esi paliestas Dievo iš vidaus. Žmonės, paliesti Dievo savo viduje, būna įkvėpti, girdėdami kitų bendravimą; jei kurio nors asmens širdis lieka visai nepajudinta, išgirdus įkvepiančius žodžius, tai įrodo jog Šventosios Dvasios darbo nėra jų viduje. Jų viduje nėra gilaus troškimo, o tai įrodo, kad jie nėra pasiryžę, vadinasi, juose nėra Šventosios Dvasios darbo. Jei žmogus yra Dievo paliestas, jis reaguos, išgirdęs Dievo žodžius. Jei žmogus nėra Dievo paliestas, jis nesugebės priimti Dievo žodžių; Dievo žodžiai neturės su juo nieko bendro, ir jis nebus apšviestas. Tie, kas girdėjo Dievo žodžius ir niekaip nereagavo yra žmonės, nepaliesti Dievo – tai žmonės, kuriuose neveikia Šventoji Dvasia. Visi, kurie sugeba priimti naująją šviesą yra paliesti ir juose veikia Šventoji Dvasia.

Pasitikrink:

1. Ar esi šiuo metu vykdomo Šventosios Dvasios darbo centre?

2. Ar tavo širdis atsisuko į Dievą? Ar esi Dievo paliestas?

3. Ar Dievo žodžiai įsišaknijo tavyje?

4. Ar tavo praktika remiasi Dievo reikalavimais?

5. Ar gyveni, vadovaujamas šiandieninės Šventosios Dvasios šviesos?

6. Ar tavo širdį valdo senos nuostatos, ar dabartiniai Dievo žodžiai?

Kokia reakcija kyla jumyse išgirdus šiuos žodžius? Tiek metų tikėję, ar dabar gyvenate Dievo žodžiais? Ar tavo buvusiame,  sugedusiame    būde įvyko pasikeitimas? Ar tu, vadovaudamasis dabartiniais Dievo žodžiais,  žinai, ką  reiškia būti gyvam, ir ką reiškia neturėti gyvenimo? Ar tai jums aišku? Sekant Dievu, ypatingai svarbu, kad viskas vyktų pagal dabartinius Dievo žodžius: ar tu siektum įžengti į gyvenimą, ar patenkinti Dievo ketinimus, viskas turi būti sutelkta į dabartinius Dievo žodžius. Jei tai, apie ką bendrauji ir kur svajoji patekti nesutelkta į dabartinius Dievo žodžius, tuomet esi žmogus už Dievo žodžių ribų, ir tavyje nė trupučio neveikia Šventoji Dvasia. Ko nori Dievas? Žmonių, sekančių jo pėdomis. Nesvarbu, kaip puiku ir tyra būtų tai, ką supratai anksčiau, Dievui to nereikia, ir jei nesugebi atidėti tų dalykų į šalį, ateityje jie taps didžiule kliūtimi tavo įžengimui. Visi, kas sugeba sekti dabartine Šventosios Dvasios šviesa, yra palaiminti.  Praėjusių amžių ir kartų žmonės taip pat sekė Dievo pėdomis, bet jie negalėjo jomis sekti lygi mūsų dienų; tokia yra paskutiniųjų dienų žmonių palaima. Tie, kurie gali sekti šių dienų Šventosios Dvasios darbu ir Dievo pėdomis, sekdami Juo, kad ir kur Jis bevestų,yra, Dievo palaiminti žmonės. Tie, kas neseka dabartiniu Šventosios Dvasios darbu, dar neįžengė į Dievo žodžių darbą, ir kiek jie bedirbtų, kiek stipriai bekentėtų, ar kiek besiblaškytų – Dievui tai nieko nereikš ir Jis jų nepripažins. Šiandien visi sekantys dabartiniais Dievo  žodžiais yra Šventosios Dvasios sraute; o tie, kurie yra už dabartinių Dievo  žodžių ribų, yra ir už Šventosios Dvasios srauto ribų, ir tokie žmonės nėra Dievo pripažinti. Tarnystė, kuri nesiremia dabartiniais Šventosios Dvasios žodžiais, yra tarnystė kūnui ir  sampratoms, ir ji negali atitikti  Dievo ketinimų. Jei žmonės gyvena vadovaudamiesi religinėmis sampratomis, jie nesugeba nuveikti nieko, kas atitiktų  Dievo ketinimus ir net tarnaudami Dievui jie tarnauja vadovaudamiesi savo vaizduote ir sampratomis ir visiškai nesugeba tarnauti pagal Dievo ketinimus. Tie, kas nesugeba sekti Šventosios Dvasios darbu, nesupranta Dievo ketinimų, o tas, kas nesupranta Dievo ketinimų, negali tarnauti Dievui. Dievas nori tarnystės, atitinkančios Jo ketinimus; Jis nenori tarnystės, kylančios iš kūno ir žmogiškų sampratų. Jei žmonės nesugeba sekti Šventosios Darbo pėdomis, tuomet jie gyvena vadovaudamiesi sampratomis. Tokių žmonių tarnystė trikdo ir kelia sumaištį, tokia tarnystė prieštarauja Dievui. Taigi, tie, kas nepajėgia sekti Dievo pėdomis, nesugeba tarnauti Dievui; tie, kas nepajėgia sekti Dievo pėdomis, neabejotinai priešinasi Dievui, ir tikrai nesugeba būti su Juo susiderinę. „Sekti Šventosios Dvasios darbu” reiškia suprasti dabartinius Dievo ketinimus ir sugebėti veikti pagal dabartinius Dievo reikalavimus, paklusti šios dienos Dievui ir sekti paskui Jį, ir įgyvendinti naujausius Dievo žodžius. Tik toks žmogus seka Šventosios Dvasios darbu ir yra Šventosios Dvasios sraute. Tokie žmonės ne tik gali sulaukti Dievo pritarimo ir išvysti Dievą, bet taip pat gali suprasti Dievo būdą iš Jo naujojo darbo, gali pažinti žmonių sampratas ir maištingumą, žmonių prigimtį ir esmę iš Jo naujausio darbo. Dar daugiau, tarnaudami jie gali palaipsniui pasiekti permainų savo  būde. Tik tokie žmonės geba  įgyti Dievą, ir  iš tikrųjų atrasti tikrąjį kelią. Tie, kuriuos pašalina Šventosios Dvasios darbas, yra žmonės, kurie nesugeba sekti naujausiu Dievo darbu ir   priešinasi naujausiam Dievo darbui. Tokie žmonės atvirai priešinasi Dievui dėl to, kad Dievas atliko naują darbą ir dėl to, kad Dievo atvaizdas jau ne toks pats, kaip jų sampratose – dėl to jie atvirai priešinasi, teisia Dievą, o Dievas galiausiai juos atstumia. Pažinti naujausią Dievo darbą  nėra lengva, bet jei žmonės gali sąmoningai paklusti Dievo darbui ir siekti Dievo darbo, jie turės progą Dievą išvysti, o tuo pačiu ir progą priimti naujausią Šventosios Dvasios vadovavimą. Tie, kas tyčia priešinasi Dievo darbui, negali būti  Šventosios Dvasios apšviesti ar Dievo vedami. Taigi, tai ar žmonės gali priimti naujausią Dievo darbą priklauso nuo Dievo malonės, taip pat nuo jų siekio  ir ketinimų.

Visi, kurie yra pajėgūs paklusti dabartiniams Šventosios Dvasios žodžiams, yra palaiminti. Neturi reikšmės, kokie buvo tie žmonės, ar kaip veikė juose Šventoji Dvasia – visi tie, kas įgijo naujausią Dievo darbą, yra labiausiai palaiminti, o visi tie, kurie šiandien  nepajėgis sekti naujausiu Dievo darbu, bus pašalinti. Dievas nori tų, kurie gali priimti naująją šviesą, ir Jis nori tų, kurie priima ir pažįsta Jo naujausią darbą.  Kodėl sakoma, kad tu turi būti skaisti mergelė? Skaisti mergelė sugeba ieškoti Šventosios Dvasios darbo ir suprasti naujus dalykus, ir dar daugiau, ji pajėgia atidėti į šalį senas sampratas ir paklusti šios dienos Dievo darbui. Ši žmonių grupė, kuri priima naujausiąjį šiandienos darbą, dar prieš amžius buvo iš anksto Dievo paskirta, jie yra labiausiai palaiminti žmonės. Jūs tiesiogiai girdite Dievo balsą ir matote Dievo apsireiškimą, taigi, po visą dangų ir žemę, per visus amžius ir kartas, niekas nebuvo palaimintas labiau už jus, už šią žmonių grupę. Visa tai yra dėl Dievo darbo, dėl Dievo išankstinio numatymo bei atrankos ir dėl Dievo malonės; jei Dievas nekalbėtų, netartų Savo žodžių, ar galėtų jūsų padėtis būtų tokia kaip šiandien? Todėl tegul visa šlovė ir garbė bus Dievui, nes visa tai yra Dievo išaukštinimas. Su tokiomis mintimis, ar gali dar būti paniuręs? Argi tavo stiprybė vis dar negali pakilti?

Tai, kad šiandien gebate priimti Dievo žodžių teismą, drausminimą, plakimą ir apvalymą, juo labiau gebate priimti Dievo pavedimus, buvo iš anksto nulemta Dievo dar prieš  amžius, taigi neturi per daug nusiminti kai esi drausminamas. Niekas negali atimti darbo, kurį Dievas jumyse atliko, ir jums suteiktų palaiminimų, niekas negali atšaukti ir to, kas jums buvo duota. Religingi žmonės nė iš tolo neprilygsta jums. Jūs neturite tiek daug žinių apie Bibliją, kiek jie, ir neturite tokių religinių doktrinų, kokias turi jie, tačiau dėl to, kad Dievas jumyse veikė, jūs gavote daugiau nei bet kas kitas per visus amžius – todėl tai yra didžiausias jūsų palaiminimas. Dėl to jūs privalote dar labiau atsiduoti Dievui ir būti jam ištikimi. Dėl Dievo sišaukštinimo turi dar labiau stengtis, ir  būti dvasiškai pasirengęs priimti Dievo pavedimus. Tvirtai stovėti toje vietoje, į kurią tave pastatė Dievas; siekti tapti vienu iš Dievo žmonių; priimti Karalystės auklėjimą; būti įgytu Dievo ir galiausiai tapti šlovingu Dievo liudytoju - ar turi tam pakankamai ryžto? Jei tavo ryžto pakanka, tuomet gali būti tikras, kad galų gale būsi Dievo įgytas ir tapsi šlovingu Dievo liudytoju. Turi suprasti, kad pagrindinis pavedimas yra būti Jo įgytam ir tapti šlovingu Jo liudytoju. Toks yra Dievo ketinimas.

Dabartiniai Šventosios Dvasios žodžiai yra Šventosios Dvasios darbo dinamika, o nuolatinis Šventosios Dvasios žmogaus apšvietimas šiuo  laikotarpiu -  Šventosios Dvasios darbo  kryptis. O kokia yra Šventosios Dvasios darbo kryptis šiandien? Tai Dievo žmonių vedimas į dabartinį Dievo darbą ir normalų dvasinį gyvenimą. Yra keli žingsniai, padedantys įžengti į normalų dvasinį gyvenimą:

1. Pirmiausia turi visa širdimi atsiduoti  Dievo žodžiams. Tu neturi vaikytis žodžių, Dievo išsakytų praeityje, neturi jų studijuoti, jau nekalbant apie jų lyginimą su šiandienos žodžiais. Vietoje to, visa širdimi atsiduok dabartiniams Dievo žodžiams. Jei yra žmonių, kurie vis dar nori skaityti Dievo žodžius, dvasines knygas ar kitus pamokslus iš praeities ir  neseka dabartiniais Šventosios Dvasios žodžiais, jie yra kvailiausi iš žmonių; Dievas bjaurisi tokiais žmonėmis. Jei tu nori priimti dabartinę Šventosios Dvasios šviesą, visa  širdimi atsiduok dabartiniams Dievo žodžiams. Tai yra pirmas dalykas, kurį privalai pasiekti.

2. Turi melstis remdamasis dabartiniais Dievo žodžiais, gilintis į Dievo žodžius ir bendrauti su Dievu, Dievo akivaizdoje apsispręsti, nustatydamas standartus, kuriuos norėsi pasiekti savo kelyje.

3. Remdamasis dabartiniu Šventosios Dvasios darbu, turi siekti vis giliau įžengti į tiesą,. Neprisirišk prie pasenusių posakių ir praeities doktrinų.

4. Turi siekti, kad tave paliestų Šventoji Dvasia ir galėtum įsigilinti į Dievo žodžius.

5. Turi siekti  įžengti į kelią, kuriuo šiuo metu veda Šventoji Dvasia.

Palauk, o kaip pelnyt Šventosios Dvasios prisilietimą? Svarbiausia  gyventi dabartiniais Dievo žodžiais ir melstis remiantis Dievo reikalavimais. Taip pasimeldus, Šventoji Dvasia tikrai tave palies.  Jei  sieksi nesiremdamas dabartiniais Dievo žodžiais. tavo pastangos liks bevaisės. Besimelsdamas sakyk: “Dieve! Priešgyniauju Tau, ir tiek daug esu Tau skolingas; aš toks maištingas, ir niekad nesugebu Tavęs pradžiuginti. Dieve, trokštu, kad Tu mane išgelbėtum, trokštu  ištikimai Tau tarnauti lygi pat galo, noriu dėl Tavęs numirti. Tu mane teisi ir drausmini, o aš niekuo nesiskundžiu; tuo tarpu aš priešgyniauju Tau ir esu vertas numirti kad visi žmonės mano mirtyje galėtų išvysti Tavo teisų būdą”. Kai meldiesi štai taip iš savo širdies gilumos, Dievas tave išgirs, ir nuves; jei nesimeldi remdamasis dabartiniais Šventosios Dvasios žodžiais, Jai nėra galimybės paliesti tave. Tarkim, meldiesi pagal Dievo ketinimus ir pagal tai, ką Dievas sumanė nuveikti šiandien. Tu sakai: “Dieve! Noriu priimti tavo pavedimus, ištikimai atsidėti tavo pavedimams, net visą savo gyvenimą norėčiau pašvęsti Tavo šlovei, taip kad visa, ką aš darau, atitiktų Dievo žmonėms  keliamus reikalavimus, ir kad manoji širdis būtų Tavo paliesta. Trokštu, kad Tavo Dvasia visad mane apšviestų, kad visa, ką darau, sugėdintų Šėtoną, ir kad galų gale būčiau Tavo įgytas.”  Jei taip melsiesi, sutelkęs dėmesį į Dievo ketinimus, Šventoji Dvasia neišvengiamai ims tavyje veikti. Nėra svarbu, iš kelių žodžių susideda tavo maldos – esmė čia ta, ar tu supranti Dievo ketinimus. Visi jūs galbūt esate patyrę štai ką: kartais, meldžiantis susibūrime, Šventosios Dvasios darbas pasiekia aukščiausią tašką, ir visų jėgos sustiprėja. Kai kurie žmonės meldžiantis karčiai rauda ir šluostosi ašaras, atgailaudami prieš Dievą, kiti parodo savo pasiryžimą ir duoda įžadus. Toks stiprus yra poveikis, sukeltas Šventosios Dvasios veikimo. Šiandien svarbiausia, kad visi žmonės visa širdimi atsiduotų Dievo žodžiams.  Nesikoncentruokite į anksčiau išsakytus žodžius,; jei vis dar laikaisi to, kas buvo anksčiau, Šventoji Dvasia tavyje neveiks. Ar tu matai, kaip tai svarbu?

Ar jūs žinote kelią, kuriuo šiuo metu eina Šventoji Dvasia? Aukščiau išvardinti punktai nusako tai, ką Šventoji Dvasia įgyvendina šiandien ir ateityje; jie ir yra kelias, kuriuo eina Šventoji Dvasia, ir tai, į ką žmonės turėtų stengtis įžengti. Savo gyvenime, įeidami, bent jau turite visa širdim atsiduoti Dievo žodžiams ir sugebėti priimti Dievo žodžių teismą ir drausminimą; jūsų širdys turi ilgėtis Dievo, turite vis giliau įžengti į tiesą ir siekti Dievo keliamų tikslų. Kai įgys tokią stiprybę, tada bus aišku, kad esi Dievo paliestas, ir tavo širdis pradėjo gręžtis į Dievą.

Pirmas žingsnis įžengiant į gyvenimą yra visa širdimi atsiduoti  Dievo žodžiams, o antras žingsnis – priimti Šventosios Dvasios prisilietimą. Ką tu pasieki, priėmęs Šventosios Dvasios prislietimą?  Galimybę ilgėtis, ieškoti ir tyrinėti gilesnes tiesas bei gebėti pozityviai bendradarbiauti su Dievu. Bendradarbiavimas su Dievu šiandien reiškia, kad tavo siekiai, maldos ir bendravimas apie Dievo žodžius turi tikslą, ir tu atlieki savo pareigą pagal Dievo reikalavimus – tik tai ir yra bendradarbiavimas su Dievu. Jei tik kalbi apie tai, kad leistum Dievui veikti, bet pats nieko nedarai – nei meldiesi, nei ieškai, – ar tai galima pavadinti bendradarbiavimu? Jei tavyje nėra nė menkiausio bendradarbiavimo ir tau stinga tikslingo ugdymo, padedančio įžengt į gyvenimą, tada tu nebendradarbiauji. Kai kurie žmonės sako: „Viskas priklauso nuo Dievo nustatymo, visa tai daro Pats Dievas; jei Dievas to nedarytų, kaip tada žmogus galėtų tai padryti?“ Dievo darbas yra normalus ir nė kiek ne antgamtins, ir Šventoji Dvasia veikia tik per tavo aktyvias pastangas ieškoti, nes Dievas neverčia žmogaus — tu turi suteikti Dievui progą veikti, o jei tu nesieki ar neįžengi, ir tavo širdyje nėra nė menkiausio ilgesio, Dievas neturi galimybės veikti. Kokiu keliu gali siekti Dievo prisilietimo? Per maldą ir artėjimą prie Dievo. Bet svarbiausia — prisimink, kad visa tai turi remtis Dievo  žodžiais. Kai tu dažnai būni paliestas Dievo, tavęs  nebevaržo kūniški dalykai: vyras, žmona, vaikai ar pinigai — nė vienas iš jų nebegali tavęs varžyt, ir tu nori tik siekti tiesos ir gyventi  Dievo akivaizdoje. Tokiu metu tu tapsi  žmogumi, gyvenančiu laisvės karalystėje.


Žmonės, kurių būdas pasikeitė, yra įžengę į Dievo žodžių tikrovę

Pirmasis Šventosios Dvasios kelio žmoguje žingsnis – pirmiausia atitraukti žmogaus širdį nuo visų žmonių, įvykių ir daiktų ir nukreipti ją į Dievo žodžius, kad žmogaus širdis patikėtų, jog Dievo žodžiai nekelia jokių abejonių ir yra visiškai teisingi. Jei tiki Dievą, turi tikėti Jo žodžiais; jei daugelį metų tikėjęs Dievą vis dar nežinai, kokiu keliu eina Šventoji Dvasia, ar iš tiesų esi tikintysis? Kad pasiektum normalų žmogaus gyvenimą – normalų žmogaus gyvenimą, kuriame palaikomas normalus santykis su Dievu, – pirmiausia turi tikėti Jo žodžiais. Jei nepasiekei pirmojo Šventosios Dvasios darbo su žmonėmis žingsnio, neturi jokio pagrindo. Jei tau neįkandami net patys paprasčiausi principai, kaip eisi tolesniu keliu? Žengti į teisingą kelią, kuriuo Dievas tobulina žmogų, reiškia įžengti į teisingą dabartinio Šventosios Dvasios darbo kelią; tai reiškia žengti keliu, kuriuo eina Šventoji Dvasia. Šiuo metu kelias, kuriuo eina Šventoji Dvasia, yra dabartiniai Dievo žodžiai. Todėl, jei žmonės nori žengti Šventosios Dvasios keliu, jie turi paklusti dabartiniams įsikūnijusio Dievo žodžiams, juos valgyti ir gerti. Jo atliekamas darbas yra žodžių darbas; viskas prasideda nuo Jo žodžių ir viskas grindžiama Jo žodžiais – dabartiniais Jo žodžiais. Ir norint įsitikinti įsikūnijusio Dievo tikrumu, ir norint pažinti įsikūnijusį Dievą, reikia daugiau pastangų skirti Jo žodžiams. Priešingu atveju žmonės nieko nepasieks ir liks be nieko. Tik remdamiesi Dievo žodžio valgymu ir gėrimu, per tai Jį pažindami ir Jam įtikdami, žmonės gali palaipsniui sukurti normalų santykį su Dievu. Žmogui nėra geresnio bendradarbiavimo su Dievu už Jo žodžių valgymą ir gėrimą bei jų įgyvendinimą praktikoje. Tokia praktika geriausiai padeda Dievo tautai tvirtai laikytis savo liudijimo. Kai žmonės suvokia dabartinių Dievo žodžių esmę ir geba jai paklusti, jie eina Šventosios Dvasios vedamu keliu ir yra įžengę į teisingą kelią, kuriuo Dievas tobulina žmogų. Anksčiau žmonės galėjo įgyti Dievo darbą paprasčiausiai siekdami Dievo malonės arba taikos ir džiaugsmo, tačiau dabar viskas yra kitaip. Be įsikūnijusio Dievo žodžių, be Jo žodžių tikrovės žmonės negali pelnyti Dievo pritarimo ir visi bus Dievo pašalinti. Kad pasiektų normalų dvasinį gyvenimą, žmonės pirmiausia turėtų valgyti ir gerti Dievo žodžius bei juos įgyvendinti praktikoje, o tada šiuo pagrindu sukurti normalų santykį su Dievu. Kaip bendradarbiauji? Kaip tvirtai laikaisi savo liudijimo kaip Dievo tautos žmogus? Kaip kuri normalų santykį su Dievu?

Kaip nustatyti, ar kasdieniame gyvenime palaikai normalų santykį su Dievu:

1. Ar tiki paties Dievo liudijimu?

2. Ar širdyje tiki, kad Dievo žodžiai yra teisingi ir neklaidinantys?

3. Ar esi žmogus, įgyvendinantis Jo žodžius praktikoje?

4. Ar esi atsidavęs Jo pavedimui? Ką darai, kad būtum atsidavęs Jo pavedimui?

5. Ar viską darai tam, kad įtiktum Dievui ir būtum Jam atsidavęs?

Pagal pirmiau išvardytus punktus gali įvertinti, ar dabartiniame etape palaikai normalų santykį su Dievu.

Jei gebi priimti Dievo pavedimą, priimti Jo pažadą ir eiti keliu, kuriuo eina Šventoji Dvasia, vadinasi, vykdai Dievo valią. Ar savo širdyje aiškiai suvoki kelią, kuriuo eina Šventoji Dvasia? Ar dabar elgiesi pagal kelią, kuriuo eina Šventoji Dvasia? Ar tavo širdis artinasi prie Dievo? Ar nori neatsilikti nuo naujausios Šventosios Dvasios šviesos? Ar nori, kad Dievas tave įgytų? Ar nori tapti Dievo šlovės apraiška žemėje? Ar turi ryžto pasiekti tai, ko Dievas iš tavęs reikalauja? Jei, kai Dievo žodžiai ištariami, tavyje kyla ryžtas bendradarbiauti ir ryžtas įtikti Dievui – jei toks yra tavo vidinis nusiteikimas, – tai reiškia, kad Dievo žodžiai paveikė tavo širdį. Jei neturi tokio ryžto, jei neturi tikslų, kurių siektum, tai reiškia, kad Dievas nepalietė tavo širdies.

Kai žmonės oficialiai įžengia į karalystės mokymą, Dievo jiems keliami reikalavimai pakyla į aukštesnį lygį. Iš ko matyti, kad šie reikalavimai yra aukštesni? Anksčiau buvo sakoma, kad žmonės neturi gyvenimo. Šiandien jie siekia gyvenimo, siekia tapti Dievo tauta, būti Dievo įgyti ir ištobulinti. Argi tai nėra aukštesnis lygis? Iš tiesų Dievo žmonėms keliami reikalavimai yra paprastesni nei anksčiau. Iš žmonių nereikalaujama būti tarnais ar mirti – iš jų reikalaujama tik tapti Dievo tauta. Argi tai nėra paprasčiau? Tau tereikia atiduoti savo širdį Dievui ir paklusti Jo vedimui, ir viskas išsipildys. Kodėl tau atrodo, kad tai taip sunku? Šiandien aptariamas įžengimas į gyvenimą yra aiškesnis nei anksčiau. Praeityje žmonės buvo susipainioję ir nežinojo, kas yra tiesos tikrovė. Iš tiesų visi, kurie reaguoja išgirdę Dievo žodžius, kuriuos Šventoji Dvasia apšviečia ir nušviečia, kurie Dievo akivaizdoje priima Jo tobulinimą ir kurių būdas pasikeičia – visi tokie žmonės turi gyvenimą. Dievas nori gyvų būtybių, o ne negyvų daiktų; jei esi miręs, neturi gyvenimo, ir Dievas su tavimi nekalbės, juo labiau nepadarys tavęs vienu iš savo tautos. Kadangi Dievas jus padarė vienu iš Savo tautos ir iš Jo gavote tokį didelį palaiminimą, tai rodo, kad jūs visi esate gyvenimą turintys žmonės, o gyvenimą turintys žmonės yra kilę iš Dievo.

Siekiant pakeisti savo gyvenimo būdą, praktikos kelias yra labai paprastas. Jei per savo tikrąją patirtį gebi vadovautis dabartiniais Šventosios Dvasios žodžiais ir patirti Dievo darbą, tavo būdas gali pasikeisti. Jei laikaisi visko, ką sako Šventoji Dvasia, ir sieki pagal Jos žodžius, vadinasi, esi žmogus, kuris Jai paklūsta, ir tavo būdas pasikeis. Žmonių būdas keičiasi pagal dabartinius Šventosios Dvasios žodžius; jei visada laikaisi įsikibęs savo ankstesnės patirties ir praeities nurodymų, tavo būdas negali pasikeisti. Jei dabartinės Šventosios Dvasios ištarmės reikalauja, kad visi žmonės įžengtų į normalaus žmogiškumo gyvenimą, bet tu ir toliau esi susitelkęs į paviršutiniškus dalykus, tikrovė tau neaiški ir nežiūri į ją rimtai, vadinasi, esi žmogus, kuris nesugebėjo žengti koja kojon su Šventosios Dvasios darbu ir neįžengė į kelią, kuriuo veda Šventoji Dvasia. Ar tavo būdas gali pasikeisti, priklauso nuo to, ar neatsilieki nuo dabartinių Šventosios Dvasios žodžių ir ar turi tikrą pažinimą. Tai skiriasi nuo to, ką jūs supratote anksčiau. Anksčiau būdo pasikeitimą supratai taip: tu, kuris esi linkęs greitai teisti, dėl Dievo drausminimo nustojai kalbėti savo nuožiūra; tačiau tai tik vienas iš pasikeitimo aspektų. Šiuo metu svarbiausia leistis vedamam Šventosios Dvasios: laikykis visko, ką sako Dievas, ir paklusk viskam, ką Jis sako. Žmonės negali patys pakeisti savo būdo; jie turi patirti Dievo žodžių teismą ir baudimą, išmėginimus ir gryninimą arba būti Jo žodžių apgenėti ir sudrausminti. Tik tada jie gali pasiekti paklusnumą ir ištikimybę Dievui ir nebesielgti su Juo atmestinai. Žmonių būdas keičiasi jiems patiriant Dievo žodžių gryninimą. Tik patyrę Jo žodžių atskleidimą, teismą, drausminimą ir genėjimą jie nebedrįs elgtis neapgalvotai, o taps santūrūs ir ramūs. Svarbiausia, kad jie gebės paklusti dabartiniams Dievo žodžiams ir Jo darbui. Net jei tai neatitiks žmogiškų nuostatų, jie gebės šių nuostatų atsisakyti ir sąmoningai paklusti. Anksčiau kalbant apie būdo pasikeitimą daugiausia buvo turimas omenyje gebėjimas maištauti prieš save, leisti savo kūnui kentėti, drausminti savo kūną ir atsikratyti kūniškų polinkių – tai yra viena iš būdo pasikeitimo formų. Šiandien visi žino, kad tikroji būdo pasikeitimo išraiška yra paklusti dabartiniams Dievo žodžiams ir iš tiesų pažinti Jo naują darbą. Taip gali būti pašalintas ankstesnis, nuostatomis pagrįstas žmonių Dievo pažinimas ir jie gali pasiekti tikrą Dievo pažinimą bei paklusnumą Jam – tik tai yra tikra būdo pasikeitimo išraiška.

Žmonių siekis įžengti į gyvenimą grindžiamas Dievo žodžiais. Anksčiau buvo sakoma, kad viskas pasiekiama Jo žodžių dėka, tačiau niekas nematė šio fakto. Jei įžengsi į dabartinį etapą ir jį patirsi, tau viskas taps aišku, ir tu padėsi gerą pagrindą būsimiems išmėginimams. Kad ir ką Dievas sakytų, susitelk tik į įžengimą į Jo žodžius. Kai Dievas sako pradėsiąs bausti žmones, priimk Jo baudimą. Kai Dievas prašo žmonių mirti, priimk šį išmėginimą. Jei visada gyveni naujausiose Jo ištarmėse, galiausiai Dievo žodžiai tave ištobulins. Kuo giliau įžengsi į Dievo žodžius, tuo greičiau būsi ištobulintas. Kodėl per kiekvieną bendrystę prašau jūsų pažinti Dievo žodžius ir į juos įžengti? Tik kai sieki ir įgyji patirties Dievo žodžiuose bei įžengi į jų tikrovę, Šventoji Dvasia turi galimybę tavyje veikti. Todėl jūs visi esate kiekvieno būdo, kuriuo Dievas dirba, dalyviai ir, kad ir kiek kentėtumėte, galiausiai visi gausite „suvenyrą“. Kad galiausiai būtumėte ištobulinti, turite įžengti į visus Dievo žodžius. Šventosios Dvasios atliekamas žmonių tobulinimas nėra vienpusis; Jai reikia žmonių bendradarbiavimo, Jai reikia, kad kiekvienas sąmoningai su Ja bendradarbiautų. Kad ir ką Dievas sakytų, susitelkite tik į įžengimą į Jo žodžius – tai bus naudingiau jūsų gyvenimui. Viskas skirta tam, kad pasikeistų jūsų būdas. Kai įžengsi į Dievo žodžius, Jis palies tavo širdį, ir tu gebėsi suprasti visa, ką Dievas nori pasiekti šiame savo darbo žingsnyje, bei turėsi ryžto tai pasiekti. Baudimo laikotarpiu buvo žmonių, kurie manė, kad tai tėra darbo metodas, ir netikėjo Dievo žodžiais. Todėl jie nepatyrė gryninimo ir iš baudimo laikotarpio išėjo nieko neįgiję ir nesupratę. Buvo ir tokių, kurie iš tiesų įžengė į šiuos žodžius be menkiausios abejonės; jie sakė, kad Dievo žodžiai yra teisingi ir neklaidinantys ir kad žmonija turi būti baudžiama. Kurį laiką jie grūmėsi su tuo, atsisakydami savo ateities ir likimo, o kai iš to išėjo, jų būdas buvo šiek tiek pasikeitęs ir jie buvo įgiję gilesnį Dievo pažinimą. Išėjusieji iš baudimo pajuto, koks Dievas mielas, ir suprato, kad šis darbo etapas įkūnijo didžiulę ant jų nužengusią Dievo meilę, kad tai buvo Dievo meilės vykdomas užkariavimas ir išganymas. Jie taip pat sakė, kad Dievo mintys visada geros ir kad visa, ką Dievas daro žmogui, yra meilė, o ne neapykanta. Tie, kurie netikėjo Dievo žodžiais ir nekreipė į juos dėmesio, baudimo laikotarpiu nepatyrė gryninimo, todėl Šventoji Dvasia nebuvo su jais ir jie nieko neįgijo. Nors įžengusieji į baudimo laikotarpį patyrė gryninimą, Šventoji Dvasia slapta veikė jų viduje, todėl jų gyvenimo būdas pasikeitė. Kai kurie išoriškai atrodė labai pozityvūs ir visą dieną buvo gerai nusiteikę, tačiau jie neįžengė į Dievo žodžių gryninimo būseną, todėl visiškai nepasikeitė – tai buvo netikėjimo Dievo žodžiais pasekmė. Jei netiki Dievo žodžiais, Šventoji Dvasia tavyje neveiks. Dievas apsireiškia visiems, kurie tiki Jo žodžiais, o tikintieji Jo žodžiais ir juos priimantieji galės įgyti Jo meilę!

Norint įžengti į Dievo žodžių tikrovę, reikia rasti praktikos kelią. Tavo gyvenimo būdas gali pasikeisti tik tada, kai gebi įgyvendinti Dievo žodžius praktikoje. Tik eidamas šiuo keliu tu gali būti Dievo ištobulintas, ir tik taip Dievo ištobulinti žmonės gali atitikti Jo ketinimus. Norint gauti naują šviesą, reikia gyventi Jo žodžiuose. Visiškai nepakanka, kad Šventoji Dvasia paliestų vos vieną kartą – reikia eiti giliau. Tiems, kuriuos Ji palietė tik kartą, tik pažadinamas vidinis uolumas ir kyla noras siekti, tačiau tai negali trukti ilgai; Šventoji Dvasia turi nuolat juos paliesti. Praeityje daug kartų minėjau savo viltį, kad Dievo Dvasia palies žmonių dvasias, kad jie sieks pakeisti savo gyvenimo būdą, o siekdami būti Dievo paliesti supras savo trūkumus ir patirdami Jo žodžius atsikratys savyje esančių netyrų dalykų – teisuoliškumo, išdidumo, nuostatų ir panašiai. Nemanyk, kad pakanka vien aktyviai priimti naują šviesą – taip pat turi atsikratyti visko, kas neigiama. Viena vertus, turi įžengti iš teigiamos pusės, kita vertus, iš neigiamos pusės turi atsikratyti visko, kas netyra. Turi nuolat save tirti, kad pamatytum, kokių netyrų dalykų vis dar yra tavyje. Žmonijos religinės sampratos, ketinimai, viltys, teisuoliškumas ir išdidumas – visa tai yra netyri dalykai. Pažvelk į savo vidų ir palygink save su visais atskleidžiančiais Dievo žodžiais, kad pamatytum, kokias religines sampratas turi. Tik iš tiesų jas atpažinęs gali jų atsikratyti. Kai kurie žmonės sako: „Dabar pakanka tiesiog vadovautis dabartinio Šventosios Dvasios darbo šviesa. Nereikia rūpintis niekuo kitu.“ Tačiau kaip atsikratysi savo religinių nuostatų, kai jos iškils? Ar manai, kad laikytis dabartinių Dievo žodžių yra paprasta? Jei esi religingas žmogus, tavo širdyje esančios religinės nuostatos ir tradicinės teologinės teorijos gali sukelti trikdžių, o joms iškilus jos trukdo tau priimti naujus dalykus. Visa tai yra tikros problemos. Jei sieki tik dabartinių Šventosios Dvasios žodžių, negali įgyvendinti Dievo ketinimų. Siekdamas dabartinės Šventosios Dvasios šviesos, kartu turėtum atpažinti, kokias nuostatas ir ketinimus puoselėji, kiek tavyje yra žmogiško teisuoliškumo ir kokiu elgesiu maištauji prieš Dievą. Kai visa tai atpažįsti, turi to atsikratyti. Maištauti prieš ankstesnius savo veiksmus ir elgesį turi tam, kad galėtum laikytis žodžių, kuriuos Šventoji Dvasia kalba šiandien. Viena vertus, būdo pasikeitimas pasiekiamas per Dievo žodžius, kita vertus, tam reikia žmonijos bendradarbiavimo. Yra Dievo darbas ir žmogaus praktika, ir abu yra būtini.

Kaip būsimame tarnavimo kelyje galima įgyvendinti Dievo ketinimus? Vienas esminis dalykas – siekti įžengti į gyvenimą, siekti būdo pasikeitimo ir siekti giliau įžengti į tiesą; tai kelias į tai, kad Dievas žmogų ištobulintų ir įgytų. Jūs visi esate Dievo pavedimo gavėjai, tačiau koks tai pavedimas? Jis susijęs su kitu darbo etapu; kitas darbo etapas bus didesnis darbas, vykdomas visoje visatoje, todėl šiandien turėtumėte siekti, kad pasikeistų jūsų gyvenimo būdas, kad ateityje iš tiesų taptumėte įrodymu, jog savo darbu Dievas įgyja šlovę, ir Jo būsimo darbo pavyzdžiais. Šiandienos siekis skirtas vien tam, kad būtų padėtas pagrindas būsimam darbui, kad Dievas galėtų jus panaudoti ir kad galėtumėte apie Jį liudyti. Jei tai paversi savo siekio tikslu, galėsi įgyti Šventosios Dvasios buvimą. Kuo aukštesnį siekio tikslą sau išsikelsi, tuo labiau galėsi būti ištobulintas. Kuo labiau sieksi tiesos, tuo daugiau Šventoji Dvasia veiks. Kuo didesnis bus tavo ryžtas siekti, tuo daugiau įgysi. Šventoji Dvasia tobulina žmones pagal jų vidinę būseną. Kai kurie žmonės sako nenorintys, kad Dievas juos panaudotų ar ištobulintų, ir tenorintys, kad jų kūnas būtų saugus ir nepatirtų jokios nelaimės. Kai kurie žmonės nenori įžengti į karalystę, tačiau nori nusileisti į bedugnę. Tokiu atveju Dievas išpildys ir tavo norą. Kad ir ko siektum, Dievas padarys, kad tai įvyktų. Tad ko sieki dabar? Ar sieki būti ištobulintas? Ar dabartiniais savo veiksmais ir elgesiu sieki, kad Dievas tave ištobulintų ir įgytų? Taip turi nuolat tikrinti save kasdieniame gyvenime. Jei visa širdimi sieksi vieno tikslo, Dievas tikrai tave ištobulins. Toks yra kelias, kuriuo eina Šventoji Dvasia. Į Šventosios Dvasios vedamą kelią įžengiama per žmonių siekį. Kuo labiau trokšti, kad Dievas tave ištobulintų ir įgytų, tuo daugiau Šventoji Dvasia veiks tavyje. Kuo mažiau sieksi, kuo negatyvesnis būsi ir kuo labiau trauksiesi atgal, tuo mažiau galimybių Šventoji Dvasia turės veikti; laikui bėgant Šventoji Dvasia tave apleis. Ar nori būti Dievo ištobulintas? Ar nori, kad Dievas tave įgytų? Ar nori, kad Dievas tave panaudotų? Turėtumėte siekti viską daryti tam, kad Dievas jus ištobulintų, įgytų ir panaudotų, kad visata ir visa, kas egzistuoja, galėtų matyti jumyse pasireiškiančius Dievo veiksmus. Jūs esate visų dalykų šeimininkai ir tarp viso, kas egzistuoja, turėtumėte pasiekti, kad per jus Dievas gautų liudijimą ir šlovę. Tik tai įrodo, kad iš visų kartų jūs esate labiausiai palaiminti!


Apie širdies nuraminimą Dievo akivaizdoje

Joks žingsnis nėra svarbesnis įžengiant į Dievo žodžius už širdies nuraminimą Jo akivaizdoje. Tai pamoka, kurią šiuo metu visiems žmonėms būtina skubiai išmokti. Keliai, padedantys įžengti į širdies nuraminimą Dievo akivaizdoje, yra šie:

1. Atitrauk širdį nuo išorinių reikalų. Nurimk Dievo akivaizdoje ir visą dėmesį skirk maldai Dievui.

2. Širdžiai nurimus Dievo akivaizdoje, valgyk ir gerk Dievo žodį bei juo mėgaukis.

3. Atidžiai apmąstyk Dievo meilę, gilinkis į ją ir apsvarstyk Dievo darbą.

Pirmiausia pradėk nuo maldos. Maldai skirk visą dėmesį ir melskis nustatytu laiku. Kad ir kaip trūktų laiko, kad ir kiek daug turėtum darbo ar kad ir kas tau nutiktų, kasdien melskis kaip įprasta ir kaip įprasta valgyk bei gerk Dievo žodį. Jei tik valgysi ir gersi Dievo žodį, kad ir kokia būtų tavo aplinka, dvasioje patirsi didelį džiaugsmą, o aplinkiniai žmonės, įvykiai ar daiktai tavęs netrikdys. Kai esi įpratęs savo širdyje apmąstyti Dievą, išoriniai dalykai negali tavęs trikdyti. Štai ką reiškia turėti dvasinį ūgį. Pradėk nuo maldos: vaisingiausia melstis nuraminus širdį Dievo akivaizdoje. Po to valgyk ir gerk Dievo žodį, apmąstyk Dievo žodžius ir ieškok juose šviesos, rask praktikos kelią, suprask, kokiu tikslu Dievas sako savo žodžius, ir suvok juos teisingai, be nukrypimų. Įprastai tavo širdis turėtų gebėti normaliai artintis prie Dievo, apmąstyti Dievo meilę ir Dievo žodžius bei neleisti, kad išoriniai dalykai tave trikdytų. Kai tavo širdis pasieks tam tikrą ramybės lygį, galėsi tyliai svarstyti ir viduje apmąstyti Dievo meilę ir iš tiesų artintis prie Jo, kad ir kokia būtų tavo aplinka, kol galiausiai tavo širdyje ims lietis šlovinimas, o tai netgi geriau už maldą. Tuomet turėsi tam tikrą dvasinį ūgį. Jei sugebėsi pasiekti pirmiau aprašytas būsenas, tai įrodys, kad tavo širdis iš tiesų rami Dievo akivaizdoje. Tai pirmoji pagrindinė pamoka. Tik tada, kai žmonės sugeba nurimti Dievo akivaizdoje, Šventoji Dvasia gali juos paliesti, apšviesti ir nušviesti; tik tuomet jie gali patirti tikrą bendrystę su Dievu, suvokti Dievo ketinimus ir Šventosios Dvasios vadovavimą. Tuomet jie bus įžengę į teisingą kelią savo dvasiniame gyvenime. Kai jų mokymasis gyventi Dievo akivaizdoje pasiekia tam tikrą gylį ir jie geba sukilti prieš save, nekęsti savęs ir gyventi Dievo žodžiuose, tuomet jų širdys iš tiesų nurimsta Dievo akivaizdoje. Gebėjimas nekęsti savęs, save prakeikti ir sukilti prieš save yra Dievo darbo pasiektas rezultatas, kurio žmonės negali pasiekti savo jėgomis. Todėl širdies nuraminimo Dievo akivaizdoje praktika yra pamoka, į kurią žmonės turėtų nedelsdami įžengti. Kai kurie žmonės įprastai nesugeba nurimti Dievo akivaizdoje ir net melsdamiesi negali nuraminti savo širdies Jo akivaizdoje. Tai nė iš tolo neatitinka Dievo standartų! Jei tavo širdis negali nurimti Dievo akivaizdoje, ar Šventoji Dvasia gali tave paliesti? Jei negali nurimti Dievo akivaizdoje, tave lengva išblaškyti, kai kas nors praeina pro šalį ar kai kiti kalba. Kai kiti ką nors daro, tavo mintys gali nukrypti, ir tokiu atveju negyveni Dievo akivaizdoje. Jei tavo širdis iš tiesų rami Dievo akivaizdoje, tavęs netrikdys niekas, kas vyksta išoriniame pasaulyje, ir tavo minčių neužvaldys joks žmogus, įvykis ar daiktas. Jei esi į tai įžengęs, tos neigiamos būsenos ir visi neigiami dalykai – žmogiškos sampratos, pasaulio reikalų filosofijos, nenormalūs žmonių tarpusavio santykiai, idėjos, mintys ir panašiai – savaime išnyks. Kadangi nuolat apmąstai Dievo žodžius, tavo širdis visada artėja prie Dievo ir ją nuolat užima dabartiniai Dievo žodžiai, tie neigiami dalykai pasitrauks nuo tavęs tau to nė nepastebint. Kai tave užims nauji ir teigiami dalykai, seniems neigiamiems dalykams neliks vietos, todėl nekreipk į juos dėmesio. Tau nereikia stengtis jų kontroliuoti. Sutelk dėmesį į ramybę Dievo akivaizdoje, kiek tik gali, valgyk ir gerk Dievo žodį bei juo mėgaukis, kuo daugiau giedok Dievą šlovinančių giesmių ir suteik Dievui galimybę veikti tavyje, nes dabar Dievas nori asmeniškai tobulinti žmones ir laimėti tavo širdį. Jo Dvasia paliečia tavo širdį, o jei seksi Šventosios Dvasios vadovavimu ir pradėsi gyventi Dievo akivaizdoje, įtiksi Dievui. Jei skirsi dėmesį gyvenimui Dievo žodžiuose ir daugiau bendrausi apie tiesą, kad įgytum Šventosios Dvasios apšvietimą ir nušvitimą, tuomet visos tos religinės sampratos, tavo teisuoliškumas ir savęs sureikšminimas išnyks, o tu žinosi, kaip aukotis Dievui, kaip mylėti Dievą ir kaip Jį patenkinti. Tau nė nepastebint, su Dievu nesusiję dalykai visiškai išnyks iš tavo sąmonės.

Valgant ir geriant dabartinį Jo žodį, apmąstyti Dievo žodžius ir dėl jų melstis – tai pirmasis žingsnis siekiant nurimti Dievo akivaizdoje. Jei iš tiesų sugebėsi nurimti Dievo akivaizdoje, Šventosios Dvasios apšvietimas ir nušvitimas bus su tavimi. Visas dvasinis gyvenimas įgyjamas nurimus Dievo akivaizdoje. Meldžiantis būtina nurimti Dievo akivaizdoje – tik tuomet Šventoji Dvasia gali tave paliesti. Kai valgant ir geriant Dievo žodį tavo širdis nurimsta Dievo akivaizdoje, Šventoji Dvasia gali tave apšviesti ir nušviesti, o tu gali iš tiesų suprasti Dievo žodžius. Tik tada gebėsi iš tiesų priartėti prie Dievo, iš tiesų suprasti Dievo meilę bei Jo darbą ir nuoširdžiai atsižvelgti į Dievo ketinimus, kai įprastai apmąstydamas, bendraudamas ir atidžiai artindamasis prie Dievo nurimsi Jo akivaizdoje. Kuo labiau kasdien gebėsi nurimti Dievo akivaizdoje, tuo labiau būsi nušviestas ir tuo geriau galėsi suprasti savo sugedusį polinkį, ko tau trūksta, į ką turėtum įžengti, kokią funkciją turėtum atlikti ir kur slypi tavo trūkumai. Visa tai pasiekiama nurimus Dievo akivaizdoje. Jei tavo ramybė Dievo akivaizdoje iš tiesų pasieks tam tikrą gylį, galėsi suvokti kai kurias dvasios paslaptis ir tai, ką Dievas dabar nori tavyje įvykdyti, įgyti gilesnį Dievo žodžių supratimą, suvokti pačią giliausią Dievo žodžių gelmę, jų esmę ir tikrąją prasmę bei aiškiau ir tiksliau matyti praktikos kelią. Jei nesugebėsi pakankamai giliai nurimti savo dvasioje, Šventoji Dvasia tave tik šiek tiek palies; viduje jausi stiprybę, tam tikrą džiaugsmą ir ramybę, tačiau nieko giliau nesuvoksi. Aš jau anksčiau sakiau: jei žmonės nepanaudos visų savo jėgų, jiems bus sunku išgirsti Mano balsą ar išvysti Mano veidą. Čia kalbama apie gilios ramybės Dievo akivaizdoje pasiekimą, o ne apie paviršutiniškas pastangas. Žmogus, kuris iš tiesų geba nurimti Dievo akivaizdoje, gali išsilaisvinti iš visų pasaulietinių ryšių ir būti Dievo įgytas. Visi, kurie nesugeba nurimti Dievo akivaizdoje, neabejotinai yra palaidi ir nesusivaldantys. Visi, kurie geba nurimti Dievo akivaizdoje, yra pamaldūs Jo akivaizdoje ir trokšta Dievo. Tik tie, kurie yra ramūs Dievo akivaizdoje, vertina gyvenimą ir bendrystę dvasioje, trokšta Dievo žodžių ir siekia tiesos. Visi, kurie nevertina ramybės Dievo akivaizdoje ir jos nepraktikuoja, yra tušti, paviršutiniški, prie pasaulio prisirišę ir gyvenimo neturintys žmonės; net jei jie sako, kad tiki Dievą, tai tėra tuščios kalbos. Žmonės, kuriuos Dievas galiausiai ištobulina ir padaro visaverčius, yra tie, kurie geba nurimti Jo akivaizdoje. Todėl tie, kurie yra ramūs Dievo akivaizdoje, apdovanojami didžiulėmis palaimomis. Žmonės, kurie per visą dieną beveik neskiria laiko valgyti ir gerti Dievo žodį, yra visiškai užsiėmę išoriniais reikalais ir menkai vertina įžengimą į gyvenimą, – visi jie yra veidmainiai, neturintys jokių būsimo augimo perspektyvų. Būtent tie, kurie geba nurimti Dievo akivaizdoje ir patirti tikrą bendrystę su Dievu, yra Dievo žmonės.

Kad ateitum Dievo akivaizdon ir priimtum Jo žodžius kaip savo gyvenimą, pirmiausia turi nurimti Dievo akivaizdoje. Tik tuomet, kai nurimsi Dievo akivaizdoje, Dievas tave apšvies ir suteiks tau pažinimą. Kuo labiau žmonės nurimsta Dievo akivaizdoje, tuo labiau jie geba priimti Dievo apšvietimą ir nušvitimą. Tam žmonėms reikia pamaldumo ir tikėjimo; tik tuomet jie gali būti ištobulinti. Pagrindinė įžengimo į dvasinį gyvenimą pamoka – ramybė Dievo akivaizdoje. Tik jei nurimsi Dievo akivaizdoje, visas tavo dvasinis mokymas bus veiksmingas. Jei tavo širdis negali nurimti Dievo akivaizdoje, negalėsi priimti Šventosios Dvasios darbo. Jei tavo širdis rami Dievo akivaizdoje, kad ir ką darytum, esi žmogus, gyvenantis Dievo akivaizdoje. Jei tavo širdis rami Dievo akivaizdoje ir artėja prie Dievo, kad ir ką darytum, tai įrodo, kad esi žmogus, kurio širdis rami Dievo akivaizdoje. Jei kalbiesi su kitais ar vaikštai ir gali pasakyti: „Mano širdis artėja prie Dievo, nesusitelkia į išorinius dalykus, ir aš galiu nurimti Dievo akivaizdoje“, tu esi žmogus, kurio širdis rami Dievo akivaizdoje. Nesiimk nieko, kas traukia tavo širdį prie išorinių reikalų, ir nebendrauk su žmonėmis, kurie atskiria tavo širdį nuo Dievo. Kad ir kas trukdytų tavo širdžiai artintis prie Dievo, atidėk tai į šalį arba nuo to atsiribok. Tai yra naudingiau tavo gyvenimui. Dabar kaip tik yra didžiojo Šventosios Dvasios darbo metas – metas, kai Dievas asmeniškai ištobulina žmones. Jei šią akimirką negali nurimti Dievo akivaizdoje, vadinasi, dar nesugrįžai Dievo sosto akivaizdon. Jei sieksi ne Dievo, o kitų dalykų, Dievas niekaip negalės tavęs ištobulinti. Tie, kurie girdi tokias Dievo ištarmes, bet šiandien vis tiek nesugeba nurimti Jo akivaizdoje, yra žmonės, nemylintys tiesos ir Dievo. Jei dabar nepaaukosi savęs, ko lauki? Paaukoti save – tai nuraminti širdį Dievo akivaizdoje. Tai būtų tikra auka. Kas dabar iš tiesų paaukoja savo širdį Dievui, tą Dievas neabejotinai padarys visavertį. Niekas, kad ir kas tai būtų, negali tavęs sutrikdyti; nesvarbu, ar tave apgenėtų, ar patirtum nusivylimą arba nesėkmę, tavo širdis visada turėtų būti rami Dievo akivaizdoje. Kad ir kaip žmonės su tavimi elgtųsi, tavo širdis turėtų būti rami Dievo akivaizdoje. Kad ir kokios aplinkybės tave ištiktų – ar suspaudimas, kančia, persekiojimas, ar įvairūs išmėginimai, – tavo širdis visada turėtų būti rami Dievo akivaizdoje; tokie yra ištobulinimo keliai. Tik tada, kai iš tiesų nurimsi Dievo akivaizdoje, dabartiniai Dievo žodžiai tau taps aiškūs. Tuomet galėsi teisingiau ir be nukrypimų įgyvendinti praktikoje Šventosios Dvasios nušvitimą ir apšvietimą, aiškiau suvokti Dievo ketinimus, todėl tavo tarnavimas įgis aiškesnę kryptį, taip pat galėsi tiksliau suvokti Šventosios Dvasios veikimą ir vadovavimą ir neabejosi, kad tavo gyvenimui vadovauja Šventoji Dvasia. Tokie rezultatai pasiekiami iš tiesų nurimus Dievo akivaizdoje. Kai žmonės aiškiai nesupranta Dievo žodžių, neturi praktikos kelio, nesuvokia Dievo ketinimų arba jiems trūksta praktikos principų, taip yra todėl, kad jų širdys nėra ramios Dievo akivaizdoje. Ramybės Dievo akivaizdoje tikslas – būti kruopščiam ir dalykiškam, siekti tikslumo bei aiškumo Dievo žodžiuose ir galiausiai suprasti tiesą bei pažinti Dievą.

Jei tavo širdis nėra dažnai rami Dievo akivaizdoje, Dievas neturi kaip tavęs ištobulinti. Neturėti ryžto – tai tas pats, kas neturėti širdies, o žmogus be širdies negali nurimti Dievo akivaizdoje; toks žmogus nežino, kiek daug darbo Dievas atlieka ir kiek daug Jis kalba, taip pat nežino, kaip praktikuoti. Argi tai ne žmogus be širdies? Ar žmogus be širdies gali nurimti Dievo akivaizdoje? Dievas neturi kaip ištobulinti žmonių be širdies – jie niekuo nesiskiria nuo žvėrių. Dievas kalbėjo taip aiškiai ir suprantamai, tačiau tavo širdis vis tiek lieka nepaliesta, o tu vis dar nesugebi nurimti Dievo akivaizdoje. Argi nesi žvėris? Kai kurie žmonės, praktikuodami ramybę Dievo akivaizdoje, nukrypsta nuo teisingo kelio. Atėjus metui gaminti valgį, jie jo negamina, o atėjus metui dirbti, nedirba – tik meldžiasi ir medituoja. Ramybė Dievo akivaizdoje nereiškia, kad nereikia gaminti valgio, dirbti ar gyventi savo gyvenimo. Ji reiškia gebėjimą bet kokiomis įprastomis aplinkybėmis nuraminti širdį Dievo akivaizdoje ir skirti Dievui vietą savo širdyje. Kai meldiesi, turėtum deramai atsiklaupti prieš Dievą ir melstis. Kai dirbi ar gamini maistą, nuramink širdį Dievo akivaizdoje, apmąstyk Dievo žodžius arba giedok giesmes. Kad ir kokioje situacijoje atsidurtum, turėtum turėti sau tinkamą praktikos būdą, daryti viską, ką gali, kad artėtum prie Dievo, ir visomis jėgomis stengtis nuraminti širdį Dievo akivaizdoje. Kai aplinkybės leidžia, melskis sutelkęs visą dėmesį; kai aplinkybės neleidžia, dirbk rankomis ir savo širdyje artėk prie Dievo. Kai gali valgyti ir gerti Dievo žodį, valgyk ir gerk; kai gali melstis, melskis; kai gali apmąstyti Dievą, apmąstyk Jį. Kitaip tariant, pagal savo aplinkybes daryk viską, ką gali, kad mokytumeisi įžengti. Kai kurie žmonės gali nurimti Dievo akivaizdoje, kol nieko nevyksta, tačiau vos tik kas nors nutinka, jų mintys ima klaidžioti. Tai nėra ramybė Dievo akivaizdoje. Teisingas būdas tai patirti yra toks: jokiomis aplinkybėmis širdis neatsitraukia nuo Dievo ir jos netrikdo aplinkiniai žmonės, įvykiai ar daiktai; tik tuomet žmogus iš tiesų yra ramus Dievo akivaizdoje. Kai kurie žmonės sako, kad meldžiantis susirinkimuose jų širdys gali nurimti Dievo akivaizdoje, tačiau bendraudami su kitais jie nesugeba nurimti Dievo akivaizdoje, o jų mintys ima siautėti. Tai nėra ramybė Dievo akivaizdoje. Šiandien tokios būsenos yra dauguma žmonių – jų širdys nesugeba visada nurimti Dievo akivaizdoje. Taigi jūs turite labiau stengtis mokytis šioje srityje, žingsnis po žingsnio įžengti į teisingą gyvenimo patirties kelią ir pradėti eiti Dievo vykdomo ištobulinimo keliu.


Norėdami pasiekti tobulumą, atsižvelkite į Dievo ketinimus

Kuo labiau atsižvelgsi į Dievo ketinimus, tuo didesnę naštą neši, o kuo didesnę naštą neši – tuo turtingesnė bus tavo patirtis. Kai atsižvelgi į Dievo ketinimus, Dievas uždeda tau naštą, o tada apšviečia tave apie užduotis, kurias Jis tau patikėjo. Dievui uždėjus tau šią naštą, valgydamas ir gerdamas Dievo žodžius skirsi ypatingą dėmesį susijusioms tiesoms. Jei jauti naštą dėl brolių ir seserų gyvenimo būdo, vadinasi, šią naštą Dievas patikėjo tau ir tu visuomet nešiesi ją su savimi savo kasdienėse maldose. Tai, ką daro Dievas, buvo patikėta tau, ir tu noriai darai tą, ką Dievas nori daryti – štai ką reiškia prisiimti Dievo naštą kaip savo. Šiuo metu Dievo žodžių valgymą ir gėrimą sutelksi ties tokiomis problemomis ir galvosi: „Kaip aš išspręsiu šias problemas? Kaip galiu padėti savo broliams ir seserims išsivaduoti ir patirti dvasios džiaugsmą?“ Bendraudamas taip pat sutelksi savo dėmesį į šių problemų sprendimą, o valgydamas ir gerdamas Dievo žodžius, susitelksi į tų žodžių, kurie susiję su šiomis problemomis, valgymą ir gėrimą. Valgydamas ir gerdamas Dievo žodžius su naštos jausmu, tu perprasi Jo reikalavimus ir tuomet kelias pirmyn tau taps aiškesnis. Tai Šventosios Dvasios apšvietimas ir nušvitimas, kuris ateina tau nešant naštą, tai taip pat yra ir Dievo vedimas tau. Kodėl tai sakau? Jei neturėsi naštos, tuomet valgydamas ir gerdamas Dievo žodžius nebūsi dėmesingas; o kai valgysi ir gersi Dievo žodžius jausdamas naštą savo širdyje, sugebėsi perprasti jų esmę, rasti savo kelią ir atsižvelgti į Dievo ketinimus. Todėl turėtum melsti Dievo, kad Jis užkrautų tau daugiau naštos ir patikėtų tau netgi daugiau užduočių, kad turėtum aiškesnį kelią savo ateities darbams; kad tavo Dievo žodžių valgymas ir gėrimas būtų vaisingesnis; kad galėtum perprasti Jo žodžių esmę; ir kad taptum pajėgesnis būti vedamu Šventosios Dvasios .

Dievo žodžių valgymas ir gėrimas, lavinimasis maldoje, Dievo naštos ir Jo tau patikėtų pavedimų priėmimas – visa tai yra tam, kad žinotum, kaip judėti pirmyn. Kuo didesnę Dievo pavedimų naštą neši, tuo bus Jam lengviau tave tobulinti. Kai kurie, net ir šaukiami, nenori bendradarbiauti su kitas tarnystėje Dievui, jie yra kaip tinginiai, ieškantys patogumo. Kuo dažniau tave kviečia bendradarbiauti su kitais tarnystėje, tuo daugiau patirties įgyji. Daugiau naštų ir patirčių suteiks tau daugiau galimybių būti ištobulintam. Todėl, jei gali nuoširdžiai tarnauti Dievui, atsižvelgsi į Dievo naštą; tokiu būdu turėsi daugiau galimybių būti Dievo ištobulintas. Šiuo metu tobulinama būtent tokia grupė žmonių. Kuo intensyviau tave veikia Dievo Dvasia, kuo labiau atsižvelgi į Dievo naštą, tuo labiau būsi Dievo ištobulintas ir tuo labiau būsi Jo įgytas– kol galiausiai tapsi žmogumi, kurį Dievas naudoja. Šiuo metu yra žmonių, kurie neneša jokios naštos už bažnyčią. Jie yra tingūs ir vangūs žmonės, kurie rūpinasi tik savo pačių kūnu. Šie žmonės yra ypatingai savanaudiški, be to, jie yra akli. Jei aiškiai nesupranti šio reikalo, neneši jokios naštos. Kuo labiau atsižvelgi į Dievo ketinimus, tuo didesnę naštą Jis tau skirs. Savanaudžiai nenori tokių kančių; jie nenori mokėti kainos ir todėl praras galimybes būti Dievo ištobulinti. Argi jie sau nekenkia? Jei esi žmogus, kuris atsižvelgia į Dievo ketinimus, tuomet tu prisiimsi tikrą naštą bažnyčios atžvilgiu. Tiesą sakant, užuot vadinus tai našta, kurią neši dėl bažnyčios, geriau būtų tai pavadinti našta, kurią neši dėl savo paties gyvenimo, nes taip ugdaisi naštą dėl bažnyčios, kad Dievas per tokias patirtis tave ištobulintų. Todėl tie, kas neša didžiausią naštą dėl bažnyčios, kas neša naštą dėl įžengimo į gyvenimą – būtent jie bus Dievo ištobulinti. Ar aiškiai tai supranti? Jei bažnyčia, kuriai priklausai, yra pabirusi kaip smėlis, bet tu dėl to nesijaudini ir nesinervini, ir netgi užmerki akis, kai tavo broliai ir seserys negali normaliai valgyti ir gerti Dievo žodžių, tai yra naštos neturėjimo apraiška. Dievas nemyli tokių žmonių. Dievas myli tuos, kurie jaučia teisumo alkį ir troškulį ir yra dėmesingi Dievo ketinimams. Todėl čia ir dabar turėtum būti dėmesingas Dievo naštai; neturėtum laukti, kol Dievas apreikš savo teisų būdą gausybei žmonių, kad pradėtum atsižvelgti į Dievo naštą. Ar tada nebus jau per vėlu? Dabar yra puiki proga būti Dievo tobulinamam. Jei leisi šiai progai praslysti pro pirštus, gailėsiesi visą likusį gyvenimą. Lygiai taip pat, kaip Mozė negalėjo įeiti į gerąją Kanaano žemę ir gailėjosi dėl to visą likusį gyvenimą, ir mirė apimtas graužaties. Kai Dievas atskleis savo teisų būdą gausybei žmonių, tave kankins graužatis. Net jei Dievas tavęs nebaus, tu pats save nubausi savo graužatimi. Kai kurie tuo netiki, bet jei ir tu tuo netiki – palauk ir pamatysi. Kai kurie yra būtent tie žmonės, kurie asmeniškai patirs šių žodžių išsipildymą. Ar nori paaukoti save dėl šių žodžių?

Jei neieškai galimybių būti Dievo ištobulintas ir nesieki būti pirmas ištobulinimo siekimo kelyje, galiausiai dėl to gailėsiesi. Geriausia proga tobulinti žmones yra dabartis; dabar yra itin tinkamas laikas. Jei uoliai nesieki būti Dievo ištobulintas, kai Jo darbas bus baigtas, būsi praradęs galimybę – bus jau per vėlu. Kad ir koks didelis būtų tavo ryžtas, jei Dievas jau nebevykdys savo darbo, niekada nepasieksi tobulumo, net jei ir stengsiesi iš paskutiniųjų. Privalai pasinaudoti šia galimybe ir bendradarbiauti, kol Šventoji Dvasia vis dar vykdo savo didį darbą. Jei praleisi šią galimybę, kitos tau nebus duota, kad ir kokias pastangas dėtum. Kai kurie iš jūsų verkia: „Dieve, noriu priimti Tavo naštą ir įgyvendinti Tavo ketinimus!“ Tačiau tu neturi praktikos kelio, todėl tavo našta netruks ilgai. Jei prieš akis turi kelią, žingsnis po žingsnio įgysi patirties ir tavo patirtis bus struktūrizuota ir organizuota. Kai viena našta bus baigta – tau bus duota kita. Augant tavo gyvenimo patirčiai, tavo naštos taipogi taps prasmingesnės. Kai kurie neša naštą tik Šventosios Dvasios vedami; praėjus kuriam laikui, kai jie daugiau nebeturi praktikos kelio, jie nustoja nešti bet kokią naštą. Vien tik valgydamas ir gerdamas Dievo žodžius, negali pilnai prisiimti naštos. Tai gali padaryti tik suprasdamas daugelį tiesų, įgydamas įžvalgą ir sugebėdamas panaudoti tiesą problemoms spręsti ir tokiu būdu tiksliau suprasdamas Dievo žodžius ir Dievo ketinimus. Tik kai neši naštą, galėsi tinkamai atlikti darbą. Jei neši naštą, bet neturi aiškaus tiesos supratimo, taip irgi nieko nebus; turi asmeniškai patirti Dievo žodžius ir mokėti juos taikyti praktikoje. Kai pats įžengsi į tikrovę, tik tuomet sugebėsi aprūpinti kitus, vesti kitus ir būti Dievo ištobulintas.

 „Kelyje … (4)” parašyta, kad jūs visi esate karalystės žmonės, Dievo išrinkti prieš amžius, ir niekas negali jūsų atimti. Ten taip pat nurodyta, kad Dievas nori, jog kiekvienas būtų Dievo naudojamas ir ištobulinamas, ir Jis reikalauja, kad jie būtų Dievo tauta, ir kad tik tapdami Dievo tauta, jie gali atitikti Dievo ketinimus. Tuo metu jūs visi buvote bendrystėje ir bendravote šiuo klausimu, kalbėdamiesi apie įžengimo kelią, pagrįstą Dievo tautos standartais. Todėl Šventosios Dvasios tuo metu vykdytas darbas buvo išvesti visus žmones iš jų neigiamos būsenos ir nuvesti juos į teigiamą. Tuo metu Šventosios Dvasios darbo kryptis buvo įgalinti kiekvieną priimti savo, kaip Dievo tautos, vietą, kad galėtų džiaugtis Dievo žodžiais, ir leisti kiekvienam iš jūsų aiškiai suprasti, kad esate Dievo tauta – kaip buvo nulemta seniausiai – kurios Šėtonas negali pasiimti. Taigi, jūs visi meldėtės: „Dieve! Noriu būti vienu iš Tavo žmonių, nes Tu mus iš anksto paskyrei prieš amžius ir suteikei mums šį statusą. Norime džiuginti Tave iš šios vietos“. Kai tu taip melsdavaisi, Šventoji Dvasia tavyje veikė; tokia buvo Šventosios Dvasios darbo kryptis. Šiuo metu turėtumėte melstis ir mokytis nuraminti savo širdis prieš Dievą ir turėtumėte sugebėti siekti gyvenimo ir įžengimo į karalystės mokymą. Tai yra pradinis etapas. Dabar Dievo darbas yra padėti kiekvienam žengti teisingu keliu, gyventi normalų dvasinį gyvenimą bei patirti tikrus išgyvenimus, būti Šventosios Dvasios vedamam, ir – remiantis visu tuo – priimti Dievo pavedimus. Įėjimo į karalystės mokymą tikslas yra, kad kiekvienas jūsų žodis, poelgis, judesys, mintis ir sumanymas įžengtų į Dievo žodžius; kad Dievas jumyse veiktų stipriau ir taip išsiugdytumėte Dievą mylinčią širdį; ir kad jūs prisiimtumėte didesnę Dievo ketinimų naštą, kad visi stotų į Dievo tobulinimo kelią ir eitų teisingu keliu. Kai tavo mintys ir sumanymai, taip pat ir blogi ketinimai gali būti pataisyti ir kai tu gali nusigręžti nuo rūpinimosi savo kūnu ir būti dėmesingas Dievo ketinimams, ir kai sugebi atsispirti neteisingų ketinimų trikdžiams jiems tik atsiradus, veikdamas pagal Dievo ketinimus – jei tau pavyksta pasiekti tokį virsmą, tuomet esi teisingame gyvenimo patirties kelyje. Kai tavo mokymasis maldoje yra teisingame kelyje, Šventoji Dvasia tave ves tavo maldose. Kiekvieną kartą tau meldžiantis, Šventoji Dvasia ves tave; kiekvieną kartą tau meldžiantis, sugebėsi nuraminti savo širdį prieš Dievą. Kiekvieną kartą valgydamas ir gerdamas Dievo žodžių skyrių, jei perprasi Jo šiuo metu vykdomą darbą ir suprasi, kaip reikia melstis, bendradarbiauti ir kaip į visa tai įžengti, tik tuomet tavo Dievo žodžių valgymas ir gėrimas duos vaisių. Kai Dievo žodžiuose sugebėsi rasti įėjimo kelią ir perprasti Dievo dabartinio darbo dinamiką bei Šventosios Dvasios darbo kryptį, tuomet būsi įžengęs į teisingą kelią. Jei valgydamas ir gerdamas Dievo žodžius nesuvokei esminių dalykų ir vėliau nesugebi rasti praktikos kelio, tai rodo, kad vis dar nemoki valgyti ir gerti Dievo žodžių ir dar neatradai tam tinkamo metodo ar principo. Jei nesugebi suvokti šiuo metu Dievo vykdomo darbo, negalėsi priimti užduočių, kurias Jis tau skirs. Dievo šiuo metu atliekamas darbas yra būtent tai, į ką žmonės šiuo metu turi įžengti ir ką turi suprasti. Ar suvoki visa tai?

Jei veiksmingai valgai ir geri Dievo žodžius, tavo dvasinis gyvenimas tampa normalus, ir nesvarbu, kokius išbandymus patirtum, su kokiomis aplinkybėmis susidurtum, kokias fizines ligas kęstum, kokį brolių ir seserų susvetimėjimą ar šeimos sunkumus patirtum – tu gali normaliai valgyti ir gerti Dievo žodžius, normaliai melstis bei normaliai gyventi savo bažnyčios gyvenimą. Jei gali visa tai pasiekti, tai rodo, kad įžengei į teisingą kelią. Kai kurie žmonės yra per daug pažeidžiami ir stokoja atkaklumo. Susidūrę su menkiausia problema, jie verkšlena ir tampa negatyvūs. Tiesos siekimas reikalauja atkaklumo ir ryžto. Jei šį kartą tau nepavyko įgyvendinti Dievo ketinimų, privalai sugebėti savęs nekęsti ir giliai širdyje būti tyliai pasiryžęs sulaukti sėkmės kitą kartą. Jei šį kartą nebuvai dėmesingas Dievo naštai, tuomet ateityje susidūręs su ta pačia problema, turėtum būti pasiryžęs maištauti prieš savo kūną ir nusiteikęs įgyvendinti Dievo ketinimus. Taip tu būsi vertas pagyrimo. Kai kurie žmonės netgi nežino, ar jų mintys ar sumanymai yra teisingi; tokie žmonės yra pasimetę kvailiai! Jei nori sutramdyti savo širdį ir sukilti prieš kūną, pirmiausia privalai žinoti, ar tavo ketinimai yra teisingi; tik tada gali sutramdyti savo širdį. Jei nežinai, ar tavo ketinimai yra teisingi, ar gali sutramdyti savo širdį ir sukilti prieš kūną? Net jei sukilsi, tai darysi padrikai. Turi sukilti prieš savo blogus ketinimus; štai ką reiškia maištas prieš kūną. Supratęs, kad tavo ketinimai, mintys ir sumanymai yra neteisingi, turėtum greitai pakeisti kryptį ir žengti teisingu keliu. Pirmiausia privalai pasiekti proveržį spręsdamas šią problemą ir išsiugdyti šioje srityje, nes tik tu geriausiai žinai, ar tavo ketinimai teisingi ar ne. Kai pataisysi savo neteisingus ketinimus taip, kad jie būtų skirti Dievui, tada būsi pasiekęs savo širdies sutramdymo tikslą. 

Svarbiausia, ką dabar turite padaryti, tai pažinti Dievą ir Jo darbą. Taipogi privalote žinoti, kaip Šventoji Dvasia dirba su žmonėmis. Tai yra būtina norint eiti teisingu keliu. Tai padaryti tau bus lengviau, kai suvoksi šį esminį dalyką. Tu tiki Dievą ir pažįsti Dievą, o tai rodo, kad tavo tikėjimas Dievu yra vertas savo vardo. Jei toliau kaupi patirtį, bet galiausiai vis tiek nesugebi pažinti Dievo, tuomet tu tikrai esi tas, kuris priešinasi Dievui. Tie, kurie tiki tik Jėzų Kristų, bet netiki šių dienų įsikūnijusio Dievo, yra visi pasmerkti. Jie visi yra šių dienų fariziejai, nes jie nepripažįsta šiandienos Dievo ir jie visi priešinasi Jam. Net jei jie tikėtų Jėzų kaip įmanoma nuoširdžiai, viskas būtų veltui; Dievas jiems nepritars. Visi tie, kurie skelbia savo tikėjimą į Dievą, bet savo širdyse neturi tikrojo Jo pažinimo, yra veidmainiai!

Norint siekti būti Dievo ištobulintam, pirmiausia reikia suprasti, ką reiškia būti Dievo ištobulintam bei kokias sąlygas reikia patenkinti, kad taip įvyktų. Šiuos dalykus supratus, reikia rasti praktikos kelią. Žmogus privalo būti tam tikro kalibro, kad būtų ištobulintas. Daugelis žmonių iš prigimties neturi pakankamai aukšto kalibro, tokiu atveju tenka sumokėti kainą ir įdėti nemažai sąmoningų pastangų. Kuo menkesnis tavo kalibras, tuo daugiau sąmoningų pastangų privalai įdėti. Kuo geriau supranti Dievo žodžius ir kuo daugiau juos taikai praktikoje, tuo greičiau galėsi įžengti į Dievo tobulinimo kelią. Per maldą gali būti ištobulintas maldos metu. Taip pat gali būti ištobulintas valgydamas ir gerdamas Dievo žodžius, suvokdamas jų esmę ir išgyvendamas jų tikrove. Kasdien patirdamas Dievo žodžius, turėtum suprasti, ko tavyje trūksta; dar svarbiau, turėtum atpažinti savo mirtiną ydą ir silpnybes, ir melstis bei maldauti Dievo. Taip darydamas, pamažu būsi ištobulintas. Kelias į ištobulinimą yra: melstis; valgyti ir gerti Dievo žodžius; suvokti Dievo žodžių esmę; įžengti į Dievo žodžių patyrimą; pažinti, ko tavyje trūksta; paklusti Dievo darbui; būti dėmesingam Dievo naštai ir maištauti prieš kūną savo Dievą mylinčia širdimi; ir dažnai bendrauti su savo broliais ir seserimis, tai gali praturtinti tavo patirtį. Ar tai būtų bendruomeninis, ar tavo asmeninis gyvenimas, dideli susirinkimai ar maži – visi jie gali leisti tau įgyti patyrimų, mokymų ir nuraminti tavo širdį Dievo akivaizdoje, ir atsigręžti į Jį. Visa tai yra ištobulinimo proceso dalis. Kaip jau buvo minėta, patirti Dievo žodžius reiškia sugebėti iš tikrųjų asmeniškai juos patirti ir leisti sau jais gyventi – kad įgytum didesnį tikėjimą ir meilę Dievui – ir taip palaipsniui atsikratyti šėtoniško sugedusio būdo, savo netinkamų ketinimų ir gyventi normalaus žmogaus gyvenimą. Tavyje bus vis daugiau ir daugiau meilės Dievui – tai reiškia, kad vis daugiau tavo dalių bus Dievo ištobulintos, o dalių, kurias sugadino Šėtonas, liks vis mažiau. Per savo praktines patirtis pamažu žengsi ištobulinimo keliu. Taigi, jei nori būti ištobulintas, itin svarbu atsižvelgti į Dievo ketinimus ir patirti Jo žodžius.


Dievas tobulina tuos, kurie atitinka Jo valią

Dabar Dievas nori patraukti į savo pusę tam tikrą žmonių grupę, kurią sudaro tie, kurie deda visas pastangas, kad su Juo bendradarbiautų, kurie gali paklusti Jo darbui, kurie tiki, kad Dievo sakomas žodis yra tiesa, ir kurie gali praktiškai įgyvendinti Dievo reikalavimus; tai tie, kurių širdyse slypi tikrasis supratimas, tie, kurie gali būti ištobulinti; jie neišvengiamai sugebės eiti tobulinimo keliu. Tie, kurių neįmanoma ištobulinti, yra žmonės, neturintys aiškaus Dievo darbo supratimo; jie nevalgo ir negeria Dievo žodžio, nekreipia į jį dėmesio, o jų širdys visiškai nemyli Dievo. Tie, kurie abejoja įsikūnijusiu Dievu, nuolat dėl Jo dvejoja, niekada rimtai nepriima Jo žodžio ir visada bando Jį apgauti, yra Dievui besipriešinantys ir Šėtonui priklausantys žmonės; tokių žmonių ištobulinti neįmanoma.

Jei nori būti ištobulintas, pirmiausia turi įgyti palankumą Dievo akyse, nes Jis tobulina tuos, į kuriuos žvelgia palankiai ir kurie atitinka Jo valią. Jei nori atitikti Dievo valią, privalai turėti Jo darbui paklūstančią širdį, daryti viską, kad siektum tiesos, ir visuose dalykuose priimti Dievo vertinimą. Ar viskas, ką darai, atlaikė Dievo vertinimą? Ar tavo motyvas yra teisingas? Jei motyvas teisingas, Dievas tau pritars; jei klaidingas – tai rodo, kad tavo širdis myli ne Dievą, o kūną ir Šėtoną. Tad visuose dalykuose privalai per maldą priimti Dievo vertinimą. Kai meldiesi, nors Aš ir nestoviu prieš tave, Šventoji Dvasia yra su tavimi, ir tu meldiesi tiek Man kaip asmeniui, tiek Dievo Dvasiai. Kodėl tiki šiuo kūnu? Tiki todėl, kad Jis turi Dievo Dvasią. Ar tikėtum šiuo asmeniu, jei Jis neturėtų Dievo Dvasios? Tikėdamas šiuo asmeniu, tu tiki Dievo Dvasia. Pagarbi baimė šiam asmeniui reiškia pagarbų baimingumą pačiai Dievo Dvasiai. Tikėjimas į Dievo Dvasią yra tikėjimas šiuo asmeniu, o tikėjimas šiuo asmeniu taip pat yra tikėjimas į Dievo Dvasią. Melsdamasis jauti, kad Dievo Dvasia yra su tavimi ir kad Dievas stovi prieš tave, todėl ir meldiesi Jo Dvasiai. Šiandien dauguma žmonių bijo stoti prieš Dievą su savo darbais; nors ir gali apgauti Jo kūną, Jo Dvasios neapgausi. Bet koks dalykas, kuris negali atlaikyti Dievo vertinimo, neatitinka tiesos ir turėtų būti atmestas; pasielgti kitaip reiškia įžeisti Dievą. Taigi, ar melstumeisi, kalbėtumeisi ir bendrautum su broliais ir seserimis, ar vykdytum savo pareigą ir dirbtum darbus, privalai pavesti savo širdį Dievui. Kai atlieki tau pavestą užduotį, Dievas yra su tavimi, ir kol tavo motyvas teisingas ir skirtas Dievo namų darbui, Jis priims viską, ką darai, todėl turėtum nuoširdžiai atlikti savo užduotį. Kai meldiesi, tavo širdis turėtų mylėti Dievą ir siekti Jo globos, apsaugos ir tiriamo žvilgsnio. Jei tokie yra tavo motyvai, tavo maldos bus veiksmingos. Pavyzdžiui, kai meldiesi sambūriuose, jei atveri savo širdį Dievui, Jam meldiesi ir be melo išsakai Jam tai, kas joje yra, tuomet tavo maldos tikrai bus veiksmingos. Jei nuoširdžiai širdyje myli Dievą, prisiek Jam: „Dieve, kuris esi danguje, žemėje ir visur, prisiekiu Tau: tegul Tavo Dvasia tiria viską, ką darau, ir nuolat mane saugo ir globoja, kad kiekvienas mano poelgis galėtų būti priimtas Tavo akivaizdoje. Jei mano širdis Tavęs nemylėtų ar kada nors Tave išduotų, tuomet griežtai mane nubausk ir prakeik. Neatleisk man nei šiame gyvenime, nei ateinančiame pasaulyje!“ Ar išdrįsi duoti tokią priesaiką? Jei ne, vadinasi, esi baikštus ir vis dar myli save. Ar jūs visi turite šį ryžtą? Jei iš tiesų esate tam pasiryžę, turėtumėte duoti šią priesaiką. Jei tu asmeniškai turi tokį ryžtą ir duodi tokią priesaiką, Dievas išpildys tavo pasiryžimą. Kai Dievui prisieki, Jis klauso. Dievas nustato, ar esi nuodėmingas, ar teisus, remdamasis tavo malda ir praktika. Dabar jūs visi esate tobulinami, ir jei tu tikrai tiki, kad būsi ištobulintas, tuomet visus savo darbus paskirsi Dievui ir priimsi Jo vertinimą. Jei padarysi kažką be galo maištingo arba išduosi Dievą, tuomet Jis įvykdys tavo priesaiką; tokiu atveju, ar tau grėstų pražūtis, ar bausmė – tai bus tavo paties kaltė. Tu davei priesaiką, todėl turėtum jos laikytis. Jei prisieki, bet priesaikos nesilaikai, užsitrauksi pražūtį. Kadangi priesaika buvo tavo, Dievas ją įvykdys. Kai kurie po maldos išsigąsta ir sako: „Viskas baigta! Neliko galimybės gyventi palaidą gyvenimą, galimybės daryti bloga, galimybės tenkinti savo pasaulietiškų troškimų!“ Šie žmonės vis dar myli pasaulį ir nuodėmę, tad jie neabejotinai eis į pražūtį.

Kaip tikintysis privalai sugebėti pavesti visus savo poelgius ir darbus Dievui ir priimti Jo vertinimą. Jei tai, ką darai, gali būti skirta Dievo Dvasiai, bet ne Dievo kūnui, vadinasi, nepriėmei Jo Dvasios vertinimo. Kas yra Dievo Dvasia? Kas yra tas asmuo, apie kurį liudija Dievas? Argi Jie nėra vienas ir tas pats? Dauguma Juos laiko dviem atskiromis esybėmis, tikėdami, kad Dievo Dvasia tėra Dievo Dvasia, o asmuo, apie kurį liudija Dievas – tik paprastas žmogus. Bet argi tu neklysti? Kieno vardu šis asmuo dirba? Tie, kurie nepažįsta įsikūnijusio Dievo, neturi dvasinio supratimo. Dievo Dvasia ir Jo įsikūnijęs kūnas yra viena, nes Dievo Dvasia materializuojasi kūne. Jei šis asmuo tau nėra malonus, ar Dievo Dvasia bus maloni? Ar nesi visiškai susipainiojęs? Šiandien visi, kurie negali priimti Dievo vertinimo, negaus Jo pritarimo, o tie, kurie nepažįsta įsikūnijusio Dievo, negali būti ištobulinti. Pažvelk į viską, ką darai, ir įvertink, ar gali tai pateikti Dievui. Jei negali pateikti Dievui visko, ką darai, vadinasi, esi piktadarys. Argi piktadariai gali būti ištobulinti? Kiekvienas veiksmas, kiekvienas motyvas ir kiekviena reakcija – viskas, ką darai, turėtų būti pateikta Dievui. Tad visas tavo kasdienis dvasinis gyvenimas – malda, artėjimas prie Dievo, Dievo žodžio valgymas ir gėrimas, bendrystė su broliais ir seserimis bei bažnytinis gyvenimas – ir tavo tarnystė bendradarbiaujant su kitais turėtų būti pavesti Dievo vertinimui. Būtent tokia praktika padės tau gyvenime augti. Dievo vertinimo priėmimo procesas yra apvalymo procesas. Kuo labiau gali priimti Dievo vertinimą, tuo labiau esi apvalomas ir labiau atitinki Dievo valią, kad nepasiduotum palaidam gyvenimui, o tavo širdis gyventų Jo akivaizdoje. Kuo labiau priimi Jo vertinimą, tuo labiau pažeminamas Šėtonas ir tuo tvirtesnis tavo gebėjimas maištauti prieš kūną. Taigi Dievo vertinimo priėmimas yra kelias, kuriuo žmonės turėtų eiti. Kad ir ką darytum, net ir bendraudamas su broliais ir seserimis, turėtum pašvęsti savo poelgius Dievui ir siekti Jo vertinimo, taip pat turėtum sąmoningai paklusti pačiam Dievui – tai padarys tavo praktiką kur kas tikslesnę. Tik pašvęsdamas viską, ką darai, Dievui ir priimdamas Jo vertinimą, gali gyventi Dievo akivaizdoje.

Tie, kurie neturi Dievo supratimo, niekada negali visiškai paklusti Dievui. Tokie žmonės yra maišto sūnūs. Jie per daug ambicingi, kupini maištingumo, todėl jie atitolsta nuo Dievo ir nenori priimti Jo teisimo. Tokius žmones nėra lengva tobulinti. Kai kurie žmonės išrankiai valgo, geria ir priima Dievo žodį. Jie priima tas Dievo žodžio dalis, kurios atitinka jų nuostatas, atmesdami jų neatitinkančias. Argi tai nėra pats įžūliausias maištas ir pasipriešinimas Dievui? Jei žmogus tiki Dievą daugelį metų neįgydamas net menkiausio Jo supratimo, tuomet jis yra netikintysis. Norintieji priimti Dievo vertinimą siekia Jo supratimo, nori priimti Jo žodį. Būtent jie gaus Dievo palikimą ir paveldės Jo palaiminimus – jie yra labiausiai palaiminti. Dievas prakeikia tuos, kurių širdyse Jam nėra vietos, tokius žmones Jis baudžia ir apleidžia. Jei nemyli Dievo, Jis tave apleis, o jei nesiklausai, ką Aš sakau, pažadu, kad Dievo Dvasia tave apleis. Pabandyk, jei netiki! Šiandien Aš tau išaiškinu praktikos kelią, bet ar juo žengsi – priklauso nuo tavęs paties. Jei tuo netiki ir to nevykdai, pats pamatysi, ar Šventoji Dvasia tavyje veikia ar ne! Jei nesieki Dievo supratimo, Šventoji Dvasia tavyje neveiks. Dievas veikia tuose, kurie siekia ir brangina Jo žodį. Kuo labiau brangini Dievo žodį, tuo stipriau Jo Dvasia veikia tavyje. Kuo labiau žmogus brangina Dievo žodį, tuo daugiau galimybių jis turi būti Dievo ištobulintas. Dievas tobulina tuos, kurie Jį nuoširdžiai myli ir kurių širdys prieš Jį yra ramios. Turėtum branginti visą Dievo darbą, branginti Dievo nušvitimą, branginti Dievo buvimą, branginti Dievo globą ir apsaugą bei tai, kaip Dievo žodis tampa tavo tikrove ir aprūpina tavo gyvenimą – tai geriausiai atitinka Dievo valią. Jei branginsi Dievo darbą, tai yra, jei branginsi visą darbą, kurį Jis tavyje atliko, tuomet Jis tave laimins ir padaugins viską, ką turi. Jei Dievo žodžio nebranginsi, Jis tavyje neveiks; už tavo tikėjimą Jis tau suteiks tik šiek tiek malonės, leisdamas patirti truputį materialaus palaiminimo ar suteikdamas tavo šeimai šiek tiek saugumo. Turėtum siekti, kad Dievo žodis taptų tavo tikrove, kad sugebėtum Dievą patenkinti ir atitikti Jo valią, o ne vien tik džiaugtis Jo malone. Tikintiesiems nėra nieko svarbesnio kaip priimti Dievo darbą, įgyti tobulumo ir vykdyti Dievo valią. Tai yra tikslas, kurio turėtum siekti.

Visa, ko žmogus siekė Malonės amžiuje, dabar pasenę, nes šiuo metu yra aukštesnis siekių standartas; tai, ko siekiama, yra ir prakilniau, ir praktiškiau, tai gali geriau patenkinti vidinius žmogaus poreikius. Dievas nedirbo su praėjusių amžių ir kartų žmonėmis taip, kaip Jis dirba šiandien; Jis nekalbėjo jiems tiek daug, kiek kalba šiandien, ir Jo reikalavimai jiems nebuvo tokie aukšti, kokie yra šiandien. Tai, kad Dievas dabar kelia jums šiuos reikalavimus, rodo, jog galutinė Dievo valia yra sutelkta į jus, į šią žmonių grupę. Jei tu asmeniškai tikrai nori būti Dievo ištobulintas, tuomet siek to kaip savo pagrindinio tikslo. Nesvarbu, ar pluši, ar aukojiesi, ar atlieki pareigą, ar priimi Dievo pavedimą, visada siek būti ištobulintas ir patenkinti Dievo valią, kad pasiektum šį tikslą. Jei kas nors sako, kad nesiekia būti Dievo ištobulintas ar žengti į gyvenimą, o siekia tik kūniškos ramybės ir džiaugsmo, toks žmogus yra pats akliausias. Tie, kurie nesiekia tikrojo gyvenimo, o tik amžinojo gyvenimo ateinančiame pasaulyje ir saugumo šiame gyvenime, yra patys akliausi žmonės. Taigi visa, ką darai, turėtų būti daroma tam, kad būtum Dievo ištobulintas ir Jam priklausytum.

Dievo darbo su žmonėmis tikslas – aprūpinti juos atsižvelgiant į skirtingus jų poreikius. Kuo gilesnis žmogaus gyvenimas, tuo daugiau jam reikia ir tuo daugiau jis siekia. Jei šiame etape nieko nesieki, tai įrodo, kad Šventoji Dvasia tave apleido. Tie, kurie siekia gyvenimo, niekada nebus apleisti Šventosios Dvasios; tokie žmonės visada turi ko siekti, o jų širdys visuomet sklidinos troškimo. Tokie žmonės niekada nesitenkina savo dabartine būsena. Kiekvienu Šventosios Dvasios darbo etapu siekiama padaryti tavyje tam tikrą poveikį, tačiau jei tampi patenkintas savo dabartine būsena, jei nebeturi poreikių ir nebepriimi Šventosios Dvasios darbo, tuomet Ji tave apleis. Žmonėms kasdien reikia Dievo vertinimo ir kasdien jiems reikia gausaus Dievo teikiamo aprūpinimo. Argi gali žmonės išsiversti kasdien nevalgydami ir negerdami Dievo žodžio? Jei žmogus nuolat jaučia, kad niekada negali pasisotinti Dievo žodžiu ir juo numalšinti troškulio, jei jis nuolat ieško ir visada alksta bei trokšta teisumo, Šventoji Dvasia visada jame veiks. Kuo labiau žmogus alksta ir trokšta teisumo, tuo geriau jis sugeba bendrauti apie praktinius dalykus. Kuo labiau žmogus susitelkia į tiesos paieškas, tuo greičiau jis pasiekia augimą gyvenime, praturtėdamas patirtimi ir įgydamas turtų Dievo namuose.


Tie, kurie tikra širdimi paklūsta Dievui, neabejotinai bus Dievo įgyti.

Šventosios Dvasios darbas kasdien keičiasi. Su kiekvienu žingsniu jis kyla vis aukščiau, o rytdienos apreiškimas pranoksta šiandienos. Taip Dievo darbas žingsnis po žingsnio pasiekia vis aukštesnį lygį. Toks yra darbas, kuriuo Dievas tobulina žmogų. Jei žmonės negali žengti koja kojon, jie bet kuriuo metu gali būti pašalinti. Jei jie neturi paklusnios širdies, jie negalės sekti iki pat pabaigos. Ankstesnis amžius baigėsi – dabar atėjo naujas amžius. O naujame amžiuje turi būti atliekamas naujas darbas. Ypač paskutiniame amžiuje, kuriame žmonės yra tobulinami, Dievas atliks naujesnį darbą ir tai darys sparčiau. Todėl, jei žmonės sąmoningai nepaklus, jiems bus sunku sekti Dievo pėdomis. Dievas nesivadovauja jokiomis taisyklėmis ir nė vieno Savo darbo etapo nelaiko amžinai nekintančiu. Priešingai, Jis nuolat atlieka vis naujesnį ir aukštesnį darbą. Su kiekvienu etapu Jo darbas tampa vis praktiškesnis ir vis labiau atitinka tikruosius žmogaus poreikius. Tik patirdami tokį darbą žmonės gali galutinai pakeisti savo būdą. Žmogaus gyvenimo pažinimas kyla į vis aukštesnį lygį, todėl ir Dievo darbas kyla į vis aukštesnį lygį. Tik taip žmogus gali būti ištobulintas ir tapti tinkamas Dievo naudojimui. Viena vertus, Dievas taip veikia tam, kad paneigtų ir pakeistų žmogaus įsivaizdavimus, kita vertus – kad vestų žmogų į aukštesnę ir praktiškesnę būseną, į aukščiausią tikėjimo Dievu karalystę, kad galiausiai galėtų būti įvykdyta Dievo valia. Visi maištingos prigimties žmonės, kurie sąmoningai priešinasi, bus pašalinti šiame Dievo spartaus ir galingo darbo etape. Tik tie, kurie sąmoningai paklūsta ir noriai nusižemina, gali nueiti šį kelią iki galo. Atliekant tokį darbą jūs visi turėtumėte išmokti paklusti ir atsisakyti savo įsivaizdavimų. Turėtumėte būti atsargūs kiekviename žingsnyje. Jei nebūsite atsargūs, neišvengiamai tapsite Šventosios Dvasios atstumtaisiais ir Dievo darbo trikdytojais. Prieš pradedant šį darbo etapą, senų žmogaus taisyklių ir įstatymų buvo tokia daugybė, kad žmogus jiems pasidavė, pasipūtė ir pamiršo save. Visa tai yra kliūtys, trukdančios žmogui priimti naująjį Dievo darbą; tai yra žmogaus Dievo pažinimo priešai. Pavojinga, jei žmonės neturi nei paklusnios širdies, nei tiesos troškimo. Jei tu paklūsti tik paprastam darbui ir paprastiems žodžiams ir nesugebi priimti nieko gilesnio, tuomet lieki įsikibęs į seną tvarką ir negali suspėti paskui Šventosios Dvasios darbą. Dievo darbas keičiasi bėgant amžiams. Jei viename etape paklūsti Dievo darbui, bet kitame etape tavo paklusnumas Jo darbui susilpnėja arba tu nebepajėgi paklusti, Dievas tave apleis. Tu žengi koja kojon su Dievu šiame Jo darbo etape, todėl privalai neatsilikti ir tada, kai Jis žengia pirmyn; tik tada būsi paklusnus Šventajai Dvasiai. Kadangi tiki Dievą, privalai visuomet išlikti paklusnus. Negali tiesiog paklusti, kai nori, ir nepaklusti, kai nenori. Tokio paklusnumo Dievas nepripažįsta. Jei negali suspėti paskui Mano naujojo darbo bendrystę ir toliau laikaisi ankstesnių žodžių, kaip tuomet tavo gyvenimas galėtų tobulėti? Dievo darbas yra aprūpinti tave per Savo žodžius. Kai paklūsti Jo žodžiams ir juos priimi, Šventoji Dvasia neabejotinai veiks tavyje. Šventoji Dvasia veikia tiksliai kaip Aš sakau. Daryk, kaip Aš sakiau, ir Šventoji Dvasia nedelsiant veiks tavyje. Aš suteikiu jums naują šviesą, kad ją regėtumėte, ir vedu jus į dabarties šviesą. Kai tu įžengsi į šią šviesą, Šventoji Dvasia iškart veiks tavyje. Kai kurie gali maištauti ir sakyti: „Aš paprasčiausiai nedarysiu to, ką Tu sakai.“ Tokiu atveju sakau tau: tu jau priėjai kelio pabaigą. Esi išsekęs ir tavyje nebėra gyvybės. Taigi, patiriant savo būdo virsmą, nieko nėra svarbiau kaip neatsilikti nuo dabarties šviesos. Šventoji Dvasia veikia ne tik tam tikruose žmonėse, kuriuos naudoja Dievas, bet ir Bažnyčioje. Ji gali veikti bet kuriame žmoguje. Šiuo metu Ji gali veikti tavyje, ir tu patirsi šį veikimą. Kitu laikotarpiu Ji gali veikti kitame žmoguje; tokiu atveju tu privalai paskubėti sekti. Kuo glaudžiau seksi dabarties šviesą, tuo labiau tobulės tavo gyvenimas. Nesvarbu, koks tas žmogus bebūtų, jei Šventoji Dvasia jame veikia, tu privalai sekti. Pats pereidamas per tai, ką jie patyrė, įgysi tikros patirties ir gausi dar daugiau. Taip praktikuodamas sparčiau tobulėsi. Tai yra žmogaus ištobulinimo kelias ir priemonė gyvenimui augti. Kelias į ištobulinimą pasiekiamas paklūstant Šventosios Dvasios darbui. Tu nežinai, per kokį žmogų Dievas tave ištobulins ir per kokį žmogų, įvykį ar dalyką Jis leis tau kai ką įgyti ir pamatyti. Jei gali žengti šiuo teisingu keliu, tai rodo, kad turi didelę viltį būti Dievo ištobulintas. Jei negali, tai rodo, kad tavo ateitis tamsi ir be šviesos. Įžengęs į šį teisingą kelią, visuose dalykuose gausi apreiškimų. Kad ir ką Šventoji Dvasia apreikštų kitiems, jei, remdamasis jų pažinimu, pats patirsi šiuos dalykus, tai taps tavo gyvenimo dalimi, ir galėsi tuo aprūpinti kitus. Tie, kurie kitus aprūpina vien atkartodami žodžius, neturi jokios tikros patirties. Prieš pradėdamas kalbėti apie savo tikrą patirtį ir pažinimą, turi išmokti rasti praktikos kelią per kitų apšvietimą ir nušvitimą. Tai bus daug naudingiau tavo gyvenimui. Taip turėtum viską patirti – paklusdamas viskam, kas ateina iš Dievo. Visuose dalykuose siek suprasti Dievo ketinimus ir iš visko mokykis, kad tavo gyvenimas augtų. Taip pažengsi sparčiausiai.

Šventoji Dvasia apšviečia tave per tavo tikrąsias patirtis ir ištobulina tave per tavo tikėjimą. Ar iš tiesų trokšti būti ištobulintas? Jei iš tiesų trokšti būti Dievo ištobulintas, turėsi drąsos išsižadėti savo kūno, gebėsi Dievo žodžius įgyvendinti praktikoje ir nebūsi nei negatyvus, nei silpnas. Galėsi paklusti viskam, kas ateina iš Dievo, ir galėsi visus savo veiksmus – tiek kitų akivaizdoje, tiek jiems nematant – pateikti Dievui. Jei elgsiesi kaip sąžiningas žmogus ir visame kame taikysi tiesą, būsi ištobulintas. Tie veidmainiški žmonės, kurie kitų akivaizdoje elgiasi vienaip, o už nugaros - kitaip, nenori būti ištobulinti. Jie visi yra pražūties sūnūs ir sunaikinimo sūnūs; jie yra iš Šėtono ir jie nėra Dievo išrinktieji. Dievas tokių žmonių nesirenka! Jei tavo darbai ir elgesys negali būti pateikti Dievui arba Dievo Dvasios ištirti, tai įrodo, kad su tavimi kažkas negerai. Privalai priimti Dievo teismą ir baudimą bei sutelkti dėmesį į savo būdo virsmą; tik tada galėsi leistis į ištobulinimo kelią. Jei iš tiesų trokšti būti Dievo ištobulintas ir vykdyti Dievo valią, privalai paklusti visam Dievo darbui, nė vienu žodžiu nesiskųsdamas, savavališkai nespręsdamas ir nedarydamas išvadų apie Dievo darbą. Tai yra minimalūs reikalavimai būti Dievo ištobulintam. Būtinas reikalavimas tiems, kurie siekia būti Dievo ištobulintais, yra toks: visame kame elkis Dievą mylinčia širdimi. Ką reiškia elgtis Dievą mylinčia širdimi? Tai reiškia, kad visi tavo veiksmai ir elgesys gali būti pateikti Dievui. Kadangi tavo ketinimai yra teisingi, nesvarbu, ar tavo veiksmai yra teisingi, ar klaidingi, tu nebijai jų parodyti Dievui ar savo broliams ir seserims ir drįsti prisiekti Dievo akivaizdoje. Privalai kiekvieną savo ketinimą, mintį ir sumanymą pateikti Dievo stebėjimui. Jei taip praktikuosi ir žengsi, tavo gyvenimas sparčiai tobulės.

Kadangi tiki Dievą, privalai tikėti visais Dievo žodžiais ir visu Jo darbu. Kitaip tariant, kadangi tiki Dievą, privalai Jam paklusti. Jei to padaryti negali, tuomet nesvarbu, ar tu tiki, ar ne. Jei tiki Dievą jau daugelį metų, tačiau niekada Jam nepaklusai, nepriimi visų Jo žodžių ir vietoj to reikalauji, kad Dievas tau paklustų ir veiktų pagal tavo įsivaizdavimus, tuomet esi pats maištingiausias iš visų, tu esi netikėlis. Kaip tokie žmonės galėtų paklusti Dievo darbui ir žodžiams, kurie neatitinka žmogaus įsivaizdavimų? Patys maištingiausi yra tie, kurie sąmoningai atsisako paklusti Dievui ir Jam priešinasi. Jie yra Dievo priešai, antikristai. Jie visada priešiškai žiūri į naująjį Dievo darbą; jie nė kiek nėra linkę paklusti ir niekada nėra noriai paklusę ar nusižeminę. Kitų akivaizdoje jie yra patys reikšmingiausi ir niekam nepaklūsta. Dievo akivaizdoje jie mano, kad geriausiai geba sakyti „pamokslus“ ir dirbti su kitais žmonėmis. Jie niekada neatsisako savo turimų „lobių“; vietoj to laiko juos šeimos relikvijomis, kurias reikia garbinti ir apie kurias reikia pamokslauti kitiems, ir jais moko tuos neišmanėlius, kurie juos garbina. Bažnyčioje yra nemažai tokių žmonių. Galima sakyti, kad jie yra „nenugalimų didvyrių dinastija“, karta po kartos gyvenanti Dievo namuose. Jie laiko „pamokslų“ (doktrinų) sakymą pačia svarbiausia savo pareiga. Metai po metų, karta iš kartos, jie uoliai vykdo savo „šventą ir neliečiamą“ pareigą. Niekas nedrįsta jų liesti; nė vienas nedrįsta jų viešai smerkti. Jie tampa „karaliais“ Dievo namuose, siautėdami ir iš kartos į kartą engdami kitus. Ši piktųjų demonų gauja siekia susivienyti, kad sugriautų Mano darbą; kaip galėčiau leisti šiems gyviems velniams egzistuoti Mano akivaizdoje? Net tie, kurie yra paklusnūs tik iš dalies, negali eiti iki galo, o ką jau kalbėti apie tironus, kurių širdyse nėra nė menkiausio paklusnumo! Dievo darbą žmogui įgyti nelengva. Net atidavę visas savo jėgas, žmonės gali įgyti tik jo dalį ir galiausiai būti ištobulinti. Tad ką kalbėti apie arkangelo vaikus, kurie siekia sugriauti Dievo darbą? Ar jų viltis būti Dievo įgytiems nėra dar mažesnė? Mano užkariavimo tikslas yra ne vien užkariavimas, bet teisumo ir neteisumo atskleidimas, įrodymų žmogaus bausmei surinkimas, piktųjų pasmerkimas ir užkariavimas, siekiant ištobulinti tuos, kurie sąmoningai paklūsta. Galiausiai visi bus suskirstyti pagal savo rūšį, o ištobulintųjų mintys ir sumanymai bus kupini paklusnumo. Toks yra darbas, kuris galiausiai bus atliktas. Tuo tarpu tie, kurių poelgiai kupini maištingumo, bus nubausti, įmesti į degančią ugnį ir taps amžino prakeikimo objektais. Atėjus tam laikui, ši per amžius gyvavusi „didžių ir nenugalimų didvyrių dinastija“ taps pačia menkiausia ir labiausiai niekinama „silpnų ir bejėgių bailių dinastija“. Tik taip bus atskleistas visas Dievo teisumas ir Jo būdas, netoleruojantis žmogaus įžeidimo, ir tik taip bus numalšinta Mano širdies neapykanta. Ar nemanote, kad tai visiškai teisinga?

Ne visi, kurie patiria Šventosios Dvasios darbą ar yra šioje srovėje, gali įgyti gyvenimą. Gyvenimas nėra bendra visų žmonių nuosavybė, o būdo virsmą ne visiems lengva pasiekti. Paklusnumas Dievo darbui turi būti tikras ir atsispindėti gyvenime. Vien paviršutiniško paklusnumo nepakanka Dievo pritarimui pelnyti, o vien paklusimas paviršutiniškiems Dievo žodžio aspektams, nesiekiant savo būdo virsmo, neatitinka Dievo ketinimų. Paklusnumas Dievui ir paklusnumas Dievo darbui yra tas pats. Tie, kurie paklūsta tik Dievui, bet ne Jo darbui, negali būti laikomi paklusniais, juo labiau tie, kurie nepaklūsta, o tik išoriškai pataikauja. Tie, kurie nuoširdžiai paklūsta Dievui, visi gali gauti naudos iš darbo ir suprasti Dievo būdą bei darbą. Tik tokie žmonės iš tiesų paklūsta Dievui. Tokie žmonės gali per naują darbą įgyti naują pažinimą ir patirti naujus pokyčius. Tik tokiems žmonėms Dievas pritaria, tik juos ištobulina ir tik jų būdas yra pasikeitęs. Dievas pritaria tiems, kurie noriai paklūsta Jam, Jo žodžiui ir darbui. Tik tokie žmonės yra teisingi, tik tokie žmonės nuoširdžiai trokšta Dievo ir nuoširdžiai Jo ieško. O tie, kurie apie savo tikėjimą Dievu kalba tik lūpomis, bet iš tikrųjų Jį įžeidinėja, yra žmonės, prisidengę kauke ir kupini gyvatės nuodų; jie yra klastingiausi iš visų. Anksčiau ar vėliau nuo šios piktadarių gaujos bus nuplėštos jų bjaurios kaukės. Argi ne toks darbas atliekamas šiandien? Blogi žmonės visada bus blogi ir niekada neišvengs bausmės dienos. Gerieji visada bus geri ir bus atskleisti, kai Dievo darbas bus baigtas. Nė vienas blogasis nebus laikomas teisiu ir nė vienas teisusis nebus laikomas blogu. Argi leisčiau bent vienam žmogui būti neteisingai apkaltintam?

Jūsų gyvenimui judant pirmyn, privalote visuomet atrasti naują pradžią ir naujų, aukštesnių įžvalgų, kurios gilėtų su kiekvienu žingsniu. Būtent į tai kiekvienas turėtų įžengti. Jei bendrystėje, klausydamiesi pamokslų, skaitydami Dievo žodį ar tvarkydami kokį nors reikalą įgyjate naują supratimą ir apšvietimą, nebesilaikykite senų taisyklių ir neužsisklęskite praeityje, bet gyvenkite naujoje šviesoje ir nenukrypkite nuo Dievo žodžio. Tai ir reiškia eiti teisingu keliu. Vien paviršutiniškai sumokėti kainą nepakanka. Dievo žodis kasdien atskleidžia vis daugiau, kasdien atsiveria naujų dalykų, todėl ir žmogus kasdien turi naujai įžengti. Dievas įgyvendina visa, ką pasako, todėl, jei nespėjate paskui, atsiliksite. Turite dar labiau gilintis į maldą; Dievo žodžio negalima valgyti ir gerti tik protarpiais. Gilinkite gaunamą apšvietimą ir nušvitimą, o jūsų įsivaizdavimai ir prasimanymai turi pamažu išnykti. Taip pat turite stiprinti savo įžvalgumą. Kad ir su kuo susidurtumėte, turite susidaryti savo nuomonę ir turėti savo požiūrį. Perpratę kai kuriuos dvasinius dalykus, turite geriau suprasti ir išorinius dalykus bei suvokti jų esmę. Jei nesate tam pasirengę, kaip galėsite vadovauti bažnyčiai? Jei tik kalbėsite apie žodžius ir doktrinas, neturėdami jokios tikrovės ir praktinio kelio, ilgai taip netversite. Kalbant su naujais tikinčiaisiais, tai gali būti iš dalies priimtina, tačiau po kurio laiko, naujiems tikintiesiems įgijus šiek tiek praktinės patirties, nebegalėsite jų aprūpinti. Tuomet kaip galėsite būti tinkami Dievo naudojimui? Be naujo apšvietimo negalite dirbti. Tie, kurie neturi naujo apšvietimo, nemoka patirti, todėl tokie žmonės niekada neįgyja nei naujo pažinimo, nei naujos patirties. Kalbant apie gyvybės aprūpinimą, jie niekada negali atlikti savo funkcijos ar tapti tinkami Dievo naudojimui. Tokie žmonės yra visiškai beverčiai, niekam nenaudingi. Iš tiesų tokie žmonės nepajėgia atlikti savo funkcijos Dievo veikime – jie visi yra niekam tikę. Jie ne tik neatlieka savo paskirties, bet ir sukelia bažnyčiai daug nereikalingų rūpesčių. Raginu šiuos „garbius senolius“ paskubėti ir palikti bažnyčią, kad kitiems nebereikėtų į jus žiūrėti. Tokie žmonės nesupranta naujojo darbo ir yra kupini įsivaizdavimų. Bažnyčioje jie neatlieka jokios funkcijos; priešingai, jie sėja nesantaiką, visur skleidžia neigiamas kalbas, netgi beatodairiškai daro piktus darbus ir kursto neramumus bažnyčioje, taip sukeldami sumaištį ir chaosą tiems, kuriems stinga įžvalgumo. Šie gyvieji velniai, šios piktosios dvasios turi kuo greičiau palikti bažnyčią, kad dėl jūsų bažnyčia nepatirtų nuostolių. Galbūt jūs nebijote šiandienos darbo, bet argi nebijote rytdienos teisios bausmės? Bažnyčioje yra daugybė veltėdžių ir daugybė vilkų, siekiančių sugriauti įprastą Dievo darbą. Jie visi yra demonai, kuriuos atsiuntė demonų vadas, žiaurūs vilkai, siekiantys praryti neišmanančius ėriukus. Jei šie vadinamieji žmonės nebus pašalinti, jie taps bažnyčios parazitais, kandimis, naikinančiomis aukas. Anksčiau ar vėliau ateis diena, kai šie paniekos verti, neišmanantys, niekingi, menki kirminai bus nubausti!


Karalystės amžius yra Žodžio amžius

Karalystės amžiuje Dievas naudoja žodžius, kad atvertų naują amžių, pakeistų Savo darbo būdą ir atliktų viso amžiaus darbą. Tai yra principas, pagal kurį Dievas dirba Žodžio amžiuje. Jis tapo kūnu ir kalba iš skirtingų perspektyvų, leisdamas žmogui iš tiesų pamatyti Dievą, kuris yra Žodis, pasirodantis kūne, ir išvysti Jo išmintį bei nuostabumą. Dievas taip dirba siekdamas geriau įgyvendinti žmonių užkariavimo, ištobulinimo ir pašalinimo tikslus. Tai yra tikroji darbo žodžiais prasmė Žodžio amžiuje. Žodžiais žmonės ima pažinti Dievo darbą, Dievo būdą, žmogaus turinį ir tai, į ką žmogus turėtų įeiti . Žodžiais Dievas įgyvendina visą darbą, kurį trokšta atlikti Žodžio amžiuje. Žodžiais žmonės yra atskleidžiami, pašalinami ir išbandomi. Žmonės matė šiuos žodžius, girdėjo šiuos žodžius ir pripažino šių žodžių egzistavimą. Dėl to jie patikėjo Dievo egzistavimu, Dievo visagalybe ir išmintimi bei Dievo širdimi, kuri myli ir gelbsti žmogų. Nors s ąvoka „žodžiai“ yra įprasta ir paprasta, iš įsikūnijusio Dievo lūpų sklindantys žodžiai drebina visatą; jie keičia žmonių širdis, keičia jų sampratas bei senąjį būdą ir pakeičia viso senojo pasaulio veidą. Per amžius tik šių dienų Dievas taip dirba, ir tik Jis taip kalba bei taip gelbsti žmogų. Nuo šiol žmogus gyvena vedamas Dievo žodžių, Jo žodžių ganomas ir aprūpinamas; visi žmonės gyvena Dievo žodžių pasaulyje, apsupti Dievo žodžių prakeiksmų ir palaiminimų, o dauguma žmonių gyvena patirdami Jo žodžių teismą ir baudimą. Visi šie žodžiai ir šis darbas yra skirti žmonijos išgelbėjimui, Dievo valios įvykdymui ir tam, kad pakeistų pirminę senojo sukurto pasaulio išvaizdą. Dievas žodžiais sukūrė pasaulį, Jis žodžiais veda visus žmones visatoje, žodžiais juos užkariauja ir gelbsti, ir galiausiai žodžiais užbaigs visą senąjį pasaulį, taip įvykdydamas visą Savo valdymo planą. Visą Karalystės amžių Dievas naudoja žodžius, kad atliktų Savo darbą ir pasiektų Savo darbo rezultatus . Jis nedaro stebuklingų darbų ir nerodo stebuklų, o Savo darbą atlieka vien žodžiais. Dėl šių žodžių visi žmonės yra pamaitinti ir aprūpinti, jie įgyja pažinimą ir tikrą patirtį. Žodžio amžiuje žmogus yra ypač palaimintas. Jis nepatiria jokio fizinio skausmo ir tiesiog mėgaujasi Dievo žodžių gausa; jam nereikia aklai ieškoti ar blaškytis, ir, mėgaudamasis ramybe, jis mato Dievo pasirodymą, girdi Jį kalbant Savo paties lūpomis, priima tai, kuo Jis aprūpina, ir mato Jį asmeniškai atliekantį Savo darbą. Tai yra dalykai, kuriais praėjusių amžių žmonės negalėjo mėgautis, ir tai yra palaiminimai, kurių jie niekada negalėjo gauti.

Dievas yra pasiryžęs ištobulinti žmogų, ir kad ir iš kokios perspektyvos Jis kalbėtų, visa tai daroma siekiant ištobulinti žmones. Žodžius, pasakytus iš Dvasios perspektyvos, žmonėms sunku suprasti; jie nepajėgūs rasti praktikos kelio, nes jų suvokimo gebėjimas yra ribotas. Dievo darbas duoda skirtingų rezultatų, ir kiekviename Savo darbo etape Jis turi Savo tikslą. Be to, Jis privalo kalbėti iš skirtingų perspektyvų, nes tik taip Jis gali ištobulinti žmogų. Jei Jis skleistų Savo balsą tik iš Dvasios perspektyvos, šio Dievo darbo etapo nebūtų įmanoma užbaigti. Iš tono, kuriuo Jis kalba, gali matyti, kad Jis yra pasiryžęs ištobulinti šią žmonių grupę. Tad koks turėtų būti pirmasis žingsnis kiekvienam, trokštančiam būti ištobulintam? Visų pirma, turi pažinti Dievo darbą. Šiandien Dievo darbas perėjo prie naujo metodo; amžius pasikeitė, Dievo darbo būdas taip pat pasikeitė, kaip ir metodas, kuriuo Dievas kalba. Šiandien pasikeitė ne tik Jo darbo metodas, bet ir amžius. Dabar yra Karalystės amžius. Tai taip pat yra meilės Dievo amžius. Tai yra išankstinis Tūkstantmetės karalystės amžiaus patyrimas; Tūkstantmetės karalystės amžius taip pat yra Žodžio amžius, kuriame Dievas naudoja daug kalbėjimo būdų, kad ištobulintų žmogų, ir kalba iš skirtingų perspektyvų, kad aprūpintų žmogų. Įžengus į Tūkstantmetės karalystės amžių, Dievas pradeda naudoti žodžius žmogui ištobulinti, leisdamas žmogui įžengti į gyvenimo tikrovę ir vesdamas jį teisingu keliu. Patyręs tiek daug Dievo darbo etapų, žmogus pamatė, kad Dievo darbas nelieka nepakitęs, bet be paliovos vystosi ir gilėja. Žmonės tai patyrė taip ilgai, ir per tą laiką darbas vis keitėsi ir kito. Tačiau, kad ir kiek jis keistųsi, jis niekada nenukrypsta nuo Dievo tikslo išgelbėti žmoniją. Net ir po dešimties tūkstančių pokyčių, jis niekada nenuklysta nuo savo pradinio tikslo. Kad ir kaip keistųsi Dievo darbo metodas, šis darbas niekada nenutolsta nuo tiesos ar nuo gyvenimo. Darbo metodo pokyčiai reiškia tik darbo formos ir perspektyvos, iš kurios Dievas kalba, pokytį; pagrindinis Dievo darbo tikslas nesikeičia. Dievo balso tonas ir Jo darbo metodas yra keičiami tam, kad būtų pasiektas rezultatas. Balso tono pokytis nereiškia paties darbo tikslo ar principo, kuriuo grindžiamas darbas, pasikeitimo. Tikėjimas Dievu iš esmės reiškia gyvenimo siekimą; jei tiki Dievu, bet nesieki gyvenimo, tiesos ar Dievo pažinimo, tuomet tai nėra tikėjimas Dievu! Ir ar realu vis dar siekti įžengti į karalystę, kad taptum karaliumi? Tik siekdamas gyvenimo gali pasiekti tikrą meilę Dievui – tik yra tikrovė; tas pats pasakytina ir apie tiesos siekimą ir praktikavimą. Skaitydamas Dievo žodžius ir kartu juos patirdamas, per realią patirtį įgysi Dievo pažinimą, ir tai yra tikrasis siekimas.

Dabar yra Karalystės amžius. A r įžengei į šį naują amžių, priklauso nuo to, ar įžengei į Dievo žodžių tikrovę ir ar Jo žodžiai tapo tavo gyvenimo tikrove. Dievo žodžiai pasirodo kiekvienam žmogui, kad galiausiai visi žmonės gyventų Dievo žodžių pasaulyje, o Jo žodžiai kiekvieną žmogų iš vidaus apšviestų ir nušviestų. Jei šiuo metu neatidžiai skaitai Dievo žodžius ir jais nesidomi , tai rodo, kad tavo būsena yra netinkama . Jei nesugebi įžengti į Žodžio amžių, tuomet Šventoji Dvasia tavyje nedirbs; jei įžengei į šį amžių, Ji atliks Savo darbą. Ką gali padaryti Žodžio amžiaus pradžioje, kad įgytum Šventosios Dvasios darbą? Šiame amžiuje ir tarp jūsų Dievas įgyvendins tokį faktą: kiekvienas žmogus gyvens pagal Dievo žodžius, sugebės taikyti tiesą praktikoje ir visa širdimi mylės Dievą; Dievo žodžiai visiems žmonėms bus jų pagrindas ir tikrovė, ir visi žmonės turės Dievo bijančias širdis; ir praktikuodamas Dievo žodžius, žmogus tuomet viešpataus kartu su Dievu. Tokį darbą turi įvykdyti Dievas. Ar gali gyventi neskaitydamas Dievo žodžių? Šiandien daugelis žmonių jaučia , kad negali nė dienos ar dviejų išbūti neskaitę Jo žodžių. Jie turi skaityti Jo žodžius kasdien, o jei tam nėra laiko, pakanka vien jų klausytis. Tokį jausmą žmonėms suteikia Šventoji Dvasia, ir taip Ji pradeda juos veikti. Kitaip tariant, Ji valdo žmones žodžiais, kad jie galėtų įžengti į Dievo žodžių tikrovę. Jei vos vieną dieną nevalgęs ir negėręs Dievo žodžių, pajunti tamsą bei troškulį ir negali to tverti, tai rodo, kad tave palietė Šventoji Dvasia ir kad Ji nuo tavęs nenusigręžė. Vadinasi, esi vienas iš tų, kurie yra šioje srovėje. Tačiau, jei dieną ar dvi nevalgęs ir negėręs Dievo žodžių, nieko nejauti, jei nieko netrokšti ir jautiesi abejingas, tai rodo, kad Šventoji Dvasia nuo tavęs nusigręžė. Tai reiškia, kad tavo būsena netinkama ; tu neįžengei į Žodžio amžių ir esi vienas iš tų, kurie atsiliko. Dievas žodžiais valdo žmones ; jei valgai ir geri Dievo žodžius, jautiesi gerai, o jei ne - neturi kelio, kuriuo galėtum eiti. Dievo žodžiai tampa žmonių maistu ir jų varomąja jėga. Biblijoje sakoma: „Žmogus gyvas ne vien duona, bet kiekvienu žodžiu, kuris išeina iš Dievo lūpų“ (Mato 4:4). Šiandien Dievas užbaigs šį darbą ir įgyvendins šį faktą jumyse. Kodėl praeityje žmonės galėjo daug dienų neskaityti Dievo žodžių ir vis tiek valgyti bei dirbti kaip įprasta, o šiandien taip nėra? Šiame amžiuje Dievas viską valdo daugiausia žodžiais. Žmogus yra teisiamas ir ištobulinamas Dievo žodžiais, o galiausiai šiais žodžiais įvedamas į karalystę. Tik Dievo žodžiai gali suteikti žmogui gyvenimą, ir tik Dievo žodžiai gali suteikti žmogui šviesą bei praktikos kelią, ypač Karalystės amžiuje. Kol nenukrypsti nuo Dievo žodžių tikrovės, kasdien valgydamas ir gerdamas Jo žodžius, Dievas tave ištobulins.

Gyvenimo siekimo negalima skubinti; gyvenimo augimas neįvyksta per dieną ar dvi. Dievo darbas yra normalus ir praktiškas, ir jam būtinas tam tikras procesas. Įsikūnijusiam Jėzui prireikė trisdešimt trejų su puse metų, kad užbaigtų Savo nukryžiavimo darbą – tad ką jau kalbėti apie žmogaus apvalymą ir jo gyvenimo pakeitimą – patį sunkiausią darbą ? Padaryti žmogų normaliu ir gebančiu išreikšti Dievą nėra lengva užduotis. Tai ypač pasakytina apie žmones, gimusius milžiniško ugniaspalvio slibino šalyje, kurių kalibras yra menkas ir kuriems reikia ilgo Dievo žodžių bei darbo laikotarpio. Tad neskubėk pamatyti rezultatų. Turi būti iniciatyvus valgydamas ir gerdamas Dievo žodžius bei skirti daugiau pastangų Dievo žodžiams . Perskaitęs Jo žodžius, turi gebėti juos taikyti gyvenime, gilindamas Dievo žodžių žinias, didindamas įžvalgumą, gebėjimą atskirti ir išmintį. Per tai pasikeisi pats to nepastebėdamas. Jei sugebėsi laikytis principo valgyti ir gerti Dievo žodžius, juos skaityti , pažinti , patirti bei praktikuoti , pasieksi brandą pats to nepastebėdamas. Yra sakančių, kad jie nesugeba praktikuoti Dievo žodžių net juos perskaitę. Ko taip skubi? Kai pasieksi tam tikrą dvasinį ūgį , sugebėsi įgyvendinti Jo žodžius praktikoje. Ar ketverių ar penkerių metų vaikas sakytų, kad jis nesugeba išlaikyti ar gerbti savo tėvų? Turėtum žinoti, koks dabar yra tavo dvasinis ūgis . Praktikuok tai, ką sugebi praktikuoti, ir venk būti tuo, kuris trikdo Dievo valdymą. Tiesiog valgyk ir gerk Dievo žodžius ir nuo šiol laikyk tai savo principu. Kol kas nesijaudink dėl to, ar Dievas gali tave ištobulinti. Dar nesigilink į tai. Tiesiog valgyk ir gerk Dievo žodžius, ir Dievas tikrai tave ištobulins. Tačiau valgydamas ir gerdamas Jo žodžius, privalai vadovautis principu. Nedaryk to aklai. Valgydamas ir gerdamas Dievo žodžius, viena vertus, ieškok žodžių, kuriuos turėtum pažinti – susijusių su regėjimais – ir, kita vertus, ieškok to, ką turėtum realiai praktikuoti – į ką turėtum įžengti. Vienas aspektas yra susijęs su pažinimu, o kitas – su įžengimu. Kai suvoksi abu dalykus – kai suprasi, ką turėtum žinoti ir ką turėtum praktikuoti – žinosi, kaip valgyti ir gerti Dievo žodžius.

Ateityje turėtum kalbėti vadovaudamasis Dievo žodžių principu. Paprastai, kai susirenkate kartu, turėtumėte bendrauti apie Dievo žodžius, kalbėdami apie tai, ką žinote apie šiuos žodžius, kaip juos praktikuojate ir kaip veikia Šventoji Dvasia. Kol dalysiesi apie Dievo žodžius, Šventoji Dvasia tave apšvies. Norint pasiekti Dievo žodžių pasaulį, reikalingas žmogaus bendradarbiavimas. Jei į tai neįžengsi, Dievas neturės kaip dirbti; jei tylėsi ir nekalbėsi apie Jo žodžius, Jis neturės kaip tavęs apšviesti. Kai nesi užimtas kitais reikalais, kalbėk apie Dievo žodžius ir neužsiimk tuščiais plepalais! Tegul tavo gyvenimas prisipildo Dievo žodžių – tik tada būsi pamaldus tikintysis. Nesvarbu, jei tavo bendrystė yra paviršutiniška. Be seklumo negali būti gelmės. Turi būti procesas. Per šį praktikavimą suvoksi Šventosios Dvasios tau teikiamą apšvietimą ir kaip veiksmingai valgyti bei gerti Dievo žodžius. Kurį laiką tyrinėjęs, įžengsi į Dievo žodžių tikrovę. Tik pasiryžęs bendradarbiauti galėsi priimti Šventosios Dvasios darbą.

Dievo žodžių valgymo ir gėrimo principas turi du aspektus: vienas susijęs su pažinimu, kitas – su įžengimu. Kuriuos žodžius turėtum pažinti? Turėtum pažinti žodžius, susijusius su regėjimais (pavyzdžiui, susijusius su tuo, į kokį amžių dabar įžengė Dievo darbas, ką Dievas trokšta pasiekti dabar, kas yra įsikūnijimas ir taip toliau; visa tai susiję su regėjimais ). Ką reiškia kelias, į kurį žmogus turėtų įžengti? Tai reiškia Dievo žodžius, kuriuos žmogus turėtų praktikuoti ir į kuriuos turėtų įžengti. Tai yra du Dievo žodžių valgymo ir gėrimo aspektai. Nuo šiol valgyk ir gerk Dievo žodžius būtent taip. Jei aiškiai supranti Jo žodžius, susijusius su regėjimais , tuomet nereikia jų nuolat skaityti. Svarbiausia – daugiau valgyti ir gerti žodžių, susijusių su įžengimu, pavyzdžiui, kaip atgręžti savo širdį į Dievą, kaip nuraminti širdį Dievo akivaizdoje ir kaip sukilti prieš kūną . Tai yra dalykai, kuriuos turėtum praktikuoti. Nežinant, kaip valgyti ir gerti Dievo žodžius, tikra bendrystė neįmanoma . Kai žinosi, kaip valgyti ir gerti Jo žodžius, kai suvoksi, kas yra svarbiausia, galėsi laisvai dalyvauti bendrystėje , ir kad ir koks klausimas butų iškeltas, sugebėsi bendrauti ir suvokti tikrovę. Jei bendrystėje apie Dievo žodžius trūksta tikrovės , vadinasi, nesuvokei to, kas svarbiausia, o tai rodo, kad nemoki valgyti ir gerti Dievo žodžių. Kai kuriems žmonėms Dievo žodžių skaitymas gali atrodyti varginantis, o tai nėra normali būsena. Normalu niekada nepavargti skaitant Dievo žodžius, visada jų trokšti ir visada jausti, kad Dievo žodžiai yra geri. Taip valgo ir geria Dievo žodžius tas, kuris turi tikrą įžengimą. Kai jauti, kad Dievo žodžiai yra nepaprastai praktiški ir yra būtent tai, į ką žmogus turėtų įžengti; kai jauti, kad Jo žodžiai labai padeda žmogui, yra jam naudingi žmogui, ir kad jie suteikia žmogui gyvenimą– būtent Šventoji Dvasia tau suteikia šį jausmą, ir būtent ji tave liečia. Tai įrodo, kad Šventoji Dvasia tavyje veikia ir kad Dievas nuo tavęs nenusigręžė. Kai kurie žmonės, matydami, kad Dievas nuolat kalba, pavargsta nuo Jo žodžių ir mano, kad nesvarbu, ar jie juos skaito, ar ne – o tai nėra normali būsena. Jiems trūksta širdies, kuri trokštų įžengti į tikrovę, ir tokie žmonės nei trokšta būti ištobulinti, nei teikia tam reikšmės. Kai tik pajunti, kad netrokšti Dievo žodžių, tai rodo, kad nesi normalios būsenos. Anksčiau tai, ar Dievas nuo tavęs nusigręžė, buvo vertinama pagal tai, ar viduje jautei ramybė ir pasitenkinimą. Dabar svarbiausia yra tai, ar trokšti Dievo žodžių, ar Jo žodžiai yra tavo tikrovė, ar esi ištikimas ir ar sugebi dėl Dievo padaryti viską, ką gali. Kitaip tariant, žmogus yra vertinamas pagal Dievo žodžių tikrovę. Dievas Savo žodžius skiria visai žmonijai. Jei nori juos skaityti, Jis tave apšvies, bet jei nenori, Jis to nepadarys. Dievas apšviečia tuos, kurie alksta ir trokšta teisumo, ir Jis apšviečia tuos, kurie Jo ieško. Kai kurie sako, kad Dievas jų neapšvietė net ir jiems perskaičius Jo žodžius. Bet kaip tu skaitei šiuos žodžius? Jei skaitei Jo žodžius paviršutiniškai ir neteikei reikšmės tikrovei, kaip Dievas galėjo tave apšviesti? Kaip žmogus, kuris nebrangina Dievo žodžių, gali būti Jo ištobulintas? Jei nebrangini Dievo žodžių, tuomet neturėsi nei tiesos, nei tikrovės. Jei brangini Jo žodžius, tuomet sugebėsi įgyvendinti tiesą praktikoje, ir tik tada turėsi tikrovę. Štai kodėl privalai visada valgyti ir gerti Dievo žodžius – nesvarbu, ar esi užsiėmęs, ar ne, ar aplinkybės palankios, ar ne, ir ar esi išmėginamas, ar ne. Apibendrinant, Dievo žodžiai yra žmogaus egzistencijos pamatas. Niekas neturėtų nusigręžti nuo Jo žodžių, bet privalo valgyti Jo žodžius taip, kaip tris kasdienius valgius. Ar gali būti taip lengva būti Dievo ištobulintam ir įgytam? Nesvarbu, ar šiuo metu supranti, ar ne, ir ar turi įžvalgą apie Dievo darbą, privalai daugiau valgyti ir gerti Dievo žodžių. Tai yra aktyvus įžengimas. Perskaitęs Dievo žodžius, paskubėk įgyvendinti praktikoje tai, į ką gali įžengti, o tai, į ką negali, kol kas atidėk į šalį. Gali būti daug Dievo žodžių, kurių iš pradžių nesuprasi, bet po dviejų ar trijų mėnesių, o gal ir po metų, suprasi. Kaip taip gali būti? Taip yra todėl, kad Dievas negali ištobulinti žmonių per dieną ar dvi. Dažniausiai, skaitydamas Jo žodžius, nesuprasi jų iš karto. Tuo metu, nesvarbu, kaip juos skaitytum, jie atrodys tik kaip paprastas tekstas; turi juos kurį laiką patirti, kol galėsi suprasti. Kadangi Dievas tiek daug kalbėjo , turėtum daryti viską, ką gali, kad valgytum ir gertum Jo žodžius, ir tada, pats to nepastebėdamas, imsi suprasti, ir, tau to nepastebint, Šventoji Dvasia tave apšvies. Kai Šventoji Dvasia apšviečia žmogų, dažnai tai įvyksta žmogui to nepastebint. Ji apšviečia ir veda tave, kai tu trokšti ir ieškai. Šventosios Dvasios darbo principas yra toks: Jos darbas sutelktas į Dievo žodžius, kuriuos tu valgai ir geri. Visi , kurie neteikia reikšmės Dievo žodžiams ir visada kitaip žiūri į Jo žodžius, savo sumišusiose mintyse tikėdami, kad nesvarbu, ar juos skaito, ar ne, neturi tikrovės. Tokiame žmoguje nematyti nei Šventosios Dvasios darbo, nei Jos apšvietimo. Tokie žmonės yra veltėdžiai ir apsimetėliai, neturintys reikiamų gebėjimų, kaip ponas Nanguo iš parabolės.

Jei Dievo žodžiai nėra tavo tikrovė, neturi tikro dvasinio ūgio. Kai ateis metas būti išbandytam, tu tikrai krisi, ir tada atsiskleis tavo tikrasis dvasinis ūgis. Tačiau tie, kurie nuolat siekia įžengti į tikrovę, susidūrę su išbandymais supras Dievo darbo tikslą ir tai, kad kiekvienas, turintis sąžinę ir trokštantis Dievo, turėtų praktiniais veiksmais atlyginti Dievui už Jo meilę. Tie, kurie neturi tikrovės, negali išlikti tvirti net susidūrę su menkiausiais sunkumais. Toks yra skirtumas tarp tų, kurie turi tikrą dvasinį ūgį, ir tų, kurie jo neturi. Kodėl yra taip, kad, nors jie abu valgo ir geria Dievo žodžius, vieni sugeba išlikti tvirti per, o kiti pabėga? Akivaizdus skirtumas yra tas, kad kai kuriems trūksta tikro dvasinio ūgio; jie neturi Dievo žodžių, kurie būtų jų tikrovė, ir Jo žodžiai juose neįsišaknijo. Vos susidūrę su išbandymu, jie nebeturi kelio. Tuomet kodėl vieni sugeba ramiai iškęsti išbandymus? Taip yra todėl, kad jie supranta tiesą ir turi regėjimą, supranta Dievo ketinimus bei Jo reikalavimus, todėl jie gali išlikti tvirti išbandymų metu. Tai yra tikras dvasinis ūgis, ir tai taip pat yra gyvenimas. Kai kurie taip pat gali skaityti Dievo žodžius, bet neįgyvendina jų praktikoje ir nežiūri į juos rimtai; tie, kurie nežiūri į juos rimtai, neteikia reikšmės praktikai. Tie, kuriems Dievo žodžiai nėra tapę jų tikrove, neturi tikro dvasinio ūgio, ir tokie žmonės negali tvirtai laikytis išbandymų metu.

Kai ištariami Dievo žodžiai, turėtum nedelsdamas juos priimti, valgyti ir gerti. Nesvarbu, kiek supranti, privalai tvirtai laikytis vienos nuostatos – valgyti ir gerti, pažinti ir praktikuoti Jo žodžius. Tai turėtum sugebėti padaryti. Nesvarbu, koks didelis gali tapti tavo dvasinis ūgis ; tiesiog susitelk į Jo žodžių valgymą ir gėrimą. Būtent taip žmogus turėtų bendradarbiauti. Savo dvasiniame gyvenime daugiausia turėtum stengtis įžengti į tikrovę valgydamas ir gerdamas Dievo žodžius bei įgyvendindamas juos praktikoje. Tau nereikėtų sutelkti dėmesio į nieką kita. Tie, kurie vadovauja bažnyčiai, turėtų sugebėti vesti visus savo brolius ir seseris, kad jie žinotų, kaip reikėtų valgyti ir gerti Dievo žodžius. Tai yra kiekvieno bažnyčiai vadovaujančio asmens atsakomybė. Tiek jauni, tiek seni – visi turėtų laikyti Dievo žodžių valgymą ir gėrimą labai svarbiu dalyku ir nešioti Jo žodžius savo širdyse. Įžengimas į šią tikrovę reiškia įžengimą į Karalystės amžių. Šiandien dauguma žmonių jaučia, kad negali gyventi nevalgydami ir negerdami Dievo žodžių, ir jaučia, kad Jo žodžiai yra švieži nepriklausomai nuo laiko. Tai reiškia, kad jie pradeda žengti teisingu keliu. Dievas naudoja žodžius Savo darbui atlikti ir žmogui aprūpinti. Kai visi ilgėsis ir trokš Dievo žodžių, žmonės įžengs į Jo žodžių pasaulį.

Dievas pasakė labai daug žodžių. Kiek jų tu pažinai ? Į kiek jų įžengei? Jei tie, kurie vadovauja bažnyčiai, neįvedė savo brolių ir seserų į Dievo žodžių tikrovę, vadinasi, jie apleido savo pareigą ir neatliko savo atsakomybių! Nesvarbu, a r tavo supratimas gilus, ar paviršutiniškas, ir koks yra tavo suvokimo lygis , privalai žinoti, kaip valgyti ir gerti Jo žodžius, skirti didelį dėmesį Jo žodžiams ir suprasti jų valgymo bei gėrimo svarbą ir būtinybę. Kadangi Dievas pasakė tiek daug, jei nevalgai ir negeri Jo žodžių, jų nesieki ar neįgyvendini praktikoje , to negalima vadinti tikėjimu Dievu. Kadangi tiki Dievu, privalai valgyti ir gerti Jo žodžius, patirti Jo žodžius ir gyventi Jo žodžiais. Tik tai gali būti vadinama tikėjimu Dievu! Jei savo lūpomis sakai, kad tiki Dievu, tačiau nesugebi nė vieno Jo žodžio įgyvendinti praktikoje ar parodyti jokios tikrovės, tai nėra vadinama tikėjimu Dievu. Veikiau tai yra „duonos siekimas vien tam, kad pasisotintum“. Kalbėjimas vien apie nereikšmingus liudijimus, nenaudingus dalykus ir paviršutiniškus reikalus, neturint nė menkiausios dalelės tikrovės: tai nėra tikėjimas Dievu, ir tu tiesiog nesuvokei teisingo tikėjimo Dievu kelio. Kodėl privalai daugiau valgyti ir gerti Dievo žodžių? Jei nevalgai ir negeri Jo žodžių, o tik sieki patekti į dangų, ar tai yra tikėjimas Dievu? Koks turėtų būti pirmasis žingsnis, kurį turi žengti tas, kuris tiki Dievu? Kokiu keliu Dievas ištobulina žmogų? Ar gali būti ištobulintas nevalgydamas ir negerdamas Dievo žodžių? Ar gali būti laikomas karalystės žmogumi neturėdamas Dievo žodžių, kurie tarnautų kaip tavo tikrovė? Kas iš tiesų yra tikėjimas Dievu? Tikintieji Dievu turėtų bent jau išoriškai elgtis gerai; bet svarbiausia – turėti Dievo žodžius . Kad ir kas nutiktų, niekada negali nusigręžti nuo Jo žodžių. Dievo pažinimas ir Jo ketinimų patenkinimas pasiekiami per Jo žodžius. Ateityje kiekviena tauta, denominacija, religija ir sritis bus užkariauta Dievo žodžiais . Dievas kalbės tiesiogiai, ir visi žmonės laikys Dievo žodžius savo rankose, ir per tai jie bus ištobulinti. Dievo žodžiai persmelks viską viduje ir išorėje: visi savo lūpomis kalbės Dievo žodžius, praktikoje vadovausis Dievo žodžiais ir saugos Dievo žodžius savo širdyse, likdami panirę į Dievo žodžius tiek vidumi, tiek išore. Taip jie bus ištobulinti. Tie, kurie patenkina Dievo ketinimus ir sugeba Jį liudyti, yra tie, kuriems Dievo žodžiai yra tapę tikrove .

Įžengimas į Žodžio amžių – Tūkstantmetės karalystės amžių – yra darbas, kuris atliekamas šiandien. Nuo šiol praktikuok bendrystę apie Dievo žodžius. Tik valgydamas ir gerdamas Dievo žodžius bei juos patirdamas Dievo sugebėsi gyventi Dievo žodžiais. Privalai parodyti tam tikrą praktinę patirtį, kad įtikintum kitus. Jei nesugebi gyventi Dievo žodžių tikrovėje, niekas tavimi nepatikės! Visi tie, kuriuos naudoja Dievas, gali gyventi Dievo žodžių tikrovėje. Jei nesugebi parodyti šios tikrovės, kad paliudytum Dievą, tai rodo, kad Šventoji Dvasia tavyje nedirbo ir kad tu nebuvai ištobulintas. Tokia yra Dievo žodžių svarba. Ar tavo širdis trokšta Dievo žodžių? Tie, kurie trokšta Dievo žodžių, trokšta tiesos, ir tik tokius žmones Dievas laimina. Ateityje Dievas pasakys daugiau žodžių visų religijų ir denominacijų žmonėms. Pirmiausia Jis kalba ir skleidžia Savo balsą tarp jūsų, kad jus ištobulintų, o vėliau kalbės ir skleis Savo balsą tarp pagonių, kad juos užkariautų. Jo žodžiai visus nuoširdžiai ir visiškai įtikins. Per Dievo žodžius ir Jo atskleidimus žmogaus sugedusi prigimtis silpsta, jis įgauna žmogaus pavidalą, ir jo maištingas būdas mąžta. Žodžiai veikia žmogų autoritetu ir nugali jį Dievo šviesoje. Dievo žodžiuose galima rasti ir darbą, kurį Jis atlieka dabartiniame amžiuje, ir Jo darbo lūžio taškus.Jei neskaitysi Jo žodžių, nieko nesuprasi. Pats valgydamas ir gerdamas Jo žodžius ir dalydamasis su savo broliais ir seserimis bei per savo realias patirtis įgysi visišką Dievo žodžių pažinimą. Tik tada sugebėsi iš tiesų savo gyvenime vadovautis Jo žodžiais.


Tie, kurie gali visiškai paklusti Dievo praktiškumui, yra tie, kurie išties myli Dievą

Tikrovės pažinimas ir nuodugnus Dievo darbo supratimas – abu šie dalykai yra įžvelgiami Jo žodžiuose, ir tik per šiuos žodžius gali įgyti nušvitimą. Todėl turėtum labiau apsiginkluoti Dievo žodžiais. Bendrystėje kalbėk, kaip supranti Dievo žodžius, kad per tavo bendrystę kiti galėtų būti apšviesti ir rastų kelią pirmyn – tai yra praktiškas kelias. Prieš Dievui sukuriant tau aplinką, kiekvienas pirmiausia turi apsiginkluoti Jo žodžiais. Tai yra tai, ką turėtų daryti kiekvienas; tai, kam reikia teikti pirmenybę nedelsiant. Pirmiausia, pasiek tokį lygį, kai žinosi, kaip valgyti ir gerti Dievo žodžius. Jei nežinai, kaip ką nors daryti, ieškok praktikos kelio Jo žodžiuose; jei kažko nesupranti arba susiduri su sunkumais, remkis Jo žodžiais. Tegul Dievo žodžiai būna tavo penas – leisk jiems tau padėti išspręsti tikrus sunkumus ir problemas; taip pat leisk Jo žodžiams tapti tavo pagalba gyvenime. Dėl šių dalykų turėsi pasistengti. Valgydamas ir gerdamas Dievo žodžius, turi pasiekti rezultatų; turi mokėti nuraminti savo širdį Jo akivaizdoje. Susidūręs su kokiais nors klausimais, praktikuokis remdamasis Jo žodžiais, o nesusidūręs su jokiu klausimu, tiesiog rūpinkis Jo žodžių valgymu ir gėrimu. Kartais gali melstis ir apmąstyti Dievo meilę, bendrystėje kalbėti apie tai, kaip supranti Jo žodžius, apšvietimą bei nušvitimą, kuriuos patiri savyje, ir kokias reakcijas patyrei skaitydamas šiuos žodžius. Be to, gali žmonėms parodyti kelią pirmyn. Tai yra praktiška. Visa tai yra daroma tam, kad Dievo žodžiai taptų tavo praktiniu penu.

Kiek valandų per dieną tu iš tikrųjų būni Dievo akivaizdoje? Kiek savo dienos iš tikrųjų skiri Dievui? O kiek skiri kūnui? Visada į Dievą nukreipta širdis yra pirmasis žingsnis žengiant teisingu keliu, kad būtum Jo ištobulintas. Jei gali savo širdį, kūną ir visą savo nuoširdžią meilę skirti Dievui, atnešk juos Jo akivaizdon, būk visiškai Jam paklusnus ir visapusiškai atsižvelk į Jo ketinimus, veik ne dėl kūno, šeimos ir savo paties troškimų, o dėl ​​Dievo namų interesų, visame kame laikydamas Dievo žodžius savo principu ir pagrindu, – taip elgiantis tavo motyvai ir pažiūros taps teisingi, o tu būsi žmogumi, kuris Dievo akivaizdoje sulauks Jo pritarimo. Dievui patinka žmonės, kurie Jam yra besąlygiškai atsidavę; Jam patinka žmonės, kurie geba būti ištikimi tik Jam. Tie, kuriais Dievas bjaurisi, yra tie, kurie yra Jam nenuoširdūs ir prieš Jį maištauja. Jis bjaurisi tais, kurie Juo tiki ir visada nori Juo mėgautis, bet negali Jam visiškai atsiduoti. Jis bjaurisi tais, kurie sako Jį mylintys, bet savo širdyse prieš Jį maištauja; Jis bjaurisi tais, kurie apgaudinėja, vartodami iškalbingus ir įmantrius žodžius. Tie, kurie nėra nuoširdžiai atsidavę Dievui arba kurie nėra iš tikrųjų Jam paklusę, yra iš prigimties nepaprastai maištingi ir pernelyg arogantiški. Ypač tie, kurie negali nuoširdžiai paklusti normaliam, veikiančiam Dievui, yra dar arogantiškesni, ir būtent jie yra pareigingi arkangelo palikuonys. Žmonės, kurie iš tiesų atsiduoda Dievui, Jam pašvenčia visą savo esybę ir stoja Jo akivaizdon – jie gali paklusti visiems Jo žodžiams ir darbui, įgyvendinti Jo žodžius praktikoje ir juos priimti kaip savo egzistencijos pagrindą bei nuoširdžiai Jo žodžiuose ieškoti, kurias jų dalis įgyvendinti praktikoje. Tokie yra žmonės, kurie iš tikrųjų gyvena Dievo akivaizdoje. Jei visa tai tokiu būdu įgyvendinsi praktikoje, tai bus naudinga tavo gyvenimui. Valgydamas ir gerdamas Jo žodžius, gali pažinti savo sugedusius polinkius, taip pat patenkinti savo gyvenimo poreikius ir kompensuoti savo trūkumus, kad pasikeistų tavo gyvenimo būdas. Tai įgyvendins Dievo ketinimus. Jei elgsiesi pagal Dievo reikalavimus ir jei tenkinsi ne kūno, o Jo ketinimus, tuomet būsi įžengęs į Jo žodžių tikrovę. Įžengimas į Dievo žodžių tikrovę reiškia, kad tu gali atlikti savo pareigą ir patenkinti Dievo darbo poreikius. Tik tokius praktinius veiksmus galima vadinti įžengimu į Jo žodžių tikrovę. Jei gebėsi įžengti į šią tikrovę, tuomet gyvensi tiesoje. Tai yra įžengimo į tikrovę pradžia; pirmiausia turi taip praktikuotis ir tik tuomet galėsi įžengti į dar gilesnes tikroves. Apmąstyk, kaip laikytis įsakymų ir kaip būti atsidavusiam Dievo akivaizdoje; nuolat negalvok apie tai, kada galėsi įžengti į karalystę. Jei tavo būdas nepasikeis, tuomet kad ir ką mąstytum, bus beprasmiška! Kad įžengtum į Dievo žodžių tikrovę, pirmiausia turi pasiekti, kad visos tavo idėjos ir mintys būtų skirtos Dievui – tai yra pats minimaliausias reikalavimas.

Šiuo metu daug žmonių patiria išmėginimus ir nesupranta Dievo darbo, bet Aš tau sakau: Jei jo nesupranti, tuomet geriau apie jį nespręsk. Galbūt ateis diena, kai išaiškės visa tiesa, ir tada tu suprasi. Tau būtų naudinga apie tai nespręsti, tačiau tu negali tiesiog pasyviai laukti. Tu turi siekti aktyviai įžengti; tik tuomet būsi tas, kuris iš tikrųjų įžengė. Dėl savo maištingumo žmonės nuolat susidaro sampratas apie veikiantį Dievą. Todėl visiems žmonėms būtina išmokti būti paklusniems, nes veikiantis Dievas yra didžiulis išmėginimas žmonijai. Jei negali išlikti tvirtas, tuomet viskas baigta; jei nesupranti veikiančio Dievo praktiškumo, tuomet negalėsi būti ištobulintas Dievo. Esminis žingsnis, nuo kurio priklauso, ar žmonės galės būti ištobulinti, yra laikomas jų supratimas apie Dievo praktiškumą. Į žemę atėjusio įsikūnijusio Dievo praktiškumas yra išmėginimas kiekvienam žmogui; jei šiuo atžvilgiu sugebėsi išlikti tvirtas, tuomet būsi tuo, kuris pažįsta Dievą ir tuo, kuris išties Jį myli. Jei šiuo atžvilgiu negali išlikti tvirtas, o tiki tik Dvasia ir nesugebi tikėti Dievo praktiškumu, tuomet kad ir kaip gerai tau sektųsi tikėti Dievu, tai bus beprasmiška. Jei negali tikėti matomu Dievu, ar gali tikėti Dievo Dvasia? Ar tik nebandai apgauti Dievo? Tu nesi paklusnus matomam ir apčiuopiamam Dievui, tad ar gali paklusti Dvasiai? Dvasia yra nematoma ir neapčiuopiama, tad kai sakai, kad paklūsti Dievo Dvasiai, argi nešneki nesąmonių? Įsakymų laikymosi esmė yra suprasti veikiantį Dievą. Kai suprasi veikiantį Dievą, gebėsi laikytis įsakymų. Yra du jų laikymosi aspektai: vienas – tvirtai laikytis Jo Dvasios esmės ir Dvasios akivaizdoje gebėti priimti Dvasios tyrinėjimą; kitas – gebėti nuoširdžiai suprasti įsikūnijusį kūną ir nuoširdžiai paklusti. Tiek kūno, tiek Dvasios akivaizdoje, žmogus visada turi turėti širdį, kuri paklustų Dievui ir Jo bijotų. Tik toks žmogus tinkamas būti ištobulintas. Jei supranti veikiančio Dievo praktiškumą – tai yra, jei išlikai tvirtas šiame išmėginime – tuomet tau niekas nebus per sunku.

Kai kurie žmonės sako: „Įsakymų lengva laikytis; tereikia Dievo akivaizdoje teisingai ir pamaldžiai kalbėti, o ne gestikuliuoti; štai kas yra įsakymų laikymasis.“ Ar tai tiesa? Tad jei Dievui už nugaros darai kelis dalykus, kuriais Jam priešiniesi, ar tai laikoma įsakymų laikymųsi? Turite gerai suprasti, ką reiškia laikytis įsakymų. Tai susiję su tuo, ar tu iš tiesų supranti Dievo praktiškumą; jei supranti praktiškumą ir šio išmėginimo metu nesuklumpi bei nepargriūni, tuomet gali būti laikomas turinčių tvirtą liudijimą. Svarus liudijimas Dievui pirmiausia yra susijęs su tuo, ar tu supranti veikiantį Dievą, ir ar gali paklusti šiam asmeniui, kuris yra ne tik paprastas, bet ir normalus, ir paklusti net iki mirties. Jei tokiu paklusimu tu tikrai liudiji Dievą, tai reiškia, kad Dievas tave įgijo. Jei gali paklusti iki mirties ir Jo akivaizdoje nesiskųsti, neteisti, nešmeižti, neturėti jokių sampratų ir jokių paslėptų motyvų, tuomet Dievas tokiu būdu įgis šlovę. Paklusimas paprastam žmogui, į kurį žmonės žiūri iš aukšto, ir gebėjimas paklusti iki mirties be jokių sampratų – tai yra tikras liudijimas. Tikrovė, į kurią Dievas reikalauja žmonių įžengti, yra tokia, kad gebėtum paklusti Jo žodžiams, įgyvendinti juos praktikoje, nusilenkti prieš veikiantį Dievą ir pažinti savo paties sugedimą, atverti Jam savo širdį ir galiausiai būti Jo įgytam šiais Jo žodžiais. Dievas yra pašlovinamas, kai tave užkariauja šie žodžiai padaro tave visiškai paklusnų Jo akivaizdoje; taip Jis sugėdina Šėtoną ir užbaigia Savo darbą. Kai tu neturi jokių sampratų apie įsikūnijusio Dievo praktiškumą, tai yra, kai tu tvirtai atsilaikei per šį išmėginimą, tuomet tu gerai paliudijai. Jei ateis diena, kai tu visiškai suprasi veikiantį Dievą ir galėsi paklusti iki mirties, kaip tai padarė Petras, tuomet tu būsi įgytas ir ištobulintas Dievo. Viskas, ką daro Dievas ir kas neatitinka tavo sampratų, yra išmėginimas tau. Jei Dievo darbas atitiktų tavo sampratas, tau nereikėtų kentėti ar būti išgrynintam. Kadangi Jo darbas yra toks praktiškas ir neatitinka tavo sampratų, jis reikalauja, kad tokių sampratų atsisakytum. Štai kodėl tai yra išmėginimas tau. Būtent dėl Dievo praktiškumo visi žmonės patiria išmėginimų; Jo darbas yra praktiškas, o ne antgamtinis. Visiškai suprasdamas Jo praktiškus žodžius ir Jo praktiškas ištaras, neturėdamas jokių sampratų ir gebėdamas Jį nuoširdžiai mylėti tuo labiau, kuo praktiškesnis yra Jo darbas, tu būsi Jo įgytas. Dievas įgis tuos žmones, kurie pažįsta Dievą; tai yra tuos, kurie supranta Jo praktiškumą. Negana to, jie yra tie, kurie geba paklusti praktiniam Dievo darbui.

Kol Dievas yra kūne, paklusimas, kurio Jis reikalauja iš žmonių, nereiškia vien susilaikymo nuo sprendimų apie Jį arba priešinimosi taip, kaip jie tai įsivaizduoja; veikiau Jis reikalauja, kad žmonės Jo žodžius laikytų savo gyvenimo principu ir egzistencijos pagrindu, kad jie visiškai Jo žodžių esmę įgyvendintų praktiškai ir kad jie visiškai patenkintų Jo ketinimus. Vienas iš aspektų, kuriais įsikūnijęs Dievas reikalauja žmonių Jam paklusti, yra susijęs su Jo žodžių įgyvendinimu praktikoje, o kitas – su gebėjimu paklusti Jo normalumui ir praktiškumui. Abu šie aspektai turi būti besąlygiški. Tie, kurie gali įgyvendinti abu šiuos aspektus, yra visi tie, kurie turi nuoširdžiai Dievą mylinčias širdis. Jie visi yra Dievo įgyti žmonės ir visi jie myli Dievą taip, kaip myli savo pačių gyvenimus. Įsikūnijęs Dievas savo darbe pasižymi normaliu ir praktišku žmogiškumu. Taigi, Jo išorinis normalaus ir praktiško žmogiškumo apvalkalas tampa didžiuliu išmėginimu žmonėms; tai tampa jų didžiausiu sunkumu. Tačiau Dievo normalumo ir praktiškumo negalima išvengti. Jis išbandė viską, kad rastų sprendimą, bet galiausiai negalėjo atsikratyti Savo normalaus žmogiškumo išorinio apvalkalo. Taip nutiko todėl, kad Jis juk yra Dievas, tapęs kūnu, o ne danguje esantis Dvasios Dievas. Jis yra ne žmonėms nematomas Dievas, o Dievas, dėvintis sukurtos esybės apvalkalą. Taigi, atsikratyti Savo normalaus žmogiškumo apvalkalo jokiu būdu nebūtų lengva. Todėl, kad ir kas benutiktų, Jis vis tiek atlieka norimą darbą kaip kūne esantis Dievas. Šis darbas yra normalaus ir veikiančio Dievo išraiška, tad kaip žmonės galėtų jam nepaklusti? Ką gi žmonės gali padaryti dėl to, ką daro Dievas? Jis daro tai, ką nori daryti; kaip Jam tai patinka, taip ir yra. Jei žmonės nepaklūsta, tai kokių kitų protingų planų jie gali turėti? Iki šiol žmones išgelbėti galėjo tik paklusimas; nėra jokios kitos puikios strategijos. Jei Dievas nori išmėginti žmones, ką jie gali dėl to padaryti? Tačiau visa tai nėra dangiškojo Dievo troškimas; tai yra įsikūnijusio Dievo troškimas. Jis nori tai padaryti, todėl joks žmogus to negali pakeisti. Dangiškasis Dievas nesikiša į tai, ką daro įsikūnijęs Dievas, tad ar žmonės neturėtų Jam dar labiau paklusti? Nors Jis yra praktiškas ir normalus, Jis yra ne kas kita, kaip Dievas, tapęs kūnu. Jis vadovaujasi Savo troškimais, darydamas viską, ko nori. Dangiškasis Dievas Jam perdavė visas užduotis; tu turi paklusti viskam, ką Jis daro. Nors Jam būdingas žmogiškumas ir Jis yra visiškai normalus, Jis visa tai sąmoningai surengė, tad kaip žmonės gali į Jį spoksoti išplėtę akis ir rodyti nepritarimą? Jis nori būti normalus, todėl Jis yra normalus. Jis nori gyventi žmogiškume, todėl Jis gyvena žmogiškume. Jis nori gyventi dieviškume, todėl Jis gyvena dieviškume. Žmonės gali į tai žiūrėti kaip tik nori, bet Dievas visada bus Dievu, o žmonės visada bus žmonėmis. Jo esmės negalima paneigti dėl kokios nors smulkmenos lygiai taip pat, kaip negalima Jo išstumti už Dievo „esybės“ ribų dėl vienos smulkmenos. Žmonės turi žmogaus laisvę, o Dievas turi Dievo orumą; šie dalykai vienas kitam netrukdo. Ar žmonės negali suteikti Dievui šiek tiek laisvės? Ar jie negali pakęsti, kad Dievas būtų šiek tiek laisvesnis? Nekelkite Dievui tokių griežtų reikalavimų! Kiekvienas turėtų būti tolerantiškas vienas kitam; argi tuomet viskas neišsispręstų? Ar tuomet vis dar egzistuotų koks nors susvetimėjimas? Jei žmogus negali pakęsti tokio nereikšmingo dalyko, tai kaip jis gali sakyti: „Ministras pirmininkas turi būti plačios širdies“? Kaipgi jį galima vadinti tikru žmogumi? Ne Dievas apsunkina žmonėms reikalus, o žmonės juos apsunkina Dievui. Spręsdami reikalus, jie visada iš musės padaro dramblį. Jie tikrai iš adatos priskaldo vežimą, o to jie tikrai neturėtų daryti! Kai Dievas veikia normaliame ir praktiškame žmogiškume, tai, ką Jis daro, yra ne žmogaus, o Dievo darbas. Tačiau žmonės nemato Jo darbo esmės; jie visada mato tik išorinį Jo žmogiškumo apvalkalą. Jie nematė tokio didingo darbo, o vietoj to matė Jo įprastą ir normalų žmogiškumą ir vis į tai įsikibę laikosi. Kaip tai galima pavadinti paklusimu Dievui? Dangiškasis Dievas dabar „virto“ žemiškuoju Dievu, o žemiškasis Dievas dabar yra dangiškasis Dievas. Nesvarbu, ar Jų išorinė išvaizda yra vienoda, nei kaip tiksliai Jie veikia. Galiausiai, Tas, kuris atlieka paties Dievo darbą, yra pats Dievas. Nori ar nenori, tu privalai paklusti – šiuo klausimu tu neturi pasirinkimo! Dievui žmonės turi paklusti, o žmonės privalo visiškai paklusti Dievui be jokio apsimetinėjimo.

Žmonių grupė, kurią įsikūnijęs Dievas šiandien nori įgyti, yra tie, kurie atitinka Jo ketinimus. Žmonėms tereikia paklusti Jo darbui ir liautis nuolat rūpintis dangiškojo Dievo troškimais, gyvenant neaiškume ir apsunkinant kūniškojo Dievo reikalus. Jam paklusti gali tie, kurie besąlygiškai klauso Jo žodžių ir paklūsta Jo sutvarkymams. Tokie žmonės visiškai nekreipia dėmesio į tai, koks iš tikrųjų galėtų būti dangiškasis Dievas arba kokį darbą dangiškasis Dievas šiuo metu galėtų atlikti su žmogumi; jie visiškai paaukoja savo širdis žemiškajam Dievui ir atiduoda visą savo esybę Jo akivaizdon. Jie niekada nesirūpina savo pačių saugumu ir niekada nesijaudina dėl kūniškojo Dievo normalumo ir praktiškumo. Tie, kurie paklūsta kūniškajam Dievui, gali būti Jo ištobulinti. Tie, kurie tiki dangiškuoju Dievu, nieko negaus. Taip yra todėl, kad žmonėms pažadus ir palaiminimus teikia ne dieviškasis Dievas, o žemiškasis Dievas. Žmonės neturėtų visada laikyti dangiškojo Dievo didžiu, o žemiškojo Dievo – tik paprastu žmogumi; tai neteisinga. Jų dangiškasis dievas yra didis ir nuostabus, pasižymintis puikia išmintimi, tačiau jis visiškai neegzistuoja. Žemiškasis Dievas yra labai paprastas ir nereikšmingas, o kartu labai normalus. Jis nepasižymi išskirtiniu protu ir neatlieka pasaulį sukrečiančių darbų – Jis tiesiog normaliai ir praktiškai dirba ir kalba; Jis nekalba per griaustinį bei nesukelia vėjo ir lietaus. Tačiau Jis yra tikras dangiškojo Dievo įsikūnijimas, ir Jis iš tikrųjų yra Dievas, gyvenantis tarp žmonių. Žmonės neturi laikyti Dievu to, kurį jie geba suprasti ir kuris atitinka jų pačių įsivaizdavimus, arba laikyti Jo didžiu, o to, kurio negali priimti ir visiškai nesugeba įsivaizduoti, laikyti menku. Visa tai kyla iš žmonių maištingumo; visa tai yra žmonijos pasipriešinimo Dievui šaltinis.


Tie, kurie turi būti ištobulinti, privalo patirti gryninimą

Tikėdamas Dievą, privalai paklusti Dievui, įgyvendinti tiesą praktikoje ir atlikti visas savo pareigas. Be to, privalai suprasti dalykus, kuriuos turėtum patirti. Jei patiri tik apgenėjimą, drausminimą ir teismą, jei tik mėgaujiesi Dievu, bet nepajėgi pajusti, kada Dievas tave drausmina ar apgeni, tai yra nepriimtina. Galbūt šį kartą patirdamas gryninimą išlieki tvirtas, tačiau to vis dar nepakanka; privalai ir toliau žengti pirmyn. Meilės Dievui pamoka yra begalinė; ji niekada nesibaigs. Žmonės mano, kad tikėti į Dievą yra labai paprasta, tačiau iš tikrųjų jį patyrę supranta, kad tikėti Dievą nėra taip paprasta, kaip žmonės įsivaizduoja. Kai Dievas atlieka žmogaus gryninimo darbą, žmogus kenčia. Kuo didesnį gryninimą žmogus patiria, tuo didesnė bus jo Dievą mylinti širdis ir tuo daugiau Dievo didžiosios galios jame atsiskleis. Ir priešingai, kuo mažiau gryninimo žmogus patiria, tuo mažesnė bus jo Dievą mylinti širdis ir tuo mažiau Dievo didžiosios galios jame atsiskleis. Kuo didesnį gryninimą ir skausmą žmogus patiria ir kuo labiau yra kankinamas, tuo gilesnė taps jo meilė Dievui, tuo tikresnis taps jo tikėjimas į Dievą ir tuo gilesnis bus jo Dievo pažinimas. Savo patirtyse pamatysi, kad žmonės, kurie patiria didelį gryninimą ir kančias, kurie yra daug apgenimi ir drausminami, ir jų Dievo pažinimas yra gilesnis bei išsamesnis. Tų, kurie nepatyrė apgenėjimo, pažinimas yra tik paviršutiniškas. Jie tegali pasakyti: „Dievas toks geras, Jis suteikia žmonėms malonę, kad jie galėtų Juo mėgautis.“ Jei jie patyrė apgenėjimą ir drausminimą, tuomet gali kalbėti apie tikrą Dievo pažinimą. Taigi kuo nuostabesnis Dievo darbas su žmogumi, tuo jis vertingesnis ir reikšmingesnis. Kuo jis tau sunkiau perprantamas ir kuo labiau neatitinka tavo sampratų, tuo labiau Dievo darbas gali tave užkariauti, įgyti ir ištobulinti. Kokia didžiulė Dievo darbo reikšmė! Jei Dievas šitaip negrynintų žmogaus, jei Jis nedirbtų pagal šį metodą, Jo darbas būtų neveiksmingas ir bereikšmis. Čia slypi ypatinga to, kas buvo minėta praeityje, reikšmė – Dievas išsirenka ir įgyja šią grupę bei padaro ją visaverte paskutinėmis dienomis. Kuo didesnį darbą Jis atlieka su jumis, tuo gilesnė ir tyresnė jūsų meilė Dievui. Kuo didesnis Dievo darbas, tuo daugiau Jo išminties žmogus gali suvokti ir tuo giliau Jį pažįsta. Paskutinėmis dienomis šešių tūkstančių metų Dievo valdymo planas pasibaigs. Ar jis iš tikrųjų gali lengvai pasibaigti? Ar Jam užkariavus žmogų Jo darbas bus baigtas? Ar tai gali būti taip paprasta? Žmonės įsivaizduoja, kad tai labai paprasta, tačiau tai, ką daro Dievas, nėra taip paprasta. Kiekviena Dievo atliekamo darbo dalis žmogui yra nesuvokiama. Jei galėtum jį perprasti, tai Dievo darbas neturėtų nei reikšmės, nei vertės. Dievo atliekamas darbas yra neperprantamas; jis pernelyg neatitinka tavo sampratų ir kuo labiau jis neatitinka tavo sampratų, tuo reikšmingesnis pasirodo Dievo darbas; jei jis atitiktų tavo sampratas, būtų beprasmis. Šiandien jauti, kad Dievo darbas toks nuostabus, ir kuo nuostabesnis jis tau atrodo, tuo labiau jauti, kad Dievas yra neperprantamas, ir matai, kokie didingi yra Dievo darbai. Jei Jis atliktų tik paviršutinišką, atmestiną darbą, kad užkariautų žmogų, ir paskui nieko daugiau nedarytų, žmogus nepajėgtų pamatyti Dievo darbo reikšmės. Nors dabar patiri šiek tiek gryninimo, jis labai naudingas tavo augimui gyvenime; todėl jums būtina patirti tokias kančias. Šiandien patiri šiek tiek gryninimo, tačiau vėliau iš tikrųjų galėsi išvysti Dievo darbus ir galiausiai pasakysi: „Dievo darbai tokie nuostabūs!“ Tai bus tavo širdies žodžiai. Kurį laiką patyrę Dievo gryninimą (tarnų išmėginimą ir baudimo laiką), kai kurie žmonės galiausiai pasakė: „Tikėti Dievą iš tikrųjų nėra lengva!“ Tai, kad jie pavartojo žodžius „iš tikrųjų nėra lengva“, rodo, kad Dievo darbai yra nesuvokiami, kad Dievo darbas turi didžiulę reikšmę ir vertę ir Jo darbas yra toks vertingas, jog žmogus turėtų jį branginti. Jei, Man atlikus tiek daug darbo, tu neturėtum nė menkiausio supratimo, ar Mano darbas vis dar turėtų vertę? Tai privers tave pasakyti: „Tarnauti Dievui iš tikrųjų nelengva, Dievo darbai tokie nuostabūs ir Dievas iš tikrųjų išmintingas! Dievas toks mielas!“ Jei, kurį laiką tai patyręs, gali pasakyti tokius žodžius, tai įrodo, kad įgijai Dievo darbo tavyje rezultatą. Vieną dieną, kai skelbsi užsienyje ir kas nors tavęs paklaus: „Kaip sekasi tikėti Dievą?“, galėsi pasakyti: „Dievo darbai tokie nuostabūs!“ Jie pajus, kad tavo žodžiai byloja apie praktines patirtis. Tai tikras liudijimas. Pasakysi, kad Dievo darbas kupinas išminties, kad Jo darbas tavyje iš tikrųjų tave įtikino, užkariavo tavo širdį ir kad visada Jį mylėsi, nes Jis daugiau nei vertas žmogaus meilės! Jei gali kalbėti apie šiuos dalykus, gali sujaudinti žmonių širdis. Visa tai yra liudijimas. Jei gali svariai paliudyti ir sujaudinti žmones iki ašarų, tai rodo, kad iš tikrųjų myli Dievą, nes gebi liudyti meilę Dievui, ir per tave Dievo darbai gali būti patvirtinti liudijimu. Jei tavo liudijimas leidžia kitiems ieškoti Dievo darbo, patirti Dievo darbą ir išlikti tvirtiems bet kokiomis aplinkybėmis, kurias jie patiria, toks ir tik toks liudijimas yra tikras liudijimas ir būtent to dabar iš tavęs reikalaujama. Turėtum matyti, kad Dievo darbas nepaprastai vertingas ir žmonės turėtų jį branginti, kad Dievas toks brangus ir toks turtingas; Jis gali ne tik kalbėti, bet ir teisti žmones, gryninti jų širdis, teikti jiems džiaugsmą, juos įgyti, užkariauti ir tobulinti. Iš savo patirties pamatysi, kad Dievas labai vertas meilės. Tad kaip labai dabar myli Dievą? Ar tikrai gali tai pasakyti iš širdies? Kai galėsi išreikšti šiuos žodžius iš širdies gelmių, tuomet turėsi liudijimą. Kai tavo patirtis pasieks šį lygį, gebėsi liudyti apie Dievą ir būsi tam tinkamas. Jei savo patirtyje nepasieksi šio lygio, tau dar būs labai toli iki šio lygio. Normalu, kad gryninimo metu žmonės atskleidžia silpnybes, tačiau po gryninimo turėtum gebėti pasakyti: „Dievas toks išmintingas Savo darbe!“ Jei iš tikrųjų gali praktiškai suprasti šiuos žodžius, tai bus vertinga ir tavo patirtis turės vertę.

Ko dabar turėtum siekti? Ar gebi liudyti apie Dievo darbą, ar gali tapti Dievo liudijimu ir išraiška ir ar esi tinkamas, kad Jis tave naudotų – štai ko turėtum siekti. Kiek darbo Dievas iš tikrųjų atliko su tavimi? Kiek matei, kiek suvokei? Kiek patyrei ir paragavai? Nesvarbu, ar Dievas tave išmėgino, apgenėjo, ar drausmino, visa tai, ką Jis darė, visas Jo darbas buvo atliekamas tavyje. Tačiau ar būdamas tikintis Dievą ir norintis siekti, kad Jis tave ištobulintų, gebi liudyti apie Dievo darbą remdamasis savo praktine patirtimi? Ar gali per savo praktinę patirtį išreikšti Dievo žodį savo gyvenimu? Ar gebi savo praktine patirtimi padėti kitiems ir skirti visą savo gyvenimą Dievo darbui liudyti? Kad liudytum apie Dievo darbą, privalai remtis savo patirtimi, pažinimu ir sumokėta kaina. Tik taip gali įgyvendinti Jo ketinimus. Ar esi žmogus, liudijantis apie Dievo darbą? Ar esi tam pasiryžęs? Jei gebi liudyti apie Jo vardą, o juo labiau apie Jo darbą, ir jei gali savo gyvenimu išreikšti Jo žmonių atvaizdą, kurio Jis reikalauja, tuomet esi Dievo liudytojas! Kaip iš tiesų liudiji apie Dievą? Jei sieki ir trokšti savo gyvenimu išreikšti Dievo žodį ir liudyti savo lūpomis, kad žmonės galėtų pažinti Jo darbą ir matyti Jo darbus, jei iš tikrųjų to sieki, Dievas tave tobulins. Jei sieki tik būti Dievo ištobulintas ir pačioje pabaigoje palaimintas, tavo požiūris į tai, ką reiškia tikėti Dievą, nėra tyras. Turėtum siekti pamatyti Dievo darbus tikrame gyvenime, įgyvendinti Jo ketinimus, kai Jis tau juos parodo, ir siekti suprasti, kaip turėtum liudyti apie Jo nuostabumą bei išmintį ir kaip liudyti apie tai, kaip Jis tave drausmina ir apgeni. Visa tai dabar turėtum apmąstyti. Jei tavo Dievą mylinti širdis skirta vien tam, kad galėtum įgyti šlovę kartu su Dievu po to, kai Jis tave ištobulins, to vis dar nepakanka ir tai negali atitikti Dievo reikalavimų. Privalai gebėti liudyti apie Dievo darbą, atitikti Jo reikalavimus ir praktiškai patirti Jo atliekamą darbą su žmonėmis. Ar tai būtų skausmas, ašaros, ar sielvartas – visa tai privalai patirti praktiškai. Visa tai skirta tau, kaip Dievo liudytojui, tobulinti. Kas būtent dabar verčia tave kentėti ir siekti būti ištobulintam? Ar iš tikrųjų dabar kenti dėl meilės Dievui ir dėl to, kad liudytum apie Jį? O gal dėl kūno palaiminimų, dėl tavo ateities perspektyvų ir likimo? Visi tavo ketinimai, paskatos ir tikslai, kurių sieki, privalo būti ištaisyti ir negali būti grindžiami tavo paties valia. Jei vienas žmogus siekia būti ištobulintas, kad gautų palaiminimus ir turėtų karaliaus valdžią, o kitas siekia būti ištobulintas, kad įtiktų Dievui ir praktiškai liudytų apie Dievo darbą, kurį iš šių dviejų siekimo būdų pasirinktum? Jei pasirinktum pirmąjį, vis dar būtum pernelyg toli nuo Dievo standartų. Kadaise sakiau, kad Mano darbai bus paskelbti visoje visatoje ir kad visatoje turėsiu Karaliaus valdžią. Kita vertus, jums patikėta liudyti apie Dievo darbą, o ne tapti karaliais ir pasirodyti visai visatai. Leisti Dievo darbams užpildyti kosmosą ir dangaus skliautą, leisti visiems juos pamatyti ir pripažinti – šie žodžiai sakomi apie Patį Dievą, o žmonės turėtų liudyti apie Dievą. Kiek supranti apie Dievą? Kiek gali paliudyti apie Dievą? Koks yra Dievo vykdomo žmogaus tobulinimo tikslas? Supratęs Dievo ketinimus, kaip turėtum paisyti Jo ketinimų? Jei nori būti ištobulintas ir liudyti apie Dievo darbą tuo, ką išreiški savo gyvenimu, jei turi šią varomąją jėgą, tuomet nieko nėra pernelyg sunkaus. Dabar žmonėms reikia tikėjimo. Jei turi šią varomąją jėgą, lengva atsisakyti bet kokio negatyvumo, pasyvumo, tingumo ir kūno sampratų, pasaulietiško elgesio filosofijų, maištingo būdo, jausmų ir taip toliau.

Patiriant išmėginimus, normalu, kad žmonės yra silpni, negatyvūs, nesupranta Dievo ketinimų arba neaiškiai suvokia praktikos kelią. Tačiau bet kuriuo atveju privalai tikėti Dievo darbu ir, kaip Jobas, neišsižadėti Dievo. Nors Jobas buvo silpnas ir keikė dieną, kurią gimė, jis neneigė, kad viskas, ką žmonės turi jiems gimus, yra suteikta Jahvės ir kad Jahvė taip pat yra Tas, kuris visa tai atima. Kad ir kokius išmėginimus jis patyrė, šį tikėjimą jis išlaikė. Kad ir kokį gryninimą patirtum per Dievo žodžius savo patirtyse, galiausiai Dievas nori tavo tikėjimo ir Dievą mylinčios širdies. Taip dirbdamas Jis tobulina žmogaus tikėjimą, meilę ir ryžtą. Dievas atlieka žmogaus tobulinimo darbą, kurio žmogus negali nei matyti, nei paliesti; tokiomis aplinkybėmis reikia tikėjimo. Kai ko nors negalima pamatyti plika akimi, reikalingas tikėjimas. Kai negali atsisakyti savo sampratų, reikalingas tikėjimas. Kai neaiškiai suvoki Dievo darbą, reikia turėti tikėjimą, užimti tvirtą poziciją ir išlikti tvirtam savo liudijime. Kai Jobas pasiekė šį tašką, Dievas jam pasirodė ir su juo kalbėjo. Tai reiškia, kad tik turėdamas tikėjimą galėsi pamatyti Dievą. Kai turi tikėjimą, Dievas tave tobulins, o jei tikėjimo neturi, Jis negali to padaryti. Dievas tau suteiks visa, ką tikiesi įgyti. Jei neturi tikėjimo, negali būti ištobulintas ir nepajėgsi pamatyti Dievo darbų, juo labiau Jo visagalybės. Kai savo tikrosiose patirtyse turėsi tikėjimą, leidžiantį pamatyti Jo darbus, Dievas tau pasirodys ir apšvies bei ves tave tavo viduje. Be tokio tikėjimo Dievas negalės to padaryti. Jei nustojai dėti viltis į Dievą, kaip galėsi patirti Jo darbą? Todėl tik tada, kai turi tikėjimą ir neabejoji Dievu, tik tada, kai iš tikrųjų tiki Jį, kad ir ką Jis darytų, Jis apšvies ir nušvies tave per tavo patirtis ir tik tada galėsi pamatyti Jo darbus. Visa tai pasiekiama per tikėjimą. Tikėjimas atsiranda tik per gryninimą, o be gryninimo tikėjimas negali augti. Ką reiškia tikėjimas? Tikėjimas – tai tikras įsitikinimas ir nuoširdi širdis, kuriuos žmonės turėtų puoselėti tada, kai negali ko nors pamatyti ar paliesti, kai Dievo darbas neatitinka žmogiškųjų sampratų ir yra žmogui nepasiekiamas. Tai yra tikėjimas, apie kurį kalbu. Žmonėms reikia tikėjimo kančių ir gryninimo metu, ir turėdami tikėjimą jie susiduria su gryninimu – gryninimas ir tikėjimas negali būti atskirti. Jei, kad ir kaip Dievas dirbtų ir kad ir kokios būtų tavo aplinkybės, gali siekti gyvenimo ir ieškoti tiesos, siekti pažinti Dievo veiksmus ir Jo darbus bei gebi elgtis remdamasis tiesa, tai reiškia, kad turi tikrą tikėjimą, ir tai įrodo, kad nepraradai tikėjimo į Dievą. Jei patirdamas gryninimą gali atkakliai siekti tiesos, iš tikrųjų mylėti Dievą ir nepradėti Juo abejoti, ir, kad ir ką Jis darytų, vis tiek praktikuoji tiesą, kad Jam įtiktum, ir gali širdies gelmėse ieškoti Jo ketinimų bei į Jo ketinimus atsižvelgti, būtent tai reiškia turėti tikrą tikėjimą į Dievą. Praeityje, kai Dievas pasakė, kad turėsi karaliaus valdžią, tu Jį mylėjai, o kai Jis tau atvirai pasirodė, tu Jo siekei. Tačiau dabar Dievas pasislėpęs, tu negali Jo matyti ir tave užklupo sunkumai – ar tokiu metu nustoji dėti viltis į Dievą? Taigi privalai visą laiką siekti gyvenimo ir stengtis įgyvendinti Dievo ketinimus. Tai vadinama tikru tikėjimu ir tai yra tikriausia bei gražiausia meilė.

Praeityje visi žmonės ateidavo prieš Dievą pareikšti savo pasiryžimą ir sakydavo: „Net jei niekas kitas nemyli Dievo, aš privalau Jį mylėti.“ Tačiau dabar tave užklumpa gryninimas ir kadangi jis neatitinka tavo sampratų, tu prarandi tikėjimą į Dievą. Ar tai tikra meilė? Daugybę kartų skaitei apie Jobo darbus – ar juos pamiršai? Tikra meilė gali susiformuoti tik iš tikėjimo. Per patiriamą gryninimą ugdyti tikrą meilę Dievui ir savo tikrose patirtyse tikint paisyti Dievo ketinimų, tikėjimu sukilti prieš savo kūną ir siekti gyvenimo – štai ką žmonės turėtų daryti. Jei taip elgsiesi, galėsi matyti Dievo darbus, tačiau jei stokosi tikėjimo, negalėsi nei matyti Dievo darbų, nei patirti Jo darbo. Jei nori, kad Dievas tave naudotų ir tobulintų, privalai turėti kiekvieną tiesos aspektą: ryžtą kentėti, tikėjimą, ištvermę, paklusnumą ir gebėjimą ieškoti tiesos bei suprasti Dievo ketinimus, gebėjimą atsižvelgti į Jo sielvartą ir rūpestingai puoselėjamus ketinimus ir taip toliau. Tobulinti žmogų nelengva ir kiekvienas tavo patiriamas gryninimas reikalauja tavo tikėjimo ir meilės. Jei nori būti Dievo ištobulintas, nepakanka vien lakstyti ir nepakanka vien aukotis Dievui. Privalai turėti daug dalykų, kad galėtum tapti Dievo ištobulintu žmogumi. Susidūręs su kančiomis, privalai gebėti nebesirūpinti savo kūnu ir nesiskųsti Dievu. Kai Dievas nuo tavęs pasislepia, privalai išlaikyti tikėjimą ir toliau Juo sekti, išlaikyti ankstesnę meilę ir neleisti jai pasikeisti ar išblėsti. Kad ir ką Dievas darytų, privalai leisti Jam diriguoti, kaip Jis nori, ir verčiau keikti savo kūną, nei skųstis Juo. Susidūręs su išmėginimais, privalai verčiau iškęsti skausmą, kurį sukelia atsisakymas to, ką myli, ir karčiai verkti, nei neįtikti Dievui. Tik tai yra tikra meilė ir tikras tikėjimas. Kad ir koks būtų tavo tikrasis dvasinis ūgis, pirmiausia privalai turėti ir ryžto kentėti, ir tikrą tikėjimą. Be to, privalai turėti ryžto maištauti prieš kūną; privalai verčiau rinktis kentėjimus ir asmeninių interesų praradimus, nei nesugebėti įgyvendinti Dievo ketinimų. Taip pat privalai gebėti širdyje apgailestauti: praeityje nesugebėjai įtikti Dievui, o dabar gali gailėtis. Tau neturi trūkti nė vieno iš šių dalykų – būtent per juos Dievas tave ištobulins. Jei neatitinki šių sąlygų, negali būti ištobulintas.

Tas, kuris tarnauja Dievui, turėtų ne vien mokėti dėl Jo kentėti; jis taip pat turėtų suprasti, kad tikėjimo į Dievą tikslas yra siekti mylėti Dievą. Dievas tave naudoja ne tik tam, kad tave grynintų ir verstų kentėti, bet ir tam, kad pažintum Jo darbus, pažintum tikrąją žmogaus gyvenimo reikšmę ir juo labiau suprastum, kad tarnauti Dievui nėra lengva užduotis. Patirti Dievo darbą reiškia ne mėgautis malone, o veikiau kentėti dėl meilės Dievui. Kadangi mėgaujiesi Dievo malone, privalai mėgautis ir Jo baudimu; privalai visa tai patirti. Jei gali patirti, kaip Dievas tave apšviečia, ir gali patirti, kaip Jis tave apgeni bei teisia, tavo patirtis bus visapusiška. Dievas tavyje atliko Savo teismo darbą, taip pat ir Savo baudimo darbą. Dievo žodis tave ne tik apgenėjo, bet ir apšvietė bei nušvietė. Kai esi negatyvus ir silpnas, Dievas vis tiek tavimi rūpinasi. Visas šis darbas moko tave, kad viskas, kas susiję su žmogumi, yra Dievo diriguojama. Gali manyti, kad tikėjimas į Dievą tėra kančios, daugybės dalykų darymas dėl Jo, tavo kūno ramybė, sklandi visų dalykų eiga ar tavo patogumas ir ramybė visuose dalykuose. Nė vieno iš šių tikslų žmonės neturėtų turėti tikėdami Dievą. Jei tiki dėl šių tikslų, tavo požiūris neteisingas ir tu tiesiog negali būti ištobulintas. Dievo darbai, Dievo teisus būdas, Jo išmintis, Jo žodžiai, Jo nuostabumas ir nesuvokiamumas – visa tai žmonės turėtų suprasti. Tai suprasdamas turėtum išlaisvinti savo širdį nuo asmeninių reikalavimų, vilčių ir sampratų. Tik pašalinęs šiuos dalykus gali atitikti Dievo reikalaujamas sąlygas. Tik taip gali turėti gyvenimą ir įtikti Dievui. Tikėjimo į Dievą tikslas yra patenkinti Jį ir savo gyvenimu išreikšti būdą, kurio Jis reikalauja, kad per šią nevertų žmonių grupę galėtų pasireikšti Jo darbai ir šlovė. Tai yra teisingas požiūris į Dievo tikėjimą ir tikslas, kurio turėtum siekti. Privalai pakeisti savo požiūrį į Dievo tikėjimą ir turėtum siekti įgyti Dievo žodžius. Privalai valgyti ir gerti Dievo žodžius ir gebėti savo gyvenimu išreikšti tiesą, o ypač privalai gebėti matyti Jo praktinius darbus, Jo nuostabius darbus visoje visatoje ir praktinį darbą, kurį Jis atlieka įsikūnijęs. Per savo tikras patirtis suprasi, kaip Dievas dirba su tavimi ir kokie yra Dievo ketinimai tavo atžvilgiu. Viso to tikslas – kad galėtum nusimesti savo šėtoniškus, sugedusius polinkius. Taip nusimesi visą savyje esantį nešvarumą ir neteisumą, atsisakysi savo klaidingų ketinimų ir išsiugdysi tikrą tikėjimą į Dievą. Tik turėdamas tikrą tikėjimą gali iš tikrųjų mylėti Dievą. Tik tikėdamas Jį gali nuoširdžiai mylėti Dievą. Ar gali pasiekti meilę Dievui netikėdamas Jo? Kadangi tiki Dievą, negali būti dėl to sutrikęs. Kai kurie žmonės įgyja motyvacijos vos pamatę, kad tikėjimas į Dievą atneš jiems palaiminimų, tačiau ją praranda vos pamatę, kad turės kentėti gryninimą. Ar tai reiškia tikėti Dievą? Galiausiai savo tikėjime privalai pasiekti visišką ir besąlygišką paklusnumą Dievo akivaizdoje. Tiki Dievą, tačiau jei vis dar keli Jam reikalavimus, turi daugybę religinių sampratų, kurių negali atsisakyti, asmeninių interesų, kurių negali atsisakyti, ir vis dar sieki kūno palaiminimų bei nori, kad Dievas išgelbėtų tavo kūną, išgelbėtų tavo sielą, tuomet elgiesi kaip žmogus, kurio požiūris yra neteisingas. Nors religinių įsitikinimų turintys žmonės tiki Dievą, jie nesiekia pakeisti savo polinkių ir nesiekia pažinti Dievo, o siekia tik savo kūno interesų. Daugelio iš jūsų tikėjimas priklauso religinių įsitikinimų kategorijai; tai nėra tikras tikėjimas į Dievą. Kad tikėtų Dievą, žmonės privalo turėti širdį, pasirengusią dėl Jo kentėti, ir ryžtą atsisakyti savęs. Jei žmonės neatitinka šių dviejų sąlygų, jų tikėjimas į Dievą negalioja ir jie negalės pakeisti savo polinkių. Tik žmonės, kurie iš tikrųjų siekia tiesos, Dievo pažinimo ir gyvenimo, yra tie, kurie iš tikrųjų tiki Dievą.

Kai tave užklumpa išmėginimai, kaip į juos žiūrėsi, atsižvelgdamas į Dievo darbą? Ar būsi negatyvus, ar mėginsi suprasti Dievo vykdomą žmogaus išmėginimą ir gryninimą iš teigiamos pusės? Ką įgysi per Dievo išmėginimus ir gryninimą? Ar tavo meilė Dievui augs? Kai būsi gryninamas, ar gebėsi rimtai žiūrėti į Dievo tavyje atliekamą darbą, atsižvelgdamas į Jobo išmėginimus? Ar per Jobo išmėginimus gali pamatyti, kaip Dievas išmėgina žmogų? Kokį įkvėpimą tau gali suteikti Jobo išmėginimai? Ar norėsi gryninimo metu išlikti tvirtam savo liudijime apie Dievą, ar norėsi patenkinti kūną patogiomis aplinkybėmis? Koks iš tikrųjų tavo požiūris į tikėjimą Dievu? Ar jis iš tikrųjų skirtas Jam, o ne kūnui? Ar iš tiesų turi tikslą, kurio sieki? Ar nori patirti gryninimą, kad būtum Dievo ištobulintas, ar verčiau norėtum būti Dievo baudžiamas ir prakeiktas? Koks iš tikrųjų tavo požiūris į liudijimą apie Dievą? Ką žmonės turėtų daryti tam tikromis aplinkybėmis, kad iš tikrųjų liudytų apie Dievą? Kadangi veikiantis Dievas per tave atskleidė tiek daug Savo praktinio darbo, kodėl tau vis kyla minčių išeiti? Ar tavo tiikėjimas į Dievą skirtas Dievui? Dauguma jūsų galvoja apie save ir siekia asmeninės naudos. Labai mažai žmonių tiki Dievą dėl Dievo; argi tai nėra maištingumas?

Gryninimo darbo tikslas pirmiausia yra tobulinti žmonių tikėjimą. Galiausiai pasiekiama tai, kad nori išeiti, bet negali, kad kai kurie žmonės vis dar sugeba tikėti net ir tada, kai neturi nė menkiausios vilties, o kiti visiškai nebeturi jokios vilties dėl savo perspektyvų. Tik šiuo laiku Dievo gryninimas bus baigtas. Jei žmonės dar nėra pasiekę to etapo, kai balansuoja tarp gyvybės ir mirties, ir neparagavo mirties, jų gryninimas nebus baigtas. Net tie, kurie buvo tarnų etape, nebuvo iki galo išgryninti. Jobas patyrė gryninimą iki galo ir neturėjo kuo pasikliauti. Žmonės privalo būti išgryninti tiek, kad nebeturės nė kruopelės vilties ir nė vieno dalyko, kuriuo galėtų pasikliauti. Tik tai yra tikras gryninimas. Tarnų metu, jei tavo širdis visada buvo rami Dievo akivaizdoje ir jei, kad ir ką Jis darytų ir kad ir kokie būtų Jo ketinimai tavo atžvilgiu, visada paklusdavai Jo sutvarkymams, tuomet kelio pabaigoje suprastum visa, ką Dievas padarė. Kai patiri Jobo išmėginimus, tuo pat metu patiri ir Petro išmėginimus. Kai Jobas buvo išmėginamas, jis išliko tvirtas savo liudijime ir galiausiai jam pasirodė Jahvė. Tik išlikęs tvirtas savo liudijime jis tapo vertas pamatyti Dievo veidą. Kodėl sakoma: „Slepiuosi nuo nešvaros krašto, bet pasirodau šventajai karalystei“? Tai reiškia, kad tik tada, kai esi pašventintas ir išlieki tvirtas savo liudijime, esi vertas pamatyti Dievo veidą. Jei negali išlikti tvirtas savo liudijime, nesi vertas pamatyti Jo veido. Jei susidūręs su gryninimu atsitrauki ar reški nepasitenkinimą Dievu ir taip nesugebi išlikti tvirtas savo liudijime bei tampi Šėtono pajuokos objektu, nesulauksi Dievo apsireiškimo. Jei esi kaip Jobas, kuris per išmėginimus keikė savo kūną, bet nereiškė nepasitenkinimo Dievu ir gebėjo nekęsti savo kūno nesiskųsdamas ir nenusidėdamas savo žodžiais, tuomet išliksi tvirtas savo liudijime. Kai patirsi tam tikro masto gryninimą ir galėsi būti kaip Jobas, visiškai paklusnus Dievo akivaizdoje ir nekeliantis Jam kitų reikalavimų bei neturintis savo sampratų, Dievas tau pasirodys. Dabar Dievas tau nepasirodo, nes turi tiek daug savo sampratų, asmeninių išankstinių nuostatų, savanaudiškų minčių, individualių reikalavimų ir kūniškų interesų ir nesi vertas pamatyti Jo veido. Jei pamatytum Dievą, vertintum Jį pagal savo sampratas ir taip tu Jį prikaltum prie kryžiaus. Jei tave užklumpa daugybė dalykų, neatitinkančių tavo sampratų, tačiau gebi jų atsisakyti ir per juos pažinti Dievo darbus, o gryninimo metu atskleisti savo Dievą mylinčią širdį, tai reiškia išlikti tvirtam savo liudijime. Jei tavo namuose ramu, mėgaujiesi kūniškais patogumais, niekas tavęs nepersekioja, o tavo broliai ir seserys bažnyčioje tau paklūsta, ar gali atsiskleisti tavo Dievą mylinti širdis? Ar tokia padėtis gali tave gryninti? Tik per gryninimą gali pasirodyti tavo Dievą mylinti širdis ir tik per įvykius, neatitinkančius tavo sampratų, gali būti ištobulintas. Pasitelkdamas daugybę negatyvių dalykų ir visokias Šėtono apraiškas – jo veiksmus, jo kaltinimus, jo trikdymą ir klaidinimą – Dievas aiškiai parodo tau bjaurų Šėtono veidą ir taip suteikia tau gebėjimą atpažinti Šėtoną, kad galėtum jo nekęsti ir prieš jį sukilti.

Daugybę tavo nesėkmių ir silpnumo patirčių, daugybę tavo negatyvumo laikotarpių galima vadinti Dievo išmėginimais. Taip yra todėl, kad viskas ateina iš Dievo ir visi dalykai bei įvykiai yra Jo rankose. Ar tau nepasiseka, ar esi silpnas ir suklumpi, viskas priklauso nuo Dievo ir yra Jo rankose. Dievo požiūriu tai yra tavo išmėginimas, o jei nesugebi to atpažinti, jis taps gundymu. Yra dviejų rūšių būsenos, kurias žmonės turėtų atpažinti: viena kyla iš Šventosios Dvasios, o kitos tikėtinas šaltinis yra Šėtonas. Viena yra būsena, kai Šventoji Dvasia tave nušviečia ir leidžia tau pažinti save, nekęsti savęs ir dėl savęs atgailauti, gebėti iš tikrųjų mylėti Dievą ir pasiryžti Jam įtikti. Kita yra būsena, kai pažįsti save, bet esi negatyvus ir silpnas. Galima sakyti, kad tai Dievo gryninimas, ir galima sakyti, kad tai Šėtono gundymas. Jei suvoki, kad taip Dievas tave gelbsti, ir jei jauti, kad dabar esi Jam labai skolingas, kad nuo šiol turėtum stengtis pasitaisyti, nebegyventi tokiame išsigimime ir tinkamai valgyti bei gerti Dievo žodžius, ir jei visada manai, kad esi niekam tikęs, ir turi trokštančią širdį, tuomet tai yra Dievo išmėginimas. Pasibaigus kančioms ir tau vėl žengiant pirmyn, Dievas ir toliau tave ves, nušvies, apšvies ir maitins. Tačiau jei negali to atpažinti ir tampi negatyvus, tiesiog pasiduodamas nevilčiai, jei taip galvoji, tai reiškia, kad tave užklupo Šėtono gundymas. Kai Jobas patyrė išmėginimus, Dievas ir Šėtonas lažinosi tarpusavyje ir Dievas leido Šėtonui kankinti Jobą. Nors Jobą išmėgino Dievas, iš tikrųjų jį užklupo Šėtonas. Šėtonui tai buvo Jobo gundymas, tačiau Jobas stovėjo Dievo pusėje. Jei taip nebūtų buvę, Jobas būtų pasidavęs gundymui. Kai žmonės pasiduoda gundymui, jie atsiduria pavojuje. Galima sakyti, kad gryninimo patyrimas yra Dievo išmėginimas, tačiau jei tavo būsena nėra gera, galima sakyti, kad tai Šėtono gundymas. Jei regėjimai tau yra neaiškūs, Šėtonas tave kaltins ir trukdys tau aiškiai suvokti regėjimus. Pats to nesuvokdamas pasiduosi gundymui.

Jei nepatiri Dievo darbo, niekada negalėsi būti ištobulintas. Savo patirtyje taip pat privalai gilintis į detales. Pavyzdžiui, kokie dalykai skatina tave susidaryti sampratas ir daugybę paskatų ir kokių tinkamų praktikų turi šioms problemoms spręsti? Jei gali patirti Dievo darbą, tai reiškia, kad turi dvasinį ūgį. Jei tik išoriškai esi energingas, tai nėra tikras dvasinis ūgis ir tikrai negalėsi išlikti tvirtas. Tik tada, kai gebate patirti Dievo darbą ir jį patirti bei apmąstyti bet kuriuo laiku ir bet kurioje vietoje, kai gebate palikti ganytojus ir gyventi savarankiškai pasikliaudami Dievu ir kai gebate matyti Dievo praktinius darbus – tik tada bus įgyvendinti Dievo ketinimai. Dabar dauguma žmonių nežino, kaip tai patirti, o susidūrę su problema nežino, kaip ją išspręsti; jie nepajėgia patirti Dievo darbo ir negali gyventi dvasinio gyvenimo. Privalai įtraukti Dievo žodžius ir darbą į savo tikrąjį gyvenimą.

Kartais Dievas suteikia tau tam tikrą jausmą, dėl kurio prarandi vidinį malonumą ir Dievo buvimą, todėl esi panardinamas į tamsą. Tai tam tikras gryninimas. Kad ir ką darytum, viskas visada pakrypsta ne taip arba atsitrenki į sieną. Tai Dievo drausminimas. Kartais, kai padarai ką nors maištingo ir besipriešinančio Dievui, niekas kitas gali apie tai nežinoti – tačiau Dievas žino. Jis neleis tau išvengti pasekmių ir tave drausmins. Šventosios Dvasios darbas labai detalus. Jis labai aiškiai nagrinėja kiekvieną žmonių žodį ir veiksmą, kiekvieną jų poelgį ir judesį, kiekvieną jų mintį ir idėją, suteikdamas jiems vidinį suvokimą. Padarai ką nors vieną kartą ir viskas pakrypsta ne taip, padarai dar kartą ir vis tiek viskas pakrypsta ne taip, ir pamažu pradedi suprasti Šventosios Dvasios darbą. Daugybę kartų patyręs drausminimą, žinosi, ką daryti, kad tai atitiktų Dievo ketinimus, ir kas neatitinka Jo ketinimų. Galiausiai tiksliai reaguosi į Šventosios Dvasios vedimą tavo viduje. Kartais būsi maištingas ir Dievas tave bars tavo viduje. Visa tai kyla iš Dievo drausminimo. Jei nebrangini Dievo žodžio, jei menkini Jo darbą, Jis nekreips į tave dėmesio. Kuo rimčiau žiūrėsi į Dievo žodžius, tuo labiau Jis tave apšvies. Dabar bažnyčioje yra žmonių, kurių tikėjimas į Dievą yra miglotas ir painus, ir jie daro daugybę ribą peržengiančių dalykų, nepatirdami drausminimo, todėl juose negalima aiškiai matyti Šventosios Dvasios darbo. Norėdami užsidirbti pinigų, kai kurie žmonės atsisako savo pavedimo ir išeina užsiimti verslu, tačiau už tai nėra drausminami; tokiam žmogui gresia dar didesnis pavojus. Jie ne tik šiuo metu neturi Šventosios Dvasios darbo, bet ir ateityje juos bus sunku tobulinti. Yra daugybė žmonių, kuriuose negalima matyti Šventosios Dvasios darbo ir kuriuose negalima matyti Dievo drausminimo. Tai tie, kuriems neaiškūs Dievo ketinimai ir kurie nepažįsta Jo darbo. Jei gryninimo metu žmonės gali išlikti tvirti, sekti Dievu, kad ir ką Jis darytų, bent jau nepasitraukti ir pasiekti 0,1 % to, ką pasiekė Petras, tuomet to pakanka. Tačiau tokie žmonės neturi jokios vertės Dievui juos naudojant. Daugybė žmonių greitai supranta dalykus, iš tikrųjų myli Dievą ir gali pranokti Petro lygį, ir Dievas atlieka jų tobulinimo darbą. Tokius žmones pasiekia drausminimas ir apšvietimas ir jei juose yra kas nors, kas neatitinka Dievo ketinimų, jie gali to iš karto atsisakyti. Tokie žmonės yra auksas, sidabras ir brangakmeniai – jų vertė didžiausia! Jei Dievas atliko daug darbo, bet tu vis dar esi kaip smėlis ar akmuo, tuomet esi bevertis!

Dievo darbas milžiniško ugniaspalvio slibino šalyje yra nuostabus ir nesuvokiamas. Jis tobulins vieną žmonių grupę, o kai kuriuos kitus pašalins, nes bažnyčioje yra visokių žmonių – yra mylinčių tiesą ir jos nemylinčių; yra patiriančių Dievo darbą ir jo nepatiriančių; yra atliekančių savo pareigą ir jos neatliekančių; yra liudijančių apie Dievą ir neliudijančių – ir dalis jų yra netikėliai bei blogi žmonės, ir jie tikrai bus pašalinti. Jei aiškiai nepažįsti Dievo darbo, būsi negatyvus; taip yra todėl, kad Dievo darbą galima matyti tik nedaugelyje žmonių. Šiuo laiku bus atskleista, kas iš tikrųjų myli Dievą, o kas ne. Tie, kurie iš tikrųjų myli Dievą, turi Šventosios Dvasios darbą, o tie, kurie Jo iš tikrųjų nemyli, bus atskleisti per kiekvieną Jo darbo žingsnį. Jie bus pašalinti. Šie žmonės bus atskleisti užkariavimo darbo metu ir jie neverti būti tobulinami. Tie, kurie buvo ištobulinti, yra visiškai įgyti Dievo ir geba mylėti Dievą taip, kaip Jį mylėjo Petras. Tie, kurie buvo užkariauti, neturi savaiminės meilės, turi tik pasyvią meilę, ir yra verčiami mylėti Dievą. Savaiminė meilė išugdoma per supratimą, įgytą per praktinę patirtį. Ši meilė užima žmogaus širdį ir leidžia jam savanoriškai būti ištikimam Dievui, Dievo žodžius laikyti savo pagrindu ir kentėti dėl Dievo. Žinoma, tai yra dalykai, kuriuos turi Dievo ištobulintas žmogus. Jei sieki tik būti užkariautas, negali liudyti apie Dievą; jei Dievas Savo išgelbėjimo tikslą pasiektų tik užkariaudamas žmones, tarnų etapas būtų užbaigęs darbą. Tačiau žmonių užkariavimas nėra galutinis Dievo tikslas – Jo tikslas yra tobulinti žmones. Taigi verčiau sakyk, kad šis etapas yra tobulinimo ir pašalinimo darbas, o ne užkariavimo darbas. Kai kurie žmonės dar nėra visiškai užkariauti ir juos užkariaujant bus ištobulinta grupė žmonių. Šie du darbai atliekami kartu. Žmonės nepasitraukė net per tokį ilgą darbo laikotarpį ir tai rodo, kad užkariavimo tikslas pasiektas – jie iš tiesų buvo užkariauti. Gryninimas skirtas ne tam, kad žmonės būtų užkariauti, o tam, kad jie būtų ištobulinti. Be gryninimo žmonės negalėtų būti ištobulinti. Taigi gryninimas iš tikrųjų vertingas! Šiandien viena žmonių grupė yra tobulinama ir įgyjama. Anksčiau minėti dešimt palaiminimų skirti tiems, kurie buvo ištobulinti. Pavidalo pakeitimas žemėje skirtas tiems, kurie buvo ištobulinti. Tie, kurie nebuvo ištobulinti, nėra tinkami paveldėti Dievo pažadus.


Tik mylint Dievą iš tiesų Juo tikima

Šiandien, siekdami mylėti Dievą ir Jį pažinti, viena vertus, turite ištverti kančią ir apvalymą, o kita vertus, turite sumokėti tam tikrą kainą. Nėra gilesnės pamokos už meilės Dievui pamoką, ir galima sakyti, kad visą savo tikėjimo kelią žmonės mokosi mylėti Dievą. Kitaip tariant, jei tiki Dievą, privalai Jį mylėti. Jei tiki Dievą, bet Jo nemyli, nesieki Jo pažinti ir niekada nesi pamilęs Jo tikra meile, kylančia iš širdies gelmių, tuomet tavo tikėjimas į Dievą yra bergždžias; jei tikėdamas Dievą Jo nemyli, vadinasi, gyveni veltui, o visa tavo būtis yra menkiausia iš visų. Jei per visą savo gyvenimą nė karto nemylėjai Dievo ir nepradžiuginai Jo širdies, kokia gi tuomet tavo gyvenimo prasmė? Ir kokia gi tuomet tavo tikėjimo į Dievą prasmė? Argi tai nėra bergždžios pastangos? Vadinasi, jei žmonės nori tikėti į Dievą ir Jį mylėti, jie privalo sumokėti kainą. Užuot siekę tam tikrų išorinių apraiškų, jie turėtų siekti tikro supratimo savo širdies gelmėje. Jei gali su dideliu užsidegimu giedoti ir šokti, bet negebi tiesos paversti tikrove, argi galima sakyti, kad myli Dievą? Mylėti Dievą reiškia visuose dalykuose ieškoti Dievo ketinimų ir, kad ir kas tau nutiktų, pažvelgti giliai į save, stengiantis suprasti Dievo ketinimus, išsiaiškinti, kokie jie yra konkrečioje situacijoje, ko Dievas iš tavęs reikalauja ir kaip turėtum atliepti Jo valią. Pavyzdžiui, užklupus kančios išbandymui, privalai suvokti, koks yra Dievo sumanymas ir kaip turėtum Jo sumanymo paisyti. Neieškok pasitenkinimo savyje – verčiau savęs išsižadėk. Nieko nėra niekingesnio už kūną. Privalai siekti įtikti Dievui ir atlikti savo pareigą. Jei puoselėsi tokias mintis, Dievas suteiks tau aiškumo šiuo klausimu, o tavo širdis taip pat ras paguodą. Kad ir kas tau nutiktų – didelis ar mažas dalykas, – pirmiausia turi išsižadėti savęs ir laikyti kūniškumą menkiausiu iš visų dalykų. Kuo labiau tenkini kūno norus, tuo labiau jie įsigali; jei šį kartą jam nusileisi, kitą kartą jis reikalaus dar daugiau. Taip ilgainiui vis labiau pamilsti kūną. Kūnas visuomet turi nežabotų troškimų; jis nuolat reikalauja, kad tenkintum jo norus ir pataikautum jam – ar tuo, ką valgai, ar drabužiais, kuriuos dėvi, ar pykčio protrūkiais, ar pataikavimu savo silpnybėms ir tingumui... Kuo labiau tenkini kūno norus, tuo labiau auga jo troškimai ir tuo labiau jam nuolaidžiauji, kol galiausiai jame įsišaknija dar gilesnės klaidingos nuostatos, jis ima maištauti prieš Dievą, aukštinti save ir abejoti Dievo darbu. Kuo labiau tenkini kūno norus, tuo stiprėja kūno silpnybės; tau nuolat atrodys, kad niekas neatsižvelgia į tavo silpnybes, vis manysi, kad Dievas perlenkia lazdą, ir sakysi: „Kaip Dievas gali būti toks griežtas? Kodėl Jis neleidžia žmonėms bent kiek atsikvėpti?“ Kai žmonės tenkina kūno norus ir pernelyg jį lepina, jie patys save pražudo. Jei tu iš tiesų myli Dievą ir netenkini kūno norų, pamatysi, kad visa, ką Dievas daro, yra taip teisinga ir gera, ir kad Jo pasmerkimas dėl tavo maištingumo bei Jo teismas dėl tavo neteisumo yra pagrįsti. Bus momentų, kai Dievas tave drausmins ir auklės, sudarys aplinkybes, kad tave ugdytų, lenkdamas tave prie Savęs, ir tu visuomet jausi, kad visa, ką Dievas daro, yra nuostabu. Tuomet pajusi, kad kančia nėra tokia didelė ir kad Dievas yra toks geras. Jei pataikauji kūno silpnybėms ir sakai, kad Dievas perlenkia lazdą, tu nuolat jausiesi kenčiantis ir prislėgtas bei liksi nesupratęs viso Dievo darbo ir tau atrodys, tarsi Dievas būtų svetimas žmogaus silpnybėms ir kurčias jo vargui. Todėl nuolat jausiesi nelaimingas ir vienišas, tarsi būtum patyręs didžiulę neteisybę, ir tavo lūpose gims priekaištai. Kuo labiau taip pataikauji kūno silpnybėms, tuo labiau tau atrodo, kad Dievas per daug griežtas, kol galiausiai imi neigti Dievo darbą, priešintis Jam ir prisipildai maištingumo. Todėl privalai sukilti prieš savo kūniškumą ir nepataikauti jo norams: „Mano vyras (žmona), vaikai, ateitis, santuoka, šeima – visa tai niekai! Mano širdyje yra tik Dievas. Trokštu įtikti vien Dievui, o ne pataikauti savo kūniškoms užgaidoms.“ Toks turi būti tavo pasiryžimas. Jei visuomet turėsi tokį pasiryžimą, tuomet, kai tiesą paversi tikrove ir išsižadėsi savęs, tai padarysi be didelių pastangų. Pasakojama, kad kartą vienas ūkininkas kelyje pamatė sustingusią nuo šalčio gyvatę. Ūkininkas ją pakėlė, priglaudė prie krūtinės, o gyvatei atsigavus, ji mirtinai jam įkando. Žmogaus kūnas yra tarsi gyvatė: jo prigimtis – kenkti žmogaus gyvenimui. Kūnui visiškai tave užvaldžius, tu prarandi savo gyvenimą. Kūnas yra iš Šėtono. Jame nuolat kyla nežaboti troškimai; jis visada rūpinasi tik savimi, trokšta patogumo ir nori mėgautis patogiu gyvenimu, be jokio nerimo ar skubos jausmo, paskendęs dykinėjime. Jei tenkinsi jo norus iki tam tikros ribos, galiausiai jis tave pasiglemš. Tai reiškia, kad jei šį kartą tenkinsi jo norus, kitą kartą jis vėl reikalaus, kad juos tenkintum. Jis nuolat turi nežabotų troškimų ir kelia vis naujus reikalavimus. Pasinaudodamas tuo, kad pataikauji kūno norams, jis skatina tave dar labiau pamilti kūną ir gyventi jo teikiamais patogumais. O jei niekada jo nenugalėsi, galiausiai save pražudysi. Ar rasi gyvenimą Dievo akivaizdoje ir koks bus tavo galutinis likimas, priklauso nuo to, kaip maištauji prieš kūną. Dievas tave išgelbėjo, išsirinko ir iš anksto paskyrė, tačiau jei šiandien nenori Jo pradžiuginti, nenori praktikuoti tiesos ir nenori maištauti prieš savo kūną iš širdies, kuri iš tiesų myli Dievą, galiausiai pražudysi save ir patirsi didžiules kančias. Jei nuolat pataikausi kūno norams, Šėtonas pamažu tave pasiglemš, palikdamas be gyvenimo ir be Šventosios Dvasios prisilietimo, kol galiausiai tavo vidų apgaubs visiška tamsa. Kai gyvensi tamsoje, būsi Šėtono paimtas į nelaisvę, tavo širdyje nebebus Dievo, ir tuomet imsi neigti Dievo buvimą bei Jį paliksi. Todėl, jei žmonės trokšta mylėti Dievą, jie privalo sumokėti kančios kainą ir kentėti. Nereikia išorinio uolumo ar pastangų, pavyzdžiui, daugiau skaityti ar daugiau darbuotis; verčiau reikia atidėti į šalį tai, kas yra žmogaus viduje: nežabotas mintis, asmeninius interesus, savo planus, išankstinius įsitikinimus ir ketinimus. Toks yra Dievo ketinimas.

Dievo atliekamas žmogaus išorinės prigimties apgenėjimas taip pat yra viena Jo darbo dalių. Jis apgeni žmogaus išorinį, ydingą žmogiškumą – pavyzdžiui, jo gyvenimo būdą ir įpročius, elgesio normas bei papročius, taip pat išorines jo praktikas ir uolumą. Tačiau kai Dievas kviečia žmogų gyventi tiesa ir pakeisti savo nuostatas, pirmiausia apgenimos jo intencijos ir sampratos. Vien tik apgenėti tavo išorinę prigimtį nėra sunku – tai tarsi paprašyti tavęs nevalgyti mėgstamų dalykų, o tai padaryti lengva. Tačiau kalbant apie tavo viduje glūdinčias sampratas, jų atsisakyti nėra lengva. Tam žmonės turi maištauti prieš kūniškumą, sumokėti kainą ir kentėti Dievo akivaizdoje. Ypač tai pasakytina apie žmogaus intencijas. Nuo tos dienos, kai žmogus pradeda tikėti Dievu, jis savyje nešiojasi daugybę klaidingų intencijų. Kol negyveni tiesa, tau atrodo, kad visos tavo intencijos yra teisingos, tačiau, kai tau kas nors nutinka, pamatai, jog tavo viduje slypi daugybė klaidingų intencijų. Todėl, kai Dievas žmones tobulina, Jis leidžia jiems suvokti, kad jų viduje yra daugybė sampratų, trukdančių pažinti Dievą. Kai suvoki, kad tavo intencijos yra klaidingos, ir gebi nebesielgti pagal savo sampratas bei intencijas, bet, kad ir kas tau nutiktų, liudyti Dievą ir nepalūžti, tai įrodo, kad sukilai prieš kūną. O kai maištauji prieš kūną, tavo viduje neišvengiamai sukils kova. Šėtonas mėgins priversti tave juo sekti – skatins tave vadovautis kūno sampratomis ir ginti kūno interesus. Tačiau Dievo žodžiai tave viduje apšvies ir atvers akis. Tuo metu nuo tavęs priklausys, kuo seksi – Dievu ar Šėtonu. Kai Dievas reikalauja, kad žmonės gyventų tiesa, pirmiausia Jis apgeni tai, kas yra žmonių viduje – jų mintis ir sampratas, kurios neatitinka Dievo ketinimų. Šventoji Dvasia paliečia žmonių širdis, jas apšviečia ir atveria akis. Todėl už visko, kas vyksta, slypi kova: kiekvieną kartą, kai žmonės gyvena tiesa arba stengiasi mylėti Dievą, vyksta didžiulė kova ir nors išoriškai gali atrodyti, kad su jų kūnais viskas gerai, žmonių širdžių gelmėse iš tikrųjų vyksta gyvybės ir mirties kova. Tik po šios įnirtingos kovos, po daugybės apmąstymų, paaiškėja, ar bus pasiekta pergalė, ar ištiks pralaimėjimas. Žmogus nebežino, ar jam juoktis, ar verkti. Kadangi daugelis žmonių intencijų yra klaidingos, arba todėl, kad didelė Dievo darbo dalis neatitinka žmogaus sampratų, kiekvieną kartą, kai žmonės gyvena tiesa, už regimojo pasaulio ribų vyksta didžiulė kova. Įgyvendindami šią tiesą, žmonės slapta išlieja nesuskaičiuojamas liūdesio ašaras, kol galiausiai apsisprendžia pradžiuginti Dievą. Būtent dėl šios kovos žmonės patiria kančią ir išgryninimą – tai ir yra tikroji kančia. Kai ši kova tave užklumpa, jei sugebi iš tikrųjų atsistoti Dievo pusėn, gali pradžiuginti Dievą. Gyvenant tiesa neišvengiamai tenka kentėti širdies gelmėse, nes jei žmonių viduje viskas būtų teisinga ir, jiems gyvenant tiesa, Dievui nereikėtų jų tobulinti, nekiltų jokios kovos ir jiems nereikėtų kentėti. Tačiau kadangi žmonių viduje yra daug to, kas netinkama Dievo darbui, ir yra daug maištingos kūno prigimties, žmogus turi giliau įsisavinti maišto prieš kūną pamoką. Būtent tai Dievas vadina kančia, kurią Jis prašė žmogų iškęsti kartu su Juo. Kai susiduri su sunkumais, skubėk melstis Dievui: „Dieve! Trokštu Tave pradžiuginti. Trokštu ištverti didžiausią kančią, kad patenkinčiau Tavo širdį. Kad ir kokios didelės negandos mane užkluptų, vis tiek privalau Tave pradžiuginti. Net jeigu tektų paaukoti savo gyvybę, vis tiek privalau Tave pradžiuginti!“. Turėdamas tokį ryžtą ir taip melsdamasis, galėsi tvirtai išlikti savo liudijime. Kiekvieną kartą, kai žmonės gyvena tiesa, kiekvieną kartą, kai patiria išgryninimą, kiekvieną kartą, kai yra išmėginami ir kai juos aplanko Dievo darbas, jie turi iškęsti didžiulę kančią. Visa tai yra žmonių išmėginimas, todėl kiekvieno žmogaus viduje vyksta kova. Tai ir yra tikroji kaina, kurią žmonės sumoka. Didesnis Dievo žodžių skaitymas ir daugiau pastangų dėl Dievo darbo taip pat yra tam tikra kaina. Tai yra tai, ką žmonės privalo daryti, jų pareiga ir atsakomybė, kurią jie turi prisiimti. Tačiau žmonės taip pat privalo atsisakyti to, ko jų viduje būtina atsisakyti. Jei tu to nepadarysi, kad ir kokia didelė būtų tavo išorinė kančia, kad ir kiek triūstum, visa tai bus veltui! Kitaip tariant, tik vidiniai tavo pokyčiai lemia, ar tavo išorinė kančia turi vertę. Kai pasikeičia tavo vidinis nusiteikimas ir tu gyveni tiesa, tuomet visa tavo išorinė kančia sulaukia Dievo pritarimo. Tačiau jei tavo vidinis nusiteikimas nepasikeitė, tuomet, kad ir kokią didelę kančią patirtum ar kiek stengtumeisi išoriškai, Dievas tam nepritars. O kančia, kurios Dievas nepripažįsta, yra bevertė. Taigi tai, ar Dievas pritaria tavo sumokėtai kainai, priklauso nuo to, ar tavyje įvyko pokytis, ar gyveni tiesa ir maištauji prieš savo paties intencijas bei sampratas, kad įvykdytum Dievo ketinimus, pažintum Dievą ir būtum Jam ištikimas. Kad ir kiek dėtum pastangų, jei niekada nesimokei maištauti prieš savo intencijas, o siekei tik išorinių darbų ir išorinio uolumo, nekreipdamas dėmesio į savo gyvenimą, tuomet tavo kančia bus buvusi beprasmė. Jei tam tikromis aplinkybėmis nori ką nors pasakyti, tačiau viduje jauti, kad tai nebūtų teisinga, kad tavo žodžiai neugdytų brolių ir seserų, o galėtų juos įžeisti, tuomet jų nesakysi, verčiau pasirinkdamas kentėti savo viduje, nes tokie žodžiai neatitinka Dievo ketinimų. Tuo metu tavo viduje vyks kova, tačiau būsi pasiryžęs kentėti ir atsisakyti to, ko pats trokšti. Būsi pasirengęs iškęsti šią kančią, kad patenkintum Dievą. Nors tavo viduje bus skausmas, tu nenuolaidžiausi kūnui, Dievo širdis bus patenkinta, o tavo širdyje taip pat įsivyraus paguoda. Štai kas iš tiesų reiškia sumokėti kainą, ir būtent tokios kainos trokšta Dievas. Jei taip elgsiesi, Dievas tave tikrai palaimins. Tačiau jei to negali pasiekti, tuomet, kad ir kiek suprastum ar kad ir kaip gerai mokėtum kalbėti, visa tai bus veltui! Jei, eidamas meilės Dievui keliu, tu sugebėsi stoti Dievo pusėn, kai Jis kovoja su Šėtonu, ir nenusigręši į Šėtono pusę, tuomet būsi pasiekęs meilę Dievui ir išsaugojęs tvirtą liudijimą.

Kiekvienas Dievo darbo atliekamo žmonėms, žingsnis išoriškai atrodo kaip žmonių tarpusavio sąveika – tarsi visa tai būtų kilę iš žmonių sumanymų ar jų keliamų trikdžių. Tačiau už kiekvieno darbo etapo ir kiekvieno įvykio Šėtono metamas iššūkis Dievo akivaizdoje, todėl žmonės privalo tvirtai laikytis savo liudijimo Dievui. Pavyzdžiui, kai buvo išmėgintas Jobas, už viso to Šėtonas lažinosi su Dievu, o Jobui teko susidurti su žmonių veiksmais ir jų keliamais trikdžiais. Už kiekvieno Dievo jumyse atliekamo darbo etapo slypi Šėtono lažybos su Dievu – už viso to vyksta kova. Pavyzdžiui, jei esi nusistatęs prieš savo brolius ir seseris, tau kyla noras pasakyti tam tikrus žodžius – žodžius, kurie, ir tu tai jauti, nepatinka Dievui. Tačiau jei jų nepasakai, viduje jauti nerimą, ir būtent tą akimirką tavo viduje prasideda kova: „Sakyti ar nesakyti?“ Štai kas yra ta kova. Taigi, visur, su kuo tik susiduri, vyksta kova. Kai tavo viduje vyksta kova, Dievas tavyje veikia per tavo tikras pastangas ir tikrą kentėjimą. Galiausiai tu sugebi šį dalyką palikti nuošalyje, o tavo pyktis natūraliai užgęsta. Tai taip pat yra tavo bendradarbiavimo su Dievu vaisius. Visa, ką žmonės daro, reikalauja tam tikros jų širdies aukos. Be tikro kentėjimo jie negali pradžiuginti Dievo; jie nė iš tolo neįtinka Dievui ir tik švaistosi tuščiais šūkiais! Ar tokie tušti šūkiai gali patenkinti Dievo lūkesčius? Kai Dievas ir Šėtonas kovoja dvasiniame pasaulyje, kaip tu turėtum pradžiuginti Dievą ir kaip tvirtai turėtum laikytis savo liudijimo Jam? Turėtum žinoti, kad visa, kas tau nutinka, yra didelis išmėginimas ir metas, kai Dievui reikia, kad tu tvirtai Jį liudytumei. Nors išoriškai šie dalykai gali atrodyti nereikšmingi, jiems įvykus paaiškėja, ar tu iš tiesų myli Dievą. Jei taip elgsiesi, galėsi tvirtai laikytis savo liudijimo Jam. O jei tu nesistengei mylėti Dievo, tai rodo, kad nesi žmogus, kuris gyvena tiesa, kad tavyje nėra tiesos ir nėra gyvybės, kad esi tik pelai! Kad ir kas nutiktų žmonėms, Dievui reikia, kad jie tvirtai laikytųsi savo liudijimo Jam. Nors šiuo metu tavo gyvenime nevyksta nieko didingo ir tu neliudiji didžių dalykų, kiekviena tavo kasdienio gyvenimo smulkmena liudija apie Dievą. Jei sugebėsi pelnyti savo brolių ir seserų, savo šeimos narių ir visų aplinkinių susižavėjimą; jei vieną dieną netikintieji ims žavėtis viskuo, ką darai, ir matys, kad visa, ką daro Dievas, yra nuostabu, tai ir bus tavo liudijimas. Nors tau stinga įžvalgos ir tavo dvasinis pajėgumas menkas, Dievas, tave ištobulindamas, leidžia tau pradžiuginti Jį ir atsižvelgti į Jo ketinimus, parodydamas kitiems, kokį didį darbą Jis atliko žmonėse, kurių gebėjimai buvo patys menkiausi. Kai žmonės pažįsta Dievą, tampa nugalėtojais prieš Šėtoną ir išlieka labai ištikimi Dievui, nieko nėra tvirtesnio už šią žmonių grupę – ir tai yra didžiausias liudijimas. Nors nesugebi atlikti didžių darbų, tu gali pradžiuginti Dievą. Kiti negali atsisakyti savo sampratų, bet tu gali; kiti savo tikrojoje patirtyje negali liudyti Dievo, bet tu gali savo tikruoju dvasiniu ūgiu ir savo darbais atsidėkoti Dievui už Jo meilę ir tvirtai Jį paliudyti. Tik tai galima laikyti tikra meile Dievui. Jei to nepajėgi, tu neliudiji nei savo šeimos nariams, nei savo broliams ir seserims, nei pasaulio žmonėms. Jei negali liudyti Šėtono akivaizdoje, jis iš tavęs šaipysis, laikys tave pajuokos objektu ir žais su tavimi, dažnai tampys tave už nosies ir sumaišys tau protą. Ateityje tavęs gali laukti dideli išmėginimai. Tačiau jei šiandien myli Dievą iš visos širdies ir, kad ir kokie dideli išmėginimai tavęs lauktų ateityje, kad ir kas tau nutiktų, tu sugebi tvirtai laikytis savo liudijimo ir pradžiuginti Dievą, tuomet tavo širdis ras paguodą, ir tu nebijosi jokių išmėginimų, kad ir kokie dideli jie būtų. Jūs negalite matyti, kas nutiks ateityje; jūs galite tik pradžiuginti Dievą šiandienos aplinkybėmis. Jūs nepajėgiate atlikti jokių didžių darbų – verčiau sutelkite dėmesį į tai, kad patenkintumėte Dievą tikrajame gyvenime išgyvendami Jo žodžius, ir tvirtai bei galingai liudykite Jį, taip užtraukdami gėdą Šėtonui. Nors tavo kūnas nebus gavęs to, ko geidžia ir kentės, tu patenkinsi Dievą ir užtrauksi gėdą Šėtonui. Jei visuomet taip elgsiesi, Dievas atvers tau kelią. Kai vieną dieną ateis didelis išmėginimas, kiti suklups, o tu vis tiek sugebėsi tvirtai laikytis: dėl kainos, kurią sumokėjai, Dievas tave saugos, kad galėtum tvirtai stovėti ir nesuklupti. Jei įprastai gebi tiesą paversti tikrove ir nuoširdžia, Dievą mylinčia širdimi pradžiuginti Dievą, tuomet Dievas tikrai tave saugos būsimų išmėginimų metu. Nors esi kvailas, menko dvasinio ūgio ir menkų gebėjimų, Dievas nebus tau šališkas. Viskas priklauso nuo to, ar tavo ketinimai yra teisingi. Tarkime, kad šiandien sugebi pradžiuginti Dievą – esi reiklus sau net ir smulkiausiuose dalykuose, viskuo sieki pradžiuginti Dievą – turi nuoširdžią, Dievą mylinčią širdį, visa širdimi atsiduodi Dievui, ir, nors yra dalykų, kurių negali aiškiai suprasti, tu gali stoti prieš Dievą, kad išgrynintum savo ketinimus ir ieškotum Dievo valios, ir darai viska, kad pradžiugintum Dievą. Ir nors tavo broliai ir seserys gali tave atstumti, tavo širdis patenkina Dievą, o tu nesivaikai kūno malonumų. Jei visuomet taip elgsiesi, būsi apsaugotas, kai tave užgrius dideli išmėginimai.

Į kokią žmogaus vidinę būseną yra nukreipti išmėginimai? Jie nukreipti į maištingą žmogaus prigimtį, kuri neleidžia jam pradžiuginti Dievo. Žmonėse yra daug netyrumo ir daug veidmainystės, todėl Dievas juos išmėgina, siekdamas apvalyti. Tačiau jei šiandien sugebi pradžiuginti Dievą, tuomet būsimi išmėginimai taps tavo ištobulinimu. O jei šiandien nesugebi pradžiuginti Dievo, būsimi išmėginimai taps tau pagunda, ir tu pats to nesuvokdamas suklupsi. Tuomet jau būsi bejėgis, nes nepajėgsi neatsilikti nuo Dievo darbo ir neturėsi tikro dvasinio ūgio. Todėl, jei ateityje nori sugebėti tvirtai laikytis, geriau patenkinti Dievą ir sekti Jį iki pat galo, šiandien privalai padėti tvirtą pamatą. Tu privalai pradžiuginti Dievą, visame kame vykdydamas tiesą ir atsižvelgdamas į Jo ketinimus. Jei visuomet taip elgsiesi, tavyje bus padėtas tvirtas pamatas, o Dievas pažadins tavyje Jį mylinčią širdį ir suteiks tau tikėjimą. Vieną dieną, kai iš tiesų tave užklups išmėginimas, gali patirti skausmą, jaustis prislėgtas ir kentėti tokį didžiulį sielvartą, tarsi būtum miręs. Tačiau tavo Dievą mylinti širdis nepasikeis – ji taps dar gilesnė. Tokie yra Dievo palaiminimai. Jei šiandien su paklusnia širdimi gebi priimti visa, ką Dievas sako ir daro, tu tikrai būsi Dievo palaimintas ir tapsi žmogumi, gavusiu Jo palaiminimus ir pažadus. O jei šiandien to nedarai, vieną dieną atėjus išmėginimams neturėsi nei tikėjimo, nei Dievą mylinčios širdies. Tuomet išmėginimas virs pagunda – pateksi į Šėtono pagundos pinkles ir nebeturėsi jokios išeities. Šiandien, susidūręs su nedideliu išmėginimu, galbūt sugebi tvirtai laikytis, tačiau tai dar nereiškia, kad sugebėsi tvirtai laikytis ir tada, kai vieną dieną susidursi su dideliu išmėginimu. Kai kurie žmonės yra pernelyg patenkinti savimi ir mano, kad jau beveik pasiekė tobulumą. Jei tokiomis akimirkomis nežengi gilyn ir lieki patenkintas savimi, tau grės pavojus. Šiandien, kol Dievas nevykdo didesnių išmėginimų darbo, tau gali atrodyti, kad visais atžvilgiais laikaisi neblogai. Tačiau kai Dievas tave išmėgins, suprasi, kad tau labai daug ko trūksta, nes tavo dvasinis ūgis per menkas ir tu nepajėgi ištverti didelių išmėginimų. Jei ir toliau liksi toks, koks esi, ir pasitenkinsi tuo, nebesieksi aukščiau, tuomet, atėjus išmėginimams, suklupsi. Jūs turėtumėte dažnai įvertinti, koks menkas yra jūsų dvasinis ūgis; tik taip galėsite daryti pažangą. Jei tik išmėginimų metu pamatai, kad tavo dvasinis ūgis toks menkas, kad tavo valia tokia silpna, kad tavyje per mažai tiesos ir kad esi nepasirengęs Dievo ketinimams įvykdyti – jei visa tai suvoki tik tada, bus jau per vėlu.

Jei nepažįsti Dievo būdo, išmėginimų metu neišvengiamai suklupsi, nes nesupranti, kaip Dievas ištobulina žmones, kokiomis priemonėmis Jis juos ištobulina. Todėl, kai tave užklups Dievo išmėginimai ir jie neatitiks tavo sampratų, tu nepajėgsi išlikti tvirtas. Tikroji Dievo meilė yra visa Jo prigimtis. Kai visas Dievo būdas atsiskleidžia žmogui, ką tai reiškia jo kūnui? Kai žmonėms atsiskleidžia Dievo teisioji prigimtis, jų kūnas neišvengiamai patiria dideles kančias. Jei šios kančios nepatiri, Dievas negali tavęs ištobulinti, ir tu negalėsi atiduoti Dievui tikros meilės. Jei Dievas tave ištobulina, Jis būtinai tau atskleis visą Savo prigimtį. Nuo pat sukūrimo iki šios dienos Dievas niekada nebuvo atskleidęs žmogui visos Savo prigimties. Tačiau paskutinėmis dienomis Jis ją atskleidžia tai žmonių grupei, kurią iš anksto paskyrė ir išsirinko. Ištobulindamas žmones, Jis atskleidžia Savo prigimtį ir per ją padaro tobulą žmonių grupę. Tokia yra tikroji Dievo meilė žmonėms. Kad patirtų tikrąją Dievo meilę, žmonės turi iškęsti didžiules kančias ir sumokėti didelę kainą. Tik tada jie galės tapti Dievo nuosavybe ir pagaliau sugebėti atsakyti Dievui tikra meile, ir tik tada Dievo širdis bus nuraminta. Jei žmonės trokšta būti Dievo ištobulinti, jei jie nori vykdyti Jo valią ir visiškai paaukoti Dievui savo tikrąją meilę, jie privalo patirti daugybę kančių ir daugybę aplinkybių keliamų išmėginimų, ir taip patirti kančias, prilygstančias buvimui ant mirties slenksčio. Galiausiai tai priverčia juos atiduoti Dievui savo tikrąją širdį. Ar žmogus iš tikrųjų myli Dievą, atsiskleidžia kentėjimų ir apvalymo metu. Žmonių meilę Dievas apvalo tik per kentėjimus ir išgryninimą.


Kaip Petras pažino Jėzų

Būdamas su Jėzumi, Petras pamatė daug žavingų Jėzaus savybių, daug sektinų ir jį stiprinančių bruožų. Taip pat jis suprato, kad Jėzuje buvo daug Dievo būties ir daug meilę keliančių savybių. Tačiau iš pradžių jis Jėzaus nepažino. Petras pradėjo sekti Jėzumi būdamas dvidešimties metų ir sekė Juo šešerius metus. Per tuos metus jis taip ir nepažino Jėzaus; Petras buvo pasirengęs sekti Jėzumi vien iš susižavėjimo Juo. Kai Jėzus pirmą kartą pašaukė jį prie Galilėjos ežero krantų, Jis jo paklausė: „Simonai, Jono sūnau, ar eisi paskui Mane?“ Petras atsakė: „Aš privalau sekti paskui Tą, kurį atsiuntė dangiškasis Tėvas. Privalau pripažinti Tą, kurį išsirinko Šventoji Dvasia. Aš seksiu paskui Tave.“ Tuo metu Petras jau buvo girdėjęs apie žmogų, vardu Jėzus – didžiausią iš pranašų ir Dievo mylimą Sūnų. Jis nuolat tikėjosi Jį surasti ir tikėjosi  sulaukti progos Jį pamatyti (nes būtent taip jį vedė Šventoji Dvasia). Nors Petras niekada nebuvo Jo matęs ir apie Jį buvo girdėjęs tik gandus, jo širdyje pamažu augo ilgesys ir susižavėjimas Jėzumi, ir jis dažnai ilgėjosi dienos, kai galės išvysti Jėzų. O kaip Jėzus kreipėsi į Petrą? Jis taip pat buvo girdėjęs apie žmogų, vardu Petras, tačiau ne Šventoji Dvasia Jam liepė: „Eik prie Galilėjos ežero, kur gyvena žmogus, vardu Simonas, Jono sūnus.“ Jėzus buvo girdėjęs  sakant, kad yra žmogus, vardu Simonas, Jono sūnus, kad žmonės buvo girdėję jo pamokslą, kad jis taip pat skelbia dangaus karalystės evangeliją ir kad visi, kurie jo klausėsi, buvo sujaudinti iki ašarų. Tai išgirdęs, Jėzus sekė paskui tą žmogų prie Galilėjos ežero; kai Petras priėmė Jėzaus kvietimą, jis nusekė paskui Jį.

Sekdamas Jėzumi, Petras  susidarė apie Jį įvairių nuomonių, bet visuomet Jį vertino remdamasis savo paties požiūriu. Nors Petras tam tikru mastu suprato Dvasios veikimą, jo supratimas buvo gana miglotas, todėl jis sakė: „Aš privalau sekti paskui Tą, kurį atsiuntė dangiškasis Tėvas. Privalau pripažinti Tą, kurį išsirinko Šventoji Dvasia.“ Jis nesuprato to, ką darė Jėzus, ir neturėjo apie tai aiškaus supratimo. Kurį laiką sekęs Jėzų, Petras susidomėjo tuo, ką Jėzus darė ir sakė, taip pat ir pačiu Jėzumi. Jis pajuto, kad Jėzus kelia ir meilę, ir pagarbą. Jam patiko bendrauti su Juo ir būti šalia Jo, o klausydamasis Jėzaus žodžių jis gaudavo dvasinės stiprybės  ir paramos. Per tą laiką, kai sekė Jėzumi, Petras stebėjo ir dėjosi į širdį visa, kas buvo susiję su Jo gyvenimu: Jo darbus, žodžius, judesius ir išraiškas. Jis giliai suprato, kad Jėzus nebuvo toks kaip paprasti žmonės. Nors Jo žmogiškasis pavidalas buvo visiškai įprastas, Jis buvo kupinas meilės, gailestingumo ir pakantumo žmogui. Visa, ką Jis darė ar kalbėjo, buvo didžiulė pagalba kitiems, o Petras matė ir iš Jo sėmėsi to, ko anksčiau niekada nebuvo nei matęs, nei turėjęs. Jis matė, kad nors Jėzus neturėjo nei didingos išvaizdos, nei kuo nors neįprastos žmogiškosios prigimties, Jam buvo būdinga iš tiesų nepaprasta ir išskirtinė aura. Nors Petras negalėjo to iki galo paaiškinti, jis matė, kad Jėzus elgėsi kitaip nei visi kiti, nes tai, ką Jis darė, labai skyrėsi nuo to, ką daro paprastas žmogus. Bendraudamas su Jėzumi Petras taip pat matė, kad Jo būdas buvo kitoks nei paprasto žmogaus. Jis visada elgėsi ramiai ir santūriai, niekada neskubėjo, niekada nieko neperdėdavo ir nesumenkindavo nei vieno dalyko, o gyveno taip, kad atsiskleidė Jo ir paprasta, ir susižavėjimą kelianti asmenybė. Bendraudamas Jėzus kalbėjo laisvai ir su pagarba, visada linksmai, tačiau kartu ir ramiai. Atlikdamas savo darbą Jis niekada neprarasdavo orumo. Petras matė, kad kartais Jėzus būdavo mažakalbis, o kartais kalbėdavo be paliovos. Kartais Jis būdavo toks laimingas, kad atrodydavo lyg balandis – vikrus ir žvaliai straksintis, o kartais būdavo toks liūdnas, kad visai nekalbėdavo ir atrodydavo prislėgtas sielvarto, tarsi motina, iškentusi nesuskaičiuojamus vargus. Kartais Jis būdavo kupinas pykčio, tarsi narsus kareivis, besiveržiantis nukauti priešą, o kartais net primindavo riaumojantį liūtą. Kartais Jis juokdavosi, o kartais melsdavosi ir verkdavo. Kad ir kaip Jėzus elgdavosi kasdieniame savo gyvenime, Petras pamažu ėmė jausti Jam beribę meilę ir pagarbą.  Jėzaus juokas pripildydavo jį džiaugsmo, Jo liūdesys nugramzdindavo į sielvartą, Jo pyktis keldavo jam baimę, o Jo gailestingumas, atlaidumas ir griežti reikalavimai žmonėms skatino jį iš tiesų pamilti Jėzų ir išsiugdyti tikrą pagarbią baimę bei Jo ilgesį. Žinoma, visa tai Petras pamažu suvokė tik po to, kai keletą metų gyveno šalia Jėzaus.

Petras buvo išskirtinės nuovokos žmogus, nuo gimimo apdovanotas prigimtiniu sumanumu, tačiau sekdamas Jėzų padarė daug kvailų dalykų. Pačioje pradžioje Petras apie Jėzų turėjo tam tikrų išankstinių nuostatų. Jis paklausė: „Žmonės sako, kad Tu esi pranašas. Kai Tau buvo aštuoneri metai ir pradėjai vis geriau suprasti, ar žinojai, kad esi Dievas? Ar žinojai, kad buvai pradėtas iš Šventosios Dvasios?“ Jėzus atsakė: „Ne, nežinojau. Argi tau neatrodo, kad aš esu tiesiog visiškai paprastas žmogus? Esu toks pat kaip ir bet kuris paprastas žmogus. Tas, kurį siunčia Tėvas, yra paprastas žmogus, o ne ypatingas. Ir nors darbas, kurį atlieku, atspindi Mano dangiškąjį Tėvą, Mano pavidalas, tai, koks Aš esu, ir šis kūnas negali visiškai atspindėti Mano dangiškojo Tėvo – gali atspindėti tik vieną Jo dalį.  Nors kilau iš Dvasios, vis tiek esu paprastas žmogus, ir Mano Tėvas pasiuntė Mane į šią žemę kaip paprastą, o neišskirtinį žmogų.” Tik tai išgirdęs Petras šiek tiek suprato Jėzų. Ir tik patyręs daugybę Jėzaus darbų, Jo mokymo, ganymo ir palaikymo, jis Jį suprato daug giliau. Kai Jėzui buvo trisdešimt metų, Jis Petrui pasakė, kad netrukus bus nukryžiuotas ir kad Jis atėjo atlikti vieną darbo etapą – nukryžiavimo darbą, kad atpirktų visą žmoniją. Jėzus taip pat pasakė Petrui, kad praėjus trims dienoms po nukryžiavimo Žmogaus Sūnus prisikels ir, prisikėlęs, keturiasdešimt dienų rodysis žmonėms. Išgirdęs šiuos žodžius, Petras nuliūdo ir visada juos  saugojo savo širdyje; nuo tada jis vis labiau artėjo prie Jėzaus. Kurį laiką visa tai patyręs, Petras suprato, kad visa, ką Jėzus darė, kilo iš Dievo esybės, ir suvokė, kad Jėzus buvo išskirtinai vertas meilės. Tik tada, kai jis tai suprato, Šventoji Dvasia jį apšvietė iš vidaus. Tada Jėzus atsigręžė į savo mokinius ir kitus sekėjus ir paklausė: „Jonai, kuo tu Mane laikai?“ Jonas atsakė: „Tu esi Mozė.“ Tada Jis atsigręžė į Luką ir paklausė: „O tu, Lukai, kuo tu Mane laikai?“ Lukas atsakė: „Tu esi didžiausias iš pranašų.“ Tada Jis paklausė vienos sesers, ir ji atsakė: „Tu esi didžiausias iš pranašų, kalbantis daugybę žodžių nuo amžinybės iki amžinybės. Niekieno pranašystės nėra tokios didžios kaip Tavo, ir niekieno pažinimas nepranoksta Tavojo. Tu esi pranašas.“ Tada Jėzus atsigręžė į Petrą ir paklausė: „Petrai, kuo tu Mane laikai?“ Petras atsakė: „Tu esi Kristus, gyvojo Dievo Sūnus. Tu esi iš dangaus. Tu nesi iš žemės. Tu nesi toks pat kaip sukurtos būtybės. Mes esame žemėje, o Tu esi čia su mumis, tačiau Tu esi iš dangaus, nesi iš šio pasaulio ir nesi iš žemės“. Per jo patirtį Šventoji Dvasia jį apšvietė, ir leido jam tai suprasti. Po šio apšvietimo jis dar labiau žavėjosi viskuo, ką Jėzus buvo padaręs, Jėzus jam tapo dar mielesnis, ir širdyje jis niekada nenorėjo su Jėzumi skirtis. Taigi, kai Jėzus pirmą kartą pasirodė Petrui po savo nukryžiavimo ir prisikėlimo, Petras su nepaprastu džiaugsmu sušuko: „Viešpatie! Tu prisikėlei!“ Tada Petras, verkdamas, pagavo nepaprastai didelę žuvį, ją iškepė ir patiekė Jėzui. Jėzus nusišypsojo, bet nieko nepasakė. Nors Petras žinojo, kad Jėzus prisikėlė, jis nesuprato šio įvykio paslapties. Kai Petras padavė Jėzui žuvį, Jėzus jos neatsisakė, bet nepratarė nė žodžio ir neprisėdo valgyti. Vietoj to Jis staiga pranyko. Tai Petrą stipriai sukrėtė, ir tik tada jis suprato, kad prisikėlęs Jėzus skyrėsi nuo to Jėzaus, kurį jis pažinojo anksčiau. Tai supratęs Petras nuliūdo, bet kartu rado paguodą, nes Viešpats buvo užbaigęs savo darbą. Jis žinojo, kad Jėzus buvo užbaigęs savo darbą, todėl Jo buvimo tarp žmonių laikas baigėsi ir nuo tada kiekvienas žmogus turėjo eiti savo paties keliu. Jėzus kartą jam buvo pasakęs: „Ir tu turėsi išgerti iš karčiosios taurės, iš kurios Aš gėriau“ (tai Jis pasakė po prisikėlimo). Ir tu turėsi eiti keliu, kuriuo Aš ėjau. Turėsi dėl Manęs paaukoti savo gyvybę.” Skirtingai nei dabar, anuomet darbas nevyko kalbantis akis į akį. Malonės amžiuje Šventosios Dvasios darbas buvo ypač paslėptas, o Petrui teko iškentėti daugybę sunkumų. Kartais jis prieidavo tokią ribą, kai sakydavo: „Dieve! Neturiu nieko, tik savo gyvybę. Nors ji Tavo akyse nėra labai vertinga, noriu ją pašvęsti Tau. Nors žmogus nėra vertas Tave mylėti, o jo meilė ir širdis yra bevertės, tikiu, kad Tu žinai žmogaus ketinimus. Ir nors žmogaus kūniškumas nėra Tau priimtinas, meldžiu, kad priimtum mano širdį.” Tokios maldos teikdavo jam stiprybės, ypač kai jis melsdavosi: „Esu pasiryžęs visiškai pašvęsti savo širdį Dievui. Nors negaliu nieko dėl Dievo padaryti, esu pasiryžęs ištikimai Jį džiuginti ir būti Jam atsidavęs visa širdimi ir mintimis. Tikiu, kad Dievas tiria mano širdį.” Jis sakė: „Per visą savo gyvenimą neprašau nieko daugiau, tik kad Dievas priimtų mano meilės Jam kupinas mintis ir mano širdies troškimą. Taip ilgai buvau su Viešpačiu Jėzumi, tačiau Jo nepamilau – tai didžiausia mano skola. Nors buvau su Juo, Jo nepažinau ir netgi kalbėjau apie Jį nederamus dalykus Jam už nugaros. Apie tai galvodamas jaučiuosi dar labiau skolingas Viešpačiui Jėzui.” Jis nuolat dėl to melsdavosi. Jis sakė: „Esu menkesnis už dulkę. Nieko daugiau negaliu, tik pašvęsti Dievui savo ištikimą širdį.“

Petro patyrimuose atėjo kulminacija: jo kūnas buvo visiškai nusilpęs ir bejėgis, tačiau Jėzus ir toliau teikė jam vidinės stiprybės. Kartą Jėzus pasirodė Petrui. Kai Petras labai kentėjo ir jautė, kad jo širdis plyšta, Jėzus jam tarė: „Tu buvai su Manimi žemėje, o Aš buvau čia su tavimi. Ir nors anksčiau buvome kartu danguje, vis dėlto tai buvo dvasinėje plotmėje. Dabar Aš sugrįžau į dvasinę plotmę, o tu esi žemėje. Nes Aš nesu iš žemės, ir nors tu taip pat nesi iš žemės, tau dar reikia atlikti savo paskirtį žemėje. Kadangi esi tarnas, privalai atlikti savo pareigą.” Žinia, kad jis galės sugrįžti pas Dievą, Petrui suteikė paguodos. Tuo metu Petras taip kentėjo, kad buvo beveik prikaustytas prie lovos. Jį taip graužė sąžinė, jog jis sakydavo: „Esu taip giliai sugedęs, kad nepajėgiu pradžiuginti Dievo.“ Jėzus jam pasirodė ir tarė: „Petrai, argi pamiršai pasiryžimą, kurį kadaise išreiškei Mano akivaizdoje? Ar tikrai pamiršai, ką tau sakiau? Ar pamiršai pasiryžimą, kurį buvai Man išreiškęs?“ Pamatęs, kad tai Jėzus, Petras pakilo iš lovos, o Jėzus jį paguodė tardamas: „Aš nesu iš žemės. Jau esu tau tai sakęs –  tu privalai tai suprasti. Bet ar pamiršai dar kai ką, ką tau sakiau? „Tu taip pat nesi iš žemės, nesi iš šio pasaulio.“ Dabar tu dar turi atlikti darbą. Tu negali taip sielvartauti. Tu negali taip kentėti. Nors žmogus ir Dievas negali egzistuoti tame pačiame pasaulyje, Aš turiu savo darbą, o tu – savąjį. Ir vieną dieną, kai tavo darbas bus baigtas, mes tikrai būsime kartu vienoje plotmėje, ir Aš vesiu tave, kad amžinai būtum su Manimi.” Išgirdęs šiuos žodžius, Petras pasijuto paguostas ir nuramintas. Jis žinojo, kad šią kančią privalo ištverti ir patirti, ir nuo tada buvo kupinas įkvėpimo. Jėzus specialiai apsireikšdavo jam kiekvienu svarbiu momentu, suteikdamas ypatingą apšvietimą ir nurodymus, ir atliko jame didį darbą. O ko Petras labiausiai gailėjosi? Netrukus po to, kai Petras pasakė: „Tu esi gyvojo Dievo Sūnus“, Jėzus uždavė jam kitą klausimą (nors Biblijoje tai nėra užrašyta būtent taip). Jėzus paklausė jo: „Petrai! Ar kada nors Mane mylėjai?“ Petras suprato, ką Jis turėjo omenyje, ir tarė: „Viešpatie! Aš kadaise mylėjau dangiškąjį Tėvą, bet pripažįstu, kad niekada nemylėjau Tavęs.“ Tuomet Jėzus tarė: „Jei žmonės nemyli dangiškojo Tėvo, kaip jie gali mylėti Sūnų žemėje? Ir jei žmonės nemyli Sūnaus, kurį atsiuntė Dievas Tėvas, kaip jie gali mylėti dangiškąjį Tėvą? Jei žmonės iš tiesų myli Sūnų žemėje, tuomet jie iš tiesų myli ir dangiškąjį Tėvą.“ Išgirdęs šiuos žodžius, Petras suvokė, ko jam trūko.  Jis visuomet jautė graužatį ir verkė dėl savo žodžių: „Kadaise mylėjau dangiškąjį Tėvą, bet niekada nemylėjau Tavęs.“ Po Jėzaus prisikėlimo ir žengimo į dangų šie žodžiai jam kėlė dar didesnę graužatį ir sielvartą. Prisimindamas savo ankstesnį darbą ir dabartinį dvasinį ūgį, jis dažnai ateidavo pas Jėzų maldoje, nuolat gailėdamasis ir jausdamasis skolingas, nes nepatenkino Dievo ketinimų ir neatitiko Dievo reikalavimų. Šie dalykai tapo didžiausia jo našta. Jis tarė: „Vieną dieną Tau pašvęsiu visa, ką turiu, ir visa, kas esu, ir atiduosiu Tau tai, kas brangiausia.“ Jis tarė: „Dieve! Turiu tik  tikėjimą ir meilę. Mano gyvybė nieko verta, ir mano kūnas nieko vertas. Turiu tik tikėjimą ir meilę. Mintyse Tavimi tikiu, o širdyje Tave myliu; tik šiuos du dalykus galiu Tau duoti ir nieko daugiau.” Jėzaus žodžiai labai padrąsino Petrą, nes prieš nukryžiavimą Jėzus buvo jam pasakęs: „Aš nesu iš šio pasaulio, ir tu taip pat nesi iš šio pasaulio.“ Vėliau, kai Petrą užgriuvo didžiulė kančia, Jėzus jam priminė: „Petrai, argi pamiršai? Aš nesu iš šio pasaulio ir tik dėl savo darbo išėjau iš jo anksčiau.  Tu taip pat nesi iš šio pasaulio. Argi tikrai tai pamiršai? Jau du kartus tau tai sakiau. Argi neprisimeni?” Tai išgirdęs, Petras atsakė: „Nepamiršau!“ Tada Jėzus tarė: „Kadaise danguje, būdamas kartu su Manimi, buvai laimingas. Vėliau kurį laiką buvai šalia Manęs. Tu ilgiesi Manęs, o Aš ilgiuosi tavęs. Nors sukurtosios būtybės Mano akyse nėra vertos nė paminėjimo, kaipgi galėčiau nemylėti to, kuris yra nekaltas ir mielas? Ar pamiršai Mano pažadą? Tu privalai priimti Mano pavedimą žemėje; privalai įvykdyti užduotį, kurią Tau patikėjau. Vieną dieną Aš tikrai parsivesiu tave pas Save, kad būtum šalia Manęs. Išgirdęs šiuos žodžius, Petras įgavo dar daugiau drąsos ir buvo dar labiau įkvėptas, todėl, būdamas ant kryžiaus, galėjo tarti: „Dieve! Negaliu Tavęs mylėti pakankamai! Net jei liepsi man mirti, vis tiek negalėsiu Tavęs mylėti pakankamai. Kad ir kur vestum mano sielą, nesvarbu, ar ištesėsi savo ankstesnius pažadus, ar ne, kad ir ką vėliau darytum, aš myliu Tave ir tikiu Tavimi.” Jis laikėsi tikėjimo ir tikros meilės.

Vieną vakarą keli mokiniai, tarp jų ir Petras, kartu su Jėzumi buvo žvejų valtyje. Petras uždavė Jėzui labai naivų klausimą: „Viešpatie! Norėčiau Tau užduoti vieną klausimą, kuris man jau labai seniai neduoda ramybės.“ Jėzus atsakė: „Na, tai klausk.“ Tada Petras paklausė: „Ar Įstatymo amžiuje atliktas darbas buvo Tavo darbas?“ Jėzus nusišypsojo, tarsi norėdamas pasakyti: „Koks naivus šis vaikas!“ Tada jis rimtai tarė: „Tai buvo ne Mano darbas. Tai buvo Jahvės ir Mozės darbas.“ Tai išgirdęs, Petras sušuko: „Ak! Vadinasi, tai buvo ne Tavo darbas.“ Po šių Petro žodžių Jėzus daugiau nieko nebesakė. Petras pagalvojo: „Vadinasi, tai buvo ne Tavo darbas. Todėl nenuostabu, kad atėjai panaikinti Įstatymo – juk visa tai atlikai ne Tu.“ Jo širdis nurimo. Vėliau Jėzus pamatė, koks naivus buvo Petras. Tačiau, kadangi tuo metu Petras dar neturėjo supratimo, Jėzus daugiau nieko nebesakė ir tiesiogiai nepaneigė jo išvados. Kartą Jėzus sakė pamokslą sinagogoje, kur buvo susirinkę daug žmonių, tarp jų ir Petras. Savo pamoksle Jėzus sakė: „Tas, kuris ateis nuo amžinybės iki amžinybės, Malonės amžiuje atliks atpirkimo darbą, kad atpirktų visą žmoniją iš nuodėmės, tačiau, išvesdamas žmogų iš nuodėmės, nebus varžomas jokių taisyklių. Jis paliks Įstatymo amžių ir įžengs į Malonės amžių. Jis atpirks visą žmoniją. Jis ryžtingai žengs iš Įstatymo amžiaus į Malonės amžių, tačiau niekas nepažins Jo – To, kuris atėjo iš Jahvės. Darbą, kurį atliko Mozė, jam buvo pavedęs Jahvė. Mozė užrašė Įstatymą pagal Jahvės atliktą darbą.” Tai pasakęs, Jis tęsė: „Tie, kurie Malonės amžiuje panaikins Malonės amžiaus įsakymus, susilauks vargo. Jie turės stovėti šventykloje ir laukti Dievo pražūtingo teismo, ir ateis diena, kai juos užlies ugnis.” Šie žodžiai turėjo tam tikrą poveikį Petrui. Kurį laiką Jėzus jį ganė ir palaikė, nuoširdžiai su juo kalbėjosi, ir tai padėjo Petrui geriau suprasti Jėzų. Prisiminęs, ką Jėzus tą dieną buvo skelbęs, klausimą, kurį Jam uždavė žvejų valtyje, Jėzaus atsakymą ir Jo šypseną, Petras pagaliau viską suprato. Vėliau Šventoji Dvasia apšvietė Petrą, ir tik tada jis suprato, kad Jėzus yra gyvojo Dievo Sūnus. Petras suprato Šventajai Dvasiai apšvietus, tačiau supratimas atėjo palaipsniui. Per šį klausimą, vieną iš Jėzaus pamokslų, ypatingą Jėzaus bendravimą su juo ir ypatingą Jo ganymą Petras galiausiai suprato, kad Jėzus yra gyvojo Dievo Sūnus. Tai neįvyko per vieną ar dvi dienas – tai buvo procesas, kuris vėliau jam padėjo jo patirtyse. Kodėl Jėzus neatliko tobulinimo darbo su kitais žmonėmis, o tik su Petru? Todėl, kad tik Petras suprato, jog Jėzus yra gyvojo Dievo Sūnus; niekas kitas to nežinojo. Nors daugelis mokinių, sekdami Juo, daug sužinojo, jų pažinimas buvo paviršutiniškas. Todėl Jėzus pasirinko Petrą kaip tobulinimo darbo pavyzdį. Tai, ką Jėzus anuomet pasakė Petrui, šiandien Jis sako ir žmonėms, kurių pažinimas ir įžengimas į gyvenimą turi pasiekti Petro lygį. Vadovaudamasis šiuo reikalavimu ir šiuo keliu, Dievas ištobulins kiekvieną žmogų. Kodėl dabar iš žmonių reikalaujama tikro tikėjimo ir tikros meilės? Jūs taip pat turite patirti tai, ką patyrė Petras; jumyse taip pat turi pasireikšti tai, ką Petras pasiekė per savo patirtį; ir jūs taip pat turite patirti skausmą, kokį patyrė Petras. Kelias, kuriuo jūs einate, yra tas pats, kuriuo ėjo Petras. Skausmas, kurį jūs kenčiate, yra tas pats, kokį kentėjo Petras. Kai įgysite šlovę ir gyvensite tikrą žmogišką gyvenimą, tuomet gyvensite taip, kaip gyveno Petras. Kelias yra tas pats, ir juo eidamas žmogus yra ištobulinamas. Tačiau, palyginti su Petru, jūsų gebėjimai yra šiek tiek menkesni, nes laikai pasikeitė, pasikeitė ir žmogaus sugedimo mastas, o Judėja buvo karalystė, turėjusi ilgą ir seną kultūrinę tradiciją. Todėl turite daryti visa, ką galite, kad ugdytumėte savo brandą.

Petras buvo labai nuovokus žmogus, įžvalgus visame, ką darė, ir be to, nepaprastai sąžiningas. Jis patyrė daugybę nesėkmių. Pirmą kartą su platesniu pasauliu jis susidūrė būdamas keturiolikos metų, kai pradėjo lankyti mokyklą ir sinagogą.  Jis buvo labai uolus ir visada noriai dalyvaudavo susirinkimuose. Tuo metu Jėzus dar nebuvo oficialiai pradėjęs savo darbo – tai buvo tik Malonės amžiaus pradžia. Būdamas keturiolikos metų Petras pradėjo bendrauti su religijos atstovais, o sulaukęs aštuoniolikos jau bendravo su religiniu elitu. Tačiau, pamatęs religijos užkulisiuose tvyrojusį chaosą, jis nuo jos atsitraukė. Matydamas žmonių suktus, apgaulingus ir klastingus darbus, jis pajuto jiems didžiulį pasibjaurėjimą (taip tuo metu veikė Šventoji Dvasia, siekdama jį ištobulinti – ji ypač veikė jo širdį ir atliko jame ypatingą darbą), todėl, būdamas aštuoniolikos metų, jis pasitraukė iš sinagogos. Jo tėvai jį persekiojo ir neleido jam tikėti (jie buvo velniai ir netikėliai). Galiausiai Petras paliko namus ir dvejus metus keliavo po įvairias vietas, žvejodamas ir skelbdamas Evangeliją; per tą laiką jis taip pat išganė nemažai žmonių. Dabar turėtum aiškiai matyti, kokiu keliu iš tikrųjų ėjo Petras. Jei gali aiškiai suprasti, kokiu keliu ėjo Petras, tuomet būsi tvirtai įsitikinęs dėl šiandien atliekamo darbo, todėl nesiskųsi, nebūsi neigiamai nusiteikęs ir nieko kito netrokši. Tu turėtum išgyventi tokią pačią dvasinę būseną, kokią anuomet išgyveno Petras: jis buvo apimtas didelio sielvarto, nebesiekė jokių ateities perspektyvų ar palaiminimų ir nesivaikė pasaulietinės šlovės, naudos, laimės, gerovės ar padėties. Jis siekė tik gyventi patį prasmingiausią gyvenimą – atsidėkoti už Dievo meilę ir paaukoti Dievui tai, kas jam buvo brangiausia. Tuomet jis savo širdyje jaustų pasitenkinimą. Jis dažnai melsdavosi Jėzui: „Viešpatie Jėzau Kristau, kadaise Tave mylėjau, tačiau niekada nemylėjau Tavęs tikra meile.“ Nors sakiau, kad tikiu Tavimi, niekada nemylėjau Tavęs iš visos širdies. Aš tik žavėjausi Tavimi, garbinau Tave ir Tavęs ilgėjausi, bet niekada Tavęs nemylėjau ir niekada iš tiesų Tavimi netikėjau.“ Jis nuolat melsdavosi, stiprindamas savo pasiryžimą, ir visada semdavosi padrąsinimo bei paskatinimo iš Jėzaus žodžių. Vėliau, po tam tikro patyrimų laikotarpio, Jėzus jį išbandė, skatindamas jį dar labiau Jo ilgėtis. Jis tarė: „Viešpatie Jėzau Kristau! Kaip Tavęs ilgiuosi ir trokštu Tave išvysti! Man pernelyg daug ko trūksta ir negaliu atsidėkoti už Tavo meilę. Meldžiu, greičiau pasiimk mane. Kada Tau manęs prireiks? Kada mane pasiimsi? Kada vėl išvysiu Tavo veidą? Nebenoriu ilgiau gyventi šiame kūne, toliau būti sugedęs ir daugiau nebenoriu maištauti. Kai tik galėsiu, esu pasirengęs pašvęsti Tau visa, ką turiu, ir daugiau nebenoriu Tavęs liūdinti.“ Taip jis meldėsi, tačiau tuo metu dar nežinojo, ką Jėzus jame ketina ištobulinti. Per jo išbandymo kančią Jėzus jam vėl pasirodė ir tarė: „Petrai, noriu tave ištobulinti, kad taptum vaisiumi – mano atlikto tavo ištobulinimo įsikūnijimu, kuriuo galėčiau gėrėtis. Ar tikrai gali liudyti Mane? Ar padarei tai, ko tavęs prašiau? Ar gyvenai pagal Mano ištartus žodžius? Tu kadaise Mane mylėjai, bet nors Mane ir mylėjai, ar savo gyvenimu atspindėjai Mane? Ką dėl Manęs padarei? Tu pripažįsti, kad esi nevertas Mano meilės, bet ką dėl Manęs padarei?” Petras suprato, kad dėl Jėzaus nebuvo padaręs nieko, ir prisiminė savo ankstesnę priesaiką paaukoti gyvybę dėl Dievo. Nuo tada jis daugiau nebesiskundė, o jo vėlesnės maldos buvo daug nuoširdesnės. „Viešpatie Jėzau Kristau! Kadaise aš palikau Tave, ir Tu kadaise taip pat palikai mane. Mes praleidome laiko ir atskirai, ir  kartu. Tačiau Tu myli mane labiau už viską. Aš ne kartą maištavau prieš Tave ir ne kartą Tave liūdinau. Kaip galėčiau tai pamiršti? Aš visuomet prisimenu ir niekada nepamirštu darbo, kurį Tu atlikai manyje, ir to, ką man patikėjai. Aš padariau viską, ką galėjau, atsiliepdamas į darbą, kurį Tu atlikai manyje. Tu žinai, ką aš galiu padaryti, ir dar geriau žinai, kokį vaidmenį galiu atlikti. Noriu visiškai atsiduoti Tavo dirigavimui ir pašvęsti Tau visa, ką turiu. Tik Tu vienas žinai, ką galiu dėl Tavęs padaryti. Nors Šėtonas mane taip smarkiai suklaidino ir aš maištavau prieš Tave, tikiu, kad dėl to Tu neprisimeni mano nusižengimų ir nesielgi su manimi pagal juos. Noriu pašvęsti Tau visą savo gyvenimą. Nieko neprašau ir neturiu jokių kitų vilčių ar planų; trokštu tik elgtis pagal Tavo sumanymus ir vykdyti Tavo valią. Gersiu iš Tavo karčiosios taurės ir visiškai atsiduosiu Tavo dirigavimui.”

Jūs turite aiškiai suprasti, kokiu keliu einate; turite aiškiai suprasti, kokiu keliu eisite ateityje, kaip Dievas jus ištobulins ir kas jums yra patikėta. Galbūt vieną dieną ir jūs būsite išmėginti. Kai ateis tas laikas, jei gebėsite semtis įkvėpimo iš Petro patyrimų, tai parodys, kad iš tikrųjų einate Petro keliu. Petras pelnė Dievo pritarimą dėl savo tikro tikėjimo, meilės ir ištikimybės Dievui. Būtent dėl jo sąžiningumo ir širdyje liepsnojusio Dievo ilgesio Dievas jį ištobulino. Jei iš tiesų turėsite tokį pat tikėjimą ir meilę kaip Petras, tuomet Jėzus tikrai jus ištobulins.


Tik patyręs gryninimą žmogus gali turėti tikrą meilę

Dabar jūs visi patiriate išbandymus ir gryninimą. Kaip turėtumėte mylėti Dievą gryninimo metu? Patyrę gryninimą, žmonės sugeba nuoširdžiai šlovinti Dievą, o gryninimo metu gali pamatyti, kiek daug jiems trūksta. Kuo labiau esi gryninamas, tuo labiau sugebi sukilti prieš kūną; kuo labiau žmonės yra gryninami, tuo daugiau meilės jie atiduoda Dievui. Štai ką turėtumėte suprasti. Kodėl žmonės turi būti gryninami? Kokio rezultato siekiama gryninimu? Kokia reikšmę turi Dievo atliekamas žmogaus gryninimo darbas? Jei nuoširdžiai ieškai Dievo, tai, tam tikru mastu patyręs Jo gryninimą, pajusi, kad jis yra nepaprastai geras ir be galo reikalingas. Kaip žmogus turėtų mylėti Dievą gryninimo metu? Pasiryždamas mylėti Dievą ir priimti Jo gryninimą. Gryninimo metu viduje kankiniesi – tarsi tavo širdyje būtų sukamas peilis, – tačiau Dievą mylinčia širdimi esi pasiryžęs tenkinti Dievą ir nenori rūpintis kūnu. Štai ką reiškia praktikuoti meilę Dievui. Viduje tau skauda, kančia pasiekia tam tikrą lygį, tačiau vis tiek nori ateiti Dievo akivaizdon ir melstis: „Dieve! Negaliu Tavęs palikti. Nors mano viduje tamsa, noriu Tave tenkinti. Tu pažįsti mano širdį; meldžiu, kad dar daugiau Savo meilės išugdytum manyje.“ Štai ką reiškia praktikuoti gryninimo metu. Jei Dievą mylinčią širdį laikysi pagrindu, gryninimas gali priartinti tave prie Dievo ir dar labiau su Juo suartinti. Kadangi tiki Dievą, turi atiduoti savo širdį Dievui. Jei paaukosi savo širdį ir atiduosi ją Dievo akivaizdoje, tada gryninimo metu tikrai neišsižadėsi Dievo ir Jo nepaliksi. Taip tavo santykis su Dievu taps vis artimesnis ir vis normalesnis, o su Juo bendrausi vis dažniau. Jei visada taip praktikuosi, vis dažniau gyvensi Dievo šviesoje ir vis dažniau būsi vedamas Jo žodžių. Tavo būdas taip pat vis labiau keisis, o tavo pažinimas kasdien gilės. Atėjus dienai, kai tave staiga ištiks Dievo išbandymai, tu ne tik gebėsi stovėti Jo pusėje, bet ir liudyti apie Jį. Tada būsi kaip Jobas ir Petras. Kai būsi liudijęs apie Dievą, tai reikš, kad iš tiesų Jį myli ir noriai atiduotum dėl Jo savo gyvybę, kad esi Dievo liudytojas ir Dievo mylimas žmogus. Meilė, patyrusi gryninimą, yra stipri, o ne trapi. Nesvarbu, kada ir kaip Dievas pasiųs tau išbandymų, tu sugebėsi nepaisyti savo gyvybės, noriai visko atsisakyti dėl Dievo ir su noru viską dėl Jo iškęsti. Tada tavo meilė bus tyra, o tavo tikėjimas turės tikrovę. Tik tada būsi žmogus, kurį Dievas iš tiesų myli ir kurį Jis iš tiesų padarė tobulą.

Jei žmonės patenka Šėtono įtakon, jų širdyse nebelieka meilės Dievui, o ankstesni regėjimai, meilė ir pasiryžimas išnyksta. Ankščiau žmonės jausdavo, kad dėl Dievo turėtų kentėti, tačiau dabar mano, kad taip elgtis gėdinga, ir nuolat skundžiasi. Tai yra Šėtono darbas, ženklas, kad jie pateko Šėtono valdžion. Jei atsiduri tokioje būsenoje, turi nedelsdamas melstis ir kuo greičiau iš jos išsivaduoti – taip būsi apsaugotas, kai Šėtonas puls. Būtent per skausmingą gryninimą žmogus gali lengviausiai patekti Šėtono įtakon, tad kaip turėtum mylėti Dievą tokio gryninimo metu? Turi sukaupti ryžtą, atiduoti savo širdį Dievui ir likusį savo laiką paskirti Jam. Kad ir kaip Dievas tave grynintų, turi gebėti įgyvendinti tiesą praktikoje, kad patenkintum Dievo ketinimus, ir savo iniciatyva ieškoti Dievo bei bendrystės. Tokiu metu kuo pasyvesnis esi, tuo lengviau tau tapti negatyviam ir tuo lengviau atsitraukti. Kai turi atlikti savo funkciją, nors jos ir neatlieki gerai, darai viską, ką gali, vedamas vien Dievą mylinčios širdies. Kad ir ką sakytų kiti – ar kad tau sekėsi gerai, ar kad savo funkciją atlikai prastai, – apskritai tavo ketinimai yra teisingi ir nesi teisuolis, nes visa tai darai dėl Dievo. Kai kiti tave neteisingai supranta, gali melstis Dievui: „Dieve! Neprašau, kad kiti būtų man atlaidūs ar gerai su manimi elgtųsi, taip pat neprašau, kad mane suprastų ar man pritartų. Tik prašau, kad savo širdyje galėčiau Tave mylėti, kad mano širdis būtų rami, o sąžinė – švari. Neprašau, kad kiti mane girtų ar aukštintų. Tik siekiu iš visos širdies Tave patenkinti. Savo funkciją atlieku darydamas viską, ką galiu. Nors esu kvailas, menko kalibro ir aklas, žinau, kad Tu esi mielas, ir esu pasirengęs Tau atiduoti visa, ką turiu.“ Kai tik taip pasimeldi, atsiskleidžia tavo Dievą mylinti širdis ir pasijunti daug ramesnis. Štai ką reiškia praktiškai mylėti Dievą. Kaupiant patirtį, du kartus patirti nesėkmę, o vieną – sėkmę, arba penkis kartus patirsi nesėkmę, o du – sėkmę. Tokioje patirtyje tik per nesėkmes galėsi pamatyti Dievo mielumą ir atrasti, ko tau pačiam trūksta. Kai kitą kartą susidursi su panašia situacija, turėtum būti atsargus, kontroliuoti savo veiksmus ir dar uoliau melstis. Pamažu gebėsi tokioje situacijoje nugalėti. Štai ką reiškia, kai tavo maldos duoda rezultatų. Tik pamatęs, kad šį kartą tau pasisekė, kad viduje jautiesi patenkintas, kad vos pasimeldęs gali pajusti Dievą ir kad Šventosios Dvasios buvimas tavęs nepaliko, suprasi, kaip Dievas tavyje veikia. Jeigu taip praktikuosi, savo patirtyje turėsi kelią. Jei neįgyvendinsi tiesos praktikoje, tuomet tavo viduje nebus Šventosios Dvasios buvimo. Tačiau jei, susidūręs su tam tikrais dalykais, įgyvendinsi tiesą praktikoje, tai, nors ir skaudės viduje, vėliau Šventoji Dvasia bus su tavimi. Melsdamasis galėsi pajusti Dievo buvimą, turėsi jėgų įgyvendinti Dievo žodžius praktikoje, o bendraujant su broliais ir seserimis tavo sąžinės niekas neslėgs ir jausiesi ramus. Taip galėsi parodyti, ką esi padaręs. Kad ir ką sakytų kiti, jei tavo santykis su Dievu išliks normalus, nebūsi kitų varžomas ir galėsi pakilti virš visko. Tai rodo, kad Dievo žodžių įgyvendinimas praktikoje buvo veiksmingas.

Kuo labiau Dievas grynina žmogų, tuo labiau jo širdis geba mylėti Dievą. Širdyje patiriama kančia yra naudinga žmogaus gyvenimui: ji padeda jam labiau nurimti Dievo akivaizdoje, užmegzti artimesnį santykį su Dievu ir geriau pamatyti neišmatuojamą Dievo meilę bei Jo didžiulį išgelbėjimą. Petras šimtus kartų patyrė gryninimą, o Jobui teko keli išbandymai Jei norite būti Dievo ištobulinti, jūs taip pat turite šimtus kartų patirti gryninimą – turite pereiti šį procesą ir pasikliauti šiuo etapu. Tik tada galėsite įgyvendinti Dievo ketinimus ir būti Jo ištobulinti. Gryninimas yra geriausias būdas, kuriuo Dievas tobulina žmogų. Tik per gryninimą ir skausmingus išbandymus žmogaus širdyje gali atsirasti tikra meilė Dievui. Be kančios žmogus neturi tikros meilės Dievui. Jei jis nėra išbandomas viduje ir nepatiria tikro gryninimo, jo širdis visada klaidžios išorėje. Tam tikru mastu patyręs gryninimą, pamatysi savo silpnybes ir sunkumus, pamatysi, kiek daug tau trūksta ir kad nesugebi įveikti daugelio iškilusių sunkumų, taip pat pamatysi, kiek daug maištavai. Tik per išbandymus žmogus gali iš tiesų pažinti savo tikrąją būseną; išbandymai gali veiksmingiau tobulinti žmogų.

Per savo gyvenimą Petras šimtus kartų patyrė gryninimą ir išgyveno daug skausmingo grūdinimo. Šis gryninimas tapo jo didžiausios meilės Dievui pagrindu ir reikšmingiausia viso jo gyvenimo patirtimi. Tai, kad jis galėjo turėti didžiausią meilę Dievui, viena vertus, lėmė jo pasiryžimas mylėti Dievą, tačiau dar svarbiau buvo tai, kad jis patyrė gryninimą ir kančią. Ši kančia tapo jo vedliu meilės Dievui kelyje ir tuo, kas jam įsiminė labiausiai. Jei mylėdami Dievą žmonės nepatiria gryninimo skausmo, jų meilėje gausu priemaišų ir jų pačių polinkių. Tokia meilė kupina Šėtono idėjų ir iš esmės negali įgyvendinti Dievo ketinimų. Pasiryžimas mylėti Dievą nėra tas pats, kas iš tikrųjų mylėti Dievą. Net jei visa, apie ką žmonės galvoja savo širdyse, yra skirta mylėti ir patenkinti Dievą, gali atrodyti, kad tame nėra jokių žmogiškų idėjų ir kad visa tai daroma dėl Dievo. Tačiau kai toks meilės Dievui praktikavimas pateikiamas Jo akivaizdoje, jis negali sulaukti Dievo pritarimo ar palaiminimo. Net jei žmonės visiškai suprastų ir pažintų visas tiesas, to nebūtų galima laikyti meilės Dievui ženklu ir nebūtų galima sakyti, kad šių žmonių meilė Dievui yra tapusi tikrove. Nors ir supranta daugelį tiesų, nepatyrę gryninimo žmonės nesugeba visų šių tiesų įgyvendinti praktikoje. Tik gryninimo metu žmonės gali suprasti tikrąją šių tiesų reikšmę ir tik tada iš tiesų suvokti jų vidinę prasmę. Tada, praktikuodami šias tiesas, jie gali tai daryti tiksliai ir laikydamiesi Dievo ketinimų. Tuo metu jų praktikoje būna mažiau jų pačių idėjų, sumažėja ir susilpnėja žmogiškieji jausmai. Tik tada jų praktika yra tikras meilės Dievui pasireiškimas. Meilės Dievui tiesos poveikio negalima pasiekti vien žodžiais išreiškiamu pažinimu ar vidiniu pasiryžimu, taip pat jo negalima pasiekti vien supratus šią tiesą. Žmonės turi sumokėti kainą ir gryninimo metu iškęsti daug skausmo – tik tada jų meilė tampa tyra ir atitinka Dievo ketinimus. Reikalaudamas, kad žmogus Jį mylėtų, Dievas nereikalauja, kad žmogus Jį mylėtų vedamas aistros ar savo valios, bet reikalauja, kad žmogus tarnautų Jam ištikimai ir vadovaudamasis tiesa. Tik tokia meilė yra tikra meilė. Tačiau žmogus gyvena apsuptas sugedimo, todėl nesugeba tarnauti Dievui vadovaudamasis tiesa ir ištikimybe. Jis arba pernelyg aistringai atsidavęs Dievui, arba pernelyg šaltas ir abejingas; arba „myli“ Dievą iki kraštutinumo, arba iki kraštutinumo Jo nekenčia. Tie, kurie gyvena sugedimo apsuptyje, visada blaškosi tarp šių dviejų kraštutinumų, gyvena vadovaudamiesi savo valia, tačiau mano esantys teisūs. Nors apie tai kalbėjau ne kartą, žmonės nesugeba į tai žiūrėti rimtai ir iki galo suprasti to svarbos. Todėl jie gyvena apgaudinėdami save tokiu tikėjimu ir puoselėdami jų pačių valia paremtos meilės Dievui iliuziją. Per visą istoriją, žmonijai vystantis ir keičiantis amžiams, Dievo reikalavimai žmogui darėsi vis aukštesni, ir Jis vis labiau reikalavo, kad žmogaus Jam būtų absoliutus. Tačiau žmogaus Dievo pažinimas tapo vis miglotesnis ir neaiškesnis, o jo meilė Dievui – vis labiau netyra. Žmogaus būsena ir visa, ką jis daro, vis mažiau atitinka Dievo ketinimus, nes žmogus tapo dar labiau Šėtono sugadintas. Dėl to Dievas turi atlikti daugiau ir didesnių išgelbėjimo darbų. Žmogus kelia Dievui vis didesnius reikalavimus, o jo meilė Dievui vis silpnėja. Žmonės gyvena maištingai, be tiesos, jų gyvenime nėra žmoniškumo. Jie ne tik neturi nė trupučio meilės Dievui, bet yra kupini maištingumo ir priešiškumo. Nors žmonėms atrodo, kad jie jau myli Dievą tiek, kiek tik įmanoma, ir yra Jam tokie pakantūs, kiek tik įmanoma, Dievas taip nemano. Jis kuo aiškiausiai mato, kiek priemaišų yra žmogaus meilėje Jam. Jis niekada nepakeitė savo požiūrio į žmogų dėl apsimestinio uolumo ir niekada „neatsilygino“ jam už gerumą dėl jo atsidavimo. Kitaip nei žmogus, Dievas turi įžvalgumo: Jis žino, kas iš tiesų Jį myli, o kas – ne. Jis nepasiduoda įkarščiui ir nepraranda savitvardos dėl trumpalaikių žmogaus impulsų, bet elgiasi su žmogumi pagal jo turinį ir elgesį. Juk galiausiai Dievas yra Dievas – Jis turi Savo orumą ir Savo nuostatas. O žmogus galiausiai yra žmogus, ir tiesos neatitinkanti žmogaus meilė Dievo nepaveiks. Priešingai, Jis vertina viską, ką žmogus daro tinkamai.

Atsižvelgdamas į žmogaus būseną ir požiūrį į Dievą, Dievas atliko naują darbą, kad žmogus galėtų Jį pažinti ir Jam paklusti, Jį mylėti ir liudyti. Todėl žmogus turi patirti Dievo gryninimą, taip pat Jo teismą ir apgenėjimą. Jei Dievas to nedarytų, žmogus niekada Jo nepažintų ir niekada nesugebėtų iš tikrųjų Jo mylėti ir apie Jį liudyti. Dievas grynina žmogų ne vien dėl vienpusio rezultato, bet dėl daugialypio rezultato. Todėl Dievas atlieka gryninimo darbą su tais, kurie nori siekti tiesos, kad jų pasiryžimas ir meilė būtų Dievo ištobulinti. Tiems, kurie nori siekti tiesos ir trokšta Dievo, nėra nieko prasmingesnio ar naudingesnio už tokį gryninimą. Žmogui nėra taip lengva suprasti ar suvokti Dievo būdą. Kadangi Dievas galiausiai yra Dievas, ir Dievo būdas negali būti toks pat kaip žmogaus, žmogui nėra lengva suprasti Jo būdą. Žmogus iš prigimties neturi tiesos, o Šėtono sugadintiems žmonėms nėra lengva ją suvokti. Žmogus neturi nei tiesos, nei pasiryžimo įgyvendinti tiesą praktikoje. Jei žmogui netenka kentėti, jei jis nėra gryninamas ar teisiamas, jo pasiryžimas niekada neduos vaisių. Kiekvienam žmogui gryninimas yra nepaprastai skausmingas ir labai sunkiai priimamas, tačiau būtent gryninimo metu Dievas apreiškia žmogui Savo teisų būdą, atskleidžia Savo reikalavimus, suteikia jam daugiau apšvietimo ir daugiau praktinio apgenėjimo. Lygindamas faktus su tiesa, žmogus geriau pažįsta save ir tiesą, geriau supranta Dievo ketinimus, todėl gali turėti tikresnę ir tyresnę meilę Dievui. Tokie yra Dievo tikslai atliekant gryninimo darbą. Visas darbas, kurį Dievas atlieka žmoguje, turi savo tikslą ir reikšmę. Dievas neatlieka nei beprasmio, nei žmogui nenaudingo darbo. Gryninimas nereiškia žmogaus pašalinimo iš Dievo akivaizdos, kaip ir nereiškia jo sunaikinimo pragare. Veikiau tai reiškia, kad gryninimo metu keičiamas žmogaus būdas, jo ketinimai, senos pažiūros, jo meilė Dievui ir tai, kaip apskritai jis gyvena. Gryninimas yra praktinis žmogaus išbandymas ir tam tikra praktinio mokymo forma, ir tik gryninimo metu žmogaus meilė gali atlikti jai būdingą funkciją.


Tie, kurie myli Dievą, amžinai gyvens Jo šviesoje

Daugumos žmonių Dievo tikėjimo esmė yra religinis įsitikinimas: jie nesugeba mylėti Dievo ir tik seka Dievu kaip robotai, negalėdami iš tiesų ilgėtis Dievo ar Jo garbinti. Jie tik tyliai Juo seka. Daugelis žmonių tiki Dievą, tačiau labai mažai yra tokių, kurie myli Dievą; jie tik „bijo“ Dievo, nes bijo nelaimės, arba „žavisi“ Dievu, nes Jis yra aukštas ir galingas, tačiau jų baimėje ir susižavėjime nėra meilės ar tikro ilgesio. Savo patyrimuose žmonės siekia tiesos smulkmenų arba kokių nors nereikšmingų paslapčių. Dauguma žmonių tik seka, ir daro tai tik tam, kad neramiais laikais susižvejotų palaiminimų, o ne tam, kad siektų tiesos ar iš tiesų paklustų Dievui, kad gautų Dievo palaiminimus. Visų žmonių Dievo tikėjimo gyvenimas yra beprasmis, jis neturi vertės, jame yra jų asmeniniai sumetimai ir siekiai; jie tiki į Dievą ne tam, kad mylėtų Dievą, bet tam, kad būtų palaiminti. Daugelis žmonių elgiasi, kaip jiems patinka; jie daro, ką nori, ir niekada neatsižvelgia į Dievo interesus ar į tai, ar jų poelgiai atitinka Dievo ketinimus. Tokie žmonės negali pasiekti net tikro tikėjimo, jau nekalbant apie meilę Dievui. Dievo esmė yra ne tik tam, kad žmogus į Jį tikėtų, bet dar labiau tam, kad žmogus Jį mylėtų. Tačiau daugelis tų, kurie tiki į Dievą, nesugeba atrasti šios „paslapties“. Žmonės nedrįsta mylėti Dievo ir nesistengia Jo mylėti. Jie niekada neatrado, kad Dieve yra tiek daug to, ką galima mylėti; jie niekada neatrado, kad Dievas yra Dievas, kuris myli žmogų, ir kad Jis yra Dievas, kurį žmogus turi mylėti. Tai, kas daro Dievą vertą meilės, išreiškiama Jo darbe: tik patirdami Jo darbą žmonės gali atrasti Jo vertumą meilės; tik tikrovėje jie gali patirti Dievo vertumą meilės; o jo nepatyręs ir nestebėjęs realiame gyvenime niekas negali atrasti Dievo vertumo meilės. Dieve yra tiek daug to, ką galima mylėti, tačiau iš tikrųjų su Juo nesusidūrę žmonės nesugeba to atrasti. Tai reiškia, kad jei Dievas nebūtų tapęs kūnu, žmonės negalėtų iš tikrųjų užmegzti su Juo ryšio, o jei jie negalėtų iš tikrųjų su Juo užmegzti ryšio, taip pat negalėtų patirti Jo darbo, todėl jų meilė Dievui būtų užteršta daugybe netiesų ir įsivaizdavimų. Žmonių meilė Dievui danguje nėra tokia praktiška kaip jų meilė Dievui žemėje, nes žmonių pažinimas apie Dievą danguje yra paremtas jų įsivaizdavimais, o ne tuo, ką jie matė savo akimis ir ką asmeniškai patyrė. Kai Dievas ateina į žemę, žmonės gali matyti Jo praktinius darbus ir Jo vertumą meilės, taip pat gali matyti viską, kas atskleidžia Jo praktišką ir normalų būdą, o visa tai yra tūkstančius kartų tikriau nei jų pažinimas apie Dievą danguje. Kad ir kaip stipriai žmonės mylėtų Dievą danguje, šioje meilėje nėra nieko tikro, ir ji kupina žmogiškų idėjų. Kad ir kokia menka būtų jų meilė Dievui žemėje, ši meilė yra tikra; net jei jos yra tik truputis, ji vis tiek yra tikra. Dievas leidžia žmonėms Jį pažinti per tikrą darbą, o per šį pažinimą Jis įgyja jų meilę. Taip buvo su Petru: jei jis nebūtų gyvenęs su Jėzumi, jam būtų buvę neįmanoma garbinti Jėzaus. Taip pat ir jo ištikimybė Jėzui buvo paremta jo bendravimu su Jėzumi. Kadangi Dievas prašo žmogaus Jį mylėti, Jis asmeniškai atėjo tarp žmonių ir gyvena kartu su žmogumi, o visa, ką Jis leidžia žmogui matyti ir patirti, yra Dievo tikrumas.

Dievas pasitelkia tikrovę ir faktų atskleidimą, kad ištobulintų žmones; Dievo žodžiai atlieka dalį žmonių tobulinimo, ir tai yra vadovavimo bei kelio atvėrimo darbas. Tai reiškia, kad Dievo žodžiuose žmogus gali rasti praktikos kelią ir vizijų pažinimą. Suprasdamas šiuos dalykus, žmogus savo tikrojoje praktikoje turės kelią ir vizijas ir galės gauti apšvietimą per Dievo žodžius; jis galės suprasti, kad visa tai kilo iš Dievo, ir gebės daug ką atskirti. Supratęs žmogus turi nedelsdamas įžengti į šią tikrovę ir savo tikrajame gyvenime vadovautis Dievo žodžiais, kad įtiktų Dievui. Dievas vadovaus tau visuose dalykuose, suteiks tau praktikavimo kelią, leis pajusti, kad Jis yra ypač vertas meilės, ir leis tau pamatyti, kad kiekvienas Dievo darbo su tavimi žingsnis yra skirtas tau ištobulinti. Jei nori pamatyti Dievo meilę, jei nori iš tiesų patirti Dievo meilę, turi gilintis į tikrovę, turi gilintis į realų gyvenimą ir pamatyti, kad visa, ką Dievas daro, yra meilė ir išganymas, kad visa, ką Jis daro, yra skirta tam, kad žmonės nusimestų tai, kas nešvaru, ir kad būtų apvalyta visa, kas žmoguje negali patenkinti Dievo ketinimų. Dievas aprūpina žmogų žodžiais; kartu Jis sukuria realaus gyvenimo aplinkybes, kad žmonės jas patirtų, ir jei žmonės valgo ir geria daug Dievo žodžių, tuomet savo tikrojoje praktikoje jie gali išspręsti visus savo gyvenimo sunkumus pasitelkdami daugybę Dievo žodžių. Tai reiškia, kad norėdamas gilintis į tikrovę turi turėti Dievo žodžius; jei nevalgai ir negeri Dievo žodžių ir nepatiri Dievo darbo, realiame gyvenime neturėsi kelio. Jei niekada nevalgai ir negeri Dievo žodžių, kai tau kas nors nutiks, pasimesi. Žinosi tik tiek, kad turi mylėti Dievą, tačiau nesugebėsi nieko atskirti ir neturėsi praktikavimo kelio; būsi susipainiojęs ir sutrikęs, o kartais net tikėsi, kad tenkindamas kūną įtinki Dievui. Visa tai yra Dievo žodžių nevalgymo ir negėrimo pasekmė. Tai reiškia, kad jei esi be Dievo žodžių pagalbos ir tik apgraibomis klaidžioji tikrovėje, iš esmės nesugebi rasti praktikavimo kelio. Tokie žmonės paprasčiausiai nesupranta, ką reiškia tikėti Dievą, juo labiau jie nesupranta, ką reiškia mylėti Dievą. Jei, pasitelkdamas Dievo žodžių apšvietimą ir vadovavimą, dažnai meldiesi, apgraibomis ieškai kelio, sieki, atrandi, ką turėtum praktikuoti, randi galimybių Šventosios Dvasios darbui, iš tiesų bendradarbiauji su Dievu ir nesi susipainiojęs bei sutrikęs, tuomet realiame gyvenime turėsi kelią ir iš tiesų įtiksi Dievui. Kai įtiksi Dievui, tavyje bus Dievo vadovavimas, ir Dievas tave ypač palaimins, o tai suteiks tau mėgavimosi jausmą: jausiesi ypač pagerbtas, kad įtikai Dievui, viduje jausiesi ypač šviesus, o širdyje jausiesi aiškiai ir ramiai. Tavo sąžinė bus paguosta ir išlaisvinta nuo kaltinimų, o pamatęs savo brolius ir seseris viduje jausiesi maloniai. Štai ką reiškia mėgautis Dievo meile, ir tik tai yra tikras mėgavimasis Dievu. Žmonių mėgavimasis Dievo meile įgyjamas per patyrimą: patirdami kančią ir praktikuodami tiesą, jie gauna Dievo palaiminimus. Jei tik sakai, kad Dievas iš tiesų tave myli, kad Dievas tikrai sumokėjo didelę kainą dėl žmonių, kad Jis kantriai ir nuoširdžiai ištarė tiek daug žodžių ir visada gelbsti žmones, šių žodžių ištarimas yra tik viena džiaugimosi Dievu pusė. Tačiau didesnis džiaugsmas – tikrasis džiaugsmas – yra tada, kai žmonės praktikuoja tiesą savo realiame gyvenime, o po to jų širdyse būna ramu ir aišku. Viduje jie jaučiasi labai sujaudinti ir jaučia, kad Dievas yra ypač vertas meilės. Pajusi, kad tavo sumokėta kaina atsipirko su kaupu. Atidavęs savo širdies kraują, viduje jausiesi ypač šviesus: jausi, kad iš tiesų džiaugiesi Dievo meile, ir suprasi, kad Dievas atliko žmonių išganymo darbą, kad Jo atliekamas žmonių išgryninimas skirtas juos apvalyti ir kad Dievas išmėgina žmones, siekdamas patikrinti, ar jie iš tiesų Jį myli. Jei visada taip įgyvendinsi tiesą praktikoje, pamažu aiškiai suprasi didelę Dievo darbo dalį, ir tuomet visada jausi, kad Dievo žodžiai prieš tave yra skaidrūs kaip krištolas. Kai aiškiai suprasi daugelį tiesų, jausi, kad vieną ar kitą dalyką lengva pritaikyti praktikoje, kad gali įveikti bet kokią problemą ir bet kokią pagundą, ir pamatysi, kad tau nieko nėra neįveikiamo, o tai tave labai išlaisvins ir suteiks laisvę. Tą akimirką mėgausiesi Dievo meile, ir tikroji Dievo meilė bus tave pasiekusi. Dievas laimina tuos, kurie turi vizijų, turi tiesą, turi pažinimą ir iš tiesų Jį myli. Jei žmonės nori išvysti Dievo meilę, jie turi praktikuoti tiesą realiame gyvenime, turi būti pasirengę kęsti skausmą ir atsisakyti to, ką myli, kad įtiktų Dievui, ir, nepaisydami ašarų akyse, vis tiek turi gebėti patenkinti Dievo širdį. Taip Dievas tikrai tave palaimins, o jei ištversi tokius sunkumus, po jų ateis Šventosios Dvasios darbas. Per realų gyvenimą ir Dievo žodžių patyrimą žmonės gali pamatyti Dievo vertumą meilės, ir tik paragavę Dievo meilės jie gali iš tiesų Jį mylėti.

Tie, kurie myli Dievą, yra tie, kurie myli tiesą, ir kuo labiau tie, kurie myli tiesą, ją praktikuoja , tuo daugiau jos turi; kuo labiau ją praktikuoja, tuo daugiau Dievo meilės turi; ir kuo labiau ją praktikuoja, tuo labiau Dievas juos laimina. Jei visada taip elgsiesi, Dievo meilė tau palaipsniui atvers akis, kaip Petras pažino Dievą: Petras sakė, kad Dievas turi ne tik išminties sukurti dangų, žemę ir visus dalykus, bet ir išminties atlikti tikrą darbą su žmonėmis. Petras sakė, kad Jis vertas žmonių meilės ne tik dėl to, kad sukūrė dangų, žemę ir visus dalykus, bet ir dėl savo gebėjimo sukurti žmogų, išgelbėti žmogų, ištobulinti žmogų ir duoti žmogui savo meilę. Petras taip pat sakė, kad Jame yra daug to, kas verta žmogaus meilės. Petras tarė Jėzui: „Ar dangaus, žemės ir visų dalykų sukūrimas yra vienintelė priežastis, dėl kurios esi vertas žmonių meilės? Tavyje yra daugiau to, ką galima mylėti. Tu veiki ir judi realiame gyvenime, Tavo Dvasia paliečia mano vidų, Tu mane drausmini, Tu man priekaištauji – šie dalykai dar labiau verti meilės.“ Jei nori pamatyti ir patirti Dievo meilę, turi apgraibomis ieškoti kelio ir siekti realiame gyvenime ir būti pasirengęs atsisakyti savo kūno. Turi priimti tokį sprendimą. Turi būti ryžtingas žmogus, gebantis visais dalykais įtikti Dievui, netinginiauti ir negeisti kūno malonumų, gyventi ne dėl kūno, o dėl Dievo. Galbūt šį kartą neįtinki Dievui, nes nesupranti Dievo ketinimų; kitą kartą, net jei turėsi įdėti šiek tiek pastangų, privalai įtikti Jam ir netenkinti kūno. Kai tai patirsi, būsi pažinęs Dievą. Pamatysi, kad Dievas gali sukurti dangų, žemę ir visus dalykus, kad Jis tapo kūnu, jog žmonės galėtų Jį matyti tikrą ir apčiuopiamą , ir kad Jis tikrai ir apčiuopiamai bendrauja su jais; pamatysi, kad Jis gali vaikščioti tarp žmonių ir kad Jo Dvasia gali ištobulinti žmones realiame gyvenime; pamatysi, kad visa tai leidžia žmonėms matyti Jo vertumą meilės ir patirti Jo drausminimą, Jo baudimą ir Jo palaiminimus. Jei visada tai patirsi, realiame gyvenime būsi neatskiriamas nuo Dievo, o jei vieną dieną tavo santykiai su Dievu nebebus normalūs, galėsi kentėti dėl priekaištų ir jausti gailestį. Kai tavo santykiai su Dievu bus normalūs, niekada nenorėsi palikti Dievo, o jei vieną dieną Dievas pasakys, kad tave paliks, išsigąsi ir sakysi, kad verčiau mirtum, nei būtum Dievo paliktas. Vos tai pajusi, suprasi, kad nesugebi palikti Dievo, ir taip turėsi pagrindą bei iš tiesų patirsi Dievo meilės džiaugsmą.

Žmonės dažnai kalba apie tai, kad leidžia Dievui tapti jų gyvenimu, tačiau jų patyrimas dar nepasiekė šio taško. Tu tik sakai, kad Dievas yra tavo gyvenimas, kad Jis kasdien tau vadovauja, kad kasdien valgai ir geri Jo žodžius, kasdien Jam meldiesi ir kad taip Jis tapo tavo gyvenimu. Taip kalbančių žmonių pažinimas yra gana paviršutiniškas. Daugelis žmonių neturi pagrindo; Dievo žodžiai buvo pasėti juose, tačiau jie dar nesudygo, juo labiau nedavė jokių vaisių. Kiek esi patyręs šiandien? Tik dabar, kai Dievas privertė tave nueiti taip toli, jauti, kad negali palikti Dievo. Vieną dieną, kai tavo patyrimas pasieks tam tikrą tašką, jei Dievas lieptų tau pasitraukti, tu negalėtum. Visada jausi, kad viduje negali būti be Dievo; gali būti be vyro, žmonos ar vaikų, be šeimos, be motinos ar tėvo, be kūno malonumų, tačiau negali būti be Dievo. Būti be Dievo būtų tarsi prarasti savo gyvenimą; be Dievo negalėtum gyventi. Kai būsi patyręs iki šio taško, būsi pasiekęssavo Dievo tikėjimo tikslą, ir tuomet Dievas bus tapęs tavo gyvenimu, Jis bus tapęs tavo egzistavimo pagrindu. Daugiau niekada negalėsi palikti Dievo. Kai tai patirsi, būsi iš tiesų patyręs Dievo meilės džiaugsmą, tavo santykiai su Dievu bus tapę tokie artimi, kad Jis bus tavo gyvenimas, tavo meilė, ir tuo metu melsiesi Dievui ir sakysi: „Dieve! Negaliu Tavęs palikti. Tu esi mano gyvenimas. Galiu apsieiti be viso kito, tačiau be Tavęs negaliu toliau gyventi.“ Tai yra tikroji žmonių branda; tai yra tikrasis gyvenimas. Kai kurie žmonės buvo priversti nueiti taip toli, kaip nuėjo šiandien: jie turėjo eiti pirmyn, nesvarbu, norėjo to ar ne, ir visada jautėsi taip, tarsi būtų įstrigę tarp kūjo ir priekalo. Turi pasiekti tokią patirtį, kad Dievas taptų tavo gyvenimu, kad jei Dievas būtų atimtas iš tavo širdies, tai būtų tarsi prarasti savo gyvenimą; Dievas turi būti tavo gyvenimas, ir tu turi nesugebėti Jo palikti. Tuomet būsi iš tiesų įgijęs tikrą Dievo patyrimą, ir tuo metu, kai mylėsi Dievą, iš tiesų mylėsi Dievą, ir tai bus nuoširdi, tyra meilė. Tavo patyrimuose gali ateiti diena, kai tavo gyvenimas pasieks tam tikrą tašką, kai melsiesi Dievui, valgysi ir gersi Dievo žodžius, nebegalėsi gyventi be Dievo savo viduje ir negalėsi Jo pamiršti, net jei norėtum. Dievas bus tapęs tavo gyvenimu; galėsi pamiršti pasaulį, galėsi pamiršti savo žmoną, vyrą ar vaikus, tačiau tau bus sunku pamiršti Dievą – tai būtų neįmanoma. Tai bus tavo tikrasis gyvenimas ir tavo tikroji meilė Dievui. Kai tavo meilė Dievui pasieks tam tikrą lygį, kad jokia kita meilė jos nepranoks, ir ji bus pirmoje vietoje, tuomet galėsi atsisakyti viso kito ir noriai priimti visą Dievo genėjimą. Kai pasieksi meilę Dievui, pranokstančią visa kita, gyvensi tikrovėje ir Dievo meilėje.

Kai tik Dievas tampa žmonių gyvenimu, žmonės nebegali palikti Dievo. Argi tai ne Dievo darbas? Nėra didesnio liudijimo! Dievas dirbo iki tam tikro taško; Jis liepė žmonėms tarnauti, būti baudžiamiems arba mirti, o žmonės neatsitraukė, ir tai rodo, kad Dievas juos užkariavo. Tiesą turi tie žmonės, kurie savo tikruose patyrimuose gali tvirtai laikytis savo liudijimo, tvirtai laikytis savo pozicijos, stovėti Dievo pusėje niekada neatsitraukdami ir palaikyti normalius santykius su Dievą mylinčiais žmonėmis, kurie, kai jiems kas nors nutinka, geba visiškai paklusti Dievui ir gali paklusti Dievui iki mirties. Tavo praktika ir atsiskleidimai realiame gyvenime yra liudijimas Dievui, jie yra žmogaus gyvenimo išraiška ir liudijimas Dievui, ir tai yra tikras Dievo meilės džiaugsmo patyrimas; kai būsi patyręs iki šio taško, bus pasiektas deramas rezultatas. Tu gyveni tikrą gyvenimą, ir kiekvienu tavo veiksmu kiti žavisi. Tavo drabužiai ir išorinė išvaizda yra niekuo neišsiskiriantys, tačiau tu gyveni itin pamaldų gyvenimą, o kai daliniesi Dievo žodžiais, Jis tau vadovauja ir tave apšviečia. Savo žodžiais gebi išsakyti Dievo ketinimus, bendrauti apie tikrovę ir supranti daugelį tarnavimo dvasioje klausimų. Kalbi ramiai ir užtikrintai, esi padorus ir doras, nesiveli į ginčus ir nesi palaidas, gebi paklusti Dievo sutvarkymams ir tvirtai laikytis savo liudijimo, kai tau kas nors nutinka, ir esi ramus bei susitvardęs, kad ir su kuo susidurtum. Toks žmogus iš tiesų yra matęs Dievo meilę. Kai kurie žmonės vis dar jauni, tačiau elgiasi kaip vidutinio amžiaus žmonės; jie yra brandūs, turi tiesą ir jais žavisi kiti – būtent šie žmonės turi liudijimą ir yra Dievo apreiškimas. Tai reiškia, kad kai žmonės bus patyrę iki tam tikro taško, viduje jie geriau pažins Dievą, o jų išorinis būdas taip pat taps pastovus. Daugelis žmonių nepraktikuoja tiesos ir tvirtai nesilaiko savo liudijimo. Tokiuose žmonėse nėra meilės Dievui ar Dievo liudijimo, ir Dievas labiausiai tokių žmonių nekenčia. Susibūrimuose jie skaito Dievo žodžius, tačiau savo gyvenimu atspindi Šėtoną, o tai reškia Dievo paniekinimą, klaidingą Jo vaizdavimą ir piktžodžiavimą Jam. Tokiuose žmonėse nėra nė ženklo meilės Dievui, ir jie visiškai neturi Šventosios Dvasios darbo. Todėl jų žodžiai ir veiksmai atstovauja Šėtonui. Jei tavo širdis visada tyli Dievo akivaizdoje, jei visada kreipi dėmesį į aplinkinius žmones, įvykius ir dalykus, jei atsižvelgi į Dievo naštą ir visada turi Dievo bijančią širdį, tuomet Dievas dažnai apšvies tave iš vidaus. Bažnyčioje yra žmonių, kurie yra „prižiūrėtojai“: jie stebi kitų trūkumus, o paskui juos kopijuoja ir mėgdžioja. Jie nesugeba atskirti, nepasibjauri nuodėme ir nei nekenčia Šėtono dalykų ir nei jaučia jiems pasibjaurėjimo. Tokie žmonės yra pilni Šėtono dalykų, ir galiausiai Dievas juos visiškai paliks. Dievo akivaizdoje visada turėtum turėti Dievo bijančią širdį, turėtum būti santūrus savo žodžiais ir veiksmais ir niekada nenorėti priešintis Dievui ar Jo nuliūdinti. Niekada neturėtum norėti, kad Dievo darbas su tavimi būtų buvęs veltui arba kad visi tavo patirti sunkumai ir visa, ką praktikavai, nueitų niekais. Būsimame kelyje turi būti pasirengęs dirbti sunkiau ir labiau mylėti Dievą. Tai žmonės, kurių pagrindas yra vizija. Tai žmonės, kurie siekia pažangos.

Jei žmonės tiki Dievą ir patiria Dievo žodžius Dievo bijančia širdimi, tokiuose žmonėse galima pamatyti Dievo išganymą ir Dievo meilę. Šie žmonės geba liudyti Dievą; jie savo gyvenimu išreiškia tiesą, o tai, ką jie liudija, taip pat yra tiesa, kas Dievas yra, ir Dievo būdas. Jie gyvena Dievo meilėje ir yra matę Dievo meilę. Jei žmonės nori mylėti Dievą, jie turi patirti Dievo vertumą meilės ir pamatyti Dievo vertumą meilės; tik tuomet juose gali būti pažadinta Dievą mylinti ir pasiryžusi visiškai atsiduoti Dievui širdis. Dievas nepriverčia žmonių Jį mylėti nei žodžiais, nei jų pačių įsivaizdavimais. Jis apskritai neverčia žmonių Jį mylėti. Vietoj to Jis leidžia jiems mylėti Jį savo noru ir leidžia jiems pamatyti Jo vertumą meilės Jo darbe ir žodžiuose, o po to juose gimsta meilė Dievui. Tik taip žmonės gali iš tiesų liudyti Dievą. Žmonės myli Dievą ne todėl, kad kiti juos ragino tai daryti, ir ne dėl trumpalaikio emocinio impulso. Jie myli Dievą todėl, kad pamatė Jo vertumą meilės, pamatė, jog Jame yra tiek daug to, kas verta žmonių meilės, nes pamatė Dievo išganymą, išmintį ir nuostabius darbus – ir dėl to jie iš tiesų šlovina Dievą ir iš tiesų Jo ilgisi, o juose pažadinamas toks troškimas, kad neįgiję Dievo jie negalėtų išgyventi. Tie, kurie iš tiesų liudija Dievą, gali tai daryti taip įtaigiai todėl, kad jų liudijimo pagrindas yra tikras Dievo pažinimas ir tikras Jo ilgesys. Toks liudijimas kyla ne iš emocinio impulso, o iš Dievo ir Jo būdo pažinimo. Kadangi jie pažino Dievą, jie jaučia, kad tikrai privalo liudyti Dievą ir leisti visiems, kurie ilgisi Dievo, pažinti Dievą bei suvokti Dievo vertumą meilės ir Jo praktiškumą. Kaip ir žmonių meilė Dievui, jų liudijimas yra spontaniškas; jis pagrįstas tikrove, turi tikrą prasmę ir vertę. Jis nėra pasyvus, tuščias ar beprasmis. Sakoma, kad tik tie, kurie iš tiesų myli Dievą, turi didžiausią vertę ir prasmę savo gyvenime ir iš tiesų tiki Dievą, nes šie žmonės geba gyventi Dievo šviesoje ir gyventi dėl Dievo darbo bei Jo valdymo plano. Taip yra todėl, kad jie gyvena ne tamsoje, o šviesoje; jie gyvena ne beprasmišką gyvenimą, o Dievo palaimintą gyvenimą. Tik tie, kurie myli Dievą, geba liudyti Dievą, tik jie yra Dievo liudytojai, tik juos laimina Dievas ir tik jie geba paveldėti Dievo pažadus. Tie, kurie myli Dievą, yra artimi Dievui; jie yra Dievo mylimi žmonės ir gali kartu su Dievu džiaugtis Jo palaiminimais. Tik tokie žmonės gyvens amžinai ir tik jie amžinai gyvens Dievo globojami ir saugomi. Dievas yra tam, kad žmonės Jį mylėtų, ir Jis yra vertas visų žmonių meilės, tačiau ne visi žmonės geba mylėti Dievą ir ne visi žmonės gali liudyti Dievą bei karaliauti kartu su Dievu. Kadangi jie geba liudyti Dievą ir skirti visas savo pastangas Dievo darbui, tie, kurie iš tiesų myli Dievą, gali vaikščioti bet kur po dangumi, niekam nedrįstant jiems priešintis, ir gali karaliauti žemėje bei valdyti visus Dievo žmones. Šie žmonės susibūrė iš viso pasaulio. Jie yra žmonės iš visų pasaulio kraštų, kalbantys skirtingomis kalbomis ir turintys skirtingą odos spalvą, tačiau jų egzistavimo prasmė yra tokia pati; jie visi turi Dievą mylinčią širdį, visi liudija tą patį liudijimą, turi tokį patį ryžtą ir tokį patį troškimą. Tie, kurie myli Dievą, gali laisvai vaikščioti po visą pasaulį, o tie, kurie liudija Dievą, gali keliauti po visatą. Šiuos žmones Dievas myli, Dievas juos laimina ir jie amžinai gyvens Jo šviesoje.


Tik tie, kurie sutelkia dėmesį į praktiką, gali būti ištobulinti

Paskutinėmis dienomis Dievas įsikūnijo, kad atliktų darbą, kurį turėjo atlikti, ir vykdytų savo žodžių tarnystę. Jis pats atėjo dirbti tarp žmonių, siekdamas tobulinti tuos, kurie atitinka Jo ketinimus. Nuo sukūrimo iki šiandien tokį darbą Jis atliko tik paskutinėmis dienomis. Tik paskutinėmis dienomis Dievas įsikūnijo, kad atliktų tokio didelio masto darbą. Nors Jis kenčia kančias, kurias žmonėms būtų sunku ištverti, ir nors, būdamas iškilus Dievas, nusižemina ir tampa paprastu žmogumi, Jo darbas dėl to nė kiek nebuvo neuždelstas, o Jo planas nė kiek nebuvo nesutrikdytas – Jis atlieka darbą, kurį buvo iš pat pradžių numatęs. Vienas šio įsikūnijimo tikslų – užkariauti žmones, kitas – tobulinti tuos, kuriuos Jis myli. Jis trokšta savo akimis pamatyti žmones, kuriuos tobulina, ir savo akimis regėti, kaip Jo ištobulinti žmonės liudija apie Jį. Ištobulinami ne vienas ar du žmonės – tai grupė, kurią sudaro tik nedidelis skaičius žmonių. Šios grupės žmonės kilę iš įvairių pasaulio šalių ir yra įvairių tautybių. Tiek daug darbo Jis atlieka tam, kad įgytų šią žmonių grupę, jų liudijimą apie Jį ir šlovę, kurią gali iš jų įgyti. Jis neatlieka beprasmio ar beverčio darbo. Galima sakyti, kad, atlikdamas tiek daug darbo, Dievas siekia tobulinti visus tuos, kuriuos nori tobulinti. O jei, be šio darbo, dar lieka laiko, Jis pašalina blogus žmones. Žinokite: šį didį darbą Jis atlieka ne dėl blogų žmonių. Priešingai, Jis viską atiduoda dėl to nedidelio skaičiaus žmonių, kuriuos Jis turi ištobulinti. Darbas, kurį Jis atlieka, žodžiai, kuriuos Jis kalba, paslaptys, kurias atskleidžia, Jo teismas ir baudimas – visa tai skirta tam nedideliam žmonių skaičiui. Jis įsikūnijo ne dėl blogų žmonių ir juo labiau ne dėl jų užsirūstina. Jis sako tiesą ir kalba apie įžengimą dėl tų, kurie turi būti ištobulinti; dėl jų Jis įsikūnijo ir dėl jų teikia savo pažadus bei palaiminimus. Jis nesako tiesos, nekalba apie įžengimą ir apie žmogiškąjį gyvenimą vardan blogų žmonių. Jis norėtų apskritai su jais nekalbėti, o visas tiesas suteikti tiems, kurie turi būti ištobulinti. Tačiau Jo darbas reikalauja, kad šiuo metu ir blogiems žmonėms būtų leista mėgautis kai kuriais Jo turtais. Visi tie, kurie nepraktikuoja tiesos, nepelno Dievo palankumo ir trikdo Jo darbą, yra blogi žmonės. Jie negali būti ištobulinti ir yra Dievo atstumti. Priešingai, tie, kurie įgyvendina tiesą praktikoje, gali pelnyti Dievo palankumą ir visiškai atsiduoda Dievo darbui, yra žmonės, kuriuos Dievas turi ištobulinti. Būtent šią žmonių grupę Dievas nori ištobulinti, ir būtent dėl šių žmonių Jis atlieka savo darbą. Tiesa, apie kurią Jis kalba, skirta žmonėms, kurie nori įgyvendinti ją praktikoje. Jis nekalba tiems, kurie tiesos nepraktikuoja. Jo minimas įžvalgos gilėjimas ir įžvalgumo augimas skirti tiems, kurie geba praktikuoti tiesą. Jo minimas ištobulinimas taip pat skirtas šiems žmonėms. Šventosios Dvasios darbas skirtas žmonėms, kurie nori praktikuoti tiesą. Išminties ir žmogiškumo turėjimas taip pat skirtas tiems, kurie nori įgyvendinti tiesą praktikoje. Tie, kurie tiesos nepraktikuoja, gali išgirsti daugybę tiesos žodžių, tačiau dėl to, kad iš prigimties yra tokie blogi ir nesidomi tiesa, jie supranta tik žodžius ir doktrinas bei tuščias teorijas, kurios neturi nė menkiausios vertės jų įžengimui į gyvenimą. Nė vienas jų nėra ištikimas Dievui; jie visi yra žmonės, kurie mato Dievą, bet negali Jo įgyti; jie visi yra Dievo pasmerkti.

Šventoji Dvasia kiekviename žmoguje turi nueiti kelią ir kiekvienam suteikia galimybę būti ištobulintam. Per savo neigiamą būseną esi priverstas pažinti savo sugedimą, o iš jos išsivadavęs randi praktikos kelią; visa tai yra būdai, kuriais esi ištobulinamas. Be to, per tam tikrus teigiamus dalykus nuolat gauni vidines gaires ir nušvitimą, todėl gali aktyviai atlikti savo funkciją, gilinti įžvalgą ir įgyti nuovokumo. Kai tavo būsena gera, ypač noriai skaitai Dievo žodžius, ypač noriai meldiesi Dievui ir gali susieti girdėtus pamokslus su savo būsena. Tokiu metu Dievas tave iš vidaus apšviečia ir nušviečia, todėl kai kuriuos dalykus imi suvokti iš teigiamos pusės. Taip esi ištobulinamas iš teigiamos pusės. Kai tavo būsena neigiama, esi silpnas ir negatyvus; jauti, kad tavo širdyje nėra Dievo, tačiau Dievas tave nušviečia ir padeda rasti praktikos kelią. Išsivadavęs iš tokios būsenos esi ištobulinamas iš neigiamos pusės. Dievas gali tobulinti žmogų tiek iš teigiamos, tiek iš neigiamos pusių. Tai priklauso nuo to, ar sugebi tai patirti ir ar sieki būti Dievo ištobulintas. Jei iš tiesų sieki būti Dievo ištobulintas, neigiama pusė nepadarys tau žalos, bet gali suteikti tau tikresnių dalykų, padėti geriau pažinti tai, ko tau trūksta, aiškiau suvokti savo tikrąją būseną ir pamatyti, kad žmogus nieko neturi ir pats yra niekas. Jei nepatiri išbandymų, to nesuvoksi ir visada manysi esąs aukščiau už kitus ir geresnis už visus. Per visa tai pamatysi, kad visa, kas buvo anksčiau, buvo padaryta Dievo ir saugoma Dievo. Įžengęs į išbandymus, nebejauti meilės, stokoji tikėjimo, nebesimeldi ir nebegali giedoti giesmių. Tačiau pats to nė nepastebėdamas, visame tame pradedi pažinti save. Dievas įvairiais būdais tobulina žmogų. Jis pasitelkia įvairiausias aplinkybes, kad apgenėtų žmogaus sugedusius būdus, ir įvairiais dalykais atskleidžia žmogų. Vienu atžvilgiu Jis žmogų apgenėja, kitu – atskleidžia, dar kitu – demaskuoja, iškeldamas į paviršių ir demaskuodamas žmogaus širdies gelmėse slypinčias „paslaptis”. Atskleisdamas daugelį žmogaus būsenų, Jis parodo jam jo prigimtį. Dievas žmogų tobulina įvairiais būdais – demaskuodamas, apgenėdamas, grynindamas ir bausdamas – kad žmogus pažintų Dievo praktiškumą.

Ko dabar siekiate? Būti Dievo ištobulinti, pažinti Dievą, įgyti Dievą? Gal siekiate dešimtojo dešimtmečio Petro būdo, didesnio tikėjimo nei Jobo, o gal trokštate, kad Dievas jus pavadintų teisiais, kad galėtumėte stoti prieš Dievo sostą, apreikšti Dievą žemėje ir tvirtai bei skambiai liudyti apie Dievą? Kad ir ko siektumėte, apskritai visa tai darote tam, kad būtumėte Dievo išgelbėti. Nesvarbu, ar sieki būti teisiu žmogumi, sekti Petro pavyzdžiu, turėti Jobo tikėjimą ar būti Dievo ištobulintas – visa tai yra Dievo darbas žmoguje. Kad ir ko siektum, visa tai darai tam, kad būtum Dievo ištobulintas, kad patirtum Dievo žodžius ir pelnytum Dievo palankumą. Kad ir ko siektum, tavo tikslas – atrasti Dievo mielumą ir tikroje patirtyje rasti praktikos kelią, kad galėtum atsikratyti savo maištingo būdo, pasiekti normalią vidinę būseną, visiškai atitikti Dievo ketinimus, tapti teisiuoju žmogumi ir viską daryti vedamas teisingų motyvų. Visa tai patiri tam, kad pažintum Dievą ir augtum gyvenime. Nors patiri Dievo žodžius ir realias gyvenimo situacijas, o savo aplinkoje susiduri su įvairiais žmonėmis, įvykiais ir daiktais, galiausiai visa tai padeda tau pažinti Dievą ir būti Jo ištobulintam. Siekti eiti teisaus žmogaus keliu arba siekti įgyvendinti Dievo žodžius praktikoje – tai kelias, kuriuo einama, o pažinti Dievą ir būti Dievo ištobulintam – galutinis tikslas. Nesvarbu, ar dabar sieki būti Dievo ištobulintas, ar liudyti apie Dievą, galiausiai visa tai darai tam, kad pažintum Dievą; kad darbas, kurį Jis atlieka tavyje, nebūtų veltui, o tu galiausiai pažintum Dievo praktiškumą, Jo didybę, o dar labiau – Jo nuolankumą ir tai, kaip Jis slepiasi, bei suvoktum, kiek daug darbo Dievas tavyje atlieka. Dievas nusižemino tiek, kad veikia šiuose nešvariuose ir sugedusiuose žmonėse, kad ištobulintų šią žmonių grupę. Jis ne tik įsikūnijo, kad gyventų ir valgytų tarp žmonių, juos ganytų ir teiktų jiems tai, ko reikia. Dar svarbiau – tarp šių itin sugedusių žmonių Jis atlieka didžiulį išganymo ir užkariavimo darbą. Jis atėjo į milžiniško ugniaspalvio slibino širdį, kad išgelbėtų šiuos labiausiai sugedusius žmones, kad visi galėtų pasikeisti ir tapti nauji. Dievas ištveria didžiules kančias ne vien dėl to, kad yra įsikūnijęs. Didžiausia kančia – pažeminimas, kurį kenčia Dievo Dvasia: Jis taip nusižemina ir slepiasi, kad tampa paprastu žmogumi. Dievas įsikūnijo ir įgavo kūno pavidalą, kad žmonės matytų, jog Jis gyvena kaip normalus žmogus ir turi normalių žmogiškų poreikių. To pakanka įrodyti, kaip stipriai Dievas nusižemino. Dievo Dvasia apsireiškia kūne. Nors Jo Dvasia yra nepaprastai didinga ir iškili, Jis įgyja paprasto, nereikšmingo žmogaus pavidalą, kad atliktų savo Dvasios darbą. Sprendžiant iš kiekvieno iš jūsų brandos, įžvalgos, proto, žmogiškumo ir gyvenimo, jūs tikrai nesate verti sulaukti tokio Dievo darbo, juo labiau – kad dėl jūsų tiek kentėtų. Dievas yra toks iškilus, Jis yra visagalis, o žmonės – tokie menki, tačiau Jis vis tiek juose veikia. Jis ne tik įsikūnijo, kad aprūpintų žmones ir su jais kalbėtų, bet ir gyvena kartu su jais. Dievas toks nuolankus, toks mielas. Jei vos paminėjus Dievo meilę ar Jo malonę tau ima byrėti ašaros ir tu didžiai Jį šlovini, tuomet, pasiekęs tokią būseną, iš tiesų pažįsti Dievą.

Šiandien žmonių siekiuose yra nukrypimas: jie siekia tik mylėti Dievą ir pelnyti Jo palankumą, tačiau paties Dievo visiškai nepažįsta, taip pat apleido Šventosios Dvasios apšvietimo ir nušvitimo savyje. Neturėdami tikrojo Dievo pažinimo pagrindo, išgyvendami įvairias patirtis jie praranda entuziazmą. Tačiau tie, kurie iš tiesų siekia Dievo pažinimo, nors anksčiau dažnai būdavo prastos būsenos, buvo linkę į neigiamumą ir silpnumą, dažnai verkdavo, nusimindavo ir prarasdavo viltį, dabar, įgydami vis daugiau patirties, yra vis geresnės būsenos. Patyrę apgenėjimą ir palaužimą, taip pat išbandymus ir gryninimą, jie padarė didelę pažangą. Neigiamos būsenos juos apima vis rečiau, o jų gyvenimo būdas šiek tiek keičiasi. Kuo daugiau išbandymų jie patiria, tuo labiau jų širdyse auga meilė Dievui. Dievas tobulina žmones pagal tam tikrą taisyklę: Jis pasitelkia tai, kas tavyje gera, ir per tai tave apšviečia, kad turėtum praktikos kelią ir galėtum išsivaduoti iš visų neigiamų būsenų. Taip tavo dvasia išsilaisvina, o tu gali dar labiau Jį mylėti. Šitaip gali atsikratyti savo šėtoniškų sugedusių polinkių. Jei esi nuoširdus ir atviras, nori pažinti save ir įgyvendinti tiesą praktikoje, Dievas savaime tave palaimins. Kai esi silpnas ir neigiamos būsenos, Jis suteiks tau dvigubai daugiau apšvietimo, padės geriau pažinti save, širdyje jausti didesnį gailestį ir geriau gebėti praktikuoti tai, ką turėtum praktikuoti. Tik taip tavo širdis gali būti rami ir jaustis laisvai. Žmogus, kuris paprastai skiria dėmesio Dievo pažinimui, savęs pažinimui ir savo praktikai, gali dažnai patirti Dievo darbą, taip pat Jo vedimą ir apšvietimą. Net jei toks žmogus yra neigiamos būsenos, jis geba iškart pakeisti padėtį – ar genamas sąžinės balso, ar Dievo žodžių apšvietimo. Žmogaus būdas keičiasi tada, kai jis pažįsta tikrąją savo būseną ir Dievo būdą bei darbą. Žmogus, kuris nori pažinti save ir atsiverti, gebės įgyvendinti tiesą praktikoje. Toks žmogus yra ištikimas Dievui. Ištikimas Dievui žmogus turi Dievo pažinimą, nesvarbu, ar šis pažinimas gilus ar seklus, menkas ar gausus. Tai yra Dievo teisumas, ką žmonės įgyja; tai yra jų pačių laimėjimas. Dievą pažįstantis žmogus turi pagrindą ir viziją. Toks žmogus yra tikras dėl įsikūnijusio Dievo, Dievo žodžių ir Dievo darbo. Kad ir kaip Dievas veiktų ar kalbėtų, kad ir kaip kiti žmonės keltų trikdžius, jis gali tvirtai laikytis savo pozicijos ir tvirtai liudyti apie Dievą. Kuo tvirčiau žmogus laikosi tokios pozicijos, tuo geriau geba praktikuoti savo suprantamą tiesą. Kadangi jis visada taip įgyvendina Dievo žodžius praktikoje, jis įgyja daugiau Dievo pažinimo ir turi ryžto amžinai tvirtai laikytis savo liudijimo apie Dievą.

Turėti įžvalgumo, paklusnumo ir gebėti perprasti dalykus – štai ką reiškia būti veržlios dvasios: vos susidūrus su kokia nors situacija, Dievo žodžiai iškart tave nušviečia ir apšviečia iš vidaus. Toks žmogus yra dvasiškai imlus. Visa, ką Dievas daro, skirta tam, kad žmonių dvasia atgytų. Kodėl Dievas nuolat sako, kad žmonės yra atbukę ir lėto suvokimo? Todėl, kad jų dvasia yra apmirusi, o jie patys tapo tokie nejautrūs, jog visiškai nebesuvokia dvasinių dalykų. Dievo darbas skirtas tam, kad žmonės augtų gyvenime, jų dvasia atgytų ir jie gebėtų perprasti dvasinius dalykus, o savo širdyse visada galėtų mylėti Dievą ir pelnyti Jo palankumą. Pasiekus šį etapą, žmogaus dvasia jau būna atgijusi, todėl kitą kartą, susidūręs su kokia nors situacija, jis geba iškart į ją reaguoti. Jis greitai suvokia tai, kas sakoma per pamokslus, ir greitai susiorientuoja įvairiose situacijose. Štai ką reiškia būti dvasiškai gyvam. Daugelis žmonių greitai reaguoja į išorinius įvykius, tačiau vos prakalbus apie įžengimą į tikrovę ar konkrečius dvasinius dalykus, jie tampa atbukę ir lėto suvokimo. Jie ką nors supranta tik, kai jiems viskas aiškiai išdėstoma. Visa tai rodo, kad žmogus yra dvasiškai atbukęs ir lėto suvokimo bei turi mažai dvasinių dalykų patirties. Kai kurie žmonės yra dvasiškai imlūs ir turi įžvalgumo. Vos išgirdę žodžius, atskleidžiančius tikrąją jų būseną, jie nedelsdami juos užsirašo. Išgirdę apie praktikos principus, jie geba juos priimti ir pritaikyti vėlesnėje savo patirtyje, taip patys keisdamiesi. Toks žmogus yra dvasiškai imlus. Kodėl jis geba taip greitai reaguoti? Todėl, kad kasdieniame gyvenime skiria šiems dalykams daug dėmesio. Skaitydamas Dievo žodžius, jis geba pagal juos įvertinti savo būseną, apmąstyti save ir pažinti save. Klausydamasis bendrystės bei pamokslų, išgirdęs žodžius, suteikiančius jam apšvietimo ir nušvitimo, jis geba juos iškart priimti. Tai panašu į maisto davimą alkanam žmogui – jis iškart ima valgyti. Jei duodi maisto žmogui, kuris nėra alkanas, jis taip greitai nereaguoja. Dažnai meldiesi Dievui, todėl susidūręs su kokia nors situacija gebi iškart susimąstyti, ko Dievas iš tavęs šiuo atveju reikalauja, kaip turėtum pasielgti ir kaip Jis tave vedė, kai praėjusį kartą susidūrei su panašia situacija. Todėl šiandien susidūręs su tokiu pačiu dalyku savaime žinosi, kaip praktikuoti, kad pelnytum Dievo palankumą. Jei visada taip praktikuosi ir taip kaupsi patirtį, ilgainiui tau tai taps savaime suprantama. Skaitydamas Dievo žodžius, žinosi, apie kokį žmogų Dievas kalba ir kokią dvasios būseną turi omenyje, gebėsi suvokti esmę ir įgyvendinti ją praktikoje. Taip galėsi įgyti patirties. Kodėl kai kuriems žmonėms šiuo atžvilgiu nesiseka? Todėl, kad jie per mažai pastangų skiria praktikai. Nors jie nori įgyvendinti tiesą praktikoje, jie neturi tikros įžvalgos apie tarnystės detales ir smulkias tiesas savo gyvenime. Kai kažkas nutinka, jie sutrinka. Todėl, pasirodžius netikram pranašui ar netikram apaštalui, jie gali būti suklaidinti ir nuklysti. Turite dažnai kalbėtis apie Dievo žodžius ir Jo darbą – tik taip galėsite suprasti tiesą ir įgyti įžvalgumo. Jei nesuprantate tiesos, neturėsite ir įžvalgumo. Pavyzdžiui, apie tai, ką Dievas sako, kaip Jis veikia, ko reikalauja iš žmonių, su kokiais žmonėmis turėtumėte bendrauti, o kokių vengti – apie šiuos dalykus turite dažnai kalbėtis. Jei visada taip patirsite Dievo žodžius, suprasite tiesą, nuodugniai perprasite daugelį dalykų ir įgysite įžvalgumo. Jei aiškiai nesuprantate, kas yra Šventosios Dvasios drausminimas, kas yra žmogaus valios kaltė, kas yra Šventosios Dvasios vedimas, kas yra aplinkos dirigavimas ir ką reiškia, kai Dievo žodžiai žmogų apšviečia iš vidaus, neturėsite įžvalgumo. Kas ateina iš Šventosios Dvasios, kas yra maištingas būdas, kaip paklusti Dievo žodžiams ir kaip atsikratyti savo paties maištingumo – jei per savo patirtis suprasi šiuos dalykus, turėsi pagrindą; kažkam nutikus, turėsi tinkamą tiesą, pagal kurią galėsi tai įvertinti, ir tinkamas vizijas kaip pagrindą. Turėsi principus visame, ką darai, ir gebėsi elgtis pagal tiesą. Tada tavo gyvenimas bus kupinas Dievo apšvietimo, kupinas Dievo palaiminimų. Dievas nesielgs neteisingai nė su vienu žmogumi, kuris nuoširdžiai Jo siekia, gyvena Juo ir liudija apie Jį, ir neprakeiks nė vieno žmogaus, kuris geba nuoširdžiai trokšti tiesos. Jei valgydamas ir gerdamas Dievo žodžius skirsi dėmesio tam, kad pažintum savo tikrąją būseną, savo praktikai ir tam, ką pats supranti, tuomet, susidūręs su kokiu nors klausimu, gausi apšvietimą ir įgysi praktinį supratimą. Tada visais atvejais turėsi praktikos kelią ir įžvalgumo. Žmogus, turintis tiesą, nebus suklaidintas, nesielgs taip, kad keltų trikdžius, ir nepuls į kraštutinumus. Dėl tiesos jis yra saugomas, be to, dėl tiesos jis įgyja daugiau supratimo. Dėl tiesos jis turi daugiau praktikos kelių, daugiau galimybių Šventajai Dvasiai jame veikti ir daugiau galimybių būti ištobulintas.


Šventosios Dvasios darbas ir Šėtono darbas

Kaip suprasti dvasios subtilybes? Kaip Šventoji Dvasia veikia žmoguje? Kaip žmoguje veikia Šėtonas? Kaip žmoguje veikia piktosios dvasios? Kaip tai pasireiškia? Kai tau kažkas nutinka, kaip atpažinti, ar tai kyla iš Šventosios Dvasios? Turėtum paklusti ar priešintis? Praktikuojant tikėjimą daug kas kyla iš žmonių valios, nors jie šventai mano, kad tai ateina iš Šventosios Dvasios. Kai kurie dalykai kyla iš piktųjų dvasių, tačiau žmonės vis tiek mano, kad jie ateina iš Šventosios Dvasios. O kartais žmogų iš vidaus veda Šventoji Dvasia, bet šis baiminasi, kad tai yra Šėtono vedimas, ir nedrįsta paklusti, nors iš tikrųjų tai Šventosios Dvasios apšvietimas. Todėl, jei žmogus savo patirtyje nesugeba atskirti, kas kyla iš Šventosios Dvasios, o kas ne, jis negali iš tiesų įgyti patirties. Jei jis nesugeba to atskirti savo patirtyse, jis nesugebės įgyti gyvenimo. Kaip veikia Šventoji Dvasia? Kaip veikia piktosios dvasios? Kas kyla iš žmogaus valios? O kas gimsta iš Šventosios Dvasios vedimo ir apšvietimo? Jei perprasi dėsningumus, pagal kuriuos Šventoji Dvasia veikia žmoguje, tai kasdieniame gyvenime ir išgyvendamas tikras patirtis įgysi daugiau žinojimo ir gebėjimo atskirti, pažinsi Dievą, gebėsi perprasti ir atpažinti Šėtoną, nesutriksi nei paklusdamas, nei siekdamas tiesos, tapsi aiškaus proto žmogumi, kuris paklūsta Šventosios Dvasios darbui.

Teigiamas Šventosios Dvasios darbas – vesti ir apšviesti. Jis neleidžia žmonėms nugrimzti į negatyvumą. Jis suteikia jiems paguodos, tikėjimo ir ryžto, skatina siekti, kad Dievas juos ištobulintų. Veikiant Šventajai Dvasiai, žmogus – eina teigiama linkme. Jis nėra nei pasyvus, nei verčiamas tai daryti, bet veikia savo iniciatyva. Veikiant Šventajai Dvasiai, žmogus džiaugiasi, noriai paklūsta ir mielai nusižemina. Net jei viduje jaučia skausmą ar silpnumą, jis yra pasiryžęs bendradarbiauti, noriai priima kančią, geba paklusti ir nėra veikiamas savo valios, sumanymų, o juo labiau – lūkesčių ar asmeninių paskatų. Kai žmogus patiria Šventosios Dvasios darbą, jo vidus tampa ypač tyras. Žmonės, kuriuose veikia Šventoji Dvasia, savo gyvenimu rodo meilę Dievui, broliams ir seserims. Jie myli tai, ką myli Dievas, ir bjaurisi tuo, kuo bjaurisi Dievas. Šventosios Dvasios darbo paliesti žmonės pasižymi normaliu žmogiškumu, paprastai siekia tiesos ir yra žmogiški. Kai Šventoji Dvasia žmonėse atlieka savo darbą, jų būsena vis gerėja ir gerėja, o jų žmogiškumas darosi vis normalesnis. Nors kartais žmonės bendradarbiauja neišmintingai, jų ketinimai yra teisingi, jie eina teigiama kryptimi, nesiekia trukdyti ir neturi jokių piktų kėslų. Šventosios Dvasios darbas yra normalus ir praktiškas. Ji veikia žmoguje pagal normalaus žmogaus gyvenimo dėsnius ir iš vidaus apšviečia ir veda žmones, atsižvelgdama į normalaus žmogaus siekius. Kai Šventoji Dvasia veikia žmonėse, Ji veda ir apšviečia juos pagal normalaus žmogaus poreikius. Ji aprūpina žmones pagal jų poreikius, veda ir apšviečia teigiama linkme pagal tai, ko jiems trūksta, ir pagal jų trūkumus. Šventosios Dvasios darbas – apšviesti žmones ir vesti žmogų realiame gyvenime. Tik tada, kai žmogus realiame gyvenime patiria Dievo žodžius, jis gali pamatyti Šventosios Dvasios darbą. Jei kasdieniame gyvenime žmogus yra teigiamos būsenos ir gyvena normalų dvasinį gyvenimą, jame veikia Šventoji Dvasia. Būdamas tokios būsenos, žmogus su tikėjimu valgo ir geria Dievo žodžius, melsdamasis jaučia įkvėpimą, o susidūręs su išbandymais, nepasiduoda negatyvumui – juose įžvelgia pamokas, kurias Dievas nori, kad jis išmoktų, nepasiduoda blogai nuotaikai ir silpnumui, ir nors susiduria su realiais sunkumais, yra pasirengę paklusti visiems Dievo sumanymams.

Kokių rezultatų duoda Šventosios Dvasios darbas? Nesvarbu, net jei tau stinga išminties ar gebėjimo atskirti, Šventoji Dvasia vis tiek atlieka savo darbą – tavo viduje bus tikėjimas, nuolat jausi, kad nepakankamai myli Dievą, ir būsi nusiteikęs bendradarbiauti. Kad ir kokie dideli sunkumai lauktų priešakyje, vis tiek būsi nusiteikęs bendradarbiauti. Kai susidursi su kokia nors situacija ir tau bus neaišku, ar ji kyla iš Dievo, ar iš Šėtono, gebėsi kantriai laukti, nepasiduosi negatyvumui ir neaptingsi. Tai yra normalus Šventosios Dvasios darbas. Kai tavyje veikia Šventoji Dvasia, tau vis tiek teks susidurti su rimtais sunkumais: kartais pravirksi, kartais susidursi su aplinkybėmis, kurių nepajėgsi įveikti. Visa tai neatsiejama nuo įprasto Šventosios Dvasios darbo. Nors visko įveikti nepavyks, tuo metu būsi silpnas ir skųsiesi, vėliau kupinas tikėjimo vis tiek gebėsi mylėti Dievą. Tavo negatyvumas netrukdys tau išgyventi normalių patirčių ir nepaisant to, ką sakys ir kaip tave užsipuls kiti, tu vis tiek gebėsi mylėti Dievą. Melsdamasis visada jausi, kad praeityje buvai labai skolingas Dievui, ir vėl susidūręs su panašia situacija būsi pasiryžęs pradžiuginti Dievą ir pasipriešinti kūnui. Šis pasiryžimas rodo, kad tavyje Šventoji Dvasia vykdo savo darbą. Tokia yra normali Šventosios Dvasios darbo būsena.

O koks yra Šėtono darbas? Šėtonui vykdant savo darbą žmogaus vizijos yra miglotos. Žmonės neturi normalaus žmogiškumo, jų veiksmų motyvai neteisingi ir, nors jie nori mylėti Dievą, jų viduje visuomet kyla kaltinimų. Šie kaltinimai ir mintys juos nuolat trikdo iš vidaus, trukdo augti gyvenime ir neleidžia būti normalios būsenos Dievo akivaizdoje. Kitaip tariant, vos tik žmoguje ima veikti Šėtonas, jo širdis nebegali nurimti Dievo akivaizdoje. Jis nebežino, ką daryti, – pamatęs susirinkusius žmones nori bėgti, o kitiems meldžiantis negali užsimerkti. Piktųjų dvasių darbas griauna normalų žmogaus ir Dievo santykį, sujaukia ankstesnes žmogaus vizijas ar jo ankstesnį įžengimo į gyvenimą kelią. Širdyje žmogus niekaip negali priartėti prie Dievo, kažkas jį nuolat trikdo ir varžo, o širdis negali nurimti. Žmogui nebelieka jėgų mylėti Dievą, jo dvasia grimzta žemyn. Tokie yra Šėtono darbo požymiai. Šėtono veikimas pasireiškia taip: žmogus nesugeba neatsitraukti ir tvirtai laikytis savo liudijimo, nebestovi Dievo pusėje ir išduoda Dievą. Kai Šėtonas ima tave trikdyti, tavo viduje nebelieka meilės ir ištikimybės Dievui, prarandi normalų santykį su Dievu, nebesieki tiesos ir tobulėjimo, regresuoji ir pasiduodi negatyvumui, pataikauji sau, leidi nuodėmei nevaržomai plisti ir tavo širdyje nebelieka jai neapykantos. Be to, žmogus tampa palaidas, nebesijaučia Dievo paliestas, ima skųstis Dievu ir Jam priešintis, pradeda Juo abejoti ir net kyla pavojus Jį palikti. Visa tai daro Šėtonas.

Kai kasdieniame gyvenime tau kažkas nutinka, kaip turėtum atskirti, ar tai kilo iš Šventosios Dvasios darbo, ar iš Šėtono darbo? Kai žmogaus būsena yra normali, normalus ir jo dvasinis bei kūniškas gyvenimas, jo protas taip pat veikia normaliai ir tvarkingai. Kai žmogus yra tokios būsenos, galima sakyti, kad visa, ką jis patiria ir suvokia savo viduje, kilo iš Šventosios Dvasios prisilietimo. (Kai žmogus, valgydamas ir gerdamas Dievo žodžius, įgyja tam tikrų įžvalgų ar paviršutinišką supratimą, kai tam tikrais klausimais būna ištikimas arba kai tam tikrose situacijose turi stiprybės mylėti Dievą – visa tai kyla iš Šventosios Dvasios.) Šventosios Dvasios darbas žmoguje yra ypač normalus. Žmogus nesugeba jo pajusti ir jam atrodo, kad visa tai kyla iš jo paties, nors iš tikrųjų tai yra Šventosios Dvasios darbas. Kasdieniame gyvenime Šventoji Dvasia atlieka darbą kiekviename žmoguje – didesnį ar mažesnį, skiriasi tik šio darbo mastas. Kai kurie žmonės yra geros nuovokos ir greitai perpranta dalykus, todėl jų viduje Šventoji Dvasia suteikia ypatingą apšvietimą. Tuo tarpu kai kurie žmonės pasižymi prastesne nuovoka ir jiems prireikia daugiau laiko dalykams perprasti, tačiau Šventoji Dvasia paliečia juos iš vidaus ir jie taip pat geba būti ištikimi Dievui. Šventoji Dvasia vykdo savo darbą visuose, kurie siekia Dievo. Kai kasdieniame gyvenime žmogus nesipriešina Dievui ir prieš Jį nemaištauja, nedaro to, kas trukdytų Dievui valdyti ir netrikdo jo darbo, tuomet Dievo Dvasia didesniu ar mažesniu mastu vykdo savo darbą kiekviename žmoguje. Ji paliečia, apšviečia, suteikia tikėjimo, stiprybės ir skatina žmogų žengti teigiama kryptimi, netinginiauti, netrokšti kūniškų malonumų, noriai praktikuoti tiesą ir ilgėtis Dievo žodžių. Visa tai yra darbas, kuris kyla iš Šventosios Dvasios.

Kai žmogaus būsena nėra normali, Šventoji Dvasia jį apleidžia. Širdyje kylantis nepasitenkinimas, klaidingi ketinimai, tingumas, pataikavimas kūnui ir troškimas išduoti tiesą – visa tai kyla iš Šėtono. Kai žmogaus būsena nėra normali, jo viduje tvyro tamsa, jis praranda sveiką protą, yra apleistas Šventosios Dvasios ir nepajėgia jausti Dievo savyje – tada jo viduje darbą vykdo Šėtonas. Jei žmogus visada viduje turi stiprybės ir visuomet myli Dievą, tuomet paprastai viskas, kas jam nutinka, kyla iš Šventosios Dvasios, o kiekvienas jo sutiktas žmogus yra pasiųstas Dievo. Tai reiškia, kad kai tavo būsena normali, kai tavyje vyksta didis Šventosios Dvasios darbas, Šėtonui neįmanoma priversti tave sudvejoti. Tuo remiantis galima sakyti, kad viskas kyla iš Šventosios Dvasios ir, nors tau gali kilti neteisingų minčių, tu gali joms pasipriešinti ir jomis nesekti. Visa tai kyla iš Šventosios Dvasios darbo. Kokiose situacijose įsikiša Šėtonas? Šėtonui lengva tavyje vykdyti savo darbą, kai tavo būsena nėra normali, kai nesi paliestas Dievo ir tavyje neveikia Dievas, kai viduje jautiesi sausas ir skurdus, kai meldiesi Dievui, bet nieko nesuvoki, ir kai valgai bei geri Dievo žodžius, bet nesi apšviečiamas ar nušviečiamas. Kitaip tariant, kai tave apleidžia Šventoji Dvasia ir nebejauti Dievo, daugelis dalykų tau nutinka dėl Šėtono gundymo. Kai Šventoji Dvasia vykdo savo darbą, visą laiką darbuojasi ir Šėtonas. Šventoji Dvasia paliečia žmogų iš vidaus, o Šėtonas tuo pat metu kelia sąmyšį žmogaus viduje. Tačiau Šventosios Dvasios darbas paima viršų, ir žmonės, kurių būsena normali, gali tai įveikti. Tai Šventosios Dvasios darbo triumfas prieš Šėtono darbą. Nors Šventajai Dvasiai žmoguje vykdant savo darbą sugedęs žmogaus būdas niekur nedingsta, kai Šventoji Dvasia atlieka savo darbą, žmogui lengviau pastebėti ir atpažinti savo maištingumą, motyvus ir dirbtinumą. Tik tada žmogus ima gailėtis ir vis labiau nori atgailauti. Tokiu būdu Dievui vykdant darbą jų maištingumas ir sugedęs būdas palaipsniui pašalinami. Šventosios Dvasios darbas ypač normalus. Jai vykdant savo darbą žmoguje jis vis dar patiria sunkumų, vis dar rauda, vis dar kenčia, vis dar yra silpnas, ir jam daug kas neaišku. Tačiau net ir būdamas tokios būsenos žmogus gali neleisti sau regresuoti ir vis tiek mylėti Dievą. Net jei žmogus verkia ir sielvartauja, jis vis tiek gali šlovinti Dievą. Šventosios Dvasios darbas yra ypač normalus, nė kiek ne antgamtinis. Dauguma žmonių mano, kad vos tik Šventoji Dvasia ima vykdyti savo darbą, žmogaus būsena keičiasi ir tai, kas sudaro jų esmę, pašalinama. Toks supratimas yra iškreiptas. Kai Šventoji Dvasia žmoguje vykdo savo darbą, tai, kas jame neigiama, niekur nedingsta ir jo dvasinė branda išlieka tokia pati, tačiau jis patiria Šventosios Dvasios nušvitimą ir apšvietimą, todėl dažniau būna teigiamoje būsenoje, jo vidinė būsena tampa normali ir jis sparčiau keičiasi. Žmogus tikrojoje patirtyje daugiausia patiria arba Šventosios Dvasios darbą, arba Šėtono darbą. Jeigu žmogus nesugeba suprasti ir atskirti šių būsenų, negali būti nė kalbos apie įžengimą į tikrąjį patyrimą, o juo labiau apie būdo pokyčius. Todėl svarbiausia, kad žmogus, patirdamas Dievo darbą, gebėtų aiškiai perprasti šiuos dalykus – tuomet jam bus lengviau jį patirti.

Šventosios Dvasios darbas skatina žmogų būti pozityvų ir veržlų, o Šėtono darbas daro žmogų negatyvų, verčia trauktis atgal, maištauti prieš Dievą, Jam prieštarauti, prarasti Dievo tikėjimą ir nebeturėti jėgų atlikti savo pareigą. Visa, kas kyla iš Šventosios Dvasios apšvietimo, yra visiškai natūralu ir nebrukama per prievartą. Jeigu tam paklūsti, širdyje jauti ramybę, o jeigu nepaklūsti, vėliau jauti vidinius priekaištus. Jeigu tai yra Šventosios Dvasios apšvietimas, kad ir ką darytum, tavęs niekas netrikdo ir nevaržo, esi išlaisvinamas, matai savo veiksmų įgyvendinimo kelią, jautiesi nesaistomas ir gali veikti pagal Dievo ketinimus. Šėtono darbas visaip tave trikdo – tu nebenori melstis, tingi valgyti ir gerti Dievo žodžius, nebenori gyventi bažnyčios gyvenimo ir nutolsti nuo dvasinio gyvenimo. Šventosios Dvasios darbas netrikdo nei tavo kasdienio gyvenimo, nei tavo normalaus dvasinio gyvenimo. Daugelio dalykų negali perprasti iš karto, tačiau po poros dienų širdyje pasidaro šviesiau, o protas tampa aiškesnis. Imi geriau jausti dvasinius dalykus ir pamažu atskirti, ar viduje kylanti mintis yra iš Dievo, ar iš Šėtono. Kai kurie dalykai aiškiai skatina tave priešintis Dievui, maištauti prieš Jį arba trukdo įgyvendinti Dievo žodžius – visa tai kyla iš Šėtono. Kai kurie dalykai nėra akivaizdūs, todėl tuo metu negali jų atskirti. Tik vėliau, pamatęs, kaip jie pasireiškia, gali juos atskirti. Jei gali aiškiai atskirti, kurie dalykai kyla iš Šėtono, o kuriems vadovauja Šventoji Dvasia, tuomet savo patyrimuose lengvai nenuklysi. Kartais tavo būsena nėra gera, tačiau tavo viduje kyla mintis, kuri padeda tau išeiti iš šio negatyvumo. Tai rodo, kad net ir tada, kai tavo būsena yra nepalanki, tavo viduje vis dar kyla minčių iš Šventosios Dvasios. Nėra taip, kad kai esi neigiamos būsenos, visos tavo mintys yra siunčiamos Šėtono. Jeigu taip būtų, kaip tada galėtum pereiti į teigiamą būseną? Kai kurį laiką esi negatyvus, Šventoji Dvasia suteikia tau galimybę būti ištobulintam. Ji paliečia tave, išveda iš tos būsenos, ir tu įžengi į normalų būvį.

Žinodamas, kas yra Šventosios Dvasios darbas, o kas – Šėtono darbas, gali palyginti juos su savo paties vidine būsena savo patyrimų metu ir su savo patirtimi. Taip per savo patyrimą geriau suprasi daugelį principinių tiesų. Supratęs šias principines tiesas, galėsi aiškiai suvokti savo tikrąją būseną, atskirti žmones ir dalykus, ir tau nebereikės dėti tiek daug pastangų, kad patirtum Šventosios Dvasios darbą. Žinoma, jei tik tavo ketinimai bus teisingi ir būsi pasiryžęs ieškoti tiesos ir ją įgyvendinti. Tokį principinį supratimą turėtum įgyti per savo patyrimą. Jei jo neturėsi, tavo patyrime bus daug Šėtono trikdymo ir daug klaidingo supratimo. Jeigu nesuprasi, kaip veikia Šventoji Dvasia, nesuprasi nei kaip melstis Dievui, nei kaip turėtum įžengti į gyvenimą. O jei nesuprasi, kaip Šėtonas klaidina ir trikdo žmones, nežinosi, kaip Šėtoną atmesti ir tvirtai laikytis savo liudijimo. Kaip veikia Šventoji Dvasia ir kaip reiškiasi Šėtonas –tai dalykai, kuriuos žmogus turėtų suprasti ir patirti tikėdamas Dievu.


Ar esi tas, kuris prisikėlė gyvenimui?

Tik tada, kai atsikratysi savo sugadintos prigimties ir pradėsi gyventi pagal normalų žmoniškumą, būsi padarytas tobulu. Nors negalėsi nei  pranašauti, nei apie atskleisti slėpinius, savo gyvenimu tu atskleisi žmogaus paveikslą. Dievas sukūrė žmogų, tačiau vėliau Šėtonas jį sugadino, todėl žmonės tapo „mirusiaisiais“. Taigi, pasikeitęs, tu nebebūsi toks kaip tie mirusieji. Būtent Dievo žodžiai atgaivina žmonių dvasią ir pažadina juos gyventi, o kai žmonių dvasia atgaivinama, jie prisikelia gyventi. Kai kalbu apie „mirusiuosius“, turiu omenyje lavonus, neturinčius dvasios, žmones, kurių dvasia nugaišo juose. Kai žmonių dvasia įžiebiama, jie atgimsta. Anksčiau minėti Šventieji – tai žmonės, kurie atgimė, tie, kurie buvo Šėtono įtakoje, bet jį nugalėjo. Kinijos išrinktieji žmonės ištvėrė žiaurų ir nežmonišką Didžiojo raudonojo drakono  persekiojimą ir apgaulę, dėl ko jų sielos buvo psichologiškai palaužtos ir jie liko be menkiausios drąsos gyventi. Todėl jų dvasios pabudimas turi prasidėti nuo jų esybės:  po truputį jų dvasia turi būti pažadinama pačioje jų esybėje. Kai vieną dieną jie bus pažadinti gyventi, nebebus jokių kliūčių, ir viskas vyks sklandžiai. Šiuo metu to dar neįmanoma pasiekti. Dauguma žmonių gyvena taip, kad iš jų kyla daugybė mirtį nešančių apraiškų; juos gaubia mirties atmosfera, ir jiems labai  daug ko stinga. Kai kurių žmonių žodžiai neša mirtį, jų veiksmai neša mirtį, ir beveik viskas, ką jie išreiškia savo gyvenimu, yra persmelkta mirties. Jei šiandien žmonės viešai liudytų apie Dievą, jie nesugebėtų atlikti šios užduoties, nes jie dar nėra visiškai prisikėlę, o tarp jūsų yra per daug mirusiųjų. Šiandien kai kurie žmonės klausia, kodėl Dievas nerodo ženklų ir stebuklų, kad galėtų greitai išplėsti savo darbą tarp pagonių. Mirusieji negali liudyti apie Dievą; tai gali daryti tik gyvieji, tačiau šiandien dauguma žmonių yra mirusieji; per daug jų gyvena po mirties šydu, Šėtono įtakoje, ir nesugeba jos įveikti. Kaip jie galėtų tokiomis aplinkybėmis liudyti apie Dievą? Kaip jie galėtų plėsti Evangelijos darbą?

Visi, kurie gyvena tamsos įtakoje, gyvena mirties apsuptyje, juos yra užvaldęs Šėtonas. Jei žmonės nebus išgelbėti Dievo, jei Dievas jų neteis ir nebaus, jie negalės ištrūkti iš mirties įtakos; jie negalės tapti gyvaisiais. Tokie mirusieji negali nei liudyti apie Dievą, nei būti Dievo panaudoti, jau nekalbant apie patekimą į Karalystę. Dievas nori gyvųjų, o ne mirusiųjų liudijimo, ir Jis prašo, kad Jam tarnautų gyvieji, o ne mirusieji. „Mirusieji“ – tai tie, kurie priešinasi Dievui ir maištauja prieš Jį; tai tie, kurių dvasia yra atbukusi ir kurie nesupranta Dievo žodžių; tai tie, kurie nepraktikuoja tiesos ir stokoja net menkiausios ištikimybės Dievui, ir tai tie, kurie gyvena Šėtono valdžioje ir kuriuos Šėtonas išnaudoja. Mirusiųjų pasireiškimai yra tokie: jie priešinasi tiesai, maištauja prieš Dievą ir yra niekingi, niekintini, beširdžiai, arogantiški, klastingi pasalūnai. Net jei tokie žmonės valgo ir geria Dievo žodžius, jie nesugeba gyventi pagal Dievo žodžius; nors jie ir gyvena, jie yra tik vaikščiojantys lavonai, kvėpuojantys mirusieji. Mirusieji yra visiškai nepajėgūs įtikti Dievui, jau nekalbant apie visišką paklusimą Jam. Jie gali tik Jį apgauti, piktžodžiauti prieš Jį ir Jį išduoti, o tai, ką jie atskleidžia savo gyvenimu, yra vien tik Šėtono esybės apraiškos. Jei žmonės nori tapti gyvomis būtybėmis, liudyti Dievą ir būti Dievo pripažinti verti, jie privalo priimti Dievo išgelbėjimą; jie privalo noriai paklusti Jo teismui ir Jo drausminimui bei savanoriškai priimti Dievo apvalymą. Tik tada jie galės įgyvendinti visas Dievo reikalaujamas tiesas, ir tik tada jie pasieks Dievo išgelbėjimą ir tikrai taps gyvomis būtybėmis. Gyvieji yra tie, kuriuos išgelbėjo Dievas; juos Dievas teisė ir drausmino, jie pasirengę visiškai atsiduoti ir džiaugiasi galėdami paaukoti savo gyvenimą Dievui, ir jie mielai paaukotų visą savo gyvenimą Dievui. Tik tada, kai gyvieji liudija Dievą, Šėtonas gali būti sugėdintas; tik gyvieji gali plėsti Dievo evangelijos darbą, tik gyvieji atitinka Dievo ketinimus, ir tik gyvieji yra tikri žmonės. Iš pradžių Dievo sukurtas žmogus buvo gyvas, tačiau dėl Šėtono sugadinimo žmogus gyvena mirties apsuptyje ir yra veikiamas Šėtono; taigi žmonės tapo  mirusiaisiais, neturinčiais dvasios, tapo Dievui besipriešinančiais priešais, tapo Šėtono įrankiais ir Šėtono belaisviais. Dievo sutverti gyvi žmonės tapo mirusiais, todėl Dievas prarado savo liudijimą ir prarado žmoniją, kurią Jis sutvėrė ir kuriai  vienintelei suteikė Savo alsavimą,   . Jei Dievas nori susigrąžinti Savo liudijimą ir susigrąžinti tuos, kuriuos Jis pats sutvėrė, bet kuriuos Šėtonas paėmė į nelaisvę, Jis privalo juos prikelti, kad jie taptų gyvomis būtybėmis, ir Jis privalo juos visus susigrąžinti, kad jie gyventų Jo šviesoje. Mirusieji yra tie, kurie neturi dvasios, kurie yra visiškai nejautrūs, kurie priešinasi Dievui, o dar labiau – kurie nepažįsta Dievo. Šie žmonės neturi nė menkiausio ketinimo paklusti Dievui; jie tik maištauja prieš Jį ir priešinasi Jam, neturėdami nė menkiausios ištikimybės. Gyvieji yra tie, kurių dvasios buvo atgaivintos, kurie žino, kaip paklusti Dievui, kurie yra ištikimi Dievui ir kurie turi tiesą bei liudijimą – tik šie žmonės įtinka Dievui Jo namuose. Dievas išgelbėja tuos, kurie gali būti atgaivinti, kurie gali pamatyti Dievo išgelbėjimą, kurie gali būti ištikimi Dievui, kurie nori ieškoti Dievo, kurie tiki Dievo įsikūnijimu ir kurie tiki Jo pasirodymu. Kai kurie žmonės gali atgimti, o kai kurie – ne; tai priklauso nuo to, ar jų prigimtis gali būti išgelbėta, ar ne. Daugelis žmonių yra girdėję daug Dievo žodžių, tačiau nesupranta Dievo ketinimų ir vis dar nesugeba jų  praktikuoti. Tokie žmonės nesugeba išgyventi  jokios tiesos ir dar sąmoningai trukdo Dievo darbui. Jie nesugeba atlikti jokio darbo Dievui ir negali aukotis dėl Jo – priešingai, jie slapta leidžia bažnyčios pinigus ir veltėdžiauja Dievo namuose. Tai mirę žmonės, kurių išgelbėti neįmanoma. Dievas išgelbėja visus, kurie dalyvauja Jo darbe, tačiau yra dalis žmonių, kurie negali priimti Jo išgelbėjimo; tik nedidelė dalis gali jį gauti. Taip yra todėl, kad dauguma žmonių yra pernelyg giliai sugadinti ir tapo mirusiaisiais, todėl jų jau nebegalima išgelbėti; juos visiškai pavergė Šėtonas, o jų prigimtis yra pernelyg piktavališka. Ta mažuma žmonių taip pat negali visiškai paklusti Dievui. Jie nėra tie, kurie nuo pat pradžių buvo visiškai ištikimi Dievui arba kurie nuo pat pradžių jautė didžiausią meilę Dievui; veikiau jie tapo paklusnūs Dievui dėl Jo užkariavimo darbo, jie mato Dievą dėl Jo aukščiausios meilės, jie patiria savo prigimties pasikeitimą dėl Dievo teisios prigimties, ir jie pažįsta Dievą dėl Jo darbo – darbo, kuris yra tiek praktiškas, tiek įprastas. Be šio Dievo darbo, kad ir kokie geri būtų šie žmonės, jie vis tiek priklausytų Šėtonui, vis tiek priklausytų mirčiai ir vis tiek būtų mirę. Tai, kad šie žmonės šiandien gali priimti Dievo išgelbėjimą, yra vien dėl to, kad jie nori bendradarbiauti su Dievu.

Dėl savo ištikimybės Dievui gyvieji bus Dievo įgyti ir gyvens Jo pažadų apsuptyje, o dėl savo priešiškumo Dievui mirusieji bus Dievo atmesti ir gyvens Jo bausmių bei prakeikimų apsuptyje. Tokia yra teisioji Dievo  prigimtis, kurios niekas negali pakeisti. Dėl savo pačių siekių žmonės sulaukia Dievo pritarimo ir gyvena šviesoje; dėl savo machinacijų žmonės yra Dievo prakeikti ir patiria bausmę; dėl savo piktų darbų žmonės yra Dievo baudžiami, o dėl savo troškimo ir ištikimybės žmonės sulaukia Dievo palaiminimų. Dievas yra teisus: Jis laimina gyvuosius ir prakeikia mirusiuosius, kad jie visada būtų mirties apsuptyje ir niekada negyventų Dievo šviesoje. Dievas įves gyvuosius į Savo karalystę ir į Savo palaiminimus, kad jie amžinai gyvuotų kartu su Juo. O mirusiuosius Jis pasmerks amžinai mirčiai; jie yra Jo sunaikinimo objektas ir visada priklausys Šėtonui. Dievas jokiu būdu nesielgia neteisingai su niekuo. Visi, kurie nuoširdžiai ieško Dievo, neabejotinai liks Dievo namuose, o visi, kurie maištauja prieš Dievą ir yra su Juo nesuderinami, neabejotinai gyvens Jo bausmėje. Galbūt jūs vis dar abejojate įsikūnijusio Dievo atliekamu darbu, tačiau vieną dieną Dievo Kūnas tiesiogiai nenustatys žmogaus likimo; vietoj to, Jo Dvasia nustatys žmogaus likimą, ir tuo metu žmonės supras, kad Dievo Kūnas ir Jo Dvasia yra viena, kad Jo Kūnas neklysta, o Jo Dvasia – tuo labiau. Galiausiai Jis neabejotinai priims į Savo karalystę tuos, kurie prisikėlė gyvenimui; nei vienu daugiau, nei vienu mažiau. O mirusieji, kurie neprisikėlė gyvenimui, neabejotinai bus įmesti į Šėtono irštvą.


Nekeisti savo būdo – tai būti priešiškam Dievui

Per keletą tūkstančių nuopuolio metų žmonės visiškai prarado jautrumą ir sveiką nuovoką. Jie visi tapo blogio demonais, kurie Dievui taip priešinasi, kad apie jų maištingumą prieš Jį yra rašyta istoriniuose dokumentuose, o patys žmonės visiškai negali paaiškinti savo maištingo elgesio – mat Šėtonas juos taip stipriai sugadino ir išvedė iš kelio, jog jie nežino, kur toliau pasukti. Net ir šiandien žmonės vis dar Dievą išduoda. Kai jie pamato Dievą, jie Jį išduoda, o kai negali Jo matyti, jie taip pat Jį išduoda. Yra netgi tokių, kurie, būdami Dievo prakeiksmų ir rūstybės liudininkais, vis tiek Jį išduoda. Todėl aš sakau, kad žmogaus protas prarado savo pirminę funkciją; savo pirminę funkciją prarado ir jo sąžinė. Mano akimis, visi žmonės yra žvėrys žmogaus pavidalu ir nuodingos gyvatės. Kad ir kaip jie stengtųsi Mano akyse atrodyti verti gailesčio, Aš niekada nebūsiu jiems gailestingas, nes jie nė kiek nesuvokia skirtumo tarp juoda ir balta ir nė vienas jų neskiria tiesos nuo netiesos. Jų protas yra sustingęs, tačiau jie vis tiek nori gauti palaiminimų; jų žmogiškumas yra labai menkas, tačiau jie vis tiek nori išlaikyti galią tarsi karaliai. Kieno karaliai jie galėtų būti su tokiu mąstymu? Kaip jie su tokiu žmogiškumu galėtų sėdėti sostuose? Žmonės išties neturi jokios gėdos! Jie niekšai, kurie save pervertina! Siūlau, kad jūs, kurie norite įgyti palaiminimų, pirmiausia rastumėte veidrodį ir pažvelgtumėte į savo bjaurų atvaizdą. Ar tu turi savybių, kurių reikia būti karaliumi? Ar tavo veido bruožai yra panašūs į žmogaus, kuris galėtų gauti palaiminimų? Tavo būdas nė trupučio nepasikeitė ir nesugebėjai įgyvendinti nė krislelio tiesos, tačiau vis vien svajoji apie nuostabų rytojų. Tai paprasčiausi kliedesiai! Žmogus, gimęs tokioje purvinoje žemėje, stipriai persismelkė visuomenės užkratu, jį suformavo feodalinės moralės normos, o išauklėjo „aukštojo mokslo įstaigos“. Atsilikęs mąstymas, kritusi moralė, smukusi pasaulėžiūra, niekšinga prisitaikymo pasaulyje filosofija, visiškai bevertis buvimas, primityvūs papročiai ir kasdienis gyvenimas – visa tai giliai įsibrovė į žmogaus širdį, smarkiai pakirto ir sugniuždė jo sąžinę. Dėl to žmogus vis labiau tolsta nuo Dievo ir dar labiau Jam priešinasi. Žmogaus būdas diena iš dienos tampa vis nuožmesnis, ir nėra nė vieno žmogaus, kuris noriai atsisakytų ko nors dėl Dievo, nė vieno, kuris paklustų Dievui savo valia, o juo labiau tokio, kuris savo noru siektų Dievo apsireiškimo. Vietoj to, būdamas Šėtono valdžioje, žmogus iki soties vaikosi malonumų ir beatodairiškai leidžia savo kūnui klimpti į purvą. Net kai tie, kurie gyvena tamsoje, išgirsta tiesą, jie neturi jokio noro jos praktikuoti ir nėra linkę jos siekti, nors ir mato, kad Dievas jau apsireiškė. Kaip tokia morališkai puolusi žmonija gali turėti bent menkiausią išganymo galimybę? Kaip tokia morališkai puolusi žmonija gali gyventi šviesoje?

Žmogus turėtų keisti būdą pirmiausia pažindamas savo esmę ir keisdamas mąstymą, prigimtį bei vidinę nuostatą – per pamatinius pokyčius. Tik tokiu būdu žmogaus būdas iš tikrųjų pasikeis. Pagrindinė žmogaus sugedusio būdo priežastis yra Šėtono klaidinimas, žlugdymas ir apnuodijimas. Šėtonas žmogų supančiojo, užvaldė ir pažeidė jo mąstymą, moralę, suvokimą ir protą. Būtent dėl to, kad Šėtonas sugadino pačią pamatinę žmogaus prigimtį ir ji tapo visiškai nebepanaši į tą, kokią Dievas sukūrė iš pat pradžių, žmogus priešinasi Dievui ir nepajėgia priimti tiesos. Taigi, kad pasikeistų žmogaus būdas, pirmiausia turėtų pasikeisti jo mąstyme, suvokime ir prote įsišaknijęs Dievo pažinimas ir tiesos samprata. Tie, kurie gimė labiausiai puolusiuose kraštuose, dar mažiau nutuokia, kas yra Dievas ir ką reiškia tikėti Dievą. Kuo labiau morališkai smukę žmonės, tuo mažiau jie žino, kad Dievas yra, ir tuo menkesnis jų protas ir suvokimas. Pagrindinė žmogaus priešinimosi Dievui ir maišto prieš Jį priežastis yra tai, kad jį sugadino Šėtonas. Kadangi Šėtonas jį sugadino, žmogaus sąžinė tapo nejautri, jo moralė smuko, mintys išsigimė, o požiūris tapo atsilikęs. Kol Šėtonas dar nebuvo žmogaus sugadinęs, šis pradžioje paklusdavo Dievui ir, išgirdęs Jo žodžius, jiems paklusdavo. Iš pradžių jis buvo sveiko proto ir švarios sąžinės, ir jam buvo būdingas tikrasis žmogiškumas. Po to, kai Šėtonas žmogų sugadino, viskas – jo pirminis protas, sąžinė ir žmoniškumas – prarado jautrumą ir buvo Šėtono suteršti. Taip žmogus neteko paklusimo ir meilės Dievui. Žmogaus protas tapo ydingas, jo būdas – toks pat kaip žvėries, o maištavimas prieš Dievą nuolat stiprėjo ir darėsi vis sunkesnis. Vis dėlto žmogus to dar nei žino, nei suvokia, tik paprasčiausiai nuolat priešinasi ir maištauja. Žmogaus būdo apraiškos yra jo proto, sąmoningumo ir sąžinės išraiška. Kadangi jo protas ir suvokimas yra ydingi, o sąžinė tapo visiškai nejautri, jo būdas maištauja prieš Dievą. Jeigu žmogaus protas ir sąmoningumas negali pasikeisti, tai apie jo būdo pasikeitimą kaip ir apie tai, kad jis atitiktų Dievo valią, negali būti nė kalbos. Jeigu žmogaus protas yra liguistas, jis negali tarnauti Dievui ir nėra tinkamas būti Dievo įrankiu. „Sveikas protas“ – tai paklusimas ir ištikimybė Dievui, Dievo ilgėjimasis, besąlygiškas atsidavimas ir sąžiningumas Dievo akivaizdoje. Tai reiškia buvimą su Dievu visa širdimi ir mintimis ir sąmoningą nesipriešinimą Jam. Būti ydingo proto yra visai kas kita. Šėtono sugadintas žmogus susikūrė įvairiausių įsivaizdavimų apie Dievą; jis nėra Jam ištikimas ir Jo nesiilgi, o apie buvimą sąžiningam su Dievu nė kalbos negali būti. Žmogus sąmoningai priešinasi Dievui, Jį teisia ir net svaidosi įžeidimais Jam už akių. Žmogus už akių teisia Dievą, nors puikiai žino, kad Jis yra Dievas; jis nė trupučio neketina Dievui paklusti, o tik paprasčiausiai kelia Jam reikalavimus ir reiškia norus. Tokie žmonės – žmonės, kurių protas ydingas, – vis dar nepajėgia suvokti savo niekingo elgesio ir gailėtis dėl savo maištingų veiksmų. Jei žmonėms pavyksta pažinti save, tai reiškia, kad jie atgavo bent dalį sveiko proto; kuo labiau jie maištauja prieš Dievą ir dar nepažįsta patys savęs, tuo mažiau sveiko proto jie turi.

Žmogaus sugedusio būdo šaknys slypi ne kur kitur, o nejautrioje jo sąžinėje, piktybiškoje prigimtyje ir ydingame prote. Jei žmogaus sąžinė ir protas vėl taptų sveikais, jis vėl taptų tuo Dievui naudoti tinkamu įrankiu. Taip yra paprasčiausiai dėl to, kad žmogaus sąžinė visada buvo nejautri, o jo protas niekada nebuvo sveikas ir vis labiau atbunka. Būtent todėl žmogaus maištingų veiksmų prieš Dievą taip padaugėjo, jog jis net prikalė Jėzų prie kryžiaus, o paskutinėmis dienomis užtrenkia duris prieš įsikūnijusį Dievą, smerkia Jo kūną ir laiko Jį menku. Jeigu žmogus turėtų nors kiek žmogiškumo, jis nebūtų toks žiaurus įsikūnijusio Dievo kūnui; jeigu jis turėtų bent kiek proto, jis taip piktai su juo nesielgtų; o jeigu turėtų nors menkiausią lašelį sąžinės, ne toks būtų jo „atsidėkojimas“ įsikūnijusiam Dievui. Žmogus gyvena laikais, kai Dievas tapo kūnu, bet, užuot dėkojęs Jam už tokią nuostabią galimybę, jis keikia Dievo atėjimą arba visiškai ignoruoja Dievo įsikūnijimo faktą, taip rodydamas savo nepritarimą ir priešiškumą. Kad ir kaip žmogus žiūrėtų į Dievo atėjimą, Dievas visada nenuilsdamas dirba savo darbą – net jei žmogus nė kiek Jo nelaukia ir vis teikia Jam prašymus. Žmogaus būdas tapo nepaprastai piktavališkas, jo protas – visiškai nejautrus, o sąžinę piktasis sutrypė galutinai, ir ji jau seniai nebėra ta pirminė žmogaus sąžinė. Žmogus įsikūnijusiam Dievui ne tik nedėkoja už tai, kad Jis dovanojo žmonijai tiek daug gyvybės ir malonių, bet netgi jaučia gilų pasibjaurėjimą Dievu dėl Jo skleidžiamos tiesos; kadangi žmogus yra abejingas tiesai, jis bjaurisi ir Dievu. Žmogus ne tik nepajėgia paaukoti savo gyvybės įsikūnijusiam Dievui, bet dar stengiasi išgauti iš Jo palankumo ir reikalauja dešimteriopai didesnio atlygio už tai, ką pats yra davęs Dievui. Štai tokia yra žmogaus sąžinė ir protas, tačiau jis vis tiek mano, kad tai nereikšminga, ir toliau tiki, jog Dievui paaukojo per daug, o Dievas jam per mažai atlygino. Yra žmonių, kurie, padavę Man puodelį vandens, ištiesia rankas ir reikalauja užmokesčio už du puodelius pieno, arba, suteikę Man nakvynę vienai nakčiai, prašo už tai daug kartų didesnio mokesčio. Kaip su tokiu žmogiškumu ir tokia sąžine jūs dar galite norėti įgyti gyvybę? Kokie jūs niekingi! Būtent toks žmogiškumas ir tokia žmogaus sąžinė priverčia įsikūnijusį Dievą klajoti po žemę, nerandant kur prisiglausti. O ką jau kalbėti, kad įsikūnijęs Dievas nuveikė tiek daug, kad net jei Jis visiškai nieko nedarytų, tie, kurie iš tiesų turi sąžinę ir žmogiškumo, turėtų Jį garbinti ir tarnauti Jam iš visos širdies. Būtent taip turėtų elgtis visi sveiko proto žmonės, ir tai yra žmogaus pareiga. Dauguma žmonių, net tarnaudami Dievui, kelia Jam sąlygas. Jiems visai nesvarbu, ar Jis – Dievas, ar žmogus; jie kalba tik apie savo sąlygas ir siekia patenkinti vien savo pačių troškimus. Kai gaminate Man valgį, reikalaujate mokesčio už aptarnavimą, kai tvarkote Mano reikalus, prašote mokesčio už sugaištą laiką, kai dirbate Man, reikalaujate algos, kai skalbiate Mano drabužius, reikalaujate užmokesčio už skalbimą, kai aprūpinate bažnyčią, reikalaujate atlyginti išlaidas, kai kalbate, reikalaujate pranešėjo honoraro, kai dalijate knygas, reikalaujate platinimo mokesčio, o kai rašote, reikalaujate mokesčio už rašymą. Net tie, kuriuos „apgenėjau“, reikalauja iš Manęs atlygio, o tie, kurie buvo išsiųsti namo, reikalauja kompensacijos už sugadintą vardą; nesusituokusieji reikalauja kraičio arba kompensacijos už prarastą jaunystę; tie, kurie papjauna vištą, reikalauja mėsininko atlygio, kurie kepa maistą – už kepimą, o tie, kurie verda sriubą, reikalauja užmokesčio net ir už tai… Tai štai koks kilnus ir galingas yra jūsų žmogiškumas ir kokius poelgius diktuoja šilta jūsų sąžinė. Kur jūsų protas? Kur jūsų žmogiškumas? Sakau jums! Jeigu ir toliau taip darysite, Aš liausiuosi veikęs tarp jūsų. Aš neveiksiu žvėrių, apsirėdžiusių žmogaus drabužiais, gaujoje, Aš nesikankinsiu dėl būrio žmonių, po kurių dailiais veidais slepiasi laukinės širdys, ir nekentėsiu dėl tokios gyvulių bandos, kuri neturi nė mažiausios išganymo vilties. Tą dieną, kai nuo jūsų nusigręšiu, jūs mirsite; tą dieną jus apgaubs tamsa ir paliks šviesa. Sakau jums! Aš niekada nebūsiu geranoriškas tokiam žmonių būriui kaip jūsų – būriui, kuris yra menkavertiškesnis net už gyvulius! Mano žodžiai ir veiksmai turi ribas, o su tokiu jūsų žmogiškumu ir sąžine Aš daugiau nebedirbsiu, nes esate visiškai praradę sąžinę, sukėlėte Man pernelyg daug skausmo, o jūsų bjaurus elgesys Man kelia gilų pasibjaurėjimą. Tokie žmogiškumą ir sąžinę praradę žmonės niekada neturės galimybės būti išganyti; Aš niekada negelbėsiu tokių beširdžių ir nedėkingų žmonių. Kai išauš Mano diena, Aš per amžius liesiu savo deginančias liepsnas ant maišto sūnų, kurie kadaise išprovokavo Mano didžiulę rūstybę, Aš užtrauksiu amžiną bausmę tiems gyvuliams, kurie kadaise svaidė Man užgauliojimus ir Manęs išsižadėjo, Aš amžinai savo įniršio ugnimi deginsiu maišto sūnus, kurie kadaise kartu su Manimi valgė ir gyveno, bet Manimi netikėjo, Mane įžeidinėjo ir išdavė. Aš nubausiu visus, kurie sukėlė Mano pyktį, Aš išliesiu visą savo įniršį ant tų žvėrių, kurie kadaise norėjo stovėti greta Manęs kaip lygūs, bet niekada Manęs negarbino ir Man nepakluso; rykštė, kuria plaku žmogų, kris ant tų gyvulių, kurie kadaise džiaugėsi Mano globa, mėgavosi Mano skleidžiamais slėpiniais ir stengėsi gauti iš Manęs žemiškų malonumų. Aš neatleisiu nė vienam, kuris kėsinasi užimti Mano vietą, ir nepagailėsiu nė vieno, kuris bando išplėšti iš Manęs maistą ir drabužius. Kol kas jūs liekate sveiki ir gyvi ir toliau be saiko keliate savo reikalavimus Man. Kai ateis rūstybės diena, jūs daugiau iš Manęs nieko nebereikalausite; tuomet Aš leisiu jums „mėgautis“, kiek geis jūsų širdys, Aš įspausiu jūsų veidus į žemę ir jūs daugiau niekada nepakilsite! Anksčiau ar vėliau Aš „grąžinsiu“ jums šią skolą – ir viliuosi, kad kantriai laukiate šios dienos ateinant.

Jei šie niekšingi žmonės iš tikrųjų sugebėtų atsisakyti savo nežabotų troškimų ir atsisukti į Dievą, jie vis dar turėtų galimybę būti išganyti; jei žmogaus širdis iš tiesų ilgisi Dievo, Dievas jo nepaliks. Žmogus neįgyja Dievo ne todėl, kad Dievas vadovautųsi kūniškais jausmais ar nenorėtų, kad žmogus Jį įgytų, bet todėl, kad pats žmogus nenori įgyti Dievo ir neturi širdies, kuri visa esybe Jo ieškotų. Kaip Dievas galėtų prakeikti tą, kuris nuoširdžiai Jo ieško? Kaip Dievas galėtų prakeikti tą, kuris yra sveiko proto ir jautrios sąžinės? Kaip Jo rūstybės ugnis galėtų pasiglemžti tą, kuris nuoširdžiai garbina Dievą ir Jam tarnauja? Kaip iš Dievo namų galėtų būti išvarytas tas, kuris pasiruošęs Jam paklusti? Kaip galėtų Dievo bausmėje gyventi tas, kuris jaučia, kad niekada nepajėgs pakankamai stipriai mylėti Dievo? Kaip tas, kuris dėl Dievo pasiryžęs visko išsižadėti, galėtų likti be nieko? Žmogus nenori ieškoti Dievo, nenori aukoti Jam savo turto ir nenori paskirti Jam viso savo gyvenimo pastangų; vietoj to jis sako, kad Dievas nuėjo per toli, kad pernelyg daug, kas susiję su Dievu, prieštarauja žmogaus sampratoms. Su tokiu savo žmogiškumu, net jei jūs nešykštėtumėte pastangų, vis tiek nepajėgtumėte pelnyti Dievo palankumo, o ką jau kalbėti apie tai, kad Dievo jūs net neieškote. Argi nežinote, kad esate puolusi žmonijos dalis? Argi nežinote, kad nėra žemesnio žmogiškumo nei jūsų? Argi nežinote, kaip kiti jus vadina, kad jus „pagerbtų“? Tie, kurie nuoširdžiai myli Dievą, vadina jus vilko tėvu, vilko motina, vilko sūnumi ir vilko anūku; jūs esate vilko palikuonys, vilko tauta, tad turėtumėte žinoti savo tapatybę ir niekada jos nepamiršti. Nemanykite esą kažkokios iškilios asmenybės: jūs esate pati žiauriausia nežmonių grupė visoje žmonijoje. Argi viso to nežinote? Ar suprantate, kaip rizikavau, kai dirbau tarp jūsų? Jei vėl neatgausite sveiko proto, o jūsų sąžinė neims normaliai veikti, jūs niekada neatsikratysite „vilko“ vardo, niekada neišvengsite nei prakeiksmo dienos, nei bausmės dienos. Jūs gimėte menki, beverčiai padarai. Savo prigimtimi esate alkanų vilkų gauja, griuvėsių ir šiukšlių krūva, o Aš – kitaip nei jūs – dirbu savo darbą jumyse ne dėl asmeninės naudos, o dėl paties darbo būtinybės. Jei ir toliau būsite tokie maištingi, Aš sustabdysiu Savo darbą ir daugiau niekada nedirbsiu su jumis; priešingai – skirsiu Savo darbą Man patinkančiai grupei ir taip paliksiu jus visiems laikams, nes nenoriu matyti tų, kurie Man priešiški. Taigi, ar norite gyventi santarvėje su Manimi, ar būti Mano priešai?


Visi, kurie nepažįsta Dievo, yra žmonės, kurie priešinasi Dievui

Kiekvienas, kuris seka Dievu, turėtų suprasti Dievo darbo tikslą, kokių rezultatų Jis savo darbu siekia ir kokie iš tiesų yra Jo ketinimai. Šiandien visiems žmonėms kaip tik ir stinga Dievo darbo pažinimo. Žmonės nei suvokia, nei supranta, ką Dievas nuo pasaulio sukūrimo iki šių dienų yra padaręs žmogui, koks yra visas Jo darbas ir kokie iš tiesų yra Jo ketinimai. Šio pažinimo stokoja ne tik religinis pasaulis – dar labiau jo stokoja visi, kurie tiki  Dievą. Atėjus dienai, kai iš tiesų išvysi Dievą, suvoksi Jo išmintį, regėsi visus Jo darbus ir pažinsi, kas Jis yra ir ką turi, kai išvysi Jo gausą, išmintį, nuostabumą ir visą darbą, kurį Jis atliko žmonėse, – tik tada iš tiesų tikėsi Dievą. Kai sakoma, kad Dievas yra visa apimantis ir kupinas gausos, ką iš tikrųjų reiškia, kad Jis yra visa apimantis? Ir ką reiškia, kad Jis yra kupinas gausos? Jei to nesupranti, negalima laikyti, kad tiki Dievą. Kodėl sakau, kad religinio pasaulio žmonės netiki Dievu, bet daro bloga ir yra tos pačios padermės kaip velniai? Sakau, kad jie daro bloga dėl to, kad jie nesupranta Dievo ketinimų ir neįžvelgia Jo išminties. Dievas jiems niekada neapreiškia savo darbo. Jie visi yra akli ir nemato Dievo darbų. Dievas juos yra apleidęs – jie nepatiria Jo rūpesčio ir nėra Jo saugomi, o apie Šventosios Dvasios darbą nė kalbos negali būti. Tie, kurių nepaliečia Dievo darbas, daro bloga ir priešinasi Dievui. Kalbėdamas apie tuos, kurie priešinasi Dievui, turiu omenyje tuos, kurie nepažįsta Dievo; tuos, kurie lūpomis Jį išpažįsta, tačiau Jo nepažįsta; tuos, kurie seka Dievu, bet Jam nepaklūsta; ir tuos, kurie naudojasi Jo malone, tačiau nepajėgia tvirtai Jį liudyti. Jei žmogus nesupranta Dievo darbo tikslo ir nesupranta, kokį darbą Dievas atlieka žmonijai, jis negali būti darnoje su Dievo ketinimais ir negali tvirtai Jį liudyti. Žmogus priešinasi Dievui, viena vertus, dėl savo ydingos prigimties, kita vertus, todėl, kad nepažįsta Dievo, nesupranta Jo darbo principų ir nežino, kokie yra Jo ketinimai žmonijos atžvilgiu. Šie du aspektai drauge sudaro žmonijos priešinimosi Dievui istoriją. Tie, kurie tik pradėjo tikėti Dievu, priešinasi Jam todėl, kad žmogaus prigimtis priešinasi Dievui. O tie, kurie Dievu tiki jau daugelį metų, priešinasi Jam todėl, kad Jo nepažįsta, be to, yra ydingos prigimties.   Kol Dievas dar nebuvo įsikūnijęs, žmogaus priešinimasis Dievui buvo vertinamas pagal tai, ar jis laikėsi danguje Dievo nustatytų įstatymų. Pavyzdžiui, Įstatymo amžiuje kiekvienas, kuris nesilaikė Jahvės įstatymų, priešinosi Dievui; kiekvienas, kuris pasisavindavo Jahvei skirtas aukas arba priešindavosi tiems, kuriuos Jahvė buvo išsirinkęs, priešinosi Dievui ir turėjo būti užmėtytas akmenimis; kiekvienas, kuris negerbė savo tėvų arba mušė ir keikė kitus žmones, nesilaikė Dievo įstatymų. Visi, kurie nesilaikė Jahvės įstatymų, priešinosi Jam. Malonės amžiuje buvo kitaip. Kiekvienas, kuris priešinosi Jėzui, priešinosi Dievui, ir kiekvienas, kuris nepakluso Jėzaus žodžiams, priešinosi Dievui. Tuo metu sąvoka „priešintis Dievui“ įgijo tikslesnį ir konkretesnį apibrėžimą. Kol Dievas dar nebuvo įsikūnijęs, žmogaus priešinimasis Dievui buvo vertinamas pagal tai, ar jis garbino ir aukštino danguje esantį neregimą Dievą. Tuo metu sąvoka „priešintis Dievui“ nebuvo tokia konkreti, nes žmonės nebuvo matę Dievo ir nežinojo, kaip iš tiesų atrodo Dievas, kaip Jis veikia ir kaip kalba. Žmonės neturėjo jokių įsivaizdavimų apie Dievą, todėl jų tikėjimas Juo buvo miglotas, nes Dievas žmogui dar nebuvo pasirodęs. Todėl, kad ir kokie buvo žmonių įsivaizdavimai apie Dievą, Dievas jų nesmerkė ir nekėlė jiems per didelių reikalavimų, nes jie nebuvo Jo matę. Kai Dievas įsikūnija ir ateina darbuotis tarp žmonių, visi Jį pamato, išgirsta Jo žodžius ir išvysta įsikūnijusio Dievo darbus. Tuomet visi žmonių turėti įsivaizdavimai apie Dievą subliūkšta. Tie, kurie mato įsikūnijusį Dievą ir sąmoningai Jam paklūsta, nebus pasmerkti, o tie, kurie tikslingai Jam priešinasi, bus laikomi besipriešinančiais Dievui. Tokie žmonės yra antikristai – priešai, sąmoningai besipriešinantys Dievui. Tie, kurie turi savų įsivaizdavimų apie Dievą, tačiau vis tiek noriai Jam paklūsta, nebus pasmerkti. Dievas smerkia žmones už jų ketinimus ir darbus, o ne už jų mintis ir idėjas. Jei Dievas smerktų žmones už jų mintis ir idėjas, nė vienas neišvengtų Jo rūstybės. Tie, kurie sąmoningai priešinasi įsikūnijusiam Dievui, bus nubausti už savo nepaklusnumą. Jie priešinasi todėl, kad turi savų įsivaizdavimų apie Dievą, todėl ir imasi veiksmų, kurie trukdo Dievo darbui. Visi tokie žmonės sąmoningai priešinasi Dievui ir mėgina griauti Jo darbą. Jie ne tik turi savų įsivaizdavimų apie Dievą, bet ir savo veiksmais trikdo Jo darbą, todėl yra pasmerkti. Tie, kurie tikslingai netrikdo Dievo darbo, nebus pasmerkti kaip nusidėjėliai, nes jie geba nuoširdžiai paklusti ir nedaro nieko, kas trukdytų Dievo darbui ar jį trikdytų. Tokie žmonės nebus pasmerkti. Tačiau jei žmogus daugelį metų patiria Dievo darbą, bet vis tiek laikosi savo įsivaizdavimų apie Dievą, nesupranta įsikūnijusio Dievo darbo ir, kad ir kiek metų patirtų Jo darbą, negeba pažinti paties Dievo, net jei nedaro nieko, kas trikdytų Dievo darbą, o jo širdyje tebėra daug įsivaizdavimų apie Dievą, net jei tie įsivaizdavimai nepasireiškia išoriškai, toks žmogus Dievo darbui yra visiškai nenaudingas, negali skelbti Evangelijos ir tvirtai liudyti Dievo. Toks žmogus – niekam tikęs ir kvailys. Kadangi tokie žmonės nepažįsta Dievo ir neatsisako savo įsivaizdavimų apie Jį, jie yra pasmerkti. Galima sakyti taip: žmogui, kuris ką tik pradėjo tikėti Dievu, normalu turėti įsivaizdavimų apie Dievą ir Jo nepažinti. Nenormalu, jei žmogus daugelį metų tiki į Dievą, yra patyręs daugybę Jo darbų ir vis tiek neatsisako savo įsivaizdavimų apie Dievą. Dar labiau nenormalu, jei toks žmogus nepažįsta Dievo. Tai nėra normali būsena, todėl tokie žmonės yra pasmerkti. Jie yra visiškai nenaudingi, jie labiausiai priešinasi Dievui ir veltui naudojasi Jo malone. Galiausiai visi tokie žmonės bus pašalinti.

Kas nesupranta Dievo darbo tikslo, tas priešinasi Dievui. Dar labiau Jam priešinasi tie, kurie supranta Dievo darbo tikslą, tačiau nesiekia Jam įtikti. Yra tokių, kurie didžiosiose bažnyčiose skaito Bibliją ir nuo ryto iki vakaro atmintinai cituoja Biblijos ištraukas, tačiau nė vienas iš jų nesupranta Dievo darbo tikslo, nė vienas iš jų nepažįsta Dievo ir negyvena pagal Dievo valią. Jie visi yra beverčiai, niekingi žmonės, kurie dedasi galį pamokslauti pačiam „Dievui“. Tai žmonės, kurie prisidengia Dievo vardu, tačiau sąmoningai Jam priešinasi, dedasi tikintys Dievą, bet minta žmogaus kūnu ir geria jo kraują. Visi jie – žmonių sielas ryjantys pikti demonai, vyriausieji demonai, tyčia trukdantys žmonėms žengti teisingu keliu, ir suklupimo akmenys, trukdantys žmonėms ieškoti Dievo.  Jie gali pasirodyti „fiziškai tvirti“, tačiau kaip jų sekėjams žinoti, kad tai antikristai, kurstantys žmones priešintis Dievui? Kaip jų sekėjai gali suprasti, kad jie yra gyvieji velniai, pasiryžę praryti žmonių sielas? Tie, kurie Dievo akivaizdoje laiko save kilniais, iš tiesų yra patys menkiausi, o tie, kurie laiko save menkais, yra patys kilniausi. Tie, kurie tariasi pažįstantys Dievo darbą ir, nė kiek nesivaržydami, skelbia apie jį kitiems, nors Dievas yra priešais jų akis, yra didžiausi neišmanėliai. Tokie žmonės neliudija Dievo – jie kupini arogancijos ir pasipūtimo. O tie, kurie mano pernelyg menkai pažįstantys Dievą, tačiau iš tikrųjų yra sukaupę praktinės patirties ir tikro Dievo pažinimo, yra Jam patys mylimiausi. Tik tokie žmonės iš tiesų liudija Dievą ir tik tokie gali būti Dievo tobulinami. Tie, kurie nesupranta Dievo ketinimų, priešinasi Dievui. Tie, kurie tikrai supranta Dievo ketinimus, tačiau negyvena pagal tiesą, priešinasi Dievui. Tie, kurie valgo ir geria Dievo žodžius, bet elgiasi priešingai Dievo žodžių esmei, priešinasi Dievui. Tie, kurie puoselėja savo įsivaizdavimus apie įsikūnijusį Dievą ir, be to, sąmoningai maištauja, priešinasi Dievui. Tie, kurie teisia Dievą, priešinasi Dievui. Ir kiekvienas, kuris nepažįsta Dievo ir negali Jo liudyti, priešinasi Dievui. Todėl raginu jus: jei iš tiesų turite tikėjimo eiti šiuo keliu, eikite juo toliau. Tačiau jei negalite liautis priešinęsi Dievui, geriau pasitraukite, kol dar nevėlu. Priešingu atveju jūsų laukia labai liūdna baigtis, nes jūsų prigimtis pernelyg sugedusi. Jums stinga ištikimybės, paklusnumo, jūsų širdys netrokšta teisumo ir tiesos, jums stinga meilės Dievui. Galima sakyti, kad jūsų būsena Dievo akivaizdoje iš esmės yra visiškas chaosas. Jūs nepajėgūs laikytis to, ko turėtumėte laikytis, nepajėgūs sakyti to, ką turėtumėte sakyti, nepajėgūs įgyvendinti to, ką turėtumėte įgyvendinti, ir nepajėgūs atlikti pareigos, kurią turėtumėte atlikti. Jums stinga ištikimybės, sąžinės, paklusnumo ir ryžto, kurių iš jūsų tikimasi. Jūs neištvėrėte kančios, kurią turėjote ištverti, ir net tikėjimo, kurį turėtumėte turėti, jums stinga. Jūs tiesiog esate visiškai niekam tikę. Argi jums ne gėda taip toliau gyventi? Patariu jums verčiau anksčiau nei vėliau amžiams užmerkti akis, kad Dievui nebereikėtų dėl jūsų rūpintis ir dėl jūsų kentėti. Jūs tikite Dievu, bet nesuprantate Jo ketinimų; valgote ir geriate Dievo žodžius, tačiau nesugebate laikytis Dievo žmogui keliamų reikalavimų. Tikite Dievą, tačiau Jo nepažįstate, gyvenate neturėdami tikslo, dėl kurio verta stengtis, be jokių vertybių ir be jokios gyvenimo prasmės. Esate žmonės, tačiau neturite nei sąžinės, nei orumo, nei menkiausio patikimumo. Ar vis dar galite vadintis žmonėmis? Tikite Dievą, tačiau Jį apgaudinėjate, netgi geidžiate Dievo pinigų ir valgote aukas, kurios Dievui atnašaujamos. Ir vis dėlto galiausiai nė kiek nesiskaitote su Dievu ir neturite nė lašo sąžinės Jo atžvilgiu. Nesugebate įvykdyti nė menkiausio Dievo reikalavimo. Ar dar galite vadintis žmonėmis? Valgote Dievo jums duotą maistą, kvėpuojate Dievo suteiktu deguonimi ir mėgaujatės Jo malone, tačiau galiausiai Jo nė kiek nepažįstate. Priešingai, tapote beverčiais, Dievui besipriešinančiais nevykėliais. Argi dėl to nesate prastesni net už šunis? Ar tarp gyvūnų rastųsi už jus piktavališkesnių sutvėrimų?

Tie pastoriai ir vyresnieji, kurie užimdami aukštą padėtį, moko kitus, priešinasi Dievui – jie visi yra Šėtono sąjungininkai. O jūs, kurie neužimate tokios padėties, bet vis tiek mokote kitus, argi nesipriešinate Dievui dar labiau? Argi nesate dar labiau susidėję su Šėtonu? Tie, kurie nesupranta Dievo darbo tikslo, nežino, kaip būti darnoje su Dievo ketinimais. Ar gali būti, kad tie, kurie supranta Dievo darbo tikslą, nežino, kaip būti darnoje su Jo ketinimais? Dievo darbe nėra klaidų – problema slypi žmonių siekiuose. Argi tie padugnės, kurie sąmoningai priešinasi Dievui, nėra dar klastingesni ir piktavališkesni už tuos pastorius ir vyresniuosius? Dievui besipriešinančių žmonių yra daug, tačiau jų priešinimasis pasireiškia įvairiai. Kaip įvairūs yra tikintieji, taip įvairūs yra ir Dievui besipriešinantys žmonės – kiekvienas priešinasi savaip. Joks žmogus, aiškiai nesuprantantis Dievo darbo tikslo, nebus išgelbėtas. Kad ir kaip žmogus anksčiau būtų priešinęsis Dievui, jei jis galiausiai supranta Dievo darbo tikslą ir stengiasi įtikti Dievui, Dievas nubraukia visas jo ankstesnes nuodėmes. Jei tik žmogus siekia tiesos ir ja vadovaujasi, Dievas neprisimins visko, ką jis yra padaręs. Negana to, Dievas tokius žmones laikys teisiais, nes jie geba gyventi pagal tiesą. Toks Dievo teisumas. Kol žmogus nėra regėjęs Dievo ir nepatyręs Jo darbo, kad ir kaip jis būtų elgęsis su Dievu, Dievas to neprisimena. Tačiau kai žmogus pamato Dievą ir patiria Jo darbą, Dievas visus jo darbus ir poelgius įrašo į „metraštį“, nes žmogus jau yra regėjęs Dievą ir gyvenęs Jam vykdant savo darbą.

Kai žmogus iš tikrųjų pamato visa, kas Dievui priklauso ir kas Jis yra, pamato Jo neprilygstamą didybę, iš tikrųjų pažįsta Dievo darbą ir pasikeičia jo senoji prigimtis, tuomet jis visiškai nusikrato Dievui besipriešinančios maištingos prigimties. Galima sakyti, kad kiekvienas žmogus kadaise priešinosi Dievui ir maištavo prieš Jį. Tačiau jei nuoširdžiai gali paklusti įsikūnijusiam Dievui, nuo šiol savo ištikimybe sieksi įtikti Dievui, vadovausiesi tiesa, kuria privalai vadovautis, atliksi savo pareigą, kurią privalai atlikti, ir laikysiesi taisyklių, kurių privalai laikytis, būsi žmogus, pasiryžęs atsikratyti savo maištingumo ir įtikti Dievui – žmogus, kurį Dievas gali tobulinti. Jei ir toliau atkakliai eisi klaidingu keliu, nesigailėsi savo poelgių, toliau maištausi ir neturėsi nė menkiausio noro bendradarbiauti su Dievu bei Jam įtikti, tuomet toks užkietėjęs ir nepataisomas žmogus bus baudžiamas ir nebus tarp tų, kuriuos Dievas tobulina. Tokiu atveju būsi Dievo priešas šiandien, būsi Dievo priešas rytoj, poryt taip pat būsi Dievo priešas – amžiams liksi žmogumi, kuris priešinasi Dievui, Jo priešu. Kaipgi tada Dievas galėtų tave palikti nenubaustą? Žmogaus prigimtis priešinasi Dievui, tačiau jis neturi dėl to sąmoningai ieškoti „paslapties“, kaip priešintis Dievui, teisindamasis, kad prigimtį labai sunku pakeisti. Jei taip elgsiesi, verčiau jau pasitrauk, kol dar nevėlu, kad ateityje netektų patirti dar sunkesnės bausmės, kad neištrūktų ir netaptų nevaldoma tavo gyvuliška prigimtis ir galiausiai Dievas neatimtų tau kūniškos gyvybės. Tu tiki Dievą, kad gautum palaiminimų, tačiau jei galiausiai vietoj jų patirsi nelaimę, tavo tikėjimas bus buvęs bergždžias. Patariu jums verčiau susigalvoti kitą planą. Argi bet kas jums nebūtų geriau už tikėjimą į Dievą? Argi tikrai manote, kad tai vienintelis kelias jums? Argi neišgyvensite ir nesiekdami tiesos? Kam taip eiti prieš Dievą?


Kristaus žodžiai, Jam vaikštant tarp bažnyčių II

(1992 m. lapkritis – 1993 m. birželis)


Darbas ir įžengimas (1)

Nuo tada, kai žmonės pradėjo žengti teisingu Dievo tikėjimo keliu, jiems vis dar yra daug neaiškių dalykų. Jie vis dar visiškai nesusigaudo Dievo darbe ir daug kur tame darbe, kurį patys turėtų atlikti. Taip yra todėl, kad, viena vertus, jų patirtyje esama nukrypimų, o jų gebėjimas suprasti yra menkas; kita vertus, taip yra todėl, kad Dievo darbas dar neatvedė žmonių iki šio etapo. Taigi dauguma dvasinių dalykų visiems lieka neaiškūs. Jums ne tik neaišku, į ką turėtumėte įžengti, o Dievo darbo išmanote dar mažiau. Taip yra ne tik dėl jumyse esančių trūkumų, bet tai yra ir didelė yda, būdinga visiems religinio pasaulio žmonėms. Čia glūdi raktas į supratimą, kodėl žmonės nepažįsta Dievo, todėl ši yda yra bendras trūkumas, būdingas visiems, kurie Jo siekia. Nė vienas žmogus niekada nepažino Dievo ir nematė Jo tikrojo veido. Būtent dėl to Dievo darbas tampa sunkus lyg kalno perkėlimas ar jūros nusausinimas. Tiek daug žmonių paaukojo savo gyvybes dėl Dievo darbo; tiek daug žmonių buvo išvaryti dėl Jo darbo; tiek daug žmonių dėl Jo darbo buvo nukankinti iki mirties; tiek daug žmonių, kurių akys buvo pilnos ašarų iš meilės Dievui, žuvo patyrę neteisybę; tiek daug žmonių patyrė žiaurų ir nežmonišką persekiojimą… Ar visos šios tragedijos įvyksta ne dėl to, kad žmonės nepažįsta Dievo? Kaip Dievo nepažįstantis žmogus galėtų drįsti su Juo susitikti? Kaip Dievą tikintis, tačiau Jį persekiojantis žmogus galėtų drįsti su Juo susitikti? Tai nėra vien religinio pasaulio žmonių trūkumai, veikiau jie būdingi ir jums, ir jiems. Žmonės tiki Dievą Jo nepažindami; vien dėl šios priežasties jie neturi dievobaimingų širdžių ir savo širdyse nejaučia Jam baimės. Yra net tokių, kurie atvirai ir įžūliai šioje srovėje atlieka darbą, kurį patys sumanė, o Dievo pavestą darbą vykdo pagal savo pačių reikalavimus ir besaikius troškimus. Daugelis žmonių beatodairiškai daro piktadarystes; jų akyse Dievui nėra vietos ir jie daro, ką panorėję. Ar šie pavyzdžiai nėra tobulos žmonių savanaudiškų širdžių apraiškos? Ar šie pavyzdžiai neatskleidžia, kiek daug žmonėse yra apgaulės? Žmonės iš tiesų gali būti nepaprastai protingi, tačiau kaip jų talentai gali atstoti Dievo darbą? Žmonės iš tiesų gali būti dėmesingi Dievo naštai, tačiau jie negali būti pernelyg savanaudiški. Ar žmonių poelgiai iš tiesų yra „dieviški“? Ar kas nors gali būti šimtu procentų tikras? Liudyti Dievą, paveldėti Jo šlovę – tai Dievo daroma išimtis ir žmonių išaukštinimas; kaip žmonės galėtų būti to verti? Dievo darbas dar tik prasidėjo, Jis dar tik pradėjo tarti Savo žodžius. Šiuo metu žmonės yra patenkinti savimi, bet argi taip jie tiesiog neužsitraukia pažeminimo? Jie supranta pernelyg mažai. Net iškiliausias teoretikas, iškalbingiausias oratorius negali apibūdinti visos Dievo gausos, tad ką jau kalbėti apie jus? Neturėtumėte savo vertės kelti aukščiau už dangų, veikiau turėtumėte laikyti save žemesniais už bet kuriuos protaujančius ir siekiančius mylėti Dievą žmones – tai kelias, kuriuo turėtumėte įžengti. Turėtumėte laikyti save žemesniais už visus kitus. Kodėl taip aukštai save iškeliate? Kodėl taip aukštai save vertinate? Ilgoje gyvenimo kelionėje nuėjote vos kelis pirmuosius žingsnius. Matote tik Dievo ranką, o ne visą Dievą. Jums dera pamatyti daugiau Dievo darbo, atrasti daugiau to, į ką turėtumėte įžengti, nes pasikeitėte pernelyg mažai.

Dievo darbas tobulinant žmogų ir keičiant jo būdą niekada nesiliauja, nes žmogus turi per daug trūkumų ir jis nė iš tolo neatitinka Jo nustatytų standartų. Taigi galima sakyti, kad Dievo akyse jūs amžinai būsite naujagimiai, turintys labai mažai Jam patinkančių elementų, nes esate ne kas kita, kaip sukurtos būtybės Dievo rankose. Jei žmogus pasiduotų pasitenkinimui savimi, argi Dievas juo nesibjaurėtų? Kai sakoma, kad šiandien galite įtikti Dievui, tai pasakytina tik apie jūsų kūną; tačiau jei būtumėte lyginami su Dievu, arenoje amžinai būtumėte nugalėti. Žmogaus kūnas nė karto nepažino pergalės. Tik per Šventosios Dvasios darbą žmogus gali turėti naudingų savybių. Tiesą sakant, iš visų Dievo sukurtų dalykų žmogus yra žemiausias. Nors jis yra visų dalykų šeimininkas, žmogus yra vienintelis iš jų, kurį Šėtonas mulkina, vienintelis, kuris įvairiausiais būdais tampa jo sugedimo auka. Žmogus niekada neturėjo jokios autonomijos. Dauguma žmonių gyvena nešvarioje Šėtono buveinėje ir kenčia jo patyčias; jis visaip juos kamuoja, kol jie lieka pusgyviai, ištverdami visas negandas ir sunkumus žmonių pasaulyje. Pažaidęs su jais, Šėtonas užbaigia jų lemtį. Taigi žmonės visą gyvenimą praleidžia sumaišties apimti, nė karto nesimėgaudami gerais dalykais, kuriuos Dievas jiems paruošė, o vietoj to Šėtonas juos žaloja ir visiškai nualina. O dabar jie tapo dar labiau nusilpę ir apatiški ir tiesiog nėra linkę kreipti dėmesio į Dievo darbą. Jei žmonės nėra linkę kreipti dėmesio į Dievo darbą, jų patirtis pasmerkta amžinai likti fragmentiška ir neišsami, o jų įžengimas amžinai liks tuščias. Per kelis tūkstančius metų nuo tada, kai Dievas atėjo į pasaulį, Dievas pasitelkė daugybę aukštų idealų turinčių žmonių, kad jie daugybę metų Jam dirbtų; tačiau Jo darbą išmanančių žmonių yra tiek mažai, kad jų beveik nėra. Dėl šios priežasties nesuskaičiuojama daugybė žmonių tuo pat metu, kai dirba Dievui, tampa besipriešinančiais Jam, nes, užuot atlikę Jo darbą, jie iš tiesų atlieka žmogaus darbą Dievo suteiktoje padėtyje. Ar tai galima vadinti darbu? Kaip jie gali įžengti? Žmonija paėmė Dievo malonę ir ją palaidojo. Dėl to per ankstesnes kartas atliekantieji Jo darbą mažai įžengė. Jie tiesiog nekalba apie Dievo darbo pažinimą, nes per mažai supranta Dievo išmintį. Galima sakyti, kad nors yra daug Dievui tarnaujančių žmonių, jie nesugebėjo suvokti, koks didis Jis yra, todėl visi iškėlė save kaip „Dievą“, kad kiti juos garbintų.

Tiek daug metų Dievas buvo pasislėpęs tarp visų dalykų; tiek daug pavasarių ir rudenių Jis stebėjo iš už Jį gaubiančios miglos; tiek daug dienų ir naktų Jis žvelgė žemyn iš trečiojo dangaus; tiek daug mėnesių ir metų Jis vaikščiojo tarp žmonių. Jis tyliai sėdėjo virš nesuskaičiuojamos daugybės žmonių, laukdamas tiek daug šaltų žiemų. Jis nė karto niekam atvirai nepasirodė ir neištarė nė garso, Jis pasitraukia be jokio ženklo ir taip pat tyliai grįžta. Kas gali pažinti Jo tikrąjį veidą? Jis nė karto nekalbėjo su žmogumi, nė karto žmogui nepasirodė. Kaip žmonėms galėtų būti lengva atlikti Dievo pavestą darbą? Jie nė nenutuokia, kad pažinti Jį yra užvis sunkiausia. Šiandien Dievas kalbėjo žmogui, tačiau žmogus niekada Jo nepažino, nes jo įžengimas į gyvenimą yra pernelyg ribotas ir paviršutiniškas. Žvelgiant iš Jo perspektyvos, žmonės yra visiškai netinkami susitikti su Dievu. Jie pernelyg menkai supranta Dievą ir yra pernelyg nuo Jo susvetimėję. Be to, širdys, kuriomis jie tiki Dievą, yra pernelyg sudėtingos, ir jų širdžių gelmėse tiesiog nėra Dievo atvaizdo. Todėl Dievo širdies kraujas ir Jo darbas, tarsi po smėliu palaidoti aukso gabalėliai, negali skleisti nė menkiausio šviesos blyksnio. Dievui šių žmonių kalibras, motyvai ir požiūriai kelia didžiausią pasibjaurėjimą. Jų gebėjimai suprasti menki, jie nepaprastai nejautrūs, išsigimę ir vulgarūs, pernelyg vergiški, silpni ir be valios; jie yra tarsi galvijai ir arkliai, kuriuos visur reikia vedžioti. Savo įžengimui dvasioje arba įžengimui į Dievo darbą jie neskiria nė menkiausio dėmesio ir visiškai neturi ryžto kentėti dėl tiesos. Kaip Dievui galėtų būti lengva ištobulinti tokį žmogų? Todėl gyvybiškai svarbu, kad pradėtumėte įžengti būtent šiuo aspektu – kad per savo darbą ir įžengimą pradėtumėte pažinti Dievo darbą.


Dievo darbo vizija (1)

Jonas septynerius metus dirbo Jėzui ir, Jam atvykus, jau buvo nutiesęs kelią. Prieš tai Jono skelbta dangaus karalystės evangelija skambėjo visoje toje žemėje, pasklido po Judėją, ir visi jį vadino pranašu. Tuo metu karalius Erodas norėjo nužudyti Joną, tačiau nedrįso, nes žmonės labai Joną gerbė, ir Erodas bijojo, kad jį nužudžius žmonės prieš jį sukils. Jono atliktas darbas įsišaknijo tarp paprastų žmonių, ir jis įtikino visus žydus. Septynerius metus jis tiesė kelią Jėzui, iki pat to laiko, kai Jėzus pradėjo atlikti Savo tarnystę. Štai kodėl Jonas buvo didžiausias iš visų pranašų. Tik Joną įkalinus Jėzus pradėjo formalų Savo darbą. Iki Jono nebuvo nė vieno pranašo, kuris būtų nutiesęs kelią Dievui, nes iki Jėzaus Dievas dar niekada nebuvo įsikūnijęs. Taigi iš visų pranašų iki Jono jis buvo vienintelis, nutiesęs kelią įsikūnijusiam Dievui, ir tokiu būdu Jonas tapo didžiausiu Senojo ir Naujojo Testamento pranašu. Jonas pradėjo plačiai skelbti dangaus karalystės evangeliją likus septyneriems metams iki Jėzaus krikšto. Žmonėms atrodė, kad jo atliktas darbas yra viršesnis už vėlesnį Jėzaus darbą, tačiau nepaisant to, jis vis tiek tebuvo pranašas. Jis dirbo ir kalbėjo ne šventykloje, bet už jos ribų esančiuose miesteliuose ir kaimuose. Žinoma, tai jis darė tarp žydų, ypač tarp nuskurdusiųjų. Jonas retai bendravo su aukštesniųjų visuomenės sluoksnių žmonėmis; jis tik plačiai skelbė evangeliją tarp paprastų Judėjos žmonių, kad paruoštų tinkamus asmenis Viešpačiui Jėzui bei tam kad paruoštų Jam tinkamas vietas darbui. Tokiam pranašui kaip Jonas nutiesus kelią, Viešpats Jėzus vos atvykęs galėjo tiesiogiai leistis į Savo kryžiaus kelią. Kai Dievas įsikūnijo, kad atliktų Savo darbą, Jam nereikėjo atrinkti žmonių, taip pat nereikėjo asmeniškai ieškoti žmonių ar vietos darbui. Atėjęs Jis tokio darbo nedirbo; tinkamas asmuo visa tai Jam jau buvo paruošęs iki Jo atvykimo. Jonas jau buvo atlikęs šį darbą prieš Jėzui pradedant Savąjį, nes įsikūnijęs Dievas, atvykęs atlikti Savo darbo, iš karto pradėjo dirbti su tais, kurie ilgai Jo laukė. Jėzus neatėjo atlikti žmogaus taisymo darbo. Jis atėjo tik atlikti tarnystės, kurią Jam priklausė atlikti; visa kita su Juo neturėjo jokio ryšio. Kai atėjo Jonas, jis tik išvedė iš šventyklos ir žydų tarpo grupę tų, kurie priėmė dangaus karalystės evangeliją, kad jie taptų Viešpaties Jėzaus darbo objektais. Jonas dirbo septynerius metus, o tai reiškia, kad jis septynerius metus skelbė evangeliją. Savo darbo metu Jonas neparodė daug ženklų, nes jo darbas buvo nutiesti kelią; jo darbas buvo paruošiamasis darbas. Visi kiti darbai, kuriuos turėjo atlikti Jėzus, buvo su juo visiškai nesusiję; jis tik prašė žmonių išpažinti savo nuodėmes bei atgailauti ir juos krikštijo, kad jie galėtų būti išgelbėti. Nors jis atliko naują darbą ir parodė kelią, kuriuo žmogus niekada anksčiau nebuvo ėjęs, vis tik jis tik nutiesė kelią Jėzui. Jis tebuvo pranašas, atlikęs paruošiamąjį darbą, ir nebuvo pajėgus atlikti Jėzaus darbo. Nors Jėzus nebuvo pirmasis, kuris skelbė dangaus karalystės evangeliją, ir nors Jis toliau žengė keliu, kuriuo eiti pradėjo Jonas, vis dėlto niekas kitas negalėjo atlikti Jo darbo, ir šis darbas buvo viršesnis už Jono darbą. Jėzus negalėjo pats paruošti Sau kelio; Jo darbas buvo atliekamas tiesiogiai Dievo vardu. Taigi, nesvarbu, kiek metų Jonas dirbo, jis vis tiek tebuvo pranašas, tiktai tas, kuris nutiesė kelią. Treji Jėzaus darbo metai pranoko septynerius Jono darbo metus, nes Jo darbo esmė nebuvo tokia pati. Kai Jėzus pradėjo Savo tarnystę, o Jono darbas ėjo į pabaigą, Jonas buvo paruošęs pakankamai žmonių ir vietų, kuriais galėtų pasinaudoti Viešpats Jėzus, ir jų pakako tam, kad Viešpats Jėzus galėtų vykdyti Savo trejų metų darbą. Todėl, vos tik Jono darbas buvo baigtas, Viešpats Jėzus oficialiai pradėjo Savo darbą, ir Jono pasakyti žodžiai neteko galios. Taip yra todėl, kad Jono atliktas darbas tebuvo skirtas pereinamajam laikotarpiui, o jo žodžiai nebuvo gyvenimo žodžiai, kurie atvestų žmogų į naują augimą; juk jo žodžiai buvo tik laikinos paskirties.

Darbas, kurį atliko Jėzus, nebuvo antgamtinis; jame vyko procesas, ir vyko jis pagal įprastus daiktų dėsnius. Paskutiniuosius šešerius Jo gyvenimo mėnesius Jėzus žinojo, kad Jis iš tiesų atėjo atlikti šio darbo, ir Jis žinojo, kad atėjo tam, jog būtų prikaltas prie kryžiaus. Prieš nukryžiavimą Jėzus nuolat meldėsi Dievui Tėvui – prisiminkime, pavyzdžiui, Jo tris maldas Getsemanės sode. Po krikšto Jėzus atliko Savo tarnystę trejus su puse metų, o Jo oficialus darbas truko dvejus su puse metų. Pirmaisiais metais Jį kaltino Šėtonas, trikdė žmogus ir Jis patyrė žmogaus išmėginimus. Vykdydamas Savo darbą Jis įveikė daugybę išmėginimų. Paskutinį pusmetį, kai Jėzus jau greit turėjo būti nukryžiuotas, iš Petro lūpų nuskambėjo žodžiai, kad Jis yra gyvojo Dievo Sūnus, kad Jis yra Kristus. Tik tada Jo darbas tapo žinomas žmogui, ir tik tada Jo tapatybė buvo atskleista žmonėms. Po to Jėzus pasakė Savo mokiniams, kad Jis bus nukryžiuotas dėl žmonijos, kad po trijų dienų Jis vėl prisikels, kad Jis atėjo atlikti atpirkimo darbą ir kad Jis yra Gelbėtojas. Tik per paskutinius šešis mėnesius Jis atskleidė Savo tapatybę ir darbą, kurį ketino atlikti. Tai taip pat buvo Dievo laikas, ir taip turėjo būti atliktas šis darbas. Tuo metu dalis Jėzaus darbo atitiko Senąjį Testamentą, taip pat Jahvės žodžius Įstatymo amžiuje ir Mozės įstatymus. Visus šiuos dalykus Jėzus naudojo daliai Savo darbo atlikti. Jis pamokslavo žmonėms ir mokė juos sinagogose, rėmėsi Senojo Testamento pranašų pranašystėmis, kad sudrausmintų Jam priešiškus fariziejus, ir naudojo Rašto žodžius, kad atskleistų jų maištingumą ir taip juos pasmerktų. Mat jie bjaurėjosi tuo, ką Jėzus padarė; ypač dėl to, kad didelė dalis Jėzaus darbo buvo atliekama ne pagal Šventojo Rašto įstatymus, ir, maža to, tai, ko Jis mokė, buvo aukščiau už jų pačių žodžius ir net aukščiau už tai, ką Šventajame Rašte pranašavo pranašai. Jėzaus darbas buvo skirtas tik žmogaus atpirkimui ir Jo nukryžiavimui, todėl Jam nereikėjo tarti daugiau žodžių, kad nugalėtų bet kurį žmogų. Daug kas to, ko Jis mokė žmogų, buvo paimta iš Šventojo Rašto žodžių, ir net jei Jo darbas neperžengė Šventojo Rašto ribų, Jis vis tiek sugebėjo atlikti nukryžiavimo darbą. Jo darbas nebuvo žodžio darbas, nei darbas, atliekamas siekiant nugalėti žmoniją, bet darbas, atliktas tam, kad atpirktų žmoniją. Jis tapo tik auka už žmonijos nuodėmes, bet nebuvo žodžio šaltiniu žmonijai. Jis neatliko pagonių darbo, tai yra žmogaus nugalėjimo darbo, bet atliko nukryžiavimo darbą – darbą, atliekamą tarp tų, kurie tikėjo, kad yra Dievas. Nors Jo darbas buvo atliekamas remiantis Šventuoju Raštu, ir nors Jis rėmėsi tuo, ką pranašavo senieji pranašai, kad pasmerktų fariziejus, to pakako nukryžiavimo darbui užbaigti. Jei šiandienos darbas vis dar būtų atliekamas remiantis Šventajame Rašte esančiomis senųjų pranašų pranašystėmis, tuomet būtų neįmanoma užkariauti jūsų, Kinijos žmonių, nes Senajame Testamente nėra įrašų apie jūsų maištingumą ir nuodėmes, ir nėra jūsų nuodėmių istorijos. Taigi, jei šis darbas vis dar liktų Biblijoje, jūs niekada nepasiduotumėte. Biblijoje užfiksuota tik ribota izraelitų istorija – tokia, kuri negali nustatyti, ar jūs esate blogi, ar geri, ir negali jūsų teisti. Įsivaizduokite, kad man tektų jus teisti pagal izraelitų istoriją – ar vis dar sektumėte Manimi taip, kaip sekate šiandien? Ar žinote, kaip sunku su jumis? Jei šiame etape nebūtų pasakyta jokių žodžių, užkariavimo darbo nebūtų įmanoma užbaigti. Kadangi Aš atėjau ne tam, kad būčiau prikaltas prie kryžiaus, privalau kalbėti žodžius ne iš Biblijos, kad jus galima būtų nugalėti. Jėzaus atliktas darbas buvo tik vienu etapu aukštesnis už Senąjį Testamentą; jis buvo skirtas pradėti amžių ir jam vadovauti. Kodėl Jis pasakė: „Aš atėjau ne panaikinti Įstatymo, bet jį įvykdyti“? Vis dėl to Jo darbe buvo daug ko, kas skyrėsi nuo įstatymų, kurių laikėsi, ir nuo įsakymų, kurių paisė Senojo Testamento izraelitai, nes Jis atėjo ne paklusti įstatymui, o jį įvykdyti. Įstatymo vykdymo procese buvo daug praktinių dalykų: Jo darbas buvo praktiškesnis ir tikresnis, be to, jis buvo gyvesnis, tai nebuvo aklas taisyklių laikymasis. Argi izraelitai nesilaikė šabo? O Jėzus, atėjęs šabo nesilaikė, nes Jis pasakė, kad žmogaus Sūnus yra šabo Viešpats, ir kai šabo Viešpats atvyks, Jis galės elgtis kaip panorėjęs. Jis atėjo vykdyti Senojo Testamento įstatymus ir juos pakeisti. Visa, kas daroma šiandien, yra pagrįsta dabartimi, tačiau vis tiek remiasi Jahvės darbo Įstatymo amžiuje pamatais ir neperžengia šių ribų. Pavyzdžiui, valdyti savo liežuvį ir nesvetimauti – argi tai ne Senojo Testamento įstatymai? Šiandien tai, kas iš jūsų reikalaujama, neapsiriboja tik Dešimčia įsakymų, bet apima griežtesnius įsakymus ir įstatymus nei tie, kurie buvo anksčiau. Tačiau tai nereiškia, kad tai, kas buvo anksčiau, yra panaikinta, nes kiekvienas Dievo darbo etapas įgyvendinamas remiantis prieš tai buvusiu etapu. Kalbant apie darbą, kurį tuomet Izraelyje atliko Jahvė, pavyzdžiui, reikalavimą aukoti aukas, gerbti savo tėvus, negarbinti stabų, nemušti ir nekeikti kitų, nesvetimauti, nerūkyti ir negerti, nevalgyti dvėselienos ir negerti kraujo – argi tai nėra jūsų gyvenimo pagrindas net ir šiandien? Būtent ant praeities pamatų yra vykdomas darbas iki šių dienų. Nors praeities įstatymai nebeminimi ir tau buvo iškelti nauji reikalavimai, šie įstatymai toli gražu nebuvo panaikinti, atvirkščiai, jų kartelė buvo pakelta. Sakyti, kad jie buvo panaikinti, reiškia, kad ankstesnis amžius yra atgyvenęs, tačiau yra įsakymų, kuriuos privalai gerbti amžinai. Praeities įsakymai jau taikomi praktikoje, jie jau tapo žmogaus esybe, ir nebėra poreikio ypatingai pabrėžti tokių įsakymų kaip „Nerūkyk“, „Negerk“ ir panašiai. Ant šių pamatų nustatomi nauji įsakymai atsižvelgiant į jūsų šiandienos poreikius, jūsų dvasinę brandą ir šiandienos darbą. Įsakymų nustatymas naujajam amžiui nereiškia senojo amžiaus įsakymų panaikinimo, bet reiškia jų kartelės pakėlimą ant šių pamatų, kad žmogaus veiksmai taptų išsamesni ir veiklesni. Jei šiandien iš jūsų būtų reikalaujama tik laikytis įsakymų ir paklusti Senojo Testamento įstatymams, ir elgtis kaip izraelitai elgėsi, jei iš jūsų net būtų reikalaujama mintinai išmokti Jahvės nustatytus įstatymus, jums nebūtų jokios galimybės pasikeisti. Jei turėtumėte laikytis tik tų kelių ribotų įsakymų arba mintinai išmokti nesuskaičiuojamą daugybę įstatymų, senoji jūsų prigimtis liktų giliai įsišaknijusi ir jos nebūtų įmanoma išrauti. Taip jūs taptumėte vis labiau ištvirkę ir nė vienas iš jūsų netaptų nuolankus. Tai reiškia, kad keli paprasti įsakymai ar nesuskaičiuojama daugybė įstatymų nepajėgia padėti jums pažinti Jahvės darbų. Jūs ne izraelitai: vien laikydamiesi įstatymų ir mintinai mokėdami įsakymus, jie galėjo liudyti Jahvės darbus ir būti ištikimi vien Jam. Tačiau jūs esate visiškai nepajėgūs to pasiekti, o keli Senojo Testamento amžiaus įsakymai ne tik negali priversti jūsų atiduoti savo širdžių ar jūsų apsaugoti, bet priešingai – pavers jus atsainiais ir privers nukristi į Hadą. Nes Mano darbas yra nugalėjimo darbas, ir jis nukreiptas į jūsų maištingumą ir jūsų senąją prigimtį. Malonūs Jahvės ir Jėzaus žodžiai toli gražu neprilygsta griežtiems šiandienos teismo žodžiams. Be tokių griežtų žodžių būtų neįmanoma nugalėti jūsų, „ekspertų“, kurie maištaujate tūkstančius metų. Senojo Testamento įstatymai jau seniai prarado savo galią jums, o šiandienos teismas yra kur kas grasesnis už to meto įstatymus. Jums labiausiai tinka teismas, o ne menki įstatymų suvaržymai, nes jūs nesate pati pirmoji žmonija, bet žmonija, kuri buvo giliai sugedusi tūkstančius metų. Tai, ko dabar reikalaujama iš žmogaus, priklauso nuo tikrosios žmogaus būsenos šiandien, nuo šiandienos žmogaus lygio ir tikrosios brandos, ir iš tavęs nereikalaujama laikytis taisyklių. Taip daroma tam, kad pasikeistų tavo senasis būdas ir galėtum atsikratyti savo senų įsivaizdavimų. Ar manai, kad įsakymai yra taisyklės? Galima sakyti, kad jie - normalūs reikalavimai žmogui. Tai nėra taisyklės, kurių privalai laikytis. Pavyzdžiui, tai, kad tau neleidžiama rūkyti – ar tai taisyklė? Tai nėra taisyklė! To reikalauja normalus žmoniškumas; tai nėra taisyklė, bet nuostata, skirta visai žmonijai. Šiandien keliolika nustatytų įsakymų taip pat nėra taisyklės; tai yra tai, ko reikalaujama norint pasiekti normalų žmoniškumą. Praeityje žmonės tokių dalykų neturėjo ar apie juos nežinojo, todėl iš žmonių reikalaujama juos pasiekti šiandien, ir tokie dalykai nelaikomi taisyklėmis. Įstatymai nereiškia taisyklių. Taisyklės, apie kurias kalbu, susijusios su ceremonijomis, formalumais ar iškreiptomis žmogaus praktikomis; tai protokolai, kurie žmogui nepadeda. Iš šių taisyklių žmogui jokios naudos; tai veiksmo būdai, neturintys jokios prasmės. Tokiayra taisyklių santrauka, ir tokios taisyklės turi būti panaikintos, nes iš jų žmogui nėra jokios naudos; tuo tarpu tai, kas naudinga žmogui, turi būti įgyvendinta praktikoje.


Dievo darbo vizija (2)

Malonės amžiuje buvo skelbiama atgailos evangelija: jeigu žmogus tikės, jis bus išgelbėtas. Šiandien, vietoje išganymo, kalbama tik apie nugalėjimą ir ištobulinimą. Niekada nesakoma, kad jei vienas žmogus tiki, visa jo šeima bus palaiminta, arba kad „kartą išgelbėtas – visam laikui išgelbėtas“. Šiandien niekas nebesako šių žodžių, tokie dalykai yra pasenę. Tuo metu Jėzaus darbas buvo visos žmonijos atpirkimo darbas. Visų, kurie Juo tikėjo, nuodėmės buvo atleistos; jei tik tu Juo tikėjai, Jis tave atpirkdavo; jei tu Juo tikėjai, tu nebepriklausei nuodėmei, buvai išvaduotas iš savo nuodėmių. Štai ką reiškė būti išgelbėtam ir būti išteisintam tikėjimu. Tačiau tuose, kurie tikėjo, išliko visa, kas buvo maištinga ir priešinosi Dievui, ir ką vis dar reikėjo pamažu pašalinti. Išganymas nereiškė, kad žmogus buvo visiškai Jėzaus įgytas, bet, kad jis nebepriklausė nuodėmei, kad jo nuodėmės buvo atleistos. Jeigu tik tu Juo tikėjai, tu daugiau nebepriklausei nuodėmei. Tuo metu Jėzus atliko daug darbo, kuris buvo nesuprantamas Jo mokiniams, ir pasakė daug dalykų, kurių žmonės nesuprato. Taip buvo todėl, kad tuo metu Jis nieko nepaaiškino. Todėl, praėjus keleriems metams po Jo išėjimo, Matas sudarė Jėzaus genealogiją, o kiti taip pat atliko daug darbo, kilusio iš žmogaus valios. Jėzus atėjo ne tam, kad ištobulintų ir įgytų žmogų, bet kad atliktų vieną darbo etapą: paskelbtų dangaus karalystės evangeliją ir užbaigtų nukryžiavimo darbą. Taigi, Jėzų nukryžiavus, Jo darbas baigėsi. Bet dabartiniame etape – nugalėjimo darbe –turi būti pasakyta daugiau, atlikta daugiau darbo ir turi vykti daug procesų. Taip pat turi būti atskleistos Jėzaus ir Jahvės darbo paslaptys, kad visi žmonės galėtų suprasti ir aiškiai suvokti savo tikėjimą, nes tai yra paskutinių dienų darbas, o paskutinės dienos yra Dievo darbo pabaiga, Jo darbo užbaigimo laikas. Šis darbo etapas visiškai išaiškins tau Jahvės įstatymą ir Jėzaus atpirkimą, ir jis yra skirtas iš esmės tam, kad tu suprastum visą Dievo šešių tūkstančių metų valdymo plano darbą, suvoktum visą šio šešių tūkstančių metų valdymo plano reikšmę bei esmę, ir suprastum viso Jėzaus atlikto darbo ir Jo ištartų žodžių tikslą, ir netgi tavo aklą tikėjimą Biblija ir jos garbinimą. Šis etapas leis tau visa tai nuodugniai suprasti. Tu suprasi ir Jėzaus atliktą darbą, ir šiandienos Dievo darbą; tu suprasi ir pamatysi visą tiesą, gyvenimą ir kelią. Kodėl Jėzaus atlikto darbo etape Jis išėjo neatlikęs baigiamojo darbo? Nes Jėzaus darbo etapas nebuvo baigiamasis darbas. Jį prikalus prie kryžiaus, Jo žodžiai taip pat baigėsi; po Jo nukryžiavimo, Jo darbas buvo visiškai užbaigtas. Tai nebuvo kaip dabartinis etapas, kuriame Dievo darbas bus baigtas tik tada, kai žodžiai bus ištarti iki galo ir visas Jo darbas bus užbaigtas. Jėzaus darbo etape buvo daug žodžių, kurie liko nepasakyti arba nebuvo aiškiai išsakyti. Tačiau Jėzui nerūpėjo, ar Jo žodžiai buvo išreikšti iki galo, nes Jo tarnystė nebuvo žodžių tarnystė, tad Jį prikalus prie kryžiaus, Jis išėjo. Tas darbo etapas buvo daugiausia skirtas nukryžiavimui ir nėra panašus į dabartinį etapą. Šis dabartinis darbo etapas iš esmės skirtas užbaigimui, neaiškumų išaiškinimui ir visiškam viso darbo užbaigimui. Jei žodžiai nebus ištarti iki pat galo, nebus įmanoma užbaigti šio darbo, nes šiame darbo etape visas darbas yra užbaigiamas ir įvykdomas žodžiais. Tuo metu Jėzus atliko daug darbo, kuris buvo nesuprantamas žmogui. Jis išėjo tyliai, ir šiandien vis dar yra daug žmonių, kurie nesupranta Jo žodžių. Jų supratimas yra klaidingas, tačiau jie vis tiek tiki jo teisingumu, ir nežino, kad klysta. Paskutinis etapas visiškai užbaigs Dievo darbą ir suteiks jam pabaigą. Visi ims suprasti ir pažinti Dievo valdymo planą. Žmogaus įsivaizdavimai, jo ketinimai, jo klaidingas supratimas, jo įsivaizdavimai apie Jahvės ir Jėzaus darbą, jo požiūris į netikinčiuosius ir visi kiti jo iškraipymai bus ištaisyti. Ir žmogus supras visus teisingus gyvenimo kelius, ir visą Dievo atliktą darbą, ir visą tiesą. Kai tai įvyks, šis darbo etapas baigsis. Jahvės darbas buvo pasaulio sukūrimas, tai buvo pradžia; šis darbo etapas yra darbo pabaiga, ir tai yra užbaigimas. Iš pradžių Dievo darbas buvo vykdomas tarp išrinktųjų Izraelio žmonių, ir tai buvo novatoriškas darbas švenčiausioje iš visų vietų. Paskutinis darbo etapas vykdomas nešvariausioje iš visų šalių, kad būtų teisiamas pasaulis ir užbaigtas amžius. Pirmajame etape Dievo darbas buvo atliktas šviesiausioje iš visų vietų, o paskutinis etapas vykdomas tamsiausioje iš visų vietų, ir ši tamsa bus išsklaidyta, šviesa atnešta, o visi žmonės – nugalėti. Kai šios nešvariausios ir tamsiausios iš visų vietų žmonės bus nugalėti, o visi gyventojai pripažins, kad Dievas yra ir Jis yra tikrasis Dievas, ir kiekvienas žmogus bus visiškai įtikintas, tada šis faktas bus panaudotas visos visatos nugalėjimo darbui atlikti. Šis darbo etapas yra parodomasis. Kai šio amžiaus darbas bus baigtas, šešių tūkstančių metų valdymo darbas visiškai baigsis. Nugalėjus tuos, kurie yra tamsiausioje iš visų vietų, savaime suprantama, tas pats įvyks ir visur kitur. Todėl tik nugalėjimo darbas Kinijoje turi simbolinę svarbą. Kinija įkūnija visas tamsos jėgas, o Kinijos žmonės atstovauja visiems tiems, kurie yra iš kūno, iš Šėtono ir kūniškumo. Būtent Kinijos žmones labiausiai sugadino didysis ugniaspalvis slibinas, jie stipriausiai priešinasi Dievui, jų žmoniškumas yra žemiausias ir nešvariausias, todėl jie yra visos sugedusios žmonijos archetipas. Tai nereiškia, kad kitos šalys neturi jokių problemų; žmogaus įsivaizdavimai yra visur vienodi, ir nors šių šalių žmonės gali būti dvasiškai subrendę, jei jie nepažįsta Dievo, vadinasi, jie Jam priešinasi. Kodėl žydai taip pat priešinosi ir maištavo prieš Dievą? Kodėl fariziejai taip pat Jam priešinosi? Kodėl Judas išdavė Jėzų? Tuo metu daugelis mokinių nepažinojo Jėzaus. Kodėl, Jėzų nukryžiavus ir Jam prisikėlus, žmonės vis dar Juo netikėjo? Argi žmogaus maištingumas nėra visur vienodas? Tiesiog Kinijos žmonės yra paimti kaip pavyzdys, ir kai jie bus nugalėti, jie taps modeliais bei pavyzdžiais, ir pasitarnaus kaip atskaitos taškas kitiems. Kodėl Aš visuomet sakiau, kad jūs esate Mano valdymo plano priedas? Būtent Kinijos žmonėse sugedimas, netyrumas, neteisumas, pasipriešinimas ir maištingumas pasireiškia išsamiausiai ir atsiskleidžia savo įvairove. Viena vertus, jie yra menkos brandos, kita vertus, jų gyvenimas ir mąstysena yra atsilikę, o jų įpročiai, socialinė aplinka, gimtoji šeima – visa tai yra skurdu ir labiausiai atsilikę. Jų statusas taip pat yra žemas. Darbas šioje vietoje yra parodomasis, ir visiškai atlikus šį bandomąjį darbą, vėlesnis Dievo darbas bus daug lengvesnis. Kai šis darbo etapas bus baigtas, vėlesnis darbas bus visai nesunkus. Įgyvendinus šį darbo etapą, bus pasiekta visiška sėkmė, ir nugalėjimo darbas visoje visatoje bus visiškai baigtas. Tiesą sakant, kai darbas tarp jūsų bus sėkmingas, tai prilygs sėkmei visoje visatoje. Štai kodėl Aš jus pasirinkau būti modeliu ir pavyzdžiu. Maištingumas, pasipriešinimas, netyrumas, neteisumas – visa tai galima rasti šioje tautoje, ir joje atsispindi visas žmonijos maištingumas. Ji tikrai yra ypatinga. Taigi, ji laikoma nugalėjimo pavyzdžiu, ir ją nugalėjus, ji natūraliai taps pavyzdžiu bei modeliu kitiems. Niekas nebuvo labiau parodomasis nei Izraelyje įvykdytas pirmasis etapas. Izraelitai buvo tyriausi ir mažiausiai sugedę iš visos žmonijos, todėl šio novatoriško darbo atlikimas šioje žemėje turėjo ypatingą prasmę. Galima sakyti, kad žmonijos protėviai kilo iš Izraelio, ir kad Izraelis buvo Dievo darbo gimtinė. Pradžioje šie žmonės buvo tyriausi, ir jie visi garbino Jahvę, todėl Dievo darbas su jais galėjo duoti didžiausių rezultatų. Visoje Biblijoje aprašomas dviejų amžių darbas: vienas buvo Įstatymo amžiaus darbas, o kitas – Malonės amžiaus darbas. Senajame Testamente užrašyti Jahvės žodžiai izraelitams ir Jo darbas Izraelyje; Naujajame Testamente aprašytas Jėzaus darbas Judėjoje. Bet kodėl Biblijoje nėra jokių kiniškų vardų? Nes pirmosios dvi Dievo darbo dalys buvo įvykdytos Izraelyje, nes Izraelio žmonės buvo išrinktieji – tai reiškia, kad jie pirmieji priėmė Jahvės darbą. Jie buvo mažiausiai sugedę iš visos žmonijos, ir pradžioje jų širdys žvelgė į Dievą, ir, be to, jų širdys buvo dievobaimingos. Jie pakluso Jahvės žodžiams, visada tarnavo šventykloje ir vilkėjo kunigiškus apdarus ar karūnas. Jie buvo pirmieji žmonės, garbinę Dievą, ir pirmasis Jo darbo objektas. Šie žmonės buvo pavyzdžiai bei modeliai visai žmonijai. Jie buvo tyrumo, teisių žmonių pavyzdžiai ir modeliai. Žmonės, tokie kaip Jobas, Abraomas, Lotas, Petras ar Timotiejus – jie visi buvo izraelitai bei tyriausi pavyzdžiai ir modeliai. Izraelis buvo pirmoji tauta, garbinusi Dievą tarp žmonijos, ir iš čia kilo daugiau teisių žmonių nei iš bet kurios kitos vietos. Dievas dirbo su jais tam, kad ateityje galėtų geriau valdyti žmoniją visoje žemėje. Jų darbai ir teisūs poelgiai, kuriuos jie atliko garbindami Jahvę, buvo užrašyti tam, kad galėtų tarnauti pavyzdžiais ir modeliais žmonėms už Izraelio ribų Malonės amžiuje; ir jų veiksmai padėjo išlaikyti kelis tūkstančius metų darbo iki pat šių dienų.

Po pasaulio sukūrimo pirmasis Dievo darbo etapas buvo vykdomas Izraelyje, todėl Izraelis buvo Dievo darbo žemėje gimtinė ir Jo darbo žemėje bazė. Jėzaus darbas apėmė visą Judėją. Jo darbo metu labai nedaugelis už Judėjos ribų apie jį žinojo, nes Jis neatliko jokio darbo už Judėjos ribų. Šiandien Dievo darbas atneštas į Kiniją, ir jis vykdomas išimtinai šioje teritorijoje. Šiame etape už Kinijos ribų nepradedamas joks darbas; jo plėtra už Kinijos ribų – tai darbas, kuris bus atliktas vėliau. Šis darbo etapas seka po Jėzaus darbo etapo. Jėzus atliko atpirkimo darbą, o šis etapas yra darbas, einantis po atpirkimo darbo; atpirkimo darbas jau baigtas, ir šiame etape nereikia prasidėjimo iš Šventosios Dvasios, nes šis darbo etapas skiriasi nuo praėjusiojo, o Kinija dar mažiau panaši į Izraelį. Jėzus atliko vieną darbo etapą – atpirkimo darbą. Žmonės išvydo Jėzų, ir netrukus po to Jo darbas pradėjo plisti tarp pagonių. Šiandien Amerikoje, Jungtinėje Karalystėje ir Rusijoje yra daug tikinčiųjų į Dievą, tad kodėl Kinijoje tikinčiųjų yra mažiau? Nes Kinija yra pati uždariausia šalis. Todėl Kinija paskutinė priėmė Dievo kelią, ir net dabar nuo to laiko praėjo mažiau nei šimtas metų – kur kas vėliau nei Amerikoje ar Jungtinėje Karalystėje. Paskutinis Dievo darbo etapas vykdomas Kinijos žemėje tam, kad Jo darbas būtų užbaigtas ir kad visas Jo darbas būtų įvykdytas. Visi Izraelio žmonės vadino Jahvę savo Viešpačiu. Tuo metu jie laikė Jį savo šeimos galva, ir visas Izraelis tapo didele šeima, kurioje kiekvienas garbino savo Viešpatį Jahvę. Jahvės Dvasia dažnai jiems pasirodydavo, Jis kalbėjo ir leido jiems išgirsti Savo balsą, ir vadovavo jų gyvenimams debesies stulpu bei balsu. Tuo metu Dvasia tiesiogiai vedė Izraelį, kalbėdama ir skelbdama Savo balsą žmonėms, kurie regėjo debesis bei girdėjo griaustinio dundesį, ir tokiu būdu Ji vedė jų gyvenimus kelis tūkstančius metų. Todėl tik Izraelio žmonės visuomet garbino Jahvę. Jie tiki, kad Jahvė yra jų Dievas ir kad Jis nėra pagonių Dievas. Tai nenuostabu: juk Jahvė dirbo tarp jų beveik keturis tūkstančius metų. Kinijos žemėje, po tūkstančius metų trukusio letargo miego, išsigimėliai tik dabar sužinojo, kad dangus, žemė ir visi daiktai neatsirado natūraliai, o buvo sukurti Kūrėjo. Kadangi ši evangelija atėjo iš svetur, tie feodaliniai, reakcingi protai mano, kad visi, kurie priima šią evangeliją, yra išdavikai, kad jie yra bailiai, išdavę Budą, savo protėvį. Yra netgi daug feodalinio mąstymo žmonių, kurie klausia: „Kaip kinai gali tikėti užsieniečių Dievu? Argi jie neišduoda savo protėvių? Argi jie nedaro blogio?“ Šiandien žmonės jau seniai pamiršo, kad Jahvė yra jų Dievas. Jie jau seniai nustūmė Kūrėją giliai į pasąmonę ir todėl tiki evoliucija, o tai reiškia, kad žmogus išsivystė iš beždžionių, ir kad gamtos pasaulis atsirado savaime. Visą gerą maistą, kuriuo mėgaujasi žmonija, teikia gamta, žmogaus gyvybei ir mirčiai galioja dėsniai, ir anaiptol nėra taip, kad Dievas yra visa ko valdovas. Yra netgi daug ateistų, kurie tiki, kad Dievo viešpatavimas viskam yra prietaras ir tai nėra moksliška. Tačiau ar gali mokslas pakeisti Dievo darbą? Ar gali mokslas viešpatauti žmonijai? Skelbti evangeliją šalyje, kurią valdo ateizmas, nėra lengva užduotis, ir čia susiduriama su didžiulėmis kliūtimis. Argi šiandien nėra daug tokių, kurie tokiu būdu priešinasi Dievui?

Jėzui atėjus atlikti Savo darbo, daugelis žmonių lygino Jo darbą su Jahvės darbu, ir, nustatę jų nesuderinamumą, prikalė Jėzų prie kryžiaus. Kodėl jie nerado Jų darbo suderinamumo? Iš dalies todėl, kad Jėzus atliko naują darbą, ir taip pat todėl, kad prieš Jėzui pradedant Savo darbą, niekas nebuvo užrašęs Jo „genealogijos“. Būtų buvę gerai, jei kas nors būtų tai padaręs – kas tuomet būtų prikalęs Jėzų prie kryžiaus? Jei Matas būtų užrašęs Jėzaus genealogiją keliais dešimtmečiais anksčiau, Jėzus nebūtų patyręs tokio stipraus persekiojimo. Argi ne taip? Vos tik žmonės būtų perskaitę Jėzaus genealogiją – kad Jis yra Abraomo sūnus ir Dovydo palikuonis – jie nebūtų Jo persekioję. Argi ne gaila, kad Jo genealogija buvo parašyta per vėlai? Ir kaip gaila, kad Biblijoje užfiksuoti tik du Dievo darbo etapai: vienas etapas, kuris buvo Įstatymo amžiaus darbas, ir kitas, kuris buvo Malonės amžiaus darbas; vienas etapas, kuris buvo Jahvės darbas, ir kitas, kuris buvo Jėzaus darbas. Kaip būtų buvę geriau, jei koks didis pranašas būtų išpranašavęs šiandienos darbą. Biblijoje būtų buvęs papildomas skyrius, pavadintas „Paskutinių dienų darbas“ – argi tai nebūtų buvę daug geriau? Kodėl šiandien žmogus turi patirti tiek daug kančių? Jums buvo taip sunku! Jei kas ir nusipelno būti nekenčiamas, tai Izaijas ir Danielius, nes neišpranašavo paskutiniųjų dienų darbo, o jei kas nors yra kaltas, tai Naujojo Testamento apaštalai, kurie iš anksto neaprašė antrojo įsikūnijusio Dievo genealogijos. Kaip gaila! Jūs turite visur ieškoti įrodymų, ir net radę kelis smulkių žodžių fragmentus, vis tiek nežinote, ar jie sutampa, ar ne. Kaip gėdinga! Kodėl Dievas toks slaptas Savo darbe? Šiandien daugelis žmonių dar nerado galutinių įrodymų, bet ir negali to paneigti. Tad ką jie turėtų daryti? Jie negali ryžtingai sekti Dievu, bet negali ir judėti pirmyn taip abejodami. Todėl daugelis „protingų ir gabių mokslininkų“, sekdami Dievu, pasirenka požiūrį „pabandysime ir pamatysime“. Tai sukelia per daug vargo! Argi viskas nebūtų buvę daug paprasčiau, jei Matas, Morkus, Lukas ir Jonas būtų galėję išpranašauti ateitį? Būtų buvę geriau, jei Jonas būtų pamatęs realią gyvenimo karalystėje situaciją – kaip gaila, kad jis matė tik vizijas, o nematė realaus darbo, kuris buvo įgyvendintas žemėje. Kaip apmaudu! Kas negerai su Dievu? Kodėl po tokio sėkmingo Jo darbo Izraelyje, Jis dabar atėjo į Kiniją, ir kodėl Jam reikėjo įsikūnyti bei asmeniškai dirbti ir gyventi tarp žmonių? Dievas yra per daug abejingas žmogui! Jis ne tik nepranešė žmonėms iš anksto, bet dar netikėtai atnešė Savo baudimą ir teismą. Tai tikrai neturi jokios prasmės! Pirmą kartą įsikūnijęs, Dievas patyrė daug sunkumų dėl to, kad iš anksto nepapasakojo žmogui visos tikros istorijos. Nejaugi Jis galėjo tai pamiršti? Tad kodėl Jis ir šį kartą to nepasako žmogui? Šiandien, kaip gaila, kad Biblijoje tėra tik šešiasdešimt šešios knygos. Jei būtų buvusi dar bent viena knyga, išpranašaujanti paskutinių dienų darbą, to pakaktų! Argi tu taip nemanai? Net Jahvė, Izaijas ir Dovydas neužsiminė apie šiandienos darbą. Jie buvo labiau nutolę nuo dabarties, juos skyrė daugiau nei keturi tūkstančiai metų. Jėzus taip pat išsamiai neišpranašavo šiandienos darbo, užsimindamas apie jį tik nedaug, todėl žmogus vis dar pasigenda pakankamų įrodymų. Jei tu lygini šiandienos darbą su ankstesniu, kaip jie gali sutapti? Jahvės darbo etapas buvo nukreiptas į Izraelį, tad jei lygini šiandienos darbą su juo, atsiras dar didesnis neatitikimas; jų paprasčiausiai neįmanoma palyginti. Nei tu esi iš Izraelio, nei tu esi žydas; tavo branda ir viskas tavyje yra menka – kaip gali lyginti save su jais? Ar tai įmanoma? Žinok, kad šiandien yra Karalystės amžius, ir jis skiriasi nuo Įstatymo amžiaus ir Malonės amžiaus. Bet kuriuo atveju nebandyk taikyti formulės; Dievo tokiose formulėse nerasi.

Kaip Jėzus gyveno tuos 29 metus po Savo gimimo? Biblijoje nieko neužfiksuota apie Jo vaikystę ir jaunystę; ar žinai, kokios jos buvo? Ar gali būti, kad Jis neturėjo vaikystės ar jaunystės, ir kad Jam gimus Jis jau buvo 30 metų amžiaus? Tu per mažai žinai, todėl nebūk toks nerūpestingas reikšdamas savo nuomonę. Tai tau neduoda jokios naudos! Biblijoje užfiksuota tik tai, kad prieš Jėzaus 30-ąjį gimtadienį Jis buvo pakrikštytas ir Šventosios Dvasios nuvestas į dykumą, kad patirtų velnio gundymą. Ir Keturios Evangelijos aprašo Jo trejų su puse metų darbą. Nėra jokių įrašų apie Jo vaikystę ir jaunystę, bet tai neįrodo, kad Jis neturėjo vaikystės ir jaunystės; tiesiog pradžioje Jis neatliko jokio darbo ir buvo normalus žmogus. Tad ar tu galėtum pasakyti, kad Jėzus gyveno 33 metus be jaunystės ar vaikystės? Argi Jis galėjo staiga sulaukti 33 su puse metų amžiaus? Visa tai, ką žmogus apie Jį galvoja, yra antgamtiška ir nerealu. Žinoma, įsikūnijęs Dievas turi paprastą ir normalią žmogišką prigimtį, bet vykdydamas Savo darbą, Jis veikia tiesiogiai per Savo nevisišką žmogiškumą ir visišką dieviškumą. Dėl šios priežasties žmonės skeptiškai vertina šiandienos darbą ir netgi Jėzaus darbą. Nors Dievo darbas abiejuose jo įsikūnijimuose skiriasi, Jo esmė išlieka visiškai tokia pati. Žinoma, jei tu skaitai Keturių Evangelijų įrašus, skirtumai yra dideli. Kaip gali sugrįžti į Jėzaus gyvenimą Jo vaikystės ir jaunystės metais? Kaip gali suprasti normalų Jėzaus žmogiškumą? Galbūt tu gerai supranti šiandienos Dievo žmogiškumą, tačiau tu visiškai nenutuoki apie Jėzaus žmogiškumą, juo labiau jo nesupranti. Jei Matas to nebūtų užrašęs, tu neturėtum jokio supratimo apie Jėzaus žmogiškumą. Galbūt, kai Aš tau papasakosiu Jėzaus gyvenimo istorijas ir atskleisiu tau tikrus faktus apie Jėzaus vaikystę ir jaunystę, tu papurtysi galvą ir pasakysi: „Ne! Jis negalėjo būti toks. Jis negali turėti jokių silpnybių, juo labiau pasižymėti bet kokiu žmogiškumu!“ Tu netgi šauksi ir rėksi. Būtent dėl to, kad tu nesupranti Jėzaus, turi įsivaizdavimų apie Mane. Tu manai, kad Jėzus buvo per daug dieviškas, kad Jame nebuvo nieko kūniško. Tačiau faktai lieka faktais, ir niekas nenori prieštarauti faktams, nes tai, ką Aš kalbu, remiasi tiesa; tai nėra spėlionės ir tai nėra pranašystė. Žinok, kad Dievas gali pakilti į didžias aukštybes, bet Jis dar geriau sugeba pasislėpti giliausiose gelmėse. Jis nėra tai, ką tu sukuri savo galvoje – Jis yra visos kūrinijos Dievas, o ne asmeninis dievas, sugalvotas vieno konkretaus žmogaus.


Apie Bibliją (1)

Kaip reikėtų vertinti Bibliją tikint Dievą? Tai principinis klausimas. Kodėl mes bendrystėje dalijamės šiuo klausimu? Todėl, kad ateityje jūs plačiai skelbsite evangeliją ir skleisite Karalystės amžiaus darbą, o vien gebėjimo dalytis savo žiniomis apie šiandienį Dievo darbą nepakanka. Norint skleisti Jo darbą, svarbiau, kad gebėtumėte išsklaidyti senas žmonių religines sampratas ir senus tikėjimo būdus bei visiškai juos įtikinti, o norint tai pasiekti, reikia Biblijos. Daugelį metų tradicinis žmonių tikėjimo būdas (krikščionybės, vienos iš trijų pagrindinių pasaulio religijų) buvo skaityti Bibliją; nukrypimas nuo Biblijos nėra Viešpaties tikėjimas, nukrypimas nuo Biblijos yra heterodoksija ir erezija, ir net kai žmonės skaito kitas knygas, šių knygų pagrindas turi būti Biblijos aiškinimas. Kitaip tariant, jei tiki Viešpatį, privalai skaityti Bibliją, o be Biblijos negali garbinti jokios su Biblija nesusijusios knygos. Jei taip darai, išduodi Dievą. Nuo tada, kai atsirado Biblija, žmonių Viešpaties tikėjimas buvo Biblijos tikėjimas. Užuot sakius, kad žmonės tiki Viešpatį, geriau sakyti, kad jie tiki Bibliją; užuot sakius, kad jie pradėjo skaityti Bibliją, geriau sakyti, kad jie pradėjo tikėti Biblija; užuot sakius, kad jie sugrįžo Viešpaties akivaizdon, geriau būtų sakyti, kad jie sugrįžo Biblijos akivaizdon. Tokiu būdu žmonės garbina Bibliją tarsi ji būtų Dievas, laiko ją savo gyvybės šaltiniu, o jos netekti būtų tas pats, kas netekti savo gyvybės. Žmonės Bibliją prilygina Dievui, o yra net tokių, kurie iškelia ją aukščiau už Dievą. Jei žmonės gyvena be Šventosios Dvasios veikimo, jei negali jausti Dievo, jie gali gyventi toliau, bet vos tik jie netenka Biblijos arba garsiųjų Biblijos skyrių ir posakių, jie tarsi netenka savo gyvybės. Taigi, vos tik žmonės įtiki Viešpatį, jie pradeda skaityti Bibliją ir mokytis Bibliją atmintinai, ir kuo daugiau Biblijos jie geba išmokti atmintinai, tuo labiau tai įrodo, kad jie myli Viešpatį ir turi didį tikėjimą. Tie, kurie skaitė Bibliją ir gali apie ją kalbėti kitiems, visi jie yra geriausi broliai ir seserys. Visus šiuos metus žmonių tikėjimas ir ištikimybė Viešpačiui buvo vertinami pagal tai, kiek jie supranta Bibliją. Dauguma žmonių tiesiog nesupranta, kodėl jie turėtų tikėti Dievą ir kaip tikėti Dievą, ir tik aklai ieško užuominų, kaip iššifruoti Biblijos skyrius. Žmonės niekada nesiekė Šventosios Dvasios darbo krypties; visą laiką jie tik desperatiškai studijavo ir tyrinėjo Bibliją, ir niekas niekada nerado naujesnio Šventosios Dvasios darbo už Biblijos ribų. Niekas negali nukrypti nuo Biblijos ir niekas niekada nedrįso to padaryti. Žmonės visus šiuos metus tyrinėjo Bibliją, sugalvojo daugybę paaiškinimų ir įdėjo tiek daug darbo; jie taip pat turi daugybę skirtingų nuomonių apie Bibliją, dėl kurias be paliovos diskutuoja, todėl šiandien susiformavo daugiau nei du tūkstančiai skirtingų denominacijų. Jie visi nori Biblijoje rasti kokių nors pranašesnių paaiškinimų ar gilesnių paslapčių, nori ją tyrinėti ir joje rasti Jahvės darbo Izraelyje aplinkybes arba Jėzaus darbo Judėjoje aplinkybes, arba daugiau paslapčių, kurių niekas kitas nežino. Žmonių požiūris į Bibliją kupinas apsėdimo ir tikėjimo, ir niekas negali visiškai aiškiai suprasti tikrosios Biblijos istorijos ar Biblijos esmės. Net ir šiandien žmonės vis dar jaučia nenusakomą nuostabą Biblijai, yra dar labiau jos apsėsti ir dar labiau ja tiki. Šiandien kiekvienas nori Biblijoje rasti paskutiniųjų dienų darbo pranašystes, nori sužinoti, kokį darbą Dievas atlieka paskutinėmis dienomis ir kokie yra paskutiniųjų dienų ženklai. Taip jų Biblijos garbinimas tampa dar uolesnis, ir kuo labiau artėja paskutinės dienos, tuo akliau jie tiki Biblijos pranašystėmis, ypač tomis, kurios kalba apie paskutines dienas. Taip aklai tikėdami į Bibliją, taip pasitikėdami Biblija, jie nejaučia troškimo ieškoti Šventosios Dvasios darbo. Pagal savo sampratas žmonės mano, kad tik Biblija gali atnešti Šventosios Dvasios darbą; tik Biblijoje jie gali rasti Dievo pėdsakus; tik Biblijoje paslėptos Dievo darbo paslaptys; tik Biblija - ne kitos knygos ar žmonės -gali paaiškinti visa, kas susiję su Dievu, ir visą Jo darbą; Biblija gali atnešti dangaus darbą į žemę; ir Biblija gali ir pradėti, ir užbaigti amžius. Turėdami šias sampratas, žmonės nėra linkę ieškoti Šventosios Dvasios darbo. Taigi, kad ir kiek Biblija padėjo žmonėms praeityje, ji tapo kliūtimi naujausiam Dievo darbui. Be Biblijos žmonės galėtų kažkur kitur ieškoti Dievo pėdsakų, tačiau šiandien Jo pėdsakus „sutalpino“ Biblija, o skleisti naujausią Jo darbą tapo dvigubai sunkesne ir daug pastangų reikalaujančia kova. Viskas yra būtent dėl garsiųjų Biblijos skyrių bei posakių ir daugybės Biblijos pranašysčių. Biblija tapo stabu žmonių mintyse, ji tapo galvosūkiu jų protuose, ir jie tiesiog nepajėgia patikėti, kad Dievas gali veikti už Biblijos ribų, jie nepajėgia patikėti, kad žmonės gali rasti Dievą už Biblijos ribų, juo labiau jie negali patikėti, kad atlikdamas galutinį darbą Dievas galėtų nukrypti nuo Biblijos ir pradėti iš naujo. Žmonėms tai neįsivaizduojama; jie negali tuo patikėti ir negali to įsivaizduoti. Biblija tapo didele kliūtimi žmonėms priimti naujesnį Dievo darbą ir sunkumu skleidžiant naujesnį Dievo darbą. Taigi, jei nesuprasite tikrosios Biblijos istorijos, negalėsite sėkmingai plačiai skelbti evangelijos ir plačiai liudyti naujojo darbo. Nors šiandien Biblijos ir neskaitote, vis tiek esate jai itin palankūs, tai reiškia, nors Biblijos galbūt ir nėra jūsų rankose, tačiau daugelis jūsų sampratų kyla būtent iš jos. Jūs nesuprantate Biblijos kilmės ar tikrosios ankstesnių dviejų Dievo darbo etapų istorijos. Nors jūs ir nedažnai skaitote Biblijos, privalote suprasti Bibliją, privalote įgyti teisingą Biblijos pažinimą, ir tik taip galėsite žinoti, kas iš tiesų yra Dievo šešių tūkstančių metų valdymo planas. Šiais dalykais pelnysite žmones, priversite juos pripažinti, kad ši srovė yra tikrasis kelias, priversite juos pripažinti, kad kelias, kuriuo šiandien einate, yra tiesos kelias, kad jam vadovauja Šventoji Dvasia ir kad jo neatvėrė joks žmogus.

Dievui atlikus Įstatymo amžiaus darbą, buvo sukurtas Senasis Testamentas, ir būtent tuomet žmonės pradėjo skaityti Bibliją. Atėjęs Jėzus atliko Malonės amžiaus darbą, o Jo apaštalai parašė Naująjį Testamentą. Taip buvo sukurti Biblijos Senasis ir Naujasis Testamentai, ir net iki šių dienų visi, kurie tiki Dievą, skaito Bibliją. Biblija yra istorijos knyga. Žinoma, joje taip pat yra pranašų pranašysčių, o tokios pranašystės jokiu būdu nėra istorija. Bibliją sudaro kelios dalys – joje yra ne vien pranašystės ar tik Jahvės darbas, taip pat joje yra ne vien Pauliaus laiškai. Turi žinoti, kiek dalių sudaro Bibliją; Senajame Testamente yra Pradžios knyga, Išėjimo knyga…, taip pat yra pranašų parašytų pranašysčių knygų. Galiausiai Senasis Testamentas baigiasi Malachijo knyga. Jame užrašytas Įstatymo amžiaus darbas, kuriam vadovavo Jahvė; nuo Pradžios knygos iki Malachijo knygos jis yra išsamus viso Įstatymo amžiaus darbo aprašymas. Kitaip tariant, Senajame Testamente užrašyta visa patirtis žmonių, kuriuos Įstatymo amžiuje vedė Jahvė. Senojo Testamento Įstatymo amžiuje Jahvė iškėlė daugybę pranašų, kad jie skelbtų pranašystes Jo vardu, duotų nurodymus įvairioms gentims bei tautoms ir išpranašautų darbą, kurį Jahvė atliks. Visiems šiems iškeltiems žmonėms Jahvė suteikė pranašystės Dvasią. Jie galėjo matyti Jahvės siunčiamus regėjimus ir girdėti Jo balsą, taigi buvo Jo įkvėpti ir užrašė pranašystes. Jų atliktas darbas buvo Jahvės balso išraiška, Jahvės pranašystės išraiška, o Jahvės darbas tuo metu buvo tiesiog vadovauti žmonėms pasitelkiant Dvasią; Jis netapo kūnu, ir žmonės nematė Jo veido. Taigi Jis iškėlė daug pranašų Jo darbui atlikti ir davė jiems pranašiškų žodžių, kuriuos jie perdavė kiekvienai Izraelio genčiai ir giminei. Jų darbas buvo skelbti pranašystes, o kai kurie iš jų užrašė Jahvės jiems duotus nurodymus, kad parodytų juos kitiems. Jahvė iškėlė šiuos žmones skelbti pranašystes, išpranašauti ateities darbą arba darbą, kurį tuo metu dar reikėjo atlikti, kad žmonės galėtų išvysti Jahvės nuostabumą ir išmintį. Šios pranašysčių knygos gerokai skyrėsi nuo kitų Biblijos knygų; tai buvo žodžiai, kuriuos pasakė ar užrašė tie, kuriems buvo suteikta pranašystės Dvasia – tie, kurie gavo regėjimus iš Jahvės ar girdėjo Jo balsą. Išskyrus pranašysčių knygas, visa kita Senajame Testamente sudaro žmonių užrašai, padaryti Jahvei baigus savo darbą. Šios knygos negali atstoti Jahvės iškeltų pranašų paskelbtų pranašysčių; pavyzdžiui, Pradžios ir Išėjimo knygų negalima lyginti su Izaijo ir Danieliaus knygomis. Pranašystės buvo paskelbtos prieš atliekant darbą; o kitos knygos buvo parašytos darbą užbaigus, nes būtent tai žmonės sugebėjo padaryti. To meto pranašus įkvėpė Jahvė ir jie skelbė kai kurias pranašystes, jie pasakė daug žodžių ir pranašavo Malonės amžiaus dalykus, taip pat pasaulio sunaikinimą paskutinėmis dienomis – darbą, kurį Jahvė planavo atlikti. Visose likusiose knygose užrašytas Jahvės Izraelyje atliktas darbas. Taigi, skaitydami Bibliją, daugiausia skaitote apie tai, ką Jahvė darė Izraelyje; Biblijos Senasis Testamentas iš esmės aprašo Jahvės darbą vedant Izraelį: kaip Jis pasitelkė Mozę, kad išvestų izraelitus iš Egipto, išlaisvintų juos iš faraono pančių ir išvestų juos į dykumą, jų vėlesnį įžengimą į Kanaaną ir jų paskesnį gyvenimą Kanaane. Visa kita sudaro Jahvės darbo visame Izraelyje užrašai. Visa, kas užrašyta Senajame Testamente, yra Jahvės darbas Izraelyje – tai yra darbas, kurį Jahvė atliko krašte, kuriame Jis sukūrė Adomą ir Ievą. Nuo tada, kai po Nojaus Dievas oficialiai pradėjo vadovauti žmonėms žemėje, visa, kas užrašyta Senajame Testamente, yra Izraelio darbas. O kodėl nėra jokių užrašų apie darbą už Izraelio ribų? Todėl, kad Izraelio kraštas yra žmonijos lopšys, o pradžioje, be Izraelio, nebuvo jokių kitų tautų ir Jahvė nedirbo jokioje kitoje vietoje. Taigi tai, kas užrašyta Biblijos Senajame Testamente, yra vien to meto Dievo darbas Izraelyje. Pranašų – Izaijo, Danieliaus, Jeremijo ir Ezechielio… – pasakyti žodžiai išpranašauja kitą Jo darbą žemėje, jie išpranašauja Paties Jahvės Dievo darbą. Visa tai atėjo vien tik iš Dievo, tai buvo Šventosios Dvasios darbas, o išskyrus šias pranašų knygas, visa kita yra žmonių tuometinių Jahvės darbo patirčių aprašymas.

Kūrimo darbas vyko dar prieš atsirandant žmonijai, tačiau Pradžios knyga pasirodė tik po to, kai atsirado žmonija; tai buvo Mozės Įstatymo amžiuje parašyta knyga. Tai panašu į tai, kas šiandien vyksta tarp jūsų: šiems dalykams įvykus, jūs juos užrašote, kad parodytumėte ateitiems kartoms, o ateities kartoms jūsų užrašyti dalykai jau bus praeities įvykiai – jie juos galės skaityti tik kaip istoriją. Senajame Testamente užrašyti dalykai yra Jahvės darbas Izraelyje, o Naujajame Testamente užrašytas Jėzaus darbas Malonės amžiuje; juose dokumentuojamas Dievo darbas, atliktas dviem skirtingais amžiais. Senajame Testamente dokumentuojamas Dievo darbas Įstatymo amžiuje, todėl Senasis Testamentas yra istorijos knyga. Naujasis Testamentas yra Malonės amžiaus darbo vaisius, o prasidėjus naujajam darbui Naujasis Testamentas taip pat paseno, todėl Naujasis Testamentas taip pat yra istorijos knyga. Žinoma, Naujasis Testamentas nėra toks sistemingas kaip Senasis Testamentas ir jame nėra užrašyta tiek daug dalykų. Visi daugybė Jahvės pasakytų žodžių užrašyti Biblijos Senajame Testamente, o keturiose Evangelijose užrašyti tik kai kurie Jėzaus žodžiai. Žinoma, Jėzus taip pat atliko daug darbo, tačiau jis nebuvo išsamiai užrašytas. Naujajame Testamente užrašyta mažiau, nes Jėzus atliko mažiau darbo; darbo, kurį Jis atliko per trejus su puse metų žemėje, ir apaštalų darbo buvo gerokai mažiau nei Jahvės darbo. Taigi Naujajame Testamente yra mažiau knygų nei Senajame Testamente.

Kokia iš tiesų knyga yra Biblija? Senasis Testamentas yra Dievo darbas Įstatymo amžiuje. Biblijos Senajame Testamente užrašytas visas Jahvės darbas Įstatymo amžiuje ir Jo kūrimo darbas. Jame visame užrašytas Jahvės atliktas darbas, o Jahvės darbo aprašymai galiausiai baigiami Malachijo knyga. Senajame Testamente užrašyti du Dievo atlikti darbai: vienas yra kūrimo darbas, o kitas – įstatymo paskelbimas. Abu šiuos darbus atliko Jahvė. Įstatymo amžius atspindi darbą, atliktą Jahvės Dievo vardu; tai yra darbo, atliktas daugiausia Jahvės vardu, visuma. Taigi Senajame Testamente užrašytas Jahvės darbas. Naujajame Testamente užrašytas Jėzaus darbas, kuris buvo atliktas daugiausia Jėzaus vardu. Jėzaus vardo reikšmė ir Jo atliktas darbas daugiausia užrašyti Naujajame Testamente. Senojo Testamento Įstatymo amžiuje Jahvė pastatė šventyklą ir altorių Izraelyje, Jis vadovavo izraelitų gyvenimui žemėje, įrodydamas, kad jie buvo Jo išrinktoji tauta, pirmoji žmonių grupė, kurią Jis išsirinko žemėje ir kuri atitiko Jo ketinimus, pirmoji grupė, kuriai Jis asmeniškai vadovavo. Dvylika Izraelio genčių buvo pirmieji Jahvės išrinktieji, todėl Jis visada dirbo su jais iki pat Jahvės Įstatymo amžiaus darbo pabaigos. Antrasis darbo etapas buvo Naujojo Testamento Malonės amžiaus darbas, ir jis buvo atliktas tarp žydų tautos, tarp vienos iš dvylikos Izraelio genčių. Šio darbo apimtis buvo mažesnė, nes Jėzus buvo kūnu tapęs Dievas. Jėzus dirbo tik Judėjos krašte ir dirbo tik trejus su puse metų; taigi tai, kas užrašyta Naujajame Testamente, nė iš tolo negali pranokti Senajame Testamente užrašyto darbo apimties. Jėzaus Malonės amžiaus darbas daugiausia užrašytas keturiose Evangelijose. Malonės amžiaus žmonių nueitas kelias buvo paviršutiniškiausių jų gyvenimo būdo pokyčių kelias, kurio didžioji dalis aprašyta laiškuose. Laiškai parodo, kaip tuo metu veikė Šventoji Dvasia. (Žinoma, nepaisant to, ar Paulius buvo baudžiamas, ar susidūrė su nelaime, jo atliekamame darbe jam nurodinėjo Šventoji Dvasia, jis buvo žmogus, kurį tuo metu naudojo Šventoji Dvasia; Petrą taip pat naudojo Šventoji Dvasia, tačiau jis neatliko tiek daug darbo kaip Paulius. Nors Pauliaus darbe buvo žmogaus priemaišų, iš Pauliaus parašytų laiškų galima matyti, kaip tuo metu veikė Šventoji Dvasia. Kelias, kuriuo Paulius vedė, buvo teisingas, jis buvo tikslus ir tai buvo kelias, kuriuo žengė Šventoji Dvasia).

Jei nori pamatyti Įstatymo amžiaus darbą ir pamatyti, kaip izraelitai sekė Jahvės keliu, privalai skaityti Senąjį Testamentą; jei nori suprasti Malonės amžiaus darbą, privalai skaityti Naująjį Testamentą. Bet kaip pamatyti paskutiniųjų dienų darbą? Privalai priimti šiandienį Dievo vadovavimą ir įžengti į šiandienį darbą, nes tai yra naujas darbas, ir niekas anksčiau jo neužrašė Biblijoje. Šiandien Dievas tapo kūnu ir išsirinko kitus išrinktuosius žmones Kinijoje. Dievas dirba su šiais žmonėmis, Jis tęsia savo darbą žemėje ir tęsia Malonės amžiaus darbą. Šiandienis darbas yra kelias, kuriuo žmogus niekada neėjo, ir kelias, kurio niekas niekada nematė. Tai darbas, kuris niekada anksčiau nebuvo atliktas – tai naujausias Dievo darbas žemėje. Taigi darbas, kuris niekada anksčiau nebuvo atliktas, nėra istorija, nes dabartis yra dabartis ir dar netapo praeitimi. Žmonės nežino, kad Dievas atliko didesnį, naujesnį darbą žemėje ir už Izraelio ribų, kad jis jau peržengė Izraelio ribas ir pranašų pranašystes, kad tai naujas ir nuostabus darbas už pranašysčių ribų, naujesnis darbas anapus Izraelioir darbas, kurio žmonės negali nei perprasti, nei įsivaizduoti. Kaip Biblijoje galėtų būti aiškūs tokio darbo aprašymai? Kas būtų galėjęs iš anksto, nieko nepraleisdami,užrašyti kiekvieną šiandienio darbo smulkmeną? Kas būtų galėjęs toje senoje, kad net supelijo, knygoje užrašyti šį didesnį, išmintingesnį darbą, nepaisantį įprastų normų? Dabartinis darbas nėra istorija, todėl jei nori eiti nauju šiandienos keliu, turi atsitraukti nuo Biblijos, turi peržengti Biblijos pranašysčių ar istorijos knygų ribas. Tik tuomet galėsi tinkamai eiti naujuoju keliu ir tik tuomet galėsi įžengti į naująjį pasaulį ir naująjį darbą. Privalai suprasti, kodėl šiandien tavęs prašoma neskaityti Biblijos, kodėl yra kitas darbas, atskiras nuo Biblijos, kodėl Dievas neieško Biblijoje naujesnio, išsamesnio praktikos kelio ir kodėl vietoje to už Biblijos ribų yra galingesnis darbas. Visa tai jūs turėtumėte suprasti. Privalai žinoti skirtumą tarp senojo ir naujojo darbo, ir nors neskaitai Biblijos, privalai sugebėti ją išnagrinėti; antraip vis tiek garbinsi Bibliją, ir tau bus sunku įžengti į naująjį darbą ir patirti naujuosius pokyčius. Kadangi yra aukštesnis kelias, kam tyrinėti tą žemą, pasenusį kelią? Kadangi yra naujesnių ištarų ir naujesnis darbas, kam vis dar gyventi tarp senų istorinių užrašų? Naujosios ištaros gali tave aprūpinti, o tai įrodo, kad tai yra naujasis darbas; seni užrašai negali tavęs pasotinti ar patenkinti dabartinių tavo poreikių, o tai įrodo, kad jie yra istorija, o ne dabartinis darbas. Aukščiausias kelias yra naujausias darbas, o esant naujam darbui, kad ir koks didingas būtų praeities kelias, tai tėra istorija, į kurią žmonės atsigręžia, ir kad ir kokia vertinga ji būtų kaip atskaitos taškas, jis vis tiek yra senasis kelias. Nors senasis kelias užrašytas „šventojoje knygoje“, jis yra istorija; nors „šventojoje knygoje“ nėra nė vieno puslapio, kuriame būtų užrašytas naujasis kelias, jis yra dabartis. Šis kelias gali tave išgelbėti ir šis kelias gali tave pakeisti, nes tai yra Šventosios Dvasios darbas.

Jūs visi privalote suprasti Bibliją – šis darbas yra tiesiog būtinas! Šiandien tau nereikia skaityti Biblijos, nes joje nėra nieko naujo; visa joje sena. Biblija yra istorijos knyga, ir jei Malonės amžiuje būtum valgęs ir gėręs Senąjį Testamentą ir jei Malonės amžiuje būtum įgyvendinęs tai, ko buvo reikalaujama Senojo Testamento amžiuje, Jėzus būtų tave atstūmęs ir pasmerkęs; jei Senąjį Testamentą būtum pritaikęs Jėzaus darbui, būtum buvęs fariziejus. Jei šiandien valgydamas ir gerdamas bei praktikuodamas sujungi Senąjį ir Naująjį Testamentus, šiandienis Dievas tave pasmerks; būsi atsilikęs nuo šiandienio Šventosios Dvasios darbo! Jei valgai ir geri Senąjį ir Naująjį Testamentus, esi už Šventosios Dvasios srovės ribų! Jėzaus laikais Jėzus vadovavo žydams ir visiems Juo sekusiems pagal tuo metu Jame veikusios Šventosios Dvasios darbą. Jis nesirėmė Biblija kaip savo veiklos pagrindu, o kalbėjo pagal savo darbą; Jam nerūpėjo, kas buvo parašyta Biblijoje, ir neieškojo Biblijoje kelio, kuriuo galėtų vesti savo sekėjus. Nuo pat savo darbo pradžios Jis skelbė atgailos kelią – žodį, kuris absoliučiai nė karto nebuvo paminėtas daugybėje Senojo Testamento pranašysčių. Jis ne tik nesielgė pagal Bibliją, bet ir vedė naujesniu keliu bei atliko naujesnį darbą. Skelbdamas Jis niekada nesirėmė Biblija. Įstatymo amžiuje niekas niekada negebėjo daryti Jo stebuklų – gydyti ligonių ir išvaryti demonų. Taip pat ir Jo darbas, Jo mokymai ir Jo kalbos valdžia bei galia pranoko bet kurį Įstatymo amžiaus žmogų. Jėzus tiesiog atliko savo naujesnį darbą, ir nors daugelis žmonių Jį smerkė remdamiesi Biblija – ir netgi pasinaudojo Senuoju Testamentu, kad Jį nukryžiuotų – Jo darbas pranoko Senąjį Testamentą; jei taip nebūtų buvę, kodėl žmonės prikalė Jį prie kryžiaus? Argi ne todėl, kad Senajame Testamente nieko pasakyta apie Jo mokymus ir Jo galią gydyti ligonius bei išvaryti demonus? Jo darbas buvo atliktas tam, kad vestų naujesniu keliu, o ne tam, kad tyčia mestų iššūkį Biblijai ar sąmoningai atsisakytų Senojo Testamento. Jis tiesiog atėjo atlikti Savo tarnystės, atnešti naujo darbo tiems, kurie Jo troško ir Jo ieškojo. Jis atėjo ne aiškinti Senojo Testamento ar palaikyti jo darbo. Jo darbas nebuvo skirtas tam, kad Įstatymo amžius galėtų toliau vystytis. Jis nesvarstė, ar Jo darbas grindžiamas Biblija, o tiesiog atėjo atlikti darbo, kurį turėjo atlikti, todėl Jis neaiškino Senojo Testamento pranašysčių ir nedirbo pagal Senojo Testamento Įstatymo amžiaus žodžius. Jis nepaisė to, kas parašyta Senajame Testamente, Jam nerūpėjo, ar tai atitinka Jo darbą, ar ne, ir nerūpėjo, ką kiti žinojo apie Jo darbą ar kaip jį smerkė. Jis tiesiog toliau dirbo darbą, kurį turėjo atlikti, nors daugelis žmonių Jį smerkė remdamiesi Senojo Testamento pranašų pranašystėmis. Žmonėms atrodė, kad Jo darbas neturi jokio pagrindo ir kad daug kas jame prieštarauja Senojo Testamento užrašams. Argi tai nebuvo žmogaus klaidingumas? Ar Dievas turi taikyti taisykles Savo darbui? Ir ar Dievas turi dirbti pagal pranašų pranašystes? Galų gale, kas yra didingesnis: Dievas ar Biblija? Kodėl Dievas turi dirbti pagal Bibliją? Nejaugi Dievas neturi teisės pranokti Biblijos? Ar Dievas negali nukrypti nuo Biblijos ir atlikti kito darbo? Kodėl Jėzus ir Jo mokiniai nesilaikė šabo? Jei Jis turėjo praktikuoti pagal šabą ir Senojo Testamento įsakymus, kodėl atėjęs Jėzus nesilaikė šabo, o vietoj to plovė kojas, dengė galvą, laužė duoną ir gėrė vyną? Argi viso to nėra Senojo Testamento įsakymuose? Jei Jėzus laikėsi Senojo Testamento, kodėl Jis sulaužė šias taisykles? Turėtum žinoti, kas atsirado pirmiau – Dievas ar Biblija! Būdamas šabo Viešpats, argi Jis negalėtų būti ir Biblijos Viešpats?

Naujojo Testamento amžiuje Jėzaus atliktas darbas pradėjo naują darbą. Jis nedirbo pagal Senojo Testamento darbą ir netaikė Senajame Testamente Jahvės pasakytų žodžių. Jis atliko savo darbą ir atliko naujesnį darbą, darbą, kuris buvo aukštesnis už įstatymą. Taigi Jis pasakė: „Nemanykite, jog aš atėjęs panaikinti Įstatymo ar Pranašų. Ne panaikinti jų atėjau, bet įvykdyti.“ Taigi dėl to, ką Jis atliko, buvo sulaužyta daug taisyklių. Per šabą, kai Jis vedė mokinius per javų laukus, jie skynė ir valgė javų varpas; Jis nesilaikė šabo ir pasakė: „Žmogaus Sūnus yra ir šabo Viešpats.“ Tuo metu pagal izraelitų taisykles kiekvienas, kuris nesilaikė šabo, būdavo mirtinai užmėtomas akmenimis. Tačiau Jėzus nei įžengė į šventyklą, nei laikėsi šabo, o Jo darbo Jahvė nebuvo atlikęs Senojo Testamento amžiuje. Taigi Jėzaus atliktas darbas pranoko Senojo Testamento įstatymą, jis buvo už jį aukštesnis, ir atlikdamas savo darbą Jis nesivadovavo Senuoju Testamentu. Malonės amžiuje Jėzus jau nebedirbo pagal Senojo Testamento įstatymą ir jau buvo sulaužęs tas taisykles. Tačiau izraelitai vis dar atkakliai laikėsi Šventojo Rašto ir smerkė Jėzų – argi tai nebuvo Jėzaus darbo neigimas? Šiandien religinis pasaulis taip pat atkakliai laikosi Biblijos, o kai kurie žmonės sako: „Biblija yra šventa knyga ir ją būtina skaityti.“ Kai kurie žmonės sako: „Nesvarbu, kada, Dievo darbo negalima atsisakyti. Senasis Testamentas yra Dievo sandora su izraelitais, jo negalima atmesti, o šabo visada reikia laikytis!“ Argi jie ne pernelyg absurdiški? Kodėl Jėzus nesilaikė šabo? Ar Jis nusidėjinėjo? Kas gali nuodugniai suprasti šį dalyką? Kad ir kaip žmonės skaitytų Bibliją, savo suvokimo gebėjimu jie niekaip negalės pažinti Dievo darbo. Jie ne tik neįgis tyro Dievo pažinimo, bet jų sampratos taps tokios pasibaisėtinos, kad jie netgi pradės priešintis Dievui. Jei šiandien Dievas nebūtų įsikūnijęs, žmones sužlugdytų jų pačių sampratos ir jie mirtų Dievo baudime.


Apie Bibliją (2)

Biblija taip pat vadinama Senuoju ir Naujuoju Testamentais. Ar žinote, ką reiškia „testamentas“? Senajame Testamente žodis „testamentas“ kilo iš Jahvės sandoros su Izraelio tauta, kai Jis nugalėjo egiptiečius ir išgelbėjo izraelitus nuo faraono. Žinoma, šios sandoros įrodymas buvo avinėlio kraujas, užteptas ant durų staktų, per kurį Dievas sudarė sandorą su žmogumi. Joje buvo teigiama, kad visi tie, kurių durų staktos viršuje ir šonuose buvo avinėlio kraujo, yra izraelitai, jie yra Dievo išrinktoji tauta ir Jahvė jų visų pasigailės (nes Jahvė tuomet ketino nužudyti visus pirmgimius Egipto sūnus ir avių bei galvijų pirmgimius). Ši sandora turi du prasmės lygmenis. Jahvė neišgelbės nė vieno Egipto žmogaus ar gyvulio; Jis nubaus visus jų pirmgimius sūnus ir avių bei galvijų pirmgimius. Taigi daugelyje pranašysčių knygų buvo išpranašauta, kad egiptiečiai bus griežtai baudžiami – tai buvo Jahvės sandoros padarinys. Tai yra pirmasis sandoros prasmės lygmuo. Jahvė nubaudė pirmgimius Egipto sūnus ir visus jo gyvulių pirmgimius, o visų izraelitų pasigailėjo, o tai reiškė, kad Jahvė brangino visus, kurie buvo iš Izraelio krašto, ir jų visų pasigailės. Jis ketino su jais dirbti ilgai ir sudarė su jais sandorą avinėlio krauju. Nuo tada Jahvė nebebaudė izraelitų ir pasakė, kad jie amžinai bus Jo išrinktoji tauta. Tarp dvylikos Izraelio genčių Jis pradės savo darbą visam Įstatymo amžiui, atskleis izraelitams visus savo įstatymus, išsirinks iš jų pranašus bei teisėjus, ir jie bus Jo darbo centre. Jahvė sudarė su jais sandorą: kol amžius nepasikeis, Jis dirbs tik tarp išrinktųjų. Jahvės sandora buvo nekintama, nes ji buvo sudaryta krauju ir įtvirtinta su Jo išrinktąja tauta; dar svarbiau, Jis pasirinko tinkamą aprėptį ir tikslą, kad pradėtų savo darbą visam amžiui. Todėl žmonės sandorą laikė ypač svarbia. Tai yra antrasis sandoros prasmės lygmuo. Išskyrus Pradžios knygą, kuri buvo parašyta prieš sudarant sandorą, visose kitose Senojo Testamento knygose užrašytas Dievo darbas tarp izraelitų po sandoros sudarymo. Žinoma, pasitaiko pavienių pasakojimų apie pagonis, tačiau apskritai Senajame Testamente dokumentuojamas Dievo darbas Izraelyje. Dėl Jahvės sandoros su izraelitais Įstatymo amžiuje parašytos knygos vadinamos Senuoju Testamentu. Jos pavadintos pagal Jahvės sandorą su izraelitais.

Naujasis Testamentas pavadintas pagal Jėzaus ant kryžiaus pralietą kraują ir Jo sandorą su visais Jį tikėjusiais. Jėzaus sandora buvo tokia: žmonėms tereikėjo Jį tikėti, kad dėl Jo pralieto kraujo būtų atleistos jų nuodėmės, ir taip jie būtų atpirkti bei atgimtų per Jį ir nebebūtų nusidėjėliai; žmonėms tereikėjo Jį tikėti, kad gautų Jo malonę ir po mirties nekentėtų pragare. Visos Malonės amžiuje parašytos knygos atsirado po šios sandoros, ir jose visose dokumentuojamas joje esantis darbas ir ištaros. Jos neperžengia Viešpaties Jėzaus nukryžiavimo išganančios malonės ar sandoros ribų; jos visos yra patirties turėjusių Viešpaties brolių parašytos knygos. Taigi šios knygos taip pat pavadintos pagal sandorą: jos vadinamos Naujuoju Testamentu. Šie du testamentai apima tik Įstatymo amžių ir Malonės amžių ir neturi jokio ryšio su galutiniu amžiumi. Taigi Biblija neturi didelės naudos šiandieniams paskutiniųjų dienų žmonėms. Geriausiu atveju ji tarnauja kaip laikina nuoroda, tačiau iš esmės neturi beveik jokios praktinės vertės. Tačiau religingi žmonės vis dar labiausiai ją brangina. Jie nežino Biblijos; jie tik moka aiškinti Bibliją ir iš esmės nenutuokia apie jos kilmę. Jų požiūris į Bibliją toks: viskas Biblijoje yra teisinga, joje nėra netikslumų ar klaidų. Kadangi jie iš pradžių nusprendė, kad Biblija yra teisinga ir be klaidų, jie pradėjo ją studijuoti bei tyrinėti su dideliu susidomėjimu. Šiandienis darbo etapas Biblijoje nebuvo išpranašautas; niekada nebuvo užsiminta apie užkariavimo darbą tamsiausioje iš visų vietų. Taip yra todėl, kad tai naujausias darbas. Kadangi darbo amžius kitoks, net Pats Jėzus nežinojo, kad šis darbo etapas bus atliktas paskutinėmis dienomis, tad kaip paskutiniųjų dienų žmonės galėtų tyrinėdami Bibliją rasti joje šį darbo etapą?

Dauguma aiškinančiųjų Bibliją daro logines išvadas, neturinčias jokio pagrindo tikrovėje. Jie tiesiog pasitelkia logiką, kad iš daugelio perspektyvų kruopščiai išnagrinėtų Bibliją. Metų metus niekas nedrįso išnarstyti Biblijos ar pasakyti Biblijai „ne“, nes ši knyga yra „šventoji knyga“, ir žmonės ją garbina kaip Dievą. Tai tęsiasi jau kelis tūkstančius metų. Dievas į tai nekreipė dėmesio, ir niekas neišsiaiškino tikrosios Biblijos istorijos. Mes sakome, kad Biblijos branginimas yra stabmeldystė, tačiau nė vienas iš tų pamaldžių tikinčiųjų nedrįsta taip į tai žiūrėti, ir jie tave ragins: „Broli! Taip nesakyk, tai siaubinga! Kaip gali piktžodžiauti prieš Dievą?“ Tada jie sunerims ir elgsis nejaukiai: „O Jėzau, gailestingasis Gelbėtojau, meldžiu Tavęs atleisti jo nuodėmę, nes Tu esi žmogų mylintis Viešpats, o mes visi nusidėjome, prašau parodyk mums didį gailestingumą, amen.“ Štai kokie jie „pamaldūs“; kaip jiems galėtų būti lengva priimti tiesą? Tai pasakydamas juos mirtinai išgąsdinsi. Juo labiau niekas nedrįstų pagalvoti, kad Biblija galėtų būti sutepta žmogaus sumanymais ir joje galėtų būti žmogaus sampratų, ir niekas negali įžvelgti šio trūkumo. Kai kas Biblijoje yra žmonių patirtys ir pažinimas, kai kas yra Šventosios Dvasios apšvietimas, taip pat joje yra žmogaus mąstymo priemaišų. Dievas niekada nesikišo į šiuos dalykus, tačiau yra riba: šie dalykai negali viršyti normalaus žmogaus mąstymo. Jei jie jį viršija, jie trukdo Dievo darbui ir jį trikdo, ir yra Šėtono darbas, nes atima iš žmonių jų pareigą, verčia juos dirbti Šėtono darbą ir paklusti jo valdžiai. Tuomet Šventoji Dvasia neleis jiems taip elgtis. Kartais kai kurie broliai ir seserys klausia: „Ar galiu dirbti tokiu ir tokiu būdu?“ Pažvelgiu į jų dvasinį ūgį ir sakau: „Taip!“ Taip pat yra žmonių, kurie sako: „Jei dirbu taip ir taip, ar mano būsena normali?“ Ir Aš sakau: „Taip! Ji normali, ypatingai normali!“ Kiti sako: „Ar galiu dirbti tokiu būdu?“ Ir Aš sakau: „Ne!“ Jie sako: „Kodėl jis gali, o aš negaliu?“ Ir Aš sakau: „Nes tai, ką darai, kyla iš Šėtono, tai yra trukdymas, o tavo veiksmų motyvacija ir šaltinis yra neteisingi.“ Taip pat būna atvejų, kai darbas nepasiekia to taško, o broliai ir seserys to nežino. Kai kurie klausia Manęs, ar galima dirbti tam tikru būdu, ir pamatęs, kad jų veiksmai nesutrikdys būsimo darbo, sakau, kad galima. Šventosios Dvasios darbas suteikia žmonėms veiksmų laisvę; žmonės neprivalo elgtis visiškai ir absoliučiai pagal pirminius Šventosios Dvasios ketinimus, nes žmonėms būdingas normalus žmogaus mąstymas ir silpnumas, jie turi tam tikrų kūniškų poreikių, tikrų problemų, o jų protuose yra minčių, kurių jie iš esmės niekaip negali kontroliuoti. Viskas, ko reikalauju iš žmonių, turi ribą. Kai kurie mano, kad Mano žodžiai dviprasmiški, kad liepiu jiems elgtis kaip tik panorėjus – taip yra todėl, kad nesupranti, jog Mano reikalavimai turi atitinkamas ribas. Jei būtų taip, kaip įsivaizduoji – jei visiems žmonėms be išimties kelčiau vienodus reikalavimus ir reikalaučiau, kad jie visi pasiektų vienodą dvasinį ūgį, – tai neveiktų. Tai būtų neįmanomo dalyko reikalavimas, o tai yra žmogaus darbo, ne Dievo darbo principas. Dievo darbas atliekamas pagal tikrąsias žmonių aplinkybes ir remiasi jų prigimtiniu kalibru. Tai taip pat yra evangelijos skelbimo principas: turi eiti pirmyn lėtai, leisdamas viskam tekėti natūralia vaga; tik aiškiai išdėsčius kam nors tiesą, jis ją supras, ir tik tuomet galės atidėti Bibliją į šalį. Jei Dievas neatliktų šio darbo etapo, kas galėtų sulaužyti nusistovėjusias normas? Kas galėtų atlikti naują darbą? Kas galėtų rasti naują kelią už Biblijos ribų? Žmonių tradicinės sampratos ir feodalinė etika yra tokios pasibaisėtinos, jie patys nepajėgia ir neturi drąsos atsikratyti šių dalykų – jau nekalbant apie tai, kaip šiandienius žmones užvaldė keli negyvi Biblijos žodžiai ir kaip tie žodžiai yra užvaldę jų širdis. Tad kaip jie galėtų norėti atsisakyti Biblijos? Kaip jie galėtų taip lengvai priimti kelią už Biblijos ribų? Nebent gebėtum aiškiai paaiškinti tikrąją Biblijos istoriją ir Šventosios Dvasios veikimo principus, kad visi žmonės būtų visiškai įtikinti – o tai tiesiog būtina. Taip yra todėl, kad visi religijos žmonės aukština Bibliją ir garbina ją kaip Dievą. Jie taip pat nori suvaržyti Dievą Biblijoje ir netgi dar kartą prikalti Jį prie kryžiaus – tik tuomet jie bus pasiekę savo tikslus.


Apie Bibliją (3)

Ne viskas Biblijoje yra paties Dievo ištartų žodžių įrašas. Biblijoje tiesiog užfiksuoti du ankstesni Dievo darbo etapai, kurių viena dalis yra pranašų pranašavimų įrašas, o kita dalis – per amžius Dievo naudotų žmonių užrašytos patirtys ir žinios. Žmonių patirtys yra užterštos žmonių nuomonėmis ir žiniomis, ir tai yra neišvengiama. Daugelyje Biblijos knygų esama žmogiškų nuostatų, žmogiško šališkumo ir iškreipto žmonių supratimo. Žinoma, dauguma žodžių yra Šventosios Dvasios apšvietimo ir nušvitimo rezultatas ir yra teisingi supratimai, tačiau vis tiek negalima sakyti, kad jie visiškai tiksliai perteikia tiesą. Jų požiūris į tam tikrus dalykus tėra iš asmeninės patirties kilusios žinios arba Šventosios Dvasios apšvietimas. Pranašų pranašavimus asmeniškai nurodė Dievas: tokių kaip Izaijas, Danielius, Ezra, Jeremijas ir Ezechielis pranašystės kilo iš tiesioginių Šventosios Dvasios nurodymų; šie žmonės buvo regėtojai, jie buvo gavę pranašystės Dvasią ir visi buvo Senojo Testamento pranašai. Įstatymo amžiuje šie žmonės, gavę įkvėpimų iš Jahvės, skelbė daugybę pranašysčių, kurias tiesiogiai nurodė Jahvė. O kodėl Jahvė veikė juose? Todėl, kad Izraelio žmonės buvo Dievo išrinktieji žmonės, o pranašų darbas privalėjo būti atliekamas tarp jų; štai kodėl pranašai galėjo gauti tokius atskleidimus. Iš tiesų jie patys nesuprato gautų atskleidimų. Šventoji Dvasia kalbėjo tuos žodžius jų lūpomis, kad ateities žmonės galėtų suprasti tuos dalykus ir pamatyti, jog jie iš tiesų buvo Dievo Dvasios, Šventosios Dvasios, darbas, o nekilo iš žmogiškų idėjų, ir kad visi žmonės galėtų gauti Šventosios Dvasios darbo patvirtinimą. Malonės amžiuje visą šį darbą vietoj jų atliko pats Jėzus, todėl žmonės daugiau nebepranašavo. Tad ar Jėzus buvo pranašas? Jėzus, žinoma, buvo pranašas, tačiau Jis taip pat galėjo atlikti apaštalų darbą – Jis galėjo ir pranašauti, ir skelbti bei mokyti žmones visame krašte. Tačiau Jo atliktas darbas ir Jo atstovaujama tapatybė nebuvo tas pats. Jis atėjo atpirkti visos žmonijos, atpirkti žmogaus iš nuodėmės; Jis buvo pranašas ir apaštalas, bet dar svarbiau – Jis buvo Kristus. Pranašas gali pranašauti, tačiau negalima sakyti, kad toks pranašas yra Kristus. Tuo metu Jėzus išsakė daug pranašysčių, todėl galima sakyti, kad Jis buvo pranašas, tačiau negalima sakyti, kad Jis buvo pranašas, todėl ne Kristus. Taip yra todėl, kad atlikdamas vieną darbo etapą Jis atstovavo pačiam Dievui, o Jo tapatybė skyrėsi nuo Izaijo tapatybės – Jis atėjo užbaigti atpirkimo darbo, taip pat suteikė žmogui gyvybę, o Dievo Dvasia tiesiogiai nužengė ant Jo; Jo atliekamame darbe nebuvo įkvėpimų iš Dievo Dvasios ar nurodymų iš Jahvės, vietoj to Dvasia veikė tiesiogiai. To pakanka įrodyti, kad Jėzus nebuvo toks pat kaip pranašas. Darbas, kurį Jis atliko, buvo atpirkimo darbas, o pranašysčių skelbimas buvo antraeilis. Jis buvo pranašas, apaštalas, bet dar svarbiau – Jis buvo Atpirkėjas. Tuo tarpu pranašautojai galėjo tik pranašauti ir nesugebėjo atlikti jokio kito darbo vietoj Dievo Dvasios. Kadangi Jėzus atliko daug darbo, kurio žmogus niekada anksčiau nebuvo atlikęs, ir atliko žmonijos atpirkimo darbą, Jis skyrėsi nuo tokių kaip Izaijas. Kai kurie žmonės nepriima šiandienos srovės todėl, kad tai jiems kliudė. Jie sako: „Senajame Testamente daugelis pranašų taip pat kalbėjo daug žodžių – tad kodėl jie nebuvo Dievas, tapęs kūnu? Šiandienos Dievas kalba žodžius – ar to pakanka įrodyti, kad Jis yra įsikūnijęs Dievas? Tu neaukštini Biblijos ir jos netyrinėji, tad kokiu pagrindu teigi, kad Jis yra įsikūnijęs Dievas? Tu sakai, kad Jo žodžius Jam nurodė Šventoji Dvasia, ir tiki, kad šis darbo etapas yra paties Dievo atliktas darbas – bet kuo tai grindi? Tu sutelki dėmesį į šiandienos Dievo žodžius, ir atrodo, tarsi būtum paneigęs Bibliją ir nustūmęs ją į šalį.“ Todėl jie visada sako, kad tiki erezija ir heterodoksija.

Jei nori liudyti apie paskutinių dienų Dievo darbą, privalai suprasti tikrąją Biblijos istoriją, Biblijos sandarą ir Biblijos esmę. Šiandien žmonės visada mano, kad Biblija yra Dievas, o Dievas yra Biblija. Jie taip pat tiki, kad Biblijos žodžiai buvo vieninteliai Dievo ištarti žodžiai ir kad juos visus ištarė Dievas. Visi tikintieji Dievą net mano, kad nors visas šešiasdešimt šešias Senojo ir Naujojo Testamentų knygas parašė žmonės, jas visas nulėmė Dievo įkvėpimas ir jos yra Šventosios Dvasios ištarų įrašas. Tai yra iškreiptas žmogaus supratimas, ir jis nevisiškai atitinka faktus. Iš tiesų, išskyrus pranašysčių knygas, didžioji Senojo Testamento dalis yra istorinis įrašas. Kai kurie Naujojo Testamento laiškai kilo iš žmogaus patirčių, o kai kurie – iš Šventosios Dvasios apšvietimo; pavyzdžiui, Pauliaus laiškai kilo iš žmogaus darbo, jie visi buvo Šventosios Dvasios apšvietimo rezultatas, jie buvo parašyti bažnyčioms ir buvo raginimo bei padrąsinimo žodžiai bažnyčių broliams ir seserims. Tai nebuvo Šventosios Dvasios ištarti žodžiai – Paulius negalėjo kalbėti Šventosios Dvasios vardu, jis taip pat nebuvo pranašas, juo labiau jis nematė regėjimų, kuriuos regėjo Jonas. Jo laiškai buvo parašyti Efezo, Korinto, Galatijos ir kitoms to meto bažnyčioms. Taigi Naujojo Testamento Pauliaus laiškai buvo parašyti bažnyčioms, o ne Šventosios Dvasios įkvėpimai, ir jie nėra tiesioginės Šventosios Dvasios ištaros. Tai tėra raginimo, paguodos ir padrąsinimo žodžiai, kuriuos jis parašė bažnyčioms savo darbo metu. Jie taip pat yra didelės dalies tuometinio Pauliaus darbo įrašas. Jie buvo parašyti visiems broliams ir seserims Viešpatyje, kad to meto bažnyčių broliai ir seserys klausytų jo patarimo ir sektų Viešpaties Jėzaus atgailos keliu. Paulius jokiu būdu nesakė, kad visos tiek to meto, tiek ateities bažnyčios privalo valgyti ir gerti tai, ką jis parašė, taip pat nesakė, kad visi jo žodžiai kilo iš Dievo. Tiesiog atsižvelgdamas į tuometines bažnyčių aplinkybes jis bendravo bendrystėje su broliais ir seserimis, ragino juos ir įkvėpė jiems tikėjimą, jis tiesiog skelbė arba primindavo žmonėms ir juos ragindavo. Jo žodžiai buvo paremti jo paties našta, ir šiais žodžiais jis palaikė žmones. Jis atliko to meto bažnyčių apaštalo darbą, jis buvo Viešpaties Jėzaus naudojamas darbininkas, todėl privalėjo prisiimti atsakomybę už bažnyčias, imtis bažnyčių darbo ir sužinoti apie brolių ir seserų būsenas – dėl to jis parašė laiškus visiems broliams ir seserims Viešpatyje. Visa, ką jis sakė, kas ugdė žmogų ir buvo teigiama, buvo teisinga, tačiau tai neatstovavo Šventosios Dvasios ištaroms ir negalėjo atstovauti Dievui. Jei žmogus laiko asmens patirčių įrašus ir asmens laiškus Šventosios Dvasios žodžiais, ištar bažnyčioms, tai yra itin klaidingas supratimas ir didžiulė šventvagystė! Tai ypač pasakytina apie laiškus, kuriuos Paulius parašė bažnyčioms, nes jo laiškai buvo parašyti broliams ir seserims atsižvelgiant į kiekvienos to meto bažnyčios aplinkybes ir padėtį ir buvo skirti paraginti brolius ir seseris Viešpatyje, kad jie galėtų gauti Viešpaties Jėzaus malonę. Jo laiškai buvo skirti pažadinti to meto brolius ir seseris. Galima sakyti, kad tai buvo jo paties ir Šventosios Dvasios jam duota našta; juk jis buvo apaštalas, vadovavęs to meto bažnyčioms, ir rašyti laiškus bažnyčioms bei jas raginti buvo jo atsakomybė. Jo tapatybė buvo tik dirbančio apaštalo, jis buvo tik Dievo siųstas apaštalas, o ne pranašas ar pranašautojas, ir jam jo paties darbas bei brolių ir seserų gyvenimas buvo patys svarbiausi. Taigi jis negalėjo kalbėti Šventosios Dvasios vardu, ir jo žodžiai nebuvo Šventosios Dvasios žodžiai, juo labiau negalima sakyti, kad jie buvo Dievo žodžiai, nes jis buvo ne kas kita, kaip sukurta būtybė, ir tikrai ne įsikūnijęs Dievas. Jo tapatybė nebuvo tokia pati kaip Jėzaus. Jėzaus žodžiai buvo Šventosios Dvasios žodžiai, jie buvo Dievo žodžiai, nes Jo tapatybė buvo Kristaus – Dievo Sūnaus. Kaip būtų galima Paulių prilyginti Jam? Jei žmogus tokius laiškus ar žodžius kaip Pauliaus laiko Šventosios Dvasios ištaromis ir garbina juos kaip Dievą, galima sakyti tik vieną – jam visiškai trūksta įžvalgumo. Kalbant rimčiau, argi tai nėra tiesiog šventvagystė? Kaip žmogus galėtų kalbėti Dievo vardu? Ir kaip žmogus galėtų nusilenkti prieš asmens laiškų ir jo ištartų žodžių įrašus tarsi jie būtų šventoji knyga ar dangiškoji knyga? Ar žmogus galėtų lengvabūdiškai ištarti Dievo žodžius? Kaip žmogus galėtų kalbėti Dievo vardu? Tad ką pasakysi – argi laiškai, kuriuos jis parašė bažnyčioms, negalėjo būti suteršti jo paties idėjomis? Kaip jie galėjo nebūti sutepti dalykais, kilusiais iš jo paties idėjų? Jis rašė laiškus bažnyčioms, remdamasis savo asmenine patirtimi ir žiniomis. Pavyzdžiui, Paulius parašė laišką Galatijos bažnyčioms, kuriame jis išreiškė tam tikrą nuomonę, o Petras parašė kitą, kuriame buvo kitoks požiūris. Kuris iš jų atėjo iš Šventosios Dvasios? Niekas negali užtikrintai pasakyti. Taigi galima tik sakyti, kad jie abu nešė naštą dėl bažnyčių, tačiau jų laiškai atspindi jų dvasinį ūgį, jų aprūpinimą ir palaikymą broliams ir seserims, jų naštą bažnyčioms ir atspindi tik žmogaus darbą – jie atėjo ne vien iš Šventosios Dvasios. Jei sakai, kad jo laiškai yra Šventosios Dvasios žodžiai, esi absurdiškas ir vykdai šventvagystę! Pauliaus ir kiti Naujojo Testamento laiškai prilygsta naujesnių laikų dvasinių veikėjų atsiminimams: jie prilygsta Watchman Nee knygoms arba Lorenso patirtims ir panašiai. Tiesiog naujesnių laikų dvasinių veikėjų knygos nebuvo įtrauktos į Naująjį Testamentą, tačiau šių žmonių esmė buvo tokia pati: jie buvo tam tikru laikotarpiu Šventosios Dvasios naudojami žmonės ir negalėjo tiesiogiai atstovauti Dievui.

Naujojo Testamento Evangelijoje pagal Matą užfiksuota Jėzaus genealogija. Pradžioje sakoma, kad Jėzus buvo Abraomo ir Dovydo palikuonis bei Juozapo sūnus; paskui sakoma, kad Jėzus buvo pradėtas iš Šventosios Dvasios ir gimė iš mergelės – tai reikštų, kad Jis nebuvo Juozapo sūnus ar Abraomo ir Dovydo palikuonis. Tačiau genealogijoje primygtinai siekiama susieti Jėzų su Juozapu. Toliau genealogijoje pradedamas aprašyti Jėzaus gimimo procesas. Joje sakoma, kad Jėzus buvo pradėtas iš Šventosios Dvasios, kad Jis gimė iš mergelės ir nebuvo Juozapo sūnus. Tačiau genealogijoje aiškiai parašyta, kad Jėzus buvo Juozapo sūnus, o kadangi genealogija parašyta Jėzui, joje užfiksuotos keturiasdešimt dvi kartos. Kalbant apie Juozapo kartą, skubotai pasakoma, kad Juozapas buvo Marijos vyras, ir šie žodžiai pateikiami siekiant įrodyti, kad Jėzus buvo Abraomo palikuonis. Argi tai ne prieštaravimas? Genealogijoje aiškiai užfiksuota Juozapo kilmė, akivaizdu, kad tai Juozapo genealogija, tačiau Matas primygtinai tvirtina, kad tai yra Jėzaus genealogija. Argi taip nepaneigia fakto, kad Jėzus buvo pradėtas iš Šventosios Dvasios? Taigi argi Mato genealogija nėra žmogaus sumanymas? Tai dar didesnis absurdas! Taip gali sužinoti, kad ši knyga tikrai kilo ne vien iš Šventosios Dvasios. Galbūt yra žmonių, manančių, kad Dievas žemėje privalo turėti genealogiją, todėl jie priskiria Jėzų keturiasdešimt antrajai Abraomo kartai. Tai išties juokinga! Kaip atėjęs į žemę Dievas galėtų turėti genealogiją? Jei sakai, kad Dievas turi genealogiją, argi nepriskiri Jo prie sukurtų būtybių? Dievas nėra iš žemės, Jis yra Kūrėjas, ir nors Jis yra kūnas, Jo turinys nėra toks pats kaip žmogaus, tad kaip galėtum priskirti Dievą tai pačiai rūšiai kaip sukurta būtybė? Abraomas negali atstovauti Dievui; tuo metu jis buvo Jahvės darbo objektas, jis buvo tik ištikimas tarnas, kurį Jahvė pripažino vertu, ir buvo vienas iš Izraelio žmonių. Kaip jis galėtų būti Jėzaus protėvis?

Kas parašė Jėzaus genealogiją? Ar Pats Jėzus ją parašė? Ar Jėzus asmeniškai jiems pasakė: „Parašykite Mano genealogiją“? Ją užrašė Matas po to, kai Jėzus buvo prikaltas prie kryžiaus. Tuo metu Jėzus buvo atlikęs daug darbo, kuris Jo mokiniams buvo nesuprantamas, ir nepateikė jokio paaiškinimo. Jam išėjus, mokiniai pradėjo visur skelbti ir dirbti, o dėl to darbo etapo jie pradėjo rašyti laiškus ir evangelijų knygas. Naujojo Testamento evangelijų knygos buvo užrašytos praėjus dvidešimčiai–trisdešimčiai metų po Jėzaus nukryžiavimo. Anksčiau Izraelio žmonės skaitė tik Senąjį Testamentą. Tai reiškia, kad Malonės amžiaus pradžioje žmonės skaitė Senąjį Testamentą. Naujasis Testamentas atsirado tik Malonės amžiuje. Kai Jėzus dirbo, Naujojo Testamento nebuvo; žmonės užrašė Jo darbą po to, kai Jis prisikėlė iš numirusių ir įžengė į dangų. Tik tada atsirado keturios evangelijos, be kurių taip pat buvo Pauliaus ir Petro laiškai bei Apreiškimo knyga. Praėjus daugiau kaip trims šimtams metų po Jėzaus žengimo į dangų, vėlesnės kartos atrankos būdu sutvarkė šiuos dokumentus, ir tik tada atsirado Biblijos Naujasis Testamentas. Tik užbaigus šį darbą atsirado Naujasis Testamentas; anksčiau jo nebuvo. Dievas buvo atlikęs visą tą darbą, o Paulius ir kiti apaštalai buvo parašę daugybę laiškų įvairiose vietose esančioms bažnyčioms. Po jų gyvenę žmonės sujungė jų laiškus ir pridėjo Jono pasakojimą apie jo didžiausią regėjimą Patmo saloje,kuriame buvo išpranašautas paskutinių dienų Dievo darbas. Žmonės sudarė šią seką, kuri skiriasi nuo šiandienos ištarų. Tai, kas užrašoma šiandien, atitinka Dievo darbo etapus; tai, su kuo žmonės šiandien susiduria, yra paties Dievo atliktas darbas ir Jo asmeniškai ištarti žodžiai. Tau – žmogui – nereikia kištis; tiesiogiai iš Dvasios ateinantys žodžiai buvo sutvarkyti žingsnis po žingsnio, ir šis sutvarkymas skiriasi nuo žmonių užrašų. Galima sakyti, kad tai, ką jie užrašė, atitiko jų išsilavinimo lygį ir žmogiškąjį kalibrą. Tai, ką jie užrašė, buvo žmogiškosios patirtys, ir kiekvienas turėjo savo užrašymo būdą bei savo supratimą, o kiekvienas įrašas buvo skirtingas. Taigi, jei garbini Bibliją kaip Dievą, esi didelis neišmanėlis ir kvailas! Kodėl neieškai šiandienos Dievo darbo? Tik Dievo darbas gali išgelbėti žmogų. Biblija negali išgelbėti žmogaus, žmonės galėtų ją skaityti kelis tūkstančius metų, ir vis tiek juose nebūtų nė menkiausio pokyčio, ir jei garbinsi Bibliją, niekada neįgysi Šventosios Dvasios darbo. Abu Dievo darbo Izraelyje etapai yra užrašyti Biblijoje, todėl tarp šių užrašų visi vardai yra Izraelio ir visi įvykiai – Izraelio; net vardas „Jėzus“ yra izraelietiškas vardas. Jei šiandien ir toliau skaitai Bibliją, argi nesilaikai nurodymų? Biblijos Naujajame Testamente užrašyti Judėjos reikalai. Originalus tekstas buvo graikų ir hebrajų kalbomis, o vardas, kuriuo Jis buvo vadinamas, ir to meto Jėzaus žodžiai priklauso žmogaus kalbai. Prikaltas prie kryžiaus Jėzus tarė: „Eli, Eli, lama sabachthani?“ Argi tai ne hebrajų kalba? Taip yra tiesiog todėl, kad Jėzus įsikūnijo Judėjoje, tačiau tai neįrodo, kad Dievas yra žydas. Šiandien Dievas tapo kūnu Kinijoje, todėl visa, ką Jis sako, neabejotinai yra kinų kalba. Tačiau to negalima lyginti su Biblijos vertimu į kinų kalbą, nes šių žodžių šaltiniai skiriasi: vieni kilo iš žmonių užrašytos hebrajų kalbos, o kiti – iš tiesioginių Dvasios ištarų. Kaip galėtų visiškai nebūti jokio skirtumo?


Apie Bibliją (4)

Daugelis žmonių mano, kad suprasti ir gebėti aiškinti Bibliją yra tas pats, kas rasti tikrąjį kelią, tačiau ar iš tiesų viskas taip paprasta? Niekas nežino Biblijos tikrovės: kad ji tėra istorinis Dievo darbo metraštis ir dviejų ankstesnių Dievo darbo etapų liudijimas ir kad ji nesuteikia tau jokio supratimo apie Dievo darbo tikslą. Kiekvienas, skaitęs Bibliją, žino, kad joje užfiksuoti du Dievo darbo etapai Įstatymo amžiuje ir Malonės amžiuje. Senajame Testamente chronologiškai aprašoma Izraelio istorija ir Jahvė darbai nuo sukūrimo iki Įstatymo amžiaus pabaigos. Naujajame Testamente užfiksuotas Jėzaus darbas žemėje, aprašytas keturiose evangelijose, ir Pauliaus darbas – argi tai ne istoriniai įrašai? Šiandien minint praeities dalykus jie tampa istorija, ir kad ir kokie teisingi ar tikri jie bebūtų, jie vis tiek yra istorija – o istorija negali atliepti dabarties, nes Dievas nesigręžioja į istoriją! Taigi, jei supranti tik Bibliją ir nieko nesupranti apie darbą, kurį Dievas ketina atlikti šiandien, ir jei tiki Dievą, bet neieškai Šventosios Dvasios darbo, tuomet nesupranti, ką reiškia ieškoti Dievo. Jei skaitai Bibliją tam, kad nagrinėtum Izraelio istoriją, tyrinėtum istoriją, kaip Dievas sukūrė visus dangus ir žemę, tuomet netiki Dievo. Tačiau šiandien, kadangi tiki Dievą ir sieki gyvenimo, sieki Dievo pažinimo, o ne negyvų žodžių ir doktrinų ar istorijos supratimo, privalai ieškoti dabartinių Dievo ketinimų ir Šventosios Dvasios darbo krypties. Jei būtum archeologas, galėtum skaityti Bibliją – tačiau tu toks nesi, esi vienas iš tikinčiųjų Dievą, ir tau geriausia būtų ieškoti dabartinių Dievo ketinimų. Skaitydamas Bibliją daugių daugiausia šiek tiek suprasi apie Izraelio istoriją, sužinosi apie Abraomo, Dovydo ir Mozės gyvenimą, išsiaiškinsi, kaip jie bijojo Jahvės, kaip Jahvė sudegino Jam besipriešinančius, ir kaip Jis kalbėjo to amžiaus žmonėms. Sužinosi tik apie Dievo darbą praeityje. Biblijos įrašai pasakoja, kaip to meto Izraelio žmonės, vedami Jahvės, bijojo Dievo ir gyveno. Kadangi izraelitai buvo Dievo išrinktoji tauta, Senajame Testamente gali matyti visos Izraelio tautos ištikimybę Jahvei, kaip jis rūpinosi visais Jam paklusniais žmonėmis ir juos laimino; gali sužinoti, kad dirbdamas Izraelyje Dievas buvo kupinas gailestingumo ir mielaširdystės, taip pat pasižymėjo naikinančios ugnies liepsnomis, ir kad visi izraelitai, nuo žemiausio iki galingiausio, bijojo Jahvės, todėl visa tauta buvo Dievo palaiminta. Tokia yra Senajame Testamente užrašyta Izraelio istorija.

Biblija yra istorinis Dievo darbo Izraelyje metraštis, joje užfiksuota daug senovės pranašų pranašysčių, taip pat kai kurios Jahvės ištaros, išsakytos Jam dirbant tuo metu. Taigi visi žmonės laiko šią knygą šventa (nes Dievas yra šventas ir didis). Žinoma, visa tai yra jų širdyse glūdinčios baimės Jahvei ir Dievo garbinimo pasekmė. Žmonės šią knygą taip vadina tik todėl, kad sukurtos būtybės taip bijo savo Kūrėjo ir Jį garbina; yra netgi tokių, kurie šią knygą vadina dangiškąja knyga. Iš tiesų tai tėra žmogaus užrašas. Jahvė asmeniškai jai nedavė pavadinimo ir asmeniškai nevadovavo jos sukūrimui. Kitaip tariant, šios knygos autorius yra ne Dievas, o žmogus. Šventoji Biblija yra tik pagarbus žmogaus jai suteiktas pavadinimas. Šio pavadinimo neišrinko Jahvė ir Jėzus, tarpusavyje pasitarę; tai tėra žmogiška idėja. Mat šią knygą parašė ne Jahvė ir juo labiau ne Jėzus. Tai daugelio senovės pranašų, apaštalų ir regėtojų pateikti pasakojimai, kuriuos vėlesnės kartos sudėjo į senovinių raštų knygą, žmonėms atrodančią ypač šventą- knygą, kurioje, jų manymu, yra daug nesuvokiamų ir gilių paslapčių, laukiančių, kol ateities kartos jas atskleis. Todėl žmonės dar labiau linkę tikėti, kad ši knyga yra dangiškoji knyga. Pridėjus keturias evangelijas ir Apreiškimo knygą, žmonių požiūris į ją ypač skiriasi nuo požiūrio į bet kurią kitą knygą, todėl niekas nedrįsta šios „dangiškosios knygos“ narstyti, nes ji pernelyg „šventa.“

Kodėl perskaitę Bibliją žmonės gali joje rasti kelią, kuriuo turėtų eiti? Kodėl jie geba daug ką suvokti, kas anksčiau jiems buvo nesuprantama? Šiandien aš taip narstau Bibliją, tačiau tai nereiškia, kad aš ja bjauriuosi ar neigiu jos, kaip informacijos šaltinio, vertę. Paaiškinu ir atskleidžiu tau prigimtinę Biblijos vertę bei jos kilmę, kad amžiams neliktum nežinioje. Taip yra todėl, kad žmonės turi labai daug požiūrių į Bibliją ir dauguma jų yra klaidingi, o toks Biblijos skaitymas ne tik neleidžia jiems įgyti to, ką jie turėtų, bet, dar svarbiau, trukdo darbui, kurį ketinu atlikti, nepaprastai trikdo ateities darbą ir suteikia tik trūkumų, o ne privalumų. Taigi teprašau tavęs suprasti Biblijos esmę ir tikrąją Biblijos istoriją. Neprašau tavęs neskaityti Biblijos ar visur skelbti, kad ji bevertė – prašau turėti teisingas žinias apie Bibliją ir teisingą požiūrį į ją. Nebūk pernelyg vienpusiškas! Nors Biblija yra žmogaus parašyta istorijos knyga, joje taip pat užfiksuota daug principų, pagal kuriuos senovės šventieji ir pranašai tarnavo Dievui, taip pat naujesnių laikų apaštalų tarnavimo Dievui patirtys – visa tai buvo tikra šių žmonių įžvalga ir žinios, galinčios pasitarnauti pavyzdžiu šio amžiaus žmonėms, ieškantiems tikrojo kelio. Taigi skaitydami Bibliją žmonės taip pat gali atrasti daug gyvenimo kelių, kurių negalima rasti kitose knygose. Šie keliai yra Šventosios Dvasios darbo gyvenimo keliai, kuriuos ankstesniais amžiais patyrė pranašai ir apaštalai, o daugelis žodžių yra gana vertingi ir gali suteikti tai, ko žmonėms reikia. Todėl visi žmonės mėgsta skaityti Bibliją. Kadangi Biblijoje slypi tiek daug dalykų, žmonių požiūris į ją yra kitoks nei į bet kurio kito didžiojo dvasinio veikėjo raštus. Biblija yra žmonių, tarnavusių Jahvei ir Jėzui senajame ir naujajame amžiuose, patirčių bei žinių įrašas ir rinkinys, todėl vėlesnės kartos galėjo iš jos įgyti daug apšvietimo, nušvitimo ir praktikos kelių. Biblija pranoksta visų kitų didžių dvasinių veikėjų raštus todėl, kad visi jų raštai yra paimti iš Biblijos, visos jų patirtys kyla iš Biblijos ir yra Biblijos paaiškinimai. Taigi, nors žmonės gali gauti aprūpinimą iš bet kurio didžio dvasinio veikėjo knygų, jie vis tiek garbina Bibliją, nes ji jiems atrodo tokia iškili ir gili! Nors Biblija apjungia kai kurias gyvenimo žodžių knygas, pavyzdžiui, Pauliaus ir Petro laiškus, ir nors šios knygos gali žmones aprūpinti ir jiems padėti, jos vis tiek yra pasenusios, jos vis tiek priklauso senajam amžiui ir, kad ir kokios geros būtų, jos tinka tik vienam laikotarpiui ir nėra amžinos. Mat Dievo darbas nuolat vystosi ir negali tiesiog sustoti Pauliaus ir Petro laikais – tai yra, jis negali visada likti Malonės amžiuje, kuriame Jėzus buvo nukryžiuotas. Taigi šios knygos tinka tik Malonės amžiui, o ne paskutinių dienų Karalystės amžiui. Jos gali aprūpinti tik Malonės amžiaus tikinčiuosius, o ne Karalystės amžiaus šventuosius, ir kad ir kokios geros būtų, jos vis tiek yra pasenusios. Tas pats pasakytina apie Jahvės sukūrimo darbą ar Jo darbą Izraelyje: kad ir koks didis buvo šis darbas, jis vis tiek pasentų, ir vis tiek ateitų laikas, kai jis praeitų. Tas pats yra ir su Dievo darbu: kad ir koks didis jis būtų, ateis laikas, kai jis baigsis; jis negali visada likti pasaulio sukūrimo darbe ar nukryžiavimo darbe. Kad ir koks įtikinamas būtų nukryžiavimo darbas, kad ir koks veiksmingas jis buvo nugalint Šėtoną, darbas lieka darbu, o amžiai – amžiais; darbas negali visada likti ant to paties pamato, laikai taip pat negali niekada nesikeisti, nes buvo sukūrimas ir turi būti paskutinės dienos. Tai neišvengiama! Taigi šiandien Naujojo Testamento gyvenimo žodžiai – apaštalų laiškai ir keturios evangelijos – tapo istorijos knygomis, jie tapo senais almanachais, o kaip seni almanachai galėtų nuvesti žmones į naująjį amžių? Kad ir kaip šie almanachai gebėtų aprūpinti žmones gyvenimu, kad ir kaip gebėtų nuvesti žmones prie kryžiaus, argi jie nėra pasenę? Argi jie nėra netekę vertės? Todėl sakau, kad neturėtum aklai tikėti šiais almanachais. Jie pernelyg seni, jie negali tavęs įvesti į naująjį darbą ir gali tik tapti tau našta. Jie ne tik negali tavęs įvesti į naująjį darbą ir naują įžengimą, bet ir nuveda tave į senas religines bažnyčias – o jei taip atsitiktų, argi neregresuotum savo tikėjime Dievu?

Biblijoje užfiksuotas Dievo darbas Izraelyje ir kai kurie Izraelio išrinktųjų žmonių darbai. Nepaisant to, kad buvo atrenkama, kurias dalis įtraukti ar praleisti, nors Šventoji Dvasia tam nepritarė, Ji nepriekaištavo. Biblija yra vien Izraelio istorija, kuri taip pat yra Dievo darbo istorija. Joje užfiksuoti žmonės, įvykiai ir dalykai buvo tikri ir niekas juose neturėjo simbolinės reikšmės – žinoma, išskyrus Izaijo, Danieliaus ir kitų pranašų pranašystes arba Jono regėjimų knygą. To meto Izraelio žmonės buvo išmanantys ir išsilavinę, o jų senovės žinios ir kultūra buvo gana pažangios, todėl jų to meto užrašai pranoksta šiandienos žmonių užrašus. Todėl neturėtų stebinti, kad jie galėjo parašyti šias knygas, nes Jahvė tarp jų buvo atlikęs labai daug darbo, ir jie buvo labai daug matę. Dovydas savo akimis regėjo Jahvės darbus, asmeniškai juos patyrė ir matė daug ženklų bei stebuklų, todėl parašė visas tas psalmes, šlovinančias Jahvės darbus. Jie galėjo parašyti šias knygas susiklosčius tam tikroms aplinkybėms, o ne todėl, kad turėjo išskirtinį talentą. Jie šlovino Jahvę, nes buvo Jį matę. Jei nesate matę Jahvės ir nežinote apie Jo egzistavimą, kaip galėtumėte Jį šlovinti? Jei neregėjote Jahvės, tuomet nežinosite, kaip Jį šlovinti ar garbinti, juo labiau negalėsite rašyti Jį aukštinančių giesmių, ir net jei jūsų būtų paprašyta išgalvoti kokius nors Jahvės darbus, negalėtumėte to padaryti. Tai, kad šiandien galite šlovinti Dievą ir mylėti Dievą, taip pat yra todėl, kad Jį matėte ir patyrėte Jo darbą – o jei jūsų kalibras pagerės, ar ir jūs negalėsite rašyti Dievą šlovinančių giesmių kaip Dovydas?

Suprasti Bibliją, suprasti istoriją, bet nesuprasti, ką Šventoji Dvasia veikia šiandien, – to negana! Tu labai gerai ištyrinėjai istoriją, atlikai puikų darbą, tačiau ničnieko nesupranti apie darbą, kurį Šventoji Dvasia atlieka šiandien. Argi tai ne kvailumas? Kiti žmonės tavęs klausia: „Ką šiandien Dievas daro? Į ką šiandien privalėtum įeiti? Kaip tau sekasi siekti gyvenimo? Ar supranti Dievo ketinimus?“ Neturėsi atsakymo į jų klausimus – tad ką žinai? Sakysi: „Žinau tik tai, kad privalau maištauti prieš kūną ir pažinti save.“ O jei jie tada paklaus: „Ką dar žinai?“ sakysi, kad taip pat žinai, jog reikia paklusti visiems Dievo sutvarkymams, ir kad šiek tiek supranti Biblijos istoriją, ir tai viskas. Ar tai viskas, ką įgijai per visus šiuos tikėjimo Dievu metus? Jei supranti tik tiek, tuomet tau labai daug ko trūksta. Taigi dabartinis jūsų dvasinis ūgis iš esmės neleidžia pasiekti to, ko iš jūsų reikalauju, o tiesų, kurias suprantate, yra per mažai, kaip ir jūsų įžvalgumo galių – tai reiškia, kad jūsų tikėjimas Dievu yra pernelyg paviršutiniškas! Privalote apsirūpinti daugiau tiesų, jums reikia daugiau žinių, privalote daugiau pamatyti ir tik tada galėsite plačiai skelbti evangeliją, nes būtent tai turėtumėte pasiekti!


Du įsikūnijimai atskleidžia Įsikūnijimo reikšmę

Kiekvienas Dievo atlikto darbo etapas turi savo praktinę reikšmę. Anuomet Dievas pasirodė vyro pavidalu, šįkart Dievas ateina įsikūnijęs į moterį. Iš to gali matyti, kad tiek Dievo sukurtas vyras, tiek moteris gali tarnauti Jo darbui, ir Jis neskirsto pagal lytis. Kai ateina Jo Dvasia, Ji gali įsikūnyti į bet kokį kūną, kokį tik nori. Tas kūnas gali Ją atstovauti; nesvarbu, ar tai būtų vyras, ar moteris, jis ar ji gali atstovauti Dievą, jei Jis įsikūnijo tame kūne. Jei Jėzus būtų pasirodęs kaip moteris, kitaip tariant, jei Šventoji Dvasia būtų pradėjusi mergaitę, o ne berniuką, tas darbo etapas vis tiek būtų buvęs atliktas. Jei taip būtų buvę, dabartinį darbo etapą būtų turėjęs atlikti vyras, tačiau darbas vis vien būtų užbaigtas. Kiekviename etape atliktas darbas turi savo prasmę; nei vienas darbo etapas nekartoja kito, bet jie ir neprieštarauja tarpusavyje. Tuo metu Jėzus, vykdydamas Savo darbą, buvo vadinamas vienatiniu Sūnumi, o „Sūnus“ reiškia vyrišką giminę.  Kodėl vienatinis Sūnus neminimas šiame dabartiniame etape? Nes darbo pobūdis pareikalavo kitos, nei Jėzaus, lyties. Dievas neturi lyties. Jis daro Savo darbą taip, kaip nori, ir dirbdamas Savo darbą Jis nėra saistomas jokių suvaržymų, bet yra ypatingai laisvas. Bet kiekvienas darbo etapas turi savo praktinę reikšmę. Dievas tapo kūnu du kartus ir savaime aišku, kad paskutinėmis dienomis Jis įsikūnijo paskutinį kartą. Jis atėjo apreikšti visus Savo darbus. Jei šiame etape Jis nebūtų tapęs kūnu ir asmeniškai nebūtų atlikęs darbo žmogaus akivaizdoje, žmogus amžinai klaidingai manytų, kad Dievas yra tik vyriškos, o ne moteriškos lyties. Iki tol visa žmonija tikėjo, kad Dievas gali būti tik vyras ir kad moteris negali būti vadinama Dievu, nes visa žmonija manė, kad moterys yra vyrų valdžioje. Jie tikėjo, kad valdžia gali priklausyti tik vyrams, ne moterims. Maža to, jie netgi sakė, kad vyras yra moters galva ir moteris privalo paklusti vyrui ir negali jo pranokti. Anksčiau, kai buvo sakoma, kad vyras yra moters galva, tai buvo taikoma Adomai ir Ievai, kuriuos apgavo žaltys, o ne vyrui ir moteriai, kokius pradžioje sukūrė Jahvė. Žinoma, moteris privalo paklusti ir mylėti savo vyrą, o vyras privalo išmokti pamaitinti ir aprūpinti savo šeimą. Tai yra Jahvės nustatyti įstatymai ir įsakai, pagal kuriuos žmonija privalo gyventi žemėje. Jahvė pasakė moteriai: „tu geisi savo vyro, ir jis valdys tave“. Jis taip pasakė tik tam, kad žmonės (tai yra ir vyras, ir moteris) galėtų gyventi normalų gyvenimą Jahvei valdant, ir kad žmonių gyvenimas turėtų tvarką ir nuo jos nenuklystų. Todėl Jahvė sukūrė atitinkamas taisykles, kaip vyras ir moteris turėtų elgtis, tačiau tai buvo taikoma tik visoms žemėje gyvenančioms sutvertoms būtybėms ir nieko bendro neturėjo su Dievo įsikūnijimu. Kaip Dievas galėtų būti toks pat kaip Jo kūrinija? Jo žodžiai buvo skirti tik Jo sukurtai žmonijai. Jis nustatė taisykles vyrui ir moteriai tam, kad žmonės galėtų gyventi normalų gyvenimą. Pradžioje, kai Jahvė sukūrė žmoniją, Jis sukūrė dvi žmonių rūšis – vyrą ir moterį; taigi Jo įsikūnijimuose yra išskirta vyriška ir moteriška dalys. Jis neapsprendė Savo darbo pagal Adomui ir Ievai išsakytus žodžius. Abu jo įsikūnijimai buvo visiškai nulemti jo sumanymo tuo metu, kai jis pirmą kartą sukūrė žmoniją. Tai reiškia, kad Jis atliko Savo dviejų įsikūnijimų darbą remiantis vyru ir moterimi dar prieš jiems sugendant. Jei žmonija būtų paėmusi Jahvės žodžius, pasakytus žalčio apgautiems Adomui ir Ievai, ir pritaikiusi juos Dievo įsikūnijimo darbui, argi Jėzus neturėtų mylėti Savo žmonos taip, kaip pridera? Ar tokiu atveju Dievas vis dar būtų Dievas? Ir jei taip, ar Jis vis tiek sugebėtų užbaigti Savo darbą? Jei Dievui būtų neteisinga įsikūnyti į moterišką kūną, tai ar moters sukūrimas nebūtų didžiausia Dievo klaida? Jei žmonės vis dar tiki, kad Dievui įsikūnyti į moterišką kūną būtų neteisinga, tai ar Savo žmonos neturėjimas ir jos nemylėjimas nereiškia, kad Jėzaus  klydo? Kadangi naudoji Jahvės Ievai pasakytus žodžius, vertindamas Dievo įsikūnijimo tiesą šiais laikais, tuomet privalai remtis Adomui skirtais Jahvės žodžiais, kad teistum Viešpatį Jėzų, kuris tapo kūnu Malonės amžiuje. Ar tai ne vienas ir tas pats dalykas? Kadangi Viešpatį Jėzų vertina pagal vyrą, kurio žaltys neapgavo, tuomet negali spręsti apie šiandienos įsikūnijimo tiesą pagal moterį, kurią žaltys apgavo. Tai būtų nesąžininga! Toks Dievo vertinimas įrodo, kad tu neturi sveiko proto. Kai Jahvė du kartus tapo kūnu, jo kūno lytis buvo susijusi su vyru ir moterimi, kurių žaltys nebuvo apgavęs; būtent pagal vyro ir moters, kurių žaltys nebuvo apgavęs, atvaizdą Jis du kartus tapo kūnu. Nemanyk, kad Jėzaus vyriškumas buvo toks pat kaip Adomo, kurį apgavo žaltys. Jiedu yra visiškai nesusiję, jie yra dviejų skirtingų prigimčių vyrai. Tikrai negali būti, kad Jėzaus vyriškumas įrodo, kad Jis yra visų moterų, bet ne visų vyrų galva? Argi Jis nėra visų žydų (įskaitant vyrus ir moteris) Karalius? Jis yra Pats Dievas, ne tik moters, bet ir vyro galva. Jis yra visų sukurtų būtybių Viešpats ir visų sukurtų būtybių galva. Kaip galėtum nustatyti, kad Jėzaus vyriškumas yra moters galvos simbolis? Ar tai nebūtų šventvagystė? Jėzus yra vyras, kuris nebuvo sugadintas. Jis yra Dievas; Jis yra Kristus; Jis yra Viešpats. Kaip Jis galėjo būti toks vyras kaip Adomas, kuris buvo sugadintas? Jėzus yra kūnas, kurį dėvėjo švenčiausia Dievo Dvasia. Kaip galėtum sakyti, kad Jis yra Dievas, turintis Adomo vyriškumą? Ar tokiu atveju visas Dievo darbas nebūtų neteisingas? Ar Jahvė būtų įkūnijęs Jėzuje žalčio apgauto Adomo vyriškumą? Argi mūsų laikų įsikūnijimas nėra dar vienas įsikūnijusio Dievo, kuris lytimi skiriasi nuo Jėzaus, bet prigimtimi yra toks pat, darbo pavyzdys? Ar vis dar drįsti teigti, kad įsikūnijęs Dievas negalėjo būti moteris, nes moterį pirmą apgavo žaltys? Negi vis dar drįsti teigti, kad įsikūnijęs Dievas negalėjo būti moteris, nes moteris yra pati purviniausia ir žmonijos sugedimo šaltinis? Ar drįsti atkakliai teigti, kad „moteris visada privalo paklusti vyrui ir niekada negali apreikšti ar tiesiogiai atstovauti Dievo“? Anksčiau tu to nesupratai, bet dabar ar gali ir toliau piktžodžiauti  prieš Dievo darbą, ypač įsikūnijusio Dievo? Jei tau tai neaišku, geriau patylėk, kad neparodytum savo kvailumo, nežinojimo ir bjaurumo. Nemanyk, kad tu viską supranti. Sakau tau, kad visko, ką matei ir patyrei, yra negana, kad suprastum bent tūkstantąją Mano valdymo plano dalį. Tai kodėl tada taip pasipūtusiai elgiesi? Tavo mažyčio talento ir menkutės žinių kruopelės negana, kad Jėzus galėtų jais pasinaudoti bent vieną Savo darbo sekundę! Kiek patirties tu iš tikrųjų turi? Tai, ką esi matęs ir girdėjęs per savo gyvenimą, ir tai, ką esi įsivaizdavęs, yra mažiau nei darbas, kurį Aš padarau per vieną akimirką! Verčiau nesikabinėk prie smulkmenų ir neieškok kaltų. Kad ir koks arogantiškas esi, tu tesi sukurta būtybė, kuri net skruzdėlei neprilygsta! Visa, ką turi savyje, yra mažiau nei telpa skruzdėlėje! Nemanyk, kad vien todėl, kad esi daug patyręs ir ilgiau gyvenęs, turi teisę postringauti ir pasipūtusiai kalbėti. Ar tavo patirtis ir branda kyla ne iš Mano ištartų žodžių? Ar tu tiki, kad užsitarnavai jas savo sunkiu darbu? Šiandien matai, kad Aš tapau kūnu, ir vien dėl to tavyje kyla sampratų perteklius ir iš to išplaukiančių įsivaizdavimų begalybė. Jei ne Mano įsikūnijimas, tu, net jei būtum ypatingai talentingas, neturėtum tiek daug sampratų; ar ne iš jų kyla tavo įsivaizdavimai? Jei Jėzus nebūtų tapęs kūnu tą pirmąjį kartą, ar tu apskritai žinotum apie įsikūnijimą? Argi ne todėl, kad sužinojai apie Dievo tapimą kūnu iš pirmojo įsikūnijimo, turi įžūlumo bandyti teisti antrąjį įsikūnijimą? Kodėl užuot buvęs nuolankiu sekėju, tu jį kruopščiai tyrinėji? Kai įžengsi į šią srovę ir ateisi pas įsikūnijusį Dievą, ar Jis leis tau Jį  tyrinėti? Gali tyrinėti savo šeimos istoriją, bet jei bandysi tyrinėti Dievo „šeimos istoriją“, ar šiandienos Dievas leistų tau tai daryti? Ar nesi aklas? Ar neužsitrauki sau paniekos?

Jei Jėzaus darbas būtų tik atliktas ir nebūtų papildytas šiame paskutiniųjų dienų etape atliktu darbu, žmogus amžinai laikytųsi įsikibęs nuomonės, kad tik Jėzus yra vienatinis Dievo Sūnus. Tai reikštų, kad Dievas turi tik vieną sūnų, ir kad kiekvienas, kuris vėliau ateitų kitu vardu, nebūtų vienatinis Dievo Sūnus, juo labiau Pačiu Dievu. Žmonės įsivaizduoja, kad kiekvienas, tarnaujantis kaip nuodėmės auka arba prisiimantis valdžią Dievo vardu ir atperkantis visą žmoniją, yra vienatinis Dievo Sūnus. Kai kurie mano, kad jei tas Vienintelis, kuris ateina, yra vyras, Jis gali būti laikomas vienatiniu Dievo Sūnumi ir Dievo atstovu. Yra netgi teigiančių, kad Jėzus yra Jahvės Sūnus, Jo vienatinis Sūnus. Ar tai nėra gilios sampratos? Jei Dievas nebūtų atėjęs atlikti šio darbo etapo paskutiniajame amžiuje, tuomet visą žmoniją Dievo atžvilgiu gaubtų tamsus šešėlis. Jei taip būtų, vyras manytų esąs viršesnis už moterį, ir moterys niekuomet negalėtų pakelti galvos, ir nė viena jų negalėtų būti išgelbėta. Žmonės visada tiki, kad Dievas yra vyras ir dar, kad Jis visada nekentė moters ir jos neišganytų. Jei taip būtų, ar tai nebūtų tiesa, kad visos moterys, kurias sukūrė Jahvė ir kurios taip pat buvo sugadintos, niekada neturėtų galimybės būti išgelbėtos? Tad ar nebūtų beprasmiška, kad Jahvė sukūrė moterį, tai yra Ievą? Ir argi moteris nepražūtų amžiams? Dėl šios priežasties paskutinėmis dienomis pradedamas darbo etapas, siekiant išgelbėti visą žmoniją, ne tik moterį. Jei kas nors manytų, kad Dievas įsikūnijo moterimi tik tam, kad išgelbėtų moterį, tuomet toks žmogus būtų dar kvailesnis.

Šių dienų darbas pastūmėjo Malonės amžiaus darbą pirmyn; tai reiškia, kad viso šešių tūkstančių metų valdymo planas pajudėjo į priekį. Nors Malonės amžius baigėsi, Dievo darbas pažengė toliau ir giliau. Kodėl aš vis kartoju, kad šis darbo etapas grindžiamas Malonės ir Įstatymo amžiais? Kitais žodžiais tariant, šiandienos darbas yra Malonės amžiuje atlikto darbo tąsa ir pažanga, lyginant su tuo, kas buvo nuveikta Įstatymo amžiuje. Trys etapai yra glaudžiai tarpusavyje susiję, kiekviena grandinės grandis glaudžiai susijusi su kita. Kodėl aš taip pat sakau, kad šis darbo etapas remiasi Jėzaus nuveiktu darbu? Jei šis etapas  nesiremtų Jėzaus atliktu darbu, šiame etape turėtų įvykti dar vienas nukryžiavimas, o ankstesnio etapo atpirkimo darbą reikėtų atlikti iš naujo. Tai neturėtų prasmės. Tai nereiškia, kad darbas buvo visiškai užbaigtas, bet kad amžius pasistūmėjo į priekį ir darbas pakilo į aukštesnį lygį nei anksčiau. Galima sakyti, kad šis darbo etapas yra pastatytas ant Įstatymo amžiaus pamatų ir Jėzaus darbo uolos. Dievo darbas vykdomas etapais, ir šis etapas nėra nauja pradžia. Tik trijų darbo etapų derinys gali būti laikomas šešių tūkstančių metų valdymo planu. Šio etapo darbas yra atliekamas ant Malonės amžiaus darbo pamatų. Jei šie du darbo etapai būtų tarpusavyje nesusiję, tuomet kodėl nukryžiavimas nekartojamas šiame etape? Kodėl Aš nenešu žmonijos nuodėmių, bet ateinu tiesiogiai žmogų teisti ir bausti? Jei Mano darbas teisti ir bausti žmogų neitų po nukryžiavimo – kartu su faktu, kad dabar Mano atėjimas nėra iš Šventosios Dvasios  – tuomet Aš neturėčiau teisės teisti ir bausti žmogų. Šio etapo darbas yra visiškai pagrįstas ankstesnio etapo darbu. Todėl tik toks darbas gali palaipsniui atvesti žmogų į išganymą. Jėzus ir Aš esame kilę iš vienos Dvasios. Nors Savo kūnais ir nesame susiję, Mūsų Dvasia yra viena. Nors Mūsų veiklos turinys ir  vykdomas darbas skiriasi, bet Mūsų esmė yra ta pati. Mūsų kūnai įgauna skirtingas formas, bet tai lemia amžiaus pokytis ir skirtingi Mūsų darbo reikalavimai. Mūsų tarnystės nėra vienodos, todėl ir darbas, kurį vykdome, ir būdai, kuriuos apreiškiame žmogui, skiriasi. Todėl tai, ką žmogus mato ir supranta šiandien, skiriasi nuo praeities, ir to priežastis yra amžių kaita. Nors Jie skiriasi lytimi ir Jų kūnų formomis, ir kad Jie negimė toje pačioje šeimoje, juo labiau tame pačiame laikotarpyje, Jų Dvasia vis dėlto yra viena. Nors Jų kūnų nesaisto nei kraujas, nei jokia fizinė giminystė, negalima paneigti, kad Jie yra Dievo įsikūnijimai dviem skirtingais laiko tarpsniais. Tai, kad Jie yra Dievo įsikūnijimai, yra nenuginčijama tiesa. Tačiau Jų nesieja kraujo ryšys ir jie kalba skirtingomis žmonių kalbomis. (Vienas buvo vyras, kuris kalbėjo žydų kalba, o kitas – kinų kalba kalbanti moteris). Dėl šių priežasčių Jie gyveno skirtingose šalyse ir skirtingais laikotarpiais, kad atliktų kiekvienam iš Jų skirtą darbą. Nepaisant fakto, kad Jie yra kilę iš tos pačios Dvasios – tai yra, turi tą pačią esmę – tarp Jų kūnų išorinių pavidalų nėra absoliučių panašumų. Juos sieja tik tas pats žmogiškumas, bet kalbant apie Jų išorinę išvaizdą ir Jų gimimo aplinkybes, Jie nėra panašūs. Šie dalykai neturi jokios įtakos Jų atitinkamam darbui ar žmogaus supratimui apie Juos, nes galiausiai Jie yra iš tos pačios Dvasios ir niekas negali Jų atskirti. Nors Jie nesusiję kraujo ryšiu, visą Jų esybę valdo Jų Dvasios, kurios leidžia Jiems atlikti skirtingus darbus skirtingais laikotarpiais, o Jų kūnai priklauso skirtingoms kraujo linijoms. Pavyzdžiui, Jahvės Dvasia nėra Jėzaus Dvasios tėvas, o Jėzaus Dvasia nėra Jahvės Dvasios sūnus: Jie kilę iš vienos ir tos pačios Dvasios. Panašiai ir šiandieninis įsikūnijęs Dievas ir Jėzus nėra susieti kraujo ryšiu, tačiau Jie yra viena – taip yra todėl, kad Jų Dvasia yra viena. Dievas gali atlikti gailestingumo ir mielaširdystės darbą, žmogaus teisiojo teismo ir baudimo darbą, ir žmogaus prakeikimo darbą. Galiausiai, Jis gali įvykdyti pasaulio sunaikinimo ir blogio nubaudimo darbą. Argi ne Jis Pats daro visa tai? Argi tai nėra Dievo visagalybė? Jis galėjo ir skelbti įstatymus žmogui ir duoti jam įsakymus. Jis taip pat galėjo vadovauti ankstyviesiems izraelitams jų gyvenime žemėje ir vesti juos statant šventyklą ir altorius, laikydamas visus izraelitus Savo valdžioje. Dėl Jo valdžios per tuos du tūkstančius metų, kai Jis gyveno žemėje su Izraelio tauta, izraelitai nedrįso prieš Jį maištauti, visi bijojo Jahvės ir laikėsi Jo įsakymų. Toks buvo darbas, kuris buvo atliktas dėl Jo valdžios ir Jo visagalybės. Tada, Malonės amžiuje, atėjo Jėzus, kad atpirktų visą puolusią žmoniją (ne tik izraelitus). Jis parodė žmogui gailestingumą ir mielaširdystę. Jėzus, kokį žmogus matė Malonės amžiuje, buvo kupinas mielaširdystės ir visada mylėjo žmogų, nes Jis atėjo išgelbėti žmoniją nuo nuodėmės. Jis galėjo atleisti žmonėms jų nuodėmes, kol Jo nukryžiavimas visiškai atpirko žmoniją iš nuodėmės. Tuo laikotarpiu Dievas pasirodė žmogui kupinas gailestingumo ir mielaširdystės, tai yra, Jis tapo auka už žmogaus nuodėmes ir buvo nukryžiuotas už jas, kad jiems būtų visiems laikams atleista. Jis buvo gailestingas, užjaučiantis, kantrus ir mylintis. Ir visi tie, kurie sekė Jėzumi Malonės amžiuje, taip pat stengėsi visame kame būti kantrūs ir mylintys. Jie buvo labai kantrūs ir niekada nesigynė, net kai juos mušė, keikė ar užmėtė akmenimis. Bet paskutiniame etape taip jau nebegali būti. Pavyzdžiui, Jėzaus ir Jahvės darbai nebuvo visiškai tokie patys, nors Jų Dvasia buvo viena. Jahvės darbas neužbaigė amžiaus, bet jį vedė, pradėdamas naują žmonijos gyvenimo žemėje etapą. O šiandienos darbas yra užkariauti giliai sugedusius pagoniškų tautų žmones ir vesti ne tik Dievo išrinktąją tautą Kinijoje, bet visą visatą ir visą žmoniją. Tau gali atrodyti, kad šis darbas atliekamas tik Kinijoje, bet iš tiesų jis jau pradėjo plisti ir užsienyje. Kodėl žmonės už Kinijos ribų vėl ir vėl ieško tikrojo kelio? Taip yra todėl, kad Dvasia jau ėmėsi darbo, o šiandien ištarti žodžiai yra skirti žmonėms visoje visatoje. Taigi, pusė darbo jau atlikta. Nuo pasaulio sutvėrimo iki šių dienų Dievo Dvasia jau pradėjo šį didį darbą ir vykdo jį skirtingais amžiais ir skirtingose šalyse. Kiekvieno amžiaus žmonės mato vis kitokį Jo būdą, kuris natūraliai apreiškiamas per skirtingą Jo vykdomą darbą. Jis yra Dievas, kupinas gailestingumo ir mielaširdystės; Jis yra auka už žmogaus nuodėmes ir jo ganytojas; bet taip pat Jis yra žmogaus teismas, baudimas ir prakeiksmas. Jis galėjo du tūkstančius metų vesti žmogų jo gyvenime  žemėje ir taip pat galėjo atpirkti sugedusią žmoniją iš nuodėmės. Šiandien Jis taip pat gali užkariauti žmoniją, kuri Jo nepažįsta, palenkti ją Savo valdžion ir priversti ją visiškai Jam paklusti. Galiausiai Jis sudegins visa, kas visatos žmonėse yra nešvaru ir neteisinga, kad parodytų jiems, kad Jis yra ne tik gailestingas ir mylintis Dievas, ne tik išminties ir stebuklų Dievas, ne tik šventasis Dievas, bet ir žmogų teisiantis Dievas. Piktadariams Jis yra deginantis, teisiantis ir baudžiantis; tiems, kurie bus ištobulinti, Jis yra sunkus išmėginimas, išvalymas ir išbandymas, o taip pat paguoda, maistas ir gyvybės palaikymas, aprūpinimas žodžiais ir genėjimas. O tiems, kurie yra pašalinti, Jis yra bausmė ir atpildas. Pasakyk Man, argi Dievas ne visagalis? Jis sugeba atlikti bet kokį darbą, ne tik nukryžiavimą, kaip tu įsivaizduoji. Tu per menkai vertini Dievą! Ar tu tiki, kad Jo darbas apsiriboja visos žmonijos atpirkimu per Jo nukryžiavimą? O po to tu pradėsi sekti paskui Jį į dangų, kur valgysi gyvybės medžio vaisius ir gersi iš gyvybės upės?... Ar galėtų būti taip paprasta? Pasakyk man, ką tu nuveikei? Ar tavyje yra Jėzaus gyvenimas? Tu tikrai buvai Jo atpirktas, bet nukryžiavimas buvo Paties Jėzaus darbas. Kokią pareigą tu kaip žmogus atlikai? Tu turi tik išorinį pamaldumą, bet nesupranti Jo kelio. Ar taip tu Jį apreiški? Jei neįgijai Dievo gyvenimo ar nematei Jo viso teisaus būdo, tuomet negali teigti, kad turi gyvenimą, ir esi nevertas įžengti pro dangaus karalystės vartus.

Dievas yra ne tik Dvasia  –  Jis taip pat gali tapti kūnu. Be to, Jis yra šlovės kūnas. Jėzų, nors jūs Jo ir nematėte, liudijo izraelitai – to meto žydai. Pradžioje Jis buvo kūniškas kūnas, bet po Jo nukryžiavimo, Jis tapo šlovės kūnu. Jis yra visaapimanti Dvasia, galinti dirbti visur. Jis gali būti Jahvė arba Jėzus, arba Mesijas. Galiausiai Jis gali tapti ir visagaliu Dievu. Jis yra teisumas, teismas ir bausmė. Jis yra prakeiksmas ir rūstybė. Bet taip pat Jis yra gailestingumas ir mielaširdystė. Visas Jo atliktas darbas gali   Jį atspindėti. Koks, tavo manymu, Dievas Jis yra? Negali paaiškinti. Jei tikrai negali paaiškinti, neturėtum Dievo teisti. Neskelbk verdikto, kad Dievas amžinai yra gailestingumo ir mielaširdystės Dievas vien todėl, kad viename etape Jis atliko atpirkimo darbą. Ar gali būti tikras, kad Jis yra tik gailestingas ir mylintis Dievas? Jei Jis yra tik gailestingas ir mylintis Dievas, kodėl Jis paskutinėmis dienomis užbaigs amžių? Kodėl Jis pasiųs į žemę tiek daug nelaimių? Žmonių įsivaizdavimu ir supratimu Dievas turėtų būti gailestingas ir mylintis iki pat galo, kad visi žmonės iki vieno galėtų būti išgelbėti. Bet kodėl paskutinėmis dienomis Jis pasiųs tokias dideles nelaimes kaip žemės drebėjimus, marus ir badą, kad sunaikintų šią blogąją žmoniją, kuri Dievą laiko priešu? Kodėl Jis leis žmogui kęst tokias nelaimes? Nei vienas jūsų nedrįsta pasakyti ir nė vienas negali paaiškinti, koks Dievas Jis yra. Ar tu drįsti sakyti, kad Jis yra Dvasia? Ar tu drįsti sakyti, kad Jis tėra tik Jėzaus kūnas? Ir ar drįsti sakyti, kad Jis yra Dievas, kuris bus amžiams nukryžiuotas dėl žmogaus?


Užkariavimo darbo tikroji istorija (1)

Šėtono taip giliai sugadinta žmonija nežino, kad yra Dievas, ir nustojo Dievą garbinti. Pradžioje, kai buvo sukurti Adomas ir Ieva, juos visada lydėjo Jahvės šlovė ir liudijimas. Tačiau patyręs sugedimą žmogus prarado šlovę ir liudijimą, nes visi maištavo prieš Dievą ir visiškai nustojo Jo bijoti. Šiandienis užkariavimo darbas – tai susigrąžinti visą liudijimą ir visą šlovę bei padaryti taip, kad visi žmonės garbintų Dievą, idant tarp sukurtųjų būtybių atsirastų liudijimas; būtent toks darbas turi būti atliktas šiame etape. Kaip tiksliai reikia užkariauti žmoniją? Visiškai įtikinti žmogų panaudojant šio etapo žodžius; visiškai jį įkalbėti taikant apnuoginimą, teismą, baudimą ir negailestingą prakeiksmą; apnuoginant žmogaus maištingumą ir teisiant jo pasipriešinimą, kad jis pažintų žmonijos neteisumą ir bjaurumą, taip panaudojant šiuos dalykus kaip priešpriešą teisiam Dievo būdui. Daugiausia per šiuos žodžius žmogus yra užkariaujamas ir visiškai įtikinamas. Žodžiai yra galutinio žmonijos užkariavimo priemonė, ir visi, kurie priima Dievo užkariavimą, privalo priimti Jo žodžių smūgius ir teismą. Šiandienis kalbėjimo procesas yra būtent užkariavimo procesas. O kaip žmonės turėtų bendradarbiauti? Žinodami, kaip šiuos žodžius valgyti ir gerti, ir juos perprasdami. Kalbant apie tai, kaip žmonės yra užkariaujami – to jie patys vieni padaryti negali. Viskas, ką tu gali padaryti, tai valgydamas ir gerdamas šiuos žodžius pažinti savo sugedimą ir bjaurumą, savo maištingumą ir savo neteisumą, ir pulti ant kelių priešais Dievą. Jei suvokęs Dievo ketinimus gebi juos įgyvendinti praktikoje, jei patiri regėjimus ir sugebi visiškai paklusti šiems žodžiams bei pats nepriimi jokių sprendimų, tuomet būsi užkariautas – ir tai įvyks būtent dėl šių žodžių. Kodėl žmonija prarado liudijimą? Nes niekas netiki į Dievą, nes Dievui nėra vietos žmonių širdyse. Žmonijos užkariavimas yra žmonijos tikėjimo atkūrimas. Žmonės visad nori stačia galva pulti į žemišką pasaulį, jie puoselėja pernelyg daug vilčių, per daug tikisi iš savo ateities ir turi per daug perdėtų reikalavimų. Jie visada galvoja apie kūną, planuoja kūnui ir neturi jokio noro ieškoti Dievo tikėjimo kelio. Jų širdis Šėtonas pagrobė, jie prarado savo Dievobaimingas širdis ir yra minčių apie Šėtoną apsėsti. Tačiau Dievas sukūrė žmogų. Taip žmogus prarado liudijimą – vadinasi jis prarado Dievo šlovę. Žmonijos užkariavimo tikslas yra susigrąžinti žmogaus Dievo baimės šlovę. Galima pasakyti taip: yra daugybė žmonių, kurie nesiekia gyvenimo; net jei ir atsiranda vienas kitas, kuris jo siekia, tokių tėra saujelė. Žmonės labiausiai nerimauja dėl savo ateities, nekreipdami jokio dėmesio į gyvenimą. Kai kurie maištauja prieš Dievą ir Jam priešinasi, teisia Jį Jam už akių ir nepraktikuoja tiesos. Šie žmonės kol kas ignoruojami; šiuo metu su šiais maišto sūnumis nieko nedaroma, bet ateityje tu gyvensi tamsoje verkdamas ir grieždamas dantimis. Tu nevertini šviesos, kai joje gyveni, bet suprasi jos vertę, kai gyvensi tamsioje naktyje, ir tuomet gailėsiesi. Dabar jautiesi gerai, bet ateis diena, kai gailėsiesi. Kai ta diena ateis, tamsa nusileis ir nebeliks šviesos - gailėtis bus jau per vėlu. Taip yra todėl, kad vis dar nesupranti šiandienio darbo, todėl nebrangini to laiko, kurį dabar turi. Kai prasidės visos visatos darbas, tai yra, kai išsipildys šie žodžiai, kuriuos šiandien sakau, daugelis žmonių susiims už galvų ir lies skausmo ašaras. Ir ar taip darydami jie nenugarmės į tamsą, kur juos lydės verksmai ir dantų griežimas? Visi, kurie nuoširdžiai siekia gyvenimo ir yra ištobulinti, gali būti naudojami, o visi maišto sūnūs, kurie netinkami naudojimai, nugarmės į tamsą. Jie bus visiškai netekę Šventosios Dvasios veikimo, nepajėgūs nieko suvokti. Taigi jų lauks bausmė ir ašaros. Jei šiame darbo etape esi gerai apsiginklavęs ir paaugai savo gyvenime, tuomet esi tinkamas būti panaudotas. Jei esi prastai apsiginklavęs, tuomet, net jei būsi pašauktas kitam darbo etapui, būsi netinkamas naudojimui – tuomet nebeturėsi kitos progos, net jei ir norėsi apsiginkluoti. Dievas išėjus, kur galėsi rasti tokią progą, kokią dabar suteikia Jo darbas? Kur galėsi gauti mokymą, kurį asmeniškai teikia Dievas? Tuomet Dievas asmeniškai nekalbės ir neskleis Savo balso; tu tik skaitysi tuos dalykus, kurie kalbami šiandien – kaip tuomet bus lengva suprasti? Kaip gyvenimas ateityje galėtų prilygti šiandienos gyvenimui? Argi tada, kai verksi ir grieši dantimis, tai nebus gyvenimas kančiose? Dabar tau teikiami palaiminimai, bet tu nemoki jais mėgautis; gyveni palaimoje, tačiau to nesuvoki. Tai įrodo, kad esi pasmerktas kentėti! Šiandien kai kurie žmonės priešinasi, kai kurie maištauja, kai kurie daro vieną ar kitą, o Aš tiesiog tai ignoruoju – bet nemanykite, kad nežinau, ką jūs rezgate. Argi nesuprantu jūsų esmės? Kodėl jūs visada stojate prieš Mane? Argi netiki Dievą tam, kad siektum gyvenimo ir palaiminimų savęs paties labui? Argi ne dėl savęs tu tiki? Šiuo metu Aš tik atlieku užkariavimo darbą kalbėdamas, ir kai šis užkariavimo darbas baigsis, paaiškės tavo baigtis. Argi turiu tau tai pasakyti tiesiai šviesiai?

Šiandienis užkariavimo darbas skirtas atskleisti, kokia bus žmogaus baigtis. Kodėl sakoma, kad šiandienis baudimas ir teismas yra teismas prieš didįjį baltą sostą paskutinėmis dienomis? Argi to nesupranti? Kodėl užkariavimo darbas yra paskutinis etapas? Argi ne būtent tam, kad būtų atskleista, kokia baigtis laukia kiekvienos žmonių klasės? Argi ne tam, kad baudimo ir teismo užkariavimo darbo metu kiekvienas parodytų savo tikrąjį aš ir būtų atskirtas pagal savo rūšį? Užuot sakius, kad tai yra žmonijos užkariavimas, būtų geriau sakyti, kad tai atskleidžia, kokia baigtis laukia kiekvienos žmonių klasės. Čia kalbama apie žmonių nuodėmių teismą ir įvairių žmonių klasių atskleidimą, taip nusprendžiant, ar jie yra pikti, ar teisūs. Po užkariavimo darbo eina atlyginimo už gėrį ir baudimo už blogį darbas. Visiškai paklūstantys žmonės – tai yra, visiškai užkariauti – bus įtraukti į kitą Dievo darbo skleidimo visoje visatoje etapą; neužkariautieji bus patalpinti tamsoje ir patirs nelaimes. Taip žmonės bus atskirti pagal jų rūšį: blogi žmonės bus priskirti prie blogųjų, ir saulė jiems daugiau niekada nešvies, o teisieji bus priskirti prie gerųjų, jie įgis šviesą ir amžinai gyvens šviesoje. Visų dalykų baigtis yra arti, ir žmonių baigtis buvo aiškiai parodyta jų akims. Visi dalykai bus atskirti pagal jų rūšį, tad kaip žmonės gali išvengti kančios, kai kiekvienas atskiriamas pagal jo rūšį? Kiekvienos rūšies žmogaus baigtis atskleidžiama tada, kai visų dalykų baigtis yra arti, ir tai atliekama visos visatos užkariavimo darbo metu (įskaitant visą užkariavimo darbą, pradedant dabartiniu darbu). Visos žmonijos baigtis atskleidžiama priešais teismo sostą, baudimo metu ir paskutiniųjų dienų užkariavimo darbo metu. Žmonių atskyrimas pagal jų rūšį nereiškia žmonių grąžinimo į jų pirmines klases, nes kai žmogus buvo sukurtas, buvo tik viena žmonių rūšis – vienintelis padalijimas buvo į vyrą ir moterį. Nebuvo daug skirtingų žmonių rūšių. Tik po kelis tūkstantmečius trukusio gedimo atsirado skirtingos žmonių klasės: vieni atsidūrė netyrųjų dvasių valdžioje, kiti – piktųjų velnių valdžioje, o dar kiti, siekiantys gyvenimo kelio, – Visagalio viešpatavime. Tik taip tarp žmonių palaipsniui atsirado klasės, ir tik taip žmonės didelėje žmonijos šeimoje pasidalijo į klases. Visi žmonės pasirenka skirtingus „tėvus“; nėra taip, kad visi būtų visiškai pavaldūs Visagalio viešpatavimui, nes žmogus yra per daug maištingas. Teisus teismas apnuogina tikrąją kiekvieno tipo žmogaus esybę, nepalikdamas nieko paslėpto. Šviesoje visi parodo savo tikrąjį veidą. Šiuo metu žmogus jau nebėra toks, koks buvo iš pradžių, jo protėvių pirminis atvaizdas seniai išnyko, nes daugybę Adomo ir Ievos palikuonių jau seniai pagrobė Šėtonas, kad jie daugiau niekada nebeišvystų dangaus šviesos, nes žmonės buvo pripildyti visokių Šėtono nuodų. Taip žmonės įgijo savo atitinkamas paskirtis. Be to, būtent pagal skirtingus nuodus jie yra atskiriami pagal jų rūšį, o tai reiškia, kad jie atskiriami pagal tai, kokiu mastu yra užkariauti šiandien. Žmogaus baigtis nėra kažkas, kas buvo iš anksto nulemta nuo pasaulio sukūrimo. Taip yra todėl, kad pradžioje tebuvo viena klasė, kuri bendrai vadinosi „žmonija“, ir iš pradžių žmogus nebuvo sugadintas Šėtono, ir visi žmonės gyveno Dievo šviesoje, kur jų negaubė jokia tamsa. Tačiau po to, kai žmogų sugadino Šėtonas, po visą žemę pasklido visų tipų ir rūšių žmonės – visų tipų ir rūšių žmonės, kilę iš šeimos, bendrai vadinamos „žmonija“, kurią sudarė vyras ir moteris. Jų protėviai visus juos nuvedė klystkeliais, tolyn nuo jų seniausių protėvių – žmonijos, kurią sudarė vyras ir moteris (tai yra Adomas ir Ieva pradžioje, jų seniausi protėviai). Tuo metu izraelitai buvo vieninteliai, kurių gyvenimui žemėje vadovavo Jahvė. Įvairių tipų žmonės, atsiradę iš viso Izraelio (tai yra, iš pirminio šeimos klano), tuomet prarado Jahvės vedimą. Šie ankstyvieji žmonės, visiškai nieko neišmanę apie žmonių pasaulio reikalus, vėliau sekė paskui savo protėvius ir apsigyveno jų užimtose teritorijose, ir tai tęsiasi iki šių dienų. Taip jie ir toliau nesuvokia, kaip jie nuklydo nuo Jahvės ir kaip iki šių dienų juos gadina visokios netyrosios ir piktosios dvasios. Tie, kurie iki šiol buvo giliai sugadinti ir apnuodyti – tie, kurių galiausiai neįmanoma išgelbėti, – neturės kito pasirinkimo, kaip tik sekti savo protėvius, netyrąsias dvasias, kurios juos sugadino. Tie, kuriuos galiausiai galima išgelbėti, nukeliaus į žmonijos paskirties vietą, tai yra į baigtį, skirtą išgelbėtiems ir nugalėtiems. Bus padaryta viskas, kad būtų išgelbėti visi, kuriuos galima išgelbėti – tačiau žmonėms, kurie taip atbuko, kad jų pagydyti yra neįmanoma, neliks kito pasirinkimo, kaip tik sekti paskui savo protėvius į baudimo bedugnę. Nemanyk, kad tavo baigtis buvo iš anksto nulemta pradžioje ir tik dabar buvo atskleista. Jei taip manai, argi pamiršai, kad iš pradžių kuriant žmoniją nebuvo sukurta atskira šėtoniška žmonių klasė, o tik viena žmonija, kurią sudarė Adomas ir Ieva (tai yra tik vyras ir moteris)? Jei nuo pat pradžių tu būtum buvęs Šėtono palikuonis, ar Jahvė būtų įtraukęs šėtonišką žmonių klasę į Savo kūriniją? Argi Jis būtų taip pasielgęs? Jis sukūrė žmogų, kad Jį liudytų; Jis sukūrė žmogų, kad Jį šlovintų. Ar Jis būtų sąmoningai sukūręs Šėtono palikuonių klasę, kad ši tyčia Jam priešintųsi? Kaip Jahvė būtų galėjęs taip pasielgti? Jei Jis būtų taip padaręs, kas galėtų sakyti, kad Jis yra teisus Dievas? Kai dabar sakau, kad kai kurie iš jūsų galiausiai atiteks Šėtonui, tai nereiškia, kad nuo pat pradžių tu priklausei Šėtonui; tai veikiau reiškia, kad tu puolei taip žemai, jog net jei Dievas ir bandė tave išgelbėti, tu vis tiek nesugebėjai priimti tos išganančios malonės. Nelieka kito pasirinkimo, kaip tik priskirti tave prie Šėtono. Taip yra tik todėl, kad tavęs nebegalima išgelbėti, o ne todėl, kad Dievas yra tau neteisus ir sąmoningai iš anksto nulėmė tau būti Šėtono įsikūnijimu, o tada atiduoda tave Šėtonui ir tyčia nori, kad kentėtum. Tai nėra tikroji užkariavimo darbo istorija. Jei taip manai, tuomet tavo supratimas yra labai vienpusis! Paskutiniojo etapo užkariavimas skirtas išgelbėti žmones, o taip pat atskleisti jų baigtis. Taip siekiama teismu apnuoginti žmonių nuopuolį ir taip paskatinti juos atgailauti, pakilti ir siekti gyvenimo bei teisingo gyvenimo kelio. Taip siekiama pažadinti atbukusių ir kvailų žmonių širdis ir teismu atskleisti vidinį žmogaus maištingumą. Tačiau jei žmonės vis dar nesugeba atgailauti, vis dar neįstengia siekti teisingo gyvenimo kelio ir negali atsikratyti šio sugedimo, tuomet jie taps Šėtono ryjamais objektais, kurių nebegalima išgelbėti. Tokia yra užkariavimo reikšmė: išgelbėti žmones, o taip pat atskleisti jų baigtis. Geros baigtys, blogos baigtys – jas visas atskleidžia užkariavimo darbas. Ar žmonės bus išgelbėti, ar prakeikti, paaiškėja užkariavimo darbo metu.

Paskutinės dienos yra tada, kai visi dalykai per užkariavimą bus atskirti pagal jų rūšį. Užkariavimas yra paskutiniųjų dienų darbas; kitaip tariant, teisti kiekvieno žmogaus nuodėmes yra paskutiniųjų dienų darbas. Antraip, kaip žmonės galėtų būti atskirti pagal jų rūšį? Tarp jūsų atliekamas atskyrimo pagal rūšį darbas yra tokio darbo visoje visatoje pradžia. Po to visų kraštų ir visų tautų žmonės taip pat turės priimti užkariavimo darbą. Tai reiškia, kad kiekvienas kūrinijos žmogus turės būti atskirtas pagal jo rūšį ir pasiduoti priešais teismo sostą, kad būtų teisiamas. Nė vienas žmogus ir nė vienas dalykas negali išvengti šio baudimo ir teismo kančios, ir nėra nė vieno žmogaus ar dalyko, kuris nebūtų atskirtas pagal jo rūšį; kiekvienas žmogus bus priskirtas tam tikrai klasei, nes visų dalykų baigtis artėja, ir visas dangus bei žemė pasiekė savo pabaigą. Kaip žmogus galėtų išvengti tos dienos, kai baigsis žmogaus egzistencija? Taigi, kiek dar gali tęstis jūsų maištingi poelgiai? Argi jūsų paskutinioji diena nėra dabar pat priešais jūsų akis? Kaip tie, kurie bijo Dievo ir trokšta Jo apsireiškimo, gali nematyti Dievo teisumo apsireiškimo dienos? Kaip jie gali negauti galutinio atlygio už gėrį? Ar tu esi tas, kuris daro gėrį, ar tas, kuris daro blogį? Ar tu esi tas, kuris priima teisų teismą ir tada paklūsta, ar tas, kuris priima teisų teismą ir po to yra prakeikiamas? Ar tu gyveni priešais teismo sostą šviesoje, ar gyveni Hade, apsuptas tamsos? Argi ne tu pats aiškiausiai žinai, ar tavo baigtis bus atlygis, ar bausmė? Argi ne tu aiškiausiai žinai ir giliausiai supranti, kad Dievas yra teisus? Tad koks iš tikrųjų tavo elgesys ir kokia tavo širdis? Kai Aš šiandien tave užkariauju, ar tau tikrai reikia, kad Aš aiškiai įvardyčiau, ar tavo elgesys yra geras, ar blogas? Kiek daug dėl Manęs paaukojai? Kaip giliai Mane garbini? Argi pats kuo aiškiausiai nežinai, kaip elgiesi su Manimi? Tu turėtum geriau nei bet kas kitas žinoti, kokia bus tavo baigtis! Iš tiesų sakau tau: Aš tik sukūriau žmoniją ir sukūriau tave, bet Aš neatidaviau jūsų Šėtonui; kaip ir tyčia neverčiau jūsų maištauti prieš Mane ar Man priešintis ir dėl to būti Mano nubaustiems. Argi visos šios nelaimės nėra atpildas už jūsų pernelyg užsispyrusias širdis ir pernelyg niekingą elgesį? Tad argi ir jūs patys negalite nulemti, kokią baigtį gausite? Argi savo širdyse ne jūs geriau nei bet kas kitas žinote, kokia bus jūsų baigtis? Aš užkariauju žmones tam, kad juos atskleisčiau ir kad galėčiau geriau atnešti tau išganymą. Tai darau ne tam, kad versčiau tave daryti bloga, ir ne tam, kad tyčia versčiau tave žengti į pražūties pragarą. Kai ateis laikas, argi tavo didžiulės kančios, tavo verksmas ir dantų griežimas - ar visa tai nebus dėl tavo nuodėmių? Tad argi ne tavo paties gėris arba tavo paties blogis yra geriausias tavo teismas? Argi tai nėra geriausias įrodymas, galintis atskleisti, kokia bus tavo baigtis?

Šiandien Aš dirbu su Dievo išrinktaisiais žmonėmis Kinijoje, kad atskleisčiau visus jų maištingus polinkius, apnuoginčiau jų visą bjaurumą ir pasinaudojęs šiomis aplinkybėmis pasakyčiau viską, ką turiu pasakyti. Tuomet atliksiu kitą Savo visos visatos užkariavimo darbo žingsnį. Jūsų teismą panaudosiu tam, kad teisčiau visų visatos žmonių neteisumą, nes jūs esate žmonijos maištaujančios dalies atstovai. Tie, kurie nesugeba žengti pirmyn, taps tik priešpriešos ir tarnavimo objektais, tuo tarpu tie, kurie gali žengti pirmyn, bus panaudoti. Kodėl sakau, kad nesugebantys žengti pirmyn pasitarnaus tik kaip priešprieša? Taip yra todėl, kad dabartiniai Mano žodžiai ir darbas yra nukreipti į jūsų kilmę ir todėl, kad jūs tapote maištingųjų visoje žmonijoje atstovais ir tobulu pavyzdžiu. Vėliau Aš nunešiu šiuos žodžius, kurie užkariauja jus, į užsienio šalis ir panaudosiu juos tenykščiams žmonėms užkariauti, tačiau tu pats jų nebūsi įgijęs. Argi dėl to netapsi priešprieša? Visos žmonijos sugedę polinkiai, maištingi žmogaus poelgiai ir bjaurūs žmogaus atvaizdai bei veidai – visa tai šiandien užrašyta žodžiuose, kuriais esate užkariaujami. Tuomet Aš naudosiu šiuos žodžius užkariaudamas kiekvienos tautos ir kiekvienos denominacijos žmones, nes jūs esate archetipas, precedentas. Tačiau Aš nesiekiau sąmoningai jūsų apleisti; jei tau nesiseks tavo siekyje ir dėl to pasirodysi esąs nepagydomas, argi nebūsi tiesiog tarnavimo objektas ir priešprieša? Kartą sakiau, kad Mano išmintis pasireiškia atsižvelgiant į Šėtono kėslus. Kodėl tai pasakiau? Argi tai nėra tikroji istorija, slypinti už Mano dabartinių žodžių ir darbų? Jei nesugebi žengti pirmyn, jei nesi ištobulinamas, bet vietoj to esi baudžiamas, argi tu netampi kontrastu? Galbūt iki pat šios dienos tu daug iškentėjai, tačiau vis dar nieko nesupranti; tu nieko neišmanai apie gyvenimą. Nors buvai baudžiamas ir teisiamas, nė kiek nepasikeitei ir giliai viduje neįgijai gyvenimo. Kai ateis laikas patikrinti tavo darbą, patirsi išmėginimą ugnimi ir dar didesnį suspaudimą. Kai ši ugnis nusileis ant tavęs, visa tavo esybė pavirs pelenais. Tu neturi gyvenimo, tavyje nėra nė lašo gryno aukso, tu vis dar esi įstrigęs sename sugedusiame būde ir net negali būti gera priešprieša, tad kaipgi galėtum nebūti pašalintas? Ar užkariavimo darbe gali būti panaudotas žmogus, kuris nevertas nė cento ir kuris neturi gyvenimo? Kai ateis tas laikas, jūsų dienos bus sunkesnės nei Nojaus ir Sodomos dienos! Kad ir kaip besimelstum, tau tai nepadės. Ar galėsi apsisukti ir iš naujo atgailauti, kai išganymo darbas jau bus pasibaigęs? Kai visas išganymo darbas bus atliktas, jo daugiau nebebus; prasidės blogų žmonių baudimo darbas. Tu priešiniesi, tu maištauji ir sąmoningai elgiesi neteisingai. Argi nesi griežtos bausmės taikinys? Šiandien Aš tau tai išsamiai paaiškinu. Jei nuspręsi neklausyti, argi tuomet, kai tave ištiks nelaimė, nebus per vėlu pradėti gailėtis ir įtikėti? Šiandien suteikiu tau progą atgailauti, bet tu to nedarai. Kiek laiko nori laukti? Iki baudimo dienos? Šiandien Aš neprisimenu tavo praeities nusižengimų; tau vėl ir vėl atleidžiu, nusigręždamas nuo tavo neigiamos pusės, kad matyčiau tik tavo teigiamą pusę, nes visi Mano dabartiniai žodžiai ir darbas skirti tave išgelbėti ir Aš neturiu jokių blogų ketinimų tavo atžvilgiu. Tačiau tu atsisakai įžengti; tu neskiri gėrio nuo blogio ir nemoki įvertinti gerumo. Argi tokie žmonės tiesiog nelaukia, kol ateis bausmė ir teisus atlygis?

Kai Mozė sudavė į uolą ir iš jos ištryško Jahvės dovanotas vanduo, tai įvyko dėl jo tikėjimo. Kai Dovydas džiaugsmo sklidina širdimi grojo arfa ir lyra Mano, Jahvės, garbei, tai buvo dėl jo tikėjimo. Kai Jobas prarado kalnus užplūdusias gyvulių kaimenes ir neišsakomą gausybę turtų ir kai jo kūną nusėjo skausmingos votys, tai įvyko dėl jo tikėjimo. Kai jis išgirdo Mano, Jahvės, balsą ir pamatė Mano, Jahvės, šlovę, tai įvyko dėl jo tikėjimo. Tai, kad Petras galėjo sekti Jėzų Kristų, įvyko dėl jo tikėjimo. Tai, kad jis galėjo būti prikaltas prie kryžiaus dėl Manęs ir davė šlovingą liudijimą, taip pat įvyko dėl jo tikėjimo. Kai Jonas pamatė šlovingą žmogaus Sūnaus atvaizdą, tai įvyko dėl jo tikėjimo. Kai jis išvydo paskutinių dienų viziją, tai juo labiau įvyko dėl jo tikėjimo. Priežastis, kodėl dauguma taip vadinamų pagonių tautų gavo Mano apreiškimą ir sužinojo, kad Aš grįžau kūne atlikti Savo darbo tarp žmonių, taip pat yra jų tikėjimas. Argi visi, kuriems trenkė Mano griežti žodžiai, bet jie vis tiek semiasi iš jų paguodos ir yra išgelbėti, nedarė to dėl savo tikėjimo? Dėl savo tikėjimo žmonės gavo tiek daug dalykų, ir nebūtinai palaiminimų. Jie gali nepatirti tokios laimės ir džiaugsmo, kokį jautė Dovydas, ar negauti vandens, kurį Jahvė dovanojo Mozei. Pavyzdžiui, Jobas buvo Jahvės palaimintas dėl savo tikėjimo, bet jis taip pat patyrė ir vargo. Nesvarbu, ar gauni palaiminimus, ar nelaimes – abu yra palaiminti įvykiai. Jei ne tavo tikėjimas, negalėtum priimti šio užkariavimo darbo, o juo labiau negalėtum matyti Jahvės darbų, šiandien rodomų prieš tavo akis – tu to nepamatytum, ir tuo labiau negalėtum to įgyti. Jei šios nelaimės, šios katastrofos ir visi šie teismai nebūtų tavęs ištikę, ar galėtum šiandien pamatyti Jahvės darbus? Šiandien būtent tikėjimas leidžia tave užkariauti, ir būtent buvimas užkariautam leidžia tau tikėti kiekvienu Jahvės darbu. Tik dėl tikėjimo tu gauni tokį baudimą ir teismą. Per šį baudimą ir teismą tu esi užkariaujamas ir ištobulinamas. Jei ne šiandienis baudimas ir teismas, tavo tikėjimas būtų bergždžias, nes tu nepažinotum Dievo; kad ir kaip Jį tikėtum, tavo tikėjimas tebūtų tušti žodžiai, neturintys jokios tikrovės. Tik po to, kai gauni šį užkariavimo darbą, dėl kurio tampi visiškai nuolankus, tavo tikėjimas tampa tikras ir patikimas, ir tavo širdis atsigręžia į Dievą. Net jei dėl šio žodžio – „tikėjimas“ – susilauki daugybės teismų ar prakeiksmų, vis dėl to tu turi tikrą tikėjimą ir įgijai patį tikriausią, realiausią ir brangiausią dalyką. Taip yra todėl, kad būtent teismo eigoje tu išvysti sukurtųjų būtybių paskirtį; būtent šiame teisme tu pamatai Kūrėjo mielumą; būtent šiame užkariavimo darbe tu išvysti Dievo ranką; būtent šio užkariavimo metu tu pradedi visiškai suprasti žmogaus gyvenimą; būtent šio užkariavimo metu tu atrandi teisingą gyvenimo kelią ir perpranti tikrąją „žmogaus“ prasmę; būtent šio užkariavimo metu tu išvysti teisų Visagalio būdą ir Jo gražų, šlovingą veidą; būtent šiame užkariavimo darbe tu sužinai apie žmogaus kilmę ir supranti visos žmonijos „nemirtingą istoriją“; būtent šio užkariavimo metu tu sužinai apie žmonijos protėvius ir žmonijos sugedimo ištakas; būtent šio užkariavimo metu tu gauni džiaugsmą ir paguodą, taip pat nesibaigiantį protinimą, drausminimą ir Kūrėjo priekaištų žodžius Jo sukurtai žmonijai; būtent šiame užkariavimo darbe tu gauni palaiminimus, taip pat vargus, kurie yra žmogaus pelnyti... Argi visa tai ne dėl tavo mažo tikėjimo? Ir argi tavo tikėjimas neauga tau įgyjant šiuos dalykus? Argi neįgijai labai daug? Tu ne tik girdėjai Dievo žodį ir matei Dievo išmintį, bet ir asmeniškai patyrei kiekvieną Jo darbo žingsnį. Galbūt sakysi, kad jei neturėtum tikėjimo, tuomet nekentėtum tokio baudimo ar tokio teismo. Tačiau turėtum žinoti, kad be tikėjimo tu ne tik negalėtum priimti tokio baudimo ar tokio Visagalio rūpesčio, bet ir amžiams prarastum galimybę susitikti su Kūrėju. Tu niekada nesužinotum žmonijos kilmės ir niekada nesuprastum žmogaus gyvenimo prasmės. Net jei tavo kūnas pražūtų, o siela pasitrauktų, tu vis tiek nesuprastum visų Kūrėjo darbų, juo labiau nežinotum, kad Kūrėjas, sukūręs žmoniją, žemėje atliko tokį didį darbą. Ar tu, kaip šios Jo sukurtos žmonijos narys, esi pasirengęs dėl savo neišmanymo taip kristi į tamsą ir kęsti amžiną bausmę? Jei atsiskirsi nuo šiandienio baudimo ir teismo, su kuo susidursi? Ar manai, kad atsiskyręs nuo dabartinio teismo galėsi išvengti šio kančių kupino gyvenimo? Argi ne tiesa, kad jei paliksi „šią vietą“, tai tavęs lauks skausmingos kančios arba žiauri velnių daroma žala? Galbūt patirsi nepakeliamas dienas ir naktis? Ar manai, kad išvengęs šiandienos teismo, galėsi amžiams išvengti tos būsimos kančios? Kas pasitaikys tavo kelyje? Ar tai bus Šangrila, kurios tu tikiesi? Ar manai, kad gali išvengti to būsimo amžino baudimo tiesiog bėgdamas nuo tikrovės taip, kaip tai dabar darai? Ar po šios dienos tu dar kada nors galėsi rasti tokią progą ir tokį palaiminimą? Ar galėsi juos rasti, kai tave ištiks nelaimė? Ar galėsi juos rasti, kai visa žmonija įžengs į poilsį? Tavo dabartinis laimingas gyvenimas ir ta darni tavo šeimynėlė – ar jie gali pakeisti tavo būsimą amžinąją paskirtį? Jei turi tikrą tikėjimą, ir jei dėl savo tikėjimo įgyji labai daug, tai visa tai yra tai, ką tu – sukurtoji būtybė – turėtumei įgyti ir ką iš pat pradžių turėjai turėti. Nieko nėra naudingiau tavo tikėjimui ir gyvenimui nei toks užkariavimas.

Šiandien tu turi suprasti, ko Dievas prašo iš tų, kurie yra užkariauti, koks yra Jo požiūris į tuos, kurie yra ištobulinti, ir į ką šiuo metu turėtum įžengti. Kai kuriuos dalykus tau pakanka suprasti tik šiek tiek. Tau nereikia tyrinėti kai kurių paslaptingų žodžių; iš jų mažai naudos gyvenimui ir užtenka tik trumpai į juos dirstelėti. Pavyzdžiui, kai kalbama apie tokias paslaptis kaip Adomo ir Ievos paslaptis, būtina pažvelgti į jas ir suprasti, kuo Adomas ir Ieva anuomet gyveno, ir kokį darbą Dievas nori atlikti šiandien. Turi suprasti, kad užkariaudamas ir tobulindamas žmogų, Dievas nori sugrąžinti žmogų į tokią būseną, kokioje buvo Adomas ir Ieva. Savo širdyje turėtum aiškiai suvokti, kokį tobulumo lygį turi pasiekti, kad atitiktum Dievo keliamus standartus, ir tuomet turi norėti stengtis jį pasiekti. Tai susiję su tavo praktika, ir tai tu privalai suprasti. Pakanka, kad tu siektum įžengti pagal Dievo žodžius apie šiuos dalykus. Kai perskaitai, jog „Žmonija iki šių dienų vystėsi dešimtis tūkstančių metų“, tavyje prabunda smalsumas, ir su broliais ir seserimis pradedi tyrinėti. „Dievas sako, kad žmonijos vystymasis siekia šešis tūkstančius metų, tiesa? Iš kur tada tos dešimtys tūkstančių metų?“ Kokia nauda tau tai tyrinėti? Ar Pats Dievas dirba dešimtis tūkstančių, ar šimtus milijonų metų – ar Jam tikrai reikia, kad tu tai tyrinėtum? Tai nėra tai, ką tu, kaip sukurtoji būtybė, privalai žinoti. Su tokiais žodžiais viskas, ką tau reikia padaryti, tai trumpai juos perskaityti – nebandyk jų suprasti taip, tarsi jie būtų regėjimai. Tu turi žinoti, į ką šiandien turėtum įžengti ir ką suprasti, o tada privalai tai apmąstyti, kad aiškiai suprastum. Tik tuomet tu būsi užkariautas. Perskaičius tai, kas išdėstyta pirmiau, tavyje turėtų kilti normali reakcija: Dievas dega nekantrumu, Jis nori mus užkariauti ir įgyti šlovę bei liudijimą, tad kaip mes turėtume su Juo bendradarbiauti? Ką privalome daryti, kad būtume Jo visiškai užkariauti ir taptume Jo liudijimu? Ką privalome daryti, kad įgalintume Dievą įgyti šlovę? Ką privalome daryti, kad leistume sau gyventi Dievo viešpatavime, o ne Šėtono valdžioje? Būtent apie tai žmonės turėtų galvoti. Kiekvienas iš jūsų turėtų suprasti Dievo užkariavimo reikšmę. Tai yra jūsų atsakomybė. Tik įgiję šį supratimą jūs įžengsite, pažinsite šį darbo etapą ir tapsite visiškai nuolankūs. Antraip tikro pasidavimo nepasieksite.


Kodėl tu nenori būti priešprieša?

Tie, kurie yra užkariauti, yra priešpriešos, ir tik ištobulinti žmonės tampa paskutinių dienų darbo etalonais ir pavyzdžiais. Prieš tapdami visaverčiais, jie yra priešpriešos, įrankiai ir tie, kurie tarnauja. Tie, kuriuos Dievas visiškai užkariavo, yra Jo valdymo darbo įkūnijimas, jie yra etalonai ir pavyzdžiai. Šie žodžiai, kuriuos vartojau tokiems žmonėms apibūdinti, gal ir nėra ypatingi, tačiau jie atskleidžia daug įdomių istorijų. Jūs, menko tikėjimo žmonės, visada ginčysitės dėl nereikšmingo vardo, kol jūsų veidai paraus, o kartais dėl to net susipyksite. Nors tai tėra paprasčiausias vardas, manote, kad čia kalbama ne vien apie nereikšmingą vardą, bet apie svarbų dalyką, susijusį su jūsų likimu. Taigi neprotingi žmonės dažnai patiria didelių nuostolių dėl šio visiškai nereikšmingo dalyko – tai reiškia dėl menkniekio gali prarasti daug daugiau. Vien dėl kažkokio nereikšmingo vardo pabėgsite ir niekada nebegrįšite. Taip yra todėl, kad gyvenimą laikote labai nesvarbiu ir pernelyg sureikšminate tai, kaip esate vadinami. Todėl jūsų dvasiniame ir net praktiniame gyvenime dėl jūsų sampratų apie statusą dažnai kils daug painių ir keistų situacijų. Galbūt to nepripažinsite, bet pasakysiu jums, kad tokių žmonių tikrai yra realiame gyvenime, nors dar ne kiekvienas iš jūsų buvote atskleistas. Tokių dalykų yra nutikę kiekvieno iš jūsų gyvenime. Jei tuo netiki, tiesiog pažvelk į toliau pateiktą epizodą iš vienos sesers (ar brolio) gyvenimo. Gali būti, kad tas žmogus iš tiesų esi tu, o gal tai kas nors, ką pažįsti. Jei neklystu, šiame epizode aprašyta tavo patirtis. Aprašyme nieko netrūksta, nepraleista nė viena mintis ar idėja – šioje istorijoje jos visos išsamiai užrašytos. Jei tuo netiki, pirmiausia tiesiog ją perskaityk.

Tai vienas nedidelis „dvasingo žmogaus“ patirties epizodas.

Ji sunerimo pamačiusi, kad daugelis dalykų, kuriuos bažnyčioje darė broliai ir seserys, neatitiko Dievo ketinimų, todėl ėmė juos barti, sakydama: „Jūs, sąžinės neturintys niekšai! Kodėl iš tiesų darote tokius nesąžiningus dalykus? Kodėl neieškote tiesos, užuot darę, ką panorėję? … Ir šiuos dalykus sakau jums, bet kartu nekenčiu ir savęs. Matau, kad Dievas tiesiog dega nekantrumu, ir jaučiu savyje ugnį. Iš tiesų noriu iki galo atlikti darbą, kurį Dievas man patikėjo, ir iš tiesų noriu gerai jums tarnauti. Tik dabar esu tokia silpna. Dievas skyrė mums tiek daug laiko ir pasakė tiek daug žodžių, bet mes vis dar tokie patys. Širdyje visada jaučiuosi tiek daug skolinga Dievui…“ (Ji pradėjo verkti ir nebegalėjo kalbėti.) Tada ji pradėjo melstis: „Dieve! Maldauju Tavęs suteikti man jėgų ir paliesti mane labiau nei kada nors anksčiau, ir tegul Tavo Dvasia veikia manyje. Noriu bendradarbiauti su Tavimi. Kad tik galiausiai Tu įgytum šlovę, dabar esu pasirengusi atiduoti Tau visą save. Esu pasirengusi net paaukoti savo gyvybę, kad tik galėtume didžiai tave šlovinti ir kad mūsų broliai ir seserys galėtų su džiaugsmu giedoti ir šokti, šlovindami Tavo šventą vardą, šlovinti Tave, apreikšti Tave, būti tikri, kad Tavo darbas yra tikras, ir noriai atsižvelgti į Tau tenkančią naštą….“ Ji taip nuoširdžiai meldėsi, ir Šventoji Dvasia iš tiesų suteikė jai naštą. Tuo metu jos našta buvo ypač sunki, ji visą dieną skaitė, rašė ir klausėsi. Ji buvo be galo užsiėmusi. Jos dvasinė būsena buvo puiki, o širdyje ji visada jautėsi kupina energijos ir nešė naštą. Kartkartėmis ji nusilpdavo ir susidurdavo su kliūtimis, tačiau netrukus vėl grįždavo į normalią būseną. Po kurio laiko jos pažanga buvo sparti, ji įgijo šiokį tokį supratimą apie daugelį Dievo žodžių, taip pat greitai išmoko giesmių – apskritai jos dvasinė būsena buvo puiki. Pamačiusi, kad daugelis dalykų bažnyčioje neatitinka Dievo ketinimų, ji susirūpindavo, susierzindavo ir priekaištaudavo savo broliams ir seserims, sakydama: „Ar tai reiškia atlikti savo pareigą su atsidavimu? Kodėl negalite sumokėti net tokios mažos kainos? Jei nenorite to daryti, aš padarysiu….“

Kai ji nešė naštą, kuo daugiau Šventoji Dvasia veikė, tuo labiau ji jautė stiprėjant savo tikėjimą. Kartais ji susidurdavo su tam tikrais sunkumais ir puldavo į negatyvumą, tačiau sugebėdavo visa tai įveikti. Kitaip tariant, patirdama Šventosios Dvasios darbą, net kai jos būsena buvo puiki, ji vis tiek negalėjo išvengti tam tikrų sunkumų ar šiokio tokio nusilpimo. Tokie dalykai neišvengiamai nutinka, tačiau netrukus ji sugebėdavo iš tų būsenų išsivaduoti. Patirdama silpnumą, ji melsdavosi ir jausdavo, kad jos pačios dvasinis ūgis iš tiesų buvo menkas, tačiau ji norėjo bendradarbiauti su Dievu. Kad ir ką Dievas darytų, ji norėjo įgyvendinti Jo ketinimus ir paklusti visiems Jo sutvarkymams. Buvo žmonių, kurie buvo susidarę tam tikrą nuomonę apie ją ir turėjo išankstinių nusistatymų, tačiau ji sugebėjo atsižadėti savęs ir aktyviai palaikyti su jais bendrystę. Tokios būna žmonių būsenos, kai Šventoji Dvasia atlieka įprastą Savo darbą. Po tam tikro laiko Dievo darbas pradėjo keistis ir visi žmonės įžengė į kitą darbo žingsnį, kuriame Dievas jiems kėlė kitokius reikalavimus. Taigi buvo ištarti nauji žodžiai, keliantys žmonėms naujus reikalavimus: „… Jaučiu jums tik neapykantą ir neturiu jums jokių palaiminimų. Niekada nemaniau jūsų palaiminti ir nemaniau jūsų padaryti visaverčių, nes esate pernelyg maištingi. Kadangi esate sukti ir apgaulingi, jūsų kalibras menkas, o statusas žemas, niekada nebuvote Mano akiratyje ar Mano širdyje. Mano darbas atliekamas vieninteliu tikslu – jus pasmerkti; Mano ranka niekada nebuvo toli nuo jūsų, kaip ir Mano baudimas. Aš ir toliau jus teisiau ir prakeikiau. Kadangi Manęs nesuprantate, Mano pyktis visada buvo nukreiptas į jus. Nors visada dirbau tarp jūsų, turėtumėte žinoti Mano požiūrį į jus. Tai ne kas kita kaip pasibjaurėjimas – nėra jokio kito požiūrio ar nuomonės. Aš tik noriu, kad būtumėte Mano priešpriešos, išryškinančios Mano išmintį ir Mano didžiulę galią. Jūs esate ne kas kita kaip Mano priešpriešos, nes Mano teisumas atsiskleidžia per jūsų maištingumą. Liepiu jums būti priešpriešomis, išryškinančiomis Mano darbą, ir tik antraeile Mano darbo dalimi…“ Vos pamačiusi žodžius „antraeilė darbo dalis“ ir „priešpriešos“, ji ėmė galvoti: „Kaip, atsižvelgdama į šiuos žodžius, turėčiau toliau sekti Dievu? Sumokėjusi tokią kainą, vis tiek esu priešprieša. Argi priešprieša nėra tiesiog tarnas? Anksčiau buvo sakoma, kad nebūsime tarnais, kad būsime Dievo tauta, tačiau argi šiandien vis dar nesame tarnų vaidmenyje? Argi tarnai neturi gyvenimo? Kad ir kiek kentėčiau, Dievas dėl to manęs nepripažins! Kai nebereikės būti priešprieša, argi viskas tuo nesibaigs? …“ Kuo daugiau ji apie tai galvojo, tuo labiau prarado motyvaciją. Ji pasijuto dar blogiau, kai atėjo į bažnyčią ir pamatė savo brolių bei seserų būsenas: „Jums ne viskas gerai! Man ne viskas gerai! Puoliau į negatyvumą. Ak, ką galima padaryti? Dievas vis dar mūsų nenori. Dirbdamas tokį darbą, Jis neišvengiamai privers mus pulti į negatyvumą. Nežinau, kas su manimi negerai. Net nenoriu melstis. Šiaip ar taip, dabar su manimi kažkas negerai ir iš tiesų negaliu savyje rasti ryžto. Daug kartų meldžiausi, bet vis tiek negaliu, ir nenoriu toliau eiti. Aš tai matau taip: Dievas sako, kad esame priešpriešos, tad argi priešpriešos nėra tiesiog tarnai? Dievas sako, kad esame priešpriešos, o ne Jo sūnūs ar Jo žmonės, juo labiau ne Jo pirmagimiai sūnūs. Mes esame niekas, tik priešpriešos. Jei tokie esame, ar mūsų baigtis gali būti palanki? Priešpriešos neturi vilties, nes neturi gyvenimo. Jei būtume Jo sūnūs, Jo tauta, tuomet būtų vilties – galėtume būti visaverčiais. Ar priešpriešos gali nešti Dievo gyvenimą? Ar Dievas gali įdiegti gyvenimą tiems, kurie Jam tarnauja? Jis myli tuos, kurie turi Jo gyvenimą, ir tik tie, kurie turi Jo gyvenimą, yra Jo sūnūs, Jo tauta. Nors esu apimta negatyvumo ir silpna, tikiuosi, kad nė vienas iš jūsų nebūsite negatyvus. Žinau, kad taip atsitraukdama ir puldama į negatyvumą negaliu įgyvendinti Dievo ketinimų, bet aš nenoriu būti priešprieša. Bijau būti priešprieša. Šiaip ar taip, mano jėgos ribotos ir dabar nebegaliu tęsti. Tikiuosi, kad nė vienas iš jūsų nedarys taip, kaip aš, ir sugebės iš manęs pasisemti šiek tiek įkvėpimo. Jaučiu, kad verčiau mirčiau! Prieš mirtį paliksiu jums kelis paskutinius žodžius – nors esate priešpriešos, tikiuosi, kad galėsite likti priešpriešomis iki pat galo; gal galiausiai Dievas pripažins priešpriešas…“ Tai pamatę, broliai ir seserys stebėjosi: „Kaip ji gali būti tokia negatyvi? Argi pastarąsias kelias dienas ji nesijautė visiškai gerai? Kodėl ji staiga prarado visą ūpą? Kodėl ji nesielgia normaliai?“ Ji pasakė: „Nesakykite, kad nesielgiu normaliai. Iš tiesų savo širdyje viską aiškiai suprantu. Žinau, kad neįgyvendinau Dievo ketinimų, bet argi tai ne vien todėl, kad nenoriu būti Jo priešprieša? Nieko blogo nepadariau. Galbūt vieną dieną Dievas pakeis vardą „priešpriešos“ į „sukurtos būtybės“, ir dar daugiau – į sukurtas būtybes, kurias Dievas reikšmingai panaudoja. Argi čia nėra šiek tiek vilties? Tikiuosi, kad nebūsite negatyvūs ar nusivylę ir galėsite toliau sekti Dievu bei atlikti savo kaip priešpriešų funkciją. Bet kuriuo atveju aš nebegaliu tęsti. Nebūkite suvaržyti dėl manęs.“ Kiti žmonės tai išgirdo ir pasakė: „Net jei nustosi Juo sekti, mes ir toliau Juo seksime, nes Dievas niekada su mumis nesielgė neteisingai. Nebūsime suvaržyti dėl tavo negatyvumo.“

Kurį laiką tai patyrusi ji vis dar buvo negatyviai nusiteikusi dėl buvimo priešprieša, todėl Aš jai pasakiau: „Tu nesupranti Mano darbo. Tu nesupranti kas iš tiesų slypi už Mano žodžių, nei Mano žodžių esmės ir numatytų rezultatų. Tu nežinai nei Mano darbo tikslų, nei jo išminties. Tu nesupranti Mano ketinimų. Būdama priešprieša, tu tesugebi atsitraukti, nes esi, ir pernelyg sureikšmini savo statusą! Kokia baili niekšė esi! Praeityje tau tiek daug pasakiau. Sakiau, kad tave ištobulinsiu; ar pamiršai? Argi nekalbėjau apie ištobulinimą dar prieš pradėdamas kalbėti apie priešpriešas?“ „Palauk, leisk pagalvoti. Taip, teisingai! Tu iš tiesų tai sakei prieš pradėdamas kalbėti apie priešpriešas!“ „Kai kalbėjau apie ištobulinimą, argi nesakiau, kad tik užkariavus žmones jie bus ištobulinti?“ „Taip!“ „Argi Mano žodžiai nebuvo nuoširdūs? Argi jie nebuvo patikimi?“ „Taip, buvo! Tu esi Dievas, kuris niekada nesako netiesos – niekas nedrįstų to neigti. Bet Tu kalbi daugybe skirtingų būdų.“ „Argi Mano kalbėjimo būdai nesikeičia pagal skirtingus darbo žingsnius? Argi visa, ką darau ir sakau, nėra grindžiama tavo poreikiais?“ „Tu dirbi pagal žmonių poreikius ir aprūpini juos tuo, ko jiems reikia. Tai nėra netiesa!“ „Tad argi dalykai, kuriuos tau pasakiau, nebuvo naudingi? Argi Aš tave baudžiu ne dėl tavęs pačios?“ „Kaip Tu vis dar gali sakyti, kad tai dėl manęs pačios! Tu mane baudei kone iki mirties – nebenoriu gyventi. Šiandien Tu sakai viena, rytoj – kita. Žinau, kad mane tobulini dėl manęs pačios, bet Tu manęs neištobulinai – Tu paverti mane priešprieša ir vis dar mane baudi. Juk Tu manęs nekenti, tiesa? Niekas nedrįsta tikėti Tavo žodžiais, ir tik dabar aiškiai pamačiau, kad Tavo baudimas skirtas tik tam, kad pašalintum neapykantą Savo širdyje, o ne mane išgelbėti. Anksčiau Tu slėpei nuo manęs tiesą; sakei, kad mane ištobulinsi ir kad baudimas skirtas man ištobulinti. Todėl aš visada paklusdavau Tavo baudimui; niekada neįsivaizdavau, kad šiandien būsiu vadinama priešprieša. Dieve, argi nebūtų geriau, jei lieptum man būti kuo nors kitu? Ar privalai užkrauti man priešpriešos vaidmenį? Sutikčiau net būti vartininke karalystėje. Laksčiau ir aukojau save, bet galiausiai likau tuščiomis rankomis – esu visiškai be skatiko. O dabar Tu sakai, kad turiu būti būti Tavo priešprieša. Kaip man dabar kam nors į akis pasirodyti?“ „Apie ką tu kalbėjai? Praeityje atlikau tiek daug teismo darbo, o tu jo nesupranti? Ar iš tiesų supranti save? Argi „priešpriešos“ vardas taip pat nėra žodžių teismas? Ar manai, kad visos Mano kalbos apie priešpriešas taip pat yra metodas ar būdas tave teisti? Tad kaip turėtum Manimi sekti?“ „Dar nesu suplanavusi, kaip Tavimi sekti. Pirmiausia privalau žinoti: ar esu priešprieša, ar ne? Ar priešpriešos taip pat gali būti ištobulintos? Ar galima pakeisti „priešpriešos“ vardą? Ar būdama priešprieša galiu pateikti svarų liudijimą, o tada tapti ištobulintu žmogumi, meilės Dievui etalonu ir Dievui artima? Ar galiu tapti visaverte? Pasakyk man tiesą!“ „Argi nežinai, kad dalykai visada vystosi, visada keičiasi? Jei dabar nori būti paklusni atlikdama priešpriešos vaidmenį, galėsi pasikeisti. Tai, ar esi priešprieša, neturi nieko bendra su tavo likimu. Svarbiausia yra tai, ar gali būti žmogus, kurio gyvenimo būdas pasikeitė.“ „Ar gali man pasakyti, ar gali mane ištobulinti, ar ne?“ „Jei tik seksi ir paklusi iki galo, garantuoju, kad galiu tave ištobulinti.“ „O kokias kančias turėsiu patirti?“ „Patirsi suspaudimą, taip pat žodžių teismą ir baudimą, ypač žodžių baudimą, kuris yra tas pats, kas baudimas būnant priešprieša!“ „Ir toks pats baudimas būnant priešprieša? Na, jei patirdama suspaudimą galiu būti Tavo ištobulinta, jei yra vilties, tada gerai. Net jei tai tik menkutė viltis, tai vis tiek geriau nei būti priešprieša. Tas vardas „priešprieša“ skamba taip baisiai. Nenoriu būti priešprieša!“ „Ko tos priešpriešos tokios baisios? Argi priešpriešos nėra visiškai geros tokios, kokios yra? Argi priešpriešos nevertos mėgautis palaiminimais? Jei sakau, kad priešpriešos gali mėgautis palaiminimais, tu galėsi mėgautis palaiminimais. Argi netiesa, kad žmonių vardai keičiasi dėl Mano darbo? Ir vis dėlto paprasčiausias vardas tave taip trikdo? Tu verta būti tokia priešprieša. Ar nori Manimi sekti, ar ne?“ „Na, ar gali mane padaryti visavertę, ar ne? Ar gali leisti man mėgautis Tavo palaiminimais?“ „Ar nori sekti iki galo, ar ne? Ar nori paaukoti save?“ „Leisk man pagalvoti. Priešprieša taip pat gali mėgautis Tavo palaiminimais ir gali tapti visaverte. Tapusi visaverte, būsiu Tau artima, visiškai suprasiu Tavo ketinimus ir turėsiu tai, ką turi Tu. Galėsiu mėgautis tuo, kuo mėgaujiesi Tu, ir žinosiu tai, ką žinai Tu. … Po to, kai patirsiu suspaudimą ir būsiu ištobulinta, galėsiu mėgautis palaiminimais. Tad kokiais palaiminimais iš tiesų mėgausiuosi?“ „Nesirūpink, kokiais palaiminimais mėgausiesi. Net jei tau pasakyčiau, šie dalykai pranoksta tavo vaizduotę. Būdama gera priešprieša, būsi užkariauta ir būsi sėkminga priešprieša. Tai yra užkariauto žmogaus etalonas ir pavyzdys, tačiau, žinoma, etalonu ir pavyzdžiu gali tapti tik po to, kai būsi užkariauta.“ „Kas yra etalonas ir pavyzdys?“ „Tai etalonas ir pavyzdys visiems pagonims, tai yra visiems tiems, kurie nebuvo užkariauti.“ „Kiek žmonių tai apima?“ „Labai daug žmonių. Tai ne tik keturi ar penki tūkstančiai jūsų – visi, kurie priima šį vardą visame pasaulyje, privalo būti užkariauti.“ „Taigi tai ne tik penki ar dešimt miestų!“ „Dabar dėl to nesirūpink ir pernelyg dėl to nesuk galvos. Tiesiog susitelk į tai, kaip turėtum įžengti dabar! Garantuoju, kad gali tapti visaverte.“ „Iki kokio lygio? Ir kokiais palaiminimais galiu mėgautis?“ „Kodėl taip nerimauji? Garantuoju, kad gali tapti visaverte. Ar pamiršai, kad esu ištikimas?“ „Tiesa, kad Tu esi ištikimas, bet kai kurie Tavo kalbėjimo būdai visada keičiasi. Šiandien sakai, kad garantuoji, jog galiu tapti visaverte, bet rytoj gali pasakyti, kad dar neaišku, ar taip bus. O kai kuriems žmonėms sakai: „Garantuoju, kad toks žmogus kaip tu negali tapti visaverčiu.“ Nežinau, kaip suprasti Tavo žodžius. Tiesiog nedrįstu tuo tikėti.“ „Tad ar gali paaukoti save, ar ne?“ „Ką paaukoti?“ „Paaukok savo perspektyvas ir viltis.“ „Šių dalykų lengva atsisakyti! Svarbiausia yra „priešpriešos“ vardas – aš tikrai jo nenoriu. Jei panaikinsi šį mano vardą, būsiu atvira viskam, galėsiu padaryti bet ką. Argi tai ne smulkmenos? Ar galėtum panaikinti šį vardą?“ „Tai būtų nepaprastai lengva, ar ne? Kadangi galiu suteikti tau šį vardą, tikrai galiu jį ir atimti. Bet dabar dar ne laikas. Pirmiausia privalai iki galo patirti šį darbo žingsnį ir tik tada galėsi gauti naują vardą. Kuo žmogus panašesnis į tave, tuo labiau jam reikia būti priešprieša. Kuo labiau nerimauji dėl buvimo priešprieša, tuo labiau Aš tave taip vadinsiu. Toks žmogus kaip tu privalo būti griežtai drausminamas ir genėjamas. Kuo žmogus maištingesnis, tuo labiau jis bus tarnas ir galiausiai nieko negaus.“ „Kadangi taip uoliai siekiu, kodėl negaliu atsikratyti „priešpriešos“ vardo? Visus šiuos metus sekėme Tavimi ir nemažai kentėjome. Daug ką dėl Tavęs padarėme; atlaikėme vėją ir lietų. Mūsų jaunystė artėja prie pabaigos. Mes nesusituokėme ir nesukūrėme šeimų, o tie iš mūsų, kurie tai padarė, vis tiek išėjo. Mokykloje mokiausi iki pat vidurinės mokyklos pabaigos, bet vos išgirdusi, kad Tu atėjai, atsisakiau galimybės stoti į universitetą. O Tu sakai, kad esame priešpriešos! Mes tiek daug praradome! Visa tai darome, bet dabar paaiškėja, kad esame tik Tavo priešpriešos. Ką dėl to apie mane pagalvos mano buvę bendraklasiai ir bendraamžiai? Kai jie mane pamatys ir paklaus apie mano padėtį ir statusą, kaip galėčiau jiems tai pasakyti nesigėdydama? Iš pradžių mokėjau bet kokią kainą dėl savo tikėjimo Tavimi, o visi kiti tyčiojosi iš manęs kaip iš kvailės. Bet vis tiek sekiau ir troškau, kad ateitų mano diena, kai visiems tiems, kurie netikėjo, galėčiau parodyti. Bet vietoj to šiandien Tu man sakai, kad esu priešprieša. Net jei suteiktum man žemiausią vardą, net jei leistum būti viena iš karalystės žmonių, būtų gerai! Net jei negalėčiau būti Tavo mokinė ar Tavo patikėtinė, man pakaktų būti Tavo sekėja! Visus šiuos metus sekėme Tave, atsisakėme savo šeimų, ir buvo labai sunku tęsti šį kelią iki pat dabar, o viskas, ką už tai turime, yra „priešpriešos“ vardas. Dėl Tavęs visko išsižadėjau; atsisakiau visų žemiškų turtų ir šlovės. Anksčiau kažkas supažindino mane su galimu partneriu. Jis buvo labai išvaizdus ir gerai apsirengęs; jis buvo aukšto rango valdžios pareigūno sūnus. Tuo metu buvau juo susidomėjusi. Bet vos išgirdusi, kad pasirodė Dievas ir atlieka Savo darbą, kad Tu ketini mus įvesti į karalystę ir ištobulinti ir kad prašei mūsų ryžtis nedelsiant viską palikti, pamačiau, kad man labai trūksta ryžto. Tada sukaupiau ryžtą ir atsisakiau tos galimybės. Po to jis kelis kartus siuntė dovanų mano šeimai, bet aš į jas net nepažvelgiau. Ar manai, kad tuo metu nebuvau nusiminusi? Tai buvo toks geras dalykas, o iš jo nieko neišėjo. Kaip galėjau nenusiminti? Kelias dienas dėl to buvau taip nusiminusi, kad naktimis negalėjau miegoti, bet galiausiai vis tiek to atsisakiau. Kaskart, kai melsdavausi, mane paliesdavo Šventoji Dvasia, kuri sakydavo: „Ar nori dėl Manęs viską paaukoti? Ar nori dėl Manęs aukotis?“ Kai tik pagalvodavau apie šiuos Tavo žodžius, pravirkdavau. Buvau paliesta ir iš liūdesio verkiau daugiau kartų, nei galiu suskaičiuoti. Po metų išgirdau, kad tas vyras vedė. Nereikia nė sakyti, buvau nelaiminga, bet dėl Tavęs ir to atsisakiau. Ir tai net neminint, kad prastai maitinuosi ir rengiuosi – atsisakiau tos santuokos, atsisakiau viso to, todėl Tu neturėtum versti mane būti priešprieša! Atsisakiau santuokos – svarbiausio įvykio savo gyvenime, vien tam, kad paaukočiau save Tau. Visas žmogaus gyvenimas yra ne kas kita, kaip gero partnerio susiradimas ir laimingos šeimos sukūrimas. Atsisakiau šito – geriausio iš visų dalykų, o dabar nieko neturiu ir esu visiškai viena. Kur Tu lieptum man eiti? Kenčiu nuo tada, kai pradėjau Tavimi sekti. Neturėjau gero gyvenimo. Atsisakiau savo šeimos, karjeros ir visų kūno malonumų, ir ar ši kaina, kurią mes visi sumokėjome, vis dar nepakankama, kad galėtume mėgautis Tavo palaiminimais? O dabar dar ši „priešprieša“. Dieve, Tu peržengei ribas! Pažvelk į mus – šiame pasaulyje mes neturime kuo pasikliauti. Kai kurie iš mūsų atsisakė savo vaikų, kai kurie – darbo, sutuoktinių ir taip toliau; atsisakėme visų kūniškų malonumų. Kokia dar viltis mums liko? Kaip galime toliau išgyventi pasaulyje? Ar visa ši mūsų sumokėta kaina neverta nė cento? Ar Tu visai to nematai? Mūsų statusas žemas, o kalibras menkas – mes tai pripažįstame, bet kada gi neklausėme Tavęs ir nedarėme to, ko Tu iš mūsų norėjai? Dabar Tu negailestingai mus apleidi ir „atsilygini“ mums „priešpriešos“ vardu? Ar tai viskas, ką mums atnešė sumokėta kaina? Galiausiai, jei žmonės manęs paklaus, ką gavau iš Dievo tikėjimo, ar tikrai galiu jiems parodyti šį žodį – „priešprieša“? Kaip galiu praverti burną ir pasakyti, kad esu priešprieša? Negaliu to paaiškinti savo tėvams ir negaliu to paaiškinti tam vyrui, kuris anksčiau buvo siūlomas man į porą. Sumokėjau tokią didelę kainą, o mainais man tenka būti priešprieša! Ak! Man taip liūdna!“ (Ji pradėjo daužyti kumščiais šlaunis ir verkti.) „Jei pasakyčiau, kad nesuteiksiu tau priešpriešos vardo, o vietoj to padarysiu tave viena iš Mano tautos ir liepsiu tau eiti skelbti evangelijos, jei suteikčiau tau statusą, kad galėtum dirbti, ar sugebėtum tai daryti? Ką iš tiesų įgijai per vieną po kito einančius šio darbo žingsnius? Ir vis dėlto štai tu pasakoji Man savo istoriją – tau nė kiek negėda! Sakai, kad sumokėjai kainą, bet nieko neįgijai. Ar gali būti, kad nepasakiau tau, kokiomis sąlygomis Aš įgyju žmogų? Kam skirtas Mano darbas? Ar žinai? Štai tu vėl iškeli į paviršių senas nuoskaudas! Ar apskritai dar esi žmogus? Argi ne savo noru patyrei kančias? Ir argi kentėjai ne tam, kad gautum palaiminimų? Ar atitikai Mano reikalavimus? Viskas, ko nori, yra gauti palaiminimų. Neturi gėdos! Kada Mano reikalavimai tau buvo privalomi? Jei nori Manimi sekti, privalai visame kame Man paklusti. Nemėgink derėtis dėl sąlygų. Juk iš anksto tau sakiau, kad šis kelias yra kančios kelias. Jame gausu niūrių perspektyvų ir maža palankių ženklų. Ar pamiršai? Tai sakiau daug kartų. Jei nori kentėti, sek Manimi. Jei nenori kentėti, sustok. Aš tavęs neverčiu – gali laisvai ateiti arba išeiti! Tačiau Mano darbas atliekamas būtent taip, ir negaliu vilkinti viso Savo darbo dėl tavo asmeninio maištingumo. Gal tu ir nenori paklusti, bet yra kitų, kurie nori. Jūs visi esate desperatiški žmonės! Jūs nieko nebijote! Tu deriesi su Manimi dėl sąlygų – nori toliau gyventi ar ne? Kuri planus dėl savęs ir grumiesi dėl savo šlovės ir naudos. Argi visas Mano darbas nėra skirtas jums? Ar esi akla? Prieš Man įsikūnijant, negalėjai Manęs matyti – tada už šiuos tavo žodžius būčiau galėjęs tau atleisti, bet dabar esu įsikūnijęs ir dirbu tarp jūsų, o tu vis dar negali Manęs matyti? Ko tu nesupranti? Sakai, kad patyrei nuostolių; tad Aš įsikūnijau, kad išgelbėčiau jus, desperatiškus žmones, ir atlikau tiek daug darbo, o net ir dabar tu vis dar skundiesi – argi nesakytum, kad Aš patyriau nuostolių? Argi viskas, ką padariau, nebuvo skirta jums? Šį vardą žmonėms taikau pagal dabartinį jų dvasinį ūgį. Šiandien, jei vadinu tave „priešprieša“, tu iškart tampi priešprieša. Lygiai taip pat, jei vadinu tave „viena iš Dievo tautos“, tu iškart tokia tampi. Kuo tave pavadinu, tuo ir esi. Argi visa tai nepasiekiama keliais žodžiais iš Mano lūpų? Ir šie keli Mano žodžiai tave taip siutina? Na, tada atleisk Man! Jei dabar nepaklusi, galiausiai būsi prakeikta – ar tada būsi laiminga? Nekreipi dėmesio į gyvenimo kelią, o susitelki tik į savo statusą ir vardą; o koks tavo gyvenimas? Neneigiu, kad sumokėjai didelę kainą, bet pažvelk į savo dvasinį ūgį ir praktiką – net ir dabar vis dar mėgini derėtis dėl sąlygų. Ar tai yra dvasinis ūgis, kurį įgijai per savo ryžtą? Ar dar turi bent kiek sąžiningumo? Ar turi sąžinę? Ar Aš padariau ką nors negerai? Ar Mano reikalavimai tau buvo klaidingi? Na, tai kas gi negerai? Liepčiau tau kelias dienas būti priešprieša, o tu vis tiek nenori. Argi tai ryžtas? Jūs visi silpnavaliai ir bailiai! Dabar bausti tokius žmones kaip tu yra savaime suprantama!“ Kai tai pasakiau, ji nepratarė nė žodžio.

Dabar patirdami tokį darbą, privalote šiek tiek suvokti Dievo darbo etapus ir Jo metodus, kuriais Jis keičia žmones. Tik taip galima pasiekti pokyčių rezultatų. Siekdami turite pernelyg daug asmeninių sampratų, vilčių ir perspektyvų. Dabar darbas atliekamas būtent tokiu būdu, kad būtų pašalintas jūsų siekis įgyti statusą ir jūsų besaikiai troškimai. Šios viltys, šis statuso troškimas ir šios sampratos yra šėtoniško būdo įsikūnijimai. Šie dalykai egzistuoja žmonių širdyse vien todėl, kad Šėtono nuodai nuolat graužia žmonių mintis. Žmonės niekada nesugeba išsilaisvinti iš šių Šėtono pagundų ir gyvena nuodėmėje, tačiau nemano, kad tai nuodėmė. Be to, jie galvoja: „Mes tikime Dievą, todėl Jis privalo suteikti mums palaiminimų ir tinkamai viską mums sutvarkyti. Mes tikime Dievą, todėl privalome būti pranašesni už kitus, privalome turėti aukštesnį statusą ir geresnes perspektyvas už visus kitus. Kadangi tikime Dievą, Jis privalo suteikti mums beribių palaiminimų. Priešingu atveju tai nebūtų vadinama Dievo tikėjimu.“ Daugelį metų mintys, kuriomis žmonės vadovavosi gyvenime, taip graužė jų širdis, kad jie tapo klastingi, bailūs ir niekingi. Jie ne tik neturi valios ar ryžto, bet ir tapo godūs, išpuikę ir savavališki. Jiems trūksta bet kokio ryžto pranokti save ir, juo labiau, bent trupučio drąsos išsivaduoti iš šių tamsių įtakų suvaržymų. Žmonių mintys ir gyvenimai tokie supuvę, kad požiūriai, kuriais grindžiamas jų Dievo tikėjimas, vis dar yra nepakenčiamai bjaurūs ir net tiesiog rėžia ausį. Visi žmonės bailūs, bejėgiai, niekingi ir trapūs. Jie nesibjauri tamsos jėgomis ir nejaučia meilės šviesai bei tiesai; priešingai, jie deda visas pastangas išstumti šviesą ir tiesą. Argi jūsų dabartinės mintys ir požiūriai nėra būtent tokie? Tai yra, kadangi tikite Dievą, turėtumėte gauti palaiminimų, ir turėtų būti užtikrinta, kad jūsų statusas niekada nesmuktų, kad jis išliktų aukštesnis už netikinčiųjų statusą – tokio požiūrio laikotės ne vienerius ar dvejus metus, o daugelį metų. Jūsų sandoriškas mąstymo būdas pernelyg išsivystęs. Nors šiandien pasiekėte šį etapą, vis dar negalite atsipalaiduoti, kai kalbama apie statusą; nuolat dedate pastangas, kad išsiaiškintumėte, koks jūsų statusas, ir kasdien stebite, labai bijodami, kad vieną dieną prarasite savo statusą ir bus suterštas jūsų vardas. Žmonės niekada neatsisakė patogaus gyvenimo troškimo. Kai šiandien taip jus teisiu, ką galiausiai suprasite? Sakysite, kad nors jūsų statusas nėra aukštas, vis dėlto jūs patyrėte Dievo išaukštinimą, ir kad neturite statuso, nes esate žemos kilmės, tačiau statusą įgyjate todėl, kad Dievas jus išaukština – tai Jis jums suteikia. Šiandien galite asmeniškai priimti Dievo mokymą, Jo baudimą ir Jo teismą. Tai yra dar didesnis Jo išaukštinimas. Galite asmeniškai priimti Jo apvalymą ir deginimą. Tai didžiulė Dievo meilė. Per visus amžius ir kartas nebuvo nė vieno žmogaus, kuris būtų galėjęs priimti Jo apvalymą ir deginimą, nė vieno žmogaus, kuris būtų galėjęs priimti Jo žodžių ištobulinimą. Dabar Dievas kalba su jumis akis į akį, apvalo jus, atskleidžia jūsų vidinį maištingumą – tai iš tiesų yra Jo išaukštinimas. Ką žmonės sugeba padaryti? Nesvarbu, ar jie yra Dovydo sūnūs, ar Moabo palikuonys, apskritai žmonės yra sukurtos būtybės, neturinčios nieko, kuo būtų verta girtis. Kadangi esate sukurtos būtybės, privalote atlikti sukurtos būtybės pareigą. Kitų reikalavimų jums nėra. Štai kaip turėtumėte melstis: „Dieve! Nesvarbu, turiu statusą ar ne, dabar suprantu save. Jei mano statusas aukštas, tai dėl Tavo išaukštinimo, o jei žemas, tai dėl Tavo išankstinio paskyrimo. Viskas yra Tavo rankose. Neturiu nei pasirinkimų, nei skundų. Tu iš anksto paskyrei, kad gimsiu šioje šalyje ir tarp šių žmonių, ir viskas, ką galiu padaryti, tai visiškai paklusti Tavo viešpatavimui, nes Tu viską iš anksto paskyrei. Negalvoju apie statusą; esu tik sukurta būtybė. Jei įmesi mane į bedugnę, į ugnies ir sieros ežerą, esu tik sukurta būtybė. Jei mane naudoji, esu sukurta būtybė. Jei mane ištobulinsi, vis tiek būsiu sukurta būtybė. Jei manęs neištobulinsi, vis tiek Tave mylėsiu, nes esu ne kas kita kaip sukurta būtybė. Esu ne kas kita kaip mažytė Kūrėjo sukurta būtybė, tik viena iš visų sukurtų žmonių. Tai Tu mane sukūrei, o dabar paėmei mane į Savo rankas, kad darytum su manimi, kaip nori. Esu pasirengęs būti Tavo įrankiu ir Tavo priešprieša, nes Tu viską iš anksto paskyrei, ir niekas negali to pakeisti. Visi dalykai ir visi įvykiai yra Tavo rankose.“ Tuo metu daugiau nebegalvosi apie statusą ir būtent tada nuo jo išsilaisvinsi. Tik tada galėsi užtikrintai ir drąsiai siekti, ir tik tada tavo širdis galės išsilaisvinti iš bet kokių suvaržymų. Kai žmonės išsivaduos iš šių dalykų, jiems nebereikės dėl nieko nerimauti. Dėl ko dabar nerimauja dauguma jūsų? Jus visada varžo statusas ir nuolat nerimaujate dėl savo perspektyvų. Vis vartote Dievo žodžių puslapius, norėdami perskaityti posakius apie žmonijos likimą ir sužinoti, kokios yra jūsų perspektyvos ir koks bus jūsų likimas. Vis svarstote: „Ar iš tiesų turiu kokių nors perspektyvų? Ar Dievas jas atėmė? Dievas tik sako, kad esu priešprieša; tad kokios yra mano perspektyvos?“ Jums sunku nustoti rūpintis savo perspektyvomis ir likimu. Dabar esate sekėjai ir šiek tiek supratote šį darbo etapą. Tačiau vis dar neatsisakėte savo statuso troškimo. Kai jūsų statusas aukštas, jūs uoliai siekiate, bet kai statusas žemas, nebesiekiate. Statuso teikiama nauda visada yra jūsų mintyse. Kodėl dauguma žmonių negali išsivaduoti iš negatyvumo? Argi priežastis ne visada yra niūrios perspektyvos? Vos tik paskelbiami Dievo žodžiai, skubate išsiaiškinti, koks iš tiesų yra jūsų statusas ir kokia jūsų tapatybė. Statusui ir tapatybei teikiate pirmenybę, o regėjimą nustumiate į antrą vietą. Trečioje vietoje yra tai, į ką turėtumėte įžengti, o ketvirtoje – dabartiniai Dievo ketinimai. Pirmiausia žiūrite, ar Dievo jums suteiktas „priešpriešų“ vardas pasikeitė, ar ne. Skaitote ir skaitote, o pamatę, kad „priešpriešos“ vardas pašalintas, apsidžiaugiate, be paliovos dėkojate Dievui ir šlovinate Jo didžiulę galią. Bet jei pamatote, kad vis dar esate priešpriešos, nusimenate ir jūsų širdyje buvęs ryžtas iškart išsisklaido. Kuo labiau taip sieki, tuo mažiau gausi. Kuo didesnis žmogaus statuso troškimas, tuo griežčiau jis privalės būti genėjamas ir tuo didesnį gryninimą privalės patirti. Tokie žmonės yra visiškai beverčiai! Jie privalo patirti daug genėjimo ir teismo, kad visiškai atsisakytų savo statuso troškimo. Jei taip sieksite, galiausiai nieko negausite. Tie, kurie nesiekia gyvenimo, negali būti pakeisti, o tie, kurie netrokšta tiesos, tiesos negali įgyti. Tu nesusitelki į asmeninių pokyčių ir įžengimo siekimą; vietoje to tu visada susitelki į besaikius troškimus ir dalykus, kurie trukdo tau mylėti Dievą ir artintis prie Jo. Ar tie dalykai gali tave pakeisti? Ar jie gali įvesti tave į karalystę? Jei tavo siekimo tikslas nėra ieškoti tiesos, tuomet gali pasinaudoti šia galimybe ir grįžti į pasaulį ten išbandyti savo jėgų. Taip švaistyti savo laiką tikrai neverta – kam save kankinti? Argi negalėtum mėgautis visokiais dalykais gražiame pasaulyje? Pinigai, gražios moterys, statusas, tuštybė, šeima, vaikai ir taip toliau – argi šie pasaulio dalykai nėra geriausia, kuo galėtum mėgautis? Kokia nauda čia klaidžioti ieškant, kur galėtum patogiai gyventi? Žmogaus Sūnus neturi kur galvos priglausti, tad kaip tu galėtum turėti patogią vietą? Kaip Jis galėtų sukurti tau gražią patogią vietą? Ar tai įmanoma? Be Mano teismo, šiandien gali gauti tik tiesos mokymus. Iš Manęs negali gauti kūniško patogumo ir negali gauti rožėmis kloto gyvenimo, kurio trokšti dieną ir naktį. Nesuteiksiu tau pasaulio turtų ir šlovės. Jei iš tiesų sieki, noriu suteikti tau visą gyvenimo kelią, kad būtum kaip žuvis, grįžusi į vandenį. Jei nesieki nuoširdžiai, viską atsiimsiu. Nenoriu suteikti žodžių iš Savo lūpų tiems, kurie geidžia kūniško patogumo ir yra tarsi kiaulės ir šunys!


Tikroji užkariavimo darbo istorija (2)

Jūs anksčiau siekėte naudotis valdžia kaip karaliai, ir iki šiandienos dar visiškai neatsisakėte šio noro; jūs vis dar norite naudotis valdžia kaip karaliai, laikyti dangų ir remti žemę. Dabar apsvarstyk šį klausimą: ar esi tam tinkamas? Argi tu visiškai nepraradai sveiko proto? Ar tai, ko jūs siekiate ir kam skiriate dėmesį, yra realu? Jūs net neturite normalaus žmogiškumo – argi tai nėra visiškai apgailėtina? Todėl šiandien Aš kalbu tik apie buvimą užkariautais, liudijimą, kalibro gerinimą ir įžengimą į ištobulinimo kelią, ir nekalbu apie nieką kita. Kai kurie žmonės yra nusiteikę prieš grynąją tiesą, ir kai mato visas šias kalbas apie normalų žmogiškumą bei žmonių kalibro gerinimą, jie rodo nenorą. Nėra lengva ištobulinti tuos, kurie nemyli tiesos.. Jei tik šiandien įžengsite ir žingsnis po žingsnio elgsitės pagal Dievo ketinimus, ar galėtumėte būti pašalinti? Po to, kai Dievas atliko tiek daug darbo žemyninėje Kinijoje– tokio didžiulio masto darbo – ir po to, kai Jis pasakė tiek daug žodžių, ar Jis galėtų pasiduoti pusiaukelėje? Ar Jis galėtų nuvesti žmones į bedugnę? Šiandien svarbiausia yra tai, kad privalote pažinti žmogaus esmę ir privalote žinoti, į ką turite įžengti; privalote kalbėti apie įžengimą į gyvenimą ir būdo pokyčius, apie tai, kaip iš tiesų būti užkariautiems ir kaip visiškai pasiduoti Dievui, kaip pateikti galutinį Dievo liudijimą ir kaip pasiekti paklusnumą iki mirties. Privalai sutelkti dėmesį į šiuos dalykus, o tai, kas nėra realu ar svarbu, pirmiausia turi atidėti į šalį ir to nebesvarstyti. Šiandien turėtum žinoti, kaip būti užkariautam ir kokie yra žmonių pasireiškimai po to, kai jie būna užkariauti. Gali sakyti, kad buvai užkariautas, bet ar gali paklusti iki mirties? Privalai gebėti sekti iki pat pabaigos, nepaisant to, ar yra kokių nors perspektyvų, ir privalai neprarasti tikėjimo Dievu, nepaisant aplinkybių. Galiausiai privalai pasiekti du liudijimo aspektus: Jobo liudijimą – paklusnumą iki mirties; ir Petro liudijimą – aukščiausią meilę Dievui. Viena vertus, privalai būti kaip Jobas: jis prarado visą materialų turtą, jį ištiko kūno liga, tačiau jis neatsižadėjo Jahvės vardo. Tai buvo Jobo liudijimas. Petras gebėjo mylėti Dievą iki mirties – susidūręs su mirtimi, jis vis dar mylėjo Dievą, kai buvo kalamas ant kryžiaus, jis vis dar mylėjo Dievą. Jis negalvojo apie savo perspektyvas ir nesiekė gražių vilčių ar pernelyg didelių troškimų, o tesiekė mylėti Dievą ir paklusti visiems Dievo sutvarkymams. Tik pasiekęs šį standartą galėsi būti laikomas paliudijęs, tik tada tapsi tuo, kuris po užkariavimo buvo ištobulintas. Jei šiandien žmonės iš tiesų pažintų savo esmę ir padėtį, ar jie vis dar siektų perspektyvų ir vilčių? Štai, ką turėtum žinoti: nepaisant to, ar Dievas mane ištobulins, aš privalau sekti Dievu; viskas, ką Jis dabar daro, yra gerai ir daroma dėl manęs, kad mūsų būdas galėtų pasikeisti, ir mes galėtume išsilaisvinti iš Šėtono įtakos, kad mums, gimusiems purvo žemėje, būtų leista apsivalyti ir nusikratyti tų nešvarumų, nusikratyti Šėtono įtakos ir iš jos ištrūkti. Žinoma, to reikalaujama iš tavęs, bet Dievui tai tėra užkariavimas, atliekamas tam, kad žmonės turėtų ryžto paklusti ir viską paliktų Dievo dirigavimui. Tokiu būdu viskas bus įvykdyta. Šiandien dauguma žmonių jau yra užkariauti, tačiau jų viduje vis dar yra daug maištingumo ir nepaklusnumo. Žmonių tikrasis dvasinis ūgis vis dar yra per žemas. Vos tik atsiranda vilčių ir perspektyvų, jie jaučiasi motyvuoti, o kai neturi jokių vilčių ir jokių aiškių perspektyvų, jie tampa negatyvūs ir netgi svarsto palikti Dievą. Be to, žmonės neturi didelio troškimo siekti savo gyvenimu išreikšti normalų žmogiškumą. Tai nepriimtina. Todėl Aš vis tiek privalau kalbėti apie užkariavimą. Iš tiesų ištobulinimas vyksta tuo pačiu metu kaip ir užkariavimas: kai tave užkariauja, pasiekiami ir pirmieji ištobulinimo rezultatai. Skirtumas tarp buvimo užkariautu ir buvimo ištobulintu priklauso nuo tiek, kiek pasikeičia patys žmonės. Užkariavimas yra pirmasis ištobulinimo žingsnis, jis neatstoja visiško ištobulinimo ir nėra įrodymas, kad Dievas visiškai įgijo žmones. Užkariavus žmones, įvyksta tam tikrų jų būdo pokyčių, tačiau tokie pokyčiai toli gražu neprilygsta žmonių, kuriuos visiškai įgijo Dievas, pokyčiams. Tai, kas daroma šiandien, yra pradinis žmonių tobulinimo darbas – jų užkariavimas, ir jei nesugebi būti užkariautas, neturėsi jokių galimybių būti ištobulintas ir visiškai Dievo įgytas. Tiesiog sulauksi kelių baudimo ir teismo žodžių, bet jie nesugebės visiškai pakeisti tavo širdies. Todėl būsi vienas iš tų, kurie bus pašalinti; tai niekuo nesiskirs nuo žiūrėjimo į prabangių vaišių stalą, nieko neragaujant. Argi tau tai nėra visiškai apgailėtinas scenarijus? Taigi privalai siekti pokyčių: tiek užkariavimas, tiek ištobulinimas priklauso nuo to, ar tavyje vyksta pokyčiai ir nuo to, ar esi paklusnus. Tai nulemia, ar Dievas gali tave įgyti. Žinok, kad „būti užkariautam“ ir „būti ištobulintam“ paprasčiausiai priklauso nuo pokyčių ir paklusnumo masto, taip pat nuo tavo meilės Dievui tyrumo. Šiandien reikalaujama, kad galėtum būti visiškai ištobulintas, tačiau pradžioje privalai būti užkariautas – privalai turėti pakankamų Dievo baudimo ir teismo žinių, privalai turėti tikėjimo sekti, būti tuo, kuris siekia pokyčių ir Dievo pažinimo. Tik tuomet būsi tas, kuris siekia būti ištobulintas. Turėtumėte suprasti, kad ištobulinimo procese būsite užkariauti, o užkariavimo procese būsite ištobulinti. Šiandien gali siekti būti ištobulintas arba siekti savo išorinio žmogiškumo pokyčių bei savo kalibro pagerinimo, tačiau svarbiausia yra tai, kad galėtum suprasti, jog viskas, ką Dievas šiandien daro, turi prasmę ir teikia naudą: tai leidžia tau, gimusiam purvo žemėje, apsivalyti nuo nešvarumų ir jų nusikratyti, tai leidžia tau nugalėti Šėtono įtaką ir išsilaisvinti iš tamsios Šėtono įtakos, o sutelkiant dėmesį į šiuos dalykus, tau suteikiama apsauga šioje purvo žemėje. Galiausiai, kokį liudijimą iš tavęs bus prašoma pateikti? Tai skirta tau, gimusiam purvo žemėje, kad galėtum būti pašventintas ir daugiau niekada nebūtum suteptas purvu, ir tau, gyvenančiam Šėtono galioje, kad išsilaisvintum iš Šėtono įtakos, nebūtum nei Šėtono apsėstas, nei jo persekiojamas, ir taip gyventum Visagalio rankose. Tai yra liudijimas bei pergalės kovoje su Šėtonu įrodymas. Gebi maištauti prieš Šėtoną, savo gyvenimu daugiau nebereiški šėtoniško būdo, bet vietoj to gyveni taip, kaip Dievas reikalavo iš žmogaus jį kurdamas: pasižymėdamas normaliu žmogiškumu, sveiku protu, normalia įžvalga, normaliu ryžtu mylėti Dievą ir ištikimybe Dievui. Tokį liudijimą turėtų pateikti sukurtoji būtybė. Tu sakai: „Mes gimėme purvo žemėje, bet dėl Dievo apsaugos, Jo vadovavimo ir dėl to, kad Jis mus užkariavo, mes išsilaisvinome iš Šėtono įtakos. Tai, kad šiandien galime paklusti, taip pat yra Dievo užkariavimo pasekmė, ir tai nėra dėl to, kad esame geri, ar dėl to, kad iš prigimties mylime Dievą. Tai yra todėl, kad Dievas mus išsirinko ir iš anksto mus nulėmė, šiandien esame užkariauti, galime Jį liudyti ir Jam tarnauti; lygiai taip pat būtent todėl, kad Jis mus išsirinko ir apsaugojo, mes pasiekėme išganymą ir buvome išgelbėti iš Šėtono galios, nusikratėme purvą ir buvome apvalyti milžiniško ugniaspalvio slibino šalyje.“ Be to, tai, kaip gyveni išoriškai, parodys, kad turi normalų žmogiškumą, tavo žodžiuose yra sveiko proto ir savo gyvenimu išreiški normalų žmogaus pavidalą. Kai kiti tave mato, neturėtum duoti jiems pagrindo sakyti: „Argi tai nėra milžiniško ugniaspalvio slibino atvaizdas?“ Seserų elgesys nedera seserims, brolių elgesys nedera broliams, o tu neturi jokio šventiesiems deramo padorumo. Tuomet žmonės sakytų: „Nenuostabu, kad Dievas pasakė, jog jie yra Moabo palikuonys, Jis buvo visiškai teisus!“ Jei žmonės žiūrės į jus ir sakys: „Nors Dievas sakė, kad jūs esate Moabo palikuonys, jūsų gyvenimas įrodė, kad jūs išsilaisvinote iš Šėtono įtakos; nors tie dalykai vis dar yra jumyse, jūs gebate maištauti prieš juos – tai rodo, kad buvote visiškai užkariauti“, jūs, užkariautieji ir išgelbėtieji, atsakysite: „Tiesa, kad esame Moabo palikuonys, bet Dievas mus išgelbėjo, ir nors praeityje Moabo palikuonys buvo atstumti ir prakeikti, ir Izraelio tautos ištremti tarp pagonių, šiandien Dievas mus išgelbėjo. Tiesa, kad esame labiausiai sugedę iš visų žmonių – tai buvo Dievo iš anksto nulemta, tai yra faktas ir niekas to negali nuneigti. Bet šiandien mes ištrūkome iš tos įtakos. Mes nekenčiame savo protėvio, mes linkę maištauti prieš savo protėvį, visiškai paklusti visiems Dievo sutvarkymams ir veikti pagal Dievo ketinimus, taip įvykdydami Jo reikalavimus mums ir įgyvendindami Dievo ketinimus. Moabas išdavė Dievą, jis nesielgė pagal Dievo ketinimus, ir Dievas jo nekentė. Bet mes turėtume atsižvelgti į Dievo širdį, ir šiandien, kadangi suprantame Dievo ketinimus, mes negalime išduoti Dievo, ir privalome maištauti prieš savo senąjį protėvį!“ Anksčiau Aš kalbėjau apie maištą prieš milžinišką ugniaspalvį slibiną, o šiandien daugiausia kalbama apie žmonių maištą prieš jų senąjį protėvį. Tai yra žmogaus užkariavimo liudijimo aspektas, ir nepaisant to, kaip šiandien įžengsi, tavo liudijimo šioje srityje neturi trūkti.

Žmonių kalibras yra per prastas, jiems pernelyg trūksta normalaus žmogiškumo, jų reakcijos yra per lėtos, per vangios. Šėtonui juos sugadinus, jie tapo nejautrūs ir bukapročiai, ir, nors per vienus ar dvejus metus jie negali visiškai pasikeisti, jie privalo turėti ryžto bendradarbiauti. Galima sakyti, kad tai taip pat yra liudijimas prieš Šėtoną Šiandienis liudijimas yra dabartinio užkariavimo darbo pasiektas rezultatas, o taip pat pavyzdys ir etalonas ateities pasekėjams. Ateityje tai išplis į daugybę tautų; Kinijoje atliktas darbas išplis į daugybę tautų. Moabo palikuonys yra žemiausi žmonės pasaulyje. Kai kurie žmonės klausia: „Argi ne Chamo palikuonys yra patys žemiausi?“ Milžiniško ugniaspalvio slibino atžalos ir Chamo palikuonys skiriasi savo reikšme – Chamo palikuonys yra visai kitas reikalas: nepaisant to, kaip jie yra prakeikti, jie vis tiek yra Nojaus palikuonys. Tuo tarpu Moabo kilmė nebuvo tyra: Moabas atsirado iš ištvirkavimo, ir būtent čia slypi skirtumas. Nors ir vieni, ir kiti buvo prakeikti, jų statusas nebuvo toks pat, todėl Moabo palikuonys yra patys žemiausi iš visų žmonių, ir negalėtų būti jokio įtikinamesnio fakto nei pačių žemiausių iš visų žmonių užkariavimas. Paskutiniųjų dienų darbas laužo visus nurodymus, ir nepaisant to, ar esi prakeiktas, ar nubaustas, jei tik esi naudingas Mano darbui ir duodi naudos šiandienos užkariavimo darbui, ir nepaisant to, ar esi Moabo palikuonis, ar milžiniško ugniaspalvio slibino atžala, jei tik gebėtum atlikti sukurtosios būtybės pareigą šiame darbo etape ir kruopščiai atlikti savo darbą, tuomet deramas rezultatas bus pasiektas. Tu esi milžiniško ugniaspalvio slibino atžala ir tu esi Moabo palikuonis; trumpai tariant, visi kūno ir kraujo žmonės yra sukurtosios būtybės, ir juos sukūrė Kūrėjas. Tu esi sukurtoji būtybė, neturėtum turėti jokio pasirinkimo, ir tai yra tavo pareiga. Žinoma, šiandien Kūrėjo darbas yra nukreiptas į visą visatą. Nepaisant to, kieno palikuonis esi, galiausiai tu esi viena iš sukurtųjų būtybių, o jūs – Moabo palikuonys – esate sukurtųjų būtybių dalis, vienintelis skirtumas tas, kad jūsų vertė žema. Kadangi šiandien Dievo darbas atliekamas tarp visų sukurtųjų būtybių ir nukreiptas į visą visatą, Kūrėjas gali laisvai pasirinkti bet kokius žmones, įvykius ir daiktus Savo darbui atlikti. Jam nerūpi, kieno palikuonis anksčiau buvai; jei tik esi viena iš sukurtųjų būtybių ir jei tik esi naudingas Jo darbui – užkariavimo darbui – ir Jo liudijimui, Jis be jokių dvejonių atliks Savo darbą su tavimi. Tai griauna tradicines žmonių sampratas, pagal kurias Dievas niekada nedirbs tarp pagonių, ypač tarp tų, kurie buvo prakeikti ir yra žemi; tų, kurie buvo prakeikti, visos ateities kartos, kilusios iš jų, taip pat amžinai bus prakeiktos, be jokios galimybės kada nors sulaukti išganymo; Dievas niekada nenusileis ir nedirbs pagonių žemėje ir niekada nežengs į purvo žemę, nes Jis yra šventas. Dievo paskutiniųjų dienų darbas sugriovė visas šias sampratas. Žinok, kad Dievas yra visų sukurtųjų būtybių Dievas, Jis yra dangaus ir žemės, ir visa ko Aukščiausiasis valdovas, o ne tik Izraelio tautos Dievas. Taigi, šis darbas Kinijoje yra didžiausios svarbos, ir argi jis neišplis į daugybę tautų? Didysis ateities liudijimas neapsiribos Kinija; jei Dievas užkariautų tik jus, ar demonai galėtų būti įtikinti? Jie nesupranta, ką reiškia būti užkariautiems, ar kokia didi yra Dievo galia, ir tik tada, kai Dievo išrinktieji žmonės visoje visatoje išvys galutinius šio darbo rezultatus, visos sukurtosios būtybės bus užkariautos. Nėra labiau atsilikusių ir sugedusių žmonių už Moabo palikuonis. Net ir tokie žmonės buvo užkariauti – tai yra, tie, kurie buvo labiausiai sugedę, kurie nepripažino Dievo ar netikėjo, kad Dievas yra, buvo užkariauti, savo lūpomis pripažįsta Dievą, Jį šlovina ir geba Jį mylėti – tai ir tik tai yra užkariavimo liudijimas. Nors jūs nesate Petras, jūs savo gyvenimu išreiškiate Petro atvaizdą, jūs gebate turėti Petro ir Jobo liudijimą, ir tai yra didžiausias liudijimas. Galiausiai tu pasakysi: „Mes nesame izraelitai, mes esame atstumti Moabo palikuonys, mes nesame Petras, kurio kalibrui mes neprilygstame, nei Jobas, mes negalime niekaip prilygti Pauliaus ryžtui kentėti dėl Dievo ir aukotis Dievui, mes esame tokie atsilikę, todėl esame neverti mėgautis Dievo palaiminimais. Dievas vis tiek mus šiandien išaukštino; taigi privalome patenkinti Dievą, ir, nors mūsų kalibras nėra pakankamas ir mes nesame tam tinkami, mes norime patenkinti Dievą – mes turime šį ryžtą. Mes esame Moabo palikuonys ir mes buvome prakeikti. Tai buvo Dievo iš anksto nulemta, ir mes negalime to pakeisti, bet mūsų gyvenimo išraiška ir mūsų pažinimas gali keistis, ir mes turime ryžto patenkinti Dievą.“ Kai turėsi tokį ryžtą, tai įrodys, kad jau turi liudijimą, jog buvai užkariautas.


Tikroji užkariavimo darbo istorija (3)

Užkariavimo darbo tikslas visų pirma yra tas, kad žmogaus kūnas daugiau nebemaištautų; tai yra, kad žmogaus protas įgytų naują Dievo pažinimą, kad žmogaus širdis visiškai paklustų Dievui ir kad žmogus turėtų ryžtą Dievo labui. Žmonės nelaikomi užkariautais, kai jų asmenybė ar kūnas pasikeičia; tik tada, kai pasikeičia jų mąstysena, jų sąmonė ir jų protas, kitaip tariant, kai pasikeičia visas jų dvasinis veidas, jie bus Dievo užkariauti. Kai esi pasiryžęs paklusti, priėmei naują mąstyseną, nebeturi jokių sampratų apie Dievo žodžius ir darbą ir jokių ketinimų dėl šių dalykų, o tavo smegenys geba normaliai mąstyti – tai yra, kai gali iš visos širdies aukotis Dievui – tuomet esi toks žmogus, kuris yra visiškai užkariautas. Religijoje daugelis žmonių visą savo gyvenimą daug kenčia: jie pažaboja savo kūnus, neša savo kryžių ir jie netgi toliau kenčia ir ištveria būdami net ant paties mirties slenksčio! Kai kurie vis dar pasninkauja savo mirties rytą. Visą savo gyvenimą jie atsisako gero maisto ir drabužių, susitelkdami tik į kančią. Jie geba pažaboti savo kūną ir maištauti prieš savo kūną. Jų pasiryžimas kęsti kančias yra pagirtinas. Tačiau jų mąstysena, jų sampratos, jų dvasinis veidas ir jų senoji prigimtis nė kiek nebuvo apgenėti. Jiems trūksta bet kokio tikro savęs pažinimo. Jų mintyse susikurtas Dievo atvaizdas yra tas tradicinis, neaiškus dievas. Jų ryžtas kentėti dėl Dievo kyla iš jų uolumo ir geros žmogiškosios asmenybės. Nors jie ir tiki Dievą, jie Jo nei supranta, nei žino Jo ketinimus. Jie tik dirba ir aklai kenčia dėl Dievo. Jie visiškai nevertina įžvalgumo, mažai rūpinasi, kaip užtikrinti, kad jų tarnystė iš tiesų atitiktų Dievo ketinimus, ir juo labiau nesuvokia, kaip pažinti Dievą. Dievas, kuriam jie tarnauja, nėra Dievas Savo prigimtiniu atvaizdu, o Dievas, kurį jie įsivaizdavo, Dievas, apie kurį jie tik girdėjo arba apie kurį tik skaitė rašytinėse legendose. Tada jie pasitelkia savo lakią vaizduotę bei pamaldumą, kad kentėtų dėl Dievo ir imtųsi Dievo darbo, kurį Dievas nori atlikti. Jų tarnystė yra pernelyg netiksli, todėl beveik nėra nė vieno, kuris tikrai sugebėtų tarnauti pagal Dievo ketinimus. Nepaisant to, kaip noriai jie kenčia, jų pirminis požiūris į tarnystę ir jų mintyse susikurtas Dievo atvaizdas išlieka nepakitę, nes jie nepatyrė Dievo teismo, baudimo, išgryninimo ir ištobulinimo, ir niekas jų nevedė pasitelkęs tiesą. Nors jie tiki Gelbėtoją Jėzų, nė vienas iš jų niekada nematė Gelbėtojo. Jie žino apie Jį tik iš legendų ir nuogirdų. Todėl jų tarnystė tėra atsitiktinė tarnystė užmerktomis akimis, tarsi aklasis patarnautų savo paties tėvui. Ką galiausiai galima pasiekti tokia tarnyste? Ir kas jai pritartų? Nuo pradžios iki pabaigos jų tarnystė išlieka tokia pat; jie gauna tik žmogaus sukurtas pamokas ir grindžia savo tarnystę tik savo natūralumu bei savo pačių pageidavimais. Kokį atlygį tai galėtų atnešti? Net ir Petras, kuris matė Jėzų, nežinojo, kaip tarnauti pagal Dievo ketinimus; jis tai sužinojo tik pabaigoje, senatvėje. Ką tai sako apie tuos aklus žmones, kurie nepatyrė nė menkiausio apgenėjimo ir kurių niekas nevedė? Argi daugelio iš jūsų tarnystė šiandien nėra panaši į tų aklų žmonių tarnystę? Visi tie, kurie nepatyrė nei teismo, nei apgenėjimo ir nepasikeitė – argi jie visi nėra tie, kurie nebuvo visiškai užkariauti? Kokia nauda iš tokių žmonių? Jei tavo mąstysena, tavo gyvenimo pažinimas ir tavo Dievo pažinimas nerodo jokių naujų pokyčių ir tu iš tiesų nieko neįgyji, tuomet tu niekada nepasieksi jokių rezultatų savo tarnystėje! Be regėjimo ir naujo Dievo darbo pažinimo tu nesi užkariautas. Tuomet tavo sekimas Dievu, kaip ir tų, kurie kenčia ir pasninkauja, bus mažavertis! Būtent todėl, kad tame, ką jie daro, beveik nėra jokio liudijimo, Aš sakau, jog jų tarnystė yra bergždžia! Tie žmonės visą gyvenimą kenčia ir praleidžia laiką kalėjime, jie visada yra kantrūs ir kupini meilės, jie nuolat neša kryžių, o pasaulis juos šmeižia ir atstumia – jie patiria visus įmanomus sunkumus. Nors jie paklūsta iki pat pabaigos, jie vis tiek nėra užkariauti ir negali paliudyti, kad yra užkariauti. Jie smarkiai kentėjo, bet viduje jie visiškai nepažįsta Dievo. Nei jų senoji mąstysena, nei senos sampratos, nei religinės praktikos, nei žmogaus sukurtos žinios, nei žmogiškas mąstymas nebuvo nei trupučio apgenėti. Juose nėra nė menkiausios naujo pažinimo užuominos. Nė kruopelytė jų Dievo pažinimo nėra tikra ar tiksli. Jie neteisingai suprato Dievo ketinimus. Ar tai tarnauja Dievui? Kad ir koks praeityje buvo tavo Dievo pažinimas, jeigu šiandien jis išlieka toks pat ir tu toliau grindi savo Dievo pažinimą asmeninėmis sampratomis bei mąstymu, kad ir ką Dievas bedarytų – kitaip tariant, jeigu neturi naujo, tikro Dievo pažinimo ir nesugebi pažinti prigimtinio Dievo atvaizdo bei būdo, jeigu tavo Dievo pažinimas vis dar valdomas feodalinio, prietaringo mąstymo ir tėra žmogiški įsivaizdavimai bei sampratos, tuomet tu nesi užkariautas. Visa ši daugybė žodžių, kuriuos dabar tau sakau, skirta tam, kad tu tai sužinotum, ir kad šis pažinimas atvestų tave į naujesnį, tikslų pažinimą; jie taip pat skirti tam, kad apgenėtų tavyje esančias senas sampratas ir seną pažinimą, idant galėtum įgyti naują pažinimą. Jei iš tiesų valgysi ir gersi Mano žodžius, tavo pažinimas gerokai pasikeis. Jei tik valgysi ir gersi Dievo žodžius nuolankia širdimi, tavo požiūris apsivers. Jei tik gebėsi priimti pasikartojančius baudimus, tavo senoji mąstysena pamažu keisis. Jei tavo senąją mąstyseną visiškai pakeis nauja, tavo praktika taip pat atitinkamai pasikeis. Tokiu būdu tavo tarnystė taps vis tikslesnė ir vis labiau gebės vykdyti Dievo ketinimus. Jei galėsi pakeisti savo gyvenimą, savo žmogaus gyvenimo pažinimą ir savo daugybę sampratų apie Dievą, tuomet tavo natūralumas pamažu blės. Toks – ir joks kitoks – yra rezultatas, kai Dievas užkariauja žmones, tai yra žmonėse vykstantis pokytis. Jei savo tikėjime Dievu žinai tik apie savo kūno pažabojimą, ištvermę ir kančią, ir nežinai, ar tai teisinga, ar ne, juo labiau – kieno labui tai daroma, kaip tuomet tokia praktika gali atvesti į pokyčius?

Supraskite, kad tai, ko iš jūsų prašau, nereiškia, jog turite varžyti savo kūną ar neleisti savo smegenims savavališkai mąstyti. Tai nėra nei darbo tikslas, nei darbas, kurį reikia dabar atlikti. Šiuo metu privalote turėti pozityvių žinių, kad galėtumėte pasikeisti. Pats būtiniausias veiksmas yra apsiginkluoti Dievo žodžiais, tai reiškia visiškai apsiginkluoti dabarties tiesa ir regėjimu, o po to eiti ir praktikuoti tiesą. Tai yra jūsų atsakomybė. Aš neprašau jūsų siekti ir įgyti dar didesnio nušvitimo. Šiuo metu jūs tiesiog neturite dvasinio ūgio tam. Iš jūsų reikalaujama daryti viską, ką galite, kad valgytumėte ir gertumėte Dievo žodžius. Privalote suprasti Dievo darbą ir pažinti savo prigimtį, savo esmę bei tą savo senąjį gyvenimą. Ypač privalote pažinti tas praeities klaidingas praktikas ir tuos žmogiškus veiksmus, kurių ėmėtės. Kad pasikeistumėte, privalote pradėti nuo savo mąstysenos pakeitimo. Pirmiausia pakeiskite savo senąją mąstyseną nauja ir leiskite savo naujajai mąstysenai valdyti jūsų žodžius ir veiksmus bei jūsų gyvenimus. To šiandien reikalaujama iš kiekvieno iš jūsų. Nepraktikuokite aklai ir aklai nesekite. Turėtumėte turėti pamatą ir tikslą. Neapgaudinėkite savęs. Turėtumėte žinoti, kam tiksliai skirtas jūsų tikėjimas Dievu, ką iš jo turėtumėte įgyti ir kaip turėtumėte įžengti būtent dabar. Tu privalai visa tai žinoti.

Tai, į ką šiuo metu turite įžengti, yra jūsų gyvenimų pakylėjimas ir jūsų kalibro gerinimas. Be to, turite pakeisti savo senus praeities požiūrius, pakeisti savo mąstyseną ir pakeisti savo sampratas. Jums reikia visiškai atnaujinti savo gyvenimus. Kai pasikeis tavo Dievo poelgių pažinimas, kai įgysi naują visų Dievo ištartų žodžių tiesos pažinimą ir kai tavo vidinis pažinimas pakils, tuomet tavo gyvenimas pakryps į gerąją pusę. Dabar viskas, ką žmonės daro ir sako, yra praktiška. Tai ne doktrinos, o veikiau dalykai, kurių žmonėms reikia jų gyvenime ir kuriuos jie turėtų turėti. Tai yra pokytis, vykstantis žmonėse per užkariavimo darbą, pokytis, kurį žmonės turėtų patirti, ir tai yra jų užkariavimo rezultatas. Kai pakeisi savo mąstyseną, priimsi naują požiūrį, atsisakysi savo sampratų bei ketinimų ir savo ankstesnių loginių svarstymų, atsikratysi giliai tavyje įsišaknijusių dalykų ir įgysi naują tikėjimo Dievu pažinimą, tuomet tavo teikiami liudijimai bus pakylėti, o visa tavo esybė bus tikrai pasikeitusi. Visa tai yra patys realiausi, praktiškiausi ir pamatiniai dalykai – tai, ko praeityje žmonės negalėjo suvokti ir ko jie nebuvo pajėgūs pasiekti. Tai yra tikrasis Dvasios darbas. Palyginęs visa tai šiandien, pamatysi, kaip supratai Bibliją praeityje. Anksčiau tavo požiūris į Mozę, Petrą, Paulių ar visus tuos biblinius teiginius bei požiūrius buvo kupinas perdėto aukštinimo. Dabar, jei tavęs paprašytų išaukštinti Bibliją, ar tai padarytum? Pamatytum, kad Biblijoje yra pernelyg daug žmonių parašytų įrašų ir kad Biblija tėra žmogaus užrašytas dviejų Dievo darbo etapų metraštis. Tai – istorijos knyga. Argi tai nereiškia, kad tavo jos pažinimas pasikeitė? Jei šiandien pažvelgtum į Mato evangelijoje pateiktą Jėzaus genealogiją, pasakytum: „Jėzaus genealogija? Nesąmonė! Tai Juozapo genealogija, o ne Jėzaus. Tarp Jėzaus ir Juozapo nėra jokio ryšio.“ Kai dabar skaitai Bibliją, tavo žinios apie ją skiriasi; tai reiškia, kad tavo požiūris pasikeitė ir kad tavo žinios yra aukštesnio lygio nei senųjų religinių asmenybių. Jei kas nors pasakytų, kad toje genealogijoje yra kažkokia prasmė, tu atsakytum: „Kokia dar prasmė? Nagi, paaiškink. Jėzus ir Juozapas nėra giminės. Argi to nežinai? Ar Jėzus gali turėti genealogiją? Kaip Jėzus gali turėti protėvių? Kaip Jis gali būti žmogaus palikuonis? Jo kūnas gimė iš Marijos; Jo Dvasia yra Dievo Dvasia, o ne žmogaus dvasia. Jėzus yra mylimasis Dievo Sūnus, tad ar Jis gali turėti genealogiją? Būdamas žemėje Jis nebuvo žmonijos narys, tad kaip Jis gali turėti genealogiją?“ Kai išanalizuosi tą genealogiją, aiškiai išdėstysi tikrąsias aplinkybes ir pasidalinsi tuo, ką supratai, tas žmogus liks be žado. Kai kurie žmonės remsis Biblija ir tavęs klaus: „Jėzus turėjo genealogiją. Ar tavo šiandienos Dievas turi genealogiją?“ Tuomet papasakosi jiems apie patį praktiškiausią savo turimą pažinimą, ir tokiu būdu tavo pažinimas turės poveikį. Iš tiesų Jėzus nebuvo niekaip susijęs su Juozapu, juo labiau su Abraomu; Jis paprasčiausiai gimė Izraelyje. Tačiau Dievas nėra izraelitas ar izraelitų palikuonis. Tai, kad Jis gimė Izraelyje, nebūtinai reiškia, jog Dievas yra tik izraelitų Dievas. Tik dėl Savo darbo Jis atliko įsikūnijimo darbą. Dievas yra visos kūrinijos visatoje Dievas. Jis paprasčiausiai atliko vieną Savo darbo etapą pirmiausia Izraelyje, o po to pradėjo dirbti tarp pagonių tautų. Tačiau žmonės laikė Jėzų izraelitų Dievu, be to, priskyrė Jį prie izraelitų bei Dovydo palikuonių. Biblijoje sakoma, kad dienų pabaigoje Jahvės vardas bus didis tarp pagonių tautų, o tai reiškia, jog paskutinėmis dienomis Dievas dirbs tarp pagonių tautų. Tai, kad Dievas įsikūnijo Judėjoje, nereiškia, jog Dievas myli tik žydus. Taip nutiko tik todėl, kad to reikėjo darbui; nėra taip, jog Dievas galėjo įsikūnyti tik Izraelyje (nes izraelitai buvo Jo išrinktieji žmonės). Argi Dievo išrinktųjų žmonių nėra ir tarp pagonių tautų? Tik Jėzui baigus darbą Judėjoje, darbas pradėtas skleisti pagonių tautoms. (Izraelitai visas tautas, išskyrus Izraelį, vadino „pagonių tautomis“.) Iš tiesų, tose pagonių tautose taip pat buvo Dievo išrinktųjų žmonių; tiesiog tuo metu ten dar nebuvo atliekamas joks darbas. Žmonės taip akcentuoja Izraelį todėl, kad pirmieji du darbo etapai vyko Izraelyje, tuo tarpu pagonių tautose joks darbas nebuvo atliekamas. Darbas tarp pagonių tautų prasideda tik šiandien, todėl žmonėms taip sunku tai priimti. Jei gali aiškiai visa tai suprasti, jei gebi teisingai tai suvokti bei vertinti ir jei turi tikslų šiandienos bei praeities Dievo pažinimą, tuomet tavo pažinimas pranoksta tą Dievo pažinimą, kurį turėjo visi šventieji per visus amžius. Jei patiri šiandienos darbą ir šiandien girdi asmeniškas Dievo ištaras, tačiau nepažįsti Dievo visumos, o tavo siekis išlieka nepakitęs, ir nepakeistas niekuo nauju, o ypač, jei patiri visą šį užkariavimo darbą, tačiau galiausiai tavyje nematyti absoliučiai jokio pokyčio, tai argi tavo tikėjimas nėra panašus į tų, kurie siekia tik pavalgyti duonos iki soties? Tokiu atveju užkariavimo darbas tavyje nebus pasiekęs jokio efekto. Argi tuomet netapsi vienu iš tų, kurie bus pašalinti?

Kai baigsis visas užkariavimo darbas, visi privalote suprasti, kad Dievas yra ne tik izraelitų, bet ir visų sukurtųjų būtybių Dievas. Jis sukūrė visą žmoniją, ne tik izraelitus. Jei sakai, kad Dievas yra tik izraelitų Dievas, arba kad Dievui neįmanoma įsikūnyti jokioje kitoje tautoje už Izraelio ribų, vadinasi, užkariavimo darbo metu tu dar neįgijai jokio pažinimo ir nė kiek nepripažįsti, kad Dievas yra tavo Dievas; tu tiesiog pripažįsti, kad Dievas persikėlė iš Izraelio į Kiniją ir yra verčiamas būti tavo Dievu. Jei vis dar taip vertini situaciją, tuomet Mano darbas tavyje buvo nevaisingas ir tu nesupratai nė vieno Mano pasakyto žodžio. Jei galiausiai tu parašysi Man dar vieną genealogiją, kaip tai padarė Matas, surasdamas Man tinkamą protėvį, atrasdamas Mano tikrąjį pradininką – taip, kad Dievas turėtų dvi genealogijas Savo dviem įsikūnijimams – argi tai nebūtų didžiausias pokštas pasaulyje? Argi tu, šis „gerų ketinimų vedinas žmogus“, suradęs Man genealogiją, netaptum tuo, kuris padalijo Dievą? Ar sugebėtum prisiimti šios nuodėmės naštą? Po viso šio užkariavimo darbo, jeigu tu vis dar netiki, kad Dievas yra visų sukurtųjų būtybių Dievas, jeigu vis dar manai, kad Dievas yra tik izraelitų Dievas, argi nesi tas, kuris atvirai priešinasi Dievui? Šiandieninio tavo užkariavimo tikslas yra priversti tave pripažinti, kad Dievas yra tavo, taip pat ir kitų Dievas, ir, svarbiausia, Jis yra visų, kurie Jį myli, Dievas, ir visų sukurtųjų būtybių Dievas. Jis yra izraelitų Dievas ir Egipto žmonių Dievas. Jis yra britų Dievas ir amerikiečių Dievas. Jis yra ne tik Adomo ir Ievos Dievas, bet ir visų jų palikuonių Dievas. Jis yra visko, kas danguje, ir visko, kas žemėje, Dievas. Visos šeimos, ar jos būtų izraelitų, ar pagonių, yra vieno Dievo rankose. Jis ne tik kelis tūkstantmečius dirbo Izraelyje ir kartą gimė Judėjoje, bet šiandien Jis nužengia Kinijoje – šioje vietoje, kur susirangęs guli milžiniškas ugniaspalvis slibinas. Jei Jo gimimas Judėjoje padaro Jį žydų Karaliumi, tai argi nužengimas tarp jūsų visų šiandien nepadaro Jo visų jūsų Dievu? Jis vedė izraelitus ir gimė Judėjoje, ir Jis taip pat gimė pagonių žemėje. Argi visas Jo darbas nėra atliekamas dėl visos žmonijos, kurią Jis sukūrė? Argi Jis myli izraelitus šimteriopai labiau ir nekenčia pagonių tūkstanteriopai labiau? Argi tai nėra jūsų samprata? Nėra taip, kad Dievas niekada nebuvo jūsų Dievas - tiesiog jūs Jo visiškai nepripažįstate; nėra taip, kad Dievas nenori būti jūsų Dievu - tiesiog jūs Jį atstumiate. Kas iš kūrinijos nėra Visagalio rankose? Argi šiandienos užkariavimo tikslas nėra priversti jus pripažinti, kad Dievas yra ne kas kitas, o jūsų Dievas? Jei vis dar tvirtinate, kad Dievas yra tik izraelitų Dievas, ir vis dar tvirtinate, kad Dovydo namai Izraelyje yra Dievo gimimo vieta, ir kad jokia kita tauta, išskyrus Izraelio, negali „pagimdyti“ Dievo, o juo labiau jokia pagonių šeima negali asmeniškai priimti Jahvės darbo – jei tu vis dar taip manai, ar dėl savo tokio mąstymo netampi užsispyrusiu priešgyna? Nesusitelkite vien tik į Izraelį. Dievas šiandien yra čia, tarp jūsų. Taip pat neturėtum nuolat žvalgytis į dangų. Nustok ilgėtis savo Dievo danguje! Dievas atėjo į jūsų tarpą, tad kaip Jis gali būti danguje? Tu labai ilgai netikėjai Dievu, tačiau turi daugybę sampratų apie Jį, tiek daug, kad nė akimirkai nedrįsti pagalvoti, jog izraelitų Dievas teiktųsi pagerbti jus Savo buvimu. Juo labiau nedrįstate pagalvoti, kad galėtumėte išvysti Dievą, pasirodantį asmeniškai, turint omenyje, kokie ypatingai purvini esate. Jūs taip pat niekada nepagalvojote, kaip Dievas galėtų asmeniškai nužengti į pagonių žemę. Jis turėtų nužengti ant Sinajaus kalno arba ant Alyvų kalno ir pasirodyti izraelitams. Argi visi pagonys (tai yra, žmonės už Izraelio ribų) nėra Jo bjaurėjimosi objektai? Kaip Jis galėtų asmeniškai dirbti tarp jų? Visa tai yra giliai įsišaknijusios sampratos, kurias jūs išsiugdėte per daugelį metų. Šiandieninio jūsų užkariavimo tikslas yra sugriauti šias jūsų sampratas. Taip jūs išvystate Dievą asmeniškai pasirodant jūsų tarpe – ne ant Sinajaus kalno ar ant Alyvų kalno, bet tarp žmonių, kurių Jis niekada anksčiau nevedė. Dievas atlikus du Savo darbo etapus Izraelyje, tiek izraelitai, tiek ir visi pagonys ėmė manyti, kad nors Dievas iš tiesų sukūrė viską, Jis nori būti tik izraelitų Dievu, o ne pagonių Dievu. Izraelitai tiki štai kuo: Dievas gali būti tik mūsų Dievas, o ne jūsų, pagonių, Dievas, ir kadangi jūs nebijote Jahvės, Jahvė – mūsų Dievas – jūsų nekenčia. Tie žydai dar stipriau tiki štai kuo: Viešpats Jėzus prisiėmė mūsų, žydų, atvaizdą ir yra Dievas, turintis žydų tautos žymę. Būtent tarp mūsų Dievas dirba. Dievo atvaizdas ir mūsų atvaizdas yra panašūs; mūsų atvaizdas yra artimas Dievui. Viešpats Jėzus yra mūsų, žydų, Karalius; pagonys nėra verti priimti tokios didžios išganančios malonės. Viešpats Jėzus yra aukos už nuodėmę atpirkimas mums, žydams. Būtent remdamiesi tais dviem darbo etapais, izraelitai ir žydų tauta suformavo visas šias sampratas. Jie valdingai savinasi Dievą, neleisdami, kad Dievas taip pat būtų ir pagonių Dievas. Tokiu būdu Dievas tapo tuščia vieta pagonių širdyse. Taip yra todėl, kad visi ėmė tikėti, jog Dievas nenori būti pagonių Dievu ir kad Jam patinka tik izraelitai – Jo išrinktieji žmonės – ir žydų tauta, ypač Jį sekę mokiniai. Argi nežinote, kad darbas, kurį atliko Jahvė ir Jėzus, yra skirtas visos žmonijos išlikimui? Ar dabar pripažįsti, kad Dievas yra visų jūsų, gimusių už Izraelio ribų, Dievas? Argi Dievas šiandien nėra čia pat, jūsų tarpe? Juk tai negali būti sapnas, tiesa? Argi jūs nepriimate šios tikrovės? Jūs nedrįstate tuo tikėti ar apie tai galvoti. Kad ir kaip į tai žiūrėtumėte, argi Dievas nėra čia pat, jūsų tarpe? Ar jūs vis dar nedrįstate tikėti šiais žodžiais? Argi nuo šios dienos visi užkariauti žmonės ir visi, kurie nori būti Dievo pasekėjai, nėra Dievo išrinktieji žmonės? Argi visi jūs, kurie šiandien esate pasekėjai, nesate Dievo išrinktieji žmonės už Izraelio ribų? Argi jūsų tapatybė nėra tokia pati kaip ir izraelitų? Argi ne visa tai jūs turėtumėte pripažinti? Argi tai nėra jūsų užkariavimo darbo tikslas? Kadangi galite matyti Dievą, Jis bus jūsų Dievas amžinai, nuo pat pradžių ir ateityje. Jis jūsų neapleis, jei tik jūs visi norėsite sekti Juo ir būti Jo ištikimos, nuolankios sukurtosios būtybės.

Nepaisant to, kokį didelį ryžtą mylėti Dievą turi žmonės, apskritai jie buvo nuolankūs ir sekė Juo iki šios dienos. Jie nepajus visiškos atgailos tol, kol neateis pabaiga, kai šis darbo etapas bus baigtas.. Būtent tada žmonės bus iš tiesų užkariauti. Šiuo metu jie yra tik užkariavimo procese. Tą akimirką, kai darbas baigsis, jie bus visiškai užkariauti, tačiau kol kas taip nėra! Net jei visi bus įtikinti, tai nereiškia, kad jie buvo visiškai užkariauti. Taip yra todėl, kad šiuo metu žmonės matė tik žodžius, o ne faktinius įvykius, ir jie vis dar abejoja, nepaisant jų stipraus tikėjimo. Būtent todėl tik įvykus paskutiniam faktiniam įvykiui, kai žodžiai taps tikrove, žmonės bus visiškai užkariauti. Šiuo metu šie žmonės yra užkariauti, nes jie girdi daug paslapčių, apie kurias niekada anksčiau nebuvo girdėję. Tačiau kiekvieno jų viduje jie vis dar stebi ir laukia tam tikrų faktinių įvykių, kurie leistų jiems pamatyti kiekvieną Dievo žodį tampantį tikrove. Tik tada jie bus visiškai įtikinti. Tik tuomet, kai galiausiai visi išvys šiuos įgyvendintus įvykius ir šie įvykiai leis jiems pasijausti užtikrintais, jie parodys įsitikinimą savo širdyse, savo kalboje ir savo akyse, ir bus visiškai įtikinti iki pat širdies gelmių. Tokia yra žmogaus prigimtis: jums reikia pamatyti, kaip visi žodžiai virsta tikrove, jums reikia pamatyti vykstančius faktinius įvykius ir kai kuriuos žmones ištinkančią nelaimę, kad giliai širdyje būtumėte visiškai įtikinti. Kaip ir žydai, jūs esate pasinėrę į ženklų ir stebuklų paieškas. Tačiau jūs niekada nematote jokių ženklų ar stebuklų, ir niekada nematote vykstančių tikroviškų įvykių, kurie galėtų smarkiai atverti jūsų akis. Ar tai būtų kažkas, nužengiantis iš dangaus, ar debesų stulpas, kalbantis jums, ar Aš, išvarantis demoną iš vieno iš jūsų, ar Mano balsas, griaudintis tarp jūsų lyg griaustinis, jūs visada norėjote išvysti tokį įvykį. Galima sakyti, kad tikint Dievą, didžiausias jūsų troškimas yra pamatyti Dievą ateinantį ir asmeniškai parodantį jums ženklą. Tada būsite visiškai patenkinti. Norėdamas jus užkariauti, Aš privalau atlikti darbą, panašų į dangaus ir žemės sukūrimą, ir tada papildomai parodyti jums kokį nors ženklą. Tada jūsų širdys bus visiškai užkariautos.


Tikroji užkariavimo darbo istorija (4)

Ką reiškia būti ištobulintam? Ką reiškia būti užkariautam? Kokie kriterijai turi būti išpildyti, kad žmonės būtų užkariauti? Ir kokius kriterijus reikia atitikti, kad jie būtų ištobulinti? Tiek užkariavimas, tiek ištobulinimas yra skirti tam, kad žmogus būtų visiškai išbaigtas, kad jam būtų sugrąžintas jo pirminis pavidalas ir jis būtų išvaduotas nuo savo šėtoniškų sugedusių polinkių bei Šėtono įtakos. Šis užkariavimas įvyksta ankstyvajame darbo su žmogumi etape; tai yra pirmasis darbo žingsnis. Ištobulinimas yra antrasis žingsnis, ir tai yra baigiamasis darbas. Visi žmonės turi pereiti užkariavimo procesą. Jei to nepadarytų, jie neturėtų galimybės pažinti Dievo ir nesuvoktų, kad Dievas yra, kitaip tariant, jiems būtų neįmanoma pripažinti Dievo. O jei žmonės nepripažįsta Dievo, Dievui taip pat neįmanoma jų ištobulinti, nes jie neatitinka šio ištobulinimo kriterijų. Jei tu netgi nepripažįsti Dievo, tai kaip gali Jį pažinti? Kaip gali Jo siekti? Tu taip pat negalėsi Jo liudyti ir juo labiau neturėsi tikėjimo, kad Jam įtiktum. Taigi, kiekvienam, kuris nori būti ištobulintas, pirmasis žingsnis turi būti patirti užkariavimo darbą. Tai yra pirmoji sąlyga. Tačiau tiek užkariavimas, tiek ištobulinimas atliekami tam, kad būtų dirbama su žmonėmis ir jie būtų keičiami, ir kiekvienas iš jų yra žmonijos valdymo darbo dalis. Tai yra du žingsniai, norint žmogų ištobulinti, ir abu jie yra būtini. Tiesa, kad „būti užkariautam“ skamba nelabai maloniai, bet iš tikrųjų asmens užkariavimo procesas yra jo keitimo procesas. Kai būsi užkariautas, tavo sugedę polinkiai galbūt nebus visiškai pašalinti, bet tu būsi juos pažinęs. Užkariavimo darbo metu būsi pažinęs savo žemą žmogiškumą, kaip ir daug savo paties maištingumo. Nors per trumpą užkariavimo darbo laikotarpį nesugebėsi šių dalykų savyje pašalinti ar pakeisti, tu juos pažinsi, ir tai padės pamatą tavo ištobulinimui. Taigi tiek užkariavimas, tiek ištobulinimas atliekami siekiant pakeisti žmones, išvaduoti juos nuo šėtoniškų sugedusių polinkių, idant jie galėtų visiškai atsiduoti Dievui. Tiesiog užkariavimas yra pirmasis žingsnis keičiant žmonių būdą, o taip pat pirmasis žingsnis žmonėms visiškai atiduodant save Dievui, ir tai yra žemesnis darbo etapas nei ištobulinimas. Užkariauto asmens gyvenimo būdas pasikeičia kur kas mažiau nei ištobulinto asmens. Terminais „būti užkariautam“ ir „būti ištobulintam“ vadinami skirtingi dalykai, nes tai yra skirtingi darbo etapai ir juose žmonėms keliami skirtingi privalomi standartai; užkariavimas žmonėms kelia žemesnius standartus, tuo tarpu ištobulinimas – aukštesnius. Ištobulintieji yra teisūs žmonės, jie buvo pašventinti; jie yra žmonijos valdymo darbo kristalizacija, arba galutiniai produktai. Nors jie nėra tobuli žmonės, jie yra žmonės, kurie siekia gyventi prasmingus gyvenimus. Tuo tarpu užkariautieji tik žodžiais pripažįsta Dievo egzistavimą ir tik pripažįsta, kad Dievas įsikūnijo, kad Žodis pasirodė kūne ir kad Dievas atėjo į žemę atlikti teismo bei baudimo darbo. Be to, jie pripažįsta, kad Dievo teismas ir baudimas, taip pat Jo smūgiai ir išgryninimas – visa tai žmogui yra naudinga. Jie tik pradeda įgauti šiokį tokį žmogišką pavidalą. Jie turi gyvenimo įžvalgų, tačiau jiems tai vis dar išlieka miglota. Kitaip tariant, jie tik pradeda įgauti šiek tiek žmogiškumo. Tokios yra užkariavimo pasekmės. Kai žmonės pradeda žengti ištobulinimo keliu, jų senas būdas gali keistis. Be to, jų gyvenimai toliau auga, ir jie pamažu vis giliau suvokia tiesą. Jie geba bjaurėtis pasauliu ir visais tais, kurie nesiekia tiesos. Maža to, jie ne tik bjaurisi savimi, bet ir aiškiai save pažįsta. Jie nori gyventi pagal tiesą, jų nusistato sau tikslą siekti tiesos ir jie nebenori gyventi savo pačių proto mintyse. Jie jaučia pasibjaurėjimą žmogaus teisuoliškumui, pasipūtimui bei puikybei, jie kalba laikydamiesi deramo padorumo, susidūrę su dalykais pasižymi įžvalgumu ir išmintimi ir yra ištikimi bei nuolankūs Dievui. Jei jie patiria baudimą ir teismą, jie ne tik netampa negatyvūs ar silpni, bet ir yra dėkingi už šį Dievo baudimą ir teismą, tikėdami, kad jie negali išsiversti be Dievo baudimo bei teismo ir kad tai juos apsaugo. Jie nesiekia ramybės ir džiaugsmo tikėjimo ir nesiekia privalgyti duonos iki soties. Jie taip pat nesiekia laikinų kūniškų malonumų. Štai kokie yra ištobulintieji. Kai žmonės yra užkariaujami, jie pripažįsta, kad Dievas yra, tačiau tas pripažinimas juose pasireiškia tik keliais ribotais būdais. Ką iš tikrųjų reiškia Žodžio pasirodymas kūne? Ką reiškia įsikūnijimas? Ką padarė įsikūnijęs Dievas? Koks yra Jo darbo tikslas ir prasmė? Patyręs tiek daug Jo darbo, patyręs Jo darbus kūne, ką tu įgijai? Tik supratęs visus šiuos dalykus tu būsi tas, kuris yra užkariautas. Jei tu tik sakai, kad pripažįsti, jog Dievas yra, bet neatsisakai to, ko privalai atsisakyti, ir nesugebi atsisakyti kūniškų malonumų, kai ateina laikas jų atsisakyti, o vietoj to toliau, kaip ir anksčiau, geidi kūniško patogumo, ir jei nesugebi atsikratyti jokių išankstinių nuostatų brolių ir seserų atžvilgiu ir nesumoki jokios kainos atlikdamas daugelį paprastų praktikų, tuomet tai įrodo, kad tu dar nebuvai užkariautas. Tokiu atveju, net jei ir daug ką supranti, visa tai bus perniek. Užkariautieji yra žmonės, kurie pasiekė tam tikrų pradinių pokyčių ir pradinį įžengimą. Dievo teismo ir baudimo patyrimas suteikia žmonėms pradinį Dievo pažinimą ir pradinį tiesos suvokimą. Galbūt nepajėgi visiškai įžengti į daugelio gilesnių, detalesnių tiesų tikrovę, bet sugebi praktikoje įgyvendinti daugelį pamatinių tiesų, tokių kaip tos, kurios susijusios su tavo kūniškais malonumais ar tavo asmeniniu statusu tavo realiame gyvenime. Visa tai, žinoma, yra rezultatas, kuris pasiekiamas žmonėse užkariavimo procese. Užkariautuosiuose taip pat galima matyti būdo pokyčius; pavyzdžiui, tai, kaip jie rengiasi ir kuria savo stilių, bei kaip gyvena – visa tai gali pasikeisti. Pasikeičia jų požiūris į tikėjimą Dievu, jiems yra aiškūs jų siekių tikslai ir jie turi didesnį ryžtą. Užkariavimo darbo metu atitinkami pokyčiai įvyksta ir jų gyvenimo būde. Pokyčių yra, tačiau jie paviršutiniški, pradiniai ir toli gražu neprilygsta ištobulintųjų būdo pokyčiams bei siekių tikslams. Jei užkariavimo procese asmens būdas nė kiek nepasikeičia ir jis neįgyja jokios tiesos, tuomet šis asmuo yra šiukšlė ir iš jo nėra jokios naudos! Žmonės, kurie nebuvo užkariauti, negali būti ištobulinti! Jei asmuo siekia tik būti užkariautas, tuomet jis negali būti visiškai išbaigtas, net jei per užkariavimo darbą jo būde pastebimi tam tikri atitinkami pokyčiai. Jie taip pat praras tas pradines tiesas, kurias įgijo. Tarp užkariautųjų ir ištobulintųjų būdo pokyčių yra didžiulis skirtumas. Tačiau užkariavimas yra pirmasis pokyčių žingsnis; tai yra pamatas. Šio pradinio pokyčio nebuvimas įrodo, kad asmuo iš tiesų visiškai nepažįsta Dievo, nes šis pažinimas kyla iš teismo, o toks teismas yra pagrindinė užkariavimo darbo dalis. Todėl visi, kurie yra tobulinami, pirmiausia turi būti užkariauti; jei ne, jiems nėra jokio būdo būti ištobulintiems.

Sakai, kad pripažįsti Dievo įsikūnijimą ir kad pripažįsti Žodžio pasirodymą kūne, tačiau Jam už nugaros darai tam tikrus dalykus, kurie prieštarauja tam, ko Jis prašo, ir savo širdyje Jo nebijai. Ar tai yra Dievo pripažinimas? Tu pripažįsti tai, ką Jis sako, bet neįgyvendini praktikoje to, ką sugebi, ir nesilaikai Jo kelio. Ar tai yra Dievo pripažinimas? Ir nors Jį pripažįsti, tu savo širdyje jauti Jam atsargumo jausmą, bet ne baimę. Jei matei bei pripažinai Jo darbą ir žinai, kad šis asmuo yra Dievas, bet vis tiek išlieki drungnas ir visiškai nepasikeitęs, tuomet esi toks žmogus, kuris dar nebuvo užkariautas. Tie, kurie buvo užkariauti, privalo daryti viską, ką gali, ir, nors jie nesugeba įžengti į aukštesnes tiesas ir šios tiesos jiems yra nepasiekiamos, tokie žmonės savo širdyse nori tai pasiekti. Būtent dėl to, kad jų suvokimas turi ribas, egzistuoja ir jų praktinės veiklos ribos ir apribojimai. Tačiau mažų mažiausiai jie privalo daryti viską, ką gali. Jei gali tai pasiekti, šis rezultatas buvo pasiektas dėl užkariavimo darbo. Tarkime, tu sakai: „Atsižvelgiant į tai, kad Jis gali ištarti tiek daug žodžių, kurių žmogus negali - jei Jis nėra Dievas, tuomet kas?“ Toks supratimas nereiškia, kad tu pripažįsti Dievą. Jei pripažįsti Dievą, privalai tai įrodyti savo realiais veiksmais. Jei vadovauji bažnyčiai, bet nepraktikuoji teisumo, jei trokšti pinigų bei turtų ir visada įsidedi bažnyčios lėšas sau į kišenę, ar tai yra pripažinimas, kad Dievas yra? Dievas yra visagalis ir Jis vertas baimės. Kaip gali nebijoti, jei iš tiesų pripažįsti, kad Dievas yra? Jei sugebi taip niekšiškai elgtis, ar iš tiesų Jį pripažįsti? Ar tikrai Dievą tu tiki? Tai, ką tu tiki, tėra neaiškus dievas; štai kodėl tu nebijai! Visi, kurie iš tiesų pripažįsta ir pažįsta Dievą, Jo bijo ir nedrįsta daryti nieko, kas Jam prieštarautų ar pažeistų jų sąžinę; jie ypač bijo daryti bet ką, kas, jų žiniomis, neatitinka Dievo ketinimų. Tik tai galima laikyti Dievo egzistavimo pripažinimu. Ką turėtum daryti, kai tavo tėvai bando tau sutrukdyti tikėti Dievą? Kaip turėtum mylėti Dievą, kai tavo netikintis vyras yra tau geras? Ir kaip turėtum mylėti Dievą, kai broliai ir seserys tavimi bjaurisi? Jei pripažįsti Jį, tuomet šiose situacijose elgsiesi tinkamai ir savo gyvenimu išreikši tikrovę. Jei nesiimi konkrečių veiksmų, o tik sakai, kad pripažįsti Dievo egzistavimą, tuomet esi tik tuščiažodžiautojas! Sakai, kad tiki Juo ir Jį pripažįsti, bet kokiu būdu tu Jį pripažįsti? Kokiu būdu Juo tiki? Ar savo širdyje Jo bijai? Ar jauti Jam baimę? Ar giliai viduje tavo širdis yra kupina meilės Jam? Kai esi susikrimtęs ir neturi į ką atsiremti, tu jauti Dievo mielumą, bet paskui viską apie tai pamiršti. Tai nėra Dievo mylėjimas, ir tai nėra tikėjimas Dievu! Ką, galiausiai, Dievas nori, kad žmogus pasiektų? Visos tos būsenos, kurias paminėjau, pavyzdžiui, didžiavimasis savo paties svarba, manymas, kad greitai viską supranti, kitų varžymas, žiūrėjimas į kitus iš aukšto, žmonių vertinimas pagal jų išvaizdą, romių žmonių engimas, bažnyčios pinigų geidimas ir pan. – tik tada, kai visi šie šėtoniški sugedę polinkiai iš tavęs bus bent iš dalies pašalinti, tavo užkariavimas bus akivaizdus.

Užkariavimo darbas, atliekamas su jumis, žmonėmis, turi pačią giliausią prasmę: viena vertus, šio darbo tikslas yra ištobulinti žmonių grupę, tai yra juos ištobulinti, kad jie galėtų tapti nugalėtojų grupe – kaip pirmoji ištobulinta žmonių grupė, reiškianti pirmuosius vaisius. Kita vertus, jis skirtas tam, kad leistų sukurtosioms būtybėms mėgautis Dievo meile, gauti didžiausią Dievo išganymą ir Jo visišką išganančią malonę, idant žmogus galėtų mėgautis ne tik gailestingumu ir mielaširdyste, bet, dar svarbiau - baudimu ir teismu. Nuo pasaulio sukūrimo iki dabar viskas, ką Dievas padarė Savo darbe, yra meilė, be jokios neapykantos žmogui. Net ir tavo matytas baudimas bei teismas taip pat yra meilė – tikresnė ir realesnė meilė, meilė, kuri veda žmones į teisingą žmogaus gyvenimo kelią. Dar kita vertus, tai skirta liudyti prieš Šėtoną. Ir dar kita vertus, tai skirta padėti pamatą ateities evangelijos darbo sklaidai. Visas Jo atliktas darbas skirtas tam, kad atvestų žmones į teisingą žmogaus gyvenimo kelią, idant jie galėtų gyventi normalų žmogaus gyvenimą, nes žmonės nežino, kaip gyventi, o be šio vedimo tu gyvensi tik tuščią gyvenimą; tavo gyvenimas neturės jokios vertės ar prasmės ir tu būsi visiškai nepajėgus būti normaliu žmogumi. Tai yra pati giliausia žmogaus užkariavimo prasmė. Jūs visi esate Moabo palikuonys; su jumis atliekamas užkariavimo darbas yra jūsų didysis išganymas. Visi jūs gyvenate nuodėmės ir paleistuvystės žemėje, ir jūs visi esate paleistuviai bei nusidėjėliai. Šiandien jūs ne tik galite matyti Dievą, bet, dar svarbiau, jūs gavote baudimą ir teismą, gavote šį giliausią išganymą, kitaip tariant, gavote didžiausią Dievo meilę. Viskas, ką Dievas daro, yra tikra meilė jums. Jis neturi jokių piktų ketinimų. Jis teisia jus dėl jūsų nuodėmių tam, kad galėtumėte apmąstyti save ir gauti šį didžiulį išganymą. Visas šis darbas atliekamas tam, kad žmogus būtų ištobulintas. Nuo pradžios iki pabaigos Dievas darė viską, ką gali, kad išgelbėtų žmogų, ir Jis paprasčiausiai neturi jokio troškimo visiškai sunaikinti žmogų, kurį sukūrė Savo paties rankomis. Šiandien Jis atėjo į jūsų tarpą dirbti; argi tai nėra dar didesnis išganymas? Jei Jis jūsų nekęstų, ar Jis vis dar atliktų tokio masto darbą, kad asmeniškai jus vestų? Kodėl Jis turėtų taip kentėti? Dievas nejaučia jums neapykantos ir neturi jums jokių piktų ketinimų. Turėtumėte žinoti, kad Dievo meilė yra pati tikriausia. Tik dėl to, kad žmogus yra maištingas, Dievas turi jį gelbėti per teismą; antraip vis tiek būtų neįmanoma jo išgelbėti. Kadangi jūs nežinote, kaip gyventi savo gyvenimus, ir nesuvokiate, kaip reikia gyventi, ir kadangi jūs gyvenate šioje paleistuvingoje bei nuodėmingoje žemėje ir patys esate paleistuvingi bei nešvarūs demonai, Jis negali pakęsti, kad jūs ir toliau smuktumėte žemyn, Jis negali pakęsti matydamas, kaip jūs gyvenate šioje nešvarioje žemėje taip, kaip gyvenate dabar, savavališkai trypiami Šėtono, ir Jis negali leisti jums nusiristi į Hadą. Jis tik nori įgyti šią žmonių grupę ir jus visiškai išgelbėti. Tai yra pagrindinis tikslas atliekant užkariavimo darbą su jumis – tai dėl išganymo. Jei nesugebi matyti, kad viskas, kas su tavimi daroma, yra meilė ir išganymas, jei manai, kad tai tik metodas, būdas žmogui kankinti ir kažkas, kuo negalima pasitikėti, tuomet gali drąsiai grįžti į savo pasaulį kęsti skausmą ir vargus! Jei šioje srovėje nori mėgautis šiuo teismu ir šia didžiule išganančia malone, visais šiais palaiminimais, kurių niekur neįmanoma rasti žmonių pasaulyje, ir šia meile, tuomet būk geras - lik šioje srovėje, kad priimtum užkariavimo darbą ir galėtum būti ištobulintas. Šiandien tu kenti šiek tiek skausmo ir išgryninimo dėl Dievo teismo, bet ši kančia turi vertę ir prasmę. Nors žmogui Dievo baudimas ir teismas yra išgryninimas, negailestingas apnuoginimas - veiksmai, kuriais siekiama nubausti jį už nuodėmes ir nubausti jo kūną - nė vienas iš šių darbų nėra skirtas ar sunaikinti jo kūną. Griežtas žodžio apnuoginimas yra skirtas tik tam, kad atvestų tave į teisingą kelią. Jūs asmeniškai patyrėte tiek daug šio darbo ir, akivaizdu, tai nenuvedė jūsų blogu keliu! Visa tai skirta tam, kad tu savo gyvenimu išreikštum normalų žmogiškumą, ir visa tai tavo normaliam žmogiškumui yra pasiekiama. Kiekvienas Dievo darbo žingsnis pagrįstas tavo poreikiais, tavo silpnybėmis ir tavo tikruoju dvasiniu ūgiu, ir jokia nepakeliama našta nėra jums per prievartą užkraunama. Šiandien tau tai nėra aišku, ir jautiesi taip, tarsi Aš būčiau tau griežtas, ir tu visada tiki, kad priežastis, dėl kurios Aš kasdien tave baudžiu, teisiu ir priekaištauju, yra Mano neapykanta tau. Tačiau nors tai, ką gauni, yra baudimas ir teismas, iš tikrųjų tai yra meilė tau, ir tai yra pati didžiausia apsauga. Jei nesugebi suvokti gilesnės šio darbo prasmės, tau bus neįmanoma tęsti patyrimo. Tu turėtum rasti paguodą šiame išganyme. Neatsisakyk atsitokėti. Nuėjus taip toli, užkariavimo darbo prasmė tau turėtų būti aiški, ir daugiau nebeturėtum laikytis vienokių ar kitokių nuomonių apie jį!


Jūs privalote suprasti darbą – nesekite chaotiškai!

Dabar daugelio žmonių tikėjimas yra chaotiškas. Esate per daug smalsūs, per stipriai trokštate palaiminimų ir per menkai trokštate siekti gyvenimo. Šių laikų žmonės kupini entuziazmo tikėdami Jėzumi. Jėzus parsives juos atgal į dangaus namus, tad kaip jie gali Juo netikėti? Kai kurie yra tikintieji visą savo gyvenimą. Net po keturiasdešimties ar penkiasdešimties tikėjimo metų jiems niekuomet nepabosta skaityti Biblijos. Taip yra todėl, kad jie mano[a], jog kas benutiktų, jeigu tik jie tiki, jie pateks į dangų. Jūs sekate Dievą šiuo keliu tik keletą metų, tačiau jau dabar negalite ištverti šiame kelyje. Jūs praradote ištvermę, nes jūsų troškimas įgyti palaiminimų yra per stiprus. Jūsų palaiminimų troškimas ir jūsų smalsumas atvedė jus į tikrąjį kelią. Jūs beveik nieko nesuprantate apie šį darbo etapą. Daug to, ką Aš šiandien sakau, nėra skirta tiems, kurie tiki Jėzų, ir nesakau to vien tam, kad paprieštaraučiau jų nuostatoms. Iš tiesų šios atskleidžiamos nuostatos yra būtent tai, kas glūdi jumyse, nes jūs nesuprantate, kodėl Biblija buvo atidėta į šalį, kodėl Aš sakau, kad Jahvės darbas paseno, arba kodėl aš sakau, kad Jėzaus darbas paseno. Tiesa ta, kad jūs puoselėjate daug neišsakytų nuostatų kaip ir daugybę pažiūrų, kurias laikote užgniaužę savo širdyse, ir tiesiog sekate paskui minią. Ar tikrai manote, kad neturite daug nuostatų? Jūs paprasčiausiai nekalbate apie jas! Iš tiesų jūs sekate Dievą tik dėl akių, jūs neateinate ieškoti tikrojo kelio ir atėjote ne ketindami įgyti gyvenimą. Jūsų požiūris tiesiog rodo jūsų norą viską išsiaiškinti iki galo. Kadangi neatsisakėte daugelio savo senųjų nuostatų, tarp jūsų nėra nė vieno, kuris būtų galėjęs visiškai save paaukoti. Net ir atėję iki čia, jūs nesiliaujate nerimavę dėl savo lemties, dieną ir naktį jūsų mintys eina ratu, ir jūs negalite to išmesti iš galvos. Negi manai, kad kai Aš kalbu apie fariziejus, turiu galvoje tuos religijos „senolius“? Ar jūs patys nesate pažangiausi šių dienų fariziejų atstovai? Negi manote, kad minėdamas tuos, kurie Mane vertina pagal Bibliją, Aš turiu galvoje tik tuos religinio pasaulio Biblijos ekspertus? Negi tiki, kad kalbėdamas apie tuos, kurie vėl kala Dievą prie kryžiaus, kalbu apie religinio pasaulio vadovus? Argi ne jūs esate patys geriausi šio vaidmens atlikėjai? Argi manai, kad visi tie Mano ištarti žodžiai, kuriais prieštarauju žmonių nuostatoms, tėra pasityčiojimas iš pastorių ir religinių vyresniųjų? Ar jūs taip pat neatlikote savo vaidmens visuose šiuose dalykuose? Ar esi tikras, kad jūs turite nedaug nuostatų? Tiesiog dabar jūs visi išmokote būti labai taktiški. Jūs nekalbate apie tai, ko nesuprantate, ir neparodote, ką apie tai jaučiate, tačiau jūsų širdyse paprasčiausiai nėra baimės ir paklusnumo. Jūsų požiūriu, jūsų šiandieniniai geriausi praktikavimo metodai yra tyrinėjimas, stebėjimas ir laukimas. Jūs išmokote būti per daug taktiški. Tačiau ar suvokiate, kad tai yra apsukri mąstysena? Argi manote, kad jūsų sumanumo akimirka padės jums išvengti amžino baudimo? Jūs išmokote būti tokie „išmintingi“! Be to, kai kurie žmonės Manęs klausia: „Kai kada nors religinio pasaulio žmonės manęs paklaus: „Kodėl jūsų Dievas nepadarė nė vieno stebuklo?“, kaip turėčiau paaiškinti?“ Šiandien tai nėra klausimas, kokį užduoda tik religinių sluoksnių žmonės; tu taip pat nesupranti šiandienos darbo ir turi per daug nuostatų. Argi vis dar nežinai, ką turiu galvoje, kai paminiu religinius pareigūnus? Argi nežinai, kam Aš aiškinu Bibliją? Argi nežinai, kam Aš kalbu, kai aiškinu apie tris Dievo darbo etapus? Jei nebūčiau to pasakęs, ar būtumėte taip lengvai patikėję? Ar būtumėte taip lengvai nulenkę galvas? Ar būtumėte taip lengvai atsisakę tų senųjų nuostatų? Ypač tie „tikri vyrai“, kurie niekuomet niekam nepakluso – ar būtų jie taip lengvai paklusę? Aš žinau, kad nors jūsų žmogiškumas yra žemesnės kokybės ir jūsų kalibras yra labai žemas, jūsų smegenys yra mažiau išsivysčiusios ir neturite labai ilgos tikėjimo į Dievą istorijos, jūs turite išties daug nuostatų, o jūsų prigimtis yra niekam lengvai nepaklūsti. Tačiau šiandien jūs sugebate paklusti, nes esate priversti ir bejėgiai. Esate tigrai geležiniame narve, negalintys laisvai panaudoti savo gebėjimų. Netgi jei turėtumėte sparnus, jums būtų sunku skristi. Nors jums ir nesuteikiami palaiminimai, jūs vis tiek esate pasirengę sekti paskui. Tačiau tai nėra jūsų, kaip „gerų vyrų“, dvasios stiprybė; o greičiau tai rodo, kad buvote visiškai palaužti ir nebežinote, ką daryti. Tai reiškia, kad visas šis darbas jus palaužė. Jei būtų kas nors, ką jūs galėtumėte pasiekti, jūs nebūtumėte tokie paklusnūs, kokie esate šiandien, nes anksčiau visi jūs buvote laukiniai asilai dykumoje. Taigi, tai, kas šiandien sakoma, nėra skirta tik įvairių religijų ir konfesijų žmonėms ar tiesiog siekiant paprieštarauti jų nuostatoms; tikslas yra paprieštarauti jūsų nuostatoms.

Teisusis teismas prasidėjo. Ar Dievas vis dar bus auka už žmonių nuodėmes? Ar Jis dar kartą bus jiems didysis gydytojas? Ar Dievas neturi didesnės valdžios už šią? Grupė žmonių jau buvo visiškai ištobulinta ir atvesta priešais sostą; ar Jis vis dar išvarinės demonus ir gydys ligonius? Ar tai nėra pernelyg archajiška? Jei visa tai tęsis, ar liudijimas bus įmanomas? Ar Jis, jau kartą buvęs prikaltas prie kryžiaus, gali būti amžinai vėl ir vėl nukryžiuojamas? Ar Jis gali vieną kartą išvaryti demonus ir po to amžinai juos išvarinėti? Ar tai nėra negarbė? Tik tada, kai šis darbo etapas bus kilnesnis už ankstesnįjį, tik tada amžius judės pirmyn, pažymėdamas paskutiniųjų dienų atėjimą, kai ateis laikas šiam amžiui pasibaigti. Todėl žmonės, kurie ieško tiesos, turi sutelkti savo dėmesį į tai, kad aiškiai suprastų regėjimus; tai yra pagrindas. Kaskart, kai bendrystėje kalbu su jumis apie regėjimus, Aš visuomet matau, kaip kai kurie žmonės pradeda snausti, nenorėdami klausytis. Kiti klausia: „Kodėl nesiklausai?“ Jie atsako: „Tai nepadeda mano gyvenimui ar mano įžengimui į tikrovę. Mums reikia praktikos kelių.“ Kaskart, kai Aš kalbu apie darbą, o ne apie praktikos kelius, jie sako: „Kai tik Tu pradedi kalbėti apie darbą, mane apima miegas.“ Kai pradedu pasakoti apie praktikos kelius, jie pradeda užsirašinėti, o kai sugrįžtu prie kalbos apie darbą, jie vėl nustoja klausytis. Ar žinote, kuo šiuo metu turėtumėte apsiginkluoti? Vienu aspektu – regėjimais apie darbą, kitu– savo praktika. Tu turi suprasti abu šiuos aspektus. Jei siekdamas savo gyvenimo pažangos, neturėsi regėjimų – neturėsi pagrindo. Jei turėsi vien tik praktikos kelius be menkiausio regėjimo ir visiškai nesuprasi viso valdymo plano darbo, tuomet tu esi niekam tikęs. Tu turi suprasti tiesas, susijusias su regėjimais, o kalbant apie su praktika susijusias tiesas, jas supratus, tau reikia rasti atitinkamus praktikos kelius. Tu privalai praktikuoti pagal žodžius ir įžengti atsižvelgiant į savo būseną. Regėjimai yra pagrindas, ir jei tu nepaisysi šio fakto, nesugebėsi sekti paskui iki pat pabaigos; tokia patirtis arba nuves tave į klystkelius, arba privers tave suklupti ir patirti nesėkmę. Tau bus neįmanoma pasiekti sėkmės! Žmonės, kurie neturi didingų regėjimų kaip savo pagrindo, gali patirti tik nesėkmę; jiems negali pasisekti. Jie negali išlikti tvirti! Ar žinai, ką reiškia tikėti į Dievą? Ar žinai, ką reiškia sekti Dievą? Neturėdamas regėjimų, kokiu keliu tu eitum? Šiandienos darbe, jei neturi regėjimų, tu visiškai negalėsi būti ištobulintas. Į ką tu tiki? Kodėl tu į Jį tiki? Kodėl tu Jį seki? Ar savo tikėjimą laikai savotišku žaidimu? Ar tu elgiesi su savo gyvenimu kaip su savotišku žaislu? Šiandienos Dievas yra didingiausias regėjimas. Kiek tu apie Jį žinai? Kiek Jo esi matęs? Ar pamačius šiandienos Dievą tavo tikėjimo į Dievą pagrindas yra tvirtas? Ar manai, kad tu gausi išganančią malonę, jei ir toliau klaidžiodamas seksi paskui? Ar tu manai, kad gali pagauti žuvį drumstame vandenyje? Ar tai taip paprasta? Kiek nuostatų apie šiandienos Dievo ištartus žodžius tu atsisakei? Ar tu turi šiandienos Dievo regėjimus? Kur glūdi tavo šiandienos Dievo suvokimas? Tu visuomet tiki, kad gali Jį įgyti tiesiog Jį sekdamas, ar tiesiog Jį matydamas, ir kad niekas nepajėgs tavęs pašalinti. Nemanyk, kad sekti Dievą yra taip paprasta. Esmė yra ta, kad tu privalai Jį žinoti, privalai žinoti Jo darbą ir privalai būti pasiryžęs dėl Jo ištverti sunkumus, už Jį paaukoti savo gyvenimą ir būti Jo ištobulintas. Tokį regėjimą turėtum turėti. Nieko nebus, jei tavo mintys nuolat suksis apie mėgavimąsi malone. Nemanyk, kad Dievas yra čia vien tik žmonių malonumui ar tam, kad suteiktų jiems malonę. Tu klystum! Jei žmogus negali rizikuoti savo gyvybe, kad Jį sektų ir negali išsižadėti visų išorinių dalykų, kad Jį sektų, tuomet jis tikrai nesugebės Jį sekti iki pabaigos! Regėjimai turi būti tavo pagrindas. Jei vieną dieną tave ištiktų nelaimė, ką turėtum daryti? Ar vis tiek sugebėtum Jį sekti? Neatsakyk neapgalvojęs, ar sugebėtum sekti iki pabaigos. Verčiau pirmiausia plačiai atmerk akis ir pažiūrėk, koks dabar metas. Nors dabar jūs galbūt esate kaip šventyklos kolonos, ateis laikas, kai visas šias kolonas sugrauš kirminai ir šventykla sugrius, nes šiuo metu yra tiek daug regėjimų, kurių jums trūksta. Jūs kreipiate dėmesį tik į savo mažus pasaulius ir nežinote, koks siekimo kelias yra patikimiausias ir tinkamiausias. Jūs nepaisote šiandienos darbo regėjimo ir nelaikote šių dalykų savo širdyse. Ar pagalvojote, kad vieną dieną jūsų Dievas jus nuves į visiškai nepažįstamą vietą? Ar galite įsivaizduoti, kas iš jūsų būtų, jei vieną dieną Aš viską iš jūsų atimčiau? Ar tą dieną jūsų užsidegimas liktų toks pat, koks jis yra dabar? Ar vėl atsirastų jūsų tikėjimas? Sekdami Dievą privalote žinoti šį didžiausią regėjimą, kuris yra „Dievas“. Tai yra svarbiausias dalykas. Be to, nemanykite, kad būdami atskirti nuo pasaulietiškų žmonių kaip šventi, jūs būtinai esate Dievo šeimoje. Šiais laikais Pats Dievas dirba tarp sukurtų būtybių. Tai Jis atėjo tarp žmonių atlikti Savo paties darbą, o ne vykdyti kampanijų. Tarp jūsų netgi saujelė žmonių nesugeba suprasti, kad šiandienos darbas yra kūnu tapusio dangaus Dievo darbas. Čia kalbama ne apie tai, kad iš jūsų būtų padaryti išskirtinai talentingi žmonės; tai skirta padėti jums suprasti žmogaus gyvenimo reikšmę, sužinoti žmonių lemtį ir pažinti Dievą ir Jo visumą. Turėtum žinoti, kad tu esi sukurta būtybė Kūrėjo rankose. Ką turėtum suprasti, ką turėtum daryti ir kaip turėtum sekti Dievą – ar ne šias tiesas privalai suprasti? Ar ne tokius regėjimus turėtum matyti?

Jei žmonės įgyja regėjimus, jie turi pagrindą. Kai praktikuosi remdamasis šiuo pagrindu, bus daug lengviau įžengti. Todėl, kai turėsi pagrindą įžengimui, neturėsi jokių dvejonių ir tau bus labai lengva įžengti. Nepaprastai svarbu suprasti regėjimus ir pažinti Dievo darbą. Privalote tai turėti savo arsenale. Jei neturi šio tiesos aspekto ir temoki kalbėti apie praktikavimo kelius, tuomet tau labai daug trūks. Pastebėjau, kad daugelis jūsų nekreipia dėmesio į šį aspektą, ir kai klausotės apie šį tiesos aspektą, atrodo, kad klausotės tik žodžių ir doktrinų. Vieną dieną dėl to tu patirsi nuostolį. Šiais laikais yra žodžių, kurių tu ne visai supranti ar kurių tu negali priimti; tokiais atvejais turėtum kantriai ieškoti ir ateis diena, kai tu tikrai suprasi. Palaipsniui apsiginkluok vis daugiau regėjimų. Netgi jei supranti tik kelias dvasines doktrinas, tai vis tiek yra geriau nei visai nekreipti dėmesio į regėjimus, ir vis tiek geriau nei nesuprasti visiškai nieko. Visa tai padeda tavo įžengimui ir išsklaidys tavo abejones. Tai yra geriau nei būti kupinam nuostatų. Tau bus daug geriau, jei turėsi šiuos regėjimus kaip pagrindą. Neturėsi jokių dvejonių ir galėsi įžengti drąsiai bei užtikrintai. Kodėl Dievo sekimas visada turi būti toks sumišęs ir kupinas abejonių? Ar tai ne tas pats, kaip slėpti galvą smėlyje? Kaip smagu būtų įžengti į karalystę išdidžiu ir pasitikinčiu savimi žingsniu! Kodėl esi kupinas dvejonių? Argi taip tik pats savęs nekankini? Kai suprasi Jahvės darbą, Jėzaus darbą ir šį darbo etapą, įgysi pagrindą. Šiuo metu galbūt įsivaizduoji, kad viskas yra gana paprasta. Kai kurie žmonės sako: „Atėjus laikui ir Šventajai Dvasiai pradėjus didųjį darbą, aš galėsiu apie visa tai kalbėti. Tai, kad dabar aš nelabai suprantu, yra todėl, kad Šventoji Dvasia manęs pakankamai neapšvietė.“ Tai nėra taip lengva. Nėra taip, kad jei dabar esi pasirengęs priimti tiesą[b], atėjus laikui ja meistriškai pasinaudosi. Nebūtinai taip yra! Tu tiki, kad šiuo metu esi labai gerai pasiruošęs ir tau nekiltų jokių problemų atsikirsti tiems religingiems žmonėms ir didžiausiems teoretikams ir netgi paneigti jų teiginius. Ar tikrai sugebėtum tai padaryti? Turėdamas tik savo paviršutinišką patirtį, apie kokį supratimą gali kalbėti? Apsiginkluoti tiesa, kovoti tiesos kovą ir liudyti Dievo vardą nėra tai, ką manai – jei tik Dievas darbuosis, viskas bus atlikta. Tada tave gali sugluminti koks nors klausimas, ir tu neteksi žado. Svarbiausia, ar tu aiškiai supranti šį darbo etapą ir kiek apie jį iš tikrųjų žinai. Jei negali įveikti priešiškų jėgų ar nugalėti religijos jėgų, argi tu nebūsi bevertis? Tu patyrei šiandienos darbą, išvydai jį savo akimis ir išgirdai savo ausimis, bet jei galiausiai negalėsi paliudyti, ar vis dar turėsi įžūlumo toliau gyventi? Su kuo būtum vertas stoti akis į akį? Neįsivaizduok dabar, kad bus taip paprasta. Ateities darbas nebus toks paprastas kaip tu įsivaizduoji; kautis tiesos kare nėra taip lengva ir paprasta. Šiuo metu privalai apsiginkluoti tiesa; jei nebūsi apsiginklavęs tiesa, tai atėjus laikui ir Šventajai Dvasiai neveikiant antgamtiniu būdu, tu sutriksi.

Išnašos:

a. Originaliame tekste nėra frazės „jie mano.“

 b. Originaliame tekste nėra frazės „tiesą“.


Kristaus žodžiai, Jam vaikštant tarp bažnyčių III

(1993 m. liepa – 1994 m. kovas)


Kaip turėtum vykdyti savo būsimą misiją?

Ar gebi aiškiai perteikti kiekviename amžiuje atskleistą teisuolišką Dievo prigimtį, vartodamas tam laikmečiui tinkamą ir jo prasmę atspindinčią kalbą? Tu, kuris patiri paskutiniųjų dienų Dievo darbą, ar gali tiksliai apibūdinti teisiąją Dievo prigimtį? Ar gali aiškiai ir tiksliai liudyti apie Dievo prigimtį? Kaip papasakosi apie tai, ką matei ir patyrei tiems vargstantiems, nuskriaustiems ir pamaldiems religingiems žmonėms, kurie alksta ir trokšta teisingumo ir laukia, kad juos vestum bei jais rūpintumeisi? Kokie žmonės tikisi tavo vedimo? Ar gali įsivaizduoti? Ar suvoki naštą, gulančią ant tavo pečių, savo pašaukimą ir atsakomybę? Kur tavo istorinės misijos suvokimas? Kaip tinkamai atliksi vadovo vaidmenį ateinančiame amžiuje? Ar stipriai jauti vadovo pareigą? Kaip reikėtų suprasti sąvoką „visų dalykų vadovas“? Ar tai iš tiesų visų gyvų būtybių ir viso materialaus pasaulio vadovas? Kaip planuoji kitą darbo etapą? Kiek žmonių laukia, kad juos ganytum? Ar tavo užduotis sunki? Jie – vargšai, nuskriausti, akli ir pasimetę, raudą tamsoje - kaip rasti kelią? Kaip jie trokšta šviesos, tarsi krintančios žvaigždės, kuri netikėtai nušvistų ir išsklaidytų tamsos jėgas, taip ilgai slėgusias žmoniją. Jie dieną ir naktį nekantriai to laukia ir tikisi – kas gi gali iš tiesų suprasti šį ilgesį? Net ir tada, kai prasiskverbia šviesos blyksnis, šie giliai kenčiantys žmonės lieka įkalinti tamsiame požemyje, be vilties išsilaisvinti; kada jie nustos raudoti? Šios trapios sielos, kurios niekada nepatyrė tikro poilsio, yra neapsakomai nelaimingos. Negailestingi pančiai ir ilgas sąstingis seniai jas sukaustė. Kas girdėjo kaip skamba jų raudos? Kas matė jų kančios kupinus veidus? Ar kada nors susimąstei, kokia sielvarto pilna ir nerami yra Dievo širdis? Kaip Jis gali ištverti matydamas šitaip kenčiančią nekaltą žmoniją, kurią pats sukūrė savo rankomis? Juk žmogus yra nelaiminga apnuodijimo auka. Ir nors žmogus išgyveno iki šių dienų, kas galėjo žinoti, kad žmonija jau seniai buvo blogio apnuodyta? Ar pamiršai, kad ir tu esi viena iš jo aukų? Negi nenori, vardan meilės Dievui, stengtis išgelbėti visų šių išlikusiųjų? Negi nenori paaukoti visų savo jėgų, kad atsidėkotum Dievui, kuris myli žmones taip, kaip mylėtų savo paties kūną ir kraują? Kaip iš tiesų supranti tai, kad Dievas tave naudoja kaip įrankį tam, kad gyventum neeilinį gyvenimą? Ar tikrai turi ryžto ir tikėjimo gyventi prasmingą, pamaldaus Dievui tarnaujančio žmogaus gyvenimą?


Žmogaus valdymo tikslas

Jei žmonės iš tiesų galėtų aiškiai matyti teisingą žmogaus gyvenimo kelią ir Dievo žmonijos valdymo tikslą, jie asmeninių perspektyvų ir likimo savo širdyse nelaikytų vertybe. Tuomet jie nebenorėtų tarnauti savo tėvams, laikomiems blogesniais už kiaules ir šunis. Argi žmogaus perspektyvos ir likimas nėra būtent šiuolaikinis vadinamųjų Petro „tėvų“ atitikmuo? Jie lyg žmogaus kūnas ir kraujas. Tik koks bus kūno likimas ir ateitis? Ar tikslas yra išvysti Dievą dar gyvam esant, ar sielai susitikti su Dievu po mirties? Ar kūnas rytoj atsidurs didžiulėje kančių krosnyje, ar viską naikinančiame gaisre? Argi šie ir kiti panašūs klausimai apie tai, ar žmogaus kūnas patirs vargą ar kančias, nėra ta didžioji naujiena, kuri labiausiai rūpi kiekvienam šiuolaikinės tėkmės atstovui, turinčiam protą ir nuovoką? (Čia „kančia“ reiškia palaiminimų gavimą; tai reiškia, kad būsimi išbandymai yra naudingi žmogaus likimui. „Vargas“ reiškia nesugebėjimą išlikti tvirtam arba buvimą suklaidintam; arba tai reiškia, kad žmogus pateks į nelaimingus atsitikimus ir dėl nelaimės neteks gyvybės ir kad jo siela neturės tinkamo likimo.) Nors žmonės pasižymi sveiku protu, tačiau gali būti, kad tai, ką jie galvoja, ne visiškai atitinka tai, kokia turėtų būti jų nuovoka. Taip yra todėl, kad jie visi yra gan pasimetę ir viskuo vadovaujasi aklai. Jie visi turėtų gerai suprasti, į ką turėtų įžengti, ypač išsiaiškindami, į ką reikėtų įžengti kančių metu (tai yra per apsivalymą krosnyje), o taip pat kuo jie turėtų apsirūpinti ugnies išbandymų metu. Netarnaukite nuolat savo tėvams (tai yra jų kūniškiems interesams), jei jie elgiasi kaip kiaulės ir šunys, arba yra blogesni už skruzdėles ir vabzdžius. Kokia prasmė dėl to kankintis, tiek daug galvojant ir sukant galvą? Kūnas tau nepriklauso, bet yra Dievo rankose, kuris ne tik tave valdo, bet ir įsakinėja Šėtonui. (Tai reiškia, kad kūnas iš esmės priklauso Šėtonui. O kadangi Šėtonas taip pat yra Dievo rankose, tai galima išreikšti tik taip. Taip yra todėl, kad taip sakyti yra įtikinamiau; tai rodo, kad žmogus yra ne visiškoje Šėtono valdžioje, o Dievo rankose.) Tu gyveni kūniškose kančiose, bet ar kūnas tau priklauso? Ar gali jį valdyti? Tai kam dėl to sukti galvą? Kam įkyriai maldauti Dievą dėl savo supuvusio kūno, kuris jau seniai yra pasmerktas, prakeiktas ir išniekintas nedorų dvasių? Kodėl visad reikia taip arti savo širdies laikyti Šėtono palydovus? Ar tavęs nejaudina, kad kūnas gali sugriauti tavo tikrąją ateitį, nuostabias viltis ir tavo tikrąjį gyvenimo likimą?

Šiandienos keliu eiti nelengva. Galima sakyti, kad jį gana sunku rasti, o per amžius jis buvo itin retas. Tačiau kas būtų pagalvojęs, kad, norint pražudyti žmogų, pakaks vien jo kūno? Šiandienos darbas neabejotinai yra toks pat brangus kaip pavasario lietus ir toks pat vertingas kaip Dievo gerumas žmogui. Tačiau, jei žmogus nežino Jo dabartinio darbo tikslo arba nesupranta žmonijos esmės, kaip tuomet galima kalbėti apie jo brangumą ir vertingumą? Kūnas nepriklauso patiems žmonėms, todėl niekas negali aiškiai matyti, koks iš tikrųjų bus jų likimas. Nepaisant to, turėtum gerai žinoti, kad Kūrėjas sugrąžins sukurtą žmoniją į jos pradinę padėtį ir atkurs jos pradinį paveikslą nuo jos sutvėrimo laikų. Jis visiškai atims žmogui įkvėptą gyvybės alsavimą, atsiimdamas jo kaulus ir kūną ir viską grąžindamas Kūrėjui. Jis visiškai pakeis ir atnaujins žmoniją, atims iš žmogaus visą Dievo palikimą, kuris priklauso ne žmonijai, o Dievui, ir niekada daugiau jo neatiduos žmonijai. Taip yra todėl, kad nė vienas iš šių dalykų nuo pat pradžių nepriklausė žmonijai. Jis visus juos susigrąžins – tai nėra nesąžiningas plėšikavimas; taip veikiau yra siekiama atkurti dangų ir žemę į jų pradinę padėtį, taip pat pakeisti ir atnaujinti žmogų. Tai yra pagrįstas žmogaus likimas, nors galbūt tai nebus kūno susigrąžinimas po bausmės, kaip žmonės galėtų įsivaizduoti. Dievas nenori sunaikinto kūno griaučių; Jis nori pradinių žmogaus sudedamųjų dalių, kurios nuo pat pradžių priklausė Dievui. Todėl Jis neišnaikins žmonijos ir visiškai nesunaikins žmogaus kūno, nes žmogaus kūnas nėra jo asmeninė ​​nuosavybė. Veikiau tai yra žmoniją valdančio Dievo priklausinys. Kaip Jis galėtų dėl savo „malonumo“ sunaikinti žmogaus kūną? Ar iki dabar jau spėjai atsisakyti viso savo kūno, kuris nevertas nė sudilusio skatiko? Jei galėtum suvokti bent trisdešimt procentų paskutiniųjų dienų darbo (šie vos trisdešimt procentų reiškia Šventosios Dvasios darbo šiandien ir Dievo žodžio veikimo paskutinėmis dienomis suvokimą), tuomet daugiau nebetarnautum ir nebūtum atsidavęs savo daugelį metų sugedusiam kūnui, kaip tai darai šiandien. Turėtum aiškiai matyti, kad dabar žmonės pasiekė precedento neturintį lygį ir daugiau neberiedės į priekį tarsi istorijos ratai. Tavo supelijęs kūnas jau seniai aplipęs musėmis, tai kaip jis gali apgręžti istorijos ratus, kuriems Dievas leido suktis iki šiol? Kaip jis gali priversti vėl tiksėti nebyliai tiksintį paskutiniųjų dienų laikrodį, kad jis veiktų pagal laikrodžio rodyklę? Kaip jis gali iš naujo pertvarkyti pasaulį, kuris, regis, skendi tirštame rūke? Ar tavo kūnas gali prikelti kalnus ir upes? Ar tavo kūnas, atliekantis tik ribotas funkcijas, iš tikrųjų gali atkurti tokį žmonių pasaulį, kokio tu troškai? Ar tikrai gali išauklėti savo palikuonis taip, kad jie taptų „žmonėmis“? Ar dabar tai supranti? Kam iš tikrųjų priklauso tavo kūnas? Dievo pirminiu ketinimu išgelbėti, patobulinti ir pakeisti žmogų nebuvo siekiama tau suteikti gražią tėvynę ar leisti žmogaus kūnui ramiai pailsėti; tai buvo daroma dėl Jo šlovės ir Jo liudijimo, kad žmonija ateityje galėtų jausti didesnį pasitenkinimą ir netrukus galėtų pailsėti. Vis dėlto tai nebuvo daroma dėl tavo kūno, nes žmogus yra Dievo valdymo šerdis, o žmogaus kūnas tėra priklausinys. (Žmogus yra būtybė, turinti dvasią ir kūną, o kūnas tėra yrantis dalykas. Tai reiškia, kad kūnas tėra valdymo plane naudojamas įrankis.) Turėtum žinoti, kad Dievui tobulinant žmogų, jį užbaigiant ir įgyjant, jo kūnas patiria vien kalavijo kirčius ir smūgius, taip pat nesibaigiančias kančias, deginimą ugnimi, negailestingą teismą, bausmes, prakeiksmus ir beribius išbandymus. Tokia yra tikroji žmogaus valdymo darbo istorija ir tiesa. Vis dėlto visa tai yra nukreipta tiesiai į žmogaus kūną, ir visos priešiškumo strėlės yra negailestingai nutaikytos į žmogaus kūną (nes žmogus yra nekaltas). Visa tai yra daroma dėl Jo šlovės, liudijimo ir dėl Jo valdymo. Taip yra todėl, kad Jo darbas yra daromas ne tik dėl žmogaus, bet ir dėl viso plano, taip pat tam, kad būtų išpildytas Jo pradinis ketinimas, kai Jis sukūrė žmogų. Galbūt todėl devyniasdešimt procentų to, ką žmogus patiria, sudaro kančios ir išbandymai ugnimi, o mielų ir laimingų dienų, kurių troško žmogaus kūnas, būna labai mažai arba visai nebūna. Juo labiau žmogus negali kūne mėgautis laimingomis akimirkomis, puikiai leisdamas laiką su Dievu. Kūnas yra nešvarus, todėl tai, ką žmogaus kūnas mato ar kuo mėgaujasi, tėra Dievo bausmė, kurią žmogus laiko neapgalvota, tarsi jai trūktų įprastos nuovokos. Taip yra todėl, kad Dievas atskleis Savo teisų būdą, kuris „nepaiso žmogaus“, netoleruoja žmogaus nusižengimų ir nekenčia priešų. Dievas atvirai atskleidžia visą Savo būdą bet kokiomis būtinomis priemonėmis, taip užbaigdamas Savo šešis tūkstančius metų trukusios kovos su Šėtonu darbą – visos žmonijos išgelbėjimo ir senojo Šėtono sunaikinimo darbą!


Žmogaus esmė ir tapatybė

Iš tiesų izraelitai nėra nusivylę; pastaruosius šešis tūkstančius metų jie stebėjo Dievo atliekamą darbą, nes Aš jų neapleidau. Priešingai, kadangi jų protėviai valgė vaisių nuo gėrio ir blogio pažinimo medžio, kurį jiems padovanojo piktasis, dėl nuodėmės jie išsižadėjo Manęs. Gėris visada priklausė Man, o blogis priklauso piktajam, kuris dėl nuodėmės Mane vilioja. Aš nekaltinu žmonių, negailestingai jų nesunaikinu ir netaikau jiems negailestingo baudimo, nes blogis iš pradžių žmonijai nepriklausė. Todėl, nors tie izraelitai viešai prikalė Mane prie kryžiaus, jie, kurie laukė Mesijo ir Jahvės bei ilgėjosi Gelbėtojo Jėzaus, niekada nepamiršo Mano pažado: nes Aš jų neapleidau. Juk Aš paėmiau kraują kaip Savo su žmonija sudarytos sandoros įrodymą; šis faktas tapo „kraujo sandora“ tarsi įdagas įrėžta šių jaunų ir nekaltų žmonių širdyse ir amžinai neatsiejama kaip dangus ir žemė. Kadangi niekada neapgavau tų sielvartingų sielų, kurias iš anksto nulėmiau, išsirinkau, o vėliau atpirkau ir įgijau, ir kurios Mane mylėjo labiau už piktąjį, jos nekantriai laukia Mano sugrįžimo ir karštai trokšta susitikti su Manimi. Kadangi niekada neištryniau sandoros, kurią sudariau su jais krauju, nenuostabu, kad jie nuoširdžiai laukia. Aš susigrąžinsiu Savo avinėlius, kurie buvo prarasti daugelį metų, nes visada mylėjau žmones; tiesiog į juose esantį gėrį buvo įmaišyta blogio elementų. Aš įgysiu vargšes sielas, kurios Mane myli ir kurias Aš taip ilgai mylėjau, bet kaip galiu į Savo namus atsivesti tuos piktuosius, kurie niekada Manęs nemylėjo ir yra tarsi priešai? Aš neįvesiu į Savo karalystę tų velnio ir angies palikuonių, kurie Manęs nekenčia, Man prieštarauja, priešinasi, Mane puola ir keikia, nepaisydami Mano krauju su žmonija sudarytos sandoros. Tu turėtum tiksliai žinoti, kodėl atlieku Savo darbą ir kam jį atlieku. Ar tavo meilėje slypi gėris ar blogis? Ar tavo pažinimas apie Mane panašus į Dovydo ir Mozės, ar ne? Ar tavo tarnystė Man panaši į Abraomo, ar ne? Tu iš tiesų esi Mano tobulinamas, bet turėtum žinoti, kam atstovausi ir kieno pasiektiems rezultatams prilygs tavo rezultatai. Ar per visą savo gyvenimą, patirdamas Mano darbą, džiaugsmingai nuėmei gausų derlių? Ar jis gausus ir vaisingas? Turėtum ištirti save: metų metus dėl Manęs kentei sunkumus, bet ar kada nors ką nors gavai? Ar kaip nors pasikeitei arba ką nors įgijai? Ar mainais už patirtas kančias tapai panašus į Petrą, kuris buvo nukryžiuotas, ar į Paulių, kuris buvo parblokštas ir gavo didžią šviesą? Turėtum bent šiek tiek suvokti šiuos dalykus. Aš nekalbu apie tavo gyvenimą nuolat ir nesigilinu į jį – jis mažesnis už garstyčios grūdelį ir smulkus kaip smiltelė. Paprasčiau tariant, Aš valdau žmoniją. Tačiau žmogaus, kuriuo kadaise bjaurėjausi, bet kurį vėliau vėl susigrąžinau, gyvenimo nelaikau svarbia Savo valdymo dalimi. Turėtum aiškiai suvokti, kokia buvo ankstesnė jūsų tapatybė ir kam jūs vergavote. Taigi, Aš nenaudoju į Šėtoną panašaus žmogaus veido kaip žaliavos žmogui valdyti, nes žmogus nėra vertingas objektas. Turėtumėte prisiminti Mano požiūrį į jus pradžioje ir tai, kaip tuomet į jus kreipiausi – tas kreipinys turėjo praktinę reikšmę. Turėtum žinoti, kad etiketės, kurias nešiojate, jums suteiktos ne be priežasties. Manau, visi žinote, kad iš pradžių nebuvote Dievo išrinkti, bet anksti buvote pagrobti Šėtono ir jo namuose tarnavote kaip ištikimi tarnai, o Mane seniai pamiršote, nes ilgą laiką buvote už Mano namų ribų ir piktojo rankose. Tie, kuriuos išgelbėju, yra žmonės, kuriuos seniai iš anksto nulėmiau ir atpirkau, o jūs esate vargšės sielos, kurios išimties tvarka buvo skirta vieta žmonijoje. Turėtumėte žinoti, kad priklausote ne Dovydo ar Jokūbo, o Moabo namams ir esate pagonių šeimų nariai. Nes Aš nesudariau su jumis sandoros, o tik atlikau darbą, kalbėjau tarp jūsų ir jus vedžiau. Mano kraujas nebuvo pralietas dėl jūsų; Aš tik vykdžiau Savo darbą tarp jūsų dėl Savo liudijimo. Argi šito nežinojote? Ar Mano darbas iš tiesų prilygsta tam, kad Jėzus už jus mirtinai nukraujavo? Jau iš pat pradžių nebuvo verta, kad dėl jūsų iškentėjau tokį didžiulį pažeminimą. Dievas, kuris yra visiškai be nuodėmės, atėjo tiesiai į nepaprastai bjaurią ir šlykščią vietą, žmonėms gyventi netinkamą kiaulių ir šunų pasaulį, tačiau Aš vis tiek iškentėjau visus šiuos žiaurius pažeminimus dėl Savo Tėvo šlovės ir amžinojo liudijimo. Turėtumėte žinoti, kaip elgiatės, ir suprasti, kad esate ne „turtingose ir galingose šeimose“ gimę vaikai, o tik skurstantys Šėtono palikuonys. Be to, nesate žmonijos protėviai ir neturite nei žmogaus teisių, nei laisvės. Iš pradžių jums visiškai nepriklausė nei žmonijos palaiminimai, nei dangaus karalystė. Taip yra todėl, kad esate pačiame žemiausiame žmonijos sluoksnyje, ir Aš niekada net negalvojau apie jūsų ateitį. Todėl, nors tai ir buvo Mano plano dalis, kad šiandien turėčiau turėti pasitikėjimo jus ištobulinti, tai precedento neturintis darbas, nes jūsų padėtis tokia žema ir jūs iš pradžių jums nebuvo vietos žmonijoje. Argi tai nėra būtent palaiminimas žmogui?

Tie, kuriuos išgelbėju, – tai sielos, kurias seniai išlaisvinau iš skaistyklos; jie yra Dievo išrinktieji žmonės, kuriuos seniai aplankiau, nes jie troško, kad vėl tarp jų pasirodyčiau. Jie mane mylėjo ir įrašė į savo širdis Mano krauju sudarytą sandorą, nes Aš juos mylėjau. Jie yra tarsi pasiklydę avinėliai, kurie daugelį metų Manęs ieškojo, ir iš prigimties jie yra geri; todėl vadinu juos geraisiais izraelitais ir mielais mažaisiais angelais. Jei būčiau tarp jų, nepatirčiau tokio pažeminimo. Taip yra todėl, kad jie myli Mane labiau už savo gyvybes, o Aš juos myliu kaip gražiausius iš visų dalykų. Taip yra todėl, kad jie buvo Mano sukurti ir išrinkti; jie niekada Manęs nepamiršo. Jų meilė pranoksta jūsų meilę, ir jie myli Mane labiau, nei jūs mylite savo gyvybes. Jie paklūsta Man taip, kaip maži balti balandžiai paklūsta dangui, o jų širdyse yra daugiau paklusnumo Man nei jūsų širdyse. Taip yra todėl, kad jie yra Jokūbo palikuonys, Adomo atžalos ir Mano išrinktieji žmonės, nes Aš juos taip ilgai mylėjau – ir mylėjau net labiau, nei myliu jus; taip yra todėl, kad jumyse per daug maištingumo, jūsų priešinimasis toks stiprus, pernelyg iš aukšto žiūrite į Mane, esate Man pernelyg šalti, per mažai Mane mylite ir pernelyg Manęs nekenčiate. Jūs jaučiate panieką Mano darbui ir nekenčiate Mano veiksmų. Kitaip nei jie, jūs niekada nelaikėte Mano darbų lobiais. Priešingai, jūs juos niekinate, o jūsų akys iš susierzinimo paraudusios lyg Šėtono. Kur jūsų paklusnumas? Kur jūsų sąžiningumas? Kur jūsų meilė? Kada esate parodę jumyse esančias meilės apraiškas? Kada rimtai žiūrėjote į Mano darbą? Gaila tų mielų angelų, kurie nerimastingai laukia Mano atėjimo ir labai kenčia, karštai Manęs laukdami, nes Aš juos labai myliu. Tačiau tai, ką šiandien matau, yra toks nežmoniškas pasaulis, kuris neturi nieko bendra su jais. Ar nemanote, kad jūsų sąžinės jau seniai atbuko ir tapo nejautrios? Ar nemanote, kad esate atmatos, kurios ardo Mano sąjungą su tais mielais angelais? Kada jie nelaukė Mano sugrįžimo? Kada jie nelaukė, kada vėl susitiks su Manimi? Kada jie nesitikėjo galėsiantys leisti gražias dienas kartu su Manimi ir valgyti su Manimi? Ar kada nors suvokėte, ką darote šiandien: siautėjate pasaulyje; rezgate vieni prieš kitus sąmokslus; apgaudinėjate vieni kitus; griebiatės apgaulės ir slepiate tiesą; neturite jokio gėdos jausmo; nežinote tiesos; elgiatės klastingai ir apgaulingai; pataikaujate; esate teisuoliški, susireikšminę ir išpuikę; elgiatės žiauriai kaip laukiniai gyvūnai kalnuose ir nuožmiai kaip žvėrių karalius – ar toks elgesys dera žmogui? Jūs esate grubūs ir nesukalbami. Niekada nelaikėte Mano žodžių lobiu, bet paniekinamai į juos žiūrėjote. Kaip, esant tokiems dalykams, gali būti pasiekimų, tikro žmogaus gyvenimo ir gražių vilčių? Ar tavo nepagrįstos fantazijos tikrai išgelbės tave iš tigro nasrų? Ar jos tikrai išgelbės tave iš degančių liepsnų? Ar būtum nusiritęs iki tokio lygio, jei iš tiesų būtum laikęs Mano darbą neįkainojamu lobiu? Nejaugi tavo likimo iš tiesų negalima pakeisti? Ar esi susitaikęs su tuo, kad mirsi taip karčiai gailėdamasis?


Įgimta žmogaus tapatybė ir jo vertė: kokios jos iš tikrųjų?

Jūs buvote atskirti iš purvo ir, šiaip ar taip, buvote sukurti iš medžiagos, atrinktos iš nuosėdų; buvote purvini ir Dievo neapkenčiami. Jūs priklausėte Šėtonui, ir jis kadaise jus sutrypė ir sutepė. Dėl to ir sakoma, kad buvote atskirti iš purvo ir nesate šventi. Priešingai - jūs esate nežmogiški padarai, kuriuos Šėtonas jau seniai kvailina. Tai pats tinkamiausias jūsų įvertinimas. Privalote žinoti, kad nuo pat pradžių buvote nešvarumai, randami stovinčiame vandenyje ir dumble, o ne vertingas laimikis kaip žuvys ar krevetės, nes iš jūsų neįmanoma gauti nieko, kas teiktų džiaugsmo. Kalbant be užuolankų, jūs esate labiausiai degradavę žvėrys iš visuomenės padugnių, blogesni net už kiaules ir šunis. O jei atvirai, taip jus vadinti nėra nei perdėjimas, nei hiperbolizavimas – priešingai, tai supaprastina reikalą. Galima sakyti, kad taip į jus kreiptis – tai būdas parodyti jums pagarbą. Jūsų, kaip žmonių, įžvalga, kalbėjimas, elgesys, taip pat kiekvienas jūsų gyvenimo aspektas ir jūsų padėtis dumble yra pakankamas įrodymas, kad jūsų tapatybė yra „neeilinė“.


Tie, kurie nesimoko ir lieka neišmanėliai, – argi jie ne žvėrys?

Einant šiandienos keliu, ko tau būtų tinkamiausia siekti? Siekdamas savo tikslo, kokiu žmogumi turėtum save laikyti? Turėtum išsiaiškinti, kaip priimti visa, su kuo šiandien susiduri, – ar tai būtų išbandymai, sunkumai, prakeiksmai ar negailestingas baudimas. Susidūręs su visais šiais dalykais, turėtum kiekvieną iš jų atidžiai apsvarstyti. Kodėl Aš tai sakau? Taip sakau todėl, kad dalykai, su kuriais šiandien susiduri, galų gale tėra trumpalaikiai išbandymai, kurie kartojasi vėl ir vėl; galbūt tau jie nekelia itin didelės įtampos, todėl leidi viskam tekėti sava vaga ir nelaikai jų vertingu turtu, padedančiu siekti pažangos. Koks tu neapdairus! Netgi tiek, kad šį brangų turtą laikai tarsi debesiu, plaukiančiu tau prieš akis, ir nebrangini šių skaudžių smūgių, kurie vėl ir vėl pasipila ant tavęs – trumpų ir, kaip tau atrodo, ne itin sunkių, – o žvelgi į juos šaltai, neimi jų į širdį ir vertini juos tik kaip atsitrenkimą į mūro sieną. Koks tu išpuikęs! Į šiuos nuožmius, tarsi vėl ir vėl užgriūvančius audros išpuolius žvelgi tik lengvabūdiškai, visiškai jų nepaisydamas; kartais net šaltai nusišypsai, parodydamas visišką abejingumą, nes nė karto nesusimąstei, kodėl vis patiri tokias „nelaimes“. Nejaugi Aš elgiuosi su žmogumi itin neteisingai? Argi Aš tyčia ieškau tavo trūkumų? Nors tavo mąstymo problemos gal ir nėra tokios rimtos, kaip Aš apibūdinau, savo išoriniu ramumu jau seniai nupiešei tikslų savo vidinio pasaulio paveikslą. Man nė nereikia tau sakyti, kad tavo širdies gelmėse slypi tik nepagrįsti užgaulūs žodžiai ir menki liūdesio pėdsakai, kuriuos kiti vos gali įžvelgti. Kadangi tau atrodo labai neteisinga, kad teko patirti tokius išbandymus, tu pratrūksti keiksmais; o kadangi šie išbandymai verčia tave pajusti pasaulio nykumą, tave apima melancholija. Šių pasikartojančių smūgių ir drausminimo nelaikai pačia geriausia apsauga; manai, kad Dangus tik beprasmiškai kelia tau bėdų arba kad tai yra tavo pelnytas atpildas. Koks tu neišmanėlis! Tu negailestingai įkalini gerus laikus tamsoje; vieną po kito patiriamus nuostabius išbandymus ir drausminimą laikai savo priešų išpuoliais. Tu nežinai, kaip prisitaikyti prie savo aplinkos, ir net nenori mėginti to daryti, nes nenori nieko pasisemti iš šio pasikartojančio ir, tavo manymu, žiauraus baudimo. Tu nebandai nei ieškoti, nei tyrinėti, o tiesiog susitaikai su savo likimu ir eini ten, kur jis tave veda. Tai, kas tau atrodo žiaurus baudimas, nepakeitė tavo širdies ir jos neužvaldė; priešingai, tai sminga tau į širdį. Šį „žiaurų baudimą“ šiame gyvenime laikai tik savo priešu, todėl nieko iš jo negavai. Koks tu teisuoliškas! Tu retai tiki, kad tokius išbandymus patiri dėl to, jog esi pernelyg niekingas; priešingai, manai esąs labai nelaimingas ir net sakai, kad Aš nuolat ieškau tavo trūkumų. O dabar, kai viskas priėjo iki tokio taško, kiek iš tiesų žinai apie tai, ką Aš sakau ir darau? Nemanyk, kad esi genijus iš prigimties, kone prilygstantis dangui ir be galo pranokstantis žemę. Tu nesi protingesnis už kitus – netgi galima sakyti, kad tiesiog žavu, kiek esi kvailesnis už bet kurį sveiką protą turintį žmogų žemėje, nes pernelyg gerai apie save manai ir niekada nesijautei menkesnis, tarsi galėtum iki menkiausių smulkmenų aiškiai įžvelgti Mano veiksmus. Iš tiesų tu tiesiog nesi žmogus, turintis sveiką protą, nes nė nenutuoki, ką Aš ketinu daryti, o dar mažiau suvoki, ką Aš dabar darau. Todėl sakau, kad tu neprilygsti net senam ūkininkui, kuris neturi nė menkiausio supratimo apie žmogaus gyvenimą, tačiau dirbdamas žemę visiškai pasikliauja Dangaus palaiminimais. Tau visiškai nerūpi tavo paties gyvenimas, tu net nežinai, ką reiškia būti žinomam, apie o juo labiau nesuvoki pats savęs. Tu tikrai toks „nuostabus“! Iš tiesų nerimauju dėl jūsų, išsipustę dabitos ir lepios jaunos panelės: kaip jūs atsilaikysite prieš dar smarkesnes audras? Šie dabitos yra visiškai abejingi padėčiai, kurioje atsidūrė. Jiems tai atrodo menkniekis, todėl jie į tai nekreipia dėmesio – nei nusimena, nei laiko save menkais; priešingai, kaip ir anksčiau, jie puikuodamiesi vaikštinėja gatvėmis ir mosuoja vėduoklėmis. Šie „žymūs žmonės“, kurie nesimoko ir lieka neišmanėliai, nė nenutuokia, kodėl gi Aš jiems sakau tokius dalykus; jie tik paviršutiniškai mėgina pažinti save, o jų veiduose aiškiai matyti susierzinimas, paskui ir toliau nekeičia savo nedoro elgesio; vos tik pasitraukia nuo Manęs, jie vėl ima siautėti pasaulyje, puikuotis ir sukčiauti. Kaip greitai keičiasi tavo veido išraiška! Taigi tu vėl mėgini šitaip Mane apgauti – koks tu įžūlus! Tos lepios panelytės dar juokingesnės. Išgirdusios Mano skubių ištarų srautą ir pamačiusios, kokioje padėtyje atsidūrė, jos nevalingai apsipila ašaromis, rangosi ir, regis, kelia sceną – kaip šlykštu! Suvokusios savo dvasinį ūgį, jos krinta į lovas ir guli ten be paliovos verkdamos, kone taip, tarsi jau leistų paskutinį kvapą. O kai šie žodžiai parodo joms jų pačių nebrandumą ir menkumą, jas taip prislegia neigiama būsena, kad jų akyse užgęsta šviesa; jos nei skundžiasi Manimi, nei Manęs nekenčia, bet visiškai sustingsta savo negatyvume, taip ir nesimoko bei lieka neišmanėlės. Pasitraukusios nuo Manęs, jos dūksta ir žaidžia, o jų skardus juokas primena „Princesės sidabrinio varpelio“ juoką. Kokios jos trapios ir kaip menkai save myli! Jūs visi, ydingi žmonijos atmestieji, – kaip jums trūksta žmogiškumo! Jūs nemokate nei mylėti, nei saugoti savęs, neturite supratimo apie dalykus, nesiekiate tikrojo kelio, nemylite tikrosios šviesos ir, negana to, nemokate savęs branginti. O mokymus, kuriuos jums daviau vėl ir vėl, jūs jau seniai nustūmėte į sąmonės užkaborius ir netgi laikote juos žaislais, kuriais prasiblaškote laisvomis akimirkomis. Visa tai jūs visada vertinate pagal savo asmeninį „talismaną“. Kai Šėtonas jus kaltina, meldžiatės; kai esate negatyvūs, giliai užmiegate; kai esate laimingi, pašėlusiai lakstote; kai Aš jus baru, lankstotės ir pataikaujate; o vos tik pasišalinate iš Mano akivaizdos, piktdžiugiškai juokiatės. Tu laikai save aukštesniu už visus kitus, tačiau niekada nemanai esąs kupinas didžiausios puikybės, o visada esi išpuikęs, patenkintas savimi ir neapsakomai arogantiškas. Kaipgi tokie „jaunieji ponai“, „jaunosios panelės“, „maloningieji ponai“ ir „maloningosios ponios“, kurie nesimoko ir lieka neišmanėliai, galėtų laikyti Mano žodžius brangiu lobiu? Tad klausiu tavęs: ko gi tu išmokai iš Mano žodžių ir Mano darbo per tokį ilgą laiką? Nejaugi tik dar labiau įgudai apgaudinėti? O gal tavo kūniškumas tapo dar rafinuotesnis? O gal tavo požiūris į Mane tapo dar nepagarbesnis? Sakau tau tiesiai: būtent visas šis Mano atliktas darbas suteikė drąsos tau, anksčiau buvusiam nedrąsiam kaip pelė. Su kiekviena diena vis mažiau Manęs bijai, nes Aš esu pernelyg gailestingas ir niekada smurtu nebaudžiau tavo kūno. Galbūt tau atrodo, kad Aš tik kalbu griežtus žodžius, tačiau daug dažniau žvelgiu į tave su šypsena ir beveik niekada nebaru tavęs tiesiai į akis. Be to, Aš visada pakantus tavo silpnumui, ir būtent todėl šiandien elgiesi su Manimi taip, kaip gyvatė pasielgė su geraširdžiu ūkininku. Kaip Aš žaviuosi nepaprastu žmonijos pastabumu ir įžvalgumu! Leisk Man pasakyti tau vieną tiesą: šiandien visai nesvarbu, ar turi Dievo bijančią širdį, ar ne; dėl to Aš nei nerimauju, nei jaudinuosi. Tačiau turiu tau pasakyti ir štai ką: tu, „talentingasis“, kuris nesimokai ir lieki neišmanėlis, galiausiai pražūsi dėl savo menko gudrumo, kuriuo pats taip žaviesi, – būtent tu kentėsi ir būsi baudžiamas. Aš nebūsiu toks kvailas, kad lydėčiau tave, kol tu toliau kentėsi pragare, nes Aš nesu toks kaip tu. Nepamiršk, kad esi sukurta būtybė, kurią Aš prakeikiau, bet kurią taip pat mokau ir gelbėju, ir tavyje nėra nieko, ko Man būtų gaila atsisakyti. Kad ir kada atlikčiau Savo darbą, Man niekada nedaro įtakos joks žmogus, įvykis ar dalykas. Mano požiūris ir nuostata žmonijos atžvilgiu visada išliko tokie patys. Aš nesu tau palankus, nes tu tesi Mano valdymo priedas ir esi nė kiek neypatingesnis už bet kurią kitą būtybę. Štai Mano patarimas tau: privalai visada atminti, kad esi ne kas kita, kaip sukurta būtybė. Nors ir dalijiesi būtimi su Manimi, turėtum žinoti, kas esi; per daug savęs neaukštink. Net jei Aš tavęs nebaru ir neapgeniu, o pasitinku su šypsena, to nepakanka įrodyti, kad esi tos pačios rūšies kaip Aš. Tu turi suvokti, kad esi tas, kuris siekia tiesos, o ne pati tiesa! Tu privalai visada būti pasirengęs keistis pagal Mano žodį. Nuo to nepabėgsi. Raginu tave šiuo brangiu laiku, kai turi tokią retą galimybę, pasistengti ko nors išmokti. Neapgaudinėk Manęs; Man nereikia, kad mėgintum Mane apgauti pataikaudamas. Kai Manęs ieškai, tai darai ne vien dėl Manęs, o veikiau dėl savęs!


Išrinktieji Kinijos žmonės negali atstovauti jokiai Izraelio genčiai

Dovydo namai buvo giminė, nuo pat pradžių gavusi Jahvės pažadus ir paveldėjimą. Nuo pat pradžių ji buvo viena iš Izraelio genčių ir priklausė išrinktiesiems žmonėms. Tuo metu Jahvė paskelbė izraelitams įstatymą, kuriuo buvo nustatyta, kad visi žydai, priklausantys Dovydo giminei, – visi gimusieji toje giminėje, – gaus Jo paveldėjimą. Jie bus tie, kurie paveldės šimteriopai, kurie įgis pirmagimių sūnų padėtį; jie bus tuo metu labiausiai išaukštinti žmonės tarp visų izraelitų, elitas, turintis aukščiausią padėtį tarp visų Izraelio giminių ir, vilkėdami kunigų apdarus ir karūnas, jie tiesiogiai tarnaus Jahvei šventykloje. Jahvė juos pavadino ištikimais ir šventais tarnais, ir jie pelnė visų kitų Izraelio genčių pagarbą. Tad tuo metu visi jie buvo pagarbiai vadinami viešpačiais – visa tai buvo Jahvės darbas Įstatymo amžiuje. Šiandien jie vis dar atlieka tokią tarnystę Jahvei šventykloje, todėl visiems laikams jie yra karaliai, kuriuos Jahvė pasodino į sostą. Niekas negali atimti iš jų karūnos ir niekas negali pakeisti jų tarnystės, nes pagal kilmę jie priklauso Dovydo namams; būtent tai jiems suteikė Jahvė. Priežastis, dėl kurios Aš sakau jums, kad pagal kilmę nepriklausote Dovydo namams, yra ta, kad jūs nesate Izraelio žmonės, bet priklausote pagonių giminėms už Izraelio ribų. Dar daugiau, jūsų prigimtis yra ne garbinti Jahvę, bet Jam priešintis, todėl jūsų tapatybė iš prigimties skiriasi nuo Dovydo giminės žmonių tapatybės, ir jūs nesate iš tų, kurie gaus Mano paveldėjimą, ir juo labiau ne iš tų, kurie gaus jį šimteriopai.

Tuo metu Izraelis buvo padalytas į daugybę skirtingų giminių ir daugybę skirtingų genčių, tačiau jie visi buvo išrinktieji žmonės. Vis dėlto Izraelis skiriasi nuo kitų tautų tuo, kad jo žmonės yra skirstomi pagal gentis, kaip ir Jahvės akivaizdoje skiriasi jų padėtis ir žemė, kuriai priklauso kiekvienas žmogus. Ne Izraelio tautose žmogus negali be pagrindo pretenduoti būti Dovydo, Jokūbo ar Mozės namų nariu. Tai prieštarautų faktui, kad Izraelio gentys negali būti tiesiog be pagrindo klaidingai priskiriamos kitoms tautoms. Dažnai žmonės klaidingai vartoja Dovydo, Abraomo, Esavo ir kitų vardus arba sako: „Dabar mes priėmėme Dievą, todėl esame iš Jokūbo namų.“ Tokie pareiškimai yra ne kas kita kaip nepagrįsti žmogiški samprotavimai – jie nekyla tiesiogiai nei iš Jahvės, nei iš Mano paties minčių. Tai gryniausia žmogiška nesąmonė! Lygiai kaip oratorius, kuriantis išgalvotus pasakojimus, taip ir žmonės nepagrįstai save laiko Dovydo palikuoniais ar Jokūbo giminės dalimi ir tiki, kad jie yra verti jais būti. Tačiau jie nenutuokia, kad tie, kurie yra iš Dovydo namų, seniai buvo Jahvės iš anksto nulemti ir kad Dovydas savęs karaliumi nekarūnavo. Tačiau daug yra tokių, kurie nesigėdydami teigia esantys Dovydo namų palikuoniai. Žmonės yra tokie neišmanėliai! Tiesa ta, kad Izraelio reikalai neturi nieko bendra su pagoniais. Tai du skirtingi ir visiškai nesusiję dalykai. Apie Izraelio reikalus galima kalbėti tik su Izraelio žmonėmis, nes jie nėra susiję su pagoniais, o šiuo metu atliekamas darbas tarp pagonių irgi neturi nieko bendra su Izraelio žmonėmis. Tai, ką dabar sakau, nulemia tai, kas sakoma apie pagonis, o Izraelyje atliktas darbas negali būti darbo, atliekamo tarp pagonių, „išankstinis vaizdinys“. Argi tai nereikštų, kad Dievas yra pernelyg tradicinis? Tik tada, kai darbas ima plisti tarp pagonių, atskleidžiama tai, kas apie juos sakoma, ar kokia jų baigtis. Tad žmonėms sakyti, kaip jie tai darydavo praeityje, kad „Mes esame Dovydo palikuoniai“ arba „Jėzus yra Dovydo sūnus“, yra dar labiau absurdiška. Mano darbas yra suskirstytas į atskiras dalis. Aš „nevadinčiau elnio arkliu“ – veikiau darbas yra suskirstytas nuoseklia jo tvarka.


Kaip jūs suprantate palaiminimus?

Nors šioje epochoje gimę žmonės buvo sugadinti Šėtono ir netyrųjų dvasių, būtent dėl šio sugadinimo jie taip pat gavo didžiausią išgelbėjimą – išgelbėjimą, dar didesnį už gyvulių gausą ir didžiulius turtus, kuriuos įgijo Jobas, ir dar didesnį už palaiminimą išvysti Jahvę, kurį Jobas gavo po savo išbandymų. Jobas išgirdo Jahvę kalbant ir Jo balsą viesule tik tuomet, kai perėjo mirties išmėginimą. Tačiau jis nematė Jahvės veido ir nepažino Jo būdo. Jobas gavo vien materialinius turtus, teikusius kūniškus malonumus, ir gražiausius vaikus tarp visų aplinkinių miestų vaikų bei dangaus angelų apsaugą. Jis niekuomet neregėjo Jahvės, ir, nors buvo laikomas teisiuoju, niekad nepažino Jahvės būdo. Nors šiandieninių žmonių materialiniai malonumai, galima sakyti, laikinai sumenkę ar išorinio pasaulio aplinka yra atšiauri, Aš visgi atskleidžiu Savo prigimtį, kurios nuo neatmenamų laikų nebuvau atskleidęs žmogui ir kuri visuomet išliko paslaptyje – kartu su ištisų praėjusių epochų paslaptimis – šiems patiems žemiausiems, tačiau priėmusiems didžiausią Mano išganymą žmonėms. Be to, tai pirmasis kartas, kai Aš atskleidžiu šiuos dalykus; nieko panašaus nesu daręs anksčiau. Nors jūs toli gražu neprilygstate Jobui, jūs įgijote ir pamatėte kur kas daugiau dalykų nei jis. Nors jūs patyrėte visokeriopas kančias ir išgyvenote visokius kankinimus, tai, ką ištvėrėte, visai nepanašu į Jobo išbandymus; atvirkščiai, tai yra teismas ir baudimas, kuriuos žmonės gavo dėl savo maištingumo, dėl savo pasipriešinimo ir dėl Mano teisaus būdo; tai teisingas teismas, baudimas ir prakeiksmas. Kita vertus, Jobas buvo teisus žmogus tarp izraelitų, sulaukęs didžiulės Jahvės meilės ir švelnumo. Jis nebuvo padaręs jokių piktų darbų ir neprieštaravo Jahvei; anaiptol, jis liko ištikimai atsidavęs Jahvei. Dėl savo teisumo jis patyrė išmėginimų ir ugninių išbandymų, nes buvo ištikimas Jahvės tarnas. Šių dienų žmonės patiria Mano teismą ir prakeiksmą dėl to, kad yra sutepti ir neteisūs. Nors jų kančia nepanaši į tai, ką iškentė Jobas, praradęs savo bandas, turtus, tarnus, vaikus ir visus savo artimuosius, tai, ką jie kenčia, yra išgryninimas ugnimi bei deginimas. Tai tampa dar rimčiau nei Jobo išgyvenimai, nes tokie išmėginimai nepalengvėja ir nėra atšaukiami dėl žmonių silpnumo; atvirkščiai, jie trunka ilgai ir tęsiasi iki paskutinės žmonių gyvenimo dienos. Tai yra bausmė, teismas ir prakeiksmas; tai negailestingas deginimas ir netgi dar daugiau – tai teisėtas žmonijos „paveldas“. Tai yra tai, ko žmonės nusipelno, ir būtent čia išreiškiamas Mano teisus būdas. Tai yra žinomas faktas. Nepaisant to, tai, ką žmonės įgijo, jau seniai pranoko jų šiandien patiriamas kančias. Kančia, kurią jūs ištveriate, tėra tiktai  jūsų pačių kvailumo pasekmė, o tai, ką jūs įgijote, šimtą kartų pranoksta jūsų kančią. Remiantis Senojo Testamento Izraelio įstatymais, visi, besipriešinantys Man, visi, atvirai Mane teisiantys, ir visi, kurie neseka Mano keliu, o vietoj to įžūliai aukoja Man šventvagiškas aukas, tikrai bus sunaikinti ugnimi šventykloje arba kai kurių iš išrinktųjų žmonių negyvai užmėtyti akmenimis, ir netgi jų pačių klanų palikuonys bei kiti tiesioginiai artimieji patirs Mano prakeiksmą. Ateinančiais laikais jie nebus laisvi, bet bus Mano vergų vergai, ir Aš ištremsiu juos tarp pagonių, o sugrįžti į savo tėvynę jie nebegalės. Sprendžiant iš jų veiksmų ir elgesio, šiandienos žmonių iškenčiamos kančios nė iš tolo nėra tokios sunkios kaip izraelitų patirta bausmė. Sakyti, kad tai, ką jūs šiuo metu kenčiate, yra atpildas, nėra be pagrindo, nes jūs tikrai peržengėte ribą. Jei būtumėte buvę Izraelyje, būtumėte tapę amžinais nusidėjėliais, o izraelitai jau seniai būtų jus sukapoję į gabalus ir sudeginę ugnimi iš dangaus Jahvės šventykloje. Ką jūs dabar įgijote? Ką paveldėjote ir kuo mėgavotės? Aš jumyse apreiškiau Savo tiesųjį būdą, bet svarbiausia yra tai, kad atskleidžiau Savo kantrybę atperkant žmoniją. Galima sakyti, kad darbas, kurį Aš jumyse atlikau, yra kantrybės darbas; jis atliekamas dėl Mano valdymo ir, dar labiau, dėl žmonijos džiaugsmo.

Nors Jobas patyrė Jahvės išbandymus, jis tebuvo teisus žmogus, kuris garbino Jahvę. Nepaisant to, kad patyrė tuos išbandymus, jis nesiskundė Jahve ir brangino savo susitikimą su Juo. Šiandienos žmonės ne tik nebrangina Jahvės buvimo, bet ir Jį atstumia, niekina, skundžiasi Juo ir tyčiojasi iš Jo pasirodymo. Argi jūs neįgijote labai daug? Ar jūsų kančia tikrai buvo tokia didelė? Argi jūs nebuvote labiau palaiminti nei Marija ir Jokūbas? Argi jūsų pasipriešinimas tikrai buvo toks menkas? Argi Mano reikalavimai jums yra per aukšti, ir Aš iš jūsų pareikalavau per daug? Mano rūstybė išsiliejo tik ant tų izraelitų, kurie Man priešinosi, o ne tiesiogiai ant jūsų; tai, ką jūs gavote, tebuvo Mano negailestingas teismas ir demaskavimas, o taip pat nenumaldomas išgryninimas ugnimi. Nepaisant to, žmonės vis dar priešinasi Man ir mėgina Mane paneigti, ir jie neturi nė lašo paklusnumo. Yra net ir tokių, kurie nutolsta nuo Manęs ir Mane neigia; tokie žmonės yra dar blogesni nei Koraho ir Datano gauja, kuri pasipriešino Mozei. Žmogaus širdis pernelyg nesukalbama, o jo prigimtis yra pernelyg užsispyrus. Jis niekuomet nekeičia savo senos prigimties. Sakau, kad jis yra apnuogintas kaip prostitutė vidury baltos dienos, o Mano žodžiai yra tokie griežti, kad jie netgi gali  „rėžti ausį“, iškeliantys žmogaus prigimtį į dienos šviesą – tačiau jis tik palinksi galva, nubraukia kelias ašaras ir prisiverčia šiek tiek nuliūsti. Kai tai praeina, jis tampa toks nuožmus kaip laukinių žvėrių karalius kalnuose, ir jis neturi nė menkiausio supratimo. Kaip tokio būdo žmogus gali žinoti, kad jis jau seniai yra šimtą kartų labiau palaimintas už Jobą? Kaip jam suvokti, kad tai, kuo jis džiaugiasi, yra tokie palaiminimai, kokių per amžius beveik nebuvo regėta, ir kokiais niekas niekad anksčiau nesidžiaugė? Kaip žmogaus sąžinė gali jausti tokius palaiminimus – palaiminimus, kuriuose glūdi bausmė? Atvirai kalbant, viskas, ko Aš iš jūsų reikalauju, yra tik tam, kad jūs galėtumėte būti Mano darbo pavyzdžiais ir viso Mano būdo bei visų Mano veiksmų liudytojais, ir kad būtumėte išvaduoti iš Šėtono negandų. Tačiau žmonės visada atstumia Mano darbą ir yra jam tyčia priešiški. Kaip tokie žmonės galėtų nepaskatinti Manęs sugrąžinti Izraelio įstatymus ir užtraukti jiems tą rūstybę, kurią Aš užtraukiau Izraeliui? Nors tarp jūsų yra daug tokių, kurie yra Man „klusnūs ir nuolankūs“, dar daugiau yra tokių, kurie priklauso Koraho gaujai. Kai Aš pasieksiu visą Savo šlovę, pasiųsiu ugnį iš dangaus ir sudeginsiu juos iki pelenų. Jūs turėtumėte žinoti, kad Aš daugiau nebebausiu žmonių Savo žodžiais; atvirkščiai, prieš atlikdamas Izraelio darbą, Aš visiškai sudeginsiu „Koraho gaują“, kuri Man priešinasi ir kurią Aš jau seniai pašalinau. Žmonija daugiau nebeturės progos mėgautis Manimi; vietoj to, viskas, ką jie matys, bus Mano rūstybė ir liepsnos iš dangaus. Aš apreikšiu įvairias skirtingų žmonių baigtis ir visus juos suskirstysiu į kategorijas. Aš užfiksuosiu kiekvieną jų maištingą veiksmą ir tuomet užbaigsiu Savo darbą, kad žmonių baigtys būtų nustatytos pagal Mano nuosprendį žemėje ir pagal jų nusistatymą Mano atžvilgiu. Kai tas laikas ateis, nebebus nieko, kas galėtų pakeisti jų baigtis. Tegu žmonės patys atskleidžia savo baigtis! Tokiu būdu Aš galėsiu perduoti žmonių baigtis Dangiškajam Tėvui.


Ką reiškia būti tikru žmogumi?

Valdyti žmogų visada buvo Mano pareiga. Žmogaus nukariavimas – juo labiau yra tai, ką Aš seniai esu nulėmęs, kai kūriau pasaulį. Žmonės nežino, kad paskutinėmis dienomis aš visiškai nukariausiu žmogų arba kad žmonijos maištingųjų nukariavimas yra Šėtono pralaimėjimo prieš Mane įrodymas. Bet, kai Mano priešas stojo į kovą su Manimi, Aš jam pasakiau, kad nukariausiu tuos, kuriuos Šėtonas buvo paėmęs į nelaisvę ir pavertęs savo vaikais, jo namus prižiūrinčiais ištikimais tarnais. Pirminė nukariavimo reikšmė – nugalėti, pažeminti. Izraelitų kalboje tai reiškia visiškai nugalėti, sunaikinti ir padaryti nepajėgų toliau Man priešintis. Bet šiandien, kai vartojama tarp jūsų, jos reikšmė yra nukariavimas. Turėtumėte žinoti, kad visada ketinau visiškai sunaikinti ir sutriuškinti blogį tarp žmonių, kad jie daugiau negalėtų Manęs išduoti, o juo labiau nedrįstų žlugdyti ar trikdyti Mano darbo. Taigi, kalbant apie žmogų, šis žodis įgijo nukariavimo reikšmę. Kad ir kokios šio termino potekstės būtų, Mano darbas – nugalėti žmones. Nors ir tiesa, kad žmonija yra tik Mano valdymo priedas, tiksliau sakant – žmonės yra ne kas kita kaip Mano priešai. Žmonės yra blogis, kuris Man priešinasi ir maištauja prieš Mane. Žmonės yra ne kas kita kaip Mano prakeiktojo blogio palikuonys. Žmonės yra ne kas kita kaip Mane išdavusio arkangelo įpėdiniai. Žmonės yra ne kas kita kaip blogojo velnio, kurį Aš jau seniai atstūmiau ir kuris tiesiogiai Man priešinasi, palikimas. Juk dangus virš visos žmonijos yra apsiniaukęs ir tamsus, be mažiausios šviesos properšos, o žmonių pasaulis paniręs į tokią akliną tamsą, kad jame gyvenantis žmogus nemato net prieš savo veidą ištiestos rankos ar saulės, kai jis kilstelėja galvą aukštyn. Kelias po jų kojomis, purvinas ir duobėtas, kankinančiai vingiuoja, o visa žemė yra nusėta lavonų. Tamsiose kertėse pilna mirusiųjų palaikų, o vėsiuose ir ūksminguose užkampiuose spiečiasi demonų pulkai. Kiekviename žingsnyje tarp žmonių šmėžuoja būriai demonų. Visokių žvėrių palikuonys, aptekę purvu, yra susirėmę aršioje kovoje, kurios keliamas garsas šiurpina širdį. Tokiais laikais tokiame pasaulyje toks „žemiškasis rojus“ – kur žmogui eiti ieškoti gyvenimo laimės? Kur eiti ieškoti savo gyvenimo tikslo? Žmonija, seniai sutrypta po Šėtono kojomis, yra vykdytoja, perimanti Šėtono įvaizdį. Maža to, žmonija yra paties Šėtono įsikūnijimas ir įrodymas, „garsiai liudijantis“ Šėtoną. Kaip tokia žmonių rasė, tokia išsigimusių atmatų gauja, tokie sugedusios žmonių padermės palikuonys gali liudyti Dievą? Iš kur kyla Mano šlovė? Ar apskritai kas nors liudija Mane? Juk priešas, kuris stovi prieš Mane ir kuris sugadino žmoniją, jau paėmė ją – žmoniją, kurią kažkada sukūriau ir pripildžiau Savo šlovės ir Savo gyvybės – ir ją sutepė. Jis išplėšė Mano šlovę, o viskas, kuo jis pripildė žmogų, – tai nuodai, gausiai persmelkti Šėtono bjaurasties, ir vaisiaus nuo gėrio bei blogio pažinimo medžio syvai. Pradžioje Aš sukūriau žmoniją, t. y. Aš sukūriau žmonių protėvį Adomą. Jis buvo apdovanotas forma ir išvaizda, tryško gyvybingumu, buvo kupinas jėgų, o dar labiau – Jį lydėjo Mano šlovė. Ta diena, kai sukūriau žmogų, buvo šlovinga. Po to iš Adomo kūno buvo sukurta Ieva. Ji buvo žmogaus pramotė. Tad žmonės, kuriuos aš sukūriau, buvo pripildyti Mano alsavimo ir sklidini Mano šlovės. Adomas iš pradžių „gimė“ iš Mano rankos ir buvo kūrinys, sukurtas pagal Mano paveikslą. Tad pirminė „Adomo“ reikšmė buvo Mano sukurta būtybė, kuri buvo pripildyta Mano gyvybinės energijos, Mano šlovės, turėjo formą ir išvaizdą, dvasią ir alsavimą. Jis buvo vienintelė sukurta būtybė, kuri turėjo dvasią, galėjo Man atstovauti, buvo panaši į Mane ir gavo Mano alsavimą. Pradžioje Ieva buvo antras žmogus, kuriam buvo suteiktas alsavimas ir kurio sukūrimą Aš buvau suplanavęs, todėl pirminė „Ievos“ reikšmė – sukurta būtybė, kuri tęs Mano šlovę, pripildyta Mano gyvybingumo ir netgi apdovanota Mano šlove. Ieva atsirado iš Adomo, todėl ji taip pat turėjo Mano atvaizdą, nes ji buvo antrasis žmogus, kuris turėjo būti sukurtas pagal Mano paveikslą. Pirminė „Ievos“ reikšmė – gyvas žmogus, turintis dvasią, kūną ir kaulus. Ji buvo Mano antrasis liudijimas ir Mano antrasis paveikslas žmonijoje. Jie buvo žmonijos protėviai, taurūs ir tyri tarp žmonių, ir iš pradžių buvo gyvos būtybės, apdovanotos dvasia. Vis dėlto piktasis sutrypė ir pagrobė žmonijos protėvių palikuonis, nublokšdamas žmonių pasaulį į visišką tamsą ir padarydamas taip, kad šie palikuonys daugiau netikėtų Mano buvimu. Dar bjauriau yra tai, kad piktasis, gadindamas ir visaip trypdamas žmones, negailestingai atėmė Mano šlovę, Mano liudijimą, gyvybingumą, kuriuo juos apdovanojau, Mano įkvėptą alsavimą ir gyvybę, visą Mano šlovę žmonių pasaulyje ir visą širdyje tekantį kraują, kurį išliejau dėl žmonijos. Žmonija jau nebėra šviesoje – žmonės prarado viską, ką jiems daviau, ir numetė į šalį šlovę, kurią jiems padovanojau. Kaip jie gali pripažinti, kad Aš esu visos kūrinijos Viešpats? Kaip jie gali tikėti Mano buvimu danguje? Kaip jie gali išvysti Mano šlovės apraiškas žemėje? Kaip šie vaikaičiai ir vaikaitės gali laikyti Dievą, kurio jų protėviai bijojo, juos sukūrusiu Viešpačiu? Šie apgailėtini vaikaičiai ir vaikaitės iš tikrųjų dosniai „padovanojo“ piktajam šlovę, atvaizdą ir liudijimą, kuriuos Aš suteikiau Adomui ir Ievai, taip pat gyvybę, kurią padovanojau žmonijai ir nuo kurios priklauso jos būtis. Ji neprieštarauja piktojo buvimui ir visą Mano šlovę atiduoda jam. Ar tai nėra tikriausia sąvokos „išsigimusi atmata“ kilmė? Kaip tokia žmonija, tokie blogio demonai, tokie vaikščiojantys lavonai, tokie šėtonai, tokie Mano priešai gali būti Mano šlovėje? Aš atgausiu Savo šlovę, atgausiu Savo liudijimą tarp žmonių ir visa, kas Man iš pradžių priklausė ir ką Aš seniai dovanojau žmonijai. Aš visiškai nukariausiu žmoniją. Tačiau turėtum žinoti, kad žmonės, kuriuos Aš sukūriau, buvo tyri žmonės, turėję Mano atvaizdą ir Mano šlovę. Jie nepriklausė Šėtonui, jis jų netrypė, bet buvo gryna Mano apraiška, kurioje nebuvo nė menkiausio šlakelio Šėtono nuodų. Todėl Aš žmonijai pareiškiu: Aš noriu tik tyrųjų, kuriuos kažkada sukūrė Mano ranka, kurie yra Mano mylimi ir kurie nepriklauso jokiai kitai esybei. Jie Man teiks džiaugsmą ir Aš laikysiu juos Savo šlove, tačiau tai, ko Aš noriu, nėra žmonija, kurią sugadino Šėtonas, kuri šiandien jam priklauso ir kuri nebėra Mano pirminis kūrinys. Kadangi ketinu susigrąžinti Savo šlovę žmonių pasaulyje, Aš visiškai nugalėsiu išgyvenusiuosius tarp žmonių kaip Savo šlovės, kuria įveikiau Šėtoną, įrodymą. Tik Savo liudijimą Aš laikau Savo kristalizacija, Savo džiaugsmo šaltiniu. Toks Mano ketinimas.

Žmonijos raidos istorija šiandien skaičiuoja jau dešimtis tūkstančių metų. Ir visgi žmonija, kurią Aš sukūriau pačioje pradžioje, jau seniai nugrimzdo į išsigimimą ir nebėra ta, kurios Aš trokštu, tad, Mano akimis, žmonės seniai prarado teisę vadintis žmonėmis. Jie veikiau yra išsigimusios žmonijos atmatos, kurias Šėtonas pavergė, supuvę vaikštantys lavonai, kuriuose gyvena Šėtonas ir kuriais jis apsirengia. Žmonės nė kiek netiki Mano buvimu ir nesidžiaugia Mano atėjimu. Žmonija tik nenoromis ir paviršutiniškai vykdo Mano reikalavimus, laikinai jiems pritardama, ir nuoširdžiai nesidalija nei Mano džiaugsmais, nei vargais. Kadangi žmonės laiko Mane nesuvokiamu, jie nenoriai Man šypsosi, demonstruodami norą įtikti galingesniam, nes visiškai nepažįsta Mano darbų, o juo labiau – dabartinių Mano ketinimų. Būsiu sąžiningas su jumis: kai išauš diena, visų, kurie Mane garbina, kančios bus daug lengvesnės nei jūsų. Jūsų tikėjimo Manimi stiprumas iš tikrųjų nėra didesnis nei Jobo. Netgi žydų fariziejų tikėjimas pralenkia jūsiškį. Tad, jei ateis ugnies diena, jūsų dienos bus daug blogesnės nei priekaištai, kurių fariziejai susilaukė iš Jėzaus, nei kančios, kurias patyrė 250 Mozei pasipriešinusių vadų, nei Sodomą prarijusios liepsnos, kai ji buvo naikinama. Kai Mozė sudavė į uolą ir iš jos ištryško Jahvės dovanotas vanduo, tai įvyko dėl jo tikėjimo. Kai Dovydas džiaugsmo sklidina širdimi grojo arfa ir lyra Mano, Jahvės, garbei, tai buvo dėl jo tikėjimo. Kai Jobas prarado kalnus užplūdusias gyvulių kaimenes ir neišsakomą gausybę turtų ir kai jo kūną nusėjo skausmingos votys, tai įvyko dėl jo tikėjimo. Kai jis išgirdo Mano, Jahvės, balsą ir pamatė Mano, Jahvės, šlovę, tai įvyko dėl jo tikėjimo. Tai, kad Petras galėjo sekti Jėzų Kristų, įvyko dėl jo tikėjimo. Tai, kad jis galėjo būti prikaltas prie kryžiaus dėl Manęs ir davė šlovingą liudijimą, taip pat įvyko dėl jo tikėjimo. Kai Jonas pamatė šlovingą žmogaus Sūnaus atvaizdą, tai įvyko dėl jo tikėjimo. Kai jis išvydo paskutinių dienų viziją, tai juo labiau įvyko dėl jo tikėjimo. Priežastis, kodėl dauguma taip vadinamų pagonių tautų gavo Mano apreiškimą ir sužinojo, kad Aš grįžau kūne atlikti Savo darbo tarp žmonių, taip pat yra jų tikėjimas. Argi visi, kuriems trenkė Mano griežti žodžiai, bet jie vis tiek semiasi iš jų paguodos ir yra išgelbėti, nedarė to dėl savo tikėjimo? Argi tie, kurie tiki Mane, bet dar patiria sunkumų, taip pat nebuvo pasaulio atstumti? Argi visi tie, kurie gyvena be Mano žodžio ir bėga nuo išbandymo kančios, neplaukia pasaulyje pasroviui? Jie tarsi rudens lapai, plazdantys tai šen, tai ten, be vietos atgaivai, o juo labiau be Mano paguodos žodžių. Nors Mano baudimas ir ištaurinimas jų nelydi, argi jie nėra elgetos, klajojantys iš vienos vietos į kitą ir klaidžiojantys po gatves už dangaus karalystės ribų? Argi pasaulis tikrai yra tavo atgaivos vieta? Ar tikrai, išvengdamas Mano bausmės, gali sulaukti bent menkiausios pasaulio pasitenkinimo šypsenos? Ar iš tikrųjų gali laikinu malonumu užglaistyti savo širdies tuštumą – tuštumą, kurios negali paslėpti? Galbūt tu gali apgauti visus savo šeimoje, tačiau niekada neapgausi Manęs. Kadangi tavo tikėjimas yra pernelyg menkas, tu iki šiol nerandi gyvenimo džiaugsmo. Tai yra Mano pamokymas tau: užuot gyvenęs visą savo gyvenimą kaip vidutinybė dėl kūno poreikių, kęsdamas visas kančias, kurias žmogui vargu ar įmanoma pakelti, verčiau pusę gyvenimo nuoširdžiai paskirtum Man. Kam taip save saugoti ir bėgti nuo Mano bausmės? Kam slėptis nuo Mano trumpalaikės bausmės, jei galiausiai sulauksi amžinos gėdos ir amžinos bausmės? Aš neprimetu Savo reikalavimų žmogui. Jei kažkas tikrai yra pasiryžęs paklusti visiems Mano sumanymams, Aš nesielgsiu su juo blogai. Tačiau aš reikalauju, kad visi žmonės tikėtų Mane, kaip kad Mane, Jahve, tikėjo Jobas. Jeigu jūsų tikėjimas yra stipresnis nei Tomo, tai jūsų tikėjimas įgys Mano pritarimą, jūsų ištikimybė bus Man miela ir jūs tikrai rasite Mano šlovę savo dienomis. Vis dėlto žmonės, kurie tiki pasauliu ir piktuoju velniu, yra surambėjusios širdies – visai kaip Sodomos miesto minios, kurių akyse buvo vėjo nešiojamos smėlio smiltelės, o lūpose – piktojo velnio atnašos; jų aptemę protai seniai buvo užvaldyti velnio, užgrobusio šį pasaulį. Jų mintys buvo beveik visiškai pavergtos nuo senų laikų gyvuojančio piktojo velnio. Ir taip žmonijos tikėjimas nuėjo vėjais ir jie negali net pastebėti Mano darbo. Visa, ką jie gali padaryti, tai menkas mėginimas paviršutiniškai vertinti Mano darbą arba abstrakčiai jį analizuoti, nes juos jau seniai yra užnuodiję Šėtono nuodai.

Aš nukariauju žmoniją, nes žmonės buvo Mano sukurti ir, maža to, mėgavosi visomis gausiomis Mano kūrinijos gėrybėmis, tačiau jie taip pat atstūmė Mane, neturi savo širdyse Man vietos, laiko Mane našta savo būčiai ir netgi, aiškiai Mane išvydę, vis tiek Mane atmeta ir laužo galvas, ieškodami bet kokio būdo Mane „įveikti“. Žmonės neleidžia Man su jais elgtis rimtai ar kelti jiems griežtų reikalavimų, taip pat neleidžia Man teisti ar bausti už jų neteisybę. Jie ne tik nelaiko to naujove, bet jiems tai netgi kelia pasibjaurėjimą. Tad Mano darbas yra paimti žmoniją, kuri valgo, geria ir mėgaujasi Manimi, tačiau Manęs nepažįsta, ir ją nugalėti – priversti sudėti ginklus ir gėdingai pabėgti. Tada, pasitelkęs Savo angelus ir Savo šlovę, Aš grįšiu į Savo buveinę. Žmonių poelgiai jau seniai sudaužė Mano širdį ir pavertė Mano darbą šukėmis, todėl Aš ketinu susigrąžinti šlovę, kurią piktasis atėmė, o tada džiugiai pasitraukti, leisdamas žmonijai toliau gyventi savo gyvenimą, toliau „gyventi ir dirbti taikoje ir pasitenkinime“, toliau „dirbti savo laukus“, ir Aš daugiau nebesikišiu į jų gyvenimą. Tačiau dabar Aš ketinu visiškai atgauti Savo šlovę iš piktojo gniaužtų, atsiimti visą šlovę, kurią įskiepijau į žmogų kurdamas pasaulį. Niekada daugiau jos nebedovanosiu žmonių giminei žemėje. Juk žmonės ne tik nesugebėjo išsaugoti Mano šlovės, bet ir iškeitė ją į Šėtono atvaizdą. Žmonės nebrangina Mano atėjimo ir nevertina Mano šlovės dienos. Jie nenori priimti Mano bausmės, o juo labiau nenori grąžinti Man Mano šlovės ir atsisakyti piktojo nuodų. Žmonija ir toliau Mane apgaudinėja tuo pačiu senu būdu – žmonių veiduose ir toliau šviečia šypsenos, jie ir toliau atrodo laimingi. Jie nesuvokia, kokia gili tamsa apgaubs žmoniją po to, kai Mano šlovė juos paliks. Ypač jie nesuvokia, kad kai visai žmonijai išauš Mano diena, jiems bus dar sunkiau nei Nojaus laikų žmonėms, nes jie nežino, kokia tamsi tapo Izraelio žemė, kai Mano šlovė nuo jos pasitraukė, nes prašvitus žmogus pamiršta, kaip sunku buvo ištverti aklinoje nakties tamsoje. Kai saulė vėl pasislėps ir žmogų apgaubs tamsa, jis ir vėl raudos ir grieš dantimis tamsoje. Ar pamiršote, kaip izraelitams buvo sunku ištverti tas kančios dienas, kai Mano šlovė pasitraukė iš Izraelio? Dabar yra metas, kai matote Mano šlovę, ir tai taip pat yra metas, kai dalijatės Mano šlovės diena. Žmogus raudos tamsoje, kai Mano šlovė paliks šią purviną žemę. Dabar, kai atlieku Savo darbą, yra šlovės diena – diena, kai atleidžiu žmoniją nuo kančių, nes Aš nesidalysiu su jais kankynės ir kančios laikais. Aš tik visiškai nukariausiu žmoniją ir galutinai įveiksiu žmonijoje įsigalėjusį blogį.


Kai krintantys lapai sugrįš prie savo šaknų, gailėsiesi visų savo piktadarysčių

Jūs visi savo akimis regėjote darbą, kurį atlikau tarp jūsų; jūs patys klausėtės Mano tariamų žodžių ir visi žinojote Mano požiūrį į jus, todėl turėtumėte žinoti, kodėl Aš atlieku šį darbą su jumis. Pasakysiu jums atvirai, jūs esate tik įrankiai Mano užkariavimo darbui paskutinėmis dienomis vykdyti, priemonės Mano darbui tarp pagonių tautų skleisti. Aš kalbu per jūsų neteisumą, bjaurumą, pasipriešinimą ir maištingumą, kad geriau paskleisčiau Savo darbą ir kad Mano vardas būtų paskleistas tarp pagonių tautų, tai yra, būtų paskleistas tarp visų tautų už Izraelio ribų. Tai tam, kad Mano vardas, Mano darbai ir Mano balsas būtų paskleisti tarp pagonių tautų ir kad visas ne Izraelio tautas Aš galėčiau užkariauti ir jos galėtų Mane garbinti, tapdamos Mano šventosiomis žemėmis už Izraelio ir Egipto žemių ribų. Mano darbo skleidimas iš tikrųjų yra Mano užkariavimo darbo skleidimas ir Mano šventosios žemės plėtra; tai Mano įsitvirtinimo žemėje išplėtimas. Turėtumėte aiškiai suvokti, kad esate tik sukurtos būtybės, kurias užkariauju tarp pagonių tautų. Iš pradžių neturėjote nei statuso, nei jokios panaudojimo vertės, buvote visiški nenaudingi. Tik todėl, kad Aš iškėliau lervas iš mėšlo krūvos, kad jos būtų Mano visos žemės užkariavimo objektais, „atskaitos medžiaga“ Mano visos žemės užkariavimui, tik todėl jums nusišypsojo laimė sukurti ryšį su Manimi ir dabar burtis aplink Mane. Būtent dėl jūsų žemo statuso Aš pasirinkau jus tapti Mano užkariavimo darbo objektais ir modeliais. Tik dėl šios priežasties Aš dirbu ir kalbu, gyvenu ir apsistoju tarp jūsų. Turėtumėte žinoti, kad tik dėl Mano valdymo plano ir dėl Mano didžiulio bjaurėjimosi mėšlo krūvos lervomis Aš kalbu tarp jūsų – Mano rūstybės taurė jau perpildyta. Mano darbas tarp jūsų yra visiškai kitoks nei Jahvės darbas Izraelyje ir juo labiau kitoks nei Jėzaus darbas Judėjoje. Aš kalbu ir dirbu su didžiu pakantumu, o degeneratus užkariauju pykčiu ir teismu. Tai visiškai nepanašu į tai, kaip Jahvė vedė Savo žmones Izraelyje. Jo darbas Izraelyje buvo dalinti maistą ir gyvąjį vandenį ir aprūpindamas Savo žmones Jis buvo kupinas gailestingumo ir meilės jiems. Šiandien darbas atliekamas tarp prakeiktos tautos žmonių, kurie nėra išrinkti. Čia nėra nei maisto gausos, nei troškulį malšinančio gyvojo vandens, o juo labiau – gausių materialinių gėrybių; čia apstu tik teismo, prakeiksmo ir bausmės. Šios lervos, gyvenančios mėšlyne, yra visiškai nevertos gauti kalnų, pilnų galvijų ir avių, didžiulių turtų ir gražiausių visoje žemėje vaikų, kokius Aš dovanojau Izraelyje. Šiuolaikinis Izraelis ant altoriaus aukoja galvijus, avis, aukso ir sidabro dirbinius, kuriais Aš maitinu jo tautą, viršydamas dešimtadalį, kurio pagal įstatymą reikalavo Jahvė. Todėl Aš jiems suteikiau dar daugiau – daugiau nei šimtą kartų tiek, kiek Izraelis būtų gavęs pagal įstatymą. Tai, kuo Aš maitinu Izraelį, pranoksta visa, ką įgijo Abraomas, ir visa, ką įgijo Izaokas. Aš padarysiu Izraelio šeimą vaisingą ir ją padauginsiu, ir paskleisiu Savo izraeliečių tautą po visą žemę. Tie, kuriuos aš laiminu ir globoju, vis dar yra Izraelio išrinktoji tauta – tai žmonės, kurie Man skiria viską, ką iš Manęs gavo. Būtent todėl, kad jie nuolat Mane prisimena, jie aukoja pirmagimius veršiukus ir ėriukus ant Mano šventojo altoriaus ir atnašauja Man viską, ką turi, netgi aukoja savo ką tik gimusius pirmagimius sūnus, laukdami Mano sugrįžimo. O ką jūs darote? Jūs kurstote Mano pyktį, keliate Man reikalavimus ir vagiate Man suneštas aukas, ir nežinote, kad Mane įžeidžiate; todėl viskas, ką jūs gaunate, yra verksmas ir bausmė tamsoje. Jūs daug kartų sukėlėte Mano pyktį ir Aš liejau ant jūsų Savo degančias liepsnas, todėl nemažai žmonių sulaukė tragiškos pabaigos, o laimingi namai tapo apleistais kapais. Šioms lervoms esu paruošęs tik begalinį pyktį ir nė neketinu jų laiminti. Tik Savo darbo vardan Aš padariau išimtį ir pakėliau jus, ištvėriau didelį pažeminimą ir dirbau tarp jūsų. Jei ne Mano Tėvo valia, kaip galėčiau gyventi viename name su mėšlo krūvoje besirangančiomis lervomis? Aš jaučiu milžinišką pasibjaurėjimą visais jūsų veiksmais ir žodžiais, bet kadangi turiu tam tikrą „sumanymą“ jūsų bjaurumo ir maištingumo atžvilgiu, tai tapo gausiu Mano žodžių rinkiniu. Kitaip aš tikrai nebūčiau likęs tarp jūsų taip ilgai. Todėl turėtumėte žinoti, kad mano požiūris į jus yra tik užuojauta ir gailestis be lašo meilės, o tai, ką jums jaučiu, yra tik pakantumas, nes darau tai tik dėl Savo darbo. Jūs matėte Mano darbus tik todėl, kad Aš pasirinkau bjaurumą ir maištingumą kaip savo „žaliavą“; priešingu atveju tikrai nebūčiau atskleidęs Savo darbų šioms lervoms. Aš dirbu su jumis nenoriai, be pasiryžimo ir noro, kokį jaučiau dirbdamas Izraelyje. Aš tramdau Savo pyktį ir verčiu Save kalbėti tarp jūsų. Jei ne Mano didis darbas, kaip Mano akys galėtų pakęsti nuolatinį tokių lervų egzistavimą? Jei ne dėl Mano vardo, jau seniai būčiau pakilęs į aukščiausias aukštumas ir visiškai sudeginęs šias lervas kartu su jų mėšlynu! Jei ne dėl Mano šlovės, kaip galėčiau leisti šiems piktiesiems demonams atvirai man priešintis, kraipant galvas Mano akivaizdoje? Jei ne siekis, kad Mano darbas vyktų sklandžiai ir be menkiausių trikdžių, kaip galėčiau leisti šiems į lervas panašiems žmonėms begėdiškai Mane įžeidinėti? Jei šimtas žmonių Izraelio kaime taip sukiltų prieš Mane, net jei būtų aukoję Man aukas, Aš vis tiek būčiau visiškai juos sunaikinęs ir nutėškęs į plyšius žemėje, kad žmonėms kituose miestuose niekada nekiltų noras Man priešintis. Aš esu naikinanti ugnis ir netoleruoju įžeidimo. Kadangi Aš sukūriau visus žmones, nesvarbu, ką Aš sakyčiau ir daryčiau, jie privalo paklusti ir negali prieštarauti. Žmonės neturi teisės kištis į Mano darbą ir juo labiau analizuoti, kas Mano darbe ir Mano žodžiuose yra teisinga, ar neteisinga. Aš esu Kūrėjas, ir sukurtos būtybės turėtų daryti viską, ko Aš reikalauju, savo širdyse jausdamos Man pagarbią baimę. Jos neturėtų su Manimi ginčytis ir tikrai neturėtų Man priešintis. Savo valdžia Aš valdau savo žmones, ir visos Mano sukurtos būtybės turėtų paklusti Mano valdžiai. Nors šiandien drąsiai ir įžūliai stojate Prieš Mane, nors maištaujate prieš žodžius, kuriais Aš jus mokau, ir nemokate bijoti, aš su pakantumu priimu jūsų maištingumą; Aš nepasiduosiu įniršiui dėl to, kad mažos, niekingos lervos sujaukė mėšlą, ir neleisiu, kad tai paveiktų Mano darbą. Aš pakenčiu egzistavimą visko, kuo bjauriuosi ir ką niekinu, dėl Savo Tėvo valios, ir elgsiuosi taip tol, kol Mano žodžiai bus išsakyti, iki pat paskutinės Mano akimirkos. Nesijaudinkite! Aš nenusirisiu iki bevardės lervos lygio ir nelyginsiu Savo gebėjimų su tavo gebėjimais. Aš tavęs nekenčiu, bet galiu tai ištverti. Tu maištauji prieš Mane, bet neišvengsi dienos, kuomet Aš tave nubausiu – tos dienos, kurią Man pažadėjo Mano Tėvas. Ar sukurta lerva gali nugalėti Kūrėją? Rudenį krentantys lapai grįžta prie savo šaknų; tu grįši į savo „tėvo“ namus, o Aš grįšiu pas Savo Tėvą. Mane lydės Jo švelni meilė, o tave persekios tavo tėvo užgauliojimai. Aš jausiu Savo Tėvo šlovę, o tu jausi savojo tėvo gėdą. Aš panaudosiu bausmę, nuo kurios ilgai susilaikiau, kad ji tave lydėtų, o tu priimsi Mano bausmę savo supuvusiu kūnu, kuris buvo sugedęs dešimtis tūkstančių metų. Aš būsiu užbaigęs su tavimi Savo žodžių darbą, lydimą pakantumo, o tu pradėsi atlikti kentėjimo vaidmenį, apie kurį buvo kalbama Mano žodžiuose. Aš didžiai džiaugsiuosi ir dirbsiu Izraelyje, o tu verksi ir grieši dantimis, egzistuodamas ir mirdamas purve. Aš atgausiu Savo pradinį pavidalą ir daugiau nebebūsiu purve su tavimi, o tu atgausi savo pradinį bjaurumą ir toliau rausiesi mėšlyne. Kai Mano darbas ir žodžiai bus baigti, Man išauš džiaugsmo diena. Kai baigsis tavo priešgyniavimas ir maištavimas, tau ateis verksmo diena. Aš neužjausiu tavęs ir tu Manęs daugiau niekada nepamatysi. Daugiau niekada nesikalbėsiu su tavimi ir tu daugiau niekada Manęs nesutiksi. Aš nekęsiu tavo maištingumo, o tu ilgėsiesi Mano gerumo. Aš tau smogsiu, o tu Manęs ilgėsiesi. Aš mielai tave paliksiu, o tu jausiesi Man skolingas. Aš daugiau niekada tavęs nepamatysiu, bet tu visada tikėsiesi Mane išvysti. Aš tavęs nekęsiu, nes dabar tu priešiniesi Man, o tu Manęs pasiilgsi, nes dabar Aš baudžiu tave. Aš nenorėsiu gyventi šalia tavęs, o tu karštai to trokši ir verksi per amžius, nes gailėsiesi visko, ką Man padarei. Tu gailėsiesi dėl savo maištingumo ir priešiškumo, tu netgi krisi veidu į žemę kupinas graužaties ir parpulsi prieš Mane, prisiekinėdamas daugiau niekada prieš Mane nebemaištauti. Tačiau savo širdyje tu tik mylėsi Mane, bet niekada negalėsi išgirsti Mano balso. Aš priversiu tave gėdytis savęs. 

Dabar žiūriu į tavo geismams pataikaujantį kūną, kuris bando klastingai Man prisimeilinti, ir tau turiu tik mažą įspėjimą, nors tavęs bausme „neatseikėsiu“. Turėtum žinoti, kokį vaidmenį atlieki Mano darbe, ir tuomet Aš būsiu patenkintas. Kituose reikaluose, jei tu Man priešinsiesi arba švaistysi Mano pinigus, ar valgysi Man, Jahvei, suneštas aukas, ar jei jūs, lervos, kandžiosite viena kitą, ar jei jūs, į šunis panašūs padarai, pyksitės ar smurtausite vienas prieš kitą – Man tai visiškai nerūpės. Jums tik reikia žinoti, kokie padarai esate, ir Aš būsiu patenkintas. Be to, jei norite išsitraukti ginklus vienas priešais kitą arba tarpusavyje kariauti žodžiais, viskas gerai; Aš neturiu jokio noro kištis, ir žmonių reikalai yra visiškai su Manimi nesusiję. Taip yra ne todėl, kad man nerūpi jūsų tarpusavio konfliktai, bet todėl, kad Aš nesu vienas iš jūsų ir nedalyvauju jūsų tarpusavio reikaluose. Aš Pats nesu sukurta būtybė ir nesu iš šio pasaulio, todėl bjauriuosi šurmuliuojančiu žmonių gyvenimu ir sujauktais, netinkamais santykiais tarp jų. Aš ypač nekenčiu triukšmingų minių. Tačiau Aš puikiai žinau apie kiekvienos sukurtos būtybės širdies ydas, ir dar prieš sutverdamas jus Aš jau žinojau apie žmogaus širdies gilumoje esantį neteisumą ir Aš gerai žinojau, kokia apgaulė ir klastė slypi žmogaus širdyje. Todėl, nors ir nėra jokių pėdsakų, kai žmonės daro neteisius darbus, Aš vis tiek žinau, kad jūsų širdyse glūdintis neteisumas pranoksta visų mano sukurtų dalykų gausą. Kiekvienas iš jūsų pakilo virš masių; tapote masių protėviais. Esate visiški savavaliai ir siautėjate tarp visų tų lervų, ieškodami sau patogios vietelės ir klaidingai įsivaizduodami, kad prarysite už save mažesnes lervas. Savo širdyse esate pikti ir klastingi, pranokstantys net į jūros gelmes nugrimzdusias šmėklas. Jūs gyvenate mėšlyno dugne, nuo viršaus iki apačios drumsdami lervas, kol jos praranda ramybę, pakovoja tarpusavyje ir vėl nurimsta. Jūs nežinote savo vietos, bet vis tiek kovojate vienas prieš kitą mėšlyne. Ką jūs galite laimėti iš tokios kovos? Jei jūsų širdys iš tiesų būtų kupinos pagarbios Man baimės, kaip galėtumėte peštis Man už nugaros? Kad ir koks aukštas būtų tavo statusas, argi tu vis dar nesi dvokiantis mažas kirminas mėšlyne? Ar sugebėsi užsiauginti sparnus ir tapti balandžiu danguje? Jūs, dvokiantys maži kirminai, vagiate aukas nuo Mano, Jahvės, altoriaus; ar taip darydami galite išgelbėti savo sužlugdytą, sugadintą reputaciją ir tapti išrinktąja Izraelio tauta? Jūs esate begėdžiai nenaudėliai! Tas aukas ant aukuro Man paaukojo žmonės, kaip meilės ženklą, kylantį iš pagarbios Man baimės. Jos skirtos Man ir Mano naudojimui, tad kaip gali vogti iš Manęs tuos mažus balandžius, kuriuos žmonės Man paaukojo? Nebijai tapti Judu? Nebijai, kad tavo žemė gali virsti kraujo lauku? Begėdis padaras! Manai, kad žmonių paaukoti balandžiai yra skirti maitinti tavo, lervos, pilvą? Aš tau duodu tai, ką sutinku ir noriu tau duoti; tai, ko tau nedaviau, turi likti Mano žinioje. Negali tiesiog vogti Mano aukų. Tas, kuris dirba, esu Aš, Jahvė – Kūrėjas – ir žmonės aukoja aukas dėl Manęs. Manai, kad tai atlygis už visą tavo lakstymą? Tu tikrai neturi gėdos! Dėl ko tu lakstai? Argi ne dėl savęs? Kodėl vagi Mano aukas? Kodėl vagi pinigus iš Mano pinigų krepšio? Ar nesi Judo Iskarijoto sūnus? Man, Jahvei, suneštomis aukomis turi naudotis kunigai. Ar tu esi kunigas? Tu drįsti įžūliai ryti Mano aukas ir netgi išsidėlioti jas ant stalo; tu esi nieko vertas! Tu bevertis nenaudėlis! Mano ugnis, Jahvės ugnis, visiškai tave sudegins!


Nė vienas, kuris yra iš kūno ir kraujo, neišvengs rūstybės dienos

Šiandien įspėju jus dėl jūsų pačių išlikimo, kad Mano darbas vyktų sklandžiai, o Mano pradinis darbas visoje visatoje būtų vykdomas tinkamiau ir tobuliau – atskleidžiant Mano žodžius, valdžią, didybę ir teismą kiekvienos šalies ir tautos žmonėms. Darbas, kurį Aš darau tarp jūsų, yra Mano darbo visoje visatoje pradžia. Nors jau atėjo paskutinių dienų metas, žinokite, kad „paskutinės dienos“ tėra amžiaus pavadinimas, terminas, nurodantis amžių; kaip ir Įstatymo amžius bei Malonės amžius, jis žymi visą amžių, o ne paskutinius kelerius metus ar mėnesius. Tačiau paskutinės dienos skiriasi nuo Malonės amžiaus ir Įstatymo amžiaus. Paskutinių dienų darbas atliekamas ne Izraelyje, bet tarp pagonių; šis darbas užkariauja žmones iš visų ne Izraelio tautų ir genčių prieš Mano sostą, kad Mano šlovė visatoje pripildytų kosmosą ir dangaus skliautą. Tai tam, kad pelnyčiau didesnę šlovę, kad visi kūriniai žemėje galėtų skleisti Mano šlovę tarp nesuskaičiuojamų tautų, vėlesnėms kartoms per amžius ir kad visi kūriniai danguje ir žemėje galėtų išvysti visą šlovę, kurią Aš pelniau žemėje. Paskutinių dienų darbas yra užkariavimo darbas. Tai nėra visų žmonių žemėje vedimas per jų žemiškąjį gyvenimą, bet žmonijos gyvenimo, kaip nuolatinio, tūkstantmečius trunkančio kentėjimo žemėje, užbaigimas. Todėl paskutinių dienų darbas negali būti toks kaip darbas Izraelyje, trukęs kelis tūkstančius metų, nei kaip darbas Judėjoje, trukęs vos kelerius metus, o paskui tęsęsis du tūkstantmečius iki antrojo Dievo įsikūnijimo. Tik paskutinių dienų žmonės patiria Atpirkėjo pakartotinį pasirodymą kūno pavidalu ir į juos asmeniškai nukreiptą Dievo darbą bei žodžius. Paskutinės dienos baigsis ne po dviejų tūkstančių metų; jos trumpos – panašiai kaip laikas, kai Jėzus darė Malonės amžiaus darbą Judėjoje. Taip yra todėl, kad paskutinės dienos skirtos visai erai užbaigti. Jos skirtos Dievo šešių tūkstančių metų valdymo planui įvykdyti ir užbaigti bei žmonijos gyvenimo, kaip kentėjimo kelionės, pabaigai. Jos nėra skirtos visai žmonijai nuvesti į kitą amžių ar leisti žmonijos gyvenimui tęstis – tai neturėtų reikšmės nei Mano valdymo planui, nei žmogaus egzistencijai. Jei žmonija ir toliau gyventų taip, kaip gyvena, anksčiau ar vėliau ją visą prarytų piktasis velnias, o tos sielos, kurios priklauso Man, galų gale būtų jo rankomis sugadintos. Mano darbas trunka tik šešis tūkstančius metų, bet Aš leidau blogiui valdyti visą žmoniją irgi tik šešis tūkstančius metų. Šis laikas baigėsi. Nebenoriu nei tęsti, nei ilgiau delsti – paskutinių dienų metu Aš nugalėsiu Šėtoną, atgausiu visą Savo šlovę ir susigrąžinsiu visas žemėje Man priklausančias kenčiančias sielas, kad jos galėtų ištrūkti iš kančių jūros – taip bus užbaigtas visas Mano darbas žemėje. Nuo tos dienos daugiau niekada neįgysiu kūno pavidalo žemėje ir daugiau niekada Mano Dvasia, viešpataujanti viskam, nebedirbs savo darbo žemėje. Aš atkursiu žmoniją žemėje – žmoniją, kuri yra pašventinta ir kuri yra Man ištikimas miestas žemėje. Tačiau žinokite – Aš nesunaikinsiu nei viso pasaulio, nei visos žmonijos. Aš išsaugosiu tą likusį trečdalį, t. y. trečdalį, kurį visiškai užkariavau ir kuris Mane myli, ir paliksiu šį trečdalį vaisingą ir leisiu jiems daugintis žemėje, kaip tai darė izraeliečiai pagal įstatymą; jie gaus gausiai avių ir galvijų, kuriais juos maitinsiu, taip pat visus žemės turtus. Ši žmonija liks su Manimi amžinai, tačiau tai nebus apgailėtinai sugedusi šiandienos žmonija, bet žmonija, susidedanti iš visų tų, kuriuos Aš įgijau. Tokia žmonija nebus Šėtono gadinama, trikdoma ar apsiausta, ji bus vienintelė žmonija, kuri toliau gyvens žemėje, Man nugalėjus Šėtoną. Tai žmonija, kurią šiandien esu užkariavęs ir kuri gavo Mano pažadą. Paskutinėmis dienomis užkariautoji žmonija irgi yra ta žmonija, kuri išliks ir gaus Mano amžinuosius palaiminimus. Jie bus vienintelis Mano pergalės prieš Šėtoną įrodymas ir vienintelis Mano karo su Šėtonu grobis. Šis karo grobis yra Mano išgelbėtas iš Šėtono įtakos ir vienintelis Mano šešių tūkstančių metų valdymo plano išsipildymas ir vaisius. Jie yra iš visų visatos tautų ir konfesijų, iš visų vietų ir šalių. Jie skirtingų tautybių, kalba skirtingomis kalbomis, turi skirtingus papročius ir skirtingą odos spalvą, jų yra visose pasaulio tautose ir konfesijose, kiekviename pasaulio kampelyje. Galų gale jie susirinks, sudarydami visavertę žmoniją – Šėtono jėgų nepasiekiamą žmonių sambūrį. Tie iš žmonijos, kurių Aš neišgelbėjau ir neužkariavau, tyliai nugrims į jūros gelmes ir degs Mano ryjančiose liepsnose per amžius. Aš sunaikinsiu šią seną, nepaprastai sugedusią žmoniją – kaip sunaikinau Egipto pirmgimius sūnus, galvijus ir avis, palikdamas tik izraelitus, kurie valgė avinėlio mėsą, gėrė avinėlio kraują ir pažymėjo savo durų staktas avinėlio krauju. Argi žmonės, kuriuos Aš užkariavau ir kurie priklauso Mano šeimai, irgi nėra žmonės, valgantys Avinėlio, kuris esu Aš, mėsą ir geriantys Avinėlio, kuris esu Aš, kraują, Mano išpirkti ir Mane garbinantys? Argi tokius žmones ne visada lydi Mano šlovė? Argi tie, kurie neturi Avinėlio, kuris esu Aš, mėsos, jau seniai tyliai nenugrimzdo į jūros gelmes? Šiandien jūs priešinatės Man ir šiandien Mano žodžiai yra kaip tie, kuriuos Jahvė kalbėjo Izraelio sūnums ir vaikaičiams. Tačiau jūs širdžių gilumoje esate užsispyrę ir kaupiate Mano rūstybę, atnešdami savo kūnui daugiau kančių, savo nuodėmėms – daugiau teismo, o savo nedorybei – daugiau rūstybės. Kieno gali būti pasigailėta Mano rūstybės dieną, jei šiandien taip elgiatės su Manimi? Kieno nedorybė galėtų išvengti Mano baudžiančių akių? Kieno neteisybės galėtų praslysti pro Mano, Visagalio, rankas? Kieno pasipriešinimas galėtų išvengti Mano, Visagalio, teismo? Aš, Jahvė, taip kalbu jums, pagonių šeimos palikuonims, ir žodžiai, kuriuos jums sakau, pranoksta visas Įstatymo amžiaus ir Malonės amžiaus ištarmes – tačiau jūs esate užsispyrę labiau nei visi Egipto žmonės. Argi jūs nekaupiate Mano rūstybės, kol Aš ramiai darau Savo darbą? Kaip jūs galite nenukentėję išvengti Mano, Visagalio, dienos?

Taip Aš dirbau ir kalbėjau tarp jūsų, išeikvojau tiek daug jėgų ir išliejau tiek daug širdies kraujo – tačiau kada gi jūs klausėte, ką Aš jums atvirai sakau? Kuomet puolėte kniūbsti prieš Mane, Visagalį? Kodėl taip elgiatės su Manimi? Kodėl viskas, ką sakote ir darote, sukelia Mano pyktį? Kodėl jūsų širdys tokios kietos? Argi Aš kada nors jus parbloškiau? Kodėl nedarote nieko, tik verčiate Mane liūdėti ir nerimauti? Ar laukiate, kol ateis Mano, Jahvės, rūstybės diena? Ar laukiate, kol Aš liesiu pyktį, kylantį dėl jūsų maištingumo? Argi viskas, ką Aš dėl jūsų darau, nėra jūsų pačių labui? Tačiau jūs visada elgėtės su Manimi, Jahve, šitaip – vogėte Mano aukas, tempėte Mano altoriaus dovanas namo į vilko guolį, kad pamaitintumėte vilkiukus ir jų jauniklius; žmonės kovoja tarpusavyje, žvelgdami vieni į kitus pykčio užtemdytomis akimis, rankose laikydami kalavijus bei ietis, o Mano, Visagalio, žodžius mesdami į išvietę, kad jie taptų tokie šlykštūs kaip išmatos. Kur jūsų sąžiningumas? Jūsų žmogiškumas tapo žvėriškumu! Jūsų širdys jau seniai virto akmeniu. Argi nežinote, kad atėjus Mano rūstybės dienai, tai bus laikas, kai Aš teisiu blogį, kurį šiandien darote Man, Visagaliui? Negi manote, kad apgaudinėdami Mane tokiu būdu, mesdami Mano žodžius į purvą ir jų neklausydami – negi manote, kad taip elgdamiesi Man už nugaros galite išvengti Mano pikto žvilgsnio? Argi nežinote, kad Aš, Jahvė, jau savo paties akimis mačiau, kai jūs vogėte Mano aukas ir geidėte Mano turtų? Argi nežinote, kad vogdami Mano aukas tai darėte prie altoriaus, ant kurio ir aukojama? Kaip galėjote manyti esą tokie protingi ir galintys Mane taip apgaudinėti? Kaip Mano pyktis galėtų nematyti jūsų baisių nuodėmių? Kaip Mano įtūžis galėtų praeiti pro jūsų nedorus darbus? Blogis, kurį šiandien darote, neatveria jums išeities, bet didina baudimą, kurį patirsite rytoj – dėl jo jums teks Mano, Visagalio, bausmė. Kaip jūsų piktadarybės ir nedori žodžiai galėtų išvengti Mano baudimo? Kaip jūsų maldavimai galėtų pasiekti Mano ausis? Kaip galėčiau atverti jums kelią išsisukti nuo bausmės už savo neteisumą? Kaip galėčiau atleisti už jūsų piktadarybes sukilus prieš Mane? Kaip galėčiau neišpjauti jūsų liežuvių, nuodingų kaip gyvatės? Jūs nesišaukiate Manęs, norėdami tapti teisūs, ir savo neteisumu kaupiate Mano pyktį. Kaip galėčiau jums atleisti? Mano, Visagalio, akyse jūsų žodžiai ir veiksmai nešvarūs. Mano, Visagalio, akyse jūsų neteisumas vertas begalinio baudimo. Kaip galėtumėte išvengti Mano teisaus baudimo ir teismo? Kadangi taip elgiatės su Manimi, versdami Mane liūdėti ir pykti, kaip galėčiau leisti jums ištrūkti iš Mano rankų ir išvengti dienos, kai Aš, Jahvė, jus bausiu ir prakeiksiu? Argi nežinote, kad visi jūsų nedori žodžiai ir ištarmės jau seniai pasiekė Mano ausis? Argi nežinote, kad jūsų neteisumas jau seniai sutepė šventą Mano teisumo rūbą? Argi nežinote, kad jūsų maištingumas jau seniai kelia Mano smarkų pyktį? Argi nežinote, kad jau seniai verčiate Mane virti iš pykčio ir Aš jau seniai jus kenčiu? Argi nežinote, kad jau pakenkėte kūnui, kuriame Aš esu, paversdami jį skarmalu? Iki šiol Aš kenčiau, tačiau dabar išlieju Savo pyktį ir nebebūsiu jums atlaidus. Argi nežinote, kad jūsų piktadarybės jau pasiekė Mano akis, o Mano šauksmai – dangiškojo Tėvo ausis? Kaip Jis galėtų leisti jums taip su Manimi elgtis? Argi koks nors Mano jumyse atliekamas darbas nėra jūsų pačių labui? Tačiau kurio iš jūsų gerumas išaugo dėl to darbo, kurį Aš, Jahvė, darau? Argi galėčiau būti neatsidavęs dangiškojo Tėvo valiai dėl savo silpnumo ir kančių, kurias patyriau? Argi nesuprantate Mano širdies? Kalbu jums kaip Jahvė kalbėjo; argi dėl jūsų nepaaukojau tiek daug? Nors esu pasirengęs kęsti visas šias kančias dangiškojo Tėvo darbo labui, kaip Mano kančios galėtų atleisti jus nuo baudimo, kurį jums skiriu? Argi netvėrėte džiaugsmu dėl Manęs? Šiandien dangiškasis Tėvas atidavė Mane jums; argi nežinote, kad džiaugiatės kur kas daugiau nei vien Mano gausiais žodžiais? Argi nežinote, kad Mano gyvenimas buvo iškeistas į jūsų gyvenimą ir į dalykus, kuriais džiaugiatės? Argi nežinote, kad Mano Tėvas naudojo Mano gyvenimą kovai su Šėtonu, taip pat atidavė Mano gyvenimą jums, leisdamas jums gauti šimteriopai ir apsaugodamas jus nuo daugybės gundymų? Argi nežinote, kad tik per Mano darbą išvengėte daugelio gundymų ir daugelio baudimų ugnimi? Argi nežinote, kad tik dėl Manęs dangiškasis Tėvas leidžia jums tuo džiaugtis iki šiol? Kaip šiandien galite likti tokie užsispyrę, tarsi jūsų širdys būtų visai sudiržusios? Kaip blogis, kurį šiandien darote, galėtų išvengti rūstybės dienos, kuri ateis Man palikus žemę? Kaip galėčiau leisti tokiems užsispyrėliams išvengti Jahvės pykčio?

Prisiminkite praeitį – kada gi Mano žvilgsnis buvo piktas, o balsas griežtas jūsų atžvilgiu? Kada Aš pykau ant jūsų dėl smulkmenų? Kada nepagrįstai priekaištavau? Kada jus į akis bariau? Argi ne dėl Savo darbo šaukiuosi dangiškojo Tėvo, kad Jis apsaugotų jus nuo kiekvieno gundymo? Kodėl taip elgiatės su Manimi? Ar Aš kada nors naudojau Savo valdžią jūsų kūnui pražudyti? Kodėl jūs taip Man atsilyginate? Elgdamiesi tai karštai, tai šaltai Mano atžvilgiu, jūs nesate nei karšti, nei šalti, ir tuomet bandote Man klastingai įsiteikti ir slepiate nuo Manęs dalykus, o jūsų burnos pilnos neteisumo seilių. Argi manote, kad jūsų liežuviai gali apgauti Mano Dvasią? Argi manote, kad jūsų liežuviai gali išvengti Mano pykčio? Argi manote, kad jūsų liežuviai gali teisti Mano, Jahvės, darbus kaip tinkami? Argi Aš esu Dievas, kurį žmogus gali teisti? Argi galėčiau leisti mažam kirminui taip prieš Mane piktžodžiauti? Kaip galėčiau tokiems maištingiems sūnums teikti Savo amžinuosius palaiminimus? Jūsų žodžiai ir veiksmai jau seniai atskleidė, kas esate, ir taip tapote pasmerkti. Kai Aš tiesiau dangų ir kūriau visą kūriniją, Aš neleidau jokiam kūriniui, išskyrus Save Patį, dalyvauti joje kaip nori; juolab neleidžiu niekam trikdyti Mano darbo ir Mano valdymo kaip kam patinka. Aš nepakenčiu jokio žmogaus ar daikto; kaip galėčiau pasigailėti tų, kurie su Manimi elgiasi žiauriai ir nežmoniškai? Kaip galėčiau atleisti tiems, kurie išduoda Mano žodžius? Kaip galėčiau pasigailėti tų, kurie sukyla prieš Mane? Argi žmogaus likimas nėra Mano, Visagalio, rankose? Kaip galėčiau laikyti tavo neteisumą ir maištingumą šventais? Kaip tavo nuodėmės galėtų teršti Mano šventumą? Aš nesu suteptas neteisiųjų purvu ir nesidžiaugiu neteisiųjų aukomis. Jei būtum Man, Jahvei, ištikimas, argi galėtum pasiimti sau aukas nuo Mano altoriaus? Argi galėtum savo nuodingu liežuviu piktžodžiauti prieš Mano šventą vardą? Argi galėtum taip išduoti Mano žodžius? Argi galėtum naudoti Mano šlovę ir šventą vardą kaip įrankį tarnauti Šėtonui, piktajam? Mano gyvenimas teikiamas šventųjų džiaugsmui. Kaip galėčiau tau leisti elgtis su Mano gyvenimu kaip su žaisliuku ir naudoti jį kaip įrankį jūsų tarpusavio konfliktuose? Kaip elgdamiesi su Manimi galite būti tokie beširdžiai ir praradę gėrio kelią? Argi nežinote, kad jūsų piktadarybes Aš jau įrašiau šiuose gyvenimo žodžiuose? Kaip galėtumėte pabėgti nuo rūstybės dienos, kai Aš baudžiu Egiptą? Kaip galėčiau leisti jums taip priešintis ir sukilti prieš Mane vėl ir vėl? Sakau jums atvirai – kai ta diena ateis, jūsų baudimas bus sunkesnis nei Egipto! Kaip galite pabėgti nuo Mano rūstybės dienos? Iš tiesų sakau jums – Mano kantrybė buvo pasirengusi jūsų piktadarybėms ir yra tam, kad jus tą dieną baustų. Argi ne jūs kentėsite rūstų teismą, kai Aš pasieksiu Savo kantrybės ribą? Argi ne viskas yra Mano, Visagalio, rankose? Kaip galėčiau leisti jums taip sukilti prieš Mane šioje žemėje? Jūsų gyvenimai bus labai sunkūs, nes sutikote Mesiją, apie kurį buvo sakyta, kad Jis ateis, bet kuris taip ir neatėjo. Argi nesate Jo priešai? Jėzus buvo jums draugiškas, tačiau jūs esate Mesijo priešai. Argi nežinote, kad nors Jėzus jums draugiškas, jūsų piktadarybės pripildė bjauriųjų indus? Nors esate labai arti Jahvės, argi nežinote, kad jūsų nedori žodžiai pasiekė Jahvės ausis ir sukėlė Jo pyktį? Kaip Jis galėtų būti arti tavęs ir kaip galėtų nesudeginti tavųjų indų, pripildytų piktadarybėmis? Kaip Jis galėtų nebūti tavo priešas?


Gelbėtojas jau sugrįžo ant „balto debesies”

Jau kelis tūkstantmečius žmonija trokšta sulaukti Gelbėtojo atėjimo. Žmogus trokšta savo akimis išvysti Gelbėtoją Jėzų, nusileidžiantį ant balto debesies ir žengiantį pas tuos, kurie Jo ilgėjosi ir laukė tūkstančius metų. Žmogus taip pat ilgisi Gelbėtojo sugrįžimo ir trokšta vėl būti su Juo. Jis trokšta, kad Gelbėtojas Jėzus, tūkstančiams metų buvęs atskirtas nuo žmonių, sugrįžtų ir dar kartą atliktų tą atpirkimo darbą, kurį įvykdė tarp žydų: būtų žmogui gailestingas ir kupinas meilės, atleistų žmogaus nuodėmes, prisiimtų jas ir netgi prisiimtų žmogaus kaltes ir išgelbėtų jį iš nuodėmės. Žmogus trokšta, kad Gelbėtojas Jėzus būtų toks pat kaip anksčiau – mylintis, geras ir garbingas Gelbėtojas, kuris niekada nepyksta ant žmogaus ir jam nepriekaištauja, bet atleidžia ir prisiima visas jo nuodėmes, ir kuris netgi, kaip anksčiau, numirtų ant kryžiaus už žmogų. Nuo tada, kai Jėzus paliko žmones, Juo sekę mokiniai ir visi Jo vardu išgelbėti šventieji nenumaldomai Jo ilgėjosi ir laukė Jo sugrįžimo. Visi, kurie Malonės amžiuje buvo išgelbėti Jėzaus Kristaus malone, ilgėjosi tos džiugios akimirkos paskutinėmis dienomis, kai Gelbėtojas Jėzus nusileis ant balto debesies ir pasirodys nesuskaičiuojamai daugybei žmonių. Žinoma, tai bendras visų, kurie šiandien priima Gelbėtojo Jėzaus vardą, troškimas. Visoje visatoje tie, kurie žino apie Gelbėtojo Jėzaus išganymą, karštai laukia, kad Jėzus Kristus netikėtai ateitų ir ištesėtų tai, ką Jėzus buvo pasakęs būdamas žemėje: „Kaip išėjau, taip ir sugrįšiu.“ Žmogus tiki, kad po nukryžiavimo ir prisikėlimo Jėzus ant balto debesies pakilo į dangų ir atsisėdo Aukščiausiojo dešinėje. Lygiai taip pat Jis vėl nusileis ant balto debesies (šis debesis reiškia debesį, ant kurio Jis pakilo į dangų) ir pasirodys tiems, kurie Jo nenumaldomai laukė tūkstančius metų, vilkėdamas žydų drabužiais ir turėdamas žydams būdingą išvaizdą. Pasirodęs jiems, Jis duos jiems valgyti, pagirdys juos gyvuoju vandeniu ir gyvens tarp žmonių, kupinas malonės ir meilės, tikras ir gyvas – būtent taip, kaip žmogus tai įsivaizduoja. Tačiau Gelbėtojas Jėzus taip nepadarė. Jis padarė tai, kas visiškai prieštarauja žmonių įsivaizdavimui. Jis neatėjo pas tuos, kurie karštai laukė Jo sugrįžimo, ir nepasirodė nesuskaičiuojamai daugybei žmonių, stovėdamas ant balto debesies. Jis jau atėjo, tačiau žmogus Jo nepažįsta ir iki šiol to nesupranta. Žmogus Jo laukia bergždžiai, nė nenutuokdamas, kad Jis jau nusileido ant „balto debesies“ (baltas debesis yra Jo Dvasia, Jo žodžiai, visa Jo esybė ir visa, kas Jis yra) ir dabar yra tarp nugalėtojų, kuriuos Jis ugdys paskutinėmis dienomis. Kaip žmogus galėtų žinoti, kad nors šventasis Gelbėtojas Jėzus yra kupinas meilės ir gailestingumo, Jis jokiu būdu negali darbuotis „šventyklose“, kurios pilnos nešvaros ir kuriose knibžda netyrosios dvasios? Nors žmogus ir laukia Jo atėjimo, kaip Jis galėtų pasirodyti tiems, kurie valgo neteisiųjų kūną, geria neteisiųjų kraują, vilki neteisiųjų drabužiais, tiki Juo, tačiau Jo nepažįsta ir nuolat iš Jo reikalauja? Žmogus težino, kad Gelbėtojas Jėzus yra kupinas meilės ir gailestingumo ir kad Jis yra žmoniją atperkanti auka už nuodėmes. Tačiau žmogus nė nenutuokia, kad Jis yra pats Dievas, kupinas teisumo, didybės, rūstybės ir teismo, apdovanotas galia ir kupinas orumo. Todėl, nors žmogus nekantriai ilgisi ir trokšta Atpirkėjo sugrįžimo ir net jei žmogaus maldos sujaudina ir pasiekia „Dangų“, Gelbėtojas Jėzus nepasirodo tiems, kurie tiki Juo, bet Jo nepažįsta.

„Jahvė“ – tai vardas, kurį pasirinkau Savo darbui Izraelyje. Jis reiškia izraelitų (Dievo išrinktosios tautos) Dievą, kuris gali būti žmogui gailestingas, jį bausti ir vadovauti jo gyvenimui; Dievą, kuris turi didžią galią ir yra kupinas išminties. „Jėzus“ iš tikrųjų reiškia „Emanuelis“. Pirminė šio vardo reikšmė – meilės ir gailestingumo kupina atpirkimo auka už nuodėmes, atperkanti žmogų. Jis atliko Malonės amžiaus darbą, atstovauja Malonės amžiui ir gali atstovauti tik vienai valdymo plano darbo daliai. Tai reiškia, kad tik Jahvė yra išrinktosios Izraelio tautos Dievas – Abraomo Dievas, Izaoko Dievas, Jokūbo Dievas, Mozės Dievas ir visų Izraelio žmonių Dievas. Todėl anuomet visi izraelitai, įskaitant ir žydus, garbino Jahvę, aukojo Jam aukas ant aukurų, šventyklose vilkėdami kunigų drabužius tarnavo Jam – jie tikėjosi Jahvės sugrįžimo. Tik Jėzus yra žmonijos Atpirkėjas, ir Jis yra auka už kaltes, atpirkusi žmoniją iš nuodėmės. Tai reiškia, kad Jėzaus vardas atsirado Malonės amžiuje dėl tuo metu vykdyto Malonės amžiaus atpirkimo darbo. Jėzaus vardas atsirado tam, kad Malonės amžiaus žmonės galėtų atgimti ir būti išgelbėti. Tai ypatingas vardas, neatsiejamai susijęs su visos žmonijos atpirkimu. Taigi, Jėzaus vardas simbolizuoja atpirkimo darbą ir reiškia Malonės amžių, o Jahvės vardas yra ypatingas Izraelio tautos, gyvenusios pagal Įstatymą, Dievo vardas. Kiekviename amžiuje ir kiekviename darbo etape Mano vardas nėra atsitiktinis – jis turi simbolinę reikšmę: kiekvienas vardas žymi vieną amžių. „Jahvė” reiškia Įstatymo laikotarpį ir yra pagarbus kreipinys, kuriuo izraelitai vadino savo garbinamą Dievą. „Jėzus” reiškia Malonės amžių ir yra visų Malonės amžiuje atpirktųjų Dievo vardas. Jei paskutinėmis dienomis žmogus ir toliau ilgėtųsi Gelbėtojo Jėzaus atėjimo bei lauktų Jo ateinant tokiu pavidalu, kokį Jis turėjo Judėjoje, tuomet visas šešių tūkstančių metų valdymo planas būtų sustojęs Atpirkimo amžiuje ir nebegalėtų žengti nė žingsnio pirmyn. Paskutinės dienos niekada neateitų, o amžius niekada nesibaigtų. Taip yra todėl, kad Gelbėtojo Jėzaus vardas skirtas tik žmonijos atpirkimui ir išgelbėjimui. Jėzaus vardą pasirinkau tik dėl visų Malonės amžiaus nusidėjėlių, tačiau tai nėra vardas, kuriuo užbaigsiu visos žmonijos išganymo darbą. Nors Jahvė, Jėzus ir Mesijas visi reiškia Mano Dvasią, šie vardai žymi tik skirtingus Mano valdymo plano amžius ir neatspindi Manęs visoje Mano pilnatvėje. Vardai, kuriais Mane vadina žemės žmonės, negali aprėpti visos Mano esybės ir visko, kas Aš esu. Tai tik skirtingi vardai, kuriais Esu vadinamas skirtingais amžiais. Todėl, atėjus galutiniam – paskutiniajam – amžiui, Mano vardas vėl pasikeis. Manęs nebevadins Jahve, Jėzumi ar juo labiau Mesiju – Mane vadins galingu ir Visagaliu Dievu, ir šiuo vardu Aš užbaigsiu visą amžių. Kadaise Mane vadino Jahve, vėliau – Mesiju, o dar vėliau su meile ir pagarba Mane vadino Gelbėtoju Jėzumi. Šiandien Aš jau nebesu tas Jahvė ar Jėzus, kurį žmonės pažinojo anksčiau. Esu paskutinėmis dienomis sugrįžęs Dievas, užbaigiantis amžių, apsireiškiantis visa Savo esme, kupinas galios, didybės ir šlovės – Visagalis, pasirodęs iš žemės tolybės. Žmonės niekada nebuvo susidūrę su Manimi, niekada Manęs nepažino ir niekada nežinojo Mano būdo. Nuo pasaulio sukūrimo iki šios dienos nė vienas žmogus Manęs nėra regėjęs. Tai Dievas, kuris paskutinėmis dienomis pasirodo žmonėms, tačiau lieka pasislėpęs tarp jų. Jis gyvena tarp žmonių, yra tikras ir realus, kaip kaitri saulė ir liepsnojanti ugnis, kupinas galios ir valdžios. Nėra nė vieno žmogaus ar daikto, kuris nebus teisiamas Mano žodžių, ir nėra nė vieno žmogaus ar daikto, kuris nebus apvalytas ugnies liepsnose. Galiausiai nesuskaičiuojama daugybė tautų bus palaimintos dėl Mano žodžių, tačiau dėl tų pačių žodžių bus ir sudaužytos į šipulius. Taip visi paskutiniųjų dienų žmonės išvys, kad Aš esu sugrįžęs Gelbėtojas, Visagalis Dievas, užkariaujantis visą žmoniją. Visi matys, kad kadaise buvau auka už žmogaus nuodėmę, o paskutinėmis dienomis tapau kaitrios saulės liepsna, visa sudeginančia, ir Teisumo Saule, visa apreiškiančia. Toks yra Mano darbas paskutinėmis dienomis. Pasirinkau šį vardą ir apreiškiu tokį Savo būdą, kad visi pamatytų, jog Aš esu teisusis Dievas, kaitri saulė ir liepsnojanti ugnis, kad visi garbintų Mane – vienintelį tikrąjį Dievą – ir išvystų Mano tikrąjį veidą. Esu ne tik izraelitų Dievas ir ne tik Atpirkėjas – Esu visų kūrinių danguje, žemėje ir jūros gelmėse Dievas.

Jei Gelbėtojas paskutinėmis dienomis ateitų ir vis dar būtų vadinamas Jėzumi, jei Jis vėl gimtų Judėjoje ir ten atliktų Savo darbą, tai reikštų, kad Aš sukūriau tik Izraelio tautą ir atpirkau tik ją, o su pagoniais neturiu nieko bendra. Argi tai neprieštarautų Mano žodžiams: „Aš esu Viešpats, sukūręs dangų, žemę ir visa, kas juose?” Palikau Judėją ir vykdau Savo darbą tarp pagonių, nes esu ne vien izraelitų Dievas, bet ir visų sukurtųjų būtybių Dievas. Paskutinėmis dienomis pasirodau tarp pagonių todėl, kad esu ne tik Jahvė, Izraelio tautos Dievas, bet ir visų Savo išrinktųjų iš pagonių tautų Kūrėjas. Sukūriau ne tik Izraelį, Egiptą ir Libaną, bet ir visas pagonių tautas už Izraelio ribų. Todėl esu visų sukurtųjų būtybių Viešpats. Izraelis buvo Mano darbo pradžios vieta, Judėja ir Galilėja – Mano atpirkimo darbo vieta, o pagonių tautos dabar yra vieta, iš kurios užbaigsiu visą amžių. Izraelyje atlikau du darbo etapus – Įstatymo amžiaus ir Malonės amžiaus, o visoje žemėje už Izraelio ribų atliksiu dar du etapus – Malonės amžiaus ir Karalystės amžiaus. Tarp pagonių tautų atliksiu užkariavimo darbą ir taip užbaigsiu šį amžių. Jei žmonės ir toliau vadina Mane Jėzumi Kristumi, bet nežino, kad paskutinėmis dienomis pradėjau naują amžių ir ėmiausi naujo darbo, o tik atkakliai laukia Gelbėtojo Jėzaus atėjimo, tokius žmones vadinu netikinčiais Manimi, Manęs nepažįstančiais ir tik apsimetančiais, kad Mane tiki. Argi tokie žmonės galėtų išvysti Gelbėtoją Jėzų, nužengiantį iš dangaus? Jie laukia ne Mano atėjimo, bet žydų Karaliaus atėjimo. Jie netrokšta, kad Aš sunaikinčiau šį suterštą senąjį pasaulį, bet ilgisi antrojo Jėzaus atėjimo, laukia, kad Jėzus vėl ateitų ir juos atpirktų, dar kartą išvaduotų visą žmoniją iš šio suteršto ir neteisaus pasaulio. Kaip tokie žmonės galėtų tapti tais, per kuriuos užbaigsiu Savo darbą paskutinėmis dienomis? Žmogaus troškimai nepajėgūs įgyvendinti Mano valios ar padėti Mano darbui pasiekti savo tikslą, nes žmogus žavisi ir brangina tik tai, ką Aš padariau anksčiau, nė nenutuokdamas, kad Aš esu pats Dievas, kuris visada yra naujas ir niekada nesensta. Žmogus težino, kad Aš esu Jahvė ir Jėzus, nė neįtardamas, jog Aš esu Tas, kuris paskutinėmis dienomis užbaigs žmonijos istoriją. Visa, ko žmogus ilgisi ir ką pažįsta, tėra jo paties vaizduotės vaisius ir apsiriboja tuo, ką jis gali regėti savo akimis. Tai visiškai nesutampa su Mano darbu – veikiau jam prieštarauja. Jeigu Mano darbas būtų vykdomas pagal žmogaus sumanymus, kada jis būtų užbaigtas? Kada žmonija įžengtų į atilsį? Ir kaip Aš galėčiau įžengti į septintąją dieną – šabą? Aš dirbu pagal Savo planą ir pagal Savo tikslą, o ne pagal žmogaus užmačias.


Evangelijos skleidimo darbas taip pat yra žmonijos gelbėjimo darbas

Visi žmonės turi suprasti Mano darbo žemėje tikslą, tai yra, ką Aš galiausiai ketinu įgyti ir kokį lygį turiu pasiekti šiame darbe, kad jis būtų baigtas. Jei, iki šios dienos žengdami kartu su Manimi, žmonės nesupranta, ką reiškia Mano darbas, argi jie nėjo su Manimi veltui? Jei žmonės seka paskui Mane, jie turėtų žinoti Mano ketinimus. Aš dirbu žemėje jau tūkstančius metų, ir iki šiol vykdau Savo darbą būtent taip. Nors Mano darbe daug projektų, jo tikslas nesikeičia; pavyzdžiui, nors teisiu ir baudžiu žmogų, vis dėlto tai, ką darau, darau tam, kad jį išgelbėčiau, ir tam, kad, kai žmogus bus ištobulintas, galėčiau geriau skleisti Savo evangeliją ir geriau plėtoti Savo darbą tarp visų pagonių tautų. Taigi šiandien, kai daugelis žmonių jau ilgą laiką jaučia didelį nusivylimą, Aš vis dar tęsiu Savo darbą – tęsiu darbą, kurį privalau atlikti, kad teisčiau ir bausčiau žmogų. Nors žmogui įgriso tai, ką sakau, ir neturi noro domėtis Mano darbu, Aš vis tiek vykdau Savo darbą, kuris Man priklauso, nes jo tikslas nesikeičia, o Mano pirminis planas nebus sužlugdytas. Mano teismo tikslas – padėti žmogui geriau Man paklusti, o Mano pamokymo – padėti žmogui geriau pasiekti pokyčių. Nors viską, ką darau, darau dėl Savo valdymo, niekada nesu padaręs jokio darbo, kuris neturėtų naudos žmogui, nes Aš ketinu padaryti visas tautas už Izraelio ribų tokias pat paklusnias kaip izraelitai, paversti jas tikrais žmonėmis, kad galėčiau įsitvirtinti žemėse už Izraelio ribų. Tai ir yra Mano valdymas; tai – Mano darbas kitose tautose. Net ir dabar daugelis žmonių vis dar nesupranta Mano valdymo, nes jiems tokie dalykai nerūpi, jie verčiau rūpinasi savo ateitimi ir likimu. Kad ir ką Aš sakyčiau, žmonės lieka abejingi Mano darbui ir visa širdimi susitelkia į savo ateities tikslus. Jei taip tęsis ir toliau, kaip Mano darbas galės plisti? Kaip Mano evangelija galės būti skelbiama visame pasaulyje? Turite žinoti, kad kai mano darbas išplis, Aš jus išvaikysiu ir nubausiu, kaip kadaise Jehova nubaudė visas Izraelio gentis. Visa tai bus daroma tam, kad Mano evangelija galėtų pasklisti po visą pasaulį, kad Mano darbas pasiektų kitas tautas, Mano vardas būtų garbinamas kaip didis tiek tarp suaugusiųjų, tiek tarp vaikų, visų tautybių ir tautų žmonių lūpose. Tebūnie šiame paskutiniame amžiuje mano vardas išaukštintas kaip didis tarp pagonių tautų, tebūnie Mano darbai matomi pagonių tautų žmonėms, tegu jie vadina Mane Visagaliu už Mano darbus, ir tegu Mano žodžiai greitai išsipildo. Aš priversiu visus žmones žinoti, kad esu ne tik izraelitų Dievas, bet ir visų pagonių tautų Dievas, net tų tautų, kurias prakeikiau. Aš parodysiu visiems žmonėms, kad esu visų sutvėrimų Dievas. Tai – Mano didžiausias darbas, Mano darbo plano tikslas paskutinėms dienoms, ir vienintelis darbas, kurį ketinu atlikti paskutinėmis dienomis.

Tik paskutinėmis dienomis Mano tūkstančius metų vadovautas darbas yra visiškai atskleidžiamas žmogui. Tik dabar Aš žmogui atskleidžiau visą Savo valdymo plano paslaptį, ir žmogus sužinojo Mano darbo tikslą, ir pagaliau suprato visas Mano paslaptis. Aš jau viską papasakojau žmogui apie jam rūpimą likimą? Aš jau atskleidžiau žmogui visas Savo paslaptis – paslaptis, kurios buvo slepiamos daugiau nei 5 900 metų. Kas yra Jahvė? Kas yra Mesijas? Kas yra Jėzus? Jūs turėtumėte visa tai žinoti. Šie vardai – Mano darbo lūžio taškai. Ar suvokėte tai? Kaip turėtų būti skelbiamas Mano šventas vardas? Kaip Mano vardas turėtų būti skelbiamas visoms tautoms, kurios šaukėsi Manęs kuriuo nors iš Mano vardų? Mano darbas vis plinta, ir Aš jį skleisiu visoms tautoms. Kadangi Mano darbas su jumis atliktas, Aš smogsiu jums taip, kaip Jahvė smogė Dovydo namų piemenims Izraelyje, išsklaidydamas jus po visas tautas. Nes paskutinėmis dienomis Aš sutraiškysiu kiekvieną šalį į šipulius ir išsklaidysiu jos gyventojus po gentis ir tautas. Kai Aš vėl sugrįšiu, visos šalys jau bus padalytos Mano degančių liepsnų išdegintomis ribomis. Tuomet Aš vėl apsireikšiu žmonėms kaip labai kaitri saulė ir atvirai apsireikšiu jiems Šventojo pavidalu, kokio jie dar niekada neregėjo, vaikščiodamas tarp daugybės tautų, lygiai taip, kaip Aš, Jahvė, kadaise vaikščiojau tarp įvairių žydų genčių. Nuo to laiko Aš vesiu žmoniją jų gyvenimo keliu žemėje, ir jie tikrai matys, kad Mano šlovė yra virš jų, ir kad debesų stulpas ore veda juos gyvenimo keliu, nes Aš apsireikšiu šventose vietose. Žmogus regės Mano teisumo dieną, taip pat ir Mano šlovės apsireiškimą. Tai bus laikas, kai Aš viešpatausiu kaip Karalius visoje žemėje ir atvesiu daugybę Savo sūnų į šlovę. Visoje žemėje žmonės žemai nusilenks, o Mano Padangtė tvirtai iškils tarp žmonių, pastatyta ant uolos – Mano šiandieninio darbo pamato. Visi žmonės taip pat tarnaus Man šventykloje. Altorius, apkrautas purvinais ir bjauriais dalykais, bus Mano sudaužytas į šipulius ir atstatytas iš naujo. Ant to šventojo altoriaus bus sukrauti naujai gimę ėriukai ir veršeliai. Aš nugriausiu šiandienos šventyklą ir tikrai pastatysiu naują. Dabar stovinti šventykla, pilna pasibjaurėjimą keliančių žmonių, sugrius, o ta, kurią pastatysiu Aš, bus pripildyta Man atsidavusių tarnų. Jie vėl pakils tarnauti Man dėl mano šventyklos šlovės . Jūs tikrai sulauksite dienos, kai Aš pelnysiu didžią šlovę, taip pat dienos, kai Aš nugriausiu šventyklą ir pastatysiu naują. Taip pat jūs tikrai sulauksite dienos, kai Mano padangtė nusileis tarp žmonių. Lygiai taip pat, kaip sugriaunu šventyklą, Aš atnešiu savo padangtę tarp žmonių, jiems matant Mano nužengimą. Sutriuškinęs kiekvieną šalį, Aš vėl jas subursiu, pastatysiu Savo šventyklą ir įsteigsiu Savo aukurą, kad visi žmonės galėtų Man aukoti aukas, ir ištikimai tarnauti Mano šventykloje ir rodyti atsidavimą Mano pagonių tautose vykdomam darbui. Jie bus tarsi šios dienos izraelitai, pasipuošę kunigų aprėdais ir puošniomis karūnomis, o Mano, Jahvės, šlovė bus tarp jų, o Mano didybė bus su jais aukštai danguje. Mano darbas pagonių tautose taip pat bus toks pat. Koks buvo Mano darbas Izraelyje, toks pat bus ir pagonių tautose, nes Aš skleisiu Savo darbą Izraelyje ir išplėsiu jį į pagonių tautas.

Dabar yra laikas, kai Mano Dvasia atlieka didį darbą, ir laikas, kai Aš pradedu Savo darbą tarp pagonių tautų. Negana to, tai yra laikas, kai Aš rūšiuoju visus sutvėrimus, kiekvieną priskirdamas jam skirtai kategorijai, kad Mano darbas galėtų vykti sparčiau ir duoti geresnių vaisių. Taigi, iš tavęs prašau to paties – paaukoti visą savo esybę visam Mano darbui, ir, dar labiau –aiškiai bei tiksliai įžvelgti visą darbą, kurį Aš atlikau tavyje, ir atiduoti visas savo jėgas, kad mano darbas duotų geresnių vaisių. Štai ką tu privalai suprasti. Atsisakyti tarpusavio varžymosi, atsarginių planų ieškojimo ar kūniško komforto siekimo, kad neužvilkintum Mano darbo ir nesutrukdytum savo nuostabiai ateičiai. Užuot tave apsaugoję, tokie veiksmai tik pražudys tave. Argi tai nebūtų kvaila iš tavo pusės? Tai, kuo lepiniesi šiandien, griauna tavo ateitį, o skausmas, kurį išgyveni dabar tave saugo. Turi aiškiai suvokti šiuos dalykus, kad nepakliūtum į pagundų spąstus, iš kurių bus sunku ištrūkti, ir kad nepasiklystum tirštame rūke ir daugiau niekada nebegalėtum surasti saulės. Kai išsisklaidys tirštas rūkas, atsidursi didžiosios dienos teisme. Iki tol Mano diena jau bus priartėjusi prie žmonių. Kaip tu išvengsi Mano teismo? Kaip ištversi svilinančią saulės kaitrą? Kai apipilu žmogų Savo gausa, jis jos nelaiko priglaudęs prie širdies, bet numeta ją į šalį, kur niekas jos nepastebi. Kai Mano diena nusileis ant žmogaus, jis nebegalės atrasti Mano gausos ar rasti karčių tiesos žodžių, kuriuos Aš jam kalbėjau prieš daug metų. Jis kauks ir verks, nes prarado šviesos spindesį ir paniro į tamsą. Tai, ką jūs šiandien matote, tėra aštrus Mano žodžių kalavijas; jūs dar nematėte rykštės Mano rankoje ar liepsnos, kuria Aš deginu žmogų. Štai kodėl vis dar elgiatės išdidžiai ir nevaldomai Mano akivaizdoje ir vis dar kovojate su Manimi Mano namuose, savo žmogiškaisiais liežuviais ginčydamiesi dėl to, ką Aš ištariau Savo burna. Žmogus Manęs nebijo ir iki šiol toliau priešinasi Man, ir nė kiek Manęs nesibaimina. Jūsų burnose – neteisiųjų liežuvis ir dantys. Jūsų žodžiai ir poelgiai panašūs į tos gyvatės, suviliojusios Ievą nusidėti. Jūs reikalaujate vienas iš kito „akies už akį“ ir „danties už dantį“, ir Mano akivaizdoje kovojate dėl padėties, šlovės ar naudos, tačiau nežinote, kad Aš slapta stebiu jūsų žodžius ir poelgius. Dar prieš jums atsidūrus Mano žvilgsnio akiratyje, Aš jau ištyriau jūsų širdžių gelmes. Žmogus visada nori ištrūkti iš Mano gniaužtų ir išvengti Mano žvilgsnio, bet Aš niekada nevengiau jo žodžių ar darbų. Priešingai, Aš tyčia leidžiu tiems žodžiams ir poelgiams patekti į Mano akiratį, kad galėčiau bausti žmogaus neteisumą ir nuteisti už jo maištingumą. Taigi, slapti žmogaus žodžiai ir poelgiai visada atsiduria priešais Mano teismo sostą, o Mano teismas niekada nepalieka žmogaus, nes jis pernelyg maištingas. Mano darbas – sudeginti ir išvalyti visus žmogaus žodžius ir darbus, kurie buvo ištarti ir atlikti Mano Dvasios akivaizdoje. Tokiu būdu,[a], kai Aš paliksiu žemę, žmonės išliks Man ištikimi ir vis dar galės elgtis su Mano darbu taip, kaip Mano šventieji tarnai Man tarnauja, leisdami Mano darbui žemėje tęstis iki tos dienos, kai jis bus baigtas.

Išnašos:

a. Originale nėra frazės “Tokiu būdu”.


Darbas Įstatymo amžiuje

Darbas, kurį Jehova atliko su izraelitais, įsteigė tarp žmonių žemiškąją Dievo kilmės vietą, kuri taip pat buvo šventa Jo buvimo vieta. Savo darbą Jis sutelkė ties Izraelio tauta. Iš pradžių Jis nedirbo už Izraelio ribų, bet išsirinko Jam tinkamus žmones, kad apribotų Savo darbo ribas. Izraelis yra vieta, kur Dievas sukūrė Adomą ir Ievą, ir iš tos vietos dulkių Jehova nulipdė žmogų; ši vieta tapo Jo darbo žemėje pamatu. Izraelitai, kurie buvo Nojaus, o taip pat ir Adomo palikuonys, buvo žmogiškasis Jehovos darbo žemėje pamatas.

Tuo metu Jehovos darbo Izraelyje prasmė, tikslas ir žingsniai buvo skirti Jo darbui visoje žemėje atlikti, kuris, laikant Izraelį centru, palaipsniui išplistų į pagonių tautas. Tai yra principas, pagal kurį Jis veikia visatoje – pradedant nuo tam tikro taško, kad išjudintų visumą, ir tada plečiant Savo darbą, kol visi žmonės visatoje priims Jo evangeliją. Pirmieji izraelitai buvo Nojaus palikuonys. Šie žmonės turėjo tik Jehovos įpūstą dvelksmą ir žinojo, kaip pasirūpinti pagrindiniais pragyvenimo poreikiais, bet jie nežinojo, koks Dievas yra Jehova, nei kokie Jo ketinimai žmogaus atžvilgiu, o tuo labiau – kaip jie turėtų bijoti Kūrėjo. Kalbant apie tai, ar buvo nuostatų ir įstatymų, kurių reikėtų laikytis,[a] ar buvo pareiga, kurią kūriniai turėtų atlikti Kūrėjui, Adomo palikuonys apie šiuos dalykus nieko nežinojo. Viskas, ką jie žinojo, buvo tai, kad vyras turi lieti prakaitą ir dirbti, kad išlaikytų savo šeimą, o žmona turi paklusti savo vyrui ir pratęsti žmonių giminę, kurią sukūrė Jehova. Kitaip tariant, tokie žmonės, turėję tik Jehovos kvapą ir Jo gyvybę, nieko nežinojo apie tai, kaip laikytis Dievo įstatymų ar kaip įtikti Kūrėjui. Jie suprato pernelyg mažai. Taigi, nors jų širdyse nebuvo nieko kreivo ar apgaulingo, ir tarp jų retai kildavo pavydas bei ginčai, vis dėlto jie neturėjo jokio Jehovos, Kūrėjo, pažinimo ar supratimo. Šie žmogaus protėviai žinojo tik kaip maitintis tuo, ką davė Jehova, ir mėgautis tuo, kas nuo Jehovos, bet jie nežinojo, kad turi bijoti Jehovos; jie nežinojo, kad Jehova buvo Tas, kurį jie turėjo garbinti klūpodami. Tad kaip juos būtų galima vadinti Jo kūriniais? Jei taip būtų buvę, ar žodžiai „Jehova yra Kūrėjas“ ir „Jis sukūrė žmogų tam, kad žmogus Jį apreikštų, Jį šlovintų ir Jį liudytų“ nebūtų ištarti veltui? Kaip žmonės, kurių širdyse nebuvo Jehovos baimės, galėjo tapti Jo šlovės liudijimu? Kaip jie galėjo tapti Jo šlovės apraiška? Ar Jehovos žodžių „Aš sukūriau žmogų pagal Savo atvaizdą“ tuomet nebūtų sugriebęs šėtonas, piktasis? Ar šie žodžiai tuomet nebūtų tapę gėdos žyme Jehovos atliktam žmogaus sukūrimui? Siekdamas užbaigti tą darbo etapą, Jahvė, sukūręs žmoniją, nemokė ir nevedė jų nuo Adomo iki Nojaus. Greičiau jau, tik po to, kai tvanas sunaikino pasaulį, Jis oficialiai pradėjo vesti izraelitus, kurie buvo Nojaus, o taip pat ir Adomo palikuonys. Jo darbas ir žodžiai Izraelyje rodė kelią visiems Izraelio žmonėms, gyvenantiems visoje Izraelio žemėje, taip parodydami žmonijai, kad Jahvė ne tik sugebėjo įpūsti žmogui gyvybę, kad jis gautų gyvybę iš Jo ir pakiltų iš dulkių kaip sukurtas žmogus, bet kad Jis taip pat galėjo paversti žmoniją pelenais, ją prakeikti, ir Savo lazda ją valdyti. Taip pat jie pamatė, kad Jahvė gali vadovauti žmogaus gyvenimui žemėje, kalbėti ir dirbti tarp žmonių tiek dieną, tiek naktį . Darbas, kurį Jis atliko, buvo tik tam, kad Jo sutvertos būtybės žinotų, jog žmogus atsirado iš Jo pasemtų dulkių ir kad žmogus buvo Jo sukurtas. Negana to, Jis pirmiausia atliko Savo darbą Izraelyje, kad kiti žmonės ir tautos (kurios iš tikrųjų nebuvo atskiros nuo Izraelio, bet atsišakojusios nuo izraelitų, tačiau vis tiek buvo kilusios iš Adomo ir Ievos) galėtų priimti Jahvės evangeliją iš Izraelio, kad visos sutvertos būtybės visatoje galėtų bijoti Jahvės ir garbintų Jį. Jei Jahvė nebūtų pradėjęs Savo darbo Izraelyje ir po žmonijos sutvėrimo būtų tiesiog palikęs ją nerūpestingai gyventi žemėje, tuomet, atsižvelgiant į fizinę žmogaus prigimtį (prigimtis reiškia, kad žmogus niekada negali pažinti dalykų, kurių nemato, o tai reiškia, kad jis nežinotų, jog būtent Jahvė sukūrė žmoniją, ir juo labiau – kodėl Jis tai padarė), žmogus niekada nebūtų sužinojęs, kad Jahvė sukūrė žmoniją arba kad Jis yra visų dalykų Viešpats. Jei Jahvė, sukūręs žmogų ir apgyvendinęs jį žemėje, būtų tiesiog nusipurtęs dulkes nuo rankų ir pasitraukęs, užuot likęs tarp žmonių, kad juos kurį laiką vestų, tuomet visa žmonija būtų virtusi nieku; net dangus ir žemė, ir visi dalykai, kuriuos Jis sukūrė, ir visa žmonija būtų virtusinieku, ir, maža to, Šėtono sutrypta. Tokiu atveju Jahvės troškimas, kad „žemėje, tai yra Jo kūrinijos viduryje, Jis turėtų vietą, kur galėtų apsistoti– šventą vietą“, būtų buvęs sužglugdytas. Taigi, sukūręs žmoniją, Jis liko tarp jų, kad vestų juos jų gyvenimuose, ir kalbėjo jiems iš jų pačių tarpo – visa tai buvo tam, kad įgyvendintų Savo troškimą ir įgyvendintų Savo planą. Darbas, kurį Jis atliko Izraelyje, buvo skirtas tik tam, kad būtų įgyvendintas planas, kurį Jis sukūrė prieš sukurdamas visus dalykus, ir todėl Jo pirminis darbas tarp izraelitų ir Jo visų dalykų sukūrimas neprieštaravo vienas kitam, bet abu buvo atlikti dėl Jo valdymo, Jo darbo ir Jo šlovės, ir buvo atlikti tam, kad pagilintų Jo žmonijos sukūrimo prasmę. Jis vadovavo žmonijos gyvenimui žemėje du tūkstančius metų po Nojaus, padėdamas žmonėms suprasti, kaip bijoti Jahvės, visų dalykų Viešpaties, kaip tvarkyti savo gyvenimus ir kaip gyventi, ir labiausiai – kaip liudyti Jahvę, paklusti Jam ir bijoti Jo, netgi šlovinant Jį muzika, kaip tai darė Dovydas ir jo kunigai.

Prieš tuos du tūkstančius metų, kai Jahvė dirbo Savo darbą, žmogus nieko nežinojo, ir beveik visa žmonija buvo puolusi į moralinį nuosmukį. Iki pasaulio sunaikinimo tvanu jie pasiekė tokį ištvirkimo ir sugedimo lygį, kad savo širdyse visiškai neturėjo Jahvės, o juo labiau Jo kelio. Jie niekada nesuprato darbo, kurį Jahvė ruošėsi atlikti; jiems stigo nuovokos, o juo labiau žinių. Kaip kvėpuojantys mechanizmai - visiškai nieko neišmanė apie žmogų, Dievą, visus dalykus, gyvenimą ir taip toliau. Žemėje jie užsiėmė daugybe gundymų, kaip žaltys, ir kalbėjo daug dalykų, kurie žeidė Jahvę, bet kadangi jie nieko neišmanė, Jahvė jų nebaudė ir nedrausmino. Tik po tvano, kai Nojui buvo 601 metai, Jahvė oficialiai pasirodė Nojui ir vedė jį bei jo šeimą, kartu su Nojumi ir jo palikuoniais vesdamas paukščius bei žvėris, išgyvenusius tvaną, iki pat Įstatymo amžiaus pabaigos, kuris iš viso truko 2500 metų. Izraelyje Jis oficialiai dirbo iš viso 2000 metų, o tuo pačiu dar 500 metų dirbo ir Izraelyje, ir už jo ribų , kas iš viso sudarė 2500 metų. Šiuo laikotarpiu Jis nurodė izraelitams, kad tarnaujant Jahvei jie turi pastatyti šventyklą, apsivilkti kunigų aprėdais ir auštant eiti basomis į šventyklą, idant jų avalynė nesuteptų Jahvės šventyklos ir nuo šventyklos viršūnės ant jų nenusileistų ugnis ir mirtinai jų nesudegintų. Jie atliko savo pareigas ir pakluso Jahvės patvarkymams. Jie meldėsi Jahvei šventykloje, o sulaukę Jahvės apreiškimo, tai yra po to, kai Jahvė prakalbo, jie vedė minias ir mokė jas, kad žmonės rodytų baimę Jahvei – savo Dievui. Ir Jahvė jiems pasakė, kad jie turi pastatyti šventyklą ir aukurą, o Jahvės nustatytu laiku, tai yra per Perėjimo šventę (Paschą), jie turi paruošti pirmagimius veršelius ir avinėlius ir padėti juos ant aukuro kaip aukas Jahvei, siekiant juos suvaldyti ir įdiegti jų širdyse baimę Jahvei. Paklusnumas šiam įstatymui tapo jų ištikimybės Jahvei matu. Jahvė taip pat nustatė jiems šabą – septintąją Jo kūrinijos dieną. Kitą dieną po šabo Jis padarė pirmąja diena – diena, skirta jiems šlovinti Jahvę, aukoti Jam aukas ir skambinti Jam muziką. Šią dieną Jahvė sušaukė visus kunigus, kad šie padalintų aukas nuo aukuro žmonėms valgyti, idant jie galėtų džiaugtis aukomis nuo Jahvės aukuro. Ir Jahvė pasakė, kad jie buvo palaiminti, kad jie dalijosi dalimi su Juo ir kad jie buvo Jo išrinktoji tauta (tai buvo Jahvės sandora su izraelitais). Štai kodėl iki šios dienos Izraelio tauta vis dar sako, kad Jahvė yra tik jų Dievas, o ne pagonių Dievas.

Įstatymo amžiuje Jahvė davė daug įsakymų, kuriuos Mozė turėjo perduoti izraelitams, sekusiems paskui jį iš Egipto. Šiuos įsakymus Jahvė davė izraelitams ir jie neturėjo jokio ryšio su egiptiečiais; jie buvo skirti suvaldyti izraelitus, ir Jis naudojo įsakymus, kad iškeltų jiems reikalavimus. Ar jie laikėsi šabo, ar gerbė savo tėvus, ar garbino stabus ir taip toliau – tai buvo principai, pagal kuriuos jie buvo teisiami kaip nusidėjėliai arba teisieji. Tarp jų buvo tokių, kurie žuvo nuo Jahvės ugnies, kiti buvo mirtinai užmėtyti akmenimis, o dar kiti sulaukė Jahvės palaiminimo, Tai priklausė nuo to, ar jie pakluso šiems įsakymams, ar ne. Tie, kurie nesilaikė šabo, buvo mirtinai užmėtyti akmenimis. Tie kunigai, kurie nesilaikė šabo, žuvo nuo Jahvės ugnies. Tie, kurie negerbė savo tėvų, taip pat buvo mirtinai užmėtyti akmenimis. Visa tai buvo patvirtinta Jahvės. Jahvė nustatė Savo įsakymus ir įstatymus, kad, Jam vadovaujant jiems gyvenime, žmonės klausytų ir paklustų Jo žodžiui bei nemaištautų prieš Jį. Šiuos įstatymus Jis naudojo tam, kad kontroliuotų naujai gimusią žmonių giminę, taip padėdamas pamatą Savo būsimam darbui. Taigi, remiantis darbu, kurį atliko Jahvė, pirmasis amžius buvo pavadintas Įstatymo amžiumi. Nors Jahvė ištarė daug žodžių ir atliko daug darbų, Jis tik teigiamai vedė žmones, mokydamas šiuos neišmanėlius, kaip elgtis, kaip gyventi ir kaip suprasti Jahvės kelią. Didžiąja dalimi Jis atliko darbą, kad priverstų žmones laikytis Jo kelio ir Jo įstatymų. Darbas buvo atliekamas su palyginti nedaug sugadintais žmonėmis; jis nesiekė jų būdo pakeitimo ar pažangos gyvenime. Jis tiesiog sutramdė ir kontroliavo žmones, priversdamas juos laikytis įstatymų. Izraelitams tuo metu Jahvė tebuvo Dievas šventykloje, Dievas danguje. Jis buvo debesies stulpas, ugnies stulpas. Viskas, ko Jahvė iš jų reikalavo, tai paklusti tam, ką žmonės šiandien vadina įstatymais ir įsakymais (netgi būtų galima sakyti – taisyklėmis), nes tai, ką Jahvė darė, buvo skirta je jiems pakeisti, bet suteikti jiems daugiau dalykų, kuriuos žmogus privalo turėti, ir asmeniškai jiems tuos dalykus perduoti, nes po sukūrimo žmogus neturėjo nieko, ką turėtų turėti. Taigi, Jahvė suteikė žmonėms dalykus, kuriuos jie privalėjo turėti savo gyvenimui žemėje, leisdamas žmonėms, kuriuos Jis vedė, pralenkti savo protėvius, Adomą ir Ievą, nes tai, ką Jahvė jiems suteikė, pranoko tai, ką Jis buvo suteikęs Adomui ir Ievai pačioje pradžioje. Nepaisant to, Jahvės atliktas darbas Izraelyje buvo tik tam, kad vestų žmoniją ir padėtų jai pripažinti Kūrėją. Jis jų neužkariavo ir nepakeitė, o tik vedė juos. Tai yra visas Jahvės darbas Įstatymo amžiuje. Tai yra fonas, tikroji istorija, Jo darbo visoje Izraelio žemėje esmė ir Jo šešių tūkstančių metų darbo pradžia – išlaikyti žmoniją Jahvės valdžioje. Iš to gimė daugiau darbo Jo šešių tūkstančių metų valdymo plane.

Išnašos:

a. Originaliame tekste nėra frazės „kurių reikėtų laikytis“.


Žodžiai jauniems ir seniems

Žemėje atlikau didžiulį darbą ir tiek daug metų vaikščiojau tarp žmonių, tačiau žmonės mažai žino apie Mano atvaizdą ir Mano būdą, o išsamiai paaiškinti Mano atliekamą darbą gali nedaugelis. Žmonėms tiek daug ko trūksta, niekas niekada nesupranta, ką Aš darau, o žmonės širdyse visada išlieka atsargūs, tarsi labai bijotų, kad Aš pastatysiu juos į kitokią padėtį ir daugiau nebekreipsiu į juos dėmesio. Todėl žmonių požiūris į Mane visuomet yra gana šaltas ir labai atsargus. Taip yra todėl, kad žmonės iki šiol nesuprato Mano atliekamo darbo, o ypač juos glumina žodžiai, kuriuos jiems sakau. Jie laiko Mano žodžius rankose, nežinodami, ar turėtų tvirtai ir ir be dvejonių jais tikėti, ar likti neapsisprendę ir juos pamiršti. Jie nežino, ar turėtų juos įgyvendinti praktikoje, ar palaukti, kas bus, ar visko atsisakyti ir drąsiai sekti paskui Mane, ar, kaip anksčiau, ir toliau palaikyti draugiškus santykius su pasauliu. Žmonių vidiniai pasauliai tokie sudėtingi, o jie patys tokie klastingi. Kadangi žmonės negali aiškiai ir iki galo suprasti Mano žodžių, daugeliui sunku juos praktikuoti ir atiduoti savo širdis Man. Aš puikiai suprantu jūsų sunkumus. Gyvenant kūne daugelio silpnybių išvengti neįmanoma, o daugybė objektyvių veiksnių jums sukelia sunkumų. Jūs maitinate savo šeimas, dienas leidžiate sunkiai dirbdami, o mėnesiai ir metai prabėga varguose. Gyvenant kūne kyla daug sunkumų – to neneigiu, ir, žinoma, Mano reikalavimai jums nustatomi atsižvelgiant į jūsų sunkumus. Visi Mano atliekamo darbo reikalavimai grindžiami jūsų faktiniu dvasiniu ūgiu. Galbūt anksčiau žmonių jums keliami reikalavimai jų darbe kartais būdavo perdėti, tačiau turėtumėte žinoti, kad savo žodžiais ir darbais niekada nekėliau jums pernelyg didelių reikalavimų. Visi reikalavimai grindžiami žmonių prigimtimi, kūnu ir jų poreikiais. Turėtumėte žinoti, ir galiu jums labai aiškiai pasakyti, kad neprieštarauju tam tikriems pagrįstiems žmonių mąstymo būdams ir įgimtai žmonijos prigimčiai. Taip yra tik todėl, kad žmonės nesupranta, kokie iš tikrųjų yra Mano keliami reikalavimai, ir nesupranta pirminės Mano žodžių reikšmės, todėl iki šiol abejojo Mano žodžiais, o jais tiki net mažiau nei pusė žmonių. Likę yra netikėliai, o dar daugiau yra tų, kuriems patinka klausytis, kaip Aš „pasakoju istorijas“. Be to, daugelis mėgaujasi reginiu. Įspėju jus: daugelis Mano žodžių jau buvo atverti tiems, kurie tiki Manimi, o tuos, kurie mėgaujasi nuostabiu karalystės vaizdu, bet yra užrakinti už jos vartų, Aš jau pašalinau. Argi jūs nesate tik raugės, kuriomis aš bjauriuosi ir kurias atmetu? Kaip galite žiūrėti, kaip Aš išeinu, o paskui džiaugsmingai pasitikti Mane sugrįžtant? Sakau jums: išgirdę piktus Jahvės žodžius, Ninevės žmonės tuojau pat atgailavo apsivilkę ašutine ir pasibarstę pelenais. Kadangi jie tikėjo Jo žodžiais, juos apėmė siaubas ir baimė, todėl jie atgailavo apsivilkę ašutine ir pasibarstę pelenais. Kalbant apie šiandienos žmones, nors jūs tikite Mano žodžiais ir, o juo labiau tuo, kad Jahvė šiandien vėl atėjo tarp jūsų, jūsų požiūris tėra kupinas nepagarbos, tarsi jūs tik stebėtumėte Jėzų, kuris prieš tūkstančius metų gimė Judėjoje ir dabar nužengė tarp jūsų. Aš puikiai suprantu, koks apgaulingumas slypi jūsų širdyse; dauguma jūsų sekate Mane iš smalsumo ir atėjote Manęs ieškoti dėl vidinės tuštumos. Kai sudūžta trečiasis jūsų troškimas – troškimas ramiai ir laimingai gyventi – išsisklaido ir jūsų smalsumas. Kiekvieno iš jūsų širdyje esantis apgaulingumas atsiskleidžia per jūsų žodžius ir darbus. Atvirai kalbant, jūs tik domitės Manimi, bet Manęs nebijote; nevaldote savo liežuvių, o savo elgesį varžote dar mažiau. Taigi koks iš tiesų yra jūsų tikėjimas? Ar jis tikras? Jūs tik naudojate Mano žodžius, kad išsklaidytumėte savo rūpesčius, sumažintumėte nuobodulį ir užpildytumėte savo gyvenime likusią tuštumą. Kas iš jūsų Mano žodžius įgyvendino praktikoje? Kas turi tikrą tikėjimą? Jūs vis šaukiate, kad Dievas stebi žmonių širdžių gelmes, bet kaip Dievas, apie kurį šaukiate, jūsų širdyse gali derėti su Manimi? Jei jau taip šaukiate, kodėl taip elgiatės? Nejaugi tai meilė, kuria norite Man atsilyginti? Jūsų lūpose atsidavimo tikrai nestinga, tačiau kur jūsų aukos ir geri darbai? Jei jūsų žodžiai nebūtų pasiekę Mano ausų, kaip galėčiau jūsų taip nekęsti? Jei iš tiesų tikėtumėte Manimi, kaip galėtumėte atsidurti tokioje gėdingoje padėtyje? Jūsų veiduose – prislėgta išraiška, tarsi Hade stovėtumėte prieš teismą. Neturite nė kruopelytės gyvybingumo ir vangiai kalbate apie savo vidinį balsą; esate kupini skundų ir prakeiksmų. Jūs jau seniai praradote tikėjimą tuo, ką Aš darau, ir net jūsų pradinis tikėjimas išnyko, tad kaip galite sekti iki galo? Kaip tuomet galite būti išganyti?

Nors Mano darbas jums labai naudingas, jūs vis tiek nesuprantate Mano žodžių ir jie jumyse neduoda jokių vaisių. Sunku rasti žmonių, kuriuos galėčiau ištobulinti, todėl šiandien beveik praradau viltį, kurią į jus dėjau. Kelerius metus tarp jūsų ieškojau žmogaus, kuris galėtų būti Mano patikėtinis, tačiau tokį rasti sunku. Jaučiuosi taip, tarsi nebeturėčiau pasitikėjimo toliau jumyse dirbti ir meilės toliau jus mylėti. Taip yra todėl, kad jau seniai bjauriuosi jūsų menkais ir apgailėtinais „pasiekimais“; atrodo, tarsi niekada nebūčiau jums kalbėjęs ir niekada nebūčiau su jumis dirbęs. Jūsų pasiekimai kelia pasibjaurėjimą. Jūs nuolat užsitraukiate gėdą ir susigadinate reputaciją, be to, beveik neturite jokios vertės. Vargu ar galiu jumyse rasti žmogaus pavidalą ar užuosti žmogaus kvapą. Kur jūsų gaivus kvapas? Kur kaina, kurią mokėjote daugelį metų, ir kur rezultatai? Argi niekada jų neradote? Dabar Mano darbas prasideda iš naujo, nuo naujo atspirties taško. Ketinu įgyvendinti didingus planus ir pradėti dar didesnį darbą, tačiau jūs vis dar murkdotės tame pačiame purve kaip ir anksčiau, gyvenate nešvariuose praeities vandenyse ir praktiškai vis dar neišsivadavote iš savo ankstesnės keblios padėties. Todėl vis dar nieko neįgijote iš Mano žodžių. Jūs vis dar neišsivadavote iš purvo ir nešvaraus vandens, kuriuose buvote anksčiau, ir tik žinote Mano žodžius, tačiau iš tikrųjų neįžengėte į Mano žodžių laisvės sritį, todėl Mano žodžiai jums niekada nebuvo atverti; jie tarsi tūkstančius metų užantspauduota pranašysčių knyga. Aš pasirodau jums jūsų gyvenimuose, tačiau jūs niekada to nepastebite. Jūs net Manęs nepažįstate. Beveik pusė Mano sakomų žodžių sudaro jums skirti teismo žodžiai, ir jie pasiekia pusę numatyto poveikio, palikdami jus apstulbusius ir sutrikusius. Likusią pusę sudaro žodžiai, mokantys jus, kaip gyventi ir kaip elgtis. Tačiau atrodo, tarsi jums šie žodžiai nė neegzistuotų arba tarsi klausytumėtės vaikų žodžių, kuriuos girdėdami visada tik slapta šypsotės, bet niekada pagal juos nesielgiate. Šie dalykai jums niekada nerūpėjo; mano veiksmus visada stebėjote vien iš smalsumo, todėl dabar atsidūrėte tamsoje ir nematote šviesos, tad gailiai joje verkiate. Noriu jūsų paklusnumo, jūsų besąlygiško paklusnumo, ir negana to,svarbiausia, reikalauju, kad būtumėte visiškai tikri dėl visko, ką sakau. Neturėtumėte būti aplaidūs, ypač neturėtumėte pasirinktinai žiūrėti į tai, ką sakau, ar būti abejingi Mano žodžiams ir Mano darbui, kaip esate įpratę. Mano darbas atliekamas tarp jūsų, ir Aš suteikiau jums daugybę Savo žodžių, tačiau jei taip paviršutiniškai su Manimi elgsitės, tai, ko nei įgijote, nei įgyvendinote praktikoje, galėsiu atiduoti tik pagonių šeimoms. Kurios iš visų sukurtų būtybių nelaikau Savo rankose? Dauguma jūsų esate „garbaus amžiaus“ ir neturite jėgų priimti tokį Mano darbą. Jūs tarsi Hanhao paukštis,[a] tiesiog stumiatės pirmyn ir niekada rimtai nežiūrite į Mano žodžius. Jauni žmonės yra nepaprastai tuščiagarbiai, pernelyg sau nuolaidūs ir skiria dar mažiau dėmesio Mano darbui. Jie nenori vaišintis Mano puotos gardumynais; jie tarsi mažas paukštelis, išskridęs iš narvelio ir leidęsis toli į nežinią. Kuo Man gali būti naudingi tokie jauni ir seni žmonės? Vyresnio amžiaus žmonės pasirengę gyventi iš Mano žodžių tarsi iš pensijos iki pat kapo, kad po mirties jų sielos galėtų pakilti į dangų; jiems to pakanka. Todėl šie senyvi žmonės dabar visada puoselėja „didžius siekius“ ir „nepalaužiamą tikėjimą“. Nors jie turi daug kantrybės Mano darbui ir pasižymi senyviems žmonėms būdingu tiesumu bei nepalaužiamumu - niekam neleidžia jų nuvilioti ar nugalėti.. Iš tiesų jie tarsi neįveikiama tvirtovė. Tačiau argi šių žmonių tikėjimas nėra persmelktas negyvos prietarų dvasios? Kur jų kelias? Argi jų kelias nėra pernelyg ilgas ir tolimas? Kaip jie gali žinoti Mano ketinimus? Net jei jų tikėjimas vertas pagyrimo, kiek iš šių vyresniųjų neseka aklai, o iš tiesų siekia gyvenimo? Kiek jų iš tiesų supranta tikrąją Mano darbo reikšmę? Kieno tikslas šiandien nėra sekti Mane tam, kad netolimoje ateityje nenusileistų į Hadą, bet būtų Mano nuvestas į kitą pasaulį? Ar manote, kad jūsų likimas toks paprastas? Nors jūs, jauni žmonės, visi esate tarsi jauni liūtai, savo širdyse retai turite tikrąjį kelią. Jaunystė nesuteikia jums teisės į daugiau Mano darbo; priešingai, jūs visada keliate Man pasibjaurėjimą. Nors esate jauni, jums arba trūksta gyvybingumo, arba siekių, o dėl savo ateities esate neapsisprendę; atrodo, kad esate jai abejingi, tačiau kartu ji jums nuolat rūpi. Galima sakyti, kad jums trūksta gyvybingumo, troškimų ir pozicijos, kurių tikimasi iš jaunų žmonių; tokie jauni žmonės kaip jūs neturi jokios pozicijos ir nesugeba atskirti to, kas teisinga ir neteisinga, gera ir bloga, gražu ir bjauru. Jumyse neįmanoma rasti nieko gaivaus. Jūs beveik visais atžvilgiais esate senamadiški, o tokie jauni žmonės kaip jūs taip pat išmoko sekti minią ir būti be nuovokos. Jūs niekada aiškiai neatskiriate, kas teisinga, o kas neteisinga, neskiriate tiesos nuo melo, niekada nesiekiate tobulumo ir nesugebate atskirti, kas teisinga, o kas klaidinga, kas yra tiesa, o kas veidmainystė. Nuo jūsų sklinda dar stipresnė religijos smarvė nei nuo senų žmonių. Jūs esate išdidūs, valdingi ir neprotingi, labai mėgstate varžytis, ir esate itin kovingi – kaip toks jaunas žmogus galėtų turėti tiesą? Kaip žmogus, negalintis išlaikyti savo pozicijos, gali tvirtai laikytis savo liudijimo? Kaip galima vadinti jaunu žmogumi tą, kuris neskiria, kas teisinga, o kas neteisinga? Kaip žmogų, kuriam trūksta jaunuolio gyvybingumo, energijos, gaivumo, ramybės ir tvirtumo, galima vadinti Mano sekėju? Kaip žmogus, neturintis nei tiesos, nei teisingumo jausmo, bet mėgstantis žaisti ir kovoti, gali būti vertas tapti Mano liudytoju? Jauni žmonės neturėtų būti kupini apgaulės ar žvelgti į kitus su išankstiniu nusistatymu. Jie neturėtų imtis destruktyvių, pasibjaurėtinų veiksmų. Jiems neturėtų trūkti siekių, veržlumo ir energingos dvasios kilti aukštyn. Jie neturėtų nusiminti dėl savo perspektyvų, prarasti vilties gyvenime ar tikėjimo ateitimi. Jie turėtų toliau atkakliai eiti dabar pasirinktu tiesos keliu, siekdami įgyvendinti savo troškimą visą gyvenimą aukotis dėl Manęs. Jiems neturėtų trūkti tiesos ir jie neturėtų dangstyti veidmainystės bei neteisingumo – jie turėtų tvirtai laikytis deramos pozicijos; jie neturėtų plaukti pasroviui, bet turėtų būti kupini dvasios, skatinančios drąsiai aukotis ir kovoti už teisingumą bei tiesą. Jie turėtų išdrįsti nepasiduoti tamsos jėgų priespaudai ir pakeisti savo egzistavimo reikšmę. Jie neturėtų su viskuo nuolankiai taikstytis; dar svarbiau, jie turėtų būti nuoširdūs ir atviri bei mokėti atleisti savo broliams ir seserims. Žinoma, tai Mano reikalavimai ir raginimai visiems. Tačiau dar svarbiau, tai Mano raminantys žodžiai visiems jauniems žmonėms. Turėtumėte praktikuoti pagal Mano žodžius. Ypač jauniems žmonėms neturėtų trūkti ryžto aiškiai įžvelgti tikrąją dalykų padėtį ir siekti teisingumo bei tiesos. Turėtumėte siekti visko, kas gražu ir gera, ir įgyti visų teigiamų dalykų tikrovę. Be to, turėtumėte būti atsakingi už savo gyvenimą ir nežiūrėti į jį lengvabūdiškai. Atėję į šį pasaulį, žmonės retai turi galimybę sutikti Mane, taip pat retai gauna progą siekti ir įgyti tiesą. Kodėl nebranginate šio nuostabaus laiko kaip galimybės šiame gyvenime eiti teisingu keliu? Kodėl visada taip atmestinai žiūrite į tiesą ir teisingumą? Kodėl nuolat trypiate ir žlugdote save dėl žmonėmis manipuliuojančio neteisingumo ir nešvaros? Ir kodėl elgiatės kaip tie seni žmonės, kurie užsiima neteisiųjų darbais? Kodėl mėgdžiojate senus, atgyvenusius būdus? Jūsų gyvenimai turėtų būti kupini teisingumo, tiesos ir šventumo; jūs niekada neturėjote taip anksti morališkai nusmukti ir dėl to patekti į Hadą. Argi nejaučiate, kad tai būtų baisi nelaimė? Argi nejaučiate, kad tai būtų didžiulė neteisybė?

Visi turėtumėte kuo tobuliau atlikti savo darbą ir paaukoti jį ant Mano altoriaus, paversdami jį vienintele – ir didžiausia – auka, kurią atnašaujate Man. Visi turėtumėte tvirtai laikytis savo pozicijos ir nesiblaškyti nuo kiekvieno vėjo gūsiu tarsi debesys danguje. Jūs sunkiai dirbate pusę gyvenimo, tad kodėl nesiekiate jums skirto likimo? Jūs plušate pusę gyvenimo, tačiau leidžiate savo tėvams, panašiems į kiaules ir šunis, nusitempti tiesą ir jūsų asmeninio egzistavimo reikšmę į kapą. Argi nemanai, kad tai didžiulė neteisybė tavo atžvilgiu? Argi nejauti, kad taip nugyventas gyvenimas yra beprasmiškesnis už bet kokį kitą? Taip siekiant tiesos ir teisingo kelio galiausiai kils problemų: kaimynai nerimaus, visa šeima bus nelaiminga, ir visa tai sukels mirtinas nelaimes. Jei taip gyveni, argi toks gyvenimas nėra visiškai bevertis? Kieno gyvenimas galėtų būti laimingesnis už tavąjį ir kieno – juokingesnis už tavąjį? Argi ieškai Manęs ne tam, kad įgytum Mano džiaugsmą ir paguodos žodžius sau? Tačiau pusę gyvenimo blaškęsis galiausiai taip Mane supykdai, kad nekreipiu į tave dėmesio ir tau nepritariu – argi tai nereiškia, kad visas tavo gyvenimas nugyventas veltui? Kaip drįstum stoti prieš per amžius gyvenusių šventųjų sielas, kurios buvo išlaisvintos iš skaistyklos? Tu esi abejingas Man ir galiausiai užsitrauki mirtiną nelaimę. Būtų geriau pasinaudoti šia galimybe, džiaugsmingai leistis į kelionę per didžiulį vandenyną ir tada paklusti Mano „pavedimui“. Jau seniai jums sakiau: tie, kurie – kaip tu šiandien – yra abejingi, bet nenori pasitraukti, galiausiai bus įtraukti ir praryti Mano sukeltų bangų. Ar tikrai galite patys save apsaugoti? Ar tikrai esi įsitikinęs, kad tai, kaip dabar sieki, gali užtikrinti, jog būsi ištobulintas? Argi tavo širdis nėra užsispyrusi? Kaip toks sekimas, toks siekimas, toks gyvenimas ir toks charakteris galėtų pelnyti Mano pritarimą?

Išnašos:

a. Hanhao paukščio istorija labai panaši į Ezopo pasakėčią apie skruzdę ir žiogą. Nors jo kaimynė šarka ne kartą jį įspėja, šiltu oru Hanhao paukštis mieliau miega, užuot sukęs lizdą. Atėjus žiemai, paukštis mirtinai sušąla.


Apie kreipinius ir tapatybę

Jei nori būti tinkamas Dievo naudojimui, privalai pažinti Dievo darbą, privalai pažinti Jo anksčiau atliktą darbą (Senajame ir Naujajame Testamentuose), ir juo labiau privalai pažinti Jo šiandienos darbą; kitaip tariant, turi pažinti tris Dievo darbo etapus, atliktus per 6 000 metų. Jei tavęs paprašytų skelbti evangeliją, negalėtum to padaryti nepažindamas Dievo darbo. Kažkas gali tavęs paklausti: „Kokia yra Biblijos esmė? Kokia yra Senojo Testamento esmė? Ką reiškia Jėzaus atliktas darbas ir Jo tuomet ištarti žodžiai? Ką jūsų Dievas sako apie šiuos dalykus?“ Jei negalėsi jiems papasakoti tikrosios Biblijos atsiradimo istorijos, jų neįtikinsi. Tuo metu Jėzus daug kalbėjo apie Senąjį Testamentą su Savo mokiniais. Viskas, ką jie skaitė, buvo iš Senojo Testamento; Naujasis Testamentas buvo parašytas tik praėjus keliems dešimtmečiams po Jėzaus nukryžiavimo. Skelbdami evangeliją, jūs turėtumėte iš esmės suvokti tikrąją Biblijos atsiradimo istoriją ir Dievo darbą Izraelyje, tai yra Jahvės atliktą darbą, ir taip pat suprasti Jėzaus atliktą darbą. Tai yra visiems žmonėms labiausiai rūpimi klausimai, o tikrosios tų dviejų darbo etapų istorijos jie nėra girdėję. Skelbiant evangeliją, pirmiausia atidėkite kalbas apie šiandienį Šventosios Dvasios darbą. Šis darbo etapas jiems yra nepasiekiamas, nes jūs siekiate aukščiausio iš visų pažinimo –Dievo pažinimo ir Šventosios Dvasios darbo pažinimo, už kuriuos nėra nieko aukštesnio. Jei iš pradžių kalbėsi apie aukštus dalykus, jiems tai bus per sunku, nes niekas nėra patyręs tokio Šventosios Dvasios veikimo; tai neturi precedento, ir žmonėms nelengva tai priimti. Jų patirtys – tai seni praeities dalykai, kuriuose retkarčiais pasireiškia Šventosios Dvasios veikimas. Jų patirtys nėra susijusios su dabartiniu Šventosios Dvasios veikimu ar dabartiniais Dievo ketinimais. Jie vis dar elgiasi pagal senąją praktiką – be jokios naujos šviesos ir jokių naujovių.

Jėzaus amžiuje Šventoji Dvasia daugiausia veikė Jėzuje. Tie, kurie tarnavo Jahvei vilkėdami kunigų rūbus šventykloje, darė tai visiškai atsidavę, ir juose taip pat taip pat veikė Šventoji Dvasia. Tiesiog jie nesugebėjo suvokti dabartinių Dievo ketinimų – jie tiesiog liko ištikimi Jahvei pagal senąją praktiką, bet neturėjo naujų nurodymų. Jėzus atėjo ir atnešė naują darbą, tačiau tie, kurie tarnavo šventykloje, neturėjo nei naujų nurodymų, nei naujo darbo. Tarnaudami šventykloje, jie tegalėjo išlaikyti senąsias praktikas, o nepalikdami šventyklos – jie tiesiog buvo nepajėgūs patirti naujo įžengimo. Jėzus atnešė naująjį darbą, ir Jėzus nėjo į šventyklą atlikti Savo darbo. Jis Savo darbą atliko tik už šventyklos ribų, nes Dievo darbo aprėptis jau seniai buvo pasikeitusi, ir Jis nebedirbo šventykloje. Kai žmogus tarnavo Dievui ten, tai tik padėjo išlaikyti esamą padėtį ir negalėjo atnešti jokio naujo darbo. Panašiai ir šiandienos religingi žmonės vis dar garbina Bibliją. Jei jiems skelbsi evangeliją, jie prie tavęs kabinėsis dėl Biblijos žodžių ir ras daug įrodymų, tave priblokšdami ir palikdami be žado; tada jie priklijuos tau etiketę, manydami, kad tavo tikėjimas yra miglotas. Jie sakys: „Tu net nežinai Biblijos, Dievo žodžio, tad kaip gali sakyti, kad tiki Dievą?“ Tada jie žvelgs į tave iš aukšto ir taip pat sakys: „Kadangi Tas, kurį jūs tikite, yra Dievas, kodėl Jis jums nepasako, kas iš tikrųjų yra Senasis ir Naujasis Testamentai? Kadangi Jis atnešė Savo šlovę iš Izraelio į Rytus, kodėl Jis nežino Izraelyje atlikto darbo? Kodėl Jis nežino Jėzaus darbo? Jei jūs nežinote, tai įrodo, kad jums nebuvo pasakyta; kadangi Jis yra antrasis Jėzaus įsikūnijimas, kaip Jis galėtų šito nežinoti? Jėzus žinojo Jahvės atliktą darbą; kaip Jis galėjo jo nežinoti?“ Atėjus laikui, jie visi užduos tau tokius klausimus. Jų galvos pilnos tokių dalykų; kaip jie galėtų nepaklausti? Tie iš jūsų, kurie yra šioje srovėje, nesutelkiate dėmesio į Bibliją, nes jūs žengėte koja kojon su kiekvienu šiandien Dievo atliekamu darbo žingsniu, jūs savo akimis matėte kiekvieną darbo žingsnį, ir jūs aiškiai regėjote tris darbo etapus, todėl jums teko padėti Bibliją į šalį ir nustoti ją tyrinėti. Bet jie negali jos netyrinėti, nes jie nepažįsta šio nuoseklaus darbo. Kai kurie žmonės paklaus: „Kuo skiriasi įsikūnijusio Dievo atliktas darbas nuo praeities pranašų ir apaštalų darbo? Dovydas buvo vadinamas viešpačiu, o Jėzus - Viešpačiu; nors jie atliko skirtingus darbus, jie buvo vadinami taip pat. Pasakyk man, kodėl jų tapatybės buvo skirtingos? Tai, ką matė Jonas, buvo regėjimas, taip pat atėjęs iš Šventosios Dvasios, ir jis galėjo ištarti žodžius, kuriuos Šventoji Dvasia ketino pasakyti; kodėl Jono tapatybė skyrėsi nuo Jėzaus tapatybės?“ Jėzaus ištarti žodžiai galėjo visiškai atstovauti Dievui, ir jie visiškai atstovavo Dievo darbui. Tai, ką matė Jonas, buvo regėjimas, ir jis nepajėgė visiškai atstovauti Dievo darbui. Kodėl Jonas, Petras ir Paulius ištarė daug žodžių, kaip ir Jėzus, tačiau jų tapatybė skyrėsi nuo Jėzaus? Iš esmės taip yra todėl, kad jų atlikti darbai skyrėsi. Jėzus atstovavo Dievo Dvasiai ir tai buvo tiesiogiai veikianti Dievo Dvasia. Jis atliko naujojo amžiaus darbą, darbą, kurio niekas anksčiau nebuvo atlikęs. Jis atvėrė naują kelią, Jis atstovavo Jahvei ir Pačiam Dievui, o tuo tarpu Petras, Paulius ir Dovydas- nesvarbu, kaip jie buvo vadinami- atstovavo tik sukurtosios būtybės tapatybei ir buvo siųsti Jėzaus arba Jahvės. Todėl, nesvarbu, kiek daug darbo jie atliko, nesvarbu, kokius didžius stebuklus jie padarė, jie vis tiek tebuvo sukurtosios būtybės, nepajėgios atstovauti Dievo Dvasiai. Jie dirbo Dievo vardu arba Dievo siuntimu; be to, jie dirbo Jėzaus ar Jahvės pradėtuose amžiuose ir neatliko jokio kito darbo. Šiaip ar taip, jie tebuvo sukurtosios būtybės. Senajame Testamente daug pranašų pranašavo arba rašė pranašysčių knygas. Niekas nesakė, kad jie buvo Dievas, bet vos tik Jėzus pradėjo dirbti, Dievo Dvasia paliudijo Jį esant Dievu. Kodėl taip yra? Dabar jau turėtum tai žinoti! Anksčiau apaštalai ir pranašai rašė įvairius laiškus ir skelbė daug pranašysčių. Vėliau žmonės atrinko kai kuriuos iš jų ir įtraukė į Bibliją, o kai kurie buvo prarasti. Kadangi yra žmonių, teigiančių, kad viskas, ką jie kalbėjo, kilo iš Šventosios Dvasios, kodėl vieni jų laikomi gerais, o kiti – blogais? Ir kodėl vieni buvo atrinkti, o kiti ne? Jei tai iš tiesų būtų Šventosios Dvasios ištarti žodžiai, ar žmonėms reikėtų juos atrinkinėti? Kodėl pasakojimai apie Jėzaus ištartus žodžius ir Jo atliktą darbą kiekvienoje iš keturių Evangelijų skiriasi? Argi tai ne tų, kurie juos užrašė, kaltė? Kai kurie žmonės klaus: „Kadangi Pauliaus ir kitų Naujojo Testamento autorių parašyti laiškai ir jų atliktas darbas iš dalies kilo iš žmogaus valios ir turėjo žmogaus sampratų priemaišų, tai ar nėra žmogiškų priemaišų žodžiuose, kuriuos Tu (Dieve) šiandien kalbi? Ar tikrai juose nėra jokių žmogaus sampratų?“ Šis Dievo atliekamo darbo etapas visiškai skiriasi nuo to, kurį atliko Paulius ir daugelis apaštalų bei pranašų. Skiriasi ne tik tapatybė, bet, svarbiausia, skiriasi atliekamas darbas. Po to, kai Paulius buvo parblokštas ir parpuolė priešais Viešpatį, Šventoji Dvasia vedė jį į darbą, ir jis tapo tuo, kuris buvo pasiųstas. Todėl jis rašė laiškus bažnyčioms, ir visi šie laiškai tęsė Jėzaus mokymus. Paulius buvo Viešpaties pasiųstas dirbti Viešpaties Jėzaus vardu, bet kai atėjo Pats Dievas, Jis nedirbo jokiu vardu ir Savo darbe neatstovavo niekam kitam, tik Dievo Dvasiai. Dievas atėjo atlikti Savo darbo tiesiogiai: Jis nebuvo žmogaus ištobulintas, ir Jo darbas nebuvo atliekamas remiantis jokio žmogaus mokymais. Šiame darbo etape Dievas neveda pasakodamas apie Savo asmeninę patirtį, bet atlieka Savo darbą tiesiogiai, pagal tai, ką Jis turi. Pavyzdžiui, tarnų išmėginimas, baudimo laikas, mirties išmėginimas, meilės Dievui laikas... Tai yra darbas, kuris niekada anksčiau nebuvo atliktas, ir tai yra dabartinio amžiaus darbas, o ne žmogaus patirtis. Kurie iš Mano ištartų žodžių yra žmogaus patirtis? Argi jie visi nekyla tiesiogiai iš Dvasios ir argi jie nėra išreikšti Dvasios? Tiesiog tavo kalibras toks menkas, kad nepajėgi įžvelgti tiesos! Mano minimas praktinis gyvenimo kelias yra skirtas rodyti kelią, ir apie jį dar niekas niekada nėra kalbėjęs, niekas niekada nėra šiuo keliu žengęs ir niekas nėra pažinęs šios tikrovės. Prieš Man ištariant šiuos žodžius, jų dar niekas niekada nebuvo sakęs. Niekas niekada nekalbėjo apie tokią patirtį ir nepasakojo tokių smulkmenų, ir juo labiau niekas niekada nebuvo nurodęs tokių būsenų, kad visa tai atsiskleistų. Niekas niekada nevedė keliu, kuriuo Aš šiandien vedu, ir jei žmogus vestų - naujo kelio nebūtų. Pakalbėkime, pavyzdžiui, apie Paulių ir Petrą. Prieš Jėzui parodant kelią, jie neturėjo savo asmeninės patirties. Tik po to, kai Jėzus parodė kelią, jie patyrė tai, kas rėmėsi Jėzaus ištartais žodžiais ir Jo parodytu keliu; iš to jie įgijo daug patirties ir parašė laiškus. Taigi žmogaus patirtis nėra tas pats, kas Dievo darbas, o Dievo darbas nėra tas pats, kas žmogaus sampratos ar žmogaus patirtimi pagrįstas pažinimas. Aš ne kartą sakiau, kad šiandien vedu nauju keliu ir atlieku naują darbą, o Mano darbas bei ištaros skiriasi nuo Jono ir visų kitų pranašų. Nėra taip, kad pirma įgyčiau patirties, o tada apie jas jums kalbėčiau– taip tikrai nėra. Jei taip būtų, argi tai nebūtų jūsų jau seniai užlaikę? Praeityje žinios, apie kurias daugelis kalbėjo, taip pat buvo didingos, bet visi jų žodžiai rėmėsi tik vadinamosiomis dvasinėmis asmenybėmis. Jie nerodė kelio, bet rėmėsi savo patirtimi, ir tuo, ką buvo matę, ir savo žiniomis. Kai kas kilo iš jų sampratų, o kai kas – iš jų apibendrintos patirties. Šiandien Mano darbo pobūdis visiškai skiriasi nuo jų. Aš niekada nebuvau kitų vedamas ir nesutikau būti kitų tobulinamas. Be to, visa tai, ką kalbėjau ir kuo dalijausi bendrystėje, skiriasi nuo bet ko kito ir niekada niekieno kito nebuvo pasakyta. Šiandien, nesvarbu, kas esate, jūsų darbas atliekamas remiantis Mano sakomais žodžiais. Be šių ištarų ir darbo, kas sugebėtų patirti visa tai (tarnų išmėginimą, baudimo laiką...) ir kas galėtų kalbėti apie tokį pažinimą? Ar tikrai nesugebi to įžvelgti? Nesvarbu, koks tai darbo etapas, kai tik Mano žodžiai ištariami, jūs pradedate būti bendrystėje pagal Mano žodžius ir dirbti pagal juos, ir tai nėratoks kelias, apie kurį kuris nors iš jūsų būtų pagalvojęs. Nuėjęs taip toli, vis dar nesugebi įžvelgti tokio aiškaus ir paprasto klausimo? Tai nėra žmogaus sugalvotas kelias ir jis nesiremia jokia dvasine asmenybe. Tai naujas kelias, ir netgi daugelis pasenusių Jėzaus ištartų žodžių neteko galios. Tai, ką kalbu, yra naujos epochos atvėrimo darbas, ir tai yra visiškai savarankiškas ir išskirtinis darbas; darbas, kurį atlieku, ir žodžiai, kuriuos kalbu, yra visiškai nauji. Argi tai nėra naujas šiandienos darbas? Jėzaus darbas taip pat buvo toks. Jo darbas taip pat skyrėsi nuo šventykloje esančių žmonių darbo, taip pat jis skyrėsi nuo fariziejų darbo ir niekuo nebuvo panašus į visos Izraelio tautos atliekamą darbą. Tai pamatę, žmonės negalėjo apsispręsti: „Ar tai tikrai Dievo darbas?“ Jėzus nesilaikė Jahvės įstatymo; kai Jis atėjo pabarti ir pamokyti žmogaus, viskas, ką Jis kalbėjo, buvo nauja ir skyrėsi nuo to, ką kalbėjo senovės šventieji ir Senojo Testamento pranašai, todėl žmonės jautėsi neužtikrinti. Būtent dėl to taip sunku su žmogumi susikalbėti. Prieš pradedant šį naują darbo etapą, kelias, kuriuo dauguma jūsų ėjo, buvo praktikuoti ir įžengti remiantis tų ankstesnių dvasinių asmenybių padėtu pagrindu. Tačiau šiandien darbas, kurį Aš atlieku, yra visiškai kitoks, todėl jūs negalite nuspręsti, ar jis yra teisingas, ar ne. Man nerūpi, kokiu keliu ėjai anksčiau, ir Man neįdomu, kieno „maistą“ valgei ar ką laikei savo „tėvu“. Kadangi Aš atėjau ir atnešiau naują darbą, kad vesčiau žmogų, visi, kurie seka Manimi, privalo daryti tai, ką sakau. Nesvarbu, iš kokios galingos „šeimos“ esi kilęs, privalai sekti Manimi, neturi elgtis pagal savo ankstesnes praktikas, tavo „įtėvis“ turėtų pasitraukti, o tu turėtum stoti priešais savo Dievą ir ieškoti savo teisėtos dalies. Visa tavo esybė yra Mano rankose, ir neturėtum aklai per daug pasitikėti savo „įtėviu“ - jis negali tavęs visiškai valdyti. Šiandienos darbas yra visiškai savarankiškas ir išskirtinis darbas. Akivaizdu, kad visa, ką šiandien sakau, nėra grindžiama praeities pamatu - tai nauja pradžia. Jei sakai, kad tai sukurta žmogaus rankomis, vadinasi, esi toks aklas, kad tavęs nebeįmanoma išgelbėti!

Izaijas, Ezechielis, Mozė, Dovydas, Abraomas ir Danielius buvo Izraelio išrinktosios tautos lyderiai arba pranašai. Kodėl jie nebuvo vadinami Dievu? Kodėl Šventoji Dvasia jų neliudijo? Kodėl Šventoji Dvasia paliudijo Jėzų, kai tik Jis pradėjo Savo darbą ir pradėjo kalbėti Savo žodžius? Ir kodėl Šventoji Dvasia neliudijo kitų? Visi jie, vyrai iš kūno ir kraujo, buvo vadinami „viešpačiu“. Nesvarbu, kaip jie buvo vadinami, jų darbas atspindi jų būtį ir esmę, o jų būtis ir esmė atspindi jų tapatybei. Jų esmė slypi ne jų kreipiniuose; o tame, ką jie išreiškė ir kuo jie gyveno. Senajame Testamente nebuvo nieko neįprasto būti vadinamam viešpačiu, žmogų galima buvo vadinti įvairiai, tačiau jo esmė ir prigimtinė tapatybė buvo nekintamos. Argi tarp tų netikrų kristų, netikrų pranašų ir klaidintojų nėra ir tokių, kurie vadinami „Dievu“? Kodėl gi jie nėra Dievas? Todėl, kad jie nepajėgūs atlikti Dievo darbo. Iš esmės jie yra žmonės, žmonių klaidintojai, o ne Dievas, todėl jie neturi Dievo tapatybės. Argi Dovydas dvylikoje genčių taip pat nebuvo vadinamas viešpačiu? Jėzus taip pat buvo vadinamas Viešpačiu; kodėl tik Jėzus buvo vadinamas įsikūnijusiu Dievu? Argi Jeremijas taip pat nebuvo vadinamas „žmogaus sūnumi“? Ir argi Jėzus nebuvo vadinamas žmogaus Sūnumi? Kodėl Jėzus galėjo būti nukryžiuotas Dievo vardu? Ar ne todėl, kad Jo esmė buvo kitokia? Ar ne todėl, kad Jo atliktas darbas buvo kitoks? Ar titulas turi reikšmės? Nors Jėzus taip pat buvo vadinamas žmogaus Sūnumi, Jis buvo pirmasis Dievo įsikūnijimas, Jis atėjo perimti valdžią ir užbaigti atpirkimo darbą. Tai įrodo, kad Jėzaus tapatybė ir esmė skyrėsi nuo kitų, kurie taip pat buvo vadinami žmogaus sūnumi. Šiandien kas iš jūsų drįstų teigti, kad visi žodžiai, ištarti žmonių, kuriais naudojosi Šventoji Dvasia, atsirado iš Šventosios Dvasios? Ar kas nors išdrįstų tai teigti? Jei jau taip sakai, tai kodėl Ezros pranašysčių knyga buvo atmesta, ir kodėl taip pat buvo pasielgta su tų senovės šventųjų bei pranašų knygomis? Jei visi jie kilo iš Šventosios Dvasios, kodėl drįstate daryti tokius savavališkus pasirinkimus? Ar tu turi teisę pasirinkti Šventosios Dvasios darbą? Daug istorijų iš Izraelio taip pat buvo atmestos. O jei tu tiki, kad visi šie praeities raštai atsirado iš Šventosios Dvasios, tuomet kodėl kai kurios knygos buvo atmestos? Jei jos visos atsirado iš Šventosios Dvasios, jos visi turėjo būti išsaugotos ir išsiųstos bažnyčių broliams ir seserims skaityti, o ne savavališkai pasirenkamos ar atmetamos žmogaus valia – tik tai būtų teisinga. Sakyti, kad Pauliaus ir Jono patirtis persipynė su jų asmeninėmis įžvalgomis, nereiškia, kad jų patirtinis supratimas kilo iš Šėtono, bet tik tai, kad jie turėjo dalykų, kilusių iš jų asmeninės patirties ir įžvalgų. Jų žinios buvo pagrįstos jų tuometinės faktinės patirties aplinkybėmis. Kas galėtų užtikrintai teigti, kad visa tai kilo iš Šventosios Dvasios? Jei visos Keturios Evangelijos kilo iš Šventosios Dvasios, tuomet kodėl Matas, Morkus, Lukas ir Jonas kiekvienas skirtingai kalbėjo apie Jėzaus darbą? Jei jūs tuo netikite, pažiūrėkite į Biblijos pasakojimus apie tai, kaip Petras tris kartus išsižadėjo Viešpaties: jie visi skirtingi, ir kiekvienas turi savo ypatumų. Daugelis neišmanančiųjų sako: „Įsikūnijęs Dievas taip pat yra žmogus, tad ar Jo tariami žodžiai gali visiškai kilti iš Šventosios Dvasios? Jei Pauliaus ir Jono žodžiai buvo persipynę su žmogaus valia, ar tikrai Jo tariamuose žodžiuose nėra žmogaus valios priemaišų?“ Taip kalbantys žmonės yra akli ir neišmanantys! Atidžiai perskaitykite Keturias Evangelijas: kiekvienas pasakojimas apie tai, ką Jėzus sakė ir darė, iš tiesų skiriasi priklausomai nuo autoriaus, juk kiekvienas jų turėjo savą požiūrį. Jei visa tai, ką parašė šių knygų autoriai, kilo iš Šventosios Dvasios, tuomet viskas turėtų būti vienoda ir nuoseklu. Kodėl tuomet yra neatitikimų? Argi žmogus nėra neįtikėtinai kvailas, kad to nemato? Jei tavęs paprašytų liudyti Dievą, kokį liudijimą galėtum pateikti? Ar galėtum liudyti Dievą turėdamas tokį supratimą? Jei kiti tavęs paklaustų: „Jei Jono ir Luko užrašuose buvo žmogaus valios priemaišų, tai ar jūsų Dievo ištarti žodžiai nėra persipynę su žmogaus valia?“, ar sugebėtum pateikti aiškų atsakymą? Lukas ir Matas, išgirdę Jėzaus žodžius ir pamatę Jėzaus darbą, kalbėjo remdamiesi savo pačių žiniomis, tarsi prisimindami ir smulkiai aprašydami kai kuriuos Jėzaus atlikto darbo faktus. Ar gali pasakyti, kad jų žinias visiškai atskleidė Šventoji Dvasia? Už Biblijos ribų buvo daug dvasinių asmenybių, turėjusių aukštesnių žinių nei jie, tad kodėl jų žodžių neperėmė vėlesnės kartos? Argi jų taip pat nenaudojo Šventoji Dvasia? Žinokite, kad darbas, kurį atlieku šiandien, nėra skirtas papildyti Jėzaus darbą Mano įžvalgomis, nei laikyti Jėzaus darbą fonu, kad vėliau pasidalinčiau Mano paties žiniomis. Kokį darbą Jėzus atliko tuo metu? Ir kokį darbą Aš atlieku šiandien? Tai, ką Aš darau ir sakau, neturi precedento. Kelias, kuriuo einu šiandien, niekada nebuvo pramintas, juo niekada nežengė praeities amžių ir kartų žmonės. Šiandien jis yra nutiestas, ir argi tai nėra Dvasios darbas? Nors tai ir buvo Šventosios Dvasios darbas, visi praeities lyderiai atliko savo darbą remdamiesi kitų padėtu pamatu; tačiau Paties Dievo darbas yra kitoks. Jėzaus darbo etapas buvo toks pat: Jis atvėrė naują kelią. Atėjęs Jis skelbė dangaus karalystės evangeliją ir sakė, kad žmogus turi atgailauti ir išpažinti nuodėmes. Jėzui baigus Savo darbą, Petras, Paulius ir kiti pradėjo tęsti Jėzaus darbą. Jėzų prikalus prie kryžiaus ir Jam įžengus į dangų, Dvasia juos pasiuntė skelbti kryžiaus kelią. Nors Pauliaus žodžiai buvo didingi, jie taip pat rėmėsi Jėzaus žodžių padėtu pamatu, pavyzdžiui, apie kantrybę, meilę, kentėjimą, galvos dengimą, krikštą ar kitus nurodymus, kurių reikėjo laikytis. Visa tai buvo ištarta remiantis Jėzaus žodžių pamatu. Jie nebuvo pajėgūs atverti naujo kelio, nes jie visi buvo Dievo naudoti žmonės.

Tuo metu Jėzus kalbėdamas ir dirbdamas nesilaikė nurodymų; Jis neatliko Savo darbo pagal Senojo Testamento įstatymo darbą. Jis buvo atliekamas pagal darbą, kuris turėjo būti atliktas Malonės amžiuje. Jis veikė pagal Savo atneštą darbą, pagal Savo paties planą ir pagal Savo tarnystę; Jis nedirbo pagal Senojo Testamento įstatymą. Jis nieko nevykdė pagal Senojo Testamento įstatymą, ir Jis atėjo dirbti ne tam, kad išpildytų pranašų žodžius. Kiekvienas Dievo darbo etapas nebuvo atliekamas specialiai tam, kad išpildytų senovės pranašų pranašystes, ir Jis atėjo ne tam, kad laikytųsi nurodymų ar sąmoningai įgyvendintų senovės pranašų pranašystes. Vis dėlto Jo veiksmai nesugriovė senovės pranašų pranašysčių ir nesutrikdė darbo, kurį Jis buvo atlikęs anksčiau. Išskirtinis Jo darbo bruožas buvo ne kokių nors nurodymų laikymasis, o verčiau to darbo, kurį Jis pats turėjo atlikti, darymas. Jis nebuvo pranašas ar regėtojas, bet vykdytojas, kuris faktiškai atėjo atlikti darbo, kurį turėjo atlikti, pradėti Savo naujos epochos ir vykdyti Savo naujo darbo. Žinoma, Jėzui atėjus atlikti Savo darbo, Jis taip pat išpildė daug žodžių, kuriuos Senajame Testamente ištarė senovės pranašai. Taip pat ir šiandienos darbas išpildė Senojo Testamento senovės pranašų pranašystes. Tiesiog Aš nesiremiu tuo „senuoju almanachu“, štai ir viskas, nes turiu atlikti daugiau darbo ir turiu jums pasakyti daugiau žodžių, o abu šie dalykai yra kur kas svarbesni nei Biblijos ištraukų aiškinimas, ir todėl, kad toks darbas jums neturi didelės reikšmės ar vertės, ir negali jums padėti ar jūsų pakeisti. Aš atliksiu naują darbą ne tam, kad išpildyčiau kokią nors Biblijos ištrauką. Jei Dievas atėjo į žemę tik tam, kad išpildytų Biblijos senovės pranašų žodžius, tai kas yra didesnis – įsikūnijęs Dievas ar tie senovės pranašai? Juk ar pranašai vadovauja Dievui, ar Dievas vadovauja pranašams? Kaip tu aiškini šiuos žodžius?

Pradžioje, kai Jėzus dar nebuvo oficialiai pradėjęs eiti Savo tarnystės, kaip ir Juo sekę mokiniai, kartais Jis taip pat dalyvaudavo susirinkimuose, giedodavo giesmes, šlovindavo ir skaitydavo Senąjį Testamentą šventykloje. Po to, kai Jis buvo pakrikštytas ir iškilo, Dvasia oficialiai „nusileido ant Jo“ ir pradėjo dirbti, atskleisdama Jo tapatybę ir tarnystę, kurios Jis turėjo imtis. Prieš tai niekas nežinojo Jo tapatybės, ir, išskyrus Mariją, net Jonas jos nežinojo. Jėzui buvo dvidešimt devyneri, kai Jis buvo pakrikštytas. Pasibaigus Jo krikštui, atsivėrė dangus ir balsas tarė: „Šis yra Mano mylimasis Sūnus, kuriuo Aš gėriuosi.“ Kai Jėzus buvo pakrikštytas, Šventoji Dvasia pradėjo Jį taip liudyti. Prieš krikštą, būdamas dvidešimt devynerių metų amžiaus, Jis gyveno normalaus žmogaus gyvenimą: valgė, kada reikėjo, miegojo ir rengėsi įprastai, ir Jis niekuo nesiskyrė nuo kitų, nors, žinoma, tai buvo matoma tik kūniškomis žmogaus akimis. Kartais ir Jis būdavo silpnas, ir kartais Jis taip pat negalėjo visko permatyti, visai kaip parašyta Biblijoje: Jo išmintis augo kartu su Jo amžiumi. Šie žodžiai tik parodo, kad Jis turėjo paprastą ir normalų žmogiškumą, ir kad Jis nebuvo ypač kitoks nei kiti normalūs žmonės. Jis taip pat užaugo kaip normalus žmogus, ir Jame nebuvo nieko ypatingo. Vis dėlto Jis buvo Dievo globojamas ir saugomas. Po krikšto Jis patyrė gundymus, po kurių pradėjo eiti Savo tarnystę ir dirbti, bei įgijo galią, išmintį ir valdžią. Tai nereiškia, kad Šventoji Dvasia nedirbo Jame prieš Jo krikštą, ar kad Jos nebuvo Jo viduje. Iki Jo krikšto Šventoji Dvasia taip pat gyveno Jame, bet dar nebuvo oficialiai pradėjusi dirbti, nes yra ribos, kada Dievas atlieka Savo darbą, be to, normalūs žmonės turi normalų augimo procesą. Šventoji Dvasia visada gyveno Jame. Kai Jėzus gimė, Jis skyrėsi nuo kitų, ir pasirodė aušrinė žvaigždė; prieš Jam gimstant, angelas pasirodė Juozapui sapne ir pasakė jam, kad Marija pagimdys kūdikį, ir kad tas vaikas pradėtas iš Šventosios Dvasios. Po Jėzaus krikšto Šventoji Dvasia pradėjo Savo darbą, bet tai nereiškė, kad Šventoji Dvasia tik tuomet nusileido ant Jėzaus pirmą kartą. Pasakymas, kad Šventoji Dvasia tarsi balandis nusileido ant Jo, reiškia oficialią Jo tarnystės pradžią. Dievo Dvasia buvo Jame ir anksčiau, tačiau Jis dar nebuvo pradėjęs dirbti, nes dar nebuvo atėjęs laikas, o Dvasia nepradėjo dirbti neapgalvotai. Dvasia paliudijo Jį per krikštą. Kai Jis išniro iš vandens, Dvasia pradėjo oficialiai Jame dirbti, o tai reiškė, kad įsikūnijęs Dievo kūnas pradės vykdyti Savo tarnystę ir pradės atpirkimo darbą, tai yra oficialiai prasidės Malonės amžius. Taigi, Dievo darbui yra savas laikas, nesvarbu, kokį darbą Jis atlieka. Po krikšto Jėzuje neįvyko jokių ypatingų pokyčių; Jis vis dar buvo tame pačiame kūne. Tiesiog Jis pradėjo Savo darbą ir atskleidė Savo tapatybę, ir Jis buvo kupinas valdžios bei galios. Šiuo atžvilgiu Jis skyrėsi nuo to, koks buvo anksčiau. Jo tapatybė buvo kitokia, o tai reiškia, kad įvyko reikšmingas Jo statuso pokytis; tai buvo Šventosios Dvasios liudijimas ir tai nebuvo žmogaus rankų darbas. Pradžioje žmonės nežinojo, ir jie šiek tiek sužinojo tik tada, kai Šventoji Dvasia taip paliudijo Jėzų. Jei Jėzus būtų atlikęs didelį darbą prieš Šventajai Dvasiai Jį paliudijant, bet nebūtų buvę Paties Dievo liudijimo, tuomet, nesvarbu, koks didis būtų buvęs Jo darbas, žmonės niekada nebūtų sužinoję Jo tapatybės, nes žmogaus akis nebūtų pajėgusi to pamatyti. Šventosios Dvasios liudijimo žingsnis buvo visiškai būtinas, kitaip niekas nebūtų galėjęs atpažinti Jo kaip įsikūnijusio Dievo. Jei po to, kai Šventoji Dvasia Jį paliudijo, Jėzus būtų tęsęs darbą lygiai taip pat, be jokių pokyčių, tuomet tai nebūtų turėję tokio poveikio. Tai taip pat iš esmės atskleidžia Šventosios Dvasios veikimo aspektą. Po to, kai Šventoji Dvasia paliudijo Jėzų, Šventoji Dvasia turėjo pasirodyti, kad tu aiškiai pamatytum, jog Jis buvo Dievas, kad Jame buvo Dievo Dvasia ir kad Dievo liudijimas nebuvo klaidingas. Tai galėjo įrodyti, kad Dvasios liudijimas buvo teisingas. Jei Jo darbas prieš ir po Šventosios Dvasios liudijimo būtų buvęs toks pat, tuomet Jo įsikūnijusi tarnystė ir Šventosios Dvasios darbas nebūtų buvę akcentuojami; tokiu atveju žmogus nebūtų pajėgęs atpažinti Šventosios Dvasios darbo, nes nebūtų buvę aiškaus skirtumo. Po paliudijimo Šventoji Dvasia turėjo palaikyti šį liudijimą, todėl Ji turėjo apreikšti Savo išmintį ir valdžią Jėzuje, o tai skyrėsi nuo praėjusių laikų. Žinoma, tai nebuvo krikšto poveikis – krikštas tėra ceremonija – tiesiog krikštas buvo būdas parodyti, kad atėjo laikas vykdyti Jo tarnystę. Toks darbas buvo skirtas tam, kad būtų aiškiai parodyta didžiulė Dievo galia, kad būtų aiškiai parodytas Šventosios Dvasios liudijimas, ir Šventoji Dvasia prisiėmė atsakomybę už šį liudijimą iki pat pabaigos. Prieš pradėdamas Savo tarnystę, Jėzus taip pat klausėsi pamokslų, sakė pamokslus ir įvairiose vietose skelbė evangeliją. Jis neatliko jokio didelio darbo, nes dar nebuvo atėjęs laikas Jam vykdyti Savo tarnystės, ir taip pat todėl, kad pats Dievas nuolankiai slėpėsi kūne ir nedirbo jokio darbo, kol tam neatėjo tinkamas laikas. Iki krikšto Jis nedirbo dėl dviejų priežasčių: pirma, todėl, kad Šventoji Dvasia nebuvo oficialiai „nužengusi ant Jo“, kad Jis galėtų dirbti (tai yra, Šventoji Dvasia nebuvo suteikusi Jėzui galios ir valdžios atlikti tokį darbą), ir net jei Jis būtų žinojęs Savo paties tapatybę, Jėzus nebūtų pajėgęs atlikti darbo, kurį turėjo atlikti vėliau, ir būtų turėjęs laukti iki Savo krikšto dienos. Tai buvo Dievo laikas, ir niekas negalėjo tam prieštarauti, net pats Jėzus; Jis negalėjo sutrikdyti Savo Paties darbo. Žinoma, tai buvo Dievo nuolankumas, taip pat ir Dievo darbo tvarkingumas; jei Dievo Dvasia neveiktų, niekas negalėtų atlikti Jo darbo. Antra, iki krikšto Jis buvo tiesiog labai paprastas ir eilinis žmogus, niekuo nesiskyręs nuo kitų normalių ir įprastų žmonių; tai yra vienas iš aspektų, rodančių, kad įsikūnijęs Dievas nebuvo antgamtinis. Įsikūnijęs Dievas neprieštaravo Dievo Dvasios planams; Jis dirbo tvarkingai ir labai normaliai. Tik po krikšto Jo darbas įgijo valdžią ir galią. Tai reiškia, kad nors Jis buvo įsikūnijęs Dievas, Jis neatliko jokių antgamtinių veiksmų ir augo taip pat, kaip ir kiti normalūs žmonės. Jei Jėzus jau būtų žinojęs Savo tapatybę, būtų atlikęs didį darbą visoje šalyje iki Savo krikšto ir būtų išsiskyręs iš normalių žmonių, rodydamas savo išskirtinumą, tuomet ne tik Jonui būtų buvę neįmanoma atlikti savo darbo, bet ir Dievas nebūtų galėjęs pradėti kito Savo darbo etapo. Tai būtų įrodę, kad tai, ką padarė Dievas, buvo klaidinga, ir žmogui būtų atrodę, kad Dievo Dvasia ir įsikūnijęs Dievo kūnas kyla ne iš to paties šaltinio. Taigi Biblijoje aprašytas Jėzaus darbas yra darbas, kuris buvo atliktas po Jo krikšto, darbas, kuris buvo atliktas per trejus metus. Biblijoje neaprašyta, ką Jis darė iki krikšto, nes iki jo Jis neatliko šio darbo. Jis tebuvo paprastas žmogus ir atstovavo paprastam žmogui; prieš Jėzui pradedant vykdyti Savo tarnystę, Jis niekuo nesiskyrė nuo normalių žmonių, ir kiti nematė Jame jokio skirtumo. Tik kai Jėzui sukako dvidešimt devyneri, Jis sužinojo, kad atėjo užbaigti Dievo darbo etapą; anksčiau Jis Pats to nežinojo, nes Dievo atliekamas darbas nebuvo antgamtinis. Kai būdamas dvylikos Jis dalyvavo susirinkime sinagogoje, Marija Jo ieškojo, ir Jis ištarė tik vieną sakinį, lygiai taip, kaip tai bet kuris kitas vaikas: „Motina! Argi nežinai, kad Mano Tėvo valia Man turi būti svarbiausia?“ Žinoma, kadangi Jis buvo pradėtas iš Šventosios Dvasios, ar Jėzus negalėjo būti kažkuo ypatingas? Bet Jo ypatingumas nereiškė, kad Jis buvo antgamtinis, o tik tai, kad Jis Dievą mylėjo labiau nei bet kuris kitas mažas vaikas. Nors išoriškai Jis buvo žmogus, Jo esmė vis dėlto buvo ypatinga ir kitokia nei kitų. Tačiau tik po krikšto Jis iš tiesų pajuto Šventosios Dvasios veikimą Jame, pajuto, kad Jis yra Pats Dievas. Tik sulaukęs trisdešimt trejų metų Jis iš tiesų suprato, kad Šventoji Dvasia ketina per Jį įvykdyti nukryžiavimo darbą. Būdamas trisdešimt dvejų, Jis sužinojo kai kuriuos paslėptus faktus, lygiai taip, kaip parašyta Mato evangelijoje: „Simonas Petras atsakė: ‚Tu esi Kristus, gyvojo Dievo Sūnus‘“ (Mato 16, 16), ir „Nuo tada Jėzus pradėjo aiškinti Savo mokiniams, kad Jis turįs eiti į Jeruzalę ir daug iškentėti nuo vyresniųjų, aukštųjų kunigų bei Rašto žinovų, būti nužudytas ir trečią dieną prisikelti“ (Mato 16, 21). Jis iš anksto nežinojo, kokį darbą turės atlikti, bet sužinojo tam tikru metu. Jis ne viską žinojo vos gimęs; Šventoji Dvasia Jame veikė palaipsniui, ir šis darbas buvo procesas. Jei nuo pat pradžių Jis būtų žinojęs, kad yra Dievas, ir Kristus, ir įsikūnijęs žmogaus Sūnus, kad Jis turėjo atlikti nukryžiavimo darbą, tai kodėl Jis nedirbo anksčiau? Kodėl tik papasakojęs Savo mokiniams apie Savo tarnystę Jėzus pajuto liūdesį ir nuoširdžiai dėl to meldėsi? Kodėl Jis suprato daugelį dalykų, kurių anksčiau nesuprato, tik po to, kai Jonas atvėrė Jam kelią ir Jį pakrikštijo? Tai įrodo, kad tai buvo kūne įsikūnijusio Dievo darbas, todėl Jam reikėjo pereiti procesą, kad Jis suprastų ir pasiektų,, nes Jis buvo įsikūnijęs Dievo kūnas, kurio darbas skyrėsi nuo to darbo, kurį tiesiogiai atliko Dvasia.

Kiekvienas Dievo darbo etapas vyksta viena ir ta pačia srove, todėl Dievo šešių tūkstančių metų valdymo plane po kiekvieno etapo glaudžiai sekė kitas, nuo pasaulio sukūrimo iki pat šių dienų. Jei nebūtų kam nutiesti kelio, nebūtų ir kam sekti paskui; kadangi yra sekančiųjų paskui, vadinasi, yra ir tiesiančiųjų kelią. Taip darbas buvo perduodamas etapas po etapos, kiekvienam etapui tęsiant ankstesnįjį. Jei nebūtų kam atverti kelio, būtų buvę neįmanoma pradėti darbo ir Dievas neturėtų jokių priemonių Savo darbui tęsti. Nė vienas etapas netrikdo kito, jie nuosekliai eina vienas po kito, sudarydami srovę; visa tai daro ta pati Dvasia. Tačiau nesvarbu, ar kažkas atveria kelią, ar tęsia kito darbą, tai nenulemia jų tapatybės. Argi tai netiesa? Jonas atvėrė kelią, o Jėzus tęsė jo darbą, tad ar tai įrodo, kad Jėzaus tapatybė yra žemesnė nei Jono? Jahvė atliko Savo darbą prieš Jėzų, tad argi gali teigti, kad Jahvė yra aukštesnis už Jėzų? Nesvarbu, ar jie nutiesė kelią, ar tęsė kitų darbą; svarbiausia yra jų darbo esmė ir tapatybė, kuriai jie atstovauja. Argi tai netiesa? Kadangi Dievas ketino dirbti tarp žmonių, Jis turėjo išugdyti žmones, kurie galėtų tiesti kelią. Jonui tik pradėjus pamokslauti, jis sakė: „Paruoškite Viešpačiui kelią, ištiesinkite Jam takus.“ „Atgailaukite, nes prisiartino dangaus karalystė.“ Taip jis kalbėjo nuo pat pradžių, ir kodėl jis galėjo ištarti šiuos žodžius? Pagal šių žodžių ištarimo eiliškumą, pirmasis dangaus karalystės evangeliją paskelbė Jonas, o Jėzus kalbėjo po jo. Pagal žmogaus sampratas, būtent Jonas atvėrė naują kelią, ir todėl, žinoma, Jonas buvo didesnis už Jėzų. Tačiau Jonas nesakė, kad jis yra Kristus, ir Dievas nepaliudijo jo kaip mylimojo Dievo Sūnaus, o tik panaudojo jį tam, kad atvertų ir paruoštų kelią Viešpačiui. Jis nutiesė kelią Jėzui, bet negalėjo veikti Jėzaus vardu. Visą žmogaus darbą taip pat palaikė Šventoji Dvasia.

Senojo Testamento amžiuje Jahvė rodė kelią, o Jahvės darbas atspindėjo visą Senojo Testamento amžių ir visą Izraelyje atliktą darbą. Mozė tik tęsė šį darbą žemėje, ir jo darbas laikomas žmogaus suteiktu bendradarbiavimu. Tuo metu kalbėjo Jahvė, šaukdamas Mozę; ir Jis iškėlė Mozę tarp Izraelio žmonių bei nurodė jam nuvesti juos į dykumą ir toliau – į Kanaaną. Tai nebuvo paties Mozės darbas, bet darbas, kuriam asmeniškai vadovavo Jahvė, todėl Mozės negalima vadinti Dievu. Mozė taip pat užrašė įstatymą, bet šį įstatymą Jahvė asmeniškai nurodė. Tiesiog Jis leido Mozei jį išreikšti. Jėzus taip pat paskelbė įsakymus, ir Jis panaikino Senojo Testamento įstatymą bei nustatė naujojo amžiaus įsakymus. Kodėl Jėzus yra pats Dievas? Todėl, kad Mozės darbas ir Jėzaus darbas nėra tapatūs. Tuo metu Mozės atliktas darbas neatspindėjo amžiaus ir neatvėrė naujo kelio; Jahvė rodė kelią ir vadovavo Mozės darbui, o Mozė tebuvo Dievo naudojamas asmuo. Kai atėjo Jėzus, Jonas jau buvo atlikęs kelio tiesimo darbo etapą ir pradėjęs skelbti dangaus karalystės evangeliją (Šventoji Dvasia buvo tai pradėjusi). Kai Jėzus atėjo, Jis tiesiogiai atliko Savo paties darbą, bet tarp Jo ir Mozės darbo buvo didžiulis skirtumas. Izaijas taip pat išsakė daug pranašysčių, bet kodėl jis nebuvo Pats Dievas? Jėzus neskelbė tiek daug pranašysčių, tačiau kodėl Jis buvo Pats Dievas? Niekas nedrįso pasakyti, kad tuo metu visas Jėzaus darbas buvo atliktas Šventosios Dvasios, kaip ir niekas nedrįso sakyti, kad jis visas kilo iš žmogaus valios, ar kad jis visas buvo Paties Dievo darbas. Žmogus neturėjo galimybės analizuoti tokių dalykų. Galima sakyti, kad Izaijo atliktas darbas ir jo išsakytos pranašystės – visa tai kilo iš Šventosios Dvasios; jos nekilo tiesiogiai iš paties Izaijo, bet buvo Jahvės įkvėpimai. Jėzus neatliko labai daug darbo ir nepasakė daug žodžių, taip pat Jis neišsakė daug pranašysčių. Žmogui Jo pamokslai neatrodė itin iškilūs, ir vis dėl to Jis buvo Pats Dievas, ir žmogui tai yra nepaaiškinama. Niekas niekada netikėjo Jonu, Izaiju ar Dovydu, niekas niekada jų nevadino Dievu, Dovydu Dievu ar Jonu Dievu; niekas niekada taip nekalbėjo, ir tik Jėzus vienintelis buvo pavadintas Kristumi. Šis skirstymas yra atliktas pagal Dievo liudijimą, Jo atliktą darbą ir Jo vykdytą tarnystę. Kalbant apie didžiuosius Biblijos vyrus – Abraomą, Dovydą, Jozuę, Danielių, Izaiją, Joną ir Jėzų – iš jų atlikto darbo gali spręsti, kas yra Pats Dievas, kokie žmonės yra pranašai, o kokie – apaštalai. Kas yra Dievo naudojamas, o kas yra Pats Dievas, atskiriama ir nustatoma pagal jų atlikto darbo esmę bei pobūdį. Jei nesugebi įžvelgti skirtumo, tai įrodo, kad nežinai, ką reiškia tikėti Dievą. Jėzus yra Dievas, nes Jis pasakė tiek daug žodžių ir atliko tiek daug darbų, ir ypač parodė daugybę stebuklų. Taip pat ir Jonas atliko daug darbo bei pasakė daug žodžių, kaip ir Mozė; kodėl jie nebuvo vadinami Dievu? Adomą tiesiogiai sukūrė Dievas; kodėl jis nebuvo vadinamas Dievu, o tik sukurtąja būtybe? Jei kas nors tau sako: „Šiandien Dievas atliko tiek daug darbo ir pasakė tiek daug žodžių; Jis yra Pats Dievas. Kadangi ir Mozė pasakė tiek daug žodžių, jis taip pat turėjo būti Pats Dievas!“, turėtum savo ruožtu jo paklausti: „Kodėl tuo metu Dievas paliudijo Jėzų, o ne Joną esant Pačiu Dievu? Argi Jonas neatėjo prieš Jėzų? Kuris darbas buvo didesnis – Jono ar Jėzaus? Žmogui Jono darbas atrodo didesnis nei Jėzaus, bet kodėl Šventoji Dvasia paliudijo Jėzų, o ne Joną?“ Situacija kartojasi! Tuo metu, kai Mozė vedė Izraelio tautą, Jahvė kalbėjo jam iš debesų. Mozė nekalbėjo tiesiogiai, bet jam tiesiogiai vadovavo Jahvė. Tai buvo Senojo Testamento darbas Izraelyje. Mozėje nebuvo Dvasios, nei Dievo esybės. Jis negalėjo atlikti to darbo, todėl tarp jo atlikto darbo ir Jėzaus atlikto darbo yra didžiulis skirtumas. Ir taip yra todėl, kad jie atliko skirtingus darbus! Ar žmogus yra Dievo naudojamas, ar jis yra pranašas, apaštalas, ar pats Dievas, galima atskirti pagal jo darbo pobūdį, ir tai išsklaidys tavo abejones. Biblijoje parašyta, kad tik Avinėlis gali nuplėšti septynis antspaudus. Per amžius tarp tų didžių asmenybių buvo daug Šventojo Rašto aiškintojų, tad argi gali pasakyti, kad jie visi yra Avinėlis? Ar gali pasakyti, kad visi jų aiškinimai kyla iš Dievo? Jie tėra aiškintojai; jie neturi Avinėlio tapatybės. Kaip jie galėtų būti verti nuplėšti septynis antspaudus? Tiesa, kad „tik Avinėlis gali nplėšti septynis antspaudus“, bet Jis ateina ne tik tam, kad nuplėštų septynis antspaudus. Šis darbas nėra esminis; jis atliekamas tarp kitko. Jis puikiai supranta Savo paties darbą; ar Jam būtina praleisti daug laiko aiškinant Šventąjį Raštą? Ar prie šešių tūkstančių metų darbo reikia pridėti „Avinėlio, aiškinančio Šventąjį Raštą, amžių“? Jis ateina atlikti naujo darbo ir tik šiek tiek atskleidžia praėjusių laikų darbą, padėdamas žmonėms suprasti tiesą apie šešių tūkstančių metų darbą. Nereikia aiškinti pernelyg daug Biblijos ištraukų; būtent dabartinis darbas yra esminis, tai yra svarbiausia. Turėtum žinoti, kad Dievas ateina ne tam, kad specialiai sulaužytų septynis antspaudus, o kad atliktų išganymo darbą.

Tu težinai, kad Jėzus nužengs paskutinėmis dienomis, bet kaip būtent Jis nužengs? Ar toks nusidėjėlis kaip tu, ką tik atpirktas ir nepatyręs pokyčių ar Dievo ištobulinimo, gali atitikti Dievo ketinimus? Kalbant apie tave, vis dar esantį senajame „aš“, tiesa, kad Jėzus tave išgelbėjo, ir dėl Dievo išganymo tu nesi nuodėmingas, bet tai neįrodo, kad esi be nuodėmės ar nešvarumo. Kaip gali būti pašventintas, jei nepatyrei pokyčių? Viduje tu esi kupinas purvo, esi savanaudis ir niekingas, tačiau vis tiek trokšti nužengti su Jėzumi – ar ne pernelyg daug nori! Tikėdamas Dievą tu praleidai vieną žingsnį; buvai tik atpirktas, bet tu nepasikeitei. Kad atitiktum Dievo ketinimus, Dievas privalo asmeniškai atlikti tavo keitimo ir apvalymo darbą; antraip tu buvai tik atpirktas ir niekaip negalėtum tapti pašventintas. Tokiu atveju tu nesi vertas kartu su Dievu mėgautis nuostabiais palaiminimais, nes vienu žingsniu atsilikai Dievo žmogaus valdymo darbe, kuris yra esminis žmogaus keitimo ir tobulinimo žingsnis. Todėl tu, nusidėjėlis, kuris ką tik buvo atpirktas, nepajėgi tiesiogiai priimti Dievo palikimo.

Be šio naujo darbo etapo pradžios, kas žino, kaip toli nueitumėte jūs, evangelistai, pamokslininkai, Šventojo Rašto aiškintojai ir taip vadinami didžios dvasinės asmenybės! Be šio naujo darbo etapo pradžios, argi jūs vis dar nekalbėtumėte vien apie pasenusius, atgyvenusius dalykus? Tai arba žengimas į sostą, arba dvasinio ūgio ruošimas tapti karaliumi; arba savęs išsižadėjimas, arba savo kūno tramdymas; arba kantrybė, arba pamokų mokymasis iš visa ko; arba nuolankumas, arba meilė. Argi tai ta pati sena dainelė? Tai tik to paties dalyko vadinimas kitu vardu! Arba galvos dengimas ir duonos laužymas, arba rankų uždėjimas ir malda, ir ligonių gydymas bei demonų išvarymas. Ar galėtų būti koks nors naujas darbas? Ar galėtų būti kokia nors vystymosi perspektyva? Jei tu ir toliau taip vadovausi, tie, kurie seka tavimi, aklai laikysis nurodymų arba paklus papročiams. Jūs tikite, kad jūsų darbas yra toks iškilus, bet argi nežinote, kad visa tai perdavė ir to mokė tie senovės laikų „senoliai“? Argi viskas, ką jūs sakote ir darote, nėra tų senolių paskutiniai žodžiai? Argi ne tai tie senoliai prisakė prieš mirdami? Ar manai, kad jūsų veiksmai pranoksta praėjusių kartų apaštalų ir pranašų veiksmus, ir net pranoksta visa ką? Šio darbo etapo pradžia padarė galą jūsų žavėjimuisi Vitneso Ly (Witness Lee) pastangomis tapti karaliumi ir žengti į sostą, ir sustabdė jūsų įžūlų pasipūtimą, todėl negalite kištis į šį darbo etapą. Be šio darbo etapo jūs grimztumėte vis gilyn, kol taptumėte nebeišgelbėjami. Pernelyg daug seno likę jumyse! Laimei, šiandienos darbas sugrąžino jus atgal; antraip, kas žino, kokia kryptimi jūs pasuktumėte! Kadangi Dievas yra Dievas, kuris visada naujas ir niekada nesensta, kodėl nesieki naujų dalykų? Kodėl visada laikaisi senų dalykų? Taigi, pažinti Šventosios Dvasios veikimą šiandien yra nepaprastai svarbu!


Tik ištobulintieji gali gyventi prasmingą gyvenimą

Tiesą sakant, dabar atliekamas darbas yra skirtas tam, kad žmonės sukiltų prieš Šėtoną ir savo senąjį protėvį. Visais teisimais žodžiu siekiama atskleisti sugedusius žmonių polinkius ir suteikti jiems galimybę suprasti gyvenimo esmę. Šie pasikartojantys teisimai perveria žmonių širdis. Kiekvienas teismas yra tiesiogiai susijęs su jų likimais ir yra skirtas sužeisti jų širdis, kad jie galėtų paleisti visus tuos dalykus ir taip pažintų gyvenimą, pažintų šį nešvarų pasaulį, pažintų Dievo išmintį bei visagalybę, o taip pat pažintų žmoniją, kuri sugadinta Šėtono. Kuo daugiau tokio baudimo ir teismo, tuo labiau galima sužeisti žmogaus širdį ir tuo labiau galima pažadinti jo dvasią. Tokio teismo tikslas yra pažadinti šių itin sugedusių ir labiausiai suklaidintų žmonių dvasią. Žmogus neturi dvasios, tai yra, jo dvasia seniai mirė ir jis nežino, kad yra Dangus, nežino, kad yra Dievas, ir tikrai nežino, kad jis kovoja mirties bedugnėje. Kaip gi jam žinoti, kad gyvena šiame blogio kupiname žmonių pragare? Kaip gi jam žinoti, kad šis supuvęs jo lavonas, Šėtono sugadintas, pateko į mirties Hadą? Kaip gi jam žinoti, kad žmonija jau seniai nepataisomai nuniokojo visa, kas yra žemėje? Ir kaip gi jam žinoti, kad Kūrėjas šiandien atėjo į žemę ir ieško grupės sugedusių žmonių, kuriuos galėtų išgelbėti? Nors žmogus patyrė visus įmanomus išgryninimus ir teismus, jo atbukusi sąmonė liko visiškai nepajudinta ir beveik nereaguojanti. Koks išsigimęs yra žmogus! Ir nors toks teismas yra tarsi iš dangaus krintanti žiauri kruša, jis žmogui yra nepaprastai naudingas. Taip neteisiant žmonių nebūtų galima pasiekti rezultato ir būtų visiškai neįmanoma išgelbėti žmonių iš kančių bedugnės. Be tokio pobūdžio darbo žmonėms būtų labai sunku ištrūkti iš Hado, nes jų širdys seniai mirė, o jų dvasią seniai sutrypė Šėtonas. Norint išgelbėti jus, nugrimzdusius į pačias išsigimimo gelmes, reikia atkakliai jus šaukti, atkakliai jus teisti. Tik tada galima pažadinti jūsų sustingusias širdis.

Jūsų kūnas, jūsų besaikiai troškimai, jūsų godumas ir jūsų geismas yra giliai jumyse įsišakniję. Šie dalykai taip be paliovos valdo jūsų širdis, kad esate bejėgiai nusimesti tų feodalinių ir išsigimusių minčių jungą. Jūs netrokštate nei pakeisti dabartinės savo padėties, nei ištrūkti iš tamsos įtakos. Jūs tiesiog esate tų dalykų suvaržyti. Nors visi žinote, kad šis gyvenimas yra toks skausmingas, o šis žmonių pasaulis toks tamsus, nė vienas iš jūsų neturi drąsos pakeisti savo gyvenimą. Jūs tik trokštate pabėgti nuo šio gyvenimo tikrovės, pasiekti sielos transcendenciją ir gyventi ramioje, nuostabioje, dangų primenančioje aplinkoje. Jūs nenorite ištverti sunkumų, kad pakeistumėte dabartinį savo gyvenimą; taip pat nenorite šiame teisme ir baudime ieškoti gyvenimo, į kurį turėtumėte įžengti. Veikiau jūs pilni visiškai nerealių svajonių apie tą gražų pasaulį anapus kūniškojo gyvenimo. Jūs trokštate tokio gyvenimo, kurį galima lengvai įgyti nepatiriant jokio skausmo. Tai visiškai nerealu! Taip yra todėl, kad tai, ko jūs tikitės, nėra nugyventi prasmingą gyvenimą kūniškame pavidale ir per visą gyvenimą įgyti tiesą, tai yra gyventi dėl tiesos ir ginti teisingumą. Tai nėra tai, ką jūs laikytumėte spindinčiu, akinančiu gyvenimu. Jums atrodo, kad tai nebūtų žavingas ar prasmingas gyvenimas. Jūsų akimis, gyventi tokį gyvenimą būtų neteisybė! Nors šiandien priimate šį baudimą, tai, ko siekiate, nėra dabar įgyti tiesą ar išgyventi tiesą, bet veikiau vėliau galėti įžengti į laimingą gyvenimą anapus kūniškojo gyvenimo. Jūs nesiekiate tiesos, nestojate ginti tiesos ir juo labiau negyvenate dėl tiesos. Jūs nesiekiate dėl įžengimo šiandien – veikiau jūsų mintis užima tai, kas vieną dieną galėtų įvykti: žvelgiate į mėlyną dangų ir liejate karčias ašaras laukdami dienos, kai būsite paimti į dangų. Argi nežinote, kad toks mąstymas jau yra atitrūkęs nuo tikrovės? Tu vis galvoji, kad Gelbėtojas yra be galo maloningas ir užjaučiantis, kad neabejotinai ateis diena, kai Jis pasiims tave kartu su Savimi – tave, kuris šiame pasaulyje ištvėrei sunkumus ir kančias, ir kad Jis atitaisys tau padarytas skriaudas ir atkeršys už tave, kuris vis tapdavai auka ir buvai engiamas. Argi tu nesi kupinas nuodėmės? Argi šiame pasaulyje tu vienintelis kentėjai? Tu pats patekai Šėtono valdžion ir kentėjai – ar Dievui tikrai vis dar reikia atitaisyti tau padarytas skriaudas? Argi tie, kurie nesugeba patenkinti Dievo reikalavimų, nėra visi Dievo priešai? Argi tie, kurie netiki Dievo įsikūnijimu, nėra visi antikristai? Ko vertas tavo geras elgesys? Ar jis gali pakeisti Dievą garbinančią širdį? Negali gauti Dievo palaiminimo vien darydamas kelis gerus dalykus, ir Dievas neatitaisys tau padarytų skriaudų bei neatkeršys už tuos kartus, kai su tavimi kažkas elgėsi neteisingai vien todėl, kad buvai nuskriaustas ir engiamas. Argi tie, kurie tiki Dievą, bet nepažįsta Dievo, tačiau daro gera, taip pat nėra baudžiami? Tu tik tiki Dievą, tik nori, kad Dievas atitaisytų tau padarytas skriaudas ir už jas atkeršytų, ir nori, kad Dievas suteiktų tau tavo dieną – dieną, kai pagaliau galėsi išdidžiai pakelti galvą. Tačiau tu nepaisai tiesos ir netrokšti išgyventi tiesos. Juo labiau nesugebi ištrūkti iš šio sunkaus, tuščio gyvenimo. Užuot tai daręs, gyvendamas savo gyvenimą kūniškame pavidale ir nuodėmėje, su lūkesčiu žvelgi į Dievą, kad Jis atitaisytų tau padarytas skriaudas ir išsklaidytų tavo egzistencijos miglą. Bet ar tai įmanoma? Jei turi tiesą, gali sekti Dievu. Jei išgyveni tiesą, gali būti Dievo žodžio apraiška. Jei turi gyvenimą, gali mėgautis Dievo palaiminimu. Tie, kurie turi tiesą, gali mėgautis Dievo palaiminimu. Dievas užtikrina, kad būtų atitaisytos skriaudos tiems, kurie visa širdimi Jį myli ir ištveria sunkumus bei kančias, bet ne tiems, kurie myli tik save ir tapo Šėtono apgaulių aukomis. Kaip gali būti gerumo tuose, kurie nemyli tiesos? Kaip gali būti teisumo tuose, kurie myli tik kūną? Argi ir teisumas, ir gerumas nėra minimi tik kalbant apie tiesą? Argi jie nėra skirti tiems, kurie visa širdimi myli Dievą? Argi visi tie, kurie nemyli tiesos ir yra tik supuvę lavonai, neslepia savyje blogio? Argi visi tie, kurie nesugeba išgyventi tiesos, nėra tiesos priešai? O jūs?

Jei gali ištrūkti iš šios tamsos įtakos ir atsiriboti nuo tų nešvarių dalykų, jei gali tapti pašventintas, tuomet turėsi tiesą. Tai nereiškia, kad tavo prigimtis pasikeitė, o tik tai, kad gali įgyvendinti tiesą praktikoje ir sukilti prieš kūną. Tai turi tie, kurie buvo apvalyti. Pagrindinis užkariavimo darbo tikslas yra apvalyti žmones, kad jie galėtų turėti tiesą, nes žmonės supranta per mažai tiesos! Atlikti užkariavimo darbą su tokiais žmonėmis turi didžiausią reikšmę. Jūs visi patekote tamsos įtakon ir patyrėte gilią žalą. Taigi šio darbo tikslas yra suteikti jums galimybę pažinti žmogaus prigimtį ir taip išgyventi tiesą. Būti ištobulintam yra tai, ką turėtų priimti visos sukurtos būtybės. Jei šio etapo darbas apimtų tik žmonių tobulinimą, tuomet jį būtų galima atlikti JK, Amerikoje ar Izraelyje; jį būtų galima atlikti su bet kurios šalies žmonėmis. Tačiau užkariavimo darbas yra atrankinis. Pirmasis užkariavimo darbo etapas yra trumpalaikis. Be to, jis bus panaudotas Šėtonui pažeminti ir visai visatai užkariauti. Tai yra pradinis užkariavimo darbas. Galima sakyti, kad bet kuri Dievą tikinti sukurta būtybė gali būti ištobulinta, nes būti ištobulintam galima tik po ilgalaikio pasikeitimo. Tačiau būti užkariautam yra kas kita. Užkariavimo pavyzdys ir etalonas turi būti labiausiai atsilikę žmonės, gyvenantys giliausioje tamsoje. Jie turi būti labiausiai išsigimę žmonės, tie, kurie mažiausiai pripažįsta Dievą ir labiausiai maištauja prieš Dievą. Būtent toks žmogus gali paliudyti, kad buvo užkariautas. Pagrindinis užkariavimo darbo tikslas yra nugalėti Šėtoną, o žmonių tobulinimo tikslas – įgyti žmones. Jis skirtas suteikti žmonėms galimybę po užkariavimo turėti liudijimą, kad šis užkariavimo darbas buvo atliktas čia, su tokiais žmonėmis kaip jūs. Siekiama, kad užkariauti žmonės paliudytų. Šie užkariauti žmonės bus panaudoti Šėtono pažeminimo tikslui pasiekti. Taigi koks yra pagrindinis užkariavimo būdas? Baudimas, teismas, prakeikimas ir atskleidimas – naudojamas teisus būdas žmonėms užkariauti, kad jie būtų visiškai įtikinti dėl teisaus Dievo būdo. Naudoti žodžio tikrovę ir valdžią žmonėms užkariauti, kad jie būtų visiškai įtikinti – štai ką reiškia būti užkariautam. Ištobulintieji ne tik gali pasiekti paklusnumą po to, kai yra užkariauti, bet ir gali įgyti žinių apie teismo darbą, pakeisti savo būdą ir pažinti Dievą. Jie patiria meilės Dievui kelią ir prisipildo tiesos. Jie sugeba patirti Dievo darbą, tampa pajėgūs kentėti dėl Dievo ir turi savo ryžtą. Ištobulintieji yra tie, kurie praktiškai supranta tiesą dėka to, kad patyrė Dievo žodį. Užkariautieji yra tie, kurie žino apie tiesą, bet nesuprato tikrosios tiesos reikšmės. Užkariauti jie paklūsta, tačiau visas jų paklusnumas yra jų patirto teismo rezultatas. Jie visiškai nesupranta tikrosios daugelio tiesų reikšmės. Jie pripažįsta tiesą žodžiais, bet nėra įžengę į tiesą; jie supranta tiesą, bet nėra jos patyrę. Su tobulinamaisiais atliekamas darbas apima baudimus ir teismus kartu su gyvenimo teikimu. Žmogus, kuris sutelkia dėmesį į įžengimą į tiesą, yra tobulintinas žmogus. Skirtumas tarp ištobulintųjų ir užkariautųjų priklauso nuo to, ar jie įžengė į tiesą. Ištobulintieji yra tie, kurie supranta tiesą, įžengia į tiesą ir išgyvena tiesą. Žmonės, kurių negalima ištobulinti, yra tie, kurie nesupranta tiesos ir neįžengia į tiesą, tai yra tie, kurie neišgyvena tiesos. Jei tokie žmonės dabar gali visiškai paklusti, tuomet jie yra užkariauti. Jei užkariautieji neieško tiesos – jei jie seka, bet neišgyvena tiesos, jei mato ir girdi tiesą, bet nesutelkia dėmesio į tiesos išgyvenimą – tuomet jie negali būti ištobulinti. Žmonės, kurie turi būti ištobulinti, tobulinimo kelyje įgyvendina tiesą pagal Dievo reikalavimus. Taip jie įgyvendina Dievo ketinimus ir yra ištobulinami. Kiekvienas, kuris seka iki galo prieš pasibaigiant užkariavimo darbui, yra užkariautasis, bet negali būti vadinamas ištobulintuoju. „Ištobulintieji“ reiškia tuos, kurie, pasibaigus užkariavimo darbui, gali siekti tiesos ir bus įgyti Dievo. Tai reiškia tuos, kurie, pasibaigus užkariavimo darbui, tvirtai atsilaiko negandose ir išgyvena tiesą. Buvimą užkariautam nuo buvimo ištobulintam skiria darbo etapų skirtumai ir skirtumai, iki kokio laipsnio žmonės supranta tiesą ir į ją įžengia. Visi tie, kurie nepradėjo eiti tobulinimo keliu, tai yra tie, kurie neturi tiesos, galiausiai vis tiek bus pašalinti. Tik tie, kurie turi tiesą ir išgyvena tiesą, gali būti visiškai įgyti Dievo. Tai yra, tie, kurie išgyvena Petro įvaizdį, yra ištobulintieji, o visi kiti – užkariautieji. Su visais užkariaujamaisiais atliekamą darbą sudaro prakeikimas, baudimas ir rūstybė, o tai, kas juos ištinka, yra teisumas ir prakeiksmai. Dirbti su tokiu žmogumi reiškia atskleisti be menkiausio atlaidumo – atskleisti jo viduje esančius sugedusius polinkius, kad jis pats juos atpažintų ir būtų visiškai įtikintas. Kai žmogus tampa visiškai paklusnus, užkariavimo darbas baigiasi. Net jei dauguma žmonių vis dar nesiekia suprasti tiesos, užkariavimo darbas bus pasibaigęs.

Jei norite būti ištobulinti, turite atitikti tam tikrus kriterijus. Pasitelkdamas savo ryžtą, atkaklumą, sąžinę ir siekį, turi įgyti gyvenimo patirties ir įgyvendinti Dievo ketinimus. Tai yra tavo įžengimas ir to reikalaujama tobulinimo kelyje. Tobulinimo darbas gali būti atliekamas su visais žmonėmis. Kiekvienas, kuris siekia Dievo, gali būti ištobulintas, turi tokią progą ir tam reikalingas savybes. Tai nėra iš anksto nulemta. Ar žmogus gali būti ištobulintas daugiausia priklauso nuo to, ko jis siekia. Žmonės, kurie myli tiesą ir sugeba išgyventi tiesą, neabejotinai gali būti ištobulinti. Žmonėms, kurie nemyli tiesos, Dievas nepritaria; jie neturi tokio gyvenimo, kokio reikalauja Dievas, ir negali būti ištobulinti. Tobulinimo darbas yra skirtas tik žmonėms įgyti. Jis nėra kovos su Šėtonu darbo dalis. Užkariavimo darbas yra skirtas tik kovoti su Šėtonu, o tai reiškia panaudoti žmogaus užkariavimą Šėtonui nugalėti. Užkariavimo darbas yra pagrindinis darbas, naujausias darbas, kuris niekada nebuvo atliktas per visus amžius. Galima sakyti, kad šio darbo etapo tikslas daugiausia yra užkariauti visus žmones ir taip nugalėti Šėtoną. Žmonių tobulinimo darbas nėra naujas. Visas darbo, kurį Dievas atlieka tuo metu, kai dirba kūne, tikslas pirmiausia yra žmonių užkariavimas. Tai panašu į Malonės amžių, kai pagrindinis darbas buvo visos žmonijos atpirkimas per nukryžiavimą. „Žmonių įgijimas“ papildė darbą kūne ir buvo atliekamas tik po nukryžiavimo. Kai Jėzus atėjo ir atliko Savo darbą, Jo tikslas daugiausia buvo panaudoti Savo nukryžiavimą, kad nugalėtų mirties ir Hado pančius, nugalėtų Šėtono įtaką – tai yra nugalėtų Šėtoną. Tik po to, kai Jėzus buvo nukryžiuotas, Petras žingsnis po žingsnio pradėjo eiti tobulinimo keliu. Žinoma, Petras buvo tarp tų, kurie sekė Jėzumi, kol Jėzus dirbo, bet tuo metu jis nebuvo ištobulintas. Veikiau tik Jėzui užbaigus Savo darbą Petras pamažu suprato tiesą ir tuomet buvo ištobulintas. Įsikūnijęs Dievas ateina į žemę tik tam, kad per trumpą laiką užbaigtų pagrindinį, lemiamą darbo etapą, o ne tam, kad ilgą laiką gyventų tarp žmonių žemėje, ketindamas juos ištobulinti. Jis to darbo neatlieka. Jis nelaukia, kol žmogus bus visiškai ištobulintas, kad užbaigtų savo darbą. Tai nėra Jo įsikūnijimo tikslas ir reikšmė. Jis ateina tik atlikti trumpalaikį žmonijos išgelbėjimo darbą, o ne labai ilgą žmonijos tobulinimo darbą. Žmonijos išgelbėjimo darbas turi visuotinę reikšmę ir gali pradėti naują amžių. Jis gali būti užbaigtas per trumpą laiką. Tačiau norint ištobulinti žmoniją, reikia dirbti su žmogumi, kol jis pasieks tam tikrą lygį. Toks darbas trunka ilgai. Tai darbas, kurį turi atlikti Dievo Dvasia, tačiau jis atliekamas ant tos tiesos pamatų, kuri buvo išsakyta Dievui dirbant kūniškame pavidale, arba, kitu atveju, Jis iškelia apaštalus, kad jie atliktų ilgalaikį ganymo darbą – taip pasiekiamas Jo tikslas ištobulinti žmoniją. Įsikūnijęs Dievas šio darbo neatlieka. Jis tik kalba apie gyvenimo kelią, kad žmonės suprastų, ir tik suteikia žmonijai tiesą, o ne nuolat lydi žmogų jam įgyvendinant tiesą, nes tai nepriklauso Jo tarnystei. Todėl Jis nelydės žmogaus iki pat tos dienos, kai žmogus visiškai supras tiesą ir visiškai įgis tiesą. Jo darbas kūne baigiasi, kai žmogus oficialiai įžengia į teisingą Dievo tikėjimo kelią, kai žmogus žengia į teisingą tobulinimo kelią. Žinoma, tai taip pat yra metas, kai Jis bus visiškai nugalėjęs Šėtoną ir triumfuos prieš pasaulį. Jam nerūpi, ar žmogus tuo metu galiausiai bus įžengęs į tiesą, taip pat Jam nerūpi, ar žmogaus gyvenimas yra didis, ar menkas. Nė vienas iš šių dalykų nėra tai, kuo Jis turėtų rūpintis turėdamas kūnišką pavidalą; nė vienas iš jų nepriklauso įsikūnijusio Dievo tarnystei. Užbaigęs darbą, kurį turi atlikti, Jis užbaigs Savo darbą kūniškame pavidale. Taigi darbas, kurį atlieka įsikūnijęs Dievas, yra tik tas darbas, kurio Dievo Dvasia negali atlikti tiesiogiai. Be to, tai yra trumpalaikis išgelbėjimo darbas, o ne darbas, kurį Jis ilgą laiką vykdys žemėje.

Jūsų kalibro kėlimas nepriklauso Mano darbo sričiai. Prašau jūsų tai daryti tik todėl, kad jūsų kalibras yra per žemas. Tiesą sakant, tai nėra tobulinimo darbo dalis; veikiau tai yra papildomas darbas, atliekamas su jumis. Šiandien su jumis atliekamas darbas yra daromas priklausomai nuo to, ko jums reikia. Jis yra suasmenintas ir tai nėra kelias, į kurį turėtų įžengti kiekvienas tobulinamas žmogus. Kadangi jūsų kalibras yra žemesnis už visų praeityje ištobulintų žmonių, ir šis darbas, atliekamas su jumis, susiduria su daugybe kliūčių, taip pat todėl, kad visi tobulinimo objektai yra skirtingi, turiu atlikti tarp jūsų tam tikrą papildomą darbą. Iš pradžių, kai Dievas atėjo į žemę, Jis laikėsi Jam deramos veiklos srities ir atliko savo darbą, nesirūpindamas kitais nesusijusiais dalykais. Jis nesikišo į šeimos reikalus ir nedalyvavo žmonių gyvenime. Jam visiškai nerūpi tokie nereikšmingi dalykai – jie nėra Jo tarnystės dalis. Tačiau jūsų kalibras yra daug žemesnis už tą, kurio reikalavau – iš tiesų jų visiškai neįmanoma palyginti – todėl jis sudaro itin dideles kliūtis darbui. Be to, šis darbas turi būti atliekamas tarp žmonių šioje Kinijos žemėje, o jūs esate tokie menkai išsilavinę, todėl buvau priverstas prabilti ir pareikalauti, kad lavintumėtės. Sakiau jums, kad tai yra papildomas darbas, bet tai tuo pačiu yra tai, ką turite pasiekti, tai, kas padės jums būti ištobulintiems. Tiesą sakant, tokius dalykus kaip išsilavinimas, pagrindinės žinios apie elgesį ir apie gyvenimą visi turėtumėte ir taip turėti. Man neturėtų reikėti jums apie juos kalbėti. Tačiau, kadangi neturite, Aš neturiu kito pasirinkimo, kaip tik tuos dalykus jums įskiepyti. Nors turite daug nuostatų apie Mane, vis tiek to iš jūsų reikalauju – vis tiek reikalauju, kad pakeltumėte savo kalibrą. Neketinau ateiti ir atlikti šio darbo, nes Mano darbas yra tik jus užkariauti, tik pasiekti, kad Mano teisiami būtumėte visiškai įtikinti, ir taip parodyti gyvenimo kelią, į kurį turėtumėte įžengti. Kitaip tariant, jūsų išsilavinimas ir tai, ar turite žinių apie gyvenimą, neturėtų visiškai nieko bendra su Manimi, jei ne tai, kad turiu jus užkariauti Savo žodžiu. Visa tai pridedama siekiant užtikrinti, kad būtų pasiekti užkariavimo darbo rezultatai, ir dėl jūsų vėlesnio ištobulinimo. Tai nėra užkariavimo darbo dalis. Kadangi jūsų kalibras žemas, o patys esate tingūs ir apsileidę, kvaili ir nenuovokūs, stuobriai ir idiotai – kadangi esate pernelyg nenormalūs – reikalauju, kad pirmiausia pakeltumėte savo kalibrą. Kiekvienas, kuris nori būti ištobulintas, turi atitikti tam tikrus kriterijus. Kad žmogus būtų ištobulintas, jo protas turi būti aiškus ir blaivus, ir jis turi norėti gyventi prasmingą gyvenimą. Jei esi tas, kuris nenori gyventi tuščio gyvenimo, kuris siekia tiesos, kuris nuoširdžiai atlieka viską, ką daro, ir pasižymi itin normaliu žmogiškumu, tuomet atitinki sąlygas būti ištobulintas.

Šis tarp jūsų atliekamas darbas yra daromas su jumis priklausomai nuo darbo poreikių. Užkariavus šiuos žmones, grupė žmonių bus ištobulinta. Todėl didelė dabartinio darbo dalis taip pat yra pasirengimas jūsų ištobulinimo tikslui, nes yra daug tiesos alkstančių žmonių, kuriuos galima ištobulinti. Jei užkariavimo darbas būtų vienintelis su jumis atliktas etapas ir po jo nebūtų atliekamas joks tolesnis darbas, argi tuomet nebūtų taip, kad kai kurie tiesos trokštantys žmonės jos neįgytų? Dabartiniu darbu siekiama atverti kelią vėlesniam žmonių tobulinimui. Nors Mano darbas yra tik užkariavimo darbas, gyvenimo kelias, apie kurį kalbu, vis dėlto yra pasirengimas vėlesniam žmonių tobulinimui. Darbas, kuris atliekamas po užkariavimo, yra sutelktas į žmonių tobulinimą, o užkariavimas atliekamas siekiant pakloti tobulinimo darbo pamatą. Žmogus gali būti tobulinamas tik jį užkariavus. Dabar pagrindinė užduotis yra užkariauti. Vėliau tie, kurie ieško tiesos ir jos ilgisi, bus ištobulinti. Būti ištobulintam apima teigiamus žmonių įžengimo aspektus: ar turi Dievą mylinčią širdį, kiek patirties įgijai eidamas šiuo keliu, kiek tyra yra tavo meilė Dievui ir kaip tiksliai įgyvendini tiesą. Kad žmogus būtų ištobulintas, jis turi turėti pagrindinių žinių apie visus žmogiškumo aspektus. Tai yra bazinis reikalavimas. Visi tie, kurie negali būti ištobulinti po to, kai buvo užkariauti, tampa tarnystės objektais ir galiausiai vis tiek bus įmesti į ugnies ir sieros ežerą ir vis tiek pateks į bedugnę, nes tavo būdas nepasikeitė ir tu vis dar priklausai Šėtonui. Jei žmogus neatitinka ištobulinimo sąlygų, tuomet jis yra nenaudingas – jis yra šiukšlė, įrankis, kažkas, kas negali atlaikyti ugnies išbandymo! Kiek Dievą mylinčios širdies dabar turi? Kiek savęs nekenčiančios širdies turi? Kaip giliai iš tikrųjų pažįsti Šėtoną? Ar sustiprinote savo ryžtą? Ar jūsų žmogiškas gyvenimas yra tvarkingas? Ar jūsų gyvenimas pasikeitė? Ar gyvenate naują gyvenimą? Ar jūsų požiūris į gyvenimą pasikeitė? Jei šie dalykai nepasikeitė, tu negali būti ištobulintas, net jei neatsitrauki. Veikiau tu buvai tik užkariautas. Kai ateis laikas tave išbandyti, tu neturėsi tiesos, tavo žmogiškumas bus nenormalus ir būsi žemai kaip žvėris. Vienintelis tavo pasiekimas bus tai, kad buvai užkariautas – būsi tik Mano užkariautas objektas. Visai kaip asilas, kuris, gavęs nuo šeimininko botagu, išsigąsta ir bijo nepaklusti kaskart pamatęs šeimininką – tu esi būtent toks užkariautas asilas. Jei žmogui trūksta tų teigiamų aspektų ir jis vietoj to yra negatyvus ir baikštus, nedrąsus ir neryžtingas visais atžvilgiais, nieko aiškiai nemato, nesugeba suprasti tiesos, vis dar neturi praktikos kelio ir, be to, net neturi Dievą mylinčios širdies. Jei žmogus nesupranta, kaip mylėti Dievą, kaip gyventi prasmingą gyvenimą ar kaip būti tikru žmogumi – kaip toks žmogus gali liudyti apie Dievą? Tai parodytų, kad tavo gyvenimas yra mažai vertingas ir tu esi tik užkariautas asilas. Tu būtum užkariautas, bet tai reikštų tik tai, kad sukilai prieš didįjį raudonąjį drakoną ir atsisakei paklusti jo valdžiai. Tai reikštų, kad tiki, jog yra Dievas, nori paklusti visiems Dievo potvarkiams ir nesiskundi. Tačiau kalbant apie teigiamus aspektus, ar sugebi išgyventi Dievo žodį ir išreikšti Dievą? Jei neturi nė vieno iš šių aspektų, tai reiškia, kad Dievas tavęs neįgijo ir esi tik užkariautas asilas. Tavyje nėra nieko patrauklaus, ir Šventoji Dvasia tavyje nesidarbuoja. Pernelyg trūksta Tavo žmogiškumo. Dievui neįmanoma tavimi naudotis. Turi būti Dievo pripažintas vertu ir būti šimtą kartų geresnis už netikinčius gyvulius bei vaikščiojančius numirėlius – tik tie, kurie pasiekia šį lygį, yra tinkami būti ištobulinti. Tik tas, kuris turi žmogiškumą ir sąžinę, yra tinkamas Dievui naudoti. Tik tada, kai būsite ištobulinti, galėsite būti laikomi žmonėmis. Tik ištobulintieji yra žmonės, kurie gyvena prasmingą gyvenimą. Tik tokie žmonės gali dar garsiau liudyti apie Dievą.


Kaip tie, kurie savo sampratomis apribojo Dievą, gali priimti Jo apreiškimus?

Dievo darbas nuolat juda į priekį, ir nors Jo darbo tikslas išlieka tas pats, būdas, kuriuo Jis atlieka savo darbą, nuolat keičiasi. Taigi, tie, kurie seka Dievą, taip pat nuolat keičiasi. Kuo daugiau darbo Dievas atlieka, tuo visapusiškiau žmogus Jį pažįsta. Kartu su Dievo darbu atitinkamai keičiasi ir žmogaus būdas. Kadangi Dievo darbas nuolat keičiasi, tie, kurie nepažįsta Šventosios Dvasios darbo, ir tie neišmanėliai, kurie nepažįsta tiesos, tampa Dievui besipriešinančiais žmonėmis. Dievo darbas niekada neatitinka žmogaus įsivaizdavimų, nes Jo darbas visada naujas ir niekada nepasensta. Dievas niekada nekartoja jau atlikto darbo – Jis visada atlieka tai, ko anksčiau niekada nebuvo atlikęs. Būtent todėl, kad Dievas nekartoja savo darbo, o žmogus dabartinį Dievo darbą visada vertina pagal tai, ką Dievas darė praeityje, kiekviename naujojo amžiaus darbo etape Dievas susiduria su didžiuliais sunkumais. Su žmogumi iš tiesų labai sunku! Jo mąstymas pernelyg konservatyvus! Niekas nepažįsta Dievo darbo, tačiau visi jį apriboja savo sampratomis. Nutolęs nuo Dievo, žmogus praranda gyvenimą, tiesą ir Dievo palaiminimus, tačiau vis tiek nepriima nei gyvenimo, nei tiesos, juo labiau didesnių palaiminimų, kuriuos Dievas suteikia žmonijai. Visi žmonės trokšta įgyti Dievą, bet netoleruoja jokių Dievo darbo pokyčių. Tie, kurie nepriima naujojo Dievo darbo, mano, kad Dievo darbas yra nekintantis, kad jis amžinai lieka toks pats. Jų įsitikinimu, norint gauti amžiną Dievo išganymo malonę, tereikia laikytis įstatymo, ir jei žmogus atgailaus ir išpažins savo nuodėmes, Dievo ketinimai bus patenkinti. Jie mano, kad Dievas gali būti tik įstatymo Dievas ir tik tas Dievas, kuris dėl žmogaus buvo prikaltas prie kryžiaus. Maža to, jie mano, kad Dievas neturėtų ir negali peržengti to, kas parašyta Biblijoje. Būtent šie įsitikinimai juos tvirtai supančiojo senaisiais įstatymais ir prikalė prie negyvų taisyklių. Dar daugiau žmonių mano, kad ir koks būtų naujasis Dievo darbas, jis privalo būti paremtas pranašystėmis, o kiekviename naujo darbo etape visiems, kurie Juo seka „tyra“ širdimi, taip pat turi būti parodyti apreiškimai; priešingu atveju tai negali būti Dievo darbas. Vien pažinti Dievą žmogui nėra lengva užduotis. O dėl žmogaus paklydusios širdies ir maištingos, puikybe bei išdidumu persmelktos prigimties priimti naująjį Dievo darbą jam dar sunkiau. Žmogus naujojo Dievo darbo kruopščiai netiria ir jo nepriima su nuolankumu, bet žvelgia į jį paniekinamai ir laukia Dievo apreiškimų, laukia Dievo vedimo. Argi visa tai nėra žmogaus maištavimo prieš Dievą ir priešinimosi Jam apraiškos? Kaip tokie žmonės gali pelnyti Dievo pritarimą?

Malonės amžiuje Jėzus sakė, kad Jahvės darbas jau yra likęs praeityje, lygiai taip pat, kaip šiandien Aš sakau, kad Jėzaus darbo etapas jau yra likęs praeityje. Jeigu nebūtų buvę Malonės amžiaus ir būtų buvęs tik Įstatymo amžius, Jėzus nebūtų buvęs prikaltas prie kryžiaus ir nebūtų galėjęs atpirkti visos žmonijos. Jeigu būtų buvęs tik Įstatymo amžius, ar žmonija būtų galėjusi nueiti taip toli, kiek yra nuėjusi šiandien? Istorija juda pirmyn – argi tai nėra normalus Dievo darbo dėsningumas? Argi tai nėra Dievo vykdomo žmonijos valdymo visoje visatoje atspindys? Istorija juda pirmyn, taip pat pirmyn juda ir Dievo darbas. Dievo ketinimai nuolat keičiasi. Jis negalėjo šešis tūkstančius metų likti tame pačiame darbo etape, nes Dievas visada yra naujas ir niekada nepasensta. Jis negalėjo toliau vykdyti tokio darbo kaip nukryžiavimas – būti kalamas prie kryžiaus vieną, du ar tris kartus… Taip mąsto neišmanėliai. Dievas netęsia to paties darbo. Jo darbas nuolat keičiasi. Jis visada atlieka naują darbą – kaip ir Aš kasdien jums sakau naujus žodžius ir atlieku naują darbą. Toks yra Mano darbas. Esminiai žodžiai čia yra „naujas“ ir „nuostabus“. „Dievas yra nekintantis ir Dievas visada yra Dievas“ – šis teiginys yra visiškai teisingas. Dievo esmė nesikeičia. Dievas visada yra Dievas ir negali tapti Šėtonu. Tačiau tai neįrodo, kad Jo darbas, kaip ir Jo esmė, yra per amžius nekintantis. Tu teigi, kad Dievas yra nekintantis. Tai kaip tada paaiškinsi, kad Dievas visada yra naujas ir niekada nepasensta? Dievo darbas nuolat plečiasi ir nuolat keičiasi, o Jo ketinimai nuolat apreiškiami ir atskleidžiami žmonėms. Žmogui patiriant Dievo darbą, jo būdas, kaip ir jo pažinimas, nuolat keičiasi. Iš kur kyla šie pokyčiai? Argi jie nekyla iš nuolat besikeičiančio Dievo darbo? Jeigu žmogaus būdas gali keistis, tai kodėl Mano darbas ir Mano žodžiai negalėtų nuolat keistis? Argi Aš turiu būti varžomas žmogaus? Argi tai nėra iš piršto laužti argumentai?

Prisikėlęs Jėzus pasirodė mokiniams ir tarė: „Štai Aš atsiųsiu jums savo Tėvo pažadą. O jūs pasilikite Jeruzalėje, kol būsite apdovanoti jėga iš aukštybių.“ Ar žinai, kaip reikėtų suprasti šiuos žodžius? Ar jau esi apdovanotas Jo jėga? Ar supranti, ką reiškia toji „jėga“? Jėzus pasakė, kad paskutiniosiomis dienomis žmonės sulauks Tiesos Dvasios. Paskutiniosios dienos jau atėjo. Ar žinai, kaip Tiesos Dvasia skelbia savo žodžius? Kur pasirodo ir veikia Tiesos Dvasia? Ano meto pranašo Izaijo pranašysčių knygoje nebuvo pasakyta, kad Naujojo Testamento amžiuje gims kūdikis, vardu Jėzus. Ten buvo parašyta, kad gims berniukas, vardu Emanuelis. Kodėl nebuvo paminėtas Jėzaus vardas? Senajame Testamente šis vardas apskritai nepaminėtas, tad kodėl tu vis tiek tiki į Jėzų? Juk nepradėjai tikėti į Jėzų pamatęs jį savo akimis? O gal tikėti pradėjai sulaukęs apreiškimo? Ar Dievas iš tiesų suteiktų tau tokią malonę? Ar Jis apdovanotų tave tokiais didžiais palaiminimais? Kuo remdamasis tiki į Jėzų? Kodėl negali patikėti, kad šiandien įsikūnijo Dievas? Kodėl sakai, kad tai, jog Dievas tau nesuteikė apreiškimo, įrodo, kad Jis nėra įsikūnijęs? Argi prieš pradėdamas savo darbą Dievas privalo apie tai pranešti žmonėms? Argi Jis būtinai turi gauti žmonių pritarimą? Izaijas tik pasakė, kad ėdžiose gims berniukas. Jis nepranašavo, kad Marija pagimdys Jėzų. Tai kuo gi remdamasis tiki į Jėzų, gimusį iš Marijos? Nejaugi tavo tikėjimas toks miglotas? Kai kurie sako, kad Dievo vardas nesikeičia. Kodėl tada Jahvės vardas tapo Jėzaus vardu. Buvo pranašauta, kad ateis Mesijas, tai kodėl atėjo žmogus, vardu Jėzus? Kodėl pasikeitė Dievo vardas? Argi toks darbas nebuvo jau seniai atliktas? Argi šiandien Dievas negali atlikti naujo darbo? Vakarykštį darbą galima pakeisti, o Jėzaus darbas gali sekti po Jahvės darbo. Argi tuomet po Jėzaus darbo negali sekti kitas darbas? Jei Jahvės vardą buvo galima pakeisti į Jėzaus, argi negalima pakeisti ir Jėzaus vardo? Čia nėra nieko keisto – tiesiog žmonių mąstymas pernelyg siauras. Dievas visada bus Dievas. Nesvarbu, kaip keičiasi jo darbas ir kad ir kaip keistųsi jo vardas, jo būdas ir išmintis niekada nesikeičia. Jei manai, kad Dievas gali būti vadinamas tik Jėzaus vardu, tavo supratimas pernelyg ribotas. Ar drįsti tvirtinti, kad Dievo vardas per amžius bus Jėzus, kad Dievas per amžius ir visada bus vadinamas Jėzumi ir kad tai niekada nesikeis? Ar drįsti tvirtinti, kad Įstatymo amžius buvo užbaigtas Jėzaus vardu ir šiuo vardu bus užbaigtas ir paskutinysis amžius? Kas gali pasakyti, kad amžius gali būti užbaigtas Jėzaus malone? Jei aiškiai nesupranti šių tiesų, ne tik negalėsi skelbti Evangelijos, bet ir pats neišliksi tvirtas. Atėjus dienai, kai išspręsi visus tų religingų žmonių sunkumus ir atremsi visus jų klaidingus argumentus, tai bus įrodymas, kad esi visiškai tikras dėl šio darbo etapo ir nebeturi nė menkiausios abejonės. Jei nesugebėsi atremti jų klaidingų argumentų, jie tave melagingai apkaltins ir apšmeiš. Argi tai nebūtų gėdinga?

Anuomet visi žydai skaitė Senąjį Testamentą ir žinojo Izaijo pranašystę, kad ėdžiose gims berniukas. Kodėl tuomet, gerai žinodami šią pranašystę, jie vis tiek persekiojo Jėzų? Argi jie taip elgėsi ne todėl, kad buvo maištingos prigimties ir nepažino Šventosios Dvasios darbo? Anuomet fariziejai manė, kad Jėzaus darbas neatitiko to, kas buvo išpranašauta apie gimusį berniuką, o šiandien žmonės atmeta Dievą dėl to, kad įsikūnijusio Dievo darbas neatitinka to, kas parašyta Biblijoje. Argi jų maištavimo prieš Dievą esmė ne tokia pati? Ar gali priimti visą be išimčių Šventosios Dvasios darbą? Jei tai yra Šventosios Dvasios darbas, vadinasi, tai yra teisinga srovė, todėl turėtum jį priimti be jokių dvejonių, o ne atsirinkinėti, ką priimti, o ko ne. Argi reikia vertinti Dievą pagal savo supratimą ir būti Jo atžvilgiu tokiam įtariam? Argi tai nėra visiškai nereikalinga? Tau nereikia toliau ieškoti pagrindimo Biblijoje – priimk Šventosios Dvasios darbą be jokių išimčių, nes tiki į Dievą tam, kad sektum Juo, o ne tam, kad Jį tirtum. Neturėtum ieškoti daugiau įrodymų apie Mane, kad įrodytum, jog Aš esu tavo Dievas. Verčiau turėtum gebėti atskirti, ar Aš tau esu naudingas – tai svarbiausia. Net jei Biblijoje rastum daugiau neginčijamų įrodymų, jie negalėtų tavęs visiškai atvesti pas Mane. Tu gyveni tik Biblijos ribose, o ne Mano akivaizdoje. Biblija negali padėti tau pažinti Mane ir negali pagilinti tavo meilės Man. Nors Biblijoje buvo išpranašauta, kad gims berniukas, niekas negalėjo numatyti, kam ta pranašystė išsipildys, nes žmogus nepažino Dievo darbo. Būtent dėl to fariziejai priešinosi Jėzui. Kai kurie žino, kad Mano darbas žmonėms naudingas, tačiau vis tiek mano, kad Jėzus ir Aš esame du visiškai nesusiję ir vienas su kitu nesuderinami asmenys. Jėzus Malonės amžiuje savo mokinius mokė tik to, kaip praktikuoti tikėjimą, kaip rinktis į susirinkimus, kaip melstis ir prašyti Dievo bei kaip elgtis su kitais. Jis vykdė Malonės amžiaus darbą ir mokė tik to, kaip turėtų elgtis Jo mokiniai ir žmonės, kurie anuomet Juo sekė. Tuo metu Jis vykdė tik Malonės amžiaus darbą, o ne paskutiniųjų dienų darbą. Kai Jahvė Įstatymo amžiuje paskelbė Senojo Testamento įstatymą, kodėl jis nevykdė Malonės amžiaus darbo? Kodėl iš anksto aiškiai neatskleidė Malonės amžiaus darbo? Argi tai nebūtų padėję žmonėms jį priimti? Jis tik išpranašavo, kad gims berniukas, kuris ateis į valdžią, tačiau iš anksto nevykdė Malonės amžiaus darbo. Kiekvieno amžiaus Dievo darbas turi aiškias ribas. Jis atlieka tik to amžiaus darbą ir niekada iš anksto neatlieka kito darbo etapo. Tik taip gali išryškėti kiekvieno Jo darbo etapo savita reikšmė. Jėzus kalbėjo tik apie paskutiniųjų dienų ženklus ir mokė tik to, kad tų laikų žmonės turi būti kantrūs, kaip jie turėtų būti atpirkti, kaip jie turėtų atgailauti ir išpažinti nuodėmes ir kaip turėtų nešti kryžių ir kentėti. Jis nekalbėjo apie tai, kaip žmogus paskutiniosiomis dienomis turėtų įžengti, ar apie tai, kaip siekti įvykdyti Dievo ketinimus. Todėl argi ne absurdiška Biblijoje ieškoti paskutiniųjų dienų Dievo darbo? Ką matai, kai esi įsikibęs Biblijos? Argi kuris nors Biblijos aiškintojas ar pamokslininkas galėjo iš anksto aiškiai matyti šiandienos darbą?

„Kas turi ausis, teklauso, ką Dvasia kalba Bažnyčioms!“ Ar dabar išgirdote Šventosios Dvasios žodžius? Dievo žodžiai jus pasiekė. Ar girdite juos? Paskutiniosiomis dienomis Dievas vykdo žodžių darbą ir šie žodžiai yra Šventosios Dvasios žodžiai, nes Dievas yra Šventoji Dvasia ir gali įsikūnyti. Todėl praeityje išsakyti Šventosios Dvasios žodžiai yra šiandien įsikūnijusio Dievo žodžiai. Daugelis neišmanėlių mano, kad jei kalba Šventoji Dvasia, žmonės Jos balsą turėtų girdėti sklindantį iš dangaus. Taip manantys nepažįsta Dievo darbo. Iš tikrųjų, kai kalba Šventoji Dvasia, kalba įsikūnijęs Dievas. Šventoji Dvasia negali tiesiogiai kalbėti žmonėms. Net Įstatymo amžiuje Jahvė nekalbėjo tiesiogiai minioms, juo labiau Jis to nedarytų šiandien šiame amžiuje. Kad Dievas galėtų prabilti ir kalbėti, taip atlikdamas savo darbą, Jis turi įsikūnyti; priešingu atveju Jo darbas nepasiektų savo tikslo. Tie, kurie neigia Dievo įsikūnijimą, nepažįsta Dvasios ir nežino Dievo darbo principų. Tie, kurie mano, kad dabar yra Šventosios Dvasios amžius, tačiau nepriima Jos naujojo darbo, gyvena miglotu tikėjimu. Tokie žmonės niekada nepatirs Šventosios Dvasios darbo. Tie, kurie tik tikisi, kad Šventoji Dvasia kalbės ir veiks tiesiogiai, bet nepriima įsikūnijusio Dievo žodžių ir darbo, niekada negalės įžengti į naująjį amžių ir niekada nebus visiškai išgelbėti Dievo!


Tik pažįstantieji Dievą ir Jo darbą įtinka Dievui

Įsikūnijusio Dievo darbas susideda iš dviejų dalių. Kai Jis pirmą kartą tapo kūnu, žmonės Jo netikėjo ir Jo nepažino ir prikalė Jėzų prie kryžiaus. Kai Jis antrą kartą tapo kūnu, žmonės vis tiek Jo netikėjo, juo labiau Jo nepažino, ir dar kartą prikalė Kristų prie kryžiaus. Argi žmogus nėra Dievo priešas? Jeigu žmogus Jo nepažįsta, kaip jis galėtų būti Dievo artimas? Kaip jis galėtų būti vertas liudyti Dievą? Argi žmogaus priesaikos, kad jis myli Dievą, tarnauja Dievui ir šlovina Dievą, nėra vien apgaulingas melas? Jeigu tu paskiri savo gyvenimą vaikydamasis šių nerealių ir nepraktiškų dalykų, argi nesidarbuoji bergždžiai? Kaip tu galėtum būti Dievo artimas, jeigu net nežinai, kas yra Dievas? Ar toks siekis nėra miglotas ir abstraktus? Ar jis nėra apgaulingas? Kaip reikėtų siekti tapti Dievo artimu? Kokia yra praktinė buvimo Dievo artimu reikšmė? Ar tu gali būti Dievo Dvasios artimas? Ar tu gali matyti, kokia didelė ir aukšta yra Dvasia? Būti nematomo ir neapčiuopiamo Dievo artimu – argi tai nėra miglota ir abstraktu? Kokia praktinė tokio siekio reikšmė? Argi visa tai nėra apgaulingas melas? Tu sieki tapti Dievo artimu, tačiau iš tiesų esi Šėtono pakalikas, nes nepažįsti Dievo ir sieki neegzistuojančio „Dievo visuose dalykuose“, kuris yra nematomas, neapčiuopiamas ir egzistuoja tik tavo paties sampratose. Bendrai tariant, toks „Dievas“ yra Šėtonas, o kalbant praktiškai – tai esi tu pats. Tu sieki būti savo paties artimu, tačiau vis tiek sakai, kad sieki tapti Dievo artimu. Argi tai nėra šventvagystė? Kokia tokio siekio vertė? Jeigu Dievo Dvasia netaptų kūnu, tuomet Dievo esmė tėra neregima ir neapčiuopiama gyvybės Dvasia, neturinti nei pavidalo, nei atvaizdo, nepriklausanti materialiam pasauliui, žmogui neprieinama ir nesuvokiama. Kaip žmogus galėtų būti tokios bekūnės, įstabios ir neišmatuojamos Dvasios artimas? Gal tai kažkieno pokštas? Toks samprotavimas yra absurdiškas, nepagrįstas ir visiškai nerealistiškas. Sukurtas žmogus iš prigimties yra kitokios rūšies negu Dievo Dvasia, tad kaip jie galėtų būti artimi? Jeigu Dievo Dvasia nebūtų įkūnyta, tai yra, jeigu Dievas netaptų kūnu, nenusižemintų ir netaptų sukurtąja būtybe, sukurtas žmogus būtų ir nevertas, ir nepajėgus tapti Jo artimu. Išskyrus tuos pamaldžius tikinčiuosius, kurie galbūt turės galimybę tapti Dievo artimais po to, kai jų sielos pateks į dangų, dauguma žmonių negalėtų tapti Dievo Dvasios artimais. O jeigu žmonės, vedami įsikūnijusio Dievo, nori tapti Dievo artimais danguje, argi jie nėra stulbinamai kvaili nežmonės? Žmonės tik siekia „būti pamaldūs“ neregimam Dievui ir nė menkiausio dėmesio neskiria Dievui, kurį galima regėti, nes siekti neregimo Dievo yra taip lengva. Žmonės gali tai daryti taip, kaip jiems patinka, tačiau siekti regimo Dievo nėra taip lengva. Žmogus, kuris siekia migloto Dievo,nė už ką negali įgyti Dievo, nes visa, kas miglota ir abstraktu, yra žmogaus vaizduotės kūrinys, todėl žmogus viso to negali įgyti. Jeigu Dievas, atėjęs tarp jūsų, būtų didis, didingas Dievas, jums neprieinamas, kaip jūs galėtumėte suvokti Jo ketinimus? Kaip galėtumėte Jį pažinti ir suprasti? Jeigu Jis tik darytų savo darbą, bet neturėtų įprasto ryšio su žmogumi, neturėtų žmogiškosios prigimties ir būtų neprieinamas mirtingiesiems, tuomet, net jei Jis atliktų jumyse daug darbo, tačiau jūs neturėtumėte su Juo jokio ryšio ir negalėtumėte Jo matyti, kaip galėtumėte Jį pažinti? Jeigu ne šis kūnas, turintis įprastą žmogiškumą, žmogus neturėtų jokio būdo pažinti Dievą; tik dėl Dievo įsikūnijimo žmogus yra vertas tapti kūne esančio Dievo artimu. Žmonės tampa Dievo artimais todėl, kad su Juo susiliečia, gyvena kartu su Juo, bendrauja su Juo ir taip palaipsniui Jį pažįsta. Jeigu būtų ne taip, argi žmogaus siekis nebūtų bergždžias? Kitaip tariant, žmogus gali tapti Dievo artimu ne vien dėl Dievo darbo, bet ir dėl įsikūnijusio Dievo praktiškumo bei normalumo. Tik todėl, kad Dievas tampa kūnu, žmonės turi galimybę atlikti savo pareigą ir garbinti tikrąjį Dievą. Argi tai nėra pati tikroviškiausia ir praktiškiausia tiesa? Na, ar tu vis dar nori būti Dievo artimas danguje? Tik tada, kai Dievas nusižemina iki tam tikro lygmens, tai yra, tik tada, kai Dievas tampa kūnu, žmogus gali būti Jo artimas ir patikėtinis. Dievas yra Dvasia, Jis toks didis, didingas, ir toks neištiriamas – kaip žmonės galėtų būti verti tapti Jo artimais? Tik tada, kai Dievo Dvasia nužengia į kūną ir tampa sukurtąja būtybe, turinčia tokį pat išorinį apvalkalą kaip žmogus, žmonės gali suprasti Jo ketinimus ir būti Jo praktiškai laimėti. Jis kalba ir veikia kūne, dalijasi žmonijos džiaugsmais, sielvartais ir vargais, gyvena tame pačiame pasaulyje kaip žmonija, saugo žmoniją, ją veda ir suteikia jai galimybę būti apvalytai, gauti Jo išganymą ir palaiminimą. Tik tada, kai žmonės įgyja šiuos dalykus ir iš tiesų supranta Dievo ketinimus, jie gali tapti Dievo artimais. Tik tai yra praktiška. Jeigu Dievas žmonėms būtų neregimas ir neapčiuopiamas, kaip jie galėtų būti Jo artimi? Argi tai nėra tuščia doktrina?

Kad ir tikėję lig šiolei Dievą, daugelis žmonių vis dar siekia to, kas miglota ir abstraktu. Jie nesuvokia šiandienio Dievo darbo praktiškumo ir vis dar gyvena tarp žodžių bei doktrinų. Be to, dauguma dar nėra patyrę tokių naujų posakių kaip „naujoji Dievą mylinčiųjų karta“, „Dievo artimas“, „meilės Dievui pavyzdys ir etalonas“ bei „Petro stilius“ tikrovę. Jų siekis vis dar yra miglotas ir abstraktus, jie vis dar klaidžioja doktrinose ir nesuvokia šių žodžių tikrovės. Kai Dievo Dvasia tampa kūnu ir veikia kūne, tu gali Jį matyti ir paliesti. Tačiau jei vis dar nesugebi tapti Jo artimu, jei vis dar negali būti Jo patikėtinis, kaip galėtum būti Dievo Dvasios patikėtinis? Jeigu nepažįsti šių dienų Dievo, kaip gali priklausyti naujajai Dievą mylinčiųjų kartai? Argi tai nėra tušti žodžiai ir doktrina? Ar gali matyti Dvasią ir suvokti Jos ketinimus? Argi tai nėra tušti žodžiai? Neužtenka tau vien tarti šias frazes ir terminus, taip pat negali patenkinti Dievo vien savo ryžtu. Tu pasitenkini vien šių žodžių kartojimu - vien tam, kad patenkintum savo troškimus, savo nerealius siekius, sampratas ir mintis. Jeigu nepažįsti šiandienio Dievo, tuomet, kad ir ką darytum, negalėsi patenkinti Dievo ketinimų. Ką reiškia būti Dievo patikėtiniu? Ar tu vis dar to nesupranti? Kadangi Dievo artimas yra žmogus, Dievas taip pat yra žmogus. Tai reiškia, kad Dievas tapo kūnu ir tapo žmogumi. Tik tie, kurie yra tos pačios prigimties, gali vadinti vienas kitą patikėtiniu ir tik tada jie gali būti laikomi artimais. Jeigu Dievas būtų Dvasia, kaip sukurtas žmogus galėtų tapti Jo artimu?

Tavo Dievo tikėjimas, tiesos siekimas ir net tai, kaip elgiesi, turi būti pagrįsta tikrove. Viskas turi būti tikra ir tvirtai pagrįsta, o tu neturėtum siekti iliuzinių ir išgalvotų dalykų. Taip elgtis neverta, be to, toks gyvenimas neturi jokios prasmės. Kadangi tavo siekis ir gyvenimas iššvaistomas vien apgaulėje ir mele, o tu nesieki vertingų ir reikšmingų dalykų, vieninteliai tavo įgyti dalykai yra absurdiški samprotavimai ir doktrinos, nepriklausančios tiesai. Tokie dalykai neturi nieko bendra su tavo egzistavimo prasme ir verte ir gali nuvesti tave tik į visišką tuštumą. Taip visas tavo gyvenimas neturės jokios vertės ar prasmės, o jeigu nesieki prasmingo gyvenimo, net jei gyventum šimtą metų, gyventum perniek. Negi tai būtų galima vadinti žmogaus gyvenimu? Argi iš tiesų tai ne gyvulio gyvenimas? Taip pat, jeigu jūs siekiate eiti Dievo tikėjimo keliu, tačiau visiškai nesistengiate siekti Dievo, kurį galima matyti, o garbinate neregimą ir neapčiuopiamą Dievą, argi toks siekis nėra dar bergždesnis? Galiausiai tavo siekis pavirs griuvėsių krūva. Kokia nauda tau iš tokio siekio? Didžiausia žmogaus problema yra ta, kad jis myli tik tai, ko negali matyti ar paliesti, tai, kas nepaprastai paslaptinga ir stebuklinga, ko žmogus negali įsivaizduoti ir mirtingieji negali pasiekti. Kuo dalykai nerealesni, tuo labiau žmonės juos nagrinėja ir netgi jų siekia, nieko nepaisydami ir tuščiai tikėdamiesi juos įgyti. Kuo jie nerealesni, tuo atidžiau žmonės juos tyrinėja ir analizuoja, netgi kuria išsamias savo pačių idėjas apie juos. O kuo dalykai tikroviškesni, tuo labiau žmonės juos laiko nesvarbiais. Jie tiesiog žvelgia į juos iš aukšto ir netgi juos niekina. Argi ne toks yra jūsų požiūris į realų darbą, kurį šiandien atlieku? Kuo tokie dalykai tikroviškesni, tuo labiau esate prieš juos iš anksto nusistatę. Jūs nepaliekate net menkiausios galimybės juos apsvarstyti o tiesiog ignoruojate. Jūs žvelgiate iš aukšto į šiuos tikroviškus, kuklius reikalavimus, puoselėjate daugybę sampratų apie šį praktiškiausią Dievą ir tiesiog nesugebate priimti Jo praktiškumo bei normalumo. Argi taip jūs nesilaikote migloto tikėjimo? Jūs nepajudinamai tikite miglotą praėjusių laikų Dievą, tačiau visiškai nesidomite praktišku šiandienos Dievu. Argi taip nėra todėl, kad vakarykštis Dievas ir šiandienos Dievas yra iš dviejų skirtingų epochų? Argi taip pat nėra todėl, kad vakarykštis Dievas yra didis ir išaukštintas dangaus Dievas, o šiandienos Dievas yra mažas žmogus žemėje? Be to, argi taip nėra todėl, kad žmogaus garbinamas dievas yra sukurtas jo sampratų, o šiandienos Dievas yra apčiuopiamas kūnas, gimęs žemėje? Galų gale, argi žmogus nesiekia šiandienos Dievo ne todėl, kad Jis yra pernelyg tikroviškas? Tai, ko šiandienos Dievas prašo žmonių, yra būtent tai, ko žmonės labiausiai nenori daryti ir dėl ko jaučia gėdą. Argi tai neapsunkina žmonių? Argi tai neatidengia jų randų? Todėl daugelis žmonių nesiekia tikroviško Dievo, praktiško Dievo, ir tampa įsikūnijusio Dievo priešais, tai yra antikristais. Argi tai nėra akivaizdus faktas? Praeityje, kai Dievas dar nebuvo tapęs kūnu, tu galėjai būti religinis veikėjas arba pamaldus tikintysis. Dievui tapus kūnu, daugelis tokių pamaldžių tikinčiųjų patys to nesuvokdami tapo antikristais. Ar žinai, kas čia vyksta? Tikėdamas Dievą, tu nesusitelki į tikrovę ir nesieki tiesos, bet sutelki dėmesį į nerealius dalykus. Argi tai nėra aiškiausias tavo priešiškumo įsikūnijusiam Dievui šaltinis? Įsikūnijęs Dievas vadinamas Kristumi, tad argi visi, kurie netiki įsikūnijusio Dievo, nėra antikristai? Taigi, ar Tas, kurį tu tiki ir kurį myli, iš tiesų yra šis Dievas kūne? Ar tai tikrai šis gyvas, kvėpuojantis Dievas, kuris yra pats tikroviškiausias ir nepaprastai žmogiškas? Koks tiksliai tu sieki? Ar jis yra danguje, ar žemėje? Ar tai samprata, ar tiesa? Ar tai Dievas, ar kokia nors antgamtinė būtybė? Iš tiesų tiesa yra praktiškiausias gyvenimo principas ir aukščiausias žmonijos gyvenimo principas. Kadangi tai yra Dievo žmogui keliamas reikalavimas ir paties Dievo asmeniškai atliekamas darbas, tai vadinama „gyvenimo principu“. Tai nėra iš ko nors apibendrintas principas ar garsaus didžio žmogaus posakis. Tai yra dangaus, žemės ir visų dalykų Valdovo žodžiai žmonijai. Tai ne žmogaus apibendrinti žodžiai, bet prigimtinis Dievo gyvenimas. Todėl tai vadinama „aukščiausiu gyvenimo principu“. Žmonių siekis įgyvendinti tiesą yra jų pareigos atlikimas, tai yra siekis patenkinti Dievo reikalavimą. Šio reikalavimo esmė yra pati tikroviškiausia tiesa, o ne tuščia doktrina, kurios negali įgyvendinti joks žmogus. Jeigu tavo siekis tėra vien doktrina ir jame nėra jokios tikrovės, argi tu nesi tas, kuris maištauja prieš tiesą? Argi nesi tas, kuris puola tiesą? Kaip toks žmogus galėtų būti tas, kuris siekia mylėti Dievą? Žmonės, neturintys tikrovės, yra tie, kurie išduoda tiesą, ir visi jie iš prigimties yra maištingi!

Kad ir kaip siektum, visų pirma turi suprasti darbą, kurį Dievas atlieka šiandien, ir žinoti šio darbo reikšmę. Turi suprasti ir žinoti, kokį darbą ateidamas paskutinėmis dienomis Dievas atneša, kokį būdą Jis apreiškia ir ką konkrečiai Jis įvykdys žmoguje. Jei nežinai ar nesupranti darbo, kurio Jis atėjo atlikti tapęs kūnu, kaip tuomet gali suvokti Jo ketinimus ir kaip gali tapti Jo artimu? Iš tiesų būti Dievo artimu nėra sudėtinga, tačiau tai nėra ir paprasta. Jei žmonės gali tai nuodugniai suprasti ir įgyvendinti praktikoje, tai tampa nesudėtinga; jei žmonės negali to nuodugniai suprasti, tada tampa kur kas sunkiau, be to, jie linksta siekti miglotų ir abstrakčių dalykų. Jei, siekdami Dievo, žmonės neturi savo pozicijos, kurios laikytųsi, ir nežino, kokia tiesa turėtų vadovautis, tai reiškia, kad jie neturi pagrindo, todėl jiems tampa sunku išlikti tvirtiems. Šiandien yra tiek daug žmonių, kurie nesupranta tiesos, negali atskirti gėrio nuo blogio ar suprasti, ką mylėti, o ko nekęsti. Tokie žmonės vargu ar gali išlikti tvirti. Dievo tikėjimo esmė yra gebėjimas įgyvendinti tiesą praktikoje, atsižvelgti į Dievo ketinimus, pažinti Dievo darbą su žmogumi, kai Jis ateina, ir principus, pagal kuriuos Jis kalba. Nesek paskui minią. Turi vadovautis principais dėl to, į ką turėtum gilintis, ir jų laikytis. Tvirtai laikykis to, kas kyla iš Dievo apšvietimo – tai tau padės. Jei to nedarysi, šiandien nukrypsi į vieną pusę, rytoj – į kitą, ir niekada nepasieksi nieko apčiuopiamo. Toks buvimas tavo paties gyvenimui neduoda jokios naudos. Tie, kurie nesupranta tiesos, visada seka kitais: jei žmonės sako, kad tai yra Šventosios Dvasios darbas, tu taip pat sakai, kad tai yra Šventosios Dvasios darbas; jei žmonės sako, kad tai yra piktosios dvasios darbas, tu taip pat suabejoji arba irgi sakai, kad tai yra piktosios dvasios darbas. Tu visada kaip papūga kartoji kitų žodžius, pats nesugebi nieko atskirti ir savarankiškai mąstyti. Tai žmogus, neturintis savo pozicijos ir įžvalgumo – toks žmogus yra niekam tikęs! Tu nuolat kartoji kitų žodžius: šiandien sakoma, kad tai yra Šventosios Dvasios darbas, tačiau galbūt vieną dieną kas nors pasakys, kad tai nėra Šventosios Dvasios darbas ir kad iš tikrųjų tai tėra žmogaus poelgiai, tačiau tu negali to atskirti, o kai matai, kad kiti taip sako, tu tai pakartoji. Iš tikrųjų tai yra Šventosios Dvasios darbas, bet tu sakai, kad tai yra žmogaus darbas. Argi netapai vienu iš tų, kurie piktžodžiauja prieš Šventosios Dvasios darbą? Argi taip elgdamasis nepasipriešinai Dievui dėl savo neįžvalgumo? Galbūt vieną dieną pasirodys koks nors kvailys, kuris pasakys: „Tai yra piktosios dvasios darbas“, o išgirdęs šiuos žodžius pasimesi ir kitų žodžiai vėl tave suvaržys. Kaskart, kai kas nors tave trikdo, nesugebi laikytis savo pozicijos, ir visa tai todėl, kad tavyje nėra tiesos. Tikėti Dievą ir siekti pažinti Dievą nėra paprastas dalykas. Šių dalykų negalima pasiekti vien susiburiant ir klausantis pamokslų, o vien užsidegimu tobulas netapsi. Turi turėti patyrimo, pasiekti pažinimą, savo veiksmuose būti principingas ir patirti Šventosios Dvasios darbą. Kai įgysi patyrimo, galėsi atskirti daugelį dalykų – galėsi atskirti gėrį nuo blogio, teisingumą nuo nedorybės, tai, kas kyla iš kūno ir kraujo, nuo to, kas kyla iš tiesos. Turėtum gebėti atskirti visus šiuos dalykus, ir tuomet, kad ir kokios būtų aplinkybės, niekada nepasiklysi. Tik tai yra tikroji tavo vidinė nuostata.

Pažinti Dievo darbą nėra paprastas dalykas. Savo ieškojimuose turi turėti orientyrus ir tikslą, turi žinoti, kaip ieškoti tikrojo kelio, kaip įvertinti, ar tai tikrasis kelias ir ar tai Dievo darbas. Koks yra pagrindinis principas ieškant tikrojo kelio? Reikia žiūrėti, ar šiame kelyje yra Šventosios Dvasios darbas, ar šie žodžiai yra tiesos išraiška, kas yra liudijamas ir ką tai gali tau duoti. Norint atskirti tikrąjį kelią nuo klaidingų kelių, reikia kelių pagrindinių žinių aspektų, iš kurių svarbiausias – nustatyti, ar jame yra Šventosios Dvasios darbas. Nes žmonių Dievo tikėjimo esmė yra tikėjimas Dievo Dvasios, ir net jų tikėjimas įsikūnijusio Dievo kyla iš to, kad šis kūnas yra Dievo Dvasios įkūnijimas, o tai reiškia, kad toks tikėjimas vis tiek yra Dvasios tikėjimas. Dvasia ir kūnas skiriasi, tačiau kadangi šis kūnas kyla iš Dvasios ir yra Žodis, tapęs kūnu, tai visa, ką žmogus tiki, vis tiek yra įgimta Dievo esmė. Taigi, norint atskirti, ar tai tikrasis kelias, visų pirma reikia žiūrėti, ar jame yra Šventosios Dvasios darbas, o po to – ar šiame kelyje yra tiesa. Vadinamoji tiesa yra normalaus žmogiškumo gyvenimo būdas. Kitaip tariant, tai yra tai, ko iš žmogaus buvo reikalaujama, kai Dievas pradžioje jį sukūrė, būtent visas normalus žmogiškumas (įskaitant žmogaus protą, įžvalgumą, išmintį ir pagrindines žinias, kaip elgtis). Tai yra, reikia žiūrėti, ar šis kelias gali nuvesti žmones į normalų žmogaus gyvenimą, ar tiesa, apie kurią kalbama, kelia reikalavimus remdamasi normalaus žmogiškumo tikrove, ar ši tiesa yra realistiška ir praktiška ir ar ji labiausiai atitinka laiką. Jei yra tiesa, ji gali nuvesti žmones į normalius ir praktinius patyrimus. Be to, žmonės tampa vis normalesni, jų žmogiškasis protas tampa vis labiau išbaigtas, jų gyvenimas kūne ir dvasinis gyvenimas tampa vis tvarkingesni, o jų jausmai – vis normalesni. Tai yra antrasis principas. Yra dar vienas principas: ar žmonės vis labiau pažįsta Dievą ir ar tokio darbo bei tiesos patyrimas gali pažadinti juose Dievą mylinčią širdį ir vis labiau priartinti juos prie Dievo. Pagal tai galima įvertinti, ar šis kelias yra tikrasis kelias. Svarbiausia yra tai, ar šis kelias yra realistiškas, o ne antgamtinis, ir ar jis gali teikti žmogui gyvybę. Jei jis atitinka šiuos principus, galima padaryti išvadą, kad šis kelias yra tikrasis kelias. Šiuos žodžius sakau ne tam, kad jūs savo būsimuose patyrimuose priimtumėte kitus kelius, ir ne kaip pranašystę, kad ateityje bus dar vienas naujo amžiaus darbas. Sakau juos tam, kad būtumėte tikri, jog šiandienos kelias yra tikrasis kelias, kad netikėtumėte tik pusiau ir nebūtumėte tie, kurie niekada negali aiškiai matyti šiandienos darbo. Yra daug žmonių, kurie, nors ir yra tikri, vis tiek seka susipainioję; toks tikrumas neturi jokio principo, ir tokie žmonės anksčiau ar vėliau bus pašalinti. Net ir tie, kurie seka ypač karštai, turi daugiau abejonių nei tikrumo, o tai rodo, kad jie neturi pagrindo. Kadangi jūsų branda per menka, o pagrindas per seklus, jūs nesuprantate šių atskyrimo klausimų. Dievas nekartoja Savo darbo, Jis nevykdo netikroviško darbo, nekelia žmogui pernelyg didelių reikalavimų ir neatlieka darbo, kuris viršija žmogaus proto išgales. Visas Jo atliekamas darbas yra žmogaus sveiko proto ribose ir neperžengia normalaus žmogiškojo suvokimo, o Jo darbas atliekamas atsižvelgiant į normalius žmogaus poreikius. Jei tai yra Šventosios Dvasios darbas, tiek žmonės, tiek jų žmogiškumas tampa vis normalesni. Žmonės vis labiau pažįsta savo šėtonišką sugedusį būdą ir žmogaus esmę ir vis labiau trokšta tiesos. Tai reiškia, kad žmogaus gyvenimas nepaliauja judėti pirmyn, o sugedęs žmogaus būdas patiria vis daugiau pokyčių – visa tai ir yra Dievo tapimo žmogaus gyvenimu reikšmė. Jei kelias nepajėgus atskleisti tų dalykų, kurie yra žmogaus esmė, nepajėgus pakeisti žmogaus būdo ir, juo labiau, nepajėgus atvesti žmonių pas Dievą ar suteikti jiems tikro Dievo supratimo, ir netgi dėl jo žmonių žmogiškumas tampa vis menkesnis, o protas – vis nenormalesnis, tuomet šis kelias negali būti tikrasis kelias ir gali būti piktosios dvasios darbas arba senasis kelias. Trumpai tariant, tai negali būti dabartinis Šventosios Dvasios darbas. Jūs visus šiuos metus tikėjote Dievą, tačiau neturite nė menkiausio supratimo apie principus, pagal kuriuos reikia atskirti tikrąjį kelią nuo klaidingų kelių ar ieškoti tikrojo kelio. Daugelis žmonių net nekreipia dėmesio į šiuos klausimus; jie tiesiog eina ten, kur eina dauguma, ir kartoja tai, ką sako dauguma. Kaip tokie žmonės gali būti tikrojo kelio ieškotojai? Ir kaip tokie žmonės gali rasti tikrąjį kelią? Jei suvoksi šiuos kelis pagrindinius principus, kad ir kas nutiktų, nebūsi suklaidintas. Šiandien labai svarbu, kad žmonės išsiugdytų tam tikrą įžvalgumą; tai turi būti būdinga normaliam žmogiškumui ir tai žmonės turi įgyti savo patirtyje. Jei žmonės sekė iki pat šiandienos, tačiau vis dar neturi jokio įžvalgumo, o jų žmogiškasis protas dar nesubrendo, tuomet jie yra pernelyg susipainioję, o jų siekis yra klaidingas ir jame yra nukrypimų. Siekei iki šiandien, tačiau neturi nė menkiausio įžvalgumo, ir nors, kaip sakai, tiesa, kad radai tikrąjį kelią, ar jį įgijai? Ar išsiugdei bent kiek įžvalgumo? Kokia yra tikrojo kelio esmė? Tikrajame kelyje tu neįgijai tikrojo kelio; neįgijai nieko iš tiesos. Tai reiškia, kad nepasiekei to, ko Dievas iš tavęs reikalauja, todėl tavo sugedimas nepasikeitė. Jei ir toliau taip sieksi, galiausiai būsi pašalintas. Kadangi sekei iki šios dienos, turėtum neabejoti, kad kelias, kuriuo ėjai, yra teisingas, ir daugiau neturėtum abejoti. Daugelis žmonių visada abejoja ir dėl kai kurių smulkmenų nustoja siekti tiesos. Tokie žmonės yra tie, kurie nepažįsta Dievo darbo; jie seka Dievu susipainioję. Žmonės, kurie nepažįsta Dievo darbo, negali būti Jo artimi ar liudyti Jį. Tiems, kurie siekia tik palaiminimų ir to, kas miglota bei abstraktu, patariu kuo greičiau siekti tiesos, kad jų gyvenimas įgytų prasmę. Daugiau savęs neapgaudinėk!


Skirtumas tarp įsikūnijusio Dievo tarnystės ir žmogaus pareigos

Privalote pažinti Dievo darbo regėjimus ir suvokti bendrą Jo darbo kryptį. Tai yra teigiamas įžengimas. Kai tiksliai įvaldysi šias regėjimų tiesas, tavo įžengimas bus saugus; nesvarbu, kaip keistųsi Dievo darbas, savo širdyje išliksi tvirtas, regėjimai tau bus aiškūs ir tu turėsi tikslą savo įžengimui ir savo siekiui. Tokiu būdu visa tavyje sukaupta patirtis ir žinios gilės ir taps išsamesnės. Kai suvoksi bendrą kryptį, gyvenime nepatirsi nuostolių ir nenuklysi. Jeigu nesuprasi šių darbo etapų, kiekviename žingsnyje patirsi nuostolių: tau prireiks daugiau nei kelių dienų viskam atitaisyti, taip pat nesugebėsi grįžti į teisingą kelią net per porą savaičių. Argi tai nesukels vėlavimų? Privalote įvaldyti daugybę teigiamo įžengimo ir praktikos dalykų. Kalbant apie Dievo darbo regėjimus, privalai suvokti šiuos dalykus: Jo užkariavimo darbo reikšmę, būsimą kelią į ištobulinimą, ką reikia pasiekti per patiriamus išmėginimus ir suspaudimus, teismo ir baudimo reikšmę, Šventosios Dvasios darbo principus ir ištobulinimo bei užkariavimo principus. Visa tai priklauso regėjimų tiesai. Visa kita tėra trys darbo etapai: Įstatymo amžius, Malonės amžius ir Karalystės amžius, taip pat ir ateities liudijimas. Tai taip pat yra regėjimų tiesa, ir tai patys pagrindiniai bei esminiai dalykai. Šiuo metu yra tiek daug visko, į ką turite įžengti ir ką privalote praktikuoti, be to, dabar tai turi daugiau sluoksnių ir detalių. Jei dar nežinai šių tiesų, tai įrodo, kad dar nesi įžengęs. Dažniausiai žmonių tiesos pažinimas yra per daug paviršutiniškas; jie nesugeba praktikuoti net tam tikrų pagrindinių tiesų ir net nežino, kaip susidoroti su kasdienėmis smulkmenomis. Žmonių nesugebėjimo praktikuoti tiesos priežastisyra jų jų maištingas būdas, o jų žinios apie šiandienos darbą yra pernelyg paviršutiniškos ir vienpusiškos. Taigi žmonėms būti ištobulintiems nėra lengva užduotis. Esi pernelyg maištingas ir tavyje per daug senojo „aš“; nesugebi stovėti tiesos pusėje ir negebi praktikuoti net pačių akivaizdžiausių tiesų. Tokie žmonės negali būti išgelbėti ir jie priklauso neužkariautiesiems. Jei tavo įžengimui trūksta detalių ir tikslų, tavo augimas bus lėtas. Jei tavo įžengime nėra nė lašo tikrovės, tavo siekis bus bergždžias. Jei nežinai tiesos esmės, tu nesikeisi. Žmogaus gyvenimo augimas ir jo būdo pokyčiai pasiekiami įžengiant į tikrovę, o juo labiau – įžengiant į detalias patirtis. Jei įžengdamas turėsi daug detalių patirčių, daug tikro pažinimo ir realaus įžengimo, tavo būdas greitai pasikeis. Net jei šiuo metu tau nėra visiškai aiški praktika, privalai bent jau aiškiai suprasti Dievo darbo regėjimus. Jei ne, tu nesugebėsi įžengti; įžengti įmanoma tik turint tiesos pažinimą. Tik jei Šventoji Dvasia apšvies tavo patirtį,, tu įgysi gilesnį tiesos supratimą ir gilesnį įžengimą. Privalote pažinti Dievo darbą.

Pradžioje, po žmonijos sukūrimo, būtent izraelitai buvo Dievo darbo pagrindas. Visas Izraelis buvo Jahvės darbo žemėje bazė. Jahvės darbas buvo tiesiogiai vesti ir ganyti žmogų, nustatant įstatymus, kad žmogus galėtų gyventi normalų gyvenimą ir žemėje normaliu būdu garbinti Jahvę. Įstatymo amžiuje Dievas negalėjo būti žmogaus matomas ar liečiamas. Kadangi Jis tik vedė pirmuosius Šėtono sugadintus žmones, juos mokydamas ir ganydamas, Jo žodžiuose buvo tik įstatymai, nuostatai ir jų elgesio normos, o ne tiesos, teikiančios žmonėms gyvenimą. Jo vadovaujami izraelitai nebuvo Šėtono giliai sugadinti. Jo įstatymo darbas tebuvo pats pirmasis išganymo darbo etapas, pati išganymo darbo pradžia, ir praktiškai neturėjo nieko bendra su žmogaus gyvenimo būdo pokyčiais. Todėl išganymo darbo pradžioje Jam nebuvo jokio reikalo tapti kūnu Savo darbui Izraelyje. Štai kodėl Jam reikėjo tarpininko – įrankio, per kurį galėtų bendrauti su žmogumi. Taip tarp sukurtųjų būtybių atsirado tų, kurie kalbėjo ir dirbo Jahvės vardu – štai kaip žmogaus sūnūs ir pranašai ėmė dirbti tarp žmonių. „Žmogaus sūnūs“ dirbo tarp žmonių Jahvės vardu, ir Jahvė juos vadino „žmogaus sūnumis“. Tai reiškia, kad tokie žmonės Jahvės vardu skelbė įstatymus. Jie taip pat buvo kunigai tarp Izraelio žmonių – kunigai, kuriuos Jahvė prižiūrėjo ir saugojo ir kuriuose Jahvės Dvasia dirbo; jie vadovavo žmonėms ir tiesiogiai tarnavo Jahvei. Kita vertus, pranašai buvo paskirti Jahvės vardu kalbėti visų kraštų ir genčių žmonėms. Jie taip pat pranašavo Jahvės darbą. Tiek žmogaus sūnus, tiek pranašus, visus juos iškėlė paties Jahvės Dvasia ir juose veikė Jahvės darbas. Tarp žmonių jie buvo tie, kurie tiesiogiai atstovavo Jahvei; jie dirbo savo darbą tik todėl, kad juos Jahvė iškėlė, o ne todėl, kad jie buvo kūnas, kuriame įsikūnijo Pati Šventoji Dvasia. Todėl, nors jie ir buvo panašūs tuo, kad kalbėjo ir dirbo Dievo vardu, Įstatymo amžiuje tie žmogaus sūnūs ir pranašai nebuvo įsikūnijęs Dievas. Dievo darbas Malonės amžiuje ir paskutiniajame etape buvo visiškai priešingas, nes žmogaus išganymo ir teismo darbą atliko Pats įsikūnijęs Dievas, todėl nebuvo jokio reikalo dar kartą iškelti pranašus ir žmogaus sūnus, kad jie dirbtų Jo vardu. Žmogaus akimis, nėra esminių skirtumų tarp jų darbo esmės ir metodo. Ir būtent dėl šios priežasties žmonės nuolat painioja įsikūnijusio Dievo darbą su pranašų ir žmogaus sūnų darbu. Įsikūnijusio Dievo išvaizda iš esmės nesiskyrė nuo pranašų ir žmogaus sūnų išvaizdos. Be to, įsikūnijęs Dievas buvo netgi normalesnis ir praktiškesnis už pranašus. Todėl žmogus nesugeba jų atskirti. Žmogus kreipia dėmesį tik į išvaizdą, visiškai nesuvokdamas, kad, nors jie abu dirba ir kalba, tarp jų yra esminis skirtumas. Kadangi žmogaus gebėjimas atskirti dalykus yra pernelyg menkas, jis nesugeba atskirti paprastų dalykų, o ką jau kalbėti apie tokius sudėtingus. Kai pranašai ir Šventosios Dvasios naudojami žmonės kalbėjo ir dirbo, tai buvo tam, kad jie atliktų žmogaus pareigas, vykdytų sukurtosios būtybės funkciją ir darytų tai, ką žmogus privalo daryti. Tačiau įsikūnijusio Dievo žodžiai ir darbas buvo skirti Jo tarnystei atlikti. Nors Jo išorinis apvalkalas buvo sukurtosios būtybės, Jo darbas buvo ne atlikti Savo funkciją, bet Savo tarnystę. Terminas „pareiga“ vartojamas kalbant apie sukurtąsias būtybes, o „tarnystė“ – kalbant apie įsikūnijusį Dievą. Tarp jų yra esminis skirtumas; jų negalima sukeisti vietomis. Žmogaus darbas yra tik atlikti savo pareigą, o Dievo darbas – valdyti ir atlikti Savo tarnystę. Todėl, nors Šventoji Dvasia naudojo daugelį apaštalų ir daugelis pranašų buvo Jos pripildyti, jų darbas ir žodžiai tebuvo atlikti jų, kaip sukurtųjų būtybių, pareigą. Jų pranašystės galbūt pranoko gyvenimo būdą, apie kurį kalbėjo įsikūnijęs Dievas, o jų žmogiškumas galbūt netgi peržengė įsikūnijusio Dievo žmogiškumo ribas, tačiau jie vis tiek tik atliko savo pareigą, o ne vykdė tarnystę. Žmogaus pareiga nurodo žmogaus funkciją; tai yra tai, kas žmogui yra pasiekiama. Tačiau įsikūnijusio Dievo vykdoma tarnystė yra susijusi su Jo valdymu, o tai žmogui yra nepasiekiama Ar įsikūnijęs Dievas kalba, dirba, ar rodo stebuklus – Jis atlieka didį darbą vykdydamas Savo valdymą, ir žmogus negali atlikti tokio darbo už Jį. Žmogaus darbas tėra atlikti savo, kaip sukurtosios būtybės, pareigą tam tikrame Dievo valdymo darbo etape. Be Dievo valdymo, tai yra, jei įsikūnijusio Dievo tarnystė būtų prarasta, sukurtosios būtybės pareiga taip pat būtų prarasta. Dievo darbas vykdant Savo tarnystę yra valdyti žmogų, o žmogaus pareigos atlikimas yra jo paties prievolės įvykdymas siekiant patenkinti Kūrėjo reikalavimus, ir tai jokiu būdu negali būti laikoma tarnystės vykdymu. Dievo prigimtinei esybei – Jo Dvasiai – Dievo darbas yra Jo valdymas, bet įsikūnijusiam Dievui, dėvinčiam sukurtosios būtybės išorinį apvalkalą, Jo darbas yra Jo tarnystės vykdymas. Kad ir kokį darbą Jis atlieka, tai yra Jo tarnystės vykdymas; viskas, ką gali padaryti žmogus, tai atiduoti visa ką geriausio Dievo valdymo ribose ir Jam vadovaujant.

Žmogaus pareigos atlikimas iš tikrųjų yra viso to, kas jam būdinga -tai yra to, kas žmogui yra iš prigimties įmanoma - įgyvendinimas. Tada jo pareiga yra įvykdyta. Kalbant apie žmogaus tarnavimo trūkumus, jie palaipsniui mažėja įgaunant vis daugiau patirties ir išgyvenant teismo procesą; jie netrukdo žmogaus pareigai ir nedaro jai įtakos. Tie, kurie nustoja tarnauti arba pasiduoda ir atsitraukia bijodami, kad jų tarnavime gali būti trūkumų, yra patys didžiausi bailiai. Jei žmonės nesugeba išreikšti to, ką privalo išreikšti tarnystės metu, ar pasiekti to, kas jiems iš prigimties įmanoma pasiekti, ir vietoj to elgiasi atsainiai, jie prarado vaidmenį, kurį sukurtoji būtybė turėtų turėti vaidinti. Tokie žmonės vadinami „vidutinybėmis“; jie yra bevertės šiukšlės. Kaip galima tokius žmones vadinti sukurtosiomis būtybėmis tikrąja to žodžio prasme? Argi jie nėra puvenos, kurių išorė spindi, bet vidus supuvęs? Jei žmogus save vadina Dievu, bet nesugeba išreikšti dieviškumo būties, atlikti Paties Dievo darbo ar atstovauti Dievui, jis neabejotinai nėra Dievas, nes neturi Dievo esmės, o tai, ką Dievas gali pasiekti iš prigimties, jame neegzistuoja. Jei žmogus praranda tai, kas jam įgimtai pasiekiama, jis nebegali būti laikomas žmogumi, nėra vertas būti sukurtąja būtybe ar stoti prieš Dievą ir Jam tarnauti, ir tuo labiau nėra vertas gauti Dievo malonės ar būti Dievo prižiūrimas, saugomas ir ištobulintas. Daugelis, kurie prarado Dievo pasitikėjimą, vėliau praranda ir Dievo malonę. Jie ne tik kad nejaučia neapykantos savo nedoriems darbams, bet ir įžūliai skleidžia idėją, kad Dievo kelias yra neteisingas, o maištingieji netgi neigia Dievo egzistavimą. Kaip tokie žmonės, tokio maištingumo apsėsti, gali turėti teisę džiaugtis Dievo malone? Tie, kurie neatlieka savo pareigos, labai maištauja prieš Dievą ir yra Jam daug skolingi, tačiau patys atsigręžia ir plūsta Dievą teigdami, kad Jis klysta. Kaip toks žmogus galėtų būti tinkamas ištobulinimui? Argi tai nėra preliudija į pašalinimą ir bausmę? Žmonės, kurie neatlieka savo pareigos prieš Dievą, jau yra kalti dėl pačių baisiausių nusikaltimų, už kuriuos net mirtis yra nepakankama bausmė, tačiau jie turi įžūlumo ginčytis su Dievu ir bandyti su Juo varžytis. Kokia vertė tobulinti tokius žmones? Kai žmonės neįvykdo savo pareigos, jie turėtų jaustis kalti ir skolingi; jie turėtų nekęsti savo silpnumo ir nenaudingumo, savo maištingumo ir sugedimo, o dar labiau -jie turėtų viską paaukoti Dievui, net savo gyvybes. Tik tada jie yra sukurtosios būtybės, kurios iš tiesų myli Dievą, ir tik tokie žmonės nusipelno džiaugtis Dievo palaiminimais ir pažadais bei būti Jo ištobulinti. O kaip dėl daugumos jūsų? Kaip elgiatės su Dievu, kuris gyvena tarp jūsų? Kaip jūs atlikote savo pareigą Jo akivaizdoje? Ar padarėte viską, ką galite, netgi savo gyvybės sąskaita? Ką paaukojote? Argi iš Manęs negavote daug? Ar turite įžvalgumo? Kokie ištikimi esate Man? Kaip Man tarnavote? O kaip dėl viso to, kuo jus apdovanojau ir ką dėl jūsų padariau? Ar viską įvertinote? Ar visi jūs pasvėrėte ir palyginote tai su tuo trupučiu sąžinės, kurią turite savyje? Kieno verti galėtų būti jūsų žodžiai ir poelgiai? Ar gali būti, kad jūsų tokia menka auka yra verta visko, kuo jus apdovanojau? Aš buvau visa širdimi jums atsidavęs, be menkiausios išlygos, tačiau jūs turite piktų kėslų ir nesate Man nuoširdūs. Štai kokią pareigą įvykdėte, kokią menką funkciją atlikote. Argi ne taip? Argi nežinote, kad visiškai nesugebėjote atlikti sukurtosios būtybės pareigos? Kaip galite būti laikomi sukurtosiomis būtybėmis? Argi jums neaišku, ką jūs išreiškiate ir kuo gyvenate? Jūs neįvykdėte savo pareigos, bet siekiate įgyti Dievo pakantumą ir gausią malonę. Tokia malonė paruošta ne tokiems beverčiams ir menkiems kaip jūs, bet tiems, kurie nieko neprašo ir mielai aukojasi. Tokie žmonės kaip jūs, tokios vidutinybės, yra visiškai neverti džiaugtis dangaus malone. Tik vargai ir begalinė bausmė lydės jūsų dienas! Jei negalite būti atsidavę Man, jūsų likimas bus kupinas kančios. Jei negalite atsakyti už Mano žodžius ir Mano darbą, jūsų baigtis bus bausmė. Visa malonė, palaiminimai ir nuostabus karalystės gyvenimas su jumis neturės nieko bendra. Tai yra baigtis, kurios nusipelnėte, ir jūsų pačių veiksmų pasekmė! Tie neišmintingi išpuikėliai ne tik nesistengia iš visų jėgų ir neatlieka savo pareigos, bet dar ir tiesia rankas malonei, tarsi būtų nusipelnę to, ko jie prašo. O jei jie negauna to, ko prašo, jie tampa dar klastingesni. Kaip tokius žmones galima laikyti turinčiais protą? Jūs esate prasto kalibro ir neturite proto, visiškai nesugebate atlikti pareigos, kurią privalote atlikti valdymo darbe. Jūsų vertė jau smarkiai krito. Jūsų nesugebėjimas atsilyginti Man už tokią malonę, kurią jums rodžiau, jau yra kraštutinio maištingumo aktas, kurio pakanka jus pasmerkti ir parodyti jūsų bailumą, nekompetenciją, menkumą ir bjaurumą. Kas jums suteikia teisę laikyti ištiestas rankas? Tai, kad nesugebate nė kiek padėti Mano darbui, nesugebate būti atsidavę ir nesugebate tvirtai laikytis savo liudijimo už Mane, yra jūsų piktadarystės ir nesėkmės, tačiau vietoj to jūs puolate Mane, melagingai tvirtinate, kad Aš elgiuosi neteisingai, ir skundžiatės, kad Aš esu neteisus. Ar iš to susideda jūsų ištikimybė? Ar iš to susideda jūsų meilė? Kokį kitą darbą, be šito, galite atlikti? Koks jūsų indėlis į visą atliktą darbą? Kiek paaukojote? Aš jau parodžiau didžiulį pakantumą jūsų nekaltindamas, tačiau jūs vis tiek begėdiškai Man teisinatės ir už nugaros Manimi skundžiatės. Ar jumyse yra bent lašas žmogiškumo? Nors žmogaus pareiga yra sumišusi su daugybe žmogaus minčių ir sampratų, privalai atlikti savo pareigą ir būti atsidavęs. Netyrumai žmogaus darbe yra jo kalibro problema, o jei žmogus neatlieka savo pareigos, tai rodo jo maištingumą. Nėra jokio ryšio tarp žmogaus pareigos ir to, ar jis gauna palaiminimus, ar patiria vargą. Pareiga yra tai, ką žmogus privalo įvykdyti; tai jo dangaus siųstas pašaukimas, ir jis turėtų ją vykdyti nesiekdamas atlygio, be jokių sąlygų ar pasiteisinimų. Tik tai galima vadinti savo pareigos vykdymu. Palaiminimų gavimas reiškia palaiminimus, kuriais žmogus džiaugiasi, kai patyręs teismą yra ištobulinamas. Vargo patyrimas reiškia bausmę, kurios sulaukia žmogus, kai jo būdas nesikeičia po baudimo ir teismo – tai yra, kai jis nėra ištobulinamas. Tačiau nepriklausomai nuo to, ar jie gauna palaiminimus, ar patiria vargą, sukurtosios būtybės turėtų atlikti savo pareigą, darydamos tai, ką privalo daryti, ir tai, ką sugeba daryti; tai yra mažiausia, ką žmogus turėtų padaryti - žmogus. kuris siekia Dievo. Neturėtum vykdyti savo pareigos vien tik tam, kad gautum palaiminimus, ir neturėtum atsisakyti atlikti savo pareigos iš baimės sulaukti nelaimės. Pasakysiu jums vieną dalyką: žmogaus pareigos atlikimas yra tai, ką jis privalo daryti, o jei jis savo pareigos neatlieka, tai yra jo maištingumas. Būtent atlikdamas savo pareigą žmogus palaipsniui keičiasi, ir būtent per šį procesą jis įrodo savo ištikimybę. Taigi, kuo daugiau atliksi savo pareigą, tuo daugiau tiesų galėsi įgyti ir tuo praktiškesnė taps tavo išraiška. Tie, kurie tik mechaniškai atlieka savo pareigą ir nesiekia tiesos, galiausiai bus pašalinti, nes tokie žmonės neatlieka savo pareigos praktikuodami tiesą ir nepraktikuoja tiesos atlikdami savo pareigą. Jie yra tie, kurie nesikeičia ir sulauks vargo. Ne tik jų išraiškos yra netyros, bet viskas, ką jie išreiškia, yra blogis.

Malonės amžiuje Jėzus taip pat pasakė daug žodžių ir atliko daug darbo. Kuo Jis skyrėsi nuo Izaijo? Kuo Jis skyrėsi nuo Danieliaus? Ar Jis buvo pranašas? Kodėl sakoma, kad Jis yra Kristus? Kuo jie skiriasi? Visi jie buvo vyrai, ir jie visi kalbėjo žodžius, kurie, be to, žmogui atrodė daugmaž vienodi. Jie visi kalbėjo žodžius ir dirbo darbą. Senojo Testamento pranašai skelbė pranašystes, taip pat ir Jėzus galėjo skelbti pranašystes. Kodėl taip yra? Skirtumas čia glūdi darbo pobūdyje. Norėdamas tai suprasti, neturi atsižvelgti nei į kūno prigimtį, nei į jų žodžių gelmę. Kad ir kaip būtų, pirmiausia privalai atsižvelgti į jų darbą ir poveikį, kurį jų darbas daro žmogui. Pranašystės, kurias tuo metu skelbė pranašai, neaprūpino žmogaus gyvenimo, o Izaijo ir Danieliaus gauti įkvėpimai tebuvo pranašystės, o ne gyvenimo kelias. Jei ne tiesioginis Jahvės apreiškimas, niekas nebūtų galėjęs atlikti to darbo, kuris mirtingiesiems yra neįmanomas. Jėzus taip pat pasakė daug žodžių, bet tie žodžiai buvo gyvenimo kelias, kuriame žmogus galėjo rasti praktikos kelią. Tai reiškia, kad, pirma, Jis galėjo aprūpinti žmogaus gyvenimą, nes Jėzus yra gyvenimas; antra, Jis galėjo atitaisyti iškreiptus žmogaus aspektus; trečia, Jis galėjo perimti Jahvės darbą, pradėdamas kitą amžių; ketvirta, Jis galėjo suvokti žmogaus vidinius poreikius ir suprasti, ko žmogui trūksta; penkta, Jis galėjo pradėti naują amžių ir užbaigti senąjį. Štai kodėl Jis yra Dievas ir Kristus; Jis skiriasi ne tik nuo Izaijo, bet ir nuo visų kitų pranašų. Paimkime Izaiją pranašų darbo palyginimui. Pirma, jis negalėjo aprūpinti žmogaus gyvenimo. Antra, jis negalėjo pradėti naujo amžiaus. Jis dirbo vadovaujamas Jahvės, o ne tam, kad pradėtų naują amžių. Trečia, jo ištarti žodžiai pranoko jį patį. Tai buvo tiesioginiai Dievo Dvasios apreiškimai, ir kiti žmonės, išgirdę šiuos žodžius, jų nesuprato. Vien šių kelių dalykų pakanka įrodyti, kad jo žodžiai tebuvo pranašystės, tebuvo vienas Jahvės vardu atlikto darbo aspektas. Tačiau jis negalėjo visiškai atstovauti Jahvei. Jis buvo Jahvės tarnas, Jahvės darbo įrankis. Jis dirbo tik Įstatymo amžiuje ir Jahvės darbo rėmuose; jis nedirbo už Įstatymo amžiaus ribų. Priešingai, Jėzaus darbas skyrėsi. Jis peržengė Jahvės darbo ribas; Jis dirbo kaip įsikūnijęs Dievas ir buvo nukryžiuotas, idant atpirktų visą žmoniją. Tai reiškia, kad Jis vykdė naują darbą už Jahvės atlikto darbo ribų. Tai buvo naujo amžiaus pradžia. Be to, Jis sugebėjo kalbėti apie tai, ko žmogus negalėjo pasiekti. Jo darbas buvo Dievo valdymo dalis ir apėmė visą žmoniją. Jis neapėmė tik saujelės žmonių, ir nebuvo skirtas vesti tik ribotą skaičių žmonių. Kaip Dievas įsikūnijo į žmogų, kaip Dvasia tuo metu teikė apreiškimus ir kaip Dvasia nužengė ant žmogaus, kad atliktų darbą – tai yra dalykai, kurių žmogus negali nei pamatyti ar apčiuopti. Visiškai neįmanoma, kad šios tiesos tarnautų kaip įrodymas, jog Jis yra įsikūnijęs Dievas. Todėl galim atskirti tik tuos Dievo žodžius ir darbus, kurie žmogui yra apčiuopiami. Tik tai yra tikra. Taip yra todėl, kad Dvasios dalykai tau nėra matomi ir juos aiškiai žino tik Pats Dievas, ir net Dievo įsikūnijęs kūnas nežino visko; tu gali įsitikinti, kad Jis yra Dievas, tik iš Jo nuveikto darbo. Jo darbo rodo, kad, pirma, Jis sugeba pradėti naują amžių; antra, Jis sugeba aprūpinti žmogaus gyvenimą ir parodyti žmogui kelią, kuriuo eiti. To pakanka nustatyti, kad Jis yra Pats Dievas. Mažų mažiausiai Jo atliekamas darbas gali visiškai atstovauti Dievo Dvasiai, ir iš tokio darbo galima matyti, kad Dievo Dvasia yra Jame. Kadangi įsikūnijusio Dievo atliktas darbas daugiausia buvo skirtas pradėti naują amžių, vadovauti naujam darbui ir atverti naują pasaulį, vien to pakanka nustatyti, kad Jis yra Pats Dievas. Tuo Jis skiriasi nuo Izaijo, Danieliaus ir kitų didžiųjų pranašų. Izaijas, Danielius ir kiti priklausė aukšto išsilavinimo ir kultūros vyrų klasei; jie buvo neeiliniai vyrai, vadovaujami Jahvės. Įsikūnijusio Dievo kūnas taip pat buvo išmintingas ir Jam netrūko proto, tačiau Jo žmogiškumas buvo ypatingai normalus. Jis buvo paprastas žmogus, ir plika akimi nebuvo galima įžvelgti, kad Jis turėtų kažkokį ypatingą žmogiškumą, ar pastebėti Jo žmogiškume ką nors, kas skirtųsi nuo kitų. Jis visiškai nebuvo antgamtinis ar unikalus, Jis nebuvo labai išsilavinęs, neturėjo jokių didingų žinių ar teorijų. Gyvenimas, apie kurį Jis kalbėjo, ir kelias, kuriuo Jis vedė, nebuvo įgyti per teoriją, žinias ar Jo patirtį bendraujant su pasauliu, ir jie nebuvo Jo šeimos auklėjimo rezultatas. Greičiau tai buvo tiesioginis Dvasios veikimas, kuris yra įsikūnijusio kūno darbas. Būtent dėl to, kad žmogus turi didžiulių sampratų apie Dievą, ir ypač dėl to, kad šiose sampratose yra per daug miglotų ir antgamtinių elementų, žmogaus akimis šis normalus Dievas su žmogiškomis silpnybėmis, kuris negali rodyti ženklų ir daryti stebuklų, neabejotinai nėra Dievas. Argi tai nėra klaidingos žmogaus sampratos? Jei įsikūnijusio Dievo kūnas nebūtų buvęs normalus žmogus, kaip tuomet Jį būtų galima vadinti įsikūnijusiu kūnu? Būti iš kūno reiškia būti paprastu, normaliu žmogumi; jei Jis būtų buvęs transcendentinė būtybė, Jis nebūtų buvęs iš kūno. Kad įrodytų, jog Jis yra iš kūno, įsikūnijusiam Dievui reikėjo turėti normalų kūną. Tai tebuvo tam, kad įgyvendintų įsikūnijimo reikšmę. Tačiau su pranašais ir žmogaus sūnumis buvo kitaip. Jie buvo Šventosios Dvasios naudojami gabūs vyrai; žmonių akyse jų žmogiškumas buvo itin didis, ir jie atliko daug darbų, pranokstančių normalų žmogiškumą. Dėl šios priežasties žmogus juos laikė dievais. Dabar jūs visi privalote tai aiškiai suprasti, nes tai buvo klausimas, kuris per amžius visiems žmonėms daugiausiai kėlė painiavos. Be to, įsikūnijimas yra pats paslaptingiausias iš visų dalykų, o įsikūnijusį Dievą žmogui priimti yra sunkiausia. Mano žodžiai padeda jums atlikti savo funkciją ir suprasti įsikūnijimo paslaptį. Visa tai susiję su Dievo valdymu, su regėjimais. Jei tai suprasite, jums bus daug lengviau pažinti regėjimus, tai yra, Dievo valdymo darbą. Tokiu būdu jūs taip pat geriau suprasite pareigą, kurią turi atlikti skirtingų tipų žmonės. Nors šie žodžiai tiesiogiai neparodo jums kelio, jie vis tiek labai padeda jūsų įžengimui, nes šiuo metu jūsų gyvenime labai trūksta regėjimų, o tai taps rimta kliūtimi, trukdančia jūsų įžengimui. Jei jums nepavyko suprasti šių klausimų, tuomet nebus jokios motyvacijos, skatinančios jūsų įžengimą. Ir kaip toks siekis gali padėti jums atlikti savo pareigą?


Dievas yra visų sukurtų būtybių Viešpats

Iš dviejų ankstesnių amžių darbo etapų vienas buvo vykdytas Izraelyje, o kitas - Judėjoje. Apskritai tariant, nė vienas šio darbo etapas neperžengė Izraelio ribų ir kiekvienas buvo atliktas su pirmąja išrinktąja tauta. Todėl izraelitai tiki, kad Dievas Jehova yra tik izraelitų Dievas. Kadangi Jėzus darbavosi Judėjoje ir ten atliko nukryžiavimo darbą, žydai laiko Jį žydų tautos Atpirkėju. Jie mano, kad Jis yra vien tik žydų Karalius, o ne kitų tautų Karalius; kad Jis nėra Viešpats, kuris atperka britus, nei Viešpats, kuris atperka amerikiečius, bet Viešpats, kuris atperka izraelitus; ir kad būtent žydus Jis atpirko Izraelyje. Iš tiesų Dievas yra visos kūrinijos Valdovas. Jis yra visų sukurtų būtybių Dievas. Jis nėra vien izraelitų ar žydų Dievas - Jis yra visų sukurtų būtybių Dievas. Kadangi du ankstesni Jo darbo etapai buvo vykdomi Izraelyje, žmonėse susiformavo tam tikros nuostatos. Jie mano, kad Jehova savo darbą atliko Izraelyje, kad Jėzus asmeniškai vykdė savo tarnystę Judėjoje ir kad šį darbą Jis atliko įsikūnijęs. Kad ir kaip bebūtų, jų manymu, šis darbas apsiribojo Izraeliu. Dievas nevykdė savo darbo tarp egiptiečių ar indų; Jis veikė tik tarp izraelitų. Taip žmonės susidaro įvairius įsivaizdavimus ir apriboja Dievo darbą tam tikromis ribomis. Jie teigia, kad Dievas, vykdydamas savo darbą, turi veikti tik tarp išrinktosios tautos ir Izraelyje; be izraelitų, Dievas tarp kitų tautų neveikia, ir Jo darbo mastas neperžengia šių ribų. Jie ypač griežtai stengiasi laikyti įsikūnijusį Dievą nustatytose ribose ir neleidžia Jam peržengti Izraelio ribų. Argi visa tai nėra tik žmogiškos sampratos? Dievas sukūrė visą dangų ir žemę, visa, kas yra,Jis sukūrė visas sukurtąsias būtybes, tad kaipgi Jis galėtų apriboti savo darbą vien Izraeliu? Jei taip būtų, kokia tuomet Jam būtų prasmė kurti visą kūriniją? Jis sukūrė visą pasaulį ir savo šešių tūkstančių metų valdymo planą vykdė ne tik Izraelyje, bet ir per kiekvieną žmogų visoje visatoje. Kas jūs bebūtumėte - kinas, amerikietis, britas ar rusas - kiekvienas žmogus yra Adomo palikuonis; visi yra sukurti Dievo. Nė vienas iš jų negali išsivaduoti iš kūrinijos pančių, ir nė vienas negali atsiriboti nuo „Adomo palikuonio” vardo. Visi jie yra sukurtos būtybės, visi jie - Adomo palikuonys ir visi yra nupuolę Adomo ir Ievos palikuonys. Ne tik izraelitai yra sukurtos būtybės, bet ir visi žmonės; tik kai kurie jų buvo prakeikti, o kiti - palaiminti. Izraelitai turi daug teigiamų savybių; pradžioje Dievas veikė tarp jų todėl, kad jie buvo mažiausiai sugedę. Kinai negali su jais lygintis – jie gerokai jiems nusileidžia. Todėl Dievas savo darbą pirmiausia vykdė Izraelio tautoje, o antrasis Jo darbo etapas buvo vykdomas tik Judėjoje - dėl to tarp žmonių susiformavo daugybė sampratų ir taisyklių. Tiesą sakant, jei Dievas veiktų pagal žmonių sampratas, Jis būtų tik izraelitų Dievas ir todėl negalėtų skleisti Savo darbo pagonių tautoms, nes Jis būtų tik izraelitų Dievas, o ne visų sukurtų būtybių Dievas. Pranašystėse buvo sakoma, kad Jehovos vardas bus didis tarp pagonių tautų, kad jis pasklis tarp pagonių tautų. Kodėl tai buvo išpranašauta? Jei Dievas būtų tik izraelitų Dievas, tuomet Jis veiktų tik Izraelyje. Be to, Jis nebūtų skleidęs šio darbo ar paskelbęs tokios pranašystės. Kadangi Jis vis tik šią pranašystę paskelbė, Jis tikrai išplės Savo darbą tarp pagonių tautų, kiekvienoje šalyje ir visuose kraštuose. Jei jau Jis taip pasakė, Jis privalo tai ir įvykdyti, toks Jo planas, nes Jis yra Viešpats, sukūręs dangų, žemę ir viską, kas yra, ir visų sukurtų būtybių Dievas. Nesvarbu, ar Jis veikia tarp izraelitų, ar visoje Judėjoje – Jo atliekamas darbas yra visos visatos ir visos žmonijos darbas. Darbas, kurį Jis šiandien atlieka didžiojo raudonojo drakono šalyje - pagonių tautoje, - tebelieka darbu visos žmonijos labui. Izraelis galėjo būti Jo darbo žemėje pagrindas; lygiai taip pat Kinija gali tapti Jo darbo tarp pagonių tautų pagrindu. Argi Jis neišpildė pranašystės, kad „Jehovos vardas bus didis tarp pagonių tautų“? Pirmasis Jo darbo tarp pagonių tautų žingsnis yra būtent šis darbas, kurį Jis atlieka didžiojo raudonojo drakono šalyje. Tai, kad įsikūnijęs Dievas vykdo savo darbą tarp šių prakeiktų žmonių, ypač prieštarauja žmonių sampratoms. Tai – labiausiai pažeminti iš visų žmonių; jie neturi jokios vertės ir iš pradžių buvo apleisti Jehovos. Žmones gali palikti kiti žmonės, bet jei juos palieka Dievas... - niekas neturės žemesnio už juos statuso ir niekas nebus menkesnės vertės. Sukurtai būtybei būti Šėtono apsėstai arba paliktai žmonių yra labai skausminga, tačiau pačiai būti paliktai Kūrėjo reikš jog žemesnio už ją statuso neturi niekas. Moabo palikuonys buvo prakeikti ir gimė šiame atsilikusiame krašte; be jokios abejonės, iš visų žmonių, esančių tamsos įtakoje, Moabo palikuonys užima žemiausią padėtį. Kadangi šie žmonės iki šiol buvo žemiausioje padėtyje, su jais atliekamas darbas labiausiai griauna žmogiškąsias sampratas ir yra naudingiausias visam Dievo šešių tūkstančių metų valdymo planui. Atlikdamas tokį darbą su šiais žmonėmis, Dievas geriausiai sukrečia žmogiškąsias sampratas. Šitaip Jis pradeda naują amžių; šitaip sugriauna visas žmogiškąsias sampratas; šitaip Jis užbaigia visą Malonės Amžiaus darbą. Savo pradinį darbą Jis vykdė Judėjoje, Izraelio ribose; tarp pagonių tautų Jis neatliko jokio darbo, kuriuo būtų pradėtas naujas amžius. Paskutinis darbo etapas vykdomas ne tik tarp pagonių, o kur kas labiau su tais prakeiktaisiais. Būtent šis faktas - įtikinamiausias įrodymas, kad Dievas gali pažeminti Šėtoną ir šitaip Dievas „tampa“ visų sukurtų visatoje būtybių Dievu, visų dalykų Viešpačiu, visų gyvų būtybių garbinimo objektu.

Šiandien yra vis dar nesuprantančių, kokį naują darbą Dievas pradėjo. Dievas pradėjo naują etapą tarp pagoniškų tautų. Jis pradėjo naują amžių ir inicijavo naują darbą - ir šį darbą Jis atlieka tarp Moabo palikuonių. Argi tai nėra naujausias Jo darbas? Niekas per amžius nebuvo patyręs šio darbo. Niekas apie jį net nebuvo girdėjęs, juo labiau jo įvertinęs. Dievo išmintis, Dievo stebuklas, Dievo nesuvokia-mumas, Dievo didybė ir Dievo šventumas atsiskleidžia būtent šiame paskutiniųjų dienų darbo etape. Argi tai nėra naujas darbas – darbas, griaunantis žmogiškąsias sampratas? Yra manančių taip: „Kadangi Dievas prakeikė Moabą ir pasakė, jog apleis Moabo palikuonis, kaip Jis dabar galėtų juos išgelbėti?“ Tai pagonys, kuriuos Dievas prakeikė ir išvarė iš Izraelio; izraelitai juos vadino „pagonių šunimis“. Visų akyse jie yra ne tik pagonių šunys, bet dar blogiau – pražūties sūnūs; kitaip tariant, jie nėra Dievo išrinktoji tauta. Nors iš pradžių jie gimė Izraelio ribose, jie nepriklauso Izraelio tautai ir buvo išvaryti į pagonių kraštus. Jie - patys menkiausi iš visų žmonių. Būtent todėl, kad jie yra patys menkiausi iš visos žmonijos, Dievas per juos atlieka Savo darbą, kuriuo pradedamas naujas amžius, nes jie atspindi sugedusią žmoniją. Dievo darbas nėra beatodairiškas ar betikslis; darbas, kurį Jis šiandien atlieka su šiais žmonėmis, taip pat yra darbas, atliekamas su kūrinija. Nojus buvo sukurta būtybė, kaip ir jo palikuonys. Bet kas pasaulyje, kuris yra iš kūno ir kraujo, yra sukurta būtybė. Dievo darbas yra nukreiptas į visas sukurtąsias būtybes; jis nepriklauso nuo to, ar sukurtas žmogus vėliau buvo prakeiktas. Jo valdymo darbas nukreiptas į visas sukurtas būtybes, o ne į tuos išrinktus žmones, kurie nebuvo prakeikti. Kadangi Dievas ketina vykdyti Savo darbą Savo sukurtų būtybių atžvilgiu, Jis neabejotinai jį sėkmingai užbaigs ir dirbs su tais žmonėmis, kurie yra naudingi Jo darbui. Todėl, dirbdamas su žmonėmis, Jis laužo visas taisykles; žodžiai „prakeiktas“, „nubaustas“ ir „palaimintas“ Jam neegzistuoja! Žydų tauta yra gera, kaip ir išrinktoji Izraelio tauta; tai aukšto kalibro ir žmogiški žmonės. Pradžioje Jahvė pradėjo Savo darbą, Jis atliko Savo ankstyviausią darbą būtent tarp jų, tačiau šiandien paversti juos užkariavimo darbo objektais būtų beprasmiška. Galbūt, ir jie - tarp sukurtų būtybių, galbūt ir juose gali būti daug teigiamų savybių, tačiau vykdyti šį darbo etapą jų atžvilgiu būtų beprasmiška; tai nepadėtų užkariauti žmonių, taip pat nepadėtų įtikinti visų sukurtųjų būtybių. Būtent dėl to Jis perkėlė Savo darbą pas tuos didžiojo raudonojo drakono šalies žmones. Svarbiausia čia yra tai, kad Jis pradeda naują amžių, sugriauna visas taisykles ir visas žmonių sampratas bei užbaigia visą Malonės amžiaus darbą. Jei dabartinis Jo darbas ir toliau būtų atliekamas tarp izraelitų, visi, pasibaigus Jo šešių tūkstančių metų valdymo planui, manytų, kad Dievas yra tik izraelitų Dievas, kad tik izraelitai yra Dievo išrinktoji tauta ir kad tik jie verti paveldėti Dievo palaiminimą ir pažadą. Dievo įsikūnijimas paskutinėmis dienomis pagoniškoje didžiojo raudonojo drakono žemėje užbaigia Jo, kaip visų sukurtųjų būtybių Dievo, darbą, užbaigia visą Jo valdymo darbą ir didžiojo raudonojo drakono šalyje užbaigia pagrindinį Jo valdymo darbo etapą. Šių trijų darbo etapų esmė yra žmogaus išgelbėjimas, būtent, priversti visas sukurtas būtybes garbinti Kūrėją. Todėl kiekvienas šio darbo etapas turi gilią prasmę; Dievas nedaro nieko, kas neturėtų prasmės ar vertės. Viena vertus, šis darbo etapas atveria naują erą ir užbaigia dvi ankstesnes; kita vertus, jis sunaikina visas žmonių sampratas ir visus senus tikėjimo bei supratimo būdus. Dviejų ankstesniųjų amžių darbas buvo atliekamas pagal skirtingas žmonių sampratas, tačiau šis etapas visiškai panaikina žmonių sampratas, tuo visiškai užkariaudamas žmoniją. Užkariaudamas Moabo palikuonis, atlikdamas darbą su Moabo palikuoniais, Dievas užkariaus visos visatos žmones. Tai yra giliausia šio Jo darbo etapo prasmė ir didžiausia šio Jo darbo etapo vertė. Net jei dabar žinai, kad tavo padėtis yra menka ir kad esi menkos vertės, vis tiek jausi, kad paveldėjai tokį didžiulį palaiminimą ir gavai tokį didį pažadą, ir kad gali padėti įvykdyti šį didį Dievo darbą, išvysti tikrąjį Dievo veidą, pažinti Dievo prigimtinį charakterį ir sekti Dievo valia – argi tai nėra pats didžiausias džiaugsmas? Du ankstesni Dievo darbo etapai buvo atlikti Izraelyje. Jei šis Jo darbo etapas paskutinėmis dienomis taip pat būtų vykdomas tarp izraelitų, tuomet ne tik visos sukurtosios būtybės manytų, kad tik izraelitai yra Dievo išrinktoji tauta, bet ir visas Dievo valdymo planas nepasiektų numatyto tikslo. Tuo laikotarpiu, kai Izraelyje buvo vykdomi du Jo darbo etapai, tarp pagonių tautų nebuvo atliekamas joks naujas darbas ir joks darbas, skirtas pradėti naują erą. Šiandienos darbo etapas – naujos eros pradžios darbas – pirmiausia atliekamas tarp pagonių tautų, be to, jis iš pradžių atliekamas su Moabo palikuonimis, taip pradedant ištisą erą. Dievas sudaužė į šipulius visas žinias, slypinčias žmonių sampratose, nepalikdamas nė vienos iš jų. Savo užkariavimo darbe Jis sunaikino žmonių sąvokas ir seną, ankstesnį žmonių supratimą apie dalykus. Jis leidžia žmonėms pamatyti, kad Dievui negalioja jokios taisyklės, kad Dieve nėra nieko pasenusio, kad Jo atliekamas darbas yra visiškai laisvas, visiškai nevaržomas ir kad visa, ką Jis daro, yra teisinga. Tu turi visiškai paklusti bet kokiam darbui, kurį Jis atlieka su kūrinija. Visi Jo darbai turi prasmę ir vykdomi pagal Jo paties ketinimus bei išmintį, o ne pagal žmonių pasirinkimus ir sampratas. Jei kas nors yra naudinga Jo darbui, Jis tai daro, o jei kas nors nėra naudinga Jo darbui, Jis to nedaro, kad ir kaip gera tai atrodytų! Jis dirba ir pasirenka Savo darbo priėmėjus bei vietą pagal Savo darbo prasmę ir tikslą. Atlikdamas savo darbą, Jis nesilaiko senų taisyklių ir neseka senomis nusistovėjusiomis schemomis. Priešingai, Jis planuoja savo darbus atsižvelgdamas į jų svarbą. Galiausiai Jis pasieks tikrąjį rezultatą ir numatytą tikslą. Jei šiandien tu to nesupranti, šis darbas tau neturės jokio poveikio.


Dievo darbas ir žmogaus darbas

Kiek žmogaus darbe yra Šventosios Dvasios darbo, o kiek – paties žmogaus patirties? Galima sakyti, kad iki šios dienos žmonėms šie klausimai vis dar neaiškūs, nes jie nesupranta Šventosios Dvasios darbo principų. Kai sakau „žmogaus darbas“, žinoma, turiu omenyje darbą tų, kuriuose veikia Šventoji Dvasia arba kuriuos Ji pasitelkia. Kalbu ne apie darbą, kylantį iš žmogaus valios, bet apie apaštalų, darbininkų ar paprastų brolių ir seserų, kurių darbas patenka į Šventosios Dvasios darbo sritį, darbą. Čia „žmogaus darbas“ reiškia ne įsikūnijusio Dievo darbą, bet Šventosios Dvasios darbo žmonėse sritį ir principus. Nors tai yra Šventosios Dvasios darbo principai ir sritis, jie skiriasi nuo įsikūnijusio Dievo darbo principų ir srities. Žmogaus darbas turi žmogaus esmę ir principus, o Dievo darbas turi Dievo esmę ir principus.

Darbas Šventosios Dvasios srovėje, nesvarbu, ar tai būtų Paties Dievo darbas, ar pasitelktų žmonių darbas, yra Šventosios Dvasios darbas. Paties Dievo esmė yra Dvasia, kuri gali būti vadinama Šventąja Dvasia arba septyniskart sustiprinta Dvasia. Trumpai tariant, visa tai yra Dievo Dvasia, nors skirtingose epochose Ji buvo vadinama skirtingais vardais. Jos esmė išlieka ta pati. Todėl Paties Dievo darbas yra Šventosios Dvasios darbas, o įsikūnijusio Dievo darbas yra ne kas kita, kaip savo darbą vykdanti Šventoji Dvasia. Žmonių, kurie yra pasitelkiami, darbas taip pat yra Šventosios Dvasios darbas. Tačiau Dievo darbas yra ne kas kita, kaip visiška Šventosios Dvasios išraiška, tuo tarpu pasitelktų žmonių darbe yra daug žmogiškų priemaišų, todėl jis nėra tiesioginė Šventosios Dvasios išraiška, juo labiau – visiška Jos išraiška. Šventosios Dvasios darbas yra įvairus ir neribojamas jokių sąlygų. Skirtinguose žmonėse Šventoji Dvasia atlieka skirtingą darbą; šis darbas atskleidžia skirtingas esmes ir skiriasi priklausomai nuo epochos bei šalies. Žinoma, nors Šventoji Dvasia veikia daugeliu skirtingų būdų ir pagal daugelį principų, nesvarbu, kaip atliekamas darbas ar kokiuose žmonėse jis atliekamas, jo esmė kiekvienu atveju skiriasi; skirtinguose žmonėse atliekamas darbas turi savo principus ir gali atskleisti žmonių, kuriuose jis atliekamas, esmę. Taip yra todėl, kad Šventosios Dvasios darbas yra gana specifinis savo apimtimi ir gana pamatuotas. Įsikūnijusiame kūne atliekamas darbas skiriasi nuo darbo, atliekamo žmonėse, be to skirtingo kalibro žmonėse atliekamas darbas taip pat skiriasi. Įsikūnijusiame kūne atliekamas darbas nėra atliekamas žmonėse, o žmonėse atliekamas darbas nėra atliekamas įsikūnijusiame kūne. Trumpai tariant, nesvarbu, kaip atliekamas darbas, skirtingų objektų atžvilgiu jis nėra vienodas, o principai, pagal kuriuos Jis veikia, skiriasi atsižvelgiant į skirtingų žmonių, kuriuose Jis atlieka darbą, būsenas ir prigimtį. Šventoji Dvasia atlieka darbą skirtinguose žmonėse pagal jų įgimtą esmę ir nekelia jiems reikalavimų, kurie tą esmę viršytų, taip pat neatlieka juose darbo, viršijančio jų įgimtą kalibrą. Taigi Šventosios Dvasios darbas žmoguje leidžia žmonėms pamatyti objekto, kuriame Šventoji Dvasia atlieka darbą, esmę. Įgimta žmogaus esmė nesikeičia; jo įgimtas kalibras yra ribotas. Šventoji Dvasia pasitelkia žmones arba atlieka juose darbą pagal jų ribotą kalibrą, kad jie galėtų iš to kažką įgyti. Kai Šventoji Dvasia atlieka darbą pasitelktuose žmonėse, jų talentai ir įgimtas kalibras visiškai pasireiškia, nieko nesulaikant. Jų įgimtas kalibras visapusiškai pasitelkiamas darbui. Galima sakyti, kad atlikdamas darbą Jis pasitelkia tai, ką žmoguje galima pasitelkti, kad pasiektų darbo rezultatų. Tuo tarpu įsikūnijusiame kūne atliktas darbas yra tiesioginė Dvasios darbo išraiška, kurioje nėra žmogaus proto ar minčių priemaišų; tokio darbo neįmanoma pasiekti nei žmogaus dovanomis, nei patirtimi, nei įgimtomis sąlygomis. Visi įvairūs Šventosios Dvasios darbai yra skirti tam, kad būtų naudingi žmogui ir jį ugdytų. Taip yra todėl, kad vieni žmonės gali būti ištobulinti, o kiti neturi tobulinimui būtinų sąlygų, kitaip tariant, jie negali būti ištobulinti ir vargu ar gali būti išgelbėti; nors Šventoji Dvasia juose ir bus atlikusi darbą, galiausiai jie vis tiek bus pašalinti. Tai reiškia, kad nors Šventosios Dvasios darbas yra ugdyti žmones, negalima sakyti, kad visi, kuriuose Šventoji Dvasia yra atlikusi darbą, bus visiškai ištobulinti, nes kelias, kurio daugelis žmonių siekia, nėra kelias į ištobulinimą. Juose atliekamas tik vienašališkas Šventosios Dvasios darbas, o iš žmogaus pusės nėra nei sąmoningo bendradarbiavimo, nei teisingo siekio. Taigi Šventosios Dvasios darbas šiuose žmonėse pasitarnauja tiems, kurie yra tobulinami. Žmonės negali tiesiogiai matyti Šventosios Dvasios darbo, taip pat negali patys jo tiesiogiai apčiuopti. Jis gali būti išreikštas tik per tuos, kurie turi darbo dovaną; kitaip tariant, Šventosios Dvasios darbas išreiškiamas per žmones ir taip suteikiamas pasekėjams.

Šventosios Dvasios darbas įgyvendinamas ir užbaigiamas per įvairius žmones ir esant įvairioms sąlygoms. Nors įsikūnijusio Dievo darbas gali išreikšti viso amžiaus darbą ir viso amžiaus žmonių įžengimą, detalesnį darbą, susijusį su žmonių įžengimu, vis tiek turi atlikti Šventosios Dvasios pasitelkti žmonės, o ne įsikūnijęs Dievas. Taigi Dievo darbas, arba Paties Dievo tarnystė, yra įsikūnijusio Dievo atliekamas darbas, kurio žmogus negali atlikti vietoj Jo. Šventosios Dvasios darbas užbaigiamas per daugelį skirtingų žmonių; joks pavienis žmogus negali viso šio darbo atlikti ar iki galo jo išaiškinti. Tie, kurie vadovauja bažnyčioms, taip pat negali visapusiškai išreikšti Šventosios Dvasios darbo; jie gali atlikti tik dalį vadovavimo darbo. Taigi Šventosios Dvasios darbą galima suskirstyti į tris dalis: Paties Dievo darbą, pasitelktų žmonių darbą ir darbą tuose, kurie yra Šventosios Dvasios srovėje. Paties Dievo darbas yra vesti visą amžių; pasitelkti žmonės, Dievui atlikus Savo Paties darbą, yra siunčiami arba gauna pavedimą vesti visus tuos, kurie seka Dievu, ir šie žmonės bendradarbiauja su Dievu Jo darbe; Šventosios Dvasios darbo tuose, kurie yra srovėje, tikslas – palaikyti visą Jo paties darbą, tai yra visą Jo valdymą ir Jo liudijimą, ir tuo pat metu ištobulinti tuos, kurie gali būti ištobulinti. Kartu šios trys dalys sudaro visą Šventosios Dvasios darbą, tačiau be Paties Dievo darbo visas valdymo darbas sustotų. Paties Dievo darbas apima visą žmoniją ir atspindi viso amžiaus darbą, taigi ir visą Šventosios Dvasios darbo raidą bei kryptį. Tuo tarpu apaštalų darbas atliekamas po Paties Dievo darbo ir jį tęsia; jis nepakreipia viso amžiaus tam tikra linkme ir neatspindi Šventosios Dvasios darbo krypties visame amžiuje. Jie atlieka tik tą darbą, kurį turi atlikti žmogus, ir jis visiškai nesusijęs su valdymo darbu. Paties Dievo atliekamas darbas yra valdymo darbo dalis. Žmogaus darbas tėra pasitelktų žmonių vykdoma pareiga ir su valdymo darbu nėra susijęs. Nors tiek Paties Dievo, tiek žmogaus darbas yra Šventosios Dvasios darbas, dėl skirtingų tapatybių ir to, ką išreiškia atliekamas darbas, tarp Paties Dievo darbo ir žmogaus darbo yra aiškių ir esminių skirtumų. Be to, Šventosios Dvasios atliekamo darbo mastas skiriasi skirtingų tapatybių objektuose. Tai yra Šventosios Dvasios darbo principai ir sritis.

Žmogaus darbas atspindi jo patirtį ir jo žmogiškumą. Žmogų atskleidžia tai, kuo jis aprūpina kitus, ir jo atliekamas darbas. Žmogaus įžvalga, samprotavimai, logika ir turtinga vaizduotė – visa tai atsispindi jo darbe. Žmogaus darbas ypač aiškiai atskleidžia jo patirtį: visa, ką žmogus patiria, atsispindi jo darbe. Žmogaus darbas gali išreikšti jo patirtį. Kai kurių žmonių patirtis yra neigiama, ir tuomet didžiąją jų bendrystės žodžių dalį sudaro neigiami elementai. Jei tam tikrą laiką jų patirtis yra teigiama ir jie turi ypač aiškų kelią pirmyn, jų bendrystė labai padrąsina ir suteikia kitiems tai, kas juos teigiamai veikia. Jei darbininkas kuriam laikui tampa negatyvus, jo bendrystėje visada bus neigiamų elementų. Tokia bendrystė neigiamai veikia žmones; po bendrystės su tokiais žmonėmis kiti patys to nesuvokdami pradės jaustis prislėgti. Sekėjų būsena kinta priklausomai nuo vadovo būsenos. Kas yra darbininko viduje, tą jis ir išreiškia, o Šventosios Dvasios darbas dažnai keičiasi kartu su žmogaus būsena. Ji atlieka darbą pagal žmonių patirtį ir nieko jiems neprimeta, o reikalavimus kelia pagal normalią jų patirties eigą. Tai reiškia, kad žmogaus bendrystė skiriasi nuo Dievo žodžio. Bendrystėje žmonės dalijasi savo asmeninėmis įžvalgomis ir patirtimi, remdamiesi Dievo darbu. Jų atsakomybė – Dievui atlikus darbą arba prabilus, išsiaiškinti, ką iš to jie turėtų praktikuoti ir į ką įžengti, o tada tuo aprūpinti sekėjus. Todėl žmogaus darbas atspindi jo įžengimą ir praktiką. Žinoma, toks darbas yra sumišęs su žmogaus išmoktomis pamokomis bei patirtimi ar tam tikromis žmogaus mintimis. Kad ir kaip Šventoji Dvasia vykdytų darbą – žmoguje ar įsikūnijusiame Dieve, darbininkai visada išreiškia tai, kas jie yra. Nors darbą atlieka Šventoji Dvasia, jis grindžiamas tuo, kas žmogus iš prigimties yra, nes Šventoji Dvasia neatlieka darbo be pagrindo. Kitaip tariant, Šventoji Dvasia neatlieka darbo be jokio pagrindo – Ji visada atlieka darbą pagal faktines aplinkybes ir realias sąlygas. Tik taip žmogaus būdas gali būti transformuotas, o jo senos sampratos ir senos mintys – pakeistos. Tai, ką žmogus išreiškia, yra tai, ką jis mato, patiria ir gali įsivaizduoti; net jei tai doktrina ar samprata, tai yra tai, ką jo protas pajėgia aprėpti. Kad ir kokio masto būtų žmogaus darbas, jis negali peržengti žmogaus patirties, to, ką žmogus mato, ir to, ką jis gali įsivaizduoti ar suvokti, ribų. Tai, ką išreiškia Dievas, yra tai, kas Jis Pats yra, ir tai žmogui nepasiekiama – tai yra už žmogaus mąstymo ribų. Jis išreiškia Savo visos žmonijos vedimo darbą ir tai nesusiję su atskirais žmogaus patirties aspektais, o su Jo paties valdymu. Tai, ką žmogus išreiškia, yra jo patirtis, o tai, ką išreiškia Dievas, yra Jo būtis – įgimtas Jo būdas, kuris žmogui nepasiekiamas. Žmogaus patirtis yra jo įžvalga ir pažinimas, įgyti remiantis Dievo būties išraiška. Tokia įžvalga ir pažinimas vadinami žmogaus būtimi ir išreiškiami remiantis įgimtu žmogaus būdu bei kalibru – štai kodėl jie vadinami žmogaus būtimi. Žmogus geba dalytis bendryste apie tai, ką patiria ir mato. Niekas negali dalytis bendryste apie tai, ko nepatyrė, nematė arba ko jo protas negali aprėpti, nes tai yra dalykai, kurių jis neturi savo viduje. Jei žmogus išreiškia tai, ko nėra patyręs, tai yra jo vaizduotė arba doktrina. Trumpai tariant, tokiuose žodžiuose nėra jokios tikrovės. Jei niekada nebūtum susidūręs su visuomenės reikalais, negalėtum aiškiai dalytis bendryste apie sudėtingus visuomenės santykius. Jei neturėtum šeimos, o kiti kalbėtų apie šeimos reikalus, nesuprastum didžiosios dalies to, ką jie sako. Taigi tai, apie ką žmogus dalijasi bendryste, ir jo atliekamas darbas atspindi jo vidinę būtį. Jei kas nors dalytųsi bendryste apie tai, kaip jis supranta baudimą ir teismą, bet pats neturėtum tokios patirties, nedrįstum paneigti jų pažinimo, juo labiau nedrįstum šimtu procentų juo pasitikėti. Taip yra todėl, kad to, kuo jie dalijasi bendrystėje, tu niekada nepatyrei, niekada nežinojai ir tavo protas negali to įsivaizduoti. Jų pažinimas gali parodyti tik kelią, kuriuo galėsi eiti, kai ateityje patirsi baudimą ir teismą. Tačiau šis kelias gali būti tik doktrininis pažinimas; jis negali atstoti tavo paties pažinimo, juo labiau – tavo patirties. Galbūt manai, kad jų supratimas yra gana teisingas, tačiau pats tai patirdamas atrandi, kad daugeliu atžvilgių jis praktiškai nepritaikomas. Galbūt jauti, kad dalis jų supratimo yra visiškai nepritaikoma; tuo metu laikaisi tam tikrų sampratų, ir nors tą supratimą priimi, tai darai nenoriai. Tačiau kai pats tai patiri, pažinimas, dėl kurio tau anksčiau susiformavo sampratos, tampa tavo praktikos keliu, ir kuo daugiau praktikuoji, tuo labiau supranti tikrąją girdėtų žodžių vertę ir prasmę. Kai pats įgyji patirties, gali kalbėti apie pažinimą, kurį turėtum įgyti iš to, ką patyrei. Be to, gali atskirti, kieno pažinimas yra tikras ir praktiškas, o kieno – doktrininis ir bevertis. Taigi, tai, ar pažinimas, kuriuo dalijiesi, atitinka tiesą, visų pirma priklauso nuo to, ar turi susijusios praktinės patirties. Jei tavo patirtyje yra tiesos, tavo pažinimas bus praktiškas ir vertingas. Per savo patirtį taip pat gali ugdyti įžvalgumą, įgyti daugiau supratimo, gilinti savo pažinimą ir įgyti daugiau išminties bei sveiko proto sprendžiant, kaip turėtum elgtis. Pažinimas, kuriuo dalijasi tiesos neturintys žmonės, kad ir kokio aukšto lygio jis būtų, tėra doktrina. Toks žmogus gali būti labai išmintingas, kai kalbama apie kūno dalykus, tačiau visai neturėti įžvalgumo dvasiniuose dalykuose. Taip yra todėl, kad tokie žmonės apskritai neturi dvasinių dalykų patirties. Šie žmonės neišmano dvasinių dalykų ir neturi dvasinio supratimo. Apie kokį pažinimo aspektą bekalbėtum, jei tik tai yra tavo būtis, tai yra tavo asmeninė patirtis, tavo tikrasis pažinimas. Tai, ką aptaria žmonės, kalbantys tik apie doktriną – tie, kurie neturi nei tiesos, nei tikrovės, – taip pat gali būti vadinama jų būtimi, nes savo doktriną jie suformavo tik per gilius apmąstymus ir ji yra jų gilių svarstymų rezultatas. Tačiau tai tik doktrina, ne kas kita, kaip vaizduotės kūrinys! Visų tipų žmonių patirtys atspindi tai, kas yra jų viduje. Niekas, neturintis jokios dvasinės patirties, negali kalbėti apie tiesos pažinimą ar teisingą įvairių dvasinių dalykų pažinimą. Tai, ką žmogus išreiškia, yra tai, kas jis yra viduje – tai neabejotina. Norint pažinti dvasinius dalykus ir tiesą, būtina turėti praktinės patirties. Jei negali aiškiai kalbėti net apie sveiką protą kasdieniame žmogaus gyvenime, ką jau kalbėti apie dvasinius dalykus? Tie, kurie gali vadovauti bažnyčioms, aprūpinti žmones gyvybe ir būti apaštalais žmonėms, privalo turėti praktinės patirties; jie privalo teisingai suprasti dvasinius dalykus, teisingai suvokti tiesą ir būti patyrę tiesą. Tik tokie žmonės tinka būti darbininkais ar apaštalais, kurie vadovauja bažnyčioms. Priešingu atveju jie gali tik sekti kaip mažiausieji ir negali vadovauti, juo labiau negali būti apaštalais, kurie aprūpina žmones gyvybe. Taip yra todėl, kad apaštalų funkcija nėra lakstyti ar kovoti; jų funkcija – atlikti gyvybės patarnavimo darbą ir vesti kitus transformuojant jų būdą. Tai yra funkcija, kurią atlieka tie, kurie priima pavedimą ir prisiima didelę atsakomybę – tokią, kurią ne bet kas gali prisiimti. Tokio pobūdžio darbo gali imtis tik tie, kurie turi gyvenimo būtį, tai yra tie, kurie turi tiesos patirties. Jo negali imtis bet kas, kas gali ko nors atsižadėti, lakstyti ar yra pasirengęs aukotis; žmonės, neturintys tiesos patirties, kurie nebuvo apgenėti ar teisiami, negali atlikti tokio pobūdžio darbo. Žmonės be patirties yra žmonės be tikrovės; patys neturėdami tokios būties, jie negali aiškiai įžvelgti tikrovės. Taigi tokio tipo žmogus ne tik negali atlikti vadovavimo darbo, bet, jei ilgą laiką lieka be tiesos, turi būti pašalintas. Tavo dalijamos įžvalgos gali liudyti apie sunkumus, kuriuos patyrei gyvenime, dalykus, dėl kurių buvai baustas, ir problemas, dėl kurių buvai teistas. Tas pats pasakytina ir apie išmėginimus: kur žmogus yra gryninamas, kur jis yra silpnas – tai yra sritys, kuriose jis turi patirties ir kelią. Pavyzdžiui, jei kas nors patiria nusivylimų santuokoje, jie dažnai dalinsis bendryste: „Ačiū Dievui, šlovė Dievui, aš privalau įgyvendinti Dievo ketinimus ir paaukoti visą savo gyvenimą, taip pat privalau svarbiausią savo gyvenimo reikalą visiškai atiduoti į Dievo rankas. Esu pasirengęs pašvęsti visą savo gyvenimą Dievui.“ Visi dalykai žmogaus viduje gali būti atskleisti per bendrystę. Žmogaus kalbėjimo tempas, tai, ar jis kalba garsiai, ar tyliai, – nėra susiję su jo patirtimi ir negali atspindėti to, ką jis turi ir kas jis yra. Iš šių dalykų galima tik spręsti, ar žmogaus asmenybė yra gera, ar bloga, arba ar jo prigimtis yra gera, ar bloga, tačiau jų negalima tapatinti su patirties turėjimu. Gebėjimas išreikšti save kalbant, kalbėjimo įgūdis ar greitis, įgyjami praktikuojantis ir negali pakeisti žmogaus patirties. Kai dalijiesi bendryste apie savo asmeninę patirtį, dalijiesi tuo, kas tau atrodo svarbu, ir visais dalykais savo viduje. Mano kalba atspindi Mano būtį, tačiau tai, ką Aš sakau, yra žmogui nepasiekiama. Tai, ką Aš sakau, nėra tai, ką žmogus patiria, ir tai nėra kažkas, ką žmogus gali matyti; tai taip pat nėra kažkas, su kuo žmogus gali susidurti, bet tai yra tai, kas Aš esu. Kai kurie žmonės pripažįsta tik tai, kad tai, apie ką Aš dalijuosi bendryste, yra tai, ką Aš patyriau, bet jie nepripažįsta, kad tai yra tiesioginė Dvasios išraiška. Žinoma, tai, ką Aš sakau, yra tai, ką Aš patyriau. Tai Aš atlikau 6 000 metų valdymo darbą. Aš patyriau viską nuo pat žmonijos sukūrimo pradžios iki dabar; kaipgi Aš negalėčiau apie tai kalbėti? Kalbant apie žmogaus prigimtį, Aš ją aiškiai mačiau; Aš ją stebėjau jau seniai. Kaipgi Aš negalėčiau aiškiai apie ją kalbėti? Kadangi aiškiai mačiau žmogaus esmę, Aš turiu teisę bausti žmogų ir jį teisti, nes visas žmogus kilo iš Manęs, bet buvo sugadintas Šėtono. Žinoma, Aš taip pat turiu teisę vertinti darbą, kurį atlikau. Nors šį darbą atlieka ne Mano kūnas, tai yra tiesioginė Dvasios išraiška, ir tai yra tai, ką Aš turiu ir kas Aš esu. Todėl Aš turiu teisę tai išreikšti ir atlikti darbą, kurį privalau atlikti. Tai, ką žmonės sako, yra tai, ką jie patyrė. Tai yra tai, ką jie matė, ką gali aprėpti jų protai ir ką gali aptikti jų pojūčiai. Būtent apie tai jie gali dalytis bendryste. Žodžiai, kuriuos taria įsikūnijusio Dievo kūnas, yra tiesioginė Dvasios išraiška ir išreiškia Dvasios jau atliktą darbą. Nors kūnas to nepatyrė ir nematė, Jis vis tiek išreiškia Savo būtį, nes kūno esmė yra Dvasia, ir Jis išreiškia Dvasios darbą. Tai darbas, kurį Dvasia jau atliko, nors jis pranoksta tai, ką gali aprėpti kūnas. Įsikūnijęs, per kūno išraišką, Jis leidžia žmonėms pažinti Dievo būtį ir pamatyti Dievo būdą bei Jo atliktą darbą. Žmogaus darbas suteikia žmonėms daugiau aiškumo apie tai, į ką jie turėtų įžengti ir ką turėtų suprasti; šis darbas apima žmonių vedimą, kad jie suprastų ir patirtų tiesą. Žmogaus darbas yra palaikyti žmones; Dievo darbas yra atverti žmonijai naujus kelius ir naujas epochas bei atskleisti žmonėms tai, kas nežinoma mirtingiesiems, kad jie pažintų Jo būdą. Dievo darbas yra vesti visą žmoniją.

Visas Šventosios Dvasios darbas atliekamas žmonių naudai. Visa tai daroma siekiant ugdyti žmones; nėra tokio darbo, kuris neduotų žmonėms naudos. Nesvarbu, tiesa gili ar sekli, ir nesvarbu, kokio kalibro yra tie, kurie priima tiesą, – kad ir ką darytų Šventoji Dvasia, tai yra naudinga žmonėms. Tačiau Šventosios Dvasios darbas negali būti atliekamas tiesiogiai; jis turi būti išreikštas per žmones, kurie su Ja bendradarbiauja. Tik taip Šventosios Dvasios darbas gali duoti vaisių. Žinoma, kai Šventoji Dvasia veikia tiesiogiai, nėra jokių priemaišų; tačiau kai Šventoji Dvasia veikia per žmogų, atsiranda daug priemaišų ir tai nebėra pirminis Šventosios Dvasios darbas. Dėl šios priežasties tiesa kinta skirtingu mastu. Sekėjai priima ne pirminį Šventosios Dvasios ketinimą, bet Šventosios Dvasios darbo bei žmogaus patirties ir žinių derinį. Ta sekėjų gaunama dalis, kuri yra Šventosios Dvasios darbas, yra teisinga, o jų priimama žmogaus patirtis ir žinios skiriasi, nes skiriasi ir patys darbininkai. Darbininkai gauna Šventosios Dvasios apšvietimą ir vedimą, o paskui jų pagrindu įgyja patirties. Šiose patirtyse susijungia žmogaus protas ir patirtis, taip pat ir žmogiškumo būtis, o po to jie įgyja žinias ar įžvalgas, kurias turėtų turėti. Tai yra žmogaus praktikos kelias patyrus tiesą. Šis praktikos kelias niekada nebūna visiškai vienodas, nes žmonių patirtys skiriasi; dalykai, kuriuos žmonės patiria, taip pat skiriasi. Taigi, dėl to paties Šventosios Dvasios apšvietimo atsiranda skirtingas pažinimas ir praktika, nes tie, kurie priima apšvietimą, yra skirtingi. Vieni žmonės praktikuodami daro nedidelių klaidų, kiti – didesnių, o dar kiti praktikuoja visiškai klaidingai. Taip yra todėl, kad skiriasi žmonių suvokimo gebėjimai, taip pat ir jų įgimtas kalibras. Vieni žmonės, išklausę pamokslą, jį supranta vienaip, kiti, išklausę tiesą, – ją supranta kitaip. Vieni ją supranta šiek tiek klaidingai, o kiti apskritai nesupranta tikrosios tiesos prasmės. Todėl žmogaus supratimas nulemia tai, kaip jis ves kitus; būtent taip ir yra, nes žmogaus darbas tėra jo būties išraiška. Žmonės, vedami tų, kurie teisingai supranta tiesą, patys ją taip pat supras teisingai. Net jei ir yra žmonių, kurių supratimas absurdiškas, jų yra labai mažai, ir ne visi bus tokie. Jei žmogus tiesą supranta absurdiškai, tie, kurie juo seka, be abejonės, taip pat bus linkę į iškraipymus, ir šie žmonės bus absurdiški visomis šio žodžio prasmėmis. Sekėjų tiesos supratimo lygis didžiąja dalimi priklauso nuo darbininkų. Žinoma, iš Dievo ateinanti tiesa yra teisinga, be klaidų ir visiškai patikima. Tačiau darbininkai nėra visiškai teisūs ir negalima sakyti, kad jie yra visiškai patikimi. Jei darbininkai turi tiesos įgyvendinimo praktikoje kelią, ir jis yra labai praktiškas, tuomet sekėjai taip pat turės tiesos įgyvendinimo praktikoje kelią. Jei darbininkai neturi kelio, kaip įgyvendinti tiesą praktikoje, ir turi tik doktriną, tuomet sekėjai neturės jokios tikrovės. Sekėjų kalibras ir prigimtis yra įgimti ir nėra susiję su darbininkais, bet tai, kiek sekėjai suvokia tiesą ir kiek pažįsta Dievą, priklauso nuo darbininkų (tai pasakytina tik apie kai kuriuos žmones). Koks yra darbininkas, tokie bus ir jo vedami sekėjai. Tai, ką darbininkas išreiškia, yra jo paties būtis, be jokių išlygų. Iš savo sekėjų jis reikalauja to, ką pats nori arba gali pasiekti. Dauguma darbininkų kelia reikalavimus savo sekėjams remdamiesi tuo, ką daro patys, nepaisant to, kad yra daug dalykų, kurių jų sekėjai apskritai negali pasiekti – o tai, ko žmogus negali pasiekti, tampa kliūtimi jo įžengimui.

Tų, kurie patyrė genėjimą, teismą ir baudimą, nukrypimai vykdant darbą yra daug mažesni, o dirbdami jie viską išreiškia kur kas tiksliau. Tiems, kurie dirbdami kliaujasi savo natūralumu, būdingi gana dideli nukrypimai. Neištobulinti žmonės vykdydami darbą išreiškia pernelyg daug savo pačių natūralumo, o tai yra didžiulė kliūtis Šventosios Dvasios darbui. Kad ir koks geras būtų žmogaus kalibras, tik patyręs genėjimą ir teismą jis gali atlikti Dievo patikėtą darbą. Jei žmogus nepatyrė tokio teismo, jo darbas, kad ir kaip gerai būtų atliktas, negali atitikti tiesos principų ir tėra jo paties natūralumo ir žmogiškojo gerumo rezultatas. Tų, kurie patyrė genėjimą ir teismą, darbas yra daug tikslesnis nei tų, kurie nebuvo apgenėti ir teisiami. Tie, kurie nepatyrė teismo, išreiškia ne ką kitą, kaip tik žmogaus kūną ir mintis, stipriai sumišusias su žmogaus intelektu ir įgimtais talentais. Tai nėra tiksli Dievo darbo išraiška per žmogų. Tie, kurie seka tokiais žmonėmis, yra atvedami pas juos dėl jų įgimto kalibro. Kadangi jie išreiškia per daug žmogaus įžvalgų ir patirties, kurios beveik neturi ryšio su pirminiu Dievo ketinimu ir pernelyg nuo jo nukrypsta, tokio žmogaus darbas negali atvesti žmonių pas Dievą, o veikiau atveda juos pas žmogų. Taigi tie, kurie nepatyrė teismo ir baudimo, nėra tinkami atlikti Dievo patikėto darbo. Reikalavimus atitinkančio darbininko darbas gali atvesti žmones į teisingą kelią ir padėti jiems giliau įžengti į tiesą. Jų darbas gali atvesti žmones pas Dievą. Be to, jų atliekamas darbas gali skirtis priklausomai nuo žmogaus ir nėra saistomas nurodymų, todėl žmonės gali pasiekti išsivadavimą ir laisvę, jų gyvenimas gali palaipsniui augti, o jie patys – vis giliau įžengti į tiesą. Reikalavimų neatitinkančio darbininko darbas toli gražu neatitinka reikiamo lygio. Jis atlieka darbą neišmintingai ir tegali priversti žmones laikytis nurodymų. Tai, ko jis reikalauja iš žmonių, nesiskiria priklausomai nuo konkretaus individo ir jis neatlieka darbo pagal realius žmonių poreikius. Tokio tipo darbe yra pernelyg daug nurodymų ir pernelyg daug doktrinų, todėl jis negali atvesti žmonių nei į tikrovę, nei į normalią augimo gyvenime praktiką. Toks darbas tegali paskatinti žmones laikytis keleto beverčių nurodymų. Toks vadovavimas paklaidina žmones. Jų vedamas tampi toks, kaip jie, ir jie įveda tave į visa, ką patys turi ir kas yra. Kad sekėjai galėtų atpažinti, ar vadovas atitinka reikalavimus, svarbiausia žiūrėti, kokiu keliu jis veda kitus, ir kokie yra jo darbo rezultatai, ar sekėjai gauna tiesą atitinkančius principus ir įgyvendinimo praktikoje kelią, tinkantį jų pasikeitimui. Turėtum gebėti atskirti skirtingų tipų žmonių atliekamo darbo pobūdį; neturėtum sekti kitais aklai. Tai susiję su žmonių įžengimu. Jei nesugebi atskirti, kieno vadovavimas rodo kelią, o kieno – ne, tave bus galima lengvai suklaidinti. Visa tai tiesiogiai susiję su tavo paties gyvenimu. Neištobulintų žmonių darbe yra pernelyg daug natūralumo ir žmogaus valios priemaišų. Jų būtis yra natūralumas – tai, su kuo jie gimė. Tai nėra po genėjimo įgytas gyvenimas ar tikrovė po pasikeitimo. Kaip toks žmogus gali palaikyti tuos, kurie siekia gyvenimo? Gyvenimas, kurį žmogus turi iš prigimties, yra jo įgimtas intelektas arba talentas. Toks intelektas ar talentas toli gražu neatitinka tikslių Dievo reikalavimų žmogui. Jei žmogus nebuvo ištobulintas ir jo sugedę polinkiai nebuvo apgenėti, tarp to, ką jis išreiškia, ir tiesos bus didelis atotrūkis; tai, ką jis išreiškia, bus sumišę su tokiais neaiškiais dalykais, kaip jo įsivaizdavimai ir vienašališka patirtis. Be to, kad ir ką jie darytų, žmonės jaučia, kad nėra bendro tikslo ir jokios tiesos, į kurią galėtų įžengti visi žmonės. Dauguma dalykų, kurių reikalaujama iš žmonių, viršija jų galimybes, tarsi žuvys būtų verčiamos gyventi sausumoje. Tai yra žmogaus valios darbas. Žmogaus sugedę polinkiai, mintys ir sampratos persmelkia visas jo kūno dalis. Žmogus neturi įgimto instinkto įgyvendinti tiesą praktikoje ar tiesiogiai ją suprasti. Prie to dar prisideda žmogaus sugedę polinkiai – kai toks natūralus žmogus atlieka darbą, argi tai nesukelia trukdžių? Tuo tarpu ištobulintas žmogus yra patyręs tiesą, kurią žmonės turėtų suprasti, ir pažįsta žmonių sugedusius polinkius. Jo darbe palaipsniui mažėja neaiškių ir nepraktiškų dalykų, vis mažiau lieka žmogiškųjų priemaišų, o jų darbas bei tarnystė vis labiau artėja prie Dievo reikalaujamų standartų. Taigi, jų darbas įžengė į tiesos tikrovę ir tapo realus. Žmogaus mintys ypač trukdo Šventosios Dvasios darbui. Žmogus pasižymi lakia vaizduote ir pagrįsta logika, jis turi ilgametės reikalų tvarkymo patirties. Jei visa tai nėra apgenima ir pataisoma, tai tampa kliūtimis atliekant darbą. Todėl žmogaus darbas negali pasiekti aukščiausio tikslumo, ypač jei tai neištobulintų žmonių darbas.

Žmogaus darbas lieka tam tikrose ribose ir yra ribotas. Vienas žmogus gali atlikti tik tam tikro etapo darbą ir negali atlikti viso amžiaus darbo, antraip jis priverstų žmones laikytis nurodymų. Žmogaus darbas gali tikti tik tam tikram laikui ar etapui, nes žmogaus patirtis turi ribas. Žmogaus darbo negalima lyginti su Dievo darbu. Žmogaus naudojami įgyvendinimo praktikoje būdai ir tiesos pažinimas taip pat turi ribas. Negalima sakyti, kad kelias, kuriuo žmogus eina, visiškai atitinka Šventosios Dvasios ketinimą, nes žmogus gali būti tik apšviestas Šventosios Dvasios, tačiau negali būti Jos visiškai pripildytas. Dalykai, kuriuos žmogus gali patirti, yra normalaus žmogiškumo ribose ir negali peržengti normalaus žmogaus mąstymo ribų. Visi, kurie gali išgyventi tiesos tikrovę, ją patiria šiose ribose. Patirdami tiesą, jie visada patiria normalų žmogišką gyvenimą būdami apšviesti Šventosios Dvasios, o ne peržengdami normalaus žmogiško gyvenimo ribas. Jie patiria Šventosios Dvasios apšviestą tiesą gyvendami savo žmogišką gyvenimą. Be to, ši tiesa skiriasi priklausomai nuo asmens, o jos gylis priklauso nuo jo būsenos. Galima sakyti tik tiek, kad kelias, kuriuo jie eina, yra normalus tiesos siekiančio žmogaus gyvenimas ir kad jį galima vadinti keliu, kuriuo eina normalus, Šventosios Dvasios apšviestas žmogus. Negalima sakyti, kad kelias, kuriuo jie eina, yra kelias, kuriuo eina Šventoji Dvasia. Normalioje žmogaus patirtyje, kadangi kiekvienas siekiantis žmogus yra skirtingas, Šventosios Dvasios darbas taip pat skiriasi. Be to, skiriasi žmonių patiriamos aplinkybės ir jų patirties apimtis, o jų protas ir mintys įneša priemaišų, todėl jų patirtyje taip pat atsiranda įvairaus masto priemaišų. Kiekvienas žmogus supranta tiesą pagal savo individualias sąlygas. Tikrosios tiesos prasmės jis nesupranta iki galo – suvokia tik vieną ar kelis jos aspektus. Žmogaus patiriamos tiesos apimtis priklauso nuo jo individualių sąlygų. Todėl skiriasi ir skirtingų žmonių išreiškiamas tos pačios tiesos pažinimas. Tai reiškia, kad žmogaus patirtis visada yra ribota – ji negali visiškai atspindėti Šventosios Dvasios ketinimų. Žmogaus darbo negalima laikyti Dievo darbu, net jei tai, ką žmogus išreiškia, glaudžiai atitinka Dievo ketinimus, ir net jei žmogaus patirtis yra labai artima Šventosios Dvasios atliekamam tobulinimo darbui. Žmogus gali būti tik Dievo tarnas ir atlikti Dievo jam patikėtą darbą. Žmogus tegali išreikšti pažinimą, įgytą per Šventosios Dvasios apšvietimą, ir iš savo asmeninės patirties įgytas tiesas. Žmogus neatitinka keliamų reikalavimų ir sąlygų būti Šventosios Dvasios išraiškos kanalu. Jis neturi teisės sakyti, kad jo darbas yra Dievo darbas. Žmonės turi savo darbo principus, o kiekvieno jų patirtis ir sąlygos skiriasi. Žmogaus darbas apima visą jo patirtį, įgytą per Šventosios Dvasios apšvietimą. Ši patirtis gali perteikti tik žmogaus būtį, bet ne Dievo būtį ar Šventosios Dvasios ketinimus. Todėl negalima sakyti, kad kelias, kuriuo eina žmogus, yra kelias, kuriuo eina Šventoji Dvasia, nes žmogaus darbas negali atspindėti Dievo darbo, o žmogaus darbas ir patirtis nevisiškai atitinka Šventosios Dvasios ketinimus. Žmogaus darbas lengvai gali tapti suvaržytas nurodymų, o jo darbo būdas gali būti lengvai apribojamas tam tikra apimtimi ir negali paskatinti žmonių veikti laisvai. Dauguma sekėjų gyvena tam tikrose ribose, ir jų patyrimo būdai taip pat yra riboti. Žmogaus patirtis visada yra ribota, jo darbo būdų taip pat tėra vos keli ir jų negalima lyginti su Šventosios Dvasios darbu ar Paties Dievo darbu. Taip yra todėl, kad žmogaus patirtis, galų gale, yra ribota. Kad ir kaip Dievas atliktų Savo darbą, Jo nesaisto jokie nurodymai; kad ir kaip Jis atliktų darbą, Jis neapsiriboja vienu metodu. Dievo darbe apskritai nėra jokių nurodymų – visas Jo darbas yra nevaržomas ir laisvas. Kad ir kiek laiko žmogus Juo sektų, jis negali apibendrinti jokių dėsnių, pagal kuriuos Dievas atlieka Savo darbą. Nors Jo darbas grindžiamas aiškiais principais, jis visada atliekamas naujais būdais, jame visada vyksta naujų pokyčių, ir tai pranoksta žmogaus galimybes. Vienu laikotarpiu Dievas gali veikti keliais skirtingais būdais ir įvairiais būdais vesti žmones, kad jų įžengimas nuolat būtų naujas ir jie nuolat keistųsi. Tu negali perprasti Jo darbo dėsnių, nes Jis visada dirba naujais būdais, ir tik taip Dievo sekėjai netampa suvaržyti nurodymų. Paties Dievo darbas visada apeina žmonių sampratas ir jas griauna. Tik tų, kurie nuoširdžiai Jį seka ir Jo siekia, būdas gali pasikeisti, ir tik jie gali gyventi laisvai, nevaržomi nei nurodymų, nei religinių sampratų. Vykdydamas darbą žmogus kelia reikalavimus kitiems remdamasis savo paties patirtimi ir tuo, ką pats gali pasiekti. Todėl jo keliami reikalavimai turi tam tikras ribas, o įgyvendinimo praktikoje būdai taip pat yra labai riboti. Taigi sekėjai nesąmoningai gyvena šiose ribose; laikui bėgant šie dalykai tampa nurodymais ir ritualais. Jei vieno laikotarpio darbui vadovauja žmogus, kuris nebuvo asmeniškai Dievo ištobulintas ir kuris nepatyrė teismo, visi jo sekėjai taps religininkais ir pasipriešinimo Dievui ekspertais. Todėl tinkamas vadovas turi būti patyręs teismą ir priėmęs ištobulinimą. Tie, kurie nepatyrė teismo, net jei juose ir vykdomas Šventosios Dvasios darbas, išreiškia tik neaiškius ir nepraktiškus dalykus. Jei jie ilgai vadovaus žmonėms, nukreips juos prie neaiškių ir antgamtinių nurodymų. Dievo atliekamas darbas neatitinka žmogaus kūno ir žmogaus mąstymo, bet griauna žmogaus sampratas; jis nėra atmieštas neaiškiais religiniais atspalviais. Dievo darbo rezultatų neturi tie, kurių Jis neištobulino, be to šie rezultatai pranoksta žmogaus mąstymo galimybes.

Žmogui pernelyg lengva atlikti darbą, kuris neperžengia žmogaus proto ribų. Pavyzdžiui, religinio pasaulio ganytojai ir vadovai savo darbą atlieka kliaudamiesi savo dovanomis ir padėtimi. Ilgą laiką jais sekantys žmonės taip pat užsikrečia jų dovanomis ir patiria tam tikrą jų būties įtaką. Jiems svarbios žmonių dovanos, gebėjimai bei žinios, taip pat antgamtiniai dalykai ir daugybė gilių, nepraktiškų doktrinų (žinoma, šios gilios doktrinos žmogui nepasiekiamos). Jie nesusitelkia į žmonių būdo pokyčius, o verčiau lavina jų pamokslavimo ir darbo gebėjimus, gilina jų Biblijos žinias ir dvasines teorijas. Jiems nerūpi, kiek žmonės supranta tiesą ar kiek pasikeičia jų gyvenimo būdas; jiems visiškai nerūpi ir žmonių sugedusi esmė, juo labiau jie nesistengia perprasti normalių ir nenormalių žmonių būsenų. Jie neduoda atkirčio žmonių sampratoms ir jų neatskleidžia, juo labiau neapgeni žmonių trūkumų ir sugedimo. Dauguma jų sekėjų tarnauja remdamiesi savo dovanomis, o tai, ką jie išreiškia, tėra religinės sampratos ir teologinės teorijos, atitrūkusios nuo tikrovės ir visiškai negalinčios padėti žmonėms įgyti gyvenimo. Iš tiesų jų darbo esmė yra talentingų žmonių ugdymas – žmogų, kuris nieko neturi, jie išugdo išskirtiniu seminarijos absolventu, o šis vėliau imasi darbo ir vadovavimo. Ar gali perprasti Dievo šešių tūkstančių metų darbo dėsnius? Žmogaus darbe gausu nurodymų ir apribojimų, o jo mąstymas pernelyg dogmatiškas. Todėl žmogus išreiškia tik savo patirties ribose įgytą pažinimą ir suvokimus. Nieko, kas peržengtų šias ribas, jis išreikšti negali. Žmogaus patirtis ar pažinimas kyla ne iš jo įgimtų dovanų ar instinkto, bet iš Dievo vedimo ir tiesioginio ganymo. Žmogus turi tik gebėjimą priimti šį ganymą, bet neturi gebėjimo tiesiogiai išreikšti dieviškosios būties. Žmogus negali būti šaltinis; jis gali būti tik indas, priimantis vandenį iš šaltinio. Tai yra žmogaus instinktas, jam kaip žmogui būdingas gebėjimas. Jei žmogus praranda gebėjimą priimti Dievo žodį ir žmogišką instinktą, jis kartu praranda tai, kas brangiausia, ir sukurto žmogaus pareigą. Jei žmogus nėra pažinęs ir patyręs Dievo žodžio ar Jo darbo, jis netenka savo pareigos – pareigos, kurią turi atlikti kaip sukurtoji būtybė, ir sukurtosios būtybės orumo. Išreikšti tai, kas yra dieviška, – ar kūne, ar tiesiogiai per Dvasią – yra Dievo instinktas; tai yra Dievo tarnystė. Žmogus Dievo darbo metu ar po jo išreiškia savo patirtį ar pažinimą (tai yra, išreiškia tai, kas jis yra); tai yra žmogaus instinktas ir pareiga, taip pat tai, ką žmogus turi pasiekti. Nors tai, ką išreiškia žmogus, toli gražu neprilygsta tam, ką išreiškia Dievas, ir apima daugybę nurodymų, žmogus turi atlikti savo pareigą ir padaryti tai, ką privalo padaryti. Atlikdamas savo pareigą, žmogus turi padaryti viską, kas žmogiškai įmanoma, ir nė kiek savęs netausoti.

Po daugelio metų darbo žmogus apibendrins per tuos metus sukauptą darbo patirtį, išmintį ir dėsningumus. Ilgai dirbęs žmogus žino, kaip pajusti Šventosios Dvasios darbo dinamiką; jis žino, kada Šventoji Dvasia atlieka darbą, o kada – ne; kai pajunta naštą, žino, kaip dalytis bendryste; ir jis žino, kaip įprastai veikia Šventoji Dvasia ir kaip įprastai žmonės auga gyvenime. Taip Šventosios Dvasios darbą pažįsta žmogus, vykdęs darbą daugelį metų. Ilgai dirbę žmonės kalba įgudusiai ir neskubėdami; net neturėdami ką pasakyti, jie išlieka ramūs. Viduje jie gali toliau melstis ir siekti Šventosios Dvasios darbo. Tokie žmonės yra įgudę dirbti. Ilgai dirbęs žmogus, turintis daug patirties ir išmokęs daug pamokų, savyje turi daug dalykų, trukdančių Šventosios Dvasios darbui; tai yra jo ilgalaikio darbo trūkumas. Ką tik pradėjusio dirbti asmens darbas dar nėra atmieštas žmogiškomis pamokomis ar patirtimi, o kaip veikia Šventoji Dvasia, jis visiškai nesusigaudo. Tačiau ilgainiui dirbdami tokie žmonės išmoksta pajusti, kaip dirba Šventoji Dvasia, ir ima suprasti, ką daryti norint įgyti Šventosios Dvasios darbą, ką daryti norint pataikyti tiesiai į kitų žmonių širdies gelmes, bei įgyja kitų panašių bendrųjų žinių, kurias turi turėti dirbantieji. Ilgainiui jie taip gerai perpranta šią darbo išmintį ir bendrąsias žinias, kad išmano jas kaip savo penkis pirštus, ir, regis, dirbdami viską atlieka lengvai. Tačiau kai Šventoji Dvasia pakeičia Savo darbo būdą, jie vis tiek laikosi senų bendrųjų darbo žinių bei senų darbo dėsningumų ir labai mažai težino apie naują darbo dinamiką. Daugelį metų dirbant ir gausiai patiriant Šventosios Dvasios buvimą bei vedimą, jų darbo patirties ir išmoktų pamokų vis daugėja. Dėl to jų viduje atsiranda pasitikėjimas savimi, kuriame nėra pasipūtimo. Kitaip tariant, jie yra gana patenkinti savo darbu ir labai patenkinti įgytomis bendrosiomis žiniomis apie Šventosios Dvasios darbą. Ypač tai, kad jie yra įgiję ar suvokę dalykų, kurių kiti nėra nei įgiję, nei suvokę, dar labiau sustiprina jų pasitikėjimą savimi. Jiems atrodo, kad Šventosios Dvasios darbas juose niekada neužges, o kiti nėra verti tokio ypatingo palankumo ir kad tik tokie kaip jie – daugelį metų dirbę ir labai naudingi žmonės – gali juo mėgautis. Šie dalykai tampa didžiule kliūtimi jiems priimti naują Šventosios Dvasios darbą. Net jei jie ir gali priimti naują darbą, to nepadarys per naktį. Prieš jį priimdami, jie neišvengiamai turės įveikti ne vieną kliūtį. Šią padėtį galima palaipsniui pakeisti tik apgenėjus jų senas sampratas ir nuteisus jų seną būdą. Neįveikę šių žingsnių, jie taip lengvai nenustos priešintis ir nepriims naujų teiginių ar darbo, kurie neatitinka jų senų sampratų. Būtent su tuo žmoguje sunkiausia susitvarkyti, ir tai nėra lengva pakeisti. Jei darbininkas geba pažinti Šventosios Dvasios darbą ir apibendrinti šio darbo dinamiką, nėra varžomas savo darbo patirties ir geba priimti naują darbą, lygindamas jį su ankstesniu, tuomet jis yra išmintingas žmogus ir reikalavimus atitinkantis darbininkas. Žmonės dažnai būna tokie: jie dirba kelerius metus, nesugebėdami pasisemti patirties iš savo darbo, arba, pasisėmę patirties ir išminties iš savo darbo, jie susiduria su kliūtimis priimdami naują darbą ir nesugeba tinkamai suprasti ar teisingai vertinti seno ir naujo darbo. Su žmonėmis iš tiesų sunku susitvarkyti! Dauguma jūsų esate tokie. Tiems, kurie daugelį metų patyrė Šventosios Dvasios darbą, sunku priimti naują darbą, jie visada turi daugybę sampratų ir sunkiai jų atsisako, o ką tik pradėjusiems dirbti žmonėms trūksta bendrųjų žinių apie darbą ir jie net nežino, kaip tvarkytis su kai kuriais pačiais paprasčiausiais dalykais. Jūs, žmonės, iš tiesų esate sudėtingi! Tie, kurie turi šiek tiek stažo, yra tokie išdidūs ir pasipūtę, kad pamiršo, kas esą. Jie visada iš aukšto žiūri į jaunesnius, tačiau nesugeba priimti naujo darbo ir atsisakyti per daugelį metų sukauptų sampratų. Nors tie jauni, mažai ką teišmanantys žmonės sugeba priimti šiek tiek naujo Šventosios Dvasios darbo ir turi entuziazmo, iškilus problemoms jie visada sutrinka ir nežino, ką daryti. Jie entuziastingi, bet jiems labai trūksta supratimo. Jų žinios apie Šventosios Dvasios darbą menkos ir jie nesugeba jų pritaikyti savo gyvenime; tai tėra visiškai nenaudinga doktrina. Tokių žmonių kaip jūs yra per daug; kiek iš jūsų iš tiesų yra tinkami pasitelkti? Kiek yra tokių, kurie gali paklusti Šventosios Dvasios apšvietimui bei nušvitimui ir sugebėti elgtis pagal Dievo ketinimus? Atrodo, kad tie iš jūsų, kurie sekėte iki šiol, buvote labai paklusnūs, tačiau iš tiesų jūs neatsisakėte savo sampratų; jūs vis dar ieškote atsakymų Biblijoje, tikite tuo, kas miglota, arba klaidžiojate savo sampratose. Nėra nė vieno, kuris atidžiai tyrinėtų šiandienos praktinį darbą ar į jį gilintųsi. Jūs priimate šiandienos kelią vadovaudamiesi savo senomis sampratomis. Ką galite įgyti taip tikėdami? Galima sakyti, kad jumyse slypi daugybė dar neatskleistų sampratų, ir jūs tiesiog iš visų jėgų stengiatės jas slėpti, lengvai jų neatskleisdami. Jūs nepriimate naujo darbo nuoširdžiai ir neketinate atsisakyti savo senų sampratų; jūs pernelyg stipriai laikotės daugybės pasaulietiškų filosofijų. Jūs neatsisakote savo senų sampratų, o naujo darbo imatės nenoriai. Jūsų širdys pernelyg klastingos, ir jūs tiesiog neimate į širdį kiekvieno naujo darbo žingsnio. Ar tokie niekam tikę žmonės kaip jūs dar gali atlikti plataus Evangelijos skelbimo darbą? Ar esate pajėgūs imtis darbo skleisti ją visoje visatoje? Būtent toks jūsų elgesys trukdo keistis jūsų būdui ir pažinti Dievą. Jei ir toliau taip elgsitės, neišvengiamai būsite pašalinti.

Turite žinoti, kaip atskirti Dievo darbą nuo žmogaus darbo. Ką gali pamatyti žmogaus darbe? Žmogaus darbe daug žmogaus patirties elementų; tai, ką žmogus išreiškia, yra tai, kas jis yra. Atlikdamas Savo darbą, Dievas taip pat išreiškia, kas Jis yra, tačiau Jo būtis skiriasi nuo žmogaus būties. Žmogaus būtis atspindi jo patirtį ir gyvenimą (tai, ką žmogus gyvenime patiria ar su kuo susiduria, arba filosofijas, kuriomis jis vadovaujasi tvarkydamas gyvenimo reikalus), o skirtingose aplinkose gyvenančių žmonių išreiškiama būtis taip pat skiriasi. Iš to, ką išreiški, galima pamatyti, ar turi gyvenimo visuomenėje patirties, kaip iš tikrųjų gyveni savo šeimoje ir ką joje patiri, o iš įsikūnijusio Dievo darbo negali pamatyti, ar Jis turi socialinio gyvenimo patirties. Jis kiaurai pažįsta žmogaus esmę ir gali atskleisti įvairius skirtingų žmonių elgesio būdus. Juo labiau Jis gali atskleisti sugedusius žmogaus polinkius ir maištingą elgesį. Jis negyvena tarp pasaulio žmonių, bet žino mirtingųjų prigimtį ir visus pasaulio žmonių sugedimus. Tai yra Jo būtis. Nors Jis pats negyvena pagal pasaulio žmonių elgesio principus, Jis žino visas tokio elgesio taisykles, nes yra visiškai perpratęs žmogaus prigimtį. Jis išmano Dvasios darbą, kurio žmogaus akys negali pamatyti ir ausys negali išgirsti – tiek dabartinį, tiek ankstesnį. Tai apima išmintį, kuri nėra gyvenimo pasaulyje filosofija, ir žmogui sunkiai perprantamus stebuklingus dalykus. Tai yra Jo būtis, atvira žmogui ir kartu nuo jo paslėpta. Tai, ką Jis išreiškia, nėra nepaprasto žmogaus būtis, bet Dvasiai iš prigimties būdingos savybės ir būtis. Jis nekeliauja po pasaulį, bet viską apie jį žino. Jis bendrauja su žinių stokojančiomis ir siauro akiračio „žmogbeždžionėmis“, tačiau išreiškia žodžius, kurie pranoksta žinias ir didžių žmonių išsakytas mintis. Jis gyvena tarp bukų ir nejautrių žmonių, neturinčių žmogiškumo ir nesuprantančių žmogiško gyvenimo ar žmogiškumo normų, tačiau Jis gali reikalauti, kad žmonija savo gyvenimu išreikštų normalų žmogiškumą, kartu atskleisdamas niekšingą ir žemą žmonijos žmogiškumą. Visa tai yra Jo būtis, pranokstanti bet kurio kūno ir kraujo žmogaus būtį. Jam nėra reikalo dar papildomai patirti sudėtingo, painaus ir bjauraus socialinio gyvenimo, kad galėtų atlikti darbą, kurį turi atlikti, ir iki galo atskleisti sugedusios žmonijos turinį. Bjaurus socialinis gyvenimas negalėtų „išugdyti“ Jo kūno. Jo darbas ir žodžiai tik atskleidžia žmogaus maištingumą, o ne suteikia žmogui patirties ir pamokų, kaip gyventi pasaulyje. Kad suteiktų žmogui gyvenimą, Jam nereikia tirti nei visuomenės, nei žmogaus šeimos. Žmogaus atskleidimas ir teisimas nėra Jo kūno patirties išraiška; žmogaus neteisumą Jis atskleidžia jau seniai pažinęs žmogaus maištingumą ir neapkęsdamas žmonijos sugedimo. Visu Savo darbu Jis parodo žmogui Savo būdą ir išreiškia Savo būtį. Tik Jis gali atlikti šį darbą; joks žmogus iš kūno ir kraujo to nesugebėtų. Iš Jo darbo žmogus negali pasakyti, koks Jis asmuo. Pagal Jo darbą žmogus taip pat negali Jo priskirti prie sukurtų žmonių. Pagal Jo būtį Jo taip pat negalima priskirti prie sukurtų žmonių. Todėl žmogui belieka Jį priskirti ne žmonių kategorijai, tačiau jis nežino, kokiai kategorijai Jis priklauso, todėl galiausiai priskiria Jį „Dievo“ kategorijai. Žmogus taip elgiasi ne be pagrindo, nes tarp žmonių Jis atliko daug darbo, kurio žmogus negali atlikti.

Dievo atliekamas darbas neatspindi Jo kūno patirties, o žmogaus atliekamas darbas atspindi jo asmeninę patirtį. Kiekvienas žmogus kalba apie savo asmeninę patirtį. Dievas gali tiesiogiai išreikšti tiesą, o žmogus gali išreikšti atitinkamą patirtį tik patyręs tam tikras tiesas. Dievo darbas nevaržomas jokių nurodymų, laiko ar geografinių apribojimų. Jis gali išreikšti Savo būtį bet kuriuo metu ir bet kurioje vietoje. Jis dirba taip, kaip Jam patinka. O žmogaus darbui būtinos tam tikros sąlygos ir aplinkybės; be jų jis negalėtų dirbti ir išreikšti savo Dievo pažinimo ar tiesos patirties. Palyginęs suprasi, ar tai Paties Dievo, ar žmogaus darbas. Jei nebūtų Paties Dievo darbo, o tik žmogaus darbas, tu tik matytum, kad kiti neprilygsta šių žmonių mokymui, jų kalbėjimo manierai, reikalų tvarkymo principams ir nesugeba dirbti taip įgudusiai bei užtikrintai kaip jie. Jūs visi žavitės šiais gero kalibro ir labai išprususiais žmonėmis, tačiau iš Dievo darbo ir žodžių nematai, kokio aukšto lygio yra Jo žmogiškumas. Priešingai, Jis yra paprastas, o darbą atlieka normaliai ir praktiškai, tačiau mirtingieji negali Jo perprasti, todėl žmonių širdyse kyla pagarbi baimė. Žmogaus darbe gali atsiskleisti itin gili jo patirtis, išlavinta vaizduotė ir gebėjimas samprotauti, taip pat itin geras žmogiškumas, tačiau visa tai gali sukelti tik žmonių susižavėjimą, bet ne pagarbią baimę ir išgąstį. Žmonės žavisi tais, kurie geba dirbti, turi ypač gilios patirties ir gali praktikuoti tiesą, tačiau tokie žmonės niekada negali sukelti pagarbios baimės, tik susižavėjimą ir troškimą į juos lygiuotis. Tuo tarpu žmonės, patyrę Dievo darbą, Dievu ne žavisi, o jaučia, kad Jo darbas pranoksta žmogaus galimybes ir yra žmogui neperprantamas, naujas ir nuostabus. Patirdami Dievo darbą žmonės pirmiausia suvokia, kad Jis yra neperprantamas, išmintingas ir nuostabus, ir pajunta Jam pagarbią baimę; jie jaučia, kad Jo atliekamas darbas yra paslaptingas ir pranoksta žmogaus proto galimybes. Žmonės tenori gebėti atitikti Jo reikalavimus, įgyvendinti Jo ketinimus; jie nenori Jo pranokti, nes Jo atliekamas darbas pranoksta žmogaus mąstymo bei vaizduotės ribas ir žmogus negalėtų jo atlikti vietoj Jo. Net pats žmogus nežino savo trūkumų, tačiau Dievas atvėrė naują kelią ir atėjo tarp žmonių, kad atvestų juos į naujesnį ir gražesnį pasaulį, todėl žmonija galėjo žengti pirmyn ir pradėti iš naujo. Žmonės Dievui jaučia ne susižavėjimą, tiksliau, ne vien susižavėjimą. Giliausiai jie patiria pagarbią baimę ir meilę; jie jaučia, kad Dievas iš tiesų yra nuostabus. Jis atlieka darbą, kurio žmogus negali atlikti, ir sako tai, ko žmogus negali pasakyti. Žmonės, patyrę Dievo darbą, visada jaučia kažką nenusakomo. Tie, kurių patirtis pakankamai gili, gali pažinti Dievo meilę; jie gali pajusti Jo mielumą, tai, koks išmintingas ir nuostabus yra Jo darbas, ir dėl to tarp jų atsiranda begalinė jėga. Tai ne išgąstis ar retkarčiais jaučiama meilė ir pagarba, o gilus Dievo gailestingumo žmogui ir pakantumo jam pajautimas. Tačiau patyrę Jo baudimą ir teismą žmonės jaučia Jo didybę ir tai, kad Jis netoleruoja jokio įžeidimo. Net ir daug Jo darbo patyrę žmonės nesugeba Jo perprasti; visi, kurie iš tiesų jaučia Jam pagarbią baimę, žino, kad Jo darbas neatitinka žmonių sampratų, o visada jas griauna. Jam nereikia, kad žmonės Juo visiškai žavėtųsi ar tik išoriškai rodytų Jam paklusnumą; jie turi iš tiesų jausti pagarbią baimę ir iš tiesų Jam paklusti. Patyrę tiek daug Jo darbo, visi, kurie turi tikros patirties, širdyje ima jausti Jam pagarbią baimę, kuri pranoksta susižavėjimą. Per Jo baudimo ir teismo darbą žmonės pamatė Jo būdą, todėl jų širdyse kilo pagarbi baimė Jam. Dievo reikia bijoti ir Jam paklusti, nes Jo būtis ir Jo būdas skiriasi nuo sukurtosios būtybės būties ir būdo ir yra už juos aukštesni. Dievas egzistuoja savaime ir yra amžinas, Jis nėra sukurtoji būtybė; tik Dievas yra vertas pagarbios baimės ir paklusnumo, o žmogus – ne. Taigi visi, kurie patyrė Jo darbą ir iš tiesų Jį pažino, širdyje ima jausti Jam pagarbią baimę. Tačiau tų, kurie neatsisako savo sampratų apie Jį – tų, kurie apskritai nelaiko Jo Dievu, – širdys nėra nė kiek dievobaimingos. Nors jie Juo seka, jie nėra užkariauti – tokie žmonės iš prigimties yra maištingi. Taip dirbdamas Jis siekia, kad visos sukurtosios būtybės širdyje jaustų pagarbią baimę Kūrėjui, Jį garbintų ir besąlygiškai paklustų Jo viešpatavimui. Būtent tokio galutinio rezultato siekiama visu Jo darbu. Jei žmonių, patyrusių tokį darbą, širdys nėra nė kiek dievobaimingos ir jų ankstesnis maištingumas nė kiek nepasikeičia, jie neabejotinai bus pašalinti. Jei žmogus Dievu tik žavisi ar tik pagarbiai laikosi nuo Jo atokiau ir nė kiek Jo nemyli, vadinasi, būtent tiek gali pasiekti žmogus, kurio širdyje nėra meilės Dievui, ir tokiam žmogui trūksta to, kas būtina, kad jis būtų ištobulintas. Jei tiek atlikto darbo negali pelnyti tikros žmogaus meilės, vadinasi, tas žmogus nėra įgijęs Dievo ir iš tiesų nesiekia tiesos. Žmogus, kuris nemyli Dievo, nemyli ir tiesos, todėl negali įgyti Dievo, juo labiau gauti Dievo pritarimo. Kad ir kaip tokie žmonės patirtų Šventosios Dvasios darbą ir kad ir kaip patirtų teismą, jie negali turėti dievobaimingos širdies. Tai žmonės, kurių prigimties neįmanoma pakeisti ir kurių būdas itin bjaurus. Visi, kurie neturi dievobaimingos širdies, bus pašalinti ir nubausti taip pat kaip ir piktadariai; jie kentės net labiau už tuos, kurie elgėsi neteisiai.


Kūno, kuriame gyvena Dievas, esmė

Dievas per Savo pirmąjį įsikūnijimą žemėje gyveno trisdešimt trejus su puse metų, o iš jų tik trejus su puse atliko Savo tarnystę. Tiek vykdydamas Savo darbą, tiek prieš jį pradėdamas, Jis pasižymėjo normaliu žmogiškumu ir taip gyveno visus trisdešimt trejus su puse metų. Paskutinius trejus su puse metų Jis reiškėsi kaip įsikūnijęs Dievas. Prieš pradėdamas Savo tarnystę, Jis reiškėsi paprastu normaliu žmogiškumu, be jokių dieviškumo apraiškų; Jo dieviškumas ėmė reikštis tik Jam oficialiai pradėjus Savo tarnystę. Jo gyvenimas ir darbas per tuos pirmuosius dvidešimt devynerius metus parodė, kad Jis buvo tikras žmogus, žmogaus sūnus kūnišku pavidalu, nes Savo tarnystę Jis oficialiai pradėjo tik sulaukęs dvidešimt devynerių metų. „Įsikūnijimas“ yra Dievo apsireiškimas kūne; Dievas kūnišku pavidalu veikia tarp sukurtų žmonių. Taigi, kalbant apie įsikūnijimą, pirmiausia turi būti kūnas, pasižymintis normaliu žmogiškumu – tai pati pagrindinė sąlyga. Iš tiesų Dievo įsikūnijimas reiškia, kad Dievas gyvena ir veikia kūne, kad pati Dievo esmė tampa kūnu, tampa žmogumi. Įsikūnijusio Dievo gyvenimą ir darbą galima padalyti į du etapus. Pirmasis – Jo gyvenimas prieš pradedant Savo tarnystę. Jis gyvena paprastoje žmonių šeimoje, pasižymėdamas visiškai normaliu žmogiškumu: Jis laikosi normalių žmogaus gyvenimo etikos normų ir gyvenimo tvarkos, turi normalius žmogaus poreikius (maisto, drabužių, miego, pastogės), normalias žmogiškas silpnybes ir emocijas. Kitaip tariant, šiuo pirmuoju etapu Jam būdingas visiškai normalus žmogiškumas, be jokio dieviškumo; Jis užsiima viskuo, kuo užsiima normalus žmogus. Antrasis etapas – Jo gyvenimas pradėjus Savo tarnystę. Jam tebėra būdingas paprastas žmogiškumas ir normalus žmogiškas išorinis apvalkalas, kuriame nėra nieko antgamtiško. Tačiau Jis gyvena vien dėl Savo tarnystės, o tuo metu Jo normalus žmogiškumas reikalingas vien tam, kad galėtų vykti normalus Jo dieviškumo darbas, nes tuo metu Jo normalus žmogiškumas jau yra tiek subrendęs, kad Jis gali atlikti Savo tarnystę. Taigi antruoju gyvenimo etapu, darbą Jis turi normalus žmogiškumas, Jis atlieka Savo tarnystę – tai gyvenimas, kuriame reiškiasi ir normalus žmogiškumas, ir visiškas dieviškumas. Pirmuoju gyvenimo etapu Jam būdingas visiškai paprastas žmogiškumas, nes tuo metu Jo žmogiškumas dar nėra pakankamai subrendęs, kad galėtų vykti visas dieviškumo darbas; tik tada, kai Jo žmogiškumas tampa pakankamai subrendęs Jo tarnystei, Jis gali pradėti tarnystę, kurią privalo atlikti. Kadangi Jis yra kūnas, Jis turi augti ir bręsti. Todėl pirmuoju Jo gyvenimo etapu Jam būdingas tik normalus žmogiškumas, o antruoju Jo žmogiškumas jau yra pakankamai subrendęs Jo darbui ir tarnystei. Taigi įsikūnijusio Dievo gyvenimas Jo tarnystės metu apima ir žmogiškumą, ir visišką dieviškumą. Jei nuo pat gimimo įsikūnijusio Dievo kūnas oficialiai pradėtų Savo tarnystę ir tik rodytų antgamtinius ženklus ir stebuklus, tuomet Jis neturėtų kūniškos esmės. Todėl Jo žmogiškumas egzistuoja dėl Jo kūniškos esmės; be žmogiškumo negali būti jokio kūno, o žmogus be žmogiškumo nėra žmogus. Taigi žmogiškumas yra neatsiejamas nuo įsikūnijusio Dievo kūno. Sakyti, kad „Dievui tapus kūnu, Jis turi tik dieviškumą, bet ne žmogiškumą“, yra šventvagystė, nes toks teiginys yra visiškai nepagrįstas ir pažeidžia įsikūnijimo principą. Net pradėjus tarnystę ir vykdant darbą, Jo dieviškumas vis dar veikia po išoriniu žmogiškumo apvalkalu; tuo metu Jo žmogiškumas reikalingas vien tam, kad Jo dieviškumas galėtų veikti šiame normaliame kūne. Taigi darbą atlieka Jo žmogiškume glūdintis dieviškumas. Veikia Jo dieviškumas, o ne Jo žmogiškumas, tačiau šis dieviškumas yra paslėptas Jo žmogiškume; iš esmės Jo darbą vis tiek atlieka Jo visiškas dieviškumas, o ne Jo žmogiškumas. Tačiau faktiškai darbą atlieka Jo kūnas. Galima sakyti, kad Jis yra žmogus ir kartu Dievas, nes Dievas tapo kūne gyvenančiu Dievu; Jis turi žmogaus išorinį apvalkalą ir žmogaus esmę, o svarbiausia – Dievo esmę. Kadangi Jis yra žmogus, turintis Dievo esmę, Jis yra aukščiau už visus sukurtus žmones, aukščiau už bet kurį asmenį, galintį atlikti Dievo darbą. Ir todėl iš visų, turinčių tokį pat žmogaus išorinį apvalkalą kaip Jis ir pasižyminčių žmogiškumu, tik Jis vienas yra Pats įsikūnijęs Dievas – visi kiti yra sukurti žmonės. Nors visiems jiems būdingas žmogiškumas, sukurti žmonės pasižymi tik žmogiškumu, o įsikūnijęs Dievas yra kitoks: Jo kūne glūdi ne tik žmogiškumas, bet, svarbiausia, dieviškumas. Jo žmogiškumas matomas iš Jo kūno išvaizdos ir kasdienio gyvenimo, tačiau Jo dieviškumą įžvelgti sunku. Kadangi Jo dieviškumas reiškiasi tik esant žmogiškumui ir nėra toks antgamtinis, kaip žmonės įsivaizduoja, žmonėms jį nepaprastai sunku įžvelgti. Net ir šiandien žmonėms be galo sunku suvokti, kokia iš tiesų yra įsikūnijusio Dievo esmė. Net Man pasakius tiek žodžių, tikriausiai daugumai jūsų tai vis dar yra paslaptis. Iš tiesų šis klausimas labai paprastas: kadangi Dievas tampa kūnu, Jo esmė yra žmogiškumo ir dieviškumo derinys. Šis derinys vadinamas Pačiu Dievu – Pačiu Dievu žemėje.

Jėzaus gyvenimas žemėje buvo normalus kūniškas gyvenimas. Gyvendamas kūne Jis pasižymėjo normaliu žmogiškumu. Jo valdžia atlikti Savo darbą ir kalbėti, taip pat jo valdžia gydyti ligonius ir išvaryti demonus – tokie nepaprasti dalykai iš esmės nepasireiškė tol, kol Jis nepradėjo vykdyti Savo tarnystės. Jo gyvenimas iki dvidešimt devynerių metų, prieš Jam pradedant Savo tarnystę, buvo pakankamas įrodymas, kad Jis buvo tik normalus kūnas. Kadangi Jis buvo normalus kūnas ir dar nebuvo pradėjęs Savo tarnystės, žmonės Jame nematė nieko dieviško – matė tik normalų, paprastą žmogų, kaip ir kai kurie žmonės tuo metu manė Jį esant Juozapo sūnumi. Žmonės manė, kad Jis yra paprasto žmogaus sūnus, ir niekaip negalėjo įžvelgti, kad Jis yra įsikūnijusio Dievo kūnas; net ir tada, kai atlikdamas Savo tarnystę Jis rodė daug ženklų, dauguma žmonių vis tiek sakė, kad Jis yra Juozapo sūnus, nes Jis buvo Kristus su normalaus žmogiškumo išoriniu apvalkalu. Jo normalus žmogiškumas ir Jo atliekamas darbas buvo skirti pirmojo įsikūnijimo prasmei įgyvendinti ir įrodyti, kad Dievas visiškai įsikūnijo ir tapo visiškai paprastu žmogumi. Tai, kad prieš pradėdamas Savo darbą Jis pasižymėjo normaliu žmogiškumu, įrodė, kad Jis buvo paprastas kūnas; tai, kad vėliau Jis atliko Savo darbą, taip pat įrodė, kad Jis buvo paprastas kūnas, nes Jis rodė ženklus ir stebuklus, gydė ligonius ir išvarinėjo demonus būdamas kūne ir pasižymėdamas normaliu žmogiškumu. Jis tuos ženklus galėjo rodyti todėl, kad Jo kūnas turėjo Dievo valdžią ir buvo kūnas, kuriuo apsivilko Dievo Dvasia. Jis turėjo šią valdžią dėl Dievo Dvasios, tačiau tai nereiškė, kad Jis nebuvo kūnas. Ligonių gydymas ir demonų išvarymas buvo Jo tarnystės dalis ir Jo žmogiškume paslėpto dieviškumo išraiška; kad ir kokius ženklus Jis rodė ir kad ir kaip reiškė Savo valdžią, Jam vis tiek buvo būdingas normalus žmogiškumas ir Jis vis tiek buvo normalus kūnas. Iki pat prisikėlimo iš numirusiųjų po nukryžiavimo Jis gyveno normaliame kūne. Malonės teikimas, ligonių gydymas ir demonų išvarymas – visa tai buvo Jo tarnystės dalis ir darbas, kurį Jis atliko būdamas normaliame kūne. Kad ir ką Jis darė, iki nukryžiavimo Jis niekada nebuvo atsiskyręs nuo Savo normalaus žmogiško kūno. Jis buvo Pats Dievas ir atliko Paties Dievo darbą, tačiau kadangi Jis buvo įsikūnijusio Dievo kūnas, Jis valgė, dėvėjo drabužius, turėjo normalių žmogaus poreikių, normalų žmogaus protą ir normalų žmogaus mąstymą. Visa tai įrodė, kad Jis buvo normalus žmogus ir kad įsikūnijusio Dievo kūnas pasižymėjo normaliu žmogiškumu ir nebuvo antgamtinis. Jis turėjo užbaigti pirmojo Dievo įsikūnijimo darbą ir atlikti tarnystę, kurią Dievas privalėjo atlikti pirmojo Savo įsikūnijimo metu. Įsikūnijimo prasmė – tai, kad paprastas, normalus žmogus atlieka Paties Dievo darbą; kitaip tariant, Dievas atlieka Savo dieviškąjį darbą pasižymėdamas žmogiškumu ir taip nugali Šėtoną. Įsikūnijimas reiškia, kad Dievo Dvasia tampa kūnu, tai yra, Dievas tampa kūnu; darbas, kurį atlieka kūnas, yra Dvasios darbas, įgyvendinamas kūne ir išreiškiamas per kūną. Niekas kitas, tik Dievo kūnas, gali atlikti įsikūnijusio Dievo tarnystę; tai yra, tik įsikūnijusio Dievo kūnas, šis normaliu žmogiškumu pasižymintis asmuo, gali išreikšti dieviškąjį darbą. Joks žmogus negali užimti Jo vietos šiame darbe. Jei per pirmąjį Savo atėjimą Dievas iki dvidešimt devynerių metų nebūtų pasižymėjęs normaliu žmogiškumu – jei tik gimęs Jis būtų galėjęs rodyti ženklus ir stebuklus, jei vos išmokęs kalbėti Jis būtų galėjęs kalbėti dangaus kalba, jei nuo pat gimimo būtų galėjęs suprasti visus pasaulietinius reikalus, matyti kiekvieno žmogaus mintis ir tai, kas slypi jo širdyje, – toks asmuo negalėtų būti vadinamas normaliu žmogumi, o toks kūnas negalėtų būti vadinamas žmogišku kūnu. Jei toks būtų buvęs Kristus, tuomet Dievo įsikūnijimo prasmė ir esmė būtų prarasta. Tai, kad Jis pasižymi normaliu žmogiškumu, įrodo, kad Jis yra kūne įsikūnijęs Dievas; tai, kad Jis normaliai auga kaip žmogus, dar labiau įrodo, kad Jis yra normalus kūnas; visa tai ir Jo darbas yra pakankamas įrodymas, kad Jis yra Dievo Žodis, Dievo Dvasia, tapusi kūnu. Dievas tampa kūnu, nes to reikia Jo darbui atlikti; kitaip tariant, šis darbo etapas turi būti atliktas kūne, pasižyminčiame normaliu žmogiškumu. Tai yra būtina sąlyga, kad „Kelias taptų kūnu“ ir „Žodis apsireikštų kūne“, ir tai yra tikroji dviejų Dievo įsikūnijimų istorija. Žmonės gali tikėti, kad Jėzus visą gyvenimą rodė ženklus ir kad iki pat Savo darbo žemėje pabaigos Jame nebuvo matyti jokių normalaus žmogiškumo ženklų: Jis neturėjo normalių žmogaus poreikių, silpnybių ar emocijų, Jam nereikėjo būtiniausių dalykų kasdieniam gyvenimui ir Jam nekildavo normaliam žmogui būdingos mintys. Jie įsivaizduoja, kad Jis turėjo tik antžmogišką protą ir pasižymėjo antgamtišku žmogiškumu. Jie tiki, kad kadangi Jis yra Dievas, Jis neturėtų mąstyti ir gyventi taip, kaip normalūs žmonės, ir kad tik normaliam, tikram žmogui gali kilti normalios žmogaus mintys ir jis gali gyventi normalų žmogaus gyvenimą. Visa tai yra žmogaus idėjos ir žmogaus sampratos, ir šios sampratos prieštarauja pradiniams Dievo darbo ketinimams. Normalus žmogaus mąstymas leidžia išlaikyti sveiką protą ir normalų žmogiškumą; tik esant normaliam žmogiškumui kūnas gali normaliai funkcionuoti, o tai savo ruožtu užtikrina normalų kūnišką gyvenimą visose srityse. Tik dirbdamas tokiame kūne Dievas gali įgyvendinti Savo įsikūnijimo tikslą. Jei įsikūnijęs Dievas turėtų tik išorinį kūno apvalkalą, bet jam nekiltų normalių žmogiškų minčių, tuomet šis kūnas neturėtų žmogiško proto, juo labiau tikro žmogiškumo. Kaip toks kūnas be žmogiškumo galėtų atlikti tarnystę, kurią įsikūnijęs Dievas privalo atlikti? Normalus protas užtikrina normalų žmogaus gyvenimą visose srityse; be normalaus proto žmogus nebūtų žmogus. Kitaip tariant, žmogus, kuriam nekyla normalių žmogaus minčių, yra psichiškai nesveikas, o Kristus, kuris neturi žmogiškumo, tik dieviškumą, negali būti vadinamas įsikūnijusio Dievo kūnu. Tad kaip įsikūnijusio Dievo kūnas galėtų neturėti normalaus žmogiškumo? Argi ne šventvagystė sakyti, kad Kristus neturi žmogiškumo? Visa normalių žmonių veikla priklauso nuo normalaus žmogaus proto. Be jo žmonės pažeistų natūralią tvarką; jie net nesugebėtų atskirti juodo nuo balto, gėrio nuo blogio, nesilaikytų jokios žmogiškosios etikos ir neturėtų jokių moralės principų. Panašiai, jei įsikūnijęs Dievas nemąstytų kaip normalus žmogus, Jis nebūtų tikras, normalus kūnas. Toks nemąstantis kūnas apskritai negalėtų pakelti dieviškojo darbo. Jis negalėtų užsiimti normalia kūniška veikla, juo labiau gyventi greta žmonių žemėje. Taigi Dievo įsikūnijimo prasmė ir pati Dievo atėjimo kūne esmė būtų prarasta. Įsikūnijusio Dievo žmogiškumas reikalingas normaliam dieviškajam darbui atlikti esant kūne; Jo normalus žmogaus mąstymas padeda išlaikyti Jo normalų žmogiškumą ir leidžia vykdyti visą Jo normalią kūnišką veiklą. Galima sakyti, kad Jo normalus žmogaus mąstymas reikalingas visam darbui, kurį Dievas atlieka būdamas kūne. Jei šis kūnas neturėtų normalaus žmogaus proto, Dievas negalėtų atlikti Savo darbo, kurį turi atlikti būdamas kūne, ir tai, ką Jis turi atlikti būdamas kūne, niekada nebūtų įgyvendinta. Nors įsikūnijęs Dievas turi normalų žmogaus protą, Jo darbas nėra suterštas žmogaus mąstymo; Jis atlieka darbą pasižymėdamas normaliu žmogiškumu ir turėdamas normalų protą – tai būtina sąlyga, tačiau atlikdamas šį darbą Jis nesiremia normalaus žmogaus mąstymu. Kad ir kokios iškilios būtų Jo kūno mintys, Jo darbas nėra suterštas logikos ar mąstymo. Kitaip tariant, Jo darbas nėra Jo kūno proto sumanytas – per Jo žmogiškumą tiesiogiai reiškiasi dieviškasis darbas. Visas Jo darbas yra tarnystė, kurią Jis privalo atlikti, ir nė viena šio darbo dalis nėra sugalvota Jo smegenų. Pavyzdžiui, ligonių gydymas, demonų išvarymas ir nukryžiavimas nebuvo sumanyti Jo žmogaus proto ir jų nebūtų galėjęs atlikti joks žmogus, vadovaudamasis žmogaus protu. Taip pat ir šiandienos užkariavimo darbas yra tarnystė, kurią privalo atlikti įsikūnijęs Dievas, tačiau šis darbas atliekamas ne žmogaus valia – tai darbas, kurį turi atlikti Jo dieviškumas, tokio darbo nepajėgus atlikti joks žmogus iš kūno ir kraujo. Taigi įsikūnijęs Dievas privalo turėti normalų žmogaus protą ir pasižymėti normaliu žmogiškumu, nes Savo darbą Jis turi atlikti pasižymėdamas normaliu žmogiškumu ir turėdamas normalų protą. Tai yra įsikūnijusio Dievo darbo esmė, pati įsikūnijusio Dievo esmė.

Prieš pradėdamas darbą, Jėzus tiesiog gyveno pasižymėdamas normaliu žmogiškumu. Niekas negalėjo įžvelgti, kad Jis yra Dievas, niekas nesuprato, kad Jis yra įsikūnijęs Dievas; žmonės Jį laikė tiesiog visiškai paprastu žmogumi. Tai, kad Jo normalus žmogiškumas buvo visiškai paprastas, įrodė, kad Dievas tapo kūnu ir kad Malonės amžius buvo įsikūnijusio Dievo darbo, o ne Dvasios darbo amžius. Tai taip pat įrodė, kad Dievo Dvasia visiškai realizavosi kūne ir kad Dievo įsikūnijimo amžiuje Jo kūnas atliks visą Dvasios darbą. Kristus, pasižymintis normaliu žmogiškumu, yra kūnas, kuriame realizavosi Dvasia ir kuriam būdingas normalus žmogiškumas, sveikas protas bei žmogaus mąstymas. „Realizacija“ reiškia, kad Dievas tampa žmogumi, o Dvasia – kūnu; paprasčiau tariant, Pats Dievas gyvena kūne, pasižyminčiame normaliu žmogiškumu, ir per šį normaliu žmogiškumu pasižymintį kūną išreiškia Savo dieviškąjį darbą – štai ką reiškia realizuotis arba įsikūnyti. Per pirmąjį Savo įsikūnijimą Dievas turėjo gydyti ligonius ir išvaryti demonus, nes Jo darbas buvo atpirkimas. Kad atpirktų visą žmoniją, Jis turėjo būti gailestingas ir pakantus. Darbas, kurį Jis atliko prieš nukryžiavimą, buvo ligonių gydymas ir demonų išvarymas; tai pranašavo, kad Jis išgelbės žmogų nuo nuodėmės ir susitepimo. Kadangi tai buvo Malonės amžius, Jis turėjo gydyti ligonius ir taip rodyti ženklus ir stebuklus, kurie buvo Malonės amžiaus malonės išraiška, nes šiame amžiuje svarbiausia buvo teikti žmonėms malonę. Ramybė, džiaugsmas ir materialūs palaiminimai buvo Malonės amžiaus ženklai ir to meto žmonių tikėjimo Jėzumi ženklai. Kitaip tariant, Malonės amžiuje gydyti ligonius, išvaryti demonus ir teikti žmonėms malonę buvo prigimtiniai Jėzaus kūno gebėjimai; būtent šiuos darbus Dvasia realizavo kūne. Tačiau atlikdamas šį darbą, Jis gyveno kūne ir neperžengė kūno ribų. Kad ir kaip Jis gydė žmones, Jis vis tiek pasižymėjo normaliu žmogiškumu ir gyveno normalų žmogaus gyvenimą. Sakau, kad Dievo įsikūnijimo amžiuje kūnas atliko visą Dvasios darbą, nes visa, ką Jis darė, buvo daroma kūne. Tačiau dėl Jo darbo žmonėms neatrodė, kad Jo kūno esmė yra tik kūniška, nes šis kūnas galėjo rodyti ženklus, o tam tikromis ypatingomis akimirkomis galėjo daryti tai, kas peržengė kūno ribas. Žinoma, visa tai vyko tik po to, kai Jis pradėjo Savo tarnystę, pavyzdžiui, Jis keturiasdešimt dienų buvo gundomas ir atsimainė ant kalno. Taigi per Jėzų Dievo įsikūnijimo prasmė buvo įgyvendinta tik iš dalies. Prieš pradėdamas darbą, Jis kūne gyveno visais atžvilgiais visiškai normalų gyvenimą. Pradėjęs darbą, Jis išlaikė tik išorinį Savo kūno apvalkalą. Kadangi Jo darbas buvo dieviškumo išraiška, jis peržengė normalių kūno funkcijų ribas. Juk įsikūnijusio Dievo kūnas skyrėsi nuo žmonių iš kūno ir kraujo. Žinoma, kasdieniame gyvenime Jam reikėjo maisto, drabužių, miego ir pastogės. Jo kasdieniai poreikiai visais atžvilgiais buvo normalūs, Jis turėjo normalaus žmogaus protą ir mąstė kaip normalus žmogus. Žmonės vis tiek laikė Jį normaliu asmeniu, tik Jo atliekamas darbas buvo nepaprastai antgamtinis. Iš tikrųjų, kad ir ką Jis darė, Jam buvo būdingas paprastas ir normalus žmogiškumas, o Jam atliekant darbą Jo sveikas protas buvo dar normalesnis, o mintys dar aiškesnės; Jo sveikas protas ir mintys pranoko bet kurio normalaus žmogaus sveiką protą ir mintis. Įsikūnijęs Dievas privalėjo turėti būtent tokias mintis ir sveiką protą, nes dieviškasis darbas turėjo būti išreikštas per kūną, kurio sveikas protas buvo kuo normalesnis, o mintys – kuo aiškesnės; tik taip Jo kūnas galėjo išreikšti dieviškąjį darbą. Jėzus gyveno žemėje trisdešimt trejus su puse metų ir visą tą laiką išlaikė Savo normalų žmogiškumą, tačiau dėl darbo, kurį Jis atliko per trejus su puse Savo tarnystės metų, žmonės manė, kad Jis pranoksta paprastą žmogų ir yra daug antgamtiškesnis nei anksčiau. Iš tikrųjų, Jėzaus normalus žmogiškumas buvo toks pat tiek prieš Jam pradedant vykdyti Savo tarnystę, tiek ją pradėjus; Jo žmogiškumas visą laiką buvo toks pat, tačiau dėl skirtingų aplinkybių prieš Jam pradedant vykdyti Savo tarnystę ir ją pradėjus susiformavo du skirtingi požiūriai į Jo kūną. Nesvarbu, ką manė žmonės, įsikūnijęs Dievas visą laiką išlaikė Savo pradinį normalų žmogiškumą, nes įsikūnijęs Dievas gyveno kūne – kūne, kuriam buvo būdingas normalus žmogiškumas. Nesvarbu, ar Jis vykdė Savo tarnystę, ar ne, normalus Jo kūno žmogiškumas negalėjo būti panaikintas, nes žmogiškumas yra pagrindinė kūno esmė. Prieš Jėzui pradedant Savo tarnystę, Jo kūnas buvo visiškai normalus, Jis darė visa, ką daro paprasti žmonės; Jis neatrodė nė kiek antgamtiškas ir nerodė jokių ženklų. Tuo metu Jis buvo tiesiog visai paprastas Dievą garbinantis žmogus, tik Jo siekis buvo nuoširdesnis ir tikresnis nei bet kurio kito žmogaus. Taip pasireiškė Jo visiškai normalus žmogiškumas. Kadangi prieš pradėdamas vykdyti Savo tarnystę Jis neatliko jokio darbo, niekas nežinojo Jo tapatybės ir niekas negalėjo įžvelgti, kad Jo kūnas kuo nors skiriasi nuo kitų žmonių, nes Jis neparodė nė vieno ženklo ir neatliko nė trupučio Paties Dievo darbo. Tačiau pradėjęs Savo tarnystę, Jis vis dar turėjo išorinį normalaus žmogiškumo apvalkalą ir gyveno turėdamas normalų žmogaus protą. Vis dėlto, kadangi Jis pradėjo atlikti Paties Dievo darbą, ėmėsi vykdyti Kristaus tarnystę ir atliko tokį darbą, kurio mirtingieji, tai yra žmonės iš kūno ir kraujo, buvo nepajėgūs atlikti, žmonės manė, kad Jam nėra būdingas normalus žmogiškumas ir kad Jo kūnas nėra visiškai normalus, kad Jam kažko trūksta. Dėl Jo atliekamo darbo žmonės sakė, kad Jis buvo Dievas kūne, neturintis normalaus žmogiškumo. Toks supratimas buvo klaidingas, nes žmonės nesuvokė Dievo įsikūnijimo prasmės. Šis klaidingas supratimas atsirado dėl to, kad būdamas kūne Dievas išreiškė dieviškąjį darbą per kūną, kuriam būdingas normalus žmogiškumas. Dievas apsivilko kūnu ir gyveno kūne, o Jo darbas Jo žmogiškume užgožė Jo žmogiškumo normalumą. Todėl žmonės manė, kad Dievas neturėjo žmogiškumo, o tik dieviškumą.

Dievas Savo pirmojo įsikūnijimo metu neužbaigė įsikūnijimo darbo; Jis užbaigė tik pirmąjį darbo žingsnį, kurį Dievas kūne turėjo atlikti. Taigi, kad užbaigtų įsikūnijimo darbą, Dievas dar kartą sugrįžo į kūną, Savo gyvenimu išreikšdamas visą kūno normalumą ir praktiškumą, tai yra, leisdamas Dievo Keliui apsireikšti kūne, kuris yra kuo normaliausias ir paprasčiausias, taip užbaigdamas darbą, kurio Jis dar nebuvo užbaigęs kūne. Antrasis įsikūnijęs kūnas turi tą pačią esmę kaip ir pirmasis, tačiau Jis yra dar praktiškesnis, dar normalesnis už pirmąjį. Dėl to antrasis įsikūnijęs kūnas patiria didesnes kančias nei pirmasis, tačiau šios kančios kyla dėl Jo tarnystės kūne ir skiriasi nuo sugedusio žmogaus kančių. Šios kančios taip pat kyla iš Jo kūno normalumo ir praktiškumo. Kadangi Jis atlieka Savo tarnystę kūne, kuris yra visiškai normalus ir praktiškas, kūnas privalo ištverti didžiules kančias. Kuo normalesnis ir praktiškesnis šis kūnas, tuo labiau Jis kentės atlikdamas Savo tarnystę. Dievo darbas išreiškiamas labai paprastame kūne, kuriame apskritai nėra nieko antgamtinio. Kadangi Jo kūnas yra normalus ir Jis taip pat turi prisiimti žmogaus išganymo darbą, Jis patiria daug didesnes kančias, nei patirtų antgamtinis kūnas – ir visos šios kančios kyla iš Jo kūno praktiškumo ir normalumo. Iš kančių, kurias abu įsikūniję kūnai patyrė atlikdami Savo tarnystes, galima suvokti įsikūnijusio kūno esmę. Kuo normalesnis kūnas, tuo didesnes kančias Jis privalo ištverti atlikdamas darbą; kuo praktiškesnis kūnas, kuris imasi šio darbo, tuo labiau stiprėja žmonių sampratos ir tuo didesnę riziką Jis prisiima. Tačiau kuo praktiškesnis yra kūnas ir kuo labiau jam būdingi normalaus žmogaus poreikiai bei visiškai sveikas protas, tuo labiau Jis pajėgus prisiimti Dievo darbą kūne. Jėzus buvo prikaltas prie kryžiaus būdamas kūne ir kūnu tapo auka už nuodėmę, tai yra, būtent normaliu žmogiškumu pasižyminčiu kūnu Jis nugalėjo Šėtoną ir visiškai išgelbėjo žmogų nuo kryžiaus. Antrasis įsikūnijęs Dievas atlieka užkariavimo darbą ir nugali Šėtoną būtent visaverčiu kūnu. Tik visiškai normalus ir praktiškas kūnas gali iki galo atlikti užkariavimo darbą ir pateikti galingą liudijimą. Tai yra, žmogaus užkariavimo rezultatas pasiekiamas dėl įsikūnijusio Dievo praktiškumo ir normalumo, o ne antgamtiniais stebuklais ir apreiškimais. Šio įsikūnijusio Dievo tarnystė – kalbėti; kalbėdamas Jis užkariauja bei tobulina žmogų. Kitaip tariant, Dvasios darbas, realizuojamas kūne, – kalbėti, ir pagrindinis kūno darbas –kalbėti; taip pasiekiamas tikslas visiškai užkariauti, atskleisti, ištobulinti ir pašalinti žmones. Taigi būtent atliekant užkariavimo darbą Dievo darbas kūne bus visiškai užbaigtas. Pirmą kartą atliktas žmogaus nuodėmių atpirkimo darbas buvo tik įsikūnijimo darbo pradžia; tik užkariavimo darbą atliekantis kūnas užbaigia visą įsikūnijimo darbą. Kalbant apie lytį, vienas yra vyras, o kitas – moteris; taip visiškai įgyvendinama Dievo įsikūnijimo prasmė ir išsklaidomos žmonių sampratos apie Dievą: Dievas gali tapti tiek vyru, tiek moterimi, o įsikūnijęs Dievas iš esmės neturi lyties. Jis sukūrė ir vyrą, ir moterį, ir Jo akyse nėra skirties tarp lyčių. Šiame darbo etape Dievas nerodo ženklų ir stebuklų, kad darbo rezultatai būtų pasiekti žodžiais. Be to, taip yra todėl, kad įsikūnijusio Dievo darbas šį kartą yra ne gydyti ligonius ir išvaryti demonus, o kalbant užkariauti žmogų; kitaip tariant, šio įsikūnijusio Dievo kūno prigimtiniai gebėjimai yra kalbėti ir užkariauti žmogų, o ne gydyti ligonius ir išvaryti demonus. Darbas, kurį Jis atlieka pasižymėdamas normaliu žmogiškumu, yra ne rodyti ženklus, gydyti ligonius ar išvaryti demonus, o kalbėti, todėl žmonėms antrasis įsikūnijęs kūnas atrodo daug normalesnis už pirmąjį. Žmonės mato, kad Dievas iš tiesų tapo kūnu. Tačiau šis įsikūnijęs Dievas skiriasi nuo įsikūnijusio Jėzaus, ir nors abiem atvejais Dievas tapo kūnu, šie įsikūnijimai nėra visiškai vienodi. Jėzui buvo būdingas normalus, paprastas žmogiškumas, tačiau Jį lydėjo daugybė ženklų ir stebuklų. Šį kartą įsikūnijusiame Dieve žmonės neišvys jokių ženklų ar stebuklų – nei ligonių gydymo ar demonų išvarymo, nei vaikščiojimo jūra, nei keturiasdešimties dienų pasninkavimo... Jis neatlieka to paties darbo, kurį atliko Jėzus, ne todėl, kad Jo kūnas iš esmės kuo nors skirtųsi nuo Jėzaus kūno, bet todėl, kad gydyti ligonius ir išvaryti demonus nėra Jo tarnystė. Jis negriauna Savo paties darbo ir jam netrukdo. Kadangi Jis užkariauja žmogų Savo praktiškais žodžiais, nėra jokio poreikio palenkti žmogų ženklais, todėl šis etapas skirtas įsikūnijimo darbui užbaigti. Įsikūnijęs Dievas, kurį tu matai šiandien, yra visiškai tikras kūnas, ir Jame nėra nieko antgamtiško. Jis serga taip, kaip kiti, Jam reikia maisto ir drabužių, kaip ir kitiems; Jis yra visiškai tikras kūnas. Jei šį kartą įsikūnijęs Dievas rodytų antgamtinius ženklus ir stebuklus, jei Jis gydytų ligonius, išvarytų demonus ar galėtų nužudyti vienu žodžiu, kaip tuomet būtų galima atlikti užkariavimo darbą? Kaip tuomet būtų galima skleisti darbą tarp pagonių tautų? Ligonių gydymas ir demonų išvarymas buvo Malonės amžiaus darbas ir pirmasis atpirkimo darbo žingsnis. Dabar, kai Dievas išgelbėjo žmogų nuo kryžiaus, Jis šio darbo nebeatlieka. Jei paskutiniosiomis dienomis pasirodytų „Dievas“, toks pats kaip Jėzus, kuris gydytų ligonius, išvarytų demonus ir būtų nukryžiuotas už žmogų, toks „Dievas“, nors ir visiškai atitiktų Biblijoje pateiktą Dievo aprašymą ir žmogui būtų lengva jį priimti, iš esmės būtų kūnas, kuriuo apsivilko ne Dievo Dvasia, o piktoji dvasia. Nes Dievo darbo principas – niekada nekartoti to, ką Jis jau užbaigė. Taigi antrojo Dievo įsikūnijimo darbas skiriasi nuo pirmojo. Paskutiniosiomis dienomis Dievas realizuoja užkariavimo darbą paprastame, normaliame kūne; Jis negydo ligonių, nebus nukryžiuotas už žmogų, o tiesiog kalba būdamas kūne ir taip užkariauja žmogų. Tik toks kūnas yra įsikūnijusio Dievo kūnas; tik toks kūnas gali užbaigti Dievo darbą kūne.

Nesvarbu, ar šiame etape įsikūnijęs Dievas kenčia, ar atlieka Savo tarnystę, Jis tai daro tam, kad iki galo įgyvendintų įsikūnijimo prasmę, nes tai yra paskutinis Dievo įsikūnijimas. Dievas gali įsikūnyti tik du kartus. Trečio karto būti negali. Pirmasis įsikūnijęs Dievas buvo vyras, antrasis – moteris, ir taip žmogaus mintyse susiformavo pilnas Dievo kūno vaizdinys; be to, du įsikūnijimai jau užbaigė Dievo darbą kūne. Pirmąjį kartą įsikūnijusiam Dievui buvo būdingas normalus žmogiškumas, kad būtų iki galo įgyvendinta įsikūnijimo prasmė. Šį kartą Jam taip pat būdingas normalus žmogiškumas, tačiau šio įsikūnijimo prasmė kitokia – ji gilesnė nei pirmojo, o Jo atliekamo darbo prasmė taip pat gilesnė. Dievas dar kartą tapo kūnu būtent tam, kad iki galo įgyvendintų įsikūnijimo prasmę. Kai Dievas visiškai užbaigs šį Savo darbo etapą, bus iki galo įgyvendinta visa įsikūnijimo prasmė, tai yra, bus visiškai užbaigtas Dievo darbas kūne, ir nebeliks jokio darbo, kurį reikėtų atlikti kūne. Tai reiškia, kad nuo šiol Dievas niekada daugiau neateis kūne atlikti Savo darbo. Dievas atlieka įsikūnijimo darbą tik tam, kad išgelbėtų ir ištobulintų žmoniją. Kitaip tariant, jei ne dėl darbo, Dievas tikrai taip lengvai neateitų kūne. Ateidamas kūne atlikti darbo, Jis parodo Šėtonui, kad Dievas yra kūnas, normalus žmogus, paprastas asmuo – ir vis dėlto Jis gali nugalėti pasaulį, nugalėti Šėtoną, atpirkti žmoniją ir užkariauti žmoniją! Šėtono darbo tikslas yra sugadinti žmoniją, o Dievo tikslas – išgelbėti žmoniją. Šėtonas įkalina žmogų bedugnėje, o Dievas jį iš jos išgelbsti. Šėtonas priverčia visus žmones jį garbinti, o Dievas padaro taip, kad jie paklustų Jo viešpatavimui, nes Jis yra Kūrėjas. Būtent per du Dievo įsikūnijimus pasiekiami visi šio darbo rezultatai. Iš esmės Jo kūnas yra žmogiškumo ir dieviškumo sąjunga – kūnas, kuriam būdingas normalus žmogiškumas. Taigi be įsikūnijusio Dievo kūno Dievo darbas gelbstint žmoniją negalėtų pasiekti rezultatų, o jei Jo kūnui nebūtų būdingas normalus žmogiškumas, Jo darbas kūne vis tiek negalėtų pasiekti šių rezultatų. Įsikūnijusio Dievo esmė yra ta, kad Jam privalo būti būdingas normalus žmogiškumas; jeigu būtų kitaip, tai prieštarautų pirminiam Dievo ketinimui įsikūnyti.

Kodėl Aš sakau, kad Jėzaus darbu nebuvo iki galo įgyvendinta įsikūnijimo prasmė? Todėl, kad Kelias nevisiškai tapo kūnu. Jėzaus atliktas darbas buvo tik viena Dievo darbo kūne dalis; Jis atliko tik atpirkimo darbą, bet neatliko darbo, kuriuo žmogus būtų visiškai įgytas. Dėl šios priežasties paskutiniosiomis dienomis Dievas dar kartą tapo kūnu. Šis darbo etapas taip pat atliekamas paprastame kūne; jį atlieka visiškai normalus žmogus, kurio žmogiškumas nėra nė kiek antgamtiškas. Kitaip tariant, Dievas tapo žmogumi visa šio žodžio prasme; darbą atlieka žmogus, kurio tapatybė yra Dievas – žmogus, turintis visiškai normalų žmogiškumą ir visiškai normalų kūną. Žmogaus akys mato kūną, kuriame nėra nieko antgamtiško, – labai paprastą žmogų, galintį kalbėti dangaus kalba, nerodantį jokių ženklų, nedarantį jokių stebuklų, juo labiau didelėse susirinkimų salėse neatskleidžiantį religijos užkulisių. Žmonėms atrodo, kad antrojo įsikūnijimo metu atliekamas darbas visiškai skiriasi nuo pirmojo įsikūnijimo metu atlikto darbo ir net kad tarp jų nėra nieko bendro – šį kartą visiškai nematyti nieko iš pirmojo įsikūnijimo metu atlikto darbo. Nors antrojo įsikūnijimo metu atliekamas darbas skiriasi nuo pirmojo įsikūnijimo metu atlikto darbo, tai neįrodo, kad Jų šaltinis nėra tas pats. Apie tai, ar Jų šaltinis tas pats, galima spręsti iš kūnų atliekamo darbo pobūdžio, o ne iš Jų išorinio apvalkalo. Per tris Savo darbo etapus Dievas įsikūnijo du kartus, ir abu kartus įsikūnijimais pradedamas naujas amžius ir atliekamas naujas darbas, o abu įsikūnijimai papildo vienas kitą. Žmogus plika akimi niekaip negali įžvelgti, kad abu kūnai iš tikrųjų yra kilę iš to paties šaltinio. Žinoma, žmogus negali to nei įžvelgti akimis, nei suvokti protu. Tačiau Jų esmė yra ta pati, nes Jų darbas kyla iš tos pačios Dvasios. Ar abiejų įsikūnijimų šaltinis yra tas pats, negalima spręsti pagal tai, kada ir kur šie kūnai gimė, ar pagal kitas jų aplinkybes, bet pagal jų išreiškiamą dieviškąjį darbą. Antrojo įsikūnijimo metu nekartojama nieko iš to, ką darė Jėzus, nes Dievas darbą kaskart atlieka ne pagal nusistovėjusią tvarką, bet atveria naują kelią. Antrojo įsikūnijimo tikslas nėra pagilinti ar įtvirtinti žmonių širdyse susidariusį pirmojo kūno įspūdį, bet papildyti ir išbaigti jų turimą pirmojo kūno vaizdinį, pagilinti žmogaus pažinimą apie Dievą, sulaužyti visas jų širdyse įsitvirtinusias taisykles ir pašalinti iš jų širdžių klaidingus Dievo vaizdinius. Galima sakyti, kad nė vienas paties Dievo darbo etapas neleidžia žmogui iki galo Jo pažinti; kiekvienas atskleidžia tik dalį, o ne visumą. Nors Dievas išreiškė visą Savo būdą, dėl riboto žmogaus gebėjimo suprasti žmogus vis tiek nevisiškai Jį pažįsta. Žmogaus žodžiais neįmanoma iki galo nusakyti viso Dievo būdo. Tad kaip vienas Jo darbo etapas galėtų iki galo atskleisti Dievą? Jo darbą kūne gaubia normalus žmogiškumas, todėl žmogus gali Jį pažinti tik iš Jo dieviškumo apraiškų, o ne iš Jo kūno apvalkalo. Dievas ateina kūne ir skirtingais darbais leidžia žmogui Jį pažinti; kiekvienas Jo darbo etapas yra kitoks. Tik taip žmogus gali visapusiškai pažinti Dievo darbą kūne ir neįsprausti jo į tam tikras ribas. Nors dviejų įsikūnijimų metu atliekamas darbas skiriasi, kūnų esmė ir Jų darbo šaltinis yra tie patys; tiesiog abu įsikūnijimai skirti dviem skirtingiems darbo etapams atlikti ir įvyko dviem skirtingais amžiais. Tačiau kad ir kaip būtų, kūnų, į kuriuos įsikūnijo Dievas, esmė ir kilmė yra ta pati – to niekas negali paneigti.


Kristaus žodžiai, Jam vaikštant tarp bažnyčių IV

(1994 m. – 2010 m. kovo 23 d.)


Kai išvysi dvasinį Jėzaus kūną, Dievas jau bus sukūręs naują dangų ir žemę

Ar nori išvysti Jėzų? Ar nori gyventi su Jėzumi? Ar nori išgirsti Jėzaus ištartus žodžius? Jei taip, tuomet kaip pasitiksi sugrįžtantį Jėzų? Ar esi visiškai pasirengęs? Kaip pasitiksi sugrįžusį Jėzų? Manau, kad kiekvienas brolis ir sesuo, sekantys Jėzumi, norėtų Jį deramai pasitikti. Tačiau ar kada nors susimąstėte: ar tikrai atpažinsite Jėzų, kai Jis sugrįš? Ar tikrai suprasite viską, ką Jis kalbės? Ar tikrai besąlygiškai priimsite visą Jo daromą darbą? Kiekvienas, skaitęs Bibliją, žino apie Jėzaus sugrįžimą ir atidžiai laukia Jo atėjimo. Jūs visi nekantriai laukiate tos akimirkos ir jūsų nuoširdumas yra pagirtinas, o jūsų tikėjimas iš tiesų pavydėtinas, bet ar suvokiate, kad visi darote vieną didžiulę klaidą? Kokiu būdu sugrįš Jėzus? Manote, kad Jis sugrįš ant balto debesies, bet leiskite jūsų paklausti: ką reiškia šis baltas debesis? Kai tiek daug Jėzaus sekėjų laukia Jo sugrįžimo, tarp kokių žmonių Jis nužengs? Jeigu Jėzus pirmiausia nužengtų pas jus, argi tai nebūtų labai neteisinga kitų atžvilgiu? Žinau, kad esate labai nuoširdūs ir ištikimi Jėzui, bet ar kada nors esate sutikę Jėzų? Ar žinote, koks yra Jo būdas? Ar kada esate su Juo gyvenę? Kiek iš tikrųjų Jį pažįstate? Kai kurie sakys, kad šie žodžiai juos užklupo netikėtai. Jie sakys: „Daug kartų esu perskaitęs Bibliją nuo pradžios iki galo. Kaipgi galėčiau nepažinti Jėzaus? Nekalbant apie Jėzaus būdą, aš netgi žinau, kokios spalvos drabužiais Jis mėgo vilkėti. Argi manęs nemenkini, sakydamas, kad Jo nepažįstu?“ Siūlau tau dėl šių dalykų nesiginčyti – verčiau nusiraminkime ir draugiškai apie tai pasikalbėkime. Pirma, ar žinai, kas yra tikrovė, o kas – teorija? Antra, ar žinai, kas yra įsivaizdavimai, o kas – tiesa? Trečia, ar žinai, kas yra įsivaizduota, o kas tikra?

Kai kurie žmonės neigia, jog nepažįsta Jėzaus. Tačiau aš vis vien sakau, kad jūs Jo visiškai nepažįstate ir nesuprantate nė vieno Jėzaus žodžio, nes kiekvienas iš jūsų Juo seka, remdamasis Biblijos pasakojimais ir kitų žmonių liudijimais. Jūs niekada nesate Jėzaus matę, o juo labiau su Juo gyvenę ir net trumpam nesate su Juo bendravę. Argi toks Jėzaus pažinimas nėra vien teorinis? Argi jis nėra nutolęs nuo tikrovės? Galbūt kai kurie žmonės yra matę Jėzaus atvaizdą, o kai kurie net asmeniškai apsilankę Jo gimtinėje. Kai kurie galbūt net yra lietę drabužius, kuriais Jis vilkėjo. Tačiau tavo Jėzaus pažinimas vis vien tėra teorinis, o ne praktinis, net jei pats ragavai maisto, kurį kadaise valgė Jėzus. Kaip bebūtų, tu niekada nesi Jo matęs ir niekada nesi su Juo bendravęs kūnišku pavidalu, todėl tavo Jėzaus pažinimas visada liks tik tuščia teorija, nieko bendro neturinčia su tikrove. Galbūt tai, ką sakau, tavęs labai nedomina, tačiau tavęs paklausiu štai ko: gal ir perskaitei daugybę mėgstamiausio rašytojo kūrinių, bet ar gali jį iš tikrųjų pažinti nė karto su juo nesusitikęs? Ar žinai, koks yra jo charakteris? Ar žinai, kokį gyvenimą jis gyvena? Ar ką nors žinai apie jo emocinę būseną? Jei negali gerai pažinti žmogaus, kuriuo žaviesi, kaip galėtum pažinti Jėzų Kristų? Viskas, ką žinai apie Jėzų, tėra vaizduotės vaisiai ir įsivaizdavimai, neturintys nieko bendro su tiesa ar tikrove. Tai šlykštu ir kūniška. Kaip tiek suprasdamas galėtum pasitikti sugrįžtantį Jėzų? Jėzus nepriims tų, kurie yra kupini fantazijų ir kūniškų įsivaizdavimų. Kaip nepažįstantys Jėzaus gali vadintis Jo tikinčiaisiais?

Ar norite sužinoti, dėl kokios priežasties fariziejai priešinosi Jėzui? Ar norite suprasti fariziejų esmę? Jie buvo kupini fantazijų apie Mesiją. Be to, jie tikėjo tik tuo, kad Mesijas ateis, tačiau nesiekė gyvenimo tiesos. Todėl jie iki šiol tebelaukia Mesijo, nes nepažįsta gyvenimo kelio ir nežino, kas yra tiesos kelias. Kaip manote, ar tokie kvaili, užsispyrę ir neišmanantys žmonės galėtų sulaukti Dievo palaiminimo? Ar jie galėtų išvysti Mesiją? Jie priešinosi Jėzui todėl, kad nežinojo Šventosios Dvasios darbo krypties, nežinojo Jėzaus skelbto tiesos kelio, o juo labiau nesuprato Mesijo. Kadangi jie niekada nebuvo matę Mesijo ir niekada su Juo nesitapatino, jie tiesiog klaidingai laikėsi tik Mesijo vardo, visais įmanomais būdais priešindamiesi pačiai Mesijo esmei. Šie fariziejai iš esmės buvo užsispyrę, išpuikę ir nepakluso tiesai. Jų tikėjimo Dievu principas buvo toks: kad ir koks išmintingas būtų tavo pamokslas, kad ir kokia didelė būtų tavo valdžia, tu nesi Kristus, jei tavęs nevadina Mesiju. Argi toks tikėjimas nėra absurdiškas ir juokingas? Leiskite jūsų dar kai ko paklausti: jei visiškai nesuprantate Jėzaus, argi jums nėra labai lengva pakartoti anuomet fariziejų padarytų klaidų? Ar sugebi atskirti tiesos kelią? Ar tikrai gali garantuoti, kad niekada nesipriešinsi Kristui? Ar sugebi sekti Šventosios Dvasios darbu? Jei nežinai, ar priešinsiesi Kristui, tuomet sakau, kad tu jau gyveni ant mirties slenksčio. Tie, kurie nepažinojo Mesijo, galėjo priešintis Jėzui, Jį atstumti ir apšmeižti. Visi Jėzaus nepažįstantys žmonės geba Jį atstumti ir paniekinti. Be to, jie gali Jėzaus sugrįžimą palaikyti Šėtono apgaule, o dauguma šių žmonių pasmerks kūnišku pavidalu sugrįžusį Jėzų. Argi visa tai jūsų negąsdina? Tai, su kuo susiduriate, prilygsta piktžodžiavimui prieš Šventąją Dvasią, bažnyčioms skirtų Šventosios Dvasios žodžių atmetimui ir visko, ką skelbė Jėzaus paniekinimui. Ką galite gauti iš Jėzaus, jeigu esate taip apakinti? Jei esate taip atkakliai užsispyrę, kaip galite suprasti Jėzaus darbą, kai Jis kūnišku pavidalu sugrįš ant balto debesies? Sakau jums: tiesos nepripažįstantys, bet aklai Jėzaus nusileidimo ant baltų debesų laukiantys žmonės neabejotinai piktžodžiauja prieš Šventąją Dvasią ir neabejotinai priklausys pasmerktųjų kategorijai. Jūs tik trokštate gauti Jėzaus malonę ir mėgautis palaimingu dangaus pasauliu, tačiau niekada nepaklusote Jėzaus žodžiams ir niekada nepripažinote tiesos, kurią Jis skelbė sugrįžęs į kūną. Ką pasiūlysite mainais už Jėzaus sugrįžimą ant balto debesies? Gal savo tariamą nuoširdumą, nuolat nusidėdami ir išpažindami nuodėmes? Ką paaukosite ant balto debesies sugrįžusiam Jėzui? Gal savo daugelio metų darbo kapitalą, kuriuo didžiuojatės? Kuo pelnysite sugrįžusio Jėzaus pasitikėjimą? Gal savo išpuikusia prigimtimi, nepaklūstančia jokiai tiesai?

Jūsų ištikimybė tėra žodžiai, jūsų pažinimas tėra mintys ir įsivaizdavimai, jūsų triūsas skirtas vien dangaus palaiminimams pelnyti – tad koks gi yra jūsų tikėjimas? Net ir šiandien esate kurti kiekvienam tiesos žodžiui. Jūs nežinote, kas yra Dievas, nežinote, kas yra Kristus, nežinote, kaip bijoti Jahvės, nežinote, kaip įžengti į Šventosios Dvasios darbą, ir nežinote, kaip atskirti paties Dievo darbą nuo žmogaus apgaulės. Jūs tik mokate pasmerkti kiekvieną Dievo ištartą žodį, kuris neatitinka jūsų minčių. Kur yra jūsų nuolankumas? Kur yra jūsų paklusnumas? Kur yra jūsų ištikimybė? Kur yra jūsų troškimas ieškoti tiesos? Kur yra jūsų dievobaiminga širdis? Sakau jums – tie, kurie tiki Dievu vien dėl ženklų, neabejotinai priklauso tiems, kurie pražus. Tie, kurie nepajėgia pripažinti į kūną sugrįžusio Jėzaus žodžių, neabejotinai yra pragaro palikuonys, arkangelo įpėdiniai, pasmerkti amžinajai pražūčiai. Galbūt daugeliui nerūpi tai, ką sakau, tačiau vis tiek noriu pasakyti kiekvienam tariamam šventajam, sekančiam Jėzumi: kai savo kūno akimis išvysite Jėzų, nusileidžiantį iš dangaus ant balto debesies, tai bus metas, kai viešai pasirodys Teisumo saulė. Galbūt tau tai bus didelio jaudulio metas. Tačiau turėtum žinoti, kad laikas, kai išvysi Jėzų, nužengiantį iš dangaus, taip pat bus metas, kai pateksi į pragarą, kad būtum nubaustas, laikas, kai bus paskelbta Dievo valdymo plano pabaiga, ir metas, kai Dievas atlygins geriesiems ir nubaus bloguosius. Dievo teismas bus pasibaigęs dar prieš žmogui išvystant ženklus – tada, kai bus išreikšta tiesa. Tie, kurie priima tiesą ir neieško ženklų, bus apvalyti, stos prieš Dievo sostą ir pateks į Kūrėjo glėbį. Tik tie, kurie atkakliai laikosi įsitikinimo, kad „Jėzus, kuris nesklando ant balto debesies, yra netikras Kristus“, bus pasmerkti amžinai bausmei, nes jie tiki tik tokiu Jėzumi, kuris rodo ženklus, tačiau nepripažįsta Jėzaus, kuris vykdo griežtą teismą ir suteikia gyvybę bei parodo tikrąjį kelią. Todėl Jėzus su jais susitvarkys tuomet, kai atvirai sugrįš ant balto debesies. Jie yra pernelyg užsispyrę, per daug savimi pasitikintys ir išpuikę. Kaip tokius niekšus Jėzus galėtų apdovanoti? Jėzaus sugrįžimas yra didis išganymas pripažįstantiems tiesą, tačiau jos nepripažįstantiems, tai bus pasmerkimo ženklas. Turėtumėte pasirinkti savo kelią, nepiktžodžiauti prieš Šventąją Dvasią ir neneigti tiesos. Turėtumėte būti ne neišmanantys ir išpuikę, o paklūstantys Šventosios Dvasios vedimui ir trokštantys ieškantys tiesos – tik taip gausite naudos. Patariu jums atsargiai eiti tikėjimo Dievu keliu. Nedarykite skubotų išvadų, o juo labiau nebūkite atsainūs ir nerūpestingi savo tikėjime Dievu. Turėtumėte žinoti, kad mažiausiai, ką privalo turėti tikintieji Dievu, yra nuolanki ir dievobaiminga širdis. Tie, kurie, išgirdę tiesą, į ją žiūri iš aukšto, yra kvaili ir neišmanantys. Tie, kurie, išgirdę tiesą, padaro skubotas išvadas ar ją pasmerkia, yra išpuikę. Nė vienas, tikintis Jėzumi, neturi teisės keikti ar smerkti kitų. Jūs visi turėtumėte būti žmonėmis, besivadovaujančiais protu ir pripažįstančiais tiesą. Jei, išgirdęs tiesos kelią ir perskaitęs gyvenimo žodį, manai, kad tik vienas iš dešimties tūkstančių šių žodžių atitinka tavo supratimą ir Bibliją, tuomet turėtum toliau ieškoti tiesos toje vienoje dešimttūkstantojoje žodžių dalyje. Taip pat patariu tau būti nuolankiu, pernelyg nepasitikėti savimi ir savęs per daug neišaukštinti. Turėdamas bent truputį dievobaimingumo savo širdyje, būsi labiau apšviestas. Jei atidžiai nagrinėsi ir nuolat apmąstysi šiuos žodžius, suprasi, ar jie yra laikomi tiesa ir gyvenimu, ar ne. Galbūt kai kurie, perskaitę vos kelis sakinius, aklai pasmerks šiuos žodžius, sakydami: „Tai tik kažkoks Šventosios Dvasios apšvietimas“ arba „Tai netikras Kristus, atėjęs klaidinti žmonių.“ Taip kalbantys žmonės yra nieko neišmanantys! Tu pernelyg menkai supranti Dievo darbą ir išmintį, todėl patariu tau viską pradėti iš pradžių! Aklai nesmerkite Dievo ištartų žodžių vien todėl, kad paskutinėmis dienomis pasirodys netikri kristūs ir nepiktžodžiaukite prieš Šventąją Dvasią vien iš baimės būti suklaidintiems. Argi tuomet nebūtų labai gaila? Jeigu, pakartotinai viską išnagrinėjęs, vis tiek manai, kad šie žodžiai nėra tiesa, nėra kelias ir nėra Dievo išraiška, tuomet turėtum galiausiai būti nubaustas ir negauti palaiminimo. Jei negali pripažinti tokios aiškiai ir suprantamai skelbiamos tiesos, argi tai nereiškia, kad nesi vertas Dievo išganymo? Argi nesi tas, kuriam nelemta sugrįžti prie Dievo sosto? Pagalvok apie tai! Nebūk neapdairus ir impulsyvus, nelaikyk tikėjimo Dievu žaidimu. Mąstyk apie savo likimą, apie savo ateitį, apie savo gyvenimą ir nežaisk su likimu. Ar gali pripažinti šiuos žodžius?


Daug pašauktųjų – maža išrinktųjų

Žemėje ieškojau daugybės žmonių, kad jie taptų Mano sekėjais. Tarp visų šių sekėjų yra kunigų, vadovų, Dievo sūnų, Dievo žmonių ir tarnų. Aš juos skirstau pagal jų ištikimybę Man. Kai visi bus suskirstyti pagal savo rūšį, tai yra kai bus atskleista kiekvienos žmonių rūšies prigimtis, Aš kiekvieną priskirsiu atitinkamai kategorijai ir kiekvienai rūšiai skirsiu tinkamą vietą, kad pasiekčiau Savo tikslą – išgelbėti žmones. Tuos, kuriuos noriu išgelbėti, grupėmis kviečiu į Savo namus, o paskui leidžiu jiems visiems priimti Mano paskutiniųjų dienų darbą. Tuo pat metu Aš juos skirstau pagal jų rūšį, o po to kiekvieną apdovanoju arba baudžiu pagal jo darbus. Tokie yra Mano darbo etapai.

Dabar gyvenu žemėje tarp žmonių. Žmonės patiria Mano darbo rezultatus, stebi Mane kalbant, o Aš kiekvienam Savo sekėjui suteikiu visas tiesas, kad jis iš Manęs pasisemtų gyvybės ir rastų kelią, kuriuo galėtų eiti. Nes Aš esu Dievas, suteikiantis gyvybę. Per daugelį Mano darbo metų žmonės daug gavo ir daug ko atsisakė, bet Aš vis dar teigiu, kad jie Manimi nuoširdžiai netiki. Nes žmonės tik lūpomis pripažįsta, kad Aš esu Dievas, bet nesutinka su Mano išreiškiamomis tiesomis, o juo labiau praktikoje neįgyvendina tų tiesų, kurių Aš iš jų reikalauju. Kitaip tariant, žmonės pripažįsta tik Dievo, o ne tiesos egzistavimą; tik Dievo, o ne gyvybės egzistavimą; ir tik Dievo vardą, bet ne Jo esmę. Aš nekenčiu jų dėl jų uolumo, nes jie vartoja gražiai skambančius žodžius tik tam, kad Mane apgautų, bet nė vienas jų Manęs negarbina iš visos širdies. Jūsų žodžiuose slypi žalčio pagunda jie kupini begalinės arogancijos, – tarsi paties arkangelo pareiškimas. Negana to, jūsų poelgiai yra visiškai apgailėtini, o prabangos troškimai ir godūs ketinimai rėžia ausį. Jūs visi tapote kandimis Mano namuose, kuriomis Aš bjauriuosi. Nes nė vienas iš jūsų nemyli tiesos, o nori būti palaimintas, patekti į dangų ir išvysti didingą reginį, kaip Kristus rodantis savo galią žemėje. Bet ar kada susimąstėte, kaip tokie sugedę žmonės kaip jūs, neturintys jokio supratimo, kas yra Dievas, gali būti verti juo sekti? Kaip jūs galėtumėte patekti į dangų? Kaip galėtumėte būti verti išvysti tą nepaprastai didingą reginį? Jūsų burnos kupinos Mane apgaudinėjančių, bjaurių, išdavikiškų ir arogantiškų žodžių. Jūs niekada Man nesakėte nuoširdžių ar šventų žodžių ir niekada neištarėte žodžių, rodančių, jog išgyvenote Mano žodį ir Man paklusote. Koks iš tiesų yra jūsų tikėjimas? Jūsų širdys yra kupinos troškimų ir meilės pinigams, o jūsų mintys sukasi tik apie materialius dalykus. Kiekvieną dieną svarstote, kaip galėtumėte dar ką nors iš Manęs gauti. Kasdien skaičiuojate, kiek turtų ir materialių dalykų iš Manęs jau gavote. Kiekvieną dieną laukiate vis daugiau palaiminimų, kad galėtumėte mėgautis dar didesniais ir prabangesniais malonumais. Ir kiekvieną akimirką galvojate ne apie Mane ar Mano skelbiamą tiesą, bet apie savo vyrą ar žmoną, vaikus, maistą ir drabužius. Mąstote, kaip galėtumėte patirti dar didesnių ir kilnesnių malonumų. Net jei iki soties prisikimštumėte pilvus, ar nebūtumėte tik lavonai? Net jei pasidabintumėte puošniais drabužiais, ar nebūtumėte tik vaikštantys numirėliai? Jūs triūsiate dėl savo skrandžio, kol pražylate, tačiau nepajudinate nė piršto dėl Mano darbo. Jūs nuolat skubate, alinate savo kūną ir laužote galvą dėl savo kūniškų poreikių, sūnų ir dukterų, tačiau nė vienas iš jūsų nesijaudina ir nesisieloja dėl Mano ketinimų. Ko dar tikitės iš Manęs gauti?

Aš niekada neskubu, kai dirbu. Nepriklausomai nuo to, kaip žmonės Mane seka, Aš dirbu pagal Savo tvarką ir Savo planą. Todėl nepaisant jūsų maištavimo prieš Mane, Aš toliau nenuilstamai dirbu ir toliau kalbu tuos žodžius, kuriuos ketinu pasakyti. Į savo namus kviečiu tuos, kuriuos iš anksto paskyriau, kad jie klausytųsi Mano žodžių. Visus, kurie paklūsta Mano žodžiams ir jų trokšta, Aš atvedu prie Savo sosto, o visus, kurie Mano žodžius išduoda, Man nepaklūsta ir atvirai priešinasi, Aš palieku nuošaly laukti galutinės bausmės. Visi žmonės gyvena sugedusiame pasaulyje ir yra nelabojo rankose, todėl nedaug Mane sekančių žmonių iš tiesų trokšta tiesos. Kitaip tariant, dauguma žmonių negarbina Manęs, jie negarbina Manęs remdamiesi tiesa, o bando pelnyti Mano pasitikėjimą per savo sugedimą, maištą ir apgaulę. Būtent dėl šios priežasties sakau: „Daug pašauktųjų – maža išrinktųjų.“ Visi, toje pačioje eroje gyvenantys, pašauktieji yra stipriai sugedę, tačiau tik dalis jų yra laikomi išrinktaisiais, tikinčiais tiesa, ją pripažįstančiais ir ją įgyvendinančiais praktikoje. Šie žmonės sudaro labai mažą visumos dalį, tačiau iš jų sulaukiu kur kas daugiau šlovės. Ar, remiantis šiais žodžiais, esate tarp išrinktųjų? Koks bus jūsų likimas?

Kaip jau sakiau, Mane seka daugelis, bet nedaug kas Mane išties myli. Gal kai kurie pasakytų: „Jei Tavęs nemylėčiau, ar būčiau mokėjęs tokią didelę kainą? Jei Tavęs nemylėčiau, ar būčiau Tave iki šiol sekęs?“ Žinoma, tu turi daug priežasčių, o tavo meilė yra labai stipri, bet kur yra tavo meilės Man esmė? Vadinamoji meilė – tai tyras ir nepriekaištingas jausmas, kai myli, jauti ir rūpiniesi visa širdimi. Meilėje neegzistuoja sąlygos, kliūtys ar atstumas. Meilei nebūdingas įtarumas, apgaulė ar klasta. Meilė nebūna iš išskaičiavimo ar savanaudiškų paskatų. Mylėdamas tu neapgaudinėsi, nesiskųsi, neišduosi, nemaištausi, nereikalausi, nesieksi ko nors gauti ir neieškosi naudos. Mylėdamas, tu mielai pasiaukosi ir ištversi sunkumus, būsi Man atsidavęs ir dėl Manęs atsisakysi visko, atsižadėdamas savo šeimos, ateities, jaunystės ir santuokos. Priešingu atveju tavo meilė yra ne kas kita, kaip apgaulė ir išdavystė! Kokia ji, tavo meilė? Ar tai tikra meilė? Ar netikra? Kiek visko esi atsižadėjęs? Kiek visko esi paaukojęs? Kiek esu sulaukęs tavo meilės? Ar žinai? Jūsų širdys kupinos blogio, išdavystės ir apgaulės – kiek viso to yra jūsų meilėje? Manote, kad dėl Manęs jau pakankamai daug atsisakėte; manote, kad jūsų meilės Man jau pakanka, tačiau kodėl jūsų žodžiai ir veiksmai visada yra kupini maišto ir apgaulės? Jūs Mane sekate, bet nepripažįstate Mano žodžių. Argi tai meilė? Jūs Mane sekate, o paskui Manęs atsižadate. Argi tai meilė? Jūs Mane sekate, bet Manimi nepasitikite. Argi tai meilė? Jūs Mane sekate, bet nepripažįstate Mano egzistavimo. Argi tai meilė? Jūs Mane sekate, bet su Manimi nesielgiate kaip su tuo, kas Aš esu, ir kiekviename žingsnyje Man viską apsunkinate. Argi tai meilė? Jūs Mane sekate, tačiau visur bandote Mane apkvailinti ir apgauti. Argi tai meilė? Jūs Man tarnaujate, tačiau Manęs nebijote. Argi tai meilė? Jūs Man visur ir visais klausimais priešinatės. Ar visa tai meilė? Jūs tikrai daug aukojatės, bet niekada nedarote to, ko jūsų prašau. Ar tai galima vadinti meile? Viską gerai apsvarsčius, jumyse nėra nė lašo meilės Man. Po tiek metų Mano darbo ir begalės mano ištartų žodžių, kiek jūs iš tiesų to įsisavinote? Ar to nevertėtų gerai apsvarstyti? Aš jus įspėju: Mano pašauktieji nėra tie, kurie niekada nebuvo sugadinti, mano išrinktieji yra tie, kurie iš tiesų Mane myli. Todėl būkite budrūs savo žodžiuose ir poelgiuose, o taip pat nuolat vertinkite savo ketinimus ir mintis, kad jie neperžengtų ribos. Paskutinėmis dienomis iš visų jėgų stenkitės Man skirti visą savo meilę, kitaip Mano rūstybė dėl jūsų niekad neatslūgs!


Ar tu tikrai tiki Dievu?

Galbūt tu eini savo tikėjimo Dievu keliu ne vienerius ir ne dvejus metus, galbūt per tuos metus gyvenime patyrei daug sunkumų; o gal nepatyrei jokių sunkumų, bet gavai daug malonės. Taip pat gali būti, kad nepatyrei nei sunkumų, nei malonės, tačiau gyvenai gana neišsiskiriantį gyvenimą. Vis dėlto esi Dievo sekėjas, todėl pabendraukime Dievo sekimo tema. Tačiau turiu priminti visiems, kurie skaito šiuos žodžius, kad Dievo Žodis skirtas kiekvienam, kuris pripažįsta Jį ir seka Juo, o ne visiems žmonėms, nepriklausomai nuo to, ar jie Dievą pripažįsta, ar ne. Jei tiki, kad Dievas kalba minioms, visiems pasaulio žmonėms, tuomet Dievo Žodis tau neturės jokio poveikio. Todėl turėtum saugoti visus šiuos žodžius savo širdyje ir ne visada nuo jų atsiskirti. Bet kuriuo atveju, pakalbėkime apie tai, kas vyksta mūsų namuose.

Jūs visi jau turėtumėte suprasti tikrąją tikėjimo Dievu reikšmę. Tikėjimo Dievu reikšmė, apie kurią anksčiau kalbėjau, yra susijusi su jūsų teigiamu dvasiniu augimu. Šiandien bus kitaip: šiandien aš ištirsiu jūsų tikėjimo Dievu esmę. Žinoma, tai daroma tam, kad atskleistų jus iš neigiamos pusės; jei to nepadaryčiau, jūs niekada nepažintumėte savo tikrojo veido ir amžinai girtumėtės savo pamaldumu ir ištikimybe. Sąžininga būtų pasakyti, kad jei aš neiškelčiau į paviršių jūsų širdžių gelmėse slypinčios bjaurumo, tuomet kiekvienas iš jūsų ant galvos užsidėtumėte karūną ir visą šlovę priskirtumėte sau. Jūsų išdidžios ir pasipūtusios prigimtys verčia jus išduoti jūsų pačių sąžinę, maištauti ir priešintis Kristui, atskleisti savo šlykščius veidus, taip į šviesą iškeliant jūsų ketinimus, nuostatus, perdėtus troškimus ir godumo kupinas akis. Ir vis dėlto jūs toliau skelbiate, kaip visą savo gyvenimą esate atsidavę Kristaus darbui ir kartojate prieš daug metų Kristaus pasakytas tiesas. Toks yra jūsų „tikėjimas“ – jūsų „tikėjimas be dėmės“. Visą laiką žmogui taikiau griežtus standartus. Jei jūsų ištikimybė ateina kartu su ketinimais ir sąlygomis, tuomet aš mieliau būčiau be jūsų taip vadinamos ištikimybės, nes aš nekenčiu, kai žmonės Mane apgaudinėja su savo ketinimais ir kelia Man sąlygas. Aš tik noriu, kad žmogus būtų Man visiškai ištikimas, viską darytų dėl tikslo ir tam, kad įrodytų vieną žodį: tikėjimas. Aš nekenčiu jūsų pataikavimo, kuriuo bandote priversti Mane džiaugtis, visada su jumis elgiausi nuoširdžiai, todėl noriu, kad ir jūs veiktumėte su tikru tikėjimu Manimi. Kalbant apie tikėjimą, daugelis gali manyti sekantys Dievu, nes tiki, ir kitaip neištvertų tokių kentėjimų. Todėl klausiu tavęs: Jei tiki Dievo buvimu, kodėl niekada Jo nebijai? Jei tiki Dievo buvimu, kodėl tavo širdyje nėra nė menkiausios Jo baimės? Jei išpažįsti, kad Kristus yra įsikūnijęs Dievas, kodėl Jį niekini? Kodėl nepagarbiai su Juo elgiesi? Kodėl Jį atvirai teisi? Kodėl šnipinėji Jo veiksmus? Kodėl nepaklūsti Jo tvarkai? Kodėl Jo Žodis nėra tavo elgsenos kriterijus? Kodėl plėši ir vagi Jo aukas? Kodėl bandai kalbėti iš Kristaus pozicijos? Kodėl vertini, ar Jo darbas ir Jo žodis yra teisingi? Kodėl drįsti koneveikti Jį Jam už nugaros? Ar tai ir kiti dalykai yra tavo tikėjimo dalis?

Jūsų žodžiuose ir elgesyje matomos netikėjimo Kristumi apraiškos. Netikėjimas persmelkia visko, ką darote, motyvus ir tikslus. Net tame, kaip jūs žiūrite, yra netikėjimo Kristumi. Galima sakyti, kad kiekvieną minutę visi jūs turite netikėjimo apraiškų. Tai reiškia, kad kiekvieną akimirką rizikuojate išduoti Kristų, nes jūsų kūnu tekantis kraujas yra užkrėstas netikėjimu įsikūnijusiu Dievu. Todėl sakau, kad pėdsakai, kuriuos paliekate tikėjimo Dievu kelyje, nėra tikri; jūsų kojos nestovi tvirtai ant žemės, jūs tik atliekate judėjimo veiksmą. Jūs niekada pilnai nepatikite Kristaus žodžiu ir nesugebate jo iš karto įgyvendinti praktiškai. Štai dėl ko jūs neturite tikėjimo Kristumi. Nuolatinės jūsų nuostatos apie Jį - dar viena priežastis, kodėl Juo netikite. Amžinas skeptiškumas, nukreiptas į Kristaus darbą, liekant kurtiems Kristaus žodžiui, nuomonės apie viską, ką Kristus daro, susidarymas ir negebėjimas to teisingai suprasti, sunkumai atsisakant savo įsivaizdavimų, kad ir kokius paaiškinimus gautumėte, ir taip toliau – visa tai yra netikėjimo apraiškos, susiraizgiusios jūsų širdyse. Nors sekate Kristaus darbą ir niekada neatsiliekate, jūsų širdyse įsipainioję pernelyg daug maištingumo. Šis maištingumas yra jūsų tikėjimą Dievu teršianti priemaiša. Galbūt jūs nemanote, kad taip yra, tačiau jei nesugebate iš to atpažinti savo ketinimų, tuomet būsite tarp tų, kuriems lemta pražūti. Nes Dievas ištobulina tik tuos, kurie iš tiesų Juo tiki, o ne tuos, kurie tiki tik iš dalies, ir juo labiau ne tuos, kurie nenoromis seka Jį, niekada netikėję, kad Jis yra Dievas.

Kai kurie žmonės nemėgsta tiesos, tuo labiau – teisingumo. Vietoj to renkasi mylėti galią ir turtus; tokie žmonės vadinami trokštančiais valdžios. Jie ieško pasaulyje tik tokių denominacijų, kurios turi valdžią, tik tokių pastorių ir mokytojų, kurie ateina iš seminarijų. Nors jie priėmė tiesos kelią, jie tiki tik dalinai ir nepajėgia pašvęsti Dievui viso savo kūno ir proto. Jų lūpos kalba apie pasiaukojimą Dievui, tačiau jų akys nukreiptos į didžiuosius pastorius ir mokytojus, ir į Kristų jie nežiūri. Jų protai pilni minčių apie šlovę, naudą ir garbę. Jiems atrodo neįmanoma, kad toks menkas žmogus galėtų užkariauti tiek daug žmonių, kad toks neišsiskiriantis asmuo galėtų žmogų padaryti tobulu. Jie laiko neįmanomu, kad šie menki ir niekinami žmonės, kilę iš dulkių ir mėšlo krūvos, būtų Dievo išrinktieji. Jie įsitikinę, kad jei būtent tokie žmonės gautų Dievo išgelbėjimą, dangus ir žemė apsiverstų aukštyn kojomis, o visas pasaulis juoktųsi susiėmęs už pilvų. Jie tiki, kad jei Dievas pasirinktų tokius žmones ištobulinti, tuomet tie didieji žmonės patys taptų Dievu. Jų pažiūras temdo netikėjimas; labiau nei netikintieji, jie yra tiesiog neprotingi gyvuliai. Nes jie vertina tik padėtį, prestižą ir galią, žavisi didelėmis grupėmis bei denominacijomis ir neturi nė menkiausios pagarbos tiems, kuriuos veda Kristus. Jie yra tiesiog išdavikai, kurie Kristui, tiesai ir gyvenimui atsuko nugaras.

Tu nesižavi Kristaus nuolankumu, tik gerbi tuos netikrus, garbingą padėtį užimančius ganytojus. Tu nemyli Kristaus grožio ar išminties, bet linksti prie tų palaidūnų, kurie susilieja su pasaulio šiukšlėmis. Tu tik šaipaisi iš Kristaus kančios ir to, kad Jis neturi kur priglausti galvos, tačiau žaviesi tais „lavonais“, kurie grobsto aukas ir ištvirkauja. Tu nesi pasirengęs kentėti drauge su Kristumi, tačiau noriai metiesi į glėbį tų neapdairių ir savavališkų antikristų, nors jie tau duoda tik kūniškus dalykus, žodžius ir kontrolę. Net ir dabar tavo širdis vis dar krypsta į juos, į jų reputaciją, statusą ir jėgas. Ir vis dėlto tu toliau laikaisi nuostatos, kad Kristaus darbą sunku priimti, ir jo priimti nenori Būtent dėl to sakau, kad tau trūksta tikėjimo pripažinti Kristų. Vienintelė priežastis, dėl kurios sekei Juo iki šios dienos, yra ta, kad neturėjai kito pasirinkimo. Tavo širdyje amžinai stūkso virtinė didžių įvaizdžių; tu negali pamiršti nei vieno jų žodžio ar poelgio, nei jų įtakingų žodžių ir veiksmų. Tavo širdyje jie amžiams yra patys aukščiausi ir amžiams – didvyriai. Tačiau taip nėra su šiandienos Kristumi. Tavo širdyje Jis amžinai nereikšmingas, amžinai žmogus, nevertas pagarbios baimės. Nes Jis pernelyg paprastas, turi pernelyg mažai įtakos ir yra toli gražu ne didingas.

Bet kuriuo atveju sakau, kad visi tie, kurie nevertina tiesos, yra netikintieji ir tiesos išdavikai. Tokie žmonės niekada nesulauks Kristaus pritarimo. Ar dabar pamatei, kiek netikėjimo ir Kristaus išdavystės tavyje? Raginu tave taip: kadangi pasirinkai tiesos kelią, atsiduok jam visa širdimi; nebūk dvejojantis ar pusiau atsidavęs. Turėtum suprasti, kad Dievas nėra pasaulio ar vieno žmogaus Dievas, bet visų tų, kurie nuoširdžiai Juo tiki, visų, kurie Jį garbina, ir visų, kurie Jam yra atsidavę bei ištikimi, Dievas.

Šiandien jumyse vis dar lieka daug netikėjimo. Atidžiai pažvelkite į save ir tikrai rasite atsakymą. Suradęs tikrąjį atsakymą, pripažinsi, kad nesi tikintysis Dievu, veikiau tas, kuris Jį apgaudinėja, piktžodžiauja prieš Jį, išduoda ir yra Jam neištikimas. Tuomet suprasi, kad Kristus nėra paprastas žmogus, Jis – Dievas. Kai ateis ta diena, tu bijosi, drebėsi prieš Kristų ir iš tiesų Jį mylėsi. Šiuo metu tik trisdešimt procentų jūsų širdies yra pripildyta tikėjimo, o likusieji septyniasdešimt procentų kupini abejonių. Visa, ką Kristus daro ir sako, sudaro jumyse įsivaizdavimus ir nuomones apie Jį – įsivaizdavimus ir nuomones, kylančius iš jūsų visiško netikėjimo Juo. Jūs žavitės ir bijote tik nematomo Dievo danguje, o į gyvąjį Kristų žemėje nežiūrite rimtai. Argi tai taip pat nėra jūsų netikėjimas? Jūs ilgitės tik to Dievo, kuris veikė praeityje, bet nenorite susidurti su šiandienos Kristumi. Visa tai yra tas „tikėjimas“, nuolat glūdintis jūsų širdyse – tikėjimas, kuris netiki šiandienos Kristumi. Jokiu būdu jūsų nenuvertinu, nes jumyse yra pernelyg daug netikėjimo, pernelyg daug to, kas nešvaru ir turi būti išnarstyta. Šis netyrumas yra ženklas, kad jūs apskritai neturite tikro tikėjimo; jis yra jūsų Kristaus atmetimo žymė ir pažymi jus kaip Kristaus išdavikus. Jis yra šydas, dengiantis Kristaus pažinimą, kliūtis tam, kad būtumėte Kristaus laimėti, trukdis jūsų suderinamumui su Kristumi ir įrodymas, kad Kristus jums nepritaria. Dabar yra metas ištirti visas savo gyvenimo sritis! Tai jums bus naudinga visais įmanomais atžvilgiais!


Kristus vykdo teismą per tiesą

Paskutiniųjų dienų darbas – viską suskirstyti pagal rūšis ir užbaigti Dievo valdymo planą, nes laikas jau arti ir Dievo diena išaušo. Visus, žengiančius į Jo Karalystę – tuos, kurie išlieka Jam ištikimi iki pat galo – Dievas įveda į paties Dievo amžių. Tačiau dar prieš išauštant paties Dievo amžiui, Dievo darbas – ne žmogaus darbus tikrinti ar jo gyvenimą narstyti, o teisti žmogaus maištingumą, nes Dievas išgrynins visus, stojančius Jo sosto akivaizdon. Visi, iki pat šios dienos sekę Dievo pėdomis, yra tie, kurie stoja Dievo sosto akivaizdon. Tad kiekvienas, priimantis Dievo darbą jo baigiamajame etape, tampa Dievo gryninimo objektu. Kitaip tariant, kiekvienas, priimantis Dievo darbą jo baigiamajame etape, yra Dievo teismo objektas.

Praeityje minėtas teismas, prasidedantis nuo Dievo namų – šis „teismas“ yra būtent tas teismas, kurį Dievas šiandien vykdo tiems, kurie paskutiniosiomis dienomis stoja Jo sosto akivaizdon. Galbūt esama tokių, kurie tiki, jog išaušus paskutiniosioms dienoms Dievas danguje pastatys didžiulį stalą, užtiestą balta staltiese, ir sėdėdamas didingame soste, visiems žmonėms klūpant ant žemės, atskleis kiekvieno nuodėmes, taip spręsdamas, kam įžengti į dangų, o ką nublokšti į ugnies ir sieros ežerą; būtent tokius ir panašius antgamtinius vaizdinius jie puoselėja. Kad ir ką žmogus įsivaizduotų, tai negali pakeisti Dievo darbo esmės. Žmogaus vaizdiniai – ne kas kita kaip jo paties minčių dariniai; jie kyla iš žmogaus proto, tėra apibendrinti ir sulipdyti iš to, ką žmogus yra matęs ir girdėjęs. Todėl sakau: kad ir kokie nuostabūs būtų žmonių vaizdiniai, jie tėra lyg paprastos karikatūros, kurios negali pakeisti Dievo darbo plano. Juk žmogus yra Šėtono sugadintas, tad kaipgi jis galėtų perprasti Dievo mintis? Dievo teismo darbą žmogus įsivaizduoja kaip kažką keisto. Jis tiki, kad jei jau pats Dievas vykdo teismo darbą, vadinasi, šis darbas turi būti didingiausio masto, nesuvokiamas mirtingiesiems, turintis aidėti per visą dangų ir drebinti žemę; o jei ne, tai kaipgi tada tai būtų Dievo teismo darbas? Žmogus tiki, kad, kadangi tai – teismo darbas, tai Dievas jį vykdydamas turi būti neregėtai įspūdingas ir didingas, o tie, kurie teisiami, – raudoti pasruvę ašaromis ir klūpėdami maldauti malonės. Tokios scenos išties būtų įspūdingos ir be galo jaudinančios... Kiekvienas Dievo teismo darbą įsivaizduoja esant stebuklingą. Tačiau ar žinai, kad tada, kai Dievas jau seniai bus pradėjęs savo teismo darbą tarp žmonių, tu ir toliau tebebūsi paskendęs vangiame snaudulyje? Kad tuo metu, kai tu manysi Dievo teismo darbą tik tada oficialiai prasidedant, Dievas jau bus sukūręs naują dangų ir naują žemę? Galbūt tuo metu tu būsi tik ką suvokęs gyvenimo prasmę, tačiau negailestingas Dievo bausmės darbas tave, vis dar giliai įmigusį, nugramzdins į pragarą. Tik tada staiga praregėsi ir suprasi, kad Dievo teismo darbas jau pasibaigė.

Nešvaistykime brangaus laiko ir daugiau nebekalbėkime šiomis pasibjaurėtinomis, atstumiančiomis temomis. Verčiau pasikalbėkime apie tai, kas yra teismas. Išgirdęs žodį „teismas“, tikriausiai pagalvoji apie Jahvės žodžius, kuriais Jis mokė žmones visuose kraštuose, arba Jėzaus žodžius, kuriais Jis barė fariziejus. Nors šie žodžiai ir buvo griežti, tai nebuvo Dievo teismas žmogaus atžvilgiu; tai tebuvo Dievo žodžiai, ištarti skirtingomis aplinkybėmis, kitaip tariant – skirtinguose kontekstuose. Šie žodžiai visiškai nepanašūs į tuos, kuriuos Kristus paskutiniosiomis dienomis kalba teisdamas žmogų. Paskutiniųjų dienų Kristus moko žmogų pasitelkdamas įvairias tiesas, atskleisdamas žmogaus prigimtį bei narstydamas jo žodžius ir darbus. Šie žodžiai apima visokeriopas tiesas: žmogaus pareigą, tai, kaip žmogus turėtų paklusti Dievui ir būti Jam ištikimas, kaip gyventi normalų žmogišką gyvenimą, taip pat Dievo išmintį ir Jo būdą. Visi šie žodžiai yra nukreipti į žmogaus esmę bei jo sugedusias nuostatas. Ypač tie žodžiai, kurie atskleidžia, kaip žmogus atstumia Dievą, tiesiogiai parodo tai, jog žmogus yra Šėtono įsikūnijimas ir Dievui priešiška jėga. Vykdydamas teismo darbą, Dievas nepaaiškina žmogaus prigimties keliais žodžiais; Jis ją atidengia ir apgenėja per ilgą laiką. Visų šių skirtingų atidengimo ir apgenėjimo metodų neįmanoma pakeisti paprastais žodžiais; šiam darbui atlikti pasitelkiama tiesa, kurios žmogus visiškai neturi. Tik tokie metodai gali būti vadinami teismu; tik per tokį teismą žmogus gali būti sutramdytas bei galutinai įtikintas apie Dievą ir, kas dar svarbiau, įgyti tikrąjį Dievo pažinimą. Teismo darbas padeda žmogui išvysti tikrąjį Dievo veidą ir suvokti tiesą apie savo paties maištingumą. Teismo darbas leido žmogui giliau suprasti tikrąją Dievo esmę ir tiesą apie savo paties maištingumą. Jis taip pat padėjo žmogui suvokti bei pažinti savo sugedusią esmę ir savo sugedimo šaknis bei išvysti savo bjaurųjį veidą. Visa tai nuveikia teismo darbas, nes šio darbo esmė iš tiesų yra Dievo tiesos, kelio ir gyvenimo atvėrimas visiems, kurie Juo tiki. Šis darbas ir yra Dievo vykdomas teismas. Jei šių tiesų nebranginsi, jei nuolat mėginsi jų išvengti ar ieškoti kitos išeities už jų ribų, tuomet sakau: esi sunkus nusidėjėlis. Jei tiki Dievą, tačiau neieškai tiesos, nesieki perprasti Dievo ketinimų ir nemyli tave prie Dievo artinančio Kelio, sakau tau: esi teismo vengiantis žmogus, marionetė ir išdavikas, bėgantis nuo didžiojo baltojo sosto. Dievas nepasigailės nė vieno maištingojo, mėginančio pasislėpti nuo Jo žvilgsnio. Tokių laukia dar rūstesnė bausmė. O tie, kurie stoja Dievo akivaizdon priimti teismo ir yra išgryninami, per amžius gyvens Dievo Karalystėje. Žinoma, tai – ateities dalykai.

Teismo darbas yra paties Dievo darbas, tad savaime suprantama, jį turi vykdyti Jis pats; žmogus negali šito nuveikti už Jį. Kadangi teismas – tai tiesos pasitelkimas žmonijai palenkti, neginčytina, jog Dievas ir vėl pasirodo tarp žmonių įsikūnijusiu pavidalu, kad atliktų šį darbą. Kitaip tariant, paskutiniųjų dienų Kristus naudos tiesą mokyti viso pasaulio žmones ir apreikš jiems visas tiesas. Tai ir yra Dievo teismo darbas. Daugelis junta nepatogumą dėl antrojo Dievo įsikūnijimo, nes žmonėms sunku patikėti, jog Dievas taptų kūnu tam, kad vykdytų teismo darbą. Vis dėlto privalau tau pasakyti, jog Dievo darbas dažnai pranoksta bet kokius žmogaus lūkesčius ir žmogaus protui jį priimti yra sunku. Juk žmonės tėra žemės kirmėlės, o Dievas – Aukščiausiasis, užpildantis visatą; žmogaus protas – tarsi dvokiančio vandens duobė, kurioje veisiasi vien tik kirmėlės, o kiekvienas Dievo minčių vadovaujamo darbo etapas – tai Dievo išminties grynuolis. Žmonės nuolatos mėgina priešintis Dievui, tad sakau: ir taip aišku, kas galiausiai pralaimės. Raginčiau jus visus nemanyti, jog esate brangesni už auksą. Jei kiti gali priimti Dievo teismą, tai kodėl negali tu? Argi tu tiek jau aukštesnis už kitus? Jei kiti gali nulenkti galvas prieš tiesą, kodėl negali ir tu? Dievo darbas – nesustabdomas. Jis nekartos teismo darbo vien dėl tavo „indėlio“, tad gailėsiesi praleidęs tokią puikią progą. Jei netiki Mano žodžiais, tiesiog lauk to didžiojo baltojo sosto danguje, kuris ištars tau nuosprendį! Privalai žinoti: visi Izraelio vaikai atstūmė ir išsigynė Jėzaus, tačiau Jėzaus įvykdytas žmonijos atpirkimas vis tiek pasklido po visatą ir pasiekė patį žemės pakraštį. Argi tai ne tas darbas, kurį Dievas nuveikė jau seniai? Jei vis dar lauki, kol Jėzus pasiims tave į dangų, sakau tau: esi užkietėjęs stuobrys. Jėzus nepripažins tokio netikro tikinčiojo kaip tu, kuris yra neištikimas tiesai ir ieško vien tik palaiminimų. Priešingai, Jis be jokio pasigailėjimo nublokš tave į ugnies ežerą, kur degsi dešimtis tūkstančių metų.

Ar dabar suvoki, kas yra teismas ir kas yra tiesa? Jei taip, patariu tau nuolankiai atsiduoti teismui, kitaip niekada neturėsi galimybės sulaukti Dievo pripažinimo ar būti Jo įvestas į Jo Karalystę. Tie, kurie tik priima teismą, tačiau taip ir lieka neišgryninti – tai yra tie, kurie pasitraukia pačiame teismo darbo įkarštyje – bus Dievo amžiams atstumti. Jų nuodėmės yra sunkesnės ir gausesnės nei fariziejų, nes jie išdavė Dievą ir prieš Jį sukilo. Šie žmonės neverti, kad dėl jų kas nors triūtų, sulauks dar rūstesnės bausmės – bausmės, kuri, negana to, bus amžina. Dievas nepasigailės nė vieno išdaviko, kuris kadaise žodžiais rodė ištikimybę, o vėliau Jį išdavė. Tokie susilauks atpildo per dvasios, sielos ir kūno bausmę. Argi tai nėra būtent Dievo teisingojo būdo apreiškimas? Argi tai nėra būtent Dievo tikslas teisiant ir atidengiant žmogų? Tuos, kurie teismo metu daro visokius piktus darbus, Dievas paskiria vietai, knibždančiai piktųjų dvasių, ir leidžia toms dvasioms valiai draskyti jų kūnus, kol šie ima skleisti lavonų dvoką. Tai – jiems deramas atpildas. Kiekvieną tų neištikimų, netikrų tikinčiųjų, netikrų apaštalų ir netikrų darbininkų nuodėmę Dievas surašo į jų apskaitos knygas, o atėjus laikui – nubloškia juos netyrosioms dvasioms, leisdamas joms iki valiai dergti jų visus kūnus, kad šie nebegalėtų atgimti ir niekada nebepamatytų šviesos. Dievas prie piktųjų priskiria ir tuos veidmainius, kurie kurį laiką tarnauja, tačiau neišlieka ištikimi iki pat galo. Jis leidžia jiems murkdytis liūne kartu su nedorėliais ir sudaryti margą piktadarių gaują, o galiausiai Dievas juos sunaikins. Tuos, kurie niekada nebuvo ištikimi Kristui ar niekuo neprisidėjo, Dievas atstumia ir į juos nekreipia jokio dėmesio; pasikeitus amžiui, Jis visus juos sunaikins. Jų nebeliks žemėje, o apie patekimą į Dievo Karalystę nebus nė kalbos. Tuos, kurie niekada nebuvo nuoširdūs Dievui, tačiau neturėdami kitos išeities su Juo elgiasi tik paviršutiniškai, Dievas priskiria prie tarnaujančiųjų Jo žmonėms. Tik nedaugeliui jų bus leista išlikti, o didžioji dalis bus sunaikinta kartu su tais, kurių triūsas neatitinka jokių reikalavimų. Galiausiai visus, kurių širdis ir mintys yra viena su Dievu – Dievo tautą, Dievo sūnus ir tuos, kuriems Dievo lemta būti kunigais – Dievas įves į savo Karalystę. Jie yra iškristalizuotas Dievo darbo vaisius. O tuos, kurių neįmanoma priskirti nė vienai iš Dievo nustatytų kategorijų, Jis įrašys į netikinčiųjų gretas; tad patys puikiai nuvokiate, kokia bus jų baigtis. Jau pasakiau jums visa, ką turėjau pasakyti; kelias, kurį pasirinksite, yra jūsų pačių pasirinkimas. Privalote suprasti viena: Dievo darbas niekada nelaukia nė vieno, kuris nepajėgia žengti kartu su Juo, o teisingasis Dievo būdas nė vienam žmogui nerodo pasigailėjimo.


Tik Paskutinių dienų Kristus gali suteikti žmogui amžinojo gyvenimo kelią

Gyvenimo kelias nėra tai, ką gali turėti bet kuris žmogus, ir nėra tai, ką kiekvienas gali lengvai pasiekti. Taip yra todėl, kad gyvenimas kyla tik iš Dievo. Kitaip tariant, tik Pats Dievas turi gyvenimo esmę ir tik Pats Dievas turi gyvenimo kelią. Taigi, vien tik Dievas yra gyvybės šaltinis ir nuolat trykštantis gyvojo gyvybės vandens šaltinis. Nuo pat pasaulio sukūrimo Dievas atliko daugybę darbų, kupinų gyvybės galios, daug darbų, teikiančių žmogui gyvybę, Jis sumokėjo didžiulę kainą, kad žmogus galėtų įgyti gyvybę. Taip yra todėl, kad Pats Dievas yra amžinasis gyvenimas ir Pats Dievas yra kelias, kuriuo žmogus gali būti prikeltas. Dievas niekada nepalieka žmogaus širdies ir visą laiką gyvena tarp žmonių. Jis yra žmogaus gyvenimo varomoji jėga, žmogaus būties pagrindas ir neišsenkantis žmogaus gyvybės šaltinis nuo pat gimimo. Jis leidžia žmogui atgimti ir ištvermingai gyventi atliekant jam skirtą vaidmenį. Pasikliaudamas Jo galia ir Jo negęstančia gyvybės jėga, žmogus gyvena kartų kartas, o Dievo gyvybės galia nuolat teikia palaikymą žmonijai, o juk Dievas sumokėjo kainą, kurios niekada nėra sumokėjęs joks paprastas žmogus. Dievo gyvybės jėga gali nugalėti bet kokią galią; dar daugiau, ji pranoksta bet kokią galią. Jo gyvybė yra amžina, Jo galia nepaprasta, ir Jo gyvybės jėgos negali įveikti jokia sukurta būtybė ar priešiška jėga. Dievo gyvybės jėga egzistuoja ir spindi nuostabiu spindesiu nepriklausomai nuo laiko ar vietos. Dangus ir žemė gali patirti didžiulių pokyčių, bet Dievo gyvybė amžinai išlieka ta pati. Visi dalykai gali praeiti, bet Dievo gyvybė vis tiek egzistuos. Taip yra todėl, kad Dievas yra visų dalykų gyvybės šaltinis ir jų būties pagrindas. Žmogaus gyvybė kyla iš Dievo, dangus egzistuoja dėl Dievo, o žemės išlikimas taip pat kyla iš Dievo gyvybės galios. Nė viena gyva būtybė negali peržengti Dievo viešpatavimo ribų ir nė viena gyvybę turinti būtybė negali ištrūkti iš Dievo valdžios. Tokiu būdu, visi žmonės, kad ir kas jie būtų, turi paklusti Dievo viešpatavimui, visi privalo gyventi prižiūrimi Dievo ir nė vienas iš jų negali ištrūkti iš Jo rankų.

Galbūt dabar tu trokšti įgyti gyvybę, o gal trokšti įgyti tiesą. Kad ir kaip ten būtų, tu nori terasti Dievą – rasti Dievą, kuriuo galėtum pasikliauti ir Kuris galėtų suteikti tau amžinąjį gyvenimą. Jei nori įgyti amžinąjį gyvenimą, pirmiausia turi suprasti, kas yra amžinojo gyvenimo šaltinis, ir pirmiausia sužinoti, kur iš tikrųjų yra Dievas. Jau sakiau, kad tik Dievas yra amžinasis gyvenimas; kadangi tik Dievas yra gyvenimo kelias, pats Dievas yra amžinojo gyvenimo kelias. Todėl tu pirmiausia turėtum suprasti, kur yra Dievas ir kaip įgyti šį amžinojo gyvenimo kelią. Dabar aptarkime šiuos du klausimus atskirai.

Jei tikrai trokšti įgyti amžinojo gyvenimo kelią ir jei uoliai jo ieškai, pirmiausia atsakyk į šį klausimą: kur Dievas yra šiandien? Galbūt atsakysi: „Dievas, žinoma, gyvena danguje – Jis juk negyvena mūsų namuose, ar ne?“ Galbūt sakysi, kad Dievas akivaizdžiai gyvena tarp visų kūrinių. O gal sakys, kad Dievas gyvena kiekvieno žmogaus širdyje, arba kad Dievas yra dvasinėje karalystėje. Aš neneigiu nė vieno iš šių teiginių, bet privalau paaiškinti šį klausimą. Nėra visiškai teisinga sakyti, kad Dievas gyvena žmogaus širdyje, bet tai nėra ir visiškai klaidinga. Taip yra todėl, kad tarp tikinčiųjų Dievu yra tokių, kurių tikėjimas yra tikras, ir tokių, kurių tikėjimas yra netikras, yra tokių, kuriems Dievas pritaria, ir tokių, kuriems Jis nepritaria, yra tokių, kurie Jam patinka, ir tokių, kuriais Jis bjaurisi, ir yra tokių, kuriuos Jis ištobulina, ir tokių, kuriuos Jis pašalina. Todėl sakau, kad Dievas gyvena tik nedaugelio žmonių širdyse, ir šie žmonės neabejotinai yra tie, kurie tikrai tiki Dievu, tie, kuriems Dievas pritaria, tie, kurie Jam patinka, ir tie, kuriuos Jis ištobulina. Tai jie yra vedami Dievo. Kadangi jie yra vedami Dievo, jie jau yra išgirdę ir pažinę Dievo amžinojo gyvenimo kelią. Tie, kurių tikėjimas Dievu yra netikras, tie, kuriems Dievas nepritaria, tie, kuriais Dievas bjaurisi, tie, kuriuos Dievas pašalina – jie neišvengiamai bus Dievo atmesti, neišvengiamai liks be gyvenimo kelio ir toliau nežinos, kur yra Dievas. Priešingai, tie, kurių širdyse gyvena Dievas, žino, kur Jis yra. Tai žmonės, kuriems Dievas dovanoja amžinojo gyvenimo kelią, ir jie seka Dievu. Ar dabar žinai, kur yra Dievas? Dievas yra ir žmogaus širdyje, ir šalia žmogaus. Jis yra ne tik dvasinėje karalystėje ir virš visų dalykų, bet, svarbiausia, žemėje, kurioje gyvena žmogus. Tad paskutiniųjų dienų atėjimas perkėlė Dievo darbo žingsnius į naują teritoriją. Dievas yra tarp visų dalykų ir viskam viešpatauja, ir Jis taip pat yra žmogaus širdyje, būdamas žmogaus ramsčiu, ir dar daugiau, Jis gyvena tarp žmonių. Tik tokiu būdu Jis gali atnešti žmonijai gyvenimo kelią ir atvesti žmogų į gyvenimo kelią. Dievas atėjo į žemę ir gyvena tarp žmonių, kad žmogus galėtų įgyti gyvenimo kelią ir galėtų gyventi. Tuo pat metu Jis yra tarp visų dalykų, valdydamas viską, taip vykdydamas savo valdymą tarp žmonių. Todėl, jei pripažįsti tik mokymą, kad Dievas yra danguje ir žmogaus širdyje, bet nepripažįsti tiesos, jog Dievas gyvena tarp žmonių, niekada neįgysi gyvybės ir niekada nerasi tiesos kelio.

Pats Dievas yra gyvenimas, ir tiesa, o Jo gyvenimas ir tiesa neatsiejami. Tie, kurie nesugeba įgyti tiesos, niekada neįgis gyvenimo. Be tiesos vedimo, palaikymo ir aprūpinimo visa, ką įgysi, tebus žodžiai, doktrinos ir galiausiai – mirtis. Dievo gyvenimas yra amžinas, o Jo tiesa ir gyvenimas egzistuoja drauge. Jei negali rasti tiesos šaltinio, neįgysi gyvenimo peno; jei negali gauti gyvenimo aprūpinimo, tiesos tu tikrai neturėsi, o tavo esybėje, be įsivaizdavimų ir vaizduotės, nebus nieko, tik tavo kūnas – tas smarve atsiduodantis kūnas. Žinok, kad vien knygų žodžiai negali būti laikomi gyvenimu, istorijos įrašai negali būti įtvirtinti kaip tiesa, o praeities nuostatai negali būti dabartinių Dievo žodžių išraiška. Tik tie žodžiai, kuriuos Dievas ištaria atėjęs į žemę ir gyvendamas tarp žmonių, yra tiesa, gyvenimas, Dievo ketinimai ir Jo dabartinis darbo būdas. Jei šiandien laikaisi žodžių, kuriuos Dievas kalbėjo praėjusiais amžiais, įrašų, esi archeologas, ir tinkamiausia tave vadinti istorinių relikvijų tyrinėtoju. Tu tiki tik Dievo praeityje atlikto darbo pėdsakais, tiki tik Dievo šešėliu, likusiu iš to laiko, kai Jis anksčiau dirbo tarp žmonių, ir tiki tik tuo keliu, kuriuo Dievas vedė Savo sekėjus ankstesniais laikais, bet netiki dabartinio Dievo darbo kryptimi, netiki dabartiniu šlovingu Dievo veidu ir tiesos keliu, kurį šiuo metu išreiškia Dievas. Todėl neabejotinai esi svajotojas, visiškai atitrūkęs nuo tikrovės. Jei dabar vis dar esi įsikibęs žodžių, kurie nepajėgūs suteikti žmogui gyvenimo, esi beviltiškas sausuolis, - pernelyg konservatyvus, pernelyg užsispyręs, pernelyg neimlus protui!

Dievas, tapęs kūnu, vadinamas Kristumi, todėl vadinti Dievu tą Kristų, kuris gali dovanoti žmonėms tiesą, nėra perdėta. Taip yra todėl, kad Jis turi Dievo esmę, Jis turi Dievo charakterį ir Dievišką darbo išmintį, kuri žmogui nepasiekiama. Tie, kurie vadina save kristumis, bet negali atlikti Dievo darbo, yra apgavikai. Kristus yra ne tik Dievo apsireiškimas žemėje, bet ir tas ypatingas kūnas, kurį Dievas priėmė vykdydamas Savo darbą žemėje ir užbaigdamas Savo darbą tarp žmonių. Šio kūno negali pakeisti joks žmogus; tai kūnas, kuris gali tinkamai atlikti Dievo darbą žemėje, išreikšti Dievo dispoziciją, deramai atstovauti Dievui ir suteikti žmogui gyvenimą. Anksčiau ar vėliau tie, kurie apsimetinėja Kristumi, žlugs, nes, nors ir tvirtina esą kristūs, neturi nė trupučioKristaus esmės. Todėl sakau, kad Kristaus autentiškumo negali nustatyti žmogus – jį patvirtina ir nusprendžia pats Dievas. Tad, tikrai trokšdamas ieškoti gyvenimo kelio, pirmiausia turi pripažinti, kad Dievas ateina tarp žmonių atlikti darbo, kuriuo dovanoja žmogui gyvenimo kelią, ir turi pripažinti, kad būtent paskutinėmis dienomis Jis ateina tarp žmonių, kad dovanotų žmogui gyvenimo kelią – ne praeityje, bet šiandien.

Paskutinių dienų Kristus atneša gyvenimą, o kartu atneša ir nesibaigiantį bei amžiną tiesos kelią. Ši tiesa yra kelias, kuriuo žmogus įgyja gyvenimą, ir vienintelis kelias, kuriuo žmogus gali pažinti Dievą ir sulaukti Jo pritarimo. Jei neieškai gyvenimo kelio, kurį teikia Paskutinių dienų Kristus, niekada neįgysi Jėzaus pritarimo ir nebūsi vertas įžengti pro dangaus karalystės vartus, nes esi ir istorijos marionetė, ir jos kalinys. Tie, kurie yra valdomi nuostatų, žodžių ir istorijos pančių, niekada negalės įgyti nei gyvenimo, nei amžinojo gyvybės kelio. Taip yra todėl, kad jie tegauna drumzliną vandenį, kurio buvo įsikibę tūkstančius metų, užuot priėmę gyvąjį vandenį, tekantį iš sosto. Tie, kurie nėra aprūpinami gyvuoju vandeniu, amžiams liks lavonais, Šėtono žaisliukais ir pragaro sūnumis. Kaip tuomet jie galės išvysti Dievą? Tu sieki laikytis praeities, stovėti vietoje ir palikti viską taip, kaip yra, nesieki pakeisti padėties ir atsisakyti istorijos pančių, tai ar neliksi visuomet Dievo antagonistu?. Dievo darbo žingsniai yra galingi ir nesustabdomi, tarsi kylančios bangos ir griaudžiantys griaustiniai – tačiau tu sėdi pasyviai laukdamas pražūties, įsikibęs į tai, kas sena, laukdamas, kol viskas savaime nukris tau tiesiai į rankas. Kaip tuomet tave galima laikyti žmogumi, kuris seka Avinėlio pėdomis? Kaip gali įrodyti, kad Dievas, kurio tu įsikibęs, yra Dievas, kuris visada yra naujas ir niekada nesensta? Ir kaip tavo pageltusių knygų žodžiai gali perkelti tave į naująjį amžių? Kaip jie gali vesti tave ieškant Dievo darbo žingsnių? Ir kaip jie gali nuvesti tave į dangų? Tai, ką laikai savo rankose, tėra žodžiai, galintys suteikti tik laikiną paguodą, bet ne tiesos, galinčios duoti tau gyvenimą. Šventojo Rašto žodžiai, kuriuos skaitai, gali tik praturtinti tavo kalbą; tai nėra išminties žodžiai, galintys padėti tau pažinti žmogaus gyvenimą, tuo labiau jie nėra kelias, kuris gali atvesti tave į ištobulinimą. Ar šis neatitikimas neskatina tavęs susimąstyti? Ar nepadeda tau įžvelgti jame slypinčių paslapčių? Ar pats pajėgi pakilti į dangų, kad susitiktum su Dievu? Ar be Dievo atėjimo gali savo jėgomis įžengti į dangų ir mėgautis bendryste su Dievu? Ar vis dar tebesvajoji? Tuomet raginu tave liautis svajoti ir pažiūrėti, kas dabar darbuojasi – pažiūrėti ir pamatyti, kas dabar atlieka žmogaus išganymo darbą paskutinėmis dienomis. Jei to nepadarysi, niekada neįgysi tiesos ir niekada neįgysi gyvenimo.

Tie, kurie trokšta įgyti gyvenimą nesiremdami Kristaus lūpomis ištarta tiesa, yra patys absurdiškiausi žmonės žemėje, o tie, kurie nepriima Kristaus atnešto gyvenimo kelio, gyvena tuščiomis iliuzijomis. Todėl sakau: kas nepriima Paskutiniųjų dienų Kristaus, tas amžinai bus Dievo nemalonėje. Kristus yra vartai, pro kuriuos paskutinėmis dienomis žmonės įžengia į Dievo karalystę, ir nėra nė vieno, kuris galėtų Jį apeiti. Niekas negali būti Dievo ištobulintas kitaip, kaip tik per Kristų. Jei tiki Dievą, privalai priimti Jo žodžius ir paklusti Jo keliui. Nesitikėk vien tik palaiminimų, pats nepajėgdamas priimti tiesos ir gyvenimo teikiamo aprūpinimo. Kristus ateina paskutinėmis dienomis tam, kad suteiktų gyvybę visiems, kurie nuoširdžiai Juo tiki. Šis darbas skirtas senajam amžiui užbaigti ir naujajam pradėti. Tai kelias, kuriuo privalo eiti visi, norintys įžengti į naująjį amžių. Jei nepripažįsti Kristaus, Jį smerki, Jam piktžodžiauji ar Jį persekioji, tau lemta amžinai degti ir niekada neįžengti į Dievo karalystę. Nes šis Kristus yra Šventosios Dvasios išraiška, Dievo išraiška, Tas, kuriam Dievas patikėjo atlikti Savo darbą žemėje. Todėl sakau: jei negali priimti visko, ką atlieka Paskutinių dienų Kristus, vadinasi piktžodžiauji Šventajai Dvasiai. O bausmė už piktžodžiavimą Šventajai Dvasiai yra akivaizdi kiekvienam. Taip pat sakau tau: jei priešiniesi Paskutiniųjų dienų Kristui ir Jį atmeti, niekas negalės prisiimti tavo poelgio pasekmių. Nuo tos akimirkos nebeturėsi progos sulaukti Dievo pritarimo. Net jei norėtum atgailauti, daugiau niekada nebeišvystum Dievo veido. Nes tu priešiniesi ne paprastam žmogui tai, ir atmeti ne nereikšmingą asmenį, bet Kristų. Ar suvoki, kokios to pasekmės? Tu darai ne menką klaidą, bet baisią nuodėmę. Todėl raginu kiekvieną tiesos akivaizdoje nešiepti dantų ir nesišvaistyti melagingais žodžiais, nes tik tiesa gali suteikti tau gyvenimą. Be jos nėra nieko, kas galėtų tave prikelti naujam gyvenimui ir leisti vėl išvysti Dievo veidą.


Kam iš tiesų esi ištikimas?

Šiuo metu kiekviena jūsų diena yra lemtinga ir turi didžiulę reikšmę jūsų galutiniam tikslui bei likimui, todėl turite branginti viską, ką turite šiandien, ir vertinti kiekvieną praeinančią minutę. Turite išnaudoti kiekvieną akimirką, kad galėtumėte gauti didžiausią naudą ir taip išvengti veltui praleisto gyvenimo. Jūs galbūt nesuprantate, kodėl sakau tokius žodžius. Atvirai kalbant, man nepatinka nė vieno iš jūsų elgesys, nes viltys, kurias Aš puoselėjau dėl jūsų, neatitinka to, kokie esate šiandien. Todėl galiu pasakyti štai ką: kiekvienas iš jūsų stovi ant pavojaus slenksčio, o jūsų anksčiau skambėję pagalbos šauksmai ir buvusios pastangos siekti tiesos bei ieškoti šviesos artėja prie pabaigos. Tai yra jūsų paskutinis atlygis Man, ir to Aš niekada nesitikėjau. Nenoriu kalbėti prieštaraujant faktams, nes jūs Mane labai nuvylėte. Galbūt jūs nenorite to ramiai priimti, nenorite susidurti su tikrove – tačiau turiu jūsų rimtai paklausti: per visus šiuos metus kuo iš tiesų buvo pripildytos jūsų širdys? Kam iš tiesų jos yra ištikimos? Nesakykite, kad šie klausimai atsirado iš niekur, ir neklauskite Manęs, kodėl Aš klausiau tokių dalykų. Žinokite tai: būtent todėl, kad Aš jus pernelyg gerai pažįstu, pernelyg rūpinuosi jumis ir pernelyg daug Savo širdies įdėjau į jūsų elgesį ir darbus, Aš be perstojo reikalavau iš jūsų atsakomybės ir kentėjau daug sunkumų. Tačiau jūs atsilyginate Man tik abejingumu ir bejėgišku susitaikymu. Jūs esate tokie aplaidūs Mano atžvilgiu; argi įmanoma, kad aš apie tai nieko nežinočiau? Jei taip manote, tai dar labiau įrodo, kad jūs iš tikrųjų nesielgiate su Manimi maloniai. Todėl sakau, kad jūs apgaudinėjate patys save. Jūs visi esate pernelyg protingi, kad nesuvoktumėte, ką darote – tad kaip jūs pasiteisinsite Man?

Man labiausiai rūpi klausimas, kam iš tiesų yra ištikimos jūsų širdys. Taip pat tikiuosi, kad kiekvienas iš jūsų pabandys surikiuoti savo mintis ir paklaus savęs, kam iš tiesų esate ištikimi ir kam iš tiesų gyvenate. Galbūt jūs niekada rimtai nesvarstėte šių klausimų, tad gal Man jums atskleisti atsakymus?

Kiekvienas, turintis atmintį, pripažins šį faktą: žmogus gyvena sau ir yra ištikimas sau. Nemanau, kad jūsų atsakymai yra visiškai teisingi, nes kiekvienas iš jūsų gyvena savo gyvenimą ir kovoja su savo asmeninėmis kančiomis. Todėl jūs esate ištikimi žmonėms, kuriuos mylite, ir dalykams, kuriuos mėgstate; jūs nesate visiškai ištikimi sau. Kadangi kiekvieną iš jūsų veikia aplink esantys žmonės, įvykiai ir daiktai, jūs nesate tikrai ištikimi sau. Aš sakau šiuos žodžius ne tam, kad skatinčiau ištikimybę sau, bet tam, kad atskleisčiau jūsų ištikimybę bet kuriam vienam dalykui, nes per tiek daug metų Aš niekada nesulaukiau ištikimybės iš nė vieno iš jūsų. Visus šiuos metus jūs sekėte paskui Mane, tačiau niekada neparodėte Man nė kruopelės ištikimybės. Vietoje to jūs sukiojotės aplink žmones ir dalykus, kuriuos mėgstate – tiek, kad visur ir visada, kur beeitumėte, laikytumėte juos arti savo širdžių ir niekada jų neapleidote. Kiekvieną kartą, kai esate entuziastingi ar aistringai atsidavę kokiam nors vienam dalykui, kurį mylite, darote tai tuo pačiu metu, kai sekate paskui Mane, ar net tuo pačiu metu, kai klausotės Mano žodžių. Todėl sakau, kad jūs naudojate tą ištikimybę, kurios iš jūsų prašau, tam, kad būtumėte ištikimi savo „numylėtiniams“ ir juos brangintumėte. Nors galbūt ir paaukojate vieną kitą dalyką dėl Manęs, tai neatspindi visko, kas esate, ir neparodo, kad būtent Man jūs esate nuoširdžiai ištikimi. Jūs įsitraukiate į veiklą, kuriai esate atsidavę: vieni iš jūsų esate ištikimi savo sūnums ir dukroms, kiti – savo vyrams, žmonoms, turtams, darbui, viršininkams, statusui arba moterims. Jūs niekada nejaučiate nuovargio ar susierzinimo dėl dalykų, kuriems esate ištikimi; priešingai, vis labiau trokštate turėti šių dalykų daugiau ir geriau, ir niekada nepasiduodate. Mano žodžiai ir Aš visada nustumiami į antrą planą už dalykų, kuriais jūs aistringai domitės, ir jums nelieka kito pasirinkimo, kaip tik nustumti juos į paskutinę vietą. Yra net tokių, kurie šią paskutinę vietą palieka dalykams, kuriems jie ištikimi, bet kurių dar neatrado. Jų širdyse niekada nebuvo nė menkiausio Mano pėdsako. Jūs galbūt manote, kad Aš iš jūsų reikalauju per daug arba neteisingai jus kaltinu, bet ar kada nors susimąstėte apie tai, kad, kai laimingai leidžiate laiką su savo šeima, Man niekada nebuvote ištikimi? Ar šiuo metu tai jums nesukelia skausmo? Kai jūsų širdys džiaugiasi už jūsų triūsą gautu atlygiu, ar nejaučiate nusivylimo, kad nesukaupėte pakankamai tiesų? Kada jūs verkėte dėl to, kad negavote Mano pritarimo? Jūs laužote galvas ir labai stengiatės dėl savo sūnų ir dukterų, tačiau vis tiek nesate patenkinti; vis tiek manote, kad jų labui nebuvote pakankamai uolūs, kad nepadarėte visko, ką galėjote dėl jų. Tačiau Mano atžvilgiu jūs visada buvote aplaidūs ir nerūpestingi; Aš esu tik jūsų prisiminimuose, bet negyvenu jūsų širdyse. Jūs niekada nebandote suprasti Mano daug pastangų reikalaujančių ketinimų, nei skirti jiems dėmesio. Jūs tik trumpai pamąstote ir manote, kad to pakaks. Tokia „ištikimybė“ nėra tai, ko Aš seniai troškau, bet tai, ko Aš seniai nekenčiu. Vis dėlto, kad ir ką Aš sakyčiau, jūs ir toliau pripažįstate tik vieną ar du dalykus; jūs negalite to visiškai priimti, nes jūs visi esate labai „pasitikintys savimi“ ir visada atrenkate, ką priimti iš Mano pasakytų žodžių. Jei jūs ir šiandien esate tokie, turiu keletą būdų, kaip susidoroti su jūsų pasitikėjimu savimi – ir, be to, priversiu jus pripažinti, kad visi Mano žodžiai yra tiesa, ir kad nė vienas iš jų neiškraipo faktų.

Jei dabar prieš jus padėčiau šiek tiek pinigų ir suteikčiau jums laisvę rinktis – ir jei jūsų pasirinkimo nesmerkčiau – tuomet dauguma iš jūsų rinktųsi pinigus ir atsisakytų tiesos. Geresnieji iš jūsų atsisakytų pinigų ir nenoriai rinktųsi tiesą, o vidutiniokai viena ranka griebtų pinigus, o kita – tiesą. Argi taip jūsų tikroji prigimtis netaptų akivaizdi? Rinkdamiesi tarp tiesos ir ko nors, kam esate ištikimi, jūs visi rinktumėtės būtent taip, o jūsų požiūris liktų toks pat. Argi ne taip? Daugelis iš jūsų svyravo tarp gėrio ir blogio, ar ne? Visose kovose tarp gero ir blogo, juodo ir balto – tarp šeimos ir Dievo, vaikų ir Dievo, harmonijos ir nesantaikos, turto ir skurdo, prestižo ir paprastumo, palaikymo ir atmetimo ir taip toliau – jūs tikrai puikiai žinote, ką jūs pasirinkote! Rinkdamiesi tarp harmoningos ir suskilusios šeimos, jūs pasirinkote pirmąją ir padarėte tai be jokio dvejonių; tarp turtų ir pareigos jūs vėl pasirinkote pirmąją, netgi neturėdami valios grįžti į krantą;[a] tarp prabangos ir skurdo jūs pasirinkote pirmąją; rinkdamiesi tarp savo vaikų, žmonų ir vyrų arba Manęs, jūs pasirinkote pirmuosius; o tarp iliuzijų ir tiesos jūs vis tiek pasirinkote pirmąsias. Susidūręs su visomis jūsų piktadarybėmis, Aš tiesiog praradau tikėjimą jumis, Aš tiesiog buvau priblokštas. Jūsų širdys netikėtai pasirodė tokios nepermaldaujamos. Širdies kraujas, kurį Aš liejau daugelį metų, stebėtinai atnešė Man tik jūsų apleidimą ir pasidavimą, tačiau Mano viltys jūsų atžvilgiu auga su kiekviena praeinančia diena, nes Mano diena visiems buvo visiškai atskleista. Tačiau dabar jūs vis dar siekiate tamsių ir piktų dalykų ir atsisakote paleisti juos iš savo rankų. Koks gi bus jūsų likimas? Ar kada nors apie tai rimtai susimąstėte? Jei jūsų būtų paprašyta pasirinkti iš naujo, kokia tada būtų jūsų pozicija? Ar ji vis dar būtų ta pati? Ar vis dar atsilygintumėte Man nusivylimu ir skausmingu liūdesiu? Ar jūsų širdyse vis dar būtų tik truputis šilumos? Ar vis dar nežinotumėte, ką daryti, kad paguostumėte Mano širdį? Šiuo metu ką renkatės? Paklusite Mano žodžiams ar jiems prieštarausite? Mano diena išdėstyta tiesiai prieš jūsų akis, o tai, su kuo susiduriate, yra naujas gyvenimas ir nauja pradžia. Tačiau turiu jums pasakyti, kad šis pradžios taškas nėra naujo darbo pradžia, kaip praeityje, bet senojo darbo pabaiga. Tai reiškia, kad tai yra paskutinis veiksmas. Manau, jūs visi galite suprasti, kuo šis pradžios taškas yra neįprastas. Tačiau netrukus vieną dieną jūs suprasite tikrąją šio pradžios taško prasmę, tad eikime kartu toliau ir pasitikime artėjantį finalą! Tačiau Mane dėl jūsų vis dar neramina tai, kad susidūrę su neteisybe ir teisybe, jūs visada pasirenkate pirmąją. Tačiau visa tai jau yra jūsų praeityje. Tikiuosi pamiršti viską, kas susiję su jūsų praeitimi, nors tai padaryti labai sunku. Vis dėlto turiu labai gerą būdą tai padaryti: tegul ateitis pakeičia praeitį ir išsklaido jūsų praeities šešėlius mainais už jūsų tikrąjį šiandienos „aš“. Taigi, dar kartą verčiu jus apsispręsti: kam iš tiesų jūs esate ištikimi?

Išnašos:

a. „Grįžti į krantą“: kinų idioma, reiškianti „atsisakyti blogų poelgių“.


Labai svarbu suprasti Dievo būdą

Yra daug dalykų, kuriuos, tikiuosi, jūs pasieksite, tačiau ne visi jūsų veiksmai, ne viskas, kas susiję su jūsų gyvenimais, gali įgyvendinti tai, ko prašau, todėl Man nelieka kito pasirinkimo kaip tik pereiti tiesiai prie esmės ir paaiškinti jums Savo ketinimus. Atsižvelgiant į tai, kad jūsų gebėjimas atpažinti dalykus yra menkas, kaip ir jūsų gebėjimas juos įvertinti, jūs beveik visiškai nieko nežinote apie Mano būdą ir esmę – todėl Man būtina skubiai jus apie tai informuoti. Nesvarbu, kiek jūs anksčiau supratote, nepriklausomai nuo to, ar norite suprasti šiuos klausimus, Aš vis tiek privalau juos jums išsamiai paaiškinti. Šie klausimai jums nėra visiškai svetimi, tačiau jums labai trūksta supratimo ir gilaus susipažinimo su juose glūdinčia prasme. Daugelis iš jūsų turi tik miglotą supratimą, be to, tik dalinį ir neišsamų. Kad padėčiau jums geriau įgyvendinti tiesą – geriau įgyvendinti Mano žodžius – manau, kad šie klausimai yra tie, kuriuos jūs pirmiausia turite suvokti. Jei ne, jūsų tikėjimas liks neaiškus, veidmainiškas ir kupinas religinių išorinių atributų. Jei nesuprantate Dievo būdo, jums bus neįmanoma atlikti darbo, kurį turėtumėte Jam atlikti. Jei nežinote Dievo esmės, jums bus neįmanoma Jo bijoti ir garbinti Jį; vietoj to bus tik neatsargus paviršutiniškumas ir išsisukinėjimas, ir net dar daugiau – nepataisoma šventvagystė. Nors Dievo būdo supratimas iš tiesų yra svarbus, o Dievo esmės pažinimas negali būti ignoruojamas, niekas niekada rimtai neanalizavo ir nesigilino į šiuos klausimus. Akivaizdu, kad jūs visi atmetėte Mano išleistus administracinius potvarkius. Jei jūs nesuprantate Dievo būdo, tuomet labai tikėtina, kad įžeisite Jo būdą. Įžeisti Jo būdą reiškia išprovokuoti paties Dievo pyktį, o tokiu atveju galutinis tavo veiksmų rezultatas bus administracinių potvarkių pažeidimas. Dabar tu turėtum suvokti, kad, pažinęs Dievo esmę, galėsi suprasti ir Jo būdą, o supratęs Jo būdą, suprasi ir administracinius potvarkius. Nereikia nė sakyti, kad didelė dalis to, kas yra išdėstyta administraciniuose potvarkiuose, susijusi su Dievo būdu, tačiau ne visas Jo būdas atsispindi šiuose potvarkiuose, todėl jūs turite žengti dar vieną žingsnį gilindami savo supratimą apie Dievo būdą.

Šiandien su jumis kalbu ne kaip įprastame pokalbyje, todėl jums derėtų atidžiai įsiklausyti į Mano žodžius, o dar labiau – giliau apie juos pamąstyti. Turiu omenyje, kad jūs skyrėte per mažai pastangų Mano ištartiems žodžiams. Jūs dar mažiau linkę gilintis į Dievo būdą; retai kas į tai įdeda pastangų. Dėl šios priežasties sakau, kad jūsų tikėjimas yra ne kas kita kaip tušti žodžiai. Net dabar nė vienas iš jūsų nedėjo jokių rimtų pastangų didžiausiam savo trūkumui ištaisyti. Jūs Mane nuvylėte po visų Mano kruopščių ketinimų, susijusių su jumis. Nėra ko stebėtis, kad jūs negerbiate Dievo ir jūsų gyvenimuose nėra tiesos. Kaip tokia žmonių grupė gali būti laikoma šventaisiais? Dangaus įstatymas tokio dalyko netoleruos! Kadangi jūs tai suprantate taip menkai, man nelieka kito pasirinkimo, kaip tik skirti tam daugiau dėmesio.

Dievo būdas yra tema, kuri visiems atrodo labai abstrakti ir, be to, kurią niekam nėra lengva priimti, nes Jo būdas skiriasi nuo žmogaus asmenybės. Dievas taip pat turi savų jausmų – džiaugsmo, pykčio, liūdesio ir laimės, – tačiau šie jausmai skiriasi nuo žmogaus jausmų. Pats Dievas turi savo turtus ir būtį. Viskas, ką Jis išreiškia ir atskleidžia, atspindi Jo paties esmę ir tapatybę. Šių turtų ir šios būties, taip pat šios esmės ir tapatybės negali pakeisti joks žmogus. Jo būdas apima Jo meilę žmonijai, paguodą žmonijai, neapykantą žmonijai ir, dar daugiau, - giluminį žmonijos supratimą. Žmogaus asmenybė, priešingai, gali būti linksma, gyvybinga arba bejausmė. Dievo būdas yra toks, kokį turi visų dalykų ir gyvųjų būtybių Valdovas; tai yra toks būdas, kokį turi pats Kūrėjas. Jo būdas įkūnija garbingumą, galią, kilnumą, didybę ir, svarbiausia, viršenybę. Jo būdas yra autoriteto simbolis, visko, kas teisinga, simbolis, visko, kas gražu ir gera, simbolis. Dar daugiau, Jo būdas yra nepažeidžiamumo simbolis, apsaugantis nuo tamsos ar bet kokios priešiškos jėgos užvaldymo ar įsibrovimo, taip pat simbolis, draudžiantis bet kuriam sutvėrimui įžeisti (ir netoleruojantis įžeidimų). Jo būdas yra aukščiausiosios galios simbolis. Nė vienas asmuo ar asmenų grupė negali sutrikdyti Jo darbo ar Jo būdo, ir jiems tai padaryti būtų neįmanoma. Tačiau žmogaus asmenybė yra ne daugiau kaip paprastas simbolis, rodantis nežymų žmogaus pranašumą prieš gyvulį. Žmogus savaime neturi jokios valdžios, jokios autonomijos ir jokio gebėjimo pranokti save, bet savo esme jis bejėgiškai priklauso nuo visokių žmonių, įvykių ir dalykų malonės. Dievo džiaugsmas kyla iš to, kad egzistuoja ir atsiranda teisingumas ir šviesa, kad sunaikinami tamsa ir blogis. Jo džiaugsmas kyla iš to, kad Jis atneša žmonijai šviesą ir gerą gyvenimą; Jo džiaugsmas yra teisingas džiaugsmas, visko, kas teigiama, egzistavimo simbolis, o dar labiau – palankumo simbolis. Dievo pyktis kyla dėl to, kad egzistuoja ir trikdo neteisingi dalykai, kenkiantys Jo žmonijai, kad egzistuoja blogis ir tamsa, dėl dalykų, kurie išstumia tiesą, ir dar labiau – dėl dalykų, kurie prieštarauja tam, kas gera ir gražu. Jo pyktis yra ženklas, kad visų neigiamų dalykų nebėra, ir, dar daugiau, tai yra Jo prigimtinio šventumo ženklas. Jo liūdesys kyla dėl žmonijos, į kurią Jis deda viltis, bet kuri pasinėrė į tamsą, ir dėl to, kad darbas, kurį Jis atlieka su žmogumi, neatitinka Jo ketinimų, nes ne visi Jo mylimi žmonės gali gyventi šviesoje. Jis liūdi dėl nekaltos žmonijos, dėl sąžiningo, bet neišmanančio žmogaus ir dėl gero, bet neturinčio savo nuomonės žmogaus. Jo liūdesys yra Jo gerumo ir gailestingumo simbolis, grožio ir geranoriškumo simbolis. Jo laimė, žinoma, kyla iš to, kad Jis nugali Savo priešus ir pelno nuoširdų žmogaus tikėjimą. Dar daugiau, ji kyla iš visų priešiškų jėgų išvarymo ir sunaikinimo ir dėl to, kad žmonijai suteikiamas geras ir taikus gyvenimas. Dievo laimė skiriasi nuo žmogaus džiaugsmo; tai – jausmas, tarsi skintum gerus vaisius, jausmas, kuris netgi pranoksta džiaugsmą. Jo laimė yra simbolis, kad nuo šiol žmonija bus išlaisvinta nuo kančių, ir simbolis, kad žmonija įžengs į šviesos pasaulį. Kita vertus, visos žmonijos emocijos kyla dėl jos savanaudiškų interesų, o ne dėl teisingumo, šviesos ar grožio ir tuo labiau ne dėl Dangaus suteiktos malonės. Žmonijos emocijos yra savanaudiškos, jos egzistuoja tamsos pasaulyje ir kyla ne dėl Dievo valios, juo labiau ne dėl Dievo plano. Todėl apie žmogų ir Dievą niekada negalima kalbėti vienodai. Dievas amžinai yra aukščiausiasis ir garbingiausiasis, o žmogus – amžinai menkas ir bevertis. Taip yra todėl, kad Dievas amžinai atsidavęs ir stengiasi dėl žmonijos, o žmogus amžinai siekia ir stengiasi tik dėl savęs. Dievas amžinai rūpinasi žmonijos išlikimu, tačiau žmogus niekada neprisideda prie teisingumo ar šviesos, o net jei žmogus ir deda laikinas pastangas, jos neatlaiko nė vieno smūgio, nes žmogus visada stengiasi tik dėl savęs paties, o ne dėl kitų. Žmogus amžinai yra savanaudis, o Dievas amžinai yra nesavanaudis. Dievas yra visko, kas teisinga, gera ir gražu, šaltinis, o žmogus yra tas, kuris perima ir išreiškia visą bjaurumą ir blogį. Dievas niekada nepakeis Savo teisingumo ir grožio esmės, tačiau žmogus bet kuriuo metu ir bet kurioje vietoje gali išduoti teisingumą ir nutolti nuo Dievo.

Kiekviename mano ištartame sakinyje glūdi Dievo būdas. Jums būtų gerai atidžiai išnagrinėti Mano žodžius, ir jūs iš jų tikrai gausite didelę naudą. Dievo esmę labai sunku suvokti, bet tikiu, kad jūs visi turite bent kokią nors nuomonę apie Dievo būdą. Todėl tikiuosi, kad galėsite Man parodyti daugiau darbų, kuriuos padarėte ir kurie neįžeidžia Dievo būdo. Tada Aš būsiu ramus. Pavyzdžiui, visada laikyk Dievą savo širdyje. Elkis pagal Jo žodžius. Visur ieškok Jo troškimų ir susilaikyk nuo to, kas rodo nepagarbą Dievui ir Jį žemina. Juo labiau neturėtum nustumti Dievo į antrą planą, kad užpildytum būsimą tuštumą savo širdyje. Jei tai padarysi, tu įžeisi Dievo būdą. O štai kitas pavyzdys: jei per visą savo gyvenimą niekada nepiktžodžiausi ir nesiskųsi Dievu, arba jei sugebėsi tinkamai įvykdyti viską, ką Jis tau patikėjo, ir taip pat paklusti visiems Jo žodžiams per visą savo gyvenimą, tuomet tu išvengsi administracinių potvarkių pažeidimo. Pavyzdžiui, jei kada nors esi pasakęs: „Kodėl aš nemanau, kad jis yra Dievas?“, „Manau, kad šie žodžiai yra tik Šventosios Dvasios apšvietimas“, „Mano nuomone, ne viskas, ką daro Dievas, būtinai yra teisinga“, „Dievo žmogiškumas nėra pranašesnis už mano“, „Dievo žodžiai tiesiog nėra įtikinami“ ar kitas panašias teisiančias pastabas, tada raginu tave dažniau išpažinti savo nuodėmes ir atgailauti. Priešingu atveju tu niekada neturėsi galimybės sulaukti atleidimo, nes įžeidi ne žmogų, o patį Dievą. Tu galbūt manai, kad teisi žmogų, tačiau Dievo Dvasia to taip nevertina. Tavo nepagarba Jo kūnui prilygsta nepagarbai Jam pačiam. Taigi, ar savo veiksmais tu neįžeidei Dievo būdo? Turi prisiminti, kad viskas, ką daro Dievo Dvasia, daroma siekiant apsaugoti Jo darbą kūne ir užtikrinti, kad šis darbas būtų atliktas gerai. Jei tai ignoruosi, sakau, kad esi tas, kuriam niekada nepavyks sėkmingai tikėti Dievą. Nes tu išprovokavai Dievo pyktį, todėl Jis panaudos tinkamą bausmę, kad duotų tau pamoką.

Dievo esmės pažinimas – nemenka užduotis. Turi suprasti Jo būdą. Taip tu, palaipsniui ir to net nepastebėdamas, pažinsi Dievo esmę. Įgijęs šias žinias, pastebėsi, kad žengi į aukštesnę ir gražesnę būseną. Galiausiai tu pradėsi gėdytis savo bjaurios sielos ir taip pajusi, kad nėra kur pasislėpti nuo savo gėdos. Tuomet tavo veiksmuose vis mažiau ir mažiau bus to, kas įžeidžia Dievo būdą, tavo širdis vis labiau priartės prie Dievo širdies, o meilė Jam palaipsniui augs tavo širdyje. Tai ženklas, kad žmonija įžengia į nuostabią būseną. Tačiau kol kas jūs to dar nepasiekėte. Kai jūs visi skubate siekdami savo likimo, kas iš jūsų turi noro pabandyti pažinti Dievo esmę? Jei tai tęsis toliau, jūs, patys to nesuvokdami, pažeisite administracinius potvarkius, nes Dievo būdą suprantate pernelyg mažai. Argi tai, ką dabar darote, nepadeda pagrindo jūsų nusižengimams prieš Dievo būdą? Tai, kad prašau jus suprasti Dievo būdą, yra neatsiejama nuo Mano darbo. Juk jei dažnai pažeisite administracinius potvarkius, kas iš jūsų išvengs bausmės? Argi tada Mano darbas nebūtų buvęs visiškai veltui? Todėl vis dar prašau, kad ne tik stebėtumėte savo elgesį, bet ir būtumėte atsargūs žengdami kiekvieną žingsnį. Tai yra aukštesnis reikalavimas, kurį jums keliu, ir tikiuosi, kad jūs visi jį atidžiai apsvarstysite ir į jį žiūrėsite rimtai. Jei ateis diena, kai jūsų veiksmai išprovokuos Manyje didžiulį pyktį, tai su pasekmėmis susidursite tik jūs patys, ir niekas kitas neprisiims bausmės už jus.


Labai rimta problema: išdavystė (1)

Netrukus Mano darbas bus baigtas. Ilgi metai, kuriuos praleidome kartu, tapo nepakeliamu prisiminimu. Aš nuolat kartojau Savo žodžius ir be paliovos vykdžiau Savo naująjį darbą. Žinoma, Mano pamokymai visada buvo neatsiejama mano darbo dalis. Be jų jūs visi išklystumėte iš kelio ir visiškai pasimestumėte. Mano darbas artėja prie pabaigos ir pasiekė paskutinį etapą. Vis dėlto dar noriu jums duoti keletą pamokymų, kitaip tariant, pasakyti keletą pamokančių žodžių, į kuriuos, tikiuosi, įsiklausysite. Tikiuosi tik vieno – kad nepaversite Mano įdėto vargo niekais, geriau suprasite Mano nuoširdų rūpestį ir Mano žodžius laikysite savo gyvenimo pagrindu. Nesvarbu, ar norite klausytis šių žodžių, ar priimate juos su džiaugsmu, ar nenoriai – privalote juos vertinti rimtai. Priešingu atveju jūsų atsainus ir abejingas būdas bei elgesys Mane giliai įskaudins, negana to, sukels Man didžiulį pasibjaurėjimą. Labai tikiuosi, kad visi skaitysite Mano žodžius vėl ir vėl – tūkstančius kartų, – kol jie įsirėš jūsų širdyse. Tik taip pateisinsite lūkesčius, kuriuos jums puoselėju. Tačiau dabar nė vienas iš jūsų taip negyvenate. Priešingai – jūs visi esate pasinėrę į palaidą gyvenimą, kai valgoma ir geriama iki soties, ir nė vienas nenaudoja Mano žodžių savo širdžiai ir sielai praturtinti. Todėl padariau išvadą apie tikrąjį žmonijos veidą: žmogus bet kuriuo metu gali Mane išduoti, ir nėra nė vieno, kuris būtų visiškai ištikimas Mano žodžiams.

„Šėtonas žmogų taip sugadino, kad jis nebepanašus į žmogų.“ Dabar šiuos žodžius jau iš dalies pripažįsta didžioji dauguma žmonių. Taip sakau todėl, kad tas „pripažinimas“, apie kurį kalbu, tėra paviršutiniškas pritarimas, o ne tikras žinojimas. Kadangi nė vienas iš jūsų negali nei tiksliai savęs įvertinti, nei nuodugniai savęs išanalizuoti, Mano žodžiais jūs tikite tik iš dalies. Tačiau šį kartą pasitelkdamas faktus paaiškinsiu pačią rimčiausią jumyse glūdinčią problemą. Toji problema – išdavystė. Žodis „išdavystė“ jums visiems yra gerai žinomas, nes dauguma žmonių yra išdavę kitą žmogų: vyras išduoda žmoną, žmona – vyrą, sūnus – tėvą, dukra – motiną, tarnas – šeimininką, draugai išduoda vieni kitus, giminaičiai išduoda vieni kitus, pardavėjai išduoda pirkėjus ir taip toliau. Visuose šiuose pavyzdžiuose glūdi išdavystės esmė. Trumpai tariant, išdavystė – tai elgesys, kai sulaužoma priesaika, pažeidžiamos moralės normos ar nepaisoma žmonių etikos. Toks elgesys rodo žmogiškumo praradimą. Kaip žmonės, nesvarbu, ar prisimenate kada nors išdavę kitą žmogų, ar jau daug kartų esate išdavę kitus, kadangi esate gimę šiame pasaulyje, visi esate padarę kažką, kas prieštarauja tiesai. Jei gali išduoti savo tėvus ar draugus, gali išduoti ir kitus, o juo labiau gali išduoti Mane ir daryti tai, kuo Aš bjauriuosi. Kitaip tariant, išdavystė nėra tik paviršutiniškas amoralus elgesys, o kur kas daugiau – tai elgesys, kuris prieštarauja tiesai. Būtent išdavystė yra žmonijos pasipriešinimo ir maišto prieš Mane šaltinis. Aš tai apibendrinau šiuo teiginiu: išdavystė kyla iš žmogaus prigimties ir ši prigimtis yra kiekvieno žmogaus darnos su Manimi prigimtinis priešas.

Nepaklusti Man besąlygiškai yra išdavystė. Nebūti Man ištikimam yra išdavystė. Apgaudinėti Mane ir meluoti man siekiant Mane suklaidinti yra išdavystė. Puoselėti daugybę įsivaizdavimų ir visur juos skleisti yra išdavystė. Neginti Mano liudijimų ir interesų yra išdavystė. Apsimestinai šypsotis, o širdimi būti toli nuo Manęs, yra išdavystė. Visa tai yra išdavystės apraiškos; jūs tai darote nuolat, ir jums tai tapo visiškai įprasta. Galbūt nė vienas iš jūsų nematote tame didelės problemos, tačiau Aš manau kitaip. Negaliu žmogaus Mano atžvilgiu įvykdytos išdavystės laikyti menkniekiu ir juo labiau negaliu jos ignoruoti. Net ir dabar, kai dirbu tarp jūsų, jūs vis tiek taip elgiatės. Jei ateis diena, kai nebus kam jūsų prižiūrėti, ar netapsite panašūs į plėšikus, kurie skelbiasi savo mažų teritorijų karaliais? Kai tai nutiks ir jūs sukelsite katastrofą, kas visa tai sutvarkys? Jei manote, kad kai kurios jūsų išdavystės tėra pavieniai poelgiai, o ne nuolatinis elgesys, ir kad jų nereikėtų vertinti taip griežtai, kad nebūtų įžeistas jūsų orumas, jeigu iš tikrųjų taip manote, tuomet esate visiškai be nuovokos. Kuo tvirčiau žmogus laikosi tokios nuomonės, tuo aiškiau matyti, kad jis yra tipiškas maištininko pavyzdys. Žmogaus prigimtis yra jo esybė; ja grindžiamas jo išgyvenimas, ir žmogus negali jos pakeisti. Kaip pavyzdį paimkime išdavystės prigimtį. Jei gali išduoti savo giminaitį ar draugą, tai įrodo, kad išdavystė glūdi pačioje tavo esybėje ir yra tavo prigimtis – ji tau įgimta, ir to niekas negali paneigti. Pavyzdžiui, jeigu žmogui patinka vogti iš kitų, tai šis potraukis vogti yra jo esybės dalis, nors kartais jis vagia, o kartais – ne. Nesvarbu, ar vagia, ar ne, tai neįrodo, kad vogimas tėra tam tikras žmogaus elgesys. Tai veikiau įrodo, kad vogimas glūdi jo esybėje, kitaip tariant, yra jo prigimtis. Kai kas paklaus: jeigu tai yra jo prigimtis, tuomet kodėl pamatęs gražius daiktus, jis kartais jų nevagia? Atsakymas labai paprastas. Priežasčių nevogti gali būti daug. Galbūt daiktas yra per didelis, kad jį būtų galima nepastebimai pastverti, galbūt laikas netinkamas veikti, gal daiktas per brangus, pernelyg gerai saugomas, o gal daiktas jo visai nedomina, arba jis nemato, kuo daiktas jam galėtų būti naudingas, ir panašiai. Galimos visos šios priežastys. Tačiau nesvarbu, ar žmogus ką nors pavagia, ar ne, tai neįrodo, kad ši mintis buvo tik trumpalaikis blyksnis. Priešingai, ji glūdi jo prigimtyje, kurią sunku pakeisti. Toks žmogus nepasitenkina pavogęs vieną kartą; minčių pasisavinti kitų turtą kyla kaskart pamačius kažką gražaus ar susiklosčius palankiai situacijai. Todėl ir sakau, kad tokios mintys nėra tai, kas žmogui kartkartėmis šauna į galvą – jos kyla iš jo prigimties.

Kiekvienas gali savo žodžiais ir veiksmais atspindėti savo tikrąjį veidą. Šis tikrasis veidas, žinoma, yra jo prigimtis. Jei kalbi suktai, tuomet tavo prigimtis yra sukta. Jei tavo prigimtis yra klastinga, tuomet elgiesi klastingai, o kiti labai lengvai tampa tavo apgaulės ir mulkinimo aukomis. Jei tavo prigimtis yra piktavališka, tavo žodžiai gali būti malonūs ausiai, bet tavo veiksmai negali paslėpti tavo piktavališkų klastų. Jei tavo prigimtis yra tingi, tuomet savo žodžiais bandysi pateisinti savo atmestiną elgesį ir tingumą, o tavo veiksmai bus atliekami lėtai ir atmestinai ir tau gana gerai seksis nuslėpti tiesą. Jei tavo prigimtis yra atjaučianti, tuomet tavo žodžiai bus išmintingi, o tavo veiksmai taip pat gerai atitiks tiesą. Jei tavo prigimtis – būti visiems ištikimam, tuomet tavo žodžiai neabejotinai yra nuoširdūs, viską darai sąžiningai ir atsakingai ir tavo šeimininkui nereikia dėl tavęs nerimauti. Jei tavo prigimtis yra gašli ar godi pinigų, tuomet tavo širdį dažnai užvaldys šie dalykai, ir tu nejučia darysi nederamus, amoralius dalykus, kurių žmonės lengvai nepamirš ir kurie kels žmonėms pasibjaurėjimą. Kaip jau sakiau, jei turi išdaviko prigimtį, tuomet vargu ar gali iš jos išsivaduoti. Nesiguosk mintimi, kad vien todėl, jog nesi padaręs nieko blogo kitiems, neturi išdavystės prigimties. Jei taip manai, tuomet iš tiesų keli pasibjaurėjimą. Kiekvieną kartą, kai kalbu, Mano žodžiai yra skirti visiems žmonėms, o ne tik vienam asmeniui ar kuriai nors žmonių grupei. Tai, kad neišdavei Manęs vienoje situacijoje, neįrodo, jog neišduosi Manęs kitoje. Kai kurie žmonės, patyrę nesėkmes santuokoje, praranda tikėjimą siekti tiesos. Kai kurie žmonės, griūvant šeimai, atsisako savo pareigos būti Man ištikimi. Kai kurie žmonės apleidžia Mane, kad ieškotų akimirkos džiaugsmo ir jaudulio. Kai kurie žmonės verčiau pultų į tamsią prarają, nei gyventų šviesoje ir patirtų Šventosios Dvasios darbo teikiamą džiaugsmą. Kai kurie žmonės ignoruoja draugų patarimus, kad patenkintų savo turtų troškimą, ir net dabar negali pripažinti savo klaidos bei pakeisti savo kelio. Kai kurie žmonės, kad gautų Mano apsaugą, laikinai gyvena prisidengę Mano vardu, o kiti, brangindami savo gyvybę ir bijodami mirties, nenoriai šiek tiek pasiaukoja dėl Manęs. Argi šie ir kiti panašūs veiksmai, kurie yra amoralūs ir stokojantys padorumo, nėra tik elgesys, kuriuo žmonės jau seniai išdavė Mane giliai savo širdyse? Žinoma, Aš žinau, kad žmonės iš anksto neplanuoja Manęs išduoti, bet jų išdavystė yra natūrali jų prigimties išraiška. Niekas nenori Manęs išduoti, tuo labiau niekas nėra laimingas įvykdęs išdavystę prieš Mane. Priešingai, jie dreba iš baimės, argi ne? Taigi, ar jūs galvojate, kaip išpirkti šias išdavystes ir kaip pakeisti dabartinę situaciją?


Labai rimta problema: išdavystė (2)

Žmogaus prigimtis labai skiriasi nuo Mano esmės, nes sugedusi žmogaus prigimtis kyla tiesiogiai iš Šėtono; žmogaus prigimtis buvo paveikta ir sugadinta Šėtono. Tai yra, žmogus gyvena jo pykčio ir bjaurumo įtakoje. Žmogus neauga tiesos pasaulyje ar kažkokioje šventoje aplinkoje, juolab žmogus negyvena šviesoje. Dėl to niekam neįmanoma būti savo prigimtimi tiesos nešėju nuo pat gimimo akimirkos, ir dar mažiau įmanoma gimti su tokia esme, kuri baiminasi Dievo ir Jam paklūsta. Priešingai, žmogaus prigimčiai būdinga priešintis Dievui, maištauti prieš Dievą, ir nejausti meilės tiesai. Ši prigimtis ir yra problema, kurią aš noriu aptarti, o jos vardas– išdavystė. Išdavystė yra kiekvieno iš mūsų priešiškumo Dievui šaltinis. Tai problema, esanti tik žmoguje, Manyje jos nėra. Kai kas paklaus: kadangi ir mes, ir Kristus gyvename tame pačiame pasaulyje, kodėl visi žmonės turi Dievą išduodančią prigimtį, o Kristus – ne? Tai problema, kurią yra būtina jums aiškiai išdėstyti.

Žmonijos egzistencijos pamatas yra pasikartojanti sielos reinkarnacija, jos persikūnijimas. Kitais žodžiais tariant, kiekvienas iš mūsų apsigyvena žmogaus kūne kai persikūnija jų siela. Po to kai gimsta žmogaus kūnas, jo gyvenimas tęsiasi, kol kūnas pagaliau pasiekia savo ribas, ir tą paskutinę akimirką siela palieka savo kiautą. Šis procesas kartojasi vėl ir vėl, žmogaus siela ateina ir išeina vis iš naujo, ir taip yra palaikoma žmonijos egzistencija. Kūniškas gyvenimas taip pat yra ir žmogaus sielos gyvenimas, o žmogaus siela palaiko žmogaus kūno egzistenciją. Kitaip sakant, kiekvieno žmogaus gyvenimas ateina iš jo sielos, jis nėra įgimtas kūnui. Taigi, žmogaus prigimtis ateina iš sielos, ne iš kūno. Tik kiekvieno žmogaus siela žino kaip jis patyrė Šėtono gundymus, sielvartą ir sugedimą. Šie dalykai nepažinūs žmogaus kūnui. Todėl žmonija, pati to nesuvokdama, tampa dar tamsesnė, dar labiau susitepusi ir piktesnė, o atstumas tarp žmogaus ir Manęs vis didėja, ir gyvenimas visai žmonijai tampa dar tamsesnis, gūdesnis. Šėtonas laiko visų žmonių sielas savo gniaužtuose, todėl savaime suprantama, ir į žmogaus kūną taip pat yra Šėtono įsiveržta. Kaip toks kūnas ir tokia žmonija galėtų nesipriešinti Dievui? Argi jie gali iš prigimties būti su Juo suderinami? Kodėl aš nubloškiau Šėtoną į dangaus vidurį? Nes jis mane išdavė. Tai ar gali žmonės tuomet būti tiek laisvi, kad į tai neįsipainiotų? Štai kodėl išdavystė yra žmogaus prigimtis. Tikiu, kad kartą supratę šį samprotavimą jūs šiek tiek patikėsite ir Kristaus esme. Kūnas, kurį dėvi Dievo Dvasia, yra paties Dievo kūnas. Dievo Dvasia yra aukščiausia; Ji yra visagalė, šventa ir teisi. Taip pat ir Jo kūnas yra aukščiausias, visagalis, šventas ir teisus. Toks kūnas gali daryti tik tai, kas yra teisinga ir naudinga žmonijai, kas yra šventa, šlovinga ir galinga; Jis nesugeba padaryti nieko, kas iškreiptų tiesą, pažeistų moralinį teisingumą, ir juo labiau Jis nesugeba išduoti Dievo Dvasios. Dievo Dvasia yra šventa, taigi Jo kūnas negali būti Šėtono sugadintas; Jo kūnas yra skirtingos esmės nei žmogaus kūnas. Nes juk žmogų, ne Dievą sugadino Šėtonas, o Paties Dievo kūno Šėtonas sugadinti negali. Taigi, nepaisant to,kad žmogus ir Kristus gyvena toje pačioje erdvėje, Šėtonas gali pasisavinti ir naudoti tik žmogų, ir sužaloti savo šėtoniškomis gudrybėmis tik jį. Kristaus, priešingai, tie jo gundymai nepaveikia kad ir kiek amžių praeitų, nes Šėtonas niekad nesugebės pakilti į aukščiausią vietą, ir niekad nesugebės prisiartinti prie Dievo. Šiandien visi jūs turite suprasti, jog tik Šėtono sugadinta žmonija Mane išduoda-. Išdavystė niekada nebus susijusi su Kristumi.

Visos Šėtono sugadintos sielos yra laikomos jo vergijoje ir valioje. Tiktai tie, kas tiki Kristumi buvo atskirti, išvaduoti iš Šėtono stovyklos ir atvesti į šių dienų karalystę. Šie žmonės jau nebegyvena Šėtono įtakoje. Bet net ir tada žmogaus prigimtis tebelieka įsišaknijusi jo kūne, kitaip tariant, jei net jūsų sielos buvo išganytos, jūsų prigimtis tebelieka tokia pati kaip ir anksčiau, o tikimybė, kad jūs Mane išduosite, tebėra lygi šimtui procentų. Štai kodėl Mano darbas tęsiasi taip ilgai, juk jūsų prigimtis yra nesukalbama. Jūs dabar iš paskutiniųjų savo išgalių vargstate, atlikdami savo pareigas, ir vis tik nekyla abejonių, kad kiekvienas jūsų sugeba Mane išduoti ir grįžti į Šėtono vergiją, į jo stovyklą, grįžti prie savo seno gyvenimo. Tuomet jūs negalėsite parodyti nei kruopelės žmogiškumo ar panašumo į žmogų, kaip darote dabar. Sunkiais atvejais jūs išvis būsite sunaikinti ir, dar daugiau, pasmerkti amžinam prakeiksmui, griežtai nubausti, kad daugiau -niekada neatgimtumėte. Štai su kokia problema susiduriate. Primenu jums tai, pirma – tam, kad Mano darbas nebūtų bergždžias, ir antra, kad visi jus galėtumėte gyventi šviesos dienomis. Tiesą pasakius, tai, ar Mano darbas bergždžias – ne svarbiausia problema. Svarbiausia, kad jūs galėtumėte gyventi laimingai ir ateitis jūsų būtų nuostabi. Mano darbas – gelbėti žmonių sielas. Jei tavo siela patenka į Šėtono nagus, tavo kūnas negyvens ramiai. Jei aš ginu tavo kūną, tavo siela be abejo taip pat bus Mano globojama. Jei iš tikrųjų imsiu tavimi bjaurėtis, tavo kūnas ir siela iš karto paklius į Šėtono nagus. Ar įsivaizduoji tuomet savo stovį? Jei vieną dieną Mano žodžiai jūsų nebepasieks, Aš arba atiduosiu jus Šėtonui ir leisiu jam dar sustiprinti skirtą jums kankinimą, kol Mano rūstybė galutinai nenuslūgs, arba Pats asmeniškai nubausiu jus, nepataisomi žmogiūkščiai, nes jūsų širdys, išduodančios Manę, niekad nesikeičia.

Jūs visi dabar turėtumėte kuo greičiau save ištirti, kad išvystumėte, kiek išdavystės Man vis dar jumyse likę. Aš nekantriai laukiu jūsų atsakymo. Nebūkite bendraudami su manimi, paviršutiniški. Aš niekad nežaidžiu su žmonėmis, jei sakau, kad ką nors padarysiu, tai tikrai padarysiu. Tikiuosi, kiekvienas iš jūsų rimtai priims mano žodžius, o ne galvos, jog tai kažkokia mokslinė fantastika. Ko Aš noriu – tai konkrečių jūsų veiksmų, o ne įsivaizdavimų. Dabar jūs turite atsakyti į Mano toliau pateiktus klausimus:

1. Jei tu tikrai sugebi ir mėgsti tarnauti, ar gali tarnauti Man atsidavusiai, be jokio atsainumo ar neigiamybės?

2. Jei sužinosi, kad aš tavęs niekada nevertinau, ar vis tiek galėsi pasilikti ir visą gyvenimą Man tarnauti?

3. Jei Aš, nepaisant to, kad tu įdėjai daug pastangų, tebebūsiu su tavimi labai šaltas, ar sugebėsi toliau nepastebimai Man dirbti?

4. Jei po to, kai tu patyrei dėl Manęs tam tikrų išlaidų, aš nepatenkinsiu tavo kuklių reikalavimų, ar būsi priblokštas, ar nusivilsi Manimi, o gal net pradėsi putoti iš pykčio ir įžeidinėti Mane?

5. Jei tu visada buvai labai ištikimas, labai Mane mylėjai, bet vis tiek kenti nuo ligų, finansinių sunkumų, draugų ir giminaičių apleidimo ar kitų bėdų, ar tavo ištikimybė ir meilė Man vis tiek tęsis?

6. Jei niekas iš to, ką įsivaizdavai savo širdyje, neatitinka to, ką Aš padariau, kaip turėtum eiti savo ateities keliu?

7. Jei negauni nieko iš to, ko tikėjaisi gauti, ar gali ir toliau būti Mano sekėju?

8. Jei niekada nesupratai Mano darbo tikslo ir reikšmės, ar gali būti paklusnus žmogus, kuris nesprendžia kaip papuola ir nedaro savavališkų išvadų?

9. Ar gali branginti visus Mano pasakytus žodžius ir visą darbą, kurį atlikau būdamas su žmogumi?

10. Ar gali būti Mano ištikimas sekėjas, pasiryžęs kentėti visą gyvenimą dėl Manęs, net jei nieko negausi?

11. Ar dėl Manęs tu gali atsisakyti galvojimo, planavimo ar pasiruošimo savo būsimam išlikimo keliui?

Šie klausimai atspindi Mano galutinius reikalavimus jums, ir tikiuosi, kad visi jūs galėsite man į juos atsakyti. Jei tu įvykdei vieną ar du iš reikalaujamų šiais klausimais dalykų, tau vis tiek reikės ir toliau stengtis. Jei negali įvykdyti nė vieno iš šių reikalavimų, tu tikrai esi iš tų, kas bus nublokštas į pragarą. Tokiems žmonėms man nereikia sakyti nieko daugiau, nes jie tikrai negali būti su Manimi suderinami. Kaip galėčiau laikyti savo namuose kažką, kas bet kokiomis aplinkybėmis gali mane išduoti? O kalbant apie tuos, kurie vis dar galėtų daugumoje aplinkybių Mane išduoti, Aš, prieš priimdamas kitus sprendimus, stebėsiu jų elgesį. Tačiau visus, kurie sugeba mane išduoti, nesvarbu kokiomis sąlygomis, aš niekada nepamiršiu; Aš prisiminsiu kiekvieną iš jų savo širdyje ir lauksiu progos atkeršyti už jų blogus darbus. Reikalavimai, kuriuos Aš iškėliau - tai visos tos problemos, kurias jūs turite ištirti savyje. Tikiuosi, jūs galite jas rimtai apsvarstyti ir nesielgti atsainiai su Manimi. Artimiausiu metu Aš patikrinsiu jūsų duotus atsakymus į mano reikalavimus. Iki tol Aš nieko daugiau iš jūsų nereikalausiu ir daugiau jūsų nuoširdžiai neprotinsiu. Vietoj to, Aš pasinaudosiu savo valdžia: tie, kurie turi būti išsaugoti, bus išsaugoti, tiems, kuriems turi būti atlyginta, bus atlyginta, tie, kurie turi būti atiduoti Šėtonui, bus atiduoti Šėtonui, tie, kurie turi būti griežtai nubausti, bus griežtai nubausti, ir tie, kurie turi žūti, bus sunaikinti. Taip daugiau nebus nei vieno, kas trikdytų Mane Mano dienose. Ar tiki Mano žodžiais? Ar tiki pelnytu atpildu? Ar tiki, kad nubausiu visus tuos blogiu apkrėstus, kurie Mane apgaudinėja ir išduoda? Ar viliesi, kad ta diena ateitų kuo greičiau, ar, kad ji ateitų kuo vėliau? Ar esi tas, kuris bijo bausmės, ar tas, kuris mieliau Man priešintųsi, nors tai reikštų ištverti bausmę? Kai ta diena ateis, kaip tu įsivaizduoji, ar gyvensi džiaugsmo ir juoko apsupty, ar verksi ir grieši dantimis? Kokių pasekmių viliesi sulaukti? Ar kada nors esi rimtai svarstęs, ar tikrai tiki Manimi šimtu procentų, ar šimtu procentų Manimi abejoji? Ar kada nors kruopščiai apgalvojai, kokių pasekmių ir rezultatų tavo veiksmai ir elgesys gali tau atnešti? Ar stipriai viliesi, kad visi Mano žodžiai bus su laiku įvykdyti, ar bijai, kad jie bus su laiku įvykdyti? Jei tikiesi, kad Aš greitai iškeliausiu savo žodžių vykdyti, kaip turėtumei elgtis su savo žodžiais ir veiksmais? Jei netiki Mano išvykimu ir nelauki, kad visi Mano žodžiai bus įvykdyti nedelsiant, kodėl apskritai tiki Manimi? Ar tu tikrai žinai, kodėl Manimi seki? Jei vien dėl to, kad plėstum savo akiratį, prašau, nereikia dėl to vargti. Jei sieki būti palaimintas ir išvengti ateinančios nelaimės, kodėl nesirūpini savo elgesiu? Kodėl nepaklausi savęs, ar gali patenkinti Mano reikalavimus? Kodėl taip pat nepaklausi savęs, ar esi vertas paveldėti būsimus palaiminimus?


Turėtumėte apsvarstyti savo poelgius

Kiekvienas jūsų gyvenimo poelgis ir veiksmas rodo, jog jums kasdien reikia išgirsti Mano žodžių ištrauką, kuri jus įkvėptų, nes jums jų trūksta, o jūsų žinios ir gebėjimas juos suprasti yra per menki. Savo kasdieniame gyvenime jūs gyvenate tokioj atmosferoj ir aplinkoj, kurioje nėra tiesos ar sveiko proto. Jums trūksta išgyvenimo išteklių ir jūs neturite pagrindo pažinti Manęs ar tiesos. Jūsų tikėjimas yra paremtas tik miglotu ir abstrakčiu tikėjimu arba itin dogmatiškomis žiniomis ir religiniais ritualais. Aš kasdien stebiu jūsų veiksmus, nagrinėdamas jūsų ketinimus ir jūsų blogio vaisius, tačiau niekada neradau nė vieno žmogaus, kuris iš tikrųjų padėtų savo širdį ir dvasią ant Mano niekada nepajudinto aukuro. Todėl nenoriu veltui išlieti visų Savo žodžių, kuriuos noriu ištarti tokiai žmonijai; vieninteliai planai Mano širdyje yra skirti Mano neužbaigtam darbui ir tiems žmonijos nariams, kuriuos dar turiu išgelbėti. Nepaisant to, noriu, kad visi, kurie seka Manimi, gautų Mano išgelbėjimą ir tiesas, kurias Mano žodis suteikia žmogui. Tikiuosi, kad vieną dieną, užmerkęs akis, išvysi karalystę, kurios oras bus kupinas aromatų ir pro kurią tekės gyvo vandens upės, o ne niūrų, šaltą pasaulį, kurio dangų dengia tamsūs debesys ir kuriame niekada nenutyla staugimo garsai.

Kiekvieną dieną kiekvieno žmogaus poelgiai ir mintys yra stebimi Vienatinio akių ir tuo pat metu ruošia jo paties rytojų. Tai kelias, kuriuo privalo eiti visi gyvieji; tai kelias, kurį Aš iš anksto visiems numačiau ir kurio niekas negali išvengti ar būti nuo jo atleistas. Mano ištartų žodžių yra nesuskaičiuojama galybė, o atliktų darbų – neišmatuojama daugybė. Kasdien stebiu, kaip kiekvienas žmogus natūraliai atlieka viską, ką turi atlikti, vadovaudamasis savo prigimtimi ir jos raida. Daugelis jau nesąmoningai žengė „teisingu keliu“, kurį nutiesiau tam, kad atskleisčiau skirtingus žmonių tipus. Šių skirtingų tipų žmones jau seniai įkūriau skirtingose aplinkose ir kiekvienas, būdamas savo atitinkamoje vietoje, atskleidžia savo prigimtines savybes. Niekas jų nevaržo ir niekas jų nevilioja. Jie yra visiškai laisvi ir atsiskleidžia natūraliai. Vienintelis juos sulaikantis dalykas yra Mano žodžiai. Todėl vieni žmonės nenoriai skaito Mano žodžius, niekada jų nevykdo ir tai daro tik tam, kad išsisuktų ir išvengtų mirties; tuo tarpu kiti sunkiai ištveria dienas be Mano žodžių, kurie juos veda ir palaiko, todėl jie natūraliai visada brangina Mano žodžius. Bėgant laikui, jie atranda žmogaus gyvenimo paslaptį, žmonijos paskirtį ir buvimo žmogumi vertę. Žmonija tiesiog tokia yra Mano žodžių akivaizdoje, o Aš paprasčiausiai leidžiu viskam vykti sava eiga. Aš nedarau nieko, kas priverstų žmones Mano žodžius laikyti savo egzistencijos pagrindu. Todėl tie, kurie niekada neturėjo sąžinės ir kurių egzistavimas niekada neturėjo jokios vertės, drąsiai atmeta Mano žodžius ir, kurį laiką tyliai stebėję, kaip viskas klostysis, ima daryti ką panorėję. Jie pradeda bjaurėtis tiesa ir viskuo, kas sklinda iš Manęs, o dar labiau bjaurėtis buvimu Mano namuose. Dėl savo likimo ir norėdami išvengti bausmės, šie žmonės, net ir triūsdami, kurį laiką gyvena Mano namuose. Tačiau jų ketinimai ir veiksmai niekada nesikeičia. Tai didina jų troškimą būti palaimintiems, taip pat didina jų troškimą vieną kartą patekti į karalystę ir ten likti amžinai, netgi patekti į amžinąjį dangų. Kuo labiau jie trokšta, kad Mano diena greičiau ateitų, tuo labiau jie jaučia, kad tiesa tapo kliūtimi ir kliuviniu jų kelyje. Jie nekantrauja įžengti į karalystę, kad amžinai mėgautųsi dangaus karalystės palaiminimais, ir visa tai gautų, nesiekdami tiesos, nepriimdami teismo ir bausmės, o svarbiausia – nekeliaklupsčiaudami Mano namuose ir nevykdydami to, ką įsakau. Šie žmonės įžengia į Mano namus ne tam, kad patenkintų savo troškimą ieškoti tiesos, ir ne tam, kad bendradarbiautų Man valdant; jų tikslas yra tiesiog būti tarp tų, kurie ateinančiame amžiuje nebus sunaikinti. Todėl jų širdys niekada nežinojo, kas yra tiesa arba kaip ją priimti. Štai kodėl tokie žmonės niekada nesivadovavo tiesa ir nesuvokė savo sugedimo gylio, o visą laiką gyveno Mano namuose kaip „tarnai“. Jie „kantriai“ laukia, kol ateis Mano diena, ir nenuilsta, blaškomi Mano darbo būdo. Tačiau kad ir kokios didelės būtų jų pastangos ar kad ir kokią kainą jie bemokėtų, niekas niekada nėra jų matęs kenčiančių dėl tiesos arba ką nors dėl Manęs paaukojančių. Savo širdyse jie nekantrauja sulaukti dienos, kai Aš užbaigsiu senąjį amžių, ir nesulaukia, kol sužinos, kokia didelė yra Mano galia ir valdžia. Tačiau vieno dalyko, kurio jie niekada neskubėjo daryti, – tai keisti save ir siekti tiesos. Jie myli tai, kuo Aš bjauriuosi, ir bjaurisi tuo, ką Aš myliu. Jie trokšta to, ko Aš nekenčiu, bet bijo prarasti tai, kuo Aš šlykščiuosi. Jie gyvena šiame blogio kupiname pasaulyje, niekada jo neapkęsdami, tačiau labai bijo, kad Aš jį sunaikinsiu. Nepaisant jų prieštaringų ketinimų, jie myli šį pasaulį, kuriuo Aš bjauriuosi, bet taip pat trokšta, kad Aš jį kuo greičiau sunaikinčiau, kad, kol jie dar nėra palikę tikrojo kelio, išvengtų pražūties ir taptų kito amžiaus šeimininkais. Taip yra todėl, kad jie nemyli tiesos ir bjaurisi viskuo, kas sklinda iš Manęs. Jie gali trumpam tapti „paklusniais žmonėmis“ tam, kad neprarastų palaiminimų, bet jų nekantrus troškimas būti palaimintiems ir jų motyvas, kylantis iš baimės žūti bei patekti į degančios ugnies ežerą, niekada negali būti nuslėpti. Mano dienai artėjant, jų troškimas vis stiprėja. Ir kuo didesnė nelaimė, tuo bejėgiškesni jie tampa, nežinodami, nuo ko pradėti, kad Mane pradžiugintų ir neprarastų palaiminimų, kurių taip seniai troško. Vos tik Mano ranka pradeda savo darbą, tokie žmonės nekantrauja imtis veiksmų ir stoti į priešakines gretas. Jie galvoja tik apie tai, kaip patekti į patį kariuomenės priešakį, labai bijodami, kad Aš jų nepamatysiu. Jie daro ir kalba tai, kas jų manymu yra teisinga, niekada nesuvokdami, kad jų poelgiai ir veiksmai niekada neturėjo nieko bendro su tiesa, ir kad jų poelgiai tik kenkia ir trukdo Mano planui. Jie galbūt įdėjo daug pastangų ir galbūt buvo nuoširdžiai pasiryžę ištverti sunkumus, tačiau niekas, ką jie daro, nėra su Manimi susijęs, nes Aš niekada nemačiau, kad jie elgtųsi vedami gerų ketinimų, o juo labiau nemačiau, kad jie ką nors padėtų ant Mano aukuro. Štai kokius poelgius jie darė Mano akivaizdoj per šiuos daugelį metų.

Iš pradžių norėjau jums suteikti daugiau tiesų, bet dėl jūsų pernelyg šalto ir abejingo požiūrio į tiesą turėjau nuo to susilaikyti; nenoriu, kad Mano širdies kraujas būtų veltui švaistomas, o taip pat nenoriu matyti žmonių, įsikibusių į Mano žodžius, bet visokeriopai Man besipriešinančių, Mane šmeižiančių ir koneveikiančių. Dėl jūsų požiūrio ir jūsų žmogiškumo, Aš jums suteikiu tik nedidelę, bet labai svarbią Savo žodžių dalį, atliekančią Mano bandomojo darbo su žmonija paskirtį. Tik dabar Aš išties įsitikinau, kad Mano priimti sprendimai ir planas atitinka jūsų poreikius, ir dar labiau įsitikinau, kad Mano požiūris į žmoniją yra teisingas. Daugelį metų Mano akivaizdoje trukęs jūsų elgesys Man atsakė į iki šiol neatsakytą klausimą: „Koks yra žmogaus požiūris į tiesą ir tikrąjį Dievą?“ Širdies kraujas, kurį praliejau dėl žmogaus, įrodo Mano meilės žmogui esmę, o žmogaus veiksmai ir poelgiai Mano akivaizdoje įrodo jo neapykantos tiesai ir priešiškumo Man esmę. Aš visada rūpinuosi visais, kurie Manimi seka, tačiau tie, kurie Manimi seka, niekada nesugeba priimti ne tik Mano žodžių, bet ir Mano pasiūlymų. Būtent tai Mane liūdina labiausiai. Niekas niekada nesugebėjo Manęs suprasti, o juo labiau Manęs priimti, nors Mano požiūris yra nuoširdus, o Mano žodžiai švelnūs. Kiekvienas atlieka darbą, kurį jam patikėjau, vadovaudamasis savo ketinimais, nesiekdamas Mano ketinimų, o juo labiau neklausdamas, ko Aš iš jo reikalauju. Jie vis dar tvirtina ištikimai Man tarnaujantys, tuo pat metu prieš Mane maištaudami. Daugelis tiki, kad tiesos, kurios jiems yra nepriimtinos arba kuriomis jie negali vadovautis, nėra tikros tiesos. Tokiems žmonėms Mano tiesos tampa kažkuo, ką reikia paneigti ir atmesti. Tuo pat metu žmonės žodžiais Mane pripažįsta esant Dievu, tačiau taip pat Mane laiko pašaliečiu, neišmanančiu tiesos, kelio ar gyvybės. Niekas nežino šios tiesos: Mano žodžiai yra niekada nekintanti tiesa; Aš esu gyvybės šaltinis žmogui ir vienintelis žmonijos vedlys; Mano žodžių vertė ir prasmė priklauso ne nuo to, ar žmonija juos pripažįsta ir priima, o nuo pačios žodžių esmės; ir net jei nė vienas šioje Žemėje esantis žmogus Mano žodžių nepriimtų, jų vertės ir žmonijai teikiamos pagalbos negalėtų įvertinti joks žmogus. Todėl, susidūrus su daugybe žmonių, kurie maištauja prieš Mano žodžius, juos neigia arba visiškai niekina, Mano požiūris yra tik toks: Tegul Mano įrodymais būna laikas ir faktai, kurie įrodys, jog Mano žodžiai prilygo tiesai, keliui ir gyvybei. Tegul jie įrodo, kad viskas, ką Aš pasakiau, yra teisinga, kad tai yra tai, ką žmogus turėtų turėti, o juo labiau – tai, ką žmogus turėtų priimti. Visiems, kurie Manimi seka, leisiu sužinoti šį faktą: Tie, kurie negali visiškai priimti Mano žodžių, tie, kurie negali vadovautis Mano žodžiais, tie, kurie Mano žodžiuose nesugeba įžvelgti tikslo, ir tie, kurie per Mano žodžius negali gauti išganymo malonės, yra tie, kurie Mano žodžiais yra pasmerkiami, o juo labiau, tie, kurie prarado Mano išganymo malonę, nuo kurių Mano rykštė niekada neatsitrauks.

Visagalio atodūsis

Tavo širdyje slypi didžiulė paslaptis, kurios niekada nesuvokei, nes gyvenai pasaulyje, kurio neapšviečia šviesa. Tavo širdį ir tavo dvasią pasiglemžė piktasis. Tavo akis gaubia tamsa, todėl nebematai nei saulės danguje, nei naktį žėrinčių žvaigždžių. Tavo ausys užkimštos apgaulingais žodžiais, todėl negirdi nei griausmingo Jehovos balso, nei nuo sosto tekančių galingų vandenų ošimo. Praradai visa, kas teisėtai tau priklausė, visa, ką tau buvo dovanojęs Visagalis. Pasinėrei į beribę kančių jūrą – ten nėra jėgos, galinčios tave išgelbėti, nėra jokios vilties išlikti, tėra tik nuolatinė kova ir blaškymasis… Nuo tos akimirkos buvai pasmerktas kentėti nuo piktojo rankos, nutolęs nuo Visagalio palaiminimų, nutolęs nuo Visagalio aprūpinimo ir žengti keliu, iš kurio nebėra sugrįžimo. Net milijonas šauksmų vargiai ar gali pažadinti tavo širdį ir dvasią. Tu giliai miegi piktojo rankose – to, kurio suvedžiotas žengi į beribę nežinią – be krypties, be kelrodžių. Nuo tada praradai pirmapradį tyrumą ir nekaltumą, o Visagalio rūpesčio ėmei šalintis. Tavo širdyje viešpatauja piktasis, jis visokeriopai tave valdo  ir yra tapęs tavo gyvenimu. Tu jo nebebijai, jo nebevengi ir juo nebeabejoji. Priešingai – laikai jį savo širdies dievu. Pradėjai  jį aukštinti ir garbinti; judu tapote neatskiriami lyg kūnas ir šešėlis, pasiryžę kartu gyventi ir kartu mirti. Tu nė nežinai, iš kur atėjai, kodėl gimei ir kodėl mirsi. Visagalį laikai svetimu, nežinai Jo kilmės, juo labiau nežinai, ką Jis dėl tavęs yra padaręs. Visa, kas ateina iš Jo, tau atrodo priešiška, todėl nemoki to branginti ir nesuvoki to vertės. Nuo tos dienos, kai priėmei Visagalio aprūpinimą, eini koja kojon su piktuoju. Kartu su piktuoju ištvėrei tūkstančius metų audrų ir negandų, o dabar drauge su piktuoju stoji prieš Dievą, kuris kadaise buvo tavo gyvybės šaltinis. Tu nemoki atgailauti, ir net nesuvoki, kad jau atsidūrei ant pražūties slenksčio. Pamiršai, kad piktasis tave suvedžiojo ir engė; pamiršai savo pradžią. Taip iki pat šios dienos žingsnis po žingsnio piktasis tau smarkiai kenkė. Tavo širdis ir dvasia aptirpo ir sunyko. Nebesiskundi dėl žmonių pasaulio vargų ir nebetiki, kad pasaulis neteisingas. Dar mažiau tau rūpi, ar Visagalis apskritai yra, nes piktąjį jau seniai laikai savo tikruoju tėvu ir nebegali nuo jo atsiskirti. Štai tokia yra tavo širdies paslaptis.

Auštant rytuose sužimba ryto žvaigždė. Tai žvaigždė, kurios anksčiau nebuvo. Ji nušviečia ramią, žvaigždėtą padangę ir vėl įžiebia žmonių širdyse užgesusią šviesą. Ši šviesa išsklaido vienatvę, apšviečia tave ir kitus. Tačiau tu vis dar esi kietai įmigęs tamsioje naktyje – negirdi balso, nematai šviesos ir nejauti ateinančio naujo dangaus, naujos žemės ir naujojo amžiaus, nes tavo tėvas tau sako: „Mano vaike, nesikelk, dar per anksti. Lauke labai šalta, neik į lauką, kad kalavijai ir ietys neišbadytų tau akių.“ Tu tiki tik savo tėvo perspėjimu, nes manai, kad tik tėvas teisus, kad jis vyresnis už tave ir iš tikrųjų tave myli. Tokie perspėjimai ir tokia meilė verčia tave nebetikėti pasakojimais apie pasaulio šviesą, nebesidomėti, ar šiame pasaulyje dar egzistuoja tiesa, nebesitikėti Visagalio išgelbėjimo. Tu susitaikai su esama padėtimi, nebelauki šviesos atėjimo ir nebesidairai legendoje  išpranašauto Visagalio nužengimo. Visa, kas gražu, tavo akims nebegali atgimti ir nebegali egzistuoti; žmonijos rytojus ir žmonijos ateitis tavo akyse išnyko ir žuvo. Tu tvirtai įsikibęs į savo tėvo drabužį, pasiryžęs dalytis jo vargais, mirtinai bijodamas prarasti bendrakeleivį bei kryptį tolimame kelyje. Šis platus ir miglotas žmonių pasaulis išugdė daugelį jūsų – tvirtų, bebaimių ir nepalaužiamų, atliekančių jame įvairiausius vaidmenis. Jis išugdė daugybę „karių“, nebijančių mirties; dar daugiau – ištisas grupes sustingusių, dvasiškai paralyžiuotų žmonių, nesuvokiančių savo sukūrimo tikslo. Visagalio akys aprėpia kiekvieną šios giliai kenčiančios žmonijos narį. Jis girdi kenčiančiųjų raudas, mato gėdingą nuskriaustųjų būseną ir jaučia išgelbėjimo malonę praradusios žmonijos bejėgiškumą bei baimę. Žmonija atstumia Jo rūpestį, pasirenka eiti savu keliu ir stengiasi išvengti Jo akių žvilgsnio, verčiau iki paskutinio lašo drauge su priešu ragauja karčiųjų gelmių taurę. Visagalio atodūsio žmonės jau nebegirdi, o Jo rankos nebenori glostyti šios nelaimingos žmonijos. Kaskart Jis susigrąžina žmones, ir kaskart vėl praranda, todėl Jo darbas nuolat kartojasi. Tačiau nuo tam tikros akimirkos Jis pavargsta, ima jaustis netekęs jėgų, todėl atideda į šalį pradėtą darbą ir nebevaikšto tarp žmonių… Žmonija nė nepastebi šių permainų, nežino apie Visagalio atėjimą ir pasitraukimą, Jo liūdesį ir sielvartą.

Visa šiame pasaulyje akimirksniu keičiasi pagal Visagalio mintis ir Jam stebint. Tai, ko žmonija niekada nebuvo girdėjusi, netikėtai pasirodo, o tai, ką ji turėjo nuo seno, nepastebimai išnyksta. Niekas negali perprasti Visagalio kelių, juo labiau – suvokti Jo gyvybės jėgos nepaprastumo ir didybės. Jis pranoksta visus, nes suvokia tai, ko žmogus nepajėgia pastebėti. Jis didis todėl, kad, nors žmonija Jį atstūmė, Jis vis tiek ją gelbsti. Jis žino gyvenimo ir mirties prasmę, Jis geriausiai žino, pagal kokius būties dėsnius turi gyventi sukurtoji žmonija. Jis yra žmonijos būties pamatas ir Atpirkėjas, prikeliantis žmoniją naujam gyvenimui. Dėl savo darbo ir plano Jis džiūgaujančią širdį panardina į liūdesį, o liūdinčią širdį pripildo džiaugsmo, o.

Nuklydusi nuo Visagalio teikiamos gyvybės žmonija nebesupranta, dėl ko gyvena, tačiau vis tiek bijo mirties. Ji neturi nei pagalbos, nei atramos, tačiau vis tiek nenori užmerkti akių ir, sukaupusi paskutines jėgas, ji palaiko savo kūno gyvybę, nors dvasia jau apmirusi, ir šiame pasaulyje velka savo apgailėtiną egzistenciją. Taip gyveni ir tu – kaip ir kiti, be vilties, be jokio tikslo. Tik legendose minimas Šventasis vieną dieną išgelbės tuos, kurie dejuoja kančiose ir su didžiausiu ilgesiu laukia Jo atėjimo. Tačiau šis tikėjimas žmonėse, praradusiuose dvasinį jautrumą, jau ilgą laiką lieka neįgyvendintas. Vis dėlto žmonės ir toliau Jo laukia. Visagalis gailisi šių giliai kenčiančių žmonių, tačiau kartu Jam atgrasūs tie, kurie visiškai prarado bet kokį dvasinį jautrumą, nes Jam tenka pernelyg ilgai laukti jų atsako. Jis nori ieškoti –  tavo širdies,  tavo dvasios. Jis nori duoti tau vandens ir maisto, kad pabustum, kad daugiau nebejaustum troškulio ir alkio. Kai pavargsti ir pradedi jausti šio pasaulio nykumą, nepasimesk ir neverk. Visagalis Dievas – Budėtojas – bet kurią akimirką pasirengęs tave apkabinti. Jis budi šalia tavęs ir laukia tavo sugrįžimo, laukia tos dienos, kai staiga prisiminsi ir suprasi, kad atėjai iš Dievo; kad kažkuriuo metu paklydai; kad kelyje praradai sąmonę; kad kažkuriuo metu įgijai „tėvą“; be to, suprasi, jog Visagalis visą tą laiką budėjo ir laukė tavo sugrįžimo – laukė labai, labai ilgai. Jis kupinas ilgesio laukė tavo atsako, kurio vis dar nėra. Jo budėjimas yra neįkainojamas, nes Jis tai daro dėl žmogaus širdies ir žmogaus dvasios. Galbūt Jo budėjimas dar tęsis, o gal jau artėja prie pabaigos. Tačiau tu privalai aiškiai suprasti, kur šiuo metu yra tavo širdis ir tavo dvasia.

Dešimt administracinių įsakų, kurių Dievo išrinktoji tauta turi laikytis Karalystės amžiuje

1. Žmogus neturėtų savęs nei sureikšminti, nei išaukštinti. Jis turėtų garbinti ir aukštinti Dievą.

2. Darykite viską, kas naudinga Dievo darbui, ir nedarykite nieko, kas kenkia Dievo darbo interesams. Ginkite Dievo vardą, Dievo liudijimą ir Dievo darbą.

3. Pinigai, materialūs daiktai ir visas Dievo namų turtas yra aukos, kurias žmogus turi atnašauti. Šiomis aukomis gali naudotis tik kunigas ir Dievas, nes žmogaus aukos yra skirtos Dievui, o Dievas šiomis aukomis dalijasi tik su kunigu; niekas kitas neturi nei teisės, nei pagrindo naudotis jokia jų dalimi. Visos žmogaus aukos (įskaitant pinigus ir materialius daiktus, kuriais galima naudotis) yra atnašaujamos Dievui, o ne žmogui, todėl žmogus neturėtų jomis naudotis; jei žmogus jomis naudotųsi, jis vogtų aukas. Kiekvienas, kuris taip elgiasi, yra Judas, nes Judas ne tik išdavė Viešpatį, bet ir savinosi tai, kas buvo dedama į pinigų maišelį.

4. Žmogus turi sugedusį būdą ir, juo labiau, yra valdomas jausmų. Todėl tarnaujant Dievui dviem priešingos lyties asmenims griežtai draudžiama dviese be palydos kartu dirbti. Visi, kurie bus aptikti taip darantys, be išimties bus pašalinti.

5. Neteiskite Dievo ir lengvabūdiškai neaptarinėkite su Dievu susijusių dalykų. Darykite tai, ką žmogui dera daryti, ir kalbėkite taip, kaip žmogui dera kalbėti; neperženkite to, kas jums leista, ir nepažeiskite ribų. Valdykite savo liežuvį ir žiūrėkite, kur žengiate, kad nepadarytumėte nieko, kas įžeistų Dievo būdą.

6. Daryk tai, ką žmogui dera daryti, vykdyk savo įsipareigojimus, atlik tai, už ką esi atsakingas, ir laikykis savo pareigos. Kadangi tiki Dievą, turėtum prisidėti prie Dievo darbo; jei to nedarai, esi nevertas valgyti ir gerti Dievo žodžių ir nevertas gyventi Dievo namuose.

7. Bažnyčios darbe ir reikaluose, be paklusimo Dievui, visame kame vykdyk Šventosios Dvasios naudojamo žmogaus nurodymus. Net menkiausias pažeidimas yra nepriimtinas. Paklusk besąlygiškai ir neanalizuok, kas teisinga, o kas klaidinga – tai, kas teisinga ar klaidinga, su tavimi neturi nieko bendra. Tau turi rūpėti tik besąlygiškas paklusnumas.

8. Dievą tikintys žmonės turėtų paklusti Dievui ir Jį garbinti. Neaukštink nė vieno žmogaus ir juo nesižavėk. Nestatyk Dievo į pirmą vietą, žmonių, kuriais žaviesi, – į antrą, o savęs – į trečią. Nė vienas žmogus neturėtų užimti vietos tavo širdyje, ir neturėtum žmonių – ypač tų, kuriuos dievini, – statyti į vieną lygmenį su Dievu ar laikyti Jam lygiais. Dievui tai netoleruotina.

9. Sutelk savo mintis į bažnyčios darbą. Atsisakyk savo kūniškos ateities kūniškų siekių, ryžtingai spręsk šeimos reikalus, visa širdimi atsiduok Dievo darbui ir Dievo darbą laikyk pirmoje vietoje, o savo gyvenimą – antroje. Štai kas dera šventajam.

10. Netikinčių giminaičių (tavo vaikų, vyro ar žmonos, tavo seserų ar tėvų ir t. t.) nereikėtų versti prisijungti prie bažnyčios. Dievo namams narių netrūksta, todėl nėra reikalo didinti jų skaičių nenaudingais žmonėmis. Nė vieno, kuris nenori tikėti, negalima atvesti į bažnyčią. Šis nurodymas taikomas visiems žmonėms. Šiuo klausimu turite vieni kitus drausminti, prižiūrėti ir vieni kitiems priminti. Niekam nevalia jo pažeisti. Net jei netikintys giminaičiai nenoriai įžengia į bažnyčią, jiems negalima išduoti knygų ar suteikti naujo vardo. Tokie žmonės nepriklauso Dievo namams, todėl jų patekimą į bažnyčią būtina sustabdyti visomis būtinomis priemonėmis. Jei dėl demonų įsiveržimo bažnyčiai bus pridaryta bėdų, tu pats būsi pašalintas arba tau bus taikomi apribojimai. Trumpai tariant, šiuo klausimu kiekvienas yra atsakingas, tačiau neturėtum elgtis neapgalvotai ar tuo naudotis asmeninėms sąskaitoms suvesti.


Dievo apsireiškimas pradėjo naują amžių

Šešių tūkstantmečių Dievo valdymo planas artėja į pabaigą. Karalystės vartai jau atverti visiems, ieškantiems Dievo apsireiškimo. Brangūs broliai ir seserys, ko jūs laukiate? Ko ieškote? Ar laukiate kol apsireikš Dievas? Ar ieškote Jo pėdsakų? Kaip stipriai žmonės ilgisi Dievo apsireiškimo! Ir kaip sunku rasti Dievo pėdsakus! Ką turėtume daryti tokiais laikais, kaip mūsų, tokiame pasaulyje, kaip mūsų, ką turėtume padaryti kad sulauktume Dievo apsireiškimo dienos? Ką turėtume daryti, kad neatsiliktume nuo Dievo pėdsakų? Tokie klausimai kyla visiems, laukiantiems Dievo apsireiškimo. Jūs visi ne kartą apie tai svarstėte – tačiau kokį atsakymą radote? Kur Dievas apsireiškia? Kur tie Dievo pėdsakai? Ar radote atsakymus? Daugelis atsakytų taip: „Dievas apsireiškia tarp visų, kurie Juo seka, o Jo pėdsakai yra tarp mūsų; visai paprasta!“ Bet kas gali pateikti šablonišką atsakymą, tačiau ar suprantate, ką reiškia Dievo apsireiškimas ar Jo pėdsakai? Dievo apsireiškimas reiškia, kad Dievas Pats ateina į žemę dirbti, nužengia pas žmoniją su Savo esybe, savo tapatybe ir savastimi, priimtinu Sau būdu atlikti darbo, kuriuo pradedamas vienas amžius ir užbaigiamas kitas. Toks apsireiškimas nėra ceremonija. Tai nėra ženklas, paveikslas, stebuklas ar didingas regėjimas, juo labiau – tai nėra religinis procesas. Tai veikiau tikras ir apčiuopiamas faktas, kurį kiekvienas gali patirti ir paliudyti. Šis apsireiškimas nėra tik formalumas ar trumpalaikis darbas. Priešingai, tai vienas iš Dievo valdymo plano darbo etapų. Dievo apsireiškimas visada prasmingas ir visada susijęs su Jo valdymo planu. Tai, kas čia vadinama „apsireiškimu“, visiškai skiriasi nuo to „apsireiškimo“, kai Dievas veda, nukreipia ir apšviečia žmogų. Kiekvieną kartą apsireikšdamas Dievas vykdo vieną savo didžiojo darbo etapą. Šis darbas skiriasi nuo bet kurio kito amžiaus darbo. Jis pranoksta žmogaus vaizduotę ir žmogus niekada anksčiau nėra jo patyręs. Tai darbas, kuris pradeda naują amžių ir užbaigia senąjį; tai naujesnis ir aukštesnis žmonijos išganymo darbo etapas; dar daugiau – tai darbas, vedantis žmoniją į naują erą. Tai ir yra Dievo apsireiškimo prasmė.

Supratus, kas yra Dievo apsireiškimas, kaip mums ieškoti Jo pėdsakų? Į šį klausimą atsakyti nesunku: kur apsireiškia Dievas, ten rasite ir Jo pėdsakų. Nors toks paaiškinimas skamba labai paprastai, tačiau įgyvendinti jį nėra taip paprasta, nes daugelis nežino, kur Dievas apsireiškia, o juo labiau – kur Jis nori ar kur turėtų apsireikšti. Vieni impulsyviai tiki, kad ten, kur veikia Šventoji Dvasia, apsireiškia ir Dievas., Arba jie tiki, kad ten, kur yra dvasingų asmenybių - ten apsireiškia ir Dievas. Dar kiti tiki,, kad ten, kur yra garbingų ir garsių žmonių – ten apsireiškia Dievas. Kol kas palikime nuošalyje diskusijas, ar tokie įsitikinimai teisingi, ar klaidingi. Norėdami išsiaiškinti šį klausimą, pirmiausia turime turėti aiškų tikslą: mes ieškome Dievo pėdsakų, o ne dvasingų asmenybių, juolab nesekame garsiais žmonėmis; mes sekame Dievo pėdsakais. Kadangi ieškome Dievo pėdsakų, turime ieškoti Dievo valios, Dievo žodžių, Dievo balso, nes ten, kur yra nauji Dievo žodžiai, ten yra ir Dievo balsas; kur yra Dievo pėdsakai, ten yra ir Jo darbai; kur yra Dievo apsireiškimas, ten Jis ir pasirodo, o ten, kur pasirodo Dievas, yra tiesa, kelias ir gyvenimas. Ieškodami Dievo pėdsakų, jūs pamiršote žodžius „Dievas yra tiesa, kelias ir gyvenimas“, todėl daugelis, net ir priėmę tiesą, netiki, kad rado Dievo pėdsakus, o juo labiau – nepripažįsta Dievo apsireiškimo. Kokia rimta klaida! Dievo apsireiškimas negali prisitaikyti prie žmonių įsivaizdavimų, juo labiau Dievas negali apsireikšti pagal žmogaus reikalavimus. Atlikdamas savo darbą, Dievas pats priima sprendimus ir kuria planus; be to, Jis turi savus tikslus ir savus veikimo būdus. Kad ir kokį darbą Jis atliktų, Jam nereikia jo aptarinėti su žmogumi ar klausti patarimo, juo labiau – iš anksto pranešti kiekvienam apie savo darbą. Tai Dievo prigimtis, juo labiau kiekvienas turite tai pripažinti. Jei trokštate išvysti Dievo apsireiškimą ir sekti Jo pėdsakais, pirmiausia turite nutolti nuo savo įsivaizdavimų. Negalite reikalauti, kad Dievas elgtųsi vienaip ar kitaip, juo labiau – negalite Jo įsprausti į savo pačių nustatytus rėmus ar apriboti savo supratimu. Veikiau turėtumėte paklausti savęs, kaip dera ieškoti Dievo pėdsakų, kaip jums priimti Dievo apsireiškimą ir kaip paklusti naujam Dievo darbui: štai ką žmogus turėtų daryti. Kadangi žmogus nėra tiesa ir jos neturi, jis teturėtų ieškoti, priimti ir paklusti.

Nesvarbu, ar esate amerikietis, britas, ar kitos tautybės, turite peržengti savo tautybės ribas, pakilti aukščiau savojo „aš“ ir į Dievo darbą pažvelgti iš sutvertos būtybės pozicijos – tik tokiu būdu neapribosite Dievo pėdsakų jokiais rėmais. Taip yra todėl, kad šiandien daugelis žmonių, vadovaudamiesi savo įsivaizdavimais, mano, jog Dievas niekaip negali apsireikšti kurioje nors šalyje ar kurios nors tautos tarpe. Dievo darbo reikšmė yra tokia gili, o Dievo apsireiškimas toks svarbus! Argi žmogus savo samprotavimais ir mąstymu gali tai aprėpti? Todėl sakau: ieškodami Dievo apsireiškimo, turite pralaužti savo tautinius ir etninius įsivaizdavimus. Tik taip nebūsite sukaustyti savo sampratų, tiktai taip būsite verti priimti Dievo apsireiškimą. Priešingu atveju amžiams liksite tamsoje ir niekada nesulauksite Dievo pritarimo.

Dievas yra visos žmonijos Dievas. Jis nelaiko savęs jokios šalies ar tautos nuosavybe, o vykdo savo sumanytą darbą nevaržomas jokios formos, jokios šalies ar tautos. Galbūt šios formos jūs niekada neįsivaizdavote, o gal jūsų požiūris į ją neigiamas; galbūt šalis, kurioje Dievas apsireiškia, ir tauta, kurios tarpe Jis reiškiasi, yra kitų niekinama ir laikoma labiausiai atsilikusia pasaulyje. Tačiau Dievas turi savo išmintį. Savo visagalybe, savo tiesa ir prigimtimi Jis išties patraukė grupę žmonių, kurie yra vieningi su Juo savo mintimis – grupę, kurią Jis troško padaryti tobulą, grupę, kurią Jis užkariavo, kuri patyrė įvairiausias kančias ir išmėginimus, kentė persekiojimus, ir gali sekti Juo iki pat pabaigos. Dievo apsireiškimo, nesuvaržyto jokia forma ar šalimi, tikslas – leisti Jam atlikti savo darbą taip, kaip Jo sumanyta. Taip buvo ir tada, kai Dievas įsikūnijo Judėjoje: Jo tikslas buvo atlikti nukryžiavimo darbą ir atpirkti visą žmoniją, tačiau žydai tikėjo, kad Dievui neįmanoma taip pasielgti, kad Dievas negali tapti kūnu ir įgyti Viešpaties Jėzaus pavidalą. Jų „neįmanoma“ tapo pagrindu pasmerkti Dievą ir pasipriešinti Jam, tai galiausiai atvedė Izraelį į pražūtį. Šiandien daugelis žmonių vėl kartoja tokią pačią klaidą. Jie visomis išgalėmis skelbia, kad Dievas netrukus apsireikš, tačiau tuo pat metu smerkia Jo apsireiškimą; savo „neįmanomumu“ savo ribotoje vaizduotėje vėl ir vėl apriboja Dievo apsireiškimą. Todėl mačiau daugybę žmonių, kurie, perskaitę Dievo žodžius, pratrūkdavo įžūliu ir laukiniu juoku. Tačiau ar šis juokas kuo nors skiriasi nuo žydų parodyto pasmerkimo ir šventvagystės? Jūs nesate dievobaimingi tiesos akivaizdoje, juolab neturite tiesos troškimo, tik atkakliai knisinėjate ir nerūpestingai laukiate. Ko gi galite sulaukti iš tokių knisinėjimų ir laukimo? Ar tikitės sulaukti asmeninio Dievo vadovavimo? Jei negalite atskirti Dievo balso ir Jo žodžių, ar galite būti verti išvysti Jo apsireiškimą? Kur apsireiškia Dievas, ten skelbiama tiesa ir skamba Dievo balsas. Tik tie, kurie geba priimti tiesą, moka klausytis Dievo balso, ir tik tokie žmonės yra verti išvysti Dievo apsireiškimą. Atsisakykite savo įsivaizdavimų! Nurimkite ir atidžiai perskaitykite šiuos žodžius. Kol jūsų širdis ilgisi tiesos, Dievas apšvies jus, kad suprastumėte Jo valią ir Jo žodžius. Atsisakykite savo „neįmanomumo“ nuostatų! Kuo labiau žmonės tiki, kad kas nors yra neįmanoma, tuo didesnė tikimybė, kad tai įvyks, nes Dievo išmintis aukštesnė už dangų, Dievo mintys aukštesnės už žmogaus mintis, o Dievas savo darbą atlieka pranokdamas žmogaus mąstymo ir įsivaizdavimų ribas. Kuo labiau kas nors atrodo neįmanoma, tuo daugiau tame slypi tiesos, kurios verta ieškoti; kuo labiau kas nors pranoksta žmogaus sampratas, tuo gilesnė Dievo valia tame slypi. Nes kad ir kur Dievas apsireikštų, Dievas vis tiek yra Dievas, ir Jo esmė nė kiek nepasikeis dėl apsireiškimo vietos ar būdo. Dievo pėdsakai, kad ir kur jie būtų, nepakeis Jo prigimties; kad ir kur būtų Dievo pėdsakai, Jis yra visos žmonijos Dievas. Lygiai taip, kaip Viešpats Jėzus yra ne tik izraelitų, bet ir visų Azijos, Europos bei Amerikos žmonių Dievas – dar daugiau, Jis yra vienintelis Dievas visoje visatoje. Todėl ieškokime Dievo valios, atraskime Dievo apsireiškimą Jo balse ir žodžiuose bei sekime Jo pėdsakais! Dievas yra tiesa, kelias ir gyvenimas. Jo žodžiai ir Jo apsireiškimas egzistuoja sutartinai, o Jo prigimtis ir pėdsakai yra nuolat atvirai rodomi žmonijai. Mieli broliai ir seserys, tikiuosi, kad visi šiuose žodžiuose įžvelgsite Dievo apsireiškimą, žengsite pirmyn sekdami Dievo pėdsakais į naują laikmetį ir į nuostabų naują dangų bei naują žemę, kuriuos Dievas paruošė tiems, kurie laukia Jo apsireiškimo!


Baigiamasis žodis

Nors tai nėra visi Dievo išsakyti žodžiai, jų pakanka, kad žmonės pasiektų tikslus – pažintų Dievą ir pakeistų savo būdą. Galbūt kai kurie mano, kad Dievo darbo žemyninėje Kinijoje pabaiga įrodo, jog Jis jau išsakė viską, ką turėjo išsakyti, ir nebeturi nieko naujo pasakyti, nes, jų manymu, tuo Jo žodžiai ir apsiriboja. Maža to, yra manančių, kad knygoje „Žodis pasirodo kūne“ yra sudėtos visos Dievo ištarmės Karalystės amžiuje ir kad įgyti šią knygą prilygsta įgyti Dievo visumą, arba kad ateityje ši knyga ves žmoniją taip, kaip anksčiau ją vedė Biblija. Manau, kad taip manančių žmonių yra nemažai, nes žmonės visada mėgsta nustatyti Dievui ribas. Nors jie visi skelbia, kad Dievas yra visagalis ir visa apimantis, dėl savo prigimties jie vis tiek yra linkę nustatyti Dievui tam tikras ribas. Pažindamas Dievą, kiekvienas žmogus Jam priešinasi ir Jį riboja.

Dievo darbas Karalystės amžiuje dar tik prasidėjo. Visi šioje knygoje esantys Dievo žodžiai yra skirti tik tiems, kurie tuo metu Juo sekė, ir tėra dalis to, ką jis išsakė dabartinio Jo įsikūnijimo metu. Jie neatspindi visos Dievo esybės, o tuo labiau negalima sakyti, kad jie aprėpia visą darbą, kurį Dievas ketina atlikti šio įsikūnijimo metu. Dievas skirs savo žodžius įvairių tautybių ir kilmės žmonėms, Jis užkariaus visą žmoniją ir užbaigs senąjį amžių. Tad kaip Jis galėtų viską užbaigti, išsakęs vos nedidelę dalį savo žodžių? Tiesiog Jo darbas yra suskirstytas į skirtingus laikotarpius ir skirtingus etapus. Jis dirba pagal savo planą ir išsako savo žodžius pagal savo darbo etapus. Argi žmogus galėtų suvokti Dievo visagalybę ir išmintį? Čia noriu paaiškinti štai ką: tai, kas yra Dievas ir ką Jis turi, yra neišsemiama ir neturi ribų. Dievas yra gyvybės ir visa ko šaltinis; jokia sukurta būtybė negali Jo perprasti. Galiausiai vis tiek turiu visiems priminti: daugiau niekada nesprauskite Dievo į knygų, žodžių ar ankstesnių Jo ištartų žodžių ribas. Dievo darbą galima apibūdinti vienu vieninteliu žodžiu – „naujas“. Jis nemėgsta eiti senais keliais ar kartoti savo darbo. Ir juo labiau Jis nenori, kad žmonės, Jį garbindami, įspraustų Jį į tam tikras ribas. Toks yra Dievo būdas.

